
CUVÂNT ÎNAINTE 


Dacă m-ati întreba care este cartea care mi-a influenţat cel 
mai mult viaţa și gândirea, în afară de Biblie, v-aș răspunde, fără 
nici o ezitare, că este chiar cartea pe care o ţineţi în mâini. 

Și nu aș fi singurul. La fel ca mine sunt multe milioane de 
oameni care au citit-o în engleză și în zecile de limbi în care a 
fost tradusă. Teologie profundă, aplicaţii devoţionale, analiză 
meticuloasă, nobleţe a exprimării și respect față de relatările 
Evangheliilor se împletesc în mod fericit și dau acestei cărți un 
loc unic între numeroasele volume inspirate din viața Mântuito- 
rului. Despre EI s-a spus: „Niciodată n-a vorbit vreun om ca omul 
acesta” (loan 7,46). Iar despre autoarea acestei cărţi, Ellen White 
(1827-1915), se poate spune foarte bine: Nimeni n-a scris 
vreodată ca ea despre Omul acesta. 

De ce? Datorită pasiunii ei mistuitoare faţă de Domnul 
Hristos, exprimată atât în discursuri celebre, ținute în faţa a mii 
de oameni, cât și în nenumărate convorbiri personale sau în 
scrisori trimise colaboratorilor și prietenilor: „O, ÎI iubesc! ÎI 
iubesc! Cât de mult ÎI iubesc! Am descoperit în El un farmec 
fără pereche” (Schite din viața mea, p. 292). Citind această carte, 
fiti pregătiţi să trăiţi aceeași iubire, aceeași transformare. Nu 
există forţă care să ne schimbe așa cum o face iubirea. 

Ori de câte ori citesc Viata lui lisus, sunt mișcat de trăsăturile 
vieţii Mântuitorului. Din relatările Evangheliilor, aduse și mai 
aproape de noi de paginile acestei cărți, reiese o armonie, o unitate 
de caracter cum nu putem găsi în viaţa vreunui alt om. Situaţiile 
contradictorii, provocările violente sau tentaţiile subtile nu au 
făcut decât să confirme cele scrise de apostolul Pavel: „lisus 
Hristos este același ieri și azi și în veci!” (Evrei 13,8). Viaţa 
Mântuitorului are un ritm propriu, o energie internă, conducând 
în pași tot mai grăbiţi spre marea culminaţie — crucificarea, învierea 
și înălțarea Sa. Scenele de mase, declaraţiile cutremurătoare, 

manifestările publice, făcând trimiteri inconfundabile la marile 
acte istorice ale lui Dumnezeu -— creațiunea, geneza poporului 
Israel și exodul — sau la cele mai prestigioase instituții ale 
poporului ales — regalitatea, preoția și profetismul —, alternează 
cu dialoguri directe, de o intensitate aproape insuportabilă, 
încărcate de dezvăluiri dramatice, și cu perioade de retragere și 
singurătate care vibrează de prezenţa Celui nevăzut. Acţiuni și 
cuvinte de foc, în faţa cărora parcă și cei din morminte se pun în 
mișcare, sunt urmate de scene de o simplitate atât de derutantă 
și o naturaleţe atât de umană, încât taina unirii dintre uman și 
divin în ființa Mântuitorului devine și mai misterioasă. 

Armonie, ritm și energie, contraste vii, pasiune și emoție, 
acumulări și deznodământ, idei generoase și trăiri autentice — 
nimic din ceea ce trebuie ca o viaţă să fie frumoasă nu lipsește 
din această carte. Citind Viața lui lisus, pregătiţi-vă să trăiţi o 
experienţă a întâlnirii cu frumuseţea, căci autoarea a invocat și a 
primit har ca să scrie despre „Cel mai frumos dintre oameni”: 
„Ca pana unui scriitor iscusit să-mi fie limba!” (Psalmi 45,1). 

O, dar nu vă lăsaţi seduși prea mult de armonie, ritm și culoare. 
Pe paginile centrale ale acestei cărți, stăm faţă în faţă cu un Iisus 
derutant și șocant. În cuvintele profetului Isaia, „pentru mulți a 
fost o pricină de groază — atât de schimonosită Îi era faţa, și atât 
de mult se deosebea înfățișarea Lui de a fiilor oamenilor... N-avea 
nici frumuseţe, nici strălucire ca să ne atragă privirile, și înfățișarea 
Lui n-avea nimic care să ne placă. Dispreţuit și părăsit de oameni, 
om al durerii și obișnuit cu suferinţa, era așa de disprețuit că îţi 
întorceai faţa de la EI, și noi nu L-am băgat în seamă” (Isaia 
52,14; 53,2.3). Nu putem să ne eschivăm de la această întâlnire 
tulburătoare cu Purtătorul vinovăţiei noastre de moarte, și numai 
credinţa ne va ajuta să străbatem, la oarecare distanţă, drumul 
crucii pe care l-a urmat singur. Numai iubirea ne va face în stare 
să rămânem credincioși Celui care S-a dat morţii ca să fim siguri 
că vom trăi o veșnicie alături de El. 

Citind Viata lui lisus, pregătiți-vă să trăiţi o experiență autentică 
de credinţă și iubire. 


Adrian Bocăneanu 


PARTEA 


PRIVIRE GENERALĂ 


„Dumnezeu, care a zis: “Să lumineze 
lumina din întuneric”, ne-a luminat inimile, 
pentru ca să facem să strălucească lumina 
cunoștinței slavei lui Dumnezeu pe fata 

lui lisus Hristos.”— 2 Corinteni 4,6 


CAPITOLUL 1 


„DUMNEZEU CU NOI” 


Nu este nicio frunză a pădurii ori firicel firav de 
iarbă care să nu aibă de făcut o lucrare. Fiecare 
copac, arbust şi frunză pulsează acel element al 
vieții fără de care nici omul, nici animalele n-ar 
putea trăi; iar omul şi animalele, la rândul lor, 
slujesc viețuirii copacului, arbustului și frunzei. 
Florile îşi răspândesc parfumul şi îşi expun 
frumusetea pentru fericirea omenirii. Soarele îşi 
revarsă lumina spre a înveseli nenumăratele lumi. 


„ÎI VOR PUNE NUMELE EMANUEL... Dumnezeu cu noi.” 

„Lumina cunoștinței slavei lui Dumnezeu” se vede „pe faţa 
lui lisus Hristos”. Din zilele veșniciei, Domnul lisus Hristos era 
una cu Tatăl; El era „chipul lui Dumnezeu”, chipul măreției și 
maiestăţii Sale, „strălucirea slavei Lui”. Și tocmai pentru a 
manifesta această slavă a venit El în lumea noastră. El a venit pe 
acest pământ întunecat de păcat, să descopere lumina iubirii lui 
Dumnezeu, pentru a fi „Dumnezeu cu noi”. De aceea, despre El 
s-a profetizat că „Îi vor pune numele Emanuel”. 

Venind să locuiască aici, cu noi, lisus avea să-L descopere pe 
Dumnezeu atât oamenilor, cât și îngerilor. El era Cuvântul lui 
Dumnezeu — gândul lui Dumnezeu făcut să se audă. În rugăciunea 
pentru ucenicii Săi, El spunea: „Le-am făcut cunoscut Numele 
Tău” — „plin de îndurare și milostiv, îndelung răbdător, plin de 
bunătate şi adevăr” — „ca iubirea cu care M-ai iubit Tu să fie în ei 
și Eu în ei”. Dar descoperirea aceasta n-a fost dată numai copiilor 
Săi de pe pământ. Mica noastră lume este cartea de studiu a 
universului. Scopul minunat al harului lui Dumnezeu, taina iubirii 


răscumpărătoare, constituie subiectul pe care îngerii doresc să-l 
adâncească și care va fi studiul lor de-a lungul veacurilor nesfârșite. 
Atât cei răscumpăraţi, cât și fiinţele necăzute vor descoperi în 
crucea lui Hristos știința și cântecul lor. Se va vedea că slava ce 
strălucește pe faţa lui Iisus este slava iubirii care se jertfește pe 
sine. În lumina de la Calvar se va vedea că legea iubirii care renunță 
la sine este legea vieţii pentru pământ și pentru cer; că iubirea 
care „nu caută folosul său” își are izvorul în inima lui Dumnezeu 
și că în Cel blând și smerit se manifestă caracterul Aceluia care 
locuiește în lumina de care niciun om nu se poate apropia. 

La început, Dumnezeu era făcut cunoscut în toate lucrările 
creaţiunii. Hristos a fost Acela care a întins cerurile și a pus 
temeliile pământului. Mâna Lui a fost aceea care a așezat lumile 
în spaţiu și a modelat florile câmpului. „EI întărește munţii prin 
tăria Lui.” „A Lui este marea, El a făcut-o” (Psalmi 65,6; 95,5). 
EI a fost Cel care a umplut pământul cu frumuseţe și văzduhul cu 
cântece. Și, pe toate lucrurile de pe pământ, din văzduh și cer, El 
a scris mesajul iubirii Tatălui. 

Deși păcatul a mânjit opera desăvârșită a lui Dumnezeu, 
inscripţia încă rămâne. Chiar și acum, toate lucrurile create 
proclamă gloria Celui Preaînalt. Nu este nimic, în afară de sufletul 
egoist al omului, care să trăiască pentru sine. Nicio pasăre care 
spintecă văzduhul în zborul ei, niciun animal care se mișcă pe 
pământ nu trăiește pentru sine, ci pentru a sluji vieţii altuia. Nu 
este nicio frunză a pădurii ori firicel firav de iarbă care să nu aibă 
de făcut o lucrare. Fiecare copac, arbust și frunză pulsează acel 
element al vieţii fără de care nici omul, nici animalele n-ar putea 
trăi; iar omul și animalele, la rândul lor, slujesc vieţuirii 
copacului, arbustului și frunzei. Florile își răspândesc parfumul 
și își expun frumuseţea pentru fericirea omenirii. Soarele își 
revarsă lumina spre a înveseli nenumăratele lumi. Oceanul, el 
însuși sursa tuturor izvoarelor și fântânilor noastre, primește 
torentele de apă de pe întregul pământ, dar primește ca să 
dea. Aburii care se ridică din adâncul său se transformă și cad 
în ploi pentru a uda pământul, făcându-l să încolţească și să 
odrăslească. 


„Dumnezeu cu noi” 

Îngerii slavei se bucură atunci când oferă dragostea și grija lor 
neobosită fiinţelor căzute și nesfinte. Fiinţele cerești apelează 
stăruitor la inima oamenilor; ele aduc acestei lumi întunecate lumină 
din curțile de sus și, printr-o slujire stăruitoare și plină de iubire, 
mișcă sufletul omului, pentru a-l aduce pe cel pierdut în comuniune 
cu Hristos, legătură care este chiar mai intimă decât cea pe care ele 
însele o pot cunoaște. 

Dar, lăsând la o parte toate aceste imagini nedesăvârșite, noi 
ÎI vedem pe Dumnezeu în lisus. Privind la lisus, vedem că slava 
Dumnezeului nostru este de a da. „Nu fac nimic de la Mine 
Însumi”, zice Hristos. „Tatăl, care este viu, M-a trimis pe Mine 
și Eu trăiesc prin Tatăl.” „Eu nu caut slava Mea”, ci slava Celui 
ce M-a trimis (loan 8,28; 6,57; 8,50; 7,18). În aceste cuvinte, se 
face cunoscut marele principiu, care este legea vieții pentru 
univers. Domnul Hristos a primit toate lucrurile de la Dumnezeu, 
însă El a primit ca să dea. Tot așa procedează El și în curțile 
cerești, în slujirea Sa pentru toate fiinţele create: prin Fiul iubit, 
viaţa Tatălui se revarsă peste toţi și tot prin Fiul revine, printr-o 
slujire voioasă și de proslăvire, în valuri de iubire, la Marele Izvor 
al tuturor. Și astfel, prin Hristos, circuitul binefacerilor este 
complet, reprezentând caracterul Marelui Dătător, legea vieții. 

Chiar în cer, legea aceasta a fost călcată. Păcatul a luat naștere 
prin înălțarea de sine. Lucifer, heruvimul acoperitor, a dorit să 
fie cel dintâi din cer. El a căutat să câștige controlul asupra fiinţelor 
cerești, să le despartă de Creatorul lor și să le câștige adorarea 
pentru sine. De aceea, el L-a prezentat în mod fals pe Dumnezeu, 
atribuindu-l dorinţa de înălţare de sine. El a căutat să pună în 
seama Creatorului iubitor trăsăturile sale rele de caracter. În 
felul acesta i-a înșelat el pe îngeri. Tot așa i-a înșelat și pe oameni. 
El i-a făcut să pună la îndoială Cuvântul lui Dumnezeu și să nu 
aibă încredere în bunătatea Sa. Pentru că Dumnezeu este un 
Dumnezeu drept și de o extraordinară măreție, Satana i-a 
determinat să-L considere ca fiind sever și neiertător. În felul 
acesta, el i-a convins pe oameni să i se alăture în rebeliune 
împotriva lui Dumnezeu, și bezna nenorocirii s-a coborât asupra 
lumii. 


Pământul s-a întunecat din cauza înţelegerii greșite a caracterului 
lui Dumnezeu. Pentru ca umbrele acestea întunecoase să poată fi 
luminate, pentru ca lumea să poată fi adusă înapoi la Dumnezeu, 
puterea înșelătoare a lui Satana trebuia să fie sfărâmată. Acest 
lucru nu trebuia să se facă prin forță. Exercitarea forței este 
contrară principiilor de guvernământ ale lui Dumnezeu. El dorește 
numai o slujire din iubire, și iubirea nu poate fi impusă. Ea nu 
poate fi câștigată prin forță sau autoritate. Numai prin iubire se 
trezește iubirea. A-L cunoaște pe Dumnezeu înseamnă a-L iubi. 
Caracterul Său trebuie să fie manifestat în contrast cu caracterul 
lui Satana. Această lucrare o putea face numai o singură Fiinţă 
din tot universul. Numai Acela care cunoștea înălțimea și 
adâncimea iubirii lui Dumnezeu o putea face cunoscută. Peste 
noaptea întunecată a lumii trebuia să răsară „Soarele neprihănirii, 
și tămăduirea va fi sub aripile Lui” (Maleahi 4,2). 

Planul pentru răscumpărarea noastră n-a fost un gând venit 
ulterior, un plan alcătuit după căderea lui Adam. A fost o 
descoperire a „tainei care a fost ținută ascunsă timp de veacuri” 
(Romani 16,25). A fost o dezvăluire a principiilor care, din 
veacuri veșnice, sunt temelia tronului lui Dumnezeu. De la 
început, Dumnezeu și Hristos au știut de apostazia lui Satana și 
de căderea omului prin puterea înșelătoare a celui rău. Dumnezeu 
n-a ordonat ca păcatul să ia fiinţă, dar i-a prevăzut existenţa și a 
luat măsuri ca să întâmpine această teribilă situaţie. Atât de mare 
a fost iubirea Sa pentru lume, încât S-a hotărât să-L dea pe unicul 
Său Fiu, „pentru ca oricine crede în El să nu piară, ci să aibă 
viața veșnică” (loan 3,16). 

Lucifer zisese: „Îmi voi ridica scaunul de domnie mai pe sus de 
stelele lui Dumnezeu... voi fi ca Cel Preaînalt” (Isaia 14,13.14). 
Dar Hristos, deși „avea chipul lui Dumnezeu, totuși n-a crezut 
ca un lucru de apucat să fie deopotrivă cu Dumnezeu, ci S-a 
dezbrăcat pe Sine Însuși și a luat un chip de rob, făcându-Se 
asemenea oamenilor” (Filipeni 2,6.7). 

Acesta a fost un sacrificiu de bunăvoie. Iisus ar fi putut rămâne 
alături de Tatăl. Ar fi putut păstra gloria cerească și închinarea 
îngerilor. Dar El a ales să dea sceptrul înapoi, în mâinile Tatălui, 

şi să coboare de pe tronul universului, ca să poată aduce lumină 
celor cuprinși de întuneric și viață celor ce pier. 

Acum aproape două mii de ani, o voce cu o semnificație tainică 
s-a auzit în cer, de la tronul lui Dumnezeu: „lată-Mă că vin”. 
„Tu n-ai voit nici jertfă, nici prinos; ci Mi-ai pregătit un trup... 
lată-Mă (în sulul cărții este scris despre Mine), vin să fac voia 
Ta, Dumnezeule!” (Evrei 10,5-7). În aceste cuvinte, se anunță 
împlinirea scopului care fusese ascuns din veacuri veșnice. Hristos 
era gata să vină în lumea noastră și să Se întrupeze. El zicea: „Tu 
Mi-ai pregătit un trup”. Dacă El S-ar fi arătat în slava Sa, pe care 
o avea împreună cu Tatăl înainte de a fi lumea, noi n-am fi putut 
suporta lumina prezenței Sale. Ca noi să o putem privi fără a fi 
nimiciţi, manifestarea slavei Sale a fost acoperită. Divinitatea Sa 
a fost învăluită în corp omenesc — slava invizibilă în chip omenesc, 
vizibil. 

Această țintă măreaţă fusese prefigurată prin tipuri și 
simboluri. Rugul arzând, în care Hristos i S-a arătat lui Moise, Il 
descoperea pe Dumnezeu. Simbolul ales pentru a reprezenta 
Divinitatea era un tufiș neînsemnat care, aparent, n-avea nicio 
atracţie. Acesta însă Îl cuprindea pe Cel Infinit. Dumnezeul 
atotîndurător Și-a ascuns slava într-o înfăţişare foarte umilă, 
pentru ca Moise să o poată privi și să trăiască. Tot așa, în stâlpul 
de nor ziua și în stâlpul de foc noaptea, Dumnezeu, vorbindu-i 
lui Israel, le descoperea oamenilor voinţa Sa și le acorda harul 
Său. Slava lui Dumnezeu a fost acoperită și maiestatea Sa 
învăluită, pentru ca vederea slabă a oamenilor mărginiţi să le poată 
privi. În același mod, Hristos urma să vină în „trupul stării noastre 
smerite” (Filipeni 3,21), „făcându-Se asemenea oamenilor”. În 
ochii lumii, El n-avea nicio frumuseţe ca ei să-L dorească, și totuși 
El era Dumnezeu întrupat, Lumina cerului și a pământului. Slava 
Sa era învăluită, măreţia și maiestatea Sa erau ascunse, ca El să 
Se poată apropia de oamenii întristaţi și ispitiți. 

Dumnezeu i-a poruncit lui Moise pentru Israel: „Să-Mi facă 
un locaș sfânt şi Eu voi locui în mijlocul lor” (Exodul 25,8) și El 
a locuit în sanctuar, în mijlocul poporului Său. În tot timpul 
călătoriei lor obositoare prin pustiu, simbolul prezenţei Sale a 


fost cu ei. Tot așa, Hristos Și-a așezat sălașul în mijlocul taberei 
noastre omenești. El Și-a întins cortul alături de corturile 
oamenilor, ca El să poată locui între noi și să ne familiarizeze cu 
caracterul și viaţa Sa divină. „Și Cuvântul S-a făcut trup și a locuit 
printre noi, plin de har și de adevăr. Şi noi am privit slava Lui, o 
slavă întocmai ca slava singurului născut din Tatăl” (loan 1,14). 

De când lisus a venit să locuiască împreună cu noi, ştim că 
Dumnezeu cunoaște încercările noastre și are compasiune pentru 
noi în suferințele noastre. Fiecare fiu și fiică a lui Adam poate 
înţelege că divinul nostru Creator este prietenul păcătoşilor, 
deoarece în fiecare învăţătură despre har, în fiecare făgăduinţă a 
bucuriei, în fiecare acţiune a iubirii, în fiecare atracţie divină 
prezentată în viaţa Mântuitorului pe pământ, noi vedem pe 
„Dumnezeu cu noi”. 

Satana înfățișează legea iubirii lui Dumnezeu ca pe o lege a 
egoismului. El susține că este imposibil să ascultăm de preceptele 
ei. El pune în sarcina Creatorului căderea primilor noștri părinți, 
cu toate nenorocirile care au rezultat din ea, determinându-i pe 
oameni să-L privească pe Dumnezeu ca autor al păcatului, al 
suferinţei și al morţii. lisus a trebuit să demaște această înșelăciune. 
Ca unul dintre noi, El trebuia să dea un exemplu de ascultare. 
Pentru aceasta, El a luat asupra Sa natura noastră și a trecut prin 
experienţele noastre. „Prin urmare, a trebuit să Se asemene fraţilor 
Săi în toate lucrurile” (Evrei 2,17). Dacă noi am avea de suportat 
ceva ce lisus n-a îndurat, în acest punct, Satana ar prezenta 
puterea lui Dumnezeu ca fiind insuficientă pentru noi. De aceea, 
Iisus „în toate lucrurile a fost ispitit ca și noi, dar fără păcat” (Evrei 
4,15). El a îndurat toate încercările la care suntem supuși noi. Și 
EI n-a exercitat în folosul Său nicio putere care să nu ne fie oferită 
și nouă în dar. Ca om, El a înfruntat ispita și a biruit cu puterea pe 
care I-a dat-o Dumnezeu. El zice: „Vreau să fac voia Ta, Dumne- 
zeule, și Legea Ta este în fundul inimii Mele” (Psalmi 40,8). În 
timp ce umbla din loc în loc, făcând bine și vindecând pe toţi cei 
chinuiţi de Satana, El le-a explicat oamenilor caracterul Legii lui 
Dumnezeu și natura slujirii Sale. Viaţa Sa dovedește că este cu 
putinţă ca și noi să ascultăm de Legea lui Dumnezeu. 

Prin natura Sa omenească, Hristos a venit în legătură cu 
omenirea; prin divinitatea Sa, El stăpâneşte pe tronul lui 
Dumnezeu. Ca Fiu al omului, El ne-a dat un exemplu de ascultare; 
ca Fiul al lui Dumnezeu, El ne dă putere să ascultăm. Hristos a 
fost Cel care, din rugul de pe muntele Horeb, i-a vorbit lui Moise, 
zicând: „EU SUNT CEL CE SUNT”... „Vei răspunde copiilor 
lui Israel astfel: "Cel ce se numește EU SUNT m-a trimis la voi” 
(Exodul 3,14). Aceasta a fost garanţia eliberării lui Israel. De 
aceea, când a devenit „asemenea oamenilor”, El Însuși a declarat: 
EU SUNT. Pruncul din Betleem, blândul și umilul Mântuitor, 
este Dumnezeu „arătat în trup” (1 Timotei 3,16). Şi nouă ne 
spune astăzi: „EU SUNT Păstorul cel bun”. „EU SUNT Pâinea 
vie”. „EU SUNT calea, adevărul și viaţa”. „Toată puterea Mi-a 
fost dată în cer şi pe pământ” (loan 10,11; 6,51; 14,6; Matei 
28,18). EU SUNT chezășia fiecărei făgăduinţe. EU SUNT, nu 
te teme! „Dumnezeu cu noi” este garanţia eliberării noastre din 
păcat, asigurarea puterii noastre de a asculta de legea cerului. 

Umilindu-Se pentru a lua asupra Sa natura omenească, Hristos 
a dat pe faţă un caracter opus caracterului lui Satana. Dar El a 
coborât încă și mai jos pe cărarea umilinţei. „La înfățișare a fost 
găsit ca un om, S-a smerit și S-a făcut ascultător până la moarte, 
și încă moarte de cruce” (Filipeni 2,8). După cum marele preot 
punea la o parte strălucitoarele sale veşminte preoțești și slujea 
în îmbrăcămintea de pânză albă a preotului obișnuit, tot aşa și 
Hristos a luat înfăţişare de serv și a adus sacrificiul, El Însuși 
fiind preotul și tot El fiind și jertfa. „Dar El era străpuns pentru 
păcatele noastre, zdrobit pentru fărădelegile noastre. Pedeapsa 
care ne dă pacea a căzut peste EI” (Isaia 53,5). 

Hristos a fost tratat așa cum meritam noi, pentru ca noi să putem 
fi trataţi așa cum merita El. El a fost condamnat pentru păcatele 
noastre, la care EI n-a contribuit cu nimic, pentru ca noi să putem fi 
îndreptățiți prin neprihănirea Lui, la care noi n-am contribuit cu 
nimic. El a suferit moartea care era a noastră, ca noi să putem 
primi viaţa care era a Lui. „Prin rănile Lui suntem tămăduiți.” 

Prin viaţa și moartea Sa, Hristos a făcut chiar mai mult decât 
să îndrepte stricăciunile produse de păcat. Scopul lui Satana era 


acela de a produce o despărţire veșnică între Dumnezeu și om, 
însă, în Hristos, ajungem mult mai strâns uniți cu Dumnezeu 
decât dacă n-am fi căzut niciodată în păcat. Luând natura noastră, 
Mântuitorul S-a legat de omenire cu o legătură ce nu se va rupe 
niciodată. El este legat de noi pentru veșnicie. „Atât de mult a 
iubit Dumnezeu lumea, că a dat pe singurul Lui Fiu” (loan 3,16). 
El L-a dat nu numai ca să poarte păcatele noastre și să moară ca 
sacrificiu pentru noi, ci El L-a oferit neamului omenesc decă- 
zut. Ca să ne asigure de planul Său de pace, care nu se poate 
schimba, Dumnezeu L-a dat pe singurul Său Fiu să devină 
membru al familiei omenești și să păstreze pentru totdeauna 
natura Sa omenească. Aceasta era garanţia că Dumnezeu Îşi va 
împlini Cuvântul. „Un Copil ni s-a născut, un Fiu ni s-a dat și 
domnia va fi pe umărul Lui.” Dumnezeu a adoptat natura 
omenească în persoana Fiului Său și a dus-o în cerul preaînalt. 
„Fiul omului” este Cel care are parte la tronul universului. „Fiul 
omului” este Acela pe care-L vor numi: „Minunat, Sfetnic, 
Dumnezeu tare, Părintele veșniciilor, Domn al păcii” (Isaia 9,6). 
EU SUNT este Mijlocitorul între Dumnezeu și neamul omenesc, 
unindu-i prin mâinile Sale întinse. Acela care este „sfânt, 
nevinovat, fără pată, despărţit de păcătoşi” nu Se rușinează să ne 
numească frați (Evrei 7,26; 2,11). În Hristos, familia pământească 
și familia cerească sunt legate. Hristos glorificat este Fratele 
nostru. Cerul este învelit în corp omenesc și neamul omenesc 
este strâns la sânul Iubirii Infinite. 

Dumnezeu zice despre poporul Său: „Căci ei sunt pietrele 
cununii împărăteşti, care vor străluci în ţara Sa! O, cât sunt de 
înfloritori! Cât sunt de frumoși!” (Zaharia 9,16.17). Măreţia celor 
răscumpăraţi va fi o mărturie veșnică a îndurării lui Dumnezeu. 
EI va arăta „în veacurile viitoare nemărginita bogăţie a harului 
Său, în bunătatea Lui față de noi, în Hristos lisus”, „pentru ca 
domniile și stăpânirile din locurile cerești să cunoască azi, prin 
biserică, înțelepciunea nespus de felurită a lui Dumnezeu, după 
planul veșnic pe care l-a făcut în Hristos lisus, Domnul nostru” 
(Efeseni 2,7; 3,10.11). 

Prin lucrarea de răscumpărare a lui Hristos se recunoaşte 
justețea guvernării lui Dumnezeu. Cel Atotputernic este făcut 
cunoscut ca fiind Dumnezeul iubirii. Acuzaţiile lui Satana sunt 
respinse și caracterul său, demascat. Niciodată rebeliunea nu se 
mai poate declanșa. Niciodată păcatul nu mai poate pătrunde 
iarăși în univers. Pentru veacurile veşnice, toţi sunt asiguraţi 
împotriva apostaziei. Prin jertfirea de sine a iubirii, locuitorii 
pământului și ai cerului sunt legaţi de Creatorul lor cu legăturile 
unirii indisolubile. 

Lucrarea de mântuire va fi desăvârșită. În locul unde păcatul 
s-a înmulţit, harul lui Dumnezeu se înmulțește și mai mult. 
Pământul însuși, chiar locul acela pe care Satana îl pretinde a fi 
al lui, urmează să fie nu numai răscumpărat, ci și făcut să 
strălucească de slavă. Mica noastră lume, devenită sub blestemul 
păcatului singura pată neagră în măreaţa Sa creațiune, va fi 
onorată mai mult decât toate celelalte lumi din universul lui 
Dumnezeu. Aici, unde Fiul lui Dumnezeu a sălășluit în corp 
omenesc, unde Împăratul slavei a trăit, a suferit și a murit — aici, 
când El va face toate lucrurile noi, cortul lui Dumnezeu va fi cu 
oamenii și „El va locui cu ei și ei vor fi poporul Lui și Dumnezeu 
Însuși va fi cu ei. El va fi Dumnezeul lor” (Apocalipsa 21,3). Iar 
prin veacurile nesfârșite, când cei răscumpărați vor umbla în lu- 
mina Domnului, ei Îl vor preamări pentru darul Său nespus de 
mare — 

Cu toate acestea, Dumnezeu îi alesese pe copiii lui 
Israel. El îi chemase ca să păstreze între oameni 
cunoașterea Legii Sale şi a simbolurilor şi profetiilor 
care arătau spre Mântuitorul. El a dorit ca ei să 
devină izvoare de mântuire pentru lume. Ceea ce a 
fost Avraam pe pământul pribegiei sale, ceea ce a 
fost Iosif în Egipt şi Daniel, la curtile din Babilon, 
poporul evreu trebuia să fie pentru toate națiunile. El 
trebuia să li-L descopere oamenilor pe Dumnezeu. 


TIMP DE PESTE O MIE DE ANI, poporul iudeu așteptase venirea 
Mântuitorului. Acesta era evenimentul de care iudeii își legaseră 
speranţele lor cele mai strălucite. Ei puseseră Numele Lui în 
cântec și profeție, în slujba templului și în rugăciunea de acasă. 
Și, cu toate acestea, la venirea Sa, ei nu L-au cunoscut. Preaiubitul 
cerului era pentru ei „ca un Lăstar care iese dintr-un pământ 
uscat. N-avea nici frumuseţe, nici strălucire” și n-au văzut în El 
frumuseţea pentru care să-L dorească. „A venit la ai Săi, și ai Săi 
nu L-au primit” (Isaia 53,2; loan 1,11). 

Cu toate acestea, Dumnezeu îi alesese pe copiii lui Israel. EI îi 
chemase ca să păstreze între oameni cunoașterea Legii Sale și a 
simbolurilor și profețiilor care arătau spre Mântuitorul. El a dorit 
ca ei să devină izvoare de mântuire pentru lume. Ceea ce a fost 
Avraam pe pământul pribegiei sale, ceea ce a fost Iosif în Egipt și 
Daniel la curţile din Babilon, poporul evreu trebuia să fie pentru 
toate naţiunile. El trebuia să li-L descopere oamenilor pe Dumnezeu. 

În chemarea adresată lui Avraam, Domnul a zis: „Te voi 
binecuvânta... și vei fi o binecuvântare... și toate familiile 


| Poporul ales 


= 
[ie] 


20 


Viaţa lui Iisus 


pământului vor fi binecuvântate în tine” (Geneza 12,2.3). Aceeași 
învăţătură a fost redată prin profeţi. Chiar după ce fusese decimat 
de război și captivitate, lui Israel i s-a dat făgăduinţa aceasta: 
„Rămășiţa lui Iacov va fi în mijlocul multor popoare ca o rouă 
care vine de la Domnul, ca ploaia măruntă pe iarbă, care nu se 
bizuie pe nimeni și nu atârnă de copiii oamenilor” (Mica 5,7). 
Cu privire la Templul din Ierusalim, Domnul a declarat prin Isaia: 
„Casa Mea se va numi o casă de rugăciune pentru toate 
popoarele” (Isaia 56,7). 

Dar israeliţii și-au pus nădejdea într-o mărire lumească. De la 
intrarea lor în ţara Canaan, ei s-au depărtat de poruncile lui 
Dumnezeu și au umblat pe căile păgânilor. În zadar le-a trimis 
Dumnezeu avertizări prin profeţii Săi. În zadar au suferit pedeapsa 
asupririi păgâne. Orice reformă era urmată de o și mai profundă 
apostazie. 

Dacă israeliţii ar fi fost credincioși faţă de El, Dumnezeu ar fi 
împlinit planul Său de a le acorda onoare și mărire. Dacă ei ar fi 
umblat în căile ascultării, El le-ar fi dat „asupra tuturor neamurilor 
pe care le-a făcut: întâietate în slavă, în faimă și în măreție”. 
„Toate popoarele vor vedea”, zicea Moise, „că tu porți Numele 
Domnului și se vor teme de tine”. „Popoarele care vor auzi 
vorbindu-se de toate aceste legi vor zice: "Acest neam mare e un 
popor cu totul înţelept și priceput” (Deuteronom 26,19; 28,10; 
4,6). Dar, din cauza necredinţei lor, planul lui Dumnezeu n-a 
putut fi adus la îndeplinire decât prin necontenite situaţii de 
restriște și de umilire. 

Ei au fost duși ca robi în Babilon și împrăștiați prin ţările 
păgânilor. În suferințe, mulți şi-au reînnoit credincioșia față de 
legământul Său. Atunci când ei își agăţau harpele în sălcii și 
plângeau pentru templul cel sfânt, care era pustiit, lumina 
adevărului se revărsa prin ei și cunoștința de Dumnezeu se 
răspândea printre națiuni. Sistemele păgâne de sacrificiu erau o 
pervertire a sistemului pe care-l rânduise Dumnezeu și mulți 
păzitori sinceri ai ritualurilor păgâne învățau de la evrei 
însemnătatea serviciului poruncit de Dumnezeu și, prin credinţă, 
se prindeau de făgăduinţa unui Mântuitor. 


Mulţi dintre cei exilați au fost persecutați. Nu puţini și-au 
pierdut viaţa din cauza refuzului lor de a călca Sabatul și de a 
ține sărbătorile păgânești. Cum cei idolatri erau porniţi să distrugă 
adevărul, Domnul i-a adus pe servii Săi faţă în faţă cu împărații și 
cârmuitorii, pentru ca ei și poporul lor să poată primi lumina. În 
repetate rânduri, monarhii cei mari au fost determinaţi să 
proclame supremația Dumnezeului căruia 1 se închinau robii lor 
evrei. 

În timpul captivității babiloniene, israeliţii au fost vindecaţi 
pe deplin de închinarea la chipuri cioplite. În decursul secolelor 
care au urmat, ei au suferit din cauza asupririi din partea vrăjmașilor 
păgâni, până când s-au convins pe deplin că prosperitatea lor 
depindea de ascultarea de Legea lui Dumnezeu. Dar, la foarte 
mulți dintre ei, ascultarea nu era pornită din dragoste. Motivul 
era egoismul. Ei aduceau lui Dumnezeu o slujire de formă, ca 
mijloc de a ajunge la măreție națională. Ei nu au ajuns lumina 
lumii, ci s-au izolat de lume ca să scape de primejdia idolatriei. 
În îndrumările date prin Moise, Dumnezeu pusese restricții în 
ce privește legătura lor cu cei idolatri, dar învăţătura aceasta 
fusese greșit interpretată. Ea avea ca scop să-i ferească de a se 
deda la practicile păgânilor. Însă aceasta a fost folosită ca să ridice 
un zid de despărţire între Israel și toate celelalte neamuri. Iudeii 
considerau Ierusalimul ca fiind cerul lor și erau foarte geloși ca 
nu cumva Domnul să arate milă faţă de neamuri. 

După întoarcerea din Babilon, s-a acordat mare atenţie 
învățământului religios. Pretutindeni în ţară, s-au clădit sinagogi 
în care legea era explicată de preoţi și cărturari. S-au întemeiat și 
școli care, pe lângă meserii și științe, se ocupau cu predarea 
principiilor neprihănirii. Dar aceste instituţii s-au schimbat în 
rău. În timpul captivităţii, mulți primiseră idei și obiceiuri 
păgânești, şi acestea erau introduse în serviciul lor divin. În multe 
lucruri, ei s-au conformat practicilor idolatrilor. 

Deoarece se depărtaseră de Dumnezeu, iudeii au pierdut din 
vedere în mare măsură învăţătura cu privire la slujbele 
ceremoniale. Aceste servicii fuseseră instituite de Însuși Domnul 
Hristos. În fiecare parte era un simbol al Său, și acest serviciu 

fusese plin de vitalitate și frumuseţe spirituală. Dar iudeii au 
pierdut viaţa spirituală din ceremoniile lor și s-au agăţat de forme 
moarte. Ei s-au încrezut în sacrificii și practici ceremoniale, în 
loc să se încreadă în Acela spre care ele arătau. Pentru a pune 
ceva în locul celor pe care le pierduseră, preoții și rabinii au 
înmulțit cu de la sine putere cerințele de împlinire a formelor; 
dar, cu cât acestea deveneau mai aspre, cu atât mai puţin se 
manifesta iubirea faţă de Dumnezeu. Ei își măsurau sfinţenia după 
mulțimea ceremoniilor lor, în timp ce inimile lor erau pline de 
îngâmfare și ipocrizie. 

Cu toată minuțiozitatea și povara prescriptiilor formale, era 
cu neputinţă să se respecte legea. Cei care doreau să-l servească 
lui Dumnezeu și care încercau să ţină învăţăturile rabinice se 
chinuiau sub o grea povară. Ei nu puteau găsi odihnă din cauza 
mustrărilor unei conștiințe frământate. În felul acesta, Satana 
lucra să-i descurajeze pe oameni, să diminueze înțelegerea lor 
despre caracterul lui Dumnezeu și să atragă disprețul asupra 
credinţei lui Israel. El spera să-și dovedească afirmaţiile pe care 
le-a făcut atunci când s-a revoltat în ceruri — că cerinţele lui 
Dumnezeu sunt nedrepte și nu pot fi ascultate. Chiar Israel, zicea 
el, nu respectă legea. 

Deși doreau venirea lui Mesia, iudeii nu înțelegeau cu adevărat 
misiunea Sa. Ei nu căutau izbăvirea din robia păcatului, ci 
eliberarea de sub romani. Ei ÎI așteptau pe Mesia să vină ca un 
cuceritor, să sfărâme puterea asupritorului și să-l înalțe pe Israel 
în poziția de autoritate universală. În felul acesta, se pregătea 
calea ca ei să-L lepede pe Mântuitorul. 

În timpul când S-a născut Hristos, națiunea era iritată din 
cauza dominaţiei asupritorilor străini și se măcina în lupte in- 
terne. ludeilor li se îngăduise să menţină forma unei guvernări 
separate, dar nimic nu putea să ascundă faptul că ei erau sub 
jugul roman sau să-i facă să fie mulţumiţi cu limitarea puterii lor. 
Romanii pretindeau dreptul de a-l numi și a-l schimba pe marele 
preot, iar acest post era deseori obținut prin fraudă, prin mită și 
chiar prin crimă. În felul acesta, preoțimea devenea din ce în ce 
mai coruptă. Preoţii încă aveau mare putere, dar o foloseau în 


scopuri egoiste și pentru profit material. Oamenii erau siliți să 
asculte de cerinţele lor nemiloase și li se impuneau și biruri mari 
de către romani. Această stare de lucruri a generat o nemulțumire 
generală. Izbucnirile de revoltă ale gloatelor erau frecvente. 
Lăcomia și violența, neîncrederea și apatia spirituală măcinau 
însăși inima naţiunii. 

Ura faţă de romani și îngâmfarea naţională și spirituală îi 
determinau pe iudei să se ţină cu strășnicie de formele lor de 
închinare. Preoţii căutau să-și menţină numele de oameni sfinţi, 
prin aceea că acordau o scrupuloasă atenţie ceremoniilor 
religioase. Oamenii, în întunericul și asuprirea în care se găseau 
și având cârmuitori setoși de putere, tânjeau după venirea Aceluia 
care avea să-i înfrângă pe vrăjmașii lor și să refacă împărăţia lui 
Israel. Ei studiaseră profetiile, dar fără pătrundere spirituală. În 
felul acesta, ei au trecut cu vederea acele texte biblice care arătau 
umilința lui Hristos la prima Sa venire și le-au aplicat greșit pe 
cele care vorbeau despre slava Sa la a doua venire. Îngâmfarea 
le-a întunecat înţelegerea. Ei au interpretat profeția potrivit cu 
dorinţele lor egoiste. 

CAPITOLUL 3 


„ÎMPLINIREA VREMII” 


Dar, în loc să distrugă lumea, Dumnezeu L-a trimis 
pe Fiul Său să o salveze... Chiar în momentul 
decisiv, când se părea că Satana era pe punctul de a 
triumfa, Fiul lui Dumnezeu a venit cu solia harului 
divin. Iubirea lui Dumnezeu fată de neamul omenesc 
decăzut se manifestase în toate generatiile şi în orice 
clipă. În pofida răutății oamenilor, semnele îndurării 
divine se arătaseră fără încetare. 


„CÂND A VENIT ÎMPLINIREA VREMII, Dumnezeu a trimis pe 
Fiul Său... ca să răscumpere pe cei ce erau sub Lege, pentru ca 
să căpătăm înfierea” (Galateni 4,4.5). 

Venirea Mântuitorului a fost prevestită în Eden. Când au auzit 
prima dată făgăduinţa, Adam și Eva așteptau să se împlinească 
în foarte scurt timp. Ei au primit cu mare bucurie pe primul lor 
născut, sperând că el ar putea fi Eliberatorul. Dar împlinirea 
făgăduinţei a întârziat. Cei care au primit-o pentru prima dată au 
murit fără să-i vadă împlinirea. Începând de la Enoh, făgăduinţa 
a fost repetată prin patriarhi și profeţi, păstrând vie nădejdea 
arătării Sale, dar, cu toate acestea, El nu a venit. Proteţia lui 
Daniel descoperea timpul venirii Sale, dar nu toți au interpretat 
corect solia. Veacurile au trecut unul după altul; glasurile 
prorocilor au tăcut. Mâna opresorului apăsa greu asupra lui Is- 
rael și mulţi erau gata să zică: „Zilele se lungesc și toate vedeniile 
rămân neîmplinite” (Ezechiel 12,22). 

Dar, ca și stelele în vastul circuit al drumului rânduit lor, 
planurile lui Dumnezeu nu cunosc nici grabă și nici întârziere. Prin 
simbolurile marii întunecimi și ale cuptorului fumegând, Dumnezeu 


îi descoperise lui Avraam robia lui Israel în Egipt și declarase că 
timpul rămânerii lui va fi de patru sute de ani. „Pe urmă”, zisese 
El, „va ieși de acolo cu mari bogății” (Geneza 15,14). Împotriva 
acestui cuvânt a luptat în zadar toată puterea mândrului imperiu 
al lui Faraon. „Tocmai în ziua aceea”, rânduită de făgăduinţa lui 
Dumnezeu, „toate oştirile Domnului au ieșit din ţara Egiptului” 
(Exodul 12,41). Tot astfel fusese hotărât în sfatul ceresc ceasul 
Primei Veniri a Domnului Hristos. Când marele orologiu al vremii 
a indicat ceasul acela, Iisus S-a născut în Betleem. 

„Când a venit împlinirea vremii, Dumnezeu a trimis pe Fiul 
Său.” Providența divină îndrumase mișcările naţiunilor, precum 
și torentul pasiunilor și influenţei omenești, până când lumea a 
fost gata pentru venirea Mântuitorului. Naţiunile erau unite sub 
o singură cârmuire. O singură limbă se vorbea aproape peste tot, 
fiind pretutindeni recunoscută ca limbă literară. Iudeii împrăștiați 
în toate ţările se adunau la Ierusalim pentru sărbătorile anuale. 
Când se întorceau în locurile pe unde trăiau, ei puteau să răspân- 
dească în toată lumea vestea despre venirea Mântuitorului. 

În vremea aceea, sistemele religioase ale păgânismului Își 
pierdeau influența asupra poporului. Oamenii erau sătui de mituri 
și de ceremonii fastuoase, dar deșarte. Ei tânjeau după o religie 
care să le mulțumească inima. Atunci când lumina adevărului 
părea că dispăruse dintre oameni, existau totuși suflete care căutau 
lumină și care erau pline de griji și întristare. Ele însetau după o 
cunoaștere a viului Dumnezeu, după asigurarea în ce privește 
viaţa de dincolo de mormânt. 

Deoarece iudeii se despărțiseră de Dumnezeu, credința se 
întunecase și speranţa aproape încetase de a mai lumina viitorul. 
Cuvintele prorocilor erau neînţelese. Pentru mulțimi de oameni, 
moartea era o taină îngrozitoare — dincolo de ea, nesiguranță și 
întuneric. Nu numai plânsetul amar al mamelor din Betleem a 
ajuns la profet prin veacuri, ci și strigătul din inima imensă a 
omenirii — glasul auzit în Rama, „plângere și bocet mult: Rahela 
își jelea copiii și nu voia să fie mângâiată, pentru că nu mai erau” 
(Matei 2,18). In „ţinutul umbrelor şi al morţii”, oamenii ședeau 
nemângâiaţi. Cu ochii plini de dor, așteptau venirea Elibera- 

torului, când întunericul avea să fie înlăturat și taina viitorului să 
fie limpezită. 

În afara naţiunii iudaice, au existat bărbaţi care au prevestit 
ivirea unui învățător dumnezeiesc. Oamenii aceștia cercetau 
adevărul și lor le-a fost împărtășit Spiritul Inspiraţiei divine. 
Asemenea învăţători s-au ridicat unul după altul, ca stelele pe 
cerul întunecat. Cuvintele lor profetice aprinseseră nădejdea în 
inimile miilor de oameni dintre neamuri. 

De sute de ani, Biblia fusese tradusă în limba greacă, pe atunci 
vorbită de toți în întreg Imperiul Roman. Iudeii erau răspândiţi 
pretutindeni și așteptarea lor după venirea lui Mesia era, într-o 
oarecare măsură, împărtășită de neamuri. Printre cei pe care iudeii 
îi numeau păgâni, erau și oameni care înțelegeau mai bine profetiile 
biblice cu privire la Mesia decât învățătorii lui Israel. Erau unii 
care aveau speranţa în venirea Sa ca eliberator de sub robia 
păcatului. Filozofii timpului se străduiau să pătrundă tainele din 
învăţătura și ritualurile iudaice. Dar bigotismul iudeilor împiedica 
răspândirea luminii. Urmărind menţinerea separării dintre ei și 
celelalte naţiuni, ei nu erau dispuși să împărtășească și altora 
cunoștința pe care încă o aveau cu privire la serviciile simbolice. 
Adevăratul Tălmăcitor trebuia să vină. Acela pe care ÎI simbolizau 
toate aceste reprezentări trebuia să explice însemnătatea lor. 

Prin natură, prin tipuri și simboluri, prin patriarhi și profeti, 
Dumnezeu vorbise lumii. Trebuia ca învăţăturile să le fie date 
oamenilor în limbaj omenesc. Solul legământului trebuia să 
vorbească. Glasul Său trebuia să fie auzit în templul Său. Hristos 
trebuia să vină și să exprime cuvinte care să fie înţelese cât se 
poate de limpede și pe deplin. El, autorul adevărului, trebuia să 
separe adevărul de pleava învățăturilor omenești, care îl făceau 
fără niciun efect. Principiile guvernării lui Dumnezeu și Planul de 
Mântuire trebuiau să fie clar lămurite. Învățăturile Vechiului Tes- 
tament trebuiau să fie în întregime prezentate în faţa oamenilor. 

Printre iudei, se aflau totuși suflete statornice, urmași ai aceluiași 
neam sfânt prin care fusese păstrată cunoașterea de Dumnezeu. 
Aceștia așteptau încă nădejdea făgăduinţei făcute strămoșilor. Ei 
își întăreau credinţa, cercetând asigurarea dată prin Moise: 


„Domnul, Dumnezeul vostru, vă va ridica dintre fraţii voştri un 
proroc ca mine; pe El să-L ascultați în tot ce vă va spune” (Fapte 
3,22). De asemenea, ei citeau cum Dumnezeu ÎI va unge pe Acela 
care avea să aducă vești bune celor nenorociţi, să vindece pe cei cu 
inima zdrobită, să vestească robilor slobozenia și să vestească un 
an de îndurare al Domnului (Isaia 61,1.2). Ei citeau cum EI „va 
aşeza dreptatea pe pământ”, cum „ostroavele vor nădăjdui în legea 
Lui”, cum „neamuri vor umbla în lumina ta, și împărați în 
strălucirea razelor tale” (Isaia 42,4; 60,3). 

Cuvintele rostite de Iacov înainte de a muri i-au umplut de 
nădejde: „Toiagul de domnie nu se va depărta din Iuda, nici 
toiagul de cârmuire dintre picioarele lui, până va veni Șilo” 
(Geneza 49,10). Puterea slăbită a lui Israel dovedea că venirea 
lui Mesia era aproape. Profeţia lui Daniel descria gloria domniei 
Sale peste o împărăție care trebuia să urmeze după toate 
împărățiile pământești; și profetul spunea: „Ea însăși va dăinui 
veşnic” (Daniel 2,44). În timp ce puţini înțelegeau natura misiunii 
lui Hristos, exista o nădejde larg răspândită că va veni un prinţ 
puternic, care avea să-Și stabilească împărăţia în Israel și să fie 
eliberatorul naţiunilor. 

Împlinirea vremii venise. Omenirea, decăzând tot mai mult în 
decursul veacurilor de neascultare, striga după venirea Mântuitorului. 
Satana se străduia să adâncească și să facă de netrecut prăpastia 
dintre pământ și cer. Prin neadevărurile lui, el îi încurajase pe 
oameni la păcat. Intenţia lui era de a face să înceteze răbdarea 
lui Dumnezeu și de a stinge iubirea Sa față de om, așa încât El să 
abandoneze lumea, lăsând-o sub jurisdicţia satanică. 

Satana căuta să îndepărteze de la oameni cunoașterea despre 
Dumnezeu, să le abată atenţia de la templul lui Dumnezeu și 
astfel să-și statornicească propria împărăție. Lupta lui pentru 
supremație păruse a fi aproape încununată de succes. Este 
adevărat că în fiecare generaţie Dumnezeu a avut reprezentanţii 
Săi. Chiar și între păgâni, erau oameni prin care Hristos lucra 
pentru a-i ridica din starea lor decăzută pe cei ajunși în mocirla 
păcatului. Dar oamenii aceștia erau dispreţuiţi şi urâţi. Mulţi 
dintre ei au suferit o moarte violentă. Umbra întunecată pe care 

Satana o aruncase asupra lumii devenea din ce în ce mai adâncă 
şi tot mai adâncă. 

Prin păgânism, timp de veacuri, Satana îi îndepărtase pe oameni 
de la Dumnezeu, dar biruinţa lui cea mare o câștigase prin perver- 
tirea credinţei lui Israel. Contemplându-și propriile idei și închi- 
nându-se la ele, păgânii pierduseră cunoașterea de Dumnezeu și 
deveniseră tot mai corupți. Tot astfel s-au petrecut lucrurile și 
cu Israel. Principiul că omul se poate mântui prin faptele sale stă 
la baza oricărei religii păgâne și acum devenise și principiul religiei 
iudaice. Satana îl inspirase și oriunde se păstrează acest principiu, 
oamenii nu mai au nici o piedică în fața păcatului. 

Solia mântuirii li se vestește oamenilor prin fiinţe omenești. 
Dar iudeii căutaseră să monopolizeze adevărul, care este viaţa 
veșnică. Ei îngrămădiseră mana vie, și aceasta se stricase. Religia 
pe care au încercat să o păstreze numai pentru ei le-a devenit un 
blestem. Ei L-au jefuit pe Dumnezeu de slava Sa și au înșelat 
lumea prin contrafacerea Evangheliei. Ei au refuzat să se predea 
lui Dumnezeu pentru salvarea lumii și au devenit agenţi ai lui 
Satana pentru distrugerea ei. 

Oamenii pe care Dumnezeu îi chemase să fie stâlpul și temelia 
adevărului deveniseră reprezentanții lui Satana. Ei făceau lucrarea 
pe care el dorea ca ei să o facă, ajungând să reprezinte greșit 
caracterul lui Dumnezeu și să determine lumea să-L considere 
ca fiind un tiran. Chiar și preoții care slujeau în templu pierduseră 
din vedere însemnătatea serviciului pe care îl îndeplineau. Ei 
încetaseră să privească dincolo de simbol, la lucrul pe care acesta 
îl reprezenta. Când aduceau darurile de jertfă, se comportau ca 
niște actori într-o piesă de teatru. Actele ceremoniale, pe care 
Însuși Dumnezeu le instituise, erau transformate în mijloace de 
a orbi mintea și de a împietri inima. Dumnezeu nu mai putea 
face nimic pentru om prin mijloacele acestea. Întregul sistem 
trebuia să fie desfiinţat. 

Înșelăciunea păcatului ajunsese la culme. Toate mijloacele de 
a strica sufletele oamenilor fuseseră puse la lucru. Privind la lumea 
noastră, Fiul lui Dumnezeu a văzut suferinţă și mizerie. Cu milă, 
El a văzut cum oamenii ajunseseră victime ale cruzimii lui Satana. 


El privea cu compătimire la aceia care erau corupți, uciși și 
pierduţi. Ei își aleseseră un conducător care i-a pus în lanţuri la 
carul lui. Deznădăjduiţi și înșelaţi, ei își continuau drumul într-o 
jalnică procesiune spre ruină veșnică — spre o moarte în care nu 
mai este speranţă de viață, spre o noapte în care nu mai apare 
dimineaţa. Agenţii satanici intraseră în oameni. Trupul fiinţelor 
omenești, făcut pentru a fi un locaș al lui Dumnezeu, devenise 
un locaș al demonilor. Simţurile, nervii, pasiunile, mădularele 
oamenilor erau influențate de agenţi supranaturali, prin satisfa- 
cerea celor mai josnice plăceri. Pe chipurile oamenilor se imprima 
chiar pecetea demonilor. Feţele oamenilor reflectau expresia 
legiunilor celui rău, de care erau posedaţi. Aceasta era perspectiva 
pe care o vedea Mântuitorul lumii. Ce priveliște pentru Infinita 
Puritate! 

Păcatul devenise o știință, iar viciul era consacrat ca o parte a 
religiei. Răzvrătirea își înfipsese rădăcinile adânc în inimă, iar 
vrăjmășia omului era foarte puternică împotriva cerului. S-a 
demonstrat în fața universului că, despărțită de Dumnezeu, 
omenirea nu poate fi înălțată. Un nou element de viaţă și putere 
trebuia să fie dat de Acela care a făcut lumea. 

Cu mare interes, lumile necăzute așteptau să vadă cum Iehova 
Se ridică și-i nimicește pe locuitorii pământului. Dar, dacă 
Dumnezeu ar fi făcut lucrul acesta, Satana ar fi fost gata să-și pună 
în aplicare planul de a-și asigura supunerea ființelor cerești. El 
declarase că principiile de guvernare ale lui Dumnezeu fac 
imposibilă iertarea. Dacă lumea ar fi fost distrusă, el ar fi pretins 
că acuzaţiile lui s-au dovedit adevărate. El era gata să arunce blamul 
asupra lui Dumnezeu și să răspândească spiritul său de rebeliune 
în lumile de sus. Dar, în loc să distrugă lumea, Dumnezeu L-a 
trimis pe Fiul Său să o salveze. Deși corupția și disprețul faţă de 
Dumnezeu se puteau vedea pretutindeni pe acest pământ înstrăinat, 
s-a prevăzut o cale pentru refacerea lui. Chiar în momentul decisiv, 
când se părea că Satana era pe punctul de a triumfa, Fiul lui 
Dumnezeu a venit cu solia harului divin. Iubirea lui Dumnezeu 
faţă de neamul omenesc decăzut se manifestase în orice generaţie 
și în orice clipă. În pofida răutăţii oamenilor, semnele îndurării 

divine se arătaseră fără încetare. Şi, când a venit împlinirea vremii, 
Divinitatea a fost glorificată prin aceea că a turnat asupra lumii un 
potop de har vindecător, care niciodată nu avea să fie oprit sau 
retras până când Planul de Mântuire nu avea să fie împlinit. 
Satana jubila pentru că reuşise să strice chipul lui Dumnezeu 
în om. Însă atunci a venit Iisus să refacă în om chipul Creatorului 
său. Nimeni altul în afară de Hristos nu putea remodela caracterul 
care a fost ruinat de păcat. El a venit să alunge demonii care 
puseseră stăpânire pe voința omului. El a venit să ne ridice din 
țărână, să refacă, după modelul caracterului Său dumnezeiesc, 
caracterul nostru stricat și să-l înfrumuseţeze cu propria Sa glorie. 


PARTEA 2 


PRIMII ANI 


„El a crescut înaintea Lui 
ca o odraslă slabă.” 
— Isaia 53,2 

CAPITOLUL 4 


„VI S-A NĂSCUT UN MÂNTUITOR” 


Dar, în cetatea neamului lor împărătesc, 

Iosif şi Maria nu au fost recunoscuţi sau onorati. 
Obositi şi fără adăpost, ei au străbătut toată 
lungimea drumului îngust, de la poarta cetății până la 
extremitatea de răsărit a orașului, căutând în zadar loc 
de odihnă pentru noapte. Pentru ei nu s-a găsit nicio 
cameră la hanul aglomerat. În cele din urmă, ei au 
găsit refugiu într-un adăpost rudimentar, pentru 
animale, şi aici S-a născut Mântuitorul lumii. 


ÎMPĂRATUL SLAVEI S-A UMILIT nespus pentru a îmbrăca 
natura omenească. Mediul pământesc în care a trăit era neprielnic 
și respingător. Slava Sa a fost acoperită, pentru ca maiestatea 
înfățișării Sale să nu devină un punct de atracţie. El a evitat orice 
strălucire exterioară. Bogăţiile, onoarea lumească și mărirea 
omenească niciodată nu pot să salveze un suflet de la moarte; 
lisus a avut grijă ca nicio atracţie de natură pământească să nu-i 
determine pe oameni să se adune în jurul Său. Numai frumuseţea 
adevărului ceresc trebuia să-i atragă pe aceia care aveau să-L 
urmeze. Caracterul lui Mesia fusese prevestit cu mult timp înainte 
în profeție și El dorea ca oamenii să-L primească pe temeiul 
mărturiei Cuvântului lui Dumnezeu. 

Îngerii se minunară de mărețul plan al răscumpărării. Ei 
urmăreau să vadă cum avea să-L primească poporul lui Dumnezeu 
pe Fiul Său, îmbrăcat în haina naturii omenești. Îngeri cereşti au 
coborât în țara poporului ales. Alte națiuni se ţineau de legende 
și se închinau la dumnezei falși. În țara unde se descoperise slava 

lui Dumnezeu și unde strălucise lumina profeţiei, au venit îngerii. 
Ei au mers nevăzuţi la Ierusalim, la cei rânduiţi să explice 
profeţiile sfinte și la slujitorii casei lui Dumnezeu. Deja lui 
Zaharia, preotul, în timp ce slujea la altar, i se vestise apropiata 
venire a lui Hristos. Deja înainte-mergătorul era născut, iar 
misiunea sa era dovedită prin minuni și profeție. Vestea despre 
nașterea lui și despre minunata însemnătate a misiunii lui se 
răspândise pretutindeni. Cu toate acestea, Ierusalimul nu se 
pregătea să-și primească Mântuitorul. 

Solii cerești priveau cu uimire la nepăsarea acestui popor, pe 
care Dumnezeu îl chemase să transmită lumii lumina adevărului 
sfânt. Națiunea iudaică fusese păstrată ca martoră că Hristos 
trebuia să Se nască din seminţia lui Avraam și din neamul lui 
David, dar, cu toate acestea, oamenii nu știau că venirea Lui era 
acum apropiată. În templu, sacrificiul de dimineaţă și de seară 
arăta zilnic spre Mielul lui Dumnezeu, dar nici aici nu se făcea 
nicio pregătire pentru primirea Sa. Preoţii și învățătorii naţiunii 
nu știau că cel mai mare eveniment al veacurilor era gata să aibă 
loc. Ei își repetau rugăciunile fără înţeles și îndeplineau ritualurile 
închinării pentru a fi văzuţi de oameni, dar, în goana lor după 
bogății și onoruri lumești, nu erau pregătiţi pentru arătarea lui 
Mesia. Aceeași indiferenţă stăpânea toată ţara lui Israel. Inimile 
egoiste și lumești nu erau mișcate de bucuria care făcea să tresalte 
tot cerul. Doar câţiva doreau cu ardoare să-L vadă pe Cel 
Nevăzut. Acestora le-a fost trimisă solia cerească. 

Îngerii i-au însoţit pe Iosif și pe Maria în timp ce călătoreau 
de la căminul lor din Nazaret până la cetatea lui David. Decretul 
Romei imperiale pentru înscrierea oamenilor din vastul ei cuprins 
se extindea până la cei ce locuiau printre dealurile Galileii. După 
cum, pe vremuri, Cir fusese chemat la tronul imperiului univer- 
sal, ca să-i poată pune în libertate pe captivii Domnului, tot astfel 
Cezar August a fost făcut mijlocul pentru îndeplinirea planului 
lui Dumnezeu de a o aduce pe mama lui lisus la Betleem. Ea era 
din neamul lui David, și Fiul lui David trebuia să Se nască în 
cetatea lui David. Din Betleem, zicea profetul, „va ieși Cel ce va 
stăpâni peste Israel, și a cărui obârşie se suie până în vremuri 

străvechi, până în zilele veşniciei” (Mica 5,2). Dar, în cetatea 
neamului lor împărătesc, Iosif şi Maria nu au fost recunoscuți 
sau onorați. Obositi și fără adăpost, ei au străbătut tot drumul 
îngust, de la poarta cetăţii până la extremitatea de răsărit a 
orașului, căutând în zadar loc de odihnă pentru noapte. Pentru ei 
nu s-a găsit nicio cameră la hanul aglomerat. În cele din urmă, ei 
au găsit refugiu într-un adăpost rudimentar, pentru animale, și 
aici S-a născut Mântuitorul lumii. 

Oamenii nu știau lucrul acesta, dar vestea a umplut cerul de 
bucurie. Cu un interes tot mai profund și mai călduros, ființele 
sfinte din lumea luminii erau atrase spre pământ. Lumea întreagă 
era mai strălucitoare datorită prezenţei Sale. Deasupra dealurilor 
Betleemului s-a adunat o mulțime imensă de îngeri. Ei așteptau 
semnalul pentru a aduce lumii vestea cea bună. Dacă ar fi fost 
credincioși în răspunderea încredințată lor, conducătorii lui Is- 
rael ar fi putut să aibă parte de bucuria de a vesti nașterea lui 
lisus. Dar acum ei au fost lăsaţi la o parte. 

Dumnezeu declară: „Voi turna ape peste pământul însetat și 
râuri pe pământul uscat” (Isaia 44,3). „Celui fără prihană îi răsare 
o lumină în întuneric” (Psalmi 112,4). Acelora care caută lumina 
și care o acceptă cu bucurie, le vor răsări razele strălucitoare de 
la tronul lui Dumnezeu. 

Pe câmpiile unde tânărul David își condusese turma, păstorii 
încă mai vegheau în timpul nopții. În orele acelea de liniște, ei 
vorbeau unul cu altul despre Mântuitorul făgăduit și se rugau 
pentru venirea Împăratului pe tronul lui David. „Și iată că un 
înger al Domnului s-a înfățișat înaintea lor, și slava Domnului a 
strălucit împrejurul lor. Ei s-au înfricoșat foarte tare. Dar îngerul 
le-a zis: "Nu vă temeti, căci vă aduc o veste bună, care va fi o 
mare bucurie pentru tot norodul: astăzi, în cetatea lui David, vi 
S-a născut un Mântuitor, care este Hristos, Domnul'.” 

La cuvintele acestea, priveliști de slavă inundă inimile 
păstorilor care ascultă. A venit Eliberatorul lui Israel! Putere, 
mărire, triumf sunt legate de venirea Sa. Dar îngerul trebuie 
să-i pregătească pentru a-L recunoaște pe Mântuitorul lor în 
sărăcie și umilinţă. „lată semnul după care-L veţi cunoaște: veți 
găsi un prunc înfășat în scutece și culcat într-o iesle.” 


Solul ceresc le liniștise temerile. Le spusese cum să-L găsească 
pe lisus. Cu delicată consideraţie față de slăbiciunea lor ome- 
nească, le dăduse timp să se deprindă cu strălucirea divină. Apoi 
bucuria și slava nu mai puteau să fie ascunse. Toată câmpia a 
fost luminată de puternica strălucire a oștirilor lui Dumnezeu. 
Pământul a tăcut, iar cerul s-a plecat să asculte imnul: 


„Slavă lui Dumnezeu în locurile preaînalte 
Și pace pe pământ între oamenii plăcuţi Lui!” 


O, dacă familia omenească ar putea recunoaște astăzi imnul 
acesta! Declaraţia făcută atunci, imnul cântat atunci vor crește 
până la încheierea vremii și vor răsuna până la marginile 
pământului. Când Soarele Neprihănirii va răsări cu vindecarea 
sub aripile Sale, cântecul acesta va fi repetat de glasul unei mari 
mulțimi, ca vuietul unor ape multe, zicând: „Aleluia! Domnul, 
Dumnezeul nostru Cel Atotputernic, a început să împărătească” 
(Apocalipsa 19,6). 

După ce îngerii au dispărut, lumina s-a stins și umbrele noptii 
au căzut din nou pe dealurile Betleemului. Dar în mintea 
păstorilor a rămas cel mai strălucitor tablou văzut vreodată de 
ochi omenești. „După ce au plecat îngerii de la ei, ca să se întoarcă 
în cer, păstorii au zis unii către alții: "Haidem să mergem până la 
Betleem și să vedem ce ni s-a spus și ce ne-a făcut cunoscut 
Domnul”. S-au dus în grabă și au găsit pe Maria, pe Iosif și Pruncul 
culcat în iesle.” 

Plecând de acolo cuprinși de mare bucurie, au început să 
vestească lucrurile pe care le-au văzut și le-au auzit. „Toţi cei ce 
i-au auzit s-au mirat de cele ce le spuneau păstorii. Maria păstra 
toate cuvintele acelea și se gândea la ele în inima ei. Și păstorii 
s-au întors, slăvind și lăudând pe Dumnezeu.” 

Cerul și pământul nu sunt astăzi mai departe unul de altul 
decât atunci când păstorii ascultau cântecul îngerilor. Omenirea 
este încă tot aşa de mult obiectul grijii cerului ca atunci când 
oamenii simpli, cu ocupaţii obișnuite, au întâlnit îngeri în miezul 
zilei și au vorbit cu solii cerești prin vii și pe câmpii. Cerul poate 
fi foarte aproape de noi pe drumurile obișnuite ale vieții. Îngeri 

din locuri cerești vor sprijini pașii acelora care vin și merg la 
porunca lui Dumnezeu. 

Faptul petrecut la Betleem este un subiect inepuizabil. În el 
este ascuns „adâncul bogăției, înțelepciunii și științei lui 
Dumnezeu” (Romani 11,33). Admirăm sacrificiul Mântuitorului, 
care a schimbat tronul cerului cu staulul și tovărășia îngerilor 
sfinţi cu vitele din grajd. Îngâmfarea omenească și multumirea 
de sine se simt mustrate în prezenţa Sa. Dar acesta n-a fost decât 
începutul iubirii Sale minunate. Pentru Fiul lui Dumnezeu ar fi 
fost o umilință aproape fără margini să ia natura omului chiar și 
atunci când Adam se afla în Eden, nevinovat. Dar lisus a luat 
corp omenesc atunci când rasa umană fusese slăbită de patru mii 
de ani de păcat. Ca orice copil al lui Adam, El Și-a asumat 
consecinţele acţiunii legii eredității. Care erau consecințele 
acestea se poate vedea în istoria strămoșilor Săi pământești. El a 
venit cu o ereditate ca aceasta, ca să împartă cu noi grijile și 
ispitele și să ne ofere un exemplu de o viaţă fără păcat. 

În cer, Satana Îl urâse pe Hristos pentru poziţia Sa la tronul 
lui Dumnezeu. L-a urât și mai mult atunci când el însuși a fost 
înlăturat. L-a urât pe Acela care Se legase să-i răscumpere pe 
păcătoși. Cu toate acestea, în lumea în care Satana se pretindea 
stăpân, Dumnezeu I-a îngăduit Fiului Său să vină ca un prunc 
slab, supus slăbiciunii omenești. El I-a îngăduit să dea piept cu 
primejdiile vieţii la fel ca oricare om, să ducă lupta vieţii așa cum 
trebuie să o ducă orice vlăstar omenesc, cu riscul de a da greș și 
a pierde veșnicia. 

Inima oricărui tată pământesc veghează asupra fiului său. El 
privește faţa copilașului său și tremură la gândul primejdiei pentru 
viaţa acestuia. El dorește din toată inima să ferească scumpa lui 
odraslă de puterea lui Satana, să-l ţină departe de ispite și luptă. 
Pentru a înfrunta o luptă și mai înverșunată și un risc mult mai 
înfricoșător, Dumnezeu a dat pe singurul Său Fiu, pentru ca în 
felul acesta cărarea vieții să poată fi făcută sigură pentru copilașii 
noștri. Aici este iubirea! Minunează-te, cerule, și rămâi încre- 
menit, pământule! 


CAPITOLUL 5 


CONSACRAREA 


Lucrurile spirituale se judecă spiritual. 

În templu, Însuși Fiul lui Dumnezeu era acum 
consacrat lucrării pe care venise s-o îndeplinească. 
Preotul privea la El ca la oricare alt copil... Această 

ocazie n-a trecut fără ca Hristos să fi fost recunoscut. 
„Și iată că în Ierusalim era un om numit Simeon. 
Omul acesta ducea o viață sfântă şi era cu frica lui 
Dumnezeu. El aștepta mângâierea lui Israel şi Duhul 
Sfânt era peste el. Duhul Sfânt îl înștiintase că nu va 
muri înainte ca să vadă pe Hristosul Domnului.” 


LA APROXIMATIV PATRUZECI DE ZILE după nașterea lui 
Hristos, Iosif și Maria L-au dus la Ierusalim, să-L înfăţișeze 
înaintea Domnului și să aducă jertfă. Acest lucru era în 
conformitate cu legea iudaică și, ca înlocuitor al omului, Hristos 
trebuia să Se conformeze în totul legii. El fusese deja supus 
ritualului circumciziunii, ca o asigurare că Se va supune legii. 

Ca jerttă din partea mamei, legea cerea un miel de un an ca 
ardere de tot și un porumbel tânăr sau o turturea ca jertfă pentru 
păcat. Dar legea prevedea că, dacă erau prea săraci ca să aducă 
un miel, părinții puteau aduce o pereche de turturele sau doi pui 
de porumbel, unul pentru arderea de tot, iar celălalt ca jertfă 
pentru păcat. 

Darurile aduse Domnului trebuiau să fie fără cusur. Aceste 
daruri ÎL reprezentau pe Hristos, de unde rezultă clar că Iisus 
Însuși nu avea niciun defect fizic. El era „Mielul fără cusur și 
fără prihană” (1 Petru 1,19). Făptura Sa nu era desfigurată de 
vreun defect. Corpul Său era puternic și sănătos. Și, în tot timpul 

vieţii Sale, a trăit în conformitate cu legile naturale. Atât fizic, 
cât și spiritual, El a fost un exemplu de ceea ce vrea Dumnezeu 
să fie oamenii, prin ascultare de legile Sale. 

Consacrarea întâiului născut își avea originea în timpurile cele 
mai îndepărtate. Dumnezeu făgăduise să-L dea pe Întâiul născut 
al cerului pentru a-i salva pe păcătoşi. Acest dar trebuia să fie 
recunoscut în fiecare familie prin consacrarea întâiului născut. 
EI trebuia să fie devotat slujbei de preot, ca reprezentant al lui 
Hristos printre oameni. 

În timpul eliberării lui Israel din Egipt, consacrarea întâiului 
născut a fost din nou poruncită. Atunci când fiii lui Israel erau 
robi la egipteni, Domnul i-a poruncit lui Moise să meargă la 
Faraon, împăratul Egiptului, și să-i spună: „Așa vorbește Domnul: 
"Israel este fiul Meu, întâiul Meu născut. Iți spun: Lasă pe fiul 
Meu să plece, ca să-Mi slujească; dacă nu vrei să-l lași să plece, 
voi ucide pe fiul tău, pe întâiul tău născut” (Exodul 4,22.23). 

Moise a transmis solia încredințată, dar răspunsul îngâmfatului 
împărat suna astfel: „Cine este Domnul, ca să ascult de glasul Lui 
și să las pe Israel să plece? Eu nu cunosc pe Domnul și nu voi lăsa 
pe Israel să plece” (Exodul 5,2). Domnul a lucrat pentru poporul 
Său prin semne și minuni, trimițând judecăţi grele asupra lui Faraon. 
In cele din urmă, îngerului pierzător i s-a poruncit să-i ucidă pe 
întâii născuţi ai egiptenilor și ai vitelor lor. Ca să fie cruțaţi, 
israeliților li s-au dat instrucţiuni să ungă ușorii ușilor cu sângele 
unui miel înjunghiat. Fiecare casă trebuia să poarte semnul acesta, 
pentru ca, atunci când venea să-și îndeplinească misiunea de 
nimicire, îngerul să poată trece pe lângă casele israeliților. 

După trimiterea acestei judecăţi asupra Egiptului, Domnul 
i-a spus lui Moise: „Pune-Mi deoparte, ca sfânt, pe orice întâi 
născut... atât dintre oameni, cât și dintre dobitoace: este al Meu.” 
„Căci orice întâi născut este al Meu; în ziua când am lovit pe toți 
întâii născuţi din ţara Egiptului, Mi-am închinat Mie pe toţi întâii 
născuţi din Israel, atât din oameni, cât și din dobitoace: ei vor fi 
ai Mei. Eu sunt Domnul” (Exodul 13,2; Numeri 3,13). După ce 
a fost stabilit serviciul în sanctuar, Domnul a ales seminţia lui 
Levi în locul întâilor născuţi din tot Israelul, ca să slujească în 
sanctuar. Dar întâii născuţi urmau totuși să fie priviţi ca fiind ai 
Domnului și trebuiau să fie răscumpărați. 


În telul acesta, legea pentru înfățișarea întâilor născuţi a căpătat 
o însemnătate deosebită. Deși era o amintire a minunatei eliberări 
a copiilor lui Israel de către Domnul, ea preînchipuia o eliberare 
mai mare, pe care avea să o împlinească singurul Fiu al lui 
Dumnezeu. După cum sângele stropit pe uşori i-a salvat pe întâii 
născuţi ai lui Israel, tot astfel sângele lui Hristos are putere să 
salveze lumea. 

Așadar, ce profundă însemnătate avea actul înfățișării lui 
Hristos! Preotul însă n-a văzut prin văl, n-a descifrat taina din 
partea cealaltă. Înfățișarea copiilor era un act obișnuit. Zi de zi, 
preotul primea banii pentru răscumpărare, când pruncii erau 
înfăţișaţi Domnului. Zi după zi, el își aducea la îndeplinire 
îndatoririle obişnuite, dând prea puţină atenţie părinților sau 
copiilor, în afară de cazul că vedea vreun semn al bogăției sau al 
rangului înalt al părinților. Iosif și Maria erau săraci. Când au 
venit cu copilul lor, preoții au văzut doar un bărbat și o femeie 
îmbrăcaţi ca galileenii, în veşminte umile. În înfăţişarea lor nu 
era nimic care să atragă atenția şi nu au prezentat decât darul pe 
care-l ofereau cei foarte săraci. 

Preotul a trecut prin ceremonia slujbei sale oficiale. A luat 
copilul în braţe și l-a ridicat în fața altarului. După ce l-a înapoiat 
mamei, a scris numele „Lisus” în registrul întâilor născuţi. Atunci 
când pruncul se afla în braţele sale, nici prin gând nu i-a trecut că 
acesta era Maiestatea cerului, Impăratul slavei. Preotul nu-și 
închipuia că acest Prunc era Acela despre care Moise scrisese: 
„Domnul, Dumnezeul vostru, vă va ridica dintre frații voştri un 
proroc ca mine; pe El să-L ascultați în tot ce vă va spune” (Fapte 
3,22). El nu s-a gândit că acest Prunc era Cel a cărui slavă ceruse 
Moise să o vadă. Dar în braţele preotului se afla Unul mai mare 
decât Moise. Și, când a înregistrat numele copilului, el a scris 
Numele Aceluia care era temelia întregului sistem iudaic. Acel 
Nume avea să fie garanţia desființării acestui sistem, deoarece 
sistemul jertfelor și al darurilor se învechise, tipul aproape își 
ajunsese antitipul, iar umbra, realitatea ei. 

Şechina se depărtase de la sanctuar, dar Copilul din Betleem 
era învăluit în slava în fața căreia îngerii se prosternau. Acest prunc 
neștiutor era sămânţa făgăduită, către care arăta primul altar de la 
poarta Edenului. Acesta era Șilo, Pacificatorul. Era Acela care, 

Se numise în faţa lui Moise EU SUNT. Era Acela care, în stâlpul 
de nor și de foc, fusese Conducătorul lui Israel. Era Acela despre 
care văzătorii prorociseră cu mult înainte. El era Dorinţa tuturor 
naţiunilor, Rădăcina și Vlăstarul lui David și Luceafărul strălucitor 
de dimineaţă. Numele acelui plăpând Pruncușor, înscris în registrul 
lui Israel, care-L declara ca fiind Fratele nostru, era nădejdea 
neamului omenesc decăzut. Copilul pentru care se plătise 
răscumpărare era Acela care trebuia să plătească preţul de 
răscumpărare pentru păcatele întregii omeniri. Era adevăratul 
„Mare Preot pus peste casa lui Dumnezeu”, conducătorul „preoţiei 
care nu poate trece de la unul la altul”, Mijlocitorul de la „dreapta 
Măririi în locurile preaînalte” (Evrei 10,21; 7,24; 1,3). 

Lucrurile spirituale se judecă spiritual. În templu, Însuși Fiul 
lui Dumnezeu era acum consacrat lucrării pe care venise s-o 
îndeplinească. Preotul privea la El ca la oricare alt copil. Dar, cu 
toate că el n-a văzut și n-a simţit nimic neobișnuit, s-a recunoscut 
totuși faptul că Dumnezeu dădea lumii pe Fiul Său. Această ocazie 
n-a trecut fără ca Hristos să fi fost recunoscut. „Și iată că, în 
Ierusalim, era un om numit Simeon. Omul acesta ducea o viaţă 
sfântă și era cu frica lui Dumnezeu. El aștepta mângâierea lui 
Israel şi Duhul Sfânt era peste el. Duhul Sfânt îl înștiinţase că nu 
va muri înainte ca să vadă pe Hristosul Domnului.” 

Când a intrat în templu, Simeon a văzut o familie înfățișând 
preotului pe primul lor născut. După înfățișare se cunoștea că 
sunt săraci; dar Simeon a înțeles îndemnurile Duhului Sfânt și a 
fost profund convins că Pruncul înfățișat Domnului era Mân- 
gâierea lui Israel, Acela pe care dorea din toată inima să-L vadă. 
Spre uimirea preotului, Simeon arăta ca un om căzut în extaz. 
Copilul a fost înapoiat Mariei, iar el L-a luat în braţe și L-a înfățișat 
lui Dumnezeu, în timp ce în sufletul lui a pătruns o bucurie pe 
care nu o mai simţise niciodată. Ridicând copilul Mântuitor spre 
cer, Simeon a spus: „Acum, slobozește în pace pe robul Tău, 
Stăpâne, după cuvântul Tău. Căci au văzut ochii mei mântuirea 
Ta, pe care ai pregătit-o să fie înaintea tuturor popoarelor, lu- 
mina care să lumineze neamurile, și slava poporului Tău Israel”. 

Duhul profeţiei era asupra acestui om al lui Dumnezeu și, în 
timp ce Iosif și Maria stăteau lângă el, minunându-se de cuvintele 
lui, Simeon i-a binecuvântat și i-a zis Mariei: „lată, Copilul acesta 


este rânduit spre prăbușirea și ridicarea multora în Israel și să fie 
un semn care va stârni împotrivire. Chiar sufletul tău va fi 
străpuns de o sabie, ca să se descopere gândurile multor inimi”. 

Ana, o prorociţă, de asemenea a intrat și a confirmat mărturia 
lui Simeon cu privire la Hristos. În timp ce Simeon vorbea, fața 
ei se luminase de slava lui Dumnezeu și din adâncul inimii își 
exprima multumirea, pentru că i se îngăduise să-L vadă pe 
Hristos, Domnul. 

Acești umili închinători nu studiaseră profeţiile în zadar. Dar 
cei care deţineau poziţii de conducători și preoţi în Israel, deși 
aveau în faţa lor preţioasele cuvinte ale profeţiei, nu umblau în 
căile Domnului și ochii lor nu erau deschişi să vadă Lumina vieții. 

Tot astfel se petrec lucrurile și acum. Evenimentele asupra 
cărora este concentrată atenţia întregului cer sunt neînţelese și 
apariţia lor trece neobservată de conducătorii religioși și 
închinătorii din casa lui Dumnezeu. Oamenii ÎI recunosc pe 
Hristos în istorie, dar Îi întorc spatele lui Hristos Cel viu. Hristos, 
în Cuvântul Său care cheamă la jertfire de sine, în cei săraci și 
suferinzi care cer ajutor, în cauza justă care implică sărăcie, trudă 
și defaimă, nu este primit nici astăzi mai bine decât a fost primit 
cu secole în urmă, atunci când a fost pe pământ. 

Maria medita asupra profeţiei mult cuprinzătoare a lui Simeon. 
Când privea la copilul din braţele ei și își amintea cuvintele spuse 
de păstorii din Betleem, inima ei a fost cuprinsă de bucurie și de 
o speranţă minunată. Cuvintele lui Simeon i-au amintit de 
profeticele rostiri ale lui Isaia: „Apoi o Odraslă va ieși din tulpina 
lui Isai și un Vlăstar va da din rădăcinile lui. Duhul Domnului Se 
va odihni peste El, duh de înţelepciune și de pricepere, duh de 
sfat şi de tărie, duh de cunoștință și de frică de Domnul... 
Neprihănirea va fi brâul coapselor Sale și credincioșia brâul 
mijlocului Său”. „Poporul care umbla în întuneric vede o mare 
lumină... Căci un Copil ni S-a născut, un Fiu ni S-a dat şi domnia 
va fi pe umărul Lui; ÎL vor numi: Minunat, Sfetnic, Dumnezeu 
tare, Părintele veșniciilor, Domn al păcii” (Isaia 11,1-5; 9,2-6). 

Cu toate acestea, Maria nu înţelegea misiunea lui Hristos. 
Simeon profetizase despre El ca fiind o lumină care să lumineze 
neamurile și o glorie pentru Israel. Tot așa și îngerii vestiseră 
nașterea Mântuitorului ca pe un prilej de bucurie pentru toate 

popoarele. Dumnezeu căuta să corecteze concepția îngustă a 
iudeilor cu privire la lucrarea lui Mesia. El dorea ca lumea să-L 
privească nu numai ca Eliberator al lui Israel, ci și ca Mântuitor 
al lumii. Aveau să treacă însă mulţi ani până când chiar mama lui 
lisus să înțeleagă misiunea Lui. 

Maria aștepta cu nerăbdare domnia lui Mesia pe tronul lui 
David, dar nu vedea botezul suferinţei prin care trebuia să-l 
câștige. Prin Simeon, se făcuse cunoscut faptul că trecerea lui 
Mesia prin lume nu era lipsită de greutăţi. În cuvintele adresate 
Mariei: „Chiar sufletul tău va fi străpuns de o sabie”, Dumnezeu, 
în mila Sa duioasă, a înștiinţat-o pe mama lui lisus despre 
suferința pe care, din dragoste pentru EI, începuse deja să o simtă. 

„lată”, spusese Simeon, „Copilul acesta este rânduit spre 
prăbușirea și ridicarea multora în Israel și să fie un semn care va 
stârni împotrivire.” Cei care urmează să fie înălțaţi trebuie ca 
mai întâi să cadă. Trebuie să cădem pe Stâncă și să fim zdrobiți 
înainte de a putea fi înălțaţi în Hristos. Eul trebuie să fie detronat 
și îngâmfarea trebuie să fie umilită, dacă vrem să vedem slava 
împărăției spirituale. Iudeii nu acceptau onoarea care se câștigă 
prin umilință. De aceea ei nu L-au primit pe Răscumpărătorul 
lor. El era un semn care stârnea împotrivire. | 

„Ca să se descopere gândurile multor inimi.” In lumina vieții 
Mântuitorului, inimile tuturor, de la Creator până la domnul 
întunericului, sunt descoperite. Satana L-a prezentat pe Dumnezeu 
ca fiind egoist și asupritor, ca pe Unul care pretinde totul și nu dă 
nimic, care cere de la toate ființele pe care le-a creat să-L slujească 
pentru gloria Sa și nu face niciun sacrificiu pentru binele lor. Însă 
darul lui Hristos descoperă gândurile din inima Tatălui. Dovedeşte 
că gândurile lui Dumnezeu față de noi sunt „gânduri de pace și nu 
de nenorocire” (Ieremia 29,11). Demonstrează că, deși ura lui 
Dumnezeu față de păcat este tot așa de tare ca moartea, iubirea Sa 
faţă de păcătos este mai tare decât moartea. Asumându-Și lucrarea 
răscumpărării noastre, El nu va cruța nimic, oricât de scump, din 
ce este necesar pentru desăvârșirea operei Sale. Nu se reţine niciun 
adevăr esențial pentru mântuirea noastră, nu se neglijează nicio 
minune a harului, nu rămâne nefolosită niciuna dintre puterile di- 
vine. Har este îngrămădit peste har și dar peste dar. Întreaga comoară 
a cerului este pusă la îndemâna celor pe care El caută să-i salveze. 


După ce a adunat bogăţiile universului și a deschis izvoarele puterilor 
nesfârșite, Tatăl le predă în mâinile lui Hristos și zice: „Toate acestea 
sunt pentru om. Folosește aceste daruri ca să-l convingi că nu există 
iubire mai mare ca a Mea pe pământ sau în cer. Fericirea sa cea 
mai mare o va găsi iubindu-Mă pe Mine”. 

La crucea Golgotei, iubirea și egoismul au stat faţă în faţă. 
Acolo s-au descoperit în toată plinătatea lor. Hristos a trăit numai 
pentru a mângâia și a binecuvânta, iar Satana, punând la cale 
omorârea Sa, a dat pe faţă răutatea și ura sa împotriva lui 
Dumnezeu. Prin aceasta, dovedea că adevăratul scop al rebeliunii 
sale era de a-L detrona pe Dumnezeu și de a-L nimici pe Acela 
prin care se manifesta iubirea lui Dumnezeu. 

Prin viaţa și moartea lui Hristos, gândurile oamenilor sunt și 
ele scoase la iveală. De la staul până la cruce, viaţa lui Iisus a fost 
o chemare la înfrângerea eului și la părtășie în suferință. Aceasta 
a dezvăluit intenţiile oamenilor. isus a venit cu adevărul cerului 
și toţi cei care ascultă de glasul Duhului Sfânt sunt atrași de El. 
Adoratorii eului aparţin împărăției lui Satana. Prin atitudinea 
lor față de Hristos, toţi vor dovedi de ce parte sunt. Și, în felul 
acesta, fiecare îşi hotărăște soarta. 

În ziua judecății de apoi, fiecare ființă pierdută va înţelege 
natura propriei respingeri a adevărului. Jertfa de pe cruce va fi 
prezentată și adevărata ei însemnătate va fi înţeleasă de fiecare 
minte ce a fost orbită de păcat. În fața priveliştii de pe Golgota, 
cu jertfa ei tainică, păcătoşii vor sta condamnaţi. Se va da la o 
parte orice scuză mincinoasă. Apostazia oamenilor se va arăta 
sub odioasa ei înfățișare. Oamenii vor vedea ce au ales. Atunci 
va fi clarificată orice întrebare cu privire la adevăr și rătăcire, 
care a existat în lupta aceasta îndelungată. Întregul univers va 
vedea că Dumnezeu nu este vinovat de existenţa sau dăinuirea 
răului. Se va demonstra că hotărârile lui Dumnezeu nu au nicio 
legătură cu păcatul. Nu a existat niciun defect în cârmuirea lui 
Dumnezeu, niciun motiv de nemulțumire. Atunci când vor fi date 
pe față gândurile tuturor inimilor oamenilor, atât cei credincioși, 
cât și cei răzvrătiți vor afirma împreună: „Drepte și adevărate 

sunt căile Tale, Împărate al neamurilor. Cine nu se va teme, 
Doamne, și cine nu va slăvi Numele Tău?... pentru că judecăţile 
Tale au fost arătate” (Apocalipsa 15,3.4). 

„L-AM VĂZUT STEAUA” 


Înteleptii au plecat singuri din Ierusalim. Umbrele 
noptii începuseră să cadă la ieşirea lor pe porti, dar, 
spre marea lor bucurie, au văzut din nou steaua și 
au fost conduși la Betleem. Ei nu primiseră nicio 
înștiințare cu privire la starea umilă a lui lisus, aşa cum 
le fusese dată păstorilor. După îndelungata lor călătorie, 
au fost dezamăgiti de indiferenta conducătorilor 
iudei şi au părăsit Ierusalimul cu mai putină 
încredere decât aveau când au intrat în cetate. 


„DUPĂ CE S-A NĂSCUT IISUS în Betleemul din Iudeea, în zilele 
împăratului Irod, iată că au venit niște magi din Răsărit la 
Ierusalim și au întrebat: "Unde este Împăratul de curând născut 
al ludeilor? Fiindcă I-am văzut steaua în Răsărit și am venit să 
ne închinăm Lui.” 

Acești înţelepţi din Răsărit erau filozofi. Ei aparţineau unei 
clase mari și influente, care cuprindea oameni de viţă nobilă și 
care deţinea mare parte din bogăţia și știința naţiunii lor. Printre 
aceștia, erau mulţi care îi înșelau pe cei creduli. Alţii însă, care 
erau sinceri, studiau descoperirile lui Dumnezeu din natură și 
erau onorati pentru integritatea și înțelepciunea lor. Un astfel de 
caracter aveau și înţelepţii care au venit la Iisus. 

Lumina lui Dumnezeu a strălucit totdeauna în mijlocul 
întunecimii păgânismului. Atunci când au studiat cerurile 
înstelate și au căutat să pătrundă taina ascunsă în căile lor 
luminoase, acești magi au contemplat gloria Creatorului. Căutând 
să înțeleagă mai bine, ei s-au îndreptat spre Scripturile evreilor. 


Capitolul acesta se bazează pe cele relatate în Matei 2. 


În ţara lor, scrierile profetice care preziceau venirea unui învă- 
tător divin au fost păstrate ca o comoară. Și Balaam era considerat 
mag, deși cândva fusese profet al lui Dumnezeu. Inspirat de Duhul 
Sfânt, el prorocise despre prosperitatea lui Israel și arătarea lui 
Mesia; iar prorociile lui trecuseră prin tradiţie de la generaţie la 
generaţie. Dar, în Vechiul Testament, venirea Mântuitorului era 
mai clar descoperită. Magii au aflat cu bucurie că venirea Sa era 
aproape și că lumea întreagă avea să fie plină de cunoașterea 
slavei Domnului. 

În acea noapte, când slava lui Dumnezeu se revărsa pe dealurile 
Betleemului, magii au văzut pe ceruri o lumină misterioasă. Când 
lumina s-a stins, o stea luminoasă a apărut și zăbovea pe cer. Nu 
era nici stea fixă, nici planetă, și fenomenul a trezit cel mai viu 
interes. Acea stea era o grupă depărtată de îngeri luminoşi, dar 
magii nu știau lucrul acesta. Cu toate acestea, ei simțeau că steaua 
are pentru ei o deosebită însemnătate. Ei i-au consultat pe preoţi 
și pe filozofi și au cercetat sulurile vechilor cronici. Profeţia lui 
Balaam glăsuia astfel: „O stea răsare din Iacov. Un toiag de 
cârmuire se ridică din Israel” (Numeri 24,17). Să fi fost această 
stea neobișnuită trimisă ca un prevestitor al Celui Făgăduit? Magii 
au întâmpinat cu bucurie lumina adevărului trimis din cer. Acum, 
ea se revărsa asupra lor în raze tot mai strălucitoare. Prin vise, 
au fost îndrumați să meargă să-L caute pe Prinţul nou-născut. 

După cum, prin credință, Avraam a plecat la chemarea lui 
Dumnezeu, „fără să ştie unde se duce” (Evrei 11,8), după cum, 
prin credinţă, Israel a urmat stâlpul de nor către Tara Făgăduită, 
tot așa și acești străini au plecat să-L găsească pe Mântuitorul 
făgăduit. Orientul avea din abundență lucruri preţioase și magii 
n-au pornit la drum cu mâna goală. Era obiceiul ca prinților sau 
altor personalităţi de seamă să li se ofere daruri, ca un act de 
omagiu, și astfel cele mai valoroase daruri pe care acea ţară le 
putea oferi au fost aduse ca o jertfă de închinare înaintea Aceluia 
în care aveau să fie binecuvântate toate neamurile pământului. 
Era necesar să călătorească noaptea, pentru a nu pierde steaua 
din vedere; iar călătorii foloseau timpul repetând prorociile 
tradiţionale și vestirile profetice cu privire la Acela pe care ei Îl 

căutau. La fiecare popas, cercetau profețiile și li se întărea 
convingerea că sunt conduși de Dumnezeu. Pe lângă faptul că 
aveau steaua în faţa lor, ca un semn exterior, aveau și dovada 
lăuntrică din partea Duhului Sfânt care lucra asupra inimii lor și 
le insufla speranţă. Călătoria, deși lungă, era fericită pentru ei. 

Ei au ajuns în ţara lui Israel, unde au coborât Muntele 
Măslinilor, având Ierusalimul în față, când, deodată, steaua care 
i-a condus pe drumul lor obositor se opri deasupra templului, iar 
după un timp, dispăru dinaintea privirii lor. Cu pași energici, au 
pornit mai departe, nădăjduind cu încredere ca nașterea lui Mesia 
să fie rostirea fericită a oricărei limbi. Dar cercetările lor sunt 
zadarnice. Intrând în cetatea sfântă, ei s-au îndreptat spre templu. 
Spre surprinderea lor, nu găsesc pe nimeni care să știe ceva 
despre Împăratul nou-născut. Întrebările lor nu produc nicio ex- 
presie de bucurie, ci mai degrabă de surprindere, de teamă și de 
dispreţ. 

Preoţii povestesc tradiţii. Ei își înalţă în slăvi religia și sfințenia, 
în timp ce pe greci și pe romani îi denunţă ca păgâni și păcătoşii 
păcătoşilor. Acești înţelepţi nu sunt idolatri și, în faţa lui 
Dumnezeu, sunt cu mult mai presus decât așa-zișii Săi închinători; 
cu toate acestea, sunt priviți de iudei ca păgâni. Nici chiar cei 
rânduiţi ca păstrători ai Scrierilor Sfinte nu primesc cu simpatie 
întrebările lor arzătoare. 

Sosirea magilor a fost repede făcută cunoscută prin tot 
Ierusalimul. Pelerinajul lor ciudat a produs în mijlocul oamenilor 
o frământare, care a ajuns până la palatul împăratului Irod. 
Vicleanul edomit a fost tulburat de vestea unui posibil rival. 
Nenumărate crime mânjiseră drumul său la tron. Fiind de sânge 
străin, era urât de poporul peste care domnea. Singura lui 
siguranță era protecţia Romei. Dar acest nou Prinţ avea o 
pretenţie mai mare. Considera că S-a născut pentru a conduce o 
împărăție. 

Irod bănuia că preoţii complotează cu străinii, pentru a 
declanșa o revoltă populară ca să-l dea jos de pe tron. Cu toate 
acestea, el şi-a ascuns neîncrederea, hotărât fiind să le zădărni- 
cească planurile prin iscusinţa lui mai rafinată. Convocând 


adunarea preoţilor de seamă și a cărturarilor, i-a întrebat despre 
învăţătura din cărţile lor sfinte cu privire la locul nașterii lui 
Mesia. 

Această întrebare, pusă de uzurpatorul tronului și făcută la 
cererea străinilor, a stârnit îngâmfarea învăţătorilor iudei. 
Indiferenta cu care căutau prin cărțile profeților l-a exasperat pe 
tiranul gelos. El gândea că ei încearcă să ascundă cunoștințele pe 
care le aveau în această privinţă. Cu o autoritate pe care ei nu 
îndrăzneau să o desconsidere, el le-a ordonat să facă o cercetare 
amănunțită şi să declare locul de naştere al Împăratului așteptat 
de ei. „În Betleemul din Iudeea”, i-au răspuns ei, „căci iată ce a 
fost scris prin prorocul: 


"Și tu, Betleeme, ţara lui Iuda, 

Nu ești nicidecum cea mai neînsemnată 
dintre căpeteniile lui Iuda; 

Căci din tine va ieși o Căpetenie, 

Care va fi păstorul poporului Meu Israet.” 


Irod îi invită apoi pe magi la o întrevedere secretă. Un uragan 
de mânie și teamă vuia în inima sa, dar el păstra o înfățișare 
liniștită și îi primi pe străini foarte curtenitor. El întrebă despre 
timpul când se arătase steaua, făcându-se că salută cu bucurie 
vestea nașterii lui Hristos. El îi rugă stăruitor pe vizitatorii săi: 
„Duceţi-vă și cercetaţi cu de-amănuntul despre Prunc și, când ÎI 
veți găsi, dați-mi și mie de știre, ca să vin și eu să mă închin Lui”. 
Zicând așa, el le-a dat voie să-și continue drumul spre Betleem. 

Preoţii și bătrânii din Ierusalim nu erau așa de necunoscători 
cu privire la nașterea lui Hristos cum se arătau. Vestea despre 
vizita îngerilor la păstori fusese dusă la Ierusalim, dar rabinii o 
socotiseră ca fiind neimportantă pentru a se ocupa de ea. Ei înșiși 
L-ar fi putut găsi pe lisus și ar fi putut fi gata să-i conducă pe 
magi la locul Lui de naștere, dar, în loc să se petreacă lucrurile în 
felul acesta, înţelepţii aceștia au venit să le atragă atenţia asupra 
nașterii lui Mesia. „Unde este Împăratul de curând născut al 
iudeilor?” au zis ei. „Fiindcă I-am văzut steaua în Răsărit și am 
venit să ne închinăm Lui.” 

În aceste împrejurări, îngâmfarea și invidia au închis ușa în 
faţa luminii. Dacă s-ar fi dat ascultare veștilor aduse de păstori și 
de magi, acest fapt i-ar fi pus pe preoţi și pe rabini într-o poziţie 
deloc de invidiat, dovedind falsitatea pretenţiei lor că sunt 
exponențţii adevărului lui Dumnezeu. Acești învăţători erudiți n-au 
fost dispuși să se plece pentru a fi îndrumați de aceia pe care ei îi 
numeau păgâni. Nu se putea, ziceau ei, ca Dumnezeu să-i fi dat 
pe ei la o parte și să comunice cu păstori inculți sau cu neamuri 
necircumcise. Ei s-au hotărât să-și arate disprețul pentru veștile 
care l-au agitat pe împăratul Irod și tot Ierusalimul. Nu voiau 
nici măcar să meargă la Betleem, pentru a vedea dacă lucrurile 
erau astfel. Şi i-au determinat pe oameni să considere orice interes 
manifestat pentru lisus ca o agitaţie fanatică. De aici a început 
lepădarea lui Hristos de către preoţi și rabini. Din acest moment, 
îngâmfarea și încăpăţânarea lor s-au transformat într-o ură 
înverșunată împotriva Mântuitorului. În timp ce Dumnezeu 
deschidea ușa în faţa neamurilor, conducătorii iudei închideau 
ușa pentru ei înșiși. 

Înţelepţii au plecat singuri din Ierusalim. Când au ieșit pe porti, 
umbrele nopţii începuseră să cadă, dar, spre marea lor bucurie, 
au văzut din nou steaua și au fost conduși la Betleem. Ei nu 
primiseră nicio înştiinţare cu privire la starea umilă a lui lisus, 
așa cum le fusese dată păstorilor. După îndelungata lor călătorie, 
au fost dezamăgiţi de indiferența conducătorilor iudei și au părăsit 
Ierusalimul cu mai puţină încredere decât aveau atunci când au 
intrat în cetate. La Betleem, nu au găsit nicio gardă regală 
staționată pentru a asigura protecţia Împăratului nou-născut. 
Niciunul dintre oamenii de vază ai lumii nu era de faţă. lisus era 
aşezat într-un staul. Părinţii Săi, ţărani simpli, needucaţi, erau 
singurii Lui veghetori. Putea Pruncul acesta să fie Cel despre 
care stă scris că trebuia „să ridice seminţiile lui Iacov” și „să 
aducă înapoi rămășițele lui Israel”, Cel care trebuia „să fie Lu- 
mina neamurilor” și să ducă „mântuirea până la marginile pămân- 
tului” (Isaia 49,6)? 

„Au intrat în casă, au văzut Pruncul cu Maria, mama Lui, 
s-au aruncat cu faţa la pământ și I s-au închinat.” Sub înfățișarea 


umilă a lui lisus, au recunoscut prezenţa Divinităţii. Și-au predat 
inimile înaintea Lui, ca fiind Mântuitorul lor, apoi și-au oferit 
darurile: „aur, smirnă și tămâie”. Ce credință aveau oamenii 
aceștia! Se putea spune despre înţelepţii aceștia din Răsărit ca 
despre sutașul roman de mai târziu: „Nici în Israel n-am găsit o 
credinţă așa de mare” (Matei 8,10). 

Acești oameni înţelepţi nu înţeleseseră planul lui Irod faţă de 
lisus. Atunci când ținta călătoriei lor a fost atinsă, ei s-au pregătit 
să se întoarcă la Ierusalim, intenţionând să-l înștiinţeze de succesul 
lor. Dar, într-un vis, au primit un mesaj divin de a nu mai avea 
nicio legătură cu el. Evitând Ierusalimul, ei au pornit spre ţara 
lor pe un alt drum. 

Tot așa și Iosif a primit înștiințarea de a fugi în Egipt cu Maria 
și Copilul. Îngerul i-a zis: „Rămâi acolo până îţi voi spune eu; căci 
Irod are să caute Pruncul să-L omoare”. Iosif a ascultat fără 
întârziere și, pentru o mai mare siguranţă, a pornit la drum noaptea. 

Prin acești înţelepţi, Dumnezeu a atras atenţia naţiunii iudaice 
asupra nașterii Fiului Său. Cercetările lor prin Ierusalim, trezirea 
interesului din partea oamenilor, chiar și gelozia lui Irod, care a 
atras atenţia preoților şi rabinilor, le-au îndrumat mintea către 
profetiile cu privire la Mesia și către marele eveniment care tocmai 
avusese loc. 

Satana se străduia din răsputeri să înlăture lumina dumne- 
zeiască din lume și a folosit cea mai iscusită viclenie pentru a-L 
distruge pe Mântuitorul. Dar Acela care niciodată nu doarme și 
nici nu dormitează a vegheat asupra Preaiubitului Său Fiu. Acela 
care a făcut să plouă mană din cer pentru Israel și l-a hrănit pe 
Ilie în timpul foametei S-a îngrijit de un adăpost într-o ţară păgână 
pentru Maria și pruncul lisus. Și, prin darurile magilor dintr-o 
țară străină, Domnul S-a îngrijit de mijloacele necesare pentru 
călătoria în Egipt și pentru șederea în acea ţară străină. 

Magii au fost printre primii care I-au urat bun-venit Răscum- 
părătorului. Darul lor a fost cel dintâi dar depus la picioarele 
Sale. Şi, prin acest dar, ce privilegiu de slujire au avut ei! Lui 
Dumnezeu Îi face plăcere să onoreze darul adus dintr-o inimă 
plină de iubire, dându-i cea mai înaltă eficienţă în slujirea pentru 

Sine. Dacă I-am predat lui Iisus inima, atunci vom aduce și 
darurile noastre înaintea Lui. Aurul și argintul nostru, cele mai 
de preţ bunuri pământești pe care le avem, cele mai înalte talente 
intelectuale și spirituale vor fi consacrate de bunăvoie Aceluia 
care ne-a iubit și S-a dat pe Sine pentru noi. 

Irod aștepta cu nerăbdare la Ierusalim întoarcerea înţelep- 
ților. Pe măsură ce timpul trecea și ei nu se arătau, el a devenit 
suspicios. Îndărătnicia manifestată de rabini pentru a arăta locul 
de naștere al lui Mesia părea să indice faptul că îi înţeleseseră 
planul și că magii îl ocoliseră intenţionat. El turba de mânie la 
acest gând. Iscusinţa lui dăduse greș, rămânându-i doar să 
recurgă la forță. El voia să dea un exemplu cu acest Copil-rege. 
ludeii aceia îngâmfaţi trebuiau să vadă la ce se puteau aștepta 
în încercările lor de a instala un domn al lor pe tron. 

Imediat au fost trimiși soldați la Betleem, cu ordin să-i omoare 
pe toți pruncii de parte bărbătească de la doi ani în jos. Locuinţele 
liniștite din cetatea lui David au fost martore la scenele acelea 
îngrozitoare, care, cu șase sute de ani mai înainte, îi fuseseră 
descoperite profetului. „Un țipăt s-a auzit în Rama, plângere și 
bocet mult: Rahela își jelea copiii şi nu voia să fie mângâiată, 
pentru că nu mai erau.” 

Iudeii își aduseseră singuri nenorocirea aceasta asupra lor. Dacă 
ar fi umblat cu credincioșie și umilință înaintea lui Dumnezeu, EI, 
ca o demonstraţie a puterii Sale, ar fi făcut ca mânia împăratului 
să fie inofensivă pentru ei. Dar ei înșiși se despărţiseră de 
Dumnezeu prin păcatele lor și respinseseră Duhul Sfânt, care era 
singurul lor scut. Ei nu studiaseră Scripturile cu dorinţa de a se 
conforma voinţei lui Dumnezeu. Ei căutaseră profeții care puteau 
fi interpretate în așa fel, încât să-i înalțe pe ei înșiși și să arate că 
Dumnezeu disprețuiește toate celelalte naţiuni. Mândria lor 
semeaţă era că Mesia avea să vină ca împărat, care să-i biruie pe 
vrăjmașii Lui și, în mânia Sa, să-i calce în picioare pe păgâni. În 
felul acesta, au stârnit ura cârmuitorilor lor. Prin faptul că ei 
prezentaseră greșit misiunea Domnului Hristos, Satana intentio- 
nase să aducă la îndeplinire distrugerea Mântuitorului; dar, în loc 
de aceasta, răul s-a întors asupra capetelor lor. 


Actul acesta de cruzime a fost unul dintre cele din urmă care 
au întunecat domnia lui Irod. Curând după măcelul pruncilor 
nevinovaţi, el însuși a fost constrâns să se plece în faţa acelei 
osânde pe care nimeni nu o poate înlătura. El a murit de o moarte 
groaznică. 

Iosif, care era încă în Egipt, a fost acum înștiințat de un înger 
al lui Dumnezeu să se întoarcă în ţara lui Israel. Socotindu-L pe 
lisus ca moștenitorul tronului lui David, Iosif dorea să se 
stabilească în Betleem; dar, aflând că Arhelau domnea în Iudeea 
în locul tatălui său, s-a temut ca nu cumva planul tatălui său 
împotriva lui Hristos să fie adus la îndeplinire de către fiu. Dintre 
toţi fiii lui Irod, Arhelau îi semăna cel mai mult la caracter. 
Succesiunea sa la tron fusese deja marcată de o revoltă în 
Ierusalim și de omorârea a mii de iudei de către gărzile romane. 

Iosif a fost din nou îndrumat spre un loc sigur. S-a întors la 
Nazaret, unde locuise mai înainte, și aici a locuit Iisus aproape 
treizeci de ani, „ca să se împlinească ce fusese vestit prin proroci, 
că El va fi chemat Nazarinean”. Galileea era sub controlul unui 
fiu al lui Irod, însă aici era o mai mare amestecătură de locuitori 
străini decât în Iudeea. De aceea exista un interes mai mic pentru 
lucrurile care îi priveau în special pe iudei și era mai puţin probabil 
ca pretenţiile lui lisus să stârnească gelozia celor din conducere. 

Așa a fost primit Mântuitorul când a venit pe pământ. Părea 
că nu este niciun loc de odihnă sau siguranță pentru Pruncul 
Răscumpărător. Dumnezeu nu L-a putut lăsa pe Preaiubitul Său 
Fiu pe seama oamenilor nici chiar atunci când Acesta Își 
îndeplinea lucrarea pentru mântuirea lor. El i-a însărcinat pe îngeri 
să-L însoţească pe lisus și să-L apere până când avea să-Și aducă 
la îndeplinire misiunea pe pământ și să moară de mâinile celor pe 
care venise să-i salveze. 

Exercitiul care învață mâinile să fie folositoare 
şi-i formează pe tineri să-și ducă partea din poverile 
vieții dă putere fizică şi dezvoltă orice însușire. Toți 
trebuie să găsească de făcut ceva care să fie de folos 
pentru ei înşişi şi de ajutor pentru alții. Dumnezeu a 

rânduit munca pentru a fi o binecuvântare și 
numai muncitorul harnic găseşte adevărata glorie şi 

bucurie a vieții. 


IISUS ŞI-A PETRECUT COPILĂRIA și tinereţea într-un sătuc de 
munte. Nu exista loc pe pământ care nu ar fi fost onorat prin 
prezenţa Sa. Palatele regilor s-ar fi bucurat de privilegiul de a-L 
primi ca oaspete. Dar El a trecut pe lângă casele bogate, pe lângă 
curțile împărătești și vestitele lăcașuri ale științei, ca să-Și 
stabilească locuinţa în modestul și dispreţuitul Nazaret. 

Minunat în semnificația lui este scurtul raport biblic cu privire 
la copilăria și tinereţea Sa: „lar Pruncul creștea și Se întărea; era 
plin de înţelepciune, și harul lui Dumnezeu era peste EI”. În lu- 
mina strălucitoare a înfățișării Tatălui Său, „lisus creștea în 
înţelepciune, în statură și era tot mai plăcut înaintea lui Dumnezeu 
și înaintea oamenilor” (Luca 2,52). Mintea Sa era activă și 
pătrunzătoare, cu o gândire și o înţelepciune ce depășeau vârsta 
Sa. Pe lângă acestea, caracterul Său era armonios. Puterile minții 
și ale corpului se dezvoltau treptat, urmând legile naturale ale 
copilăriei. 

În copilărie, Iisus a dat dovadă de o drăgălășenie deosebită în 
purtare. Mâinile Sale binevoitoare erau totdeauna gata să-i ajute 


Capitolul acesta se bazează pe cele relatate în Luca 2,39.40. 


pe alţii. El avea o răbdare pe care nimic nu o putea tulbura și o 
credincioșie care niciodată nu sacrifica integritatea. Deşi era 
neclintit ca o stâncă în privinţa principiilor, viața Sa dădea pe 
faţă gingășia amabilităţii neegoiste. 

Mama Domnului lisus urmărea cu multă seriozitate dezvol- 
tarea puterilor Lui și vedea în caracterul Lui chipul desăvârșirii. 
Cu mare bucurie căuta să încurajeze mintea Lui ageră și recep- 
tivă. Prin Duhul Sfânt, ea primea înţelepciune ca să conlucreze 
cu ființele cereşti la creşterea acestui Copil, care ÎI putea recu- 
noaște numai pe Dumnezeu ca Tată al Său. 

Încă din timpuri foarte vechi, credincioşii din Israel acordaseră 
multă grijă educaţiei tineretului. Domnul dăduse îndrumări ca, 
din pruncie, copiii să fie învăţaţi despre bunătatea și măreţia Sa, 
așa cum se descoperea mai ales în Legea Sa și cum se vedea în 
viaţa poporului Israel. Cântarea, rugăciunea și învăţăturile din 
Sfintele Scripturi trebuiau să fie adaptate pentru mintea de copil. 
Taţii și mamele trebuiau să-și înveţe copiii că Legea lui Dumnezeu 
este expresia caracterului Său și că, atunci când primesc principiile 
Legii în inimă, chipul lui Dumnezeu se întipărește în mintea și 
sufletul lor. Mare parte din învăţătură era dată oral; dar tinerii 
învățau să și citească scrierile ebraice, iar sulurile de pergament 
ale Scripturilor Vechiului Testament erau deschise pentru studiul 
lor. 

În zilele Domnului Hristos, orașul sau cetatea care nu se 
îngrijea de educaţia religioasă a tinerilor era socotită ca fiind sub 
blestemul lui Dumnezeu. Cu toate acestea, învățătura se ocupa 
mai mult de forme. Tradiţia înlocuise în mare parte Sfintele 
Scripturi. Adevărata educaţie i-ar fi determinat pe tineri „să caute 
pe Dumnezeu, și să se silească să-L găsească bâjbâind” (Fapte 
17,27). Dar învățătorii iudei acordau atenţie lucrurilor care 
priveau ceremoniile. Mintea era încărcată de învățături care nu-i 
erau de folos celui care le primea și care nu vor fi recunoscute de 
școala mai înaltă din curţile cerești. Experienţa care se obţine 
printr-o acceptare personală a Cuvântului lui Dumnezeu nu avea 
loc în sistemul lor de educaţie. Absorbiţi de cele din afară, elevii 
nu găseau momente de liniște pe care să le petreacă singuri cu 

Dumnezeu. Fi nu auzeau glasul Lui vorbind inimii lor. În căutarea 
lor după cunoștință, se îndepărtau de Izvorul înțelepciunii. 
Lucrurile de seamă ale slujirii lui Dumnezeu erau neglijate. 
Principiile Legii erau întunecate. Ceea ce se considera ca fiind 
educație superioară era cea mai mare piedică în calea realei 
dezvoltări. Prin educația dată de rabini, puterile tinerilor erau 
înăbușite. Minţile lor deveneau confuze și înguste. 

Copilul isus nu a învăţat la școlile sinagogilor. Mama Lui I-a 
fost primul învăţător omenesc. Din gura ei și din scrierile 
profeților, El a învăţat despre lucrurile cerești. Chiar cuvintele 
pe care El Însuși i le spusese lui Moise pentru Israel le învăța 
acum, stând pe genunchii mamei Sale. Trecând de la vârsta copi- 
lăriei la aceea a tinereţii, El nu a studiat la școlile rabinilor — nu 
avea nevoie să obțină educaţia din astfel de izvoare, deoarece 
Dumnezeu era învățătorul Său. 

Întrebarea pusă în timpul lucrării Mântuitorului: „Cum are 
omul acesta învăţătură, căci n-a învăţat niciodată?” nu arată că 
lisus nu ştia să citească, ci numai faptul că El nu primise o educaţie 
rabinică (loan 7,15). El Și-a obţinut cunoștința așa cum o putem 
obţine și noi. Cunoașterea profundă a Sfintelor Scripturi arată 
câtă stăruinţă a depus EI în anii copilăriei Sale pentru studierea 
Cuvântului lui Dumnezeu. În fața Lui se desfăşura și marea 
bibliotecă a lucrurilor create de Dumnezeu. El, care făcuse toate 
lucrurile, studia acum învăţăturile pe care mâna Sa le scrisese pe 
pământ, pe apă și pe bolta cerului. Departe de căile nesfinte ale 
lumii, El a adunat comori de știință din natură. El a studiat viaţa 
plantelor, viaţa animalelor și viața omului. Chiar din primii ani ai 
vieţii Sale, a fost stăpânit de o singură țintă: să trăiască pentru 
a-i face pe alţii fericiţi. Pentru lucrul acesta, El a găsit resurse în 
natură; în timp ce studia viaţa plantelor și viaţa animalelor, noi 
idei de căi și mijloace Îi veneau în minte. El putea mereu să scoată 
ilustraţii din lucrurile văzute, prin care să prezinte Cuvântul viu 
al lui Dumnezeu. Parabolele, prin care Îi plăcea să-Şi predea 
lecţiile despre adevăr, în timpul slujirii Sale, arată cât de deschisă 
era mintea Sa faţă de influenţele naturii și cu cât interes adunase 
EI învățăturile spirituale din lucrurile vieţii de toate zilele. 


În felul acesta, I s-a dezvăluit lui Iisus importanța Cuvântului 
și lucrărilor lui Dumnezeu, în timp ce El Se străduia să înțeleagă 
cauza lucrurilor. El era ajutat de fiinţe cerești și cultiva cugete și 
legături sfinte. De la prima scânteiere de inteligenţă, El a crescut 
necontenit în har spiritual și în cunoașterea adevărului. 

Fiecare copil poate dobândi cunoștințe așa cum a dobândit 
lisus. Atunci când căutăm să-L cunoaștem pe Tatăl ceresc din 
Cuvântul Său, îngerii se vor apropia de noi, mintea ne va fi întărită, 
iar caracterul nostru va fi înălţat și înnobilat. Trebuie să ne 
asemănăm tot mai mult cu Mântuitorul nostru. Iar când privim 
frumuseţea și măreţia din natură, inima noastră începe să-L caute 
pe Dumnezeu. În timp ce spiritul este umplut de respect, sufletul 
este reînviorat prin intrarea în legătură cu Cel veșnic, prin lucrările 
Sale. Comuniunea cu Dumnezeu prin rugăciune dezvoltă 
facultăţile intelectuale și morale, iar puterile spirituale se întăresc 
atunci când cultivăm gânduri asupra lucrurilor spirituale. 

Viaţa Domnului lisus a fost trăită în deplină armonie cu 
Dumnezeu. Cât a fost copil, El a gândit și a vorbit ca un copil; 
dar nicio urmă de păcat nu a întinat chipul lui Dumnezeu din El. 
Cu toate acestea, n-a fost scutit de ispite. Locuitorii din Nazaret 
erau proverbiali din cauza stricăciunii lor. Proasta reputaţie, 
pentru care erau în general cunoscuţi, se vede din întrebarea lui 
Natanael: „Poate ieși ceva bun din Nazaret?” (loan 1,46). Iisus 
a fost pus în locuri unde caracterul Său avea să fie probat. Era 
necesar ca El să vegheze necontenit pentru a-Și păstra curăţia. A 
fost supus la toate luptele pe care trebuie să le ducem și noi, 
pentru ca să ne fie o pildă în copilărie, tinereţe și maturitate. 

Satana era neobosit în eforturile lui de a-L birui pe Copilul 
din Nazaret. Din primii ani ai vieţii Sale, lisus a fost apărat de 
îngeri cerești, dar, cu toate acestea, viața Sa a fost o continuă 
luptă împotriva puterilor întunericului. Faptul că ar putea exista 
pe pământ o viaţă nepângărită de păcat era un afront și o groază 
pentru prinţul întunericului. El nu a lăsat nefolosit niciun mijloc 
de a-L prinde în cursă pe Iisus. Niciun copil al oamenilor nu va fi 
vreodată chemat să trăiască o viaţă sfântă în mijlocul unei lupte 
atât de înverșunate cu ispita cum a avut Mântuitorul nostru. 

Părinții lui Iisus erau săraci și depindeau de truda lor zilnică. 
El era obișnuit cu sărăcia, sacrificiul de sine și lipsurile. Experiența 
aceasta I-a fost de folos. În viața Sa de muncă nu existau clipe de 
lenevie, care să invite ispita. Nu au existat ore lipsite de o 
preocupare, care să deschidă calea pentru legături corupătoare. 
Pe cât a fost cu putință, El a închis ușa în fața ispititorului. Nici 
câştigul, nici plăcerea, nici laudele, nici mustrările nu L-au putut 
determina să consimtă la o faptă rea. Era înțelept în a discerne 
răul și puternic pentru a-i rezista. 

Hristos a fost singurul om fără păcat care a locuit vreodată pe 
pământ, cu toate că aproape treizeci de ani El a trăit printre 
locuitorii stricați din Nazaret. Faptul acesta este o mustrare 
pentru aceia care consideră că, pentru a trăi o viață curată, depind 
de loc, de avere sau de belşug. Ispita, sărăcia și greutățile sunt 
adevărata disciplină necesară pentru dezvoltarea curăţiei și tăriei 
de caracter. 

lisus a trăit într-o casă ţărănească și Și-a îndeplinit cu 
credincioșie și voioșie partea în purtarea poverilor familiei. El 
fusese Conducătorul cerului și îngerii se desfătaseră în împlinirea 
cuvântului Său; acum, El era un lucrător harnic, un Fiu ascultător 
și iubitor. El a învăţat o meserie și lucra cu mâinile Sale în atelierul 
de dulgherie împreună cu Iosif. În îmbrăcămintea simplă a unui 
muncitor obișnuit, El mergea pe străzile târgușorului, ducân- 
du-Se și venind de la lucrul Său umil. El nu a folosit puterea Sa 
dumnezeiască pentru a-Și micșora poverile sau pentru a-Și ușura 
munca. 

În copilărie şi tinerețe, în timp ce muncea, mintea și corpul 
Său s-au dezvoltat. El nu Și-a folosit puterile fizice cu nepăsare, 
ci în așa fel ca să fie păstrate în sănătate, pentru a putea face cea 
mai bună lucrare în orice privinţă. El nu voia să fie imperfect nici 
chiar în mânuirea uneltelor. El era desăvârșit atât ca lucrător, 
cât și în caracter. Prin exemplul Său, ne-a învăţat că avem datoria 
să fim harnici, că lucrarea noastră trebuie să fie îndeplinită cu 
precizie și perfecţiune și că o astfel de lucrare este onorabilă. 
Exerciţiul care deprinde mâinile să fie folositoare și-i formează 
pe tineri să-și ducă partea din poverile vieţii dă putere fizică și 


dezvoltă orice însușire. Toţi trebuie să găsească ceva de făcut, 
care să fie de folos pentru ei înșiși și de ajutor pentru alții. 
Dumnezeu a rânduit munca pentru a fi o binecuvântare și numai 
muncitorul harnic găsește adevărata glorie și bucurie a vieţii. 
Aprobarea lui Dumnezeu rămâne cu o iubitoare asigurare asupra 
copiilor și tinerilor care își îndeplinesc partea cu bucurie, 
împărtășind poverile tatălui și ale mamei. Astfel de copii vor in- 
tra în viață ca membri folositori ai societății. 

În tot timpul vieţii Sale pe pământ, Iisus a fost un lucrător 
zelos și statornic. El Se aștepta să realizeze mult, de aceea a lucrat 
mult. După ce a intrat în lucrarea Sa, El a zis: „Cât este ziuă, 
trebuie să lucrez lucrările Celui ce M-a trimis; vine noaptea când 
nimeni nu mai poate să lucreze” (loan 9,4). lisus nu S-a sustras 
de la griji și răspunderi, așa cum fac mulți care pretind că sunt 
urmași ai Săi. Tocmai pentru că încearcă să ocolească aceste 
lucruri, așa de mulţi sunt slabi și incapabili. Ei pot să aibă însușiri 
preţioase și plăcute, dar sunt fără râvnă și aproape că nu sunt 
buni de nimic atunci când au de înfruntat greutăţi sau au de învins 
piedici. Încrederea și râvna, statornicia și tăria de caracter 
manifestate în Hristos trebuie să se dezvolte și în noi, prin aceeași 
disciplină pe care a suportat-o El. Și harul pe care l-a primit El 
ne va fi dat și nouă. 

Tot timpul cât a trăit printre oameni, Mântuitorul nostru a 
împărtășit soarta celor săraci. Din propria viaţă cunoștea grijile 
și poverile lor și putea să-i mângâie și să-i încurajeze pe toţi 
lucrătorii umili. Aceia care au o adevărată concepţie despre 
învăţătura pe care ne-o dă viaţa Sa nu vor considera niciodată că 
trebuie să se facă o deosebire între clase, că bogatii trebuie să fie 
onoraţi mai mult decât săracii valoroși. 

lisus a pus tact și voie bună în lucrarea Sa. Se cere multă 
răbdare și spiritualitate pentru a introduce religia Bibliei în viaţa 
de familie și în activitatea zilnică, pentru ca în ocupațiile 
vremelnice ochiul să poată rămâne aţintit numai la mărirea lui 
Dumnezeu. Şi în această privință, Hristos a fost un ajutor. El 
n-a fost niciodată atât de împovărat de griji lumești, încât să nu 
aibă timp să Se ocupe de lucrurile cerești. Deseori Îşi exprima 

bucuria inimii, cântând psalmi și melodii cerești. Deseori locuitorii 
din Nazaret Îi auzeau vocea înălțându-se în laude şi mulțumiri 
către Dumnezeu. El întreținea legătura cu cerul prin cântec, iar 
când tovarășii Săi se plângeau de oboseala muncii, erau înviorați 
de sublimele melodii ieșite de pe buzele Sale. Imnurile Sale de 
laudă păreau că îi izgonesc pe îngerii cei răi și, asemenea fumului 
de tămâie, umpleau locul cu mireasmă. Mintea ascultătorilor Săi 
era transportată din exilul ei pământesc spre căminul ceresc. 

Iisus era izvorul harului vindecător pentru lume și, în tot timpul 
acelor ani pe care i-a petrecut retras la Nazaret, din viața Sa se 
revărsau râuri de iubire și de bunătate. Bătrânii, cei întristaţi și 
împovăraţi de păcat, copiii la joacă în bucuria lor nevinovată, micile 
făpturi din crânguri, animalele răbdătoare, purtătoare de poveri — 
toată suflarea era mai fericită datorită prezenţei Sale. Acela al cărui 
cuvânt puternic susține lumile Se apleca să aline o pasăre rănită. 
Nimic nu rămânea neobservat de El, nimic nu era prea neînsemnat 
pentru ca EI să-i acorde atenţia și ajutorul Său. 

Astfel, în timp ce creștea în înţelepciune și statură, lisus era 
tot mai plăcut înaintea lui Dumnezeu și înaintea oamenilor. El 
atrăgea simpatia tuturor inimilor, arătându-Se în stare să-i 
iubească pe toţi. Atmosfera de nădejde și curaj care-L înconjura 
ÎI făcea o binecuvântare în orice casă. Adesea, în sinagogă, în 
ziua de Sabat, El era invitat să citească învăţătura din Profeţi și 
inimile ascultătorilor tresăltau atunci când o nouă lumină 
strălucea puternic din cuvintele binecunoscute ale textului sacru. 

Cu toate acestea, lisus Se ferea de îngâmfare. În toți anii cât a 
stat la Nazaret, El n-a dezvăluit nimic din puterea Sa făcătoare 
de minuni. El n-a căutat poziţii înalte și nu Și-a atribuit titluri. 
Viaţa Sa liniștită și simplă și chiar tăcerea Sfintelor Scripturi cu 
privire la prima parte a vieţii Sale ne învaţă o lecţie importantă. 
Cu cât viaţa copilului este mai liniștită și mai simplă, cu cât este 
mai liberă de emoţii artificiale și mai în armonie cu natura, cu 
atât este mai favorabilă dezvoltării fizice și mintale, precum și 
tăriei spirituale. 

Iisus este exemplul nostru. Sunt mulți care se ocupă cu interes 
de perioada slujirii Sale publice, în timp ce trec cu vederea 


învățăturile ce decurg din primii Săi ani. Dar tocmai în viaţa Sa 
de familie, El este model pentru toţi copiii și toți tinerii. 
Mântuitorul a consimţit să Se coboare în sărăcie, pentru ca să ne 
înveţe cât de aproape putem umbla cu Dumnezeu, chiar și atunci 
când avem de dus o viață umilă. El a trăit pentru a mulțumi, 
onora și proslăvi pe Tatăl Său în lucrurile obișnuite ale vieții. 
Lucrarea Sa a început prin binecuvântarea lucrului umil al 
meseriașilor care trudeau pentru pâinea lor zilnică. El îndeplinea 
lucrarea lui Dumnezeu tot atât de mult atunci când lucra la 
tejgheaua dulgherului, ca și atunci când făcea minuni pentru 
mulțime. Și fiecare tânăr care urmează exemplul pe care l-a dat 
Hristos, de credincioșie și ascultare în familia Lui umilă, își poate 
însuși aceleași cuvinte spuse despre El de Tatăl, prin Duhul Sfânt: 
„lată Robul Meu, pe care-L sprijinesc, Alesul Meu, în care Își 
găseşte plăcere sufletul Meu” (Isaia 42,1). 

SUIREA LA IERUSALIM 


Ar fi bine pentru noi ca, în fiecare zi, să petrecem 
o oră meditând asupra vieții lui Hristos. 

Să cercetăm viața Sa punct cu punct și să lăsăm 
imaginația să prindă fiecare scenă şi în special pe 
cele din partea finală. Când ne ocupăm în felul 
acesta de jertfa Lui cea mare, pe care a adus-o 
pentru noi, încrederea noastră în El va fi mai 
statornică, iubirea noastră fată de El va crește şi noi 
vom fi tot mai mult pătrunși de Spiritul Său. Dacă 
vrem ca, în cele din urmă, Să fim mântuiti, trebuie să 
învătăm lectia răbdării şi a umilintei la piciorul 
crucii. 


PENTRU IUDEI, vârsta de doisprezece ani marca linia de 
despărţire dintre copilărie și tinereţe. La împlinirea acestei vârste, 
copilul evreu era numit fiu al legii și, de asemenea, fiu al lui 
Dumnezeu. I se ofereau ocazii deosebite pentru instruirea sa în 
cele religioase și se aștepta de la el să participe la sărbătorile și 
ceremoniile sfinte. Potrivit cu acest obicei, în copilărie, lisus S-a 
dus de Paște la Ierusalim. Ca toți israeliţii devotați, Iosif și Maria 
s-au dus în fiecare an să ia parte la praznicul Paștelor și, când 
lisus a atins vârsta cerută, L-au luat și pe El cu ei. 

Erau trei sărbători anuale: Paștele, Ziua Cincizecimii și 
Sărbătoarea Corturilor, la care toţi bărbaţii lui Israel erau obligaţi 
să se înfăţișeze înaintea Domnului, la Ierusalim. Dintre aceste 
sărbători, cei mai mulţi luau parte la cea a Paștelor. Mulţi veneau 
din toate țările pe unde erau răspândiţi iudeii. Din toate părțile 


Capitolul acesta se bazează pe cele relatate în Luca 2,41-51. 


Palestinei, închinătorii veneau în număr mare. Călătoria din 
Galileea ţinea mai multe zile și călătorii se uneau în grupuri mari, 
pentru asigurarea unei bune tovărășii și protecţii. Femeile și 
bătrânii străbăteau drumurile prăpăstioase și stâncoase mergând 
călare pe măgari sau pe boi. Bărbaţii mai puternici și tinerii 
mergeau pe jos. Timpul Paștelor era la sfârșitul lui martie sau 
începutul lui aprilie, când toată ţara era plină de flori și înveselită 
de cântecele păsărelelor. Pretutindeni, de-a lungul drumului, erau 
locuri memorabile din istoria lui Israel, iar taţii și mamele le 
istoriseau copiilor minunile pe care Dumnezeu le făcuse pentru 
poporul Său în veacurile trecute. Ei făceau plăcută călătoria lor 
cu cântece și muzică, iar când, în cele din urmă, turnurile 
Ierusalimului se arătau la orizont, fiecare glas se unea în melodia 
de triumf: 


„Picioarele mi se opresc 
În porţile tale, Ierusalime... 
Pacea să fie între zidurile tale, 
Și liniștea în casele tale domnești!” 
(Psalmi 122,2.7) 


Tinerea Paștelor a început o dată cu nașterea naţiunii iudaice. 
În ultima noapte a sclaviei lor în Egipt, când nu se întrezărea 
niciun semn al eliberării, Dumnezeu le-a poruncit israeliților să 
se pregătească pentru o imediată eliberare. El îl avertizase pe 
Faraon cu privire la cea din urmă judecată asupra egiptenilor și 
le dăduse directive evreilor să-și adune familiile în locuinţele lor. 
După ce au stropit ușorii casei cu sângele mielului junghiat, 
trebuiau să mănânce mielul fript, cu pâine nedospită și cu ierburi 
amare. „Când îl veţi mânca”, a zis El, „să aveţi mijlocul încins, 
încălțămintele în picioare și toiagul în mână; și să-l mâncaţi în 
grabă; căci sunt Paștele Domnului” (Exodul 12,11). La miezul 
nopții, au fost uciși toţi întâii născuţi ai egiptenilor. Atunci, 
împăratul a trimis lui Israel solia: „Sculaţi-vă, ieşiţi din mijlocul 
poporului meu. Duceţi-vă de slujiţi Domnului cum aţi zis” 
(Exodul 12,31). Evreii au ieșit din Egipt ca o naţiune 
independentă. Domnul le poruncise ca Paștele să fie ţinut în 
fiecare an. „Și când vă vor întreba copiii voştri: "Ce înseamnă 

obiceiul acesta?” să răspundeţi: "Este jertfa de Paște în cinstea 
Domnului, care a trecut pe lângă casele copiilor lui Israel în Egipt, 
când a lovit Egiptul.” În felul acesta, din generaţie în generaţie, 
urma să se transmită istoria acestei minunate eliberări. 

Paștele era urmat de cele șapte zile ale Sărbătorii Azimilor. 
În a doua zi a sărbătorii, erau aduse în fața Domnului cele dintâi 
roade din recolta anului, un snop de orz. Toate slujbele acestei 
sărbători erau simboluri ale lucrării lui Hristos. Eliberarea lui 
Israel din Egipt era o parabolă a răscumpărării, iar Paștele aveau 
drept scop să o păstreze ca o aducere aminte. Mielul junghiat, 
pâinile nedospite, snopul primelor roade — toate ÎL reprezentau 
pe Mântuitorul. 

Pentru cea mai mare parte dintre oamenii din vremea lui 
Hristos, ţinerea acestei sărbători degenerase în formalism. Dar 
câtă însemnătate avea ea pentru Fiul lui Dumnezeu! 

Pentru prima dată, copilul lisus privea templul. El i-a văzut pe 
preoţii îmbrăcaţi în veşminte albe îndeplinindu-și slujba solemnă. A 
privit la victima însângerată de pe altarul de jertfă. A îngenuncheat 
în rugăciune împreună cu credincioșii, în timp ce norul de fum de 
tămâie se înălța spre Dumnezeu. A asistat la toată slujba pascală 
atât de impresionantă. Zi de zi, El vedea însemnătatea ei tot mai 
clar. Fiecare act era văzut în strânsa legătură pe care o avea cu viaţa 
Sa. Noi îndemnuri se nășteau înăuntrul Său. Tăcut și adâncit în 
cugetare, părea că studiază o mare problemă. Atunci I se descoperea 
Mântuitorului taina misiunii Sale. 

Răpit de contemplarea acestor scene, nu a rămas lângă părinții 
Săi. El căuta să fie singur. Când serviciile pascale s-au sfârșit, El 
a mai zăbovit prin curțile templului, iar atunci când credincioșii 
au plecat din Ierusalim, El a rămas în urmă. 

Cu prilejul acestei vizite la Ierusalim, părinții lui lisus doriseră 
să-L pună în legătură cu marii învăţători din Israel. Deși era 
ascultător în totul de Cuvântul lui Dumnezeu, El nu Se ţinea de 
obiceiurile și de formele rabinice. Iosif și Maria sperau că Iisus 
va ajunge să-i respecte pe acești rabini erudiţi și să ia seama cu 
mai multă râvnă la cerinţele lor. Dar lisus fusese învăţat în templu 
de Dumnezeu. El a început îndată să împartă ceea ce primise. 


În ziua aceea, o sală din incinta templului era consacrată pentru 
învăţământul sacru, după modelul școlilor profeților. Aici s-au 
adunat rabinii cei mai de seamă cu elevii lor și aici a venit și 
copilul lisus. Așezându-Se la picioarele acestor oameni învăţaţi 
și cu autoritate, El asculta învățătura lor. Ca Unul care căuta 
înţelepciune, le-a pus întrebări acestor învățători cu privire la 
profeţii și la evenimentele ce aveau loc atunci și care arătau spre 
venirea lui Mesia. 

lisus S-a prezentat în faţa lor ca Unul care era însetat să-L 
cunoască pe Dumnezeu. Întrebările Sale aduceau la lumină 
adevărurile adânci care multă vreme fuseseră ţinute în întuneric, 
dar care erau vitale pentru mântuire. Deși dovedea cât de mărgi- 
nită și superficială era înţelepciunea acestor oameni înţelepţi, 
fiecare întrebare le aducea în faţă câte o învăţătură dumnezeiască 
și așeza adevărul într-o lumină nouă. Rabinii vorbeau de minunata 
înălţare pe care venirea lui Mesia trebuia să o aducă naţiunii 
iudaice; dar Iisus le-a prezentat profeția lui Isaia și i-a întrebat 
despre însemnătatea acelor versete biblice, care se refereau la 
suferinţa și moartea Mielului lui Dumnezeu. 

Cărturarii au început atunci să-l pună ei întrebări și au rămas 
uimiți de răspunsurile Sale. Cu umilință de copil, El repeta 
cuvintele Scripturii, explicând și însemnătatea lor adâncă, pe care 
acei oameni învăţaţi nu o pricepuseră. Dacă ei ar fi primit aceste 
principii ale adevărului, pe care El le-a arătat, ar fi dat naștere la 
o reformă în religia de atunci. S-ar fi trezit un viu interes pentru 
lucrurile spirituale și, atunci când Iisus Şi-ar fi început lucrarea, 
mulți ar fi fost pregătiţi să-L primească. 

Rabinii știau că lisus nu fusese instruit în școlile lor, dar, cu 
toate acestea, El înţelegea profeţiile cu mult mai bine decât ei. În 
acest copil galileean, profund gânditor, ei întrezăreau o mare 
speranță. Ei doreau să-L câștige ca elev, ca să poată deveni un 
învăţat în Israel. Doreau ca ei să-l facă educaţia, deoarece simțeau 
că mintea Sa așa de deosebită trebuie să fie modelată de ei. 

Cuvintele lui lisus le mișcaseră inimile așa cum nu fuseseră 
niciodată mișcate de cuvinte ieșite de pe buze omenești. 
Dumnezeu căuta să dea lumină acelor conducători ai lui Israel și 

folosea pentru aceasta singura cale prin care se putea ajunge la 
inima lor. În îngâmfarea lor, li se părea un lucru înjositor să admită 
că poate să-i învețe cineva. Dacă Iisus ar fi arătat că încearcă 
să-i înveţe, nu ar fi fost binevoitori să asculte. Dar se măguleau 
cu faptul că ei ÎI învățau sau cel puţin că ei Îi verificau cunoștințele 
din Sfânta Scriptură. Buna-cuviinţă a lui lisus și modestia Sa de 
tânăr au biruit prejudecățile lor. Fără a-și da seama, mintea lor 
s-a deschis în faţa Cuvântului lui Dumnezeu și Duhul Sfânt a 
vorbit inimii lor. 

Era imposibil să nu vadă că speranţele nutrite de ei cu privire 
la Mesia nu erau susţinute de profeție, dar ei nu voiau să renunţe 
la teoriile care-i legănau cu speranţe înșelătoare, în setea lor după 
mărire. Nu voiau să admită faptul că au înţeles greșit Sfintele 
Scripturi, din care pretindeau că numai ei au dreptul să-i înveţe 
pe alţii. De la unul la altul a trecut întrebarea: De unde are tânărul 
acesta cunoștințe, dacă niciodată n-a învăţat? „Lumina luminează 
în întuneric” (Ioan 1,5), dar întunericul nu a primit lumina. 

În timpul acesta, Iosif şi Maria erau cât se poate de tulburaţi 
și îngrijoraţi. La plecarea din Ierusalim, ÎI pierduseră din vedere 
pe Iisus și nu știau că El rămăsese acolo. Tinutul era atunci locuit 
de foarte multă lume, iar caravanele din Galileea erau foarte 
numeroase. Multă învălmășeală s-a produs la plecarea lor din 
cetate. Pe drum, plăcerea de a călători împreună cu prieteni și 
cunoștințe le-a absorbit atenţia, iar ei n-au observat absenţa Lui 
până la sosirea nopţii. Atunci când s-au oprit pentru odihnă, au 
simţit lipsa ajutorului dat de Fiul lor. Crezând că Se află împreună 
cu ceilalți tovarăși de călătorie, nu s-au neliniștit. Chiar dacă era 
doar un copil, ei se bizuiau pe El, așteptându-se ca, atunci când 
vor avea nevoie, El să fie gata să-i ajute, anticipându-le nevoile, 
aşa cum făcuse totdeauna. Dar acum a început să-i cuprindă frica. 
L-au căutat printre tovarășii Lui de călătorie, dar în zadar. Cu 
groază și-au amintit cum încercase Irod să-L omoare, când era 
prunc. Presentimente întunecate le umpleau inima. Se căinau 
acum cu amar. 

S-au întors la Ierusalim și au continuat să caute. A doua zi, pe 
când se găseau printre cei care se închinau în templu, o voce 


cunoscută le-a atras atenţia. Nu se puteau înșela — nicio altă voce 
nu era ca a Lui, așa de serioasă și de hotărâtă și totuși așa de 
melodioasă. 

L-au găsit pe lisus în școala rabinilor. Deși erau bucuroși, nu 
puteau să uite necazul și îngrijorarea. Când EI a fost din nou cu 
ei, mama a zis în cuvinte de mustrare: „Fiule, pentru ce Te-ai 
purtat așa cu noi? lată că tatăl Tău și eu Te-am căutat cu în- 
grijorare”. 

„De ce M-aţi căutat?” a răspuns lisus. „Oare nu știaţi că 
trebuie să fiu în Casa Tatălui Meu?” Şi, pentru că părea că ei nu 
înţeleg cuvintele Lui, arătă spre cer. Pe faţa Sa strălucea o lumină 
de care se mirau. Dumnezeirea strălucea prin corp omenesc. 
Găsindu-L în templu, ei au ascultat ce vorbea El cu rabinii și au 
rămas uimiţi la întrebările și răspunsurile Sale. Cuvintele Sale au 
stârnit o mulțime de gânduri, care niciodată nu aveau să fie uitate. 

Întrebarea pe care EI le-a pus-o cuprindea o învățătură. „Oare 
nu știați”, spuse El, „că trebuie să fiu în Casa Tatălui Meu?” 
lisus Se angajase în lucrarea pentru care venise în lume, dar Iosif 
și Maria își neglijaseră partea lor. Dumnezeu le arătase mare 
cinste prin aceea că li-L încredinţase pe Fiul Său. Îngerii sfinţi îl 
ajutaseră pe Iosif în drumul lui, ca să apere viaţa lui lisus. Dar o 
zi întreagă ei Îl pierduseră cu totul din vedere pe Acela pe care 
nu ar fi trebuit să-L uite nici măcar o clipă. lar acum, după ce 
temerile le fuseseră liniștite, nu se mustrau pe ei înșiși, ci aruncau 
vina asupra Lui. 

Era natural pentru părinţii lui lisus să-L considere ca fiul lor. 
EI era zilnic cu ei, viața Sa era aproape la fel ca viaţa altor copii 
și era greu pentru ei să priceapă că El era Fiul lui Dumnezeu. Ei 
erau în primejdia de a nu preţui binecuvântarea care li se 
acordase, prin prezența Mântuitorului lumii. Durerea despărțirii 
lor de El și duioasa mustrare exprimată prin cuvintele Sale aveau 
drept scop să-i determine să se gândească mai mult la sfânta lor 
răspundere. 

În răspunsul dat mamei Sale, Iisus dovedea pentru prima dată 
că ştia care este adevărata relaţie dintre EI și Dumnezeu. Înainte 
de nașterea Sa, îngerul îi spusese Mariei: „EI va fi mare și va fi 

chemat Fiul Celui Preaînalt; și Domnul Dumnezeu Îi va da scaunul 
de domnie al tatălui Său David. Va împărăţi peste casa lui Iacov 
în veci” (Luca 1,32.33). Maria cugetase la cuvintele acestea în 
inima ei, dar, deși credea că Fiul ei urma să fie Mesia pentru 
Israel, nu înţelegea misiunea Lui. Nici de data aceasta nu înțelegea 
cuvintele Lui, dar își dădea seama că El nega legăturile de sânge 
cu Iosif și Se înfățișa ca Fiu al lui Dumnezeu. 

lisus nu a neglijat legătura cu părinţii Săi pământești. De la 
Ierusalim, S-a întors acasă cu ei și i-a ajutat în viaţa lor de muncă 
grea. El ascunsese în inimă taina misiunii Sale, așteptând cu 
supunere timpul hotărât pentru ca El să-Și înceapă lucrarea. Timp 
de optsprezece ani, de când înțelesese că era Fiul lui Dumnezeu, 
El a recunoscut legătura care-L unea cu familia din Nazaret și 
Și-a îndeplinit obligaţiile de fiu, de frate, de prieten și de cetăţean. 

De îndată ce I se descoperise în templu misiunea pe care o 
avea, lisus S-a ferit de legăturile cu mulțimea. A dorit ca de la 
Ierusalim să Se întoarcă în liniște împreună cu cei care cunoșteau 
taina vieţii Lui. La serviciul pascal, Dumnezeu căuta să-i scoată 
pe credincioșii Săi din grijile lor pământești și să le reamintească 
de minunata Sa intervenţie pentru eliberarea lor din Egipt. În 
această acțiune, El dorea ca ei să vadă o făgăduinţă a eliberării 
din păcat. După cum sângele mielului junghiat a ocrotit casele 
lui Israel, tot la fel sângele lui Hristos avea să salveze sufletele 
lor. Dar ei puteau fi mântuiţi prin Hristos numai dacă, prin 
credință, primeau ca viaţă a lor viaţa Sa. În serviciul închipuitor 
al simbolurilor, exista putere numai atunci când acesta îi îndruma 
pe închinători la Hristos, ca Mântuitor al lor, personal. 
Dumnezeu dorea ca ei să fie conduși la studiu cu rugăciune și 
meditaţie cu privire la misiunea lui Hristos. Dar, la plecarea 
mulțimilor de oameni din Ierusalim, freamătul călătoriei și di- 
verse discuţii, mai puţin însemnate, absorbeau prea adesea atenția 
lor, iar slujba închinării la care participaseră era dată uitării. 
Mântuitorul nu era atras de o astfel de tovărășie. 

Deoarece Iosif și Maria trebuiau să se întoarcă de la Ierusalim 
împreună cu lisus, El spera să-i facă să se gândească la cele spuse 
de profeți cu privire la suferințele Mântuitorului. Pe Golgota, El 


a căutat să aline durerea mamei Sale. El Se gândea la ea în aceste 
momente. Maria avea să fie martoră la ultimele Lui chinuri de 
moarte, iar lisus dorea ca ea să înțeleagă misiunea Lui, ca să 
primească tăria necesară să poată răbda când sufletul ei urma să 
fie străpuns de sabie. După cum Iisus fusese despărțit de ea și ea 
ÎI căutase plină de întristare trei zile, tot aşa, atunci când El urma 
să fie adus ca jertfă pentru păcatele lumii, avea să fie pierdut de 
ea timp de trei zile. Şi, când avea să învie din mormânt, întristarea 
ei avea să se preschimbe iarăși în bucurie. Însă cu cât mai bine ar 
fi suportat ea durerea morţii Lui, dacă ar fi înțeles cuvintele biblice 
către care El Se străduia să-i întoarcă acum cugetările! 

Dacă şi-ar fi îndreptat mintea spre Dumnezeu prin meditaţie 
și rugăciune, Iosif și Maria ar fi înţeles sfinţenia răspunderii lor 
și nu L-ar fi pierdut din vedere pe Iisus. Prin neglijenta lor de o 
zi, L-au pierdut pe Mântuitorul; și aceasta i-a costat trei zile de 
căutare înfrigurată ca să-L găsească. Și noi putem ajunge la fel; 
prin vorbe deșarte, prin clevetiri sau prin neglijarea rugăciunii, 
putem pierde într-o singură zi prezența Mântuitorului și va fi 
poate nevoie de multe zile de cercetare deznădăjduită pentru 
a-L găsi și a recâștiga pacea pe care am pierdut-o. 

Trebuie să fim atenţi ca, în legăturile pe care le avem unii cu 
alţii, să nu-L uităm pe lisus și, fără să ne dăm seama, să rămânem 
fără El. Când ne lăsăm absorbiți de lucrurile pământești, încât 
nu ne mai gândim la Acela în care se adună toată nădejdea noastră 
de viaţă veșnică, noi ne despărțim de Iisus și de îngerii sfinți. 
Aceste ființe sfinte nu pot rămâne acolo unde prezenţa lui lisus 
nu este dorită și unde absenţa Sa nu este observată. Tocmai din 
cauza aceasta, deseori există descurajare printre cei care se declară 
urmași ai lui Hristos. 

Mulţi iau parte la serviciile religioase și sunt reînvioraţi și 
mângâiați de Cuvântul lui Dumnezeu; dar, prin neglijarea 
meditaţiei, vegherii și rugăciunii, pierd binecuvântarea și se simt 
mai nenorociti decât înainte de a o fi primit. Deseori, ei consideră 
că Dumnezeu Se poartă aspru cu ei. Nu văd că greșeala este a 
lor. Despărţindu-se de lisus, ei îndepărtează lumina prezenţei 
Sale. 

Ar fi bine pentru noi ca, în fiecare zi, să petrecem o oră 
meditând asupra vieții lui Hristos. Să cercetăm viața Sa punct cu 
punct și să lăsăm imaginaţia să prindă fiecare scenă și, în special, 
pe cele din partea finală. Când ne ocupăm în felul acesta de jertfa 
Lui cea mare, pe care a adus-o pentru noi, încrederea noastră în 
El va fi mai statornică, iubirea noastră faţă de El va crește și noi 
vom fi tot mai mult pătrunși de Spiritul Său. Dacă vrem ca, în 
cele din urmă, să fim mântuiţi, trebuie să învăţăm lecţia răbdării 
și a umilinței la piciorul crucii. 

Când ne adunăm, putem fi o binecuvântare unii pentru alții. 
Dacă suntem ai lui Hristos, gândurile noastre cele mai plăcute se 
vor ocupa numai de FI. Și, când vorbim unii cu alţii despre iubirea 
Lui, inima noastră va fi îmblânzită de puterile dumnezeiești. 
Privind la frumuseţea caracterului Său, vom fi „schimbaţi în 
același chip al Lui, din slavă în slavă, prin Duhul Domnului” 
(2 Corinteni 3,18). 


CAPITOLUL 9 


ZILE DE LUPTĂ 


lisus nu Se lupta pentru drepturile Sale. 
Adesea I se făcea munca mai grea decât era nevoie, 
tocmai pentru că El era bun şi nu Se plângea. 
Cu toate acestea, n-a greşit și nici nu S-a descurajat. 
El a trăit mai presus de toate aceste greutăți, 
de parcă era în lumina feței lui Dumnezeu. 
El nu Se răzbuna când oamenii se purtau aspru 
cu El, ci, plin de răbdare, suferea insulta. 


DIN PRIMII ANI Al VIEŢII, copilul iudeu era înconjurat de 
cerințele rabinilor. Pentru fiecare faptă, până la cele mai 
neînsemnate amănunte ale vieţii, se prescriau reguli rigide. Sub 
conducerea învăţătorilor din sinagogă, tineretul era instruit în 
cunoașterea regulilor nenumărate, pe care israeliții credincioși 
trebuiau să le păzească. lisus însă nu era interesat de lucrurile 
acestea. Chiar din copilărie, El a fost independent de legile 
rabinilor. El studia neîncetat Scripturile Vechiului Testament și 
cuvintele „Așa zice Domnul” erau totdeauna pe buzele Sale. 

Când starea oamenilor a început să se descopere minţii Sale, 
lisus a înțeles că pretenţiile societăţii și pretențiile lui Dumnezeu 
sunt într-o continuă contrazicere. Oamenii se îndepărtau de 
Cuvântul lui Dumnezeu și înălțau teoriile inventate de ei. Ei ţineau 
la tradiţii, în care nu era nicio putere. Serviciul lor divin era numai 
un șir de forme; adevărurile sfinte, pe care urmau să le înveţe 
aici, erau ascunse de privirea credincioșilor. El a văzut că în 
slujbele lor lipsite de credinţă nu putea găsi pace. Ei nu cunoșteau 
libertatea spirituală pe care ar fi avut-o dacă L-ar fi servit pe 
Dumnezeu în adevăr. lisus venise să-i înveţe pe oameni ce 

înseamnă să te închini lui Dumnezeu și nu putea să aprobe ca 
învățăturile lui Dumnezeu să fie amestecate cu pretenţiile 
oamenilor. El nu ataca preceptele sau practicile oamenilor învăţaţi; 
dar, când era mustrat pentru purtarea Lui simplă, arăta Cuvântul 
lui Dumnezeu pentru justificarea purtării Sale. 

lisus căuta să le fie plăcut celor cu care venea în legătură, 
purtându-Se cât mai blând și mai supus. Pentru că era îngăduitor 
și blând, cărturarii și bătrânii au crezut la început că-L vor putea 
influenţa ușor prin învățăturile lor. Ei stăruiau ca El să primească 
maximele și tradiţiile moștenite de la rabinii de pe vremuri, dar 
lisus cerea să I se arate că ele se întemeiază pe cuvintele Sfintei 
Scripturi. Era gata să primească orice cuvânt ieșit din gura lui 
Dumnezeu, dar nu putea să asculte de invențiile oamenilor. Părea 
că lisus cunoaște Scriptura de la început până la sfârșit și le-o 
prezenta în adevărata ei însemnătate. Rabinii se rușinau să înveţe 
de la un copil. Pretenţia lor era că doar ei au dreptul să explice 
Scripturile și că El n-are altă datorie decât să primească 
interpretarea lor. Se mâniau pentru că lisus Se împotrivea 
cuvântului lor. 

Ei știau că în Scriptură nu se putea găsi nicio autoritate în 
favoarea tradiţiilor lor. Îşi dădeau seama că Iisus îi întrecea cu 
mult în înţelegere spirituală. Cu toate acestea, erau mânioși că 
nu ascultă de preceptele lor. Neizbutind să-L convingă, ei se 
duceau la Iosif şi la Maria și se plângeau de nesupunerea Lui. În 
felul acesta, El suferea mustrări și critici. 

Încă de timpuriu, Lisus începuse să lucreze din proprie 
iniţiativă la formarea caracterului Său și nici chiar respectul și 
iubirea faţă de părinţii Săi nu-L puteau face să renunţe la 
ascultarea de Cuvântul lui Dumnezeu. „Stă scris” era motivația 
Sa, ori de câte ori făcea un lucru deosebit de cele obișnuite în 
familie. Însă influența rabinilor I-a adus multă amărăciune în viață. 
Din tinereţe a trebuit să înveţe lecţia grea că trebuie să tacă și să 
sufere cu răbdare. 

Fraţii Lui, cum erau numiţi copiii lui Iosif, erau de partea 
rabinilor. Ei insistau că tradiţiile trebuie să fie ţinute ca și când 
ar fi fost cerințele lui Dumnezeu. Ei priveau chiar preceptele 


oamenilor ca fiind mai presus de Cuvântul lui Dumnezeu și se 
supărau văzând cum gândirea clară a lui lisus arăta deosebirea 
dintre rătăcire și adevăr. Ei condamnau ascultarea Lui strictă de 
Legea lui Dumnezeu ca fiind încăpățânare. Erau însă surprinși 
de cunoștința și înţelepciunea date pe faţă în răspunsurile pe care 
li le dădea rabinilor. Știau că nu fusese învăţat de oameni înţelepţi, 
dar nu puteau să nu vadă că El era un învăţător pentru ei. 
Recunoșteau că educaţia Lui era mai înaltă decât a lor. Dar nu 
înțelegeau faptul că El a avut acces la pomul vieţii, un izvor de 
înțelepciune pe care ei nu-l cunoșteau. 

Hristos nu era exclusivist și, în privinţa aceasta, iarăși îi 
supărase pe farisei, pentru că Se depărtase de regulile lor aspre. 
El a găsit domeniul religiei închis cu ziduri de despărțire, ca pe 
ceva prea sfânt spre a fi pus în viaţa de toate zilele. El a dărâmat 
aceste ziduri de despărţire. În legăturile Lui cu oamenii, nu 
întreba: Care este crezul tău? Din ce biserică faci parte? El Își 
folosea puterea pentru a-i ajuta pe toţi aceia care aveau nevoie 
de ajutor. În loc să Se închidă într-o chilie de monah, ca astfel să 
arate ce caracter sfânt are, El a lucrat plin de râvnă pentru binele 
omenirii. El a statornicit principiul că religia Bibliei nu constă în 
mortificarea corpului. I-a învăţat pe alţii că religia curată și 
neîntinată nu este făcută numai pentru anumite zile sau pentru 
ocazii speciale. În orice timp și în orice loc, El Se interesa cu 
iubire de oameni și răspândea în jurul Său lumina unei evlavii 
fericite. Toate lucrurile acestea erau o mustrare pentru farisei. 
Ele dovedeau că religia nu constă din iubirea de sine și că viața 
lor, închinată numai intereselor personale, era departe de 
adevărata temere de Dumnezeu. Faptul acesta a dat naștere la 
vrăjmășie împotriva lui lisus, așa că ei căutau să-L oblige să ţină 
rânduielile lor. 

lisus căuta să-i ajute pe toți cei în suferinţă, pe care îi întâlnea. 
Nu avea mulţi bani de dat. Dar, de multe ori, Se lăsa nemâncat 
ca să-i ajute pe aceia care erau în mai mare lipsă ca El. Fraţii Lui 
simțeau că influenţa Lui era cu totul deosebită de a lor. El avea 
tact, așa cum nici unul dintre ei nu avea și cum nici nu doreau să 
aibă. Când ei vorbeau aspru cu bieţii oameni nenorociți, Iisus îi 

căuta pe acești năpăstuiţi și le spunea cuvinte de încurajare. Celor 
care erau în nevoie, le dădea un pahar cu apă rece sau le dădea în 
mod discret chiar hrana Lui. Alinându-le suferinţele, adevărurile 
pe care le prezenta erau unite cu fapte bune și, în felul acesta, 
erau fixate în minte. 

Lucrurile acestea erau neplăcute pentru fraţii Lui. Fiind mai 
în vârstă ca lisus, pretindeau că El trebuie să asculte de ei. ÎL 
acuzau că Se crede superior faţă de ei și-L mustrau că Se ridică 
mai presus de învățătorii, preoţii și mai marii poporului lor. 
Adesea, ÎL amenințau și căutau să-L intimideze; dar El trecea 
mai departe, făcând din Scriptură călăuza Sa. 

Iisus îi iubea pe fraţii Săi și totdeauna Se purta faţă de ei cu o 
iubire nesfârșită, dar ei erau geloși pe El și își manifestau în mod 
categoric necredinţa și disprețul. Ei nu puteau să înţeleagă 
purtarea Lui. În Iisus găseau foarte mari contradicții. Era Fiul 
lui Dumnezeu și totuși, un copil neajutorat. Era Creatorul lumilor, 
Stăpân al pământului, și totuși sărăcia marca experienţa vieţii 
Sale la fiecare pas. Avea o demnitate și o personalitate cu totul 
deosebite de aroganţa și de închipuirea omenească; nu Se lupta 
pentru mărire lumească și era mulțumit cu situația cea mai umilă. 
Lucrul acesta îi umplea de mânie pe frații Lui. Ei nu puteau 
înţelege de ce era liniștit atunci când Se afla în greutăţi și lipsuri. 
Ei nu știau că pentru binele nostru Se făcuse sărac, „pentru ca 
prin sărăcia Lui, noi să putem fi îmbogăţiţi” (2 Corinteni 8,9). 
Nu puteau înţelege taina misiunii Lui, așa cum prietenii lui lov 
nu înţeleseseră umilinţa și suferința acestuia. 

Hristos era neînțeles de fraţii Lui pentru că nu le semăna. 
Idealul Lui nu era idealul lor. Pentru că se luaseră după oameni, 
ei se depărtaseră de Dumnezeu și în viaţa lor nu se manifesta 
puterea Lui. Formele religiei pe care le țineau ei nu puteau să 
transforme caracterul. Ei dădeau „zeciuială din izmă, din mărar 
și din chimen”, dar lăsau netăcute „cele mai însemnate lucruri 
din Lege: dreptatea, mila și credincioșia” (Matei 23,23). Exemplul 
lui Hristos era pentru ei o provocare continuă. El nu ura decât 
un singur lucru pe lume, și acesta era păcatul. El nu putea să fie 
de faţă când se săvârșea ceva rău fără să aibă un sentiment de 


durere, pe care nu-l putea ascunde. Era izbitor contrastul 
dintre formaliști, a căror sfinţenie aparentă ascundea iubirea 
pentru păcat, și un caracter în care râvna pentru slava lui 
Dumnezeu era totdeauna mai presus de toate. Pentru că viaţa lui 
lisus condamna răul, avea adversari atât în familie, cât și în afară. 
Cinstea și altruismul Lui erau luate în batjocură. Răbdarea și 
bunătatea Lui erau numite lașitate. 

Din amărăciunile pe care le suportă oamenii, n-a rămas niciuna 
pe care Hristos să n-o fi gustat. Erau și din aceia care încercau să 
arunce dispreţ asupra Lui din cauza nașterii Sale și chiar din 
copilărie a trebuit să sufere privirile lor batjocoritoare și șoptirile 
lor de rău. Dacă ar fi răspuns cu o privire sau cu un cuvânt lipsit 
de răbdare, dacă ar fi făcut o singură dată un lucru rău, cum ÎI 
îndemnau fraţii Lui, n-ar mai fi fost un exemplu desăvârșit. N-ar 
mai fi putut să îndeplinească Planul de Mântuire. Dacă ar fi admis 
că există o scuză pentru păcat, Satana ar fi triumfat, și lumea ar 
fi fost pierdută. Pentru motivul acesta căuta și ispititorul să-l 
facă viaţa cât mai grea, ca să fie atras spre păcat. 

Dar, la fiecare ispită, El avea un singur răspuns: „Stă scris”. 
Rareori mustra vreo faptă rea a fraţilor Săi, dar avea totdeauna 
să le spună un cuvânt de la Dumnezeu. Adesea, ÎL acuzau de 
lașitate, dacă nu voia să li Se alăture în vreo faptă oprită, dar El 
răspundea: Stă scris: „Frica de Domnul, aceasta este înţelep- 
ciunea; depărtarea de rău este pricepere” (lov 28,28). 

Unii căutau să fie aproape de EI, pentru că acolo simțeau pace, 
dar mulți se fereau de El, pentru că erau mustrați de viața Lui 
nepătată. Tinerii stăruiau pe lângă El să facă la fel ca ei. El era 
inteligent și avea o purtare atrăgătoare; se bucurau de prezența 
Lui şi de răspunsurile Lui vioaie; dar erau iritaţi de scrupulele 
Lui și-L declarau îngust și rigid. lisus răspundea: Stă scris: „Cum 
își va ţine tânărul curată cărarea? Îndreptându-se după Cuvântul 
Tău. Strâng Cuvântul Tău în inima mea, ca să nu păcătuiesc 
împotriva Ta” (Psalmi 119,9.11). 

Adesea era întrebat: De ce ţii să fii așa deosebit de noi toţi? 
Stă scris, spunea EI: „Ferice de cei fără prihană în calea lor, care 

umblă întotdeauna după Legea Domnului! Ferice de cei ce păzesc 
poruncile Lui, care-L caută din toată inima lor, care nu săvârșesc 
nicio nelegiuire și umblă în căile Lui!” (Psalmi 119,1-3). 

Când ÎI întrebau de ce nu Se unea cu tinerii din Nazaret la 
distracțiile lor, El spunea: Stă scris: „Când urmez învăţăturile 
Tale, mă bucur de parc-aș avea toate comorile. Mă gândesc adânc 
la poruncile Tale și cărările Tale le am sub ochi. Mă desfătez în 
orânduirile Tale și nu uit Cuvântul Tău” (Psalmi 119,14-16). 

lisus nu Se lupta pentru drepturile Sale. Adesea I se făcea 
munca mai grea decât era nevoie, tocmai pentru că El era bun și 
nu Se plângea. Cu toate acestea, n-a greșit și nici nu S-a descurajat. 
El a trăit mai presus de toate aceste greutăţi, de parcă era în 
lumina feţei lui Dumnezeu. El nu Se răzbuna când oamenii se 
purtau aspru cu EI, ci, plin de răbdare, suferea insulta. 

De multe ori era întrebat: De ce Te lași să fii disprețuit chiar 
de fraţii Tăi? El spunea: Stă scris: „Fiule, nu uita învăţăturile 
mele și păstrează în inima ta sfaturile mele! Căci ele îţi vor lungi 
zilele și anii vieţii tale și-ţi vor aduce multă pace. Să nu te 
părăsească bunătatea și credincioșia; leagă-ţi-le la gât, scrie-le pe 
tăbliţa inimii tale. Şi astfel vei căpăta trecere și minte sănătoasă 
înaintea lui Dumnezeu și înaintea oamenilor” (Proverbe 3,1-4). 

De când părinţii lui lisus L-au găsit în templu, purtarea Lui a 
fost pentru ei o taină. El nu Se lua cu nimeni la ceartă și, cu toate 
acestea, exemplul Lui era o lecţie permanentă. Avea înfățișarea 
unei persoane consacrate pentru ceva deosebit. Clipele Lui de 
fericire erau atunci când Se găsea singur cu Dumnezeu și cu natura. 
De câte ori avea ocazia, Se retrăgea din locul muncii Sale, pentru 
a merge în câmpii, să mediteze în văile înverzite, pentru a fi în 
strânsă legătură cu Dumnezeu pe colinele munților sau printre 
copacii pădurii. De multe ori, zorile dimineţii ÎI găseau în vreun 
loc retras, meditând, cercetând Scripturile sau rugându-Se. După 
aceste răstimpuri de liniște, pornea apoi spre casă, unde Îşi relua 
lucrările și dădea pildă de slujire plină de răbdare. 

Viaţa lui lisus a fost caracterizată de respect și iubire faţă de 
mama Lui. Maria credea în inima ei că Pruncul sfânt, născut din 
ea, era Mesia cel făgăduit de multă vreme, dar nu îndrăznea să-și 


exprime credința aceasta. În tot cursul vieții, ea a împărtășit 
suferințele Lui. Cu mare durere vedea ispitele la care era supus 
în timpul copilăriei și tinereţii. Când Îi lua apărarea în ceea ce 
știa că este bine în purtarea Lui, avea și ea de suferit situaţii 
dificile. Ea înţelegea că ceea ce se petrece în familie și grija duioasă 
a mamei pentru copiii ei au o foarte mare însemnătate pentru 
formarea caracterului. Fiii și fiicele lui Iosif știau lucrul acesta 
și, folosindu-se de îngrijorarea ei, încercau să corecteze practicile 
Lui după modelul lor. 

Maria vorbea de multe ori cu Iisus și stăruia pe lângă El să 
facă cele impuse de rabini. Dar El nu putea fi convins să-Și schimbe 
obiceiul de a contempla lucrările lui Dumnezeu sau să nu mai 
caute să aline durerile oamenilor sau chiar pe ale animalelor 
necuvântătoare. Când preoţii și învățătorii îi cereau Mariei să-L 
stăpânească pe lisus, ea avea mult de suferit; dar inima ei era din 
nou liniștită când El îi arăta cele scrise în Scriptură, care sprijineau 
purtarea Lui. 

Câteodată oscila între Iisus și fraţii Lui, care nu credeau că El 
era trimisul lui Dumnezeu, dar erau foarte multe dovezi că El 
avea un caracter divin. Îl vedea cum Se jertfește pentru binele 
altora. Prezenţa Lui aducea o atmosferă mai curată în familie și 
viaţa Lui era ca un aluat care lucra între elementele societăţii. 
Blând și nepătat, umbla printre oameni nepăsători, neciopliți și 
necuviincioși, printre vameși nedrepţi, printre risipitori nesocotiţi, 
samariteni păcătoşi, soldaţi păgâni și ţărani brutali, prin gloata 
aceea așa de amestecată. El spunea ici și colo cuvinte de 
mângâiere când îi vedea pe oameni obosiţi și, cu toate acestea, 
siliți să-și poarte poverile. El împărtășea greutăţile lor și le repeta 
lecţiile pe care le învățase din natură despre iubirea, mila și 
bunătatea lui Dumnezeu. 

El îi învăţa pe toţi să se socotească înzestrați cu talente 
preţioase, care, dacă erau bine folosite, aveau să le asigure comori 
veșnice. El a curăţat viaţa de deșertăciuni și, prin exemplul Său, 
i-a învățat pe oameni că fiecare clipă aduce după sine urmări 
veşnice, că fiecare clipă trebuie preţuită ca o comoară și folosită 
pentru scopuri sfinte. El n-a trecut pe lângă niciun om ca și cum 

ar fi fost fără valoare, ci a căutat să-i dea fiecăruia leacul mân- 
tuitor. Oriunde Se găsea, El știa să dea o învățătură potrivită cu 
locul și împrejurările. Căuta să inspire nădejde celui mai decăzut 
și celui lipsit de perspective, asigurându-i că pot ajunge și ei copii 
neprihăniţi și nevinovaţi ai lui Dumnezeu. Adesea, îi întâlnea pe 
aceia care se aruncaseră în stăpânirea lui Satana și care nu aveau 
putere să se desfacă din mrejele lui. Unora ca aceștia — descurajaţi, 
bolnavi, ispitiți și decăzuţi — Iisus le spunea cuvinte de cea mai 
duioasă milă, cuvinte de care ei aveau nevoie și pe care le puteau 
înţelege. Pe alţii îi găsea în luptă pe viaţă și pe moarte cu vrăjmașul 
sufletelor. Pe aceștia îi încuraja să stăruie, asigurându-i că vor 
birui, pentru că îngerii lui Dumnezeu erau de partea lor și aveau 
să le dea biruinţa. Aceia pe care îi ajuta în felul acesta erau convinși 
că în faţa lor era Cineva în care se puteau încrede cu toată inima. 
El nu avea să trădeze tainele pe care le ascultase urechea Sa 
sensibilă. 

lisus vindeca și corpul, și sufletul. El Se interesa de orice 
suferinţă pe care o întâlnea și aducea vindecare tuturor sufe- 
rinzilor, deoarece cuvintele Lui blânde erau ca un balsam 
vindecător. Nimeni nu putea zice că El a făcut o minune; dar 
puterea vindecătoare a iubirii pornea de la El spre cei bolnavi și 
apăsați. În felul acesta, discret, a lucrat pentru oameni din cea 
mai fragedă copilărie. De aceea s-a întâmplat că, atunci când 
Şi-a început lucrarea publică, foarte mulți L-au ascultat cu 
bucurie. 

Cu toate acestea, în copilărie, tinereţe și maturitate, lisus a 
fost singur. În sfințenia și credincioșia Sa, El a călcat singur teascul 
și niciun om n-a fost cu El. A dus povara teribilă a răspunderii 
pentru salvarea oamenilor. Ştia că, dacă nu se face o hotărâtă 
schimbare în principiile și ţelurile neamului omenesc, toţi vor fi 
pierduţi. Această povară apăsa asupra sufletului Său și nimeni 
nu-și putea închipui cât era de grea. Cu o stăruință neabătută 
Și-a îndeplinit planul vieţii Lui, acela de a fi Lumina oamenilor. 


PARTEA 3 
CEL UNS 


DE LA ANUNȚAREA LUI PRIN IOAN BOTEZĂTORUL 
PÂNĂ LA ÎNCHIDEREA LUI IOAN 


„Dumnezeu a uns cu Duhul Sfânt 

și cu putere pe lisus din Nazaret, 

care umbla din loc în loc, făcea bine și vindeca 
pe toți cei ce erau apăsaţi de Diavolul.” 

— Fapte 10,38 


CAPITOLUL 10 


GLASUL ÎN PUSTIE 


Fiind de la naştere consacrat lui Dumnezeu ca 
nazireu, loan și-a însuşit acest vot, consacrându-se 
pentru viata întreagă. Era îmbrăcat ca profetii de pe 

vremuri — veșmântul său, din păr de cămilă, era 

strâns cu o cingătoare de piele. Se hrănea cu 

„lăcuste şi miere sălbatică”, pe care le găsea în 

pustie, şi bea apă curată din izvoarele dealurilor. 


ÎNAINTE-MERGĂTORUL LUI HRISTOS s-a ridicat dintre 
credincioșii lui Israel, care de multă vreme așteptau venirea lui 
Mesia. Bătrânul preot Zaharia și soţia lui, Elisaveta, „erau 
amândoi neprihăniţi înaintea lui Dumnezeu” și, prin viaţa lor 
liniștită și sfântă, lumina credinţei strălucea ca o stea în mijlocul 
întunericului acelor vremuri rele. Acestei perechi evlavioase i se 
făgăduise un fiu, care trebuia să meargă „înaintea Domnului, 
pentru a pregăti căile Lui”. 

Zaharia locuia în „ținutul muntos al Iudeii”, dar se dusese la 
Ierusalim pentru a servi o săptămână în templu, o slujire care se cerea 
de două ori pe an de la preoții fiecărei cete. „Dar, pe când slujea 
Zaharia înaintea lui Dumnezeu la rândul cetei lui, după obiceiul 
preoţiei, a ieșit la sort să intre să tămâieze în Templul Domnului.” 

El stătea în faţa altarului de aur din locul sfânt al sanctuarului. 
Norul de fum mirositor se înălța spre cer împreună cu rugăciunile 
lui Israel. Deodată, și-a dat seama de o prezenţă divină. Un înger 
al Domnului „a stat în picioare la dreapta altarului pentru 
tămâiere”. Locul în care se așezase, dovedea că îngerul este 
binevoitor, dar Zaharia n-a luat seama la lucrul acesta. Mulţi ani 


Capitolul acesta se bazează pe cele relatate în Luca 1,5-23.57-80; 3,1-18; Matei 
3,1-12; Marcu 1,1-8. 


se rugase pentru venirea Răscumpărătorului. Acum, cerul 
trimisese un sol, ca să-l înștiinţeze că rugăciunile lui erau pe 
punctul de a fi ascultate, dar îndurarea lui Dumnezeu i s-a părut 
prea mare ca să poată crede. El era plin de teamă și se simțea 
vinovat. 

Dar a fost salutat cu o fericită asigurare: „Nu te teme, Zahario, 
fiindcă rugăciunea ta a fost ascultată. Nevastă-ta, Elisaveta, îți 
va naște un fiu, căruia îi vei pune numele Ioan. El va fi pentru 
tine o pricină de bucurie și veselie și mulţi se vor bucura de 
nașterea lui. Căci va fi mare înaintea Domnului. Nu va bea nici 
vin, nici băutură ameţitoare și se va umple de Duhul Sfânt... El 
va întoarce pe mulți din fiii lui Israel la Domnul, Dumnezeul lor. 
Va merge înaintea lui Dumnezeu, în duhul și puterea lui Ilie, ca 
să întoarcă inimile părinţilor la copii și pe cei neascultători la 
umblarea în înțelepciunea celor neprihăniţi, ca să gătească 
Domnului un norod bine pregătit pentru El”. Zaharia i-a zis 
îngerului: „Din ce voi cunoaște lucrul acesta? Fiindcă eu sunt 
bătrân și nevastă-mea este înaintată în vârstă”. 

Zaharia știa bine cum i se dăduse lui Avraam un fiu la vârstă 
înaintată, pentru că avusese încredere în Acela care făgăduise. 
Dar, pentru o clipă, bătrânul preot şi-a întors gândul spre slăbi- 
ciunea omenească. El uitase că Dumnezeu este în stare să aducă 
la îndeplinire tot ce făgăduiește. Ce deosebire între necredința 
aceasta și credinţa plăcută și copilărească a Mariei, fecioara din 
Nazaret, care, la cuvintele de minunată înştiinţare spuse de înger, 
a răspuns: „lată roaba Domnului, facă-mi-se după cuvintele tale!” 
(Luca 1,38). 

Faptul că lui Zaharia i s-a născut un fiu, întocmai ca lui Avraam 
și Mariei, ne învaţă un mare adevăr spiritual, adevăr pe care îl 
învăţăm cu greu și-l uităm uşor. În noi înşine n-avem nicio putere 
de a face vreun lucru bun, dar ceea ce nu putem face noi va fi 
lucrat prin puterea lui Dumnezeu în oricare suflet supus și 
credincios. Prin credință fusese dat copilul făgăduinței, prin 
credinţă ia naștere viaţa spirituală și ni se dă putere să facem 
lucrările neprihănirii. 

La întrebarea lui Zaharia, îngerul a spus: „Eu sunt Gabriel, 
care stau înaintea lui Dumnezeu; am fost trimis să-ţi vorbesc și 

să-ți aduc această veste bună”. Cu cinci sute de ani mai înainte, 
Gabriel îi descoperise lui Daniel perioada profetică, ce ajungea 
până la venirea lui Hristos. Cunoaşterea faptului că această 
perioadă se apropia de sfârșit l-a făcut pe Zaharia să se roage 
pentru venirea lui Mesia. Acum, însuși solul prin care fusese dată 
profeția venise să anunţe împlinirea ei. 

Cuvintele spuse de înger — „Eu sunt Gabriel, care stau înaintea 
lui Dumnezeu” — arată că el are un loc de mare cinste în curțile 
cerești. Când a venit cu înștiinţarea la Daniel, el i-a spus: „Nimeni 
nu mă ajută împotriva acestora, afară de voievodul vostru, Mihail 
(Hristos)” (Daniel 10,21). Vorbind despre Gabriel în Apocalipsa, 
Mântuitorul a spus: „Le-a făcut cunoscut trimițând prin îngerul 
Său la robul Său Ioan” (Apocalipsa 1,1). Iar îngerul i-a declarat 
lui loan: „Eu sunt împreună slujitor cu tine și cu fraţii tăi proroci” 
(Apocalipsa 22,9). Ce gând minunat — îngerul care este întâiul în 
slavă după Fiul lui Dumnezeu este cel ales să le descopere 
oamenilor păcătoși planurile lui Dumnezeu. 

Zaharia se arătase neîncrezător în cuvintele îngerului. De 
aceea, el urma să nu mai vorbească până la împlinirea lor. „lată”, 
a zis îngerul, „vei fi mut... până în ziua când se vor întâmpla 
aceste lucruri, pentru că n-ai crezut cuvintele mele, care se vor 
împlini la vremea lor.” Datoria preotului în această slujbă era să 
se roage pentru iertarea păcatelor publice și naţionale și pentru 
venirea lui Mesia; dar, când a încercat să facă lucrul acesta, 
Zaharia n-a putut să rostească nicio vorbă. 

Când a ieșit să-i binecuvânteze pe credincioși, „le făcea semne 
întruna și a rămas mut”. Ei îl așteptaseră multă vreme și se temeau 
ca nu cumva să-l fi lovit mânia lui Dumnezeu. Dar, când a ieșit 
din Sfânta, faţa lui strălucea de slava lui Dumnezeu și ei „au înţeles 
că avusese o vedenie în templu”. Zaharia le-a făcut cunoscut ce 
văzuse și auzise și „după ce i s-au împlinit zilele de slujbă, Zaharia 
s-a dus acasă”. 

Curând după nașterea copilului făgăduit, limba tatălui a fost 
dezlegată și „el vorbea și binecuvânta pe Dumnezeu. Pe toţi vecinii 
i-a apucat frica și în tot ţinutul acela muntos al Iudeii se vorbea 
despre aceste lucruri. Toţi cei care le auzeau le păstrau în inima 
lor și ziceau: "Oare ce va fi pruncul acesta?” Toate acestea aveau 


scopul de a atrage atenţia asupra venirii lui Mesia, a cărui cale 
trebuia să o pregătească Ioan. 

Duhul Sfânt a venit asupra lui Zaharia, care a profetizat 
lucrarea fiului său, spunând aceste cuvinte frumoase: 


„Și tu, pruncule, vei fi chemat proroc al Celui Preaînalt, 

Căci vei merge înaintea Domnului, ca să pregăteşti căile Lui 
Și să dai poporului Său cunoștința mântuirii, 

Care stă în iertarea păcatelor lui; 

Datorită marii îndurări a Dumnezeului nostru, 

În urma căreia ne-a cercetat Soarele care răsare din înălțime, 
Ca să lumineze pe cei ce zac în întunericul și în umbra morţii. 
Și să ne îndrepte picioarele pe calea păcii!” 


„Iar pruncul creștea și se întărea în duh. Și a stat în locuri pustii 
până în ziua arătării lui înaintea lui Israel.” Înainte de a se naşte 
Ioan, îngerul spusese: „Va fi mare înaintea Domnului. Nu va bea 
vin, nici băutură ameţitoare și se va umple de Duhul Sfânt”. 
Dumnezeu îl chemase pe fiul lui Zaharia la o mare lucrare, cea mai 
mare lucrare încredinţată vreodată oamenilor. Pentru a face lucrarea 
aceasta, Dumnezeu trebuia să lucreze cu el. Duhul lui Dumnezeu 
avea să fie cu el, numai dacă el asculta de cele spuse de înger. 

loan trebuia să fie un sol al lui Iehova, pentru a le duce 
oamenilor lumina lui Dumnezeu. El trebuia să dea o nouă 
îndrumare gândurilor lor. Trebuia să-i impresioneze cu sfințenia 
cerinţelor lui Dumnezeu și cu nevoia lor după dreptatea Sa 
desăvârșită. Un asemenea sol trebuia să fie sfânt. Trebuia să fie 
un templu al Duhului Sfânt. Pentru a îndeplini lucrarea, trebuia 
să fie sănătos la corp și plin de tărie intelectuală și spirituală. De 
aceea era nevoie să-și stăpânească apetitul și pasiunile. El trebuia 
să fie capabil să-și stăpânească toate puterile, ca să poată sta în 
mijlocul oamenilor, neclintit în orice împrejurare, ca și stâncile 
și munții pustiei. 

Pe timpul lui loan Botezătorul, lăcomia după averi și iubirea 
de lux și petrecere erau larg răspândite. Plăcerile senzuale, 
petrecerile și beţiile provocau boli și degenerare fizică, întunecând 
înțelegerea spirituală și slăbind împotrivirea faţă de păcat. loan 

trebuia să fie un reformator. Prin viața lui cumpătată și prin 
îmbrăcămintea lui simplă, el trebuia să fie o mustrare pentru 
excesele timpului. De aceea părintii lui Ioan au primit instrucțiuni 
cu privire la o viață cumpätată, aduse de un înger de la tronul 
Cerului. 

Caracterul este mai impresionabil în copilărie și tinerețe. 
Atunci trebuie să câștige omul puterea de a se stăpâni. În casă ȘI 
la masă, în viaţa de familie, se exercită influenţe ale căror urmări 
țin veșnic. Mai mult decât orice dar natural, obiceiurile formate 
în primii ani decid dacă un om va fi biruitor sau biruit în lupta 
vieţii. Tinereţea este timpul semănatului. Ea stabilește ce fel de 
seceriș vom aduna în viaţa aceasta și în cea viitoare. 

Ca proroc, loan urma „să întoarcă inima părinților la copii și 
pe cei neascultători la umblarea în înţelepciunea celor neprihăniţi, 
ca să gătească Domnului un norod bine pregătit pentru EI”. Prin 
lucrarea de a pregăti calea pentru Întâia Venire a lui Hristos, el 
era reprezentantul acelora care au să pregătească un popor pentru 
a Doua Venire a Domnului. Lumea s-a dedat la plăceri. Rătăcirile 
și minciunile sunt fără număr. Cursele lui Satana pentru a pierde 
suflete s-au înmulţit. Toţi aceia care vor să-și desăvârșşească 
sfinţenia în temere de Dumnezeu trebuie să înveţe cumpătarea și 
stăpânirea de sine. Apetitul și patimile trebuie puse sub stăpânirea 
puterilor mai înalte ale minţii. Această stăpânire de sine este 
absolut necesară, ca să avem acea forță intelectuală și acea 
pătrundere spirituală care ne vor face în stare să înțelegem și să 
practicăm adevărurile sfinte ale Cuvântului lui Dumnezeu. Din 
cauza aceasta, cumpătarea are locul ei anume în pregătirea pentru 
a Doua Venire a lui Hristos. 

De fapt, fiul lui Zaharia ar fi trebuit să fie educat pentru 
preoţie. Dar învățătura din școlile rabinilor l-ar fi făcut nepotrivit 
pentru lucrarea sa. Dumnezeu nu l-a trimis la profesorii de 
teologie, ca de acolo să înveţe cum să interpreteze Scripturile. 
Dumnezeu l-a chemat în pustie, ca să înveţe din lucrurile naturii 
și de la Dumnezeul naturii. 

Locuinţa și-a ales-o într-o regiune singuratică, în mijlocul 
dealurilor pustii, cu trecători sălbatice și peșteri stâncoase. Dar 
era voia lui să uite bucuriile și strălucirea vieţii pentru disciplina 


aspră a pustiei. Aici, mediul înconjurător era favorabil obiceiu- 
rilor de simplitate și de lepădare de sine. Netulburat de zgomotele 
lumii, el putea să studieze aici învăţăturile naturii, ale revelaţiei 
și ale Providenţei. Cuvintele spuse de înger lui Zaharia i-au fost 
deseori repetate lui Ioan de părinţii lui temători de Dumnezeu. 
Din copilărie, i s-a arătat fără încetare lucrarea pe care o avea de 
făcut și el a primit această sfântă însărcinare. Pentru el, locurile 
singuratice ale pustietăţii erau o scăpare binevenită din societatea 
în care bănuiala, necredinţa și stricăciunea ajunseseră să 
stăpânească aproape totul. Nu se încredea în puterile sale de a 
sta tare împotriva ispitei și se ferea de a fi mereu în apropierea 
păcatului, ca nu cumva să piardă simțământul nespusei lui 
păcătoșenii. 

Fiind de la naștere consacrat lui Dumnezeu ca nazireu, el și-a 
însușit acest vot, consacrându-se pentru viaţa întreagă. Era 
îmbrăcat ca profeţii de pe vremuri — veșmântul său, din păr de 
cămilă, era strâns cu o cingătoare de piele. Se hrănea cu „lăcuste 
și miere sălbatică”, pe care le găsea în pustie, și bea apă curată 
din izvoarele dealurilor. 

Însă Ioan nu ducea o viață de lenevie, de tristețe ascetică sau 
de înstrăinare egoistă. Din timp în timp, căuta să se amestece 
printre oameni și totdeauna era un observator interesat de ceea 
ce se petrece în lume. Din locul lui retras, el urmărea desfășurarea 
evenimentelor. Cu o putere de pricepere luminată de Duhul Sfânt, 
el studia caracterul oamenilor, ca să știe cum să ajungă la inima 
lor cu solia cerului. Povara misiunii sale îl apăsa. In singurătate, 
prin meditaţie și rugăciune, căuta să-și oţelească sufletul pentru 
lucrarea care-l aștepta. 

Deși stătea în pustie, nu era scutit de ispite. Pe cât era posibil, 
închidea orice cale pe care Satana ar fi putut veni. Cu toate 
acestea, ispititorul îl ataca. Dar sensibilitatea lui spirituală era 
trează. El își dezvoltase tăria și hotărârea de caracter și, cu 
ajutorul Duhului Sfânt, putea să-l recunoască pe Satana când se 
apropia și să se împotrivească puterii lui. 

loan a găsit în pustie atât şcoala, cât și sanctuarul. Ca și Moise 
în Munţii Madianului, el era înconjurat de prezența lui Dumnezeu 
și de dovezile puterii Sale. El n-a avut parte, ca marele conducător 

al lui Israel, să locuiască în mijlocul solemnei maiestăți a 
singurătăţii muntilor, dar în fața lui se aflau înălțimile Moabului, 
dincolo de Iordan, vorbindu-i de Acela care a întărit muntii și 
i-a încins cu putere. Înfățişarea tristă și înfricoșătoare a naturii, 
acolo unde se afla locuința lui din pustie, îi zugrăvea și mai bine 
starea lui Israel. Via roditoare a Domnului ajunsese o ruină 
întristătoare. Dar, deasupra pustiului, se întindea cerul frumos 
și strălucitor. Norii care se adunau negri și aducători de furtună 
erau încoronați de curcubeul făgăduinţei. La fel strălucea deasupra 
decăderii lui Israel slava făgăduită a domniei lui Mesia. Norii de 
mânie erau ţinuţi de curcubeul legământului Său de har. 

Singur, în noaptea tăcută, citea făgăduinţa dată de Dumnezeu 
lui Avraam cu privire la urmași numeroși ca stelele. Lumina 
zorilor, colorând Munţii Moabului, povestea despre Acela care 
trebuia să fie „ca lumina dimineții când răsare soarele în dimineaţa 
fără nori” (2 Samuel 23,4). Iar în strălucirea din miezul zilei, 
vedea splendoarea înfățișării Lui, „când se va descoperi slava 
Domnului şi orice făptură o va vedea” (Isaia 40,5). 

Cu inima plină de temere, dar și de bucurie, el cerceta sulurile 
profetice, descoperirile cu privire la venirea lui Mesia — sămânța 
făgăduită, care va zdrobi capul șarpelui; Șilo, „pacificatorul”, care 
trebuia să vină înainte de a se pune capăt domniei pe tronul lui 
David. Timpul venise. În palatul de pe muntele Sion, trona un 
guvernator roman. Pe temeiul Cuvântului neînșelător al Domnu- 
lui, Hristos Se născuse. 

Tablourile inspirate din cartea lui Isaia, arătând slava lui Mesia, 
erau studiul lui ziua și noaptea: Odrasla din rădăcina lui Isai, un 
Împărat care va domni „cu dreptate și va hotărî cu nepărtinire 
asupra nenorociţilor ţării”, „un loc de scăpare împotriva fur- 
tunii... umbra unei stânci mari într-un pământ ars de sete”; 
națiunea lui Israel nu va mai fi numită „Părăsită”, nici pământul 
său „un pustiu”, ci Domnul o va numi „Plăcerea Mea”, iar pămân- 
tul său, „Beula” (Isaia 11,4; 23,2; 62,4). Inima singuraticului exilat 
era plină de această viziune glorioasă. 

El ÎI privea pe Împărat în frumusețea Lui și eul era uitat. El 
admira maiestatea sfințeniei și se simţea fără putere și nevrednic. 
Era gata să alerge ca trimis al Cerului, fără să se teamă de vreun 


om, pentru că privise la Dumnezeu. Putea să stea drept și fără 
teamă în faţa monarhilor pământului, pentru că se închinase 
înaintea Împăratului împăraţilor. 

Ioan n-a înțeles pe deplin natura Împărăției lui Mesia. El aștepta 
ca Israel să fie scăpat de vrăjmașii lui naţionali, dar ţinta cea 
mare a nădejdii lui era venirea Împăratului în dreptate (neprihă- 
nire) și așezarea lui Israel ca un neam sfânt. Așa credea el că 
avea să se împlinească prorocia dată la nașterea lui: 


„Își aduce aminte de legământul Lui cel sfânt... 

Că, după ce ne va izbăvi din mâna vrăjmașilor noștri, 
Ne va îngădui să-l slujim fără frică, 

În sfințenie și neprihănire, în toate zilele vieţii noastre.” 


El vedea pe poporul său înșelat, mulțumit de sine și dormind 
în păcate. El tânjea să-l trezească la o viață mai sfântă. Solia pe 
care o dăduse Dumnezeu trebuia să-i trezească pe iudei din 
letargia lor, să-i facă să tremure din cauza marii lor păcătoşenii. 
Înainte ca sămânța Evanghelici să poată fi semănată, țarina inimii 
trebuia desțelenită. Înainte să caute vindecare la lisus, trebuia 
să-și dea seama de primejdia adusă de rănile păcatului. 

Dumnezeu nu trimite soli pentru a-l linguși pe păcătos. El nu 
trimite solii de pace, ca să-i legene pe oamenii nesfințiți într-o 
siguranță falsă. El pune poveri grele pe conștiința făcătorului de 
rele și îi străpunge sufletul cu săgețile convingerii. Îngerii slujitori 
îi prezintă judecăţile îngrozitoare ale lui Dumnezeu, ca să 
adâncească simţul nevoii sale și să-l facă să strige: „Ce trebuie să 
fac ca să fiu mântuit?” Atunci, mâna care a umilit până la ţărână îl 
ridică pe cel pocăit. Glasul care a mustrat păcatul și a făcut de rușine 
îngâmfarea și ambiția întreabă cu cea mai duioasă iubire: „Ce vrei 
să fac pentru tine?” 

Când loan și-a început lucrarea, națiunea era într-o stare de 
frământare și nemulţumire care ducea la revoltă. La îndepărtarea 
lui Arhelau, Iudeea fusese pusă sub directa cârmuire a Romei. 
Tirania și jafurile puse la cale de guvernatorii romani și eforturile 
lor neîncetate de a introduce simbolurile și obiceiurile păgânești 
aprinseseră revolta care fusese înecată în sângele miilor de viteji 
ai lui Israel. Toate acestea făceau să crească ura naţională 

împotriva Romei și, o dată cu aceasta, dorința de a fi eliberați de 
sub stăpânirea ei. 

În mijlocul certurilor și luptei, s-a auzit un glas venind din 
pustie, un glas neașteptat și aspru, dar plin de nădejde: „Pocăiţi-vă; 
căci Împărăţia cerurilor s-a apropiat”. Cu o putere nouă și 
neînţeleasă, el i-a mișcat pe oameni. Prorocii profetizaseră despre 
venirea lui Hristos ca despre un eveniment din viitorul îndepărtat, 
dar acum le venea vestea că ea s-a apropiat. Înfățișarea neobiş- 
nuită a lui Ioan îi făcea pe oameni să se gândească la văzătorii din 
vechime. În purtarea și îmbrăcămintea lui, semăna cu prorocul 
Ilie. Cu spiritul și puterea lui Ilie, el denunța corupţia naţională 
și mustra aspru păcatele vremii. Cuvintele lui erau simple, 
pătrunzătoare și convingătoare. Mulţi credeau că este un profet 
înviat din morți. Națiunea întreagă a fost pusă în mișcare. 
Mulţimile alergau la Ioan, în pustie. 

loan vestea venirea lui Mesia și îi chema pe oameni la pocăință. 
Ca simbol pentru curățirea de păcate, el îi boteza în apele 
Iordanului. În felul acesta intuitiv, el declara că aceia care se 
numeau aleșii lui Dumnezeu erau mânjiți de păcat și că, fără o 
curăţire a inimii și a vieții, nu puteau să aibă intrare în Împărăţia 
lui Mesia. 

Prinţi și rabini, soldați, vameși și ţărani veneau să-l asculte pe 
proroc. Câtva timp, înștiințările solemne de la Dumnezeu i-au 
alarmat. Mulţi ajungeau la pocăință și primeau botezul. Oamenii 
de orice rang se supuneau cererilor Botezătorului, ca să poată fi 
părtași la Împărăţia vestită de el. 

Mulţi cărturari și farisei veneau, mărturisindu-și păcatele și 
cerând să fie botezați. Ei voiau să arate că sunt mai buni decât 
ceilalți oameni, determinându-i și pe alţii să aibă o părere foarte 
înaltă despre evlavia lor. Acum, tainele vinovate ale vieţii lor erau 
dezvăluite. Duhul Sfânt îi descoperise lui Ioan că mulţi dintre 
acești oameni nu aveau o convingere reală de păcat. Ei erau 
oportuniști. Arătându-se prieteni cu profetul, sperau să fie bine 
văzuţi de Prinţul care trebuia să vină. Botezându-se prin mâna 
acestui tânăr, dar cunoscut învățător, ei socoteau că vor putea 
să-și întărească influenţa asupra poporului. 


Ioan i-a întâmpinat cu întrebarea plină de mustrare: „Pui de 
năpârci, cine v-a învăţat să fugiți de mânia viitoare? Faceţi dar 
roade vrednice de pocăința voastră. Şi să nu credeți că puteţi zice 
în voi înșivă: "Avem ca tată pe Avraam!” Căci vă spun că Dumnezeu, 
din pietrele acestea, poate să ridice pe fiii lui Avraam”. 

Iudeii interpretaseră greșit făgăduinţa despre bunăvoința 
veșnică a lui Dumnezeu faţă de Israel: „Așa vorbește Domnul, 
care a făcut soarele să lumineze ziua, care a rânduit luna și stelele 
să lumineze noaptea, care întărâtă marea și face valurile ei să urle, 
EI, al cărui Nume este Domnul oștirilor: "Dacă vor înceta aceste 
legi dinaintea Mea, zice Domnul, și neamul lui Israel va înceta pe 
vecie să mai fie un neam înaintea Mea! Așa vorbește Domnul: "Dacă 
cerurile, sus, pot fi măsurate și dacă temeliile pământului, jos, pot fi 
cercetate, atunci voi lepăda și Eu pe tot neamul lui Israel, pentru tot 
ce a făcut, zice Domnul” (Ieremia 31,35-37). Iudeii considerau că 
descendența lor naturală din Avraam le dădea dreptul la această 
făgăduinţă. Dar ei treceau cu vederea condiţiile pe care le pusese 
Dumnezeu. Înainte de a da făgăduinţa, El a zis: „Voi pune Legea 
Mea înăuntrul lor, o voi scrie în inima lor; Eu voi fi Dumnezeul 
lor, iar ei vor fi poporul Meu... Căci le voi ierta nelegiuirea și 
nu-Mi voi mai aduce aminte de păcatul lor” (Ieremia 31,33.34). 

Binecuvântarea lui Dumnezeu le este asigurată oamenilor care 
au Legea Lui scrisă în inimă. Ei sunt una cu El. Dar iudeii se 
îndepărtaseră de Dumnezeu. Din cauza păcatelor, ei sufereau 
sub judecăţile Lui. De aceea erau robi sub stăpânirea unei naţiuni 
păgâne. Din cauza păcatelor, mintea le era întunecată și, pentru 
că, pe vremuri, Dumnezeu avusese milă de ei, își scuzau păcatele. 
Se amăgeau că sunt mai buni ca alţi oameni și că au drept la 
binecuvântările Lui. 

Lucrurile acestea „au fost scrise pentru învățătura noastră, 
peste care au venit sfârșiturile veacurilor” (1 Corinteni 10,11). 
De câte ori nu interpretăm și noi greșit binecuvântările lui 
Dumnezeu și ne mângâiem cu gândul că suntem bine văzuţi pentru 
vreun lucru bun, care este în noi! Dumnezeu nu poate face pentru 
noi tot ce ar vrea să facă. Darurile Lui sunt folosite pentru plăceri 
personale și pentru a înăspri inima în necredință și păcat. 

Ioan le spunea învăţătorilor lui Israel că îngâmfarea, egoismul 
și cruzimea lor dovedeau că sunt pui de năpârci, un blestem 
ucigător pentru oameni, și nu copiii lui Avraam cel drept și 
ascultător. Tinând seama de lumina pe care o primiseră de la 
Dumnezeu, erau mai răi decât păgânii, față de care se simțeau 
superiori. Uitaseră stânca de unde fuseseră tăiaţi și groapa de 
unde fuseseră scoși. Dumnezeu nu depindea de ei ca să-Și aducă 
la îndeplinire planul. După cum EI l-a chemat pe Avraam să iasă 
dintr-un popor păgân, tot așa îi poate chema și pe alţii în slujba 
Sa. Inimile lor pot să pară acum fără viaţă ca și pietrele pustiului, 
dar Duhul Lui poate să-i trezească să facă voia Lui și să primească 
împlinirea făgăduinței. 

„Lată”, zicea prorocul, „securea a și fost înfiptă la rădăcina 
pomilor. Deci orice pom care nu face roadă bună va fi tăiat și 
aruncat în foc.” Valoarea unui pom este hotărâtă nu de nume, ci 
de roadele lui. Dacă roadele sunt fără valoare, numele nu poate 
scăpa un pom de la pieire. loan le-a spus iudeilor că situaţia lor 
faţă de Dumnezeu urma să fie hotărâtă de caracterul și viaţa lor. 
Mărturisirile de credinţă erau lipsite de valoare. Dacă viaţa și 
caracterul lor nu erau în armonie cu Legea lui Dumnezeu, ei nu 
erau poporul Lui. 

Sub cuvintele lui cercetătoare de inimă, ascultătorii se convin- 
geau. Ei au venit la el cu o întrebare: „Ce să facem?” El le-a 
răspuns: „Cine are două haine să împartă cu cine n-are niciuna și 
cine are de mâncare să facă la fel”. Pe vameși îi învăţa să se 
ferească de nedreptate, iar pe soldaţi, de brutalitate. 

El spunea că toţi cei care deveneau supuși ai Împărăției lui 
Hristos trebuiau să dea dovadă de credinţă și pocăință. Trebuia 
ca în viaţa lor să se vadă bunătatea, cinstea și credincioșia. Ei 
aveau datoria să-i ajute pe cei lipsiţi și să-și aducă darurile înaintea 
lui Dumnezeu, să-i apere pe cei fără apărare și să dea pildă de 
virtute şi împreună-simțire. În felul acesta, urmașii lui Hristos vor 
da dovadă de puterea transformatoare a Duhului Sfânt. În viața 
lor de toate zilele, se vor vedea dreptatea, mila și iubirea lui 
Dumnezeu. Dacă nu luau seama la aceste lucruri, ei aveau să fie 
ca pleava care se aruncă în foc. 


„Cât despre mine”, le-a spus loan, „eu vă botez cu apă, spre 
pocăință, dar Cel ce vine după mine este mai puternic decât mine 
și eu nu sunt vrednic să-l duc încălțămintele. El vă va boteza cu 
Duhul Sfânt şi cu foc” (Matei 3,11). Profetul Isaia spusese că 
Domnul îl va curăţi pe poporul Său de nelegiuirile lui „cu duhul 
judecății și cu duhul nimicirii”. Cuvântul lui Dumnezeu către 
Israel era: „Îmi voi întinde mâna împotriva ta, îți voi topi zgura.. 
Toate părticelele de plumb le voi depărta din tine” (Isaia 44; 
1,25). Pentru păcat, oriunde s-ar găsi, „Dumnezeul nostru este 
un foc mistuitor” (Evrei 12,29). În toţi aceia care se supun puterii 
Sale, Duhul Sfânt va mistui păcatul. Dar, dacă se agaţă de păcat, 
oamenii se identifică astfel cu el. Atunci, slava lui Dumnezeu, 
care nimiceşte păcatul, trebuie să-i nimicească și pe ei. Iacov, 
după o noapte de luptă cu Îngerul, a strigat: „Am văzut pe 
Dumnezeu faţă în față, și totuși am scăpat cu viaţă” (Geneza 
32,30). Iacov fusese vinovat de un mare păcat în purtarea sa faţă 
de Esau, dar se pocăise. Greșeala lui era iertată, iar păcatul lui, 
curăţit — de aceea putea să stea în faţa lui Dumnezeu. Dar ori de 
câte ori oamenii au venit înaintea lui Dumnezeu, cultivând de 
bunăvoie păcatul, au fost nimiciţi. La a Doua Venire a lui Hristos, 
cei nelegiuiţi vor fi nimiciţi de „suflarea gurii Sale” și prăpădiți 
de „arătarea venirii Sale” (2 Tesaloniceni 2,8). Strălucirea slavei 
lui Dumnezeu, care dă viaţă celui neprihănit, îi va nimici pe cei 
nelegiuiți. 

Pe timpul lui loan Botezătorul, Hristos era aproape să Se arate, 
pentru a face cunoscut caracterul lui Dumnezeu. Însăși prezenţa 
Lui urma să-i facă pe oameni să-și dea seama de păcatele lor. 
Numai dacă voiau să fie curăţaţi de păcat, puteau să vină în 
comuniune cu El. Numai cei cu inima curată puteau rămâne în 
faţa Lui. 

Așa a dus Ioan Botezătorul solia lui Dumnezeu la Israel. Mulţi 
au luat aminte la învățătura lui. Mulţi au sacrificat totul, numai 
ca să asculte. Mulţimile mergeau după acest nou învăţător din 
loc în loc și nu erau puţini aceia care nutreau nădejdea că el ar fi 
Mesia. Dar, când i-a văzut pe oameni îndreptându-se către el, 
loan a căutat orice ocazie să le îndrepte credinţa către Acela 
care trebuia să vină. 

Cuvintele acestea de recunoaştere au fost date pentru 
a inspira credință în inima celor de fată şi pentru 
a-L întări pe Mântuitorul în lucrarea Lui. 

Cu toate că păcatele unei lumi vinovate se adunau 
asupra lui Hristos, cu toate că Se umilise ca să ia 
asupră-Și firea noastră decăzută, glasul venit din cer 
L-a declarat ca Fiu al Celui Veşnic. 


VESTEA DESPRE PROROCUL DIN PUSTIE și despre solia sa 
minunată s-a răspândit în toată Galileea. Cuvintele acestea au 
ajuns la locuitorii din satele cele mai îndepărtate de prin munţi și 
la pescarii de lângă mare și au găsit un ecou favorabil în inimile 
acelea sincere şi deschise. În Nazaret, ele au fost duse și în 
atelierul de tâmplărie, care fusese al lui Iosif, și Cineva a 
recunoscut chemarea. Timpul Său venise. Lăsând munca de toate 
zilele, Şi-a luat rămas-bun de la mama Lui și a pornit împreună 
cu semenii Săi, care se duceau cu grămada la Iordan. 

lisus și loan Botezătorul erau veri, foarte mult legaţi unul de 
altul prin împrejurările nașterii lor. Cu toate acestea, nu se 
cunoșteau unul pe altul. Iisus trăise în Nazaretul Galileii, iar loan, 
în pustiul Iudeii. În locuri și împrejurări cu totul deosebite, ei 
trăiseră izolaţi, fără să comunice unul cu altul. Mâna lui 
Dumnezeu rânduise lucrurile așa. Nu avea să fie dat niciun prilej 
pentru acuzaţia că s-ar fi înțeles să se susțină unul pe altul. 

loan cunoștea evenimentele petrecute la nașterea lui Iisus. 
Auzise de suirea Lui la Ierusalim în copilărie și de cele întâmplate 


Capitolul acesta se bazează pe cele relatate în Matei 3,13-17; Marcu 1,9-11; 
Luca 3,21.22. 


în școala rabinilor. Aflase despre viața Lui nepătată și credea că 
El este Mesia dar, pentru lucrul acesta, n-avea un temei sigur. 
Faptul că lisus rămăsese ascuns atâta vreme și nu dăduse niciun 
semn deosebit în legătură cu lucrarea Lui dădea loc îndoielii cu 
privire la faptul că El este într-adevăr Cel făgăduit. Cu toate 
acestea, loan Botezătorul aștepta în credinţă, sigur că Dumnezeu 
va descoperi totul la timpul potrivit. I se descoperise că Mesia va 
cere botezul din mâinile lui și că i se va da atunci un semn cu 
privire la originea Sa divină. În felul acesta, urma să i se dea 
ocazia de a-L înfățișa poporului. 

Când Iisus a venit la botez, Ioan a recunoscut în El o curăţie 
de caracter cum nu mai întâlnise niciodată la vreun om. Însăși 
atmosfera prezenţei Lui era sfântă și inspira respect. De la 
mulțimile care se adunaseră în jurul lui la Iordan, loan auzise 
povestiri de crime îngrozitoare și întâlnise oameni greu apăsaţi 
de povara mulțimilor de păcate; dar niciodată nu se apropiase de 
o fiinţă omenească de la care să pornească o influenţă așa de 
dumnezeiască. Toate acestea erau în armonie cu ceea ce îi fusese 
descoperit lui loan cu privire la Mesia. Şi totuși el s-a dat înapoi 
în faţa cererii lui lisus. Cum putea el, un păcătos, să-L boteze pe 
Cel fără păcat? Şi pentru ce să se supună Acela care nu avea 
nevoie de pocăință, la un ritual care însemna mărturisirea unei 
vinovăţii ce trebuia spălată? 

Când lisus a venit să fie botezat, loan s-a dat înapoi, strigând: 
„Eu am trebuinţă să fiu botezat de Tine și Tu vii la mine?” Hotărât, 
dar plin de bunătate, lisus a răspuns: „Lasă-Mă acum, căci așa se 
cade să împlinim tot ce trebuie împlinit”. Și loan, supunându-se, 
L-a condus la Iordan, unde L-a cufundat în apă. În clipa în care 
ieșea, lisus a văzut cum „s-a deschis cerul și Duhul Sfânt S-a 
pogorât peste El în chip trupesc, ca un porumbel”. 

lisus n-a primit botezul ca pe o mărturisire a unei vinovății 
proprii. El S-a făcut una cu păcătoşii, mergând pe calea pe care 
trebuia să mergem noi și făcând lucrul pe care trebuia să-l facem 
noi. Viaţa Sa plină de suferinţă și de răbdare de după botez ne 
este, de asemenea, o pildă. 

Îndată ce a ieșit din apă, lisus S-a plecat în rugăciune pe malul 
râului. În faţa Lui se deschidea o eră nouă și însemnată. Acum 
începea lupta vieții Sale pe o scară mai largă. Cu toate că era 
Domnul Păcii, venirea Lui trebuia să fie ca străfulgerarea unei 
săbii. Împărăţia pe care venise s-o întemeieze era contrară aceleia 
dorite de iudei. El, care era temelia ritualurilor și organizării 
poporului Israel, urma să fie privit ca vrăjmașul și distrugătorul 
lui. EI, care proclamase Legea pe Sinai, urma să fie condamnat 
ca unul care o calcă. El, care venise să sfărâme puterea lui Satana, 
urma să fie acuzat ca fiind Beelzebul. Nimeni nu L-a înţeles pe 
pământ și, în timpul lucrării Lui, trebuia să rămână singur. Cât a 
trăit, nici mama și nici fraţii Lui nu l-au înţeles lucrarea. Nici 
chiar ucenicii nu L-au înţeles. El locuise în lumina veșnică, fiind 
una cu Dumnezeu, dar viaţa pe pământ trebuia să o ducă în 
singurătate. 

Fiind una cu noi, trebuia să poarte povara vinovăţiei și a 
blestemului nostru. Cel fără păcat trebuia să sufere ocara 
păcatului. lubitorul de pace trebuia să trăiască în mijlocul 
certurilor, adevărul să locuiască împreună cu minciuna, iar curăția, 
cu ticăloşia. Pentru spiritul Lui, fiecare păcat, fiecare discordie 
și fiecare plăcere murdară, pe care le adusese neascultarea, erau 
un chin. 

Singur trebuia să urce cărarea, singur trebuia să ducă povara. 
Asupra Aceluia care Își părăsise slava și îmbrăcase slăbiciunea 
omenească urma să apese răscumpărarea lumii. El a văzut și a 
simțit totul, dar ţinta Lui a rămas neclintită. De braţul Lui 
depindea salvarea neamului omenesc decăzut și El a întins mâna 
ca să prindă mâna Iubirii atotputernice. 

Privirea Mântuitorului părea că străbate cerul în timp ce 
lăuntrul Său se revărsa în rugăciune. El știa bine cât de mult 
împietrise păcatul inima oamenilor și cât de greu le va fi să 
înţeleagă lucrarea Lui și să primească darul mântuirii. El a cerut 
cu stăruinţă putere de la Tatăl să biruie necredinta lor, să sfărâme 
lanţurile prin care Satana îi ţinea în robie și, pentru binele lor, 
să-l învingă pe distrugător. El a cerut o dovadă că Dumnezeu 
primește omenirea în persoana Fiului Său. 


Niciodată nu auziseră îngerii o rugăciune ca aceasta. Ei erau 
nerăbdători să-l aducă iubitului lor Conducător un cuvânt de 
asigurare și de mângâiere. Dar nu; Tatăl Însuşi va răspunde la 
cererea Fiului Său. Direct de la tron au pornit razele slavei Sale. 
Cerurile s-au deschis și asupra frunţii Mântuitorului a coborât 
un chip de porumbel din cea mai curată lumină — simbol potrivit 
pentru El, Cel umil și blând. 

Din mulțimea imensă de lângă Iordan, puţini, în afară de loan, 
au înțeles această descoperire cerească. Cu toate acestea, întreaga 
adunare era pătrunsă de prezenţa Dumnezeirii. Lumea stătea în 
picioare, privind în tăcere la Hristos. Trupul Lui era scăldat în 
lumina veşnică, ce înconjoară tronul lui Dumnezeu. Faţa Lui 
înălţată spre cer era plină de slavă, așa cum niciodată nu văzuseră 
ei o faţă de om. Din cerurile deschise s-a auzit un glas zicând: 
„Acesta este Fiul Meu preaiubit, în care Îmi găsesc plăcerea”. 

Cuvintele acestea de recunoaștere au fost date pentru a inspira 
credinţă în inima celor de faţă și pentru a-L întări pe Mântuitorul 
în lucrarea Lui. Cu toate că păcatele unei lumi vinovate se adunau 
asupra lui Hristos, cu toate că Se umilise ca să ia asupră-Și firea 
noastră decăzută, glasul venit din cer L-a declarat ca Fiu al Celui 
Veșnic. 

loan fusese adânc mișcat văzându-L pe Iisus plecat în 
rugăciune, stăruind cu lacrimi pentru aprobarea Tatălui. Când 
slava lui Dumnezeu L-a înconjurat și s-a auzit glasul din cer, 
loan a recunoscut semnul făgăduit de Dumnezeu. Ştia acum că 
ÎI botezase pe Răscumpărătorul omenirii. Duhul Sfânt a venit 
asupra lui și, cu mâna întinsă spre lisus, a strigat: „lată Mielul lui 
Dumnezeu, care ridică păcatul lumii”. 

Nici ascultătorii și nici cel care vorbise n-au înţeles însem- 
nătatea cuvintelor „Mielul lui Dumnezeu”. Pe muntele Moria, 
Avraam fusese întrebat de fiul său: „Tată... unde este mielul 
pentru arderea de tot?” și el a răspuns: „Fiule, Dumnezeu Însuși 
va purta grijă de mielul pentru arderea de tot” (Geneza 22,7.8). 
În berbecul oferit providențial în locul lui Isaac, Avraam a văzut 
simbolul Aceluia care avea să moară pentru păcatele oamenilor. 
Prin Isaia, Duhul Sfânt, folosind aceeași ilustrație, a prorocit 

despre Mântuitorul: „Ca un miel pe care-l duci la măcelărie”. 
„Domnul a făcut să cadă asupra Lui nelegiuirea noastră a tuturor” 
(Isaia 53,7.6). Dar poporul lui Israel n-a priceput învățătura 
aceasta. Mulți socoteau darurile de jertfă tot aşa cum priveau 
păgânii la jertfele lor — ca daruri prin care să înduplece Divinitatea. 
Dumnezeu dorea să-i înveţe că din iubirea Lui avea să pornească 
darul care putea să-i împace cu Sine. 

Cuvintele spuse lui lisus la Iordan - „Acesta este Fiul Meu 
preaiubit, în care Îmi găsesc plăcerea” — cuprind întregul neam 
omenesc. Dumnezeu I-a vorbit lui Iisus ca reprezentant al nostru. 
Oricât am fi de păcătoși și slabi, noi nu suntem aruncaţi ca fiind 
fără valoare. El ne-a primit „în Preaiubitul Lui” (Efeseni 1,6). 
Slava așezată asupra lui Hristos este o chezășie a iubirii lui 
Dumnezeu faţă de noi. Ea ne vorbeşte despre puterea rugăciunii 
— cum poate ajunge glasul omenesc la urechea lui Dumnezeu și 
cum sunt primite cererile noastre în curţile cerești. Prin păcat, 
pământul a fost despărţit de cer și înstrăinat de legăturile cu el; 
dar lisus l-a legat din nou de tronul slavei. Iubirea Lui l-a 
înconjurat pe om și a ajuns la cerurile preaînalte. Lumina care a 
venit asupra Mântuitorului nostru prin porțile deschise ale cerului 
va veni și asupra noastră când ne rugăm pentru ajutor, ca să ne 
putem împotrivi ispitei. Glasul care I-a vorbit lui Iisus îi spune 
fiecărui suflet credincios: „Acesta este Fiul Meu preaiubit, în 
care Îmi găsesc plăcerea”. 

„Preaiubiţilor, acum suntem copii ai lui Dumnezeu, și ce vom 
fi nu s-a arătat încă. Dar știm că, atunci când Se va arăta El, vom 
fi ca El; pentru că ÎI vom vedea aşa cum este” (1 Ioan 3,2). 
Răscumpărătorul nostru a deschis drumul, pentru ca și cel mai 
păcătos, cel mai nenorocit, cel mai persecutat și cel mai disprețuit 
om să poată intra la Tatăl. Toţi pot avea un cămin în locuințele 
pe care lisus S-a dus să le pregătească. „lată ce zice Cel Sfânt, 
Cel Adevărat, Cel ce ţine cheia lui David, Cel ce deschide și 
nimeni nu va închide, Cel ce închide și nimeni nu va deschide: 
lată, ţi-am pus înainte o ușă deschisă, pe care nimeni n-o poate 
închide” (Apocalipsa 3,7.8). 


CAPITOLUL 12 


ISPITIREA LUI IISUS 


Atât la Hristos, cât și la perechea sfântă din Eden, 

la temelia primei mari ispite a stat pofta. Lucrarea 

pentru mântuirea noastră trebuia să înceapă chiar 

de acolo de unde a început ruina noastră. Adam a 

căzut prin cedarea în fata poftei. Hristos trebuia să 
biruie prin înfrângerea poftei. 


„IISUS, PLIN DE DUHUL SFÂNT, S-a întors de la Iordan și a 
fost dus de Duhul în pustie.” Cuvintele lui Marcu au un înţeles 
mai adânc. El spune: „Îndată după aceea, Duhul a mânat pe lisus 
în pustie, unde a stat patruzeci de zile, fiind ispitit de Satana. 
Acolo stătea împreună cu fiarele sălbatice”. „N-a mâncat nimic 
în zilele acelea.” 

Când a fost dus în pustie pentru a fi ispitit, Iisus a fost mânat 
de Duhul lui Dumnezeu. El nu a chemat ispita. S-a dus în pustie 
ca să fie singur și să mediteze asupra misiunii și lucrării Sale. 
Prin post și rugăciune, El avea să-Și întărească sufletul pentru 
cărarea însângerată pe care trebuia să meargă. Dar Satana știa 
că lisus S-a dus în pustie și a socotit că acela era timpul cel mai 
potrivit pentru a se apropia de El. 

În lupta care se dădea între Domnul luminii și mai-marele 
împărăției întunericului, aveau să se hotărască lucruri mari pentru 
lume. După ce l-a ademenit pe om la păcat, Satana avea pretenţia 
că pământul este al lui și s-a numit pe sine domn al acestei lumi. 
Deoarece părinţii neamului omenesc primiseră firea lui, el voia 
să-şi așeze împărăţia aici. El spunea că oamenii l-au ales ca 
domnitor. Câștigând stăpânirea asupra oamenilor, el și-a întins 
puterea peste lumea întreagă. Hristos a venit să respingă pretenţia 


Capitolul acesta se bazează pe cele relatate în Matei 4,1-11; Marcu 1,12.13; Luca 
4,1-13. 

lui Satana. Ca Fiu al omului, Hristos avea să stea hotărât de partea 
lui Dumnezeu. În felul acesta, se dovedea că Satana nu stăpânea 
întregul neam omenesc, iar pretenția lui asupra lumii era falsă. 
Toți cei care doreau aveau să fie eliberați de sub puterea lui. 
Stăpânirea pierdută de Adam prin păcat avea să fie recâștigată. 

Incă de când i s-a spus șarpelui în Eden: „Vrăjmășie voi pune 
între tine și femeie, între sămânţa ta și sămânţa ei” (Geneza 3,15), 
Satana a știut că nu are o stăpânire absolută asupra lumii. Se 
vedea că în oameni lucrează o putere împotriva stăpânirii lui. Cu 
interes profund, el a urmărit jertfele aduse de Adam și de fiii lui. 
În ceremoniile acestea, el a întrezărit simbolul unei legături între 
pământ și cer. S-a hotărât să se interpună în această legătură și 
să o rupă. El a prezentat în mod fals atât pe Dumnezeu, cât și 
formele care îi duceau pe oameni la Mântuitorul. Oamenii au 
fost făcuţi să se teamă de Dumnezeu ca de unul care avea plăcere 
să-i distrugă. Jertfele care ar fi trebuit să descopere iubirea Sa 
erau aduse numai ca să potolească mânia Lui. Satana îi atâta pe 
oameni la patimi urâte, ca astfel să-i poată stăpâni mai bine. Când 
s-a dat Cuvântul scris al lui Dumnezeu, Satana a studiat profetiile 
cu privire la venirea Mântuitorului. Din generaţie în generaţie, el 
a lucrat ca să-i orbească pe oameni faţă de aceste profeţii și ei 
să-L lepede pe Hristos la venirea Lui. 

La nașterea lui lisus, Satana știa că venise Cineva, care avea 
împuternicire divină să lupte pentru a-i lua stăpânirea. El a început 
să tremure când a auzit cuvintele îngerului, care adevereau 
autoritatea Împăratului nou-născut. Satana cunoştea foarte bine 
poziţia pe care o avea Hristos în cer, ca Preaiubit al Tatălui. 
Faptul că Fiul lui Dumnezeu trebuia să vină pe pământul acesta 
ca om îl umplea de uimire și de temere. El nu putea să pătrundă 
taina acestei mari jertfe. Sufletul lui egoist nu putea înţelege o 
așa iubire pentru neamul omenesc înșelat. Gloria și pacea din 
ceruri și bucuria comuniunii cu Dumnezeu erau slab înţelese de 
oameni, dar ele erau prea bine cunoscute de Lucifer, heruvimul 
acoperitor. De când pierduse cerul, se hotărâse să se răzbune, 
făcându-i și pe alţii să-i împărtășească soarta. Lucrul acesta căuta 
el să-l realizeze, făcându-i să subaprecieze lucrurile cerești și 
să-și lege inima de lucrurile pământești. 


Nu fără piedici urma să câștige Comandantul cerului inimile 
oamenilor pentru Împărăţia Lui. El a fost atacat de cel rău fără 
încetare, chiar de când era un prunc în Betleem. În Hristos, se 
manifesta chipul lui Dumnezeu și, pe motivul acesta, sfaturile 
diavolești luaseră hotărârea să-L doboare. N-a fost fiinţă în lumea 
aceasta care să scape de sub puterea înșelătorului. Forţele 
confederației răului au fost împinse, după un plan hotărât, să se 
lupte cu El și, dacă va fi cu putinţă, să-L biruie. 

La botezul Mântuitorului, Satana se găsea între cei de faţă. A 
văzut slava Tatălui umbrindu-L pe Fiul Său. A auzit glasul lui 
Iehova, adeverind dumnezeirea lui Iisus. De la căderea lui Adam 
în păcat, neamul omenesc nu a mai putut să comunice direct cu 
Dumnezeu; legătura între cer şi pământ se făcuse prin Hristos. 
Dar acum, la venirea lui lisus, „într-o fire asemănătoare cu a 
păcatului” (Romani 8,3), Tatăl Însuși a vorbit. Mai înainte, 
comunicase cu omenirea prin Hristos; acum, comunica în Hristos. 
Satana nădăjduia că dezgustul pe care-l are Dumnezeu față de 
păcat va aduce o despărţire veșnică între cer și pământ, dar acum 
se dovedea că legătura dintre Dumnezeu și om fusese restabilită. 

Satana a văzut că trebuie să învingă sau să fie învins. Problemele 
disputate erau prea mari pentru a fi încredințate îngerilor aliați. 
Trebuia să poarte el însuși lupta. Toate puterile apostaziei s-au 
unit împotriva Fiului lui Dumnezeu. Hristos a fost pus ca țintă 
pentru toate armele vrăjmașului. 

Mulţi privesc la această luptă dintre Hristos și Satana ca la 
ceva care n-are nicio legătură cu viaţa lor și care nu prezintă 
interes pentru ei. Dar lupta aceasta se repetă în adâncul inimii 
oricărui om. Nimeni nu părăsește rândurile celui rău pentru a-l 
sluji lui Dumnezeu, fără să întâmpine asalturile lui Satana. 
Ademenirile la care a rezistat Hristos au fost aceleași cărora nouă 
ne este atât de greu să ne împotrivim. Ele au fost aruncate într-o 
măsură cu atât mai mare asupra lui Hristos, cu cât caracterul 
Lui este superior caracterului nostru. Ducând povara grozavă a 
păcatelor lumii, Hristos a biruit ispita poftei, iubirea de lume și 
dorința după strălucire, care duce la îngâmfare. Ispitele acestea 
i-au biruit pe Adam și pe Eva și tot ele ne înving pe noi atât de 
repede. 

Satana arătase spre păcatul lui Adam ca o dovadă că Legea 
lui Dumnezeu este nedreaptă și nu poate fi ascultată. Hristos 
avea să îndrepte greșeala lui Adam în corp omenesc. Dar, atunci 
când Adam fusese asaltat de ispititorul, asupra lui nu era niciunul 
dintre efectele păcatului. El se găsea în tăria bărbăţiei desăvârșite, 
plin de vigoare la spirit și la trup. El era înconjurat de slava Edenului 
și era zilnic în legătură cu fiinţele cerești. Nu tot astfel era Iisus 
când a intrat în pustie, să se lupte cu Satana. Timp de patru mii de 
ani, neamul omenesc pierduse din tăria fizică, din puterea mintală 
și din valoarea morală, iar Hristos a luat asupra Sa slăbiciunile 
unei omeniri degenerate. Numai așa putea să-l răscumpere pe 
om din adâncurile decăderii în care se afla. 

Mulţi spun că ar fi fost cu neputinţă ca Hristos să fie biruit de 
ispită. În cazul acesta, nu putea să fie așezat în locul lui Adam și 
n-ar fi putut să câștige biruinţa pierdută de Adam. Dacă noi am 
avea de dus o luptă mai grea decât a avut de dus Hristos, El n-ar 
mai fi în stare să ne ajute. Dar Mântuitorul nostru a luat corpul 
omenesc cu toate slăbiciunile lui. El a luat natura omului cu 
posibilitatea căderii în ispită. Tot ce avem noi de suportat a fost 
suportat și de El. 

Atât la Hristos, cât şi la perechea sfântă din Eden, la temelia 
primei mari ispite a stat pofta. Lucrarea pentru mântuirea noastră 
trebuia să înceapă chiar de acolo de unde a început ruina noastră. 
Adam a căzut prin cedarea în fața poftei. Hristos trebuia să biruie 
prin înfrângerea poftei. În pustie, El a postit patruzeci de zile și 
patruzeci de nopți; la urmă a flămânzit. Ispititorul s-a apropiat 
de EI și I-a zis: "Dacă ești Fiul lui Dumnezeu, poruncește ca 
pietrele acestea să se facă pâini'. Drept răspuns, lisus i-a zis: 
"Este scris: «Omul nu trăiește numai cu pâine, ci cu orice cuvânt 
care iese din gura lui Dumnezeu»”. 

De la Adam până la Hristos, neînfrânarea a făcut să crească 
puterea poftelor și pasiunilor până când acestea au ajuns să nu 
mai aibă aproape nicio limită. Din cauza aceasta, oamenii au 
decăzut și s-au îmbolnăvit și în ei nu se găsea putere pentru 
biruinţă. Pentru binele omului, Hristos a câștigat biruinţa, 
îndurând cea mai grea încercare. Pentru fericirea noastră, El a 
exercitat o stăpânire de sine mai tare decât foamea sau moartea. 


Și tocmai în această primă biruință erau cuprinse atâtea lucruri 
care se găsesc în toate luptele noastre cu puterile întunericului. 

Când a intrat în pustie, lisus era înconjurat de slava Tatălui. 
Absorbit în comuniunea cu Dumnezeu, a fost înălțat mai presus 
de slăbiciunile omenești. Dar slava s-a depărtat și El a fost lăsat 
singur să lupte cu ispita. Ea înainta din toate părțile. Natura Sa 
omenească se cutremura în faţa luptei care ÎL aștepta. Timp de 
patruzeci de zile, El postise ȘI Se rugase. Slab și sfârșit de puteri 
din cauza foamei, obosit și hărțuit de gânduri, „atât de schimo- 
nosită Îi era faţa și atât de mult se deosebea înfăţişarea Lui de a 
fiilor oamenilor” (Isaia 52,14). Acum era o ocazie pentru Satana. 
Acum, credea el, va putea să-L biruie pe Hristos. 

Deodată, a venit la Mântuitorul, ca și cum ar fi fost un răspuns 
la rugăciunea Lui, cineva având înfățișarea unui înger ceresc. El 
spunea că a primit poruncă de la Dumnezeu să spună că postul 
lui Hristos s-a terminat. După cum Dumnezeu trimisese un înger 
să oprească mâna lui Avraam ca să nu-l jertfească pe Isaac, tot 
astfel Tatăl, mulţumit de voinţa lui Hristos de a merge pe drumul 
însângerat, trimisese un înger să-L elibereze; aceasta a fost vestea 
adusă lui Iisus. Mântuitorul era istovit de foame, tânjind după 
hrană, când Satana L-a atacat pe neașteptate. Arătând la pietrele 
presărate în pustie, pietre în formă de pâine, ispititorul a zis: 
„Dacă ești Fiul lui Dumnezeu, poruncește ca pietrele acestea să 
se facă pâini”. 

Deși înfățișarea lui era ca a unui înger de lumină, aceste prime 
cuvinte — „dacă ești Fiul lui Dumnezeu” — i-au trădat caracterul. 
Era o încercare vicleană de a introduce îndoiala. Dacă Iisus ar fi 
făcut ceea ce propunea Satana, ar fi însemnat că primea îndoiala. 
Planul ispititorului era acela de a-L doborî pe Hristos prin aceleași 
mijloace care îi aduseseră biruința faţă de neamul omenesc la 
început. Cu câtă prefăcătorie se apropiase Satana de Eva în Eden! 
„Oare a zis Dumnezeu cu adevărat: "Să nu mâncaţi din toți pomii 
din grădină”?” (Geneza 3,1). În ceea ce priveşte cuvintele 
ispititorului, ele cuprindeau un adevăr, dar, în felul lui de a le spune, 
se simţea disprețul ascuns față de cuvintele lui Dumnezeu. În forma 
negativă, era o îndoială faţă de sinceritatea cuvintelor lui 
Dumnezeu. Satana căuta să infiltreze în mintea Evei gândul că 

Dumnezeu nu va face cum a zis, că a reține un fruct așa de frumos 
era în contradicţie cu iubirea și mila Sa faţă de om. Așa a căutat 
ispititorul și acum să-l inspire lui Hristos sentimentele lui: „Dacă 
ești Fiul lui Dumnezeu”. Cuvintele acestea erau amestecate cu 
amărăciune. În tonul glasului lui era o expresie de totală necredință. 
Așa să-L trateze Dumnezeu pe Fiul Lui? Să-L lase El în pustie 
cu fiarele sălbatice, fără hrană, fără prieteni, fără mângâiere? El 
căuta să insinueze că Dumnezeu n-a dorit niciodată ca Fiul Lui 
să ajungă într-o stare ca aceasta. „Dacă ești Fiul lui Dumnezeu”, 
atunci arată-Ţi puterea, salvându-Te din cleștele acesta grozav 
al foamei. Poruncește ca aceste pietre să se facă pâini. 

Cuvintele pornite din ceruri: „Acesta este Fiul Meu preaiubit, 
în care Îmi găsesc plăcerea” (Matei 3,17) încă mai răsunau în 
urechile lui Satana. Dar el era hotărât să-L facă pe Iisus să-Și 
piardă încrederea în această mărturie. Cuvântul lui Dumnezeu a 
fost pentru lisus asigurarea că misiunea Sa era dumnezeiască. El 
venise să trăiască în mijlocul oamenilor ca om, și Cuvântul spunea 
lămurit care era legătura Lui cu Tatăl. Dar scopul lui Satana era 
să-L facă să Se îndoiască de acest cuvânt. Dacă putea să clatine 
încrederea lui Hristos în Dumnezeu, Satana știa că victoria în 
această luptă va fi a lui. Ar fi putut atunci să-L învingă pe Hristos. 
El spera că, sub presiunea disperării și a foamei grozave, lisus 
avea să-Și piardă încrederea în Tatăl Său și să facă o minune în 
favoarea Sa. Dacă ar fi făcut lucrul acesta, Planul Mântuirii ar fi 
fost zădărnicit. 

Când Satana și Fiul lui Dumnezeu s-au întâlnit prima dată în 
luptă, Hristos era Conducătorul oștilor cerești, iar Satana, 
căpetenia răscoalei din ceruri, a fost aruncat afară. Acum rolurile 
păreau să fie inversate și Satana căuta să speculeze cât mai mult 
presupusul lui avantaj. Unul dintre cei mai puternici îngeri, spunea 
el, a fost izgonit din ceruri. Înfăţișarea lui lisus arăta ca și cum El 
ar fi fost îngerul acela căzut, uitat de Dumnezeu și părăsit de 
oameni. O ființă cerească ar fi fost în stare să-și susțină pretențiile, 
făcând o minune: „Dacă ești Fiul lui Dumnezeu, poruncește 
pietrei acesteia să se facă pâine”. Un fapt care dovedește putere 
creatoare, a spus ispititorul mai departe, ar fi o dovadă suficientă 
a divinității. Aceasta va pune capăt oricărei discuții. 


Nu fără luptă, a putut Iisus să-l asculte în tăcere pe marele 
amăgitor. Dar Fiul lui Dumnezeu n-avea nevoie să-i dovedească 
lui Satana divinitatea Sa sau să-i explice motivul umilinţei Sale. 
Dacă ar fi ascultat de cererile răzvrătitului, nu s-ar fi câștigat 
nimic bun, nici pentru slava lui Dumnezeu, nici pentru om. Dacă 
Hristos ar fi ascultat de sugestia vrăjmașului, Satana ar mai fi 
adăugat: „Arată-mi un semn, ca să pot crede că ești Fiul lui 
Dumnezeu”. Faptele n-ar fi fost în stare să sfărâme puterea revoltei 
din inima lui. Hristos, pe de altă parte, nu căuta să folosească 
puterea dumnezeiască pentru binele Său. El venise să suporte 
încercările așa cum trebuie să le suportăm noi, lăsându-ne o pildă 
de supunere și de credinţă. Nici atunci, nici altă dată cât a fost pe 
pământ, n-a făcut vreo minune pentru Sine. Lucrările Lui 
minunate erau săvârșite pentru binele altora. Cu toate că l-a 
recunoscut de la început pe Satana, lisus nu S-a lăsat provocat la 
ceartă cu el. Întărit de amintirea glasului din cer, S-a sprijinit pe 
iubirea Tatălui Său. El nu stătea de vorbă cu ispita. 

lisus l-a întâmpinat pe Satana folosind cuvintele Scripturii. 
„Stă scris”, a spus El. În toate ispitele, arma Lui de luptă a fost 
Cuvântul lui Dumnezeu. Satana I-a cerut lui Hristos să facă o 
minune, ca semn al dumnezeirii Lui. Dar, mai mult decât toate 
minunile, o încredere neclintită într-un „așa zice Domnul”, era 
un semn care nu putea fi pus în discuție. Atâta vreme cât Hristos 
Și-a păstrat această atitudine, ispititorul n-a putut câștiga niciun 
avantaj. 

lisus a fost asaltat de cele mai grozave ispite tocmai în timpul 
celei mai mari slăbiciuni. Satana credea că, în felul acesta, va 
birui. Cu planul acesta, câștigase biruinţa asupra oamenilor. Când 
puterea lor scădea, când voinţa slăbea și când credinţa în 
Dumnezeu începea să cedeze, chiar oameni care timp îndelungat 
luptaseră ca niște viteji pentru adevăr erau biruiţi. Moise obosise 
din cauza celor patruzeci de ani de mers cu Israel prin pustie și, 
pentru o clipă, credința lui n-a mai fost legată cu tărie de puterea 
cea nemărginită. El a cedat chiar la hotarul Ţării Făgăduite. La 
fel și Ilie, care stătuse neînfricat în faţa regelui Ahab, care dăduse 
piept cu întreaga naţiune a lui Israel și cu cei patru sute cincizeci 
de preoţi ai lui Baal care o conduceau. După ziua aceea 

memorabilă pe muntele Carmel, după ce profeții mincinoși 
fuseseră uciși și poporul recunoscuse că vrea să-L urmeze pe 
Dumnezeu, în faţa amenințărilor idolatrei Izabela, Ilie a fugit, ca 
să-și scape viaţa. Așa a știut Satana să profite de slăbiciunile 
omenești. El va lucra și de aici înainte la fel. Ori de câte ori este 
cineva înconjurat de nori, încurcat de împrejurări sau lovit de 
sărăcie sau de vreo nenorocire, Satana e și el acolo, ca să ispitească 
și să necăjească. El ne atacă punctele slabe din caracterul nostru. 
El caută să clatine încrederea noastră în Dumnezeu, care îngăduie 
să existe asemenea stări de lucruri. Suntem ispitiţi să ne pierdem 
încrederea în Dumnezeu și să punem la îndoială iubirea Lui. 
Adesea, ispititorul vine la noi, cum s-a dus la Hristos, înfăţișân- 
du-ne slăbiciunea și defectele noastre. El speră să descurajeze 
sufletul și să sfărâme legătura noastră cu Dumnezeu. Atunci e 
sigur de prada lui. Dar, dacă îl vom întâmpina așa cum l-a 
întâmpinat lisus, vom scăpa de multe înfrângeri. Dacă stăm de 
vorbă cu vrăjmașul, îi dăm ocazie să câștige. 

Când i-a spus ispititorului: „Omul nu va trăi numai cu pâine, 
ci cu orice cuvânt care iese din gura lui Dumnezeu”, Hristos a 
repetat cuvintele pe care le rostise către Israel cu paisprezece 
veacuri mai înainte: „Domnul, Dumnezeul tău, te-a călăuzit în 
timpul acestor patruzeci de ani în pustie... te-a smerit, te-a lăsat 
să suferi de foame și te-a hrănit cu mană, pe care nici tu n-o 
cunoșteai și nici părinţii tăi n-o cunoscuseră, ca să te înveţe că 
omul nu trăiește numai cu pâine, ci cu orice lucru (în trad. engl. 
KJ — „cuvânt "i care iese din gura Domnului trăieşte omul” (Deute- 
ronom 8,2.3). În pustie, când se isprăviseră toate merindele, 
Dumnezeu a trimis poporului Său mană din cer — în fiecare zi li 
se dădea israeliților hrană îndestulătoare. Lucrul acesta trebuia 
să-i înveţe că, atâta timp cât aveau încredere în Dumnezeu și 
urmau căile Lui, El nu-i uita. Mântuitorul practica acum învăţă- 
tura pe care o dăduse lui Israel. Prin Cuvântul lui Dumnezeu se 
dăduse ajutor poporului evreu și tot prin același Cuvânt trebuia 
să primească ajutor și Iisus. El aștepta timpul când Dumnezeu 
avea să-l aducă alinare. El Se afla în locurile acelea pustii pentru 
că ascultase de Dumnezeu și El nu voia să obţină hrană prin 
ascultarea de sfatul lui Satana. În faţa universului, care era martor, 


El a dovedit că e mai ușor să suferi orice rău ar veni decât să te 
desparti de Dumnezeu cât de puţin. 

„Omul nu va trăi numai cu pâine, ci cu orice cuvânt care iese 
din gura lui Dumnezeu.” Deseori, urmașul lui Hristos e pus în 
situația de a nu putea să-l servească lui Dumnezeu și să-și con- 
tinue, în același timp, lucrul său obișnuit. Se poate întâmpla ca 
ascultarea de unele cerinţe lămurite ale lui Dumnezeu să pară că 
ne va lipsi de mijloacele de trai. Atunci Satana îl va face pe acest 
urmaș să creadă că trebuie să renunţe la convingerile conștiinței 
lui. Dar singurul lucru din lumea noastră pe care ne putem sprijini 
este Cuvântul lui Dumnezeu. „Căutaţi mai întâi Împărăţia lui 
Dumnezeu și neprihănirea Lui și toate aceste lucruri vi se vor da 
pe deasupra” (Matei 6,33). Chiar și în viaţa aceasta nu e spre 
binele nostru să ne depărtăm de voinţa Tatălui din cer. Când 
cunoaștem puterea Cuvântului Său, nu trebuie să urmăm sugestiile 
lui Satana când e vorba să ne câştigăm hrana sau să ne salvăm 
viaţa. Singurul lucru la care trebuie să ne gândim este acesta: 
Care e porunca lui Dumnezeu și care e făgăduinţa Lui? Dacă le 
cunoaștem, trebuie să ascultăm de cea dintâi și să ne încredem în 
cea de a doua. 

În ultima mare bătălie a luptei cu Satana, aceia care Îi vor 
rămâne credincioși lui Dumnezeu vor vedea cum li se ia orice 
mijloc de întreţinere. Pentru că ei refuză să calce Legea Sa, ca să 
asculte de puterile pământești, li se va interzice să cumpere și să 
vândă. În cele din urmă, se va da un decret ca toţi să fie omorâţi. 
Vezi Apocalipsa 13,11-17. Dar celui care ascultă de Dumnezeu 
i se dă făgăduinţa: „Acela va locui în locurile înalte; stânci întărite 
vor fi locul lui de scăpare; i se va da pâine și apa nu-i va lipsi” 
(Isaia 33,16). Prin această făgăduinţă vor trăi copiii lui Dum- 
nezeu. În timp ce pământul va fi pustiit de foamete, ei vor fi 
hrăniţi. „Ei nu rămân de rușine în ziua nenorocirii, ci au de ajuns 
în zilele de foamete” (Psalmi 37,19). Timpul acesta de mare 
nenorocire a fost văzut de profetul Habacuc și cuvintele lui 
exprimă credința bisericii. „Chiar dacă smochinul nu va înflori, 
viţa nu va da niciun rod, rodul măslinului va lipsi și câmpiile nu 
vor da hrană, oile vor pieri din staule și nu vor mai fi boi în grajduri, 

eu tot mă voi bucura în Domnul, mă voi bucura în Dumnezeul 
mântuirii mele!” (Habacuc 3,17.18). 

Dintre toate învățăturile pe care le putem lua din ispitirea cea 
mare pe care a avut-o Domnul nostru la început, niciuna nu e 
mai mare ca aceea privind puterea de stăpânire asupra poftelor 
şi pasiunilor. În toate veacurile, ispitele care făceau apel la natura 
fizică au avut cel mai mare efect pentru a corupe și a degrada 
omenirea. Prin necumpătare, Satana lucrează la distrugerea 
puterilor mintale şi morale, pe care Dumnezeu le-a dat omului 
ca pe o înzestrare prețioasă. În felul acesta, omul nu mai este în 
stare să aprecieze lucrurile care au valoare veşnică. Printr-o 
afundare de bunăvoie în cele senzuale, Satana caută să șteargă 
din suflet orice asemănare cu Dumnezeu. 

Nebuneasca dedare la plăceri împreună cu bolile și decăderea 
aduse de aceste stări, care au existat la prima venire a lui Hristos, 
vor exista din nou cu o putere și mai mare spre rău înainte de a 
Doua Lui Venire. Hristos a spus că starea lumii va fi ca în zilele 
dinaintea potopului și ca în Sodoma și Gomora. Toate întocmirile 
gândurilor din inimă vor fi îndreptate în fiecare zi numai spre 
rău. Noi trăim acum în pragul acestei vremi îngrozitoare și trebuie 
să luăm la inimă învăţătura pe care ne-o dă postul Mântuitorului. 
Numai prin chinurile de nedescris pe care le-a suferit Hristos, 
putem aprecia câte rele aduce după sine dedarea neînfrânată la 
poftă. Pilda Lui ne spune că singura noastră nădejde de viață 
veşnică este de a aduce apetitul și pasiunile în supunere faţă de 
voia lui Dumnezeu. 

În puterea noastră, este cu neputinţă să aducem la tăcere 
pretenţiile firii noastre decăzute. Pe calea aceasta, Satana va aduce 
ispitele asupra noastră. Hristos știe că vrăjmașul va veni la orice 
fiinţă omenească, încercând să profite de slăbiciunile moștenite 
și să-i ademenească, prin minciunile și viclenia lui, pe toţi aceia 
care nu și-au pus încrederea în Dumnezeu. Mergând prin locurile 
pe unde trebuie să treacă omul, Domnul a pregătit calea pentru 
ca noi să biruim. El nu vrea să fim mai slabi în lupta cu Satana. El 
nu vrea să ne lăsăm intimidati, descurajaţi de atacurile șarpelui. 
„Îndrăzniţi”, zice EI, „Eu am biruit lumea” (loan 16,33). 


Acela care se luptă împotriva forțelor poftei să privească la 
Mântuitorul în pustia ispitei, să-L vadă în agonie pe cruce, când 
a strigat: „Mi-e sete”. El a suportat tot ce putem suporta și noi. 
Biruinţa Lui este biruinţa noastră. 

Iisus S-a sprijinit pe înţelepciunea și tăria Tatălui Său ceresc. 
El declară: „Domnul Dumnezeu M-a ajutat; de aceea nu M-am 
rușinat... știind că nu voi fi dat de rușine... lată, Domnul 
Dumnezeu Mă ajută”. Arătând spre pilda pe care ne-o dă, El ne 
spune: „Cine dintre voi se teme de Domnul să asculte glasul 
Robului Său! Cine umblă în întuneric și n-are lumină, să se 
încreadă în Numele Domnului și să se bizuie pe Dumnezeul lui!” 
(Isaia 50,7-10). 

„Vine stăpânitorul lumii acesteia”, a spus lisus. „EI n-are nimic 
în Mine” (loan 14,30). În El nu se găsea nimic care să răspundă 
la amăgirile lui Satana. El nu S-a lăsat ademenit de păcat. Nici 
chiar printr-un gând nu S-a supus ispitei. Așa poate să fie și cu 
noi. Natura omenească a lui Hristos era unită cu cea dumne- 
zeiască; El era pregătit de luptă prin locuirea lăuntrică a Duhului 
Sfânt. lar El a venit să ne facă părtași de natura Lui dumnezeiască. 
Câtă vreme suntem legați de El prin credinţă, păcatul nu mai are 
putere asupra noastră. Dumnezeu apucă mâna credinţei noastre 
și o ajută să se ţină tare de dumnezeirea lui Hristos, ca noi să 
putem ajunge la desăvârşire de caracter. 

Şi Hristos ne-a arătat cum se ajunge aici. Prin ce mijloc a 
biruit El în lupta cu Satana? Prin Cuvântul lui Dumnezeu. El n-a 
putut să Se împotrivească ispitei decât prin Cuvânt. „Stă scris”, 
a spus El. Nouă ne-au fost date „făgăduinţele Lui nespus de mari 
și scumpe, ca prin ele să vă faceţi părtași firii dumnezeiești, după 
ce ați fugit de stricăciunea care este în lume prin pofte” (2 Petru 
1,4). Fiecare făgăduinţă din Cuvântul lui Dumnezeu ne aparţine. 
Noi trebuie să trăim „prin orice cuvânt care iese din gura lui 
Dumnezeu”. Când sunteți atacați de ispite, nu priviți la împrejurări 
sau la slăbiciunile voastre, ci la puterea Cuvântului. Toată puterea 
vi se dă vouă. „Strâng Cuvântul Tău în inima mea”, zice psalmistul, 
„ca să nu păcătuiesc împotriva Ta!” „După cuvântul buzelor Tale, 
mă feresc de calea celor asupritori” (Psalmi 119,11; 17,4). 

BIRUINŢA 


Satana pusese la îndoială faptul că lisus era 
Fiul lui Dumnezeu. Dar, când a fost respins, i s-a 
dat dovada că el nu putea contesta aceasta. 
Dumnezeirea a străbătut prin corpul omenesc 
suferind. Satana n-a avut putere să se împotri- 
vească poruncii. Scrâşnind de umilință şi ură, a fost 
silit să se retragă din fata Răscumpărătorului 
omenirii. Biruinta lui Hristos era desăvârșită, 
la fel cum a fost înfrângerea lui Adam. 


„ATUNCI DIAVOLUL L-A DUS ÎN SFÂNTA CETATE, L-a pus 
pe streașina templului și I-a zis: Dacă ești Fiul lui Dumnezeu, 
aruncă-Te jos, căci este scris: 


El va porunci îngerilor Săi să vegheze asupra Ta; 
Si ei Te vor lua pe mâini, 
Ca nu cumva să Te lovești cu piciorul de vreo piatră.” 


Satana credea că acum dă lupta cu Iisus pe terenul Lui. Însuși 
vrăjmașul acesta înverșunat folosea cuvinte care porneau din gura 
lui Dumnezeu. El încă se mai arăta ca un înger de lumină și dădea 
de înţeles că are cunoștințe din Scriptură și că înţelege valoarea 
celor scrise. După cum lisus a folosit mai înainte Cuvântul lui 
Dumnezeu ca să-Și susțină credinţa, ispititorul îl folosea acum cu 
gândul de a-și sprijini amăgirea. El pretindea că a vrut doar să 
vadă câtă credință are Iisus şi acum Îi laudă statornicia. Deoarece 
Mântuitorul a arătat că are încredere în Dumnezeu, Satana stăruia 
ca El să dea o nouă dovadă de credință. 


Capitolul acesta se bazează pe cele relatate în Matei 4,5-11; Marcu 1,12.13; Luca 
4,5-13. 


Dar ispita este din nou începută prin cuvintele care semănau 
îndoială: „Dacă ești Fiul lui Dumnezeu”. Hristos era ispitit să 
răspundă la acest „dacă”, dar S-a abținut și n-a îngăduit nici cea 
mai slabă umbră de îndoială. El nu avea de ce să-Și pună viaţa în 
primejdie ca să-i dea o dovadă lui Satana. 

Ispititorul gândea că se poate folosi de natura omenească a 
lui Hristos și căuta să-L ducă la îngâmfare. Cu toate că îi poate 
ademeni pe oameni, Satana nu poate să-i forțeze să păcătuiască. 
EI I-a spus lui Iisus: „Aruncă-Te jos”, ştiind că el nu-L putea 
arunca, pentru că atunci Dumnezeu ar fi intervenit și L-ar fi salvat. 
Satana nu putea nici să-L oblige pe lisus să Se arunce. Dacă 
Hristos nu consimţea la ispită, nu putea fi biruit. Nici toată puterea 
pământului sau a infernului nu putea să-L forțeze să Se depărteze 
cât de puţin de voia Tatălui Său. 

Ispititorul nu ne poate constrânge niciodată să păcătuim. El 
nu poate să ne stăpânească mintea, decât dacă ea este predată 
puterii lui. Întâi trebuie să consimtă voinţa şi credința trebuie să 
se desprindă de Hristos, și numai după aceea poate Satana să-și 
exercite puterea asupra noastră. Dar orice dorință păcătoasă pe 
care o cultivăm îi dă lui un punct de sprijin. Orice punct în care 
noi nu ajungem la standardul pus de Dumnezeu este o poartă 
deschisă, pe care poate să intre vrăjmașul să ne ispitească și să ne 
distrugă. Și orice greșeală sau înfrângere a noastră îi dă Diavolului 
prilej să-L învinuiască pe Hristos. 

Când a citat făgăduinţa: „EI va porunci îngerilor Săi să vegheze 
asupra Ta”, Satana a lăsat la o parte cuvintele: „Să te păzească în 
toate căile tale”; adică în toate căile în care ÎI putem alege pe 
Dumnezeu. lisus a refuzat să lase calea ascultării. Deși avea o 
încredere deplină în Tatăl Său, nu voia să Se așeze, fără să fie 
nevoie, într-o situaţie care ar fi făcut necesară intervenţia Tatălui 
pentru a-L salva de la moarte. El nu voia să forţeze Cerul să vină 
să-L scape și astfel să greșească și să nu-i dea omului o pildă de 
încredere și supunere. 

lisus i-a spus lui Satana: „De asemenea, este scris: "Să nu 
ispitești pe Domnul, Dumnezeul tău'”. Cuvintele acestea le 
spusese Moise copiilor lui Israel când însetaseră în pustie și au 

cerut ca Moise să le dea apă, strigând: „Este oare Domnul în 
mijlocul nostru sau nu este?” (Exodul 17,7). Dumnezeu făcuse 
pentru ei minuni, dar, cu toate acestea, în vreme de încercare, s-au 
îndoit și au cerut o dovadă că EI era cu ei. În necredinta lor, ei 
căutau să-L pună la încercare. Satana ÎI constrângea pe Hristos 
să facă același lucru. Dumnezeu dăduse deja dovada că Iisus era 
Fiul Său; și acum, dacă El ar fi cerut o dovadă că era Fiul lui 
Dumnezeu, ar fi însemnat să pună la încercare Cuvântul lui 
Dumnezeu — să-L ispitească. La fel este dacă cineva cere un lucru 
pe care Dumnezeu nu l-a făgăduit. E un semn de neîncredere și 
ar fi de fapt o punere la probă sau o ispitire a Lui. Noi nu trebuie 
să-l cerem lui Dumnezeu ceva ca să dovedim că Îşi va împlini 
Cuvântul, ci pentru că îl va împlini; nu ca să dovedim că El ne 
iubește, ci pentru că ne iubește. „Fără credinţă este cu neputinţă 
să fim plăcuţi Lui! Căci cine se apropie de Dumnezeu trebuie să 
creadă că El este și că răsplătește pe cei ce-L caută” (Evrei 11,6). 

Dar credinţa nu e în niciun fel amestecată cu încumetarea. 
Numai acela care are adevărata credinţă este sigur față de 
încumetare. Căci încumetarea este credința contrafăcută de 
Satana. Credinţa cere împlinirea făgăduinţelor lui Dumnezeu și 
aduce roade în ascultare. Încumetarea se întemeiază și ea pe 
făgăduinţe, dar le foloseşte la fel ca Satana, pentru a scuza 
nelegiuirea. Credinţa i-ar fi făcut pe primii noștri părinți să se 
încreadă în iubirea lui Dumnezeu și să asculte de poruncile Lui. 
Încumetarea i-a făcut să calce Legea Lui, crezând că iubirea Lui 
cea mare îi va scăpa de urmările păcatului lor. Aceea nu este 
credinţă, care cere favoarea cerului, dar nu împlinește condițiile 
pe baza cărora urmează să se acorde harul. Adevărata credință 
se întemeiază pe făgăduinţele și pe rânduielile Sfintei Scripturi. 

Deseori, când nu reușește să provoace îndoiala, Satana reușește 
să ne aducă la încumetare. Dacă ne poate face să ne așezăm în 
calea ispitei fără să fie nevoie, știe că biruinţa e a lui. Dumnezeu 
îi va apăra pe toţi aceia care merg pe cărarea ascultării, dar, dacă 
te depărtezi de ea, ajungi pe terenul lui Satana. Acolo cădem cu 
siguranţă. Mântuitorul ne-a dat porunca aceasta: „Vegheaţi și 
rugaţi-vă, ca să nu cădeţi în ispită” (Marcu 14,38). Meditaţia și 


rugăciunea ne vor feri de a ne arunca de bunăvoie în calea 
primejdiei și, în felul acesta, vom fi scăpaţi de multe înfrângeri. 

Cu toate acestea, să nu ne pierdem curajul atunci când suntem 
atacați de ispită. Adesea, când ajungem într-o încercare, ne 
îndoim că Duhul Sfânt ne-a condus până acolo. Dar Duhul L-a 
condus pe lisus în pustie, ca să fie ispitit de Satana. Când ne 
duce într-o încercare, Dumnezeu are un plan de îndeplinit pentru 
binele nostru. lisus nu S-a încrezut cu îngâmfare în făgăduințele 
lui Dumnezeu, mergând fără să fie nevoie în ispită, nici nu S-a 
lăsat pradă descurajării când a venit ispita asupra Lui. Nici noi 
să nu facem altfel. „Dumnezeu, care este credincios, nu va îngădui 
să fiți ispitiţi peste puterile voastre, ci, împreună cu ispita, a 
pregătit și mijlocul ca să ieşiţi din ea, ca s-o puteţi răbda.” El 
zice: „Adu ca jertfă lui Dumnezeu mulţumiri și împlinește-ți 
juruinţele făcute Celui Preaînalt. Cheamă-Mă în ziua necazului 
și Eu te voi izbăvi, iar tu Mă vei proslăvi” (1 Corinteni 10,13; 
Psalmi 50,14.15). 

lisus a biruit și cea de-a doua ispită. Acum Satana s-a arătat 
în adevăratul său caracter. Dar nu a apărut ca un monstru, cu 
copite despicate și cu aripi de liliac. El era un înger puternic, deși 
era căzut. El se considera conducătorul revoltei și dumnezeul 
acestei lumi. 

Așezându-L pe lisus pe un munte înalt, Satana a făcut ca toate 
împărăţiile lumii, cu toată slava lor, să treacă în vedere panoramică 
pe dinaintea Lui. Lumina soarelui strălucea peste orașe mari cu 
temple, cu palate de marmură, peste întinse câmpii roditoare și 
livezi încărcate de fructe. Urmele răutăţii erau ascunse. Ochii lui 
lisus, care în ultima vreme întâlniseră numai tristeţe și pustietate, 
priveau acum la scene de neîntrecută frumuseţe și îmbelșugare. 
Atunci s-a auzit și glasul ispititorului: „Ţie Îţi voi da toată 
stăpânirea și slava acestor împărăţii; căci mie îmi este dată și o 
dau oricui voiesc. Dacă dar Te vei închina înaintea mea, toată va 
fi a Ta”. 

Misiunea lui Hristos putea să fie împlinită numai prin suferință. 
În faţa Lui era o viaţă de tristeţe, de greutăți şi de lupte şi o 
moarte de ocară. Trebuia să poarte păcatele lumii întregi. Trebuia 

să sufere despărțirea de iubirea Tatălui Său. Iată, acum ispititorul 
se oferea să predea puterea pe care o luase pe nedrept. Hristos 
Se putea salva de viitorul acela îngrozitor, recunoscând 
supremaţia lui Satana. Dar, dacă făcea lucrul acesta, ar fi însemnat 
să renunte la biruinţă în lupta cea mare. Satana păcătuise în ceruri, 
căutând să se înalțe mai presus de Fiul lui Dumnezeu. Dacă acum 
câștiga, însemna că revolta va triumfa. 

Când I-a spus lui Hristos că împărăţiile și slava lumii îi sunt 
date lui și el le dă oricui voiește, Satana a spus adevărul numai în 
parte și l-a spus numai pentru a servi cauza lui printr-o nouă 
înşelăciune. Împărăţia lui Satana era ceea ce el smulsese de la 
Adam, dar Adam nu era decât reprezentantul Creatorului. 
Stăpânirea lui nu era independentă. Pământul era al lui Dumnezeu 
și El a dat toate lucrurile Fiului Său. Adam trebuia să domnească 
în calitate de supus al lui Hristos. Adam și-a trădat stăpânirea, 
care a trecut în mâinile lui Satana, Hristos a rămas încă împărat 
de drept. De aceea și spunea Domnul către Nebucadneţar: „Cel 
Preaînalt stăpânește peste împărăţia oamenilor, şi o dă cui Îi 
place” (Daniel 4,17). Satana poate exercita stăpânirea smulsă 
prin înșelăciune numai atât cât îi îngăduie Dumnezeu. 

Când I-a oferit lui Hristos împărăţia și slava lumii, ispititorul 
a propus de fapt ca Hristos să predea adevăratul Lui drept de a 
împărăţi asupra lumii și să aibă stăpânirea ca un supus al lui 
Satana. O asemenea împărăție doreau să aibă și iudeii. Ei doreau 
împărăţia acestei lumi. Dacă Hristos ar fi voit să le dea o asemenea 
împărăție, L-ar fi primit cu mare bucurie. Dar asupra ei zăcea 
blestemul păcatului, cu toate nenorocirile aduse de el. Hristos i-a 
spus atunci ispititorului: „Înapoia Mea, Satano! Este scris: 
"Domnului Dumnezeului tău să te închini și numai Lui să-l 
slujești””. 

Acela care se revoltase în cer Îi oferea lui Hristos împărățiile 
acestei lumi, ca să cumpere omagiul Lui față de principiile răutății; 
dar El nu putea fi cumpărat. El venise să întemeieze o împărăție 
a neprihănirii și nu avea de gând să-Și părăsească planurile. Cu 
aceeași ispită, Satana se apropie de oameni, faţă de care are mai 
mare succes decât față de Hristos. El le oferă oamenilor 


împărăţia acestei lumi, cu condiţia să-i recunoască supremaţia 
lui. El le cere să jerifească cinstea, să desconsidere conștiința și 
să se lase stăpâniţi de egoism. Hristos îi invită să caute Împărăția 
lui Dumnezeu și neprihănirea Lui; dar Satana îi urmărește și le 
spune: „Oricât ar fi de adevărate lucrurile despre viaţa veșnică, 
dacă vrei să ai succes în lumea aceasta, trebuie să-mi servești 
mie. Eu ţin în mâna mea binele tău. Pot să-ţi dau bogății, plăceri, 
onoruri și fericire. Ascultă sfatul meu. Nu te lăsa dus de idei 
ciudate, de cinste sau sacrificiu de sine. Calea ţi-o pregătesc eu”. 
Astfel sunt rătăciţi foarte mulţi oameni. Ei sunt de acord să 
trăiască pentru slujirea eului și Satana este mulțumit. În timp 
ce-i adoarme cu nădejdea de a pune stăpânire pe lume, el câștigă 
stăpânirea asupra vieţii lor. Dar el oferă ceva ce nu le poate da și, 
în curând, va fi luat și de la el. În schimb, îi momește cu dreptul 
lor la moștenirea fiilor lui Dumnezeu. 

Satana pusese la îndoială faptul că Iisus era Fiul lui Dumnezeu. 
Dar, când a fost respins, i s-a dat dovada că el nu putea contesta 
aceasta. Dumnezeirea a străbătut prin corpul omenesc suferind. 
Satana n-a avut putere să se împotrivească poruncii. Scrâșnind 
de umilință și ură, a fost silit să se retragă din faţa Răscumpărătorului 
omenirii. Biruinţa lui Hristos era desăvârșită, la fel cum a fost 
înfrângerea lui Adam. 

Tot așa și noi putem să ne împotrivim ispitei și să-l obligăm pe 
Satana să plece de la noi. Iisus a câștigat biruinţa prin supunere 
și credință în Dumnezeu, iar prin apostolul ne spune: „Supu- 
neți-vă, dar, lui Dumnezeu, împotriviţi-vă diavolului și el va fugi 
de la voi. Apropiaţi-vă de Dumnezeu și El Se va apropia de voi” 
(Iacov 4,7.8). Noi nu ne putem salva singuri din puterea 
ispititorului. El a biruit omenirea și, atunci când încercăm să-i 
stăm împotrivă prin puterile noastre, ajungem cu siguranță o pradă 
a vicleniei lui. „Numele Domnului este un turn; cel neprihănit 
fuge în el și stă la adăpost” (Proverbe 18,10). Satana tremură și 
fuge din faţa celei mai slabe fiinţe care găsește adăpost în Numele 
acesta puternic. 

După ce vrăjmașul s-a îndepărtat, lisus a căzut la pământ 
sfârșit de puteri, cu faţa palidă, ca mort. Îngerii cerului vegheaseră 


Viaţa lui Iisus 


112 


asupra luptei, privind la iubitul lor Conducător care trecea prin 
suferințe aşa de mari pentru a ne deschide o cale de scăpare. El a 
suferit încercarea aceasta, mai mare decât vom fi chemaţi să 
suportăm noi vreodată. Îngerii Îi slujeau acum Fiului lui 
Dumnezeu, care zăcea ca mort la pământ. A fost întărit cu hrană, 
mângâiat prin cuvinte pline de iubire din partea Tatălui Său și 
prin asigurarea că tot cerul a triumfat prin biruința Lui. 
Recăpătându-Şi puterile, inima Lui mare se îndreaptă plină de 
iubire către om și El pornește mai departe, să termine lucrarea 
pe care o începuse, cu gândul să nu Se odihnească până când 
vrăjmașul nu va fi înfrânt și neamul omenesc nu va fi răscumpărat. 

Noi nu vom putea pricepe niciodată cât a costat răscumpărarea 
noastră, până nu vom sta în faţa tronului lui Dumnezeu, împreună 
cu Răscumpărătorul nostru. Când slava locuinţelor veșnice va 
străluci înaintea ochilor noștri extaziaţi, ne vom aminti că lisus a 
părăsit toate acestea pentru noi și nu numai că S-a exilat din 
curțile cerești, dar a riscat să fie înfrânt și să fie pierdut pentru 
veșnicie. Atunci ne vom depune coroanele la picioarele Sale și 
vom cânta: „Vrednic este Mielul care a fost junghiat să primească 
puterea, bogăţia, înţelepciunea, tăria, cinstea, slava și lauda” 
(Apocalipsa 5,12). 


CAPITOLUL 14 


„NOI AM GĂSIT PE MESIA” 


Multi așteaptă ca cineva să li se adreseze direct. 
Chiar în familie, între vecini, în orașul în care trăim, 
este de lucru pentru noi, ca misionari ai lui Hristos. 

Dacă suntem creștini, lucrul acesta va fi plăcerea 

noastră. Un om nu este cu adevărat convertit câtă 
vreme în inima lui nu s-a născut dorinta de a face 
cunoscut și altora ce prieten scump a găsit el în 
lisus. Adevărul care mântuieşte şi sfinteste nu poate 
fi tinut ascuns în inimă. 


IOAN BOTEZĂTORUL PREDICA ŞI BOTEZA la Betabara, 
dincolo de Iordan. Nu departe de locul acesta, Dumnezeu oprise 
pe vremuri apele râului până a trecut Israel. Tot în apropiere, 
fusese dărâmată cetatea Ierihon de oștile cerești. Amintirea 
acestor evenimente era acum împrospătată și făcea ca solia lui 
loan Botezătorul să prezinte un interes deosebit. Oare Acela, 
care în timpurile de demult făcuse atâtea minuni, nu Își va arăta 
din nou puterea pentru eliberarea lui Israel? Astfel de gânduri 
frământau inima oamenilor care zilnic se îngrămădeau pe malurile 
Iordanului. 

Predicarea lui Ioan ajunsese să pună stăpânire cu atâta putere 
asupra națiunii, încât a atras atenţia autorităților religioase. 
Primejdia revoltei făcea ca romanii să vadă cu ochi bănuitori orice 
adunare mai mare și, de aceea, orice lucru care ar fi prevestit 
vreo răscoală a poporului deștepta temerile conducătorilor iudei. 
loan nu recunoscuse autoritatea Sinedriului și nu ceruse 
autorizaţia acestuia pentru lucrarea pe care o făcea. El îi mustrase 


Capitolul acesta se bazează pe cele relatate în Ioan 1,19-51. 

pe toți la fel, pe conducători și pe conduși, pe farisei şi pe saduchei. 
Cu toate acestea, lumea îl urma plină de entuziasm. Interesul 
pentru lucrarea lui părea a crește fără încetare. Cu toate că nu 
avusese nicio legătură cu el, Sinedriul socotea că Ioan, fiind un 
învățător public, se găsea sub jurisdicția sa. 

Acest consiliu era format din membri aleși din preoțime și 
dintre conducătorii și învățătorii neamului. De obicei, preșe- 
dintele era marele preot. Toți membrii trebuiau să fie înaintați în 
vârstă, deşi nu prea bătrâni, oameni învăţaţi, cunoscători nu numai 
în ale credinţei și istoriei iudeilor, ci și în ale științei în general. 
Trebuiau să fie fără cusur fizic, să fie căsătoriţi și să aibă copii, 
ceea ce-i făcea mai potriviţi pentru a-i înţelege și a-i ajuta pe 
ceilalți. Locul lor de întâlnire era într-o sală din incinta Templului 
din Ierusalim. În zilele de independenţă ale iudeilor, Sinedriul 
era instanţa supremă a neamului, având autoritate pământească 
și ecleziastică. Deși acum era supus guvernatorilor romani, încă 
mai exercita o influenţă puternică atât în cele civile, cât şi în cele 
religioase. 

Sinedriul nu mai putea să întârzie cercetarea lucrării lui loan. 
Unii încă își mai aminteau descoperirea dată lui Zaharia în templu 
și profeția tatălui, care îl arătase pe copilul lui ca înainte-mergător 
al lui Mesia. În urma tulburărilor și schimbărilor din cei treizeci 
de ani trecuţi, lucrurile acestea se pierduseră în mare parte din 
vedere. Acum ele veneau din nou în minte, prin mișcarea adusă 
de lucrarea lui loan. 

De multă vreme nu mai fusese un profet în Israel. De multă 
vreme nu se mai văzuse o reformă ca aceea care se producea 
acum. Chemarea la mărturisire de păcate părea ceva nou și 
uimitor. Mulţi conducători n-ar fi vrut să meargă să asculte 
chemările și mustrările lui loan, ca nu cumva să fie siliți să 
dezvăluie tainele vieţii lor. Cu toate acestea, predica lui era o 
proclamare deschisă a lui Mesia. Se știa bine că cele șaptezeci de 
săptămâni din profeția lui Daniel, în care se cuprindea și venirea 
lui Mesia, aproape se sfârșiseră și toţi așteptau cu nerăbdare să 
aibă parte de timpul acela mult dorit de glorie naţională. Atât de 
mare era entuziasmul poporului, încât Sinedriul urma să fie 


obligat în curând să aprobe sau să respingă lucrarea lui loan. 
Puterea sinedriului asupra poporului începuse să scadă. Menti- 
nerea poziţiei lui devenea o problemă serioasă. Sperând să 
găsească o soluţie, Sinedriul a trimis la Iordan o delegaţie de 
preoţi și de leviţi, ca să discute cu noul învăţător. 

O mulțime de oameni erau adunaţi și ascultau cuvintele lui 
când au sosit trimișii. Cu un aer de stăpânitori, anume plănuit ca 
să-i impresioneze pe oameni și să-l facă pe profet să ţină seama 
de ei, rabinii îngâmfaţi se apropiau. Plină de respect și chiar de 
teamă, mulţimea le-a făcut loc să treacă. Acești bărbaţi însemnați, 
îmbrăcaţi în haine bogate, plini de îngâmfare pentru rangul și 
puterea lor, s-au oprit în fața profetului din pustie. 

- Cine ești tu? au întrebat ei. 

Știind ce aveau ei în gând, loan a răspuns: „Nu sunt eu 
Hristosul”. 

— Dar cine ești? Eşti Ilie? 

— Nu sunt! 

— Eşti prorocul? 

— Nu. 

— Dar cine ești? Ca să dăm un răspuns celor ce ne-au trimis. 
Ce zici tu despre tine însuţi? 

- Eu sunt glasul celui ce strigă în pustie: „Neteziţi calea 
Domnului!” cum a zis prorocul Isaia. 

Pasajul amintit de loan este din frumoasa profeție a lui Isaia: 
„Mângâiaţi, mângâiați pe poporul Meu, zice Dumnezeul vostru. 
Vorbiţi bine Ierusalimului și strigaţi-i că robia lui s-a sfârșit, că 
nelegiuirea lui este ispășită... Un glas strigă: "Pregătiţi în pustie 
calea Domnului, neteziţi în locurile uscate un drum pentru 
Dumnezeul nostru! Orice vale să fie înălțată, orice munte și orice 
deal să fie plecate, coastele să se prefacă în câmpii și strâmtorile 
în vâlcele! Atunci se va descoperi slava Domnului și, în clipa 
aceea, orice făptură o va vedea” (Isaia 40,1-5). 

Pe vremuri, când un împărat călătorea printr-o parte mai puțin 
umblată din împărăţia lui, o ceată de oameni mergea înaintea 
trăsurii, ca să niveleze ridicăturile și să astupe gropile, pentru ca 
împăratul să poată călători în siguranţă și fără nicio piedică. Acest 

obicei este folosit de profet pentru a ilustra lucrarea Evangheliei. 
„Orice vale să fie înălțată, orice munte și orice deal să fie plecate.” 
Când Duhul lui Dumnezeu, cu minunata Lui putere de 
redeșteptare, atinge sufletul, El face ca mândria omenească să se 
plece. Plăcerea, poziţia şi puterea omenească sunt socotite ca 
fiind fără valoare. „Izvodirile minţii și orice înălțime, care se ridică 
împotriva cunoștinței lui Dumnezeu”, sunt răsturnate și orice 
gând este făcut „rob ascultării de Hristos” (2 Corinteni 10,5). 
Atunci umilinţa și iubirea gata de sacrificiu, care sunt așa de 
puțin apreciate de oameni, sunt puse mai presus de toate celelalte 
lucrări. Aceasta este lucrarea Evangheliei, din care face parte și 
solia lui Ioan. 

Rabinii au întrebat mai departe: „Atunci de ce botezi, dacă 
nu ești Hristosul, nici Ilie, nici prorocul?” Cuvântul „prorocul” 
se referea la Moise. Iudeii ajunseseră la părerea că Moise trebuia 
să învie din morţi și să fie înălțat la cer. Ei nu știau că el înviase 
deja. Când Ioan Botezătorul și-a început lucrarea, mulți au crezut 
că el poate să fie Moise, care a înviat din morţi, deoarece părea 
să cunoască în amănunţime profeţiile și istoria lui Israel. 

De asemenea, se credea că înainte de venirea lui Mesia se va 
arăta Ilie. loan a împlinit această așteptare, lucru care n-a fost 
recunoscut, dar cuvintele lui aveau un înţeles mai adânc. Mai 
târziu, lisus a spus cu privire la loan: „Dacă vreţi să înţelegeţi, el 
este Ilie, care trebuia să vină” (Matei 11,14). Ioan a venit în 
spiritul și puterea lui Ilie, ca să facă o lucrare ca aceea pe care a 
făcut-o Ilie. Dacă iudeii l-ar fi primit, lucrul acesta s-ar fi împlinit 
pentru ei. Dar ei n-au primit solia lui. Pentru ei, el nu era Ilie. El 
nu putea să împlinească pentru ei lucrarea pentru care venise. 

Mulţi dintre cei adunaţi la Iordan fuseseră de faţă la botezul 
lui lisus, dar numai câţiva observaseră semnul care se dăduse 
atunci. În timpul lunilor precedente ale lucrării lui Ioan 
Botezătorul, mulți au refuzat să dea ascultare chemării lui la 
pocăință. În urma acestui lucru, inima lor se împietrise și mintea 
lor se întunecase. Când Cerul a mărturisit pentru Iisus la botezul 
Lui, ei n-au înțeles nimic. Ochii care niciodată nu se îndreptaseră 
în credinţă către Cel Nevăzut n-au văzut descoperirea slavei lui 


Dumnezeu, urechile care niciodată nu ascultaseră de glasul Lui 
nu au auzit cuvintele mărturiei. La fel se întâmplă și acum. 
Deseori prezenţa lui Hristos și a îngerilor slujitori se manifestă 
în adunările oamenilor și, cu toate acestea, mulți nu știu acest 
lucru. Ei nu simt nimic deosebit. Doar unora li se descoperă 
prezenţa Mântuitorului. Pace și bucurie străbat în inima lor. Ei 
sunt mângâiaţi, încurajați și binecuvântaţi. 

Delegații din Ierusalim îl întrebaseră pe Ioan: „De ce botezi?” 
Și acum așteptau răspunsul. Deodată, când privirea lui se îndrepta 
asupra mulțimii, ochii i s-au aprins, faţa i-a fost luminată și 
întreaga lui făptură a fost zguduită de o emotie profundă. Întin- 
zând mâna, el a strigat: „Eu botez cu apă, dar în mijlocul vostru 
stă Unul pe care voi nu-L cunoaşteţi. El este Acela care vine 
după mine și care este înaintea mea; eu nu sunt vrednic să-l dezleg 
cureaua încălțămintelor” (loan 1,26.27). 

Mesajul era clar și hotărât, așa că putea fi dat ca răspuns 
Sinedriului. Cuvintele lui loan nu se puteau aplica decât la Cel 
de atâta vreme făgăduit. Mesia era în mijlocul lor. Plini de uimire, 
preoţii și mai-marii începură să privească împrejurul lor, cu 
speranţa că ÎI vor descoperi pe Acela despre care vorbise Ioan. 
Dar nu L-au putut deosebi din mulțime. 

La botez, când loan L-a numit pe lisus „Mielul lui Dumnezeu”, 
o nouă lumină venise asupra lucrării lui Mesia. Gândul profetului 
s-a îndreptat spre cuvintele lui Isaia: „Ca un miel pe care-l duci 
la măcelărie” (Isaia 53,7). În săptămânile următoare, loan a 
cercetat cu un nou interes profetiile și învăţăturile privitoare la 
serviciul jertfelor. El n-a deosebit cu claritate cele două faze ale 
lucrării lui Hristos — de jertfă care suferă și de Împărat care 
biruie —, dar a văzut că venirea Lui are o mai mare însemnătate 
decât aceea pe care o înțelegeau preoţii și poporul. Când L-a 
văzut pe lisus în mulțime, la întoarcerea Lui din pustie, loan 
aștepta plin de încredere ca El să facă un semn care să dovedească 
adevăratul Său caracter. Era nerăbdător să audă o declaraţie din 
partea Mântuitorului cu privire la misiunea Sa, dar nu s-a rostit 
niciun cuvânt, nu s-a dat niciun semn. lisus n-a răspuns la cuvintele 
prin care Ioan Botezătorul Îl făcea cunoscut, ci S-a amestecat 

printre ucenicii lui Ioan și n-a dat niciun semn vizibil al deosebitei 
Lui lucrări și n-a luat nicio măsură pentru a Se face cunoscut. 

A doua zi, loan L-a văzut pe Iisus venind. Învăluit de lu- 
mina slavei lui Dumnezeu, profetul a întins mâna, declarând: 
„lată Mielul lui Dumnezeu, care ridică păcatul lumii! El este 
Acela despre care ziceam: După mine vine un om care este 
înaintea mea... Eu nu-L cunoșteam, dar tocmai pentru aceasta 
am venit să botez cu apă, ca El să fie cunoscut lui Israel... Am 
văzut Duhul pogorându-Se din cer ca un porumbel și oprindu-Se 
peste El. Eu nu-L cunoșteam, dar Cel ce m-a trimis să botez cu 
apă mi-a zis: "Acela peste care vei vedea Duhul pogorându-Se 
și oprindu-Se, este Cel ce botează cu Duhul Sfânt. Și eu am 
văzut lucrul acesta și am mărturisit că El este Fiul lui Dumnezeu” 
(loan 1,29-34). 

Era acesta Hristosul? Plini de teamă și uimire, oamenii priveau 
la Acela care fusese declarat ca Fiu al lui Dumnezeu. Ei fuseseră 
adânc mișcaţi de cuvintele lui loan. El le vorbise în Numele lui 
Dumnezeu. Ei îl ascultaseră zi după zi când le mustra păcatele și 
în fiecare zi se întărea în ei convingerea că el era trimis de cer. 
Dar cine era Acest „mai mare ca loan Botezătorul? În 
îmbrăcămintea și în purtarea Lui nu se vedea nimic după care 
cineva să-L socotească un om de rang mare. După înfățișare, era 
un om simplu, îmbrăcat ca ei, în haine umile de om sărac. 

În mulțime se găseau câțiva care, la botezul lui Hristos, 
văzuseră slava lui Dumnezeu și auziseră glasul Lui. Dar de atunci 
fața lui Iisus se schimbase foarte mult. La botez, Îi văzuseră chipul 
transfigurat de lumina cerească; acum — palid, epuizat și slăbit — 
a fost recunoscut doar de profetul Ioan. 

Dar, în timp ce priveau la El, oamenii au văzut fața Lui plină de 
milă dumnezeiască, amestecată cu o putere de care era conștient. 
Orice privire a ochilor, orice trăsătură a feţei avea pecetea umilinţei 
şi expresivitatea unei iubiri de nedescris. El părea înconjurat de o 
atmosferă a influenţei spirituale. În timp ce gesturile Lui erau 
liniștite și nepretenţioase, El îi impresiona pe oameni cu simţă- 
mântul unei puteri ascunse, dar care nu putea să fie în totul 
acoperită. Acesta să fie Cel așteptat de Israel atâta vreme? 


Iisus a venit în umilinţă și sărăcie ca să ne poată fi atât model, 
cât și Mântuitor. Dacă S-ar fi arătat în strălucire împărătească, 
atunci cum ne-ar fi putut învăţa umilinţa? Cum ar fi putut 
prezenta adevăruri atât de tăioase ca acelea din Predica de pe 
Munte? Unde ar mai fi fost nădejdea celor smeriţi în viaţă, dacă 
lisus venea să locuiască între oameni ca împărat? 

Cu toate acestea, mulțimii i se părea că nu e cu putinţă ca 
Acela pe care-L arăta loan să fie împlinitorul visurilor lor înalte. 
De aceea, mulţi au fost dezamăgiţi și foarte încurcaţi. 

Cuvintele pe care preoții și rabinii ar fi vrut așa de mult să le 
audă, că Iisus va așeza iarăși împărăţia lui Israel, n-au fost rostite. 
Un asemenea împărat căutaseră și așteptaseră ei, un asemenea 
împărat ar fi fost primit cu braţele deschise. Dar pe unul care 
voia să așeze în inima lor o împărăție a păcii și a neprihănirii nu 
voiau să-L primească. 

A doua zi, când aproape de el se aflau doi ucenici, loan L-a 
văzut din nou pe lisus în mijlocul oamenilor. Faţa profetului s-a 
luminat din nou de slava Celui Nevăzut, când a strigat: „lată 
Mielul lui Dumnezeu”. Cuvintele au mișcat inima ucenicilor. Ei 
nu le înțelegeau pe deplin. Ce însemna numele pe care I-l dăduse 
Ioan — „Mielul lui Dumnezeu”? loan nu lămurise. 

Lăsându-l pe loan, ei s-au dus să-L caute pe lisus. Unul dintre 
aceștia doi era Andrei, fratele lui Simon, iar celălalt era Ioan 
evanghelistul. Aceștia au fost cei dintâi ucenici ai lui Hristos. 
Mânaţi de o putere căreia nu i se puteau împotrivi, ei au mers 
după lisus — nerăbdători să stea de vorbă cu EI și cu toate acestea 
îngroziţi și tăcuţi, pierduţi în grozava întrebare: Este acesta 
Mesia? 

Iisus știa că ucenicii merg după El. Ei erau primele roade ale 
lucrării Sale şi în inima dumnezeiescului Învățător era bucurie 
când aceste fiinţe au răspuns harului Său. Cu toate acestea, 
întorcându-Se, El a întrebat numai atât: „Ce căutați?” El voia să 
le dea prilejul să se întoarcă sau să-și spună dorinţa. 

De un singur lucru își dădeau ei seama. O singură persoană 
umplea gândurile lor. Ei au strigat: „Rabi, unde locuiești?” În 
cele câteva vorbe pe care le puteau schimba pe marginea drumului, 

ei nu puteau să primească ceea ce doreau. Doreau să fie singuri 
cu Iisus, să stea la picioarele Lui și să asculte cuvintele Lui. 

„ Veniti să vedeţi”, le-a zis El. S-au dus și au văzut unde locuia 
și, în ziua aceea, au rămas la El.” 

Dacă loan și Andrei ar fi avut un spirit necredincios, ca preoții 
și rabinii, n-ar fi ajuns să înveţe la picioarele lui lisus. Ei ar fi 
venit la El cu critici, ca să-l judece cuvintele. În felul acesta, 
mulți oameni închid poarta în faţa celor mai preţioase ocazii. 
Dar acești primi ucenici n-au procedat așa. Ei au răspuns chemării 
adresate de Duhul Sfânt prin predica lui loan Botezătorul. Acum 
au recunoscut glasul Învăţătorului ceresc. Pentru ei, cuvintele 
lui Iisus erau pline de prospeţime, de adevăr și de frumuseţe. O 
lumină dumnezeiască se revărsa asupra învățăturii din Scripturile 
Vechiului Testament. Adevărurile cele atât de cuprinzătoare le 
apăreau într-o nouă lumină. 

Numai căința, credinţa și iubirea ajută unui suflet să poată 
primi înțelepciune din cer. Credinţa care lucrează prin iubire 
este cheia cunoștinței și oricine iubește „cunoaște pe Dumnezeu” 
(1 Ioan 4,7). 

Ucenicul Ioan era un om plin de râvnă, plin de o adâncă iubire, 
înflăcărat, şi totuşi contemplativ. El începuse să priceapă slava 
lui Hristos — nu strălucirea și puterea lumească, pe care fusese 
învăţat să le aștepte, ci „o slavă întocmai ca slava singurului născut 
din Tatăl”, „plin de har şi de adevăr” (loan 1,14). El era absorbit 
de contemplarea acestei teme minunate. 

Andrei a căutat să le dea și altora din bucuria care-i umplea 
inima. Căutându-l pe fratele său Simon, i-a strigat: „Noi am găsit 
pe Mesia”. Simon n-a așteptat să i se mai spună o dată. Auzise și 
el predica lui Ioan Botezătorul și s-a grăbit să meargă la 
Mântuitorul. Ochii lui lisus Hristos s-au oprit asupra lui, citin- 
du-i caracterul și istoria vieții. Firea lui impulsivă, inima lui 
iubitoare și înţelegătoare, ambiția lui și încrederea în sine, istoria 
căderii lui, pocăinţa, activitatea și moartea lui de martir, toate 
acestea le-a citit Mântuitorul și i-a zis: „Tu ești Simon, fiul lui 
Iona; tu te vei chema Chifa (care tălmăcit înseamnă Petru)”. 


„A doua zi, lisus a vrut să Se ducă în Galileea și a găsit pe 
Filip. Şi i-a zis: "Vino după Mine.” Filip a ascultat porunca și 
îndată a devenit lucrător pentru Hristos. 

Filip l-a chemat pe Natanael. Acesta din urmă se aflase și el în 
mulțime, când loan Botezătorul arătase către lisus ca Miel al lui 
Dumnezeu. Când a privit la Iisus, Natanael a fost dezamăgit. Se 
putea ca omul acesta, care purta semnele sărăciei și muncii, să 
fie Mesia? Cu toate acestea, Natanael nu se putea hotări să-L 
lepede pe lisus, deoarece cuvintele lui loan îi pătrunseseră în 
inimă. 

În timp ce Filip îl căuta, Natanael era retras într-o livadă 
liniștită, pentru a medita la cele spuse de Ioan și la cele scrise de 
profeti cu privire la Mesia. El s-a rugat ca, dacă persoana arătată 
de loan este Eliberatorul, să i se facă lucrul acesta cunoscut, și 
Duhul Sfânt a venit asupra lui, dându-i asigurarea că Dumnezeu 
a cercetat pe poporul Său, ridicându-i un Mântuitor. Filip știa că 
prietenul lui cercetează profeţiile și, în timp ce Natanael se ruga 
sub un smochin, Filip a descoperit ascunzișul lui. În locul acesta 
liniștit, adăpostit de frunziș, se rugaseră de multe ori împreună. 

Cuvintele: „Noi am găsit pe Acela despre care au scris Moise, 
în lege, și prorocii” i-au apărut lui Natanael ca un răspuns direct 
la rugăciunea lui. Dar Filip avea încă o credinţă șovăielnică. El a 
adăugat plin de îndoială: „Iisus din Nazaret, fiul lui Iosif”. Din 
nou s-au ridicat prejudecăţi în inima lui Natanael. El a exclamat: 
„Poate ieși ceva bun din Nazaret?” 

Filip n-a intrat în dispută. El i-a zis: „Vino și vezi!” „isus a 
văzut pe Natanael venind la EI și a zis despre el: "lată cu adevărat 
un israelit în care nu este vicleșug.” Surprins, Natanael a 
exclamat: „De unde mă cunoşti?” „Drept răspuns lisus i-a zis: 
"Te-am văzut mai înainte ca să te cheme Filip, când erai sub 
smochin.” 

Era destul. Spiritul dumnezeiesc care venise asupra lui 
Natanael, ca urmare a rugăciunii lui sub smochin, îi vorbea acum 
prin cuvintele lui lisus. Cu toate că se îndoia și avea anumite 
prejudecăţi, Natanael a venit la Hristos cu o sinceră dorință după 
adevăr și iată că dorinţa lui s-a împlinit. Credinţa lui a trecut 

dincolo de aceea a celui care-l adusese la Iisus. El a răspuns și a 
zis: „Rabi, Tu ești Fiul lui Dumnezeu, Tu ești Împăratul lui Is- 
rael”. 

Natanael nu L-ar fi găsit niciodată pe Iisus, dacă s-ar fi încrezut 
în rabini, ca ei să-l conducă. El a devenit ucenic numai pentru că 
a căutat să vadă și să judece singur. La fel este și cazul multora 
de astăzi, care stau deoparte din cauza prejudecăților. Cât de 
deosebită ar fi urmarea, dacă ar veni și ar vedea! 

Cât timp își pun încrederea în priceperea oamenilor, niciunul 
dintre ei nu va ajunge la o cunoaștere mântuitoare a adevărului. 
Ca şi Natanael, avem nevoie să studiem Cuvântul lui Dumnezeu 
pentru noi înșine și să ne rugăm pentru iluminarea Duhului Sfânt. 
Cel care l-a văzut pe Natanael sub smochin ne va vedea și pe noi 
în locul tainic al rugăciunii. Îngerii porniţi din lumea de lumină 
sunt aproape de aceia care, plini de umilință, caută călăuzirea 
divină. 

Prin chemarea lui loan, a lui Andrei și a lui Simon, a lui Filip 
și a lui Natanael, a început întemeierea bisericii creștine. loan 
i-a îndrumat la Hristos pe doi dintre ucenicii săi. Apoi, unul dintre 
aceștia, Andrei, l-a găsit pe fratele lui și l-a chemat la Mântuitorul. 
După aceea a fost chemat Filip, și acesta s-a dus să-l caute pe 
Natanael. Exemplele acestea trebuie să ne arate ce importanță 
au eforturile personale de a face un apel la rudele noastre, la 
prietenii și vecinii noștri. Sunt oameni care toată viaţa L-au 
cunoscut pe Hristos, dar n-au făcut niciodată vreun efort per- 
sonal să aducă măcar un singur suflet la Mântuitorul. Ei lasă 
toată lucrarea pe seama slujitorului Evangheliei. Se poate ca acesta 
să fie bine înzestrat, dar nu poate face ceea ce Dumnezeu a lăsat 
în seama membrilor bisericii. 

Sunt mulți oameni care au nevoie de lucrarea unor inimi 
iubitoare, de creștini. Mulţi oameni ruinaţi ar fi putut totuși să 
fie salvaţi, dacă vecinii lor, oameni obișnuiți, ar fi făcut un efort 
personal pentru ei. Mulţi așteaptă ca cineva să li se adreseze di- 
rect. Chiar în familie, între vecini, în orașul în care trăim, este de 
lucru pentru noi ca misionari ai lui Hristos. Dacă suntem creștini, 
lucrul acesta va fi plăcerea noastră. Un om nu este cu adevărat 


convertit câtă vreme în inima lui nu s-a născut dorința de a face 
cunoscut și altora ce prieten scump a găsit el în lisus. Adevărul 
care mântuiește și sfințește nu poate fi ascuns în inimă. 

Toţi cei consacraţi lui Dumnezeu vor fi canale de lumină. 
Dumnezeu face din ei mijloacele Sale, prin care să dea și altora 
din bogăţiile harului Său. Făgăduinţa Lui este: „Le voi face, pe 
ele și împrejurimile dealului Meu, o pricină de binecuvântare; le 
voi trimite ploaie la vreme, și aceasta va fi ploaie binecuvântată” 
(Ezechiel 34,26). 

Filip i-a spus lui Natanael: „Vino și vezi”. El nu i-a cerut să 
primească mărturia altuia, ci să caute personal să-L vadă pe 
Hristos. Acum, când lisus S-a înălţat la cer, ucenicii sunt 
reprezentanţii Lui între oameni și una dintre căile cele mai 
eficiente de a-i câștiga pe oameni pentru El este exemplificarea 
caracterului Său în viaţa noastră zilnică. Influenţa noastră asupra 
altora nu depinde atât de mult de ceea ce spunem, cât de ceea ce 
suntem. Oamenii pot să combată și să desconsidere logica noastră, 
se pot împotrivi și apelurilor noastre, dar o viaţă plină de iubire 
dezinteresată este un argument căruia nu i se pot împotrivi. O 
viață în care faptele se potrivesc cu vorbele, caracterizată prin 
umilința lui Hristos, este o putere în lumea aceasta. 

Învățătura lui Hristos era exprimarea unei convingeri trăite 
în viaţă și cei care învaţă de la El vor deveni învăţători după 
modelul dumnezeiesc. Cuvântul lui Dumnezeu, vorbit de cel care 
a fost personal sfințit prin el, are o putere dătătoare de viaţă, 
care-l face atrăgător pentru ascultători și-i convinge că acesta e 
o realitate vie. Când cineva a primit adevărul din iubire, va da pe 
față aceasta prin puterea de convingere a comportamentului său 
și prin tonul cu care vorbește. El face cunoscut ceea ce el însuși 
a auzit, a văzut și a pipăit cu privire la Cuvântul vieții, ca alţii să 
aibă părtășie cu el prin cunoașterea lui Hristos. Cuvintele 
mărturiei lui, pornite de pe buze atinse de cărbunele aprins de pe 
altar, sunt adevăr pentru o inimă primitoare și lucrează sfinţirea 
asupra caracterului. 

Omul care caută să lumineze pe altul va fi el însuși 
binecuvântat. Va fi o ploaie binecuvântată pentru toți. „Cel ce 
udă pe alţii va fi udat și el” (Proverbe 11,25). Dumnezeu putea 

să aducă la îndeplinire lucrarea de salvare a păcătoşilor şi fără 
ajutorul nostru; dar, pentru ca noi să ne formăm un caracter ca 
al lui Hristos, trebuie să fim părtași la lucrarea Lui. Pentru a 
putea intra în bucuria Lui, bucuria de a vedea ființe răscumpărate 
prin jertfa Sa, trebuie să luăm parte la eforturile Lui pentru 
răscumpărarea lor. 

Cele dintâi cuvinte ale lui Natanael, prin care își exprima 
credința, atât de pline de zel și sincere, au ajuns la urechile lui 
lisus ca o muzică plăcută. El i-a zis: „Pentru că ţi-am spus că 
te-am văzut sub smochin, crezi? Lucruri mai mari decât acestea 
vei vedea”. Mântuitorul privea plin de bucurie în viitor, la lucrarea 
Sa de a vesti Evanghelia celor umili, de a alina inima zdrobită și 
de a vesti eliberarea celor legaţi de Satana. Gândindu-se la 
binecuvântările scumpe pe care EI li le adusese oamenilor, Iisus 
a adăugat: „Adevărat, adevărat vă spun că, de acum încolo, veți 
vedea cerul deschis și pe îngerii lui Dumnezeu suindu-se și 
coborându-se peste Fiul omului”. 

De fapt, prin aceste cuvinte, Hristos spunea: Pe țărmurile 
Iordanului, cerul s-a deschis și Duhul S-a coborât asupra Mea ca 
un porumbel. Scena aceasta n-a fost decât un semn că Eu sunt 
Fiul lui Dumnezeu. Dacă veţi crede astfel în Mine, credinţa voastră 
va fi mai vie. Veţi vedea că cerurile sunt deschise și că nu se vor 
mai închide niciodată. Eu le-am deschis pentru voi. Îngerii lui 
Dumnezeu se înalță, ducând rugăciunile celor înstrăinaţi și 
împovăraţi la Tatăl de sus, și se coboară cu binecuvântare și 
nădejde, curaj, ajutor și viaţă pentru fiii oamenilor. 

Îngerii lui Dumnezeu merg neîncetat de la pământ la cer și de 
la cer la pământ. Minunile lui Hristos pentru cei suferinzi și 
întristaţi au fost făcute de puterea lui Dumnezeu, prin slujirea 
îngerilor. Şi tot prin Hristos și serviciul trimișilor Lui din cer e 
adusă orice binecuvântare de la Dumnezeu la noi. Îmbrăcându-Se 
în corp omenesc, Mântuitorul nostru unește interesele Sale cu 
cele ale copiilor căzuţi ai lui Adam, în timp ce, prin dumnezeirea 
Lui, El îmbrățișează tronul lui Dumnezeu. Și, în felul acesta, 
Hristos este mijlocul de comunicare al oamenilor cu Dumnezeu 
și al lui Dumnezeu cu oamenii. 


CAPITOLUL 15 


LA NUNTA DIN CANA 


Darul lui Hristos la nuntă era un simbol. 

Apa reprezenta botezul în moartea Lui, vinul arăta 
sângele Lui care avea să se verse pentru păcatele 
lumii. Apa cu care au fost umplute vasele era adusă 
de mâini omeneşti, dar numai cuvântul lui Hristos 
a fost în stare să-i dea putere dătătoare de viată. 
Tot astfel stau lucrurile cu ceremoniile care tintesc 
către moartea Mântuitorului. Numai prin puterea 
lui Hristos, care lucrează prin credință, ele ajung 
să hrănească sufletul. 


IISUS NU ŞI-A ÎNCEPUT LUCRAREA săvârşind vreo faptă 
deosebită în faţa Sinedriului din Ierusalim. Puterea Lui s-a 
manifestat la o întâlnire familială dintr-un mic sat galileean, 
pentru a contribui la bucuria unei sărbători de nuntă. În felul 
acesta, Și-a arătat iubirea față de oameni și dorinţa de a lucra 
pentru fericirea lor. În pustia ispitei, EI băuse un pahar de durere. 
După aceea, a venit să le dea oamenilor un pahar de fericire, ca, 
prin binecuvântarea Lui, să sfinţească relaţiile din viaţa oamenilor. 

De la Iordan, lisus S-a reîntors în Galileea. La data aceea, 
urma să aibă loc o nuntă în Cana, un sătuleț nu departe de 
Nazaret. Mirii erau rude cu Iosif și cu Maria, iar lisus, aflând 
despre această adunare în familie, S-a dus la Cana, unde a fost 
invitat să rămână la masă împreună cu ucenicii Săi. 

Din nou S-a întâlnit cu mama Sa, de care Se despărțise de 
câtva timp. Maria auzise de cele petrecute la Iordan, la botezul 
Lui. Veștile fuseseră duse până la Nazaret și i-au readus în minte 


Capitolul acesta se bazează pe cele relatate în Ioan 2,1-11. 

scenele care timp de mulți ani fuseseră ascunse în inimă. Ca toți 
ceilalți din Israel, Maria fusese profund mișcată de lucrarea lui 
Ioan Botezătorul. Ea își aducea aminte de profeția dată la nașterea 
lui. Auzind acum că el s-a întâlnit cu lisus, speranţele ei s-au 
reaprins. Dar mai ajunsese la ea și vestea că lisus plecase în mod 
tainic în pustie și inima ei era cuprinsă de presimţiri tulburătoare. 

Din ziua în care auzise cuvintele îngerului în casa ei din Nazaret, 
Maria căutase să adune toate dovezile că lisus era Mesia. Viaţa 
lui blândă și neegoistă o asigura că El nu putea fi decât Cel trimis 
de Dumnezeu. Cu toate acestea, avusese unele îndoieli și 
dezamăgiri și aștepta acum cu mult dor să vadă clipa în care se va 
descoperi slava Lui. Moartea o despărţise de Iosif, care 
împărtășise cu ea cunoștința și taina nașterii lui lisus. Acum nu 
mai avea cui să-i spună nădejdile și temerile ei. Cele două luni 
trecute fuseseră pline de întristare. Era despărțită de Iisus, în a 
cărui iubire găsea mângâiere. Se gândea mereu la cuvintele lui 
Simeon: „Sufletul tău va fi străpuns de o sabie” (Luca 2,35) și 
și-a amintit de cele trei zile de durere, când crezuse că L-a pierdut 
pe lisus pentru totdeauna; acum, cu inima plină de nerăbdare, 
aștepta întoarcerea Lui. 

La nuntă, L-a întâlnit tot ca pe un fiu bun și serviabil. Cu 
toate acestea, nu mai era același. Faţa Lui era schimbată. Păstra 
încă urmele luptei pe care o dusese în pustie și o nouă expresie 
de demnitate și de putere dădea dovadă despre misiunea Lui 
cerească. Împreună cu EL, era un grup de tineri, ai căror ochi Îl 
urmăreau cu respect și care ÎI numeau „Învăţător”. Aceștia i-au 
povestit Mariei ce văzuseră și auziseră la botez și prin alte locuri. 
Ei au încheiat, declarând: „Noi am găsit pe Acela, despre care au 
scris Moise în Lege şi prorocii” (Ioan 1,45). 

Când oaspeţii s-au adunat, părea că mulți sunt preocupaţi de 
lucruri foarte importante. O emotie ascunsă stăpânea adunarea. 
Grupuri mici discutau în șoaptă, dar cu interes vădit și priviri 
întrebătoare se îndreptau spre Fiul Mariei. Când a auzit cuvintele 
ucenicilor cu privire la lisus, Maria s-a bucurat la gândul că 
speranţele pe care le nutrise ea atâta vreme nu erau zadarnice. 
Totuși ar fi trebuit ca ea să fie mai mult decât om ca să nu se fi 
amestecat în această bucurie sfântă și o urmă de mândrie și 


afecţiune de mamă. Când a văzut privirile îndreptate spre Iisus, 
ar fi dorit ca El să le dea celor adunaţi acolo o dovadă că era 
într-adevăr Cel onorat de Dumnezeu. Ea spera că se va ivi prilejul 
ca El să facă o minune în faţa lor. 

Obiceiul timpului era ca petrecerea de nuntă să ţină mai multe 
zile. De data aceasta, înainte ca petrecerea să ia sfârşit, s-a observat 
că nu mai era vin. Constatarea aceasta a adus multă îngrijorare 
familiei. Era un lucru neobișnuit ca la asemenea ocazii să nu fie 
vin și lipsa lui ar fi fost un semn de lipsă de ospitalitate. Fiind 
rudă cu tinerii, Maria ajutase la pregătirile pentru masă și acum 
I-a spus lui lisus: „Nu mai au vin”. Aceste cuvinte sunau ca o 
rugăminte ca El să le împlinească lipsa. Dar lisus a răspuns: 
„Femeie, ce am a face Eu cu tine? Nu Mi-a venit încă ceasul”. 

Răspunsul acesta, pe cât ni se pare nouă de aspru, nu exprimă 
răceală sau lipsă de politeţe. Mântuitorul i S-a adresat mamei Sale 
în felul în care se vorbea în Orient. Așa se vorbea față de 
persoanele cărora voia cineva să le arate respect. Orice faptă a 
vieţii pământești a lui Hristos era în armonie cu învăţătura pe 
care El Însuși o dăduse: „Cinsteşte pe tatăl tău și pe mama ta” 
(Exodul 20,12). Pe cruce, ultima dată când El a dovedit milă față 
de mama Sa, S-a exprimat în același fel când a lăsat-o în grija 
celui mai iubit ucenic al Său. Atât la nuntă, cât și pe cruce, iubirea 
exprimată prin glas, privire și gesturi tălmăcea cuvintele Sale. 

În copilărie, când a mers la templu, unde I s-a descoperit taina 
misiunii Sale, Hristos i-a spus Mariei: „Nu știaţi că trebuie să fiu 
în casa Tatălui Meu?” (Luca 2,49). Cuvintele acestea prezentau 
cheia întregii Sale vieţi și lucrări. Totul era secundar faţă de 
misiunea Lui, lucrarea cea mare de răscumpărare, pentru 
împlinirea căreia venise în lume. Acum a repetat învăţătura. Exista 
primejdia ca Maria să creadă că legăturile ei cu Iisus i-ar da anumite 
drepturi asupra Lui sau că, până la un anumit punct, putea să-L 
îndrume în misiunea Sa. Timp de treizeci de ani, El fusese față de 
ea un fiu supus și iubitor, și iubirea Lui nu se schimbase; dar 
acum trebuia să aibă grijă de lucrarea Tatălui Său. Ca Fiu al Celui 
Preaînalt și Mântuitor al lumii, nicio legătură pământească nu 
trebuia să-L oprească de la lucrarea Lui sau să-L influenţeze în 
purtare. El trebuia să rămână liber pentru a face voia lui 

Dumnezeu. Trebuie să învăţăm și noi lucrul acesta. Cerințele lui 
Dumnezeu sunt mai presus chiar decât legăturile omeneşti de 
rudenie. Nicio atracție pământească nu trebuie să ne abată 
picioarele de pe calea pe care El ne îndeamnă să mergem. 

Singura nădejde de scăpare pentru neamul nostru este în 
Hristos. Maria nu putea găsi mântuire decât prin Mielul lui 
Dumnezeu. În ea însăși, nu avea niciun merit. Legătura ei cu Iisus 
nu o așeza într-o poziție spirituală deosebită de a oricărei alte 
fiinţe omenești. Lucrul acesta voiau să-l spună cuvintele 
Mântuitorului. El a făcut să se vadă bine deosebirea dintre legătura 
Lui cu ea ca Fiu al omului și ca Fiu al lui Dumnezeu. Legătura de 
rudenie dintre ei nu o așeza în niciun caz pe aceeași treaptă cu El. 

Cuvintele „nu Mi-a sosit încă ceasul” arată că fiecare faptă din 
viaţa de pe pământ a lui Hristos era o împlinire a planului care 
exista din zilele veșniciei. Înainte ca EI să vină pe pământ, s-a aflat 
în fața Lui planul desăvârșit în toate amănuntele. Însă, în timp ce 
trăia printre oameni, El era călăuzit pas cu pas de voința Tatălui. 
La timpul hotărât, El nu S-a dat înapoi de la a lucra cu aceeași 
supunere, El a așteptat până la venirea timpului. 

Spunându-i Mariei că încă nu I-a venit ceasul, lisus a dat un 
răspuns gândurilor ei nemărturisite — un răspuns la așteptările pe 
care ea le nutrea, la fel ca tot poporul din care făcea parte. Ea 
spera că El Se va descoperi ca Mesia și va lua în stăpânire tronul 
lui Israel. Dar nu venise încă timpul. lisus primise soarta omului 
nu ca împărat, ci ca un „Om al durerii și obișnuit cu suferinţa”. 

Dar, cu toate că nu înţelegea bine lucrarea lui Hristos, Maria 
se încredea în El fără nicio rezervă. lisus a dat un răspuns credinţei 
ei. Cea dintâi minune a fost săvârșită pentru a onora încrederea 
Mariei și pentru a întări credința ucenicilor Săi. Ucenicii urmau 
să întâmpine multe și grele ispite la necredinţă. Pentru ei, profeţiile 
erau foarte clare și nu mai putea fi loc de discuţie asupra faptului 
că lisus era Mesia. Ei se așteptau ca învățătorii religioși să-L 
primească pe lisus cu o încredere chiar mai mare decât a lor. Ei 
spuneau tuturor ce lucrări minunate săvârșise Hristos și ce 
convingeri aveau ei despre misiunea Lui, dar erau surprinși și 
dezamăgiți de necredinţa, de multele prejudecăţi și de vrăjmășia 
faţă de lisus, pe care le dădeau pe faţă preotii și rabinii. Cele 


dintâi minuni ale Mântuitorului i-au întărit pe ucenici, ca să poată 
rezista acestei împotriviri. 

Fără a fi cumva tulburată de cuvintele lui lisus, Maria le-a zis 
celor ce slujeau la masă: „Să faceţi orice vă va zice”. Ea a făcut 
tot ce putea pentru a pregăti calea pentru lucrarea lui lisus. 

La intrare, se aflau șase vase mari de piatră și lisus le-a spus 
slujitorilor să le umple cu apă. Așa s-a făcut. Apoi, pentru că 
aveau nevoie imediat de vin, lisus a zis: „Scoateţi acum și aduceți 
nunului”. În locul apei cu care fuseseră umplute vasele, a început 
atunci să curgă vin. Nici nunul, nici oaspeţii nu aflaseră că se 
sfârșise vinul. Când a gustat din băutura adusă de slujitori, nunul 
a constatat că era mult mai bună decât cea pe care o avuseseră 
mai înainte și că se deosebea foarte mult de aceea servită la 
începutul mesei. Îndreptându-se spre mire, i-a spus: „Orice om 
pune la masă întâi vinul cel bun și, după ce oamenii au băut bine, 
atunci pune pe cel mai puţin bun, dar tu ai ţinut vinul cel bun 
până acum”. 

După cum oamenii servesc întâi vinul cel bun și după aceea pe 
cel rău, la fel face și lumea cu darurile ei. Ceea ce oferă poate să 
fie plăcut ochiului și să încânte simțurile, dar în cele din urmă se 
dovedește a fi nesatisfăcător. Vinul se schimbă în amărăciune și 
veselia se schimbă în întristare. Ceea ce s-a început cu cântece și 
veselie se încheie cu oboseală şi dezgust. În schimb, darurile lui 
lisus sunt totdeauna noi și proaspete. Ospăţul pe care El îl oferă 
sufletului nu e niciodată lipsit de mulțumire și bucurie. Fiecare 
dar nou mărește capacitatea primitorului de a aprecia și a se bucura 
de binecuvântările Domnului. El dă har peste har. La El nu poate 
fi lipsă. Dacă rămâi în EI, faptul că astăzi ai primit un dar bogat 
îti asigură primirea unuia și mai bogat mâine. Cuvintele lui Iisus 
către Natanael exprimă legea purtării lui Dumnezeu față de fiii 
credinței. Cu fiecare nouă descoperire a iubirii Sale, El spune 
inimii primitoare: „Crezi? Lucruri mai mari decât acestea vei 
vedea” (Ioan 1,50). 

Darul lui Hristos la nuntă era un simbol. Apa reprezenta 
botezul în moartea Lui, vinul arăta sângele Lui care avea să se 
verse pentru păcatele lumii. Apa cu care au fost umplute vasele 
era adusă de mâini omenești, dar numai cuvântul lui Hristos a 

fost în stare să-i dea putere dătătoare de viață. Tot astfel stau 
lucrurile cu ceremoniile care țintesc spre moartea Mântuitorului. 
Numai prin puterea lui Hristos, care lucrează prin credință, ele 
ajung să hrănească sufletul. 

Cuvintele lui Hristos au asigurat cele necesare pentru sărbă- 
toare. Tot atât de îmbelșugat este harul Său, care șterge nelegiuirile 
oamenilor și care înnoiește și susține viaţa spirituală. 

La cea dintâi sărbătoare la care El a luat parte împreună cu 
ucenicii, lisus le-a dat paharul care simboliza lucrarea Lui pentru 
mântuirea lor. La cea din urmă cină, le-a dat din nou paharul în 
instituirea acelei orânduiri sfinte, prin care urma să fie vestită 
moartea Lui „până va veni EI” (1 Corinteni 11,26). Iar întristarea 
ucenicilor când s-au despărțit de Domnul lor a fost alungată de 
făgăduinţa că se vor întâlni din nou, căci le-a zis: „De acum încolo, 
nu voi mai bea din acest rod al viței până în ziua când îl voi bea cu 
voi nou, în Împărăţia Tatălui Meu” (Matei 26,29). 

Vinul pe care l-a făcut lisus la nuntă era must din struguri, la 
fel ca acela pe care l-a dat ucenicilor Săi ca un simbol al sângelui 
Său. Acesta e vinul despre care amintește Isaia când vorbește de 
vinul nou aflat „în strugure” și zice: „Nu-l nimici, căci este o 
binecuvântare în el” (Isaia 65,8). 

Însuși Hristos a vorbit în Vechiul Testament, când l-a înștiințat 
pe Israel că „vinul este batjocoritor, băuturile sunt gălăgioase, 
oricine se îmbată cu ele nu este înțelept” (Proverbe 20,1). De 
aceea, El n-a dat nimănui asemenea băuturi. Satana îi ispitește pe 
oameni să folosească lucruri care întunecă raţiunea și slăbesc 
puterile spirituale, dar Hristos ne învaţă să ţinem în supunere 
josnicia firii noastre. Toată viaţa Lui a fost o pildă de lepădare de 
sine. Pentru ca să înfrângem puterea poftei, El a suferit pentru 
noi cea mai grea încercare pe care o poate suferi omul. Hristos a 
fost Acela care a dat îndrumarea ca loan Botezătorul să nu bea 
nici vin, nici băutură îmbătătoare. Tot El a ordonat o abstinenţă 
asemănătoare pentru soţia lui Manoah. El a mai pronunţat și un 
blestem asupra omului care va da o băutură îmbătătoare 
semenului său. Hristos nu Și-a contrazis învățătura. Vinul 
nefermentat, făcut de El pentru oaspeţii de la nuntă, a fost o 


băutură sănătoasă și înviorătoare. Efectul ei a fost acela că a pus 
din nou gustul în armonie cu un apetit sănătos. 

Când au observat calitatea vinului, oaspeţii au început să 
vorbească despre el și să pună întrebări, așa că slujitorii au început 
să povestească minunea. Ei au fost câtva timp așa de mult miraţi de 
lucrul acesta, încât nici nu s-au gândit la Acela care făcuse minunea. 
Când L-au căutat, în cele din urmă au descoperit că Se retrăsese 
atât de liniștit, încât nici ucenicii Lui nu observaseră. 

Atenţia oaspeţilor s-a îndreptat atunci către ucenici. Pentru 
prima dată, ei au avut ocazia să dea mărturie despre credinţa lor 
în Iisus. Ei au povestit ce au văzut și au auzit la Iordan și în inima 
multora s-a aprins nădejdea că Dumnezeu a ridicat un Mântuitor 
pentru poporul Său. Vestea despre această minune s-a răspândit 
peste tot prin partea locului și a mers până la Ierusalim. Cu un 
interes nou, preoții și bătrânii au cercetat profeţiile care arătau 
spre venirea lui Hristos. Oamenii doreau să știe care este misiunea 
acestui nou învățător, care se ivise între ei în chip așa de puţin 
pretenţios. 

Lucrarea lui Hristos era într-un contrast izbitor cu aceea a 
bătrânilor iudei. Atenţia pe care o dădeau tradiţiei și formelor 
făcuse să dispară orice urmă de libertate în cugetare și acțiune. 
Ei trăiau într-o continuă groază de a nu se întina. Ca să nu se 
atingă de cei „necuraţi”, trăiau retrași nu numai față de neamuri, 
ci și faţă de marea mulţime a celor de un neam cu ei, necăutând 
nici să le vină în ajutor, nici să le câștige prietenia. Stăruind 
necontenit numai asupra acestor lucruri, mintea li se pipernicise, 
iar cercul vieţii lor devenise foarte strâmt. Pilda lor încuraja 
egoismul și intoleranţa în toate clasele neamului lor. 

lisus Și-a început lucrarea de reformă, intrând în strânse 
legături de iubire cu oamenii. În timp ce arăta cel mai mare res- 
pect față de Legea lui Dumnezeu, El mustra evlavia plină de 
pretenţii a fariseilor și căuta să-i elibereze pe oameni de rânduielile 
fără rost cu care erau legaţi. El căuta să dărâme barierele care 
despărțeau diferitele clase ale societăţii, ca să-i poată aduna pe 
oameni ca membri ai aceleiași familii. Participarea Lui la nuntă 
era plănuită pentru a face primul pas către această ţintă. 

Dumnezeu îl îndrumase pe Ioan Botezătorul să locuiască în 
pustie, ca să poată fi ferit de influenţa preoţilor și rabinilor și să 
fie pregătit pentru o lucrare deosebită. Dar viaţa sa aspră și izolată 
nu avea să fie un model de urmat pentru toţi oamenii. Nici loan 
nu le-a spus ascultătorilor lui să-și lase ocupațiile de mai înainte. 
EI le-a poruncit să aducă dovezi că s-au pocăit, că sunt credincioși 
faţă de Dumnezeu acolo unde i-a chemat El. 

lisus mustra îngăduinţa de sine sub toate formele ei, dar era 
cât se poate de sociabil. El Se bucura de ospitalitatea tuturor 
claselor, vizitând familii de bogaţi și de săraci, de învăţaţi și de 
neînvăţați și căutând să înalțe gândurile lor de la lucrurile obișnuite 
ale vieţii la cele spirituale și veșnice. El n-a îngăduit risipa și nicio 
umbră de ușurătate lumească n-a pătat conduita Sa; cu toate 
acestea, Se bucura de scenele de fericire nevinovată și, prin 
prezenţa Lui, a aprobat adunările de societate. Nunta la iudei era 
o ocazie impresionantă și bucuriile ei nu erau neplăcute pentru 
Fiul omului. Luând parte la nuntă, lisus a onorat căsătoria ca pe 
o instituţie divină. 

Atât în Vechiul, cât și în Noul Testament, legătura căsătoriei 
este folosită pentru a reprezenta unirea sfântă și iubitoare dintre 
Hristos şi poporul Său. Pentru Iisus, bucuria sărbătorii de nuntă 
vorbea despre desfătarea ce va domni în ziua când EI Își va aduce 
mireasa în casa Tatălui și când cei răscumpăraţi și Răscumpă- 
rătorul vor sta la masa de la nunta Mielului. El zice: „Cum se 
bucură mirele de mireasa lui, așa Se va bucura Dumnezeul tău de 
tine”. „Nu te vor mai numi "Părăsită”... ci te vor numi "Plăcerea 
Mea este în ea... căci Domnul Își pune plăcerea în tine”. „Se va 
bucura de tine cu mare bucurie, va tăcea în dragostea Lui și nu va 
mai putea de veselie pentru tine” (Isaia 62,5.4; Tefania 3,17). 
Când i s-a dat o viziune asupra lucrurilor cerești, apostolul Ioan 
a scris: „Am auzit ca un glas de gloată multă, ca vuietul unor ape 
multe, ca bubuitul unor tunete puternice, care zicea: "Aleluia! 
Domnul, Dumnezeul nostru Cel Atotputernic, a început să 
împărăţească. Să ne bucurăm. Să ne veselim și să-l dăm slavă! 
Căci a venit nunta Mielului, soția Lui s-a pregătit”. „Ferice de cei 
chemaţi la ospățul nunţii Mielului” (Apocalipsa 19,6.7.9). 


lisus vedea în oricine un om căruia trebuia să-i fie prezentată 
chemarea la Împărăţia Lui. El câștiga inima oamenilor, trăind între 
ei ca Unul care le dorea binele. El îi căuta pe străzi, prin case, pe 
corăbii, în sinagogă, pe țărmurile lacului și la ospăţul de nuntă. 
Stătea de vorbă cu ei la ocupațiile lor zilnice și Se interesa de nevoile 
lor pământești. El aducea învăţătura Lui în familii, făcând ca în 
casa lor să se simtă influenţa prezenţei Lui dumnezeiești. Iubirea 
puternică, pe care o arăta faţă de fiecare om, ajuta la câștigarea 
inimilor. Adesea, Se retrăgea prin munţi pentru rugăciune liniștită, 
dar aceasta era o pregătire pentru activitatea Lui între oamenii 
ocupați cu grijile vieţii. Totdeauna revenea din acele locuri de liniște 
pentru ca din nou să-i vindece pe cei bolnavi, să-i înveţe pe cei 
neștiutori și să sfărâme lanţurile celor înrobiţi de Satana. 

Tot prin legături personale și prin vieţuire laolaltă făcea Iisus 
și educaţia ucenicilor. Uneori îi învăţa stând între ei pe coasta 
muntelui, alteori le descoperea tainele Împărăției lui Dumnezeu 
lângă mare sau mergând cu ei pe cale. El nu ţinea predici, cum 
fac oamenii astăzi. Oriunde inimile erau deschise să primească 
solia dumnezeiască, El desfășura adevărurile Planului de 
Mântuire. El nu le-a poruncit ucenicilor Lui să facă un anumit 
lucru, ci le-a spus: „Urmaţi-Mă”. În călătoriile prin sate și oraşe, 
îi lua cu El ca să poată vedea cum îi învață pe oameni. El făcea 
ca interesele lor să fie unite cu ale Sale, iar ei se uneau cu El la 
lucru. 

Pilda lui Hristos, care era preocupat de ceea ce îi interesa pe 
oameni, ar trebui să fie urmată de toţi aceia care vestesc Cuvântul 
Lui și de toţi aceia care primesc Evanghelia harului Său. Noi nu 
trebuie să renunțăm la legătura cu societatea. Nu trebuie să ne 
separăm de ceilalți oameni. Pentru a lucra cu toate clasele, trebuie 
să-i găsim pe oameni acolo unde sunt. Rareori ne vor căuta din 
proprie iniţiativă. Nu numai de la amvon e atinsă inima oamenilor 
de adevărul dumnezeiesc. Mai este și un alt câmp de lucru, poate 
mai umil, dar îmbelșugat și roditor, și anume în căsuţa celor umili 
și în palatul celor mari, acolo unde ni se oferă ospitalitate, și în 
adunările pentru bucurii sociale nevinovate. 

Ca ucenici ai lui Hristos, noi nu trebuie să ne amestecăm în 
lume numai din dorinţa de a găsi plăceri și de a ne uni cu ea la 

nebunii. Asemenea legături nu pot aduce decât rău. Niciodată nu 
trebuie să aprobăm păcatul prin cuvintele sau prin faptele noastre, 
prin tăcerea sau prin prezența noastră. Oriunde am merge, trebuie 
să-L ducem cu noi pe Iisus și să le descoperim și altora cât de 
scump este Mântuitorul nostru. Dar aceia care caută să-și apere 
credinţa, ascunzând-o între ziduri de piatră, pierd ocazii preţioase 
de a face binele. Prin legăturile sociale, creștinismul vine în con- 
tact cu lumea. Toţi aceia care au primit lumina dumnezeiască 
trebuie să lumineze cărarea acelora care nu cunosc lumina vietii. 

Toţi trebuie să devenim martori pentru lisus. Puterea 
legăturilor sociale, sfințită prin harul lui Hristos, trebuie să fie 
dezvoltată pentru a câștiga suflete pentru Mântuitorul. Să facem 
astfel, încât lumea să vadă că noi nu suntem absorbiți în mod 
egoist numai de interese proprii, ci dorim să dăm și altora din 
binecuvântările și privilegiile noastre. Să-i facem să vadă că religia 
nu ne face insensibili sau pretenţioși. Toţi aceia care susţin că 
L-au găsit pe Hristos să lucreze ca El pentru binele oamenilor. 

Niciodată n-ar trebui să dăm lumii impresia falsă că aceia care 
sunt creștini sunt oameni posomorâţi și nefericiţi. Dacă ochii noștri 
sunt ațintiți la Iisus, ÎI vom vedea pe Răscumpărătorul cel atât de 
milostiv și vom prinde lumina feţei Sale. Oriunde domnește Duhul 
Lui, acolo se găsește pacea. Și acolo va fi și bucurie, deoarece 
există o încredere liniștită și sfântă în Dumnezeu. 

Hristos este bucuros când urmașii Lui dovedesc că, deși sunt 
oameni, sunt totuși părtași de natură dumnezeiască. Ei nu sunt 
statui, ci bărbaţi și femei vii. Inima lor, înviorată de roua harului 
divin, se deschide larg în fața Soarelui Neprihănirii. Prin fapte 
luminate de iubirea lui Hristos, ei reflectă asupra celorlalți lu- 
mina care strălucește asupra lor. 


CAPITOLUL 16 


ÎN TEMPLUL SĂU 


Scopul lui Dumnezeu din veacurile veşnice a fost ca 
fiecare fiintă creată, de la serafimul luminos şi sfânt 
până la om, să fie un templu în care Creatorul să 
locuiască. Din cauza păcatului, omul a încetat să 
mai fie un templu pentru Dumnezeu. Fiind 
întunecată şi pervertită de rele, inima omului n-a 
mai dat la iveală slava Celui Sfânt. Dar planul 
cerului a fost realizat prin întruparea Fiului lui 
Dumnezeu. Dumnezeu locuiește în corp omenesc și, 
prin harul salvator, inima omului devine din nou 
templul Său. 


„DUPĂ ACEEA, S-A COBORÂT LA CAPERNAUM împreună cu 
mama, fraţii și ucenicii Lui; și acolo n-au rămas multe zile. Paștele 
iudeilor erau aproape, și Iisus S-a suit la Ierusalim.” 

În timpul acestei călătorii, lisus S-a alăturat uneia dintre marile 
cete care mergeau spre capitală. El nu făcuse încă publică misiunea 
Sa și S-a amestecat printre oameni fără a fi observat. În aceste ocazii, 
venirea lui Mesia, către care fusese îndreptată atenţia tuturor prin 
lucrarea lui loan Botezătorul, era adesea subiect de discuţie. Se 
vorbea despre nădejdea măreției naţionale cu un entuziasm 
înflăcărat. lisus știa că această nădejde avea să fie dezamăgită, 
deoarece era întemeiată pe o interpretare greșită a Scripturilor. Cu 
toată seriozitatea, El lămurea profetiile și căuta să-i facă pe oameni 
să cerceteze mai de aproape Cuvântul lui Dumnezeu. 

Mai-marii iudeilor îi învățaseră pe oameni că, la Ierusalim, 
aveau să fie învăţaţi să se închine lui Dumnezeu. Aici se adunau 


Capitolul acesta se bazează pe cele relatate în Ioan 2,12-22. 

în timpul săptămânii Paștelor mulţi oameni, venind din toate 
părțile Palestinei și chiar din ţări depărtate. Curțile templului 
erau pline de o mulțime amestecată. Mulţi nu puteau aduce cu ei 
jertfele care aveau să fie prezentate ca simbol al Marelui Sacrificiu. 
Pentru a veni în ajutorul lor, se vindeau și se cumpărau animale 
în curtea din afara templului. Aici se adunau toate clasele de 
oameni, ca să-și cumpere jertfele. Aici se schimbau toţi banii 
străini, în bani ai templului. 

Fiecare iudeu trebuia să plătească în fiecare an o jumătate de 
siclu „pentru răscumpărarea sufletului”, și banii astfel adunaţi 
erau folosiți pentru întreţinerea templului (Exodul 30,12-16). 
Pe lângă aceasta, se aduceau sume mari ca daruri de bunăvoie, 
pentru a fi depuse în tezaurul templului. Se cerea ca toți banii 
străini să fie schimbaţi în siclul templului, care era primit pentru 
slujba de la sanctuar. Schimbarea banilor dădea loc la fraude și 
înșelăciune și se transformase într-un comerţ dezgustător, care 
era un izvor de câștig pentru preoți. 

Vânzătorii cereau prețuri grozav de mari pentru animalele 
vândute și-și împărțeau câștigurile cu preoții și conducătorii, care 
astfel se îmbogățeau pe seama credincioșilor. Închinătorii fuseseră 
învăţaţi să creadă că, dacă nu oferă jertfe, binecuvântarea lui 
Dumnezeu nu va veni asupra copiilor și ţarinilor lor. În felul 
acesta, se putea obţine un preț mai mare pentru animale, deoa- 
rece, după ce parcurseseră atâta drum, oamenii nu s-ar fi întors 
acasă, fără să fi îndeplinit faptele pioase pentru care veniseră. 

La Paște, se aduceau foarte multe jertfe și vânzările la templu 
erau foarte mari. Din cauza aceasta, mișcarea și zgomotul dădeau 
impresia că acolo ar fi mai degrabă un târg de vite decât un templu 
sfânt al lui Dumnezeu. Se auzeau târguieli în gura mare, mugete 
de vite, behăit de oi, gângurit de porumbei, amestecate cu zornăitul 
banilor și cu certuri mânioase. Atât de mare era confuzia, încât 
închinătorii erau tulburaţi, iar cuvintele înălțate către Cel 
Preaînalt se înecau în tumultul care stăpânea templul. Iudeii erau 
foarte mândri de evlavia lor. Se bucurau de templul lor și priveau 
ca hulă orice cuvânt care s-ar fi spus în defavoarea lui. Ei erau 
foarte riguroși în îndeplinirea ceremoniilor de acolo, dar iubirea 


de bani biruise scrupulele. Nici nu le trecea prin minte cât de 
mult se rătăciseră de la scopul pe care-l urmărise Dumnezeu prin 
instituirea serviciului divin la început. 

Când Domnul Se coborâse pe Muntele Sinai, locul a fost sfințit 
prin prezenţa Lui. Moise primise poruncă să pună anumite 
îngrădiri împrejurul muntelui și să-l sfinţească, și cuvântul 
Domnului a fost auzit avertizând: „Să nu cumva să vă suiți pe 
munte, sau să vă atingeţi de poalele lui. Oricine se va atinge de 
munte, va fi pedepsit cu moartea. Nicio mână să nu se atingă de 
el, ci pe oricine se va atinge să-l omoare cu pietre sau să-l 
străpungă cu săgeți; dobitoc sau om nu va trăi” (Exodul 19,12.13). 
În felul acesta, s-a dat învățătura că orice loc în care Se descoperă 
Dumnezeu cu prezenţa Lui este un loc sfânt. Și împrejurimile 
templului lui Dumnezeu trebuiau socotite ca fiind sfinte. Dar, în 
goana după câștig, toate acestea se pierduseră din vedere. 

Preoții și conducătorii poporului erau chemaţi ca reprezentanți 
ai lui Dumnezeu faţă de neamul lor și ar fi trebuit să corecteze 
abuzurile din curtea templului. Ar fi trebuit să le dea oamenilor 
o pildă de cinste şi de milă. În loc să caute câștigul lor, ar fi 
trebuit să cerceteze situaţia și nevoile credincioșilor și să fie gata 
să-i ajute pe aceia care nu erau în stare să cumpere jertfele cerute. 
Dar ei n-au făcut lucrul acesta. Avariţia le împietrise inima. 

La sărbătoarea aceasta veneau oameni suferinzi, săraci și 
nenorociţi. Erau acolo orbi, schilozi și surzi. Unii erau aduși pe 
paturile lor. Mulţi dintre ei erau prea săraci ca să poată cumpăra 
măcar cel mai umil dar pentru Domnul, prea săraci ca să poată 
cumpăra măcar hrana cu care să-și astâmpere foamea. Oamenii 
aceștia erau foarte întristaţi din cauza cerinţelor preoţimii. Preoții 
se făleau cu evlavia lor și pretindeau că sunt păzitorii poporului, 
dar nu aveau nici milă, nici iubire. În zadar cereau săracii şi 
bolnavii muribunzi să li se dea un ajutor cât de mic. Suferințele 
lor nu trezeau milă în inima preoților. 

Când a intrat în templu, Iisus a văzut tot ce se petrecea acolo. 
A văzut tranzacţiile necinstite. A văzut durerea săracilor, care 
credeau că fără jertfire de sânge nu puteau obţine iertare de 
păcate. El a văzut curtea din afară a templului transformată 

într-un loc de negustorie nesfântă. Cuprinsul locului sfânt 
ajunsese un imens târg. 

Hristos a văzut că trebuie să se facă ceva. I se cerea poporului 
să îndeplinească numeroase ceremonii, dar nu i se dădea 
învăţătură ca să înțeleagă însemnătatea lor. Oamenii aduceau 
jertfe, fără să priceapă că ele erau numai un simbol al Jertfei 
desăvârșite. lar lângă ei, necunoscut și neonorat, Se afla Acela 
care era simbolizat de întregul lor ritual. El dăduse îndrumări cu 
privire la jertfe. Înţelegea valoarea lor simbolică și acum vedea 
că sunt rău îndeplinite și greșit înțelese. Închinarea spirituală 
aproape dispăruse. Nu exista nicio legătură între preoţi și 
conducători și Dumnezeul lor. Lucrarea lui Hristos trebuia să 
aducă o închinare cu totul deosebită. 

În timp ce stătea pe treptele curţii templului, cu o privire 
cercetătoare, Hristos cuprinde scena din faţa Lui. Privirea Sa 
profetică privește în viitor și vede nu numai peste ani, ci și peste 
secole. El vede cum preoții și conducătorii urmau să-i îndepărteze 
pe nevoiaşi de la dreptul lor şi să împiedice predicarea Evangheliei 
la cei săraci. Vede cum iubirea lui Dumnezeu urmează să fie 
ascunsă de la păcătoşi, iar oamenii să facă negoț cu harul Lui. În 
timp ce privește aceste scene, indignarea, autoritatea și puterea 
se zugrăvesc pe chipul Lui. Atenţia oamenilor este atrasă către 
El. Ochii celor angajaţi în negustoria lor nesfântă sunt pironiți 
asupra feţei Lui. Ei nu pot să-și desprindă privirea de la El. Simt 
că Omul acesta le citește ascunzișurile inimii și le descoperă toate 
gândurile. Unii încearcă să-și ascundă faţa, ca și cum faptele lor 
rele le-ar fi fost scrise pe frunte, și să scape de ochii aceia 
cercetători. 

Larma se stinge. Strigătele negustorilor și ale târguielilor 
încetează. Tăcerea devine dureroasă. Adunarea este stăpânită 
de un sentiment de groază. Tuturor li se pare că se află în fața 
judecății lui Dumnezeu, ca să dea seamă de faptele lor. Privesc la 
Hristos și văd cum dumnezeirea străbate prin veșmântul naturii 
umane. Maiestatea cerului stă așa cum va sta Judecătorul în zilele 
din urmă -— fără nimbul de slavă de care va fi înconjurat atunci, 
dar cu aceeași putere de a citi în inimă. Ochii Lui aleargă pe 


deasupra mulțimii, cercetând pe fiecare în parte. Statura Lui se 
înalță cu o demnitate stăpânitoare asupra lor, în timp ce o lumină 
dumnezeiască Îi luminează fața. El vorbește, și glasul Lui lămurit 
și răsunător — același care a proclamat pe Muntele Sinai Legea 
pe care preoţii și mai-marii o călcau — se aude lovind arcadele 
templului: „Ridicaţi acestea de aici și nu faceţi din casa Tatălui 
Meu o casă de negustorie”. 

Coborând încet pe scări și ridicând biciul, intră în locul acela 
și le poruncește celor ce stăteau acolo pentru negustorie să plece 
din templu. Cu un zel și cu o severitate pe care nu le manifestase 
niciodată mai înainte, El răstoarnă mesele schimbătorilor. Banii 
se varsă, sunând ascuţit pe marmura pavajului. Niciunul nu 
îndrăznește să pună la îndoială autoritatea Lui. Niciunul nu 
îndrăznește să se plece pentru a-și aduna banii câștigați prin 
înșelăciune. lisus nu lovește cu biciul, dar, în mâna Lui, biciul 
acela simplu pare îngrozitor, ca o sabie de foc. Slujitorii templului, 
preoţii speculanţi, samsarii și negustorii de vite, împreună cu oile 
și boii lor, fug din locul acela cu unica dorinţă de a scăpa de 
prezența Lui acuzatoare. 

Un sentiment de panică străbate mulțimea care simte cum 
trece peste ea umbra dumnezeirii Lui. Strigăte de groază ies de 
pe sute de buze palide. Până și ucenicii tremură, uluiți de cuvintele 
și purtarea lui Iisus, așa de neobișnuite la El. Își amintesc ce stă 
scris despre EI: „râvna Casei Tale Mă mănâncă” (Psalmi 69,9). 
Foarte repede, templul Domnului este golit de gloata zgomotoasă 
și de mărfurile ei. Curțile sunt curățate de negoţul acela josnic și, 
în locul scenelor de mai înainte, se așterne o liniște adâncă și 
solemnă. Prezenţa Domnului, care sfinţise pe vremuri muntele, 
a sfinţit acum templul ridicat în cinstea Sa. 

Prin curățirea templului, lisus Și-a anunţat misiunea Sa 
mesianică și Şi-a început lucrarea. Templul acela, înălțat pentru 
ca Domnul să sălășluiască în el, avea ca scop să fie o învăţătură 
vie pentru Israel și pentru lume. Scopul lui Dumnezeu din 
veacurile veșnice a fost ca fiecare fiinţă creată, de la serafimul 
luminos și sfânt până la om, să fie un templu în care Creatorul să 
locuiască. Din cauza păcatului, omul a încetat să mai fie un templu 

pentru Dumnezeu. Fiind întunecată și pervertită de rele, inima 
omului n-a mai descoperit slava Celui Sfânt. Dar planul cerului a 
fost realizat prin întruparea Fiului lui Dumnezeu. Dumnezeu 
locuieşte în corp omenesc și, prin harul salvator, inima omului 
devine din nou templul Său. Dumnezeu voia ca Templul din 
Ierusalim să fie o mărturie continuă despre destinul înalt pus în 
faţa fiecărei ființe. Dar iudeii n-au înteles însemnătatea clădirii 
la care priveau cu atâta mândrie. Ei nu s-au consacrat pentru a fi 
temple sfinte ale Spiritului lui Dumnezeu. Curțile Templului din 
Ierusalim, pline de zgomot și negustorie nesfântă, reprezentau 
prea bine templul inimii, întinat de prezența patimilor senzuale 
şi de gânduri nesfinte. Prin curățirea templului de cumpărătorii 
şi vânzătorii lumii, Iisus a făcut cunoscută misiunea Lui de a curăța 
inima de murdăria păcatului — de dorințele pământești, de 
plăcerile egoiste şi de obiceiurile rele care strică sufletul. 
„Deodată va intra în templul Său Domnul pe care-L căutaţi: Solul 
legământului, pe care-L doriţi; iată că vine, zice Domnul oștirilor. 
Cine va putea să sufere însă ziua venirii Lui? Cine va rămâne în 
picioare când Se va arăta El? Căci El va fi ca focul topitorului și 
ca leșia nălbitorului. El va şedea, va topi și va curăţi argintul; va 
curăța pe fiii lui Levi, îi va lămuri cum se lămurește aurul și 
argintul” (Maleahi 3,1-3). 

„Nu știți că voi sunteţi Templul lui Dumnezeu și că Duhul lui 
Dumnezeu locuiește în voi? Dacă nimicește cineva Templul lui 
Dumnezeu, pe acela îl va nimici Dumnezeu, căci Templul lui 
Dumnezeu este sfânt, și așa sunteţi voi” (1 Corinteni 3,16.17). 
Niciun om nu poate scăpa singur de relele care au pus stăpânire 
pe inima lui. Numai Hristos poate curăți templul sufletului. Dar 
El nu va forța intrarea. El nu vine în inimă ca în templul de pe 
vremuri, ci zice: „lată, Eu stau la ușă și bat. Dacă aude cineva 
glasul Meu și deschide ușa, voi intra la el, voi cina cu el și el, cu 
Mine” (Apocalipsa 3,20). El va veni nu numai pentru o zi, 
deoarece spune: „Eu voi locui și voi umbla în mijlocul lor... și ei 
vor fi poporul Meu”. „Va călca în picioare nelegiuirile noastre și 
vei arunca în fundul mării toate păcatele lor” (2 Corinteni 6,16; 
Mica 7,19). Prezenţa Lui va curăţi și va sfinți sufletul, aşa încât 


să poată fi „un templu sfânt în Domnul” și „un locaș al lui 
Dumnezeu, prin Duhul” (Efeseni 2,21.22). 

Stăpâniţi de groază, preoţii și conducătorii au fugit din curtea 
templului și din faţa privirii cercetătoare, care le citea inimile. În 
fuga lor, au întâlnit pe alţii care mergeau spre templu și au stăruit 
ca ei să se întoarcă, povestindu-le ce au văzut și auzit. Hristos 
privea la oamenii aceștia fugari cu multă milă pentru teama și 
neştiința lor în ceea ce privește adevărata închinare. În scena 
aceasta, El a văzut simbolizată împrăștierea întregii naţiuni iudaice 
din cauza nelegiuirii și nepocăinţei ei. 

Şi pentru ce au fugit preoţii din templu? De ce nu au stat să se 
apere? Cel care le poruncise să plece era fiul unui tâmplar, un 
galileean sărac, fără titluri și fără putere pământească. De ce nu I 
s-au împotrivit? Pentru ce și-au părăsit câștigul adunat cu atâta 
nelegiuire și au fugit la porunca Unuia a cărui înfățișare era atât de 
umilă? 

Hristos a vorbit cu autoritatea unui împărat, iar în înfățișarea 
și în tonul glasului Său era ceva căruia n-aveau putere să i se 
împotrivească. Când s-a auzit porunca, şi-au dat seama, ca 
niciodată mai înainte, că sunt cu adevărat făţarnici și hoţi. Când 
dumnezeirea a strălucit prin corpul omenesc, nu au văzut numai 
indignarea pe faţa lui Hristos, ci și-au dat seama de importanța 
cuvintelor Lui. Ei se simțeau ca în faţa tronului veşnicului 
Judecător, cu sentința hotărâtă atât pentru viaţa aceasta, cât și 
pentru cea viitoare. Câtva timp au fost convinși că Hristos este 
un profet și mulţi au crezut că El este Mesia. Duhul Sfânt a făcut 
să se lumineze brusc în mintea lor înţelesul cuvintelor profeților 
cu privire la Hristos. Se vor supune ei acestor convingeri? 

Să se pocăiască, nu voiau. Știau că fusese trezită mila lui Hristos 
pentru cei săraci. Știau foarte bine că erau vinovaţi de înșelăciune 
în purtarea lor față de oameni. Ei ÎI urau acum pe Hristos, pentru 
că El le citise gândul. Mustrarea în faţa mulțimii fusese umilitoare 
pentru îngâmfarea lor și îi făcea să fie geloși pentru influenţa Lui 
crescândă între oameni. Ei s-au hotărât să-L provoace să spună cu 
ce putere i-a dat afară și cine I-a dat această putere. 

Încet şi gânditori, dar cu inima plină de ură, ei s-au întors la 
templu. Dar ce schimbare se făcuse acolo în lipsa lor! Când ei 
fugiseră, săracii rămăseseră pe loc, iar acum priveau la Iisus, al 
cărui chip exprima iubire și milă. Cu lacrimi în ochi, El le-a spus 
celor din jurul Său: „Nu vă temeti, Eu vă voi mântui, iar voi Mă 
veţi slăvi. Pentru aceasta am venit în lume”. 

Oamenii se îngrămădeau în faţa lui Iisus și-L rugau stăruitor, 
în cuvinte pline de durere: „Doamne, binecuvântează-mă”. 
Urechea Lui auzea orice strigăt. Cu o milă mai mare decât a unei 
mame duioase, El Se apleca asupra copilașilor suferinzi. Toţi erau 
luaţi în seamă. Toţi cei de faţă au fost vindecaţi de bolile lor. 
Muţilor li s-au deschis buzele și ei au început să-L laude pe 
Domnul; orbilor li s-a dat vederea și ei L-au privit pe Vindecătorul 
lor. Inima tuturor suferinzilor a fost umplută de bucurie. 

Când preoţii și slujbașii templului au privit această mare lucrare, 
ce revelaţie au fost pentru ei cuvintele care le-au izbit auzul! Oamenii 
povesteau ce dureri suferiseră mai înainte, disperarea în care erau, 
povesteau despre zilele lor de chin și nopțile lipsite de somn. Când 
părea că ultima licărire de nădejde pierise, le-a venit și lor vindecarea 
prin lisus Hristos. „Povara a fost prea grea, zicea unul; dar am găsit 
pe Cineva care m-a ajutat. El este Hristosul lui Dumnezeu și eu îmi 
voi consacra viaţa ca să-L slujesc pe El.” Părinții le spuneau copiilor: 
„EI v-a salvat viaţa; acum înălţaţi-vă vocea și lăudaţi-L”. Glasurile 
copiilor și ale tinerilor, ale taţilor și ale mamelor, ale prietenilor și 
ale tuturor celor care fuseseră de față s-au unit în mulțumire și laudă. 
Inima le era plină de speranţă și de bucurie. Pacea venise în sufletul 
lor. Erau vindecaţi la corp și la suflet și se reîntorceau acasă, vestind 
pretutindeni iubirea cea mare a lui Iisus. 

La răstignirea lui Hristos, cei care fuseseră vindecaţi în felul 
acesta nu s-au unit cu gloata turbată, când striga: „Răstignește-L, 
răstignește-L!”. Ei ÎI iubeau pe Iisus, pentru că simţiseră iubirea 
Lui cea mare și puterea Lui era minunată. Ei știau că El este 
Mântuitorul lor, deoarece le dăduse sănătate la trup și la suflet. 
Aceștia au ascultat predica apostolilor și Cuvântul lui Dumnezeu, 
care le-a pătruns în inimă, le-a dat pricepere. Ei s-au făcut 
purtători ai harului lui Dumnezeu și unelte ale mântuirii Sale. 


Mulțimea care fugise din curtea templului, după câtva timp, a 
venit încet înapoi. În parte, oamenii își reveniseră din panica ce 
pusese stăpânire pe ei, dar faţa lor exprima nehotărâre și 
timiditate. Ei au privit cu uimire la lucrările lui lisus și erau 
convinși că se împlinesc cu El profeţiile cu privire la Mesia. 
Păcatul profanării templului le revenea în mare parte preoţilor. 
Numai ei erau vinovaţi pentru că se făcuse din curtea templului 
un loc de negustorie. Poporul aproape că nu era vinovat. Oamenii 
erau impresionați de autoritatea divină a lui Hristos, dar influenţa 
preoţilor şi a conducătorilor îi stăpânea. Ei au privit misiunea 
Lui ca pe ceva nou și au pus la îndoială dreptul Lui de a Se 
amesteca în cele rânduite de autorităţile templului. Se simțeau 
chiar ofensaţi că se oprise vânzarea și astfel au desconsiderat 
convingerile aduse de Duhul Sfânt. 

Mai mult decât toți ceilalți, preoții și conducătorii ar fi trebuit 
să vadă în Iisus pe Unsul Domnului, deoarece în mâinile lor erau 
cărțile sfinte, care descriau misiunea Lui, și ei știau că la curățirea 
templului s-a manifestat o putere mai mult decât omenească. 
Oricât de mult L-ar fi urât pe lisus, nu puteau să scape de ideea 
că El era un profet trimis de Dumnezeu, ca să restatornicească 
sfințenia templului. Cu respectul pe care-l aducea teama aceasta, 
au mers la El și L-au întrebat: „Prin ce minune ne arăţi că ai 
putere să faci astfel de lucruri?” 

lisus le arătase semnul. Prin faptul că a potopit cu lumină 
inima lor și a făcut în faţa lor lucrările pe care trebuia să le facă 
Mesia, le dăduse dovada convingătoare despre caracterul Lui. 
De data aceasta, când I-au cerut un semn, El le-a răspuns printr-o 
parabolă, arătând că EI a citit răutatea lor și a văzut până unde 
are să-i ducă. „Stricaţi templul acesta”, le-a zis lisus, „şi în trei 
zile, îl voi ridica.” 

Aceste cuvinte însemnau două lucruri. El vorbea nu numai de 
nimicirea templului și a serviciului religios iudaic, ci și de moartea 
Sa, nimicirea templului corpului Său. Lucrul acesta îl complotau 
iudeii chiar de pe atunci. Când s-au întors la templu, preoții și 
conducătorii erau hotărâți să-L omoare pe Iisus şi să scape astfel 
de Acela care-i tulbura. Cu toate acestea, când El le-a spus ce au 

ei de gând, nu L-au înţeles. Ei au aplicat cuvintele Lui numai la 
Templul din Ierusalim și, plini de indignare, au strigat: „Au trebuit 
patruzeci și șase de ani ca să se zidească templul acesta, și Tu îl 
vei ridica în trei zile?” Acum au considerat că lisus le dăduse 
dovada că nu trebuiau să creadă în El și s-au hotărât și mai mult 
să-L lepede. 

Hristos nu căutase ca vorbele Lui să fie înțelese atunci de 
iudeii necredincioși și nici chiar de ucenici. El știa că ele vor fi 
rău interpretate de vrăjmași și că vor fi întoarse împotriva Lui. 
La judecată, cuvintele acestea urmau să fie aduse ca o acuzaţie, 
iar pe Golgota urmau să Îi fie azvârlite în față, ca o insultă. Dar, 
dacă le-ar fi explicat acum, ar fi însemnat să le vorbească ucenicilor 
despre suferinţele Sale și să aducă asupra lor o întristare pe care 
acum n-o puteau suporta. O explicare a lor ar fi arătat înainte de 
vreme iudeilor urmările prejudecăţii și necredinţei lor. Din clipa 
aceea, ei au pornit pe o cale pe care urmau să meargă neîncetat, 
ducându-L în cele din urmă ca pe un miel la junghiere. 

Cuvintele acestea ale lui Hristos au fost rostite pentru binele 
acelora care aveau să creadă în El. El știa că ele urmau să fie 
repetate. Rostite la Paște, urmau să fie auzite de mii de oameni 
și să fie duse în toate părțile pământului. După învierea Lui din 
morți, însemnătatea lor urma să fie cunoscută. Pentru mulți, ele 
urmau să fie o dovadă hotărâtoare a dumnezeirii Lui. 

Din cauza nepriceperii lor spirituale, de multe ori, nici ucenicii 
lui lisus nu înțelegeau învăţăturile Lui. Dar multe învățături de 
felul acesta aveau să fie lămurite de evenimentele care aveau să 
se petreacă mai târziu. Când n-a mai fost cu ei, cuvintele Lui au 
fost o îmbărbătare pentru inima lor. 

În ce privește legătura cu Templul din Ierusalim, cuvintele 
Mântuitorului: „Stricaţi templul acesta și, în trei zile, îl voi ridica” 
aveau o însemnătate mai adâncă decât puteau să înţeleagă 
ascultătorii. Hristos era temelia și viaţa templului. Serviciile care 
se săvârșeau acolo simbolizau jertfa Fiului lui Dumnezeu. Preoţia 
era rânduită să reprezinte caracterul de mijlocire al lucrării lui 
Hristos. Întregul plan al slujbei, al jertfelor, era o umbră a morții 
Mântuitorului pentru răscumpărarea lumii. Din momentul în care 


marele eveniment, spre care arătau de atâtea veacuri aceste 
sacrificii, urma să fie îndeplinit, ele nu mai aveau nicio valoare. 

Întrucât întregul ritual era numai un simbol al lui Hristos, nu 
avea nicio valoare fără El. Atunci când au pecetluit lepădarea lui 
Hristos, dându-L la moarte, iudeii au lepădat tot ce dădea 
însemnătate templului și slujbelor lui. Sfinţenia lui se depărtase. 
Era sortit distrugerii. Din ziua aceea, darurile pentru jertfe și 
slujbele din templu în legătură cu jertfele nu mai aveau niciun 
rost. Ca și sacrificiul lui Cain, ele nu mai exprimau credinţa în 
Mântuitorul. Dându-L pe Hristos la moarte, iudeii distrugeau de 
fapt templul. La răstignirea lui Hristos, perdeaua dinăuntrul 
templului a fost sfâșiată de sus până jos, dând dovadă că marele 
sacrificiu final fusese adus și că sistemul jertfelor se terminase 
pentru totdeauna. 

„În trei zile îl voi ridica.” La moartea Mântuitorului, puterile 
întunericului păreau că au câștigat biruinţa și se bucurau de 
triumful lor. Dar, din mormântul deschis al lui Iosif, lisus S-a 
ridicat ca biruitor. „A dezbrăcat domniile și stăpânirile și le-a 
făcut de ocară înaintea lumii după ce a ieșit biruitor asupra lor” 
(Coloseni 2,15). În virtutea morții și învierii Lui, El S-a făcut 
slujitor al „adevăratului cort, care a fost ridicat nu de om, ci de 
Domnul” (Evrei 8,2). Tabernacolul iudeilor a fost înălțat de 
oameni, oamenii au clădit templul iudeilor; dar Sanctuarul de 
sus, după modelul căruia fusese făcut cel pământesc, n-a fost 
ridicat de un arhitect omenesc. „lată că un Om, al cărui nume 
este Odrasla... va zidi Templul Domnului, va purta podoabă împă- 
rătească, va şedea și va stăpâni pe scaunul Lui de domnie, va fi 
preot pe scaunul Lui de domnie” (Zaharia 6,12.13). 

Serviciul jertfelor care arătau spre Hristos a trecut, dar ochii 
oamenilor au fost îndreptaţi către adevărata jertfă pentru păcatele 
lumii. Preoţia pământească a încetat, dar noi privim la Iisus, 
slujitorul noului legământ, și la „sângele stropirii, care vorbește 
mai bine decât sângele lui Abel”. „Drumul în Locul Preasfânt, 
nu era încă deschis câtă vreme sta în picioare cortul dintâi. Dar 
Hristos a venit ca Mare Preot al bunurilor viitoare, a trecut prin 
cortul acela mai mare și mai desăvârșit, care nu este făcut de 

mâini... Și a intrat o dată pentru totdeauna în Locul Preasfânt... 
cu însuși sângele Său, după ce a căpătat o răscumpărare veșnică” 
(Evrei 12,24; 9,8-12). 

„De aceea și poate să mântuiască în chip desăvârșit pe cei ce 
se apropie de Dumnezeu prin El, pentru că trăiește pururea ca 
să mijlocească pentru ei” (Evrei 7,25). Cu toate că lucrarea de 
mijlocire avea să fie mutată din templul pământesc în cel ceresc, 
cu toate că sanctuarul și Marele nostru Preot urmau să nu mai 
poată fi văzuţi de ochiul omenesc, ucenicii nu aveau să sufere 
prin aceasta nicio pierdere. Din cauza lipsei Mântuitorului, ei nu 
urmau să simtă vreo întrerupere a legăturilor și nici slăbirea 
puterilor. În timp ce Iisus slujește în Sanctuarul de sus, El este, 
prin Duhul Lui cel Sfânt, și slujitor în biserica de pe pământ. 
Pentru ochiul fizic, El este departe, dar de fapt se împlinește 
făgăduinţa pe care EI a dat-o la înălțare: „Iată că Eu sunt cu voi 
în toate zilele, până la sfârșitul veacului” (Matei 28,20). În timp 
ce slujitorii Lui mai mici primesc putere de la El, prezenţa Lui 
întăritoare este totdeauna cu biserica Lui. 

„Astfel, fiindcă avem un Mare Preot însemnat, pe lisus, Fiul 
lui Dumnezeu, să rămânem tari în mărturisirea noastră. Căci 
n-avem un Mare Preot care să n-aibă milă de slăbiciunile noastre, 
ci Unul care, în toate lucrurile, a fost ispitit ca și noi, dar fără 
păcat. Să ne apropiem dar cu deplină încredere de scaunul harului, 
ca să căpătăm îndurare și să găsim har, pentru ca să fim ajutaţi la 
vreme de nevoie” (Evrei 4,14-16). 


CAPITOLUL 17 


NICODIM 


Viața de creştin nu este o modificare sau o 
îmbunătățire a celei vechi, ci o transformare a firii. 
Se produce moartea fată de eu şi fată de păcat și 
apare o viață cu totul nouă. Schimbarea aceasta nu 
se poate produce decât prin lucrarea puternică a 
Duhului Sfânt. 


NICODIM AVEA O POZIŢIE ÎNALTĂ și de mare răspundere în 
națiunea iudeilor. Educaţia lui fusese dintre cele mai alese, avea 
talente puţin obișnuite și era un membru onorat al consiliului 
național. Împreună cu alţii, el fusese mișcat de învățătura lui Iisus. 
Cu toate că era bogat, învăţat și onorat, fusese atras în mod 
neînțeles de umilul Nazarinean. Învățăturile pornite de pe buzele 
Mântuitorului îl impresionaseră foarte mult și dorea să cunoască 
mai mult din aceste adevăruri minunate. 

Autoritatea manifestată de lisus la curățirea templului 
deșteptase ura neîmpăcată a preoţilor și conducătorilor. Ei se 
temeau de puterea acestui străin. Îndrăzneala aceasta din partea 
unui galileean necunoscut nu trebuia să fie tolerată. Ei erau 
înclinați să pună capăt lucrării Lui. Dar nu toți erau de acord cu 
acest plan. Unii se temeau să se împotrivească Aceluia care era 
călăuzit în mod vizibil de Duhul lui Dumnezeu. Își aminteau cum 
fuseseră omorâţi profeţii pentru că mustraseră păcatele 
conducătorilor lui Israel. Știau că robia neamului iudeu sub o 
naţiune păgână era urmarea lepădării cu încăpățânare a 
mustrărilor lui Dumnezeu. Se temeau ca nu cumva, uneltind 
împotriva lui lisus, preoţii și conducătorii să pornească pe urmele 


Capitolul acesta se bazează pe cele relatate în Ioan 3,1-17. 

părinţilor lor și să aducă alte nenorociri asupra națiunii. Și 
Nicodim împărtășea aceste simțăminte. Într-un consiliu al 
Sinedriului, când discutau măsurile pe care considerau că trebuie 
să le ia cu privire la Iisus, Nicodim a recomandat prevedere și 
moderație. El a susţinut că, dacă Iisus era într-adevăr învestit cu 
autoritate de la Dumnezeu, ar fi fost primejdios ca ei să respingă 
avertizările Lui. Preoţii n-au îndrăznit să nesocotească acest sfat 
și, pentru o vreme, n-au luat măsuri pe faţă împotriva Mân- 
tuitorului. 

De când auzise de lisus, Nicodim începuse să studieze cu 
râvnă profeţiile despre Mesia și, cu cât studia mai mult, cu atât 
era mai convins că El era Cel care trebuia să vină. Ca mulți alții 
din Israel, fusese întristat de profanarea templului. Fusese de 
faţă când Iisus îi izgonise pe cumpărători şi pe vânzători; văzuse 
manifestarea cea minunată a puterii dumnezeiești; L-a văzut pe 
Mântuitorul primindu-i pe cei săraci și vindecându-i pe cei 
bolnavi; văzuse privirea lor plină de bucurie și ascultase cuvintele 
lor de laudă și nu putea pune la îndoială faptul că Iisus din Nazaret 
era trimisul lui Dumnezeu. 

El dorea din toată inima să stea de vorbă cu lisus, dar se ferea 
să meargă la El pe faţă. Ar fi fost prea umilitor pentru un 
conducător al iudeilor să dea pe față simpatie pentru un învăţător 
până atunci atât de puţin cunoscut. Și dacă vizita lui ar fi ajuns la 
cunoștința Sinedriului, ar fi făcut ca asupra lui să se reverse 
disprețul și bănuielile lor. Așa că s-a hotărât să aibă o întâlnire 
tainică, scuzându-se pe motivul că, dacă ar fi mers pe faţă, și alții 
ar fi urmat pilda lui. Aflând prin cercetări anume făcute că locul 
unde Se retrage Mântuitorul este pe Muntele Măslinilor, el a 
așteptat până când orașul s-a cufundat în liniște și după aceea 
L-a căutat. 

În fața lui Hristos, Nicodim a simțit o stranie timiditate, pe 
care a căutat să o ascundă sub o aparenţă de calm și demnitate. 
„Învăţătorule”, zise el, „știm că ești un Învățător venit de la 
Dumnezeu, căci nimeni nu poate face semnele pe care le faci Tu, 
dacă nu este Dumnezeu cu el”. Vorbind de darurile deosebite pe 
care le avea Iisus ca învățător, precum și de puterea Lui uimitoare 


de a face minuni, el spera să netezească drumul spre această 
ocazie. Cuvintele lui aveau ca scop să exprime și să producă 
încredere, dar de fapt exprimau necredință. El nu L-a recunoscut 
pe lisus ca Mesia, ci numai ca pe un învăţător trimis de Dumnezeu. 

În loc să răspundă la aceste cuvinte de salutare, Iisus Şi-a 
îndreptat privirea asupra vorbitorului ca și când ar fi citit în 
sufletul lui. În înțelepciunea Sa nețărmurită, a văzut în faţa Sa un 
om care căuta adevărul. El știa pentru ce a venit Nicodim și, cu 
dorinţa de a adânci și mai mult convingerea care se găsea în mintea 
lui, i-a vorbit în mod direct, spunând solemn, dar blând: „Ade- 
vărat, adevărat îți spun că, dacă un om nu se naște din nou, nu 
poate vedea Împărăţia lui Dumnezeu” (loan 3,3). 

Nicodim venise la Domnul cu gândul să aibă o discuţie cu EI, 
dar Iisus i-a vorbit despre principiile fundamentale ale adevărului. 
El i-a spus lui Nicodim: Nu de cunoștințe teoretice ai nevoie atât 
de mult, ci de renaștere spirituală. Nu trebuie să-ţi satisfaci 
curiozitatea, ci să ai o inimă nouă. Trebuie să primești o viaţă 
nouă de sus, înainte de a putea aprecia lucrurile cerești. Până 
când nu se produce această schimbare, care face toate lucrurile 
noi, nu-ți va fi de niciun folos să discuţi autoritatea sau misiunea 
Mea. 

Nicodim ascultase predica lui loan Botezătorul despre pocăință 
și botez și auzise cum îi îndruma pe oameni către Acela care trebuia 
să boteze cu Duhul Sfânt. El însuși simţise că între iudei era o 
mare lipsă de viaţă spirituală, că erau stăpâniți într-o mare măsură 
de bigotism și de ambiţie lumească. Nădăjduise după o stare de 
lucruri mai bună la venirea lui Mesia. Dar solia cercetătoare de 
inimă a lui loan Botezătorul nu lucrase în el convingerea de păcat. 
Era un fariseu dintre cei mai plini de râvnă și se lăuda cu faptele 
lui bune. Era mult stimat pentru binefacerile și dărnicia cu care 
susținea serviciul din templu și se simţea sigur de favoarea lui 
Dumnezeu. Se înfiora la gândul unei împărăţii care era prea curată 
pentru ca el să o poată vedea în starea lui actuală. 

Vorbirea figurată despre nașterea din nou pe care o folosise 
lisus nu era cu totul străină pentru Nicodim. Cei convertiți de la 
păgânism la credinţa lui Israel erau adesea asemănaţi cu niște 

copii de curând născuți. De aceea, el a înțeles că vorbele lui Iisus 
nu trebuiau luate în sens literal. Dar, în virtutea naşterii sale ca 
israelit, el se socotea sigur de un loc în Împărăția lui Dumnezeu. 
Socotea că nu are nevoie de schimbare. De aceea a fost surprins 
de cuvintele Mântuitorului. Mai mult, se simtea iritat de aplicarea 
lor la persoana sa. Îngâmfarea fariseului se lupta cu dorința sinceră 
a căutătorului după adevăr. S-a mirat că Hristos îi vorbeşte în 
felul acesta, fără a respecta poziţia lui de conducător în Israel. 

Luat prin surprindere, i-a răspuns lui Hristos în cuvinte pline 
de ironie: „Cum se poate naște un om bătrân?” Asemenea 
multora, când li se prezintă adevăruri tăioase, a dat pe față faptul 
că omul firesc nu primeşte lucrurile Duhului Sfânt. În el nu este 
nimic care să răspundă la lucrurile spirituale, pentru că lucrurile 
spirituale se judecă spiritual. 

Dar Mântuitorul n-a răspuns argumentelor lui cu explicații. 
Ridicându-Și mâna cu demnitate solemnă, El a rostit adevărul 
cu o siguranţă și mai mare: „Adevărat, adevărat îți spun că, dacă 
nu se naște cineva din apă și din Duh, nu poate să intre în 
Împărăţia lui Dumnezeu”. Nicodim ştia că lisus vorbea acum 
despre botezul cu apă și despre înnoirea inimii prin Duhul lui 
Dumnezeu. El era convins că se află în faţa Aceluia despre care 
profetizase mai înainte loan Botezătorul. 

lisus a continuat: „Ce este născut din carne este carne, și ce 
este născut din Duh este duh”. Din fire, inima este rea și „cum 
ar putea să iasă dintr-o fiinţă necurată un om curat? Nu poate 
să iasă niciunul” (Iov 14,4). Nicio născocire omenească nu poate 
găsi un leac pentru sufletul păcătos. „Umblarea după lucrurile 
firii pământești este vrăjmășie împotriva lui Dumnezeu, căci ea 
nu se supune Legii lui Dumnezeu și nici nu poate să se supună”. 
„Din inimă ies gândurile rele, uciderile, adulterele, desfrânările, 
furtișagurile, mărturiile mincinoase, hulele” (Romani 8,7; Matei 
15,19). Mai înainte ca pârâul să devină curat, trebuie curăţit 
izvorul inimii. Acela care încearcă să ajungă la cer prin faptele 
lui de păzire a legii încearcă o imposibilitate. Nu este nicio 
siguranță pentru acela care are o religie legalistă, o formă de 
evlavie. Viaţa de creștin nu este o modificare sau o îmbunătăţire 


a celei vechi, ci o transformare a firii. Se produce moartea faţă 
de eu și faţă de păcat și apare o viaţă cu totul nouă. Schimbarea 
aceasta nu se poate produce decât prin lucrarea puternică a 
Duhului Sfânt. 

Nicodim era încă nedumerit și lisus a folosit vântul ca ilustrație 
pentru cuvintele Sale: „Vântul suflă încotro vrea și-i auzi vuietul, 
dar nu știi de unde vine, nici încotro merge. Tot așa este cu oricine 
este născut din Duhul”. 

Vântul se aude prin ramurile pomilor, fremătând printre 
frunze și flori, dar nu se vede și nimeni nu știe de unde vine sau 
unde se duce. Tot așa este și cu lucrarea Duhului Sfânt asupra 
inimii. Nu poate fi explicată mai mult decât mișcarea vântului. 
Poate că omul nu este în stare să spună timpul sau locul anumit 
sau să urmărească toate amănuntele lucrării de întoarcere la 
Dumnezeu, dar lucrul acesta nu dovedește că nu este convertit. 
Printr-un mijloc tot atât de nevăzut ca și vântul, Hristos lucrează 
continuu asupra inimii. Puțin câte puţin, poate fără ca primitorul 
lor să-și dea seama, se produc impresii care tind să atragă sufletul 
la Hristos. Acestea pot să vină prin meditație asupra Lui, prin 
citirea Scripturilor sau prin auzirea Cuvântului de la un predica- 
tor. Deodată, când Duhul vine cu un apel mai direct, sufletul se 
predă lui Iisus, plin de bucurie. Mulţi numesc aceasta o convertire 
bruscă, dar ea este rezultatul lucrării îndelungate a Duhului lui 
Dumnezeu, o lucrare făcută cu multă răbdare. 

Cu toate că nu se vede, vântul produce efecte văzute și simţite. 
La tel și lucrarea Duhului asupra sufletului se descoperă în fiecare 
faptă a aceluia care a simțit puterea Lui salvatoare. Când ia inima 
în stăpânire, Duhul lui Dumnezeu transformă viaţa. Gândurile 
păcătoase sunt înlăturate, faptele rele sunt părăsite, iubirea, 
umilința și pacea iau locul mâniei, invidiei și certurilor. Bucuria 
ia locul întristării, iar faţa oglindește lumina cerească. Nimeni nu 
vede mâna care ridică povara, nimeni nu vede lumina care se 
coboară de sus. Binecuvântarea vine atunci când sufletul se predă 
prin credinţă lui Dumnezeu. Apoi, acea putere pe care niciun 
ochi omenesc nu o poate vedea creează o făptură nouă, după 
chipul lui Dumnezeu. 


| Nicodim 


- 
[21] 
= 


152 


Viaţa lui Iisus 


Este cu neputinţă pentru o minte mărginită să înțeleagă 
lucrarea mântuirii. Taina ei întrece știința omenească, dar acela 
care trece de la moarte la viaţă își dă seama că aceasta este o 
realitate dumnezeiască. Putem cunoaște începutul mântuirii printr-o 
experiență personală. Urmările se văd în decursul veacurilor 
veșnice. 

În timp ce Iisus vorbea, câteva raze de adevăr au pătruns în 
mintea conducătorului. Influenţa mângâietoare și cuceritoare a 
Duhului Sfânt i-a impresionat inima. Cu toate acestea, n-a înțeles 
pe deplin cuvintele Mântuitorului. El nu se gândea atât la nevoia 
de a fi născut din nou, cât la felul în care se poate face lucrul 
acesta. El a zis cu uimire: „Cum se poate face așa ceva?” 

„Tu ești învățătorul lui Israel și nu pricepi aceste lucruri?” a 
întrebat lisus. Fără îndoială că un om căruia îi fusese încredințată 
instruirea religioasă a altora nu trebuia să fie necunoscător al 
unor adevăruri așa de importante. Cuvintele Sale au transmis 
învăţătura că, în loc să se simtă iritat de cuvintele spuse aşa de 
clar, Nicodim ar fi trebuit să-și formeze o părere umilită despre 
sine, datorită ignoranței lui spirituale. Cu toate acestea, Hristos 
vorbea așa de solemn și demn, iar privirea și glasul Lui exprimau 
atâta iubire sinceră, încât Nicodim nu s-a simţit jignit când și-a 
dat seama de situaţia umilitoare în care se afla. 

Dar, când Iisus i-a explicat că misiunea Sa pe pământ era aceea 
de a întemeia o împărăție spirituală, și nu una pământească, 
ascultătorul Său a început să se tulbure. Văzând lucrul acesta, 
lisus a mai adăugat: „Dacă v-am vorbit despre lucruri pământești 
și nu credeţi, cum veţi crede când vă voi vorbi despre lucrurile 
cereşti?” Dacă Nicodim nu putea să primească învăţătura lui 
Hristos, prin care ilustra lucrarea harului asupra inimii, cum ar 
fi putut să înțeleagă natura slavei Împărăției cereşti? Pentru că 
nu înțelegea natura lucrării lui Hristos pe pământ, nu putea să 
înţeleagă nici lucrarea Lui din ceruri. 

Iudeii pe care îi izgonise din templu pretindeau că sunt fiii lui 
Avraam, dar ei fugeau din faţa Mântuitorului, pentru că nu puteau 
suporta slava lui Dumnezeu care se manifesta prin El. În felul 
acesta, dovedeau că nu erau pregătiți prin harul lui Dumnezeu să 


ia parte la slujbele sfinte din templu. Erau plini de râvnă să 
păstreze înfățișarea sfințeniei, dar neglijau sfinţenia inimii. În timp 
ce ţineau cu toate puterile de litera legii, ei o călcau continuu în 
spiritul ei. Lucrul de care ei aveau mai multă nevoie era tocmai 
acea transformare de care îi vorbise Hristos lui Nicodim — o 
renaștere morală, o curăţire de păcat și o înnoire a cunoașterii și 
a sfinţeniei. 

Orbirea lui Israel în ce privește lucrarea de renaștere n-avea 
nicio scuză. Sub inspiraţia Duhului Sfânt, Isaia scrisese: „Toţi 
am ajuns ca niște necuraţi, și toate faptele noastre bune sunt ca o 
haină mânjită”. David se ruga și el: „Zidește în mine o inimă 
curată, Dumnezeule, pune în mine un duh nou și statornic”. lar 
prin Ezechiel se dăduse făgăduinţa: „Vă voi da o inimă nouă și 
voi pune în voi un duh nou; voi scoate din trupul vostru inima de 
piatră și vă voi da o inimă de carne. Voi pune Duhul Meu în voi 
și vă voi face să urmaţi poruncile Mele și să păziți și să împliniți 
Legile Mele” (Isaia 64,6; Psalmi 51,10; Ezechiel 36,26.27). 

Nicodim citise cuvintele acestea cu o minte întunecată, dar 
acum începea să-și dea seama de înţelesul lor adevărat. El a văzut 
că numai ascultarea rece de litera legii, așa cum era aplicată la 
viaţa exterioară, nu poate să dea nimănui dreptul de a intra în 
Împărăţia cerurilor. După aprecierea oamenilor, viața lui fusese 
dreaptă și onorabilă, dar, în faţa lui Hristos, el și-a simţit inima 
pătată și viaţa nesfântă. 

Nicodim era atras spre Hristos. În timp ce Mântuitorul i-a 
explicat despre nașterea din nou, el a dorit ca și în el să se producă 
această schimbare. Prin ce mijloace se putea realiza? lisus a 
răspuns la această întrebare nerostită: „După cum a înălțat Moise 
șarpele în pustie, tot așa trebuie să fie înălţat și Fiul omului, 
pentru ca oricine crede în El să nu piară, ci să aibă viaţa veșnică”. 

Acum se vorbea despre lucruri cunoscute de Nicodim. 
Simbolul șarpelui înălţat îi explica misiunea Mântuitorului. Pe 
când poporul Israel murea din cauza mușcăturii șerpilor înfocați, 
Dumnezeu îl învățase pe Moise să facă un șarpe de aramă și să-l 
înalțe în mijlocul adunării. După aceea, s-a dat de veste în toată 

tabăra că toți cei care vor privi la şarpe vor trăi. Oamenii ştiau 
bine că şarpele n-avea în sine nicio putere ca să-i ajute. Era un 
simbol al lui Hristos. După cum chipul făcut asemenea șerpilor 
ucigători a fost pentru vindecarea lor, Cineva „într-o fire 
asemănătoare cu a păcatului” trebuia să vină ca Mântuitor al lor 
(Romani 8,3). Mulţi israeliți considerau că slujbele și jertfele 
aveau în ele puterea de a-i elibera de păcat, dar Dumnezeu dorise 
să-i înveţe că nu aveau mai mare valoare decât şarpele de aramă. 
Rolul lor era de a îndruma mintea spre Mântuitorul. Fie că era 
vorba de vindecarea rănilor, fie că era vorba de iertarea păcatelor, 
ei nu puteau face nimic altceva, decât să arate credinţă în Darul 
lui Dumnezeu. Trebuia doar ca ei să privească și să trăiască. 

Poate că cei mușcaţi de șarpe întârziau să privească. Poate s-au 
întrebat cum se făcea că acel simbol de aramă avea putere. Poate 
că au cerut o explicaţie ştiinţifică. Dar nu s-a dat nicio explicaţie. 
Ei trebuiau să accepte Cuvântul lui Dumnezeu dat lor prin Moise. 
Dacă refuzau să privească, piereau. 

Nu prin certuri și discuţii se luminează un suflet. Trebuie să 
privim și să trăim. Nicodim a primit învăţătura și a luat-o cu el. 
A cercetat Scripturile într-alt fel, nu ca să discute o teorie, ci ca 
să primească viaţă pentru suflet. El a început să vadă Împărăţia 
cerului pe măsură ce s-a supus călăuzirii Duhului Sfânt. 

Și astăzi, mii de oameni au nevoie să înveţe același adevăr 
care i-a fost dat ca învăţătură lui Nicodim, prin simbolul cu șarpele 
înălţat. Ei se încred în ascultarea de Legea lui Dumnezeu ca să-i 
recomande pentru cer. Când sunt invitaţi să privească la Iisus și 
să creadă că El îi mântuiește numai prin harul Său, ei exclamă: 
„Cum poate să se facă aceasta?” 

Asemenea lui Nicodim, trebuie să fim gata să intrăm în viaţă 
la fel ca și cel mai mare păcătos. Afară de Hristos, „nu este alt 
nume sub cer dat oamenilor, prin care să fim mântuiţi” (Fapte 
4,12). Prin credinţă primim harul lui Dumnezeu, dar credința nu 
este mântuitorul nostru. Ea nu ne dă niciun câștig. Ea este numai 
mâna prin care ne prindem de Hristos și ne însușim meritele Lui, 
ceea ce înseamnă vindecare de păcat. Şi nici măcar nu putem să 
ne pocăim fără ajutorul Duhului Sfânt. Scriptura spune despre 


Hristos: „Pe acest lisus, Dumnezeu L-a înălţat cu puterea Lui, și 
L-a făcut Domn și Mântuitor, ca să dea lui Israel pocăinţa și 
iertarea păcatelor” (Fapte 5,31). Pocăinţa vine de la Hristos, tot 
așa cum vine și iertarea. 

Prin urmare, cum suntem noi mântuiți? „După cum Moise a 
înălţat șarpele în pustie”, tot așa a fost înălţat și Fiul omului și 
toţi aceia care au fost înșelaţi și mușcaţi de șarpe pot să privească 
și să trăiască. „lată Mielul lui Dumnezeu, care ridică păcatul 
lumii” (loan 1,29). Lumina care pornește de la cruce descoperă 
iubirea lui Dumnezeu. Iubirea Lui ne atrage către Sine. Dacă nu 
ne împotrivim acestei atracţii, vom fi conduși la piciorul crucii, 
plini de pocăință pentru păcatele care L-au răstignit pe 
Mântuitorul. După aceea, Duhul lui Dumnezeu produce prin 
credinţă o nouă viaţă în suflet. Gândurile și dorințele sunt aduse 
în ascultare de voinţa lui Hristos. Inima și mintea sunt create din 
nou, după chipul Aceluia care lucrează în noi ca să-Şi supună 
totul. Apoi se scrie Legea lui Dumnezeu în minte și inimă și putem 
zice împreună cu Hristos: „Îmi place să fac voia Ta, Dumnezeule” 
(Psalmi 40,8). 

În convorbirea cu Nicodim, Iisus a descris Planul de Mântuire 
și misiunea Lui în lume. În nicio altă cuvântare n-a descris El 
mai complet, pas cu pas, lucrarea ce trebuie să se facă în inima 
oamenilor care vor moșteni Împărăţia cerurilor. Chiar la începutul 
lucrării Lui, Hristos i-a descoperit adevărul unuia dintre membrii 
Sinedriului — mintea cea mai receptivă, un învăţător oficial al 
poporului. Dar conducătorii lui Israel n-au primit lumina. Nicodim 
a ascuns adevărul în inima sa și, timp de trei ani, nu se părea că 
va aduce roadă. 

Dar lisus cunoștea pământul în care aruncase sămânţa. 
Cuvintele spuse unui singur ascultător, în timpul nopții, pe dealul 
singuratic, nu s-au pierdut. Câtva timp, Nicodim nu L-a mărturisit 
în public pe Hristos, dar a fost preocupat de viaţa Lui și I-a 
cercetat învăţăturile. În sfatul Sinedriului, s-a opus neîncetat la 
uneltirile preoţilor de a-L distruge. Când, în cele din urmă, lisus 
a fost înălțat pe cruce, Nicodim și-a adus aminte de cele învăţate 
pe Muntele Măslinilor: „După cum a înălţat Moise șarpele în 

pustie, tot așa trebuie să fie înălţat și Fiul omului, pentru ca oricine 
crede în El să nu piară, ci să aibă viaţa veșnică”. Lumina adusă 
de întrevederea aceea tainică a luminat crucea de pe Golgota și 
Nicodim a recunoscut în lisus pe Mântuitorul lumii. 

După înălţarea Domnului, în timp ce ucenicii erau împrăștiați 
din cauza persecuțiilor, Nicodim a ieșit plin de curaj în faţă. El 
și-a folosit averea pentru susţinerea bisericii care tocmai se 
născuse, atunci când iudeii se așteptau ca, la moartea lui lisus, ea 
să fie desființată. În timp de primejdie, omul acesta, pe vremuri 
atât de fricos și îndoielnic, a fost tare ca stânca, încurajând 
credinţa ucenicilor și ajutându-i cu mijloace materiale pentru a 
duce Evanghelia mai departe. A fost batjocorit și persecutat de 
aceia care îl onoraseră pe vremuri. A ajuns sărac în ce privește 
bunurile pământești, dar n-a scăzut în ce privește credinţa 
aceea care își avea începutul în noaptea în care a stat de vorbă cu 
lisus. 

Nicodim i-a povestit lui loan istoria acelei întâlniri și, prin 
pana lui, a fost scrisă pentru învățătura a milioane de oameni. 
Adevărurile spuse atunci au și astăzi aceeași valoare ca în noaptea 
aceea solemnă pe dealul umbrit, când unul dintre mai-marii 
iudeilor a venit să înveţe calea vieţii de la Învățătorul umil din 
Galileea. 


CAPITOLUL 18 


„TREBUIE CA EL SĂ CREASCĂ” 


Fiindcă privise în credință la Mântuitorul, loan se 
ridicase până la înălțimea lepădării de sine. El nu 
căutase să-i atragă pe oameni la sine, ci să înalte 
sufletele lor mai Sus și tot mai sus, până ce ele vor găsi 
odihnă la Mielul lui Dumnezeu. El nu fusese decât un 
glas, un strigăt în pustie. Acum, cu bucurie, el a 
acceptat tăcerea și rămânerea în umbră, pentru ca 
Ochii tuturor să poată fi îndreptați către Lumina vieții. 


PENTRU O VREME, INFLUENŢA LUI IOAN BOTEZĂTORUL asu- 
pra naţiunii a fost mai mare decât a conducătorilor, preoţilor și 
prinților. Dacă ar fi declarat că el este Mesia și ar fi pornit o 
răscoală împotriva Romei, preoţii și poporul s-ar fi adunat în 
mare număr sub stindardul lui. Satana pregătise pentru loan 
Botezătorul felurite onoruri, care fac apel la ambiția cuceritorilor. 
Cu toată dovada puterii pe care o avea, el a refuzat necontenit 
oferta aceasta strălucită. Atenţia care fusese aţintită asupra lui o 
îndreptase către un Altul. 

A văzut apoi cum valul popularității s-a îndreptat de la el către 
Mântuitorul. În fiecare zi, mulţimea din jurul lui scădea. Când 
lisus a venit de la Ierusalim în părțile Iordanului, lumea s-a adunat 
să-L asculte. Numărul ucenicilor Săi creștea zilnic. Mulţi veneau 
pentru botez și, deoarece Iisus nu boteza, El i-a împuternicit pe 
ucenici să administreze această rânduială. În felul acesta, a pus 
sigiliul Său asupra lucrării înainte-mergătorului Său. Dar ucenicii 
lui loan priveau cu gelozie popularitatea crescândă a lui lisus. Ei 


Capitolul acesta se bazează pe cele relatate în Ioan 3,22-36. 

erau porniţi să critice lucrarea Lui și, nu peste multă vreme, au 
găsit ocazia. Între ei și iudei a început o discuţie cu privire la 
botez, dacă are vreo putere de a curăţi sufletul de păcat. Ei 
susțineau că botezul lui Iisus se deosebea cu totul de al lui Ioan. 
În curând, au început să se certe cu ucenicii lui Hristos în privința 
formulelor care trebuiau să fie rostite la botez și, în cele din urmă, 
și cu privire la dreptul lui Iisus de a boteza. 

Ucenicii lui Ioan au venit plini de supărare, zicând: „În- 
vățătorule, Cel care era cu tine dincolo de Iordan, despre care ai 
mărturisit tu, iată că botează și toţi oamenii se duc la El.” Prin 
aceste cuvinte, Satana îl ispitea pe loan. Deși misiunea lui loan 
aproape se încheiase, tot ar fi putut să pună piedici lucrării lui 
Hristos. Dacă ar fi început să se laude, dacă s-ar fi supărat sau 
dacă ar fi exprimat descurajare pentru faptul că a fost lăsat în 
umbră, el ar fi semănat semințele dezbinării, ar fi încurajat 
invidia și gelozia și ar fi împiedicat în mod serios înaintarea 
Evangheliei. 

Din fire, loan avea defectele și slăbiciunile caracteristice 
oamenilor, dar atingerea iubirii dumnezeiești îl transformase. El 
locuise într-o atmosferă necontaminată de egoism și de ambiţie 
și mult deasupra miasmelor geloziei. El n-a aprobat nemulțumirea 
ucenicilor săi, ci le-a arătat cât de clar înțelegea legăturile sale cu 
Mesia și cu câtă voie bună ÎI primise pe Acela pentru care pregătise 
calea. 

EI a zis: „Omul nu poate primi decât ce-i este dat din cer. Voi 
înșivă îmi sunteţi martori, că am zis: Nu sunt eu Hristosul, ci 
sunt trimis înaintea Lui. Cine are mireasă este mire, dar prietenul 
mirelui, care stă și-l ascultă, se bucură foarte mult când aude 
glasul mirelui”. loan s-a prezentat ca un prieten care lucra ca sol 
între cei doi logodnici, pregătind calea pentru căsătorie. Când 
mirele și-a primit mireasa, misiunea prietenului a încetat. El s-a 
bucurat de fericirea acelora pentru unirea cărora a stăruit. Tot 
așa și loan fusese chemat să-i îndrepte pe oameni la Iisus și 
avusese bucuria de a fi martor la succesul lucrării Mântuitorului. 
EI a zis: „Această bucurie, care este a mea, este deplină. Trebuie 
ca El să crească, iar eu să mă micșorez”. 


Fiindcă privise în credinţă la Mântuitorul, loan se ridicase 
până la înălțimea lepădării de sine. El nu căutase să-i atragă pe 
oameni la sine, ci să înalțe sufletele lor mai sus și tot mai sus, 
până ce ele vor găsi odihnă la Mielul lui Dumnezeu. El nu fusese 
decât un glas, un strigăt în pustie. Acum, cu bucurie, el a acceptat 
tăcerea și rămânerea în umbră, pentru ca ochii tuturor să poată 
fi îndreptaţi către Lumina vieții. 

Aceia care sunt sinceri în chemarea lor ca soli pentru 
Dumnezeu nu vor căuta onoarea personală. Iubirea de sine va fi 
copleșită de iubirea pentru Hristos. Rivalitatea nu va mânji 
scumpa lucrare a Evangheliei. Ei vor recunoaște că lucrarea lor 
este aceea de a proclama la fel ca Ioan Botezătorul: „Iată Mielul 
lui Dumnezeu, care ridică păcatul lumii” (loan 1,29). Ei ÎL vor 
înălța pe lisus și, împreună cu El, întreg neamul omenesc va fi 
înălţat. „Așa vorbește Cel Preaînalt, a cărui locuinţă este veșnică 
și al cărui Nume este sfânt. Eu locuiesc în locuri înalte și în 
sfințenie, dar sunt cu omul zdrobit și smerit, ca să înviorez 
duhurile smerite și să îmbărbătez inimile zdrobite” (Isaia 57,15). 

Sufletul profetului, golit de eu, a fost plin de lumina 
Dumnezeirii. În mărturia depusă pentru slava Mântuitorului, 
cuvintele lui erau ca o continuare a celor pe care Hristos le rostise 
la întâlnirea cu Nicodim. loan a zis: „Cel ce vine din cer este mai 
presus de toti; cel ce este de pe pământ este pământesc și vorbește 
ca de pe pământ. Cel ce vine din cer este mai presus de toți... Căci 
Acela, pe care L-a trimis Dumnezeu, vorbeşte cuvintele lui 
Dumnezeu, pentru că Dumnezeu nu-l dă Duhul cu măsură”. lisus 
putea să zică: „Nu caut să fac voia Mea, ci voia Tatălui care M-a 
trimis” (loan 5,30). Lui I s-a spus: „Tu ai iubit neprihănirea și ai 
urât nelegiuirea, de aceea, Dumnezeule, Dumnezeul Tău Te-a uns 
cu un untdelemn de bucurie, mai presus decât pe tovarășii Tăi” 
(Evrei 1,9). Tatăl „nu-l dă Duhul cu măsură”. 

La fel se întâmplă și cu urmașii lui Hristos. Noi putem primi 
lumina cerească, numai dacă suntem gata să fim goliți de eul 
nostru. Nu putem înțelege caracterul lui Dumnezeu, nici nu putem 
primi pe Hristos în credinţă, decât atunci când suntem dispuși să 
facem orice gând rob al ascultării de Hristos. Tuturor acelora 

care procedează astfel li se dă Duhul Sfânt fără măsură. În Hristos 
„locuieşte trupește toată plinătatea Dumnezeirii. Voi aveţi totul 
deplin în El” (Coloseni 2,9.10). 

Ucenicii lui Ioan spuneau că toți oamenii veneau la Hristos; 
dar, având o viziune mai clară, Ioan a zis: „Nimeni nu primește 
mărturia Lui”. Aşa de puțini erau dispuși să-L accepte ca 
Mântuitor din păcat! Dar „cine primește mărturia Lui adeverește 
prin aceasta că Dumnezeu spune adevărul” (loan 3,33). „Cine 
crede în Fiul are viaţă veșnică.” Nu este nevoie de dezbateri ca 
să știm dacă botezul lui Hristos sau al lui Ioan curăţeşte de păcate. 
Numai harul lui Hristos dă viață sufletului. Lipsit de Hristos, 
botezul, ca oricare altă slujbă, este o formă fără valoare. „Cine 
nu crede în Fiul nu va vedea viaţa.” 

Succesul lucrării lui Hristos, pe care loan îl primise cu atâta 
bucurie, a fost vestit și cârmuitorilor din Ierusalim. Preoţii și 
rabinii fuseseră geloși datorită influenţei lui loan, când au văzut 
că oamenii părăsesc sinagogile și se duc în pustie; dar aici era 
Cineva care avea o putere și mai mare de a atrage mulțimile. 
Acești conducători în Israel nu erau dispuși să zică împreună cu 
loan: „Trebuie ca El să crească, iar eu să mă micşorez”. Ei s-au 
ridicat cu o nouă hotărâre de a pune capăt acestei lucrări, care îi 
îndepărta pe oameni din jurul lor. 

lisus știa că ei nu vor cruța niciun mijloc pentru a crea 
neînţelegeri între ucenicii Săi și ai lui loan. EI știa că furtuna 
care se apropia urma să smulgă pe unul dintre cei mai mari profeți 
din câţi au fost daţi lumii. Din dorinţa de a evita orice ocazie de 
neînţelegeri sau de ceartă, El Și-a oprit în liniște lucrarea și S-a 
retras în Galileea. Și noi, rămânând credincioși faţă de adevăr, 
trebuie să evităm orice lucru care ar duce la dezbinare și la 
înţelegere greșită. Căci ori de câte ori se ivește așa ceva, urmarea 
nu este decât pierderea de suflete. Oriunde se ivesc împrejurări 
care ameninţă să ducă la dezbinare, trebuie să urmăm pilda lui 
lisus și a lui loan Botezătorul. 

Ioan fusese chemat să fie în frunte ca reformator. Din cauza 
aceasta, ucenicii erau în primejdie să-și îndrepte atenţia asupra 
lui, crezând că succesul lucrării ar depinde de lucrarea lui și 


pierzând din vedere faptul că el era numai o unealtă prin care 
lucrase Dumnezeu. Dar lucrarea lui loan nu era îndestulătoare 
pentru a pune temelia bisericii creștine. După încheierea misiunii 
lui, trebuia să se facă altă lucrare, pe care mărturisirea lui n-o 
putea îndeplini. Ucenicii lui n-au înţeles lucrul acesta. Când 
L-au văzut pe Hristos venind ca să preia lucrarea, s-au umplut 
de gelozie și nemulțumire. 

Şi astăzi există această primejdie. Dumnezeu cheamă un om 
pentru a face o anumită lucrare și, când a dus-o până acolo unde 
a putut, Domnul aduce pe alţii s-o ducă mai departe. Dar, ca și 
ucenicii lui loan, mulți gândesc că succesul lucrării depinde de 
primul lucrător. Atenţia este legată de om, în loc să fie legată de 
Dumnezeu, începe gelozia și lucrarea lui Dumnezeu este 
compromisă. Cel care este onorat în felul acesta necuvenit este 
ispitit să cultive încrederea în sine. El nu-și dă seama că depinde 
de Dumnezeu. Oamenii sunt învăţaţi să se încreadă în om pentru 
călăuzire; în felul acesta, cad în rătăcire și ajung departe de 
Dumnezeu. 

Lucrarea lui Dumnezeu nu trebuie să poarte chipul și amprenta 
omenească. Din timp în timp, Dumnezeu va scoate la iveală 
oameni prin care se pot realiza mai bine planurile Lui. Fericiți 
sunt aceia care sunt atunci gata să spună împreună cu loan 
Botezătorul: „Trebuie ca El să crească, iar eu să mă micșorez”. 

LA FÂNTÂNA LUI IACOV 


Acela care caută să-și stingă setea la fântânile 
acestei lumi va bea numai ca să înseteze iarăşi. 
Pretutindeni se găsesc oameni nemulțumiți. 

Ei doresc ceva care să le umple golul din suflet. 
Unul singur este Cel care le poate împlini această 
lipsă. Dorinta lumii, Cel de care au nevoie toate 
popoarele este Hristos. Harul dumnezeiesc, pe care 
numai El îl poate da, este ca o apă vie, care 
curățește, înviorează şi dă putere sufletului. 


ÎN DRUM SPRE GALILEEA, lisus a trecut prin Samaria. La 
timpul prânzului, a ajuns în frumoasa vale a Sihemului. La intrarea 
acestei văi se afla fântâna lui Iacov. Obosit de călătorie, S-a așezat 
lângă fântână, în timp ce ucenicii Săi s-au dus să cumpere de 
mâncare. 

Iudeii și samaritenii erau în mare vrăjmăşie și, pe cât era cu 
putință, evitau legăturile unii cu alţiii. În caz de nevoie, comerțul 
cu samaritenii era socotit de rabini ca fiind legal, dar era con- 
damnată orice legătură socială cu ei. Un iudeu n-ar fi cerut cu 
împrumut de la samariteni și n-ar fi primit de la ei o binefacere, 
nici măcar o bucăţică de pâine sau un pahar cu apă. Mergând să 
cumpere hrană, ucenicii lucrau în armonie cu obiceiul națiunii 
lor. Dar dincolo de aceasta nu treceau. Să ceară de la un 
samaritean să le facă bine sau ei să-l ajute nu intra nici în mintea 
ucenicilor lui Hristos. 

Când S-a așezat pe marginea fântânii, lisus era slăbit de foame 
și sete. Călătoria începută dis-de-dimineaţă fusese lungă și acum 


Capitolul acesta se bazează pe cele relatate în Ioan 4,1-42. 


soarele de la amiază ÎI toropise. Setea Lui creştea şi mai mult 
gândindu-Se la apa rece și înviorătoare, care era atât de aproape 
și, cu toate acestea, atât de inaccesibilă pentru El, deoarece 
n-avea nici frânghie, nici vas, iar fântâna era adâncă. El era la fel 
ca ceilalți oameni și aștepta ca cineva să vină să scoată apă. 

O femeie din Samaria s-a apropiat și, părând că nu ia seama la 
prezenţa Lui, și-a umplut urciorul cu apă. Când s-a întors să 
plece, Iisus i-a cerut să-l dea de băut. Un oriental n-ar fi refuzat 
un astfel de lucru. În răsărit, apa era numită „darul lui Dumne- 
zeu”. A da de băut unui călător însetat era o datorie atât de sfântă, 
încât arabii din deșert și-ar fi părăsit drumul numai pentru scopul 
acesta. Ura dintre iudei și samariteni o oprea pe femeie să-l facă 
un bine lui lisus, dar Mântuitorul căuta un drum către inima ei 
și, cu tactul izvorât din iubirea Sa divină, a cerut, nu a oferit, o 
facere de bine. Un dar oferit ar fi fost refuzat, dar încrederea 
trezeşte încredere. Împăratul cerului a venit la această ființă 
dispreţuită, cerându-i un serviciu. Acela care a făcut oceanul, 
care stăpânește apele adâncului celui mare, Acela care a deschis 
izvoarele și pâraiele pământului Se odihnea la fântâna lui Iacov 
fiindcă era obosit și avea nevoie de bunăvoința unui străin pentru 
a primi apă în dar. 

Femeia a văzut că Iisus era iudeu. Surprinsă, a uitat să-l îm- 
plinească cererea și a încercat să-l ceară un motiv pentru aceasta. 
„Cum se face”, a zis ea, „Tu, iudeu, ceri să bei de la mine, femeie 
samariteancă?” 

Iisus a răspuns: „Dacă ai fi cunoscut tu darul lui Dumnezeu și 
Cine este Cel ce-ţi zice: 'Dă-Mi să beau! tu singură ai fi cerut să 
bei, și El ti-ar fi dat apă vie”. Te miri că am cerut de la tine un 
bine atât de mic, cum ar fi să scoţi apă din fântână. Dacă ai fi 
cerut de la Mine, ţi-aș fi dat să bei din apa vieţii veșnice. 

Femeia n-a înţeles cuvintele lui Hristos, dar a simțit importanța 
lor solemnă. Purtarea ei ușuratică și batjocoritoare a început să 
se schimbe. Crezând că lisus vorbea despre fântâna la care se 
afla, femeia I-a zis: „Doamne, n-ai cu ce să scoţi apă și fântâna 
este adâncă; de unde ai putea să ai dar această apă vie? Eşti Tu 
oare mai mare decât părintele nostru Iacov, care ne-a dat fântâna 

aceasta și a băut din ea el însuși?” În fața ei vedea un biet călător 
însetat, obosit de cale şi prăfuit. În minte, L-a comparat cu 
respectatul patriarh Iacov. Cultiva gândul atât de firesc că n-ar 
mai exista o fântână mai bună ca aceea dată de părinți. Ea privea 
înapoi, la părinți, și înainte, spre venirea lui Mesia, cu toate că 
Nădejdea părinţilor, Mesia în persoană, era lângă ea și ea nu-L 
recunoștea. Şi astăzi, atâtea fiinţe însetate se găsesc lângă fântâna 
de apă vie și cu toate acestea caută să se depărteze de Izvorul 
vieţii! „Să nu zici în inima ta: Cine se va sui în cer? (Să pogoare 
adică pe Hristos din cer.) Sau: Cine se va pogori în adânc? (Să 
scoale adică pe Hristos din morţi.)... Cuvântul este aproape de 
tine, în gura ta și în inima ta... Dacă mărturisești deci cu gura ta 
pe lisus ca Domn și dacă crezi în inima ta că Dumnezeu L-a 
înviat din morţi, vei fi mântuit” (Romani 10,6-9). 

lisus n-a răspuns îndată la întrebarea privitoare la Sine, ci, cu 
seriozitate solemnă, a zis: „Oricui bea din apa aceasta, îi va fi 
iarăși sete. Dar oricui va bea din apa pe care i-o voi da Eu, în 
veac nu-i va fi sete; ba încă, apa pe care i-o voi da Eu, se va 
preface în el într-un izvor de apă, care va ţâșni în viaţa veșnică”. 

Acela care caută să-și stingă setea la fântânile acestei lumi va 
bea numai ca să înseteze iarăși. Pretutindeni se găsesc oameni 
nemulțumiți. Ei doresc ceva care să le umple golul din suflet. 
Unul singur este Cel care le poate împlini această lipsă. Dorinţa 
lumii, Cel de care au nevoie toate popoarele, este Hristos. Harul 
dumnezeiesc, pe care numai El îl poate da, este ca o apă vie, care 
curăţă, înviorează și dă putere sufletului. 

lisus nu voia să spună că o singură înghițitură de apă ar fi în- 
destulătoare pentru primitor. Acela care gustă o dată din iubirea 
lui Hristos va dori mereu să mai primească din ea și nu mai caută 
nimic altceva. Bogăţiile, onorurile și plăcerile lumii nu-l mai atrag. 
Strigătul continuu al inimii sale este: „Mai mult din Tine”. Iar 
Acela care îi descoperă sufletului nevoile sale este gata să-i aline 
foamea și setea. Toate proviziile și tot ajutorul omenesc dau greș. 
Rezervoarele se vor goli, lacurile vor seca, dar Mântuitorul este 
o fântână care nu seacă. Putem să bem și iar să bem și de fiecare 
dată provizia este înnoită. Acela în care locuiește Hristos are în 


sine însuși o fântână de binecuvântări — „un izvor de apă din care 
va ţâșni viaţă veșnică”. Din acest izvor, poate scoate tărie și har 
pentru toate nevoile. 

În timp ce îi vorbea despre apa vie, femeia privea la El cu 
atenţie, dar și cu uimire. El îi trezise interesul și dorința după 
darul despre care vorbea. Și-a dat seama că El nu vorbea de apa 
din fântâna lui Iacov, căci ea băuse din aceasta și însetase mereu. 
„Doamne”, I-a zis ea, „dă-mi această apă ca să nu-mi mai fie sete 
și să nu mai vin până aici să scot.” 

lisus a schimbat deodată conversaţia. Înainte ca ființa aceasta 
să primească darul pe care El voia să i-l dea, trebuia ca ea să 
recunoască păcatul și pe Mântuitorul său. „Du-te”, i-a zis El, 
„de cheamă pe bărbatul tău și vino aici.” Ea a răspuns: „N-am 
bărbat”. În felul acesta, ea spera să evite orice discuție în direcția 
aceasta. Dar Mântuitorul a continuat: „Bine ai zis că n-ai bărbat. 
Pentru că cinci bărbaţi ai avut; și acela pe care îl ai acum, nu îţi 
este bărbat. Aici ai spus adevărul”. 

Femeia s-a cutremurat. O mână misterioasă întorcea paginile 
din istoria vieţii ei și scotea la iveală lucrurile pe care ea le credea 
ascunse pentru totdeauna. Cine era Acela care putea să citească 
tainele vieţii ei? I-au venit în minte gânduri cu privire la veșnicie, 
la judecata viitoare, când toate cele ascunse vor fi descoperite. 
În lumina aceasta, conștiința ei s-a trezit. 

Nu putea să nege nimic, dar a încercat să ocolească orice aluzie 
cu privire la un subiect atât de neplăcut. Cu adânc respect, I-a 
zis: „Doamne, văd că ești proroc”. Atunci, nădăjduind să-și aducă 
la tăcere conștiința, s-a îndreptat spre probleme de controversă 
religioasă. Dacă Cel cu care vorbea era cu adevărat un profet, 
fără îndoială că putea să-i dea îndrumări asupra acestor probleme, 
care fuseseră atât de mult discutate. 

Cu răbdare, lisus i-a îngăduit să ducă vorba acolo unde voia. 
Dar, în același timp, a folosit ocazia pentru a-i aduce la cunoștință 
adevărul. „Părinţii noștri”, a zis ea, „s-au închinat pe muntele 
acesta, și voi ziceţi că în Ierusalim este locul unde să se închine 
oamenii.” Chiar în faţă se afla muntele Garizim. Templul lui fusese 
dărâmat și nu rămăsese decât altarul. Locul de închinare formase 

obiectul unei neîntrerupte dispute între iudei și samariteni. Unii 
dintre strămoșii acestora din urmă făcuseră parte pe vremuri din 
Israel; dar, din cauza păcatelor lor, Domnul îngăduise să fie 
înfrânți de un neam idolatru. Vreme de multe generaţii, ei 
avuseseră legături cu oameni idolatri, a căror religie a molipsit 
treptat credinţa lor. Este adevărat, ei susțineau că idolii nu făceau 
decât să le reamintească despre Dumnezeul cel viu, Conducătorul 
universului; cu toate acestea, oamenii erau mânaţi să se închine 
la chipurile lor cioplite. 

Când Templul din Ierusalim a fost rezidit, în timpul lui Ezra, 
samaritenii au vrut să dea și ei ajutor. Li s-a refuzat însă acest 
privilegiu și de atunci a izbucnit o vrăjmășie cruntă între cele 
două popoare. Samaritenii au clădit un templu rival pe muntele 
Garizim. Aici se închinau lui Dumnezeu după ritualul mozaic, 
deși nu renunţaseră deplin la idolatrie. Dar peste ei au venit 
dezastre, templul lor a fost dărâmat de vrăjmași și părea că se 
află sub blestem; cu toate acestea, se ţineau de tradiţiile și de 
formele lor de închinare. Ei nu voiau să recunoască Templul de 
la Ierusalim ca locaș al lui Dumnezeu, nici să admită că religia 
iudeilor era superioară religiei lor. 

Răspunzându-i femeii, lisus i-a zis: „Crede-Mă că vine ceasul 
când nu vă veţi închina Tatălui nici pe muntele acesta, nici în 
Ierusalim. Voi vă închinaţi la ce nu cunoașteți, noi ne închinăm 
la ce cunoaștem, căci mântuirea vine de la iudei”. Iisus îi dovedise 
că era liber de prejudecățile iudeilor faţă de samariteni. Acum 
căuta să nimicească prejudecata femeii samaritence contra 
iudeilor. Deși amintise faptul că religia samaritenilor era stricată 
din cauza idolatriei, El a spus că adevărurile cele mai mari cu 
privire la mântuire le-au fost încredințate iudeilor și că dintre ei 
trebuia să vină Mesia. În scrierile sacre, ei aveau o descriere 
lămurită a caracterului lui Dumnezeu și a principiilor guvernării 
Sale. lisus Se așeza între iudei ca între aceia cărora Dumnezeu le 
dăduse o dreaptă cunoștință despre Sine. 

El dorea să înalțe gândurile femeii deasupra lucrurilor care 
priveau ceremoniile și formele, deasupra controverselor. „Vine 
ceasul”, a zis El, „și acum a și venit, când închinătorii adevăraţi 


se vor închina Tatălui în duh și adevăr, fiindcă astfel de închinători 
dorește și Tatăl. Dumnezeu este Duh și cine se închină Lui trebuie 
să se închine în duh și adevăr.” 

Aici este făcut cunoscut același adevăr pe care Domnul Iisus 
i l-a descoperit și lui Nicodim când a zis: „Dacă un om nu se 
naște din nou, nu poate vedea Împărăţia lui Dumnezeu” (loan 
3,3). Oamenii nu ajung în comuniune cu cerul, mergând la un 
munte sfânt sau la un templu sacru. Religia nu trebuie să fie 
mărginită la forme și ceremonii exterioare. Religia care vine de 
la Dumnezeu este singura religie care duce la Dumnezeu. Pentru 
a-L sluji corect, trebuie să fim născuți din Duhul Sfânt. Acesta 
va curăţi inima și va înnoi mintea, dându-ne o nouă putere de a-L 
cunoaște și a-L iubi pe Dumnezeu. Acesta ne va face să ascultăm 
de bunăvoie de toate cerinţele Lui. Aceasta este adevărata 
închinare. Ea este roada lucrării Duhului Sfânt. Toate rugăciunile 
sincere sunt inspirate de Duhul și asemenea rugăciuni sunt plăcute 
lui Dumnezeu. Oriunde un suflet caută pe Dumnezeu, se dă pe 
faţă lucrarea Duhului și Dumnezeu Se descoperă acelui suflet. 
Deoarece asemenea închinători caută, El așteaptă să-i primească 
și să facă din ei fiii și fiicele Lui. 

În timp ce vorbea cu Iisus, femeia a fost impresionată de 
cuvintele Lui. Ea nu auzise niciodată asemenea lucruri nici de la 
preoţii poporului ei și nici de la iudei. Când i-a fost descris trecutul 
vieţii, și-a dat seama de lipsa ei cea mare. A simţit setea sufletului, 
pe care apele fântânii din Sihar n-o puteau stinge niciodată. Nimic 
din ceea ce întâlnise până aici n-a atras-o către o țintă mai înaltă. 
lisus a convins-o că citea tainele vieţii ei și, cu toate acestea, a 
simtit că îi este prieten, că este plin de milă și de iubire. În timp 
ce curăţia prezenţei Lui îi condamnase păcatul, El nu rostise 
niciun cuvânt de acuzare, dar îi vorbise de harul Lui care-i putea 
înnoi sufletul. Ea a început să se convingă despre natura Lui. În 
mintea ei s-a ridicat întrebarea: „Nu cumva acesta este Mesia 
așteptat de atâta vreme?” Ea a zis: „Știu că are să vină Mesia (căruia 
I se zice Hristos); când va veni EI, are să ne spună toate lucrurile”. 
lisus i-a răspuns: „Eu, Cel care vorbesc cu tine, sunt Acela”. 

Când femeia a auzit aceste cuvinte, în inima ei a răsărit 
credința. Ea a primit vestea cea minunată din gura Învăţătorului 
divin. 

Femeia aceasta era capabilă să înțeleagă. Era gata să primească 
cea mai nobilă descoperire, pentru că se interesa de Scripturi și 
Duhul Sfânt îi pregătise mintea pentru a primi mai multă lumină. 
Studiase făgăduinţa Vechiului Testament: „Domnul, Dumnezeul 
tău, îţi va ridica din mijlocul tău, dintre fraţii tăi, un proroc ca 
mine: să ascultați de EI!” (Deuteronom 18,15). Ea dorea să 
înţeleagă această profeție. Mintea i-a fost deodată luminată. Apa 
vieţii, viaţa spirituală pe care Hristos o dă fiecărui suflet însetat, 
a început să ţâșnească în inima ei. Duhul Domnului lucra în ea. 

Declaraţia lămurită făcută de Hristos acestei femei nu putea 
fi făcută unui iudeu plin de îndreptăţire de sine. Hristos era mult 
mai rezervat când vorbea faţă de ei. Ceea ce a fost oprit de la 
iudei, ceea ce mai târziu chiar ucenicii au păstrat în taină, a fost 
descoperit faţă de ea. lisus a văzut că ea va folosi cunoștințele 
câștigate pentru a le face și altora parte de harul Lui. 

Când s-au întors, ucenicii au fost surprinși văzând că Mân- 
tuitorul vorbea cu femeia. El nu luase apa răcoritoare pe care o 
dorise și nici nu S-a oprit să mănânce din hrana adusă de ucenicii 
Lui. După ce femeia a plecat, ucenicii L-au rugat să mănânce. 
L-au văzut tăcut, absorbit în meditare. Faţa Lui strălucea de 
lumină și se temeau să nu-L întrerupă din legătura cu cerul. Dar 
știau că este obosit și că-l este foame, așa că au socotit ca o 
datorie a lor să-l reamintească de nevoile Lui fizice. lisus a 
recunoscut interesul lor plin de iubire și a zis: „Eu am de mâncat 
o mâncare pe care voi nu o cunoaşteţi”. 

Ucenicii s-au întrebat cine I-ar fi putut aduce de mâncare; 
dar El le-a explicat: „Mâncarea Mea este să fac voia Celui ce 
M-a trimis și să împlinesc lucrarea Lui” (loan 4,34). Când 
cuvintele Lui au deșteptat conștiința femeii, lisus S-a bucurat. A 
văzut că ea bea din apa vieții și atunci foamea și setea Lui au fost 
satisfăcute. Împlinirea misiunii, pentru realizarea căreia părăsise 
cerul, ÎI îmbărbăta pe Mântuitorul în lucrarea Lui și-L înălța mai 
presus de nevoile omenești. Când slujea unui suflet flămând și 


însetat după adevăr, era mai plăcut pentru El decât să mănânce 
sau să bea. Pentru El, aceasta era o mângâiere și o înviorare. 
Facerea de bine era viaţă pentru sufletul Lui. 

Răscumpărătorul nostru însetează după recunoștință. El 
flămânzește după simpatia și iubirea acelora pe care i-a răscumpărat 
cu sângele Său. El așteaptă cu o dorință de nespus ca ei să vină la 
El și să aibă viaţă. După cum mama așteaptă zâmbetul de 
recunoaștere de la copilașul ei, care este un semn că inteligenţa se 
dezvoltă, așa şi Hristos caută să vadă expresia de iubire 
recunoscătoare, care să arate că viaţa spirituală a început în suflet. 

Femeia s-a umplut de bucurie când a ascultat cuvintele lui 
Hristos. Descoperirea minunată aproape că a copleșit-o. Lăsând 
vasul de apă, s-a întors în cetate, să ducă vestea și altora. Iisus 
cunoștea cauza plecării. Faptul că ea lăsase vasul de apă spunea, 
fără îndoială, ce efect au avut cuvintele Lui. Dorinţa arzătoare a 
sufletului ei era să primească apa vie. Ea uitase de ce venise la 
fântână, uitase de setea Mântuitorului, pe care dorise să o 
împlinească. Cu inima prea plină de bucurie, ea s-a grăbit să ducă 
și altora lumina prețioasă pe care o primise. 

„Veniţi de vedeţi un Om care mi-a spus tot ce am făcut”, le-a 
spus ea oamenilor din cetate. „Nu cumva este acesta Hristosul?” 
Cuvintele ei le-au atins inimile. Pe faţa ei era o nouă expresie, 
întreaga ei înfățișare se schimbase. Ar fi vrut și ei să-L vadă pe 
lisus. „Ei au ieșit din cetate și veneau spre El.” 

Pe când stătea încă pe marginea fântânii, lisus a privit peste 
holdele întinse în faţa lor; verdele delicat era mângâiat de auriul 
luminii soarelui. Arătându-le ucenicilor Săi această scenă, lisus a 
folosit-o ca simbol: „Nu ziceţi voi că mai sunt patru luni până la 
seceriș? lată, Eu vă spun: Ridicaţi-vă ochii și priviţi holdele, care 
sunt albe acum, gata pentru seceriș”. În timp ce vorbea, El Se 
uita la grupele care veneau spre fântână. Mai erau patru luni 
până la seceratul grâului, dar aici se găsea o recoltă gata pentru 
seceriș. 

„Cine seceră”, a zis El, „primește o plată și strânge roadă 
pentru viaţa veșnică; pentru ca și cel ce seamănă, și cel ce seceră 
să se bucure în același timp. Căci în această privinţă este adevărată 

zicerea: "Unul seamănă, iar altul seceră!.” Aici, Domnul Hristos 
arată serviciul sfânt datorat lui Dumnezeu de cei ce primesc 
Evanghelia. Ei trebuie să fie instrumentele Lui vii. El cere o slujire 
individuală. Și fie că semănăm, fie că secerăm, lucrăm pentru 
Dumnezeu. Unul seamănă sămânţa, altul adună recolta și 
amândoi — atât secerătorul, cât și semănătorul — primesc o plată. 
Ei se bucură împreună de răsplata muncii lor. 

lisus le-a zis ucenicilor: „Eu v-am trimis să secerați acolo unde 
nu voi v-aţi ostenit; alţii s-au ostenit și voi aţi intrat în osteneala lor!” 
Mântuitorul privea în viitor, la marea adunare din Ziua Cincizecimii. 
Ucenicii nu trebuiau să privească aceasta ca pe un rezultat al 
eforturilor lor. Ei intrau în osteneala altor oameni. Începând de la 
căderea lui Adam, Hristos încredințase sămânţa Cuvântului servilor 
Săi credincioși, pentru a o semăna în inima oamenilor. Un slujitor 
nevăzut, chiar o forță atotputernică, lucrase în tăcere, dar cu succes, 
pentru a produce recolta. Roua, ploaia și lumina harului lui 
Dumnezeu fuseseră date pentru a împrospăta și a hrăni sămânța 
adevărului. Hristos era pe punctul de a uda sămânţa cu sângele Său. 
Ucenicii aveau privilegiul de a fi împreună-lucrători cu Dumnezeu. 
Ei erau împreună-lucrători cu Hristos și cu bărbaţii sfinți de pe 
vremuri. Prin revărsarea Duhului Sfânt în Ziua Cincizecimii, mii de 
oameni s-au convertit într-o singură zi. Aceasta a fost urmarea 
semănatului lui Hristos, recolta lucrării Lui. 

În cuvintele spuse femeii la fântână se semănase sămânţa bună 
și cât de repede se ajunsese la recoltă. Samaritenii au venit, L-au 
ascultat pe lisus și au crezut în El. Adunându-se în jurul Lui la 
fântână, L-au asaltat cu întrebări și au primit cu bucurie explicaţiile 
Sale cu privire la multe lucruri pe care nu le înțeleseseră. În timp 
ce ascultau, neclaritățile lor au început să dispară. Ei erau ca 
niște oameni într-o mare întunecime, care urmăresc o rază de 
lumină până găsesc ziua. Dar nu erau mulțumiți cu această 
convorbire scurtă. Ei doreau să audă mai mult și împreună cu ei 
să-L asculte şi prietenii lor pe acest minunat Învățător. L-au 
invitat în cetatea lor și L-au rugat să rămână cu ei. Timp de două 
zile a rămas în Samaria și mult mai mulţi au crezut în El. 

Fariseii disprețuiau simplitatea lui lisus. Ei nu voiau să ia seama 
la minunile Lui și cereau un semn că El era Fiul lui Dumnezeu. 


Dar samaritenii n-au cerut niciun semn și lisus n-a făcut altă 
minune între ei decât să descopere femeii samaritence la fântână 
tainele vieţii ei. Și, cu toate acestea, mulți L-au primit. În bucuria 
lor cea nouă, i-au spus femeii: „Acum nu mai credem din pricina 
spuselor tale, ci din pricină că L-am auzit noi înșine și știm că 
Acesta este în adevăr Hristosul, Mântuitorul lumii”. 

Samaritenii credeau că Mesia trebuia să vină nu numai ca 
Răscumpărător al iudeilor, ci al lumii întregi. Duhul Sfânt a 
prevestit prin Moise că Mesia trebuia să vină ca un profet trimis 
de Dumnezeu. Prin Iacov, se spusese că la El se vor aduna 
popoarele; iar prin Avraam, că în El vor fi binecuvântate toate 
neamurile pământului. Locuitorii din Samaria își întemeiau 
credința în Mesia pe aceste pasaje din Scriptură. Deoarece iudeii 
dăduseră o greșită interpretare profeţiilor de mai târziu, atribuind 
primei veniri a lui Hristos slava de la a doua Sa venire, sa- 
maritenii se simţiseră îndemnați să desconsidere celelalte 
Scripturi, făcând excepţie numai cu cele venite prin Moise. Dar, 
din moment ce Mântuitorul dăduse la o parte aceste interpretări 
greșite, mulţi dintre ei au primit atât profeţiile de mai târziu, 
cât şi cuvintele lui Hristos spuse cu privire la Împărăţia lui 
Dumnezeu. 

lisus începuse să dărâme zidul de despărţire dintre iudei și 
neamuri și să predice lumii mântuirea. Cu toate că era iudeu, a 
mers foarte bucuros între samariteni, fără a mai lua în seamă 
deprinderile fariseice ale neamului Său. În ciuda prejudecăților 
lor, El a primit ospitalitatea acestui popor disprețuit. A dormit 
sub acoperișul lor, a mâncat cu ei la mesele lor — gustând din 
hrana pregătită și servită de mâinile lor — a învăţat pe străzile lor 
și i-a tratat cu cea mai mare amabilitate și curtenie. 

În Templul de la Ierusalim, un zid scund despărțea curtea din 
afară de părţile celelalte ale clădirii sacre. Pe zidul acesta erau 
inscripţii în diferite limbi, făcând cunoscut că numai iudeii aveau 
dreptul să treacă de acest hotar. Dacă cineva dintre neamuri ar fi 
îndrăznit să treacă de zidul acela, însemna că a desconsiderat 
templul și avea să plătească această vină cu viaţa. Dar lisus, care 
rânduise templul și slujbele lui, a atras neamurile către Sine prin 

legături de simpatie omenească, în timp ce harul Lui dumnezeiesc 
le aducea mântuirea pe care iudeii o lepădaseră. 

Rămânerea lui Iisus în Samaria trebuia să fie o binecuvântare 
pentru ucenici, care se găseau încă sub influența bigotismului 
iudaic. Ei gândeau că, din credincioșie faţă de națiunea lor, li se 
cerea să cultive ură față de samariteni. Se mirau văzându-L pe 
Iisus cum Se poartă. Cu toate acestea, n-au putut refuza să urmeze 
exemplul Lui și, în cele două zile cât au rămas în Samaria, și-au 
stăpânit prejudecățile, din respect faţă de Iisus; dar în inima lor 
nu erau mulțumiți. Înțelegeau cu greu că, în locul dispreţului și 
urii, trebuie să cultive mila și iubirea. Dar, după înălțarea 
Domnului, și-au adus aminte de învăţăturile Lui și le-au înţeles 
mai bine. După revărsarea Duhului Sfânt, ei și-au adus iarăși 
aminte de privirea Mântuitorului, de cuvintele Lui, de respectul și 
de duioșia cu care Se purta față de străinii aceștia dispreţuiţi. Mai 
târziu, când a mers în Samaria, Petru a arătat același spirit în lucrarea 
sa. loan, când a fost chemat la Efes și la Smirna, și-a adus aminte de 
cele întâmplate la Sihem și inima lui s-a umplut de recunoștință pentru 
Învățătorul dumnezeiesc, care, prevăzând dificultăţile pe care ei 
urmau să le întâmpine, le-a dat ajutor prin pilda Sa. 

Mântuitorul împlinește acum aceeași lucrare ca și atunci când 
a oferit apa vieţii femeii din Samaria. Aceia care se numesc urmași 
ai Lui îi pot dispreţui și alunga pe cei disprețuiți de oameni, dar 
nici împrejurările nașterii sau naționalitatea, nici modul de viaţă 
nu pot îndepărta iubirea Lui de la fiii oamenilor. Oricărui suflet, 
oricât de păcătos ar fi, lisus îi zice: „Dacă ai fi cerut de la Mine, 
ți-aș fi dat apă vie”. 

Chemarea Evangheliei nu trebuie să fie restrânsă și prezentată 
numai câtorva aleși, despre care noi credem că ne-ar face onoare 
dacă ar primi-o. Solia trebuie să fie adresată tuturor. Oriunde se 
găsesc inimi deschise pentru a primi adevărul, Hristos este gata 
să le dea învăţătură. El le descoperă pe Tatăl și închinarea plăcută 
Aceluia care citește inima. Pentru unii ca aceștia, nu vorbește în 
pilde. Atât lor, cât și femeii la fântână, El le zice: „Eu, Cel care 
vorbesc cu tine, sunt Acela”. 


Când S-a așezat să Se odihnească la fântâna lui Iacov, Iisus 
venea din Iudeea, unde lucrarea Lui adusese puţine roade. El 
fusese lepădat de preoţi și de rabini și înșiși oamenii care 
pretindeau că sunt ucenicii Săi nu ajunseseră să înțeleagă 
caracterul Său dumnezeiesc. Era obosit și flămând; cu toate 
acestea, nu a neglijat ocazia de a vorbi unei singure femei, deși 
era străină, fără legături cu Israel, și ducea o viaţă de păcat în 
mod fățiș. 

Mântuitorul nu a așteptat să se adune lume multă. Adesea, 
începea să dea învăţătură fiind de faţă numai câţiva, dar, unul 
câte unul, trecătorii se opreau să asculte, până când o mulțime 
de oameni ascultau cu uimire și temere cuvintele lui Dumnezeu 
vorbite de Învățătorul trimis de sus. Cel care lucrează pentru 
Hristos nu trebuie să se lase dus de ideea că n-ar putea vorbi cu 
aceeași râvnă la câţiva ascultători, ca și la o mare adunare. S-ar 
putea întâmpla să fie un singur ascultător al soliei; dar cine poate 
spune cât de mare va fi influenţa acestuia? Pare un lucru mic 
chiar și pentru ucenici ca Mântuitorul să-Și petreacă vremea cu 
o femeie din Samaria. Dar El a discutat mai serios și mai elocvent 
cu ea decât cu împărații, sfetnicii sau marii preoți. Învățăturile 
pe care i le-a spus acelei femei au fost repetate până în cele mai 
îndepărtate părți ale pământului. 

Îndată ce L-a găsit pe Mântuitorul, samariteanca a adus și pe 
alții la El. Ea s-a dovedit un misionar mai harnic chiar decât 
ucenicii. Ei n-au văzut nimic în Samaria care să arate că era un 
câmp promițător. Gândurile lor erau aţintite asupra unei lucrări 
mari, care trebuia să se facă în viitor. Nu vedeau că în jurul lor 
chiar era o recoltă care trebuia adunată. Dar, prin femeia pe 
care o dispreţuiau, o întreagă cetate a fost adusă la Mântuitorul. 
Ea a dus îndată lumina la compatrioţii săi. 

Femeia aceasta reprezintă lucrarea unei credinţe practice în 
Hristos. Fiecare ucenic adevărat este născut în Împărăţia lui 
Dumnezeu ca misionar. Acela care bea din apa vie devine un 
izvor de viață. Primitorul devine un dătător. Harul lui Hristos în 
suflet este ca un izvor în pustie, curgând pentru a-i răcori pe toţi 
și făcându-i pe cei gata să piară doritori să bea din apa vieții. 

„NUMAI DACĂ VEDEŢI 
SEMNE ŞI MINUNI” 


Mântuitorul vrea să ne dea binecuvântări mai mari 
decât acelea pe care le cerem și întârzie cu răspunsul, 
ca să ne poată arăta răutatea din inimă şi cât de mult 
avem nevoie de harul Lui. El nu vrea să-L căutăm 

din motive egoiste. Când ne mărturisim Starea 
noastră rea şi lipsa noastră de putere, trebuie să ne 

încredem cu totul în iubirea Lui. 


GALILEENII CARE S-AU ÎNTORS de la sărbătoarea Paștelor 
au adus vestea despre lucrările minunate săvârșite de Iisus. Cele 
spuse de conducătorii de la Ierusalim despre faptele Lui Îi 
deschideau calea în Galileea. Mulţi deplângeau abuzurile de la 
templu, lăcomia și aroganţa preoţilor. Ei sperau că Omul 
acesta, care-i alungase pe conducători, ar putea fi Eliberatorul 
mult așteptat. Veștile sosite păreau să confirme așteptările lor 
atât de strălucite. Se spunea că profetul ar fi declarat că El este 
Mesia. 

Dar locuitorii din Nazaret nu credeau în El. Pentru motivul 
acesta, lisus n-a vizitat Nazaretul în drumul Său spre Cana. 
Mântuitorul le-a spus ucenicilor că un profet nu este onorat în 
țara lui. Oamenii apreciază caracterul după capacitatea lor de 
apreciere. Cei cu vederi strâmte şi lumești ÎI judecau pe Hristos 
după nașterea Lui umilă, după îmbrăcămintea Lui simplă și după 
munca de toate zilele. Ei nu puteau să aprecieze curăţia spiritului 
Aceluia care nu avea nicio urmă de păcat. 


Capitolul acesta se bazează pe cele relatate în Ioan 4,43-54. 


Vestea despre revenirea lui Hristos la Cana s-a răspândit prin 
toată Galileea, dând speranță celor suferinzi și nenorociți. În 
Capernaum, veștile au ajuns la un nobil iudeu, care era ofiţer în 
slujba împăratului. Un fiu al acestui slujbaș era bolnav de o boală 
care părea să nu aibă leac. Medicii îl sortiseră morţii, dar, atunci 
când a auzit de Iisus, tatăl s-a hotărât să-l ceară ajutor. Copilașul 
era foarte slăbit și se temeau că nu va trăi până la întoarcerea lui; 
dar nobilul a socotit că trebuie să prezinte personal cazul. Spera 
că rugăminţile unui părinte aveau să trezească mila Marelui 
Medic. 

Ajungând la Cana, a găsit o mulțime de oameni în jurul lui 
lisus. Cu inima nerăbdătoare, și-a făcut loc până lângă Mântuito- 
rul. Credinţa lui a început să tremure când a văzut numai un om 
îmbrăcat simplu, plin de praf și obosit de călătorie. S-a îndoit că 
această Persoană ar putea face ceea ce el venise să-l ceară; cu 
toate acestea, a cerut să stea de vorbă cu Iisus, I-a povestit pentru 
ce a venit și L-a rugat pe Mântuitorul să vină cu el acasă. Dar 
întristarea lui era mai de mult cunoscută de Iisus. Înainte ca acest 
slujbaș să plece de acasă, Mântuitorul văzuse durerea lui. 

El mai știa că tatăl își pusese în minte anumite condiţii ca să 
creadă în lisus. Dacă cererea lui nu avea să fie împlinită, nu avea 
să-L primească drept Mesia. În timp ce slujbașul disperat aștepta 
răspunsul, lisus a zis: „Dacă nu vedeţi semne și minuni, cu niciun 
chip nu credeţi”. 

În ciuda tuturor dovezilor că Iisus era Hristosul, petiționarul 
se hotărâse să creadă în El numai cu condiţia împlinirii cererii 
lui. Mântuitorul a văzut contrastul dintre necredința aceasta care 
ridică întrebări și credința simplă a samaritenilor, care nu ceruseră 
niciun semn, nicio minune. Cuvântul Său, dovada mereu prezentă 
a dumnezeirii Lui, avea o putere convingătoare, care pătrundea 
inima lor. Domnului Hristos Îi părea rău că poporul Său, căruia 
îi fuseseră încredințate prorociile sfinte, nu înţelegea glasul lui 
Dumnezeu, care le vorbea prin Fiul Său. 

Slujbașul împărătesc avea totuși oarecare credință, pentru că 
el venise să ceară ceva ce, după părerea lui, era cea mai prețioasă 
dintre toate binecuvântările. lisus avea de dat un dar mai mare. 

El dorea nu numai să vindece copilul, ci și să-i facă, pe slujbaș și 
familia lui, părtași la binecuvântarea mântuirii și să aprindă o 
lumină în Capernaum, care, în curând, avea să fie câmpul Său de 
activitate. Dar slujbașul împărătesc trebuia totuși să-și dea seama 
de nevoile sale înainte de a dori harul lui Hristos. Curteanul acesta 
îi reprezenta pe mulţi alţii din neamul lui. Ei căutau să aibă 
legături cu Iisus din motive egoiste. Sperau să aibă un oarecare 
câștig de la puterea Lui și credinţa lor era legată de realizarea 
acestui câștig; în schimb, nu-și dădeau seama de boala lor spirituală 
și nu vedeau nevoia harului divin. 

Ca un fulger, cuvintele Mântuitorului au făcut lumină în inima 
slujbașului împărătesc. El și-a dat seama că motivele pentru care 
ÎI căuta pe Iisus erau egoiste. Credința lui şovăitoare i-a apărut 
în adevăratul ei caracter. Plin de durere, și-a dat seama că îndoiala 
sa putea să coste viaţa fiului său. A simţit că era în faţa Cuiva 
care putea să citească gândurile și căruia totul Îi era cu putință. 
În disperarea sa, a strigat: „Doamne, vino până nu moare micuțul 
meu!” Credinţa lui s-a prins de Hristos la fel ca Iacov când, în 
lupta cu îngerul, a strigat: „Nu Te voi lăsa să pleci până nu mă vei 
binecuvânta” (Geneza 32,26). 

La fel ca Iacov, a biruit. Mântuitorul nu poate pleca de lângă 
un suflet care se prinde de El, cerând cu stăruinţă ajutor în nevoia 
lui. „Du-te, i-a zis El, fiul tău trăiește.” Slujbașul împărătesc a 
plecat de la Mântuitorul cu o pace şi o bucurie pe care nu le 
cunoscuse niciodată mai înainte. Nu numai că avea încredere că 
fiul lui se va face bine, dar, cu o credință puternică, s-a încrezut 
în Hristos ca Răscumpărător. 

În același ceas, cei care vegheau lângă copilașul muribund, în 
căminul din Capernaum, au observat o bruscă și tainică schimbare. 
Umbra morţii a pierit de pe faţa bolnavului. Febra a făcut loc unei 
stări plăcute, aducătoare de sănătate. Ochii întunecați au început 
să strălucească de inteligenţă și, în corpul lui slăbit și ros de 
suferință, a revenit vigoarea. Niciun semn de boală nu mai era în 
copil. Carnea lui aprinsă s-a făcut moale și plină de viaţă și el s-a 
cufundat într-un somn liniștit. Febra îl părăsise chiar în zădutul 
zilei. Familia era uimită și bucuria era mare. 


Cana nu era așa departe de Capernaum, iar ofiţerul putea să 
ajungă acasă chiar în seara aceleiași zile în care se întâlnise cu 
lisus; dar el nu s-a grăbit pe drumul spre casă. Abia a doua zi 
dimineață a ajuns la Capernaum. Ce sosire a fost! Când plecase 
după Iisus, inima lui era împovărată de întristare. Lumina soarelui 
i se părea o cruzime, iar cântecul păsărelelor, o batjocură. Cât 
de deosebite erau acum simțămintele lui! Întreaga natură avea o 
nouă înfățișare. El vedea totul cu alţi ochi. Pe când mergea în 
liniștea zorilor dimineţii, i se părea că toată natura ÎL laudă pe 
Dumnezeu împreună cu el. Când se afla încă departe de casă, 
slujitorii i-au ieșit în întâmpinare cu dorinţa de a-i ușura povara 
sufletească pe care erau siguri că o simțea. Nu s-a arătat surprins 
de vestea adusă de ei, dar cu un mare interes, pe care ei nu-l 
înțelegeau, a întrebat la care ceas a început să-i fie mai bine. Ei 
au răspuns: „leri, în ceasul al șaptelea, l-au lăsat frigurile!” Chiar 
în clipa în care credința tatălui pusese stăpânire pe asigurarea: 
„Fiul tău trăieşte”, iubirea dumnezeiască atinsese copilașul 
muribund. 

Tatăl a dat fuga să-și vadă fiul. L-a strâns la pieptul său de 
parcă ar fi fost ridicat dintre morţi și ÎL lăuda fără încetare pe 
Dumnezeu pentru această vindecare minunată. 

Slujbașul acesta împărătesc dorea să cunoască mai mult despre 
Hristos. Mai târziu, după ce a auzit învăţăturile Lui, el și toţi din 
casa lui au devenit ucenici. Durerea lor a fost sfințită spre con- 
vertirea întregii familii. Vestea despre această minune s-a răspândit 
în toate părțile, iar în Capernaum, unde au fost săvârșite multe 
minuni ale Lui, s-a pregătit calea pentru lucrarea personală a lui 
Hristos. 

Acela care l-a binecuvântat pe slujbașul împărătesc din 
Capernaum vrea tot așa de mult să ne binecuvânteze și pe noi. 
Dar, la fel ca tatăl îndurerat, noi ÎL căutăm pe Mântuitorul de 
multe ori din dorinţa de a câștiga bunuri pământești; noi avem 
încredere în iubirea Lui numai când ni se împlinesc cererile. 
Mântuitorul vrea să ne dea binecuvântări mai mari decât acelea 
pe care le cerem și întârzie cu răspunsul, ca să ne poată arăta 
răutatea din inimă și cât de mult avem nevoie de harul Lui. El nu 

vrea să-L căutăm din motive egoiste. Când mărturisim starea 
noastră rea și lipsa noastră de putere, trebuie să ne încredem cu 
totul în iubirea Lui. 

Slujbașul împărătesc voia să vadă împlinirea rugăciunii sale 
înainte ca să creadă; dar el a trebuit să primească asigurarea lui 
lisus că rugăciunea lui era ascultată și binecuvântarea, dată. Și 
noi trebuie să învăţăm același lucru. Nu trebuie să credem pentru 
că vedem sau simțim că Dumnezeu ne ascultă. Trebuie să ne 
încredem în făgăduinţele Lui. Când venim la El în credință, fiecare 
cerere ajunge la inima lui Dumnezeu. Când am cerut binecuvân- 
tările Lui, trebuie să credem că le primim și să-l mulţumim că 
le-am primit. Apoi să ne vedem de îndatoririle noastre, siguri 
fiind că binecuvântarea ne va fi dată atunci când vom avea mai 
mare nevoie de ea. Când am învăţat să facem lucrul acesta, vom 
ști că rugăciunile noastre au fost ascultate. Dumnezeu va face 
pentru noi „nespus mai mult”, „potrivit cu bogăţia slavei Sale” și 
„după lucrarea puterii tăriei Lui” (Efeseni 3,20.16; 1,19). 


CAPITOLUL 21 


BETESDA ŞI SINEDRIUL 


Oamenii puteau să înțeleagă cuvintele Lui şi inima 
lor se încălzea şi era mângâiată. El vorbea despre 

Dumnezeu nu ca despre un judecător plin de răzbunare, 

ci ca despre un tată milos, şi descoperea chipul lui 
Dumnezeu ca fiind oglindit în propria persoană. 
Cuvintele Lui erau ca un balsam pentru sufletele 
rănite. Atât prin cuvinte, cât şi prin lucrările milei 
Sale, El distrugea puterea apăsătoare a vechilor 

tradiții şi a poruncilor omeneşti şi prezenta iubirea 

lui Dumnezeu în bogăția ei inepuizabilă. 


„ÎN IERUSALIM, LÂNGĂ POARTA OILOR, este o scăldătoare 
numită în evreiește Betesda, care are cinci pridvoare. În 
pridvoarele acestea zăceau o mulţime de bolnavi, orbi, șchiopi, 
uscați, care așteptau mișcarea apei.” 

Din când în când, apele scăldătorii erau agitate și se credea că 
lucrul acesta era rezultatul intervenţiei unei puteri supranaturale 
și că oricine ar fi coborât primul în apă după tulburarea ei se 
făcea sănătos, orice boală ar fi avut. Sute de suferinzi mergeau 
acolo, dar, când se tulbura apa, gloata era așa de mare, încât în 
goana lor, oamenii călcau în picioare bărbaţi, femei și copii mai 
slabi decât ei. Mulţi nu puteau să ajungă până la marginea 
scăldătorii. Mulți dintre cei ce ajungeau până acolo mureau alături 
de ea. Pe locul acela se ridicaseră adăposturi, pentru ca bolnavii 
să fie apăraţi de arșiţa zilei și de răcoarea nopții. Unii își petreceau 
noaptea în pridvoarele acestea și, în fiecare zi, se târau până la 
marginea scăldătorii, cu speranţa zadarnică de vindecare. 


Capitolul acesta se bazează pe cele relatate în Ioan 5. 

Iisus era din nou la Ierusalim. Mergând singur și părând adâncit 
în meditaţie ṣi rugăciune, a ajuns la scăldătoare. I-a văzut pe 
suferinzii aceia nenorociți așteptând ceea ce credeau că este 
singura lor nădejde de vindecare. El dorea să folosească puterea 
Sa vindecătoare, ca să-i facă bine pe toţi bolnavii. Dar era o zi de 
Sabat. Mulţimile se duceau la templu să se roage și El știa că un 
asemenea act de vindecare ar fi stârnit atât de mult prejudecățile 
iudeilor, încât ar fi pus repede capăt lucrării Lui. 

Dar Mântuitorul a văzut un caz foarte nenorocit. Era acolo 
un bolnav neajutorat, paralizat de treizeci și opt de ani. Suferinţa 
lui era în mare măsură urmarea propriilor păcate și era socotită 
ca o pedeapsă de la Dumnezeu. Singur și lipsit de prieteni, simțind 
că nu avea dreptul la îndurarea lui Dumnezeu, suferindul îndurase 
ani mulţi de mizerie. Pe când se aștepta ca apele să fie tulburate, 
aceia care se milostiveau de nenorocirea lui îl duceau la pridvoare. 
Dar, în clipa favorabilă, n-avea pe nimeni să-l ajute. Văzuse el că 
apa se mișcă, dar nu fusese niciodată în stare să treacă dincolo 
de marginea scăldătorii. Alţii, mai puternici decât el, săreau în 
apă înaintea lui. El nu putea să lupte ca să biruie gloata egoistă și 
gata de ceartă. Eforturile lui stăruitoare în direcția aceasta, grija 
și continua dezamăgire făcuseră să-i piară și restul de puteri. 

Bolnavul zăcea pe rogojina lui și tot ridica ochii să vadă scăldă- 
toarea, când un chip blând și milostiv S-a aplecat asupra lui și 
cuvintele: „Vrei să te faci sănătos?” i-au atras atenţia. Nădejdea 
i-a reînviat în inimă. Simţea că va fi ajutat cumva. Dar valul de 
curaj a scăzut îndată. Și-a adus aminte de câte ori încercase să 
ajungă până la apă și acum avea puţină nădejde să mai trăiască 
până când să se tulbure apa din nou. EI și-a întors obosit privirea, 
zicând: „Doamne, n-am pe nimeni să mă bage în scăldătoare când 
se tulbură apa și, până să mă duc eu, se pogoară altul înaintea 
mea”. 

lisus nu i-a cerut acestui bolnav să creadă în El; i-a zis doar: 
„Scoală-te, ridică-ţi patul şi umblă”. Credinţa omului s-a prins 
de cuvânt. Fiecare mușchi și fiecare nerv vibrau de viaţă nouă și 
o putere vindecătoare se cobora în picioarele lui paralizate. Fără 


să mai întrebe, și-a supus voinţa să asculte porunca lui lisus și 
toți mușchii au răspuns voinţei lui. Sărind în picioare, se simţea 
ca un om în toate puterile. 

lisus nu-l asigurase cu privire la ajutorul divin. Omul putea să 
se îndoiască și să piardă unica lui ocazie de vindecare. Dar a 
crezut cuvântul lui Hristos și, acționând în virtutea lui, a primit 
putere. 

Prin aceeași credință, putem primi și noi vindecare spirituală. 
Prin păcat, am fost despărțiți de viaţa lui Dumnezeu. Sufletele 
noastre sunt paralizate. Prin noi înșine, nu suntem în stare să 
trăim o viaţă sfântă, cum nici omul neputincios nu era în stare să 
meargă. Mulţi își dau seama de starea lor de slăbiciune, doresc 
acea viaţă spirituală care să-i aducă în armonie cu Dumnezeu și 
se luptă în zadar să o câștige. În disperare, ei strigă: „O, nenorocitul 
de mine! Cine mă va izbăvi de acest trup de moarte?” (Romani 
7,24). Acești oameni descurajaţi, prinși în luptă, să privească în 
sus. Mântuitorul Se apleacă asupra acelora pe care i-a 
răscumpărat prin sângele Său, zicând cu nespusă duioșie și milă: 
„Vrei să te faci sănătos?” El îţi spune să te ridici în sănătate și 
pace. Nu aștepta să simţi că ești sănătos. Crede cuvântul Lui și el 
se va împlini. Pune voinţa ta de partea voinţei lui Hristos. Slu- 
jeşte-L și, lucrând după cuvântul Lui, vei primi putere. Oricare 
ar fi obiceiul rău și patima cea rea, care din cauza îndelungatei 
practicări ţi-a robit sufletul și trupul, Hristos e în stare și dorește 
să te elibereze. El va da viaţă sufletului „mort în greșeli” (Efeseni 
2,1). El îl va elibera de nenorocire și de lanţurile păcatului pe 
robul prins în slăbiciune. 

Paraliticul vindecat s-a plecat să-și ia patul — o rogojină și o 
pătură — și, cu un sentiment de ușurare, s-a ridicat iarăși și s-a 
uitat împrejur, ca să-L vadă pe Eliberatorul său, dar lisus Se 
pierduse în mulțime. Omul se temea că nu-L va recunoaște când 
ÎL va vedea din nou. Pe când mergea grăbit pe drum, cu pasul 
hotărât și ușor, lăudând pe Dumnezeu și bucurându-se de 
sănătatea câștigată, a întâlnit câţiva farisei și le-a povestit îndată 
despre vindecarea sa. A fost surprins de răceala cu care îi ascultau 
povestea. 

Cu fruntea încruntată, l-au întrerupt și l-au întrebat de ce-și 
ducea patul în zi de Sabat. I-au amintit că în ziua Domnului era 
interzis să ducă poveri. În bucuria lui, omul uitase că e Sabat. Cu 
toate acestea, nu se simțea mustrat pentru faptul că ascultase 
porunca Unuia care avea o astfel de putere de la Dumnezeu. El a 
răspuns plin de curaj: „Cel ce m-a făcut sănătos mi-a zis: 
"Ridică-ţi patul și umblă”. Ei l-au întrebat cine era Acela care 
făcuse acest lucru, dar n-a putut să spună. Acești conducători 
știau bine că numai Unul Se dovedise în stare să facă această 
minune, dar doreau o dovadă directă că era lisus, ca să-L poată 
condamna ca fiind călcător al Sabatului. După judecata lor, nu 
călcase legea numai pentru că îl vindecase pe bolnav în Sabat, ci 
comisese și sacrilegiul de a-l pune pe om să-și ducă patul. 

Iudeii denaturaseră legea atât de mult, încât făcuseră din ea 
un jug de robie. Pretenţiile lor fără sens deveniseră proverbiale 
printre celelalte neamuri. Îndeosebi Sabatul era îngrădit cu tot 
soiul de restricții fără rost. El nu era pentru ei o plăcere, sfânt 
pentru Domnul și onorat. Cărturarii și fariseii făcuseră din 
ținerea legii o povară greu de suportat. Unui iudeu nu-i era 
îngăduit să aprindă focul în zi de Sabat, nici măcar o lumânare. 
Din cauza aceasta, ei erau dependenţi de persoane luate dintre 
neamuri pentru multe servicii pe care rânduielile nu le îngăduiau 
să le facă personal. Ei nu se mai gândeau că, dacă lucrurile 
acestea constituiau un păcat, aceia care foloseau pe alții pentru 
a le săvârși erau tot așa de vinovaţi ca și când le-ar fi făcut ei 
înșiși. Ei socoteau că mântuirea e numai pentru iudei și că starea 
tuturor celorlalți, fiind oricum fără speranţă, nu putea deveni 
mai rea. Dar Dumnezeu n-a dat porunci care să nu poată fi 
ținute de toţi. Legile Sale nu aprobă restricţii necugetate sau 
egoiste. 

lisus l-a întâlnit în templu pe omul pe care-l vindecase. El 
venise ca să aducă o jertfă pentru păcat și o jertfă de mulțumire 
pentru marea îndurare de care se făcuse părtaş. Găsindu-l printre 
închinători, lisus i S-a făcut cunoscut prin cuvintele acestea de 
avertizare: „lată că te-ai făcut sănătos; de acum să nu mai 
păcătuiești, ca să nu ţi se întâmple ceva mai rău”. 


Omul vindecat a fost extrem de bucuros când L-a întâlnit pe 
Eliberatorul său. Necunoscând vrăjmășia manifestată faţă de 
lisus, el le-a spus fariseilor care îl chestionaseră că Acesta era 
Cel care înfăptuise vindecarea. „Din pricina aceasta, iudeii au 
început să urmărească pe lisus și căutau să-L omoare, fiindcă 
făcea aceste lucruri în ziua Sabatului.” 

lisus a fost adus înaintea Sinedriului, pentru a răspunde la 
acuzaţia că a călcat Sabatul. Dacă în timpul acela iudeii ar fi fost 
o naţiune independentă, o acuzaţie de felul acesta ar fi constituit 
un motiv pentru a-L omorî. Lucrul acesta a fost împiedicat de 
faptul că erau supuși romanilor. ludeii nu aveau putere să 
condamne cu pedeapsa capitală, iar acuzaţia pe care o aduceau 
ei împotriva lui lisus n-ar fi avut nicio greutate în faţa tribunalului 
roman. Cu toate acestea, ei sperau să realizeze alte lucruri. În 
ciuda eforturilor lor de a pune piedici lucrării Lui, Hristos câștiga 
și la Ierusalim o influență chiar mai mare decât a lor asupra 
poporului. Mulțimea care nu se interesa de discursurile rabinilor 
era atrasă de învățătura lui Hristos. Oamenii puteau să înțeleagă 
cuvintele Lui și inima lor se încălzea și era mângâiată. El vorbea 
despre Dumnezeu nu ca despre un judecător plin de răzbunare, 
ci ca despre un tată milos și descoperea chipul lui Dumnezeu ca 
fiind oglindit în propria persoană. Cuvintele Lui erau ca un bal- 
sam pentru sufletele rănite. Atât prin cuvinte, cât și prin lucrările 
milei Sale, El distrugea puterea apăsătoare a vechilor tradiţii și a 
poruncilor omenești și prezenta iubirea lui Dumnezeu în bogăţia 
ei inepuizabilă. 

În una dintre cele dintâi profeţii despre Hristos, stă scris: 
„Toiagul de domnie nu se va depărta de Iuda, nici toiagul de 
cârmuire dintre picioarele lui, până va veni Șilo; și de El vor asculta 
(în tr. engl. KJ: „la El se vor aduna”) popoarele” (Geneza 49,10). 
Oamenii se adunau în jurul lui Hristos. Inima voioasă a mulțimii 
prefera să primească învățăturile Lui pline de iubire și îndurare 
decât ceremoniile reci, pretinse de preoți. Dacă preoții și rabinii 
nu ar fi lucrat împotrivă, învățătura Lui ar fi produs o reformă 
cum lumea nu mai văzuse până la data aceea. Dar, pentru a-și 
păstra puterea, acești conducători s-au hotărât să distrugă 

influenta lui Iisus. Aducerea Lui în fața Sinedriului și condamnarea 
oficială a învățăturilor Lui aveau să producă tocmai lucrul acesta, 
deoarece oamenii aveau încă respect faţă de conducătorii lor 
religioși. Oricine îndrăznea să condamne pretenţiile rabinilor sau 
încerca să micșoreze poverile puse de ei asupra poporului era 
privit ca fiind vinovat nu numai de hulă, ci și de trădare. Pe temeiul 
acesta, rabinii sperau să dea naștere la bănuială faţă de Hristos. 
Ei ÎI prezentau ca și cum încerca să distrugă obiceiurile existente, 
cauzând astfel despărţiri în popor și pregătind calea pentru 
completa lor înrobire de către romani. 

Dar planurile pe care acești rabini căutau așa de zelos să le 
pună în aplicare porniseră din alt sfat decât cel al Sinedriului. 
După insuccesul de a-L birui pe Hristos în pustie, Satana și-a 
combinat forţele pentru a I se împotrivi în lucrare și, dacă ar fi 
fost cu putință, să o zădărnicească. Ceea ce nu izbutise prin 
eforturi directe și personale, se hotărâse să facă prin vicleșug. 
Îndată ce s-a retras din lupta dusă în pustie, el a mers în sfatul 
îngerilor căzuţi și a făcut planuri amănunțite de a orbi și mai 
departe mintea poporului iudeu, pentru ca oamenii să nu-L 
recunoască pe Răscumpărătorul lor. El plănuise să lucreze prin 
agenţii săi omenești din lumea religioasă, umplându-i cu ura lui 
împotriva Apărătorului adevărului. El avea să-i determine să-L 
lepede pe Hristos și să-l facă viaţa cât mai amară cu putinţă, 
nădăjduind să-L descurajeze în lucrarea Lui. Astfel, conducătorii 
lui Israel s-au făcut unelte ale lui Satana, luptând împotriva 
Mântuitorului. 

lisus venise să „vestească o lege mare și minunată”. El nu 
urmărea să-i scadă demnitatea, ci să i-o mărească. Scriptura zice: 
„El nu va slăbi, nici nu Se va lăsa până va așeza dreptatea pe 
pământ” (Isaia 42,21.4). El venise pentru a elibera Sabatul de 
cerințele care-l împovărau, care făcuseră din el un blestem, în 
loc de binecuvântare. 

Din motivul acesta a ales El ca în Sabat să facă lucrarea de 
vindecare la Betesda. El ar fi putut să-l vindece pe bolnav în 
oricare din zilele săptămânii sau ar fi putut să-l vindece fără să-i 
spună să-și ducă patul. Dar aceasta nu i-ar fi dat ocazia pe care o 


dorea. Fiecare faptă a lui Hristos pe pământ avea la bază un scop 
înțelept. Tot ce făcea era important în sine, precum și prin 
învăţătura pe care o dădea. Dintre nenorociţii de la scăldătoare, 
EI a ales cazul cel mai grav ca să exercite asupra lui puterea Sa 
vindecătoare și i-a poruncit omului să-și ducă patul prin oraș, 
ca să vestească lucrarea mare săvârșită asupra lui. Lucrarea 
aceasta a stârnit discuţii cu privire la ce anume era îngăduit să 
se facă în Sabat și a dat ocazie ca El să denunțe restricțiile 
impuse de iudei cu privire la Ziua Domnului și să declare fără 
valoare tradiţiile lor. 

lisus a declarat că lucrarea de a-i vindeca pe cei bolnavi era în 
armonie cu legea privitoare la Sabat. Era în armonie cu lucrarea 
îngerilor lui Dumnezeu, care urcă la cer fără încetare și coboară 
pentru a da ajutor omenirii suferinde. lisus a spus: „Tatăl Meu 
lucrează până acum; și Eu de asemenea lucrez”. Toate zilele sunt 
ale lui Dumnezeu, ca să realizeze în timpul lor planurile Lui pentru 
neamul omenesc. Dacă felul iudeilor de a interpreta Legea era 
corect, atunci era greșit Iehova, a cărui lucrare ajută și ţine orice 
viețuitoare din prima clipă de când au fost puse temeliile 
pământului, atunci Acela care a zis despre lucrarea Lui că e bună 
și a instituit Sabatul pentru a comemora terminarea ei trebuia 
să-Și facă lucrul în răstimpuri și să oprească mișcarea nesfârșită 
a universului. 

Să oprească Dumnezeu soarele din lucrarea lui în Sabat, să 
nu mai trimită razele lui blânde ca să încălzească pământul și să 
hrănească vegetaţia? Să oprească sistemele lumilor în ziua aceasta 
sfântă? Să poruncească El apelor să se oprească și să nu mai ude 
câmpurile și pădurile și să spună valurilor mării să se oprească 
din mișcarea lor neîncetată? Grâul și porumbul să se oprească 
din creştere, iar strugurii în pârg să-și întârzie coacerea? Pomii 
și florile să nu mai dea muguri și să nu mai înflorească în Sabat? 

În cazul acesta, oamenii n-ar mai avea nimic din roadele 
pământului sau din binecuvântările care fac viaţa plăcută. Natura 
trebuie să-și continue mersul ei neschimbat! Dacă Dumnezeu 
Și-ar opri mâna pentru o clipă, omul ar cădea și ar muri. Și omul 
are o lucrare de făcut în ziua aceasta. Nevoile vieţii trebuie 

satisfăcute, bolnavii trebuie îngrijiţi, lipsurile celor în nevoie 
trebuie împlinite. Acela care neglijează să-i ajute în Sabat pe 
suferinzi nu va fi socotit fără vină. Sfânta zi de odihnă a Domnului 
a fost făcută pentru om și faptele de milă sunt în armonie 
desăvârșită cu scopul urmărit prin ea. Dumnezeu nu dorește ca 
făpturile Lui să sufere nici măcar o oră fie în Sabat, fie în altă zi, 
dacă acea suferință poate să fie îndepărtată. 

Cererile adresate lui Dumnezeu în ziua de Sabat sunt mult 
mai numeroase ca în alte zile. În ziua aceasta, copiii Săi părăsesc 
lucrurile lor obișnuite și petrec timpul în meditaţie și rugăciune. 
Ei cer îndurarea lui Dumnezeu mai mult în Sabat decât în alte 
zile. Ei cer atenţia Lui deosebită. Ei imploră binecuvântările Lui 
alese. Dumnezeu nu așteaptă întâi să treacă Sabatul, ca numai 
după aceea să le îndeplinească cererile. Lucrarea cerului nu 
încetează niciodată și nici oamenii n-ar trebui să înceteze să facă 
bine. Sabatul nu are ca scop să fie un timp de inactivitate. Legea 
oprește lucrările pământești în ziua Domnului: munca pentru 
câștigarea hranei trebuie să înceteze, nicio osteneală pentru 
plăcere sau profit lumesc nu este îngăduită în această zi, ci, după 
cum Dumnezeu a încetat lucrarea creaţiunii, S-a odihnit în Sabat 
și l-a binecuvântat, tot așa și omul trebuie să părăsească ocupațiile 
de toate zilele și să închine orele acelea sfinte odihnei sănătoase, 
închinării și faptelor sfinte. Lucrarea lui Hristos de vindecare a 
bolnavilor era în armonie desăvârșită cu Legea. Ea făcea ca 
Sabatul să fie onorat. 

lisus afirma că are drepturi egale cu Dumnezeu, făcând o 
lucrare la fel de sfântă și de același caracter cu a Tatălui din cer. 
Dar fariseii s-au aprins și mai mult. După vederile lor, El nu 
călcase numai Legea, ci, zicând că Dumnezeu este Tatăl Său, Se 
făcea astfel deopotrivă cu Dumnezeu (loan 5,18). 

Toţi iudeii ÎI numeau pe Dumnezeu Tatăl lor, de aceea n-ar fi 
trebuit să se înfurie așa de rău când Hristos a spus că și El era în 
aceeași legătură cu Dumnezeu. Dar ei L-au acuzat de hulă, zicând 
că El pretinde lucrul acesta în înţelesul cel mai înalt. 

Acești adversari ai lui Hristos n-aveau argumente cu care să 
întâmpine adevărurile prezentate de El conștiinței lor. Ei puteau 


doar să citeze obiceiurile și tradiţiile lor, iar acestea păreau slabe 
și serbede când erau comparate cu argumentele aduse de lisus 
din Cuvântul lui Dumnezeu și din nesfârșita mișcare a naturii. 
Dacă rabinii ar fi dorit cât de puţin să primească lumina, ar fi 
fost convinși că lisus rostea adevărul. Dar ei au ocolit cele spuse 
de Iisus cu privire la Sabat și au căutat să stârnească mânia con- 
tra Lui, deoarece pretindea că este egal cu Dumnezeu. Furia 
conducătorilor nu cunoștea margini. Dacă nu s-ar fi temut de 
popor, preoţii și rabinii L-ar fi ucis pe Iisus pe loc. Dar poporul 
ținea la El. Mulţi recunoșteau în Iisus pe prietenul care le 
vindecase bolile și-i mângâiase în întristările lor și ei considerau 
ca fiind bună vindecarea săvârșită la Betesda. Astfel, pentru o 
vreme, conducătorii au fost obligaţi să-și înfrâneze ura. 

lisus a respins acuzaţia de hulă. Autoritatea Mea, a spus EI, 
pentru a face lucrările de care Mă acuzaţi, provine din faptul că 
sunt Fiul lui Dumnezeu, una cu El în natură, în voinţă și în scop. 
În toate lucrările Sale de creaţie și călăuzire, Eu conlucrez cu 
Dumnezeu. „Fiul nu poate face nimic de la Sine, El nu face decât 
ce vede pe Tatăl făcând.” Preoţii și rabinii găseau o vină Fiului 
lui Dumnezeu tocmai pentru că făcea lucrarea pentru împlinirea 
căreia fusese trimis în lume. Prin păcatele lor, ei se despărțiseră 
de Dumnezeu și, în îngâmfarea lor, lucrau independent de El. Se 
simțeau în stare să facă totul singuri și nu-și dădeau seama că au 
nevoie de o înţelepciune mai înaltă, care să-i îndrume la lucru. 
Dar Fiul lui Dumnezeu era supus voinţei Tatălui și dependent de 
puterea Lui. Așa de mult Se golise lisus de Sine, încât nu făcea 
planuri pentru Sine. Accepta planurile pe care Dumnezeu Tatăl 
le făcea pentru EI și I le dezvăluia în fiecare zi. Tot așa ar trebui 
să fim și noi dependenţi de Dumnezeu, astfel încât viaţa noastră 
să fie o împlinire a voinţei Sale. 

Când era aproape să construiască sanctuarul ca locuință pentru 
Dumnezeu, Moise a fost îndrumat să facă toate lucrurile după 
modelul care i se arătase pe munte. Moise era plin de zel pentru 
lucrarea lui Dumnezeu și avea la îndemână oamenii cei mai 
talentaţi și mai iscusiţi pentru a realiza îndrumările lui. Cu toate 
acestea, el nu trebuia să facă nici măcar un clopoțel, o rodie, un 

ciucure, vreo podoabă, o perdea sau un vas al sanctuarului, altfel 
decât după modelul ce-i fusese arătat. Dumnezeu l-a chemat pe 
munte și i-a descoperit lucrurile cerești. Domnul l-a acoperit cu 
slava Lui, ca să poată vedea modelul, și după acesta s-au făcut 
toate lucrurile. Așa și lui Israel, din care voia să facă locuinţa 
Lui, i-a descoperit strălucitul Lui ideal cu privire la caracter. 
Modelul a fost arătat pe munte, când s-a dat legea pe Sinai și 
când Domnul a trecut prin fața lui Moise, proclamând: „Domnul, 
Dumnezeu, este un Dumnezeu plin de îndurare și milostiv, încet 
la mânie, plin de bunătate şi credincioșie, care Își ţine dragostea 
până în mii de neamuri de oameni, iartă fărădelegea, răzvrătirea 
și păcatul” (Exodul 34,6.7). 

Israel alesese propriile căi. El nu clădise după model, dar 
Hristos, adevăratul templu pentru sălășluirea lui Dumnezeu, Și-a 
modelat fiecare amănunt al vieţii Sale pe pământ după idealul 
dumnezeiesc. El a zis: „Vreau să fac voia Ta, Dumnezeule, și 
Legea Ta este în fundul inimii Mele” (Psalmi 40,8). Tot așa și 
caracterele noastre trebuie să fie clădite ca „un locaș al lui 
Dumnezeu prin Duhul” (Efeseni 2,22). Noi trebuie să facem totul 
după exemplul dat chiar de Acela care „a suferit pentru noi și 
ne-a lăsat o pildă, ca să călcăm pe urmele Lui” (Evrei 8,5; 1 Petru 
2,21). 

Cuvintele lui Hristos ne învaţă că ar trebui să ne considerăm 
legaţi cu totul de Dumnezeu, Tatăl nostru din cer. Oricare ne-ar 
fi poziția, suntem dependenţi de Dumnezeu, care ţine soarta 
tuturor în mâinile Sale. El ne-a dat o lucrare de făcut și ne-a 
înzestrat cu puteri și cu mijloace pentru această lucrare. Atâta 
vreme cât ne supunem voinţa lui Dumnezeu și ne încredem în 
tăria și înţelepciunea Lui, vom fi călăuziţi pe căi sigure, pentru a 
împlini partea pe care o avem în marele Său plan. Dar acela care 
se încrede în înţelepciunea și în puterea proprie se desparte de 
Dumnezeu. În loc să lucreze în armonie cu Hristos, el împlinește 
planul vrăjmașului lui Dumnezeu și al omului. 

Mântuitorul a zis mai departe: „Lot ce face Tatăl, face și Fiul 
întocmai... După cum Tatăl învie morţii și le dă viaţă, tot așa și 
Fiul, dă viaţă cui vrea”. Saducheii susțineau că nu va fi înviere a 


corpului, dar Iisus le-a spus că una dintre lucrările cele mai de 
seamă ale Tatălui Său este aceea de a-i învia pe morţi și că El are 
putere să facă aceeași lucrare. „Vine ceasul, și acum a și venit, 
când cei morţi vor auzi glasul Fiului lui Dumnezeu, și cei ce-L 
vor asculta vor învia.” Fariseii credeau în învierea morţilor. 
Hristos a declarat că, și în timpul acela, puterea care dă viaţă 
morţilor se afla între ei și ei n-aveau decât să privească 
manifestarea ei. Aceeași putere de înviere dă viaţă și celui „mort 
în greșeli și păcate” (Efeseni 2,1). Duhul acela dă viaţă din Hristos 
lisus, „puterea învierii Sale” îi izbăvește pe oameni de „legea 
păcatului și a morții” (Filipeni 3,1; Romani 8,2). Stăpânirea răului 
este sfărâmată, iar, prin credință, sufletul este apărat de păcat. 
Acela care își deschide inima faţă de Duhul lui Hristos devine 
părtaş al acelei forte măreţe, care va ridica din mormânt corpul 
său. 

Umilul Nazarinean Și-a arătat adevăratul Său titlu de nobleţe. 
El S-a ridicat deasupra neamului omenesc, a îndepărtat vălul 
păcatului și al ocării și S-a descoperit ca Slăvitul oștilor îngerești, 
Fiul lui Dumnezeu, una cu Creatorul universului. Ascultătorii 
Săi stăteau fermecați. Niciun om nu vorbise ca El, nimeni nu se 
purtase cu o așa demnitate împărătească. Toate cuvintele Lui 
erau clare și pe înţeles, declarând în întregime misiunea Sa și 
datoria lumii. „Tatăl nici nu judecă pe nimeni, ci toată judecata a 
dat-o Fiului, pentru ca toţi să cinstească pe Fiul cum cinstesc pe 
Tatăl. Cine nu cinstește pe Fiul, nu cinstește nici pe Tatăl, care 
L-a trimis. După cum Tatăl are viaţă în Sine, tot așa a dat Fiului 
să aibă viaţă în Sine. Și i-a dat putere să judece, întrucât este Fiu 
al omului.” 

Preoţii și conducătorii luaseră poziţie de judecători, pentru a 
condamna lucrarea lui Hristos, dar El S-a declarat Judecătorul 
lor și Judecătorul întregului pământ. Lumea este încredinţată lui 
Hristos și prin El se transmit neamului omenesc decăzut toate 
binecuvântările lui Dumnezeu. El a fost Răscumpărător atât 
înainte, cât și după întruparea Sa. Îndată ce s-a ivit păcatul, a 
existat și un Mântuitor. El a dat și dă tuturor viaţă și lumină și 
fiecare va fi judecat după lumina primită. Acela care a dat lu- 

mina, care i-a urmărit pe oameni cu cea mai duioasă stăruință, 
căutând să-i câștige de la păcat la sfințenie, este în același timp și 
Apărătorul, și Judecătorul lor. De la începerea marii lupte în 
cer, Satana și-a menţinut lucrarea prin înșelăciune, dar Hristos a 
lucrat și lucrează pentru a-i dezvălui planurile și a-i distruge 
puterea. Acela care S-a luptat cu amăgitorul și care, în decursul 
tuturor veacurilor, a căutat să-i smulgă pe captivi din prinsoarea 
lui va judeca fiecare ființă. 

Şi Dumnezeu „I-a dat putere să judece, întrucât este Fiu al 
omului”. Întrucât a gustat până la drojdie durerile și ispitele 
oamenilor și înțelege slăbiciunile și păcatele lor, întrucât pentru 
binele nostru a stat neclintit în faţa ispitelor lui Satana și Se va 
purta cu dreptate și milă cu fiinţele pentru salvarea cărora a vărsat 
însuși sângele Său — pentru toate acestea Fiul omului a fost rânduit 
să execute judecata. 

Însă misiunea lui Hristos nu era să judece, ci să salveze. 
„Dumnezeu, în adevăr, n-a trimis pe Fiul Său în lume ca să judece 
lumea, ci ca lumea să fie mântuită prin E!” (loan 3,17). El declară 
deci în faţa Sinedriului: „Cine ascultă cuvintele Mele și crede în 
Cel ce M-a trimis are viaţă veșnică și nu vine la judecată, ci a 
trecut din moarte la viață” (loan 5,24). 

Cerându-le ascultătorilor Lui să nu se mire, Hristos a desco- 
perit înaintea lor, într-o priveliște tot mai cuprinzătoare, taina 
lucrurilor viitoare. „Vine ceasul”, a zis El, „când toţi cei din 
morminte vor auzi glasul Lui și vor ieși afară din ele. Cei ce au 
făcut binele vor învia pentru viaţă; iar cei ce au făcut răul vor 
învia pentru judecată” (loan 5,28.29). 

Asigurarea aceasta de viaţă veșnică era așteptată cu mult dor 
de toţi israeliţii și ei sperau să o primească la venirea lui Mesia. 
Unica lumină care putea să lumineze în întunericul mormântului 
strălucea deasupra lor. Dar încăpăţânarea este oarbă. lisus călcase 
tradiţiile rabinilor și desconsiderase autoritatea lor și de aceea 
nu voiau să-L creadă. 

Timpul, locul, împrejurarea, sentimentele vii care stăpâneau 
adunarea, totul se combina pentru a face și mai impresionante 
cuvintele lui lisus în faţa Sinedriului. Autorităţile religioase cele 


mai înalte căutau viaţa Aceluia care Se declarase reziditor al lui 
Israel. Domnul Sabatului era în faţa unui tribunal pământesc, 
pentru a răspunde la acuzaţia că a călcat legea Sabatului. Când 
le-a arătat fără teamă care era misiunea Sa, judecătorii L-au privit 
cu uimire și cu mânie, dar n-aveau ce să răspundă la cuvintele 
Lui. Ei nu puteau să-L condamne. El a respins dreptul preoţilor 
și al rabinilor de a-L interoga sau de a se amesteca în lucrarea 
Lui. Lor nu li se dăduse o astfel de autoritate. Pretenţiile lor se 
întemeiau pe propria îngâmfare și aroganță. El a refuzat să 
răspundă în vreun fel acuzațiilor lor sau să Se dezvinovăţească. 

În loc să scuze fapta săvârşită sau să explice ce anume a urmărit 
prin aceasta, lisus S-a ridicat împotriva mai-marilor, și acuzatul 
a devenit acuzator. El i-a mustrat pentru împietrirea inimii lor și 
pentru ignoranţa lor cu privire la Scripturi. Le-a spus că au lepădat 
Cuvântul lui Dumnezeu pentru faptul că-L lepădau pe El, care 
era trimisul lui Dumnezeu. „Cercetaţi Scripturile, pentru că 
socotiți că în ele aveţi viaţa veșnică, dar tocmai ele mărturisesc 
despre Mine” (loan 5,39). 

În toate paginile, de istorie, de învățătură sau de profeție, 
Scripturile Vechiului Testament sunt luminate de slava Fiului lui 
Dumnezeu. Întrucât era o instituție dumnezeiască, întregul sistem 
al iudaismului era o prefigurare concisă a Evangheliei. Despre 
Hristos, „toţi prorocii mărturisesc” (Fapte 10,43). De la făgă- 
duinţa dată lui Adam, prin tot şirul patriarhilor și până la sistemul 
legii, lumina slavei cerești arată clar urmele Răscumpărătorului. 
Profeţii văzuseră steaua din Betleem, pe Șilo care trebuia să vină, 
când lucrurile viitoare le-au trecut în goană prin faţa ochilor, în 
tainică procesiune. Moartea lui Hristos se arăta în fiecare jerttă. 
Neprihănirea Lui se înălța la cer o dată cu norul frumos mirositor. 
Numele Lui era rostit prin trâmbiţa jubiliară. Slava Lui locuia în 
taina înfricoșată a Sfintei Sfintelor. 

Iudeii aveau în stăpânire Scripturile și credeau că, prin 
cunoașterea superficială a Scripturilor, pot avea viaţa veșnică. 
Dar lisus a zis: „Cuvântul Lui nu rămâne în voi”. Pentru că ÎI 
lepădaseră pe Hristos în Cuvântul Său, Îl lepădau și în persoană. 
„Nu vreţi să veniţi la Mine”, zicea EI, „ca să aveţi viaţă.” 

Conducătorii iudei studiaseră învățăturile profeților cu privire 
la împărăția lui Mesia, dar nu făcuseră lucrul acesta cu dorința 
sinceră de a cunoaşte adevărul, ci cu scopul de a găsi dovezi care 
să le susțină speranțele ambițioase. Când Hristos a venit într-un 
mod contrar așteptărilor lor, n-au vrut să-L primească și, pentru 
a se scuza, au încercat să-L dovedească a fi un înșelător. Odată 
ce și-au aşezat piciorul pe această cărare, i-a fost ușor lui Satana 
să-i întărească în împotrivirea lor față de Hristos. Chiar cuvintele 
care ar fi trebuit să fie dovada dumnezeirii Lui au fost interpretate 
împotriva Lui. În felul acesta, ei au schimbat adevărul dumne- 
zeiesc în minciună și, cu cât Mântuitorul le vorbea mai direct 
despre lucrările Sale pline de har, cu atât erau mai hotărâți să se 
împotrivească luminii. 

lisus a zis: „Eu nu umblu după slava care vine de la oameni”. 
El nu căuta nici influenţa Sinedriului și nici aprobarea lui. El nu 
ar fi fost mai onorat, dacă ei ÎI aprobau. El era împuternicit cu 
onoarea și cu autoritatea cerului. Dacă ar fi dorit, îngerii ar fi 
venit să I se închine, Tatăl ar fi dat din nou mărturie pentru 
dumnezeirea Lui. Dar, pentru binele lor, pentru binele naţiunii 
ai cărei conducători erau, El a dorit ca mai-marii iudeilor să 
înţeleagă caracterul Său și să primească binecuvântările pe care 
venise să le aducă. 

„Eu am venit în Numele Tatălui Meu și nu Mă primiţi; dacă 
va veni un altul în numele lui însuși, pe acela îl veţi primi.” Iisus 
venise în baza autorităţii lui Dumnezeu, purtând chipul Lui, 
împlinind Cuvântul Lui și căutând slava Lui și, cu toate acestea, 
nu a fost primit de conducătorii lui Israel. Atunci când urmau 
să vină alţii, luând înfățișarea caracterului lui Hristos, dar 
mânaţi de propria voinţă și căutând propria slavă, pe aceia aveau 
să-i primească. Și pentru ce? Pentru că acela care caută slava sa 
se folosește de îngâmfarea care e în alţii. La asemenea chemări, 
iudeii ar fi răspuns bucuroși. Ei urmau să primească pe învă- 
țătorul fals pentru că le măgulea mândria prin aceea că aproba 
părerile și tradiţiile cultivate de ei. Dar învăţăturile lui Hristos 
nu se potriveau cu ideile lor. Erau spirituale și cereau sacrificarea 
eului, de aceea nu voiau să-L primească. Ei nu-L cunoșteau pe 


Dumnezeu și, pentru ei, glasul Lui vorbind prin Hristos era 
glasul unui străin. 

Nu se repetă și astăzi același lucru? Nu sunt mulți astăzi, până 
și conducători religioși, care își împietresc inima faţă de Duhul 
Sfânt și fac imposibilă recunoașterea glasului lui Dumnezeu? Nu 
leapădă ei Cuvântul lui Dumnezeu pentru a ţine tradiţia lor? 

„Dacă aţi crede în Moise, M-ati crede și pe Mine, pentru că el 
a scris despre Mine. Dar dacă nu credeţi cele scrise de el, cum 
veți crede cuvintele Mele?” Hristos era Acela care îi vorbise lui 
Israel prin Moise. Dacă ar fi ascultat glasul divin, care vorbise 
prin marele lor conducător, l-ar fi recunoscut în învățăturile 
Domnului Hristos. Dacă l-ar fi crezut pe Moise, ar fi crezut pe 
Cel despre care scrisese Moise. 

lisus știa că preoţii și rabinii erau hotărâți să-l ia viaţa; cu 
toate acestea, le-a dat explicaţii lămurite despre unitatea Sa cu 
Tatăl și legătura Sa cu lumea. Ei au înţeles că nu aveau scuză în 
împotrivirea lor față de Hristos, dar, cu toate acestea, ura lor 
criminală nu s-a stins. Îi cuprindea teama când vedeau puterea 
de convingere care însoțea lucrarea Lui, dar s-au împotrivit 
chemărilor Lui și s-au zăvorât în întuneric. 

Ei nu izbutiseră să ruineze autoritatea lui lisus sau să 
îndepărteze respectul și atenţia cu care ÎI înconjurau oamenii, 
dintre care o mare parte erau convinși de cuvintele Lui. Chiar și 
conducătorii simțeau o mare vină când EI le făcuse cunoscute de 
aproape greșelile lor, dar lucrul acesta n-avusese altă urmare 
decât să-i ridice și mai mult împotriva Lui. Ei erau hotărâți să-l 
ia viaţa. Au trimis soli prin toată ţara, să-i avertizeze pe oameni 
împotriva lui lisus, ca fiind un amăgitor. Au fost trimiși spioni 
care să-L supravegheze și să raporteze ce zicea și ce făcea El. 
Scumpul Mântuitor Se găsea acum cu atât mai mult sub umbra 
crucii. 

CAPITOLUL 22 


ÎNCHIDEREA ŞI MOARTEA 
LUI IOAN BOTEZĂTORUL 


Pentru mulți oameni, o taină profundă învăluie 

soarta lui loan Botezătorul. Ei se întreabă de ce 

a trebuit ca el să zacă şi să moară în închisoare. 

Viziunea noastră omenească nu poate pătrunde 

taina acestei neînțelese providente, dar încrederea 
noastră în Dumnezeu nu se poate clătina, 
dacă ne amintim că loan a fost părtaş la 

suferintele lui Hristos. Toti aceia care Îl urmează 
pe Hristos vor purta coroana sacrificiului. 


IOAN BOTEZĂTORUL FUSESE CEL DINTÂI care a vestit 
Împărăţia lui Hristos şi a fost, de asemenea, și cel dintâi la 
suferință. Acum, prin zidurile unei celule de închisoare, era 
despărţit de aerul liber al pustiei și de mulțimea de oameni care 
ascultaseră cuvintele lui. El a ajuns prizonier în fortăreaţa lui Irod 
Antipa. loan săvârșise o mare parte a lucrării sale în partea de 
răsărit a Iordanului, care era în stăpânirea lui Antipa. Însuşi Irod 
ascultase predica lui loan Botezătorul. Regele desfrânat tremurase 
la auzul chemării la pocăință. „Irod se temea de Ioan fiindcă îl știa 
om neprihănit și sfânt și, când îl auzea, de multe ori stătea în 
cumpănă, neștiind ce să facă și-l asculta cu plăcere.” Ioan s-a 
purtat în mod credincios față de el, acuzându-l de nelegiuita 
legătură pe care o avea cu Irodiada, soţia fratelui său. O vreme, 
Irod căutase cumva să sfărâme lanţul plăcerilor care-l lega, dar 


Capitolul acesta se bazează pe cele relatate în Matei 11,1-11; 14,1-11; Marcu 
6,17-28; Luca 7,19-28. 


Irodiada îl cuprindea și mai mult în plasa vicleniei ei. Ea s-a 
răzbunat pe loan, făcându-l pe Irod să-l arunce în închisoare. 
Viaţa lui loan Botezătorul fusese plină de activitate, iar 
întunericul, tristeţea și lipsa de mișcare din închisoare apăsau 
tare greu asupra lui. Deoarece săptămânile treceau fără să aducă 
vreo schimbare, îndoiala și deznădejdea au pus stăpânire pe el. 
Ucenicii săi nu-l uitaseră. Li se îngăduia să meargă la el în 
închisoare și îi aduceau veşti despre lucrarea lui Iisus și povesteau 
cum alergau mulțimile la El. Dar se întrebau de ce, dacă acest 
nou Învățător era Mesia, nu făcea nimic pentru a-l elibera pe 
loan. Cum putea Fl să îngăduie ca înainte-mergătorul Lui atât 
de credincios să fie lipsit de libertate, ba să i se ia chiar viaţa? 
Întrebările acestea n-au rămas fără efect. Lui loan îi erau 
sugerate îndoieli, care altfel nu s-ar fi ivit. Satana se bucura să 
audă cuvintele acestor ucenici și să vadă cum sfâșiau sufletul 
acestui trimis al Domnului. De câte ori, aceia care se socotesc 
prietenii unui om bun și care sunt gata să-și arate loialitatea se 
dovedesc a fi vrăjmașii lui cei mai primejdioși! De câte ori, în loc 
de a-i întări credinţa, cuvintele lor aduc apăsare și descurajare! 
Ca și ucenicii Mântuitorului, loan Botezătorul nu înţelegea 
natura Împărăției lui Hristos. El se aștepta ca Iisus să ia tronul 
lui David și, pentru că timpul trecea și Mântuitorul nu ridica 
nicio pretenţie la autoritatea împărătească, loan a început să se 
tulbure și să se neliniștească. El declarase poporului că, pentru a 
fi pregătită calea înaintea Domnului, trebuie să se împlinească 
prorocia lui Isaia: munții și dealurile trebuiau să se coboare, căile 
strâmbe să se îndrepte, iar locurile gloduroase să fie netezite. El 
se așteptase ca locurile înalte, de mândrie și putere omenească, 
să fie doborâte la pământ. El vorbise despre Mesia ca despre 
Acela care Îşi avea lopata în mână și care urma să-Și curețe cu 
desăvârşire aria, să adune grâul în grânar și pleava să o ardă 
într-un foc veșnic. Întocmai ca profetul Ilie, în spiritul și puterea 
căruia venise la Israel, el aștepta ca Domnul să Se descopere ca 
un Dumnezeu care răspunde prin foc. 
În misiunea sa, Ioan Botezătorul stătuse ca un neînfricat 
mustrător al nedreptăţii, atât în locurile înalte, cât și în cele umile. 

Îndrăznise să dea ochii cu împăratul Irod, mustrându-l hotărât 
pentru păcatul lui. El nu-și socotise viaţa ca fiind scumpă, cu 
gândul să poată face lucrarea care îi fusese încredințată. Și acum, 
din închisoarea în care se găsea, aștepta ca Leul din seminţia lui 
Tuda să trântească la pământ îngâmfarea asupritorului și să-i 
elibereze pe săraci și pe aceia care plângeau. Părea însă că lisus 
Se mulțumea să adune ucenici în jurul Său, să-i vindece și să-i 
înveţe pe oameni. Mânca la masa vameșilor, în timp ce jugul ro- 
man apăsa zilnic tot mai greu asupra lui Israel, în timp ce împăratul 
Irod și ticăloasa lui concubină își împlineau orice dorinţă, iar 
strigătele săracului și ale suferindului se înălțau la cer. 

Pentru prorocul din pustie, toate acestea păreau o taină care 
întrecea puterea lui de pricepere. Veneau ceasuri când șoaptele 
demonilor îi chinuiau mintea și umbra unei temeri îngrozitoare 
se întindea asupra lui. Se putea oare ca Eliberatorul de atâta vreme 
așteptat să nu fi venit? Atunci ce însemna solia pe care el însuși 
fusese îndemnat să o vestească? loan fusese amar dezamăgit în 
ce privește rezultatul lucrării sale. El se așteptase ca solia de la 
Dumnezeu să aibă același efect pe care îl avusese citirea Cărţii 
Legii în zilele lui Iosia și ale lui Ezra (2 Cronici 34; Neemia 8,9) 
- o profundă lucrare de pocăință și întoarcere la Domnul. Pentru 
succesul acestei lucrări își sacrificase întreaga viaţă. Fusese lucrul 
acesta în zadar? 

Ioan era tulburat și de faptul că ucenicii săi, din dragoste pentru 
el, cultivau necredință faţă de lisus. Fusese neroditoare lucrarea 
lui pentru ei? Fusese necredincios în misiunea sa, ca acum să fie 
îndepărtat din lucrare? Dacă Eliberatorul făgăduit Se arătase, 
iar loan fusese găsit credincios în lucrarea sa, nu urma ca lisus 
să răstoarne puterea asupritorului și să-l elibereze pe acela care 
era înainte-mergătorul Său? 

Dar loan Botezătorul n-a încetat să creadă în Hristos. 
Amintirea glasului venit din cer și a porumbelului care se 
coborâse, curăţia neprihănită a lui lisus, puterea Duhului Sfânt, 
care se odihnise asupra lui loan atunci când a venit în faţa 
Mântuitorului, și mărturia dată de profeţiile Scripturii — totul 
mărturisise că lisus din Nazaret era Cel făgăduit. 


loan nu voia să discute îndoielile și tulburările cu însoțitorii 
săi. El s-a hotărât să ceară lămuriri de la lisus. Lucrul acesta a 
fost încredinţat la doi dintre ucenicii săi, nădăjduind că o întrevedere 
cu Mântuitorul le va întări credinţa și le va aduce nădejde fraţilor 
lor. Mai dorea un cuvânt de la Hristos, spus numai pentru el. 

Ucenicii au venit la Iisus cu o întrebare: „Tu ești Acela care 
are să vină sau să așteptăm pe altul?” 

Cât de puţin timp trecuse de la data când Ioan Botezătorul, 
arătând spre lisus, strigase: „lată Mielul lui Dumnezeu, care 
ridică păcatul lumii!” „EI este Acela care vine după mine și care 
este înaintea mea” (loan 1,29.27). Și acum întrebarea: „Tu ești 
Acela care are să vină?” Era un lucru amar și foarte descura- 
jator pentru natura omenească. Dacă nici loan, credinciosul 
înainte-mergător, nu pricepea lucrarea lui Hristos, ce putea să 
aștepte de la mulțimea nepăsătoare? 

Mântuitorul nu a răspuns îndată la întrebarea ucenicilor. În 
timp ce ei se mirau de tăcerea Lui, bolnavii și suferinzii veneau la 
El pentru a fi vindecaţi. Orbii își căutau drumul bâjbâind prin 
mulțime, bolnavii din toate clasele sociale, unii făcându-și singuri 
drum, alții purtaţi de prietenii lor, se înghesuiau cu nerăbdare în 
faţa lui lisus. Glasul puternicului Vindecător pătrundea în urechile 
surde. Un cuvânt sau o atingere a mâinii Sale deschidea ochii 
orbilor, pentru a vedea lumina zilei, tablourile din natură, feţele 
prietenilor și faţa Mântuitorului. lisus mustra boala și izgonea 
frigurile. Glasul Lui ajungea la urechile muribunzilor și ei se 
ridicau plini de sănătate și de vigoare. Demonizaţii și paralizaţii 
ascultau de cuvântul Lui, nebunia îi părăsea și veneau să I se 
închine. În timp ce le vindeca bolile, El îi învăţa pe oameni. Tăranii 
și muncitorii săraci, care erau evitați de rabini ca fiind necuraţi, 
se adunau în jurul Lui, iar El le vorbea cuvintele vieţii veșnice. 

Așa a trecut ziua și, în timpul acesta, ucenicii lui Ioan au văzut 
și au auzit totul. În cele din urmă, lisus i-a chemat lângă El și i-a 
invitat să meargă la loan și să-i spună ce văzuseră, adăugând: 
„Ferice de acela pentru care nu voi fi un prilej de poticnire” (Luca 
7,23). Dovada dumnezeirii Lui se vedea în adaptarea la nevoile 
neamului omenesc suferind. Slava se arăta în mila Lui faţă de starea 
noastră umilă. 

Ucenicii au dus răspunsul, care a fost îndestulător. Ioan și-a 
adus aminte de profeția despre Mesia: „Domnul M-a uns să duc 
vești bune celor nenorociţi; El M-a trimis să vindec pe cei cu 
inima zdrobită, să vestesc robilor slobozenia și prinșilor de război 
izbăvirea; să vestesc un an de îndurare al Domnului” (Isaia 
61,1.2). Lucrările pe care le făcea nu numai că ÎI prezentau pe 
Hristos ca fiind Mesia, ci arătau și în ce chip avea să se întemeieze 
Împărăţia Lui. Lui loan i se descoperise același adevăr care i se 
dăduse lui Ilie, când „înaintea Domnului a trecut un vânt tare și 
puternic, care despica muntii și sfărâma stâncile. Domnul nu era 
în vântul acela. Și după vânt, a venit un cutremur de pământ. 
Domnul nu era în cutremurul de pământ. Şi după cutremurul de 
pământ, a venit un foc. Domnul nu era în focul acela. Şi după 
foc”, Dumnezeu i-a vorbit profetului printr-un „susur blând și 
subţire” (1 Împărați 19,11.12). Așa urma să-Și facă lucrarea și 
lisus, nu prin zăngănitul armelor și prin răsturnarea tronurilor și 
împărăţiilor, ci vorbind inimilor oamenilor printr-o viaţă de 
îndurare și de sacrificiu de sine. 

Principiul vieţii lui loan Botezătorul, de lepădare de sine, era 
principiul împărăției lui Mesia. loan știa bine cât de străin era 
lucrul acesta de principiile și nădejdile conducătorilor lui Israel. 
Ceea ce pentru el era o dovadă convingătoare despre dumnezeirea 
lui Hristos nu urma să fie o dovadă pentru ei. Ei așteptau un 
Mesia care nu fusese făgăduit. loan a văzut că lucrarea Mân- 
tuitorului nu putea să câștige de la ei decât ură și condamnare. El 
însuși, înainte-mergătorul, gusta doar din paharul pe care Hristos 
urma să-l soarbă până la drojdii. 

Cuvintele Mântuitorului: „Ferice de acela pentru care Eu nu voi 
fi un prilej de poticnire” erau o delicată mustrare pentru loan. Ele 
nu au rămas fără efect. Înţelegând acum mai limpede natura misiunii 
lui Hristos, el s-a consacrat lui Dumnezeu pentru viață sau pentru 
moarte, cum era mai bine pentru lucrarea pe care o iubea. 

După plecarea solilor, lisus le-a vorbit oamenilor despre Ioan. 
Inima Mântuitorului era plină de milă pentru martorul credincios, 
îngropat acum în închisoarea lui Irod. El nu voia ca lumea să 
creadă că Dumnezeu îl uitase pe loan sau că acestuia i-ar fi scăzut 


credinţa în ziua încercării. „Ce aţi ieșit să vedeţi în pustie?” a zis 
El. „O trestie clătinată de vânt?” 

Trestiile înalte, care creșteau lângă Iordan, aplecându-se la 
fiecare adiere de vânt, îi reprezentau pe rabini, care luaseră poziția 
de critici și judecători ai lucrării lui loan Botezătorul. Ei erau 
clătinaţi într-o parte și în alta de vânturile concepțiilor populare. 
Ei nu voiau să se umilească pentru a primi solia cercetătoare de 
inimă a lui loan Botezătorul, însă, de teama poporului, nu 
îndrăzniseră să se împotrivească pe faţă lucrării lui. Dar solul lui 
Dumnezeu nu avea un spirit atât de laş. Mulţimile care se 
adunaseră în jurul lui Hristos fuseseră martore ale lucrării lui 
loan. Ascultaseră cuvintele lui pline de curaj prin care mustra 
păcatul. Pentru fariseii plini de îndreptăţire de sine, pentru preoții 
din rândul saducheilor, pentru împăratul Irod și curtea lui, pentru 
prinți și soldaţi, pentru vameși și ţărani, loan vorbise la fel de 
lămurit. El nu era o trestie bătută de vântul laudelor sau 
prejudecăților omenești. În închisoare, loialitatea lui faţă de 
Dumnezeu și zelul lui pentru neprihănire au rămas aceleași ca 
atunci când predica solia lui Dumnezeu în pustie. În credincioşia 
lui față de principii, el era tot așa de statornic ca o stâncă. 

Iisus a continuat: „Atunci ce aţi ieșit să vedeţi? Un om îmbrăcat 
în haine moi? lată că cei ce poartă haine moi sunt în casele 
împăraţilor”. loan fusese chemat să mustre păcatele și excesele 
timpului său, iar îmbrăcămintea lui simplă și viaţa lui plină de 
sacrificiu de sine erau în armonie cu caracterul lucrării sale. 
Îmbrăcămintea bogată și luxul acestei vieţi nu sunt partea servilor 
lui Dumnezeu, ci a acelora care locuiesc „în casele împăraților”, 
mai-marii acestei lumi, cărora le aparţin puterea și bogăţia ei. 
lisus dorea să îndrepte atenţia la contrastul dintre îmbrăcămintea 
lui loan și aceea purtată de preoţi și de conducători. Acești slujbași 
se îmbrăcau în veșminte bogate și podoabe scumpe. Le plăcea 
viaţa plină de strălucire și doreau să-i uimească pe oameni, pentru 
a le impune și mai mult respect. Ei erau mai interesaţi să câștige 
admiraţia oamenilor decât să obţină curăţia de inimă, care ar fi 
primit aprobarea lui Dumnezeu. În felul acesta, arătau că inima 
lor nu era predată lui Dumnezeu, ci împărăției lumii acesteia. 

„Atunci ce ați ieșit să vedeți?” a spus mai departe Iisus. „Un 
proroc? Da, vă spun, și mai mult decât un proroc; căci el este 
acela despre care este scris: 


Iată, trimit înaintea feței Tale pe solul Meu, 
Care Îţi va pregăti calea înaintea Ta. 


Adevărat vă spun că, dintre cei născuți din femei, nu s-a născut 
niciunul mai mare decât loan Botezătorul.” Atunci când Zaharia 
primise vestea despre nașterea lui loan, îngerul spusese: „Va fi 
mare înaintea Domnului” (Luca 1,15). După aprecierea Cerului, 
în ce constă această mărime? Nu ce socotește lumea este mărire; 
nu bogăţia, sau rangul, sau noblețea de neam, sau darurile 
intelectuale în ele însele. Dacă puterea intelectuală, despărțită 
de oricare altă consideraţie mai înaltă, este vrednică de onoare, 
atunci ar trebui să-i dăm cinste lui Satana, ale cărui puteri 
intelectuale nu au fost egalate de niciun om. Dar, dacă este 
pervertit pentru interesul personal, cu cât darul e mai mare, cu 
atât devine un blestem mai mare. Valoarea morală este aceea pe 
care o preţuiește Dumnezeu. Iubirea și curăţia sunt însușirile pe 
care El le apreciază mai presus de toate. loan era mare înaintea 
Domnului atunci când, în faţa trimișilor Sinedriului, a poporului 
și a propriilor ucenici, s-a abținut să caute onoare pentru sine și 
i-a îndrumat pe toţi la Iisus, ca fiind Cel făgăduit. Bucuria lui 
neegoistă în slujba lui Hristos prezintă cel mai înalt tip de nobleţe 
care s-a descoperit vreodată în om. 

Cei care auziseră mărturisirea lui lisus spuneau după moartea 
lui loan: „loan n-a făcut niciun semn; dar tot ce a spus loan despre 
omul acesta era adevărat” (loan 10,41). Nu i-a fost dat lui loan să 
facă să se coboare foc din cer sau să învie morții, cum a făcut Ilie, 
nici nu a purtat toiagul puterii în Numele lui Dumnezeu, ca Moise. 
El a fost trimis să vestească venirea Mântuitorului și să-i cheme 
pe oameni la pregătire pentru venirea Lui. Atât de credincios și-a 
împlinit lucrarea, încât, atunci când își aminteau de cele ce îi 
învățase despre Iisus, oamenii puteau spune: „Tot ce a spus loan 
despre omul acesta era adevărat”. O mărturisire asemănătoare 
despre Hristos trebuie să dea oricare ucenic al Său. 


Ca înainte-mergător al lui Mesia, loan era „mai mult decât un 
proroc”. Căci, în timp ce profeții văzuseră de departe venirea lui 
Hristos, lui loan i se dăduse să-L vadă, să audă mărturisirea 
Cerului în favoarea Lui ca Mesia și să-L prezinte lui Israel ca 
trimis al lui Dumnezeu. Cu toate acestea, lisus a zis: „Cel mai 
mic în Împărăţia cerurilor este mai mare decât el”. 

Profetul loan era inelul de legătură între cele două așezăminte. 
Ca reprezentant al lui Dumnezeu, el s-a ridicat să arate legătura 
legii și a profeților cu dispensaţiunea creștină. El era lumina mai 
mică, ce avea să fie urmată de alta mai mare. Mintea lui loan a 
fost luminată de Duhul Sfânt, ca să poată revărsa lumină asupra 
neamului său, dar nicio altă lumină n-a luminat vreodată și nici 
nu va lumina așa de clar asupra omului căzut ca lumina care 
izvorăște din învăţăturile și pilda lui Iisus. Hristos și lucrarea Lui 
fuseseră înţelese numai într-un chip întunecos din simbolurile și 
jertfele umbrei. Nici loan nu înţelesese pe deplin viaţa viitoare, 
nemurirea prin Mântuitorul. 

Afară de bucuria pe care loan o simţea în lucrarea sa, viaţa i-a 
fost plină de întristare. Rareori a fost auzit glasul lui în alt loc 
decât în pustietate. Partea lui a fost singurătatea. Nu i s-a îngăduit 
să vadă rezultatul lucrării sale. N-a avut privilegiul de a fi cu 
Hristos și de a vedea manifestarea puterii dumnezeiești, care 
însoțea lumina mai mare. Nu a avut parte să-i vadă pe orbi 
recâștigându-și vederea, pe bolnavi vindecaţi, pe morţi aduși la 
viaţă. El n-a văzut lumina care strălucea din fiecare cuvânt al lui 
Hristos, răspândind slavă asupra făgăduințelor din profeție. Cel 
mai mic ucenic care vedea lucrările puternice ale lui Hristos și 
auzea cuvintele Lui era astfel mai privilegiat decât Ioan 
Botezătorul și de aceea se zice că era mai mare decât el. 

Prin mulțimile de oameni care ascultaseră predica lui loan, 
faima lui se răspândise în toată ţara. Un profund interes a fost 
observat ca urmare a închiderii lui. Totuși viaţa lui nepătată și 
sentimentul puternic al mulțimii în favoarea lui făceau să se creadă 
că nu se vor lua măsuri violente împotriva lui. 

Irod credea că loan era un profet de la Dumnezeu și avea de 
gând să-l pună în libertate. Dar și-a amânat planul, de frica 
Irodiadei. 

Irodiada ştia că, prin măsuri directe, niciodată nu va putea să 
obțină consimțământul lui Irod pentru omorârea lui Ioan și s-a 
hotărât să-și atingă ţinta printr-o stratagemă. De ziua nașterii 
împăratului, urma să aibă loc o petrecere, la care să vină înalții 
demnitari ai statului și nobilii de la curte. Cu ocazia aceasta, urma 
să se mănânce și să se bea. În felul acesta, Irod avea să-și piardă 
judecata sănătoasă și să fie influenţat după cum voia ea. 

Când a venit ziua cea mare și împăratul cu oamenii lui 
petreceau și beau, Irodiada și-a trimis fiica în sala de banchet, să 
danseze pentru distracţia oaspeţilor. Salomeea era în floarea 
vârstei și frumuseţea ei voluptoasă a captivat simţurile acestor 
petrecăreţi desfrânaţi. Nu era obiceiul ca femeile de la curte să 
apară la asemenea petreceri și lui Irod i s-au prezentat compli- 
mente când această fiică de preoți și prinți ai lui Israel a dansat 
pentru distracţia oaspeţilor lui. 

Împăratul era orbit de vin. Pasiunile îl stăpâneau și rațiunea 
era detronată. A văzut numai sala de petrecere cu oaspeţii beti, 
masa banchetului, vinul sclipitor, luminile scânteietoare și pe 
tânăra aceea dansând în fața lui. În nesocotința clipei, a dorit să 
facă ceva deosebit, care să-l înalțe în faţa oamenilor de seamă 
din împărăţia lui. Cu jurământ, el i-a făgăduit fiicei Irodiadei 
că-i va da orice ar cere, chiar și jumătate din împărăţia lui. 

Salomeea s-a dus degrabă la mama ei, să întrebe ce să ceară. 
Răspunsul era pregătit — capul lui loan Botezătorul. Salomeea 
nu cunoștea setea de răzbunare din inima mamei și n-a îndrăznit 
să prezinte o astfel de cerere; dar hotărârea Irodiadei a fost mai 
tare. Fata s-a întors cu cererea îngrozitoare: „Vreau să-mi dai 
îndată, într-o farfurie, capul lui Ioan Botezătorul” (Marcu 6,25). 

Irod a rămas încremenit, neștiind ce să răspundă. Veselia aceea 
desfrânată s-a oprit și o tăcere ameţitoare s-a lăsat peste scena 
de beţie. Împăratul era îngrozit la gândul de a-i lua viaţa lui Ioan. 
Cu toate acestea, își dăduse cuvântul și nu voia să pară nestatornic 
sau pripit. Jurământul fusese dat în cinstea oaspeţilor săi și, dacă 
unul ar fi spus un cuvânt împotriva făgăduinței lui, bucuros i-ar 
fi cruțat viaţa profetului. Le-a dat ocazia să vorbească în favoarea 
celui închis. Ei făcuseră drumuri lungi ca să-l audă pe loan 


predicând și-l știau un om fără nicio vină și un slujitor credincios 
al lui Dumnezeu. Deși loviți de cererea tinerei, ei erau prea amețiți 
ca să protesteze. Niciun glas nu s-a ridicat să salveze viața 
trimisului ceresc. Oamenii aceștia ocupau poziţii înalte și de 
încredere în națiunea lor și asupra lor planau răspunderi grele; 
cu toate acestea, se dedaseră atât de mult la petrecere și beţie, 
încât simţurile lor erau paralizate. Mintea le era amețită de muzică 
și de dansul aţâţător, iar conștiința lor adormise. Prin tăcerea 
lor, au pronunţat sentința de moarte asupra profetului lui 
Dumnezeu, pentru a mulțumi răzbunarea unei femei blestemate. 

În zadar a aşteptat Irod să fie eliberat de jurământul său; cu 
părere de rău, a poruncit ca profetul să fie executat. Imediat a 
fost adus capul lui loan Botezătorul în faţa împăratului și a 
oaspeţilor. Veșnic sigilate erau buzele acelea care, pline de 
credincioșie, îl avertizaseră pe Irod să se întoarcă de la viaţa lui 
de păcat. Niciodată nu avea să mai fie auzit glasul acela care îi 
chema pe oameni la pocăință. Orgiile unei nopţi costaseră viaţa 
unuia dintre cei mai mari profeți. 

De câte ori viața celor nevinovaţi a fost jertfită din cauza 
necumpătării acelora care ar fi trebuit să fie apărătorii dreptăţii! 
Cel care duce paharul ameţitor la gură se face răspunzător de 
toate nedreptăţile pe care le poate comite sub puterea lui 
ameţitoare. Adormindu-și simţurile, el nu mai este în stare să 
judece liniștit sau să facă o deosebire clară între bine și rău. El 
deschide o cale pentru ca Satana să lucreze prin el, apăsând și 
distrugând pe cel nevinovat. „Vinul este batjocoritor, băuturile 
tari sunt gălăgioase; oricine se îmbată cu ele nu este înțelept” 
(Proverbe 20,1). Astfel s-a ajuns până acolo, încât „adevărul s-a 
poticnit... și cel ce se depărtează de rău e jefuit” (Isaia 59,14.15). 
Cei care au jurisdicția asupra vieţii semenilor lor ar trebui să fie 
consideraţi vinovaţi de crimă atunci când devin sclavii 
necumpătării. Toţi aceia care execută legile trebuie să fie oameni 
care ţin legea. Trebuie să fie oameni care știu să se stăpânească. 
Ei au nevoie să fie cu totul stăpâni pe forţele lor fizice, mintale și 
morale, ca să poată avea o inteligenţă vie și un înalt simţ de 
dreptate. 

Capul lui Ioan Botezătorul a fost dus la Irodiada, care l-a 
primit cu o satisfacție diabolică. Ea a tresăltat în răzbunarea ei și 
s-a mângâiat cu gândul că, de acum încolo, conștiința lui Irod nu 
va mai fi tulburată. Dar n-a câştigat nicio fericire prin păcatul 
săvârşit. Numele ei a ajuns să fie urât de toată lumea, iar Irod era 
acum mai frământat de remuşcări decât fusese tulburat de 
mustrările profetului. Influența învățăturilor lui Ioan nu a fost 
adusă la tăcere; ea trebuia să cuprindă mai departe toate 
generaţiile, până la sfârșitul timpului. 

Irod era urmărit continuu de păcatul său. El căuta fără încetare 
să găsească scăpare de sub acuzaţiile conștiinței sale vinovate. 
Încrederea lui în Ioan nu fusese zguduită. Când își aducea aminte 
de Ioan, de viaţa lui plină de sacrificiu de sine, de chemările lui 
solemne și stăruitoare, de judecata lui sănătoasă atunci când dădea 
un sfat și când își mai amintea și cum ajunsese la moarte, Irod nu 
putea găsi odihnă. Ocupat cu treburile statului, primind onoruri 
de la oameni, el păstra o faţă zâmbitoare și o înfățișare plină de 
demnitate, în timp ce inima lui era tulburată și apăsată de teama 
că asupra lui era un blestem. 

Irod fusese adânc impresionat de cuvintele lui loan că nimic 
nu poate fi ascuns de Dumnezeu. Era convins că Dumnezeu era 
de faţă în orice loc, că El văzuse orgia din sala de petrecere, că 
auzise porunca dată pentru a tăia capul lui loan și că văzuse 
îngâmfarea Irodiadei și insulta cu care întâmpinase capul celui 
care o mustra. Și multe lucruri pe care Irod le auzise de pe buzele 
profetului vorbeau acum conștiinței lui mult mai limpede decât 
predica din pustie. 

Când a auzit despre lucrările lui Hristos, Irod a fost tulburat 
peste măsură. El credea că Dumnezeu îl ridicase pe loan dintre 
morţi și că-l trimisese, cu o putere mult mai mare, să condamne 
păcatul. Trăia într-o frică neîntreruptă că Ioan își va răzbuna 
moartea, aruncând blestemul asupra lui și asupra casei lui. Irod 
culegea acum ceea ce spusese Dumnezeu că vor fi roadele unei 
vieţi pline de păcate — „inima fricoasă, ochii lâncezi și sufletul 
îndurerat. Viaţa îţi va sta nehotărâtă înainte, vei tremura zi și 
noapte, nu vei fi sigur de viaţa ta. În groaza care-ţi va umple 


inima și în faţa lucrurilor pe care ţi le vor vedea ochii, dimineaţa 
vei zice: 'O, de ar veni seara! Și seara vei zice: "O, de ar veni 
dimineața!” (Deuteronom 28,65-67). Acuzatorii păcătosului sunt 
propriile cugete și nu poate fi tortură mai chinuitoare decât 
înțepăturile unei conștiințe vinovate, care nu-i dă liniște nici ziua, 
nici noaptea. 

Pentru mulți oameni, o taină profundă învăluie soarta lui loan 
Botezătorul. Ei se întreabă de ce a trebuit ca el să zacă și să 
moară în închisoare. Viziunea noastră omenească nu poate 
pătrunde taina acestei întunecate providenţe, dar încrederea 
noastră în Dumnezeu nu se poate clătina, dacă ne amintim că 
Ioan a fost părtaş la suferințele lui Hristos. Toţi aceia care ÎI 
urmează pe Hristos vor purta coroana sacrificiului. Cu siguranță, 
ei vor fi greșit înţeleși de oamenii egoiști și vor deveni o ţintă 
pentru sălbaticele atacuri ale lui Satana. El și-a întemeiat împărăţia 
pentru a distruge principiul jertfirii de sine și va lupta împotriva 
lui oriunde acesta se va da pe faţă. 

Copilăria, tinereţea și viaţa matură a lui loan s-au caracterizat 
prin statornicie și prin putere morală. Când glasul lui s-a auzit în 
pustie, zicând: „Pregătiți calea Domnului, neteziţi-l cărările” 
(Matei 3,3), Satana a început să se teamă pentru siguranța 
împărăției lui. Grozăvia păcatului era descoperită în așa fel, încât 
oamenii tremurau. Puterea lui Satana, care pe mulți îi ținuse sub 
stăpânirea lui, a fost frântă. Fusese neobosit în străduinţele lui 
de a-l abate pe Ioan Botezătorul de la o viață de predare completă 
faţă de Dumnezeu, dar nu izbutise. Nu izbutise să-L biruie nici 
pe Iisus. În ispitirea din pustie, Satana fusese înfrânt și mânia lui 
era mare. Acum se hotărâse să aducă întristarea asupra lui 
Hristos, lovindu-l pe Ioan. Dacă nu-L putuse întina prin păcat, Îi 
provoca suferințe. 

lisus n-a căutat să-L elibereze pe slujitorul Său. El știa că 
loan va rezista în încercare. Bucuros S-ar fi dus Mântuitorul la 
loan, să lumineze întunericul închisorii prin prezenţa Sa. Dar nu 
trebuia să Se arunce în mâinile vrăjmașilor și să-Și primejduiască 
propria lucrare. L-ar fi eliberat bucuros pe slujitorul Său 
credincios. Dar, pentru binele miilor de oameni care în anii 

următori urmau să treacă de la închisoare la moarte, Ioan trebuia 
să bea paharul martirajului. Când urmașii lui Iisus aveau să zacă 
în celule singuratice sau să piară de sabie, pe scaunul de tortură 
sau pe rug, în aparență părăsiţi de Dumnezeu și de oameni, ce 
încurajare avea să fie pentru inima lor gândul că loan Botezătorul, 
despre a cărui credincioșie mărturisise Însuşi Domnul Hristos, 
trecuse printr-o experiență asemănătoare! 

Lui Satana i s-a îngăduit să scurteze viaţa pământească a 
trimisului lui Dumnezeu; dar viața aceea care „este ascunsă cu 
Hristos în Dumnezeu” nu putea să fie atinsă de pierzător 
(Coloseni 3,3). Fl se bucura la gândul că ÎI întristase pe Hristos, 
dar nu izbutise să pună stăpânire pe loan. Moartea însăși nu făcuse 
altceva decât să-l așeze pentru totdeauna în afara ispitei. În lupta 
aceasta, Satana își descoperea caracterul. În fața universului, care 
stătea ca martor, el își dovedea vrăjmășia faţă de Dumnezeu și 
de oameni. 

Cu toate că nu a fost eliberat printr-o minune, loan nu a fost 
uitat. Totdeauna a avut tovărășia îngerilor cerești, care-i deschi- 
deau înţelesul profețiilor privitoare la Hristos și al scumpelor 
făgăduinţe din Scriptură. Acestea îi dădeau putere, așa cum aveau 
să dea poporului lui Dumnezeu în veacurile viitoare. Pentru loan 
Botezătorul, ca şi pentru aceia care veneau după el, era dată 
asigurarea: „Iată că Eu sunt cu voi în toate zilele, până la sfârșitul 
veacului” (Matei 28,20). 

Dumnezeu nu-i conduce pe copiii Săi altfel de cum ar alege 
chiar ei să fie conduși, dacă ar vedea de la început sfârșitul și 
dacă ar înţelege slava lucrării pe care o îndeplinesc ca împreună- 
lucrători cu El. Nici Enoh, care a fost înălțat la cer, nici Ilie, care 
a fost ridicat într-un car de foc, n-au fost mai mari sau mai onoraţi 
decât loan Botezătorul, care a pierit singur în închisoare. „Căci 
cu privire la Hristos, vouă vi s-a dat harul nu numai să credeţi în 
EI, ci să și pătimiţi pentru El.” (Filipeni 1,29). Și dintre toate 
darurile pe care Cerul le poate revărsa asupra oamenilor, împăr- 
tășirea cu suferințele lui Hristos înseamnă încrederea cea mai 
mare și este onoarea cea mai înaltă. 


PARTEA 


ZILE DE FĂGĂDUINȚĂ 


„Poporul care umbla în întuneric vede o 
mare lumină; peste cei ce locuiau în tara 
umbrei morţii răsare o lumină.” — Isaia 9,2 
„Căci Pâinea lui Dumnezeu este aceea 

care se pogoară din cer și dă lumii viața.” — 
loan 6,33 

CAPITOLUL 23 


„ÎMPĂRĂȚIA LUI DUMNEZEU 
ESTE APROAPE” 


„Când veti vedea întâmplându-se aceste lucruri, 
să stiti că Împărăția lui Dumnezeu este aproape.” 
„Luaţi seama la voi înşivă, ca nu cumva să vi se 
îngreuneze inimile cu îmbuibare de mâncare și 
băutură şi cu îngrijorările vietii acesteia, și astfel 
ziua aceea să vină fără veste asupra voastră.” 
„Vesheati dar în tot timpul şi rugati-vă, ca să aveți 
putere să scăpati de toate lucrurile acestea care se 
vor întâmpla și să stati în picioare înaintea Fiului 
omului.” — Luca 21,31.34.36 


„IISUS A VENIT ÎN GALILEEA și propovăduia Evanghelia lui 
Dumnezeu. El zicea: "S-a împlinit vremea, și Împărăţia lui 
Dumnezeu este aproape. Pocăiţi-vă şi credeţi în Evanghelie”.” 
(Marcu 1,14.15) 

Venirea lui Mesia se vestise mai întâi în Iudeea. În Templul 
din Ierusalim, nașterea înainte-mergătorului îi fusese prevestită 
lui Zaharia, pe când slujea în faţa altarului. Pe dealurile 
Betleemului, îngerii au vestit nașterea lui lisus. La Ierusalim, magii 
au venit să-L caute. În templu, Ana şi Simeon au mărturisit despre 
dumnezeirea Lui. „Ierusalimul și toată Iudeea” ascultaseră 
predicarea lui Ioan Botezătorul, iar delegația trimisă de Sinedriu 
împreună cu toată mulțimea auziseră mărturia lui despre Iisus. 
În Iudeea, Hristos îi chemase în slujba Sa pe cei dintâi ucenici. 
Aici petrecuse El o mare parte din timp, la începutul lucrării 
Sale. Străfulgerarea dumnezeirii Sale la curățirea templului, 
minunile Sale de vindecare și învățăturile pline de adevăr 


dumnezeiesc ce porneau de pe buzele Sale, toate proclamau ceea 
ce declarase El în faţa Sinedriului după vindecarea săvârșită la 
Betesda — că era Fiul Celui Veșnic. 

Dacă L-ar fi primit, Hristos i-ar fi onorat pe conducătorii lui 
Israel ca soli ai Săi, care să ducă lumii Evanghelia. Lor li s-a dat 
întâi ocazia de a deveni vestitori ai Împărăției și ai harului lui 
Dumnezeu. Dar Israel n-a cunoscut timpul cercetării lui. Gelozia 
și neîncrederea conducătorilor iudei se transformaseră într-o ură 
fățișă, și inima poporului a fost îndepărtată de Iisus. 

Sinedriul lepădase solia lui Hristos și era hotărât să-L omoare; 
de aceea, lisus S-a îndepărtat de Ierusalim și de preoţi, de templu, 
de conducătorii religioși, de poporul care fusese învăţat în ale 
legii și S-a îndreptat către o altă clasă de oameni, pentru a le vesti 
solia și pentru a-i aduna pe aceia care urmau să vestească 
Evanghelia la toate naţiunile. 

Hristos, Acela care era lumina și viaţa oamenilor, a fost lepădat 
de autorităţile ecleziastice din zilele Lui și la fel a fost lepădat și 
de generaţiile următoare. Iarăşi și iarăși s-a repetat istoria retra- 
gerii lui Hristos din Iudeea. Atunci când au predicat Cuvântul 
lui Dumnezeu, reformatorii nu se gândiseră să se despartă de 
biserica existentă, dar conducătorii religioși n-au vrut să tolereze 
lumina, iar aceia care o purtau au fost siliți să caute pe alţii care 
tânjeau după adevăr. În zilele noastre, puţini dintre cei care susțin 
că sunt urmașii reformatorilor sunt mânaţi de spiritul lor. Puţini 
ascultă de glasul lui Dumnezeu și sunt gata să primească adevărul 
fără să ţină seama de modul în care el poate fi prezentat. Adesea, 
aceia care merg pe urmele reformatorilor sunt obligați să se 
îndepărteze de bisericile pe care le iubesc, pentru ca să poată 
vesti învăţătura lămurită a Cuvântului lui Dumnezeu. Și, de multe 
ori, aceia care caută lumina sunt obligaţi, chiar de această 
învăţătură, să părăsească biserica părinților lor, ca să-i poată da 
ascultare. 

Locuitorii Galileii erau dispreţuiţi de rabinii din Ierusalim ca 
fiind oameni grosolani și neînvăţaţi, dar, cu toate acestea, ofereau 
un câmp mai favorabil pentru lucrarea Mântuitorului. Ei erau 
mai zeloși și mai sinceri. Fiind mai puţin stăpâniţi de bigotism, 
mintea lor era mai primitoare pentru adevăr. Mergând în Galileea, 

Iisus nu a căutat singurătatea sau izolarea. Pe vremea aceea, 
provincia era plină de locuitori și amestecul de naționalități era 
mai mare decât în Iudeea. 

Când Iisus a străbătut Galileea, învățând și vindecând, multi- 
mile au alergat la El din orașe și din sate. Mulţi au venit chiar și 
din Iudeea și din provinciile învecinate. Adesea, era obligat să Se 
ascundă de oameni. Entuziasmul era atât de mare, încât era nevoie 
să se ia măsuri de prevedere, ca nu cumva autorităţile romane să 
se teamă de răscoală. Niciodată nu mai fusese un timp ca acesta 
pentru lume. Cerul se coborâse pe pământ. Sufletele flămânde și 
însetate, care așteptaseră multă vreme mântuirea lui Israel, se 
ospătau acum din harul unui Mântuitor milostiv. 

Tema predicării lui Hristos era: „S-a împlinit vremea și Îm- 
părăţia lui Dumnezeu este aproape. Pocăiţi-vă și credeți în 
Evanghelie”. În felul acesta, solia Evangheliei, aşa cum era 
prezentată de Mântuitorul Însuși, se întemeia pe profeţii. „Timpul” 
despre care El spunea că s-a împlinit era perioada făcută 
cunoscută lui Daniel de către îngerul Gabriel. „Saptezeci de 
săptămâni”, spusese îngerul, „au fost hotărâte asupra poporului 
tău și asupra cetăţii tale celei sfinte, până la încetarea fărădelegilor, 
până la ispășirea păcatelor, până la ispășirea nelegiuirii, până la 
aducerea neprihănirii veșnice, până la pecetluirea vedeniei şi 
prorociei și până la ungerea Sfântului sfinţilor” (Daniel 9,24). În 
profeție, o zi reprezintă un an (Numeri 14,34; Ezechiel 4,6). 
Cele șaptezeci de săptămâni, sau patru sute nouăzeci de zile, 
reprezintă patru sute nouăzeci de ani. Se dă un punct de plecare 
pentru această perioadă: „Să știi dar, și să înţelegi că, de la darea 
poruncii pentru zidirea din nou a Ierusalimului până la Unsul 
(Mesia), la Cârmuitorul, vor trece șapte săptămâni; apoi șaizeci 
și două de săptămâni” (Daniel 9,25), adică patru sute optzeci și 
trei de ani. Porunca pentru rezidirea Ierusalimului, așa cum a fost 
completată prin decretul lui Artaxerxe Longimanus (vezi Ezra 6,14; 
7,1.9), a fost pusă în aplicare în toamna anului 457 î.Hr. De la 
data aceasta, patru sute optzeci și trei de ani se întind până în 
toamna anului 27 d.Hr. După cele spuse în profeție, această 
perioadă trebuia să ajungă la Mesia, Cel Uns. În anul 27 d.Hr., la 
botez, lisus a primit ungerea Duhului Sfânt și, curând după 


aceea, Şi-a început lucrarea. Atunci s-a vestit solia: „S-a împlinit 
vremea”. 

Apoi îngerul a zis: „EI va face un legământ trainic cu mulți, 
timp de o săptămână [șapte ani]”. Timp de șapte ani de când 
lisus Și-a început lucrarea, Evanghelia avea să fie predicată 
îndeosebi iudeilor, trei ani și jumătate prin Hristos personal, apoi 
prin apostoli. „La jumătatea săptămânii va face să înceteze jertfa 
și darul de mâncare” (Daniel 9,27). În primăvara anului 31 d.Hr., 
adevărata jertfă a fost oferită pe Golgota. Atunci catapeteasma 
templului a fost sfâșiată în două, arătând că se retrăseseră sfinţenia 
și însemnătatea de la serviciul jertfelor. Venise timpul să înceteze 
jertfele și darurile în templul de pe pământ. 

Săptămâna aceasta — șapte ani — s-a încheiat în anul 34 d.Hr. 
Atunci, prin omorârea lui Ștefan cu pietre, iudeii au sigilat 
lepădarea Evangheliei. Ucenicii, răspândiţi în toate părțile din 
cauza persecuțiilor, „mergeau din loc în loc și propovăduiau 
Cuvântul” (Fapte 8,4) și, nu mult după aceasta, s-a convertit 
Saul, persecutorul, care a devenit Pavel, apostolul neamurilor. 

Timpul venirii lui Hristos, ungerea Lui prin Duhul Sfânt, 
moartea Lui și vestirea Evangheliei la neamuri erau arătate cu 
precizie. Iudeii avuseseră privilegiul de a înţelege aceste profeții 
și a le recunoaște împlinirea în lucrarea lui lisus. Hristos a stăruit 
ca ucenicii Lui să înțeleagă însemnătatea studiului profeţiilor. 
Referindu-Se la profeția dată lui Daniel cu privire la timpul lor, 
EI le-a zis: „Cine citește să înţeleagă” (Matei 24,15). După 
înviere, El le-a explicat ucenicilor din toţi profeţii „ce era cu privire 
la El” (Luca 24,27). Mântuitorul vorbise prin toţi profeții. 
„Duhul lui Hristos, care era în ei... vestea mai dinainte patimile 
lui Hristos și slava de care aveau să fie urmate” (1 Petru 1,11). 

Îngerul Gabriel, următorul în rang după Fiul lui Dumnezeu, a 
fost acela care a venit la Daniel cu solia dumnezeiască. Tot Gabriel, 
îngerul Său, a fost trimis de Hristos să-i dezvăluie lui loan cel iubit 
viitorul, iar pentru aceia care citesc și aud cuvintele profeţiei și ţin 
lucrurile scrise în ea, e făgăduită o binecuvântare (Apocalipsa 1,3). 

„Domnul Dumnezeu nu face nimic fără să-Și descopere taina Sa 
slujitorilor Săi, proroci.” Deși „lucrurile ascunse sunt ale Domnului, 
Dumnezeului nostru”, „lucrurile descoperite sunt ale noastre și ale 

copiilor noștri, pe vecie” (Amos 3,7; Deuteronom 29,29). Dumnezeu 
ne-a dat aceste lucruri și cercetarea scrierilor profetice cu respect și 
cu rugăciune va fi însoțită de binecuvântarea Lui. 

După cum solia primei veniri a lui Hristos vestea împărăţia 
harului Său, tot astfel solia celei de-a Doua Veniri a Lui vestește 
împărăţia slavei Sale. A doua solie, ca și cea dintâi, se întemeiază 
pe profeție. Cuvintele îngerului către Daniel cu privire la zilele 
din urmă aveau să fie înţelese în timpul sfârșitului. Atunci „mulți 
o vor citi și cunoștința va crește”. „Cei răi vor face răul și niciunul 
din cei răi nu va înţelege, dar cei pricepuţi vor înțelege” (Daniel 
12,4.10). Mântuitorul a dat semne pentru venirea Lui și El zice: 
„Când veţi vedea întâmplându-se aceste lucruri, să știți că 
Împărăţia lui Dumnezeu este aproape”. „Luaţi seama la voi înșivă, 
ca nu cumva să vi se îngreuneze inimile cu îmbuibare de mâncare 
și băutură și cu îngrijorările vieţii acesteia, și astfel ziua aceea să 
vină fără veste asupra voastră.” „Vegheaţi dar în tot timpul și 
rugați-vă, ca să aveți putere să scăpaţi de toate lucrurile acestea 
care se vor întâmpla și să staţi în picioare înaintea Fiului omului” 
(Luca 21,31.34.36). 

Am ajuns la timpul prevestit de aceste profeţii. A venit timpul 
sfârșitului, viziunile profeților sunt desigilate și avertizările lor 
solemne arată că venirea Domnului nostru în slavă s-a apropiat. 

Iudeii au interpretat greșit și au aplicat greșit Cuvântul lui 
Dumnezeu și n-au cunoscut timpul cercetării lor. Anii de lucrare 
ai Mântuitorului și ai apostolilor Lui — ultimii ani preţioși ai 
harului pentru poporul ales — i-au petrecut complotând nimicirea 
trimișilor Domnului. Erau stăpâniţi de ambiţii pământești și darul 
împărăției spirituale le-a fost dat în zadar. La fel și astăzi, împărăţia 
acestei lumi stăpânește gândurile oamenilor și ei nu iau seama 
cât de repede se împlinesc profetiile și nici nu recunosc semnele 
grăbitei apropieri a Împărăției lui Dumnezeu. 

„Dar voi, fraților, nu sunteţi în întuneric, pentru ca ziua aceea 
să vă prindă ca un hoţ. Voi sunteţi fii ai luminii și fii ai zilei. Noi 
nu suntem ai nopții, nici ai întunericului.” Cu toate că nu putem 
să știm ceasul revenirii Domnului, tot putem să cunoaștem 
apropierea venirii Lui. „De aceea să nu dormim ca ceilalți, ci să 
veghem și să fim treji” (1 Tesaloniceni 5,4-6). 


CAPITOLUL 24 


„NU ESTE EL 
FIUL TÂMPLARULUI?” 


Dar nu numai lipsa de strălucire exterioară din viata 
Lui îi făcea pe iudei să-L respingă pe lisus. El era 
întruparea curăției, iar ei erau necuraţi. El a locuit 
între oameni ca pildă de integritate nepătată. Viata 
Lui neprihănită arunca lumină asupra inimii lor. 
Sinceritatea Lui descoperea nesinceritatea lor. Ea 

făcea să se vadă goliciunea pretentiei lor de evlavie şi 
descoperea nedreptatea din ei, în caracterul ei odios. 

O asemenea lumină nu era binevenită. 


ASUPRA ZILELOR STRĂLUCITE ALE LUCRĂRII lui Hristos în 
Galileea a coborât o umbră. Oamenii din Nazaret L-au lepădat. 
„Nu este EI fiul tâmplarului?” ziceau ei. 

În timpul copilăriei și tineretii Sale, Iisus a luat parte la serviciul 
de cult împreună cu frații Săi, în sinagoga din Nazaret. De când 
Îşi începuse lucrarea, nu mai fusese printre ei, dar ei nu erau în 
necunoștinţă cu privire la ce se întâmplase cu El. Când S-a arătat 
din nou printre ei, interesul și așteptările lor au fost stârnite până 
la încordare. Erau acolo fețele cunoscute ale acelora pe care îi 
cunoscuse din copilărie. Erau acolo mama Lui, fraţii și surorile 
Lui și toţi ochii s-au îndreptat spre El, când a intrat în sinagogă 
în ziua Sabatului și a luat loc între credincioși. 

În slujba obişnuită a zilei, cel mai în vârstă citea din profeți 
și-i îndemna pe oameni să nădăjduiască și mai departe în venirea 
Celui Făgăduit, care va aduce cu Sine o domnie plină de slavă și 


Capitolul acesta se bazează pe cele relatate în Luca 4,16-30. 


„Nu este El fiul tâmplarului?” 


N 
=à 
[2] 


214 


Viaţa lui Iisus 


va alunga orice apăsare. El căuta să-i încurajeze pe ascultători, 
repetându-le dovezile că venirea lui Mesia era aproape. Descria 
slava venirii Lui, scoțând în evidenţă ideea că El avea să Se arate 
în fruntea unei oștiri, ca să elibereze pe Israel. 

Când un rabin era de faţă în sinagogă, se aștepta ca el să ţină 
predica și oricare dintre israeliți putea citi din profeți. În Sabatul 
acela, Iisus a fost rugat să ia parte la săvârşirea cultului. El „S-a 
sculat să citească și I s-a dat cartea prorocului Isaia.” Cuvintele 
pe care le-a citit erau socotite ca vorbind despre Mesia: 


„Duhul Domnului este peste Mine, 

Pentru că M-a uns să vestesc săracilor Evanghelia; 
M-a trimis să tămăduiesc pe cei cu inima zdrobită, 
Să propovăduiesc robilor de război slobozirea, 

Și orbilor căpătarea vederii; 

Să dau drumul celor apăsaţi, 

Şi să vestesc anul de îndurare al Domnului.” 


„În urmă, a închis cartea și a dat-o înapoi îngrijitorului... Toţi 
cei ce se aflau în sinagogă aveau privirile pironite spre El... Şi 
toţi ÎI vorbeau de bine, se mirau de cuvintele pline de har, care 
ieșeau din gura Lui” (Luca 4,20-22). 

Iisus stătea în picioare înaintea oamenilor ca un viu tălmăcitor 
al profeţiilor care vorbeau despre El. Lămurindu-le cuvintele pe 
care le citise, le-a vorbit despre Mesia, descriindu-L ca pe un 
mângâietor al celor apăsaţi, un eliberator al celor prinși în robie, 
un vindecător al celor suferinzi, unul care dă vedere orbilor și 
descoperă lumii lumina adevărului. Felul impresionant al vorbirii 
Lui și însemnătatea minunată a cuvintelor Sale i-au mișcat pe 
ascultători cu o putere pe care ei nu o simţiseră niciodată până 
atunci. Valul influenţei dumnezeiești a doborât orice piedică; 
asemenea lui Moise, ei au vorbit cu Cel Nevăzut. În timp ce inima 
le era mișcată de Duhul Sfânt, ei răspundeau prin călduroase 
aminuri și laude la adresa Domnului. 

Dar, când lisus a rostit: „Astăzi s-au împlinit cuvintele acestea 
din Scriptură, pe care le-aţi auzit”, deodată au început să se 
gândească la ei și la cele susținute de Acela care le vorbea. Ei, 


israeliți, copii ai lui Avraam, fuseseră înfăţișaţi ca robi! Li se 
vorbise ca unor robi care ar fi trebuit să fie eliberaţi de sub puterea 
răului, ca și cum ar fi fost în întuneric și ar fi avut nevoie de 
lumina adevărului! Mândria lor a fost jignită și temerile lor au 
început să iasă la iveală. Cuvintele lui lisus au arătat că lucrarea 
pe care El trebuia să o facă pentru ei era cu totul deosebită de 
aceea pe care ei o doreau. Faptele lor puteau fi cercetate prea de 
aproape. În ciuda rigurozităţii lor în ceremoniile exterioare, au 
început să dea înapoi în faţa acelor priviri limpezi și cercetătoare. 

Cine este acest lisus? întrebau ei. Acela care pretinsese pentru 
Sine slava lui Mesia era fiul unui tâmplar și lucrase împreună cu 
tatăl Său, Iosif, această meserie. Îl văzuseră lucrând în diferite 
locuri, îi cunoșteau bine pe fraţii și pe surorile Lui și nu erau 
străini de viaţa şi munca Lui. Îl văzuseră crescând din copilărie 
la tinereţe și din tinereţe la vârsta de bărbat. Cu toate că viața 
Lui fusese nepătată, nu voiau să creadă că El era Cel Făgăduit. 

Ce contrast între învăţătura Lui cu privire la noua împărăție 
și aceea pe care o auziseră de la bătrânii lor! lisus nu spusese 
nimic cu privire la eliberarea lor de sub romani. Ei auziseră despre 
minunile Lui, speraseră că puterea Lui va fi folosită în interesul 
lor, dar nu văzuseră nicio dovadă că se va petrece acest lucru. 

Deschizând ușa pentru îndoială, inima lor s-a împietrit cu atât 
mai mult cu cât se muiase deja mai înainte. Satana era hotărât ca 
în ziua aceea să nu se deschidă ochii orbi şi nici să nu fie eliberate 
ființe care se găseau în robie. Cu mare putere a căutat să-i lege în 
necredință. Ei n-au ţinut seama de semnul care li se dăduse mai 
înainte, când ajunseseră la convingerea că Acela care le vorbea 
era Răscumpărătorul lor. 

Dar lisus le-a dat acum o dovadă despre dumnezeirea Lui, 
descoperind gândurile lor tainice. El le-a zis: „Fără îndoială, Îmi 
veţi spune zicala aceea: "Doctore, vindecă-te pe tine însuţi”; și 
Îmi veţi zice: "Fă și aici, în patria Ta, tot ce am auzit că ai făcut în 
Capernaum!.” Dar, a adăugat El, „adevărat vă spun, că niciun 
proroc nu este primit bine în patria lui. Ba încă, adevărat vă spun 
că, pe vremea lui Ilie, când a fost încuiat cerul să nu dea ploaie 
trei ani și șase luni și când a venit o foamete mare peste toată 

tara, erau multe văduve în Israel; și totuși Ilie n-a fost trimis la 
niciuna dintre ele, afară de o văduvă din Sarepta Sidonului. Şi 
mulți leproși erau în Israel, pe vremea prorocului Elisei, şi totuși 
niciunul din ei n-a fost curățit, afară de Naaman, sirianul” (Luca 
4,23-27). 

Amintind aceste întâmplări din viaţa profeților, lisus răspundea 
la întrebările din inima ascultătorilor Săi. Slujitorilor lui 
Dumnezeu, pe care El îi alesese pentru o lucrare deosebită, nu li 
se îngăduise să lucreze pentru un popor împietrit la inimă și 
necredincios. Dar aceia care aveau inimă să simtă și credință să 
creadă fuseseră în mod deosebit favorizați cu dovezi ale puterii 
Sale care lucra prin profeţi. În zilele lui Ilie, israeliţii se 
îndepărtaseră de Dumnezeu. Ei se agăţau de păcatele lor și 
lepădau avertizările date de Duhul, prin trimișii Domnului. În 
felul acesta, ei îndepărtau chiar mijloacele prin care ar fi putut să 
primească binecuvântările lui Dumnezeu. Domnul a trecut pe 
lângă casele israeliților și a găsit un adăpost pentru slujitorul Său 
într-o ţară păgână, la o femeie care nu făcea parte din poporul 
ales. Dar femeia aceasta a fost favorizată pentru că urmase lu- 
mina pe care o primise, iar inima îi era deschisă să primească o 
lumină mai mare, pe care Dumnezeu i-o trimitea prin profetul 
Său. 

Pentru același motiv au fost trecuţi cu vederea și leproșii din 
Israel în timpul lui Elisei. Dar Naaman, un nobil păgân, fusese 
credincios faţă de convingerile sale în ce privește dreptatea și 
simțise că avea mare nevoie de ajutor. El era în stare să primească 
darurile harului lui Dumnezeu. Din cauza aceasta, pe lângă faptul 
că a fost curăţit de lepră, a fost binecuvântat și cu o cunoaștere a 
adevăratului Dumnezeu. 

Starea noastră înaintea lui Dumnezeu nu depinde de mărimea 
luminii pe care am primit-o, ci de felul în care ne folosim de ea. 
De aceea, până și păgânii care aleg să facă binele în măsura în 
care îl cunosc, sunt într-o stare mai favorabilă decât aceia care 
au avut o lumină mai mare și care pretind că Îi slujesc lui 
Dumnezeu, dar care de fapt dispreţuiesc lumina și, prin viaţa lor 
de toate zilele, contrazic mărturisirea lor. 


Cuvintele spuse de Iisus ascultătorilor Săi din sinagogă au lovit 
la rădăcina neprihănirii lor, punând în inima lor adevărul amar 
că se îndepărtaseră de Dumnezeu și că pierduseră dreptul de a 
se mai numi poporul Lui. Fiecare cuvânt tăia ca un cuțit, când li 
se punea în față adevărata lor stare. Acum ei luau în râs credința 
cu care îi inspirase lisus la început. Ei nu voiau să admită că 
Acela care Se ridicase din sărăcie și avea o condiţie socială umilă 
era mai mult decât un om de rând. 

Necredinţa lor a dat naștere la brutalitate. Satana îi stăpânea 
și, plini de mânie, au început să strige împotriva Mântuitorului. 
Ei se îndepărtaseră de Acela a cărui misiune era de a vindeca și 
de a reface, și acum dădeau pe faţă însușirile pierzătorului. 

Când Iisus a amintit binecuvântările date neamurilor, apriga 
mândrie naţională a ascultătorilor Săi s-a deșteptat și cuvintele 
Lui s-au pierdut într-un mare tumult de glasuri. Oamenii aceia 
se lăudaseră că ţin legea; dar acum, când prejudecățile lor fuseseră 
jignite, erau gata să facă o crimă. Cei prezenţi s-au ridicat și, 
punând mâna pe lisus, L-au dat afară din sinagogă și L-au izgonit 
din oraș. Toţi păreau grăbiţi să-L omoare. L-au dus în grabă la 
marginea unei prăpăstii, voind să-L arunce jos. Tipete și blesteme 
umpleau văzduhul. Unii aruncau cu pietre în El, când deodată, 
lisus a dispărut din mijlocul lor. Trimișii cerului, care fuseseră 
lângă El în sinagogă, se găseau lângă El și în mijlocul mulțimii 
înfuriate. Ei L-au ascuns de privirea vrăjmașilor Lui și L-au condus 
într-un loc sigur. 

Așa l-au protejat îngerii pe Lot și l-au condus în siguranță 
departe de Sodoma. Așa l-au ocrotit și pe Elisei în mica cetate de 
munte, când dealurile din jur erau pline de caii și carele împăratului 
Siriei și de o mare oştire a oamenilor lui înarmaţi și când Elisei a 
văzut colinele din apropiere acoperite de oștile lui Dumnezeu — 
cai și care de foc făcând un zid în jurul slujitorului Domnului. 

Tot la fel au fost îngerii în apropierea urmașilor credincioși ai 
lui Hristos în toate timpurile. Vasta confederație a răului îi atacă 
pe toţi aceia care vor să câștige biruinţa, dar Hristos doreşte ca 
noi să privim la lucrurile care nu se văd, la oștile cerești, care 
stau de strajă în jurul acelora care-L iubesc pe Dumnezeu, ca să-i 

poată scăpa. Noi nu vom ști de câte primejdii văzute și nevăzute 
am fost feriți prin mijlocirea îngerilor, decât atunci când, în lu- 
mina veșniciei, vom vedea providenţa lui Dumnezeu. Atunci vom 
afla că întreaga familie cerească s-a interesat de familia de aici, 
de jos, și că trimișii de la tronul lui Dumnezeu au urmărit zi de zi 
pașii noștri. 

Când a citit din profeție în sinagogă, lisus S-a oprit înainte de 
sfârșitul cuvintelor spuse despre lucrarea lui Mesia. După ce a 
citit cuvintele: „Să vestesc anul de îndurare al Domnului”, El a 
lăsat la o parte cuvintele „și o zi de răzbunare a Dumnezeului 
nostru” (Isaia 61,2). Partea aceasta a profeţiei era tot atât de 
adevărată ca și aceea de la început și, prin tăcerea Sa, lisus n-a 
negat adevărul. Dar tocmai asupra acestei ultime expresii le făcea 
mai mult plăcere ascultătorilor Săi să zăbovească și aceasta doreau 
ei mai mult să se împlinească. Ei proclamau judecăţile împotriva 
păgânilor, fără a se gândi că vina lor era mai mare decât a altora. 
Tocmai ei aveau cea mai mare nevoie de mila pe care cu atâta zel 
le-o refuzau păgânilor. În ziua aceea, când Iisus a stat în picioare 
în sinagoga lor, au avut ocazia de a primi chemarea cerească. 
Acela căruia „Îi place îndurarea” (Mica 7,18) ar fi vrut să-i salveze 
de ruina pe care o chemau păcatele lor. 

Nu putea să-i părăsească fără să-i cheme din nou la pocăință. 
Spre sfârșitul lucrării Sale în Galileea, lisus a mai vizitat încă o 
dată locul copilăriei Sale. De la data când ÎI lepădaseră, vestea 
despre minunile și predicarea Lui umpluse ţara. Niciunul dintre 
ei nu mai putea să nege acum că EI avea mai mult decât o putere 
omenească. Oamenii din Nazaret știau că El a mers pretutindeni, 
făcând bine și vindecând pe toţi aceia care erau apăsaţi de Diavol. 
În jurul lor erau sate unde nu se mai auzea niciun geamăt de 
durere în nicio casă, deoarece EI trecuse prin ele și îi vindecase 
pe toţi bolnavii. Îndurarea descoperită în fiecare faptă a vieţii 
Sale mărturisea în favoarea ungerii Sale divine. 

Din nou au fost mișcaţi nazarinenii de Duhul Sfânt, când au 
auzit cuvintele Lui. Dar nici acum n-au vrut să admită că Omul 
acesta, care crescuse în mijlocul lor, era mai mare decât ei. Încă 
își mai aminteau cu ură că, atunci când susţinuse că este Cel 


Făgăduit, El spusese hotărât că ei n-au parte cu Israel, deoarece 
le arătase că sunt mai puţin vrednici de îndurarea lui Dumnezeu 
decât un bărbat sau o femeie dintre păgâni. Din cauza aceasta, 
cu toate că se întrebau: „De unde are omul acesta înțelepciune și 
lucrările acestea mari?”, ei nu voiau să-L primească pe lisus ca 
pe Hristosul Domnului. Din cauza necredinţei lor, Mântuitorul 
n-a putut să facă multe minuni între ei. Numai câteva inimi au 
fost mișcate pentru a primi binecuvântările Lui și, cu părere de 
rău, El i-a părăsit pentru a nu mai reveni niciodată. 

Odată ce a pus stăpânire pe oamenii din Nazaret, necredința 
a continuat să-i subjuge. Tot astfel a pus stăpânire pe membrii 
Sinedriului și pe popor. Atât pentru preoți, cât și pentru popor, 
cea dintâi lepădare a dovezilor aduse de puterea Duhului Sfânt 
era începutul sfârșitului. Pentru a dovedi că prima lor împotrivire 
era îndreptăţită, au continuat să batjocorească cele spuse de 
Hristos. Lepădarea Duhului Sfânt a ajuns la culme la crucea de 
pe Golgota și apoi, când a fost nimicită cetatea lor și când au fost 
răspândiţi pe toată faţa pământului. 

Cât de mult ar fi dorit lisus să îi dezvăluie lui Israel comorile 
prețioase ale adevărului! Dar orbirea spirituală era atât de mare, 
încât I-a fost cu neputinţă să descopere adevărurile cu privire la 
Împărăţia Lui. Oamenii se prindeau de crezul lor și de ceremoniile 
fără valoare, în timp ce adevărul cerului aștepta să fie primit. 
Cheltuiau argintul pentru pleavă, în timp ce pâinea vieţii le era la 
îndemână. De ce n-au mers ei la Cuvântul lui Dumnezeu, ca să 
cerceteze cu stăruinţă și să vadă dacă sunt sau nu în rătăcire? 
Scripturile Vechiului Testament arătau lămurit fiecare amănunt 
al lucrării lui Hristos și mereu, mereu, El cita din profeţi și spunea: 
„Astăzi s-au împlinit cuvintele acestea din Scriptură, pe care 
le-aţi auzit”. Dacă ar fi cercetat sincer Scripturile și dacă ar fi 
examinat teoriile lor în fața Cuvântului lui Dumnezeu, lisus n-ar 
mai fi plâns din cauza nepocăinţei lor. N-ar mai fi fost nevoie să 
spună: „lată că vi se lasă casa pustie” (Luca 13,35). Ei ar fi putut 
să înţeleagă dovezile date de lucrarea Lui ca Mesia și ar fi evitat 
nenorocirea care a făcut din orașul lor îngâmfat o grămadă de 
ruine. Dar mintea iudeilor se strâmtase din cauza bigotismului 

lor irațional. Învățăturile lui Hristos descopereau lipsurile din 
caracterul lor și nevoia lor de pocăință. Dacă ar fi primit 
învăţăturile Lui, ar fi trebuit să-și schimbe practicile și să renunțe 
la nădejdile pe care le cultivaseră. Pentru a fi onoraţi de Dum- 
nezeu, ar fi trebuit să sacrifice onoarea pe care le-o dădeau 
oamenii. Dacă ar fi ascultat de cuvintele acestui nou rabi, ar fi 
trebuit să meargă pe altă cale decât aceea arătată de marii 
cugetători și învățători ai timpului. 

Adevărul nu era popular în zilele lui Hristos. Nu este popular 
nici în zilele noastre. N-a fost popular de când Satana a rostit 
pentru prima oară minciuni care să-l ducă pe om la înălțarea de 
sine. Nu găsim și noi azi teorii și învățături care n-au nicio temelie 
în Cuvântul lui Dumnezeu? Oamenii se agaţă de ele cu aceeași 
încăpățânare cu care se agățau iudeii de tradiţiile lor. 

Conducătorii iudei erau plini de mândrie spirituală. Dorinţa 
lor de slăvire a eului se dădea pe faţă până și în serviciul templului. 
Le plăceau cele mai înalte locuri din sinagogă. La plăcea să fie 
salutaţi prin pieţe și erau măguliți auzind titlurile lor rostite de 
buzele oamenilor. În timp ce adevărata evlavie scădea, ei deveneau 
tot mai geloși pentru tradiţiile și ceremoniile lor. 

Pentru că priceperea le era întunecată de prejudecăţi egoiste, 
nu puteau să armonizeze puterea convingătoare a cuvintelor lui 
Hristos cu umilinţa vieţii Lui. Ei nu puteau să aprecieze faptul că 
măreția adevărată poate să se lipsească de strălucirea exterioară. 
Sărăcia acestui om părea cu totul nepotrivită cu susținerea Lui 
de a fi Mesia. Ei întrebau de ce este El atât de puţin pretenţios, 
dacă într-adevăr era ceea ce pretindea că este. Dacă El respingea 
folosirea forței armelor, ce avea să se întâmple cu națiunea lor? 
Cum ar putea gloria și puterea așa de mult așteptate să ducă la 
supunere națiunile față de cetatea iudeilor? Nu dăduseră preoţii 
învățătura că Israel trebuia să domnească peste întregul pământ? 
Și se putea oare ca marii învăţători religioși să fie în rătăcire? 

Dar nu numai lipsa de strălucire exterioară din viaţa Lui îi 
făcea pe iudei să-L respingă pe lisus. El era întruparea curăţiei, 
iar ei erau necurați. El a locuit între oameni ca pildă de integritate 
nepătată. Viaţa Lui neprihănită arunca lumină asupra inimii lor. 


Sinceritatea Lui descoperea nesinceritatea lor. Ea făcea să se 
vadă goliciunea pretenţiei lor de evlavie și descoperea nedreptatea 
din ei, în caracterul ei odios. O asemenea lumină nu era binevenită. 

Dacă Hristos ar fi îndreptat atenţia către farisei și ar fi lăudat 
învăţătura și evlavia lor, ei L-ar fi proslăvit cu mare bucurie. Dar 
când vorbea despre Împărăţia cerurilor ca despre un așezământ 
de îndurare pentru toată omenirea, El înfățișa un aspect al religiei 
pe care ei nu voiau să îl îngăduie. Pilda și învăţătura lor nu făceau 
de dorit slujirea lui Dumnezeu. Când L-au văzut pe lisus dând 
atenţie tocmai acelora pe care ei îi urau și-i respingeau, s-au 
deșteptat în ei cele mai rele patimi ale inimilor lor îngâmfate. În 
ciuda lăudăroșeniei lor că, sub „Leul din seminţia lui Iuda” 
(Apocalipsa 5,5), Israel avea să fie înălțat deasupra tuturor 
popoarelor, ei preferau să sufere dezamăgirea pentru neîmplinirea 
speranţelor lor ambiţioase decât mustrările lui Hristos pentru 
păcatele lor și condamnarea pe care o simțeau chiar prin faptul 
că se găseau în faţa curăţiei Sale. 

Lucrarea cea mai înaltă a educației nu este numai de 
a da cunoștințe, ci şi de a împărtăşi acea energie 
dătătoare de viață, care este primită prin legătura 

dintre o minte şi altă minte, dintre o inimă și altă inimă. 

Numai viața poate să dea viață. Ce privilegiu minunat 
au avut ucenicii — timp de trei ani, să fie zilnic în 
legătură cu acea viață dumnezeiască, de la care a 

pornit orice impuls dătător de viată, care a 
binecuvântat lumea! 


SE LUMINA DE ZIUĂ deasupra Mării Galileii. Ucenicii, obosiţi 
după o noapte de muncă neroditoare, încă se mai aflau în corăbiile 
lor, pe lac. Iisus venise să petreacă o oră de liniște lângă apă. Spera ca 
în zorii zilei să poată găsi puţină odihnă, departe de mulțimea care Îl 
urma zi după zi. Dar n-a trecut mult și oamenii au început să se adune 
în jurul Lui. Numărul lor a crescut cu repeziciune, astfel încât El era 
asaltat din toate părţile. Între timp, ucenicii au sosit la țărm. Pentru a 
scăpa de îmbulzeala mulţimii, Iisus S-a urcat în corabia lui Petru și 
i-a spus să o îndepărteze puţin de mal. De aici, lisus putea să fie mai 
bine văzut și auzit de toți și, din barcă, a început să înveţe mulțimea 
adunată la țărm. 

Ce priveliște era aceasta pentru îngeri — slăvitul lor Condu- 
cător stătea într-o corabie de pescari, legănată într-o parte și alta 
de valurile fără odihnă, predicând vestea cea bună a mântuirii 
mulțimii care asculta îmbulzindu-se pe malul apei! Acela care 
era Proslăvitul cerului le dezvăluia oamenilor de rând lucrurile 
mari ale Împărăției Sale. Cu toate acestea, nu s-ar fi găsit un loc 


Capitolul acesta se bazează pe cele relatate în Matei 4,1 8-22; Marcu 1,16-20; Luca 5,1-11. 


mai potrivit pentru lucrarea Lui. Lacul, munții, câmpiile întinse, 
lumina soarelui care se revărsa pe pământ, totul Îi punea la 
îndemână mijloace de a ilustra învăţăturile Sale și de a le imprima 
în minte. Şi nicio învăţătură a lui Hristos nu a fost rostită fără să 
aducă rod. Fiecare solie pornită de pe buzele Lui atingea o inimă, 
ca un cuvânt al vieţii veșnice. 

Cu fiecare clipă, se aduna pe țărm tot mai multă lume. Bătrâni 
sprijinindu-se în toiegele lor, săteni vânjoși veniţi de la munte, 
pescari veniţi de la munca lor pe lac, negustori și rabini, bogaţi și 
învăţaţi, bătrâni și tineri, aducând pe bolnavii și pe suferinzii lor, 
se îmbulzeau să asculte cuvintele Învăţătorului divin. Prorocii au 
privit înainte la scene de felul acesta și au scris: 


„Tara lui Zabulon și ţara lui Neftali, 

Înspre mare, dincolo de Iordan, 

Galileea neamurilor, 

Norodul acesta, care zăcea în întuneric, 

A văzut o mare lumină; 

Și peste cei ce zăceau în ţinutul și în umbra morţii, 
A răsărit lumina.” 


În afară de mulţimea de pe țărmurile Ghenezaretului, când 
ținea predica la mare, lisus mai avea în minte și alţi ascultători. 
Privind de-a lungul veacurilor, i-a văzut pe credincioșii Lui duși 
la închisoare și la judecată, în singurătate, în ispită și în suferinţă. 
El vedea clar fiecare scenă de bucurie, de luptă sau de disperare. 
În cuvintele pe care le rostea pentru cei adunați, El le spunea și 
celorlalte suflete cuvinte potrivite, care aveau să fie solie de 
mângâiere în întristare, de speranţă în încercare, de lumină 
cerească în întuneric. Prin Duhul Sfânt, glasul acela care vorbea 
din corabia pescarului pe Marea Galileii urma să fie auzit rostind 
pace inimii omenești din timpul sfârșitului. 

Odată încheiată cuvântarea, lisus S-a întors către Petru și l-a 
rugat să depărteze corabia, ducând-o la adânc, și să arunce mrejele 
pentru pescuire. Dar Petru era descurajat. Toată noaptea nu 
prinsese nimic. Cât fusese singur, se gândise la soarta lui loan 
Botezătorul, care zăcea singur în închisoare. Se gândise la ceea 

ce îi aştepta pe Iisus și pe urmașii Lui, la rezultatul slab al lucrării 
din Iudeea și la răutatea preoților și rabinilor. Până și ocupația 
pe care o avea nu-l mai slujea și, în timp ce se uita la mrejele 
goale, viitorul i se arăta întunecat și plin de descurajare. 
„Învățătorule”, a zis el, „toată noaptea ne-am trudit și n-am prins 
nimic; dar, la Cuvântul Tău, voi arunca mrejele.” 

Noaptea era singurul timp favorabil pentru pescuit cu 
năvoadele în apa limpede a lacului. După ce muncise din greu 
toată noaptea, fără succes, părea fără nădejde să arunce năvoadele 
ziua; dar lisus dăduse poruncă și iubirea pentru Domnul lor i-a 
făcut pe ucenici să asculte. Simon și fratele lui au coborât mrejele. 
Când au încercat să le scoată, era așa de mult pește în ele, încât 
începeau să se rupă. Au fost nevoiţi să-i cheme pe Iacov și pe 
Ioan în ajutor. După încărcarea peștelui, amândouă corăbiile erau 
atât de pline, încât amenințau să se scufunde. 

Dar Petru nu se gândea la belșug sau la corăbii. Minunea aceasta, 
care le întrecea pe toate cele la care fusese martor, era pentru el 
manifestarea puterii dumnezeieşti. În lisus L-a văzut pe Acela care 
tinea sub stăpânirea Sa toată natura. Prezenţa dumnezeirii dăduse 
pe faţă cât era el de păcătos. Iubirea pentru Învățătorul, ruşinea 
pentru necredinţa lui, recunoştinţa pentru îndurarea lui Hristos 
și, mai presus de toate, simţul necurăţiei personale în faţa infinitei 
purităţi l-au copleșit. În timp ce tovarășii lui puneau la loc sigur 
peștele din mreje, Petru a căzut la picioarele Mântuitorului și I-a 
zis: „Doamne, pleacă de la mine, căci sunt un om păcătos”. 

Era prezenţa aceleiași sfinţenii dumnezeiești, care îl făcuse pe 
protetul Daniel să cadă ca mort înaintea îngerului lui Dumnezeu. 
EI zicea: „Puterile m-au lăsat, culoarea mi s-a schimbat, faţa mi 
s-a slutit și am pierdut orice vlagă”. Tot astfel s-a întâmplat când 
Isaia a privit slava Domnului. El a exclamat: „Vai de mine! Sunt 
pierdut, căci sunt un om cu buze necurate... și am văzut cu ochii 
mei pe Împăratul, Domnul oștirilor” (Daniel 10,8; Isaia 6,5). 
Natura umană, cu slăbiciunea și păcatul ei, ajunsese faţă în faţă 
cu desăvârșirea Dumnezeirii și Petru se simţea cu totul nedemn 
și nesfânt. La fel s-au petrecut lucrurile cu toți cei cărora li s-a 
îngăduit să vadă măreţia și maiestatea lui Dumnezeu. 


Petru a zis: „Pleacă de la mine, căci sunt un om păcătos”, dar 
s-a agăţat de picioarele lui Iisus, simțind că nu poate să fie despărțit 
de El. Mântuitorul i-a răspuns: „Nu te teme; de acum încolo vei 
fi pescar de oameni”. Lui Isaia i s-a încredinţat solia dumnezeiască 
după ce și-a dat seama de sfinţenia lui Dumnezeu și de nevrednicia 
sa. Petru a primit chemarea în lucrarea lui Hristos numai după 
ce a fost dus la lepădare de sine și la dependenţă desăvârșită de 
puterea dumnezeiască. 

Până la data aceasta, niciunul dintre ucenici nu se unise deplin 
cu lisus ca împreună-lucrător cu El. Ei fuseseră martori la multe 
minuni ale Lui și ascultaseră învăţătura Lui, dar nu își lăsaseră 
cu totul ocupațiile lor de mai înainte. Închiderea lui loan Bote- 
zătorul fusese pentru ei o amară dezamăgire. Dacă așa se 
întâmplase cu lucrarea lui Ioan, speranţa pentru Învățătorul lor 
era foarte mică, deoarece toţi conducătorii religioși se uniseră 
împotriva Lui. În împrejurările acestea, era bine pentru ei să se 
întoarcă pentru un scurt timp la pescuit. Dar acum, Iisus i-a 
chemat să lase viaţa de mai înainte și să se unească pentru 
totdeauna cu El. Petru a primit chemarea. Ajungând la țărm, 
lisus i-a chemat și pe ceilalți trei ucenici: „Veniţi după Mine și vă 
voi face pescari de oameni”. Îndată ei au lăsat totul și L-au urmat. 

Înainte de a le cere să-și lase mrejele şi corăbiile lor de pescuit, 
lisus le-a dat asigurarea că Dumnezeu le va împlini toate nevoile. 
Folosirea corăbiei lui Petru pentru lucrarea Evangheliei a fost 
bogat răsplătită. Acela care este „bogat... pentru toți cei ce-L 
cheamă” a zis: „Daţi, și vi se va da; ba încă, vi se va turna în sân 
o măsură bună, îndesată, clătinată, care se va vărsa pe deasupra” 
(Romani 10,12; Luca 6,38). Cu măsura aceasta a răsplătit El 
lucrarea ucenicilor. Orice sacrificiu făcut pentru lucrarea Lui va 
fi răsplătit după „nemărginita bogăţie a harului Său” (Efeseni 
3,20; 2,7); 

În timpul acelei nopţi triste pe lac, atunci când au fost 
despărțiți de Hristos, ucenicii au fost greu apăsaţi de necredință 
și obosiţi de munca fără reușită. Dar prezenţa Lui le-a aprins 
iarăși credinţa și le-a adus bucurie și izbândă. Așa se întâmplă și 
cu noi — despărțiți de Hristos, lucrarea noastră este neroditoare 

şi e uşor să ajungem la neîncredere și nemulțumire. Dar când El 
este aproape, iar noi lucrăm sub conducerea Lui, ne bucurăm 
văzând dovada puterii Lui. Lucrarea lui Satana este aceea de a 
descuraja sufletul; lucrarea lui Hristos este de a inspira credință 
şi nădejde. 

Învățătura profundă pe care au primit-o ucenicii prin această 
minune este valabilă și pentru noi, și anume că Acela, al cărui 
Cuvânt poate să adune peștii din mare, poate să impresioneze și 
inimile oamenilor și să-i atragă cu funiile iubirii Sale, așa încât 
slujitorii Săi să poată ajunge „pescari de oameni”. 

Pescarii aceștia din Galileea erau oameni umili și neînvăţați; 
dar viaţa lui lisus, era în stare să le dea putere din belșug, în 
vederea lucrării pentru care fuseseră aleși. Mântuitorul n-a 
disprețuit educaţia, deoarece, atunci când e cârmuită de iubirea 
lui Dumnezeu și consacrată în slujba Lui, cultura intelectuală 
este o binecuvântare. Dar El i-a lăsat la o parte pe înțelepţii 
timpului Său, deoarece ei erau atât de încrezători în sine, încât 
nu puteau să aibă milă de suferințele oamenilor și să devină 
împreună-lucrători cu Omul din Nazaret. În bigotismul lor, 
socoteau ca o batjocură să fie învăţaţi de Hristos. Domnul lisus 
caută conlucrarea acelora care vor să devină mijloace desăvârșite 
pentru transmiterea fără încetare a harului Său. Cel dintâi lucru 
pe care trebuie să-l înveţe toţi aceia care vor să devină împreună- 
lucrători cu Dumnezeu este lecţia neîncrederii în sine; abia atunci 
sunt pregătiți să li se dea caracterul lui Hristos. Acesta nu se 
poate primi prin educaţie în școlile cele mai înalte. Este rodul 
înțelepciunii care se poate primi numai de la Învățătorul ceresc. 

lisus a ales pescari needucaţi, deoarece ei nu fuseseră școliți 
în tradiţiile și obiceiurile greșite din vremea lor. Erau oameni cu 
daruri înnăscute și erau umili și gata să primească învăţătură — 
oameni pe care El îi putea educa pentru lucrarea Sa. Pe căile 
obișnuite ale vieţii, sunt mulţi oameni care duc cu răbdare povara 
muncii lor zilnice, dar care nu-și dau seama că au anumite 
capacităţi care, dacă ar fi puse la lucru, i-ar ridica la același nivel 
cu oamenii cei mai onoraţi ai lumii. E nevoie de atingerea unei 
mâini iscusite pentru a trezi facultăți adormite. lisus a chemat 


oameni de felul acesta pentru a fi conlucrătorii Lui și le-a dat 
privilegiul de a fi împreună cu El. Cei mai mari oameni ai lumii 
n-au avut niciodată un asemenea învățător. La sfârșitul educaţiei 
date de Mântuitorul, ucenicii nu mai erau neștiutori și inculți. Ei 
deveniseră asemenea Lui la minte și la caracter, iar oamenii și-au 
dat seama că fuseseră cu Iisus. 

Lucrarea cea mai înaltă a educaţiei nu este numai de a da 
cunoștințe, ci și de a împărtăși acea energie dătătoare de viaţă, 
care este primită prin legătura dintre o minte și altă minte, dintre 
o inimă și altă inimă. Numai viaţa poate să dea viaţă. Ce privilegiu 
minunat au avut ucenicii — timp de trei ani, să fie zilnic în legătură 
cu acea viață dumnezeiască, de la care a pornit orice impuls 
dătător de viaţă care a binecuvântat lumea! Mai presus decât 
tovarășii lui, loan, ucenicul iubit, s-a predat puterii acestei 
minunate iubiri. El spune: „Viaţa a fost arătată și noi am văzut-o 
și mărturisim despre ea și vă vestim viaţa veșnică, viaţă care era 
la Tatăl și care ne-a fost arătată”. „Noi toţi am primit din 
plinătatea Lui, și har după har” (1 loan 1,2; loan 1,16). 

Apostolii Domnului nostru nu aveau nimic care să aducă slavă 
persoanei lor. Era evident că succesul lucrării lor se datora numai 
lui Dumnezeu. Viaţa acestor oameni, caracterul pe care și l-au 
format și lucrarea cea mare pe care Dumnezeu a adus-o la 
îndeplinire prin ei constituie o dovadă puternică de ceea ce va 
face El pentru aceia care sunt ascultători și gata de a învăţa. 

Acela care ÎI iubeşte mai mult pe Hristos va face cel mai mult 
bine. Nelimitată va fi eficienţa celui care, dând eul la o parte, dă 
prilej Duhului Sfânt să lucreze asupra inimii și trăiește o viaţă 
deplin consacrată lui Dumnezeu. Dacă oamenii vor suporta 
disciplina necesară fără să se plângă și fără să slăbească pe cale, 
Dumnezeu îi va învăţa în fiecare oră și în fiecare zi. El dorește să 
descopere îndurarea Sa. Dacă poporul Său va îndepărta piedicile, 
El va revărsa apele mântuirii ca pe niște râuri bogate, care să 
curgă prin canale omenești. Dacă oamenii cu viață umilă ar fi 
fost încurajați să facă tot binele pe care l-ar putea face, dacă nu 
s-ar fi așezat asupra lor mâini care să le înăbușe zelul, ar fi fost o 

sută de lucrători pentru Hristos acolo unde astăzi nu este decât 
unul. 

Dumnezeu îi ia pe oameni așa cum sunt și le face educația 
pentru lucrarea Sa, dacă se supun Lui. Duhul lui Dumnezeu, 
primit în suflet, va înviora toate puterile. Sub conducerea Duhului 
Sfânt, mintea care s-a predat fără rezervă lui Dumnezeu se 
dezvoltă în chip armonios și este întărită să înţeleagă și să 
împlinească cerinţele lui Dumnezeu. Caracterul slab și nehotărât 
se transformă într-un caracter plin de putere și de statornicie. 
Consacrarea continuă produce o legătură atât de strânsă între 
lisus și ucenicii Lui, încât creștinul devine asemenea Lui la minte 
și la caracter. Prin legătura cu Hristos, el va avea vederi mai 
clare și mai cuprinzătoare. Puterea lui de înţelegere va fi mai 
pătrunzătoare, judecata lui, mai echilibrată. Cel ce dorește să fie 
în slujba lui Hristos este atât de înviorat de puterea dătătoare de 
viaţă a Soarelui Neprihănirii, încât poate să aducă mai mult rod 
pentru slava lui Dumnezeu. 

Oamenii care au cea mai înaltă educaţie în arte și știință au 
luat învățături preţioase de la creștinii cu viaţa smerită, pe care 
lumea i-a socotit neînvăţaţi. Dar acești neînsemnaţi ucenici 
primiseră o educaţie în cea mai înaltă școală. Ei au stat la 
picioarele Aceluia care a vorbit cum nu mai vorbise niciodată 
vreun om. 


CAPITOLUL 26 


LA CAPERNAUM 


Fără spiritul acela plăcut și plin de iubire, 
care răsărea din orice privire şi din orice cuvânt, 
n-ar fi putut să atragă atâta lume. Suferinzii care 
veneau la El simteau că Se interesa de ceea ce îi 
interesa pe ei, ca un prieten duios şi credincios, 
și doreau să afle mai mult din adevărurile despre 
care îi învăța El. Cerul era adus aproape. Ei doreau 
să rămână în prezenta Lui, ca să primească fără 
încetare mângâierea iubirii Sale. 


ÎN INTERVALELE DINTRE CĂLĂTORIILE SALE în diferite locuri, 
lisus a locuit în cetatea Capernaum, care a ajuns astfel să fie 
numită „cetatea Sa”. Era așezată pe ţărmul Mării Galileii, aproape 
de hotarul frumoasei câmpii a Ghenezaretului. 

Depresiunea adâncă a lacului îi asigura acestei câmpii, care 
începea de la țărmurile lui, un climat minunat, ca acela din sud. 
Pe vremea lui Hristos, creșteau aici palmieri și măslini, erau multe 
livezi și vii, lanuri roditoare și flori deosebit de frumoase, toate 
fiind udate de pâraiele care ţâșneau din stânci. Tărmurile lacului 
și dealurile care îl înconjurau la o mică depărtare erau presărate 
cu târguri și sate. Faţa lacului era străbătută de multe corăbii de 
pescari. Pretutindeni se vedea agitația unei vieţi active și aglomerate. 

Însăși cetatea Capernaum era potrivită să fie centrul lucrării 
Mântuitorului. Fiind situată pe drumul cel mare, care ducea de 
la Damasc la Ierusalim, spre Egipt și Marea Mediterană, era ca o 
răscruce de drumuri. Oamenii din multe ţări treceau prin oraș 
sau se opreau acolo să se odihnească din călătoriile lor într-o 
parte sau alta. lisus putea să întâlnească aici toate naţiunile și 

toate clasele sociale, pe cel bogat și însemnat, ca și pe cel sărac și 
umil, iar învățăturile Lui puteau să fie duse în alte tări și în multe 
case. În felul acesta, avea să fie stârnită dorința oamenilor de a 
cerceta profeţiile și atenţia lor avea să fie îndreptată către Mân- 
tuitorul, iar misiunea Lui avea să fie prezentată lumii. 

Fără să ţină seama de acţiunea Sinedriului împotriva lui lisus, 
acești oameni așteptau cu nerăbdare creșterea lucrării Lui. Tot 
cerul era pus în mișcare. Îngerii pregăteau calea pentru lucrarea 
Lui, influențând inimile oamenilor și atrăgându-le la Mântuitorul. 

În Capernaum, fiul slujbașului împărătesc, pe care Hristos îl 
vindecase, era o mărturie a puterii Lui. lar slujbașul împărătesc 
împreună cu cei din casa lui, plini de bucurie, își mărturiseau 
credinţa. Când s-a aflat că Învățătorul Însuși Se găsea între ei, 
toată cetatea s-a pus în mișcare. Mulțimea alerga să-L vadă. În 
ziua de Sabat, oamenii au venit în număr atât de mare la sinagogă, 
încât mulți dintre ei au fost nevoiţi să se întoarcă, pentru că n-au 
putut intra. 

Toţi cei care Îl auzeau pe Mântuitorul „erau uimiţi de învățătura 
Lui, pentru că vorbea cu putere”. „El îi învăţa ca Unul care avea 
putere, nu cum îi învățau cărturarii lor” (Luca 4,32; Matei 7,29). 
Învățătura cărturarilor şi a bătrânilor era rece și formalistă, ca o 
lecţie învățată pe dinafară. Pentru ei, Cuvântul lui Dumnezeu nu 
avea putere de viaţă. Ideile și tradiţiile lor erau puse în locul 
învățăturilor Lui. În slujba obișnuită, făcută după rânduielile lor, 
pretindeau că explică legea, dar nici inimile lor, nici ale 
ascultătorilor nu erau mișcate de o inspiraţie de la Dumnezeu. 

lisus nu avea nimic de a face cu diferitele învățături care 
aduceau despărțire între iudei. Lucrarea Lui era să prezinte 
adevărul. Cuvintele Lui revărsau un potop de lumină asupra 
învățăturilor patriarhilor și profeților, iar Scripturile ajungeau la 
oameni ca o nouă descoperire. Niciodată mai înainte nu simţiseră 
ascultătorii Lui o așa profunzime a înțelesului Cuvântului lui 
Dumnezeu. 

lisus îi întâmpina pe oameni pe terenul lor, ca Unul care era 
obișnuit cu greutăţile lor. El făcea adevărul să fie frumos, 
prezentându-l în chipul cel mai direct și cel mai simplu. Limba 


folosită de El era curată, aleasă și limpede ca apa unui pârâu. 
Glasul Lui era ca o melodie pentru cei care ascultaseră rostirile 
monotone ale rabinilor. Cu toate că învăţătura Lui era simplă, El 
vorbea ca unul care avea autoritate. Caracteristica aceasta punea 
învăţătura Lui în contrast cu a tuturor celorlalți. Rabinii vorbeau 
cu îndoială și ezitare, ca și cum Scripturile puteau fi interpretate 
ca să însemne o dată un lucru și altă dată exact invers. Ascultătorii 
ajungeau în fiecare zi într-o și mai mare nesiguranţă. Dar lisus 
prezenta Scripturile ca pe o autoritate ce nu mai putea fi pusă la 
îndoială. Oricare ar fi fost subiectul, El îl prezenta cu putere, 
astfel încât cuvintele Lui să nu fie puse la îndoială. 

Însă El vorbea mai degrabă cu ardoare, decât cu patimă. El 
vorbea ca unul care are de îndeplinit un obiectiv bine definit. El 
aducea la lumină realităţile lumii veşnice. În orice subiect, Îl 
descoperea pe Dumnezeu. lisus căuta să destrame farmecul 
orbirii, care îi ţine pe oameni absorbiți de lucrurile pământești. 
El așeza lucrurile acestei vieţi în adevărata lor relaţie, ca fiind 
subordonate celor de interes veșnic, dar nu trecea cu vederea 
importanţa lor. El învăţa că cerul și pământul sunt în strânsă 
legătură și că o cunoaștere a adevărului dumnezeiesc îl pregătește 
pe om să îndeplinească mai bine datoriile vieţii de toate zilele. El 
vorbea ca unul care cunoaște bine cerul, conștient de legătura Sa 
cu Dumnezeu, și în același timp recunoscând faptul că este unit 
cu fiecare membru al familiei omenești. 

Soliile pline de har erau făcute să se potrivească ascultătorilor 
Lui. Ştia „să învioreze cu vorba pe cel doborât de întristare” 
(Isaia 50,4), căci harul era turnat pe buzele Lui, ca să le poată 
transmite oamenilor, în chipul cel mai atrăgător, comorile 
adevărului. El avea tact, ca să întâmpine mintea plină de 
prejudecăți și îi surprindea pe oameni cu ilustraţii prin care le 
câștiga atenţia. Prin imaginaţie, ajungea la inimă. Ilustraţiile Lui 
erau luate din lucrurile vieţii zilnice și, cu toate că erau simple, 
aveau în ele un înţeles minunat de adânc. Păsările cerului, crinii 
de pe câmp, sămânţa, păstorul și oile — cu aceste exemple a 
ilustrat Hristos adevăruri nemuritoare; iar după aceea, ori de 
câte ori aveau să vadă aceste lucruri ale naturii, ascultătorii Lui 

își reaminteau de cuvintele Sale. Ilustratțiile lui Hristos repetau 
neîncetat învăţăturile pe care le dăduse. 

Hristos nu-i lingușea niciodată pe oameni. Niciodată nu spunea 
ceva care să hrănească fanteziile și închipuirile lor și nici nu-i lăuda 
pentru iscusitele lor născociri, dar cugetătorii profunzi și fără 
prejudecăţi primeau învăţătura Lui și vedeau că aceasta le punea la 
probă înțelepciunea. Erau plini de uimire pentru faptul că adevărul 
spiritual era exprimat în vorbirea cea mai simplă. Oamenii cu educația 
cea mai înaltă erau încântați de cuvintele Lui, iar cei needucaţi aveau 
totdeauna de câștigat. El avea o solie pentru cei neînvăţaţi și îi făcea 
chiar și pe păgâni să înţeleagă că are o solie pentru ei. 

Duioasa Lui milă venea ca o atingere vindecătoare asupra 
inimilor obosite şi tulburate. Chiar și în mijlocul agitaţiei 
vrăjmașilor mânioși, El era înconjurat de o atmosferă plină de 
pace. Frumuseţea înfățișării Lui, farmecul caracterului Lui și, 
mai presus de toate, iubirea exprimată în privire și în tonul vorbirii 
Lui îi atrăgeau pe toţi aceia care nu erau împietriţi în necredință. 
Fără spiritul acela plăcut și plin de iubire, care răsărea din orice 
privire și din orice cuvânt, n-ar fi putut să atragă atâta lume. 
Suferinzii care veneau la El simțeau că Se interesa de ceea ce îi 
interesa pe ei, ca un prieten duios şi credincios, și doreau să afle 
mai mult din adevărurile pe care El le învăţa. Cerul era adus 
aproape. Ei doreau să rămână în prezenţa Lui, ca să primească 
fără încetare mângâierea iubirii Sale. 

lisus observa cu multă seriozitate schimbarea feţei ascultăto- 
rilor Săi. Chipurile care exprimau interes și plăcere Îi dădeau 
mare satisfacţie. Când săgețile adevărului pătrundeau în suflet, 
sfărâmând porţile egoismului, dând naștere la pocăință și în cele 
din urmă la recunoștință, Mântuitorul Se bucura din inimă. Când 
privirea Lui se rotea deasupra mulțimii ascultătorilor și 
recunoștea printre ei feţe pe care le mai văzuse, chipul Lui se 
lumina de bucurie. El vedea cu speranţă în ei supuși ai Împărăției 
Sale. Când adevărul vorbit limpede lovea vreun idol iubit, observa 
schimbarea feţei, privirea rece și împotrivitoare, ceea ce dovedea 
că lumina nu era primită. Când îi vedea pe oameni refuzând solia 
păcii, inima Îi era sfâșiată până în adâncul ei. 


Odată, Iisus vorbea în sinagogă despre Împărăţia pe care venise 
s-o întemeieze și despre misiunea Lui de a-i elibera pe cei legaţi 
de Satana. Deodată, a fost întrerupt de un strigăt de groază. Un 
om cu mintea bolnavă s-a aruncat printre oameni, strigând: „Ce 
avem noi a face cu Tine, Iisuse din Nazaret? Ai venit să ne pierzi? 
Te știu cine ești: Eşti Sfântul lui Dumnezeu.” 

Toţi s-au tulburat și s-au alarmat. Atenţia oamenilor a fost 
atrasă de la Hristos și cuvintele Lui nu mai erau ascultate. Tocmai 
lucrul acesta l-a urmărit și Satana, îndreptându-și victima spre 
sinagogă. „Dar lisus a certat demonul, zicând: "Taci și ieși afară 
din omul acesta”. Şi duhul cel rău, după ce l-a trântit în mijlocul 
adunării, a ieșit afară din el, fără să-i facă vreun rău.” 

Mintea acestui bolnav nenorocit fusese întunecată de Satana, 
dar, în prezența Mântuitorului, o rază de lumină a străbătut 
negura. El a început să dorească eliberarea de sub puterea lui 
Satana, dar demonul se împotrivea puterii lui Hristos. Când omul 
a încercat să-L roage pe Iisus să-l ajute, duhul cel rău i-a pus alte 
cuvinte în gură și el a început să strige cuprins de groază. 
Demonizatul înțelegea întrucâtva că era în fața Unuia care putea 
să-l elibereze, dar, când a încercat să se apropie de mâna aceea 
atotputernică, voinţa altuia l-a ţinut pe loc, cuvintele altuia i-au 
venit pe buze. Lupta dintre puterea lui Satana și dorinţa sa după 
eliberare era grozavă. 

Acela care îl biruise pe Satana în pustia ispitei era din nou 
faţă în faţă cu vrăjmașul Său. Demonul își folosea toată puterea 
ca să-și stăpânească mai departe victima. Dacă ar fi pierdut 
terenul aici, ar fi însemnat că-l acordă o biruinţă lui Iisus. 
Părea că omul torturat își va pierde viaţa în lupta cu vrăjmașul 
care-i ruinase existenţa. Mântuitorul a vorbit cu autoritate și 
l-a eliberat pe prizonier. Omul care fusese posedat stătea acum, 
în faţa oamenilor uimiţi, fericit în libertatea stăpânirii de sine. 
Până și demonul mărturisise despre puterea dumnezeiască a 
Mântuitorului. 

Omul Îl preamărea pe Dumnezeu pentru libertatea lui. Ochii 
aceia, care luciseră până atunci de sălbaticul foc al nebuniei, 
străluceau acum de inteligenţă și lăsau să curgă lacrimi de 

recunoştinţă. Oamenii erau muţi de uimire. Îndată ce și-au revenit, 
au zis unul către altul: „Ce este aceasta? O învăţătură nouă! El 
poruncește ca un stăpân chiar și duhurilor necurate, şi ele Îl 
ascultă!” (Marcu 1,27) 

Cauza tainică a suferinţei, care făcuse din omul acesta un 
spectacol îngrozitor pentru prietenii lui și o povară pentru sine 
însuși, se afla chiar în viaţa lui. Fusese fascinat de plăcerile 
păcatului și voise să facă din viaţă un carnaval. El nici nu visase 
că va ajunge o teroare pentru lume și o rușine pentru familia sa. 
Socotise că putea să-și petreacă timpul în nebunii nevinovate. 
Dar, odată ajuns pe povârniș, piciorul i-a alunecat repede. 
Necumpătarea și viața ușuratică au stricat nobilele însușiri ale 
ființei lui, iar Satana a ajuns să pună stăpânire pe el cu totul. 

Remușcările au venit prea târziu. Când ar fi fost dispus să 
sacrifice bogăţia și plăcerile pentru a-și recâștiga sănătatea, 
devenise o victimă fără putere în ghearele celui rău. Se așezase 
pe terenul vrăjmașului, și Satana pusese stăpânire pe toate puterile 
lui. Ispititorul îl amăgise cu multe dintre darurile lui fermecătoare, 
dar, îndată ce omul nenorocit a ajuns în puterea lui, vrăjmașul a 
devenit nemilos în cruzimea lui și îngrozitor în pretenţiile lui 
nemiloase. Așa se va întâmpla cu toţi aceia care se supun celui 
rău — plăcerea și fascinația începutului vieţii lor sfârșesc în negura 
disperării sau în nebunia unui suflet ruinat. 

Același duh rău, care-L ispitise pe Hristos în pustie și care 
avea stăpânire asupra demonizatului din Capernaum, îi stăpânea 
și pe iudeii necredincioși. Dar faţă de ei acesta își lua un aer de 
evlavie, căutând să-i înșele în ce privește motivele respingerii 
Mântuitorului. Starea lor era și mai deznădăjduită decât a 
demonizatului, deoarece nu simțeau nevoia de Hristos și, din 
cauza aceasta, erau ţinuţi cu putere de Satana. 

Timpul în care Hristos a lucrat personal între oameni a fost 
timpul celei mai intense activități pentru puterile împărăției 
întunericului. Veacuri de-a rândul, Satana căutase, împreună cu 
îngerii lui răi, să stăpânească trupul și mintea oamenilor, pentru 
a-i aduce la păcat și la suferinţă apoi L-a acuzat pe Dumnezeu de 
toată nenorocirea aceasta. lisus le descoperea oamenilor caracterul 


lui Dumnezeu. El sfărâma puterea lui Satana și îi elibera pe cei 
prinși. Viaţa nouă, iubirea și puterea coborâte din cer lucrau asupra 
inimilor oamenilor și prințul răului s-a ridicat la luptă, pentru ca 
împărăţia lui să-și păstreze stăpânirea. Satana și-a adunat toate 
forțele și, la fiecare pas, lucra împotriva lui Hristos. 

Așa va fi lupta cea mare de la sfârșit, între neprihănire și 
păcat. În timp ce viaţa, lumina și puterea nouă coboară de sus 
asupra ucenicilor lui Hristos, o viaţă nouă izvorăște și de jos, 
dând putere agenţilor lui Satana. Fiecare element pământesc se 
manifestă cu o putere sporită. Cu iscusinţa câștigată în decursul 
veacurilor de luptă, prinţul răului lucrează sub o înfățișare 
amăgitoare. El se arată îmbrăcat ca un înger de lumină, iar 
mulțimile „se alipesc de duhuri înșelătoare și de învățăturile 
dracilor” (1 Timotei 4,1). 

În zilele lui Hristos, conducătorii şi învățătorii lui Israel nu 
aveau putere să se împotrivească lucrărilor lui Satana. Ei neglijau 
tocmai acele mijloace prin care ar fi putut să ţină piept duhurilor 
rele. Hristos nu l-a biruit pe cel rău decât prin Cuvântul lui 
Dumnezeu. Mai-marii lui Israel pretindeau că sunt interpreţii 
Cuvântului lui Dumnezeu, dar ei îl studiaseră numai pentru a-și 
susține tradiţiile și pentru a impune rânduielile făcute de oameni. 
Prin interpretarea pe care o dădeau, ei îl făceau să exprime idei 
pe care Dumnezeu nu le dăduse niciodată. Interpretările lor 
obscure făceau să apară într-o formă neclară lucrările pe care El 
le făcuse ușor de înţeles. Se certau pentru detalii lipsite de 
importanță, dar în practică negau cele mai de seamă adevăruri. 
Din cauza aceasta, necredinţa se răspândea. Cuvântul lui 
Dumnezeu era jefuit de puterea lui și duhurile rele lucrau după 
bunul lor plac. 

Istoria se repetă. Având Biblia deschisă în faţa lor și susținând 
că onorează învăţăturile ei, mulţi conducători religioși din 
timpurile noastre nimicesc credința în ea ca fiind Cuvântul lui 
Dumnezeu. Ei se ocupă de disecarea Cuvântului și pun părerile 
lor mai presus de declaraţiile lui lămurite. În mâinile lor, Cuvântul 
lui Dumnezeu își pierde puterea regeneratoare. Din cauza aceasta, 
necredința se dezlănţuie și nelegiuirea înflorește. 

Odată ce a subminat credința în Biblie, Satana îi îndreaptă pe 
oameni la alte izvoare pentru lumină și putere. În felul acesta, el 
îşi pregăteşte locul. Aceia care se îndepărtează de învăţăturile 
lămurite ale Scripturii și de puterea convingătoare a Duhului lui 
Dumnezeu îi invită pe demoni să-i stăpânească. Examinarea critică 
și speculativă a Scripturii a deschis calea pentru ca spiritismul și 
teozofia — forme modernizate ale păgânismului din vechime — să 
câștige teren chiar și în bisericile care pretind că sunt ale 
Domnului Iisus Hristos. 

Alături de aceia care predică Evanghelia, lucrează ființe care 
nu sunt decât unelte ale duhurilor înșelătoare. Foarte mulţi 
oameni vin în legătură cu ele mai mult din curiozitate, dar, având 
dovada că acolo lucrează o putere supraomenească, ei sunt 
fermecaţi din ce în ce mai mult, până când ajung să fie stăpâniți 
de o voință mai tare decât a lor. Ei nu pot să scape de puterea ei 
misterioasă. 

Zidurile de apărare ale sufletului sunt dărâmate și nu mai 
rămâne nicio opreliște împotriva păcatului. Odată ce a lepădat 
restricţiile Cuvântului lui Dumnezeu și ale Duhului Său, nimeni 
nu știe până la ce adâncimi ale decăderii va ajunge. Păcate ascunse 
sau patimi puternice pot face din el un captiv tot așa de neajutorat 
ca demonizatul din Capernaum. Cu toate acestea, starea lui nu 
este lipsită de nădejde. 

Mijlocul prin care îl putem birui pe cel rău este același prin 
care a biruit Hristos — puterea Cuvântului. Dumnezeu nu ne 
stăpânește mintea fără consimțământul nostru, dar, dacă dorim 
să cunoaștem și să facem voia Lui, ni se dă și nouă făgăduinţa: 
„Veţi cunoaște adevărul, și adevărul vă va face slobozi”. „Dacă 
vrea cineva să facă voia Lui, va ajunge să cunoască... învățătura” 
(loan 8,32; 7,17). Prin credinţă în aceste făgăduinţe, oricare om 
poate fi eliberat de cursele rătăcirii și de domnia păcatului. 

Fiecare om este liber să aleagă de care putere vrea să fie 
stăpânit. Nimeni n-a căzut atât de jos, nimeni nu este atât de 
ticălos, încât să nu găsească eliberarea oferită de Hristos. În loc 
de rugăciune, demonizatul a putut să rostească numai cuvintele 
lui Satana. Cu toate acestea, strigătul nerostit al inimii a fost 


auzit. Nu există strigăt al unei fiinţe în nevoie, chiar fără să fi fost 
rostit, care să nu fie ascultat. Aceia care vor consimţi să intre în 
legământ cu Dumnezeul cerului nu vor fi lăsați în puterea lui 
Satana sau în slăbiciunile firii lor. Ei sunt invitaţi de Mân- 
tuitorul: „Să caute ocrotirea Mea, să facă pace cu Mine, da, să 
facă pace cu Mine” (Isaia 27,5). Duhurile întunericului se vor 
lupta pentru cel care odată a fost sub stăpânirea lor, dar îngerii 
lui Dumnezeu îl vor apăra cu o putere care va câștiga biruinţa. 
Domnul zice: „Se poate lua prada celui puternic? Și poate să 
scape cel prins din prinsoare? 'Da, zice Domnul, prada celui 
puternic va fi luată și cel prins de asupritor va scăpa: Căci Eu voi 
lupta împotriva vrăjmașilor tăi și voi scăpa pe fiii tăi” (Isaia 
49,24.25). 

În timp ce oamenii adunaţi în sinagogă erau încă înmărmuriţi 
de groază, lisus S-a retras acasă la Petru, ca să Se odihnească 
puţin. Dar și aici se coborâse o umbră. Mama soţiei lui Petru 
zăcea bolnavă, lovită de „friguri mari”. lisus a mustrat boala și 
suferinda s-a sculat și a început să slujească pe Domnul și pe 
ucenicii Lui. 

Veștile despre lucrările săvârșite de Hristos s-au răspândit cu 
repeziciune prin Capernaum. De teama rabinilor, oamenii n-au 
îndrăznit să vină în timpul Sabatului pentru a fi vindecați; dar, 
îndată ce soarele a dispărut sub orizont, s-a pornit o mișcare. 
Din case, din ateliere, din pieţe, locuitorii orașului s-au îngrămădit 
spre umila locuinţă în care Se adăpostea Iisus. Bolnavii erau aduși 
pe paturi, veneau sprijinindu-se în cârje sau, fiind ajutaţi de 
prieteni, veneau tremurând și șovăind în faţa Mântuitorului. 

Oră după oră oamenii veneau și plecau, căci nimeni nu știa 
dacă Vindecătorul va mai fi și mâine între ei. Niciodată nu trăise 
cetatea Capernaum o zi ca aceasta. Văzduhul era plin de glas de 
biruinţă și de strigăte de eliberare. Mântuitorul Se bucura de 
fericirea pe care le-o adusese. Când vedea suferințele celor care 
veneau la El, inima Lui se umplea de milă și tresălta de bucurie, 
pentru că avea putere să le readucă sănătatea și fericirea. 

lisus nu Și-a încetat lucrul până n-a fost vindecat și cel din 
urmă suferind. Era noapte târziu când mulțimea s-a retras și 

liniștea s-a așezat asupra casei lui Simon. Ziua cea lungă și plină 
de agitaţie trecuse și lisus căuta odihnă. Dar, pe când orașul era 
încă învăluit de somn, „pe când era încă întuneric de tot, lisus S-a 
sculat, a ieșit și S-a dus într-un loc pustiu și Se ruga acolo”. 

Așa a petrecut Iisus zilele vieţii Sale pe pământ. Adesea le 
dădea drumul ucenicilor Săi să meargă acasă și să se odihnească, 
dar El refuza cu delicateţe stăruinţele lor de a-L lua de la lucrările 
Lui. Toată ziua muncea, învăţându-i pe cei neștiutori, vindecându-i 
pe bolnavi, dând vedere celor orbi, hrănind mulțimea, iar la apusul 
soarelui sau în zorii zilei, ieșea în sanctuarul munţilor pentru 
comuniunea cu Tatăl Său. Adesea petrecea noaptea întreagă în 
rugăciune și meditaţie, revenind la lucrul Său printre oameni când 
se lumina de ziuă. 

În zorii zilei, Petru şi tovarășii săi au venit la Iisus, spunându-l 
că oamenii din Capernaum au și început să-L caute. Ucenicii 
fuseseră amar dezamăgiți din cauza primirii care I se făcuse lui 
Hristos până aici. Autorităţile de la Ierusalim căutau să-L 
omoare, până și oamenii din orașul Lui încercaseră să-l ia viaţa; 
dar la Capernaum fusese primit cu mare entuziasm și speranța 
ucenicilor a reînviat. Poate că printre galileenii iubitori de 
libertate se vor găsi susținătorii noii împărăţii. Dar cu uimire au 
auzit cuvintele lui Hristos: „Trebuie să vestesc Evanghelia 
Împărăției lui Dumnezeu și în alte cetăţi, fiindcă pentru aceasta 
am fost trimis”. 

În agitația care se produsese la Capernaum, exista primejdia 
ca scopul misiunii Lui să fie pierdut din vedere. lisus nu Se 
mulțumea să atragă atenţia asupra Sa doar ca făcător de minuni 
sau ca vindecător de boli ale trupului. El căuta să-i atragă pe 
oameni la El ca fiind Mântuitorul lor. În timp ce oamenii se 
grăbeau să creadă că El venise ca împărat, să întemeieze o 
împărăție pământească, El dorea să le îndepărteze mintea de la 
cele pământești și să-i conducă la cele spirituale. Succesul numai 
în cele lumești s-ar fi așezat în calea lucrării Sale. 

Admiraţia mulţimii uşuratice Îl supăra totdeauna. El nu 
urmărea deloc în viaţă să Se înalțe pe Sine. Omagiul pe care lumea 
îl dă rangului, bogăției sau talentului era străin de Fiul omului. 


lisus n-a folosit niciunul dintre mijloacele pe care le folosesc 
oamenii pentru a câștiga supunerea și pentru a impune respectul. 
Cu sute de ani înainte de nașterea Sa, se făcuse această prorocie: 
„El nu va striga, nu-Și va ridica glasul și nu-l va face să se audă pe 
ulite; trestia frântă n-o va zdrobi și mucul care mai arde încă nu-l 
va stinge. Va vesti judecata după adevăr. El nu va slăbi, nici nu 
Se va lăsa până va așeza dreptatea pe pământ” (Isaia 42,2-4). 

Fariseii căutau să se distingă prin împlinirea scrupuloasă a 
ceremoniilor, precum și prin milosteniile și rugăciunile lor care 
izbeau privirile. Ei își dovedeau râvna pentru religie, făcând din 
ea subiect de discuţie. Certurile între sectele adverse erau 
zgomotoase și îndelungate și nu era ceva neobișnuit să se audă 
pe străzi glasul înverşunat al cărturarilor certându-se pentru 
credinţă. 

Viaţa lui Iisus era în contrast izbitor cu toate acestea. În viața 
Lui nu s-a văzut niciodată o dispută zgomotoasă, o rugăciune 
bătătoare la ochi sau o faptă menită să-l atragă laude. Hristos 
era ascuns în Dumnezeu și Dumnezeu Se descoperea în caracterul 
Fiului Său. Către această descoperire dorea Iisus să fie îndreptate 
inimile oamenilor și acesteia să i se dea cinstire. 

Soarele Îndreptățirii n-a răsărit asupra lumii în strălucire, 
pentru a copleși simțurile cu slava Lui. Stă scris despre Hristos: 
„El Se ivește ca zorile dimineţii” (Osea 6,3). În liniște și pace, 
lumina zilei răsare asupra pământului, împrăștiind umbra 
întunericului și deșteptând lumea la viaţă. Așa a răsărit Soarele 
Îndreptăţirii „cu tămăduirea sub aripile Sale” (Maleahi 4,2). 

„POŢI SĂ MĂ CURĂŢEŞTI” 


Atunci când ne rugăm pentru binecuvântări 
pământeşti, răspunsul la rugăciune poate să întârzie 
sau se poate ca Dumnezeu să ne dea altceva decât 
ceea ce cerem, dar nu aşa se întâmplă când cerem 
să Jim scăpaţi de păcat. Dorinta Lui este tocmai să 
ne curătească de păcat, să facă din noi copii ai Lui 

şi să ne dea putere pentru a trăi o viată sfântă. 


DINTRE TOATE BOLILE CUNOSCUTE în Orient, lepra era cea 
mai de temut. Caracterul ei incurabil și contagios și efectul grozav 
pe care-l avea asupra victimelor îi umpleau de groază chiar și pe 
cei mai curajoși oameni. Printre iudei, ea era socotită ca o 
pedeapsă pentru păcate. Și din cauza aceasta era numită „lovitura”, 
„degetul lui Dumnezeu”. Pătrunzând adânc, fiind cu neputinţă 
de vindecat și provocând moartea, era privită ca un simbol al 
păcatului. Prin legea ceremonială, leprosul era declarat necurat. 
Ca și când ar fi fost deja mort, el era îndepărtat din locuinţele 
omenești. Tot ce atingea el era necurat. Aerul era contaminat 
prin respiraţia lui. Cel bănuit că are boala aceasta trebuia să se 
înfățişeze la preoţi, care aveau datoria să cerceteze și să hotărască 
în cazul lui. Dacă era declarat lepros, era despărțit de familie, 
alungat din adunarea lui Israel și sortit să stea numai în tovărășia 
acelora care erau la fel de loviți ca el. Legea era neînduplecată în 
cererile ei. Nici chiar împărații sau conducătorii nu erau scutiți. 
Un monarh atacat de această boală îngrozitoare trebuia să predea 
sceptrul și să fugă din societate. 


Capitolul acesta se bazează pe cele relatate în Matei 8, 2-4; 9,1-8.32-34, Marcu 
1,40-45; 2,1-12; Luca 5,12-28. 


Departe de prietenii și rudele lui, leprosul trebuia să poarte 
blestemul bolii sale. Era obligat să-și strige boala în gura mare, 
să-și sfâșie hainele și să dea semnalul de alarmă, prevenindu-i pe 
toți să fugă de prezenţa lui molipsitoare. Strigătul „necurat, 
necurat!”, venind în tonuri jalnice de la exilaţii singuratici, era 
semnalul pe care oamenii îl auzeau cu groază și cu oroare. 

În regiunea în care lucra Hristos, erau mulți asemenea suferinzi 
și vestea despre lucrarea Lui a ajuns la ei, aducându-le o rază de 
speranță. Dar, din zilele profetului Elisei, nu se mai auzise ca să 
se vindece un om de care se prinsese această boală. Ei nici nu 
îndrăzneau să spere că Iisus va face pentru ei ceea ce nu făcuse 
pentru nimeni. Cu toate acestea, s-a găsit unul în a cărui inimă 
credinţa a început să încolţească. Dar omul bolnav nu știa cum 
să ajungă la lisus. Dacă era împiedicat să vină în legătură cu 
semenii lui, cum ar putea oare să se înfăţișeze înaintea 
Vindecătorului? Se întreba dacă Hristos ar vrea să-l vindece. Oare 
Se va opri El să Se uite la un om despre care se credea că suferă 
pedeapsa lui Dumnezeu? Nu cumva, la fel ca fariseii sau chiar ca 
doctorii, va rosti un blestem asupra lui și-i va spune să fugă din 
regiunile locuite de oameni? Se gândea la tot ce i se povestise 
despre Iisus. Niciunul dintre aceia care căutaseră ajutorul Lui 
nu fusese izgonit. Bietul om s-a hotărât să-L caute și să-L găsească 
pe Mântuitorul. Cu toate că era alungat din orașe, putea să-l iasă 
în cale undeva, pe o cărare mărginașă prin munţi, sau să-L 
găsească învăţându-i pe oameni afară din oraș. Greutățile erau 
mari, dar aceasta era singura lui nădejde. 

Leprosul a fost îndrumat către Mântuitorul. lisus era lângă lac 
Și îi învăţa pe oamenii adunaţi în jurul Său. Stând departe, leprosul 
prinde câteva cuvinte de pe buzele Mântuitorului. ÎL vede punân- 
du-Și mâinile peste bolnavi, îi vede pe ologi, pe orbi, pe slăbănogi 
și pe aceia care erau gata să moară de felurite boli cum se ridică 
plini de sănătate, lăudându-L pe Dumnezeu pentru că au fost 
eliberaţi. Credinţa din inimă i se întărește. Vine mai aproape și tot 
mai aproape de mulțimea adunată acolo. Restricțiile care-i erau 
impuse, protecția oamenilor și teama cu care îl privesc toți sunt 
uitate. El se gândește numai la fericirea sperată a vindecării. 

Înfățişarea lui e îngrozitoare. Boala a săpat făgaşe adânci şi 
corpul lui în descompunere e îngrozitor la privit. La arătarea lui, 
oamenii se dau înapoi îngroziți. Se îmbulzesc unii în alții, vrând 
să scape de atingerea lui. Unii încearcă să-l oprească să se apropie 
de lisus, dar în zadar. Nu-i vede și nu-i aude. Cuvintele lor de 
scârbă nu-l impresionează. Îl vede numai pe Fiul lui Dumnezeu. 
Aude numai glasul care rostește viaţă celor care sunt gata să 
moară. Înaintând către Iisus, se aruncă la picioarele Lui cu 
strigătul: „Doamne, dacă vrei, poţi să mă curăţești”. 

Iisus îi răspunde: „Da, vreau, fii curăţit” și întinde mâna și Se 
atinge de el (Matei 8,3). 

Îndată, cu leprosul s-a petrecut o schimbare. Carnea lui s-a 
însănătoșit, nervii lui au început să simtă, iar mușchii au prins 
putere. Pielea aspră, solzoasă, care caracterizează lepra, a dispărut 
și o piele plină de prospețime, ca pielea unui copil sănătos, i-a 
luat locul. 

lisus i-a poruncit omului să nu spună ce lucrare se făcuse cu 
el, ci să se înfăţișeze îndată cu un dar la templu. Un asemenea 
dar nu putea să fie primit până când preoţii nu făceau o cercetare 
și nu se pronunțau că omul s-a vindecat. Oricât ar fi fost ei de 
lipsiţi de bunăvoință să facă acest serviciu, nu puteau să nu facă 
cercetarea și să nu dea verdictul asupra cazului. 

Cuvintele Scripturii arată hotărârea cu care Hristos i-a spus 
omului ce trebuie să facă, dar și că trebuie să tacă și să acţioneze 
repede. „Iisus i-a poruncit cu tot dinadinsul și i-a spus să plece 
numaidecât, și i-a zis: "Vezi să nu spui nimănui nimic, ci du-te de 
te arată preotului și adu pentru curățirea ta ce a poruncit Moise, 
ca mărturie pentru ei.” Dacă preoţii ar fi cunoscut faptele legate 
de vindecarea leprosului, ura lor faţă de Hristos ar fi putut să-i 
ducă la o hotărâre necinstită. lisus dorea ca omul să se înfăţișeze 
la templu înainte să ajungă la ei vreo veste despre această minune. 
În felul acesta se putea obţine o hotărâre nepărtinitoare și 
leprosului vindecat avea să i se îngăduie întâlnirea cu familia și 
cu prietenii lui. 

Mai erau și alte motive pe care Hristos le avea în vedere atunci 
când îi ceruse omului să tacă. Mântuitorul știa că vrăjmașii Lui 


căutau necontenit să-l restrângă activitatea și să-i îndepărteze 
pe oameni de la El. Ştia că, dacă vindecarea leprosului era 
popularizată în toate părţile, alţi oameni care sufereau de aceeași 
boală s-ar fi adunat în jurul Lui și s-ar fi zis că oamenii se puteau 
molipsi venind în atingere cu ei. Mulţi leproși n-ar fi folosit darul 
sănătăţii ca să facă din el o binecuvântare pentru ei și pentru 
alții. Atrăgându-i pe leproși în jurul Său, Iisus ar fi dat ocazie să 
fie acuzat că încalcă restricțiile legii ceremoniale. În felul acesta, 
lucrarea de predicare a Evangheliei ar fi fost împiedicată. 

Evenimentul a îndreptăţit măsurile luate de lisus. O mulțime 
de oameni fuseseră de faţă la vindecarea leprosului și ei erau 
interesaţi să afle hotărârea preoților. La întoarcerea omului între 
prietenii lui, a avut loc o mare mișcare. Fără să ţină seama de 
sfatul lui Iisus, omul n-a făcut niciun efort să ascundă faptul că 
fusese vindecat. Desigur, ar fi fost cu neputinţă să ascundă, însă 
leprosul a răspândit pretutindeni vestea despre ce i se întâmplase. 
Socotind că numai modestia lui lisus era motivul pentru care i se 
impunea această restricție, el a mers în toate părţile, vestind 
puterea acestui Mare Vindecător. El n-a înţeles că fiecare 
manifestare de felul acesta îi făcea pe preoţi și pe bătrâni și mai 
hotărâți să-L distrugă pe lisus. Omul vindecat simţea că darul 
sănătăţii era foarte scump. El se bucura de vigoare și de faptul că 
fusese redat familiei și societăţii și simţea că nu-i era cu putință 
să se oprească de a da slavă Medicului care-l vindecase. Dar faptul 
că el trâmbiţa în toate părţile lucrul acesta a făcut ca lucrarea 
Mântuitorului să fie împiedicată. Oamenii au venit la El într-un 
număr atât de mare, încât a fost obligat să-Și înceteze lucrarea 
pentru o vreme. 

Fiecare act săvârșit de Hristos în lucrarea Sa avea o ţintă larg 
cuprinzătoare. Aceasta cuprindea mai mult decât părea la prima 
vedere. Așa era și în cazul leprosului. În timp ce îi ajuta pe toti 
aceia care veneau la El, dorinţa lui lisus era să le dea o 
binecuvântare și acelora care nu veneau. În timp ce-i atrăgea pe 
vameși, pe păgâni și pe samariteni, El dorea să ajungă și la inima 
preoţilor și a învăţătorilor care se închiseseră în prejudecată și în 
tradiție. El n-a lăsat neîncercat niciun mijloc prin care Se putea 


5 


> 


> 


Poţi să mă curătesti” 


2 


243 


244 


Viaţa lui Iisus 


apropia de ei. Trimițându-l pe leprosul vindecat la preot, El le-a 
dat o dovadă al cărei scop era să le dezarmeze prejudecățile. 
Fariseii susținuseră că învățătura lui Hristos se împotrivea legii 
pe care Dumnezeu o dăduse prin Moise, însă îndrumarea dată 
leprosului vindecat de a duce un dar, așa cum cerea legea, dovedea 
netemeinicia acestei acuzaţii. Aceasta era o mărturie îndestu- 
lătoare pentru toţi aceia care doreau să fie convinși. 
Conducătorii din lerusalim trimiseseră iscoade să găsească 
un pretext pentru a-L da pe Hristos la moarte. El le-a răspuns 
dându-le o dovadă despre iubirea Lui faţă de neamul omenesc, 
despre respectul Lui faţă de lege și despre puterea pe care o avea 
de a-i scăpa pe oameni de păcat și de moarte. Astfel, El a 
mărturisit despre ei: „Ei Îmi întorc rău pentru bine și ură, pentru 
dragostea Mea” (Psalmi 109,5). El, care a dat pe munte învățătura 
aceasta: „lubiţi pe vrăjmașii voştri”, a dat personal pildă de trăire 
a principiului, neîntorcând „rău pentru rău, nici ocară pentru 
ocară”, dimpotrivă, binecuvântând (Matei 5,44; 1 Petru 3,9). 
Aceiaşi preoţi care îl condamnaseră pe lepros la izolare 
adevereau acum vindecarea lui. Sentința aceasta, adusă la 
cunoștință în mod public și trecută în registru, era o mărturie de 
netăgăduit în favoarea lui Hristos. Şi atunci când omul vindecat 
a fost din nou primit în adunarea lui Israel, pe temeiul asigurării 
preoţilor că nu mai era nicio urmă de boală asupra lui, el însuși 
era o mărturie vie pentru Binefăcătorul său. Plin de bucurie, el a 
adus darul și a proslăvit Numele lui Iisus. Preoţii erau convinși 
de puterea dumnezeiască a Mântuitorului. Lor li se dăduse ocazia 
să cunoască adevărul și să fie binecuvântaţi cu lumină. Dacă o 
lepădau, ea avea să fie îndepărtată fără să mai revină vreodată. 
Mulţi lepădaseră lumina, dar ea n-a fost dată în zadar. Multe 
inimi au fost mișcate, dar pentru o vreme n-au dat niciun semn. 
În timpul vieţii Mântuitorului, lucrarea Lui părea să trezească 
puțină iubire din partea preoţilor și învăţătorilor, dar, după 
înălțarea Lui, „o mare mulțime de preoţi veneau la credință” 
(Fapte 6,7). 
Lucrarea lui Hristos pentru curățirea leprosului de această 
boală grozavă este o ilustrare a lucrării Lui de curăţire a sufletului 


de păcat. Omul care a venit la Iisus era „plin de lepră”. Otrava ei 
mortală îi cuprinsese tot corpul. Ucenicii căutaseră să-L ferească 
pe Domnul ca nu cumva să Se atingă de el, fiindcă oricine atingea 
un lepros devenea el însuși necurat. Dar, așezându-Și mâna asupra 
leprosului, lisus n-a fost infectat. Atingerea Lui a dat putere de 
viaţă. Lepra a fost curăţită. Tot așa stau lucrurile și cu lepra 
păcatului, adânc înrădăcinată, ucigătoare și cu neputinţă de a fi 
curăţită de puterea omenească. „Tot capul este bolnav și toată 
inima suferă de moarte. Din tălpi până în creștet, nimic nu-i sănătos, 
ci numai răni, vânătăi și carne vie” (Isaia 1,5-6). Dar Iisus, venind 
să locuiască în corp omenesc, nu Se întinează. Prezenţa Lui are 
putere vindecătoare pentru păcătos. Oricine cade la picioarele Lui, 
spunând în credință: „Doamne, dacă vrei, poţi să mă curăţești”, va 
auzi răspunsul: „Da, vreau, fii curățit!” (Matei 8,2.3). 

În unele cazuri de vindecare, lisus n-a dat îndată binecuvânta- 
rea cerută. Dar în cazuri de lepră, când I se cerea ajutorul, cererea 
era ascultată de îndată. Atunci când ne rugăm pentru bine- 
cuvântări pământești, răspunsul la rugăciune poate să întârzie 
sau se poate ca Dumnezeu să ne dea altceva decât ceea ce cerem, 
dar nu așa se întâmplă când cerem să fim scăpaţi de păcat. Dorinţa 
Lui este tocmai să ne curățească de păcat, să facă din noi copii ai 
Lui și să ne dea putere pentru a trăi o viaţă sfântă. Hristos „S-a 
dat pe Sine Însuși pentru păcatele noastre, ca să ne smulgă din 
acest veac rău, după voia Dumnezeului nostru și Tatăl” (Galateni 
1,4). Si „îndrăzneala pe care o avem la El este că, dacă cerem 
ceva după voia Lui, ne ascultă. Și dacă știm că ne ascultă orice 
I-am cere, știm că suntem stăpâni pe lucrurile pe care I le-am 
cerut” (1 Ioan 5,14.15). „Dacă ne mărturisim păcatele, El este 
credincios și drept ca să ne ierte păcatele și să ne curăţească de 
orice nelegiuire” (1 Ioan 1,9). 

La vindecarea slăbănogului din Capernaum, Hristos a dat 
aceeași învăţătură. El a săvârșit minunea pentru a da dovadă 
despre puterea de a ierta păcatele. Vindecarea slăbănogului 
ilustrează și alte adevăruri preţioase. Ea este plină de nădejde și 
de încurajare, iar din cele întâmplate cu fariseii porniţi pe ceartă, 
ea are și o învăţătură plină de avertizări. 

Ca și leprosul, slăbănogul pierduse orice speranță de vindecare. 
Boala lui era urmarea unei vieţi de păcat, și suferinţele lui erau 
făcute și mai amare din cauza remușcărilor. De multă vreme ceruse 
el ajutor fariseilor și doctorilor, sperând să fie scăpat de suferinţele 
lui spirituale și de durerile fizice. Dar ei îl declaraseră cu răceală 
ca fiind nevindecabil și fusese lăsat să sufere mânia lui Dumnezeu. 
Fariseii priveau suferinţa ca o dovadă a dizgraţiei divine și se 
țineau departe de cei bolnavi și de cei suferinzi. S-a întâmplat 
însă adesea ca tocmai aceia care se credeau așa de sfinţi să fie 
mai vinovaţi decât oamenii suferinzi pe care îi condamnau. 

Omul paralizat era cu totul lipsit de ajutor și, văzând că nu 
mai e nădejde să-i vină de undeva scăpare, el a căzut în disperare. 
Atunci a auzit de lucrările minunate ale lui lisus, i s-a spus că 
alții, tot așa de păcătoşi și deznădăjduiţi ca el, fuseseră vindecați, 
că până și leproșii fuseseră curăţiţi. Prietenii care i-au spus lucrurile 
acestea i-au dat curaj să creadă că și el ar putea să fie vindecat, 
dacă ar fi dus la lisus. Dar nădejdea lui s-a spulberat când și-a 
adus aminte în ce chip venise boala asupra lui. Se temea ca nu 
cumva Medicul cel neprihănit să nu-l suporte în fața Lui. 

Dar, mai mult decât vindecarea fizică, el dorea eliberarea de 
povara păcatului. Dacă ar fi putut să-L vadă pe Iisus și să 
primească asigurarea iertării și a păcii cu Cerul, el ar fi fost 
mulțumit fie să trăiască, fie să moară, după voia lui Dumnezeu. 
Strigătul omului pe moarte a fost: „O, de-aș putea ajunge în faţa 
Lui!” Nu era timp de pierdut — carnea lui prăpădită începea să 
dea semne de descompunere. Cu lacrimi în ochi i-a rugat pe 
prietenii lui să-l ducă pe pat până la Iisus, lucru pe care ei l-au 
făcut cu mare plăcere. Dar mulțimea care se adunase înăuntrul 
și împrejurul casei în care Se afla Mântuitorul era așa de deasă, 
încât era cu neputinţă pentru bolnav și pentru prietenii lui să 
ajungă la EI sau chiar numai până acolo de unde să-l audă glasul. 

Iisus predica în casa lui Petru. După obicei, ucenicii Lui ședeau 
acolo. Au venit și „niște farisei și învăţători ai legii, din toate 
satele Galileii și Iudeii și din Ierusalim”. Aceștia veniseră ca 
iscoade, căutând o acuzaţie împotriva lui Iisus. În afară de aceste 
persoane oficiale, în mulțimea amestecată se înghesuiau oameni 


mânaţi de zel, de evlavie, de curiozitate și chiar necredincioși. 
Erau reprezentate acolo diferite naţionalităţi și toate clasele 
sociale. „Iar puterea Domnului era cu El, ca să vindece.” Duhul 
vieţii plana asupra adunării, dar fariseii și cărturarii nu l-au simţit 
prezenţa. Ei nu și-au simţit lipsa și, pentru ei, nu a fost vindecare. 
„Pe cei flămânzi i-a săturat de bunătăți și pe cei bogaţi i-a scos 
afară cu mâinile goale” (Luca 1,53). 

Cei care îl duceau pe omul paralizat au încercat de nenumărate 
ori să-și facă drum prin mulţime, dar în zadar. Bolnavul privea în 
jur într-o grozavă disperare. Când ajutorul de atâta vreme căutat 
era așa de aproape, cum putea să renunţe la speranţa sa? După 
îndemnul lui, prietenii l-au urcat pe acoperișul casei și, desfăcând 
învelișul, l-au lăsat înăuntru, la picioarele lui lisus. Cuvântarea 
Sa a fost întreruptă. Mântuitorul a privit la faţa plină de durere și 
a văzut ochii rugători aţintiți asupra Lui. A înțeles totul, căci El 
o atrăsese la Sine pe această ființă deznădăjduită și îndoielnică. 
În timp ce omul paralizat era încă acasă, Mântuitorul îi adusese 
convingerea în conștiință. Când s-a pocăit de păcatele lui și a 
crezut în puterea lui lisus de a-l vindeca, îndurările dătătoare de 
viaţă ale Mântuitorului au căzut de prima dată ca o binecuvântare 
asupra inimii lui însetate. lisus urmărise cea dintâi scânteie de 
credință, care crescuse până la convingerea că EI era singurul 
ajutor al păcătosului și văzuse cum aceasta devine tot mai 
puternică, odată cu fiecare efort de a veni înaintea Lui. 

Acum, în cuvinte care au atins urechea suferindului ca o 
melodie plăcută, Mântuitorul a zis: „Îndrăznește, fiule! Păcatele 
îti sunt iertate!” 

Povara disperării cade de pe inima omului bolnav, pacea iertării 
se așază asupra duhului său și strălucește pe chipul său. Durerea 
fizică s-a dus și întreaga lui fiinţă e transformată. Slăbănogul 
nenorocit este vindecat! Păcătosul vinovat este iertat! 

În credință simplă, el primise cuvintele lui Iisus ca fiind darul 
unei vieţi noi. El n-a mai cerut nimic, ci a rămas într-o tăcere 
plină de fericire, prea plin de bucurie pentru a mai putea vorbi. 
Lumina cerească strălucea asupra feţei lui și oamenii priveau 
uimiţi la scena aceasta. 

Rabinii aşteptaseră plini de nerăbdare să vadă ce hotărâre ia 
Hristos în cazul acesta. Şi-au adus aminte că omul venise la ei 
după ajutor și că ei refuzaseră să-i dea nădejde sau să-i arate 
simpatie. Nemulțumindu-se numai cu atât, declaraseră că omul 
suferea un blestem dumnezeiesc pentru păcatele lui. Lucrurile 
acestea le-au revenit cu putere în minte când l-au văzut pe omul 
bolnav înaintea lor. Au observat interesul cu care toți urmăreau 
scena și au simţit o teamă nespusă că-și vor pierde influenţa asupra 
poporului. 

Acești demnitari n-au schimbat între ei niciun cuvânt, dar, 
privind unii la alţii, au citit același gând, și anume că trebuie făcut 
ceva pentru a opri valul simțămintelor. Iisus declarase că păcatele 
slăbănogului erau iertate. Fariseii au considerat aceste cuvinte 
ca o hulă și au plănuit să prezinte lucrurile acestea ca pe un păcat 
vrednic de moarte. Ei și-au zis în inima lor: „Hulește! Cine poate 
să ierte păcatele decât numai Dumnezeu?” (Marcu 2,7). 

Aţintindu-Și privirile asupra lor, priviri sub care ei au început 
să tremure și să se dea înapoi, lisus a zis: „Pentru ce aveţi astfel 
de gânduri în inimile voastre? Căci ce este mai lesne? A zice: 
"Păcatele îţi sunt iertate” sau a zice: 'Scoală-te și umblă”? Dar, ca 
să știți că Fiul omului are putere pe pământ să ierte păcatele, 
'scoală-te”, a zis El slăbănogului, 'ridică-ţi patul și du-te acasă”. 

Atunci, acela care fusese adus la lisus pe o targă se ridică pe 
picioarele sale, care prinseseră din nou elasticitate și tăria tinereții. 
Sângele dătător de viață aleargă prin venele lui. Fiecare organ al 
trupului pornește deodată la lucru. Strălucirea sănătăţii ia locul 
palorii morţii care fusese atât de aproape „și îndată slăbănogul 
s-a sculat, și-a ridicat patul și a ieșit afară în faţa tuturor; așa că 
toți au rămas uimiți și slăveau pe Dumnezeu și ziceau: "Niciodată 
n-am mai văzut așa ceva!” 

O, minunată iubire a lui Hristos, care Se apleacă să-i vindece 
pe păcătoşi și pe suferinzi! Divinitatea simte împreună cu omul, 
ușurându-i durerile și suferințele! O, minunată putere, dată astfel 
pe față pentru fiii oamenilor! Cine se mai poate îndoi de solia 
mântuirii? Cine poate da la o parte îndurările unui Mântuitor 
plin de milă? 


A fost nevoie de putere creatoare pentru a reface sănătatea 
acelui trup în stare de descompunere. Același glas, care l-a chemat 
la viaţă pe omul făcut din țărâna pământului, a rostit cuvinte de 
viaţă și pentru slăbănogul muribund. Și aceeași putere care a dat 
viaţă trupului a reînnoit și inima. Acela care la creaţiune „a zis și 
s-a făcut”, care „poruncește și ce poruncește ia ființă” (Psalmi 
33,9), rostise o hotărâre de viață pentru omul mort în greșeli și 
păcate. Vindecarea trupului era o dovadă a puterii care înnoise 
inima. Hristos i-a poruncit slăbănogului să se ridice și să meargă, 
„Ca să știți”, a zis El, „că Fiul omului are putere pe pământ să 
ierte păcatele”. 

Slăbănogul a găsit în Hristos vindecare atât pentru suflet, cât 
și pentru corp. Vindecarea spirituală a fost urmată de vindecarea 
fizică. Învățătura aceasta nu trebuie să fie trecută cu vederea. 
Astăzi sunt mii de oameni care suferă de boli fizice, care, ca și 
slăbănogul, ar dori să audă cuvintele: „Păcatele îţi sunt iertate”. 
Povara păcatului, cu neliniștea și cu dorinţele lui neîmplinite, 
este cauza bolilor lor. Ei nu pot să afle odihnă câtă vreme nu vin 
la Vindecătorul sufletelor lor. Pacea pe care numai El o poate 
oferi va da putere minţii și sănătate corpului. 

lisus a venit „să nimicească lucrările Diavolului”. „În El era 
viaţă”, și El zice: „Am venit ca oile Mele să aibă viaţă și să o aibă 
din belșug”. El este „duh dătător de viaţă” (1 loan 3,8; loan 1,4; 
10,10; 1 Corinteni 15,45). El are şi acum aceeași putere dătătoare 
de viaţă, ca și atunci când vindeca bolnavii pe pământ și rostea 
iertare pentru păcătoşi. „El îţi iartă fărădelegile tale, El îţi vindecă 
toate bolile tale” (Psalmi 103,3). 

Efectul produs asupra oamenilor prin vindecarea slăbănogului 
era ca și când s-ar fi deschis cerul și s-ar fi descoperit slava unei 
lumi mai bune. Când omul vindecat a trecut prin mulțime, 
binecuvântându-L pe Dumnezeu la fiecare pas și purtându-și 
povara ca și când ar fi fost ușoară ca un fulg, oamenii s-au dat 
înapoi ca să-i facă loc și, cu faţa înspăimântată, priveau spre el 
șoptind unul către altul: „Azi am văzut lucruri nemaipomenite”. 

Fariseii erau muţi de uimire și copleșiți din cauza înfrângerii. 
Ei văzuseră că aici nu e loc pentru ca gelozia lor să aprindă 

mulțimea. Minunea săvârșită asupra omului pe care ei îl părăsi- 
seră sub mânia lui Dumnezeu îi impresionase pe oameni atât de 
mult, încât pentru un timp rabinii au fost uitaţi. Ei au văzut că 
Hristos are puterea pe care ei I-o atribuiau numai lui Dumnezeu. 
Cu toate acestea, demnitatea purtării Lui amabile era într-un 
contrast izbitor cu purtarea lor îngâmfată. Ei erau dezorientați 
și umiliţi, recunoscând, dar nemărturisind, că în faţa lor e o fiinţă 
superioară. Cu cât era mai puternică dovada că Iisus avea putere 
pe pământ să ierte păcatele, cu atât mai mult ei se afundau în 
necredinţă. Din casa lui Petru, unde îl văzuseră pe slăbănog vin- 
decat prin Cuvântul Domnului, ei au plecat să născocească noi 
planuri pentru a-L aduce la tăcere pe Fiul lui Dumnezeu. 

Bolile trupești, oricât de rele și înrădăcinate, erau vindecate 
prin puterea lui Hristos, dar boala sufletească își înfigea rădăcinile 
tot mai adânc în aceia care închideau ochii faţă de lumină. Lepra 
și paralizia nu erau atât de îngrozitoare ca bigotismul și necredința. 

În familia slăbănogului a fost o mare bucurie când el s-a întors 
acasă, ducând cu ușurință patul pe care foarte încet fusese luat 
din faţa lor cu puţin timp mai înainte. Ei s-au adunat cu lacrimi 
în ochi în jurul lui, abia îndrăznind să-și creadă ochilor. El stătea 
în faţa lor plin de putere. Braţele pe care ei le văzuseră lipsite de 
viaţă acum erau gata să se supună voinţei lui. Carnea lui zbârcită 
și vânătă era acum fragedă și rumenă. El mergea cu pas hotărât 
și liber. Bucuria și speranţa erau scrise pe fiecare trăsătură a 
feţei lui și o expresie de curăţie și de pace luase locul urmelor 
păcatului și ale suferinţei. Mulţumiri pline de bucurie se înălțau 
din casa lor și Dumnezeu era proslăvit prin Fiul Său, care îi dăduse 
din nou nădejde celui dezamăgit și tărie celui zdrobit. Omul acesta 
și familia lui erau gata să-și dea viaţa pentru lisus. Nicio îndoială 
nu le umbrea credinţa, nicio urmă de necredinţă nu păta 
încrederea în Acela care adusese lumină în casa lor întunecată. 


CAPITOLUL 28 


LEVI-MATEI 


Printul cerului era în mijlocul poporului Său. Fusese 
dat lumii cel mai mare dar al lui Dumnezeu. Bucurie 
pentru săraci, deoarece Hristos venise să-i facă 
moștenitori ai Împărăției Lui. Bucurie pentru bogati, 
căci El voia să-i învețe cum să câștige bogățiile 
veșnice. Bucurie pentru cei neînvătați, deoarece El 
voia să-i facă întelepți pentru mântuire. Bucurie 
pentru învățați, căci El voia să le dezvăluie taine 
mai adânci decât cele pătrunse de ei. 


DINTRE TOŢI SLUJBAŞII ROMANI ai Palestinei, cei mai ne- 
suferiți erau vameșii. Faptul că birurile erau impuse de o putere 
străină era totdeauna un prilej de iritare pentru iudei, deoarece 
le amintea de pierderea independenței lor. Afară de aceasta, cei 
care adunau birurile nu se mulţumeau să fie numai agenţi ai 
opresiunii romane; ei căutau ca, prin înşelăciune, să se îmbogă- 
țească în dauna oamenilor. Un iudeu care primea această slujbă 
de la romani era privit ca unul care a trădat onoarea neamului 
său. El era disprețuit ca un apostaziat și așezat pe cea mai de jos 
treaptă a societăţii. 

Din clasa aceasta făcea parte Levi-Matei, care, după cei patru 
ucenici de la Ghenezaret, a fost următorul chemat în slujba lui 
Hristos. Fariseii îl judecaseră pe Matei după ocupaţia lui, dar Iisus a 
văzut în omul acesta o inimă deschisă pentru a primi adevărul. Matei 
ascultase învăţăturile Mântuitorului. Când Spiritul convingător al 
lui Dumnezeu îi descoperise păcătoșenia, el a dorit să caute ajutor 
la Hristos, dar fusese obișnuit cu purtarea exclusivistă a rabinilor și 
nu se așteptase ca Marele Învățător să-l ia în seamă. 


Capitolul acesta se bazează pe cele relatate în Matei 9,9-17; Marcu 2,14-22; Luca 
5,27-39. 

Într-o zi, stând la masa lui, la vamă, Matei L-a văzut pe lisus 
apropiindu-Se. Mare i-a fost uimirea când L-a auzit spunându-i: 
„Vino după Mine”. 

Matei „a lăsat totul, s-a sculat şi a mers după El”. N-a fost 
nicio ezitare, nicio îndoială, niciun gând legat de faptul că el urma 
să schimbe ocupatia lui bănoasă, cu sărăcia și greutățile. Ii era de 
ajuns că avea să fie împreună cu lisus, că putea asculta cuvintele 
Lui și că se putea uni cu El în lucrare. 

Așa se întâmplase și cu ucenicii chemaţi mai înainte. Când 
Iisus i-a invitat să-L urmeze, Petru și tovarășii lui și-au lăsat îndată 
corăbiile și plasele lor. Unii dintre acești ucenici aveau prieteni 
care depindeau de sprijinul lor, dar, când au primit chemarea 
Mântuitorului, n-au ezitat şi n-au întrebat: „Cum voi trăi și cum 
îmi voi întreţine familia?” Ei au ascultat chemarea și, mai târziu, 
când lisus i-a întrebat: „Când v-am trimis fără pungă, fără traistă 
și fără încălțăminte, aţi dus voi lipsă de ceva?”, ei au răspuns: 
„De nimic” (Luca 22,35). 

Pentru Matei în bogăţia lui, ca și pentru Andrei şi Petru în 
sărăcia lor, a venit aceeași încercare; fiecare dintre ei s-a consacrat 
la fel. În clipa succesului, când plasele erau pline de pești și când 
pornirile vieții vechi erau foarte puternice, lisus i-a chemat pe 
ucenici de la mare să părăsească totul pentru lucrarea Evangheliei. 
În felul acesta este încercat fiecare suflet, pentru a dovedi dacă 
dorința pentru bunurile trecătoare e mai tare decât dorința după 
comuniune cu Hristos. 

Principiile au întotdeauna cerinţe severe. Niciun om nu poate 
să aibă succes în serviciul lui Dumnezeu, dacă nu e cu toată inima 
la lucru și dacă nu socotește toate lucrurile ca pe o pierdere pentru 
a ajunge la înalta cunoaștere a lui Hristos. Niciun om care își face 
rezerve nu poate fi ucenic al lui Hristos, cu atât mai puţin 
colaborator al Lui. Când un om prețuiește mântuirea cea mare, 
atunci jertfirea de sine care s-a dat pe faţă în viaţa lui Hristos se 
va vedea și în viaţa lui. Oricare ar fi drumul pe care El îi conduce, 
ei vor fi bucuroși să-L urmeze. 

Chemarea lui Matei de a fi unul dintre ucenicii lui Hristos a 
dat naștere la o mare mânie. Ca un învăţător în ale credinţei să 
aleagă un vameș pentru a fi unul dintre ajutoarele lui apropiate 
era o jignire la adresa obiceiurilor religioase, sociale și naționale. 


Făcând apel la prejudecățile poporului, fariseii nădăjduiau să 
schimbe curentul sentimentelor poporului împotriva lui Iisus. 

Între vameși se crease un foarte mare interes. Inimile lor erau 
atrase către Învățătorul divin. În bucuria noii sale situaţii de 
ucenic al Domnului, Matei dorea să-L prezinte pe lisus și foştilor 
lui colegi. Ca urmare, el a dat o masă mare la el acasă, unde și-a 
adunat rudele și prietenii. Nu numai că între ei se găseau vameși, 
dar erau și alții cu o purtare îndoielnică și care erau disprețuiti de 
vecinii lor mai evlavioși. 

Masa aceea a fost dată în onoarea lui Iisus și El nu a stat la 
îndoială dacă să primească această invitație amabilă. Știa că lucrul 
acesta va jigni partida fariseilor și ÎL va compromite în faţa 
oamenilor, dar acţiunile Lui nu erau influențate de considerente 
politice. Pentru EI, lucrurile exterioare nu aveau nicio valoare. 
Ceea ce Îi mișca inima era un suflet însetat după apa vieţii. 

lisus a stat ca un oaspete onorat la masa vameșilor, arătând, 
prin simpatie şi amabilitate, că recunoștea demnitatea ființei 
umane, iar oamenii doreau să devină vrednici de încrederea Lui. 
Cuvintele Lui cădeau cu putere binecuvântată și dătătoare de 
viaţă asupra inimii lor însetate. Noi imbolduri erau deșteptate și 
acești lepădaţi ai societăţii își dădeau seama că este cu putinţă să 
trăiască o viaţă nouă. 

La adunări ca acestea, nu puţini au fost mișcaţi de învăţătura 
Mântuitorului, dar aceștia L-au mărturisit numai după înălțare. Când 
S-a revărsat Duhul Sfânt și trei mii de oameni s-au convertit într-o zi, 
între ei se găseau mulți care auziseră adevărul prima dată la masa 
vameșilor, iar unii dintre ei au ajuns vestitori ai Evangheliei. Chiar 
pentru Matei, pilda dată de isus la masă a fost o învăţătură neștearsă. 
Vameșul disprețuit a devenit unul dintre cei mai devotați evangheliști, 
urmându-L îndeaproape pe Mântuitorul în lucrarea Lui. 

Când au auzit că Iisus Se află la masa dată de Matei, rabinii au 
folosit ocazia pentru a-L acuza. Dar ei au ales să lucreze prin ucenici. 
Deşteptându-le prejudecățile, sperau să-i înstrăineze de Domnul. Ei 
foloseau tactica de a-L acuza pe Hristos faţă de ucenici și pe ucenici 
faţă de Hristos, îndreptându-și săgețile acolo unde puteau să rănească 
mai rău. Aceasta este calea prin care a lucrat Satana chiar de la 
despărțirea de cer și toţi aceia care încearcă să dea naștere la 
neînţelegeri și înstrăinare sunt stăpâniţi de spiritul lui. 

„Pentru ce mănâncă Învățătorul vostru cu vameșii și cu păcă- 
toşii?” întrebau rabinii invidioși. 

lisus n-a așteptat răspunsul ucenicilor la această învinuire, ci a 
replicat El Însuşi: „Nu cei sănătoși au trebuinţă de doctor, ci cei 
bolnavi. Duceţi-vă de învăţaţi ce înseamnă: 'Milă voiesc, iar nu 
jertfă! Căci n-am venit să chem la pocăință pe cei neprihăniţi, ci 
pe cei păcătoși”. Fariseii pretindeau că sunt sănătoși în ce privește 
spiritul și că n-au nevoie de medic, în timp ce socoteau că vameșii 
și neamurile mor din cauza bolilor sufletului. Prin urmare, nu era 
lucrarea Lui ca Medic să meargă la aceia care aveau nevoie de 
ajutorul Său? 

Deși aveau gânduri înalte despre ei înșiși, fariseii erau de fapt 
într-o stare mai rea decât a acelora pe care îi dispreţuiau. Vameșii 
erau mai puţin stăpâniţi de bigotism și mulţumire de sine și, din 
cauza aceasta, erau mai deschişi față de influenţa adevărului. lisus 
le-a zis rabinilor: „Duceţi-vă de învățați ce înseamnă: '"Milă voiesc, 
iar nu jertfă!” În felul acesta a arătat că, deși pretindeau că sunt 
propovăduitorii Cuvântului lui Dumnezeu, ei nu cunoșteau deloc 
spiritului lui. 

Pentru o vreme, fariseii au fost aduși la tăcere, dar numai pentru 
a deveni și mai hotărâți în vrăjmășia lor. Ei i-au căutat pe ucenicii 
lui loan Botezătorul și au încercat să-i aţâţe împotriva Mân- 
tuitorului. Fariseii aceștia nu primiseră lucrarea lui loan Bote- 
zătorul. Ei vorbiseră cu dispreţ despre viața lui abstinentă, despre 
obiceiurile lui simple, despre îmbrăcămintea lui aspră și îl decla- 
raseră fanatic. Pentru că le demascase fățărnicia, ei se împotriviseră 
cuvintelor lui și începuseră să ridice poporul împotriva lui. Duhul 
lui Dumnezeu mișcase inima acestor batjocoritori, convingându-i 
de păcat, dar ei lepădaseră sfatul lui Dumnezeu și declaraseră că 
Ioan era stăpânit de un demon. 

Când lisus a venit și S-a amestecat cu oamenii, mâncând și 
bând la mesele lor, L-au acuzat că bea și mănâncă. Dar tocmai 
aceia care acuzau erau ei înșiși vinovaţi. După cum Dumnezeu 
este rău înfățișat de Satana, care li pune în seamă atributele lui, 
tot așa și trimișii Domnului au fost prezentaţi greșit de acești 
oameni nelegiuiți. 

Fariseii nu voiau să ia în consideraţie faptul că Iisus mânca 
împreună cu vameșii și cu păcătoşii pentru a le aduce lumina 
cerului acelora care erau în întuneric. Ei nu voiau să vadă că fiecare 


cuvânt dat de Învățătorul divin era o sămânță vie, care ar putea să 
încolţească și să aducă roade pentru slava lui Dumnezeu. Ei se 
hotărâseră să nu primească lumina și, cu toate că se împotriviseră 
lucrării lui loan Botezătorul, erau acum gata să caute prietenia 
ucenicilor lui, nădăjduind să-şi asigure colaborarea acestora 
împotriva lui lisus. Ei Îl reprezentau pe Iisus ca distrugând vechile 
tradiţii și puneau în contrast evlavia aspră a lui loan Botezătorul 
cu felul în care lisus mânca împreună cu vameșii și cu păcătoşii. 

Ucenicii lui loan erau în vremea aceasta într-o mare întristare. 
Era tocmai înainte de a merge la Iisus cu solia de la Ioan. Învățătorul 
iubit era în închisoare, și ei își petreceau zilele în jale. Iisus nu 
încerca să-l elibereze pe loan, ba dădea impresia că aruncă dispreţ 
asupra învăţăturii lui. Dacă Ioan fusese trimis de Dumnezeu, pentru 
ce trăiau lisus și ucenicii Lui o viaţă așa de deosebită? 

Ucenicii lui loan nu înțelegeau clar lucrarea lui Hristos. Ei 
socoteau că acuzaţiile fariseilor trebuie să aibă temei. Ei ţineau 
multe dintre rânduielile date de rabini și chiar nădăjduiau să fie 
îndreptățiți prin faptele legii. Postul era practicat de iudei ca fiind 
o faptă de merit și cei mai stăruitori dintre ei posteau de două ori 
pe săptămână. Fariseii și ucenicii lui loan tocmai posteau, când 
cei din urmă au venit la lisus cu întrebarea: „De ce noi și fariseii 
postim des, iar ucenicii Tăi nu postesc deloc?” 

lisus le-a răspuns cu multă bunătate. El n-a încercat să le 
corecteze concepţia greșită cu privire la post, ci numai să-i 
lămurească în ceea ce privește lucrarea Sa. Și El a făcut lucrul 
acesta folosindu-Se de aceeași imagine de care se folosise loan 
Botezătorul când L-a mărturisit pe lisus. loan spusese: „Cine are 
mireasă, este mire; dar prietenul mirelui, care stă și-l ascultă, se 
bucură foarte mult când aude glasul mirelui: și această bucurie, 
care este a mea, este deplină” (loan 3,29). Nu se putea ca ucenicii 
lui loan să nu-și aducă aminte de cuvintele învățătorului lor atunci 
când lisus, folosind aceeași ilustrație, le-a zis: „Oare puteţi face 
pe nuntași să postească în timpul cât mirele este cu ei?” 

Prinţul cerului era în mijlocul poporului Său. Fusese dat lumii 
cel mai mare dar al lui Dumnezeu. Bucurie pentru săraci, deoarece 
Hristos venise să-i facă moștenitori ai Împărăției Lui. Bucurie 
pentru bogaţi, căci El voia să-i înveţe cum să câștige bogăţiile 
veșnice. Bucurie pentru cei neînvăţaţi, deoarece El voia să-i facă 
înţelepţi pentru mântuire. Bucurie pentru învăţaţi, căci El voia să 

le dezvăluie taine mai adânci decât cele pătrunse de ei; adevăruri 
ascunse de la întemeierea lumii urmau să fie desfășurate în fața 
oamenilor prin lucrarea Mântuitorului. 

Ioan Botezătorul se bucurase să-L privească pe Mântuitorul. 
Ce ocazie de bucurie pentru ucenicii care aveau privilegiul de a 
umbla și a vorbi zilnic cu Maiestatea cerului! Acesta nu era un 
timp de jelire și de post. Ei trebuiau să-şi deschidă inima pentru a 
primi lumina slavei Lui, pentru a fi în stare să reverse lumină 
asupra acelora care se găseau în întuneric și în umbra morții. 

Tabloul zugrăvit de cuvintele lui Hristos era strălucit, dar peste 
ei zăcea o umbră deasă, pe care numai ochiul Lui o putea întrezări: 
„Vor veni zile”, a zis El, „când va fi luat mirele de la ei; atunci vor 
posti în acele zile”. Când urmau să vadă că Domnul lor este trădat 
și răstignit, ucenicii aveau să jelească și să postească. In ultimele 
Sale cuvinte din camera de sus, El le-a zis: „Peste puţină vreme 
nu Mă veţi mai vedea; apoi iarăși, peste puţină vreme, Mă veți 
vedea”. „Adevărat, adevărat vă spun că voi veţi plânge și vă veţi 
tângui, iar lumea se va bucura; vă veti întrista, iar întristarea 
voastră se va preface în bucurie” (loan 16,19.20). 

La învierea Lui din mormânt, întristarea lor urma să se 
preschimbe în bucurie. După înălţare, urma ca El să nu mai fie de 
față în persoană, dar, prin Mângâietorul, avea să fie mereu cu ei 
și atunci nu trebuiau să-și mai petreacă timpul plângând. Satana 
ar fi dorit ca atunci ei să dea lumii impresia că fuseseră înșelaţi și 
dezamăgiţi, dar, prin credinţă, ei aveau să privească la Sanctuarul 
de sus, unde Iisus slujea pentru ei și aveau să-și deschidă inimile 
pentru Duhul Sfânt, reprezentantul Său, și să se bucure în lumina 
prezenţei Sale. Cu toate acestea, aveau să vină zile de încercări și 
ispite, când ei urmau să fie aduși în conflict cu mai-marii acestei 
lumi și cu conducătorii împărăției întunericului; zile în care Hristos 
nu avea să mai fie personal cu ei și când ei urmau să nu-L mai 
poată simți pe Mângâietorul. Atunci avea să fie mai potrivit pentru 
ei să postească. 

Fariseii căutau să se mândrească prin ţinerea strictă a formelor, 
în timp ce inima lor era plină de invidie și ceartă. „lată”, zice 
Scriptura, „postiţi ca să vă ciorovăiți și să vă certaţi, ca să bateţi 
răutăcios cu pumnul; nu postiți cum cere ziua aceea, ca să vi se 
audă strigătul sus. Oare acesta este postul plăcut Mie? Să-și 
chinuiască omul sufletul o zi? Să-și plece capul ca un pipirig și să 


se culce pe sac și cenușă? Aceasta numești tu post și zi plăcută 
Domnului?” (Isaia 58,4.5). 

Adevăratul post nu este numai o slujbă făcută de formă. 
Scriptura descrie astfel postul ales de Dumnezeu: „Dezleagă 
lanţurile răutăţii, deznoadă legăturile robiei, dă drumul celor 
asupriţi și rupe orice fel de jug”; dă „mâncarea ta celui flămând” 
și „satură sufletul lipsit” (Isaia 58,6.10). Aici se arată adevăratul 
spirit și adevăratul caracter al lucrării lui Hristos. Intreaga Sa 
viaţă a fost un sacrificiu de sine pentru salvarea lumii. Fie că postea 
în pustietatea ispitirii sau mânca la masa lui Matei împreună cu 
vameșii, El Işi dădea viaţa pentru mântuirea celor pierduţi. Nu în 
plângere deșartă, nu doar într-o umilire trupească și în mulțimea 
jertfelor se dă pe faţă adevăratul spirit de devoțiune, ci în predarea 
de bunăvoie a eului în slujba lui Dumnezeu și a omului. 

Continuându-Și răspunsul dat ucenicilor lui loan, Iisus a rostit 
o parabolă, zicând: „Nimeni nu rupe dintr-o haină nouă un petic ca 
să-l pună la o haină veche; altminteri rupe și haina cea nouă și nici 
peticul luat de la ea nu se potrivește la cea veche”. Solia lui loan 
Botezătorul nu trebuia să fie amestecată cu tradiţia și superstiţiile. 
Incercarea de a amesteca pretenţiile fariseilor cu evlavia lui loan 
nu făcea decât să arate și mai mult prăpastia dintre ele. 

Nici principiile învățăturii lui Hristos nu puteau să fie unite cu 
formele fariseismului. Hristos nu urma să acopere prăpastia creată 
de învăţăturile lui loan. El urma să arate și mai clar deosebirea 
dintre ce era vechi și ce era nou. lisus a ilustrat mai departe lucrul 
acesta, zicând: „Nimeni nu pune vin nou în burdufuri vechi, 
altminteri vinul cel nou sparge burdufurile, se varsă, și burdufurile 
se prăpădesc”. Burduturile care se foloseau ca vase pentru a pune 
vinul nou se uscau după câtva timp și se scorojeau și nu mai erau 
bune de folosit pentru acest scop. In această ilustrație familiară, 
lisus arăta starea conducătorilor iudei. Preoții, cărturarii și mai- 
marii își urmăreau neabătuţi șirul de ceremonii și tradiţii. Inima 
lor se strânsese ca burdufurile de vin uscate, cu care El îi comparase. 
Atâta timp cât ei se mulțumeau cu o religie legalistă, era cu 
neputinţă să ajungă depozitarii adevărului viu al cerului. Ei 
gândeau că e îndestulătoare neprihănirea personală și nu doreau 
să fie adus vreun element nou la religia lor. Ei nu priveau 
bunăvoința lui Dumnezeu faţă de oameni ca pe ceva care vine din 
afară, ci o uneau cu meritul propriu adus de faptele lor bune. 

Credința care lucrează prin iubire și care curăță sufletul nu putea 
să găsească teren comun cu religia fariseilor, formată din 
ceremoniile și rânduielile omenești. Efortul de a uni învăţăturile 
lui Iisus cu religia existentă avea să fie zadarnic. Adevărul vital al 
lui Dumnezeu, la fel ca vinul în fermentare, urma să prăpădească 
burdufurile vechi și stricate ale tradiţiei fariseice. 

Fariseii se socoteau prea înţelepţi pentru a mai avea nevoie de 
învățătură, prea neprihăniți pentru a mai avea nevoie de mântuire, 
prea onoraţi pentru a mai avea nevoie de onoarea care vine de la 
Hristos. Mântuitorul S-a îndepărtat de ei pentru a găsi alți oameni, 
care să fie doritori de a primi solia cerului. În pescarii neînvăţaţi, 
în vameșul din piaţă, în femeia din Samaria, în oamenii de rând 
care Î ascultau cu plăcere, El a găsit noile Sale vase pentru vinul 
cel nou. Instrumentele care urmează să fie folosite în lucrarea 
Evangheliei sunt acele suflete care primesc cu bucurie lumina trimisă 
de Dumnezeu. Aceștia sunt agenţii Lui pentru a duce lumii 
cunoștința adevărului. Dacă prin harul lui Hristos copiii Săi vor 
deveni vase noi, El îi va umple cu vinul cel nou. 

Învățătura lui Hristos, deși era reprezentată prin vinul cel nou, 
nu era o doctrină nouă, ci descoperirea aceleia care se dăduse la 
început. Dar, pentru farisei, adevărul lui Dumnezeu își pierduse 
semnificația și frumuseţea de la început. Învățătura lui Hristos 
era pentru ei, aproape în toate privinţele, ceva nou și era 
nerecunoscută și neștiută de ei. 

lisus a atras atenţia asupra faptului că învăţătura falsă are 
puterea să distrugă capacitatea de a aprecia și de a dori adevărul. 
„Nimeni”, a zis El, „după ce a băut vin vechi, nu voiește vin nou, 
căci zice: "Este mai bun cel vechi”. Tot adevărul care se dăduse 
lumii prin patriarhi și profeţi strălucea într-o frumuseţe nouă în 
cuvintele lui Hristos. Dar cărturarii și fariseii nu doreau vinul cel 
nou, atât de preţios. Până când nu se goleau de tradiţiile vechi, de 
obiceiurile și de practicile lor, ei nu mai aveau loc pentru 
învățăturile lui Hristos în minte și în inimă. Ei se agăţau de formele 
moarte și se îndepărtau de adevărul cel viu și de puterea lui 
Dumnezeu. 

Tocmai lucrul acesta a adus ruina iudeilor și va aduce ruina 
multor oameni din zilele noastre. Mii de oameni fac aceeași 
greșeală pe care au făcut-o fariseii pe care Hristos i-a mustrat la 


masa lui Matei. Decât să renunţe la vreo idee cultivată cu plăcere 
sau să părăsească vreun idol al părerilor proprii, mulți refuză 
adevărul care coboară de la Tatăl luminii. Ei se încred în propria 
persoană și se bazează pe înţelepciunea lor și nu-și dau seama de 
sărăcia lor spirituală. Ei stăruie să fie salvați printr-un mijloc care 
să le dea ocazia să facă vreo lucrare însemnată. Când văd că nu 
este posibil să amestece eul în lucrare, ei leapădă mântuirea oferită. 

O religie a formelor niciodată nu poate să conducă sufletele la 
Hristos, căci este o religie lipsită de iubire, lipsită de Hristos. Postul 
şi rugăciunea care vin dintr-un spirit doritor de a se îndreptăţi sunt 
o urâciune înaintea lui Dumnezeu. Adunarea solemnă pentru 
rugăciune, șirul ceremoniilor religioase, umilinţa exterioară, 
sacrificiile impunătoare arată că acela care face astfel de lucruri 
consideră că este neprihănit și că are drept la cer, dar totul este o 
amăgire. Faptele noastre nu pot să plătească niciodată mântuirea. 

Cum era în zilele lui Hristos, așa este și astăzi. Fariseii nu-și 
cunosc lipsa spirituală. Lor li se spune: „Pentru că zici: "Sunt 
bogat, m-am îmbogăţit și nu duc lipsă de nimic”, și nu știi că ești 
ticălos, nenorocit, sărac, orb și gol; te sfătuiesc să cumperi de la 
Mine aur curăţit prin foc, ca să te îmbogăţești, și haine albe, ca să 
te îmbraci cu ele și să nu ţi se vadă rușinea goliciunii tale” 
(Apocalipsa 3,17.18). Credinţa şi iubirea sunt aurul curățit prin 
toc. Dar, în viaţa multora, aurul și-a pierdut strălucirea și comoara 
cea scumpă a fost pierdută. Îndreptăţirea lui Hristos este pentru 
ei ca un veșmânt nepurtat, ca o fântână neatinsă. Lor li se spune: 
„Ce am împotriva ta este că ţi-ai pierdut dragostea dintâi. Adu-ţi 
dar aminte de unde ai căzut; pocăiește-te și întoarce-te la faptele 
tale dintâi. Altfel voi veni la tine și-ţi voi lua sfeşnicul din locul 
lui, dacă nu te pocăieşti” (Apocalipsa 2,4.5). 

„Jertfele plăcute lui Dumnezeu sunt un duh zdrobit; Dumnezeule, 
Tu nu dispreţuiești o inimă zdrobită și mâhnită” (Psalmi 51,17). 
Omul trebuie să fie golit de eul lui înainte de a putea fi, în înţelesul 
deplin al cuvântului, un credincios în Iisus. Când s-a renunţat la 
eu, Domnul poate face din om o făptură nouă. Vase noi pot să 
cuprindă vin nou. Iubirea lui Hristos îl va însufleți pe credincios cu 
o viață nouă. În acela care privește la Începătorul ş și Desăvârșitorul 
credinţei noastre, se va manifesta caracterul lui Hristos. 

SABATUL 


„Dacă îti vei opri piciorul în ziua Sabatului, ca să 
nu-ți faci gusturile tale în ziua Mea cea sfântă; dacă 
Sabatul va fi desfătarea ta, ca să sfinteşti pe Domnul 
slăvindu-L, şi dacă-l vei cinsti, neurmând căile tale, 
neîndeletnicindu-te cu treburile tale şi nededându-te 
la flecării, atunci te vei putea desfăta în Domnul, şi 

Eu te voi sui pe înălțimile tării, te voi face să te 
bucuri de moştenirea tatălui tău Iacov; căci gura 
Domnului a vorbit.” — Isaia 58,13.14 


SABATUL A FOST SFINȚIT la creațiune. Fiind rânduit pentru 
om, originea sa este în timpul acela când „stelele dimineţii 
izbucneau în cântări de bucurie, și când toţi fiii lui Dumnezeu 
scoteau strigăte de veselie” (Iov 38,7). Pacea odihnea asupra lumii, 
deoarece pământul era în armonie cu cerul. „Dumnezeu S-a uitat 
la tot ce făcuse și iată că erau foarte bune” și El S-a odihnit în 
bucuria lucrării Sale încheiate (Geneza 1,31). 

Deoarece S-a odihnit în Sabat, „Dumnezeu a binecuvântat ziua 
a şaptea și a sfințit-o” — a pus-o deoparte pentru un scop sfânt. El 
i-a dat-o lui Adam ca o zi de odihnă. Era un semn de aducere 
aminte a lucrării de creaţiune și, în felul acesta, un semn al puterii 
lui Dumnezeu și al iubirii Sale. Scriptura zice: „El a lăsat o aducere 
aminte a minunilor Lui”. „Însușirile nevăzute ale Lui... se văd 
lămurit de la facerea lumii, când te uiţi cu băgare de seamă la ele, 
în lucrurile făcute de EI” (Geneza 2,3; Psalmi 111,4; Romani 1,20). 

Toate lucrurile au fost create prin Fiul lui Dumnezeu. „La 
început era Cuvântul, și Cuvântul era cu Dumnezeu... Toate 
lucrurile au fost făcute prin EI, și nimic din ce a fost făcut, n-a 


fost făcut fără EI” (loan 1,1-3). Și, deoarece este o amintire a lucrării 
creaţiunii, Sabatul este o dovadă a iubirii și a puterii lui Hristos. 

Sabatul ne îndreaptă gândurile spre natură și ne aduce în 
legătură cu Creatorul. În cântecul păsărelelor, în foșnetul pomilor, 
în muzica mării, putem încă să auzim vocea Aceluia care a vorbit 
cu Adam în Eden, în răcoarea zilei. Când admirăm puterea Lui 
în natură, găsim mângâiere, deoarece Cuvântul care a creat toate 
lucrurile dă viaţă și fiinţei lăuntrice. El, „care a zis: 'Să lumineze 
lumina din întuneric”, ne-a luminat inimile, pentru ca să facem să 
strălucească lumina cunoștinței slavei lui Dumnezeu pe faţa lui 
lisus Hristos” (2 Corinteni 4,6). 

Tocmai gândul acesta a făcut să răsune cântecul: 


„Tu mă înveselești cu lucrările Tale, Doamne, 
Şi eu cânt de veselie când văd lucrarea mâinilor Tale. 
Cât de mari sunt lucrările Tale, Doamne, 
Și cât de adânci sunt gândurile Tale!” 
(Psalmi 92,4.5) 


Iar Duhul Sfânt, prin profetul Isaia, zice: „Cu cine voiți să 
asemănaţi pe Dumnezeu? Şi cu ce asemănare ÎI veţi asemăna”... 
Nu știți? N-aţi auzit? Nu vi s-a făcut cunoscut de la început? Nu 
v-aţi gândit niciodată la întemeierea pământului? El şade 
deasupra cercului pământului și locuitorii lui sunt ca niște lăcuste 
înaintea Lui; El întinde cerurile ca o maramă subţire și le lăţește 
ca un cort, ca să locuiască în el... "Cu cine Mă veți asemăna, ca 
să fiu deopotrivă cu el? zice Cel Sfânt. Ridicaţi-vă ochii în sus și 
priviţi! Cine a făcut aceste lucruri? Cine a făcut să meargă după 
număr, în șir, oștirea lor? El le cheamă pe toate pe nume; așa de 
mare e puterea și tăria Lui, că una nu lipsește. Pentru ce zici tu, 
lacove, pentru ce zici tu, Israele: 'Soarta mea este ascunsă 
dinaintea Domnului și dreptul meu este trecut cu vederea înaintea 
Dumnezeului meu?” Nu știi? N-ai auzit? Dumnezeul cel veșnic, 
Domnul a făcut marginile pământului. El nu obosește, nici nu 
ostenește... El dă tărie celui obosit și mărește puterea celui ce 
cade în leșin.” „Nu te teme, căci Eu sunt cu tine; nu te uita cu 
îngrijorare, căci Eu sunt Dumnezeul tău; Eu te întăresc, tot Eu 

îți vin în ajutor. Eu te sprijinesc cu dreapta Mea biruitoare.” 
„Întoarceţi-vă la Mine și veţi fi mântuiţi toţi cei ce sunteţi la 
marginile pământului! Căci Eu sunt Dumnezeu, și nu altul.” Solia 
aceasta este scrisă în natură și Sabatul are drept scop să o păstreze 
în memorie. Atunci când i-a cerut lui Israel să sfinţească Sabatele 
Sale, Domnul a zis: „Ele sunt un semn între Mine și voi, ca să 
știți că Eu sunt Domnul, Dumnezeul vostru!” (Isaia 40,18-29; 
41,10; 45,22; Ezechiel 20,20). 

Sabatul a fost încorporat în Legea dată pe Sinai, dar nu atunci 
a fost făcut cunoscut pentru prima dată ca zi de odihnă. Israeliții 
aveau cunoștință de el înainte de a veni la Sinai. Până să ajungă 
acolo, ei au ținut Sabatul. Când unii l-au profanat, Domnul i-a 
mustrat și a zis: „Până când aveţi de gând să nu păziţi poruncile 
și legile Mele?” (Exodul 16,28). 

Sabatul n-a fost dat numai pentru Israel, ci el a fost dat pentru 
lumea întreagă. El a fost făcut cunoscut omului în Eden și, 
asemenea celorlalte precepte ale Decalogului, este obligatoriu 
pentru totdeauna. „Câtă vreme nu va trece cerul și pământul, nu 
va trece o iotă sau o frântură de slovă din Lege, înainte ca să se fi 
întâmplat toate lucrurile.” Atâta vreme cât există cerul și pămân- 
tul, Sabatul va fi și mai departe un semn al puterii Creatorului. Și 
atunci când Edenul va înflori din nou pe pământ, ziua sfântă de 
odihnă a lui Dumnezeu va fi onorată de toţi cei ce sunt sub soare. 
„În fiecare Sabat”, locuitorii pământului nou, slăvit, vor veni „să 
se închine înaintea Mea - zice Domnul” (Matei 5,18; Isaia 66,23). 

Nicio altă instituţie încredinţată iudeilor n-a urmărit așa de 
mult să-i deosebească de neamurile din jurul lor cum a făcut-o 
Sabatul. Dumnezeu a intenţionat ca păzirea lui să-i arate ca 
închinători ai Săi. Trebuia să fie un semn al despărțirii lor de 
idolatrie, al legăturii lor cu adevăratul Dumnezeu. Dar, pentru a 
sfinți Sabatul, și oamenii trebuie să fie sfinți. Prin credință, ei 
trebuie să ajungă părtași la neprihănirea lui Hristos. Când i s-a 
dat lui Israel porunca: „Adu-ţi aminte de ziua de odihnă, ca s-o 
sfințești”, Domnul a mai spus și „Să-Mi fiţi niște oameni sfinți” 
(Exodul 20,8; 22,31). Numai în felul acesta, Sabatul putea să-i 
deosebească pe israeliți ca închinători ai lui Dumnezeu. 


Când iudeii s-au depărtat de Dumnezeu și n-au mai căutat ca 
prin credinţă să-și însușească neprihănirea lui Hristos, Sabatul 
și-a pierdut însemnătatea pe care o avea. Satana a căutat să se 
înalțe pe sine și să-i îndepărteze pe oameni de la Hristos, lucrând 
la denaturarea Sabatului, pentru că era semnul puterii lui Hristos. 
Conducătorii iudei au împlinit voia lui Satana când au împovărat 
ziua de odihnă a lui Dumnezeu cu cerințe apăsătoare. În zilele 
lui Hristos, Sabatul devenise atât de pervertit, încât păzirea lui 
reflecta mai degrabă caracterul oamenilor egoiști și despotici, 
decât caracterul Părintelui ceresc, iubitor. Rabinii ÎL prezentau 
pe Dumnezeu ca pe unul care dă legi de care oamenii nu pot să 
asculte. Ei îi determinau pe oameni să-L vadă pe Dumnezeu ca 
pe un tiran și să-și închipuie că ţinerea Sabatului, așa cum o cerea 
EI, îi făcea pe oameni să fie aspri și cruzi. Lucrarea lui Hristos 
era tocmai aceea de a îndrepta părerile lor greșite. Cu toate că 
rabinii ÎI urmăreau cu vrăjmășie neîmpăcată, El n-a lăsat nici 
măcar ca ei să creadă că Se supune pretențiilor lor, ci a mers 
înainte, păstrând Sabatul așa cum cerea Legea lui Dumnezeu. 

Într-o zi de Sabat, când se întorceau de la locul de rugăciune, 
Mântuitorul și ucenicii Lui au trecut printr-un lan de grâu care 
dădea în copt. lisus lucrase până târziu și, când au trecut prin 
holdă, ucenicii au început să smulgă spice și să mănânce boabele, 
după ce le frecaseră în palme. În oricare altă zi, lucrul acesta n-ar 
fi adus nicio discuţie, deoarece un om care trecea pe lângă o holdă, 
o livadă sau o vie era liber să ia și să mănânce după dorinţă (vezi 
Deuteronom 23,24-25). Dar, dacă ar fi făcut cineva lucrul acesta 
în zi de Sabat, se socotea o profanare. Nu numai că adunarea 
spicelor era un fel de seceriș, dar frecarea lor în palme era un fel 
de treierat. Așadar, după părerea rabinilor, Sabatul era de două 
ori profanat. 

Iscoadele I s-au plâns îndată lui lisus, zicând: „lată că ucenicii 
Tăi fac ce nu este îngăduit să facă în ziua Sabatului”. 

Când a fost acuzat că a călcat Sabatul la Betesda, lisus Se 
apărase, susținând că este Fiul lui Dumnezeu și declarând că lucra 
în armonie cu Tatăl. Acum, când ucenicii au fost atacați, El le 
amintește acuzatorilor, ca exemple din Vechiul Testament, fapte 

îndeplinite în Sabat de către aceia care erau în slujba lui 
Dumnezeu. 

Învățătorii iudei se lăudau cu propriile cunoștințe din 
Scriptură, dar în răspunsul Mântuitorului se cuprindea o mustrare 
pentru necunoașterea Scripturilor sfinte. „Oare n-aţi citit ce a 
făcut David”, zise El, „când a flămânzit el și cei ce erau cu el? 
Cum a intrat în Casa lui Dumnezeu, a luat pâinile pentru punerea 
înaintea Domnului, a mâncat din ele și a dat și celor ce erau cu 
el, măcar că nu era îngăduit să le mănânce decât preoţii?” Apoi 
le-a zis: „Sabatul a fost făcut pentru om, iar nu omul pentru Sabat”. 
„N-aţi citit în Lege că, în zilele de Sabat, preoţii calcă Sabatul în 
templu, și totuși sunt nevinovaţi? Dar Eu vă spun că aici este 
Unul mai mare decât templul”. „Fiul omului este Domn chiar și 
al Sabatului” (Luca 6,3.4; Matei 12,5.6; Marcu 2,27.28). 

Dacă era drept ca David să-și astâmpere foamea, mâncând 
din pâinea pusă de o parte pentru un scop sfânt, atunci era drept 
și pentru ucenici să-și împlinească nevoile de hrană, rupând spice 
în ceasurile sfinte ale Sabatului. Şi iarăși preoții din templu lucrau 
mai mult în Sabat decât în alte zile. Aceeași lucrare în alte scopuri 
pământești ar fi fost un păcat, dar lucrarea preoţilor era în slujba 
lui Dumnezeu. Ei săvârșeau ritualul care îi îndruma pe oameni la 
puterea mântuitoare a lui Hristos, și munca lor se împăca foarte 
bine cu scopul pe care îl avea Sabatul. Dar acum, Hristos Însuși 
venise. Făcând lucrarea lui Hristos, ucenicii se găseau în slujba 
lui Dumnezeu și tot ce era necesar pentru săvârșirea acestei 
lucrări era drept să se facă în zi de Sabat. 

Hristos voia să-i înveţe pe ucenici și pe vrăjmașii Lui că primul 
loc trebuie să-l ocupe slujirea lui Dumnezeu. Tinta lucrării Lui 
în lumea aceasta este mântuirea omului, prin urmare tot ce este 
necesar să se facă în Sabat pentru săvârșirea acestei lucrări este 
în acord cu legea privitoare la Sabat. Iisus a încununat apoi 
argumentaţia Sa, declarându-Se „Domn al Sabatului” — Unul care 
era mai presus de orice discuţie și mai presus de orice lege. Acest 
Judecător veșnic îi achită pe ucenici de vină, făcând apel chiar la 
legea pe care ei erau acuzați că o calcă. 


lisus n-a lăsat să treacă lucrul acesta, fără să-i mustre pe 
vrăjmașii Săi. El a spus că, în orbirea lor, ei înțelegeau greșit 
rostul Sabatului. El a zis: „Dacă aţi fi știut ce înseamnă: 'Milă 
voiesc, iar nu jertfe”, n-aţi fi osândit pe niște nevinovaţi” (Matei 
12,7). Ritualurile lor lipsite de căldură nu puteau să umple golul 
adus de lipsa acelei credincioase și duioase iubiri, care îi va 
caracteriza totdeauna pe adevărații închinători ai lui Dumnezeu. 

Hristos a repetat adevărul că sacrificiile nu aveau valoare în 
ele însele. Ele erau un mijloc, și nu un scop. Tinta lor era să-i 
îndrume pe oameni la Mântuitorul și în felul acesta să-i aducă în 
armonie cu Dumnezeu. Dumnezeu preţuiește numai un serviciu 
făcut din iubire. Dacă lipsește aceasta, tot șirul ceremoniilor este 
pentru El o ofensă. Tot așa este și cu Sabatul. El avea ca scop 
să-i aducă pe oameni în legătură cu Dumnezeu; dar, dacă mintea 
era stăpânită de forme obositoare, adevăratul rost al Sabatului 
era zădărnicit. Păzirea lui exterioară era doar o batjocură. 

Într-un alt Sabat, când Iisus a intrat în sinagogă, a văzut acolo 
un om cu mâna uscată. Fariseii ÎI urmăreau să vadă ce va face. 
Mântuitorul știa bine că, dacă va vindeca pe cineva în Sabat, va fi 
privit ca un călcător al Legii, dar El nu a ezitat să dărâme zidul 
restricțiilor tradiţionale care împresurau Sabatul. Iisus l-a chemat 
pe bolnav să stea în mijloc și apoi a întrebat: „Este îngăduit în 
ziua Sabatului să faci bine sau să faci rău? Să scapi viaţa cuiva 
sau să o pierzi?” Printre iudei, circula maxima că, dacă un om n-a 
făcut bine atunci când a avut prilejul, înseamnă că a făcut rău; 
dacă cineva nu făcea ce trebuia ca să scape o viaţă, însemna că a 
ucis. În felul acesta, Iisus i-a întâmpinat pe rabini pe terenul lor. 
„Dar ei tăceau. Atunci, rotindu-Și privirile cu mânie peste ei și 
mâhnit de împietrirea inimii lor, a zis omului: 'Întinde-ţi mâna! 
EI a întins-o, şi mâna i s-a făcut sănătoasă” (Marcu 3,4.5). 

Când a fost întrebat: „Este îngăduit a vindeca în zilele de 
Sabat?”, lisus a răspuns: „Cine este omul acela dintre voi care, 
dacă are o oaie și-i cade într-o groapă în ziua Sabatului, să n-o 
apuce şi s-o scoată afară? Cu cât mai de preţ este, deci, un om 
decât o oaie? De aceea este îngăduit a face bine în zilele de Sabat” 
(Matei 12,10-12). 

Fariseii care-L urmăreau n-au îndrăznit să-l răspundă lui lisus 
în faţa mulțimii, de teamă să nu intre în vreo încurcătură. Știau 
că El vorbise adevărul. Ca să nu calce vreo tradiţie, ei ar fi lăsat 
pe un om să sufere, dar tot ei ar fi scăpat o vită pentru ca 
proprietarul ei să nu sufere vreo pagubă din această pricină. De 
aceea, ei arătau mai multă purtare de grijă pentru un animal 
necuvântător decât pentru om, care e făcut după chipul lui 
Dumnezeu. Aceasta ilustrează lucrarea tuturor religiilor neade- 
vărate. Ele își au obârșia în dorinţa omului de a se înălța mai 
presus de Dumnezeu, dar urmarea a fost că omul a decăzut mai 
jos ca animalele. Orice religie care se luptă împotriva stăpânirii 
lui Dumnezeu îl jefuiește pe om de slava pe care a avut-o la creaţiune 
și care trebuie să-i fie redată prin Hristos. Orice religie falsă îi 
învaţă pe adepţii ei să fie nepăsători faţă de nevoile, suferinţele și 
drepturile omului. Evanghelia pune asupra omenirii un preţ mare, 
pentru că este răscumpărată cu sângele lui Hristos, și promovează 
o grijă duioasă faţă de nevoile și suferinţele omului. Domnul zice: 
„Voi face pe oameni mai rari decât aurul curat, și mai scumpi 
decât aurul din Ofir” (Isaia 13,12). 

Când lisus S-a îndreptat către farisei cu întrebarea dacă este 
îngăduit să facă bine în zilele de Sabat, să scape o viaţă sau să o 
piardă, El le-a pus în față planurile lor nelegiuite. Ei vânau viața 
Lui cu ură înverșunată, în timp ce El scăpa viaţa oamenilor și 
aducea fericire mulțimilor. Era mai bine să ucizi în zi de Sabat, 
cum plănuiau ei, sau să vindeci bolnavi, așa cum făcuse El? Era 
mai drept să ai în inimă ucidere în sfânta zi a lui Dumnezeu decât 
iubire pentru toți oamenii, iubire care își găsește expresia în fapte 
de milă? 

Vindecându-l pe omul cu mâna uscată, lisus a condamnat 
tradiţia iudeilor și a făcut ca porunca a patra să rămână așa cum 
o dăduse Dumnezeu. „Este îngăduit a face bine în zilele de Sabat”, 
a declarat El. Îndepărtând restricţiile fără rost ale iudeilor, 
Hristos a onorat Sabatul, în timp ce aceia care se plângeau de El 
dezonorau sfânta zi a lui Dumnezeu. 

Aceia care susțin că Hristos a desfiinţat Legea învaţă că El a 
călcat Sabatul și i-a îndreptăţit pe ucenicii Lui să facă la fel. În 


felul acesta, ei iau aceeaşi poziţie ca iudeii care ÎI calomniau pe 
lisus. În această privință, ei contrazic mărturia dată de Hristos 
Însuşi, care a zis: „Eu am păzit poruncile Tatălui Meu și rămân 
în dragostea Lui” (Ioan 15,10). Nici Mântuitorul, nici urmașii 
Lui n-au călcat Legea privitoare la Sabat. Hristos era un 
reprezentant viu al Legii. În viaţa Lui nu s-a găsit nicio călcare a 
preceptelor ei sfinte. Privind o întreagă naţiune de martori care 
căutau ocazia să-L condamne, El putea zice fără ca cineva să-L 
poată contrazice: „Cine din voi Mă poate dovedi că am păcat?” 
(loan 8,46). 

Mântuitorul nu venise să dea la o parte cele spuse de patriarhi 
și profeţi, deoarece El Însuşi vorbise prin acești oameni 
reprezentativi. Toate adevărurile din Cuvântul lui Dumnezeu erau 
de la El. Dar aceste pietre preţioase fuseseră greșit zidite. Lu- 
mina lor prețioasă fusese mistificată pentru a servi rătăcirii. 
Dumnezeu dorea ca ele să fie scoase din templul rătăcirii și să fie 
aşezate din nou în edificiul adevărului. Lucrul acesta putea să-l 
facă numai o mână dumnezeiască. Pus în legătură cu rătăcirea, 
adevărul fusese făcut să ajute lucrarea vrăjmașului lui Dumnezeu 
și al omului. Hristos venise să-l așeze în poziţia aceea de unde să 
dea slavă lui Dumnezeu și să lucreze la mântuirea omenirii. 

„Sabatul a fost făcut pentru om, și nu omul pentru Sabat”, a 
zis lisus. Instituţiile pe care le-a rânduit Dumnezeu sunt pentru 
binele omenirii. „Toate aceste lucrări se petrec în folosul vostru.” 
„Fie Pavel, fie Apolo, fie Chifa, fie lumea, fie viaţa, fie moartea, 
fie lucrurile de acum, fie cele viitoare, toate sunt ale voastre și 
voi sunteți ai lui Hristos, iar Hristos este al lui Dumnezeu” (2 
Corinteni 4,15; 1 Corinteni 3,22.23). Legea celor Zece Porunci, 
din care Sabatul este o parte, a fost dată de Dumnezeu poporului 
Său ca o binecuvântare. „Domnul ne-a poruncit atunci”, a zis 
Moise, „să împlinim toate aceste legi, să ne temem de Domnul 
Dumnezeul nostru, ca să fim totdeauna fericiţi și să ne ţină în 
viață” (Deuteronom 6,24). Iar prin psalmist s-a dat această solie 
lui Israel: „Slujiţi Domnului cu bucurie, veniți cu veselie înaintea 
Lui. Să știți că Domnul este Dumnezeu! El ne-a făcut, ai Lui 
suntem: noi suntem poporul Lui și turma pășunii Lui. Intraţi cu 

laude pe portile Lui, intrați cu cântări în curțile Lui!” (Psalmi 
100,2-4). Şi despre „toți cei ce vor păzi Sabatul ca să nu-l 
pângărească”, Domnul zice: „Îi voi aduce la muntele Meu cel 
sfânt și-i voi umplea de veselie în casa Mea de rugăciune” (Isaia 
56,6.7). 

„De aceea Fiul omului este Domn chiar și al Sabatului.” Aceste 
cuvinte sunt pline de învăţătură și mângâiere. Deoarece a fost 
făcut pentru om, Sabatul este ziua Domnului. El aparţine lui 
Hristos, pentru că „toate lucrurile au fost făcute prin EI; și nimic 
din ce a fost făcut n-a fost făcut fără EI” (loan 1,3). Deoarece El 
a făcut toate lucrurile, El a făcut și Sabatul. El l-a pus deoparte, 
ca un semn de amintire al lucrării creaţiunii. Sabatul arată spre 
EI, dovedindu-L că este Creator și Sfinţitor. El declară că Acela 
care a creat toate lucrurile în cer și pe pământ și prin care sunt 
ținute toate lucrurile este conducătorul bisericii și că, prin puterea 
Lui, noi suntem împăcaţi cu Dumnezeu. Căci, vorbind către Is- 
rael, El a zis: „Le-am dat și Sabatele Mele, să fie un semn între 
Mine și ei, pentru ca să știe că Eu sunt Domnul care-i sfinţesc” — 
îi fac sfinți (Ezechiel 20,12). Prin urmare, Sabatul este un semn 
al puterii lui Hristos de a ne sfinți. El este dat tuturor acelora pe 
care îi sfințește Hristos. Ca semn al puterii Sale sfințitoare, Sabatul 
este dat tuturor acelora care, prin Hristos, devin o parte a 
Israelului lui Dumnezeu. 

Domnul mai zice: „Dacă îţi vei opri piciorul în ziua Sabatului, 
ca să nu-ţi faci gusturile tale în ziua Mea cea sfântă; dacă Sabatul 
va fi destătarea ta, ca să sfinţești pe Domnul, slăvindu-L... atunci 
te vei putea desfăta în Domnul” (Isaia 58,13.14). Pentru toţi 
aceia care primesc Sabatul ca un semn al puterii creatoare și 
răscumpărătoare a lui Hristos, el va fi o destătare. Văzându-L pe 
Hristos în Sabat, ei se desfată în El. Sabatul îi îndrumă către 
lucrările creaţiunii, ca o dovadă a marii Lui puteri de a mântui. 
În timp ce ne atrage atenţia către pacea Edenului care a fost 
pierdută, el ne vorbește despre pacea restabilită prin Mântuitorul. 
Fiecare lucru din natură repetă chemarea Lui: „Veniţi la Mine, 
toţi cei trudiți și împovărați, și Eu vă voi da odihnă” (Matei 11,28). 


CAPITOLUL 30 


ALEGEREA CELOR DOISPREZECE 


lisus îi chemase pe ucenici ca să-i poată trimite ca 
martori ai Săi, să vestească lumii ce văzuseră și ce 
auziseră de la El. Slujba care le fusese încredintată 
era cea mai importantă la care au fost chemate 
vreodată fiinte omenești şi era, ca însemnătate, 
imediat după aceea a lui Hristos. Ei aveau să fie 
împreună-lucrători cu Dumnezeu pentru salvarea lumii. 


„ÎN URMĂ, IISUS S-A SUIT PE MUNTE; a chemat la El pe cine 
a vrut și ei au venit la El. A rânduit dintre ei doisprezece, ca să-i 
aibă cu Sine și să-i trimită să propovăduiască.” 

Chemarea celor doisprezece la apostolat și Predica de pe 
Munte au avut loc la adăpostul copacilor, pe o colină a muntelui, 
nu departe de Marea Galileii. Câmpurile și dealurile erau locurile 
preferate ale lui lisus şi mare parte din învăţătura Lui a fost dată 
sub cerul liber, mai mult decât în templu sau în sinagogi. Nicio 
sinagogă n-ar fi putut cuprinde mulțimea de oameni care-L urma; 
dar nu numai pentru motivul acesta a ales El să-i înveţe pe oameni 
în câmpii și în crânguri. Lui lisus Îi plăceau scenele din natură. 
Pentru El, fiecare loc retras și liniștit era un templu sfânt. 

Primii locuitori ai pământului își aleseseră un sanctuar sub 
umbra pomilor Edenului. Acolo comunicase Hristos cu părintele 
omenirii. Când au fost izgoniți din Paradis, primii noștri părinți 
încă se mai închinau în câmpii și crânguri și acolo i-a întâlnit lisus, 
aducându-le Evanghelia harului Său. Hristos a fost Acela care a 
vorbit cu Avraam sub stejarii lui Mamre, a vorbit și cu Isaac 
când mergea să se roage pe câmpie, în amurgul serii, cu lacov pe 


Capitolul acesta se bazează pe cele relatate în Marcu 3,13-19; Luca 6,12-16. 

o colină la Betel, cu Moise în Muntii Madianului și cu tânărul 
David în timp ce-și veghea turma. Tot sub îndrumările lui Hristos, 
timp de cincisprezece veacuri, poporul iudeu își părăsea casele 
pentru o săptămână în fiecare an și locuia în colibe făcute din 
ramuri verzi, „din pomii cei frumoși, ramuri de finici, ramuri de 
copaci stufoși și de sălcii de râu” (Levitic 23,40). 

Pentru a-i pregăti pe ucenici, lisus a ales să-i scoată din larma 
orașului în liniștea câmpiilor și a dealurilor, care erau mai potrivite 
cu lecţiile de lepădare de sine pe care EI dorea să-i înveţe. În 
timpul lucrării Sale, El avea plăcerea să-i adune pe oameni în 
jurul Său, sub cerul albastru, undeva pe o coastă înverzită de 
deal sau pe țărm, lângă lac. Aici, înconjurat de lucrările propriei 
creaţiuni, El putea să îndrepte gândurile ascultătorilor de la cele 
artificiale la cele naturale. În creșterea și dezvoltarea naturii se 
descopereau principiile Împărăției Sale. Atunci când își ridicau 
privirea către dealurile lui Dumnezeu și admirau lucrările 
minunate ale mâinilor Sale, oamenii puteau să primească 
învățăturile preţioase ale adevărului dumnezeiesc. Învățătura dată 
de Hristos urma să le fie repetată de lucrările din natură. La fel 
se întâmplă și cu toţi aceia care ies în natură, avându-L pe Hristos 
în inima lor. Ei se vor simţi înconjurați de o influenţă sfântă. 
Lucrurile din natură conţin pildele Domnului și repetă sfaturile 
date de El. Având comuniune cu Dumnezeu prin natură, mintea 
se înalță și inima găsește odihnă. 

Acum s-a făcut primul pas pentru a organiza biserica, pentru 
ca, după plecarea lui Hristos, ea să fie reprezentanta Lui pe pământ. 
Ei nu aveau la dispoziție un sanctuar somptuos, însă Mântuitorul 
i-a condus pe ucenici la locul liniștit pe care-l prefera și, în mintea 
lor, experienţele sfinte din ziua aceea aveau să fie pentru totdeauna 
legate de frumuseţea muntelui, a văilor și a mării. 

lisus îi chemase pe ucenici ca să-i poată trimite ca martori ai 
Săi, pentru a vesti lumii ce văzuseră și ce auziseră de la El. Slujba 
care le fusese încredinţată era cea mai importantă la care au fost 
chemate vreodată fiinţe omenești și era, ca însemnătate, imediat 
după aceea a lui Hristos. Ei aveau să fie împreună-lucrători cu 
Dumnezeu pentru salvarea lumii. După cum în Vechiul Testa- 


ment cei doisprezece patriarhi au fost reprezentanţii lui Israel, 
tot așa cei doisprezece apostoli trebuiau să fie reprezentanții 
bisericii formate de Evanghelie. 

Mântuitorul cunoștea caracterul oamenilor pe care îi alesese, 
cunoștea toate slăbiciunile și nedesăvârșirile lor. El cunoștea toate 
primejdiile prin care ei urmau să treacă, precum și răspunderea 
care trebuia să fie pusă asupra lor și inima Lui era plină de grijă 
pentru acești aleși. Singur, pe un munte aproape de Marea Galileii, 
El a petrecut toată noaptea în rugăciune pentru ei, în timp ce 
aceștia dormeau la picioarele muntelui. Îndată ce s-au arătat 
primele raze ale dimineţii, i-a chemat să vină la El, deoarece avea 
să le comunice un lucru important. 

Ucenicii aceştia fuseseră câtva timp împreună cu Hristos în 
lucrarea Lui. loan și Iacov, Andrei și Petru, împreună cu Filip, 
Natanael și Matei fuseseră într-o legătură mai strânsă cu El decât 
ceilalți și fuseseră martori la mai multe minuni ale Lui. Petru, 
Iacov și loan se găseau într-o legătură deosebită cu El. Ei erau 
aproape totdeauna cu EI, fiind martori la minunile Lui și ascultând 
cuvintele Lui. loan era și mai strâns legat de lisus, așa încât el 
era cunoscut ca fiind ucenicul pe care îl iubea Iisus. Mântuitorul 
îi iubea pe toţi, dar loan avea inima cea mai primitoare. Era mai 
tânăr ca toţi ceilalți și, cu multă încredere copilărească, își 
deschidea inima față de lisus. În felul acesta, el a ajuns într-o 
legătură mai strânsă de iubire cu Hristos și prin el s-a transmis 
poporului Său cea mai profundă învățătură spirituală a 
Mântuitorului. 

În fruntea uneia dintre grupele în care sunt împărțiți apostolii 
se găsește numele lui Filip. El a fost cel dintâi ucenic căruia Iisus 
i-a adresat porunca: „Urmează-Mă”. Filip era din Betsaida, cetatea 
lui Andrei și a lui Petru. El ascultase învăţătura lui loan 
Botezătorul şi auzise cum Îl prezentase pe lisus ca Miel al lui 
Dumnezeu. Filip era un căutător sincer după adevăr, dar, în ceea 
ce privește credinţa, era zăbavnic cu inima. Deși se unise cu 
Hristos, din felul în care a vorbit cu Natanael se vede că el nu era 
cu totul convins de divinitatea lui lisus. Deși Hristos fusese 
proclamat ca Fiu al lui Dumnezeu printr-un glas din cer, pentru 

Filip, El era „Iisus din Nazaret, fiul lui Iosif” (Ioan 1,45). Din 
nou s-a arătat lipsa de credință a lui Filip când au fost hrăniți cei 
cinci mii de oameni. Pentru a-l încerca, Iisus a întrebat: „De unde 
avem să cumpărăm pâini ca să mănânce oamenii aceștia?” 
Răspunsul lui Filip înclina către necredinţă: „Pâinile pe care 
le-am putea cumpăra cu două sute de dinari n-ar ajunge ca fiecare 
să capete putintel din ele” (Ioan 6,5.7). Iisus S-a întristat. Cu 
toate că Îi văzuse lucrările și-l simţise puterea, Filip totuși nu 
avea credință. Când grecii l-au întrebat cu privire la Iisus, Filip 
n-a folosit acest prilej pentru a-i prezenta Mântuitorului, ci s-a 
dus să-i spună lui Andrei. Până și în ultimele ceasuri dinaintea 
răstignirii, cuvintele lui Filip erau de natură să descurajeze 
credinţa. Când Toma I-a spus lui Iisus: „Doamne, nu știm unde 
Te duci; cum putem să știm calea într-acolo?”, Iisus i-a răspuns: 
„Eu sunt calea, adevărul și viaţa... Dacă M-ati fi cunoscut pe 
Mine, aţi fi cunoscut și pe Tatăl Meu”. De la Filip a venit un 
răspuns al necredinţei: „Doamne, arată-ne pe Tatăl și ne este de 
ajuns” (Ioan 14,5-8). Atât de greoi la inimă, atât de slab în credință 
era ucenicul acela care timp de trei ani fusese cu lisus! 

În contrast cu necredința lui Filip era încrederea copilărească 
a lui Natanael. El era de fel un om foarte sincer, un om care 
vedea prin credinţă realităţile nevăzute. Cu toate acestea, Filip 
era un elev în școala lui Hristos și Învățătorul divin suporta cu 
răbdare necredinţa și încetineala lui. Când S-a revărsat Duhul 
Sfânt asupra ucenicilor, Filip a devenit un învățător după voia lui 
Dumnezeu. El știa despre ce vorbea și-i învăţa pe oameni cu o 
siguranță care aducea convingere ascultătorilor. 

În timp ce Iisus îi împuternicea pe ucenici, unul care nu fusese 
chemat în mod deosebit a stăruit să fie acceptat între ei. Acesta 
era luda Iscarioteanul, un om care pretindea că este urmaș al lui 
Hristos. El s-a prezentat și a cerut cu stăruinţă un loc în acest 
cerc intim al ucenicilor. Cu multă seriozitate și cu o aparentă 
sinceritate, el a zis: „Învățătorule, vreau să Te urmez oriunde vei 
merge”. lisus nici nu l-a respins, nici nu i-a zis bun-venit, ci numai 
a rostit aceste cuvinte triste: „Vulpile au vizuini și păsările cerului 
au cuiburi; dar Fiul omului n-are unde-Și odihni capul” (Matei 


8,19.20). Iuda credea că Iisus este Mesia și, unindu-se cu apostolii, 
nădăjduia să-și asigure o poziţie înaltă în împărăţia cea nouă. 
lisus urmărea să nimicească această speranță, mărturisindu-Și 
sărăcia. 

Ucenicii țineau mult ca Iuda să facă parte din numărul lor. 
Înfățişarea lui era impunătoare, era un om ager la minte și talentat 
în lucrările lui și ei I l-au recomandat lui Iisus ca pe un om care 
L-ar fi putut ajuta foarte mult în lucrare. Au fost însă surprinși 
că lisus l-a primit cu atâta răceală. 

Ucenicii fuseseră foarte mult dezamăgiţi pentru faptul că Iisus 
nu încercase să-Și asigure colaborarea conducătorilor lui Israel. 
Ei considerau ca o greșeală faptul că nu-Și întărește lucrarea prin 
asigurarea sprijinului acestor oameni cu influență. Dacă EIl l-ar fi 
respins pe Iuda, în mintea lor ei ar fi pus la îndoială înțelepciunea 
Domnului lor. Cele petrecute mai târziu cu Iuda aveau să le arate 
primejdia de a îngădui considerentelor omenești să precumpă- 
nească hotărârea cu privire la destoinicia oamenilor pentru 
lucrarea lui Dumnezeu. Colaborarea unor astfel de oameni pe 
care ucenicii erau nerăbdători să-i câștige ar fi făcut ca lucrarea 
să ajungă în mâna celor mai înverșunaţi vrăjmași ai ei. 

Cu toate acestea, atunci când s-a alăturat ucenicilor, Iuda nu 
era insensibil la frumuseţea caracterului lui Hristos. Simţea 
influenţa acelei puteri dumnezeiești, care atrăgea sufletele la 
Mântuitorul. Acela care nu venise să zdrobească trestia frântă, 
nici să stingă mucul care fumegă nu voia să respingă acest suflet, 
chiar dacă doar o slabă dorinţă îl îndemna către lumină. 
Mântuitorul a citit în inima lui Iuda; El cunoștea adâncurile 
nelegiuirii în care avea să se cufunde Iuda, dacă nu avea să fie 
eliberat prin harul lui Dumnezeu. Aducându-l pe acest om în 
legătură cu Sine, El l-a așezat în situaţia ca în fiecare zi să fie 
adus în legătură cu revărsarea iubirii Sale neegoiste. Dacă și-ar fi 
deschis inima faţă de Hristos, harul dumnezeiesc ar fi îndepărtat 
demonul egoismului, iar Iuda ar fi devenit un supus al Împărăției 
lui Dumnezeu. 

Dumnezeu îi ia pe oameni așa cum sunt, cu trăsături omenești 
în caracterul lor, și îi pregătește pentru serviciul Său, dacă vor să 

fie disciplinati și să înveţe de la El. Ei nu sunt aleși pentru că sunt 
desăvârșiţi, ci, în ciuda nedesăvârșirilor, sunt aleși pentru ca, prin 
cunoașterea și trăirea adevărului și prin harul lui Hristos, să poată 
fi transformați după chipul Său. 

Tuda a avut aceleași ocazii pe care le-au avut și ceilalți ucenici. 
A ascultat aceleași învățături preţioase. Dar trăirea adevărului 
pe care o cerea Hristos nu se potrivea cu dorinţele și scopurile 
lui și el nu voia să-și sacrifice ideile pentru a primi înţelepciunea 
dumnezeiască. 

Cât de delicat S-a purtat Mântuitorul cu acela care avea să fie 
trădătorul Lui! În învățăturile Sale, Iisus stăruia asupra principiilor 
binefacerii, care loveau lăcomia la rădăcină. El a făcut să treacă 
prin faţa lui Iuda înfățișarea urâtă pe care o are lăcomia și de 
multe ori acest ucenic și-a dat seama că i se descrie caracterul și 
se arată păcatul lui, dar nu voia să-și recunoască și să-și părăsească 
nelegiuirea. Era încrezut în sine și, în loc să se împotrivească 
ispitei, a continuat să-și urmeze practicile înșelătoare. Hristos 
stătea în fața lui ca o pildă vie de ceea ce trebuia să ajungă el, 
dacă folosea mijlocirea și ajutorul dumnezeiesc, dar învăţăturile 
au ajuns la urechile lui Iuda una câte una, fără a fi luate în seamă. 

lisus nu l-a mustrat aspru pentru lăcomia lui, ci l-a suportat 
pe acest om cu răbdare divină, chiar atunci când îi dădea dovadă 
că citește în inima lui ca într-o carte deschisă. El îi prezenta cele 
mai înalte motive pentru a face ce este drept și, lepădând lumina 
cerului, Iuda a rămas fără scuză. 

În loc să meargă în lumină, Iuda a ales să-și păstreze defectele. 
A cultivat cu plăcere dorinţe rele, patimi pline de răzbunare, 
gânduri negre și urâte, până când Satana a pus deplină stăpânire 
pe el. Iuda a devenit reprezentantul vrăjmașului lui Hristos. 

Când I s-a alăturat lui lisus, el avea câteva trăsături de caracter 
prețioase, care ar fi putut ajunge o binecuvântare pentru biserică. 
Dacă ar fi fost dispus să poarte jugul lui Hristos, ar fi fost printre 
apostolii de frunte; dar și-a înăsprit inima atunci când i-au fost 
arătate defectele și, cu mândrie și răzvrătire, a ales ambițiile lui 
egoiste. În felul acesta, s-a făcut nepotrivit pentru lucrarea pe 
care Dumnezeu ar fi dorit să i-o dea. 


Toţi ucenicii aveau defecte însemnate atunci când lisus i-a 
chemat în slujba Sa. Chiar și loan, care a avut o legătură mai 
strânsă cu Cel blând și umil, nu era din fire blând și binevoitor. 
EI și fratele lui erau numiţi „fiii tunetului”. Când au venit la Iisus, 
orice manifestare de dispreţ faţă de El stârnea indignare și spirit 
de ceartă. Iritabilitate, dorinţă de răzbunare și spirit de critică, 
toate se găseau la ucenicul iubit. El era mândru și ambiția lui era 
să fie cel dintâi în Împărăţia lui Dumnezeu. Dar zi după zi, în 
contrast cu spiritul său violent, a admirat blândeţea și îndelunga 
răbdare a lui lisus și a ascultat învăţăturile Lui despre umilinţă și 
răbdare. Și-a deschis inima faţă de influența dumnezeiască și a 
devenit nu numai un ascultător, ci și un împlinitor al cuvintelor 
Mântuitorului. Eul a fost ascuns în Hristos. A învăţat să poarte 
jugul lui Hristos și să ducă povara Lui. 

lisus i-a mustrat pe ucenici și i-a avertizat, dar loan și fraţii 
lui nu L-au părăsit; ei L-au ales pe Iisus în ciuda acestor mustrări. 
Mântuitorul nu S-a depărtat de la ei pentru că erau plini de 
slăbiciuni și greșeli. Ei au împărtășit cu El până la sfârșit încercările 
și au învăţat lecţiile din viaţa Lui. Privind la Hristos, caracterul 
lor a fost transformat. 

Apostolii se deosebeau mult unii de alţii prin obiceiuri și tem- 
perament. Între ei se aflau vameșul Levi-Matei și Simon, zilotul 
aprins, vrăjmașul neîmpăcat al autorităţii Romei; generosul și 
impulsivul Petru şi Iuda cel cu spirit josnic; Toma cel sincer, 
totuși timid și fricos; Filip, cel zăbavnic cu inima și înclinat spre 
îndoială, și ambiţioșii fii ai lui Zebedei, atât de direcți cu frații 
lor. Aceștia au fost adunaţi, fiecare cu greșelile lui diferite, având 
toţi tendinţe către rău, moştenite sau cultivate; dar în și prin 
Hristos ei trebuiau să rămână în familia lui Dumnezeu, învățând 
să rămână una în credinţă, în învăţătură, în spirit. Ei urmau să 
aibă încercările lor, supărările lor și deosebirile lor de părere; 
dar, în timp ce Hristos locuia în inimă, nu puteau fi neînțelegeri 
între ei. Iubirea Lui avea să-i facă să se iubească unul pe altul; 
învățăturile lui Hristos urmau să-i facă să se împace, în ciuda 
tuturor deosebirilor dintre ei, aducându-i pe ucenici la unitate 
până când aveau să fie un singur gând și o singură judecată. 

Hristos fiind marele centru, ei urmau să se apropie unul de altul 
exact în măsura în care se apropiau de centru. 

După ce i-a pregătit pe ucenici, Iisus a adunat grupa cea mică 
în jurul Lui și, îngenunchind în mijlocul lor și punându-Și mâinile 
pe capul lor, a înălţat o rugăciune, consacrându-i pentru lucrarea 
Sa cea sfântă. În felul acesta, Domnul i-a împuternicit pe ucenici 
pentru lucrarea Evangheliei. 

Ca reprezentanţi ai Lui între oameni, Hristos nu alege îngeri 
care n-au căzut niciodată, ci fiinţe omenești, oameni cu aceleași 
patimi ca aceia pe care caută să-i salveze. Hristos S-a îmbrăcat 
cu natura omenească pentru a putea ajunge la oameni. Dumne- 
zeirea avea nevoie de natura omenească, deoarece trebuia să se 
împletească divinul cu umanul pentru a aduce lumii mântuirea. 
Dumnezeu avea nevoie de natura omenească, pentru ca natura 
omenească să ofere un mijloc de comuniune între Dumnezeu și 
om. La fel stau lucrurile cu servii și trimișii lui Hristos. Omul are 
nevoie de o putere din afara lui și mai mare decât el care să refacă 
în el chipul lui Dumnezeu și să-l facă în stare să săvârșească 
lucrarea lui Dumnezeu; dar aceasta nu face ca lucrarea omului 
să fie lipsită de importanță. Natura omenească se bizuie pe 
puterea divină. Hristos locuiește în inimă prin credinţă și, prin 
colaborare cu Divinitatea, puterea omului ajunge în stare să facă 
binele. 

Acela care i-a chemat pe pescarii din Galileea îi cheamă încă 
pe oameni în serviciul Său. El este așa de binevoitor să dea pe 
față puterea Sa prin noi cum a făcut-o cu cei dintâi ucenici. Oricât 
am fi de nedesăvârșiţi și de păcătoşi, Domnul ne oferă părtășia 
cu El și ucenicia lui Hristos. El ne invită să luăm parte la 
învăţăturile dumnezeiești, pentru ca, unindu-ne cu Hristos, să 
putem face lucrările lui Dumnezeu. 

„Comoara aceasta o purtăm în niște vase de lut, pentru ca 
această putere nemaipomenită să fie de la Dumnezeu și nu de la 
noi” (2 Corinteni 4,7). Din cauza aceasta, predicarea Evangheliei 
a fost încredinţată unor oameni supuși greșeli, și nu îngerilor. Se 
vede foarte bine că puterea care lucrează prin slăbiciunea 
omenească este puterea lui Dumnezeu și, în felul acesta, suntem 


încurajați să credem că puterea care poate să-i ajute pe alții la fel 
de slabi ca noi poate să ne ajute și pe noi. Și aceia care personal 
sunt „cuprinși de slăbiciune” trebuie să fie „îngăduitori cu cei 
neștiutori și rătăciţi” (Evrei 5,2). Deoarece ei înşişi au fost în 
pericol, cunosc primejdiile și greutăţile drumului și pentru motivul 
acesta sunt chemaţi să meargă să-i ajute pe alții care sunt în aceeași 
primejdie. Există suflete apăsate de îndoială, împovărate de 
slăbiciuni, lipsite de tărie în credinţă și neînstare să-L înţeleagă 
pe Cel Nevăzut; dar un prieten pe care îl pot vedea, venind în 
locul lui Hristos, poate să fie inelul de legătură, care să prindă de 
Hristos credinţa lor șovăitoare. 

Noi trebuie să fim împreună-lucrători cu îngerii cerești pentru 
a-L prezenta lumii pe lisus. Cu o ardoare aproape nerăbdătoare, 
îngerii ne așteaptă să conlucrăm cu ei, deoarece omul trebuie să 
fie mijlocul prin care să se comunice cu omul. Şi atunci când ne 
predăm lui Hristos cu devotament, din toată inima, îngerii se 
bucură că pot să vorbească prin glasul nostru, pentru a descoperi 
iubirea lui Dumnezeu. 

Oamenii își pot mărturisi credinta în adevăr; 
dar, dacă acesta nu-i face sinceri, amabili, 
răbdători, îngăduitori şi cu un caracter ceresc, 
el este un blestem pentru ei și, prin influenta lor, este 
un blestem pentru lume. 


RAREORI I-A ADUNAT IISUS numai pe ucenici pentru a le oferi 
cuvintele Sale. El nu i-a ales ca ascultători numai pe aceia care 
cunoșteau calea vieţii. Lucrarea Lui era de a ajunge la mulțimile 
care zăceau în ignoranță și rătăcire. El împărțea învăţăturile Sale 

line de adevăr acolo unde puteau ajunge la minţile întunecate. 
Insuși Acela, care era Adevărul, stătea cu coapsele încinse și cu 
braţele mereu întinse pentru a binecuvânta și, prin cuvinte de 
avertizare, de îndemn și de încurajare, căuta să-i înalțe pe toţi cei 
care veneau la El. 

Cu toate că a fost destinată ucenicilor, Predica de pe Munte a 
fost rostită în auzul mulțimii. După întărirea apostolilor prin 
binecuvântare, lisus a mers cu ei pe malul lacului. Aici, oamenii 
începuseră să se adune încă din zorii zilei. În afară de mulțimea 
obișnuită de prin cetăţile Galileii, se găseau și oameni din Iudeea și 
chiar din Ierusalim, din Pereea, din Decapole, din Idumea, tocmai 
din sudul Iudeii; de asemenea, erau și din Tir și Sidon, cetăţi feniciene 
de pe țărmul Mării Mediterane. „Când au auzit tot ce făcea, au 
venit”, „ca să-L asculte și să fie vindecaţi de bolile lor... din El ieșea 
o putere care îi vindeca pe toți” (Marcu 3,8; Luca 6,17-19). 

Tărmul îngust nu oferea condiţii prielnice ca glasul Lui să fie 
auzit de cei care doreau, de aceea lisus S-a retras pe coasta 
muntelui. Ajungând la un podiș care oferea un loc plăcut de adunare 


Capitolul acesta se bazează pe cele relatate în Matei 5;6;7. 


pentru mulțimea nenumărată, S-a așezat pe iarbă, iar ucenicii și 
mulţimea I-au urmat pilda. 

Locul ucenicilor era întotdeauna lângă Iisus. Oamenii se 
îmbulzeau mereu în jurul Lui, totuși ucenicii înțelegeau că ei nu 
trebuie să fie daţi la o parte din faţa Lui. Ei se așezau chiar lângă 
EI, ca să nu piardă niciun cuvânt din învăţăturile Lui. Erau 
ascultători atenţi, doritori să înțeleagă adevărurile pe care urmau 
să le propovăduiască în toate ţările și pentru toate vremurile. 

Cu simțământul că acum trebuie să se aștepte la ceva neobișnuit, 
s-au strâns lângă Învățătorul lor. Ei credeau că împărăţia trebuie 
să se întemeieze în curând și, din evenimentele dimineţii, primiseră 
asigurarea că acum trebuie să se vestească ceva cu privire la 
această împărăție. Un sentiment de așteptare stăpânea și 
mulțimea, iar feţele oamenilor dădeau dovadă de marele lor 
interes. În timp ce oamenii stăteau pe coasta înverzită a dealului, 
așteptând cuvintele Învăţătorului divin, inima le era plină de 
gânduri despre slava viitoare. Erau acolo cărturari și farisei care 
aşteptau ziua când să stăpânească peste romanii priviţi cu atâta 
ură și să aibă bogăţiile și splendoarea marelui imperiu universal. 
Tăranii săraci și pescarii sperau să audă cuvinte de încurajare, și 
anume că sărăcăcioasele lor colibe, hrana lor neîndestulătoare, 
viața lor de muncă, teama lor de lipsă trebuie să fie schimbate în 
palate pline de belșug și zile de viaţă ușoară. În locul hainelor 
aspre cu care se îmbrăcau ziua și în locul învelitorii cu care se 
acopereau noaptea, ei nădăjduiau ca Hristos să le dea hainele 
scumpe și bogate ale asupritorilor. Inima lor tresălta plină de 
speranță îngâmfată că Israel trebuia să fie onorat în curând în 
fața națiunilor ca popor ales al Domnului, iar Ierusalimul să fie 
aşezat în fruntea unui imperiu universal. 

Hristos a dezamăgit nădejdea unei măreţii lumești. În Predica 
de pe Munte, El a căutat să îndrepte ce se stricase printr-o greșită 
educaţie și să le dea ascultătorilor Săi o dreaptă concepţie despre 
Împărăţia și despre caracterul Său. Dar El n-a atacat direct 
rătăcirile oamenilor. El a văzut mizeria lumii adusă de păcat, dar 
nu le-a pus în față o descriere vie a stării lor de nelegiuire. I-a 
învățat lucruri nemărginit mai bune decât acelea pe care le 
cunoscuseră. Fără a combate ideile lor despre Împărăţia lui 


pă Predica de pe Munte 


N 
N 


9 


280 


Viaţa lui Iisus 


Dumnezeu, El le-a făcut cunoscute condițiile intrării în această 
Împărăţie, lăsându-i pe ei să tragă concluziile privitoare la natura 
ei. Adevărurile pe care El le-a prezentat nu sunt de mai mică 
însemnătate pentru noi decât pentru mulțimea care-L urma pe 
Iisus. Nu mai puţin ca ei, noi trebuie să învăţăm principiile 
fundamentale ale Impărăției lui Dumnezeu. 

Cele dintâi cuvinte ale lui Hristos pentru oamenii adunați pe 
munte au fost cuvinte de binecuvântare. Fericiți sunt aceia, a zis 
EI, care își recunosc sărăcia spirituală și simt că au nevoie de 
mântuire. Evanghelia trebuie să le fie predicată săracilor. Ea nu 
le este descoperită celor îngâmfaţi spiritual, celor care susțin că 
sunt bogaţi și n-au nevoie de nimic, ci oamenilor umili și întristați. 
Un singur izvor s-a descoperit pentru păcat, un singur izvor 
pentru cei săraci în duh. 

Inima mândră se luptă să câștige mântuirea, dar atât vrednicia, 
cât și titlul nostru pentru cer se găsesc în neprihănirea lui Hristos. 
Domnul nu poate face nimic pentru refacerea omului până când, 
convins de propria slăbiciune și scăpat de încrederea în sine, nu 
se predă conducerii lui Dumnezeu. Atunci el poate să primească 
darul pe care Dumnezeu așteaptă să-l reverse. Nimic nu este 
reţinut de la cel care își simte nevoia. El poate să vină fără nicio 
piedică direct la Acela în care locuiește toată plinătatea. „Căci 
așa vorbește Cel Preaînalt, a cărui locuinţă este veșnică și al cărui 
Nume este sfânt: "Eu locuiesc în locuri înalte și în sfinţenie, dar 
sunt cu omul zdrobit și smerit, ca să înviorez duhurile smerite și 
să îmbărbătez inimile zdrobite” (Isaia 57,15). 

„Ferice de cei ce plâng, căci ei vor fi mângâiaţi.” Prin cuvintele 
acestea, Hristos nu ne învață că plânsul are putere în sine să 
ridice vina păcatului. El nu aprobă prefăcătoria sau umilința voită. 
Plânsul de care vorbește El aici nu înseamnă nici deprimare și 
nici lamentări. Deși ne întristăm din cauza păcatului, noi trebuie 
să ne bucurăm de preţioasele privilegii pe care le avem ca fii ai 
lui Dumnezeu. 

Adesea, noi ne întristăm și plângem din cauză că faptele rele 
aduc urmări neplăcute pentru noi, dar aceasta nu e pocăință. 
Adevărata întristare pentru păcat este urmarea lucrării Duhului 
Sfânt. Duhul descoperă nerecunoștinţa inimii care L-a disprețuit 


și L-a întristat pe Mântuitorul și ne aduce în pocăință la piciorul 
crucii. Prin fiecare păcat, Iisus este rănit din nou; și, atunci când 
privim la Acela pe care noi L-am străpuns, plângem pentru 
păcatele care au adus chin și suferinţă asupra Lui. Un astfel de 
plâns va duce la renunțarea la păcat. 

Omul lumesc poate spune că întristarea aceasta este o 
slăbiciune, dar ea este puterea care îl leagă pe omul pocăit de Cel 
veşnic cu legături ce nu pot fi sfărâmate. Ea arată că îngerii lui 
Dumnezeu aduc înapoi binecuvântările pierdute prin împietrirea 
inimii și prin neascultare. Lacrimile celui care se pocăiește sunt 
doar picăturile de ploaie ce vin înaintea soarelui sfinţeniei. 
Întristarea aceasta prevestește o bucurie care va fi ca un izvor 
viu pentru suflet. „Recunoaște-ţi numai nelegiuirea, recunoaște 
că ai fost necredincios Domnului Dumnezeului tău”; „nu voi 
arunca o privire întunecată împotriva voastră, căci sunt milostiv, 
zice Domnul” (Ieremia 3,13.12). „Să dau celor întristați din 
Sion”, are El în gând, „să le dau o cunună împărătească în loc de 
cenușă, o haină de laudă în locul unui duh mâhnit” (Isaia 61,3). 

Există mângâiere și pentru aceia care plâng în timp de întristare 
și încercare. Amărăciunea adusă de durere și umilinţă e mult 
mai de preț decât dedarea la păcate. Prin întristare, Dumnezeu 
ne descoperă punctele slabe din caracter, pentru ca prin harul 
Său să ne putem înfrânge defectele. Ne sunt descoperite capitole 
necunoscute ale vieţii noastre și ni se dă ocazia să arătăm dacă 
primim mustrarea și sfatul lui Dumnezeu. Când suntem aduși în 
încercare, nu trebuie să ne irităm și să ne plângem. Nu trebuie să 
ne revoltăm și să ne smulgem de sub mâna lui Hristos. Trebuie 
să ne umilim sufletul în faţa lui Dumnezeu. Căile Domnului sunt 
întunecate și triste pentru acela care așteaptă ca lucrurile să se 
desfășoare potrivit dorințelor sale. Pentru firea noastră ome- 
nească, ele se arată întunecoase și lipsite de bucurie. Dar căile 
lui Dumnezeu sunt căi pline de îndurare și sfârşitul este 
mântuirea. Ilie nu știa ce face atunci, în pustie, când zicea că nu-i 
mai trebuie viaţa și se ruga să moară. Domnul, în îndurarea Sa, 
nu S-a luat după cuvântul lui. În fața lui Ilie se afla încă o mare 
lucrare de făcut și, când lucrarea lui s-a terminat, el nu trebuia să 
piară în descurajare și în singurătatea pustietăţii. El nu avea să se 

pogoare în ţărâna mormântului, ci să se înalțe în slavă, cu convoiul 
carelor cerești la tronul de sus. 

Cuvântul spus de Dumnezeu pentru cel întristat zice: „I-am 
văzut căile și totuși îl voi tămădui; îl voi călăuzi și îl voi mângâia 
pe el şi pe cei ce plâng împreună cu el”. „Le voi preface jalea în 
veselie și le voi da bucurie după necazurile lor” (Isaia 57,18; 
Ieremia 31,13). 

„Ferice de cei blânzi.” Greutățile cu care avem să dăm piept 
pot fi foarte mult ușurate de umilinţa aceea care se ascunde în 
Hristos. Dacă avem umilinţa Domnului, ne vom ridica mai presus 
de dispreţ, de refuzurile altora, de necazurile la care suntem 
expuși în fiecare zi și ele vor înceta să răspândească întuneric 
asupra spiritului nostru. Cea mai înaltă dovadă de nobleţe la un 
creștin este stăpânirea de sine. Acela care, atunci când e tratat 
cu cruzime și insulte, nu păstrează un spirit calm și încrezător Îi 
răpește lui Dumnezeu dreptul de a descoperi în el desăvârșirea 
Sa de caracter. Umilinţa inimii este tăria care dă biruință 
urmașilor lui Hristos; ea este dovada legăturilor lor cu cerul. 

„Domnul este înălţat; totuși vede pe cei smeriţi” (Psalmi 
138,6). Aceia care dau pe față spiritul blând și smerit al lui 
Hristos sunt priviţi cu duioșie de Dumnezeu. Poate că lumea îi 
privește cu dispreţ, dar în ochii Lui ei sunt de mare valoare. Nu 
numai cei înţelepţi, cei mari, cei bogaţi vor câștiga dreptul de a 
pătrunde în curţile cerești; nu numai lucrătorul activ, plin de 
zel, care muncește neîncetat. Nu! Cel sărac în duh, care 
flămânzește după prezenţa lăuntrică a lui Hristos, cel smerit cu 
inima, pentru care ambiția cea mai înaltă este să facă voia lui 
Dumnezeu -— și aceștia vor câștiga o intrare îmbelșugată. Ei vor 
face parte din numărul celor care și-au spălat hainele și le-au 
albit în sângele Mielului. „Pentru aceasta stau ei înaintea 
scaunului de domnie al lui Dumnezeu și-l slujesc zi și noapte în 
templul Lui. Cel ce şade pe scaunul de domnie Își va întinde 
peste ei cortul Lui” (Apocalipsa 7,15). 

„Ferice de cei flămânzi și însetați după neprihănire.” 
Simţământul de nevrednicie va face inima să flămânzească și să 
înseteze după neprihănire şi dorința aceasta nu va fi dezamăgită. 
Aceia care Îi fac loc lui Iisus în inima lor Îi vor simți iubirea. 


Toţi aceia care doresc să ajungă la un caracter asemănător cu al 
lui Dumnezeu vor fi satisfăcuţi. Niciodată Duhul Sfânt nu îl lasă 
neajutorat pe acela care-L caută pe lisus. El ia din lucrurile lui 
Hristos și i le descoperă. Dacă ochiul este aţintit asupra lui 
Hristos, lucrarea Duhului nu încetează până când sufletul 
nu ajunge să aibă chipul Lui. Elementul curat al iubirii va face 
sufletul să crească, dându-i destoinicia să ajungă la ţinte mai înalte 
și să aibă cunoștințe mai mari în lucrurile cerești, așa încât el nu 
va rămâne neîmplinit. „Ferice de cei flămânzi și însetați după 
neprihănire, căci ei vor fi săturați.” 

Cei îndurători vor afla îndurare, iar cei cu inima curată vor 
vedea pe Dumnezeu. Orice gând necurat pângărește sufletul, 
distruge simțul moral și tinde să șteargă influenţele Duhului Sfânt. 
EI întunecă înţelegerea spirituală, așa că oamenii nu mai pot vedea 
pe Dumnezeu. Domnul poate și chiar iartă pe păcătosul care se 
căiește; dar, cu toate că este iertat, sufletul rămâne pătat. Acela 
care dorește să aibă o vie cunoaștere a adevărului spiritual trebuie 
să evite orice necurăţie în vorbire sau în cuget. 

Dar cuvintele lui Hristos cuprind mai mult decât eliberare de 
necurăţiile senzuale, mai mult decât eliberarea de acele întinări 
ceremoniale, de care iudeii se fereau cu atâta grijă. Ceea ce ne 
împiedică să-L vedem pe Dumnezeu este egoismul. Spiritul ego- 
ist socotește că Dumnezeu este asemenea lui. Câtă vreme n-am 
renunțat la acest spirit, noi nu-L putem înţelege pe Acela care 
este iubire. Numai o inimă neegoistă și numai un spirit umil și 
încrezător ÎI vor vedea pe Dumnezeu ca fiind „plin de îndurare 
și milostiv, încet la mânie, plin de bunătate și credincioşie” (Exodul 
34,6). 

„Ferice de cei împăciuitori.” Pacea lui Hristos se naște din 
adevăr. Ea este în armonie cu Dumnezeu. Lumea este în vrăjmășie 
cu Legea lui Dumnezeu. Păcătoșii sunt în vrăjmășie cu Creatorul 
lor și, ca urmare, sunt în vrăjmășie unii cu alții. Dar psalmistul 
spune: „Multă pace au cei ce iubesc Legea Ta și nu li se întâmplă 
nici o nenorocire” (Psalmi 119,165). Oamenii nu pot să producă 
pace. Planurile omenești pentru înnobilarea și înălțarea oamenilor 
sau a societății nu vor fi în stare să producă pace, deoarece ele 
nu pot atinge inima. Singura putere care creează sau care 

perpetuează adevărata pace este harul lui Hristos. Când acesta 
este sădit în inimă, el va îndepărta patimile care provoacă cearta 
și dezbinarea. „În locul spinului se va înălța chiparosul, în locul 
mărăcinilor va crește mirtul”, iar pustietatea vieţii „se va veseli și 
va înflori ca trandafirul” (Isaia 55,13; 35,1). 

Mulţimile erau uimite de această învăţătură, care se deosebea 
atât de mult de preceptele și de purtarea fariseilor. Oamenii 
ajunseseră să creadă că fericirea constă în deținerea de bunuri 
lumești și că renumele și onoarea oamenilor merită să fie dorite. 
Li se părea foarte plăcut să fie numiţi „rabi” și să fie lăudaţi ca 
fiind înţelepţi și evlavioși, de aceea își înșirau virtuțile în faţa 
lumii. Acestea erau privite ca o încununare a fericirii. Dar, în 
faţa acestei mulţimi nenumărate, lisus a spus că bogăţiile și 
onoarea lumească erau singura răsplată pe care aveau să o 
primească asemenea persoane. El vorbea cu siguranță și cuvintele 
Lui erau însoţite de o putere convingătoare. Oamenii au tăcut, 
și un simţământ de teamă i-a pătruns. Tulburaţi, au început să 
se privească unul pe altul. Care dintre ei putea să fie mântuit, 
dacă învăţăturile Omului acestuia erau adevărate? Mulţi dintre 
ei erau convinși că Învățătorul acesta atât de deosebit era mânat 
de Duhul lui Dumnezeu și că ideile exprimate de El erau 
dumnezeiești. 

După ce a explicat ce constituie adevărata fericire și cum 
poate să fie obţinută, lisus a arătat mai clar datoria ucenicilor, ca 
învăţători aleşi de Dumnezeu pentru a-i conduce pe alții pe 
cărarea neprihănirii și a vieţii veșnice. El știa că ei vor suferi 
adesea dezamăgiri și descurajare și că vor da piept cu o împotrivire 
hotărâtă, că vor fi insultaţi și că mărturia lor va fi lepădată. El 
știa bine că, în împlinirea misiunii lor, oamenii umili, care ascultau 
atât de atent cuvintele Sale, aveau să sufere calomnie, tortură, 
închisoare și moarte și de aceea a continuat: 

„Ferice de cei prigoniți din pricina neprihănirii, căci a lor este 
Împărăţia cerurilor! Ferice va fi de voi când, din pricina Mea, 
oamenii vă vor ocărî, vă vor prigoni, vor spune tot felul de lucruri 
rele și neadevărate împotriva voastră! Bucuraţi-vă și veseliți-vă, 
pentru că răsplata voastră este mare în ceruri; căci tot așa au 
prigonit pe prorocii care au fost înainte de voi.” 


Lumea iubește păcatul și urăște neprihănirea și aceasta a fost 
cauza vrăjmășiei faţă de lisus. Toți aceia care refuză iubirea Lui 
nemărginită vor socoti creștinismul ca un izvor de tulburări. 
Lumina lui Hristos îndepărtează întunericul care acoperă păcatele 
lor şi nevoia de reformă să dă pe față. În timp ce aceia care se 
predau influenței Duhului Sfânt încep să se lupte cu ei înșiși, 
aceia care se alipesc de păcat se luptă împotriva adevărului și a 
reprezentanţilor lui. 

În felul acesta izbucnește conflictul, iar urmașii lui Hristos 
sunt acuzați că provoacă tulburări. Însă comuniunea lor cu 
Dumnezeu este aceea care le aduce vrăjmășia din partea lumii. 
Ei suferă ocara lui Hristos. Ei merg pe cărarea urmată de oamenii 
cei mai nobili de pe pământ. Ei trebuie să facă față persecuției nu 
cu întristare, ci cu bucurie. Orice încercare de foc este mijlocul 
folosit de Dumnezeu pentru curățirea lor. Cu fiecare încercare, 
ei sunt mai pregătiți să fie împreună-lucrători cu El. Fiecare luptă 
își are locul ei în bătălia cea mare pentru neprihănire și fiecare va 
spori bucuria triumfului lor final. Având în vedere lucrul acesta, 
încercarea credinţei și a răbdării lor va fi primită cu voie bună, 
nu cu teamă și nici cu gândul de a o înlătura. Dornici să-și 
îndeplinească misiunea faţă de lume și așteptând aprobarea lui 
Dumnezeu, slujitorii Săi trebuie să-și împlinească toată datoria 
fără să ţină seama de teamă sau de favoarea oamenilor. 

„Voi sunteţi sarea pământului”, a zis lisus. Nu vă retrageţi 
din lume pentru a scăpa de persecuții. Voi trebuie să rămâneți 
între oameni, pentru ca gustul iubirii dumnezeiești să poată fi ca 
o sare care să protejeze lumea de stricăciune. 

Inimile care răspund influenţei Duhului Sfânt sunt canalele 
prin care se revarsă binecuvântările lui Dumnezeu. Dacă aceia 
care ÎI slujesc pe Dumnezeu ar fi luaţi de pe pământ și dacă Duhul 
Lui ar fi retras de la oameni, lumea aceasta ar fi lăsată pradă 
pustiirii și nimicirii, care sunt rodul stăpânirii lui Satana. Deși 
cei nelegiuiţi nu recunosc, ei datorează chiar și binecuvântările 
vremelnice prezenţei în lume a poporului lui Dumnezeu, pe care 
ei îl dispreţuiesc și îl apasă. Dar, dacă sunt creştini doar cu numele, 
ei sunt ca sarea care și-a pierdut gustul. Ei n-au nicio influenţă 

spre bine în lume. Pentru că Îl reprezintă greșit pe Dumnezeu, ei 
sunt mai răi decât necredincioșii. 

„Voi sunteţi lumina lumii.” Iudeii limitau binecuvântările 
mântuirii la națiunea lor, dar Hristos le-a arătat că mântuirea 
este ca lumina soarelui. Ea aparține întregii lumi. Religia Bibliei 
nu trebuie să fie mărginită între scoarțele unei cărți, nici între 
zidurile unei biserici. Ea nu trebuie să fie scoasă la iveală cu 
anumite ocazii pentru folosul nostru și apoi să fie pusă cu grijă 
înapoi. Ea trebuie să sfinţească viaţa de toate zilele și să se dea 
pe faţă în toate tranzacţiile de afaceri și în toate legăturile noastre 
sociale. 

Adevăratul caracter nu este ceva ce se realizează în afara 
noastră și care ne acoperă, ci el radiază dinăuntru. Dacă dorim 
să-i conducem pe alții pe calea neprihănirii, principiile neprihănirii 
trebuie să se găsească mai întâi în inima noastră. Mărturisirea 
noastră de credință poate face cunoscută teoria religiei, dar religia 
noastră practică este aceea care proclamă cuvântul adevărului. 
O viaţă consecventă, o purtare sfântă, o integritate neclintită, un 
spirit activ și binevoitor, o pildă de evlavie, toate acestea sunt 
mijloacele prin care se dă lumii lumină. 

lisus nu a insistat asupra prevederilor legii, dar nici nu i-a 
lăsat pe ascultătorii Săi să tragă concluzia că El a venit să anuleze 
cererile ei. El ştia că se găseau acolo iscoade, care căutau să prindă 
orice cuvânt pe care l-ar fi putut folosi pentru a sluji scopului 
lor. El cunoștea prejudecățile care existau în mintea multora dintre 
ascultători și n-a spus nimic care să clatine credinţa lor în religia 
și instituțiile încredințate lor prin Moise. Hristos Însuşi dăduse 
atât Legea morală, cât și legea ceremonială. EI nu venise pentru 
a distruge încrederea în învăţătura pe care o dăduse El Însuși. 
Tocmai datorită marelui respect pentru lege și profeti căuta El 
să dărâme zidul pretențiilor tradiţionale care îi țineau în loc pe 
iudei. În timp ce îndepărta greșitele interpretări ale legii, El îi 
avertiza cu grijă pe ucenicii Lui să nu părăsească adevărurile vitale 
încredințate poporului iudeu. 

Fariseii se mândreau cu ascultarea lor de lege; cu toate acestea, 
cunoșteau atât de puţin din principiile ei în viaţa de toate zilele, 
încât cuvintele Mântuitorului sunau a erezie. Când El îndepărta 


molozul sub care fusese îngropat adevărul, li se părea că dă la o 
parte chiar adevărul. Ei șopteau unul către altul că El desfiinţa 
legea, dar El le-a citit gândurile și le-a răspuns zicând: 

„Să nu credeţi că am venit să stric Legea și Prorocii, am venit 
nu să stric, ci să împlinesc.” Prin cuvintele acestea, lisus îndepărta 
acuzația fariseilor. Misiunea Lui în lume era ca să apere cerințele 
sacre ale acestei Legi, pe care ei Îl acuzau că o strică. Dacă Legea 
lui Dumnezeu s-ar fi putut schimba sau desfiinţa, n-ar fi fost 
nevoie ca Hristos să sufere urmările neascultării noastre. El a 
venit să explice legătura Legii cu omul și să ilustreze preceptele 
ei prin viaţa Lui de ascultare. 

Dumnezeu ne-a dat sfintele Sale precepte pentru că iubește 
omenirea și pentru a ne apăra de rezultatele neascultării. El ne 
descoperă principiile neprihănirii. Legea este exprimarea 
gândurilor lui Dumnezeu. Când este primită în Hristos, ea devine 
gândul nostru. Ea ne înalță mai presus de puterea dorințelor și a 
înclinațiilor firești, mai presus de ispitele care duc la păcat. 
Dumnezeu doreşte să fim fericiţi și ne-a dat preceptele Legii, 
pentru ca, prin ascultare de ele, să avem bucurie. Când îngerii au 
cântat la nașterea lui Iisus: 


„Slavă lui Dumnezeu în locurile preaînalte, 

Și pace pe pământ, între oamenii plăcuți Lui!” (Luca 2,14), 
ei făceau cunoscute principiile Legii pe care El venise s-o pro- 
clame și s-o onoreze. 

Când a fost dată Legea pe Sinai, Dumnezeu le-a făcut cunoscută 
oamenilor sfințenia caracterului Său, pentru ca, prin contrast, ei 
să vadă păcătoșenia lor. Legea a fost dată pentru a-i convinge de 
păcat și a le descoperi nevoia de un Mântuitor. Pe calea aceasta, 
principiile ei erau sădite în inimă prin Duhul Sfânt. Lucrarea 
aceasta se face și astăzi. Principiile Legii sunt explicate în viaţa lui 
Hristos și, când Duhul Sfânt al lui Dumnezeu atinge inima, când 
lumina lui Hristos le descoperă oamenilor nevoia lor după sângele 
Lui curăţitor și după neprihănirea Lui îndreptăţitoare, Legea 
continuă să fie un mijloc care ne duce la Hristos, ca să fim îndrep- 
tăţiți prin credință. „Legea Domnului este desăvârșită și învio- 
rează sufletul” (Psalmi 19,7). 

„Câtă vreme nu vor trece cerul și pământul”, a zis Iisus, „nu 
va trece o iotă sau o frântură de slovă din Lege înainte ca să se fi 
întâmplat toate lucrurile.” Soarele care strălucește în ceruri, 
pământul pe care locuim sunt martori din partea lui Dumnezeu 
că Legea Lui este neschimbată și veșnică. Deși acestea ar putea 
trece, preceptele divine vor rămâne. „Este mai lesne să treacă 
cerul și pământul decât să cadă o singură frântură de slovă din 
Lege” (Luca 16,17). Sistemul simbolurilor care arătau către Iisus 
ca Miel al lui Dumnezeu avea să fie desfiinţat la moartea Lui, dar 
preceptele Decalogului sunt tot așa de imutabile ca tronul lui 
Dumnezeu. 

Deoarece „Legea Domnului este desăvârșită”, orice îndepăr- 
tare de la ea trebuie privită ca păcat. Aceia care nu ascultă de 
poruncile lui Dumnezeu și îi învaţă pe alţii să facă la fel sunt 
condamnaţi de Hristos. Viaţa de ascultare a Mântuitorului a susţi- 
nut cerințele Legii; ea a arătat că Legea poate să fie ținută de 
oameni și a dovedit ce caracter frumos se poate dezvolta prin 
ascultare. Toți aceia care ascultă ca El declară la fel, că Legea 
este „sfântă, dreaptă și bună” (Romani 7,12). Pe de altă parte, 
toţi aceia care calcă poruncile lui Dumnezeu susțin pretențiile 
lui Satana, că Legea e nedreaptă și că nu poate fi ascultată. În 
felul acesta, ei sprijină amăgirile marelui vrăjmaș și aruncă 
dezonoare asupra lui Dumnezeu. Ei sunt copiii celui rău, care s-a 
răsculat cel dintâi împotriva Legii lui Dumnezeu. Dacă ar fi 
primiţi în cer, ei ar aduce din nou elementele discordiei și revoltei 
acolo și ar primejdui fericirea universului lui Dumnezeu. Niciun 
om care desconsideră de bunăvoie un principiu al legii nu va in- 
tra în Împărăția cerului. 

Rabinii socoteau că neprihănirea lor le dădea dreptul să intre 
în cer, dar Iisus a declarat-o neîndestulătoare și fără valoare. 
Neprihănirea fariseilor se întemeia pe ceremonii exterioare și pe 
cunoașterea teoretică a adevărului. Rabinii pretindeau că sunt 
sfinți prin propriile eforturi de păzire a legii, dar faptele lor 
despărţiseră neprihănirea de religie. În timp ce erau foarte 
minuţioși în ținerea formelor rituale, viaţa lor era imorală și 
josnică. Așa-zisa lor neprihănire niciodată nu avea valoare în 
Împărăţia cerului. 


Cea mai mare eroare a minţii omenești în zilele lui Hristos 
era aceea că o simplă cunoaștere a adevărului constituie 
neprihănirea. În toată experienţa omenească, s-a dovedit că o 
cunoaștere teoretică a adevărului nu este îndestulătoare pentru 
mântuire. Ea nu produce roadele neprihănirii. Zelul pentru ceea 
ce se numește adevărul teologic este adeseori însoțit de ură faţă 
de adevărul curat, așa cum se manifestă în viaţă. Capitolele cele 
mai întunecate ale istoriei sunt împovărate de crime săvârșite de 
bigoti religioși. Fariseii pretindeau că sunt fii ai lui Avraam și se 
lăudau că au în stăpânire cuvintele lui Dumnezeu, dar aceste 
avantaje nu i-au ferit de egoism, răutate, lăcomie după câștig și 
făţărnicia cea mai josnică. Ei se considerau cei mai religioși oameni 
din lume, dar așa-zisa lor drept-credincioșşie i-a făcut să-L 
răstignească pe Domnul măririi. 

Aceeași primejdie există și astăzi. Mulţi se socotesc creștini 
adevărați pentru faptul că subscriu la anumite declaraţii teologice. 
Dar ei n-au adus adevărul în viaţa de toate zilele. Ei nu l-au crezut 
și nu l-au iubit, de aceea n-au primit puterea și harul aduse de 
sfințirea prin adevăr. Oamenii își pot mărturisi credinţa în adevăr; 
dar, dacă acesta nu-i face sinceri, amabili, răbdători, îngăduitori 
și cu un caracter ceresc, el este un blestem pentru ei și, prin 
influenţa lor, este un blestem pentru lume. 

Neprihănirea vestită de Hristos este conformarea inimii și a 
vieţii faţă de voia lui Dumnezeu. Oamenii păcătoși pot să devină 
drepți, numai dacă au credinţă în Dumnezeu și dacă păstrează o 
vie legătură cu El. Atunci adevărata evlavie înalță gândurile și va 
înnobila viaţa. Atunci formele exterioare ale religiei sunt în 
armonie cu adevărata curăţie creștină lăuntrică. Atunci cere- 
moniile cerute în slujba lui Dumnezeu nu sunt ritualuri fără rost 
ca ale fariseilor făţarnici. 

lisus a luat fiecare poruncă în parte și a explicat adâncimea și 
lărgimea cerinţelor ei, fără să îndepărteze vreo frântură din puterea 
lor. El arată cât de larg cuprinzătoare sunt principiile lor și 
demască fatala greșeală a iudeilor în manifestarea lor exterioară 
de ascultare. El spune că, printr-un gând rău sau printr-o privire 
poftitoare, Legea lui Dumnezeu este călcată. Acela care acceptă 
parţial cea mai mică nedreptate calcă Legea și își înjosește pro- 

pria natură morală. Uciderea se găseşte întâi în minte. Acela care 
face loc urii în inimă își pune piciorul pe cărarea ucigașilor și 
jertfele lui sunt o urâciune în fața lui Dumnezeu. 

Iudeii cultivau un spirit de răzbunare. În ura lor față de romani, 
ei rosteau cuvinte aspre și făceau jocul celui rău, dând pe față 
atributele lui. În felul acesta, ei erau formaţi să săvârșească faptele 
groaznice la care îi condusese el. În viața religioasă a fariseilor 
nu se găsea nimic care să îndemne neamurile la evlavie. Iisus i-a 
rugat să nu se lase amăgiţi de gândul că în inima lor se puteau 
revolta împotriva opresorilor sau că puteau să cultive dorința de 
răzbunare pentru răutățile suferite. 

Este adevărat, există o indignare îndreptăţită chiar și pentru 
urmașii lui Hristos. Când ei văd că Dumnezeu este dezonorat și 
slujirea Lui este batjocorită, când văd pe cel nevinovat apăsat, 
sufletul lor este mișcat de o dreaptă indignare. O asemenea mânie, 
născută dintr-o conștiință morală sensibilă, nu este păcat. Dar 
aceia care la orice presupusă provocare se simt liberi să se mânie 
și să cultive resentimente își deschid inima faţă de Satana. 
Amărăciunea și spiritul de ceartă trebuie să fie izgonite din suflet, 
dacă vrem să fim în armonie cu cerul. 

Mântuitorul merge și mai departe. El zice: „Dacă-ţi aduci darul 
la altar, și acolo îţi aduci aminte că fratele tău are ceva împotriva 
ta, lasă-ţi darul acolo, înaintea altarului, și du-te întâi de te împacă 
cu fratele tău; apoi vino de adu-ţi darul”. Mulţi sunt plini de zel 
în servicii religioase, în timp ce între ei și fraţii lor sunt nefericite 
neînțelegeri, pe care le-ar putea rezolva. Dumnezeu le cere să 
facă tot ce le stă în putere pentru a readuce armonia. Cât timp ei 
nu fac lucrul acesta, El nu poate primi slujirea lor. Datoria 
creștinilor în această problemă este arătată clar. 

Dumnezeu revarsă asupra tuturor binecuvântările Sale. „El 
face să răsară soarele Său peste cei răi și peste cei buni și dă 
ploaie peste cei drepți și peste cei nedrepţi.” El este „bun și cu 
cei nemulțumitori și cu cei răi” (Luca 6,35). El ne invită să fim 
asemenea Lui. „Binecuvântaţi pe cei ce vă blestemă”, zicea Iisus; 
„faceţi bine celor ce vă urăsc... ca să fiţi fii ai Tatălui vostru care 
este în ceruri”. Acestea sunt principiile Legii lui Dumnezeu și 
ele sunt izvoarele vieții. 


Idealul lui Dumnezeu pentru copiii Săi este mai înalt decât 
cel mai înalt gând la care poate ajunge o minte omenească. „Fiți 
desăvârșiţi după cum și Tatăl vostru cel ceresc este desăvârșit.” 
Porunca aceasta este o făgăduinţă. Planul de Mântuire urmărește 
recuperarea noastră totală de sub puterea lui Satana. Hristos 
desparte totdeauna de păcat pe cel zdrobit. El a venit să nimicească 
lucrările Diavolului și a luat măsuri ca Duhul Sfânt să fie dat 
oricărei fiinţe care se pocăiește, pentru a o feri de păcat. 

Lucrarea ispititorului nu trebuie să fie socotită ca o scuză 
pentru vreo faptă rea. Satana jubilează când aude că aceia care 
se numesc urmași ai lui Hristos aduc scuze pentru nedesăvârșirile 
caracterului lor. Tocmai scuzele acestea conduc la păcat. Nu 
există scuză pentru păcat. Este posibil ca fiecare copil al lui 
Dumnezeu pocăit și credincios să aibă un caracter sfânt și o viaţă 
asemănătoare cu a lui Hristos. 

Idealul caracterului creştin este asemănarea cu Hristos. După 
cum Fiul omului a fost desăvârșit în viaţa Sa, tot așa și urmașii 
Lui trebuie să fie desăvârşiți în viața lor. În toate lucrurile, Iisus 
a fost făcut asemenea fraților Săi. El S-a făcut trup așa cum suntem 
și noi. A fost flămând, însetat și obosit. El a fost întărit prin 
hrană și înviorat prin somn. El a împărtășit viaţa omului, dar, cu 
toate acestea, a fost Fiul nevinovat al lui Dumnezeu. El era 
Dumnezeu în trup. Caracterul Lui trebuie să fie caracterul nostru. 
Despre aceia care cred în El, Domnul zice: „Eu voi locui și voi 
umbla în mijlocul lor; Eu voi fi Dumnezeul lor și ei vor fi poporul 
Meu” (2 Corinteni 6,16). 

Hristos este scara pe care a văzut-o Iacov sprijinindu-se pe 
pământ, cu capătul de sus ajungând la poarta cerului, tocmai la hotarul 
slavei. Dacă scara aceasta n-ar fi ajuns la pământ cu o singură treaptă, 
am fi fost pierduţi. Dar Hristos vine la noi acolo unde suntem. El a 
luat natura noastră și a biruit, pentru ca și noi, luând natura Lui, să 
putem birui. Făcut „într-o fire asemănătoare cu a păcatului” (Romani 
8,3), El a trăit o viață fără păcat. Acum, prin dumnezeirea Sa, 
stăpânește pe tronul cerului, în timp ce prin natura Sa omenească 
vine la noi. El ne invită ca, prin credinţă în EI, să ajungem la slava 
caracterului lui Dumnezeu. De aceea noi trebuie să fim 
desăvârșiţi, după cum și Tatăl nostru „ceresc este desăvârșit”. 


g | Predica de pe Munte 


292 


Viaţa lui Iisus 


lisus arătase în ce constă neprihănirea și dovedise că Dum- 
nezeu este izvorul ei. Acum S-a îndreptat către datoriile practice. 
În milostenie, în rugăciune și în post, a zis El, să nu se facă nimic 
pentru a atrage atenţia sau a câștiga lauda. Daţi cu sinceritate 
pentru ajutorul săracilor și al suferinzilor. În rugăciune, faceți ca 
sufletul să comunice cu Dumnezeu. În timpul postului, omul să 
nu meargă cu capul plecat și cu inima plină de gânduri egoiste. 
Inima unui fariseu este un ogor gol și neroditor, în care nu se 
poate dezvolta nicio sămânță de viață dumnezeiască. Numai acela 
care se predă fără rezervă lui Dumnezeu Îi va servi în modul cel 
mai plăcut Lui. Căci, prin comuniunea cu Dumnezeu, oamenii 
devin împreună-lucrători cu El în a prezenta caracterul Său în 
natura omenească. 

Serviciul făcut din sinceritatea inimii are o mare răsplată. 
„Tatăl tău, care vede în ascuns, îţi va răsplăti.” Prin viața pe care 
o trăim prin harul lui Hristos, se formează caracterul. Frumuseţea 
de la început începe să se refacă în suflet. Atributele caracterului 
lui Hristos ne sunt dăruite și chipul dumnezeiesc începe să 
strălucească tot mai mult. Chipul bărbaţilor și al femeilor care 
merg și lucrează cu Dumnezeu exprimă pacea cerului. Ei sunt 
înconjurați de atmosfera cerului. Pentru aceștia, Împărăţia lui 
Dumnezeu a început. Ei au bucuria lui Hristos, bucuria de a fi o 
binecuvântare pentru omenire. Ei au onoarea de a fi primiţi să 
servească pe Domnul; lor li s-a încredinţat lucrarea care trebuie 
să fie făcută în Numele Lui. 

„Nimeni nu poate sluji la doi stăpâni.” Nu putem sluji lui 
Dumnezeu cu o inimă împărțită. Religia Bibliei nu este o influență 
printre multe altele, influenţa ei trebuie să fie supremă, depășind 
și stăpânind totul. Ea nu trebuie să fie ca niște pete de vopsea 
împrăștiate pe pânză, ci să cuprindă întreaga viaţă, ca și când 
pânza ar fi fost cufundată în vopsea, până când fiecare fir al 
ţesăturii a prins o culoare intensă, de neșters. 

„Dacă ochiul tău este sănătos, tot trupul tău va fi plin de 
lumină; dar dacă ochiul tău este rău, tot trupul tău va fi plin de 
întuneric.” Curăţia și statornicia scopului sunt condiţiile primirii 
luminii de la Dumnezeu. Acela care dorește să cunoască adevărul 
trebuie să fie gata să primească tot ce îi descoperă acesta. El nu 


poate face niciun compromis cu rătăcirea. Dacă cineva este 
nestatornic și nehotărât în ceea ce privește adevărul, va alege 
întunericul rătăcirii și al amăgirii satanice. 

Metodele lumești și principiile neabătute ale neprihănirii nu 
se amestecă pe neobservate, asemenea culorilor curcubeului. 
Între ele, veșnicul Dumnezeu a tras o linie apăsată și clară. Asemă- 
narea cu Hristos se deosebește tot așa de mult de asemănarea cu 
Satana, după cum miezul zilei este în contrast cu miezul nopții. 
Și numai aceia care trăiesc viaţa lui Hristos sunt conlucrătorii 
Lui. Dacă se cultivă în suflet un păcat, sau dacă se păstrează în 
viaţă un obicei rău, întreaga fiinţă este întinată. Omul devine o 
unealtă a nelegiuirii. 

Toţi aceia care au ales să-l slujească lui Dumnezeu urmează 
să se încreadă în grija Lui. Hristos a arătat păsările care zboară 
pe cer și florile de pe câmp și i-a îndemnat pe ascultători să 
mediteze la aceste creaţii ale lui Dumnezeu. „Nu sunteți voi cu 
mult mai de preţ decât ele?” a zis El (Matei 6,26). Măsura grijii 
dumnezeiești faţă de un obiect oarecare este proporţională cu 
treapta pe care o ocupă pe scara existenţei. Providența are grijă 
de fiecare vrăbiuţă. Florile câmpului și iarba care acoperă 
pământul ca un covor au parte de atenţia și grija Tatălui nostru 
ceresc. Marele Artist S-a gândit la crini și i-a făcut atât de 
strălucitori, încât umbresc cu frumuseţea lor slava lui Solomon. 
Cu cât mai mult Se îngrijește El de om, care este chipul și slava 
lui Dumnezeu. El dorește ca fiii Săi să manifeste un caracter 
asemănător cu al Său. După cum raza soarelui le dă florilor culori 
delicate și variate, tot așa și Dumnezeu îi dă fiinţei omenești din 
frumuseţea caracterului Său. 

Toţi aceia care aleg împărăţia iubirii, a neprihănirii și a păcii 
lui Hristos, punând toate interesele ei mai presus de orice, sunt 
legaţi de lumea de sus și primesc orice binecuvântare de care au 
nevoie în această viaţă. In cartea providenţei dumnezeiești, în 
volumul vieţii, avem fiecare câte o pagină. Pagina aceasta cuprinde 
amănuntele istoriei noastre, până și perii capului ne sunt numărați. 
Copiii lui Dumnezeu nu sunt niciodată uitaţi de El. 

„Nu vă îngrijoraţi dar de ziua de mâine” (Matei 6,34). Noi 
trebuie să-L urmăm pe Hristos în fiecare zi. Dumnezeu nu dă 

ajutor pentru ziua de mâine. El nu le dă fiilor Săi deodată toate 
îndrumările pentru călătoria vieţii, ca ei să nu-și piardă cumpătul. 
EI le spune numai cât pot să ţină minte şi să facă. Puterea și 
înțelepciunea acordate sunt pentru nevoile actuale. „Dacă 
vreunuia dintre voi îi lipsește înţelepciunea” — pentru ziua de 
astăzi — „s-o ceară de la Dumnezeu, care dă tuturor cu mână 
largă și fără mustrare, și ea îi va fi dată” (Iacov 1,5). 

„Nu judecaţi, ca să nu fiţi judecaţi.” Nu vă considerați mai 
buni ca alţii și nu vă faceţi judecători ai lor. Datorită faptului că 
nu puteţi să deosebiți motivele, nu sunteți în stare să-l judecaţi 
pe altul. Criticându-l, aduceţi o sentință asupra voastră, deoarece 
arătaţi că sunteţi părtași cu Satana, pârâtorul fraţilor. Domnul 
zice: „Pe voi înșivă încercaţi-vă dacă sunteţi în credinţă. Pe voi 
înșivă cercaţi-vă”. Aceasta e lucrarea noastră. „Dacă ne-am judeca 
singuri, n-am fi judecaţi” (2 Corinteni 13,5; 1 Corinteni 11,31). 

Pomul cel bun face roade bune. Dacă rodul este fără gust și 
fără valoare, pomul este rău. Tot aşa și rodul adus în viață 
mărturisește despre starea inimii și despre desăvârșirea caracterului. 
Faptele bune nu pot plăti mântuirea, dar ele sunt o dovadă pentru 
credinţa care lucrează prin iubire și curăță sufletul. Și cu toate 
că răsplata nu este acordată pentru meritele noastre, totuși va fi 
în raport cu lucrarea săvârșită prin harul lui Hristos. 

În felul acesta, Hristos a subliniat principiile Împărăției Sale 
și le-a considerat marea regulă a vieţii. Pentru a face ca învăţătura 
să se imprime și mai bine, El a adăugat o ilustrație. Nu e de ajuns, 
a zis El, să auziţi cuvintele Mele. Prin ascultare, trebuie să faceți 
din ele temelia caracterului vostru. Eul nu este decât nisip nesigur. 
Dacă voi clădiţi pe teorii și invenţii omenești, casa voastră se va 
prăbuși. Ea va fi spălată de vânturile ispitelor și de furtunile 
încercărilor. Dar principiile acestea, pe care vi le-am dat, vor 
rămâne. Primiţi-Mă, clădiți pe cuvintele Mele. 

„De aceea, pe oricine aude aceste cuvinte ale Mele și le face, 
îl voi asemăna cu un om cu judecată, care și-a zidit casa pe stâncă. 
A dat ploaia, au venit șuvoaiele, au suflat vânturile și au bătut în 
casa aceea, dar ea nu s-a prăbușit, pentru că avea temelia zidită 
pe stâncă” (Matei 7,24.25). 


CAPITOLUL 32 


SUTAŞUL 


După cum eu reprezint puterea Romei şi soldații mei 
recunosc autoritatea mea ca fiind de netăgăduit, asa 
și Tu reprezinți puterea nemărginitului Dumnezeu şi 
toate câte sunt create ascultă de cuvântul Tău. Tu 
poti să-i comanzi bolii să plece şi ea va asculta de 
Tine. Tu poti să le dai ordin trimişilor Tăi cereşti şi 
ei vor aduce puterea vindecătoare. Zi numai un 
cuvânt şi slujitorul meu se va tămădui! 


HRISTOS Îl SPUSESE SLUJBAŞULUI împărătesc căruia îi vinde- 
case fiul: „Dacă nu vedeţi semne și minuni, cu niciun chip nu 
credeţi!” (loan 4,48). El era întristat de faptul că însuși poporul 
Său cerea semne exterioare despre mesianitatea Sa. În repetate 
rânduri Se mirase de necredinţa lor. Dar S-a mirat și de credința 
sutașului care a venit la El. Sutașul n-a pus la îndoială puterea 
Mântuitorului. Nici n-a cerut măcar ca El să vină în persoană să 
săvârșească minunea. „Zi numai un cuvânt”, a zis el, „și robul 
meu va fi tămăduit.” 

Robul sutașului fusese lovit de paralizie și zăcea în pat, fiind 
pe moarte. La romani slujitorii erau sclavi, care se vindeau și se 
cumpărau în piaţă și erau trataţi în chip abuziv și crud, dar sutașul 
era atașat de slujitorul său și-i dorea foarte mult vindecarea. El a 
crezut că lisus poate să-l vindece. Nu-L văzuse pe Mântuitorul, 
dar veștile auzite îi inspirau credinţă. Fără a ţine seama de 
formalismul iudeilor, romanul acesta era convins că religia lor 
era superioară. Trecuse de piedicile prejudecăţii naţionale și ale 
urii care îi despărțeau pe cuceritori de poporul cucerit. Arătase 


Capitolul acesta se bazează pe cele relatate în Matei 8,5-13; Luca 7,1-17. 

respect faţă de slujirea lui Dumnezeu și se purtase frumos faţă 
de iudei, ca unii care erau închinătorii Lui. În învățătura lui 
Hristos, așa cum i se transmisese, el găsea ceva care împlinea 
nevoile sufletului. Tot ce era spiritual în el răspundea la cuvintele 
Mântuitorului. Dar se simţea nevrednic să vină în faţa lui lisus și 
i-a rugat pe bătrânii iudeilor să facă cereri pentru vindecarea 
slujitorului său. Ei Îl cunoșteau pe Marele Învățător și, gândea 
el, se vor pricepe cum să se prezinte în faţa Lui, pentru a-l câștiga 
favoarea. 

Când a intrat în Capernaum, lisus a fost întâmpinat de o 
delegaţie a bătrânilor care I-au spus despre dorinţa sutașului. Fi 
au stăruit, zicând: „Face să-i faci acest bine, căci iubește neamul 
nostru și el ne-a zidit sinagoga”. 

lisus a plecat îndată către locuinţa slujbașului, dar, din cauza 
mulțimii care era în jurul Său, înainta încet. Vestea despre 
venirea Lui L-a precedat și sutașul, în neîncrederea sa în sine, a 
trimis să I se spună: „Doamne, nu Te mai osteni atâta; pentru 
că nu sunt vrednic să intri sub acoperământul meu”. Dar 
Mântuitorul a mers mai departe și sutașul, îndrăznind în cele 
din urmă să se apropie de EI, a completat cele spuse înainte, 
zicând: „Nici nu m-am socotit vrednic să vin eu însumi la Tine. 
Ci zi o vorbă și robul meu va fi tămăduit. Căci și eu, care sunt 
sub stăpânirea altuia, am sub mine ostași. Și zic unuia: "Du-te! 
și se duce; altuia: "Vino! și vine; și robului meu: "Fă cutare 
lucru!" și-l face”. După cum eu reprezint puterea Romei și 
soldaţii mei recunosc autoritatea mea ca fiind de netăgăduit, 
aşa și Tu reprezinţi puterea nemărginitului Dumnezeu și toate 
câte sunt create ascultă de cuvântul Tău. Tu poţi să-i comanzi 
bolii să plece și ea va asculta de Tine. Tu poţi să le dai ordin 
trimișilor Tăi cerești și ei vor aduce puterea vindecătoare. Zi 
numai un cuvânt și slujitorul meu se va tămădui! 

„Când a auzit Iisus aceste vorbe, S-a minunat de sutaș, S-a 
întors spre norodul care mergea după El și a zis: "Vă spun că nici 
chiar în Israel n-am găsit o credinţă atât de mare.” Iar către 
sutaș a zis: „ Du-te și facă-ți-se după credinţa ta’. Și robul lui s-a 
tămăduit chiar în ceasul acela.” 


Bătrânii iudeilor care îl recomandaseră pe sutaș lui Hristos 
arătaseră cât de departe erau de spiritul Evangheliei. Nici ei nu 
recunoșteau că marea noastră nevoie este aceea de a ne încrede 
doar în harul lui Dumnezeu. În îndreptăţirea lor de sine, ei îl 
recomandau pe sutaş pentru binele pe care îl făcuse „poporului 
nostru”. Dar sutașul a spus despre sine: „Nu sunt vrednic”. Inima 
lui fusese atinsă de harul lui Hristos. Și-a văzut nevrednicia și 
totuși s-a temut să rămână fără ajutor. Nu s-a încrezut în propria 
bunătate; argumentul era nevoia lui cea mare. Credinţa lui s-a 
prins de Hristos, așa cum este El cu adevărat. N-a crezut în El 
doar ca într-un făcător de minuni, ci ca într-un Prieten și un 
Mântuitor al omenirii. 

Astfel trebuie să vină orice păcătos la Hristos. „El ne-a 
mântuit, nu pentru faptele făcute de noi în neprihănire, ci pentru 
îndurarea Lui” (Tit 3,5). Când Satana îți spune că ești păcătos și 
că nu poti spera să primeşti binecuvântarea lui Dumnezeu, spune-i 
că Hristos a venit în lume să-i mântuiască pe păcătoşi. N-avem 
nimic care să ne poată recomanda lui Dumnezeu; dar argumentul 
care putem să-l aducem totdeauna este starea noastră deznădăj- 
duită, care face ca puterea Lui mântuitoare să fie o necesitate. 
Renunţând la încrederea în noi înșine, trebuie să privim la crucea 
de pe Golgota și să zicem: 

„Neputând s-aduc nimic, 
Lângă crucea Ta, azi, pic.” 


Iudeii fuseseră învăţaţi din copilărie despre lucrarea lui Mesia. 
Ei aveau cuvintele inspirate ale patriarhilor și profeților, precum 
și învăţătura simbolică a serviciului jertfelor. Însă ei dispreţuiseră 
lumina și acum nu vedeau în lisus nimic care să-i atragă. Dar 
sutașul, născut între păgâni, educat în idolatria Romei imperiale, 
instruit ca soldat, după aparenţe despărțit de viaţa spirituală prin 
educaţie și împrejurări și, mai mult, împiedicat de bigotismul 
iudeilor și de disprețul concetăţenilor săi faţă de poporul Israel — 
omul acesta a înţeles adevărul faţă de care fiii lui Avraam erau 
orbi. El nu a așteptat să vadă dacă iudeii aveau să-L primească 
pe Acela care pretindea că este Mesia. Când „adevărata lumină 

care luminează pe orice om venind în lume” (Ioan 1,9) a luminat 
asupra lui, el, deși era departe, a înțeles slava Fiului lui Dumnezeu. 

Pentru lisus, lucrul acesta era un semn care prevestea lucrarea 
pe care Evanghelia urma să o săvârșească între neamuri. Plin de 
bucurie, El a privit în viitor, la strângerea tuturor neamurilor în 
Împărăţia Sa. Cu adâncă mâhnire, le-a descris iudeilor urmările 
lepădării harului: „Vă spun că vor veni mulţi de la răsărit și de la 
apus și vor sta la masă cu Avraam, Isaac şi Iacov în Împărăţia 
cerurilor. lar fiii împărăției vor fi aruncați în întunericul de afară, 
unde va fi plânsul și scrâșnirea dinţilor.” Vai, cât de mulţi sunt 
aceia care și acum se pregătesc pentru aceeași fatală dezamăgire! 
În timp ce fiinţe din întunericul păgânătăţii primesc harul Său, în 
ţările creștine cât de mulți nu fac decât să dispreţuiască lumina 
harului care strălucește peste ei! 

La o depărtare de peste treizeci de kilometri de Capernaum, 
pe un podiș care privește spre câmpia întinsă și frumoasă a 
Ezdraelonului, se găsește satul Nain, și către el Și-a îndreptat 
apoi lisus pașii. Erau cu El mulţi dintre ucenici și alți oameni, iar 
pe parcursul drumului mai veneau și alţii, doritori să audă 
cuvintele Lui de iubire și de milă, aducându-și bolnavii să fie 
vindecaţi și având neîncetat nădejdea că Acela care avea o putere 
aşa de minunată Se va descoperi odată ca Împărat al lui Israel. O 
mare mulțime venea după El — oameni plini de voie bună și de 
speranţă urcau împreună pe cărarea stâncoasă, spre poarta satului 
de munte. 

Pe când se apropiau, au văzut un cortegiu funerar ieșind pe 
poartă. Cu pasul încet și trist, se înaintează către locul de 
înmormântare. În faţă, pe o targă, este purtat trupul celui mort, 
iar în jurul lui, jeluitorii umplu aerul cu bocetele lor. Părea că 
toți oamenii din localitate s-au adunat pentru a-și arăta respectul 
faţă de cel mort și împreuna-simţire cu familia. 

Priveliștea aceasta trezea milă. Mortul era singurul fiu al unei 
văduve. Femeia întristată, rămasă singură, îl însoțea la mormânt 
pe cel care fusese singurul ei sprijin și singura ei mângâiere. 
„Domnul, când a văzut-o, I s-a făcut milă de ea.” În timp ce ea 
înainta fără a vedea nimic, plângând, neobservând prezenţa Lui, 


1? 


El S-a apropiat de ea și i-a zis cu bunătate: „Nu plânge!” Iisus 
era gata să schimbe întristarea ei în bucurie și n-a vrut să-Și 
oprească această expresie a iubirii Sale duioase. 

„S-a apropiat și S-a atins de raclă.” Pentru El, nici contactul 
cu moartea nu putea să aducă o necurăţie. Cei ce o purtau s-au 
oprit și plânsul jeluitorilor a încetat. Cele două cete de oameni 
s-au adunat în jurul raclei, nădăjduind împotriva oricărei nădejdi. 
Era de faţă Cineva care alungase boala și biruise pe demoni. Era 
și moartea supusă puterii Lui? 

Cu un glas plin de autoritate, El rostește cuvintele: „Tinerelule, 
scoală-te îţi spun!” Glasul acesta pătrunde în urechile mortului. 
Tânărul deschide ochii. lisus îl ia de mână și îl ridică. Privirea lui 
cade asupra aceleia care plânsese lângă el, și mama și fiul se unesc 
într-o lungă, nedespărţită şi bucuroasă îmbrăţișare. Mulțimea 
privește în tăcere, uluită. „Toţi au fost cuprinși de frică.” Tăcuţi 
și plini de evlavie, ei au stat câtva timp ca în faţa lui Dumnezeu. 
Apoi au slăvit pe Dumnezeu, zicând: „Un mare proroc s-a ridicat 
între noi; Dumnezeu a cercetat pe poporul Său”. Convoiul 
mortuar s-a întors la Nain ca o procesiune triumfală. „Vestea 
aceasta despre lisus s-a răspândit în toată Iudeea și prin toate 
împrejurimile.” 

Acela care a stat lângă mama întristată de la poarta satului Nain 
priveghează lângă fiecare ființă care plânge lângă un sicriu. El este 
pătruns de milă văzând întristarea noastră. Inima Lui, care a iubit 
și a avut milă, este o inimă de o duioșie neschimbată. Cuvântul 
Lui, care l-a chemat pe mort la viață, nu e acum mai slab în putere 
ca atunci când i-a vorbit tânărului din Nain. El zice: „Toată puterea 
Mi-a fost dată în cer și pe pământ” (Matei 28,18). Puterea aceasta 
n-a scăzut o dată cu trecerea anilor, nici nu s-a epuizat din cauza 
activităţii neîncetate a harului Său abundent. Pentru toţi aceia care 
cred, El este încă Mântuitorul viu. 

lisus a schimbat întristarea mamei în bucurie atunci când i-a 
redat fiul, dar tânărul a fost înviat numai pentru viaţa aceasta 
pământească, să îndure amărăciunile, poverile și primejdiile și să 
treacă din nou sub puterea morţii. Dar lisus mângâie întristarea 
noastră pentru cei morți prin cuvinte care ne dau o nemărginită 

speranță: „Eu sunt Cel viu. Am fost mort și iată că sunt viu în 
vecii vecilor. Eu ţin cheile mortii și ale locuinței morților.” 
„Deoarece copiii sunt părtaşi sângelui şi cărnii, tot așa și El Însuși 
a fost deopotrivă părtaş la ele, pentru ca, prin moarte, să 
nimicească pe cel care are puterea morţii, adică pe Diavolul, și 
să izbăvească pe toți aceia care, prin frica morții, erau supuşi 
robiei toată viața lor” (Apocalipsa 1,18; Evrei 2,14.15). 

Satana nu-i poate ține în gheara lui pe cei morti, când Fiul lui 
Dumnezeu îi cheamă la viață. El nu poate să ţină în moarte 
spirituală un suflet care primește în credinţă cuvântul puterii lui 
Hristos. Dumnezeu le spune tuturor acelora care sunt morți în 
păcate: „Deşteaptă-te, tu care dormi, scoală-te din morţi” 
(Efeseni 5,14). Cuvântul acesta este viață veșnică. Cuvântul lui 
Dumnezeu, care l-a chemat la viaţă pe primul om, ne dă și nouă 
viață. După cum cuvântul lui Hristos: „Tinerelule, scoală-te, îţi 
spun” a dat viaţă tânărului din Nain, tot așa și cuvântul „scoa- 
lă-te din morţi” este viaţă pentru sufletul care îl primește. 
Dumnezeu „ne-a izbăvit de sub puterea întunericului și ne-a 
strămutat în Împărăţia Fiului dragostei Lui” (Coloseni 1,13). 
Totul se dă prin Cuvântul Său. Dacă primim Cuvântul, avem 
eliberarea. 

„Și dacă Duhul Celui ce a înviat pe lisus dintre cei morți 
locuiește în voi, Cel ce a înviat pe Hristos Iisus din morţi va învia 
și trupurile voastre muritoare, din pricina Duhului Său, care 
locuiește în voi.” „Căci Însuşi Domnul, cu un strigăt, cu glasul 
unui arhanghel și cu trâmbiţa lui Dumnezeu, Se va pogori din cer 
şi întâi vor învia cei morți în Hristos. Apoi, noi cei vii, care vom 
fi rămas, vom fi răpiți toți împreună cu ei în nori, ca să întâmpinăm 
pe Domnul în văzduh, și astfel vom fi întotdeauna cu Domnul” 
(Romani 8,11; 1 'Tesaloniceni 4,16.17). Acesta este cuvântul de 
mângâiere cu care El ne îndeamnă să ne mângâiem unii pe alții. 


CAPITOLUL 33 


CINE SUNT FRAŢII MEI? 


Isus a răspuns...: „Cine este mama Mea şi care sunt 
fratii Mei?” 
Apoi Și-a întins mâna spre ucenici Şi a zis: 
„lată mama Mea şi fratii Mei! 
Căci oricine face voia Tatălui Meu care este în 
ceruri, acela Îmi este frate, soră și mamă”. 


FIII LUI IOSIF ERAU DEPARTE de a-L simpatiza pe lisus și 
lucrarea Lui. Veștile care ajungeau la ei cu privire la viaţa și 
lucrarea Lui îi umpleau de uimire și neliniște. Au auzit că 
petrecea nopți întregi în rugăciune, că în timpul zilei era 
înconjurat de mari mulțimi de oameni și că nu-Și lua prea mult 
timp pentru masă. Prietenii Lui gândeau că El Se obosește prea 
mult datorită muncii neîncetate, nu înțelegeau atitudinea Lui 
faţă de farisei, iar unii se temeau că I s-a tulburat raţiunea. 

Fraţii Lui au auzit lucrurile acestea, precum și acuzaţia adusă 
de farisei că El izgonea demonii prin puterea lui Satana. Ei 
suportau greu ocara aruncată asupra lor din cauza înrudirii cu 
lisus. Ei știau ce tulburare provocaseră cuvintele și faptele Lui și 
nu numai că erau alarmaţi de declaraţiile Lui îndrăzneţe, ci erau 
supăraţi că El îi mustra pe cărturari și pe farisei. Ei au hotărât că 
trebuia convins sau constrâns să înceteze acest mod de a lucra și 
au făcut-o și pe Maria să li se alăture, gândind că iubirea Lui 
pentru ea L-ar putea face să fie mai prevăzător. 

Cu puţin timp înainte de lucrul acesta, lisus făcuse a doua 
minune de vindecare a unui demonizat, orb și mut, iar fariseii 
repetaseră acuzaţia: „Cu ajutorul domnului dracilor scoate El 
dracii!” (Matei 9,34). Hristos le-a spus lămurit că, dacă pun 


Capitolul acesta se bazează pe cele relatate în Matei 12,22-50; Marcu 3,20-35. 

lucrarea Duhului Sfânt în seama lui Satana, ei rup legătura cu 
izvorul binecuvântărilor. Cei care au vorbit împotriva lui Iisus fără 
să fie conștienți de caracterul Lui divin pot primi iertare, deoarece, 
prin Duhul Sfânt, ei pot să fie aduși să-și vadă greșeala și să se 
pocăiască. Oricare ar fi păcatul, dacă sufletul se pocăiește și crede, 
vina este spălată prin sângele lui Hristos, dar acela care leapădă 
lucrarea Duhului Sfânt se așază într-o situaţie în care pocăința și 
credința sunt cu neputinţă. Numai prin Duhul Sfânt lucrează 
Dumnezeu în inimă. Când leapădă în mod deliberat Duhul lui 
Dumnezeu și declară că El este de la Satana, oamenii taie legătura 
prin care Dumnezeu poate să comunice cu ei. Când Duhul Sfânt 
este respins definitiv, Dumnezeu nu mai poate face nimic. 

Fariseii cărora le vorbise Iisus și le dăduse această avertizare, 
nu credeau nici ei acuzaţia pe care o aduceau împotriva Lui. Nu 
era niciunul între acești oameni de seamă care să nu se fi simțit 
atras de Mântuitorul. Ei auziseră glasul Duhului vorbind în inima 
lor și dovedind că Iisus este Unsul lui Israel, îndemnându-i să se 
declare și ei ucenici ai Lui. În lumina prezenţei Sale, ei își dăduseră 
seama că sunt lipsiţi de sfinţenie și doriseră neprihănirea pe care 
nu o puteau realiza. Dar, după ce L-au lepădat, ar fi fost prea 
umilitor să-L primească pe lisus ca Mesia. Odată ce au pus piciorul 
pe cărarea necredinţei, erau prea mândri ca să-și mărturisească 
rătăcirea. lar pentru a evita recunoașterea adevărului, au încercat 
cu o violenţă disperată să combată învățătura Mântuitorului. 
Dovada puterii și a harului Său i-a umplut de mânie. Nu puteau 
să-L împiedice pe Mântuitorul să facă minuni, nici nu puteau 
aduce la tăcere învățătura Lui, dar au făcut tot ce le-a stat în 
putinţă pentru a-L prezenta greșit și a răstălmăci cuvintele Lui. 
Cu toate acestea, Duhul lui Dumnezeu îi urmărea cu puterea 
Lui convingătoare, iar ei trebuiau să ridice multe obstacole pentru 
a se împotrivi puterii Lui. Duhul Sfânt, cea mai eficientă forță 
care poate să lucreze cu inima omenească, lupta cu ei, dar ei nu 
voiau să se supună. 

Nu Dumnezeu este acela care orbește ochii oamenilor sau 
care le împietrește inima. El le trimite lumină ca să le îndrepte 
greșelile și să-i conducă pe cărări sigure, dar, prin lepădarea 
acestei lumini, ochii ajung să orbească și inima să se împie- 
trească. De multe ori, lucrul acesta se întâmplă încetul cu încetul 


și aproape pe nesimţite. Lumina vine în suflet prin Cuvântul lui 
Dumnezeu, prin servii Săi sau prin lucrarea directă a Duhului 
Său. Dar când o rază de lumină nu este luată în seamă, 
sensibilitatea spirituală scade, iar o altă descoperire a luminii 
este înţeleasă și mai greu. Și astfel întunericul se tot întinde, 
până când noaptea cuprinde tot sufletul. Așa a fost și cu acești 
conducători ai iudeilor. Ei erau convinși că Hristos era ajutat 
de o putere dumnezeiască, dar, pentru a se împotrivi adevărului, 
ei puneau lucrarea Duhului Sfânt pe seama lui Satana. Făcând 
lucrul acesta, ei alegeau în mod deliberat amăgirea, se predau 
lui Satana și de aici încolo erau stăpâniţi de puterea lui. 

Strâns legată de avertizarea lui Hristos cu privire la păcatul 
împotriva Duhului Sfânt este o avertizare împotriva cuvintelor 
rele și fără rost. Cuvintele sunt o dovadă a ceea ce se găsește în 
inimă. „Din prisosul inimii vorbește gura.” Însă cuvintele sunt 
mai mult decât un indiciu al caracterului — ele au puterea de a 
influenţa caracterul. Oamenii sunt influenţaţi de propriile cuvinte. 
Adesea, mânați de un impuls venit pe neașteptate, aţâțaţi de 
Satana, ei rostesc cuvinte de gelozie sau de bănuieli rele, 
exprimând ceva ce nu cred în realitate, dar cuvintele acționează 
asupra gândurilor. Ei sunt înșelaţi de cuvintele lor şi ajung să 
creadă cu adevărat ceea ce au spus la îndemnul lui Satana. Odată 
ce au exprimat o părere sau o hotărâre, ei sunt adesea prea mândri 
pentru a retrage cele spuse și încearcă să aducă dovezi că au 
dreptate, până când ajung să creadă că o și au. E primejdios să 
rostești un cuvânt de îndoială, e primejdios să pui semnul întrebării 
și să critici lumina divină. Obiceiul de a critica în mod necuviincios 
și cu ușurătate acționează asupra caracterului, producând lipsă 
de respect și de credință. Mulţi oameni care şi-au îngăduit acest 
obicei au mers inconștienţi către primejdie, până acolo încât au 
ajuns să critice și să lepede lucrarea Duhului Sfânt. Iisus a zis: 
„În ziua judecății oamenii vor da socoteală de orice cuvânt 
nefolositor pe care îl vor fi rostit. Căci din cuvintele tale vei fi 
scos fără vină și din cuvintele tale vei fi osândit”. 

Apoi a adăugat o avertizare pentru aceia care fuseseră 
impresionați de cuvintele Lui, care ÎL ascultaseră cu plăcere, dar 
care nu se predaseră Duhului Sfânt ca El să locuiască în ei. Un 
suflet se ruinează nu numai prin împotrivire, ci şi prin neglijenţă. 

Iisus a zis: „Duhul necurat, când a ieșit din om, umblă prin locuri 
fără apă, căutând odihnă, și n-o găsește. Atunci zice: 'Mă voi 
întoarce în casa mea” și, când vine în ea, o găsește goală, măturată 
și împodobită. Atunci se duce și ia cu el alte șapte duhuri, mai 
rele decât el; intră în casă și locuiesc acolo”. 

Erau mulţi în zilele lui Hristos, cum sunt și astăzi, asupra cărora 
părea că stăpânirea lui Satana a fost sfărâmată; prin harul lui 
Dumnezeu, ei fuseseră eliberaţi de duhurile rele care le stăpâniseră 
sufletul. Ei se bucurau în iubirea lui Dumnezeu, dar, ca și 
ascultătorii asemănațţi în pildă cu pământul pietros, ei nu au rămas 
în iubirea Lui. Ei nu s-au predat zilnic lui Dumnezeu, pentru ca 
Hristos să poată locui în inimă și, când duhul cel rău s-a întors 
„cu alte șapte duhuri mai rele decât el”, ei au ajuns să fie cu totul 
stăpâniți de puterea celui rău. 

Când sufletul I se predă lui Hristos, o putere nouă ia în 
stăpânire inima cea nouă. Se produce o schimbare pe care omul 
nu o poate face niciodată prin sine însuși. Este o lucrare 
supranaturală, care aduce un element supranatural în natura 
omenească. Fiinţa care s-a predat lui Hristos devine fortăreaţa 
Lui, pe care El o păstrează într-o lume răzvrătită și vrea ca nicio 
altă autoritate să nu fie recunoscută acolo, decât a Sa. Un suflet 
luat astfel în stăpânire de puterile cerești nu poate fi biruit de 
asalturile lui Satana. Dar, dacă nu ne supunem stăpânirii lui 
Hristos, vom fi stăpâniţi de cel rău. 

În mod inevitabil, noi trebuie să fim sub controlul uneia sau 
alteia dintre cele două puteri care se luptă pentru supremaţia 
lumii. Nu este necesar să alegem de bunăvoie să servim împărăției 
întunericului, pentru ca să ajungem sub stăpânirea ei. N-avem 
decât să neglijăm să ne aliem cu împărăţia luminii. Dacă nu 
conlucrăm cu puterile cerești, Satana va lua în stăpânire inima și 
va face din ea locuinţa lui. Singura apărare împotriva răului este 
locuirea lui Hristos în inimă, prin credință în neprihănirea Lui. 
Numai când suntem legaţi strâns de Dumnezeu putem rezista 
efectelor nesfinţite ale iubirii de sine, ale îngăduinţei de sine și 
tendinței spre păcat. Noi ne putem lăsa de multe obiceiuri rele 
și, pentru câtva timp, putem da la o parte tovărășia lui Satana; 
dar, fără o legătură vie cu Dumnezeu, prin predarea noastră față 
de EI în fiecare clipă, putem fi biruiţi. Fără o cunoaștere personală 


a lui Hristos și o comuniune continuă cu El, suntem supuși bunului 
plac al lui Satana și până la urmă vom împlini pretenţiile lui. 

„Starea din urmă a omului acestuia ajunge mai rea decât cea 
dintâi.” Tocmai așa, a zis lisus, „se va întâmpla cu acest neam 
viclean”. Nimeni nu este atât de împietrit ca aceia care au respins 
chemarea lui Dumnezeu și au disprețuit Duhul harului. Cea mai 
obișnuită manifestare a păcatului contra Duhului Sfânt este con- 
tinua neglijare de a asculta invitaţia Cerului la pocăință. Fiecare 
pas făcut în lepădarea lui Hristos este un pas spre lepădarea 
mântuirii și spre păcatul împotriva Duhului Sfânt. 

Lepădându-L pe Hristos, poporul iudeu a comis păcatul de 
neiertat; refuzând invitaţia harului, și noi putem comite aceeași 
greșeală. Noi ÎL insultăm pe Domnul vieţii și-L facem de ocară 
înaintea sinagogii lui Satana și în faţa universului ceresc, atunci 
când nu mai ascultăm de solii Lui împuterniciţi și ascultăm în 
schimb de agenţii lui Satana, care îndepărtează sufletul de la 
Hristos. Atâta vreme cât cineva face lucrul acesta nu poate avea 
nădejde de iertare și, în cele din urmă, va pierde orice dorinţă de 
împăcare cu Dumnezeu. 

În timp ce Iisus îi învăța încă pe oameni, ucenicii I-au adus 
vestea că mama și fraţii Lui erau afară şi doreau să-L vadă. EI 
știa ce este în inima lor și i-a răspuns celui ce Îi adusese știrea 
aceasta: „Cine este mama Mea și care sunt fraţii Mei?” Apoi Și-a 
întins mâna spre ucenici și a zis: „lată mama Mea și fraţii Mei! 
Căci oricine face voia Tatălui Meu care este în ceruri, acela Îmi 
este frate, soră și mamă” 

Toţi aceia care ÎI primeau pe Hristos prin credință erau uniți 
cu El printr-o legătură mai strânsă decât aceea a înrudirii 
omenești. Ei deveneau una cu El, după cum și El era una cu 
Tatăl. Fiind credincioasă și împlinind cuvintele Lui, mama Sa 
era într-o legătură mai apropiată cu El decât prin rudenie naturală. 
Fraţii Lui nu aveau niciun câștig din legătura cu El, decât dacă ÎI 
primeau ca Mântuitor personal. 

Ce sprijin ar fi găsit Hristos în rudele Sale pământești, dacă acestea 
ar fi crezut că EI este trimisul cerului și dacă ar fi conlucrat cu El 
pentru a face lucrarea lui Dumnezeu! Necredinţa lor a aruncat o 
umbră asupra vieţii pământești a lui lisus. Aceasta era o parte din 
amărăciunea paharului cu dureri pe care EI l-a sorbit pentru noi. 

Vrăjmășia aprinsă în inima oamenilor împotriva Evangheliei 
a fost adânc simțită de Fiul lui Dumnezeu și a fost cu atât mai 
dureroasă, cu cât o simțea și în familia Sa, deoarece inima Sa era 
plină de bunătate și iubire și avea numai simțăminte plăcute 
pentru legăturile familiale. Fraţii Săi doreau ca El să Se supună 
părerilor lor, dar o asemenea purtare ar fi fost într-un dezacord 
total cu misiunea Lui dumnezeiască. Ei socoteau că El are nevoie 
de sfatul lor. ÎI judecau din punctul lor de vedere omenesc şi 
gândeau că, dacă El ar fi vorbit numai lucruri plăcute pentru 
farisei și cărturari, ar fi evitat neplăcutele controverse pe care le 
produceau cuvintele Lui. Ei socoteau că El Se supraaprecia atunci 
când pretindea că are autoritate divină și când Se așeza mai presus 
de rabini și îi mustra pentru păcatele lor. Ei știau că fariseii căutau 
ocazia să-L acuze și părerea lor era că El le dăduse destule ocazii. 

Cu priceperea lor mărginită, ei nu puteau cuprinde misiunea 
pe care El venise s-o îndeplinească și de aceea nu puteau să 
simpatizeze cu El în încercările Lui. Cuvintele lor aspre, lipsite 
de apreciere, dovedeau că ei nu înțelegeau așa cum trebuie 
caracterul Lui și nu pricepeau că natura divină era împletită cu 
cea omenească. Ei ÎI vedeau adesea plin de întristare, dar, în loc 
să-L mângâie, spiritul și cuvintele lor nu făceau altceva decât 
să-l rănească inima. Fiinţa Lui sensibilă era torturată, motivele 
Lui erau greșit înţelese, lucrarea Lui era neînţeleasă. 

Fraţii Lui Îi prezentau adesea filozofia fariseilor, învechită ȘI 
încâlcită, și se încumetau să creadă că pot să-L înveţe pe Acela 
care înţelegea tot adevărul și pricepea toate tainele. Ei condamnau 
fără nicio sfială ceea ce nu puteau să înțeleagă, Reproșurile lor ÎI 
necăjeau și astfel sufletul Lui era obosit şi întristat. Ei mărturiseau 
credința în Dumnezeu și socoteau că Il apără, deși Dumnezeu 
era cu ei în trup, fără ca ei să-L cunoască. 

Aceste lucruri făceau ca drumul pe care EI îl avea de parcurs 
să fie o cale spinoasă. Atât de mult ÎI durea pe Hristos faptul că nu 
era înțeles de familia Sa, încât era o ușurare să meargă acolo unde 
nu exista atâta lipsă de înţelegere. Era o familie unde Îi plăcea să 
meargă — familia lui Lazăr, a Mariei și a Martei; deoarece, în 
atmosfera credinţei și a iubirii, inima Lui găsea odihnă. Și, cu toate 
acestea, nu era nimeni pe pământ care să poată pricepe misiunea 
Lui dumnezeiască sau să cunoască povara pe care El o purta în 


locul oamenilor. Adesea, EI Își putea găsi liniștea numai când Se 
afla singur, în comuniune cu Tatăl Său ceresc. 

Cei chemaţi să sufere pentru cauza lui Hristos, care au de 
suferit neînțelegere și neîncredere până și în propria familie, pot 
găsi mângâiere la gândul că și lisus a suferit la fel. El îi înţelege, 
îi cheamă lângă EI, ca să afle ușurare tot acolo unde a aflat și El, 
în comuniune cu Tatăl. 

Aceia care ÎI primesc pe Hristos ca Mântuitor personal nu 
sunt părăsiţi ca niște orfani, lăsaţi să-și ducă singuri povara vieţii. 
El îi primește ca membri ai familiei cerești și îi invită să-L 
numească pe Tatăl Lui, Tatăl lor. Ei sunt „cei micuţi” ai Săi, 
scumpi inimii lui Dumnezeu, legați de El prin legăturile cele mai 
gingașe și mai dăinuitoare. El are faţă de ei o iubire nespusă, cu 
atât mai mare decât aceea pe care tatăl și mama noastră au 
simţit-o pentru noi când eram fără ajutor, cu cât cele divine sunt 
mai presus decât cele omenești. 

În legile date lui Israel, este o frumoasă ilustrație cu privire la 
legăturile dintre Hristos și poporul Lui. Când un evreu era silit, 
din cauza sărăciei, să se despartă de moștenirea lui și să se vândă 
chiar pe sine ca rob, datoria de a-l răscumpăra pe el și averea lui 
îi revenea celei mai apropiate rude (vezi Levitic 25,25.47-49; 
Rut 2,20). Tot așa, lucrarea răscumpărării noastre și a moștenirii 
noastre pierdute prin păcat a căzut asupra Lui, care este ruda 
noastră cea mai apropiată. El a devenit ruda noastră pentru a ne 
putea mântui. Mai aproape decât tata, mama, fratele, prietenul 
sau cel ce ne iubește, este Domnul și Mântuitorul nostru. „Nu te 
teme”, zice El, căci „Eu te izbăvesc, te chem pe nume, ești al 
Meu”. „De aceea, pentru că ai preţ în ochii Mei, pentru că ești 
prețuit și te iubesc, dau oameni pentru tine și popoare pentru 
viaţa ta” (Isaia 43,1.4). 

Hristos iubește ființele cerești care înconjoară tronul Său, dar 
cum poate fi măsurată iubirea cea mare cu care ne-a iubit pe noi? 
Noi nu putem s-o înţelegem, dar putem ști din experienţă că e 
adevărată. Iar dacă păstrăm legătura de rudenie cu EI, cu câtă iubire 
vom privi la aceia care sunt fraţii și surorile noastre în Domnul! 
Nu ar trebui să ne grăbim să recunoaștem pretenţiile rudeniei 
noastre dumnezeiești? Fiind adoptați în familia lui Dumnezeu, 
nu ar trebui să-L onorăm pe Tatăl nostru și rudenia noastră? 

CAPITOLUL 34 


INVITAŢIA 


Viata poate părea încurcată; dar, predându-ne 
înțeleptului Maestru-lucrător, El va scoate de acolo 
o viată şi un caracter-model spre mărirea Lui. 
Si caracterul care ajunge să se asemene cu 
caracterul slăvit al lui Hristos va fi primit 
în Paradisul lui Dumnezeu. 


„VENIȚI LA MINE, toţi cei truditi și împovăraţi, și Eu vă voi da 
odihnă.” 

Aceste cuvinte de mângâiere au fost adresate mulțimii care Îl 
urma pe lisus. Mântuitorul spusese că numai prin El oamenii pot 
ajunge să-L cunoască pe Dumnezeu. El vorbise despre ucenicii Săi 
ca despre niște oameni cărora li se dăduse cunoștința lucrurilor 
cerești. Dar n-a lăsat pe nimeni să simtă că nu poate avea parte de 
grija și de iubirea Lui. Toţi cei obosiţi și împovăraţi pot să vină la El. 

Cărturarii și fariseii, cu toată rigurozitatea lor pentru formele 
religioase, aveau simțământul unei nevoi pe care ritualurile lor 
nu o puteau împlini. Vameșii și păcătoşii puteau pretinde că sunt 
mulțumiți cu cele senzuale și pământești, dar inima lor era plină 
de neîncredere și teamă. lisus privea la cei deznădăjduiți și 
împovăraţi cu inima, care nu mai aveau nicio nădejde și care 
căutau să-și liniștească dorinţa sufletului cu desfătări pământești, 
și îi chema pe toţi să găsească odihnă în El. 

Cu bunătate, El îi invita pe cei apăsaţi: „Luaţi jugul Meu asupra 
voastră și învăţaţi de la Mine, căci Eu sunt blând și smerit cu 
inima; și veţi găsi odihnă pentru sufletele voastre”. 

Prin aceste cuvinte, Hristos îi vorbește fiecărei fiinţe omenești. 
Fie că-și dau seama sau nu, toţi oamenii sunt obosiţi și împovăraţi. 


Capitolul acesta se bazează pe cele relatate în Matei 11,28-30. 


Toţi sunt doborâţi de poveri pe care numai Hristos le poate 
îndepărta. Povara cea mai grea pe care o ducem este povara 
păcatului. Dacă am fi lăsați să o purtăm, această povară ne-ar 
strivi. Dar Cel Nevinovat a luat locul nostru. „Domnul a făcut să 
cadă asupra Lui nelegiuirea noastră a tuturor” (Isaia 53,6). El a 
purtat povara vinei noastre. El va lua sarcina de pe umerii noștri 
obosiţi. El ne va da odihnă. Povara grijilor și întristărilor o va 
duce tot El. Domnul ne invită să aruncăm asupra Lui toate grijile 
noastre, deoarece El ne poartă pe inima Lui. 

Fratele mai mare al neamului nostru este la tronul cel veșnic. 
El privește la oricare suflet ce-și îndreaptă faţa spre El, ca 
Mântuitor. El cunoaște din experienţă care sunt slăbiciunile 
omenești, care sunt lipsurile noastre și în ce stă tăria ispitelor 
noastre, deoarece El a fost ispitit în toate ca și noi, dar fără păcat. 
El priveghează asupra ta, fiu șovăielnic al lui Dumnezeu. Eşti 
ispitit? El te scapă. Eşti slab? EI îţi dă puteri. Eşti neștiutor? El 
te luminează. Eşti rănit? El te vindecă. Domnul „socotește 
numărul stelelor” și tot El îi „tămăduiește pe cei cu inima zdrobită 
și le leagă rănile” (Psalmi 147,4.3). „Veniti la Mine” este 
chemarea Lui. Oricare ar fi grijile și încercările, înfățișează cazul 
tău înaintea Domnului. Inima ta va fi întărită, ca să poată rezista. 
Se va deschide o cale ca să poţi scăpa din greutăţi și încurcături. 
Cu cât îţi dai seama că ești mai slab și mai fără ajutor, cu atât vei 
deveni mai puternic în tăria Lui. Cu cât este mai grea povara, cu 
atât este mai binecuvântată odihna, când le arunci pe toate asupra 
Purtătorului de poveri. Odihna oferită de Hristos este condi- 
ționată, și aceste condiţii sunt clar arătate. Toţi le pot îndeplini. 
El ne spune cum putem găsi această odihnă. 

„Luaţi jugul Meu asupra voastră”, zice Iisus. Jugul este un 
instrument al servirii. Vitele sunt înjugate pentru muncă și jugul 
este absolut necesar pentru ca lucrul lor să fie eficient. Prin 
ilustraţia aceasta, Hristos ne învaţă că noi suntem chemaţi să 
servim tot timpul vieţii noastre. Trebuie să luăm jugul Lui asupra 
noastră, ca să putem fi împreună-lucrători cu El. 

Jugul care ne leagă în slujire este Legea lui Dumnezeu. Marea 
lege a iubirii, descoperită în Eden, proclamată pe Sinai, iar în 

Noul Legământ scrisă în inimă, este cea care îl unește pe lucrătorul 
omenesc cu voința lui Dumnezeu. Dacă am fi lăsaţi să ne urmăm 
pornirile, să mergem acolo unde ne duce voința noastră, ne-am 
alinia în rândurile lui Satana și am ajunge să avem trăsăturile lui. 
De aceea Dumnezeu ne conduce prin voinţa Sa, care este nobilă 
și înălțătoare. El dorește ca noi să ne îndeplinim cu răbdare și 
înţelepciune toate îndatoririle slujirii. Chiar Hristos, în natura 
Lui omenească, a purtat jugul slujirii, zicând: „Vreau să fac voia 
Ta, Dumnezeule! Și Legea Ta este în fundul inimii Mele” (Psalmi 
40,8). „M-am pogorât din cer ca să fac nu voia Mea, ci voia Celui 
ce M-a trimis” (loan 6,38). Iubirea pentru Dumnezeu, râvna 
pentru slava Lui și iubirea pentru omenirea decăzută L-au adus 
pe lisus pe pământ ca să sufere și să moară. Aceasta a fost puterea 
care a condus viața Sa. El ne invită să ne însușim acest principiu. 

Sunt mulți oameni a căror inimă este chinuită sub povara 
grijilor, deoarece ei caută să atingă standardul acestei lumi. Ei au 
ales slujirea lumii, au acceptat neliniștea ei și au adoptat obiceiurile 
ei. În felul acesta, caracterul le este pervertit și viața lor a ajuns 
un chin. Pentru a-și mulţumi ambiția și dorinţele lumești, ei își 
rănesc conștiința și se încarcă și cu o povară în plus, aceea a 
remușcărilor. Neliniștea aceasta continuă le secătuiește puterea 
de viaţă. Domnul dorește ca ei să lase la o parte acest jug al 
robiei. Îi invită să primească jugul Său. El zice: „Jugul Meu este 
bun și sarcina Mea este uşoară”. El îi învaţă să caute mai întâi 
Împărăţia lui Dumnezeu și neprihănirea Sa și făgăduinţa Lui este 
că vor primi pe deasupra toate lucrurile de care au nevoie în 
viaţa aceasta. Frământarea este oarbă și nu poate să deosebească 
viitorul, dar lisus vede sfârşitul de la început. În orice greutate, 
El are o cale pregătită pentru a aduce ușurare. Tatăl nostru ceresc 
are o mie de căi pe care ne poate veni în ajutor și despre care nu 
știm nimic. Aceia care se călăuzesc după principiul că slujirea și 
cinstirea lui Dumnezeu trebuie să fie ținta supremă vor constata 
că necazurile pier și că înaintea lor se deschide o cărare netedă. 

„Învăţaţi de la Mine, căci Eu sunt blând și smerit cu inima”, 
zice lisus, „și veţi găsi odihnă.” Noi trebuie să intrăm în școala 
lui Hristos, pentru a învăţa de la El umilinţa și blândeţea. 


Mântuirea este lucrarea aceea prin care omul este educat pentru 
cer. Educaţia aceasta înseamnă cunoașterea lui Hristos. Înseamnă 
eliberarea de ideile, obiceiurile și practicile învăţate în școala 
domnului întunericului. Sufletul trebuie să fie eliberat de tot ce 
este în opoziţie cu credincioșia faţă de Dumnezeu. 

În inima lui Hristos, în care domnea o desăvârșită armonie cu 
Dumnezeu, era pace desăvârșită. El nu era niciodată măgulit de 
laude și nici zdrobit de acuzaţii și dezamăgiri. Chiar în timpul 
celei mai mari împotriviri și celei mai crude purtări faţă de EI, 
inima Lui era încă plină de curaj. Dar mulți dintre cei care se 
numesc urmași ai Lui au inima plină de grijă și neliniște, deoarece 
se tem să se încreadă cu totul în Dumnezeu. Ei nu se predau Lui 
cu totul, deoarece se tem de urmările pe care le-ar avea un 
asemenea lucru. Fără o predare totală, ei nu pot găsi pace. 

Iubirea de sine aduce neliniște. Dacă suntem născuţi de sus, 
vom avea gânduri cum a avut lisus, gânduri care L-au făcut să Se 
umilească, pentru ca noi să putem fi salvaţi. Atunci nu vom mai 
căuta lucrurile cele mai de frunte. Vom dori să stăm la picioarele 
lui Iisus și să învăţăm de la El. Vom înțelege că valoarea lucrării 
noastre nu constă în a face paradă și zgomot în lume sau în a fi 
activi și zeloși în propria putere. Valoarea lucrării noastre este 
proporţională cu împărtășirea cu Duhul Sfânt. Încrederea în 
Dumnezeu ne sfințește puterile minţii, așa încât, în răbdare, să 
ne putem stăpâni sufletele. 

Jugul este pus pe gâtul boilor pentru a-i ajuta să ducă povara 
mai ușor. Tot așa este și jugul lui Hristos. Când voinţa noastră 
este cufundată în voinţa lui Dumnezeu și când ne folosim darurile 
pentru a fi o binecuvântare pentru alții, vom vedea că povara 
vieţii este ușoară. Acela care umblă în calea poruncilor lui 
Dumnezeu merge împreună cu Hristos și, în iubirea Lui, inima 
găseşte pace. Când Moise s-a rugat: „Arată-mi căile Tale; atunci 
Te voi cunoaște”, Domnul i-a răspuns: „Voi merge Eu Însumi cu 
tine și îţi voi da odihnă”. Iar prin profeţi s-a dat solia aceasta: 
„Așa vorbește Domnul: 'Staţi în drumuri, uitaţi-vă și întrebaţi 
care sunt cărările cele vechi, care este calea cea bună; umblaţi pe 
ea, și veţi găsi odihnă pentru sufletele voastre!” (Exodul 33,13.14; 

Ieremia 6,16). Şi El zice: „O, de ai fi luat aminte la poruncile 
Mele, atunci pacea ta ar fi fost ca un râu și fericirea ta ca valurile 
mării” (Isaia 48,18). 

Aceia care ÎI cred pe Hristos pe cuvânt și predau fiinţa lor 
purtării Sale de grijă și viaţa lor ca El să o conducă vor afla pace 
și liniște. Nimic din lume nu poate să-i întristeze când lisus îi 
înveseleşte cu prezenţa Sa. În supunere desăvârşită, este odihnă 
desăvârșită. Domnul zice: „Celui cu inima tare, Tu-i chezășuiești 
pacea, căci se încrede în Tine” (Isaia 26,3). Viaţa poate părea 
încurcată, dar, predându-ne înţeleptului Maestru-lucrător, El va 
scoate de acolo o viaţă și un caracter-model, spre mărirea Lui. Și 
caracterul care ajunge să se asemene cu caracterul slăvit al lui 
Hristos va fi primit în Paradisul lui Dumnezeu. O omenire nouă 
va umbla împreună cu EI în alb, căci este vrednică. 

Când intrăm în odihna lui Hristos, cerul începe de aici. Noi 
răspundem chemării Sale: „Veniţi... și învăţaţi de la Mine” și, 
venind, începem viaţa veșnică. Cerul e o neîncetată apropiere de 
Dumnezeu, prin Hristos. Cu cât stăm mai mult și mai aproape 
de El, cu atât și chiar mai mult ni se va descoperi slava Sa; și cu 
cât vom cunoaște pe Dumnezeu mai mult, cu atât mai intensă va 
fi fericirea noastră. Dacă mergem cu lisus în această viaţă, vom 
fi copleșiți de iubirea Lui și întăriţi de prezenţa Lui. Tot ce poate 
să suporte natura omenească putem primi încă de aici. Dar ce 
sunt toate acestea în faţa celor viitoare? Ei stau acolo, „înaintea 
scaunului de domnie al lui Dumnezeu, și-l slujesc zi și noapte în 
Templul Lui. Cel ce şade pe scaunul de domnie Îşi va întinde 
peste ei cortul Lui. Nu le va mai fi foame, nu le va mai fi sete; 
nu-i va mai dogori nici soarele, nici vreo altă arşiţă. Căci Mielul, 
care stă în mijlocul scaunului de domnie, va fi Păstorul lor, îi va 
duce la izvoarele apelor vieții și Dumnezeu va șterge orice lacrimă 
din ochii lor” (Apocalipsa 7,15-17). 


CAPITOLUL 35 


„TACI, FII LINIŞTITĂ!” 


Dar Acela care a liniștit valurile Mării Galileii prin 
Cuvântul Său are un cuvânt aducător de pace 
pentru orice om. Oricât de grozavă ar fi furtuna, 
aceia care se îndreaptă spre lisus cu strigătul: 
„Doamne, mântuieşte-ne!” vor fi eliberati. 


FUSESE O ZI PLINĂ de evenimente în viaţa lui Iisus. Lângă 
lacul Galileii, El rostise primele Sale parabole, explicându-le 
oamenilor din nou, prin ilustraţii ușor de înţeles, natura Împărăției 
Sale și felul în care ea avea să fie întemeiată. El a asemănat lucrarea 
Sa cu aceea a semănătorului, dezvoltarea Împărăției Sale cu 
creșterea seminței de muștar și cu efectul aluatului în măsura de 
făină. Marea despărţire finală a celor neprihăniţi de cei nelegiuiți 
fusese ilustrată prin parabola cu grâul și neghina și prin pilda cu 
năvodul. Valoarea nemărginită a adevărurilor vestite de El fusese 
ilustrată prin comoara ascunsă și mărgăritarul de mare preţ, iar 
în parabola cu stăpânul casei, îi învățase pe ucenici cum să lucreze 
ca reprezentanţi ai Săi. 

Toată ziua învățase și vindecase, iar la venirea serii, gloatele 
încă se îmbulzeau în jurul Lui. Zi după zi lucrase pentru ei, abia 
luându-Și timp pentru masă sau odihnă. Criticile răutăcioase și 
răstălmăcirea cuvintelor Lui, cu care fariseii Îl urmăreau continuu, 
făceau ca lucrarea Lui să fie cu atât mai grea și mai obositoare; 
acum sfârșitul zilei L-a găsit atât de obosit, încât S-a hotărât să 
caute adăpost într-un loc retras, dincolo de lac. 

Tărmul răsăritean al lacului Ghenezaret nu era nelocuit, 
deoarece se mai găseau câteva sate ici și colo, pe lângă lac, dar 


Capitolul acesta se bazează pe cele relatate în Matei 8,23-34; Marcu 4,35-41; 
5,1-20; Luca 8,22-39. 

era o regiune pustie în comparație cu țărmul apusean. Avea 
populație mai mult păgână decât iudaică și avea legături puține 
cu Galileea. În felul acesta, Îi oferea lui Iisus adăpostul retras pe 
care-l căuta și de aceea El i-a îndemnat pe ucenici să-L însoțească 
acolo. 

După ce a dat drumul gloatei să plece, ei L-au luat în corabie, 
chiar „aşa cum era”, și au plecat cu grăbire. Dar nu aveau să 
plece singuri. Se mai aflau și alte corăbii de pescari la țărm şi 
acestea s-au umplut repede cu oamenii care Il urmau pe Iisus, 
doritori să-L vadă și să-L asculte. 

În cele din urmă, scăpat de îmbulzeala mulțimii şi frânt de 
oboseală și foame, Mântuitorul S-a întins pe fundul bărcii și a 
adormit repede. Seara fusese calmă și plăcută și liniștea domnea 
peste lac, dar, deodată cerul s-a întunecat, vântul s-a prăvălit 
sălbatic prin trecătorile muntelui, de-a lungul țărmului de răsărit, 
și o furtună îngrozitoare a izbucnit pe lac. 

Soarele coborâse la apus și întunecimea nopții se lăsase peste 
apa biciuită de furtună. Valurile, agitate cu furie de vântul sinistru, 
se aruncau cu îndrăzneală asupra bărcii ucenicilor și amenințau 
să o înghită. Pescarii aceștia oţeliți își petrecuseră viaţa pe lac și 
își conduseseră barca în siguranţă prin multe furtuni; însă de astă 
dată, tăria și priceperea lor n-au ajutat la nimic. Ei erau neputin- 
cioși în ghearele furtunii și, când vedeau că barca li se umplea cu 
apă, nădejdea i-a părăsit. 

Absorbiţi de eforturile lor de a se salva singuri, uitaseră că lisus 
era cu ei în barcă. Acum, văzând că truda le este zadarnică și că îi 
așteaptă moartea, şi-au amintit cine le poruncise să traverseze 
marea. Singura lor speranță era Iisus. În slăbiciunea și disperarea 
lor, au strigat: „Învățătorule! Învăţătorule!” Dar întunericul cel 
des ÎI ascundea din faţa lor. Glasurile lor au fost înghițite de vuietul 
furtunii și n-a venit niciun răspuns. Îndoiala și temerea i-au cuprins. 
Oare să-i fi uitat lisus? El, care biruise boala, demonii și chiar 
moartea, nu era în stare să-i ajute pe ucenicii Lui acum? Nu Se 
gândea oare că ei sunt într-o asemenea nenorocire? 

Au strigat din nou, dar nu s-a auzit alt răspuns, decât urletul 
apei înfuriate. Barca aproape se scufunda. O clipă, și părea că 
vor fi înghițiţi de valurile înfuriate. 


Deodată, lumina unui fulger străbate întunericul și ei ÎI văd 
pe lisus dormind netulburat de zgomot. Cu uimire și disperare, 
ei strigă: „Învăţătorule, nu- -Ţi pasă că noi pierim?” Cum se poate 
ca El să Se odihnească așa de liniștit când ei sunt în primejdie și 
se luptă cu moartea? 

Strigătul lor ÎI trezește pe lisus. La lumina fulgerului, ei văd 
pe faţa Lui o pace dumnezeiască; citesc în privirea Lui uitare de 
sine și iubire duioasă, iar inima lor, îndreptându-se către El, strigă: 
„Doamne, scapă-ne, că pierim!” 

Niciodată nu a rostit un suflet strigătul acesta fără să fie luat 
în seamă. În timp ce ucenicii își apucă vâslele pentru a face o 
ultimă sforțare, lisus Se ridică. El stă în picioare în mijlocul 
ucenicilor, în timp ce furtuna urlă, valurile se sparg peste ei, iar 
fulgerul Îi luminează faţa. Îşi ridică mâna, atât de des folosită în 
fapte de milă, și îi spune mării înfuriate: „Taci, fii liniștită!” 

Furtuna încetează. Valurile se liniştesc. Norii se retrag, se 
arată stelele. Corabia pluteşte lin pe apa liniştită. Întorcându-Se 
către ucenicii Săi, Iisus îi întreabă cu tristețe: „Pentru ce sunteți 
așa de fricoși? Tot n-aveţi credință?” (Marcu 4,40). 

O tăcere grea s-a lăsat asupra ucenicilor. Nici Petru nu 
îndrăznea să-și exprime groaza care-i umplea inima. Corăbiile 
care porniseră să-L însoţească pe lisus fuseseră în aceeași 
primejdie. Teroarea și disperarea stăpâniseră și peste oamenii 
din ele, dar porunca lui Iisus a adus liniștea asupra acelei scene 
îngrozitoare. Furia furtunii adunase corăbiile la un loc și toţi cei 
care erau pe ele văzuseră minunea. În calmul care a urmat, 
temerea a fost uitată. Oamenii șopteau între ei: „Ce fel de om 
este acesta de-L ascultă până și vânturile, și marea?” 

Când a fost trezit pentru a întâmpina furtuna, lisus era per- 
fect liniștit. Nu era nici urmă de teamă în cuvânt sau privire, 
pentru că în inima Lui nu era teamă. Dar El nu era liniștit pentru 
că puterea Sa era nemărginită. Nu ca un „Domn al cerului și al 
pământului” stătea El așa liniștit. El renunțase la puterea aceea, 
pentru că zice: „De la Mine Însumi nu pot face nimic” (loan 5,30). 
El Se încredea în puterea Tatălui. Iisus Se sprijinea pe credință — 
credință în iubirea și purtarea de grijă a lui Dumnezeu — și puterea 
acelui cuvânt care a liniștit furtuna era puterea lui Dumnezeu. 

După cum lisus Se sprijinea prin credință pe purtarea de grijă 
a Tatălui, tot astfel și noi trebuie să ne încredem în purtarea de 
grijă a Mântuitorului nostru. Dacă s-ar fi încrezut în El, ucenicii 
ar fi rămas liniștiți. Teama lor în timpul primejdiei le-a descoperit 
necredința. În strădania lor de a se salva singuri, ei au uitat de 
lisus și, numai atunci când, ajunși la disperare, nu s-au mai 
încrezut în ei înșiși, ci s-au îndreptat către El, lisus a putut să le 
dea ajutor. 

De câte ori nu avem și noi aceeași experienţă ca ucenicii! Când 
se adună furtuna ispitelor, când fulgerele sălbatice strălucesc și 
când valurile se prăvălesc peste noi, ne luptăm singuri cu furtuna, 
uitând că este Cineva care ne poate ajuta. Ne încredem în pro- 
pria putere, până când pierdem orice nădejde și suntem aproape 
de pieire. Atunci ne aducem aminte de Iisus și, dacă-L strigăm 
să ne mântuiască, chemarea noastră nu va fi în zadar. Deși, plin 
de întristare, El mustră necredinţa și încrederea noastră în noi 
înșine, niciodată nu ne lasă fără ajutor când avem nevoie. Fie pe 
uscat, fie pe mare, dacă-L avem pe Mântuitorul în inima noastră, 
nu trebuie să ne temem. Credinţa vie în Răscumpărătorul va linişti 
marea vieţii și El ne va scăpa din primejdie, cum știe că este mai 
bine. 

Mai e încă o învăţătură spirituală în această minune a liniștirii 
furtunii. Experienţa fiecărui om mărturisește în favoarea 
adevărului cuvintelor Scripturii: „Cei răi sunt ca marea înfuriată, 
care nu se poate liniști... Cei răi n-au pace, zice Dumnezeul meu” 
(Isaia 57,20.21). Păcatul ne-a distrus pacea. Cât timp eul este 
nesupus, nu putem găsi odihnă. Patimile cele mai mari ale inimii 
nu pot fi stăpânite de nicio putere omenească. În privința aceasta, 
suntem la fel de fără putere ca ucenicii, care nu erau în stare să 
liniștească furtuna care urla. Dar Acela care a liniștit valurile 
Mării Galileii prin Cuvântul Său are un cuvânt aducător de pace 
pentru orice om. Oricât de grozavă ar fi furtuna, aceia care se 
îndreaptă spre Iisus cu strigătul: „Doamne, mântuiește-ne!” vor 
fi eliberaţi. Harul Lui, care împacă sufletul cu Dumnezeu, 
liniștește frământarea patimilor omenești și, în iubirea Lui, inima 
găseşte odihnă. „A oprit furtuna, a adus liniștea și valurile s-au 
potolit. Ei s-au bucurat că valurile s-au liniștit și Domnul i-a dus 


în limanul dorit.” (Psalmi 107,29,30). „Deci, fiindcă suntem 
socotiți neprihăniţi prin credinţă, avem pace cu Dumnezeu, prin 
Domnul nostru lisus Hristos.” „Lucrarea neprihănirii va fi pacea, 
roada neprihănirii: odihna și liniștea pe vecie” (Romani 5,1; Isaia 
32,17). 

În zorii zilei, Mântuitorul și însoțitorii Lui au ajuns la țărm și 
lumina soarelui răsărind atingea apa și uscatul ca o binecuvântare 
de pace. Dar de abia coborâseră pe țărm și au avut înaintea ochilor 
o priveliște mai cumplită decât furia furtunii. Dintr-un ascunziș 
aflat între morminte, s-au aruncat asupra lor, ca și cum ar fi vrut 
să-i sfâșie, doi demonizați. De oamenii aceștia erau agăţate bucăţi 
din lanţurile pe care le sfărâmaseră când au scăpat din închisoare. 
Pe corp aveau răni care sângerau, acolo unde se tăiaseră cu pietre 
ascuţite. Ochii lor priveau rătăciți prin părul lung și murdar și 
orice asemănare cu ființele omenești părea că fusese ștearsă de 
către demonii care îi stăpâneau; semănau mai mult a fiare decât 
a oameni. 

Ucenicii și însoțitorii lor au fugit cuprinși de groază, dar 
deodată și-au dat seama că Iisus nu era cu ei și s-au întors să-L 
caute. El era acolo unde ÎI lăsaseră. EI, care liniștise furtuna, 
care îl întâmpinase mai înainte pe Satana și-l biruise, n-a fugit 
din faţa acestor demoni. Când, scrâșnind din dinţi și făcând spume 
la gură, acești oameni s-au apropiat de EI, lisus a ridicat mâna 
care poruncise valurilor să se liniștească, și ei nu s-au putut 
apropia mai mult. Urlau fără putere în faţa Lui. 

Cu autoritate, El a poruncit duhurilor necurate să iasă din ei. 
Cuvintele Lui au pătruns în mintea întunecată a acelor nenorociti. 
Slab de tot, ei şi-au dat seama că aproape de ei se afla Cineva 
care putea să-i scape de sub stăpânirea chinuitoare a demonilor. 
Au căzut la picioarele Mântuitorului, să I se închine, dar, când 
au deschis gura să-l ceară milă, demonii au vorbit prin ei, strigând 
cu putere: „Ce am eu a face cu Tine, Iisuse, Fiul Dumnezeului 
Celui Preaînalt? Te rog nu mă chinui!” 

lisus a întrebat: „Care îţi este numele?” Și răspunsul a fost: 
„Numele meu este "Legiune”, pentru că suntem mulți”. Folosindu-i 
pe acești nenorociti ca mijloace de comunicare, ei L-au rugat pe 
lisus să nu-i alunge din regiunea aceea. Pe coasta muntelui, nu 

departe de acolo, păştea o turmă de porci. Demonii au cerut 
îngăduința să intre în ei și Iisus le-a îngăduit. Deodată turma a 
fost cuprinsă de panică. Porcii au alergat nebunește spre stânci 
și, nefiind în stare să se oprească pe țărm, s-au aruncat în apă și 
au pierit. 

Între timp, o schimbare minunată avusese loc cu demonizații. 
În mintea lor pătrunsese lumina. Ochii lor străluceau de inteligență. 
Faţa lor, atâta vreme deformată după chipul lui Satana, s-a 
îmblânzit deodată, mâinile pătate de sânge s-au liniștit și, cu vocea 
veselă, oamenii preamăreau pe Dumnezeu pentru eliberare. 

Din vârful stâncilor, păzitorii porcilor au văzut cele petrecute 
și au alergat să ducă veștile acestea atât stăpânilor lor, cât și 
celorlalți oameni. Cu frică și uimire, întreaga populaţie a alergat 
înaintea lui lisus. Cei doi demonizaţi fuseseră groaza ținutului. 
Nimeni nu avea curaj să treacă pe unde se aflau ei, căci se puteau 
arunca oricând asupra trecătorilor cu furie diavolească. Acum, 
oamenii aceștia erau îmbrăcaţi și cu mintea întreagă, stând la 
picioarele lui lisus, ascultând cuvintele Lui și slăvind Numele 
Aceluia care îi vindecase. Însă oamenii care au văzut această 
scenă minunată nu s-au bucurat. Pierderea porcilor îi afecta mai 
mult decât eliberarea acestor captivi ai lui Satana. 

Pentru binele stăpânilor acestor porci se îngăduise să vină 
asupra lor această pagubă. Ei erau absorbiți de lucrurile 
pământești și nu se îngrijeau de marile nevoi ale vieţii lor spirituale. 
lisus dorea să spulbere vraja nepăsării lor egoiste, ca ei să poată 
primi harul Său. Dar regretul și indignarea pentru pierderea 
trecătoare le-au orbit ochii, așa că nu au mai văzut îndurarea 
Mântuitorului. 

Manifestarea puterii supranaturale a stârnit prejudecățile 
oamenilor și a provocat temerile lor. Puteau să vină nenorociri și 
mai mari, dacă Străinul acesta rămânea între ei. S-au temut de 
ruină materială și s-au hotărât să se lipsească de prezenţa Lui. 
Cei care trecuseră lacul împreună cu lisus au povestit tot ce se 
întâmplase în noaptea trecută: despre primejdia din mijlocul 
furtunii și despre felul în care au fost liniștite vântul și marea. 
Dar cuvintele lor erau fără efect. Cu groază, oamenii s-au strâns 


în jurul lui lisus și L-au rugat stăruitor să plece de la ei și El i-a 
ascultat luând corabia îndată către țărmul opus. 

Oamenii din Gherghesa aveau în faţa lor dovada vie despre 
puterea și îndurarea lui Hristos. Ei i-au văzut pe oamenii cărora 
le fusese redată puterea de judecată, dar se temeau așa de mult 
să nu-și primejduiască interesele pământești, încât Acela care îl 
biruise pe domnul întunericului în faţa lor era tratat ca un 
nepoftit, și Darul ceresc a fost alungat de la ușile lor. Noi nu 
avem ocazia să ne îndepărtăm de persoana lui lisus așa cum au 
făcut cei din Gherghesa, totuși sunt mulţi care refuză să asculte 
de cuvântul Lui, deoarece ascultarea ar însemna sacrificarea unor 
interese lumești. Pentru ca nu cumva prezenţa Lui să le 
pricinuiască vreo pierdere bănească, mulţi leapădă harul Lui și 
îndepărtează Duhul Lui de la ei. 

Dar cu totul altele au fost sentimentele demonizaților vindecați. 
Ei doreau să fie în tovărăşia Eliberatorului lor. În prezența Lui se 
simțeau la adăpost de puterea demonilor, care le chinuiseră viața 
și le irosiseră puterile. Când lisus era gata să urce în corabie, s-au 
ținut strâns de El, au îngenuncheat la picioarele Lui și L-au rugat 
să-i lase să rămână aproape de El, ca să poată asculta mereu 
cuvintele Lui. Dar lisus le-a poruncit să meargă acasă și să vestească 
ce lucruri mari a făcut Domnul pentru ei. 

Ei aveau ceva de lucru: să meargă acasă, între păgâni, și să 
povestească despre binecuvântările primite de la lisus. Era greu 
pentru ei să se despartă de Mântuitorul lor. Cu siguranță că 
urmau să aibă multe greutăți în mijlocul concetățenilor păgâni. 
Și îndelunga lor despărţire de societate părea să-i fi făcut neînstare 
de lucrarea ce le era încredinţată. Dar, îndată ce lisus le-a arătat 
datoria, ei au fost gata să asculte. Ei nu numai că au povestit în 
familie și între vecini despre lisus, ci au mers prin Decapole, 
vestind pretutindeni puterea Lui mântuitoare și povestind cum 
au fost eliberaţi de demoni. Făcând lucrul acesta, ei primeau o 
binecuvântare mai mare decât aceea pe care ar fi avut-o, dacă ar 
fi rămas în prezenţa Lui. Atunci când lucrăm pentru a duce mai 
departe vestea cea bună a mântuirii, suntem aduși mai aproape 
de Mântuitorul. 

Cei doi demonizați vindecaţi au fost cei dintâi misionari pe 
care i-a trimis Hristos să predice Evanghelia în regiunea Decapole. 
Oamenii aceștia avuseseră prilejul să asculte învăţăturile lui 
Hristos numai câteva clipe. Nu avuseseră niciodată ocazia să 
asculte o predică a Lui. Ei nu puteau să-i învețe pe oameni ca 
ucenicii care fuseseră zilnic cu Hristos. Dar purtau în propria 
persoană dovada că lisus era Mesia. Ei puteau spune ceea ce 
știau, ce văzuseră, ce auziseră și ce simţiseră singuri din puterea 
lui Hristos. Lucrul acesta îl poate face oricine a fost atins în inima 
lui de harul lui Dumnezeu. loan, ucenicul iubit, scria: „Ce era de 
la început, ce am auzit, ce am văzut cu ochii noștri, ce am privit 
și ce am pipăit cu mâinile noastre, cu privire la Cuvântul vieţii... 
Ce am văzut și am auzit, aceea vă vestim şi vouă” (1 Ioan 1,1-3). 
Ca martori ai lui Hristos, trebuie să spunem ce știm, ce am văzut, 
auzit și simţit. Dacă L-am urmat pe lisus pas cu pas, vom avea 
ceva foarte precis de spus cu privire la felul în care El ne-a condus. 
Putem spune cum am pus la probă făgăduinţa Lui și am văzut că 
este adevărată. Putem mărturisi ceea ce știm despre harul lui 
Hristos. Aceasta e mărturisirea pe care o cere Domnul și din 
lipsa căreia lumea piere. 

Deși oamenii din Gherghesa nu L-au primit, lisus nu i-a lăsat 
în întunericul pe care îl aleseseră. Când L-au rugat să plece, încă 
nu auziseră cuvintele Lui. Nu știau ce resping. Din cauza aceasta, 
EI le-a trimis din nou lumină, prin aceia pe care nu puteau refuza 
să-i asculte. 

Făcând să piară porcii, Satana avea ca scop să-i îndepărteze 
pe oameni de la Mântuitorul și să împiedice predicarea 
Evangheliei în ţinutul acela. Dar tocmai întâmplarea aceasta a 
trezit toată regiunea aceea, așa cum nimic altceva nu ar fi fost în 
stare s-o facă, și a îndreptat atenţia tuturor către Hristos. Deși 
Mântuitorul a plecat, oamenii pe care El îi vindecase au rămas ca 
martori ai puterii Lui. Aceia care fuseseră instrumentele domnului 
întunericului au devenit canale de lumină, trimiși ai Fiului lui 
Dumnezeu. Oamenii se minunau când ascultau aceste vești 
nemaipomenite. În întreaga regiune s-a deschis o ușă pentru 
Evanghelie. Când lisus a revenit în Decapole, lumea s-a adunat 
în jurul Lui și, timp de trei zile, nu numai locuitorii unui oraș, ci 


mii de oameni din toate împrejurimile au ascultat solia mântuirii. 
Până și puterea demonilor este sub stăpânirea Mântuitorului 
nostru și lucrarea răului este întoarsă spre bine. 

Întâlnirea cu demonizații din Gherghesa cuprindea o învățătură 
pentru ucenici. Ea arăta adâncimea degradării în care caută Satana 
să târască întregul neam omenesc și misiunea lui Hristos de a-i 
elibera pe oameni de sub puterea celui rău. Fiinţele acelea 
nenorocite, care locuiau printre morminte, posedate de demoni, 
robite de patimi nestăpânite și de plăceri scârboase, ne arată ce 
ar fi ajuns omenirea, dacă ar fi fost lăsată sub stăpânirea lui Satana. 
Influenţa lui Satana se exercită necontenit asupra oamenilor, ca 
să tulbure simţurile, să stăpânească mintea pentru rău și să aţâţe 
la violenţe și crime. El slăbește corpul, întunecă inteligenţa și 
înjoseşte sufletul. Ori de câte ori leapădă invitația Mântuitorului, 
oamenii se supun lui Satana. În toate domeniile vieții, în familie, 
în afaceri și chiar în biserică, mulţi oameni fac astăzi acelaşi lucru. 
Din cauza aceasta s-au răspândit pe pământ violenţa și crima, iar 
întunericul moral, ca o mantie a mortii, învăluie casele oamenilor. 
Prin ispitele lui iscusite, Satana îi face pe oameni să se dedea la 
rele tot mai mari, până când ajung la decădere morală și la ruină. 
Unica siguranță împotriva puterii lui se află în prezenţa lui Iisus. 
Înaintea oamenilor și a îngerilor, Satana a fost descoperit ca 
vrăjmaș și distrugător al omului, iar Hristos, ca Prietenul și 
Eliberatorul omului. Spiritul Său va dezvolta în om ceea ce 
înnobilează caracterul și umple de demnitate ființa sa. ÎI va înălța 
pe om pentru gloria lui Dumnezeu în corp, s suflet şi spirit. „Căci 
Dumnezeu nu ne-a dat un duh de frică, ci de putere, de dragoste 
şi de chibzuinţă” (2 Timotei 1,7). El ne-a chemat ca să căpătăm 
slava” — caracterul - Domnului nostru Iisus Hristos, ne-a chemat 
ca să fim „asemenea chipului Fiului Său” (2 Tesaloniceni 2,14; 
Romani 8,29). 

lar oameni care au fost înjosiți până când au ajuns instrumente 
ale lui Satana sunt și acum transformați, prin puterea lui Hristos, 
în soli ai neprihănirii și trimiși de Fiul lui Dumnezeu la fel ca pe 
vremuri: „Du-te și spune tot ce ţi-a făcut Domnul şi cum a avut 
milă de tine”. 

CAPITOLUL 36 


ATINGEREA CREDINȚEI 


Credința spre mântuire nu este numai o recunoaștere 
intelectuală a adevărului... Singura credință care ne 
va fi de folos este aceea care-L are pe El ca 
Mântuitor personal, credința care-și însușeşte 
meritele Lui... Credinţa adevărată este viață. O 
credință vie înseamnă o creștere a vigorii, o încredere 
deplină, prin care credinciosul devine o putere 
cuceritoare. 


REVENIND DE LA GHERGHESA pe ţărmul apusean, lisus a 
găsit acolo o mulțime de oameni care L-au primit și L-au salutat 
cu bucurie. El a rămas pe țărm câtva timp, învățând și vindecând, 
apoi S-a îndreptat spre casa lui Levi-Matei, pentru a lua masa 
împreună cu vameșii. Aici L-a găsit lair, mai-marele sinagogii. 

Acest conducător al iudeilor a venit foarte întristat la Iisus și 
s-a aruncat la picioarele Lui, spunând: „Fetiţa mea trage să moară; 
rogu-Te, vino de-Ti pune mâinile peste ea, ca să se facă sănătoasă 
și să trăiască”. 

Îndată, isus a plecat spre casa acestui fruntaș. Deși văzuseră 
atât de multe fapte de milă, ucenicii au fost foarte surprinși de 
îndeplinirea cererii acestui rabin îngâmfat. L-au însoţit totuși pe 
Domnul lor, iar lumea a venit după ei, plină de curiozitate și de 
nerăbdare. 

Casa fruntașului nu era prea departe, dar lisus și însoțitorii 
Lui înaintau încet, deoarece mulțimea îi înconjura din toate 
părțile. Tatăl, nerăbdător, nu putea să mai suporte întârzierea; 
dar lisus, milostiv cu oamenii, Se oprea ici și colo să uşureze 
suferințele cuiva sau să mângâie o inimă tulburată. 


Capitolul acesta se bazează pe cele relatate în Matei 9,18-26; Marcu 5,21-43; 
Luca 8,40-56. 


În timp ce se aflau încă pe drum, un om și-a făcut loc prin 
mulțime, aducându-i lui Iair vestea că fiica lui a murit și că nu 
mai avea rost să-L supere pe Învățătorul. Cuvântul a ajuns la 
urechea lui Iisus. „Nu te teme”, a zis El, „crede numai și va fi 
tămăduită.” 

Iair s-a apropiat mai mult de Mântuitorul și împreună s-au grăbit 
spre casă. Bocitorii plătiţi și cântăreții din fluier sosiseră deja și 
umpleau văzduhul cu strigătele lor. Prezenţa mulțimii și frământarea 
ei au mișcat inima lui lisus. El a încercat să-i liniștească pe oameni, 
zicând: „Pentru ce faceţi atâta zarvă și pentru ce plângeţi? Copila 
n-a murit, ci doarme”. Ei s-au supărat auzind cuvintele Străinului. 
O văzuseră pe copilă în braţele mortii și au început să-și bată joc de 
El. După ce a cerut ca toţi să iasă din casă, lisus a luat cu EI pe tatăl 
și pe mama fetiţei și pe cei trei ucenici — Petru, Iacov și loan — și au 
intrat împreună în camera copilei. 

lisus S-a apropiat de pat și, luând mâna copilei în mâna Sa, a 
rostit încet, în limbajul folosit în casa ei, cuvintele: „Fetiţo, scoală-te, 
îți zic!” 

Deodată, un fior a străbătut corpul care zăcea inert. Pulsul 
vieţii a bătut iarăși. Buzele s-au deschis zâmbind. Ochii s-au 
deschis mari, ca după somn, și fetiţa a privit cu uimire la grupul 
de lângă ea. S-a ridicat, și părinţii au îmbrăţișat-o și au plâns de 
bucurie. 

În drum spre casa fruntașului, lisus întâlnise în mulțime o 
femeie care de doisprezece ani suferea de o boală care făcea ca 
viaţa ei să fie o povară. Ea își cheltuise toţi banii pe doctori și pe 
leacuri, ca în cele din urmă să i se spună că nu se poate vindeca. 
Dar speranţele ei s-au redeşteptat când a auzit de vindecările 
făcute de Hristos. Era sigură că, dacă s-ar fi putut atinge măcar 
de EI, ar fi fost vindecată. În slăbiciune și suferință, ea a mers la 
marginea apei unde învăţa lisus și a încercat să se strecoare prin 
mulțime, dar în zadar. Din nou L-a urmărit până la casa lui Levi- 
Matei, dar nici acum nu a fost în stare să se apropie. Începuse 
deja să dispere când, făcându-Și drum prin mulțime, Iisus ajunse 
aproape de locul în care se afla ea. 

Ocazia de aur venise. Se afla în prezența Marelui Medic. Dar, 
în emotia ei, n-a fost în stare să-l vorbească și nici nu a putut 
decât să-l zărească o clipă faţa. De teamă să nu piardă singura 
ocazie de vindecare, s-a înghesuit printre oameni, zicând în sine: 
„Dacă aş putea doar să mă ating de haina Lui, mă voi tămădui”. 
În timp ce El trecea, ea s-a întins și a izbutit să-I atingă doar 
marginea veșmântului. Dar în clipa aceea a ştiut că era vindecată. 
În această unică atingere, era adunată credinţa întregii ei vieți şi, 
deodată, durerile și slăbiciunile au făcut loc puterii și sănătăţii 
depline. 

Cu inima plină de recunoștință, ea a încercat apoi să se retragă 
din mulțime, dar deodată lisus S-a oprit, și oamenii s-au oprit 
odată cu El. S-a întors și, privind în Jur, a întrebat cu o voce care 
s-a auzit clar peste murmurul mulțimii: „Cine s-a atins de Mine?” 
Oamenii au rămas miraţi de această întrebare. Mântuitorul era 
îmbulzit din toate părţile și împins într-o parte și alta, așa că 
întrebarea părea ciudată. 

Petru, gata întotdeauna să vorbească, a zis: „Învăţătorule, 
noroadele Te împresoară și Te îmbulzesc și mai întrebi: Cine s-a 
atins de Mine?” lisus a răspuns: „S-a atins cineva de Mine, căci 
am simţit că a ieșit din Mine o putere”. Mântuitorul putea să 
deosebească atingerea credinţei de atingerea întâmplătoare a 
mulțimii nepăsătoare. O asemenea încredere nu trebuia să fie 
lăsată să treacă fără a fi luată în seamă. El voia să-i spună femeii 
umilite cuvinte de mângâiere, care să fie pentru ea un izvor de 
bucurie, cuvinte care aveau să fie o binecuvântare pentru urmașii 
Săi, până la sfârşitul timpului. 

Privind spre femeie, lisus a stăruit să afle cine L-a atins. 
Văzând că e zadarnic să se mai ascundă, ea a înaintat tremurând 
și s-a aruncat la picioarele Lui. Cu lacrimi de recunoștință, a 
povestit cât a suferit și cum a fost vindecată. lisus a zis cu 
blândeţe: „Îndrăznește, fiică, credinţa ta te-a mântuit, du-te în 
pace”. El n-a dat ocazia superstiţiei, lăsând să se creadă că simpla 
atingere a hainei Lui ar avea putere de vindecare. Nu prin atingerea 
exterioară de EI, ci prin credinţa care a luat în stăpânire puterea 
Lui divină s-a făcut vindecarea. 


Mulțimea curioasă, care se îmbulzea în jurul lui Iisus, n-a simțit 
niciun fel de putere venind de la El. Dar, când a întins mâna 
pentru a-L atinge, crezând că va fi însănătoșită, femeia suferindă 
a simţit puterea vindecătoare. Tot așa stau lucrurile și în cele 
spirituale. Dacă vorbeşti de religie doar ocazional, dacă te rogi 
fără foame și sete sufletească și fără credinţă vie, nu ajungi la 
nimic. O credință numai cu numele, care-L primeşte pe Hristos 
numai ca Mântuitor al lumii, nu poate aduce niciodată vindecarea 
sufletului. Credinţa spre mântuire nu este numai o recunoaștere 
intelectuală a adevărului. Acela care așteaptă ca mai întâi să aibă 
toată cunoștința şi abia după aceea să-și manifeste credința nu 
poate primi binecuvântări de la Dumnezeu. Nu e de ajuns să 
credem despre Hristos, trebuie să credem în El. Singura credință 
care ne va fi de folos este aceea care-L are pe El ca Mântuitor 
personal, care-și însușește meritele Lui. Mulţi consideră credinţa 
ca o părere. Credinţa mântuitoare este un contract prin care cei 
ce-L primesc pe Hristos se unesc prin legământ cu Dumnezeu. 
Credinţa adevărată este viaţă. O credinţă vie înseamnă o creștere 
a vigorii, o încredere deplină, prin care credinciosul devine o 
putere cuceritoare. 

După vindecarea femeii, lisus a dorit ca ea să recunoască 
binecuvântările primite. Darurile pe care le oferă Evanghelia 
nu trebuie câștigate în ascuns sau folosite în taină. De aceea, 
Domnul cere de la noi să mărturisim despre bunătatea Lui. 
„Voi Îmi sunteți martori, zice Domnul, că Eu sunt Dumnezeu” 
(Isaia 43,12). 

Mărturia noastră despre credincioşia Sa e mijlocul pe care 
cerul l-a ales pentru a-L descoperi lumii pe Hristos. Noi trebuie 
să recunoaștem harul Său, așa cum este făcut cunoscut prin sfinții 
din vechime, dar ceea ce are într-adevăr efect este mărturia 
propriei experienţe. Suntem martori pentru Dumnezeu atunci 
când descoperim în noi lucrarea unei puteri dumnezeiești. Fiecare 
om are o viaţă deosebită de a tuturor celorlalți și o experienţă cu 
totul deosebită de a lor. Dumnezeu dorește ca laudele noastre să 
se înalțe către EI, purtând amprenta individualităţii noastre. Toate 
aceste recunoașteri preţioase pentru lauda slavei harului Său, 

când sunt susținute de o viaţă curată, creștinească, au o putere 
de neînvins, care lucrează pentru salvarea oamenilor. 

Când cei zece leproși au venit la Iisus pentru vindecare, El i-a 
îndemnat să meargă și să se arate preotului. Pe drum, au fost 
curățiți, dar numai unul dintre ei s-a întors să-l dea slavă. Ceilalți 
au mers în drumul lor, uitându-L pe Acela care-i făcuse sănătoși. 
Câţi oameni nu fac astăzi la fel! Domnul lucrează neîncetat pentru 
binele omenirii. El le împarte fără încetare bunătăţile Sale. El îi 
ridică pe bolnavi din patul lor de suferință. El îi scapă pe oameni 
din primejdia pe care ei n-o văd, El trimite îngeri din cer să-i 
salveze din nenorocire, să-i apere „de ciuma care umblă în 
întuneric” și „de molima care bântuie ziua-n amiaza mare” (Psalmi 
91,6), dar inimile lor nu sunt impresionate. El a dat toate bogă- 
tiile cerului pentru a-i răscumpăra, dar ei nu iau seama la marea 
Lui iubire. Prin nemulţumirea lor, ei își închid inima faţă de harul 
lui Dumnezeu. Asemenea buruienilor deşertului, care nu cunosc 
binele, sufletele lor locuiesc în locurile uscate ale pustiei. 

Este spre binele nostru să ținem proaspătă amintirea fiecărui 
dar de la Dumnezeu. În felul acesta, credinţa este întărită pentru 
a cere și a primi mai mult. Este mai mare încurajare pentru noi în 
cea mai mică binecuvântare pe care o primim de la Dumnezeu 
decât în toate binecuvântările pe care le putem găsi în credinţa și 
experienţa altora. Sufletul care răspunde harului lui Dumnezeu 
va fi ca o grădină udată. Sănătatea lui va crește repede, lumina 
lui va răsări în întuneric și slava Domnului se va vedea peste el. 
Să ne aducem aminte de iubirea duioasă a Domnului și de 
mulțimea îndurărilor Lui. Asemenea poporului Israel, să ridicăm 
pietrele noastre de amintire și să înscriem pe ele istoria prețioasă 
a celor făcute de Dumnezeu pentru noi. Și când revedem felul 
Lui de purtare în pelerinajul nostru, să spunem din inimi pline de 
recunoștință: „Cum voi răsplăti Domnului toate binefacerile Lui 
faţă de mine? Voi înălța paharul izbăvirilor și voi chema Numele 
Domnului. Îmi voi împlini juruințele făcute Domnului în fața 
întregului Său popor” (Psalmi 116,12-14). 


CAPITOLUL 37 


CEI DINTÂI EVANGHELIŞTI 


După cum voi Mă veți mărturisi înaintea oamenilor, 
așa şi Eu voi da mărturie pentru voi înaintea lui 
Dumnezeu şi a îngerilor sfinti. Voi trebuie să fiti 

martorii Mei pe pământ, canale prin care harul Meu 
să poată să se reverse pentru vindecarea lumii. În 
acelaşi fel, Eu voi fi Reprezentantul vostru în cer. 


APOSTOLII ERAU MEMBRI Al FAMILIEI LUI IISUS, care L-au 
însoţit în călătoriile Lui pe jos prin Galileea. Ei au fost părtași 
cu El la munca și la greutăţile care au venit peste ei. Au ascultat 
cuvântările Lui, au umblat și au vorbit cu Fiul lui Dumnezeu și, 
din instruirea Lui zilnică, au învăţat cum să lucreze pentru 
înălțarea neamului omenesc. În timp ce Iisus slujea mulțimii de 
oameni care se adunase în jurul Lui, ucenicii Săi se aflau între cei 
de faţă, doritori să împlinească cererile Lui și să-l ușureze munca. 
Ei dădeau ajutor la aranjarea oamenilor, îi aduceau pe cei bolnavi 
la Mântuitorul și contribuiau la mângâierea tuturor. Ei îi căutau 
pe ascultătorii interesaţi, le explicau Scripturile și lucrau pentru 
binele lor spiritual pe diferite căi. Îi învățau pe alţii tot ce aflaseră 
de la Iisus și în fiecare zi câștigau o experienţă mai bogată. Dar 
aveau nevoie și de experienţa de a lucra singuri. Mai aveau nevoie 
de multă învăţătură, îndelungă răbdare și blândeţe. Acum, când 
era cu ei, pentru a le arăta greșelile, pentru a-i sfătui și îndrepta, 
Mântuitorul i-a trimis ca reprezentanţi ai Lui. 

Cât fuseseră cu EI, ucenicii se găsiseră deseori în încurcătură 
din cauza învăţăturii preoţilor și a fariseilor, dar aduseseră 
greutăţile lor la lisus. El le prezentase adevărurile Scripturii în 


Capitolul acesta se bazează pe cele relatate în Matei 10; Marcu 6,7-11; Luca 
9,1-6. 

contrast cu tradiția. În felul acesta, le-a întărit credința în Cuvântul 
lui Dumnezeu și, într-o mare măsură, i-a eliberat de teama de 
rabini și de robia tradiţiei. În pregătirea ucenicilor, exemplul 
vieţii Mântuitorului era mult mai eficient decât toate celelalte 
învățături doctrinare. Când au fost despărțiți de EI, fiecare privire, 
fiecare inflexiune a vocii și fiecare cuvânt le-au revenit în minte. 
Adesea, când erau în luptă cu vrăjmașii Evangheliei, au repetat 
cuvintele Lui și, când au văzut efectul asupra oamenilor, s-au 
bucurat foarte mult. 

Chemându-i pe cei doisprezece în jurul Său, i-a trimis să 
meargă doi câte doi prin orașe și prin sate. Niciunul nu a fost 
trimis singur, ci frate a fost asociat cu frate și prieten cu prieten. 
În telul acesta, se puteau ajuta și încuraja unul pe altul, se puteau 
sfătui și ruga împreună, tăria unuia venea în ajutorul slăbiciunii 
celuilalt. În același fel i-a trimis mai târziu pe cei șaptezeci. Ținta 
Mântuitorului a fost ca solii Evangheliei să fie asociați în felul 
acesta. Chiar în zilele noastre, lucrarea de evanghelizare ar avea 
mult mai mare succes, dacă acest exemplu ar fi urmat mai de 
aproape. 

Solia ucenicilor era aceeași ca a lui loan Botezătorul și a lui 
Hristos Însuși: „Împărăţia cerurilor este aproape”. Ei nu trebuiau 
să intre în dispută cu oamenii cu privire la întrebarea dacă lisus 
din Nazaret este sau nu Mesia, dar, în Numele Lui, trebuiau să 
facă aceleași lucrări pline de milă pe care le făcuse El. El le-a 
spus: „Vindecaţi pe bolnavi, înviaţi pe morţi, curăţiţi pe leproși, 
scoateţi afară dracii. Fără plată ați primit, fără plată să dați”. 

În timpul lucrării Sale, Hristos a devotat mai mult timp pentru 
vindecarea bolnavilor decât pentru predicare. Minunile Lui 
mărturiseau despre adevărul cuvintelor Sale, că El n-a venit să 
nimicească, ci să mântuiască. Neprihănirea mergea înaintea Lui 
și slava Domnului era înapoia Lui. Oriunde Se ducea, veștile 
despre faptele Sale de milă mergeau înainte. Pe unde trecuse, cei 
ce avuseseră parte de mila Lui se bucurau de sănătate și puneau 
la lucru puterile pe care le recâștigaseră. Mulţimi de oameni se 
adunau în jur să audă de pe buzele lor lucrurile pe care le făcuse 
Domnul. Glasul Lui era cel dintâi sunet pe care-l auziseră unii în 


viaţa lor. Numele Lui era primul cuvânt pe care-l rostiseră alții, 
fața Lui era cea dintâi pe care o priviseră. Cum să nu-L iubească 
pe Iisus și să nu-L laude? În timp ce trecea prin oraşe şi sate, El 
era ca un curent vital, răspândind viaţă și bucurie prin toate 
locurile pe unde trecea. 

Urmașii lui Hristos trebuie să lucreze ca El. Noi trebuie să-i 
hrănim pe cei înfometați, să-i îmbrăcăm pe cei goi, să-i mângâiem 
pe cei suferinzi și întristaţi. Trebuie să-i ajutăm pe cei disperaţi, 
să le aducem nădejde celor deznădăjduiţi. Și cu noi se va împlini 
aceeași făgăduinţă: „Neprihănirea ta îţi va merge înainte și slava 
Domnului te va însoţi” (Isaia 58,8). Iubirea lui Hristos, manifes- 
tată printr-o slujire neegoistă, va avea mai mare putere de a 
schimba pe făcătorul de rele decât sabia sau tribunalul. Acestea 
sunt necesare ca să-l îngrozească pe călcătorul de lege, dar misio- 
narul plin de iubire face mult mai mult. Adesea, sub mustrare, 
inima se înăsprește, dar sub iubirea lui Hristos se îmblânzește. 
Misionarul nu numai că poate să vindece bolile corpului, ci îl 
poate conduce pe păcătos la Marele Medic, care curăţește sufletul 
de lepra păcatului. Prin slujitorii Săi, Dumnezeu dorește ca 
bolnavii, nenorociţii, cei posedaţi de duhuri rele să audă glasul 
Lui. Prin lucrătorii Săi luaţi dintre oameni, El dorește să fie un 
Mângâietor așa cum lumea nu cunoaște. 

În prima călătorie misionară, ucenicii trebuiau să meargă 
numai la „oile pierdute ale casei lui Israel”. Dacă ar fi predicat 
Evanghelia la neamuri sau la samariteni, ei și-ar fi pierdut influența 
faţă de iudei. Stârnind prejudecățile fariseilor, ei s-ar fi amestecat 
în certuri, care i-ar fi descurajat chiar de la începutul lucrării lor. 
Chiar apostolii înțelegeau cu greu că Evanghelia trebuia să fie 
dusă la toate neamurile. Atâta timp cât ei înșiși nu puteau să 
înțeleagă acest adevăr, nu erau pregătiți să lucreze pentru neamuri. 
Dacă iudeii primeau Evanghelia, Dumnezeu intenționa ca ei să 
devină solii Săi pentru neamuri. De aceea trebuia ca ei să fie 
primii care auzeau solia. 

În tot câmpul activității lui Hristos, erau persoane care 
deveneau conștiente de nevoile lor, flămânzind și însetând după 
adevăr. Venise timpul să se ducă vestea despre iubirea Lui și 

acestor ființe doritoare. La toți aceștia, ucenicii trebuiau să meargă 
ca reprezentanţi ai Lui. Credincioșii aveau să-i considere 
învăţători rânduiţi de Dumnezeu și, când Mântuitorul urma să 
fie luat de la ei, nu aveau să rămână fără povăţuitori. 

În această primă călătorie, ucenicii urmau să meargă numai 
acolo unde Iisus fusese mai înainte și câștigase prieteni. Pregătirea 
lor pentru călătorie avea să fie cât se poate de simplă. Nimic nu 
trebuia să le abată mintea de la marea lor lucrare sau să trezească 
în vreun fel opoziţia și să închidă poarta pentru lucrarea lor 
viitoare. Nu trebuia ca ei să adopte îmbrăcămintea învăţătorilor 
religioși, nici să folosească ceva în înfăţişarea lor pentru a se 
deosebi de sătenii umili. Nu trebuiau să intre în sinagogi și să-i 
invite pe oameni la slujbe publice; stăruința lor trebuia să fie 
depusă în lucrarea din casă în casă. Ei nu trebuiau să piardă timpul 
cu saluturi nefolositoare sau să meargă din casă în casă pentru 
plăcerea lor. Dar în fiecare loc aveau să primească ospitalitatea 
celor ce erau vrednici, aceia care aveau să-i primească din toată 
inima ca pe Hristos Însuși. Ei trebuiau să intre în casă cu frumoasa 
salutare: „Pacea să fie peste această casă” (Luca 10,5). Casa 
aceasta urma să fie binecuvântată prin rugăciunile lor, prin 
cântările lor de laudă și prin desfășurarea Scripturilor în cercul 
familiei. 

Aceşti ucenici aveau să fie vestitori ai adevărului și să 
pregătească drumul pentru venirea Domnului lor. Solia care 
trebuia să fie adusă prin ei era solia vieţii veşnice, și destinul 
oamenilor depindea de primirea sau lepădarea ei. Pentru a-i 
impresiona pe oameni cu solemnitatea ei, lisus le-a poruncit 
ucenicilor: „Dacă nu vă va primi cineva, nici nu va asculta 
cuvintele voastre, să ieşiţi din casa sau din cetatea aceea și să 
scuturaţi praful de pe picioarele voastre. Adevărat vă spun că, în 
ziua judecății, va fi mai ușor pentru ţinutul Sodomei și Gomorei 
decât pentru cetatea aceea”. 

Acum, ochiul Mântuitorului pătrunde viitorul. El privește la 
câmpul mai întins în care, după moartea Lui, ucenicii aveau să 
mărturisească pentru El. Privirea Lui profetică cercetează toate 
experiențele slujitorilor Săi de-a lungul veacurilor, până va veni 


El a doua oară. El le arată urmașilor Săi luptele pe care aveau să 
le întâmpine. El descoperă caracterul și planul luptei. El le 
prezintă pericolele cu care aveau să se confrunte, sacrificiul de 
sine care urma să li se ceară. El dorește ca ei să știe cât vor avea 
de suferit, ca să nu fie luaţi pe neașteptate de către vrăjmași. 
Lupta lor nu trebuia să fie dusă „împotriva cărnii și sângelui, ci 
împotriva stăpânitorilor întunericului acestui veac, împotriva 
duhurilor răutăţii care sunt în locurile cerești” (Efeseni 6,12). 
Ei se vor lupta cu forțe supranaturale, dar sunt asiguraţi de 
ajutor supranatural. Toate fiinţele inteligente cerești se află în 
oștirea aceasta. Și în rândurile ei nu sunt numai îngeri. Duhul 
Sfânt, reprezentantul Conducătorului oștirii Domnului, Se 
coboară pentru a conduce lupta. Slăbiciunile noastre pot fi 
multe, păcatele și greșelile noastre pot fi urâte, dar harul lui 
Dumnezeu este pentru toţi cei ce-l caută cu pocăință. Tăria 
Atotputerniciei e rânduită să le dea ajutor celor care se încred în 
Dumnezeu. 

„lată”, a zis Iisus, „Eu vă trimit ca pe niște oi în mijlocul 
lupilor. Fiţi dar înţelepţi ca șerpii și fără răutate ca porumbeii.” 
Hristos Însuși n-a lăsat nerostit niciun singur cuvânt din adevăr, 
dar a vorbit totdeauna cu iubire. El a dat pe faţă cel mai mare 
tact și o atenţie deosebită și plină de bunătate în legăturile Lui cu 
oamenii. El n-a fost niciodată aspru, niciodată n-a rostit vreun 
cuvânt sever, dacă nu era nevoie, niciodată n-a provocat unei 
inimi sensibile o suferinţă care să nu fie necesară. El n-a mustrat 
cu asprime slăbiciunea omenească. Fără teamă a demascat 
făţărnicia, necredinta și nedreptatea, dar în glasul Lui erau lacrimi 
când rostea mustrările Sale usturătoare. A plâns pentru Ierusalim, 
cetatea iubită de EI, care a refuzat să-L primească pe Acela care 
era Calea, Adevărul și Viaţa. Oamenii L-au lepădat pe Mân- 
tuitorul, dar El i-a privit cu o duioșie plină de milă și cu o întristare 
atât de mare, că I se sfâșia inima. Fiecare ființă era prețioasă în 
ochii Lui. Deși totdeauna S-a purtat cu demnitate dumnezeiască, 
El S-a plecat cu cea mai duioasă purtare de grijă asupra fiecărui 
membru al familiei lui Dumnezeu. În toți, EI vedea oameni căzuți, 
pe care avea misiunea să îi salveze. 

Slujitorii lui Hristos nu trebuie să urmeze îndemnurile inimii 
lor firești. Ei trebuie să aibă o strânsă comuniune cu Dumnezeu, 
ca nu cumva, fiind provocaţi, eul să se manifeste și ei să verse un 
torent de cuvinte nefolositoare, care nu sunt ca roua sau ca ploaia 
liniștită ce înviorează plantele ofilite. Satana ar dori ca ei să se 
poarte astfel, pentru că acestea sunt metodele lui. Balaurul se 
mânie, duhul lui Satana este acela care se dă pe faţă în mânie și 
acuzaţii. Dar servii lui Dumnezeu trebuie să fie reprezentanții 
Săi. El dorește ca ei să folosească numai moneda cerului, adevărul 
care poartă imaginea și pecetea Sa. Puterea prin care ei trebuie 
să biruie răul este puterea lui Hristos. Slava lui Hristos este tăria 
lor. Ei trebuie să-și aţintească ochii spre frumuseţea Lui. Atunci 
ei pot să prezinte Evanghelia cu tact și blândeţe divină. Spiritul 
care rămâne blând sub provocare vorbește cu mai multă forţă în 
favoarea adevărului decât oricare argument, oricât de puternic. 

Cei care sunt aduși în conflict cu vrăjmașii adevărului au de 
dat piept nu numai cu oameni, ci și cu Satana și agenţii lui. Ei 
să-și aducă aminte de cuvintele Mântuitorului: „lată vă trimit ca 
pe niște miei în mijlocul lupilor” (Luca 10,3). Ei să se sprijine pe 
iubirea lui Dumnezeu și spiritul va fi păstrat calm, chiar atunci 
când sunt rău trataţi. Domnul îi va îmbrăca într-o armură divină. 
Duhul Său Sfânt va influenţa mintea și inima, așa încât glasul lor 
nu se va asemăna deloc cu urletul lupilor. 

Continuând să le dea îndrumări ucenicilor Săi, lisus a spus: 
„Păziţi-vă de oameni”. Ei nu trebuie să se încreadă fără rezervă 
în cei care nu-L cunosc pe Dumnezeu și să le dezvăluie planurile, 
pentru că lucrul acesta ar da un avantaj agenţilor lui Satana. 
Adesea, viclenia oamenilor împiedică planurile lui Dumnezeu. 
Cei care clădesc templul Domnului trebuie să clădească după 
modelul arătat pe munte — după asemănarea divină. Dumnezeu 
este dezonorat și Evanghelia este trădată când servii Săi depind 
de sfatul oamenilor și nu se află sub conducerea Duhului Sfânt. 
Înţelepciunea acestora este nebunie înaintea lui Dumnezeu. Cei 
care se vor sprijini pe ea se vor rătăci cu siguranță. 

„Vă vor da în judecata soboarelor... Din pricina Mea, veţi fi 
duși înaintea dregătorilor și înaintea împăraţilor, ca să slujiţi ca 


mărturie înaintea lor și înaintea neamurilor” (Matei 10,17,18). 
Persecuţia va contribui la răspândirea luminii. Servii lui Hristos 
vor fi duși înaintea oamenilor mari ai lumii, care altfel n-ar fi 
putut niciodată să audă Evanghelia. Adevărul le-a fost prezentat 
greșit acestor oameni. Ei au ascultat acuzaţii false cu privire la 
credința ucenicilor lui Hristos. Adesea, singurul mijloc de a 
cunoaște adevăratul ei caracter este mărturia celor aduși în fața 
lor spre a fi judecaţi pentru credinţa lor. Fiind cercetaţi, ei trebuie 
să răspundă, iar judecătorii lor trebuie să asculte mărturia adusă. 
Harul lui Dumnezeu va fi dat slujitorilor Săi pentru a face faţă 
nevoilor. „Ce veţi avea de spus”, zice Iisus, „vă va fi dat chiar în 
ceasul acela, fiindcă nu voi veţi vorbi, ci Duhul Tatălui vostru va 
vorbi în voi.” Când Spiritul lui Dumnezeu luminează mintea 
slujitorilor Săi, adevărul va fi prezentat în valoarea și puterea lui 
divină. Cei care leapădă adevărul vor fi de faţă, ca să-i acuze și 
să-i apese pe ucenici. Dar, chiar dacă trec prin greutăţi și suferinţe 
sau dacă înfruntă chiar moartea, copiii Domnului trebuie să dea 
pe față blândeţea dumnezeiescului lor Model. În felul acesta, se 
va putea face deosebire între agenţii lui Satana și reprezentanții 
lui Hristos. Mântuitorul va fi înălţat în faţa mai-marilor și a 
poporului. 

Ucenicii nu au fost înzestrați cu tăria și curajul de martiri 
până când nu au avut nevoie de harul acesta. Atunci s-a împlinit 
făgăduinţa Mântuitorului. Când Petru și loan au mărturisit în 
faţa Sinedriului, oamenii „s-au mirat, întrucât știau că erau 
oameni necărturari și de rând; și au priceput că fuseseră cu 
lisus” (Fapte 4,13). Despre Stefan stă scris că „toţi cei care 
stăteau în Sobor s-au uitat ţintă la Ștefan și faţa lui li s-a arătat 
ca fața unui înger”. Oamenii nu erau în stare „să stea împotriva 
înţelepciunii și Duhului cu care vorbea el” (Fapte 6,15.10). Și 
Pavel, scriind despre judecata lui la curtea cezarilor, zice: „La 
întâiul meu răspuns de apărare, nimeni n-a fost cu mine, ci toți 
m-au părăsit... Însă Domnul a stat lângă mine și m-a întărit, 
pentru ca propovăduirea să fie vestită pe deplin, prin mine, și 
s-o audă toate neamurile. Şi am fost izbăvit din gura leului” 
(2 Timotei 4,16.17). 

Slujitorii lui Hristos nu trebuiau să pregătească discursuri 
pe care să le rostească atunci când erau duși la judecată. 
Pregătirea lor trebuia să se facă în fiecare zi, adunând adevărurile 
preţioase din Cuvântul lui Dumnezeu și întărindu-și credinţa 
prin rugăciune. Când erau aduși la judecată, Duhul Sfânt urma 
să le reamintească exact adevărurile de care aveau nevoie. 

O stăruinţă zilnică, plină de râvnă, de a-L cunoaște pe 
Dumnezeu și pe lisus Hristos, pe care L-a trimis El, va aduce 
putere și pricepere pentru suflet. Cunoștinţa câștigată prin 
cercetarea zeloasă a Scripturilor va veni în minte ca un fulger la 
timpul potrivit. Dar, dacă unii au neglijat să ia seama la cuvintele 
lui Hristos, dacă nu au pus la probă puterea harului Său în 
încercare, nu se pot aștepta ca Duhul Sfânt să le amintească de 
cuvintele Lui. Ei trebuie să-l servească lui Dumnezeu în fiecare 
zi cu o iubire neîmpărţită și apoi să se încreadă în El. 

Așa de înverşunată avea să fie vrăjmășia împotriva Evangheliei, 
încât și cele mai duioase legături pământești aveau să fie 
nesocotite. Ucenicii lui Hristos aveau să fie dați la moarte chiar 
de către membrii familiei lor. „Veţi fi urâţi de toţi din pricina 
Numelui Meu”, a adăugat El; „dar cine va răbda până la sfârșit 
va fi mântuit” (Marcu 13,13). Dar El i-a îndemnat să nu se expună 
singuri la persecuții fără a fi nevoie. El Însuși adeseori a părăsit 
un câmp de lucru pentru un altul, pentru a scăpa de cei care 
căutau să-l ia viaţa. Când a fost lepădat la Nazaret și propriii 
concetăţeni au încercat să-L omoare, El a mers la Capernaum și 
acolo oamenii au rămas uimiţi de învăţătura Lui, „pentru că vorbea 
cu putere” (Luca 4,32). Tot astfel și slujitorii Lui nu trebuiau să 
fie descurajaţi din cauza persecuției, ci să caute un loc unde să 
mai poată încă să lucreze pentru salvarea semenilor lor. 

Servul nu este mai presus decât stăpânul. Domnul cerului a 
fost numit Beelzebul și ucenicii Lui vor fi calomniaţi în același 
fel. Dar, oricare ar fi primejdia, urmașii lui Hristos trebuie să 
mărturisească pe față principiile lor. Ei trebuie să disprețuiască 
tăinuirea. Ei nu pot rămâne inactivi până se asigură că nu e nicio 
primejdie dacă mărturisesc adevărul. Ei sunt puși ca santinele, 
să-i avertizeze pe oameni de primejdia în care se află. Adevărul 


primit de la Hristos trebuie împărtășit tuturor, fără plată și pe 
față. lisus a zis: „Ce vă spun Eu la întuneric, voi să spuneți la 
lumină; și ce auziţi șoptindu-se la ureche, să propovăduiţi de pe 
acoperișul caselor”. 

lisus nu Și-a cumpărat niciodată pacea prin compromis. Inima 
Lui era plină de iubire pentru întregul neam omenesc, dar niciodată 
n-a fost îngăduitor cu păcatul. El le era prea bun prieten ca să 
poată tăcea când ei mergeau pe o cale care le ruina viaţa — viaţă 
răscumpărată prin sângele Său. El a lucrat ca omul să fie sincer 
faţă de sine însuși, sincer faţă de interesele cele mai mari și veșnice. 
Slujitorii lui Hristos sunt chemaţi la aceeași lucrare și trebuie să se 
ferească, pentru ca nu cumva, căutând să evite conflictul, să 
abandoneze adevărul. Ei trebuie să urmărească „lucrurile care duc 
la pace” (Romani 14,19), dar adevărata pace nu poate fi asigurată 
prin compromis faţă de principii. Și nimeni nu poate fi credincios 
faţă de principii, fără să provoace împotrivire. Un creștin spiritual 
va avea de suferit împotrivire din partea fiilor neascultării. Dar 
lisus i-a îndemnat pe ucenicii Săi astfel: „Nu vă temeţi de cei ce 
ucid trupul, dar care nu pot ucide sufletul”. Cei credincioși faţă de 
Dumnezeu n-au motiv să se teamă de puterea oamenilor, nici de 
vrăjmăşia lui Satana. În Hristos, viața lor veșnică este asigurată. 
Singura lor teamă să fie să nu părăsească adevărul, trădând asttel 
încrederea cu care i-a onorat Dumnezeu. 

Satana lucrează pentru a umple de îndoială inima oamenilor. 
EI îi face să privească la Dumnezeu ca la un judecător aspru. Îi 
ispitește la păcat și apoi îi face să se considere prea răi ca să se 
mai apropie de Tatăl lor ceresc sau să facă apel la mila Lui. Domnul 
înţelege toate acestea. lisus îi asigură pe ucenicii Săi de iubirea 
dumnezeiască faţă de ei în nevoie și slăbiciuni. Nu există suspin, 
durere sau întristare a voastră care să nu facă să vibreze inima 
Tatălui. 

Biblia ni-L arată pe Dumnezeu stând în locul Lui înalt și sfânt, 
nu într-o stare de inactivitate, nu în tăcere și singurătate, ci 
înconjurat de o mare mulțime de inteligenţe sfinte — de zece mii 
de ori zece mii și mii — toate așteptând să facă voia Lui. Pe căi pe 
care noi nu le putem pricepe, El este în legătură vie cu fiecare 

parte a stăpânirii Sale. Dar tocmai în această parte a lumii, în 
oamenii pentru care L-a dat pe unicul Său Fiu spre a-i mântui, 
este concentrat interesul Lui și al întregului cer. Dumnezeu Se 
apleacă de pe tronul Său pentru a asculta strigătele celor apăsați. 
La fiecare rugăciune sinceră, El răspunde: „lată-Mă!” El îi înalță 
pe cei întristaţi și obosiţi. În toate durerile noastre, El simte 
durerea împreună cu noi. În fiecare ispită și în fiecare încercare, 
îngerul feţei Sale este aproape, ca să aducă eliberare. 

Nici chiar o vrabie nu cade pe pământ fără ca Tatăl să nu știe. 
Ura împotriva lui Dumnezeu îl face pe Satana să-i urască pe toţi 
aceia de care Se îngrijește Mântuitorul. El caută să strice lucrarea 
mâinilor lui Dumnezeu și are plăcere să distrugă până și vieţuitoa- 
rele necuvântătoare. Numai prin grija protectoare a lui Dumnezeu 
sunt apărate păsările, pentru a ne înveseli cu cântecele lor de 
bucurie. Dar El nu uită nici vrăbiile măcar. „Nu vă temeţi deci; 
voi sunteţi mai de preț decât multe vrăbii.” 

lisus spune mai departe: Dacă voi Mă veţi mărturisi înaintea 
oamenilor, și Eu voi da mărturie pentru voi înaintea lui Dumnezeu 
și a îngerilor sfinţi. Voi trebuie să fiți martorii Mei pe pământ, 
canale prin care harul Meu poate să se reverse pentru vindecarea 
lumii. În același fel, Eu voi fi Reprezentantul vostru în cer. Tatăl 
nu vede caracterul vostru plin de greșeli, ci vă vede îmbrăcaţi în 
desăvârşirea Mea. Eu sunt Mijlocitorul prin care vin la voi 
binecuvântările cerului. Și toţi cei care mărturisesc despre Mine, 
luând parte la sacrificiul Meu pentru aceia care erau pierduţi, 
vor fi mărturisiţi ca părtași la slava și fericirea celor răscumpărați. 

Cel care vrea să-L mărturisească pe Hristos trebuie să-L aibă 
pe Hristos în el. Nimeni nu poate să dea mai departe ce n-a primit. 
Ucenicii ar putea să vorbească fluent despre punctele credinței, 
ar putea să repete cuvintele lui Hristos; dar, dacă nu au o blândeţe 
și o iubire asemănătoare cu ale lui Hristos, ei nu mărturisesc 
despre El. Un spirit contrar spiritului lui Hristos ÎL tăgăduiește, 
oricare ar fi cuvintele. Oamenii pot să-L tăgăduiască pe Hristos 
și prin vorbire neînţeleaptă, prin cuvinte neadevărate și lipsite de 
iubire. Ei pot să-L tăgăduiască atunci când ocolesc datoriile vieții 
și când urmăresc plăceri vinovate. Pot să-L tăgăduiască printr-o 


asemănare cu lumea, printr-un comportament lipsit de amabi- 
litate, prin iubirea părerilor personale, prin îndreptăţirea de sine, 
prin cultivarea îndoielilor, prin adăugarea de griji de la alţii și 
prin rămânerea în întuneric. În toate aceste situaţii, ei declară că 
Hristos nu este în ei. „De oricine se va lepăda de Mine înaintea 
oamenilor”, zice El, „Mă voi lepăda și Eu înaintea Tatălui Meu 
care este în ceruri.” 

Mântuitorul i-a îndemnat pe ucenicii Săi să nu spere că 
vrăjmășia lumii faţă de Evanghelie va fi biruită și că, după câtva 
timp, împotrivirea faţă de ea va înceta. El a spus: „N-am venit să 
aduc pacea, ci sabia”. Cauza acestei lupte nu este Evanghelia, ci 
împotrivirea dovedită faţă de ea. Dintre toate persecuțiile, cel 
mai greu de suportat este neînțelegerea în familie, înstrăinarea 
celor mai scumpi prieteni. Dar lisus declară: „Cine iubește pe 
tată ori pe mamă mai mult decât pe Mine, nu este vrednic de 
Mine; și cine iubește pe fiu ori pe fiică mai mult decât pe Mine, 
nu este vrednic de Mine. Cine nu-și ia crucea lui și nu vine după 
Mine, nu este vrednic de Mine”. 

Misiunea slujitorilor lui Hristos este o mare onoare și o 
însărcinare sfântă: „Cine vă primește pe voi”, zice El, „Mă 
primește pe Mine, și cine Mă primește pe Mine, primește pe Cel 
ce M-a trimis pe Mine”. Nicio faptă de bunătate, făcută pentru 
ei în Numele Lui, nu va rămâne necunoscută şi nerăsplătită. În 
aceeași duioasă recunoaștere, El îi cuprinde și pe cel mai slab și 
pe cel mai umil din familia lui Dumnezeu. „Oricine va da de băut 
numai un pahar de apă rece unuia dintre acești micuţi” — cei care 
sunt ca niște copii în credinţa lor și în cunoașterea lui Hristos — 
„în numele unui ucenic, adevărat vă spun că nu-și va pierde răsplata.” 

Astfel Şi-a încheiat Mântuitorul învățătura. În Numele lui 
Hristos, cei doisprezece aleși au mers, la fel ca El, „să vestească 
săracilor Evanghelia... să tămăduiască pe cei cu inima zdrobită, 
să propovăduiască robilor de război slobozenia și orbilor 
căpătarea vederii; să dea drumul celor apăsaţi și să vestească anul 
de îndurare al Domnului” (Luca 4,18.19). 

„VENIȚI SĂ VĂ ODIHNIŢI” 


Nicio altă viață nu a fost aşa de împovărată cu 
muncă şi răspundere ca viața lui lisus şi, cu toate 
acestea, cât de des Se ruga El! Cât de constantă era 
comuniunea Lui cu Dumnezeu! Mereu şi mereu, în 
istoria vieții Sale pământeşti, se găsesc rapoarte ca 
acesta: „Pe când era încă întuneric de tot, lisus S-a 
sculat şi S-a dus într-un loc pustiu. Și Se ruga acolo”. 


REVENIND DIN CĂLĂTORIA MISIONARĂ, „apostolii s-au 
adunat la Iisus și I-au spus tot ce făcuseră și tot ce învăţaseră pe 
oameni. lisus le-a zis: "Veniţi singuri la o parte, într-un loc pustiu, 
și odihniţi-vă puţin”. Căci erau mulți care veneau și se duceau și 
ei n-aveau vreme nici să mănânce”. 

Ucenicii au venit la Iisus și I-au spus tot. Legătura strânsă pe 
care o aveau cu El i-a încurajat să aducă în faţa Lui experienţele 
lor favorabile și nefavorabile, bucuria de a vedea rezultatele aduse 
de lucrarea lor, precum și întristarea pentru greșelile săvârșite, 
pentru înfrângerile și pentru slăbiciunile lor. Ei făcuseră greșeli 
în prima lor lucrare misionară ca evangheliști și, pe măsură ce 
povesteau cu sinceritate experienţele lor lui Hristos, El vedea că 
aveau nevoie de multă învăţătură. El a mai văzut că ei obosiseră 
din cauza lucrului și că aveau nevoie de odihnă. 

Dar unde se aflau acum nu puteau să găsească locul acela retras 
de care aveau nevoie, „căci erau mulţi care veneau și se duceau, 
ȘI ei n-aveau vreme nici măcar să mănânce”. Oamenii veneau cu 
grămada după Hristos, așteptând cu nerăbdare să fie vindecaţi și 
dorind să asculte cuvintele Lui. Mulţi se simțeau atrași către EI, 


Capitolul acesta se bazează pe cele relatate în Matei 14,1.2.12.13; Marcu 6,30- 
32; Luca 9,7-10. 


pentru că vedeau în El un izvor de binecuvântări. Mulţi dintre 
cei care se îmbulzeau în jurul Lui pentru a primi darul cel preţios 
al sănătăţii, Îl primeau ca Mântuitor al lor. Mulţi alţii, temându-se 
atunci din cauza fariseilor să mărturisească despre El, au fost 
convertiți la coborârea Duhului Sfânt și L-au recunoscut ca Fiu 
al lui Dumnezeu înaintea preoţilor și mai-marilor înfuriați. 

Dar acum Hristos dorea un loc retras, ca să poată fi cu ucenicii 
Săi, deoarece avea să le spună multe. În lucrarea lor, trecuseră 
prin lupte și întâlniseră împotriviri în diferite feluri. Până aici, ei 
se sfătuiseră cu lisus în toate lucrurile; dar, pentru un timp, fuse- 
seră singuri și în anumite ocazii fuseseră în mare cumpănă, 
neștiind ce trebuie să facă. Ei găsiseră multă încurajare în lucrarea 
lor, deoarece Hristos nu-i trimisese fără Duhul Sfânt și, prin 
credinţă în El, săvârșiseră multe minuni, dar acum aveau nevoie 
să fie hrăniţi din Pâinea Vieţii. Aveau nevoie să meargă într-un 
loc retras, unde să poată sta în comuniune cu Hristos și să 
primească îndrumări pentru lucrarea lor viitoare. 

„lisus le-a zis: "Veniţi singuri la o parte, într-un loc pustiu, și 
odihniţi-vă puțin.” Hristos este plin de bunătate și de milă pentru 
toți cei care sunt în serviciul Său. El voia să le arate ucenicilor 
Săi că Dumnezeu nu cere jertfă, ci milă. Ei își puseseră tot sufletul 
pentru a lucra spre binele oamenilor și aceasta le istovise puterea 
fizică și intelectuală. Era datoria lor să se odihnească. 

Când au văzut succesul lucrării lor, ucenicii s-au aflat în 
primejdia de a se încrede în ei înșiși, de a cultiva îngâmfarea 
spirituală şi astfel de a cădea pradă ispitelor lui Satana. În fața 
lor se afla o mare lucrare și, mai înainte de toate, trebuiau să 
înveţe că tăria lor nu se află în ei, ci în Dumnezeu. Asemenea lui 
Moise în pustia Sinai, asemenea lui David pe dealurile Iudeii sau 
asemenea lui Ilie la pârâul Cherit, ucenicii aveau nevoie să se 
retragă din lucrarea lor obositoare și să fie în comuniune cu 
Hristos, cu natura și cu propriile inimi. 

Pe când ucenicii se aflau în călătoria lor misionară, lisus 
vizitase alte orașe și sate, predicând Evanghelia împărăției. Cam 
în acest timp, El a primit veștile despre moartea lui loan 
Botezătorul. Evenimentul acesta I-a arătat cu claritate care avea 

să fie sfârșitul drumului Său. Umbre tot mai întunecate se adunau 
asupra cărării Sale. Preoţii și rabinii căutau momentul potrivit 
pentru a-L omori, iscoadele erau pe urmele Lui și, în toate părțile, 
se înmulţeau comploturile pentru distrugerea Lui. Veștile despre 
predicarea apostolilor prin Galileea au ajuns până la Irod, 
atrăgându-i atenţia asupra lui Iisus și asupra lucrării Lui. „Acesta 
este loan Botezătorul”, a zis el; „a înviat din morţi”; și şi-a 
exprimat dorința de a-L vedea pe Iisus. Irod se temea necontenit 
ca nu cumva să se facă pe ascuns vreo revoluţie, cu scopul de a-l 
detrona și de a scutura jugul roman care apăsa asupra națiunii 
iudaice. Spiritul de nemulțumire și de răscoală pusese stăpânire 
pe întreaga naţiune. Se vedea bine că lucrarea publică a lui Hristos 
în Galileea nu mai putea continua multă vreme. Scenele suferinței 
Lui se apropiau și El dorea, ca pentru o vreme, să fie departe de 
neliniștea mulțimii. 

Cu inima întristată, ucenicii lui loan au adus trupul mutilat la 
locul îngropăciunii. „Apoi s-au dus și au dat de știre lui lisus.” 
Ucenicii aceștia fuseseră geloși pe Hristos, atunci când li s-a părut 
că îi îndepărtează pe oameni de la loan. Ei fuseseră de partea 
fariseilor, acuzându-L atunci când stătuse cu vameșşii la masa lui 
Matei. Ei se îndoiseră de misiunea Lui dumnezeiască, pentru că 
nu îl eliberase pe loan Botezătorul, dar acum, când învățătorul 
lor murise și inima lor tânjea după mângâiere în marea lor întristare 
și după călăuzire în lucrarea lor viitoare, au venit la Iisus și s-au 
unit cu El. Chiar și ei aveau nevoie de un timp de liniște pentru 
comuniune cu Mântuitorul. 

Aproape de Betsaida, la capătul de miazănoapte al lacului, era o 
regiune singuratică, acum înfrumusețată de iarba proaspătă de 
primăvară, care oferea un loc plăcut pentru lisus și pentru ucenicii 
Lui. Au plecat către acest loc, străbătând lacul cu barca. Aici urmau 
să fie departe de oboselile călătoriei și de îmbulzeala și agitația 
orașului. Scenele naturii erau ele însele o odihnă, o schimbare plăcută 
pentru simţurile lor. Aici puteau să asculte cuvintele lui Hristos, 
fără să mai audă întreruperile mânioase, ripostele și acuzaţiile 
cărturarilor și ale fariseilor. Aici puteau să se bucure pentru puţină 
vreme de o părtășie prețioasă în tovărășia Domnului lor. 


Odihna pe care și-au îngăduit-o Domnul și ucenicii nu era o 
odihnă egoistă. Timpul petrecut în locul acela retras n-a fost 
dedicat căutării de plăceri. Acolo, Iisus le-a vorbit despre lucrarea 
lui Dumnezeu și despre posibilitatea de a face ca lucrarea lor să 
fie mai eficientă. Ucenicii fuseseră cu Hristos și puteau să-L 
înțeleagă, lor nu era nevoie să le vorbească în parabole. El le-a 
corectat greșelile și le-a explicat calea cea mai bună pentru a se 
apropia de oameni. Ei au primit tărie din puterea divină și au fost 
inspirați cu nădejde și curaj. 

Cu toate că lisus putea să facă minuni și ar fi putut să-i 
împuternicească și pe ucenici să facă minuni, El i-a îndrumat pe 
slujitorii Săi obosiţi să meargă la ţară și să se odihnească. Atunci 
când a spus că secerișul era mare și lucrătorii puţini, n-a stăruit 
ca ucenicii Săi să muncească fără încetare, ci a zis: „Rugaţi dar 
pe Domnul secerișului să scoată lucrători la secerișul Său” (Matei 
9,38). Dumnezeu a rânduit fiecărui om o anumită lucrare, după 
puterile lui (Efeseni 4,11-13) și El nu vrea ca un număr mic de 
lucrători să fie împovărat cu răspunderi, iar alții să nu poarte 
nicio povară, să nu facă nimic pentru semenii lor. 

Cuvintele de compătimire ale lui Hristos sunt rostite către 
lucrătorii Săi de astăzi tot așa de sigur ca și atunci când au fost 
spuse ucenicilor Săi. „Veniţi la o parte... și odihniţi-vă puţin”, le 
spune El celor obosiţi și apăsaţi. Nu este un lucru înţelept să fii 
fără încetare sub tensiunea lucrului și a solicitărilor de tot felul, 
chiar dacă sunt în slujba nevoilor spirituale ale oamenilor, pentru 
că în felul acesta este neglijată evlavia personală, iar puterile minții, 
ale sufletului și ale corpului sunt istovite. De la ucenicii lui Hristos 
se cere lepădare de sine și să facă sacrificii, dar ei trebuie să aibă 
grijă ca nu cumva, prin zelul lor exagerat, Satana să se folosească 
de slăbiciunile naturii omenești și lucrarea lui Dumnezeu să fie 
defăimată. 

După aprecierea rabinilor, esența religiei consta în a fi 
totdeauna într-o activitate intensă. Ei se legau de unele fapte 
exterioare pentru a-și arăta înalta lor evlavie. În felul acesta, se 
despărțeau de Dumnezeu și se zideau în mulţumirea de sine. 
Primejdia aceasta există și astăzi. Pe măsură ce activitatea crește 

şi avem succes într-o ramură oarecare a lucrării pentru Dumne- 
zeu, apare primejdia de a ne încrede în planurile și metodele 
omenești. Există tendinţa de a ne ruga mai puţin și de a avea 
credinţă puţină. Ca și ucenicii, suntem în primejdia de a pierde 
din vedere dependenţa noastră de Dumnezeu și de a căuta să 
facem un mântuitor din activitatea noastră. Trebuie să privim 
fără încetare la lisus și să ne dăm seama că puterea Lui este 
aceea care săvârşeşte lucrarea. Deși trebuie să lucrăm cu râvnă 
pentru mântuirea celor pierduti, trebuie să ne luăm timp și pentru 
meditaţie, pentru rugăciune și pentru studierea Cuvântului lui 
Dumnezeu. Numai lucrul săvârșit cu multă rugăciune și sfinţit 
prin meritele lui Hristos se va dovedi în cele din urmă a fi folositor 
spre bine. 

Nicio altă viaţă nu a fost așa de împovărată cu muncă și răspun- 
dere ca viaţa lui Iisus și, cu toate acestea, cât de des Se ruga EI! 
Cât de constantă era comuniunea Lui cu Dumnezeu! Mereu și 
mereu, în istoria vieţii Sale pământești, se găsesc rapoarte ca 
acesta: „Pe când era încă întuneric de tot, Iisus S-a sculat și S-a 
dus într-un loc pustiu. Și Se ruga acolo”. „Oamenii se strângeau 
cu grămada ca să-L asculte și să fie vindecaţi de bolile lor. Iar El 
Se ducea în locuri pustii şi Se ruga.” „În zilele acelea Iisus S-a 
dus în munte să Se roage și a petrecut toată noaptea în rugăciune 
către Dumnezeu” (Marcu 1,35; Luca 5,15-16; 6,12). 

Într-o viață cu totul devotată pentru binele altora, Mântuitorul 
a considerat că este necesar să Se retragă din oboselile călătoriei 
și din mijlocul gloatei care-L urma în fiecare zi. El trebuia să Se 
retragă dintr-o viaţă de neîncetată activitate și din contactul cu 
nevoile omenești, pentru a căuta un loc liniștit și o comuniune 
neîntreruptă cu Tatăl Său. Fiind una cu noi, părtaș la nevoile și 
slăbiciunile noastre, El era cu totul dependent de Dumnezeu și, 
în locul tainic al rugăciunii, căuta putere divină ca să poată merge 
mai departe înarmat pentru a-Și împlini datoria și pentru a 
înfrunta încercările. Într-o lume de păcat, Iisus a avut de suportat 
lupte și chinuri sufletești. În comuniunea cu Dumnezeu, El a 
putut să Se despovăreze de întristările care Îl zdrobeau. Aici, El 
găsea mângâiere și bucurie. 


În Hristos, strigătul omenirii ajungea la Părintele milei nemăr- 
ginite. Ca om, înălța cereri la tronul lui Dumnezeu până când 
natura Sa omenească era încărcată de un curent ceresc, care 
trebuia să lege natura omenească de cea dumnezeiască. Printr-o 
continuă comuniune, El a primit viață de la Dumnezeu, ca să 
poată da viaţă lumii. Experienţa Lui trebuie să fie și experienţa 
noastră. 

„Veniţi singuri la o parte”, ne îndeamnă El. Dacă vom lua 
seama la cuvintele Lui, vom fi mai puternici și mai folositori. 
Ucenicii L-au căutat pe Iisus și I-au spus totul, iar El i-a încurajat 
și i-a învăţat. Dacă azi ne-am lua timp să mergem la lisus și să-l 
spunem nevoile noastre, n-am fi dezamăgiți — EI ar fi la dreapta 
noastră pentru a ne ajuta. Avem nevoie de mai multă simplitate, 
de mai multă încredere și credinţă în Mântuitorul nostru. Acela, 
al cărui nume este „Dumnezeu tare, Părintele veșniciilor, Domn 
al păcii”, Acela, despre care stă scris: „Domnia va fi pe umărul 
Lui” este Sfetnicul Minunat. Suntem invitaţi să cerem înţelepciune 
de la EI, care „dă tuturor cu mână largă și fără mustrare” (Isaia 
9,6; Iacov 1,5). 

În toţi aceia care acceptă să fie instruiți de Dumnezeu trebuie 
să se descopere o viaţă care nu e în armonie cu lumea, cu 
obiceiurile și practicile ei; fiecare are nevoie de o experienţă 
personală în obţinerea cunoașterii voinţei lui Dumnezeu. Trebuie 
ca fiecare dintre noi să-L auzim vorbind inimii noastre. Când 
orice glas amuţește și așteptăm în liniște înaintea Lui, tăcerea 
sufletului face și mai clar glasul lui Dumnezeu. El ne îndeamnă: 
„Opriţi-vă (în trad. engl. KJ — „Fiţi liniștiți”) și să știți că Eu sunt 
Dumnezeu” (Psalmi 46,10). Numai aici poate fi găsită adevărata 
odihnă. Şi aceasta e pregătirea adevărată pentru aceia care 
lucrează pentru Dumnezeu. În mijlocul mulțimii grăbite și în 
înconjurat cu o atmosferă de lumină și pace. Viaţa va răspândi 
un miros plăcut și va descoperi o putere divină, care va ajunge la 
inima oamenilor. 

CAPITOLUL 39 


„DAŢI-LE VOI SĂ MĂNÂNCE” 


lisus a luat hrana „și, ridicându-Și ochii spre cer, 
a rostit binecuvântarea. Apoi a frânt pâinile şi 
le-a dat ucenicilor, ca ei să le împartă norodului. 
Au mâncat toți şi S-au săturat; şi au ridicat 
douăsprezece coşuri pline cu firimituri 
şi cu ce mai rămăsese din peşti”. 


HRISTOS SE RETRĂSESE cu ucenicii Săi într-un loc liniștit, dar 
această ocazie rară de liniște a fost curând întreruptă. Ucenicii 
credeau că s-au retras într-un loc unde nu vor fi tulburaţi, dar, 
îndată ce a simţit lipsa Învățătorului, mulțimea a întrebat: „Unde 
este?” Câţiva observaseră direcţia în care plecase Iisus cu ucenicii. 
Mulţi au plecat pe uscat, pe când alţii au plecat după ei cu corabia. 
Paștele era aproape și, din locuri apropiate sau depărtate, grupe 
de pelerini, în drumul lor către Ierusalim, se adunau să-L vadă 
pe lisus. Au mai venit pe lângă ei și alţii, până când s-au adunat 
la un loc cinci mii de bărbaţi, în afară de femei şi copii. Înainte 
ca lisus să ajungă la țărm, o mare mulţime ÎI aștepta. Dar El a 
coborât fără să fie observat și a rămas câtva timp la o parte cu 
ucenicii Lui. 

De pe coasta muntelui, El a privit la mulţimea în mișcare și 
inima Lui s-a umplut de milă. Cu toate că era întrerupt și că I se 
răpea odihna, nu era lipsit de răbdare. Când S-a uitat la oamenii 
care veneau mereu, a văzut că acolo era o nevoie mai mare, care 
trebuia să fie luată în seamă. „I s-a făcut milă de ei, pentru că 
erau ca niște oi care nu aveau păstor.” Părăsind locul Său retras, 


Capitolul acesta se bazează pe cele relatate în Matei 14,13-21; Marcu 6,32-44; 
Luca 9,10-17; Ioan 6,1-13. 


a găsit un loc potrivit de unde putea să le dea ajutor. Ei nu 
primiseră niciun ajutor de la preoţi și conducători, dar de la 
Hristos porneau valuri de viaţă vindecătoare atunci când îi învăţa 
pe oameni calea mântuirii. 

Oamenii ascultau cuvintele pline de îndurare care porneau cu 
îmbelșugare de pe buzele Fiului lui Dumnezeu. Ei ascultau 
cuvintele pline de har, dar atât de clare și de simple, încât erau ca 
un balsam din Gaalad pentru sufletele lor. Vindecarea dată de 
mâna Lui dumnezeiască aducea voie bună și viaţă pentru 
muribund, ușurare și sănătate pentru bolnavi. În ziua aceea, li s-a 
părut că cerul s-a coborât pe pământ și nici nu-și dădeau seama 
câtă vreme trecuse de când nu mai mâncaseră ceva. 

În cele din urmă, ziua s-a sfârșit. Soarele cobora spre apus și, 
cu toate acestea, lumea rămânea pe loc. lisus lucrase toată ziua 
fără să mănânce sau să Se odihnească. Era palid de oboseală și 
de foame, iar ucenicii L-au rugat să înceteze munca. Dar El nu 
Se putea retrage din mulțimea care se îmbulzea în jurul Lui. 

În cele din urmă, ucenicii au venit la El și au stăruit, spunând 
că este spre binele oamenilor să fie trimiși acasă. Mulţi veniseră 
de departe şi nu mâncaseră nimic de dimineață. În orașele și satele 
învecinate puteau să cumpere hrană. Dar Iisus a zis: „Daţi-le voi 
să mănânce” și, întorcându-se către Filip, a întrebat: „De unde 
avem să cumpărăm pâini ca să mănânce oamenii aceștia?” A spus 
lucrul acesta ca să încerce credința acestui ucenic. Filip a privit 
spre marea aceea de capete și s-a gândit că era cu neputinţă să se 
procure hrană pentru a împlini nevoile unei asemenea mulțimi. 
El a răspuns că pâinile care s-ar fi putut lua cu două sute de 
dinari nici n-ar ajunge să primească fiecare câte puţin. lisus a 
întrebat ce s-ar fi putut găsi de mâncare la oameni. „Este aici un 
băieţel”, a zis Andrei, „care are cinci pâini de orz și doi pești; dar 
ce sunt acestea la atâţia?” Iisus a cerut să fie aduse la El. Apoi 
le-a poruncit ucenicilor să așeze oamenii pe iarbă în cete de câte 
cincizeci sau o sută, pentru a ţine ordine și pentru ca toți să fie 
martori la ceea ce voia să facă. Odată împlinit lucrul acesta, lisus 
a luat hrana „Și-a ridicat ochii spre cer și a rostit binecuvântarea. 
Apoi a frânt pâinile și le-a dat ucenicilor, ca ei să le împartă 

norodului... Au mâncat toți și s-au săturat; și au ridicat douăspre- 
zece coșuri pline cu firimituri de pâine și cu ce mai rămăsese din 
pești”. 

Acela care le arăta oamenilor calea pe care să-și câștige pacea 
și fericirea, S-a îngrijit de nevoile lor vremelnice în aceeași măsură 
ca de cele spirituale. Oamenii erau obosiţi și slăbiţi. Erau acolo 
mame cu copilași în braţe și copii mici, care se agăţau de hainele 
lor. Mulţi stătuseră ore întregi în picioare. Ei fuseseră atât de 
profund interesaţi de cuvintele lui Hristos, încât nici nu se 
gândiseră să stea jos, iar mulțimea era atât de numeroasă, încât 
exista primejdia să se calce în picioare. lisus voia să le dea tuturor 
ocazia să se odihnească și i-a invitat să stea jos. În locul acela era 
iarbă multă și toţi se puteau odihni bine. 

Hristos nu a făcut minuni decât atunci când a fost absolut 
necesar și fiecare minune avea însușirea de a-i conduce pe oameni 
la pomul vieţii, ale cărui frunze sunt pentru vindecarea neamurilor. 
Hrana modestă, împărțită de mâinile ucenicilor, cuprindea o mare 
comoară de învățături. Ceea ce se oferise era o hrană simplă — 
peștii și pâinile de orz erau hrana zilnică a pescarilor din jurul 
Mării Galileii. Hristos ar fi putut să întindă înaintea oamenilor o 
masă bogată, dar hrana pregătită numai pentru mulțumirea poftei 
n-ar fi adus nicio învățătură pentru binele lor. Hristos i-a învăţat 
prin aceasta că proviziile naturale date omului de Dumnezeu 
fuseseră folosite rău. Și niciodată n-au avut oamenii atâta bucurie 
la ospețele strălucitoare, pregătite pentru mulțumirea unui gust 
stricat, cum s-au bucurat acești oameni de odihna și hrana simplă, 
date de Hristos atât de departe de locuinţele omenești. 

Dacă oamenii de astăzi ar fi simpli în obiceiurile lor, trăind în 
armonie cu legile naturii, ca Adam și Eva la început, ar fi mijloace 
îndestulătoare pentru nevoile familiei omenești. Ar fi mai puţine 
nevoi închipuite și mai multe ocazii de a lucra după voia lui 
Dumnezeu. Dar egoismul și satisfacerea gusturilor necurate au 
adus în lume păcatul și mizeria, pe de o parte din cauza excesului, 
iar pe de alta, din cauza lipsei. 

lisus n-a căutat să-i atragă pe oameni prin satisfacerea dorinței 
după belșug. Pentru această mare mulțime, obosită și flămândă 


după o zi încărcată și plină de încordare, hrana simplă era o 
asigurare nu numai a puterii Sale, ci și a purtării Sale de grijă 
pentru nevoile obișnuite ale vieţii. Mântuitorul nu le-a făgăduit 
urmașilor Săi belșugul lumii. Hrana lor poate să fie simplă și chiar 
puţină, partea lor poate să fie sărăcia, dar Cuvântul Lui dă 
asigurarea că nevoile lor vor fi împlinite, iar El a făgăduit lucruri 
mai bune decât bunurile pământești, și anume prezenţa Lui 
mângâietoare. 

Prin hrănirea celor cinci mii, Iisus a ridicat vălul care acoperă 
lumea naturală și a descoperit puterea care lucrează necontenit 
pentru binele nostru. În creșterea roadelor pământului, Dumnezeu 
face în fiecare zi o minune. Aceeași lucrare care s-a produs prin 
hrănirea mulțimii se realizează pe cale naturală. Oamenii 
pregătesc pământul și seamănă sămânţa, dar viaţa dată de 
Dumnezeu este aceea care face să germineze sămânţa. Ploaia, 
aerul și lumina de la Dumnezeu fac să apară „întâi un fir verde, 
apoi spic, după aceea grâu deplin în spic” (Marcu 4,28). Dum- 
nezeu hrănește zilnic milioane de fiinţe cu roadele pământului. 
Oamenii sunt chemaţi să conlucreze cu Dumnezeu la îngrijirea 
seminţelor și la facerea pâinii și, din cauza aceasta, ei pierd din 
vedere lucrarea lui Dumnezeu. Ei nu Îi dau lui Dumnezeu slava 
datorată Numelui Său sfânt. Lucrarea puterii Lui este pusă în 
seama cauzelor naturale sau a ființelor omenești, în locul lui Dum- 
nezeu este slăvit omul, iar darurile milostive ale lui Dumnezeu 
sunt rău folosite pentru un scop egoist și ajung un blestem, în loc 
să fie o binecuvântare. Dumnezeu caută să schimbe toate acestea. 
El dorește ca priceperea noastră greoaie să fie înviorată, pentru 
a deosebi bunătatea Lui milostivă, și noi să-L slăvim pentru 
lucrarea puterii Sale. El dorește să-L recunoaștem în darurile 
Sale, pentru ca ele să fie așa cum au fost plănuite, o binecuvântare 
pentru noi. Tocmai pentru scopul acesta au fost săvârșite minu- 
nile lui Hristos. 

După ce mulţimea a fost hrănită, a mai rămas hrană din belșug. 
Dar Acela care are la îndemână toate izvoarele puterii nesfârșite 
a zis: „Strângeți firimiturile care au rămas, ca să nu se piardă 
nimic”. Cuvintele acestea însemnau mai mult decât a pune pâinea 

în coşuri. Învățătura era dublă. Nimic nu trebuie să se piardă. Nu 
trebuie să lăsăm nefolosite ocaziile care trec. Să nu neglijăm nimic 
ce ar putea fi de folos pentru o ființă omenească. Să se adune tot 
ce ar putea ajuta la potolirea foamei celor flămânzi de pe pământ. 
Aceeași grijă să fie și în cele spirituale. Când s-au adunat coșurile 
cu firimituri, oamenii s-au gândit la prietenii lor de acasă. Doreau 
ca și ei să aibă parte de pâinea binecuvântată de Hristos. 
Conţinutul coșurilor a fost împărţit acelora din mulţime care 
doreau și dus prin toate satele din jur. În felul acesta, aceia care 
luaseră parte la masă urmau să le dea și altora pâinea care se 
cobora din cer, pentru a potoli foamea sufletului. Ei urmau să 
repete ceea ce învăţaseră din lucrările minunate ale lui Dumnezeu. 
Nimic nu trebuia să se piardă. Niciun cuvânt despre mântuirea 
veşnică nu trebuia să cadă la pământ, fără folos. 

Minunea cu pâinile ne învaţă lecţia dependenţei de Dumnezeu. 
Când Hristos i-a hrănit pe cei cinci mii, hrana nu se găsea la 
îndemână. În mod evident, Hristos nu avea la dispoziţie cele 
necesare. lată-L în pustie, cu cinci mii de oameni, afară de femei 
și copii. El nu-i invitase să vină după El — veniseră acolo fără să fi 
fost chemaţi sau obligaţi, dar El știa că, după ce ascultaseră atâta 
timp învăţăturile Lui, oamenii erau flămânzi și obosiţi, deoarece 
și El, asemenea lor, avea nevoie de hrană. Erau departe de casă și 
noaptea se apropia. Mulţi dintre ei nu aveau mijloace ca să-și 
cumpere hrană. Acela care, pentru binele lor, postise patruzeci 
de zile în pustie nu voia ca ei să se întoarcă flămânzi la casele lor. 
Providența lui Dumnezeu ÎI aşezase pe Iisus acolo unde Se afla, 
și El era dependent de Tatăl Său ceresc pentru mijloacele care 
urmau să împlinească nevoile lor. 

Când suntem aduși în situaţii dificile, trebuie să depindem de 
Dumnezeu. Trebuie să folosim înţelepciune și chibzuinţă în orice 
lucru în viață, pentru ca nu cumva, prin acțiunile noastre 
necugetate, să ajungem singuri în încercare. Nu trebuie să ne 
aruncăm în greutăți, neglijând mijloacele rânduite de Dumnezeu 
și folosind rău darurile pe care EI ni le-a dat. Lucrătorii lui Hristos 
trebuie să asculte necondiţionat de învăţăturile Lui. Lucrarea este 
a lui Dumnezeu și, dacă vrem să le ducem și altora binecuvântarea, 


trebuie să urmăm planurile Lui. Eul nu trebuie niciodată să fie 
aşezat în centrul atenţiei, nu trebuie să i se aducă onoruri. Dacă 
facem planuri după ideile noastre, Domnul ne va lăsa în greșelile 
noastre. Dar, atunci când urmăm îndrumările Lui și suntem totuși 
aduși în situaţii grele, El ne va elibera. Nu trebuie să ne lăsăm 
pradă descurajării, ci în toate cazurile să căutăm ajutor la Acela 
care are la îndemână resurse inepuizabile. Adesea vom fi în situații 
grele și atunci, cu cea mai deplină încredere, trebuie să depindem 
de Dumnezeu. El va ocroti orice fiinţă care a ajuns în greutăți din 
cauză că a ţinut stăruitor la calea Domnului. 

Hristos ne-a îndemnat prin profetul Isaia: „Împarte-ţi pâinea 
cu cel flămând” „și satură sufletul lipsit”; „dacă vezi pe un om 
gol, acoperă-l și nu întoarce spatele semenului tău” și „adu în 
casa ta pe nenorociţii fără adăpost” (Isaia 58,7-10). El ne-a spus: 
„Duceţi-vă în toată lumea și propovăduiţi Evanghelia la orice 
făptură” (Marcu 16,15). Dar de câte ori nu ne simţim inima grea 
și credinţa slăbind, când vedem cât de mari sunt nevoile și cât de 
slabe sunt mijloacele pe care le avem la îndemână! Asemenea lui 
Andrei, care privea la cele cinci pâini de orz și la cei doi peștișori, 
exclamăm: „Ce sunt acestea pentru atâţia?” Adesea ezităm, 
nevrând să dăm tot ce avem, temându-ne să cheltuim și să fim 
cheltuiţi pentru alţii. Dar lisus ne-a invitat: „Daţi-le voi să 
mănânce”. Porunca Lui este o făgăduinţă și în spatele ei se găsește 
aceeași putere care a hrănit mulțimea de pe malul lacului. 

În lucrarea lui Hristos de a împlini nevoile trecătoare ale 
mulțimii înfometate, este cuprinsă o învățătură spirituală profundă 
pentru toți lucrătorii Săi. Hristos a primit de la Tatăl, El a împărțit 
ucenicilor, aceștia au dat mai departe mulţimii, iar oamenii au dat 
unii altora. În felul acesta, toți cei care sunt uniţi cu Hristos vor 
primi de la El pâinea vieţii, hrana cerească, și o vor împărți altora. 

Cu deplină încredere în Dumnezeu, lisus a luat cele câteva 
pâini și, cu toate că ele ar fi fost prea puţine chiar pentru mica 
grupă a ucenicilor Săi, El nu i-a chemat să mănânce, ci a început 
să le împartă, spunându-le să-i servească pe oameni. Hrana s-a 
înmulțit în mâinile Lui și mâinile ucenicilor întinse către Hristos, 
care este Pâinea Vieţii, nu erau niciodată goale. Cantitatea aceea 

mică a fost îndestulătoare pentru toți. După ce au fost împlinite 
nevoile oamenilor, au fost adunate firimiturile, iar Hristos și 
ucenicii Săi au mâncat împreună din hrana aceasta cerească, atât 
de prețioasă. 

Ucenicii erau mijlocul de legătură dintre Hristos și oameni. 
Aceasta trebuie să fie o mare încurajare pentru ucenicii Săi de 
astăzi. Hristos este marele Centru, Izvorul a toată puterea. 
Ucenicii Lui vor primi de la El tot ce le trebuie. Cei mai inteligenți 
şi cei mai spirituali nu pot să dea decât ce au primit. Nu pot să 
dea nimic de la ei pentru satisfacerea nevoilor sufletului. Noi 
suntem în stare să le dăm altora numai ce primim de la Hristos și 
nu putem primi, decât dacă dăm și altora. Dacă vom da altora, 
atunci vom primi și noi fără încetare și, cu cât dăm mai mult, cu 
atât primim mai mult. În felul acesta, putem să avem credință şi 
încredere, putem primi și putem da. 

Lucrarea de zidire a Împărăției lui Dumnezeu va înainta, cu 
toate că, după toate aparențele, se mișcă încet și cu toate că 
neputinţa noastră atestă dificultatea înaintării. Lucrarea este a 
lui Dumnezeu și El va da mijloace și va trimite ca ajutoare ucenici 
sinceri și credincioși, ale căror mâini se vor umple cu hrană pentru 
mulţimea înfometată. Dumnezeu nu-i părăsește pe aceia care 
lucrează în iubire pentru a da cuvântul vieţii acelora care pier și 
care, la rândul lor, întind mâinile să primească hrană, ca să poată 
da și altor inimi înfometate. 

In lucrarea noastră pentru Dumnezeu, există primejdia de a 
ne încrede prea mult în ceea ce poate face omul cu talentele și 
iscusința lui. Din cauza aceasta ÎI pierdem din vedere pe unicul 
Maestru-Lucrător. Prea des, cel care lucrează pentru Hristos nu-și 
dă seama de răspunderea pe care o are. El este în primejdie să 
lase poverile sale pe seama organizaţiilor, în loc să se încreadă în 
Acela care este izvorul oricărei puteri. Este o mare greșeală să ne 
încredem în înţelepciunea omenească sau în numărul celor ce 
lucrează pentru Dumnezeu. Lucrarea cu succes pentru Hristos 
nu depinde atât de mult de numărul de lucrători sau de talent, cât 
de curăţia scopurilor, de adevărata simplitate a unei credinţe pline 
de zel și care se bizuie cu totul pe puterea lui Dumnezeu. Trebuie 


să ne asumăm răspunderi personale, trebuie să ne îndeplinim 
fiecare datoria, trebuie făcute eforturi personale pentru aceia care 
nu ÎI cunosc pe Hristos. În loc să arunci răspunderile personale 
asupra altuia, pe care-l socotești mai înzestrat decât tine, lucrează 
potrivit cu propria capacitate. 

Când vi se ridică în inimă întrebarea: „De unde să cumpărăm 
pâine, ca toţi aceştia să poată mânca?”, nu lăsaţi ca răspunsul 
vostru să fie răspunsul necredinţei. Când ucenicii au auzit 
îndrumarea dată de Mântuitorul: „Daţi-le voi să mănânce”, în 
mintea lor s-au ivit tot felul de greutăţi. Ei au pus întrebarea: „Să 
mergem prin sate să cumpărăm hrană?” Tot astfel și acum, când 
oamenii duc lipsă de pâinea vieţii, copiii lui Dumnezeu întreabă: 
„Să trimitem după cineva, care să vină să le dea hrană?” Dar ce a 
zis Hristos? „Spuneţi oamenilor să stea jos”. Și i-a hrănit acolo. 
Tot astfel, când sunteţi înconjurați de suflete în nevoie, să știți că 
lisus este și El prezent acolo. Comunicaţi cu El. Aduceţi pâinile 
voastre de orz la lisus. 

Mijloacele pe care le avem noi ar părea că nu sunt îndestulătoare 
pentru lucru, dar, dacă vom porni înainte în credință, având 
încredere în puterea atotîndestulătoare a lui Dumnezeu, izvoare 
îmbelșugate se vor deschide în faţa noastră. Dacă lucrul este de la 
Dumnezeu, El Însuşi va asigura mijloacele necesare pentru 
aducerea lui la îndeplinire. El va răsplăti încrederea simplă, cinstită, 
în El. Puţinul care este folosit cu înțelepciune și cu economie în 
slujba Domnului cerului va crește chiar prin faptul că este 
împărtășit altora. În mâna lui Hristos, cantitatea cea mică de hrană 
nu a scăzut până când mulţimea înfometată nu a fost săturată. 
Dacă mergem la Izvorul puterii cu braţele credinţei deschise 
pentru a primi, vom fi susținuți în lucrarea noastră chiar în 
împrejurările cele mai descurajatoare și vom fi făcuţi în stare să 
dăm și altora pâinea vieţii. 

Domnul zice: „Daţi și vi se va da”. „Cine seamănă puţin, puţin 
va secera; iar cine seamănă mult, mult va secera... Şi Dumnezeu 
poate să vă umple cu orice har, pentru ca, având totdeauna din 
toate lucrurile din destul, să prisosiți în orice faptă bună, după 
cum este scris: 

"A împrăștiat, a dat săracilor, 
Neprihănirea lui rămâne în veac. 


Cel ce dă sămânță semănătorului și pâine pentru hrană, vă va da 
și vă va înmulți și vouă sămânţa de semănat și va face să crească 
roadele neprihănirii voastre. În chipul acesta veți fi îmbogățiți în 
toate privințele, pentru orice dărnicie care, prin noi, va face să se 
aducă mulţumiri lui Dumnezeu” (Luca 6,38; 2 Corinteni 9,6-11). 


PARTEA h 


IVIREA UMBRELOR 


DE LA CUVÂNTAREA DESPRE PÂINEA VIEȚII PÂNĂ LA PLECAREA ÎN 
GALILEEA, PENTRU SĂRBĂTOAREA CORTURILOR 


„Din clipa aceea, mulți din ucenicii Lui 
s-au întors înapoi și nu mai umblau cu El. 
Atunci, lisus a zis celor doisprezece: 

“Voi nu vă duceti?” — loan 6,66-67 

O NOAPTE PE LAC 


Veghetorul de pe țărm i-a văzut pe acești oameni 
loviți de panică luptându-se cu furtuna. Cu cea mai 
mare grijă, ochii Lui urmăriseră corabia lovită de 
furtună împreună cu valoroasa ei încărcătură, 
deoarece oamenii aceia aveau să fie lumina lumii... 
Când inimile lor s-au supus, când ambitia lor 
nesfântă s-a stins şi, în umilință, au cerut ajutor 
în rugăciune, li s-a răspuns. 


ŞEZÂND PE CÂMPIA ÎNVERZITĂ, în amurgul serii de pri- 
măvară, oamenii au mâncat din hrana pe care le-o dăduse Hristos. 
Cuvintele pe care le auziseră în ziua aceea ajunseseră la ei ca 
glasul lui Dumnezeu. Numai puterea divină putea să îndeplinească 
lucrările de vindecare la care ei fuseseră martori. Dar minunea 
cu pâinile i-a mișcat pe toţi oamenii din această mare mulțime. 
Toţi fuseseră părtași la binecuvântările ei. În zilele lui Moise, 
Dumnezeu hrănise pe Israel cu mană în pustie; dar cine era Cel 
care-i hrănise în ziua aceea, dacă nu Mesia despre care prorocise 
Moise? Nicio putere omenească n-ar fi putut crea din cinci pâini 
de orz și din doi peștișori atâta hrană, pentru a sătura mii de 
oameni înfometați. Și au spus unul către altul: „Cu adevărat, acesta 
este prorocul cel așteptat în lume”. 

Toată ziua, convingerea aceasta sporise și căpătase putere. 
Actul acesta suprem era asigurarea că mult așteptatul Eliberator 
era între ei. Nădejdile oamenilor creșteau mereu și mereu. Acesta 
este Cel care va face din Iudeea un paradis pământesc, o ţară în 


Capitolul acesta se bazează pe cele relatate în Matei 14,22-23; Marcu 6,45-52; 
Ioan 6,14-21. 


care să curgă lapte și miere. El poate să împlinească orice dorință. 
El poate să stărâme puterea romanilor atât de detestați. El poate 
să elibereze Iuda și Ierusalimul. El poate să-i vindece pe soldaţii 
răniţi în luptă. El poate să asigure hrană pentru oști întregi. El 
poate să cucerească neamuri și să dea lui Israel stăpânirea de 
mult căutată. 

În entuziasmul lor, oamenii sunt gata să-L încoroneze ca 
împărat. Ei văd însă că El nu face niciun efort pentru a atrage 
atenţia sau pentru a-Şi atrage onorurile mulțimii. Aici Se 
deosebeşte cu totul de preoţi și de mai-mari, iar oamenii se tem 
că El nu va cere niciodată să ia tronul lui David. După ce s-au 
sfătuit, s-au înţeles să-L ia cu forța și să-L proclame împărat al 
lui Israel. Ucenicii se unesc cu mulțimea, declarând că tronul lui 
David Îi revine de drept Domnului lor. Numai modestia, ziceau 
ei, ÎI face pe Hristos să refuze o asemenea onoare. Însă oamenii 
trebuie să-L înalțe ca Eliberator al lor. Preoţii cei aroganti și mai- 
marii trebuie să fie constrânși să-L onoreze pe Acela care vine 
îmbrăcat cu autoritatea lui Dumnezeu. 

Cu nerăbdare se pregătesc să-și aducă planul la îndeplinire, 
dar lisus vede ce se pregătește și înțelege mai bine decât ei care 
va fi urmarea unei asemenea mișcări. Chiar acum, preoţii și con- 
ducătorii Îi vânează viaţa. ÎI acuză că îi îndepărtează pe oameni 
de la ei. Urmarea încercării de a-L pune pe tron ar fi violenţa și 
răscoala, iar lucrarea împărăției spirituale ar fi împiedicată. Fără 
întârziere, mișcarea trebuie oprită. Chemându-i pe ucenici, Iisus 
le spune să ia corabia, să se întoarcă de îndată la Capernaum, 
lăsându-L pe El să le dea drumul oamenilor. 

Niciodată nu li se păruse vreo poruncă a lui Hristos mai greu 
de îndeplinit. De multă vreme, ucenicii nădăjduiseră într-o mișcare 
a mulţimii care să-L așeze pe Iisus pe tron și ei nu puteau suporta 
gândul că tot acest entuziasm urma să se irosească. Mulţimile 
care se adunau pentru a sărbători Paștele doreau să-L vadă pe 
noul profet. Pentru ucenicii Săi, aceasta părea ocazia de aur pentru 
a-L pune pe Domnul lor iubit pe tronul lui Israel. În înflăcărarea 
acestei noi ambiţii, le era greu să plece de bunăvoie şi să-L 
părăsească pe lisus pe ţărmul acela pustiu. Au protestat împotriva 

acestei hotărâri, dar Iisus le-a vorbit de astă dată cu o autoritate 
pe care niciodată mai înainte nu o folosise față de ei. Știau că ar fi 
fost în zadar să se mai împotrivească și, în tăcere, s-au îndreptat 
către lac. 

Iisus le poruncește acum oamenilor să se împrăștie, iar gesturile 
Lui sunt atât de hotărâte, încât nimeni nu îndrăznește să se 
împotrivească. Cuvintele de laudă și de proslăvire li s-au oprit pe 
buze. Pașii li se opresc chiar în momentul în care se pregăteau 
să-L proclame împărat, iar elanul și bucuria de pe faţa lor pălesc. 
În mulțimea aceea sunt oameni cu inteligență puternică şi cu 
voinţă tare, dar puterea împărătească a lui lisus și cele câteva cu- 
vinte liniștite ale poruncii opresc tumultul și le împiedică planu- 
rile. Recunosc în El o putere mai presus de autoritatea pămân- 
tească și, fără altă întrebare, se supun. 

Rămas singur, „lisus S-a suit în munte, la o parte, ca să Se 
roage”. Ceasuri întregi a stăruit în rugăciune către Dumnezeu. 
Nu pentru Sine erau aceste rugăciuni, ci pentru oameni. El a cerut 
putere pentru a le descoperi oamenilor caracterul divin al misiunii 
Sale, pentru ca Satana să nu le orbească mintea și să nu le strice 
judecata. Mântuitorul știa că zilele pentru lucrarea personală pe 
pământ aproape se sfârșiseră și că puţini aveau să-L primească 
drept Răscumpărător. Cu durere și luptă sufletească, S-a rugat 
pentru ucenici. Ei urmau să fie greu încercați. Nădejdile lor, multă 
vreme cultivate, întemeiate pe o amăgire atât de răspândită, urmau 
să fie înșelate în modul cel mai dureros și mai umilitor. În locul 
înălțării pe tronul lui David, aveau să fie martori la răstignirea 
Lui. Aceasta urma să fie adevărata Lui încoronare. Dar ei nu 
înțelegeau lucrul acesta și, ca urmare, aveau să vină peste ei ispite 
mari, pe care cu greu le puteau recunoaște ca ispite. Fără Duhul 
Sfânt care să le lumineze mintea, să le lărgească puterea de 
înţelegere, credinţa ucenicilor avea să slăbească. Era dureros 
pentru isus să vadă că părerile lor despre Împărăţia Lui erau în 
așa măsură mărginite la mărirea și onoarea lumească. Pentru ei 
avea El o grea povară pe inimă și Şi-a revărsat rugăciunile cu 
strigăte dureroase și cu lacrimi. 


Ucenicii nu s-au depărtat îndată de la țărm, cum le spusese 
lisus. Ei au așteptat un timp, nădăjduind că Domnul va veni la ei. 
Dar, văzând că se lasă întunericul, „s-au suit într-o corabie și 
treceau marea ca să se ducă la Capernaum”. L-au părăsit pe lisus 
cu inima nemulțumită, mai agitaţi ca niciodată de când ÎI 
recunoscuseră ca Domn al lor. Murmurau din cauză că nu le 
îngăduise să-L proclame împărat. Se mustrau între ei pentru că 
se supuseseră așa de ușor la porunca Lui și au ajuns să creadă că, 
dacă ar fi fost mai insistenţi, și-ar fi realizat planul. 

Necredinţa punea stăpânire pe mintea și pe inima lor. Dorul 
după onoare îi orbise. Știau că lisus era urât de farisei și erau 
nerăbdători să-L vadă înălţat acolo unde socoteau că trebuie să 
fie. Să fie în strânsă legătură cu un Învățător care putea săvârși 
minuni puternice și totuși să fie insultaţi ca niște înșelători era o 
încercare pe care cu greu o puteau suporta. Urmau să fie mereu 
priviţi ca fiind urmașii unui profet mincinos? Nu-Și va lua Hristos 
niciodată autoritatea de împărat? De ce El, care avea o putere 
atât de mare, nu Îşi descoperea adevărata identitate, ca să le facă 
viaţa mai puţin chinuită? Pentru ce nu l-a scăpat El pe loan 
Botezătorul de la moarte năprasnică? Astfel au vorbit între ei 
ucenicii, până au adunat în jurul lor o mare întunecime spirituală. 
Se întrebau chiar dacă nu cumva Hristos ar fi un înșelător, cum 
pretindeau fariseii. 

Ucenicii fuseseră martori în ziua aceea la lucrările minunate 
ale lui Hristos. Li se păruse că cerul se coborâse pe pământ. 
Amintirea acelei zile scumpe și slăvite ar fi trebuit să le umple 
inimile de credinţă și nădejde. Dacă din prisosul inimii ar fi vorbit 
despre lucrurile acestea, n-ar fi ajuns la ispită. Dar dezamăgirea 
le absorbise gândurile. Nu luaseră în seamă cuvintele lui Hristos: 
„Adunați ce a rămas, ca nimic să nu se piardă”. Acelea fuseseră 
ceasuri de mari binecuvântări pentru ucenici, dar ei le uitaseră. 
Se găseau în mijlocul apelor frământate. Gândurile lor erau 
furtunoase și nebunești, și Domnul le-a dat altceva pentru a le 
ocupa mintea și pentru a le mișca sufletele. Deseori, Dumnezeu 
face lucrul acesta atunci când oamenii își creează singuri poveri 
și greutăţi. Ucenicii nu aveau niciun motiv real pentru care să se 
frământe. Dar primejdia se apropia cu repeziciune. 

O furtună violentă s-a năpustit asupra lor, iar ei erau nepregătiți. 
Era un contrast izbitor, căci ziua fusese liniștită și, când vântul i-a 
lovit, s-au înspăimântat. Au uitat nemulțumirea, necredinţa și 
nerăbdarea. Fiecare lupta ca barca să nu se scufunde. Erau aproape 
de Betsaida, locul unde așteptau să-L găsească pe Iisus și, pe 
vreme obișnuită, călătoria nu le-ar fi luat mai mult de câteva ore, 
dar acum erau mânați din ce în ce mai departe de locul urmărit. 
Până la a patra strajă din noapte au muncit la vâsle. Atunci, oamenii 
obosiţi s-au predat pierzării. În furtună și întuneric, marea i-a 
învăţat cât erau de fără putere și doreau prezenţa Domnului lor. 

lisus nu-i uitase. Veghetorul de pe țărm i-a văzut pe acești 
oameni loviți de panică luptându-se cu furtuna. Cu cea mai mare 
grijă, ochii Lui urmăriseră corabia lovită de furtună împreună cu 
valoroasa ei încărcătură, deoarece oamenii aceia aveau să fie lu- 
mina lumii. După cum o mamă veghează cu duioşie asupra 
copilașului său, așa veghea și Domnul milostiv asupra ucenicilor. 
Când inimile lor s-au supus, când ambiția lor nesfântă s-a stins și, 
în umilință, au cerut ajutor în rugăciune, li s-a răspuns. 

În clipa în care ei se credeau pierduţi, o rază de lumină le-a 
descoperit o ființă învăluită în mister venind spre ei pe apă. Dar 
nu știau că este lisus. ÎI credeau vrăjmaş pe Acela care venea să îi 
ajute. Groaza a pus stăpânire pe ei. Mâinile care vâsleau cu mușchi 
ca de fier slăbesc. Barca începe să joace în bătaia valurilor, toți 
ochii sunt ațintiți asupra acelei ființe care calcă pe valurile albe 
de spumă ale mării frământate. 

Ei cred că este o nălucă și că le prevestește pieirea și încep să 
strige de groază. lisus înaintează ca și când ar vrea să treacă pe 
lângă ei; ei Îl recunosc și strigă, cerându-l ajutor. Domnul lor 
iubit Se întoarce, glasul Lui le potolește teama: „Îndrăzniţi, Eu 
sunt, nu vă temeţi!” 

În clipa în care ei și-au dat seama de această minune, Petru 
aproape şi-a ieșit din fire de bucurie. Întrucât de-abia îi venea să 
creadă, a strigat: „Doamne, dacă ești Tu, poruncește-mi să vin la 
Tine pe apă. 'Vino”, i-a zis lisus”. 

Privind la lisus, Petru merge cu pasul sigur, dar, când mulțumit 
de sine privește înapoi către tovarășii săi din barcă, ochii i se 


îndepărtează de la Mântuitorul. Vântul este grozav. Valurile se 
înalță tot mai sus și se așază chiar între el și Iisus și i se face frică. 
Pentru o clipă, Hristos este ascuns de ochii lui și credinţa dispare. 
Începe să se scufunde. Dar, în timp ce valurile urlă de moarte, 
Petru își ridică privirea de la apele înfuriate și, aţintind-o la Iisus, 
strigă: „Doamne, scapă-mă!” Îndată Iisus prinde mâna întinsă, 
zicând: „Puțin credinciosule, pentru ce te-ai îndoit?” 

Mergând unul lângă altul, mâna lui Petru fiind în mâna 
Domnului, s-au urcat în barcă împreună. Dar Petru era acum 
supus și tăcut. Nu avea motive să se mândrească față de tovarășii 
săi, deoarece, prin necredinţă și înălţare de sine, fusese aproape 
să-și piardă viaţa. Când și-a întors privirea de la Iisus, și-a pierdut 
mersul sigur și s-a cufundat în mijlocul valurilor. 

De câte ori și noi, când ajungem în greutăţi, suntem asemenea 
lui Petru! Privim la valuri, în loc să ţinem ochii aţintiți la Mân- 
tuitorul. Picioarele ne alunecă și apele mândriei se înalță peste 
sufletul nostru. Iisus nu l-a chemat pe Petru la El ca apoi să-l lase 
să piară; El nu ne cheamă să-L urmăm, ca apoi să ne uite. „Nu te 
teme de nimic”, zice EI, „căci Eu te izbăvesc, te chem pe nume, 
eşti al Meu. Dacă vei trece prin ape, Eu voi fi cu tine, și râurile nu 
te vor îneca; dacă vei merge prin foc, nu te va arde și flacăra nu te 
va aprinde. Căci Eu sunt Domnul, Dumnezeul tău, Sfântul lui 
Israel, Mântuitorul tău” (Isaia 43,1-3). 

Iisus citise caracterul ucenicilor Săi. El știa cât de greu avea să 
fie încercată credinţa lor. În întâmplarea aceasta pe mare, El dorea 
să-i descopere lui Petru propria slăbiciune — să-i arate că siguranța 
lui era numai în continua dependenţă de puterea dumnezeiască. 
În mijlocul furtunii de ispite, el putea să meargă în siguranță numai 
dacă, într-o totală neîncredere în sine, avea să se sprijine doar pe 
Mântuitorul. Petru era slab chiar în punctul în care se credea 
tare și numai atunci când și-a dat seama de slăbiciunea sa, a putut 
înțelege nevoia de a se sprijini pe Hristos. Dacă ar fi învăţat lecţia 
pe care lisus a dorit să i-o dea prin cele petrecute pe mare, el n-ar 
fi căzut atunci când a venit asupra lui încercarea cea mare. 

În fiecare zi, Dumnezeu îi învaţă pe copiii Săi. Prin împre- 
jurările vieţii de toate zilele, El îi pregătește să facă lucrarea pe 

un plan mai larg, rânduit de providența Lui. Felul în care ei își 
îndeplinesc micile datorii de toate zilele hotărăşte biruința sau 
înfrângerea lor în crizele mari ale vieții. 

Aceia care nu-și dau seama că sunt fără încetare dependenti 
de Dumnezeu vor fi înfrânți de ispită. Astăzi poate vom zice că 
piciorul nostru este sigur și că niciodată nu ne vom clătina. Poate 
zicem: „Ştiu în cine am crezut, nimic nu poate să zdruncine 
credinţa mea în Dumnezeu și în Cuvântul Lui”. Dar Satana 
plănuiește să folosească trăsăturile de caracter moștenite sau cul- 
tivate și să ne orbească în așa fel, încât să nu ne vedem nevoile și 
defectele. Numai când ne dăm seama de propria slăbiciune și 
privim tot timpul ţintă la lisus, putem merge în siguranță. 

După ce Iisus a luat loc în barcă, vântul a încetat „și corabia a 
sosit îndată la locul spre care mergea”. Noaptea aceea înspăi- 
mântătoare a trecut și s-a arătat lumina zorilor. Ucenicii și ceilalți 
care mai erau în corabie s-au plecat la picioarele lui Iisus cu inimile 
pline de recunoștință, zicând: „Cu adevărat, Tu ești Fiul lui 
Dumnezeu”. 


CAPITOLUL 41 


CRIZA DIN GALILEEA 


Dovezile vii ale puterii Sale fuseseră în fata lor 
zi după zi, dar ei cereau alt semn. Dacă li s-ar fi dat, 
ei ar fi rămas tot la fel de necredinciosi ca mai înainte. 
Dacă nu erau convinşi prin ceea ce văzuseră şi 
auziseră, ar fi fost fără folos să li se arate minuni şi 
mai mari. Necredinta va găsi totdeauna o scuză 
pentru îndoială şi va căuta argumente care să 
răstoarne chiar şi dovada cea mai clară. 


CÂND LE-A INTERZIS OAMENILOR să-L proclame împărat, 
lisus știa că ajunsese la un punct hotărâtor din viaţa Sa. Mulțimea, 
care astăzi voia să-L înalțe pe tron, mâine avea să-l întoarcă 
spatele. Dezamăgiţi de nesatisfacerea ambiţiei lor egoiste, ei 
urmau să schimbe iubirea în ură și laudele în blesteme. Dar, cu 
toate că știa lucrurile acestea, El n-a luat nicio măsură pentru a 
evita criza. De la început, El nu susținuse nicio nădejde a urmașilor 
Săi pentru răsplătiri pământești. Unuia, care venise cu dorinţa de 
a deveni ucenicul Său, El i-a zis: „Vulpile au vizuini și păsările 
cerului au cuiburi; dar Fiul omului n-are unde-Și odihni capul” 
(Matei 8,20). Dacă oamenii ar fi putut să aibă și lumea împreună 
cu Hristos, mulțimile I s-ar fi supus, dar El nu putea să primească 
o astfel de slujire. Dintre aceia care acum se aflau în jurul Lui, 
mulți erau atrași de nădejdea unei împărăţii pământești. Ei nu 
trebuiau să rămână înșelaţi în aşteptările lor. Învățătura spirituală 
profundă din minunea cu pâinile nu fusese înțeleasă. Trebuia să 
fie acum explicată. Şi această nouă descoperire avea să aducă 
după sine o încercare mai mare. 


Capitolul acesta se bazează pe cele relatate în Ioan 6,22-71. 

Minunea cu pâinile ajunsese cunoscută peste tot și, a doua zi 
dimineața, oamenii au alergat la Betsaida, să-L vadă pe Iisus. Ei 
au venit în număr mare, pe uscat și pe apă. Cei care ÎI lăsaseră 
noaptea trecută au venit iarăși, sperând să-L găsească încă acolo, 
deoarece nu se afla nicio corabie cu care să poată trece apa. Dar 
cercetarea lor a fost zadarnică și mulți au pornit spre Capernaum, 
căutându-L fără încetare. 

Între timp, El a ajuns la Ghenezaret, după o absenţă de o zi. 
Îndată ce s-a auzit că a debarcat, oamenii „au alergat prin toate 
împrejurimile și au început să aducă pe bolnavi în paturi, 
pretutindeni pe unde se auzea că era EI” (Marcu 6,55). 

După un timp, El S-a dus la sinagogă și acolo L-au găsit cei 
care veniseră de la Betsaida. Ei au aflat de la ucenici cum trecuse 
marea. Grozăvia furtunii și ceasurile îndelungate de luptă 
zadarnică împotriva vânturilor, apariția lui Hristos mergând pe 
apă, frica lor, cuvintele Lui liniștitoare, aventura lui Petru și 
urmările ei, precum și brusca încetare a furtunii și debarcarea, 
totul a fost povestit în amănunt mulțimii cuprinse de mirare. 
Totuşi, nefiind mulțumiți cu aceasta, mulți s-au strâns în jurul lui 
lisus, întrebându-L.: „Învățătorule, când ai venit aici?” Ei sperau 
să afle din gura Lui o descriere a minunii. 

lisus nu le-a satisfăcut curiozitatea. Cu tristeţe le-a zis: „Mă 
căutați nu pentru că aţi văzut semne, ci pentru că aţi mâncat din 
pâinile acelea și v-aţi săturat”. Ei nu-L căutau din cauză că ÎL 
preţuiau în mod deosebit, ci, întrucât fuseseră hrăniţi cu pâine, 
sperau să mai primească și alte bunuri trecătoare, dacă I s-ar fi 
alăturat. Mântuitorul le-a zis: „Lucraţi nu pentru mâncarea 
pieritoare, ci pentru mâncarea care rămâne, pentru viaţa veșnică”. 
Nu căutaţi numai bunuri trecătoare. Nu căutaţi numai îndestularea 
pentru viaţa aceasta, ci gândiți-vă la hrana spirituală, și anume la 
înțelepciunea aceea care rămâne în viața veșnică. Aceasta o poate 
da numai Fiul lui Dumnezeu; „căci Tatăl, adică Însuși Dumnezeu, 
pe El L-a însemnat cu pecetea Lui”. 

Pentru o clipă, interesul ascultătorilor a fost trezit. Ei au 
exclamat: „Ce să facem ca să săvârșim lucrările lui Dumnezeu?” 
Ei făcuseră multe eforturi să îndeplinească obligații împovărătoare, 
pentru a se asigura că sunt plăcuţi înaintea lui Dumnezeu, și erau 


gata să plece urechea la orice rânduială nouă, pentru a-și asigura 
un merit mai mare. Întrebarea lor voia să zică: Ce trebuie să facem 
pentru a merita cerul? Care este prețul care ni se cere pentru a 
câștiga viaţa viitoare? 

„lisus le-a răspuns: "Lucrarea pe care o cere Dumnezeu este 
aceasta: să credeţi în Acela pe care L-a trimis EP.” Preţul cerului 
este lisus. Calea spre cer este credinţa în „Mielul lui Dumnezeu, 
care ridică păcatul lumii” (loan 1,29). 

Dar oamenii au preferat să respingă aceste cuvinte ale 
adevărului divin. lisus săvârșise chiar lucrarea pe care profeția 
arăta că o va face Mesia, dar ei n-au văzut lucrurile pe care 
așteptările lor egoiste le zugrăviseră ca fiind lucrarea Lui. 
Într-adevăr, Hristos hrănise o dată mulțimea cu pâine, dar, în 
zilele lui Moise, Israel fusese hrănit cu mană patruzeci de ani, iar 
de la Mesia se așteptau binecuvântări și mai mari. Inimile lor 
nemulțumite se frământau cu întrebarea: Dacă Iisus era în stare 
să săvârşească atâtea minuni cum văzuseră ei, n-ar fi fost El în 
stare să dea sănătate, tărie și bogăţie întregului Său popor, să-l 
elibereze și să-l înalțe în putere şi onoare? Faptul că El pretindea 
că este trimisul lui Dumnezeu și totuși refuza să fie împăratul lui 
Israel era o taină pe care ei n-o înțelegeau. Refuzul Lui era greșit 
interpretat. Mulţi au ajuns la concluzia că nu îndrăznea să-și 
susțină pretențiile, pentru că El Însuși Se îndoia de caracterul 
divin al misiunii Sale. În felul acesta, își deschideau inima pentru 
necredinţă și seminţele pe care le semăna Satana și-au adus roadele: 
înţelegere greșită și necredinţă. 

Cu un aer dispreţuitor, un rabin a întrebat: „Ce semn faci Tu, 
deci, ca să-l vedem și să credem în Tine? Ce lucrezi Tu? Părinții 
noștri au mâncat mană în pustie, după cum este scris: "Le-a dat să 
mănânce pâine din cer” 

ludeii îl onorau pe Moise ca fiind cel care a dat mana, aducând 
astfel laudă uneltei prin care fusese săvârșită minunea și trecându-L 
cu vederea pe Acela care era Autorul ei. Părinţii lor murmuraseră 
împotriva lui Moise, puseseră la îndoială și negaseră misiunea 
care îi fusese încredințată de Dumnezeu. Acum, în același spirit, 
copiii lor ÎI lepădau pe Acela care le aducea solia lui Dumnezeu. 
„lisus le-a zis: "Adevărat, adevărat vă spun că Moise nu v-a dat 

pâinea din cer.” Cel care dăduse mana Se afla între ei. Hristos 
Insuși era Acela care îi condusese pe evrei prin pustie și-i hrănise 
zilnic cu pâine cerească. Hrana aceasta era un simbol al adevăratei 
pâini din cer. Spiritul dătător de viață, pornind de la nemărginita 
plinătate a lui Dumnezeu, este adevărata mană. lisus a zis: „Pâinea 
lui Dumnezeu este aceea care se coboară din cer și dă lumii viaţa” 
(loan 6,33). 

Socotind că lisus Se referea tot la hrana trecătoare, câţiva dintre 
ascultătorii Lui au exclamat: „Doamne, dă-ne totdeauna această 
pâine”. Atunci lisus a vorbit lămurit: „Eu sunt Pâinea vieţii”. 

Ilustraţia aceasta pe care o folosise Iisus era cunoscută de iudei. 
Moise spusese prin inspirația Duhului Sfânt: „Omul nu trăiește 
numai cu pâine, ci cu orice lucru care iese din gura Domnului”. 
Iar prorocul a scris: „Când am primit cuvintele Tale, le-am înghițit; 
cuvintele 'Tale au fost bucuria și veselia inimii mele” (Deuteronom 
8,3; Ieremia 15,16). Rabinii înșiși aveau obiceiul să spună că 
mâncau pâine; în înţeles spiritual, aceasta însemna studierea legii 
și practicarea faptelor bune. Şi se spunea adesea că, la venirea lui 
Mesia, tot Israelul avea să fie hrănit. Învățătura profeților lămurea 
lecţia spirituală profundă din minunea cu pâinile. lisus căuta să 
facă înțeleasă această lecţie pentru ascultătorii Săi în sinagogă. 
Dacă ei ar fi înțeles Scripturile, ar fi înţeles și cuvintele Lui, când 
zicea: „Eu sunt Pâinea vieţii”. Numai cu o zi înainte, mulțimea, 
slăbită și obosită, fusese hrănită cu pâinea pe care El o dăduse. 
După cum primiseră din pâinea aceea putere și reînviorare fizică, 
tot așa puteau primi de la Hristos putere spirituală pentru viața 
veşnică. „Cine vine la Mine”, a zis El, „nu va flămânzi niciodată 
și cine crede în Mine nu va înseta niciodată”. Dar a adăugat: „Voi 
M-aţi văzut și tot nu credeți”. 

Ei ÎL văzuseră pe Hristos prin mărturia dată de Duhul Sfânt, 
prin descoperirea dată de Dumnezeu sufletului lor. Dovezile vii 
ale puterii Sale fuseseră în faţa lor zi după zi, dar cereau alt semn. 
Dacă li s-ar fi dat, ei ar fi rămas tot la fel de necredincioși ca mai 
înainte. Dacă nu erau convinși prin ceea ce văzuseră și auziseră, 
ar fi fost fără folos să li se arate minuni și mai mari. Necredinţa 
va găsi totdeauna o scuză pentru îndoială și va căuta argumente 
care să răstoarne chiar și dovada cea mai clară. 


Hristos a făcut un nou apel la aceste inimi împietrite. „Pe cel 
ce vine la Mine, nu-l voi izgoni afară”. El a spus că toţi cei care L-au 
primit în credință vor avea viaţă veșnică. Niciunul nu va fi pierdut. 
Nu e nevoie ca fariseii și saducheii să se tot certe cu privire la 
viaţa viitoare. Oamenii nu trebuie să-și mai plângă morţii cu durere 
disperată. „Voia Tatălui Meu este ca oricine vede pe Fiul și crede 
în El, să aibă viaţă veșnică; și Eu îl voi învia în ziua de apoi.” 

Dar mai-marii poporului erau ofensaţi și ziceau: „Oare nu este 
acesta lisus, fiul lui Iosif, pe al cărui tată și mamă îi cunoaștem? 
Cum dar zice EI: "Eu M-am pogorât din cer'?” Ei căutau să dea 
naștere la prejudecăţi, amintind în mod batjocoritor de originea 
umilă a lui lisus. Făceau aluzie cu dispreţ la viața Lui de lucrător 
galileean și la familia Lui săracă și umilă. Pretenţiile acestui 
tâmplar needucat, ziceau ei, nu meritau atenţie. lar pentru că 
nașterea Lui fusese neînțeleasă, căutau să strecoare ideea că ar 
exista îndoieli cu privire la legitimitatea ei, prezentând astfel împre- 
jurările omenești ale nașterii Lui ca pe o pată asupra vieții Sale. 

lisus n-a căutat să explice taina nașterii Sale. El n-a dat niciun 
răspuns la întrebările privitoare la coborârea Sa din ceruri, după 
cum n-a răspuns nici la întrebările cu privire la traversarea lacului. 
El n-a atras atenţia asupra minunilor care Îi caracterizau viaţa. 
De bunăvoie, S-a dezbrăcat pe Sine Însuși şi a luat asupră-Și chip 
de rob. Dar cuvintele și faptele Sale erau o descoperire a carac- 
terului Său. Toţi aceia a căror inimă era deschisă pentru lumina 
dumnezeiască puteau să recunoască în El pe singurul născut din 
Tatăl, „plin de har și de adevăr” (loan 1,14). 

Prejudecata fariseilor era și mai profundă decât voiau să arate 
întrebările lor, ea își avea rădăcina în perversitatea inimii lor. Orice 
cuvânt spus de Iisus și orice faptă a Sa produceau în ei împotrivire, 
deoarece spiritul cultivat de ei nu avea nimic comun cu El. 

„Nimeni nu poate veni la Mine, dacă nu-l atrage Tatăl care 
M-a trimis; și Eu îl voi învia în ziua de apoi. În proroci este scris: 
"Toţi vor fi învăţaţi de Dumnezeu”. Așa că oricine a ascultat pe 
Tatăl și a primit învăţătura Lui, vine la Mine.” Nimeni nu va veni 
vreodată la lisus Hristos, dacă nu va răspunde atracției iubirii 
Tatălui. Dar Dumnezeu atrage la Sine toate inimile și numai cei 
care se împotrivesc acestei atracţii vor refuza să vină la Hristos. 

În cuvintele: „Toți vor fi învățați de Dumnezeu”, Iisus amintea 
profeția lui Isaia: „Toti fiii tăi vor fi ucenici ai Domnului și mare va 
fi propăşirea fiilor tăi” (Isaia 54,13). Iudeii aplicau aceste cuvinte 
la poporul lor. Se lăudau că Dumnezeu este Învățătorul lor. Dar 
Iisus le-a arătat cât de zadarnică este această pretenție, deoarece 
El zice: „Oricine a ascultat pe Tatăl Meu și a primit învăţătura Lui, 
vine la Mine”. Numai prin Hristos ei puteau să-L cunoască pe Tatăl. 
Natura omenească n-ar fi putut să suporte vederea slavei Sale. Cei 
care învățaseră de la Dumnezeu au ascultat de glasul Fiului Său și, 
în lisus din Nazaret, L-au recunoscut pe Acela care, prin natură și 
revelaţie, L-a descoperit oamenilor pe Tatăl. 

„Adevărat, adevărat vă spun că oricine crede în Mine, are viață 
veșnică.” Prin loan cel iubit, care a ascultat aceste cuvinte, Duhul 
Sfânt declară bisericilor: „Mărturisirea este aceasta: Dumnezeu 
ne-a dat viaţă veșnică, și această viaţă este în Fiul Său. Cine are 
pe Fiul are viaţă” (1 loan 5,11.12). Iar Iisus a zis: „Eu îl voi învia 
în ziua de apoi”. Hristos S-a făcut una în trup cu noi, pentru ca 
noi să putem deveni una în duh cu El. În virtutea acestei uniri 
vom ieși noi din morminte, nu numai ca o manifestare a puterii 
lui Hristos, ci din cauză că, prin credință, viața Lui a devenit 
viaţa noastră. Aceia care ÎL văd pe Hristos în adevăratul Lui 
caracter și-L primesc în inimă au viaţă veşnică. Hristos locuiește 
în noi prin Duhul, iar Duhul lui Dumnezeu, primit în inimă prin 
credinţă, este începutul vieţii veșnice. 

Oamenii I-au amintit lui Hristos de mana pe care părinţii lor 
au mâncat-o în pustie, ca și cum asigurarea acelei hrane ar fi fost 
o minune mai mare decât aceea săvârșită de lisus, dar El arătă 
cât de mic era darul acela în comparaţie cu binecuvântările pe 
care venise să le reverse. Mana putea să susțină numai viața aceasta 
pământească, ea nu putea să prevină moartea, nici să asigure 
nemurirea, dar pâinea vieţii urma să hrănească sufletul pentru 
viaţa veșnică. Mântuitorul a zis: „Eu sunt Pâinea vieţii. Părinţii 
voştri au mâncat mană în pustie și au murit. Pâinea care se pogoară 
din cer este de așa fel, ca cineva să mănânce din ea și să nu moară. 
Eu sunt Pâinea vie, care S-a pogorât din cer. Dacă mănâncă cineva 
din pâinea aceasta, va trăi în veac”. La această figură de stil, 
Hristos a mai adăugat una. Numai murind putea El să dea viaţă 


oamenilor și în cuvintele ce urmează arată spre moartea Sa ca 
fiind mijlocul de salvare. El zice: „Pâinea pe care o voi da Eu, 
este trupul Meu, pe care îl voi da pentru viaţa lumii”. 

ludeii se pregăteau să serbeze Paștele la Ierusalim, în amintirea 
nopții în care a fost eliberat Israel, când îngerul nimicitor a lovit 
casele Egiptului. În mielul pascal, Dumnezeu voia ca ei să-L vadă 
pe Mielul lui Dumnezeu și, prin acest simbol, să-L primească pe 
Acela care Se dăruia pentru viața lumii. Dar iudeii ajunseseră să 
dea simbolului toată importanţa, în timp ce însemnătatea lui o 
treceau cu vederea. Ei nu puteau să deosebească trupul Domnului. 
Adevărul simbolizat prin serviciul pascal era prezentat acum în 
cuvintele lui Hristos. Dar era încă neînțeles. 

De astă dată, rabinii au exclamat cu mânie: „Cum poate omul 
acesta să ne dea trupul Lui să-l mâncăm?” Ei se făceau că înţeleg 
cuvintele lui Hristos în sens literal, ca și Nicodim, când a întrebat: 
„Cum se poate naște din nou un om bătrân?” (loan 3,4). Până la 
un anumit punct, ei înțeleseseră ce voia să zică lisus, dar nu voiau 
să recunoască pe față. Dând o greșită interpretare cuvintelor Lui, 
ei sperau să producă în oameni prejudecăți împotriva Lui. 

Hristos n-a îndulcit reprezentările Lui simbolice. El a repetat 
adevărul printr-un limbaj și mai puternic: „Adevărat, adevărat vă 
spun că, dacă nu mâncaţi trupul Fiului omului și dacă nu beti 
sângele Lui, n-aveţi viaţă în voi înșivă. Cine mănâncă trupul Meu 
și bea sângele Meu are viaţă veșnică; și Eu îl voi învia în ziua de 
apoi. Căci trupul Meu este cu adevărat o hrană, și sângele Meu 
este cu adevărat o băutură. Cine mănâncă trupul Meu și bea 
sângele Meu, rămâne în Mine, și Eu rămân în el”. 

A mânca trupul și a bea sângele lui Hristos înseamnă a-L primi 
ca Mântuitor personal, crezând că El ne iartă păcatele și că suntem 
făcuţi desăvârșiţi în El. Admirând iubirea Lui, stăruind asupra ei, 
sorbind-o, devenim părtași ai naturii Sale. Ceea ce e hrana pentru 
corp trebuie să fie Hristos pentru suflet. Hrana nu este de folos 
decât atunci când o mâncăm, când devine o parte din fiinţa 
noastră. La fel și Hristos n-are nicio valoare pentru noi, dacă nu-L 
recunoaștem ca Mântuitor personal. O cunoaștere a Lui din teorie 
nu ne este de niciun folos. Trebuie să ne hrănim cu EI, să-L primim 

în inimă, astfel ca viața Lui să devină viața noastră. Iubirea Lui, 
harul Lui trebuie să fie asimilate. 

Dar nici ilustrațiile acestea nu pot să reprezinte pe deplin 
privilegiul legăturilor credinciosului cu Hristos. Iisus a zis: „După 
cum Tatăl, care este viu, M-a trimis pe Mine și Eu trăiesc prin 
Tatăl, tot așa, cine Mă mănâncă pe Mine, va trăi și el prin Mine”. 
După cum Fiul lui Dumnezeu a trăit prin credința în Tatăl, tot 
astfel și noi trebuie să trăim prin credința în Hristos. Iisus Se 
predase pe deplin voinței lui Dumnezeu, încât în viața Lui nu 
apărea decât Tatăl. Deşi ispitit în toate ca și noi, El a stat în fața 
lumii nepătat de relele care Îl înconjurau. Și noi trebuie să biruim 
cum a biruit Hristos. 

Eşti tu urmaș al lui Hristos? Atunci tot ce stă scris despre 
viaţa spirituală este scris pentru tine și poate fi realizat prin unirea 
persoanei tale cu Hristos. A adormit zelul tău? S-a răcit iubirea 
ta dintâi? Primește iarăși iubirea oferită de Hristos. Mănâncă 
trupul Lui, bea sângele Lui și vei ajunge una cu Tatăl și cu Fiul. 

Iudeii necredincioşi n-au vrut să vadă niciun alt înţeles în 
cuvintele Mântuitorului, decât pe cel literal. Prin legea ceremo- 
nială, li se interzicea chiar numai să guste sânge și au făcut ca cele 
spuse de Hristos să apară ca un sacrilegiu și se certau între ei cu 
privire la acest lucru. Mulţi, chiar dintre ucenicii Săi, ziceau: 
„Vorbirea aceasta este prea de tot, cine poate să o sufere?” 

Mântuitorul le-a zis: „Worbirea aceasta este pentru voi o pricină 
de poticnire? Dar dacă ați vedea pe Fiul omului suindu-Se unde 
era mai înainte...? Duhul este acela care dă viaţă, carnea nu 
folosește la nimic; cuvintele pe care vi le-am spus Eu sunt duh și 
viaţă”. 

Viaţa lui Hristos, care dă viaţă lumii, este în Cuvântul Său. 
Prin Cuvântul Său, Hristos a vindecat bolile și a alungat demonii; 
prin Cuvântul Său, a liniștit marea și a înviat morții; iar oamenii 
mărturiseau că în Cuvântul Său era putere. El a rostit Cuvântul 
lui Dumnezeu așa cum a vorbit prin toți prorocii și prin învățătorii 
din Vechiul Testament. Întreaga Biblie este o manifestare a lui 
Hristos și Mântuitorul dorea să lege de Cuvânt credinţa urmașilor 
Săi. Atunci când prezenţa Sa vizibilă urma să se retragă, Cuvântul 
avea să fie izvorul puterii lor. Asemenea Domnului lor, ei trebuiau 


să trăiască „prin orice Cuvânt care iese din gura lui Dumnezeu” 
(Matei 4,4). 

După cum viaţa fizică este susținută prin hrană, tot așa și viaţa 
spirituală este susținută prin Cuvântul lui Dumnezeu. Și orice 
om trebuie să primească viaţă din Cuvântul lui Dumnezeu. După 
cum trebuie să mâncăm noi înșine ca să fim hrăniţi, tot astfel 
trebuie să primim și Cuvântul pentru noi înșine. Noi nu trebuie 
să-l primim numai prin mijlocirea altei minţi. Trebuie să studiem 
Cuvântul lui Dumnezeu cu atenţie, cerând de la Dumnezeu 
ajutorul Duhului Sfânt pentru ca să înțelegem Cuvântul Său. 
Trebuie să luăm un verset și să ne concentrăm mintea, ca să 
înţelegem gândul pe care Dumnezeu l-a pus acolo pentru noi. 
Trebuie să stăruim asupra acelui gând până când ni-l însușim și 
știm „ce zice Domnul”. 

lisus îmi adresează mie făgăduinţele și avertizările Sale. 
Dumnezeu a iubit lumea atât de mult, încât a dat pe unicul Său 
Fiu, pentru ca eu, crezând, să nu pier, ci să am viață veșnică. 
Experiențele arătate în Cuvântul lui Dumnezeu trebuie să devină 
experienţele mele. Rugăciunea și făgăduinţa, învăţătura și 
avertismentul sunt ale mele. „Am fost răstignit împreună cu 
Hristos, și trăiesc... dar nu mai trăiesc eu, ci Hristos trăiește în 
mine. Și viaţa pe care o trăiesc acum în trup, o trăiesc prin credința 
în Fiul lui Dumnezeu, care m-a iubit și S-a dat pe Sine pentru 
mine” (Galateni 2,20). Atunci când credinţa primește și asimilează 
astfel principiile adevărului, ele devin o parte a ființei, o parte 
care pune în mișcare viaţa. Cuvântul lui Dumnezeu primit în suflet 
modelează gândurile și determină dezvoltarea caracterului. 

Privind necontenit la lisus cu ochii credinței, vom fi întăriți. 
Dumnezeu va da cele mai scumpe descoperiri credincioșilor Săi 
care flămânzesc și însetează. Ei vor simţi că Hristos e un Mântuitor 
personal. Hrănindu-se din Cuvântul Lui, ei constată că este duh 
și viaţă. Cuvântul distruge natura firească, pământească, și dă o 
nouă viaţă în lisus Hristos. Duhul Sfânt vine în suflet ca un 
Mângâietor. Prin lucrarea de transformare a harului Său, chipul 
lui Dumnezeu se reproduce în ucenici; ei devin o făptură nouă. 
Iubirea ia locul urii și inima este refăcută după modelul divin. 
Aceasta înseamnă a trăi „prin orice Cuvânt care iese din gura lui 

Dumnezeu”. Aceasta înseamnă a mânca pâinea care se coboară 
din cer. 

Hristos a rostit un adevăr sfânt și veşnic cu privire la legătura 
dintre El și urmașii Săi. El cunoștea caracterul acelora care 
pretindeau că sunt ucenicii Lui și cuvintele Lui au pus la încercare 
credinţa lor. El a declarat că ei trebuiau să creadă și să lucreze 
după învățătura Lui. Toţi aceia care Îl primeau urmau să se 
împărtășească de natura Lui și să se asemene cu caracterul Său. 
Aceasta ar fi însemnat renunţarea la ambițiile cultivate de ei cu 
plăcere. Ar fi cerut o deplină predare de sine față de lisus. Erau 
chemaţi să se sacrifice, să fie blânzi și umili cu inima. Ei trebuiau 
să meargă pe calea îngustă, pe care a umblat Omul Calvarului, 
dacă voiau să aibă parte de darul vieţii și de slava cerului. 

Încercarea era prea mare. Entuziasmul celor care căutaseră 
să-L ia cu forţa și să-L facă împărat se răcea. Cuvântarea aceasta 
ținută în sinagogă, ziceau ei, le-a deschis ochii. Acum nu mai erau 
înșelaţi. Pentru mintea lor, cuvintele erau o mărturisire directă 
că nu era Mesia și că nimeni nu avea să câștige vreo răsplată 
pământească din legătura cu El. Ei salutaseră cu bucurie puterea 
Lui făcătoare de minuni, erau nerăbdători să fie eliberaţi de boală 
și suferinţă, dar nu voiau să aibă nicio legătură cu viaţa Lui de 
sacrificiu. Nu-i interesa împărăţia spirituală tainică de care vorbea 
El. Cei nesinceri și egoiști, care ÎI căutaseră, nu-L mai doreau. 
Dacă El nu voia să-Și consacre puterea și influenţa pentru a-i 
elibera de sub romani, nici ei nu voiau să mai aibă de a face cu El. 

lisus le-a spus lămurit: „Sunt unii din voi, care nu cred”, 
adăugând: „Tocmai de aceea v-am spus că nimeni nu poate să 
vină la Mine, dacă nu i-a fost dat de Tatăl Meu”. El dorea ca ei să 
înțeleagă că, dacă nu erau atrași către El, aceasta se datora faptului 
că inima lor nu era deschisă față de Duhul Sfânt. „Omul firesc nu 
primește lucrurile Duhului lui Dumnezeu, căci pentru el sunt o 
nebunie; și nici nu le poate înțelege, pentru că trebuie judecate 
duhovnicește” (1 Corinteni 2,14). Numai prin credință putem 
vedea slava lui Hristos. Această slavă este ascunsă până când se 
aprinde în suflet credința prin Duhul Sfânt. 

Pentru că au fost mustrati în public din cauza necredinţei lor, 
acești ucenici s-au înstrăinat și mai mult de Hristos. Ei erau foarte 


nemulțumiți și, dorind să-L rănească pe Mântuitorul și să satisfacă 
răutatea fariseilor, I-au întors spatele și L-au părăsit cu dispreţ. 
Ei făcuseră alegerea, luaseră forma fără spirit, coaja fără sâmbure. 
Niciodată mai târziu nu și-au mai schimbat hotărârea, deoarece 
nu mai mergeau cu lisus. 

„Acela Își are lopata în mână, Își va curăţi cu desăvârșire aria, 
ȘI Îşi va strânge grâul în grânar” (Matei 3,12). Acesta era un timp 
de curățire. Cuvintele adevărului făceau ca neghina să fie 
despărțită de grâu. Pentru motivul că erau prea îngâmfati și 
încrezuţi în propria dreptate pentru a primi mustrarea, prea 
iubitori de lume ca să accepte o viaţă de umilință, mulți s-au 
îndepărtat de Iisus. Mulţi fac și astăzi la fel. Oamenii sunt și astăzi 
încercați ca acei ucenici din sinagoga din Capernaum. Când 
adevărul pune stăpânire pe inimă, văd că viaţa nu le este în acord 
cu voia lui Dumnezeu. Văd nevoia unei totale schimbări, dar nu 
vor să primească o lucrare care cere lepădare de sine. Din cauza 
aceasta se mânie atunci când li se descoperă păcatele. Ei pleacă 
ofensaţi ca ucenicii care L-au părăsit pe Iisus, spunând: „Vorbirea 
aceasta este prea de tot; cine poate s-o sufere?” 

Lauda și lingușelile ar fi plăcute urechilor lor, dar adevărul nu 
este bine primit; ei nu pot să-l asculte. Când oamenii vin cu 
grămada și mulțimile sunt hrănite și se aud strigăte de biruinţă, 
glasurile lor se ridică lăudând, dar când Spiritul cercetător al lui 
Dumnezeu le descoperă păcatul și îi îndeamnă să-l părăsească, 
întorc spatele adevărului și nu mai merg cu Iisus. 

De îndată ce acești ucenici nemulţumiţi s-au depărtat de lisus, 
au fost luaţi în stăpânire de un alt spirit. N-au mai văzut nimic 
atrăgător în Acela pe care odată ÎI găsiseră atât de interesant. Au 
mers să caute pe vrăjmașii Lui, deoarece erau în armonie cu spiritul 
și lucrarea lor. Au interpretat greșit cuvintele Lui, au răstălmăcit 
declaraţiile Lui și au combătut motivele Lui. Ei își susțineau 
purtarea, aducând orice lucru care putea să fie întors împotriva 
Lui; și o asemenea indignare a fost produsă de aceste relatări 
false, încât viaţa Lui era în primejdie. 

S-a răspândit repede vestea că, după propriile mărturisiri, lisus 
din Nazaret nu era Mesia. În felul acesta, curentul simpatiei 
poporului din Galileea era întors împotriva Lui, după cum se 

întâmplase în Iudeea cu un an mai înainte. Vai de Israel! Ei Îl 
lepădau pe Mântuitorul lor pentru că doreau un cuceritor care să 
le dea putere lumească. Doreau hrana care piere, și nu pe aceea 
care rămâne în viaţa veșnică. 

Cu inima îndurerată, Iisus i-a văzut pe aceia care fuseseră 
ucenici plecând de la EI, care era Viaţa și Lumina oamenilor. 
Conștienţa faptului că bunătatea Lui nu era apreciată, iubirea Lui 
nu era împărtășită, harul Lui era disprețuit, mântuirea Lui lepădată 
L-a umplut de o întristare ce nu se putea exprima. Lucrul acesta 
a făcut din El un om al durerii, obișnuit cu suferinţa. 

Fără a încerca să-i oprească pe aceia care ÎI părăseau, Iisus 
S-a întors către cei doisprezece și le-a zis: „Voi nu vreţi să vă 
duceti?” 

Petru a răspuns: „Doamne, la cine să ne ducem? Tu ai cuvintele 
vieții veșnice”, a adăugat el. „Şi noi am crezut și am ajuns la 
cunoștința că Tu eşti Hristosul, Sfântul lui Dumnezeu.” 

„La cine să ne ducem?” Învățătorii lui Israel erau robi ai forma- 
lismului. Fariseii și saducheii erau în lupte continue. A-L părăsi 
pe Iisus însemna a ajunge între cei legaţi de ritualuri și ceremonii 
și între oameni ambiţioși, care căutau propria slavă. Ucenicii 
aflaseră mai multă pace și bucurie de când În primiseră pe Hristos 
decât în toată viața lor de mai înainte. Cum puteau ei să meargă 
înapoi, la aceia care Îl batjocoriseră și ÎI persecutaseră pe Prietenul 
păcătoşilor? Ei ÎL așteptau de multă vreme pe Mesia — acum venise 
și nu puteau să plece din faţa Lui, să meargă la aceia care voiau 
să-l ia viaţa și care îi persecutaseră pentru că deveniseră ucenicii 
Săi. 

„La cine să ne ducem?” Nu puteau să plece de la învățătura lui 
Hristos, de la cuvintele Lui pline de iubire și de milă, ca să meargă 
în întunericul necredinţei, în ticăloşia lumii. În timp ce Mântuitorul 
era părăsit de mulți dintre aceia care fuseseră martori la minunile 
Lui, Petru a exprimat credinţa ucenicilor: „Tu ești Hristosul”. 
Numai gândul că ar putea pierde această ancoră a sufletului lor îi 
umplea de groază și de durere. Fără Mântuitorul, era ca și cum ar 
fi fost lăsaţi în voia valurilor, pe o mare furtunoasă și întunecată. 

Multe dintre cuvintele și faptele lui Iisus se arată pline de taină 
pentru minţile mărginite, dar fiecare cuvânt și fiecare faptă au 


scopul lor anume hotărât în lucrarea mântuirii noastre; fiecare a 
fost astfel plănuit, încât să aibă un rezultat bine precizat. Dacă 
noi am fi în stare să înțelegem planurile Sale, totul ar apărea ca 
important, complet și în armonie cu misiunea Sa. 

Deși nu putem să înţelegem acum lucrările și căile lui 
Dumnezeu, putem înțelege marea Lui iubire, care stă la baza 
tuturor procedeelor Sale cu oamenii. Cel care trăiește aproape de 
lisus va înţelege mult din taina evlaviei. El va recunoaște mila 
care mustră, care cercetează caracterul și scoate la lumină 
planurile inimii. 

Prezentând adevărul care avea să-i pună pe ucenici la probă și 
să-i facă pe mulţi să-L părăsească, lisus știa care va fi urmarea 
cuvintelor Sale, dar El avea de îndeplinit un plan al îndurării. El a 
prevăzut că, în ceasul ispitei, fiecare dintre ucenicii Săi iubiţi va fi 
greu încercat. Chinurile din Ghetsimani, trădarea și răstignirea 
Lui urmau să fie o încercare grea pentru ei. Dacă nu ar fi existat 
această încercare mai înainte, mulţi care erau îndemnați doar de 
motive egoiste ar fi fost încă împreună cu El. Când Domnul lor a 
fost condamnat în sala de judecată, când oamenii care ÎI 
proslăviseră ca împărat al lor fluierau după EI și-L batjocoreau, 
când gloata batjocoritoare striga: „Răstignește-L”, când ambițiile 
lor pământești erau înșelate, acești egoiști, renunțând la legătura 
lor cu lisus, ar fi adus asupra ucenicilor o întristare amară și 
sfâșietoare de inimă, pe lângă durerea și dezamăgirea lor, produse 
de năruirea celor mai dulci speranţe. În ceasul acela întunecat, 
pilda celor care s-au îndepărtat de la El ar fi fost urmată și de alții. 
Dar lisus a provocat această criză în timp ce era încă alături de ei 
și prezenţa Sa le putea întări credinţa urmașilor Săi sinceri. 

Milosul Mântuitor, care cunoștea foarte bine sfârșitul care-L 
aştepta, a netezit cu duioșie calea pentru ucenici, i-a pregătit pentru 
încercarea cea mare și i-a întărit pentru proba finală. 

CAPITOLUL 42 


TRADIŢIA 


Atât fată de multime, cât şi mai târziu, mai pe 
deplin, fată de ucenici, lisus a arătat că întinarea nu 
vine din afară, ci dinăuntru. Atât curătia, cât și 
necurăția apartin inimii. Fapta rea, cuvântul rău, 
gândul rău, călcarea Legii lui Dumnezeu îl întinează 
pe om, şi nu neglijarea lucrurilor din afară, a 
ceremoniilor omenești. 


SPERÂND SĂ-L VADĂ pe Iisus la Paşte, cărturarii și fariseii Îi 
pregătiseră o cursă. Dar, știind lucrul acesta, lisus a lipsit de la 
această adunare. „Atunci niște farisei și niște cărturari din 
Ierusalim au venit la Iisus.” Fiindcă n-a mers EI la ei, au venit ei 
la El. Câtva timp, păruse că galileenii L-ar primi pe Iisus ca Mesia 
și că puterea autorităţilor religioase în ţinutul acela ar fi sfărâmată. 
Misiunea celor doisprezece a arătat însă întinderea lucrării lui 
lisus și i-a adus pe ucenici în conflict direct cu rabinii, provocând 
din nou gelozia mai-marilor din Ierusalim. Iscoadele trimise la 
Capernaum, la începutul lucrării Lui, care încercaseră să-L acuze 
de călcarea Sabatului, fuseseră puse în încurcătură, dar rabinii 
erau hotărâți să-și înfăptuiască planul. De astă dată, a fost trimisă 
o nouă delegaţie, să-l urmărească mișcările și să găsească vreo 
acuzaţie împotriva Lui. 

Ca și mai înainte, motivele de plângere împotriva Lui erau că 
nu lua în seamă tradiţiile care împovărau Legea lui Dumnezeu. 
După cum se spunea, aceste tradiţii aveau ca scop să susțină 
păzirea legii, dar ajunseseră să fie privite ca fiind mai sfinte decât 

legea însăși. Când veneau în conflict cu poruncile date pe Sinai, 
erau puse mai presus preceptele rabinilor. 

Între datinile asupra cărora se stăruia mai mult era și aceea a 
curăţirii ceremoniale. Neglijarea săvârșirii unor ritualuri înainte 
de a mânca era socotită ca un păcat foarte mare, care trebuia 
pedepsit atât în lumea de acum, cât și în cea viitoare; omorârea 
celui care călca datina era privită ca o mare virtute. 

Rânduielile cu privire la curăţire erau nenumărate. Viaţa 
întreagă de abia ajungea ca cineva să le cunoască pe toate. Viaţa 
acelora care încercau să ţină cerinţele rabinice era o luptă 
neîncetată împotriva unor întinări ceremoniale și un șir nesfârșit 
de spălări și curățiri. În timp ce oamenii erau ocupați cu lucruri și 
cu detalii lipsite de importanţă și cu ritualuri pe care Dumnezeu 
nu le ceruse, atenţia le era îndepărtată de la marile principii ale 
Legii Sale. 

Hristos și ucenicii Lui nu respectau aceste spălări ceremoniale 
și iscoadele au făcut din aceasta temeiul acuzațiilor lor. Cu toate 
acestea, nu L-au atacat direct pe Hristos, ci au veni la El criticân- 
du-i pe ucenici. Când au ajuns în faţa mulţimii, au spus: „Pentru 
ce calcă ucenicii Tăi datina bătrânilor? Căci nu-și spală mâinile 
când mănâncă”. 

Ori de câte ori solia adevărului cercetează sufletele cu putere 
deosebită, Satana își trimite agenţii pentru a începe o luptă asupra 
lucrurilor de mică însemnătate. În felul acesta, el caută să 
îndepărteze mintea de la adevărata problemă. Ori de câte ori 
începe o lucrare bună, se găsesc și batjocoritori gata să intre în 
ceartă cu privire la forme sau amănunte tehnice, pentru a 
îndepărta gândirea de la realităţile vii. Când se simte că Dumnezeu 
lucrează în chip deosebit pentru poporul Său, acesta să nu se lase 
atras în controverse care vor aduce numai ruina sufletelor. 
Problemele care trebuie să ne preocupe sunt: Am eu credinţă 
mântuitoare în Fiul lui Dumnezeu? Este viaţa mea în armonie cu 
Legea divină? „Cine crede în Fiul, are viaţa veşnică; dar cine nu 
crede în Fiul, nu va vedea viaţa.” „Și prin aceasta știm că ÎL 
cunoaștem, dacă păzim poruncile Lui” (loan 3,36; 1 loan 2,3). 

Iisus n-a făcut nicio încercare să Se apere pe Sine sau pe 
ucenici. El n-a făcut nicio referire la acuzatiile aduse împotriva 
Sa, ci a căutat să arate spiritul care-i stăpânea pe aceia care se 
tineau de ceremonii omenești. El le-a dat o pildă despre ceea ce 
făceau fără încetare și chiar înainte de a veni să-L caute pe El. 
„Aţi desființat frumos porunca lui Dumnezeu”, a zis El, „ca să 
ţineţi datina voastră. Căci Moise a zis: "Să cinstești pe tatăl tău 
și pe mama ta’; și 'cine va grăi de rău pe tatăl său și pe mama sa, 
să fie pedepsit cu moartea’. Voi, dimpotrivă, ziceţi: "Dacă un 
om va spune tatălui sau mamei sale: Ori cu ce te-aş putea ajuta, 
este «Corban», adică dat lui Dumnezeu, face bine, și nu-l mai 
lăsaţi să facă nimic pentru tatăl său sau pentru mama sa.” Ei 
dădeau la o parte porunca a cincea, ca și cum n-ar fi avut nicio 
valoare, dar se ţineau cu multă stăruinţă de tradiţiile bătrânilor. 
Ei îi învățau pe oameni că dedicarea averii lor templului era o 
datorie mai sfântă decât ajutorarea părinţilor lor și că, oricât ar 
fi fost de mare nevoia, era un sacrilegiu să dai tatălui sau mamei 
vreo parte din ceea ce se consacrase în felul acesta. Un copil 
care nu-și împlinea datoria putea să pronunţe cuvântul „Corban” 
asupra proprietăţii sale, consacrând-o în felul acesta lui 
Dumnezeu, și putea să o păstreze pentru folosul propriu toată 
viaţa, iar după moarte o punea în slujba templului. În felul acesta 
el era liber ca, atât în viaţă, cât și la moarte, să nu-i onoreze pe 
părinți și să-i lipsească de drepturile lor sub pretextul unei așa-zise 
consacrări lui Dumnezeu. 

Hristos n-a diminuat niciodată prin cuvânt sau faptă obligaţia 
omului de a aduce daruri sau jertfe lui Dumnezeu. Hristos Însuși 
a dat îndrumările din lege cu privire la zecimi și daruri. Când era 
pe pământ, a lăudat-o înaintea oamenilor pe femeia sărmană, care 
a dat în tezaurul templului tot ce avea. Dar zelul fățarnic pentru 
Dumnezeu al preoţilor și rabinilor era o aparenţă cu care să-și 
acopere dorinţa de înălţare. Oamenii erau înșelați. Ei purtau sarcini 
grele, pe care Dumnezeu nu le impusese. Nici chiar ucenicii lui 
Hristos nu erau liberi cu totul de jugul care fusese pus asupra lor 
prin prejudecățile moștenite și prin autoritatea rabinică. Acum, 
dezvăluind adevăratul spirit al rabinilor, lisus a căutat să-i 


elibereze din sclavia tradiţiei pe toţi aceia care doreau din toată 
inima să-l slujească lui Dumnezeu. 

„Făţarnicilor”, a zis El, adresându-Se iscoadelor șirete, „bine 
a prorocit Isaia despre voi, după cum este scris: "Norodul acesta 
Mă cinstește cu buzele, dar inima lui este departe de Mine. 
Degeaba Mă cinstesc ei, dând învățături care nu sunt decât niște 
porunci omenești”.” Cuvintele lui Hristos erau o acuzaţie pentru 
întregul sistem fariseic. El declară că, așezând pretenţiile lor mai 
presus de principiile divine, rabinii se așezau mai presus de 
Dumnezeu. 

Delegații de la Ierusalim s-au umplut de mânie. Ei nu puteau 
să-L acuze pe Hristos că a călcat legea dată pe Sinai, deoarece El 
vorbea ca apărător al ei împotriva tradiţiilor. Marile precepte ale 
Legii pe care EI le prezentase se arătau într-un contrast izbitor 
cu rânduielile meschine inventate de om. 

Atât faţă de mulţime, cât și mai târziu, mai pe deplin, faţă de 
ucenici, lisus a arătat că întinarea nu vine din afară, ci dinăuntru. 
Atât curăţia, cât și necurăţia aparțin inimii. Fapta rea, cuvântul 
rău, gândul rău, călcarea Legii lui Dumnezeu îl întinează pe om, 
și nu neglijarea lucrurilor din afară. 

Ucenicii au observat mânia manifestată de iscoade, când a fost 
demascată învăţătura lor rătăcită. Ei au văzut privirile lor 
încruntate și au auzit cuvintele spuse printre dinţi, prin care își 
arătau nemulțumirea și dorinţa de răzbunare. Uitând de câte ori 
Iisus dăduse dovadă că EI citea în inimă ca într-o carte deschisă, 
ei I-au vorbit despre efectele cuvintelor Sale. Sperând că ar putea 
să-i împace pe acești funcționari de stat înfuriaţi, ei I-au spus lui 
Hristos: „Ştii că fariseii au găsit pricină de poticnire în cuvintele 
pe care le-au auzit?” 

EI a răspuns: „Orice răsad, pe care nu l-a sădit Tatăl Meu cel 
ceresc, va fi smuls din rădăcină”. Obiceiurile și tradiţiile așa de 
mult apreciate de rabini erau din lumea aceasta, nu din cer. Oricât 
de mare era autoritatea lor față de popor, ele nu puteau să reziste, 
dacă erau puse la probă de Dumnezeu. Orice invenţie omenească 
pusă în locul poruncilor lui Dumnezeu va fi socotită ca fiind fără 
valoare în ziua aceea, când „Dumnezeu va aduce orice faptă la 

judecată, și judecata aceasta se va face cu privire la tot ce este 
ascuns, fie bine, fie rău” (Eclesiastul 12,14). 

Înlocuirea poruncilor lui Dumnezeu prin precepte omenești 
n-a încetat. Chiar și între creștini se găsesc așezăminte și practici 
care n-au o temelie mai bună decât tradiţiile părinților. Asemenea 
întocmiri, întemeiate pe autoritatea omenească, le-au înlocuit pe 
cele dumnezeiești. Oamenii se agaţă de tradiţiile lor, onorează 
obiceiurile și cultivă ura împotriva acelora care caută să le arate 
greșeala. Astăzi, când suntem invitaţi să atragem atenţia asupra 
poruncilor lui Dumnezeu și a credinţei lui Iisus, vedem aceeași 
vrăjmășie care s-a dat pe faţă și în zilele lui Hristos. Despre poporul 
lui Dumnezeu din timpul sfârșitului, stă scris: „Balaurul, mâniat 
pe femeie, s-a dus să facă război cu rămășiţa seminţei ei, care 
păzesc poruncile lui Dumnezeu și ţin mărturia lui lisus Hristos” 
(Apocalipsa 12,17). 

„Dar orice răsad, pe care nu l-a sădit Tatăl Meu cel ceresc, va 
fi smuls din rădăcină.” În locul autorităţii așa-numiţilor părinți ai 
bisericii, Dumnezeu ne poruncește să primim cuvântul Părintelui 
veșnic, Domnul cerului și al pământului. Numai aici se află 
adevărul neamestecat cu rătăcirea. David spune: „Sunt mai învăţat 
decât toţi învățătorii mei, căci mă gândesc la învățăturile Tale. 
Am mai multă pricepere decât bătrânii, căci păzesc poruncile 
Tale” (Psalmi 119,99.100). Toţi aceia care primesc autoritatea 
omenească, obiceiurile bisericii sau tradiţiile părinților să ia aminte 
la avertizarea cuprinsă în cuvintele lui Hristos: „Degeaba Mă 
cinstesc ei, dând învățături care nu sunt decât niște porunci 
omenești”. 


CAPITOLUL 43 


BARIERELE SFĂRÂMATE 


Mândria și prejudecata au înălțat puternice ziduri de 
despărțire între diferitele clase de oameni. Pentru că 
Hristos a fost greșit prezentat, la fel şi misiunea Sa, 

mulți oameni Simt că sunt despărțiți cu totul de 
lucrarea Evangheliei. Dar ei nu trebuie să se simtă 
despărțiți de Hristos. Nu există bariere pe care 
Satana să le poată ridica şi pe care credinta 
să nu le depășească. 


DUPĂ ÎNTÂLNIREA CU FARISEII, Iisus S-a retras din Caper- 
naum și, străbătând Galileea, a mers către ţinutul muntos de la 
hotarele Feniciei. Privind spre apus, putea să vadă, pe câmpia de 
la poale, orașele vechi, Tirul și Sidonul, cu templele lor păgânești, 
palatele lor măreţe, târgurile și porturile pline de corăbii. În 
depărtare, se întindea faţa albastră și nemărginită a Mediteranei, 
peste care trimișii Evangheliei aveau să ducă vestea cea bună până 
la centrele importante ale marelui imperiu universal. Dar încă nu 
venise timpul. Lucrarea care-l stătea înainte avea să-i pregătească 
pe ucenici pentru misiunea lor. Venind în această regiune, lisus 
spera să găsească locul liniștit și retras pe care nu-l aflase în 
Betsaida. Dar nu numai acesta era scopul pentru care pornise în 
această călătorie. 

„lată că o femeie canaanită a venit din ţinuturile acelea și a 
început să strige către EI: "Ai milă de mine, Doamne, Fiul lui 
David! Fiică-mea este muncită rău de un drac” (Matei 15,22). 
Oamenii din ţinutul acesta erau din neamul vechilor canaaniți. Ei 
erau idolatri și erau disprețuiţi și urâţi de iudei. Din această clasă 

făcea parte și femeia care a venit la Iisus. Era păgână și, din cauza 
aceasta, exclusă de la avantajele de care se bucurau iudeii în fiecare 
zi. Printre fenicieni, trăiau mulţi iudei și vestea despre lucrarea 
lui Hristos pătrunsese în această regiune. Unii oameni ascultaseră 
cuvintele Lui și fuseseră martori la lucrările Lui minunate. Femeia 
aceasta auzise despre profetul care, după cum se spunea, vindeca 
tot felul de boli. Când a auzit despre puterea Lui, nădejdea a 
încolțit în inima ei. Inspirată de iubirea maternă, s-a hotărât să-l 
înfăţișeze cazul fiicei sale. Ea și-a pus ca ţintă să-l prezinte lui 
lisus, cu orice preţ, durerea ei. El trebuia să-i vindece copila. 
Căutase ajutor la zeii păgâni, dar nu primise nicio ușurare. Și, din 
când în când, era ispitită să se gândească: Ce poate să facă pentru 
mine acest Învățător iudeu? Dar se spunea că El vindecă tot felul 
de boli, indiferent dacă cei care veneau la El pentru ajutor erau 
bogați sau săraci. S-a hotărât să nu piardă unica ei ocazie. 

Hristos cunoștea situaţia acestei femei. Știa că ea dorea să-L 
vadă și i-a ieșit în cale. Ajutând-o în necazul ei, putea să dea o 
exemplificare a lecţiei pe care intenţiona să o lase. Din cauza 
aceasta îi adusese și pe ucenici în această regiune. El dorea ca ei 
să vadă neștiinţa din orașele și satele vecine cu ţara lui Israel. 
Oamenii cărora li se dăduse orice ocazie de a înţelege adevărul 
nu cunoșteau nevoile celor din jurul lor. Niciun efort nu se făcea 
pentru a ajuta sufletele care se aflau în întuneric. Zidul de 
despărțire pe care-l ridicase mândria iudeilor îi făcea chiar și pe 
ucenici să nu aibă iubire față de lumea păgână. Dar aceste bariere 
trebuiau să fie sfărâmate. 

Hristos n-a răspuns imediat la cererea femeii. El a primit-o pe 
această reprezentantă a unui neam disprețuit așa cum ar fi făcut 
un iudeu. El dorea ca ucenicii să fie impresionați de purtarea 
rece și fără inimă, pe care iudeii ar fi manifestat-o faţă de această 
femeie, și de felul milostiv în care El voia ca ei să trateze asemenea 
dureri, cum s-a dovedit mai târziu, când i-a împlinit cererea. 

Cu toate că Iisus n-a răspuns, femeia nu și-a pierdut credinţa. 
În timp ce El mergea mai departe, ca și cum n-ar fi auzit-o, ea L-a 
urmat, stăruind în cererile ei. Supăraţi de vorbele ei plictisitoare, 
ucenicii l-au cerut lui lisus să-i spună femeii să plece. Ei vedeau 


că Domnul o trata cu indiferenţă și, din cauza aceasta, gândeau 
că Lui Îi face plăcere prejudecata iudeilor împotriva canaaniţilor. 
Dar femeia se ruga de un Mântuitor milos și, ca răspuns la cererea 
ucenicilor, lisus a zis: „Eu nu sunt trimis decât la oile pierdute 
ale casei lui Israel”. Deși acest răspuns părea să fie în acord cu 
prejudecata iudeilor, era mai mult o mustrare pentru ucenici, pe 
care ei au înţeles-o când și-au amintit ceea ce le spusese El adesea 
— că a venit în lume să mântuiască pe toţi cei care voiau să-L 
primească. 

Femeia a cerut cu și mai mare stăruinţă să fie ascultată, plecân- 
du-se la picioarele lui Hristos și strigând: „Doamne, ajută-mă”. 
lisus, făcându-Se că încă respinge rugămintea ei, așa cum cerea 
prejudecata nemiloasă a iudeilor, a răspuns: „Nu este bine să iei 
pâinea copiilor și s-o arunci la căţei”. Aceasta voia să spună că nu 
era drept să reverse binecuvântările aduse pentru poporul 
favorizat de Dumnezeu asupra celor îndepărtați și străini de Is- 
rael. Răspunsul ar fi descurajat o persoană mai puțin hotărâtă. 
Dar femeia a văzut că șansa ei venise. Sub refuzul aparent al lui 
lisus, ea a văzut o milă pe care El n-a putut să o ascundă. „Da, 
Doamne”, a răspuns ea, „dar și căţeii mănâncă firimiturile care 
cad de la masa stăpânilor.” În timp ce copiii stăpânului mănâncă 
la masa tatălui lor, căţeii nu rămân nici ei flămânzi. Ei au dreptul 
la firimiturile care cad de la masa îmbelșugată. Tot astfel, dacă 
lui Israel i s-au dat multe binecuvântări, nu se găsea o binecuvân- 
tare și pentru ea? Ea era privită ca un câine, dar atunci nu putea 
să aibă pretenţie, ca și un câine, să primească o fărâmă din belșugul 
Lui? 

lisus tocmai plecase din câmpul Său de lucru, din cauză că 
fariseii și cărturarii căutau să-l ia viaţa. Ei murmurau și se 
plângeau. Dădeau pe faţă necredinţă și ură și refuzau salvarea 
oferită atât de generos. Aici Hristos întâlnește pe cineva dintr-un 
neam nefericit și disprețuit, care nu fusese favorizat cu lumina 
Cuvântului lui Dumnezeu; totuși femeia aceasta se supune îndată 
influenţei divine a lui Hristos și are credinţă în puterea Lui de 
a-i da ajutorul cerut. Ea se roagă pentru firimiturile care cad de 
la masa Stăpânului. Dacă poate să aibă privilegiile unui câine, e 


| Barierele sfărâmate 


[2] 
œ 
= 


382 


Viaţa lui Iisus 


bucuroasă să fie privită ca un câine. Ea n-are prejudecăți religioase 
sau naționale, nici mândrie care să-i influențeze conduita, şi Îl 
recunoaște îndată pe Iisus ca Mântuitor și ca fiind în stare să 
împlinească tot ce Îi cere ea. 

Mântuitorul e mulțumit. A pus la probă credința ei în El. Prin 
purtarea faţă de această femeie, El a arătat că ea, care era privită 
ca o îndepărtată de Israel, nu mai e străină, ci un copil în casa lui 
Dumnezeu. Fiind copil, are privilegiul să se împărtășească de 
darurile Tatălui. Acum Hristos îi împlinește rugămintea și termină 
învăţătura dată ucenicilor. Întorcându-Se către ea, cu o privire 
plină de milă și de iubire, El zice: „O, femeie, mare este credința 
ta; facă-ţi-se cum voiești”. Din ceasul acela, fiica ei s-a însănătoșit. 
Demonul n-a mai tulburat-o. Femeia a plecat mărturisindu-L pe 
Mântuitorul ei, fericită că i s-a împlinit rugăciunea. 

Aceasta a fost singura minune săvârșită de Iisus în timpul 
acestei călătorii. Tocmai pentru împlinirea acestei fapte a mers 
EI la hotarele Tirului și Sidonului. El dorea să vină în ajutorul 
femeii îndurerate și, în același timp, să le lase ucenicilor o pildă a 
lucrării Sale pline de har faţă de un neam disprețuit, de care ei să-și 
amintească atunci când El urma să nu mai fie cu ei. El voia să-i 
întoarcă de la exclusivismul iudaic la interesul de a lucra și pentru 
alții, nu numai pentru poporul lor. 

lisus voia să dezvăluie tainele adânci ale adevărului, care 
fuseseră ascunse timp de veacuri, și anume ca neamurile să fie 
împreună-moștenitoare cu iudeii și să ia parte „la aceeași făgă- 
duință în Hristos, prin Evanghelie” (Efeseni 3,6). Ucenicii 
înțelegeau greu acest adevăr şi Învățătorul divin le-a dat învățătură 
peste învăţătură. Răsplătind credinţa sutașului din Capernaum și 
predicându-le locuitorilor din Sihar Evanghelia, El dăduse și mai 
înainte dovadă că nu împărtășește intoleranţa iudeilor. Dar 
samaritenii aveau oarecare cunoștință despre Dumnezeu, iar 
sutașul făcuse bine lui Israel. Acum lisus i-a pus pe ucenici în 
legătură cu o păgână, pe care o socoteau ca neavând vreun motiv 
în plus față de alţii din neamul ei să aștepte un bine de la El. 
Domnul voia să dea o pildă de felul cum trebuie să fie tratate 


asemenea persoane. Ucenicii se gândeau că El împărţise prea ușor 
darurile harului Său. El voia să le arate că iubirea Sa nu trebuie să 
fie mărginită la o anumită rasă sau națiune. 

Când a zis: „Eu nu sunt trimis decât la oile pierdute ale casei 
lui Israel”, El a spus adevărul și, în lucrarea Sa pentru femeia 
canaanită, El Îşi îndeplinea însărcinarea. Femeia aceasta era una 
dintre oile pierdute, pe care copiii lui Israel ar fi trebuit să le 
salveze. Hristos îndeplinea tocmai însărcinarea dată lor, lucrarea 
pe care o neglijaseră ei. 

Faptul acesta a deschis mai bine mintea ucenicilor pentru 
lucrarea pe care urmau s-o facă între neamuri. Ei au văzut un 
foarte mare câmp de lucru în afara Iudeii. Au văzut fiinţe apăsate 
de întristări necunoscute celor care erau mai favorizați. Între aceia 
pe care fuseseră învățați să îi dispreţuiască, erau suflete care 
doreau ajutor de la puternicul Vindecător, flămânzind după lu- 
mina adevărului, care le fusese dată iudeilor cu atâta îmbelșugare. 

Mai târziu, când iudeii s-au îndepărtat și mai mult de ucenici, 
deoarece declaraseră că Iisus este Mântuitorul lumii, și când zidul 
de despărţire dintre iudei și neamuri a fost sfărâmat prin moartea 
lui Hristos, învăţătura aceasta și altele asemănătoare, care arătau 
către lucrarea Evangheliei neîmpiedicată de obiceiuri sau de 
naționalitate, au avut o puternică influență asupra trimișilor lui 
Hristos, pentru a-i îndruma în lucrarea lor. 

Vizita Mântuitorului în Fenicia și minunea săvârșită acolo aveau 
un scop mai mare. Lucrarea n-a fost săvârșită numai pentru femeia 
nenorocită și pentru ucenicii Săi și aceia care primeau lucrarea 
lor, ci și pentru ca „voi să credeţi că Iisus este Hristosul, Fiul lui 
Dumnezeu; și crezând, să aveţi viaţă în Numele Lui” (loan 20,31). 
Aceleași puteri care îi despărţeau pe oameni de Hristos acum 
peste o mie opt sute de ani sunt la lucru și azi. Spiritul care a 
ridicat zidul de despărţire dintre iudei și neamuri lucrează încă. 
Mândria și prejudecata au înălțat puternice ziduri de despărțire 
între diferitele clase de oameni. Pentru că Hristos a fost greșit 
prezentat, la fel și misiunea Sa, mulţi oameni simt că sunt despărțiți 
cu totul de lucrarea Evangheliei. Dar ei nu trebuie să se simtă 

despărțiți de Hristos. Nu există bariere pe care Satana să le poată 
ridica și pe care credința să nu le depășească. 

În credință, femeia din Fenicia s-a ridicat împotriva barierelor 
ridicate între iudei și neamuri. Fără a ţine seama de descurajare 
sau de aparențele care ar fi dus-o la îndoială, ea s-a încrezut în 
iubirea Mântuitorului. Astfel dorește Hristos ca noi să ne 
încredem în El. Binecuvântările mântuirii sunt pentru orice ființă. 
Nimic altceva nu-l poate face pe vreun om să devină părtaș la 
făgăduinţa lui Hristos prin Evanghelie decât propria alegere. 

Dumnezeu urăște ideea de clasă privilegiată. El nu vrea să știe 
nimic despre lucruri de felul acesta. Înaintea Lui, viața tuturor 
oamenilor are aceeași valoare. El „a făcut ca toţi oamenii ieșiți 
dintr-unul singur să locuiască pe toată faţa pământului; le-a așezat 
anumite vremi și a pus anumite hotare locuinţei lor, ca ei să caute 
pe Dumnezeu și să se silească să-L găsească bâjbâind, măcar că 
nu este departe de fiecare dintre noi”. Fără deosebire de vârstă, 
rang, naţionalitate sau privilegiu religios, toți sunt invitaţi să vină 
la El și să trăiască. „Oricine crede în El nu va fi dat de rușine, 
deoarece nu este deosebire.” „Nu mai este nici iudeu, nici grec; 
nu mai este nici rob, nici slobod.” „Bogatul și săracul se întâlnesc; 
Domnul i-a făcut și pe unul, și pe altul.” „Toţi au același Domn, 
care este bogat în îndurare pentru toți cei ce-L cheamă. Fiindcă 
oricine va chema Numele Domnului, va fi mântuit” (Fapte 
17,26.27; Galateni 3,28; Proverbe 22,2; Romani 10,11-13). 


CAPITOLUL 44 


ADEVĂRATUL SEMN 


Schimbarea în inima omului și transformarea 
caracterului constituie o minune care descoperă un 
Mântuitor pururea viu, care lucrează pentru a mântui. 

O viată statornică în Hristos este o mare minune. 
În predicarea Cuvântului lui Dumnezeu, semnul care 
trebuie să se dea pe fată acum și totdeauna este 
prezența Duhului Sfânt, care să facă din Cuvânt o 
putere de renaștere pentru aceia care îl aud. 


„IISUS A PĂRĂSIT ŢINUTUL TIRULUI și a venit iarăși prin Sidon 
la Marea Galileii, trecând prin ţinutul Decapole” (Marcu 7,31). 

În ținutul Decapole, fuseseră vindecați cei doi demonizați din 
Gherghesa. În locul acesta, alarmaţi de pierderea porcilor, oamenii 
stăruiseră pe lângă lisus să plece din mijlocul lor. Dar ei auziseră 
între timp cuvintele solilor lăsaţi de El în urmă și se născuse în ei 
dorința de a-L vedea. Când a venit din nou în ținutul acela, 
oamenii s-au adunat în jurul Lui și I-au adus un om surd, care 
vorbea anevoie. Iisus nu l-a vindecat pe om așa cum avea obiceiul, 
numai prin cuvânt. Luându-l la o parte din mulțime, a pus degetele 
în urechile lui și i-a atins limba; privind spre cer, El a suspinat, 
gândindu-Se la urechile care nu voiau să se deschidă înaintea 
adevărului și la limbile care refuzaseră să-L recunoască pe 
Mântuitorul. La cuvântul „Deschide-te!”, omul a putut din nou 
să vorbească și, neţinând seamă de porunca de a nu spune 
nimănui, a povestit pretutindeni istoria vindecării lui. 

lisus a urcat pe un munte și acolo mulțimea a alergat la EI, 
aducându-i pe bolnavi și pe schilozi și așezându-i la picioarele 


Capitolul acesta se bazează pe cele relatate în Matei 15,29-39; 16,1-12; Marcu 
7,31-37; 8,1-21. 

Lui. El i-a vindecat pe toți și oamenii, așa păgâni cum erau, 
preamăreau pe Dumnezeul lui Israel. Timp de trei zile au continuat 
să se adune în jurul Mântuitorului, dormind noaptea sub cerul 
liber, iar ziua îmbulzindu-se, gata să asculte cuvintele lui Hristos 
şi să vadă lucrările Lui. După trei zile, hrana lor se isprăvise. 
Iisus nu voia să le dea drumul flămânzi și le-a spus ucenicilor să 
le dea ei de mâncare. Ucenicii și-au manifestat din nou necredinţa. 
La Betsaida ei văzuseră cum, prin binecuvântarea lui Hristos, 
putinul pe care-l aveau îndestulase cu hrană toată mulțimea, dar 
acum ei n-au adus tot ce aveau cu încrederea în puterea Lui de a-l 
înmulți pentru gloatele înfometate. Mai mult, cei pe care îi hrănise 
la Betsaida erau iudei, dar aceștia erau neamuri și păgâni. 
Prejudecata iudaică era încă plină de putere în inima ucenicilor și 
ei l-au răspuns lui lisus: „Cum ar putea cineva să sature cu pâine 
pe oamenii aceștia, aici, într-un loc pustiu?” Dar, ascultători de 
cuvântul Lui, au adus ceea ce aveau — șapte pâini și doi pești. 
Mulțimea a fost hrănită și s-au adunat șapte coșuri mari de 
firimituri. Patru mii de bărbaţi, afară de femei și copii, au fost 
întăriţi prin hrană și lisus le-a dat drumul să plece cu inima voioasă 
şi recunoscătoare. 

Luând apoi o corabie, a străbătut marea împreună cu ucenicii 
spre Magdala, la capătul de miazăzi al câmpiei Ghenezaretului. 
În ţinutul Tirului şi al Sidonului, inima Lui fusese reînviorată de 
încrederea deplină a femeii siro-feniciene. Locuitorii păgâni din 
Decapole ÎI primiseră cu bucurie. Acum, când a coborât din nou 
în Galileea, unde puterea Lui se manifestase mai mult decât 
oriunde, unde se săvârşiseră cele mai multe fapte de îndurare ale 
Lui și unde dăduse învăţăturile Sale, a fost întâmpinat cu necredinţă 
dispreţuitoare. 

O delegaţie de farisei se unise cu reprezentanţii saducheilor 
bogaţi și semeţi, partid al preoţilor, al necredincioşilor şi al 
aristocrației neamului. Cele două partide fuseseră într-o vrăjmășie 
grozavă. Saducheii căutau să câștige prin lingușiri favoarea puterii 
cârmuitoare, pentru a-și menţine poziţia și autoritatea. Pe de 
altă parte, fariseii cultivau ura poporului împotriva romanilor, 
așteptând cu nerăbdare timpul când puteau să scuture jugul 


cuceritorilor. Dar fariseii și saducheii s-au unit acum împotriva 
lui Hristos. Cei care se aseamănă se adună și răul, oriunde ar 
exista, se unește cu răul pentru nimicirea binelui. 

De astă dată, fariseii și saducheii au venit la Hristos, cerând 
un semn din cer. Când israeliți, în zilele lui Iosua, au mers să se 
lupte cu canaaniţii la Bet-Horon, soarele s-a oprit la porunca celui 
care îi conducea până a fost câștigată biruinţa și multe minuni 
asemănătoare se săvârșiseră în istoria lor. Un semn asemănător 
se cerea de la Iisus. Dar nu de astfel de semne aveau nevoie iudeii. 
Lor nu le era de folos un simplu semn exterior. Ceea ce le trebuia 
nu era o iluminare intelectuală, ci o înnoire spirituală. 

„Făţarnicilor”, le-a zis lisus, „faţa cerului știți s-o deosebiți” — 
studiind cerul, ei puteau să prevadă vremea -— „și semnele 
vremurilor nu le puteți deosebi?” Chiar cuvintele lui Hristos, 
rostite în puterea Duhului Sfânt care îi convingea de păcat, erau 
semnul pe care Dumnezeu îl dăduse pentru mântuirea lor. Și semne 
direct din cer se dăduseră pentru a adeveri misiunea lui Hristos. 
Cântecul îngerilor către păstori, steaua care îi călăuzise pe magi, 
porumbelul și glasul care au venit din cer la botezul Lui erau 
mărturii date în favoarea Lui. 

„lisus a suspinat adânc în duhul Său și a zis: "Pentru ce cere 
neamul acesta un semn?” „Nu i se va da alt semn, decât semnul 
prorocului Iona”. După cum Iona a stat trei zile și trei nopţi în 
pântecele peștelui, și Hristos trebuia să stea același timp „în inima 
pământului”. Şi după cum predica lui lona fusese un semn pentru 
cei din Ninive, tot așa și predica lui Hristos trebuia să fie un semn 
pentru generaţia Lui. Dar ce contrast în primirea Cuvântului! 
Locuitorii metropolei păgâne s-au cutremurat când au auzit 
avertizarea de la Dumnezeu. Regi și nobili s-au umilit, cei mari și 
cei mici au strigat împreună către Dumnezeul cerului și lor le-a 
fost dat harul Său. „Bărbaţii din Ninive se vor scula alături de 
neamul acesta în ziua judecății”, a spus Iisus, „și-l vor osândi, 
pentru că ei s-au pocăit la propovăduirea lui Iona; și iată că aici 
este Unul mai mare decât Iona” (Matei 12,40.41). 

Fiecare minune săvârșită de lisus era un semn al divinității 
Sale. El săvârşea întocmai lucrarea prevestită despre Mesia, dar, 


| Adevăratul semn 


[2%] 
œ 
N 


388 


Viaţa lui Iisus 


pentru farisei, aceste fapte ale milei erau o reală ofensă. Mai-marii 
iudeilor priveau cu o crudă indiferență la suferințele oamenilor. 
În multe cazuri, egoismul și nedreptățile lor cauzaseră suferința 
pe care o alina Hristos. În felul acesta, minunile Lui erau o 
mustrare pentru ei. 

Ceea ce-i făcea pe iudei să lepede lucrarea Mântuitorului era 
tocmai cea mai puternică dovadă a caracterului Său divin. 
Însemnătatea cea mai mare a minunilor Sale se vedea în faptul că 
ele erau împlinite pentru binecuvântarea oamenilor. Cea mai 
evidentă dovadă că El venea de la Dumnezeu era faptul că viaţa 
Lui descoperea caracterul lui Dumnezeu. El împlinea lucrările și 
rostea cuvintele lui Dumnezeu. O astfel de viaţă este cea mai 
mare minune. 

Când, în zilele noastre, este prezentată solia adevărului, se 
găsesc mulți care, asemenea iudeilor, strigă: „Arată-ne un semn! 
Fă o minune!” Hristos n-a săvârșit nicio minune la cererea 
fariseilor. El n-a făcut în pustie nicio minune, ca răspuns la 
insinuările lui Satana. Nici nouă nu ne dă putere pentru a ne 
răzbuna sau pentru a satisface cererile necredinței sau ale 
mândriei. Dar Evanghelia nu e lipsită de semnul originii ei 
dumnezeiești. Nu e o minune faptul că noi putem să ne smulgem 
din robia lui Satana? Vrăjmășia împotriva lui Satana nu izvorăște 
din inima omului, ci este sădită prin harul lui Dumnezeu. Când 
cineva, care a fost stăpânit de o voinţă încăpăţânată și rătăcită, 
este eliberat și se supune din toată inima atracției puterii lui 
Dumnezeu, se săvârşeşte o minune, ca atunci când cineva, care a 
fost într-o mare rătăcire, ajunge să înțeleagă adevărul moral. De 
fiecare dată când o persoană se convertește și învaţă să-L iubească 
pe Dumnezeu și să ţină poruncile Lui, se împlinește făgăduinţa 
lui Dumnezeu: „Vă voi da o inimă nouă și voi pune în voi un duh 
nou” (Ezechiel 36,26). Schimbarea în inima omului și 
transformarea caracterului constituie o minune care descoperă 
un Mântuitor pururea viu, care lucrează pentru a mântui. O viaţă 
statornică în Hristos este o mare minune. În predicarea Cuvântului 
lui Dumnezeu, semnul care trebuie să se dea pe faţă acum și 
totdeauna este prezenţa Duhului Sfânt, care să facă din Cuvânt o 


putere de renaștere pentru aceia care îl aud. Aceasta este mărturia 
dată de Dumnezeu în faţa lumii despre misiunea dumnezeiască a 
Fiului Său. 

Cei care doreau un semn de la Iisus își împietriseră atât de 
mult inimile în necredinţă, încât n-au văzut în caracterul Său chipul 
lui Dumnezeu. Ei nu voiau să vadă că misiunea Lui era o împlinire 
a proteţiilor Scripturilor. În parabola cu omul bogat și săracul 
Lazăr, lisus le-a spus fariseilor: „Dacă nu ascultă pe Moise și pe 
proroci, nu vor crede, nici chiar dacă ar învia cineva din morți” 
(Luca 16,31). Nu mai putea fi dat niciun semn în cer sau pe pământ 
care să-i ajute. 

lisus „a suspinat adânc în duhul Său” și, întorcându-Se de la 
grupul batjocoritor, S-a urcat în corabie cu ucenicii. Într-o tăcere 
tristă, ei au străbătut lacul din nou. Cu toate acestea, nu s-au întors 
la locul din care plecaseră, ci s-au îndreptat spre Betsaida, aproape 
de locul unde fuseseră hrăniți cei cinci mii. În timp ce se apropiau 
de locul acela, Iisus a zis: „Luaţi seama și păziţi-vă de aluatul 
fariseilor și al saducheilor”. Iudeii obișnuiau, din zilele lui Moise, 
să îndepărteze aluatul din casele lor în timpul Paștelui, căci fuseseră 
învăţaţi să-l socotească un simbol al păcatului. Dar ucenicii nu 
L-au înţeles pe lisus. La plecarea lor grăbită de la Magdala, uitaseră 
să ia pâine și nu aveau cu ei decât o singură pâine. De astă dată, au 
crezut că Hristos îi avertiza să nu cumpere pâinea fariseilor sau a 
saducheilor. Lipsa lor de credinţă și de pătrundere spirituală îi 
făcuse de multe ori să înţeleagă greșit cuvintele lui lisus. Acum, 
lisus i-a mustrat pentru că au crezut că El, care a hrănit mii de 
oameni cu câteva pâini și câţiva peşti, S-ar fi gândit în solemnele 
Lui avertizări mai mult la hrana pământească, pieritoare. Exista 
primejdia ca raţionamentele iscusite ale fariseilor și saducheilor 
să-i influenţeze și pe ucenicii Săi prin necredinţă, făcându-i să se 
gândească în mod ușuratic la lucrările lui Hristos. 

Ucenicii erau înclinați să creadă că Domnul ar fi trebuit să 
împlinească cererea pentru un semn din cer. Ei credeau că El 
este în stare să facă lucrul acesta și că un semn i-ar fi redus pe 
vrăjmașii Lui la tăcere. Ei nu observaseră fățărnicia acestor 
batjocoritori. 

După luni de zile, „când se strânseseră noroadele cu miile, așa 
că se călcau unii pe alţii”, Iisus a repetat aceeași învățătură. El „a 
început să spună ucenicilor Săi: "Mai întâi de toate, păziți-vă de 
aluatul fariseilor, care este fățărnicia”” (Luca 12,1). 

Aluatul pus în făină lucrează pe neobservate, schimbând toată 
plămădeala, făcând-o asemenea lui. Tot astfel, dacă se îngăduie 
făţărniciei să locuiască în inimă, ea pătrunde în caracter și în viaţă. 
Un exemplu izbitor de fățărnicie fariseică, pe care Hristos o 
mustrase condamnând-o, era practica prin care se admitea 
neglijarea datoriilor filiale sub pretenţia unei dărnicii față de 
templu, care era numită „Corban”. Cărturarii și fariseii strecurau 
învățături amăgitoare. Ei ascundeau adevărata tendință a 
învățăturilor lor și foloseau orice ocazie pentru a le strecura cu 
măiestrie în mintea ascultătorilor lor. Aceste principii false, odată 
primite, lucrau asemenea aluatului în făină, pătrunzând și 
transformând caracterul. Tocmai învăţătura aceasta înșelătoare 
făcea ca oamenii să primească așa de greu cuvintele lui Hristos. 

Aceleași influenţe lucrează și astăzi prin aceia care caută să 
explice Legea lui Dumnezeu în așa fel, încât să se conformeze cu 
practicile lor. Oamenii aceștia nu atacă legea pe faţă, ci prezintă 
teorii speculative, care îi subminează principiile. Ei o explică în 
așa fel, încât să-i distrugă puterea. 

Făţărnicia fariseilor era rezultatul egoismului. Tinta vieţii lor 
era proslăvirea proprie. Lucrul acesta i-a făcut să pervertească și 
să aplice greşit Scripturile și i-a orbit față de misiunea lui Hristos. 
Până și ucenicii Domnului Hristos erau în primejdia de a cultiva 
acest rău subtil. Aceia care se numărau printre urmașii lui lisus, 
dar nu părăsiseră totul pentru a deveni ucenicii Lui, erau influențați 
într-o mare măsură de raționamentele fariseilor. Adesea, ei se 
zbăteau între credinţă și necredinţă și nu pătrundeau comorile de 
înţelepciune ascunse în Hristos. Nici măcar ucenicii, deși pe 
dinafară părăsiseră totul pentru Hristos, nu încetaseră în inima 
lor să umble după lucruri mari. Spiritul acesta provocase cearta 
cu privire la cine trebuie să fie mai mare. Spiritul acesta s-a așezat 
între ei și Hristos, făcându-i să aibă așa de puţină simpatie faţă de 
misiunea Sa plină de sacrificiu de sine și să înțeleagă așa de greu 


taina mântuirii. După cum aluatul, dacă este lăsat să-și desăvâr- 
șească lucrarea, va produce stricăciune și decădere, tot astfel 
spiritul egoist, dacă e cultivat, produce pervertirea și ruina 
sufletului. 

Cât de răspândit este acest păcat subtil și înșelător între urmașii 
de astăzi ai Domnului, ca și pe vremuri! De câte ori slujirea lui 
Hristos şi părtășia noastră unul cu altul sunt întinate de dorința 
tainică de a înălța eul! Cât de grăbit este gândul ca eul să fie 
satisfăcut și cât de mare, dorința după aprobarea oamenilor! 
Iubirea de sine și dorinţa de a găsi o cale mai ușoară decât cea 
rânduită de Dumnezeu duc la înlocuirea preceptelor dumnezeiești 
cu teorii și tradiții omenești. Chiar pentru ucenicii Săi sunt rostite 
cuvintele de avertizare ale lui Hristos: „Luaţi seama și feriți-vă 
de aluatul fariseilor”. 

Religia lui Hristos este însăși sinceritatea. Zelul pentru slava 
lui Dumnezeu este motivul sădit de Duhul Sfânt și numai lucrarea 
puternică a Duhului îl poate sădi. Numai puterea lui Dumnezeu 
poate să izgonească egoismul și făţărnicia. Semnul lucrării Sale 
este schimbarea aceasta. Când credinţa pe care o primim distruge 
egoismul și făţărnicia, dacă ne conduce să căutăm slava lui 
Dumnezeu, și nu slava proprie, putem ști că este o religie adevărată. 
„Tată, proslăvește Numele Tău” (loan 12,28) a fost nota 
dominantă a vieţii lui Hristos și, dacă ÎI urmăm, aceasta va fi și 
nota dominantă a vieţii noastre. El ne poruncește „să umblăm 
cum a umblat EI” și „prin aceasta știm că ÎL cunoaștem, dacă 
păzim poruncile Lui” (1 loan 2,6.3). 

Iubirea fată de sufletele pentru care a murit Hristos 
înseamnă răstignirea eului... Creștinul trebuie să-și 
dea totdeauna seama că s-a consacrat lui Dumnezeu 
şi că, prin caracterul său, trebuie să-L descopere 
lumii pe Hristos. Sacrificiul de sine, simpatia și 
iubirea date pe fată în viata lui Hristos trebuie să se 
arate din nou în viata aceluia care lucrează pentru 
Dumnezeu. 


LUCRAREA LUI HRISTOS PE PĂMÂNT înainta cu grabă către 
sfârșit. În faţa Lui, se conturau în mod viu scenele către care se 
îndreptau pașii Săi. Încă înainte de a lua asupră-Și natura ome- 
nească, El a văzut în întregime drumul pe care trebuia să meargă 
pentru a mântui ce era pierdut. Fiecare durere care-l sfâșia inima, 
fiecare insultă aruncată asupra capului Său, fiecare lipsă pe care 
era chemat să o îndure Îi fuseseră descoperite înainte de a-Şi lăsa 
coroana și haina împărătească și a Se cobori de pe tron pentru a 
îmbrăca dumnezeirea cu natura omenească. Drumul de la staul 
până la Golgota fusese descoperit înaintea ochilor Săi. Cunoştea 
groaza care avea să vină asupra Lui. Știa totul și, cu toate acestea, 
a zis: „lată-Mă că vin — în sulul cărții este scris despre Mine — 
vreau să fac voia Ta, Dumnezeule! Și Legea Ta este în fundul 
inimii Mele” (Psalmi 40,7.8). 

El avea fără încetare înaintea Sa rezultatele lucrării Sale. Viaţa 
Sa pământească, plină de trudă și sacrificiu de sine, era înviorată 
de gândul că munca aceasta nu va fi în zadar. Dându-Și viaţa 


Capitolul acesta se bazează pe cele relatate în Matei 16,13-28; Marcu 8,27-38; 
Luca 9,18-27. 


pentru viaţa oamenilor, El urma să recâștige lumea pentru 
ascultarea de Dumnezeu. Cu toate că trebuia să primească mai 
întâi botezul sângelui, cu toate că păcatele lumii aveau să apese 
asupra sufletului Său nevinovat, cu toate că asupra Lui se lăsase 
umbra unor suferinţe de nedescris, totuși, pentru bucuria ce-l 
era pusă înainte, a ales să sufere crucea și a disprețuit ocara. 
Pentru cei aleși să-l fie conlucrători în lucrarea Sa, scenele 
care stăteau în fața Lui erau încă ascunse, dar se apropia vremea 
când aveau să privească agonia Lui. Ei trebuiau să-L vadă pe Acela 
pe care-L iubeau și în care se încredeau dat în mâinile vrăjmașilor 
Săi și atârnat pe crucea Calvarului. În curând, El trebuia să-i 
părăsească și ei aveau să dea piept cu lumea, fără mângâierea 
prezenţei Sale vizibile. El știa cât de grozav urmau să-i persecute 
ura și necredinţa și dorea să-i pregătească pentru aceste încercări. 
lisus și ucenicii veniseră acum într-unul dintre orașele din 
Cezareea lui Filip. Se aflau acum dincolo de hotarele Galileii, 
într-o regiune unde predomina idolatria. Aici, ucenicii erau scoși 
de sub influența atotstăpânitoare a iudaismului și puși în situația 
de a înțelege ce înseamnă închinarea idolatră. In jurul lor erau 
reprezentate formele de superstiție care existau în toate părțile 
lumii. lisus dorea ca aceste realităţi să le aducă simțământul 
răspunderii față de păgâni. În timpul rămânerii Sale în această 
regiune, El voia să înceteze să mai înveţe mulţimea și să Se dedice 
mai mult ucenicilor Săi. 
El voia să le vorbească despre suferinţele care Îl așteptau. Dar întâi 
a mers deoparte singur și S-a rugat ca inima lor să fie pregătită pentru 
a primi cuvintele Sale. După ce a venit la ei, nu le-a spus îndată tot ce 
dorea să le împărtășească. Înainte de a face lucrul acesta, le-a dat 
ocazia de a-și mărturisi credinţa în EI, ca să fie întăriți pentru încercarea 
viitoare. El a întrebat: „Cine zic oamenii că sunt Eu, Fiul omului?” 
Cu tristeţe, ucenicii au fost obligați să recunoască faptul că 
Israel nu izbutise să-L recunoască pe Mesia venit la ei. Câţiva, 
într-adevăr, când au văzut minunile Lui, au declarat că El este 
Fiul lui David. Mulțimea care fusese hrănită la Betsaida dorise 
să-L proclame împărat peste Israel. Mulţi erau gata să-L accepte 
ca profet, dar nu credeau că El este Mesia. 

Iisus a pus atunci o a doua întrebare, adresându-Se chiar 
ucenicilor: „Dar voi cine ziceți să sunt?” Petru a răspuns: „Tu 
eşti Hristosul, Fiul Dumnezeului celui viu!” 

De la început, Petru a crezut că Iisus e Mesia. Mulţi alţii, care 
fuseseră convinși de predicarea lui loan Botezătorul și-L primiseră 
pe Hristos, începuseră să se îndoiască de misiunea lui loan atunci 
când a fost închis și omorât și acum se îndoiau că lisus e Mesia, 
pe care-L așteptaseră atâta vreme. Mulţi dintre ucenicii care 
așteptaseră cu mare înfrigurare ca Hristos să-Și ocupe locul pe 
tronul lui David L-au părăsit când au înţeles că El nu are această 
intenţie. Dar Petru și tovarășii lui nu s-au îndepărtat de credința 
lor. Purtarea nesigură a celor care ieri proslăveau și azi condamnau 
nu a distrus credinţa adevăraţilor urmași ai Mântuitorului. Petru 
a declarat: „Tu ești Hristosul, Fiul Dumnezeului celui viu”. El n-a 
așteptat ca onorurile împărătești să-L încoroneze pe Domnul său, 
ci L-a primit când era în umilință. 

Petru a exprimat credinţa celor doisprezece. Dar ucenicii erau 
încă departe de a înţelege misiunea lui Hristos. Împotrivirea şi 
greşita interpretare provenite de la preoți și conducători, deși 
nu-i puteau îndepărta de la Hristos, totuși îi puneau într-o mare 
dilemă. Ei nu vedeau lămurit calea lor. Influenţa educaţiei primite 
din copilărie, învăţăturile rabinilor și puterea tradiției încă îi 
împiedicau să vadă adevărul. Din timp în timp, raze preţioase 
de lumină pornite de la Iisus străluceau asupra lor, dar adesea 
ei erau asemenea unor oameni care bâjbâie prin întuneric. Dar 
în ziua aceasta, înainte ca ei să fie puși faţă în faţă cu încercarea 
cea mare a credinţei lor, Duhul Sfânt a venit cu putere asupra 
lor. Pentru un scurt timp, ochii lor au fost îndepărtați de la 
„lucrurile văzute”, pentru a privi „lucrurile nevăzute” (2 
Corinteni 4,18). Sub veșmântul naturii omenești, ei au zărit slava 
Fiului lui Dumnezeu. 

lisus i-a răspuns lui Petru, zicând: „Ferice de tine, Simone, 
fiul lui Iona, fiindcă nu carnea și sângele ti-au descoperit lucrul 
acesta, ci Tatăl Meu, care este în ceruri”. 

Adevărul mărturisit de Petru este temelia credinţei credin- 
cioșilor. Hristos Însuşi a zis că în aceasta constă viața veşnică. 


Dar faptul de a avea această cunoștință nu era un motiv de 
proslăvire de sine. Petru nu primise această descoperire datorită 
înţelepciunii sau datorită bunătăţii sale. Niciodată natura 
omenească nu poate, de la sine, să ajungă să cunoască cele 
dumnezeiești. „Cât cerurile-i de înaltă; ce poţi face? Mai adâncă 
decât locuința morților; ce poţi ști?” (lov 11,8). Numai Duhul 
înfierii ne poate descoperi lucrurile adânci ale lui Dumnezeu, 
„pe care ochiul nu le-a văzut, urechea nu le-a auzit și la inima 
omului nu s-au suit”. „Nouă însă, Dumnezeu ni le-a descoperit 
prin Duhul Său. Căci Duhul cercetează totul, chiar și lucrurile 
adânci ale lui Dumnezeu” (1 Corinteni 2,9.10). „Prietenia 
Domnului este pentru cei ce se tem de EI” și faptul că Petru a 
priceput slava lui Hristos era o dovadă că el fusese „învăţat de 
Dumnezeu” (Psalmi 25,14; loan 6,45). Ah, cu adevărat, „ferice 
de tine, Simone, fiul lui Iona, fiindcă nu carnea și sângele ti-au 
descoperit lucrul acesta”. 

lisus a vorbit mai departe: „Eu îţi spun: tu ești Petru, și pe 
această piatră voi zidi biserica Mea; și porţile locuinţei morților 
nu o vor birui”. Cuvântul Petru înseamnă piatră — o piatră care se 
rostogolește. Petru nu a fost stânca pe care a fost întemeiată 
biserica. Porţile iadului l-au biruit când L-a tăgăduit pe Domnul 
Său cu jurământ. Biserica a fost clădită pe Acela pe care nu-L 
putea birui locuința morţilor. 

Cu sute de ani înainte de venirea Mântuitorului, Moise îi 
îndreptase pe oameni către Stânca de mântuire a lui Israel. 
Psalmistul cântase despre „Stânca puterii mele”. Isaia a scris: „Așa 
vorbește Domnul Dumnezeu: "lată, pun ca temelie în Sion o piatră 
încercată, o piatră de preţ, piatră din capul unghiului clădirii, o 
temelie puternică” (Deuteronom 32,4; Psalmi 62,7; Isaia 28,16). 
Petru însuși, scriind prin inspiraţie, aplică această profeție la Iisus. 
EI zice: „Dacă aţi gustat în adevăr că bun este Domnul, apropia- 
ți-vă de El, Piatra Vie, lepădată de oameni, dar aleasă și scumpă 
înaintea lui Dumnezeu. Și voi, ca niște pietre vii, sunteţi zidiți ca 
să fiţi o casă duhovnicească...” (1 Petru 2,3-5). 

„Nimeni nu poate pune o altă temelie decât cea care a fost 
pusă şi care este Iisus” (1 Corinteni 3,11). „Pe această piatră”, a 

zis lisus, „voi zidi biserica Mea.” În prezența lui Dumnezeu și a 
tuturor fiinţelor cerești, în prezenţa oștilor nevăzute ale locuinţei 
morţilor, Hristos a întemeiat biserica Sa pe Stânca cea vie. Stânca 
aceasta este El Însuși — corpul Său, frânt și zdrobit pentru noi. 
Porţile locuinţei morţilor nu pot să biruie o biserică ridicată pe 
această temelie. 

Cât de slabă părea biserica în vremea când Hristos a spus aceste 
cuvinte! Era numai o mână de credincioși, împotriva cărora urma 
să se ridice toată puterea demonilor și a oamenilor răi; cu toate 
acestea, urmașii lui Hristos nu trebuiau să se teamă. Întemeiaţi şi 
zidiți pe Stânca puterii lor, ei nu puteau să fie doborâți. 

Timp de șase mii de ani, credinţa s-a zidit pe Hristos. Timp de 
șase mii de ani, torentele și furtunile mâniei satanice au lovit în 
Stânca mântuirii noastre, dar ea a stat neclintită. 

Petru a exprimat adevărul care este temelia credinţei bisericii 
și lisus l-a onorat acum ca pe un reprezentant al întregului corp 
al celor ce cred. El a zis: „iti voi da cheile Împărăției cerurilor, și 
orice vei lega pe pământ, va fi legat în ceruri și orice vei dezlega 
pe pământ va fi dezlegat în ceruri”. 

Expresia „cheile Împărăției cerurilor” se referă la cuvintele 
rostite de Hristos. Toate cuvintele din Sfânta Scriptură sunt ale 
Sale și sunt cuprinse aici. Cuvintele acestea au putere să închidă și 
să deschidă cerul. Ele fac cunoscute condiţiile în care oamenii sunt 
primiţi sau lepădaţi. În felul acesta, lucrarea acelora care vestesc 
Cuvântul lui Dumnezeu e un miros de viaţă spre viaţă sau de moarte 
spre moarte. Lucrarea lor aduce după sine rezultate veșnice. 

Mântuitorul nu a încredinţat lucrarea Evangheliei numai lui 
Petru. Mai târziu, repetând cuvintele spuse lui Petru, El le-a 
aplicat direct la biserică. Și același lucru l-a spus în fond și celor 
doisprezece, ca reprezentanți ai corpului credincioșilor. Dacă 
lisus ar fi dat o putere specială unuia dintre ucenici mai mult 
decât altora, nu i-am fi găsit așa de des certându-se cine să fie mai 
mare. Ei s-ar fi supus dorinței Domnului lor și l-ar fi onorat pe 
acela pe care îl alesese El. 

În loc de a-l rândui pe unul ca să fie mai mare peste ceilalți, 
Hristos le-a zis ucenicilor: „Voi să nu vă numiţi "Rabi"; „să nu vă 


numiți "Dascăli”; căci Unul singur este Dascălul vostru: Hristosul” 
(Matei 23,8.10). 

„Hristos este Capul oricărui bărbat.” Dumnezeu, care a pus 
totul sub picioarele Mântuitorului, „L-a dat căpetenie peste toate 
lucrurile bisericii, care este trupul Lui, plinătatea Celui ce plineşte 
totul în toți” (1 Corinteni 11,3; Efeseni 1,22.23). Biserica este 
clădită pe Hristos, ca temelie a ei; ea trebuie să asculte de Hristos, 
Capul ei. Nu trebuie să fie stăpânită de om și nici să depindă de 
om. Mulţi pretind că un anumit loc în biserică le dă autoritatea 
de a dicta ce trebuie să creadă și ce trebuie să facă ceilalți oameni. 
Dumnezeu nu aprobă această pretenţie. Mântuitorul declară: „Voi 
toţi sunteţi fraţi”. Toţi sunteţi expuși ispitei și supuși greșelii. Nu 
ne putem încrede în nicio ființă mărginită pentru a ne conduce. 
Temelia credinţei este prezenţa vie a lui Hristos în biserică. În 
aceasta poate să se încreadă și cel mai slab, iar aceia care se 
socotesc cei mai tari se vor dovedi cei mai slabi, dacă nu fac din 
Hristos ajutorul lor. „Blestemat să fie omul care se încrede în 
om, care se sprijină pe un muritor.” Domnul „este Stânca, lucrările 
Lui sunt desăvârșite”. „Ferice de toţi câţi se încred în EI” (Ieremia 
17,5; Deuteronom 32,4; Psalmi 2,12). 

După mărturisirea lui Petru, lisus le-a poruncit ucenicilor să 
nu spună nimănui că El era Hristosul. Porunca aceasta a fost 
dată din cauza împotrivirii hotărâte a cărturarilor și a fariseilor. 
Mai mult încă, oamenii, chiar și ucenicii, aveau o părere greșită 
despre Mesia, astfel că o vestire a Lui în mod public nu le-ar fi 
dat o idee adevărată despre caracterul sau lucrarea Lui. Dar zi 
după zi EI li Se descoperea ca Mântuitor și, în felul acesta, dorea 
să le dea o concepţie adevărată despre Sine ca Mesia. 

Ucenicii încă mai așteptau ca Hristos să guverneze ca un 
domnitor vremelnic. Deși Îşi ascunsese atâta vreme intenţiile, ei 
credeau că El nu va rămâne totdeauna în sărăcie și în umbră; se 
apropia timpul când El trebuia să-Și întemeieze Împărăţia. Că 
ura preoţilor și rabinilor nu va fi niciodată biruită, că Hristos va 
fi lepădat de propria naţiune, condamnat ca înșelător și răstignit 
ca răufăcător — gândurile acestea nu încăpuseră niciodată în 
mintea ucenicilor. Dar ceasul puterii întunericului se apropia și 

Iisus trebuia să le dezvăluie ucenicilor lupta ce trebuia să vină. El 
era trist atunci când vestea mai dinainte încercarea. 

Până aici, El Se reținuse să le spună ceva cu privire la suferințele 
şi moartea Sa. În convorbirea cu Nicodim, spusese: „După cum a 
înălțat Moise șarpele în pustie, tot așa trebuie să fie înălțat și Fiul 
omului, pentru ca oricine crede în El să nu piară, ci să aibă viaţă 
veșnică” (Ioan 3,14.15). Dar ucenicii nu auziseră lucrul acesta și, 
chiar dacă ar fi auzit, n-ar fi înțeles. Acum însă fuseseră cu Iisus, 
ascultaseră cuvintele Lui, văzuseră faptele Lui până când, neținând 
seama de împrejurările umile în care Se afla sau de împotrivirea 
preoţilor și a poporului, s-au putut uni să mărturisească împreună 
cu Petru: „Tu ești Hristosul, Fiul Dumnezeului celui viu”. Venise 
timpul să fie tras vălul care acoperea viitorul. „De atunci încolo, 
lisus a început să spună ucenicilor Săi că El trebuie să meargă la 
Ierusalim, să pătimească multe, să fie tăgăduit de bătrâni, de preoții 
cei mai de seamă și de cărturari, să fie omorât și a treia zi să învie.” 

Nefiind în stare, din cauza durerii și uimirii, să mai spună ceva, 
ucenicii au ascultat. Hristos acceptase cuvintele prin care Petru 
ÎI recunoscuse ca Fiul lui Dumnezeu și acum cuvintele Sale, prin 
care le vestea suferinţa și moartea Sa, li se păreau cu neputinţă de 
înţeles. Petru n-a putut să tacă. El s-a agăţat de Domnul său, 
voind parcă să-L tragă înapoi de la ce avea să I se întâmple în 
curând, și a zis: „Să Te ferească Dumnezeu, Doamne! Să nu Ti se 
întâmple așa ceva!” 

Petru ÎI iubea pe Domnul, dar Iisus nu l-a lăudat pentru faptul 
că dădea pe faţă în felul acesta dorinţa de a-L apăra de suferinţă. 
Cuvintele lui Petru nu erau de natură să-L ajute și să-L mângâie 
pe Iisus în greutăţile și încercările de faţă. Ele nu erau în armonie 
cu planurile pline de har ale lui Dumnezeu pentru o lume pierdută 
și nici cu lecţia de jertfire de sine pe care lisus venise să o dea 
prin exemplul Său. Petru nu voia să vadă crucea în lucrarea lui 
Hristos. Cuvintele lui puteau să creeze o impresie cu totul opusă 
aceleia pe care dorea Hristos să o facă în mintea urmașilor Săi și 
Mântuitorul a trebuit să rostească una dintre cele mai aspre 
mustrări care au pornit de pe buzele Sale: „Înapoia Mea, Satano! 
Tu ești o piatră de poticnire pentru Mine! Căci gândurile tale nu 
sunt gândurile lui Dumnezeu, ci gânduri de-ale oamenilor”. 


Satana încerca să-L descurajeze pe Iisus și să-L întoarcă de la 
lucrarea Lui, iar Petru, în iubirea lui oarbă, dădea glas ispitei. 
Domnul răutăţii era autorul acestui gând. Înapoia acestui apel 
stăruitor, era provocarea venită de la el. În pustie, Satana Îi oferise 
lui Hristos stăpânirea lumii, cu condiţia de a părăsi cărarea 
sacrificiului și umilinţei. Acum îi înfățișa ucenicului lui Hristos 
aceeași ispită. El căuta să fixeze atenţia lui Petru asupra măririi 
pământești, pentru ca el să nu poată privi crucea spre care voia 
lisus să-i îndrepte privirea. Prin Petru, Satana arunca din nou 
ispita asupra lui lisus. Dar Mântuitorul nu a luat seama la ea; 
gândul Îi era la ucenicul Său. Satana se aşezase între Petru și 
Domnul lui, pentru ca inima ucenicului să nu fie mișcată la vederea 
umilirii lui Hristos pentru mântuirea lui. Cuvintele lui Hristos nu 
au fost rostite către Petru, ci către acela care încerca să-l despartă 
pe Petru de Răscumpărătorul lui. „Înapoia Mea, Satano!” Nu te 
mai așeza între Mine și servul Meu rătăcit. Lasă-Mă să stau faţă 
în faţă cu Petru, ca să-i pot descoperi taina iubirii Mele. 

Petru a înţeles cu greu această învăţătură amară, și anume că 
drumul lui Hristos pe pământ trecea prin luptă și umilinţă. 
Ucenicul se dădea înapoi în faţa părtășiei cu Domnul său în 
suferință. Dar, în văpaia focului din cuptor, el trebuia să înveţe 
binecuvântarea adusă de aceasta. Multă vreme după aceea, când 
fiinţa lui atât de activă era aplecată sub povara anilor și a muncii, 
a scris: „Preaiubiţilor, nu vă miraţi de încercarea de foc din 
mijlocul vostru, care a venit peste voi ca să vă încerce, ca de ceva 
ciudat care a dat peste voi: dimpotrivă, bucuraţi-vă, întrucât aveţi 
parte de patimile lui Hristos, ca să vă bucuraţi și să vă veseliți și la 
arătarea slavei Lui” (1 Petru 4,12.13). 

Iisus le-a explicat acum ucenicilor Săi că viaţa Lui de abnegaţie 
era un exemplu pentru ceea ce trebuia să fie viaţa lor. Chemând 
în jurul Său, împreună cu ucenicii, pe oamenii care se apropiaseră, 
EI a zis: „Dacă voiește cineva să vină după Mine, să se lepede de 
sine, să-și ia crucea și să Mă urmeze”. Crucea era asociată cu 
puterea Romei. Era instrumentul celei mai crude și mai umilitoare 
forme de moarte. Criminalii cei mai decăzuţi erau puși să-și poarte 
crucea până la locul de execuţie și adesea, când urma să le fie 
pusă în spinare, se împotriveau cu disperare până când erau biruiți 

şi instrumentul de tortură le era legat în spinare. Dar Iisus le-a 
poruncit urmașilor Săi să-și ia crucea și să o poarte după El. Pentru 
ucenici, cuvintele Lui, deși slab înţelese, arătau că trebuie să fie 
supuși până la cea mai mare umilinţă — supunere până la moarte 
pentru Numele lui Hristos. Cuvintele lui Hristos n-ar fi putut să 
descrie mai bine ce înseamnă o totală predare de sine. Pe toate 
acestea EI le primise pentru binele lor. Iisus nu socotise cerul un 
loc de dorit, atâta timp cât noi eram pierduţi. El părăsise curțile 
cerești pentru o viaţă de înjosire și insultă și o moarte rușinoasă. 
EI, care era bogat în comorile nepreţuite ale cerului, S-a făcut 
sărac, pentru ca prin sărăcia Lui noi să putem fi îmbogăţiţi. Noi 
trebuie să mergem pe cărarea pe care a mers El. 

Iubirea faţă de sufletele pentru care a murit Hristos înseamnă 
răstignirea eului. De aici înainte, cel care este copil al lui 
Dumnezeu va privi la persoana sa ca la un inel de legătură în 
lanţul aruncat pentru salvarea lumii, una cu Hristos în planul milei 
Sale, mergând înainte cu El pentru a-i căuta și salva pe cei pierduţi. 
Creștinul trebuie să-și dea totdeauna seama că s-a consacrat lui 
Dumnezeu și că, prin caracterul său, trebuie să-L descopere lumii 
pe Hristos. Sacrificiul de sine, simpatia și iubirea date pe faţă în 
viaţa lui Hristos trebuie să se arate din nou în viaţa aceluia care 
lucrează pentru Dumnezeu. 

„Oricine va vrea să-și scape viaţa o va pierde; dar oricine își va 
pierde viaţa pentru Mine și pentru Evanghelie o va câștiga.” 
Egoismul înseamnă moarte. Niciun organ al corpului nu poate să 
trăiască, dacă își mărginește activitatea numai la sine. Dacă inima 
nu va trimite sângele dătător de viaţă la mână și la cap, în curând 
își va pierde puterea. Asemenea sângelui dătător de viaţă, iubirea 
lui Hristos este răspândită în toate părțile corpului spiritual al lui 
Hristos. Noi suntem membre unii pentru alţii și cel care nu vrea 
să dea va pieri. „Și ce-ar folosi unui om să câștige toată lumea”, 
zice Hristos, „dacă și-ar pierde sufletul? Sau ce ar da un om în 
schimb pentru sufletul său?” 

Trecând peste umilinţa și sărăcia timpului de faţă, El a îndreptat 
privirea ucenicilor către venirea Sa în slavă, nu în strălucirea unui 
tron pământesc, ci în slava lui Dumnezeu și a oștilor cerului. Și 


apoi a zis: „Atunci va răsplăti fiecăruia după faptele lui”. După 
aceea, pentru încurajarea lor, a dat făgăduinţa: „Adevărat vă spun 
că unii din cei ce stau aici nu vor gusta moartea, până nu vor 
vedea pe Fiul omului venind în Împărăţia Sa”. Dar ucenicii n-au 
înțeles cuvintele Lui. Slava părea prea îndepărtată. Ochii lor erau 
aţintiţi la cele ce se vedeau mai aproape: sărăcia vieţii pământești, 
umilința și suferinţa. Să renunţe ei la strălucitoarele lor așteptări 
cu privire la domnia mesianică? Să nu-L vadă ei pe Domnul lor 
înălțat pe tronul lui David? Să admită ei ca Hristos să ducă o 
viaţă de peregrin umil, fără adăpost, pentru a fi disprețuit, lepădat 
și omorât? Întristarea le apăsa inima, deoarece ei ÎL iubeau pe 
Domnul. De asemenea, îndoiala se zbătea în gândurile lor, 
deoarece părea de neînțeles ca Fiul lui Dumnezeu să fie supus la 
o asemenea crudă umilinţă. Ei se întrebau de ce trebuia să meargă 
El de bunăvoie la Ierusalim, ca să suporte suferințele despre care 
le vorbise. Cum putea să Se resemneze cu o soartă ca aceasta și 
să-i lase într-un întuneric mai mare decât acela în care bâjbâiseră 
înainte de a li Se descoperi? 

În ţinutul Cezareii lui Filip, gândeau ucenicii, Hristos era 
dincolo de limitele puterii lui Irod și a lui Caiafa. N-avea să Se 
teamă de ura iudeilor sau de puterea romanilor. Pentru ce să nu 
lucreze acolo, departe de farisei? Pentru ce era nevoie să Se dea 
morţii? Dacă avea să moară, cum putea să se întemeieze Împărăţia 
Sa așa de bine, încât porțile iadului să n-o biruie? Pentru ucenici, 
lucrul acesta era cu adevărat o taină. 

Chiar acum, călătoreau de-a lungul țărmului Mării Galileii, 
către orașul în care toate speranţele lor aveau să se sfărâme. Ei 
nu îndrăzneau să discute cu Iisus, ci vorbeau între ei încet și plini 
de întristare despre viitorul lor. Chiar în mijlocul îndoielilor, s-au 
agăţat de gândul că o împrejurare neprevăzută ar putea să 
împiedice soarta tristă care părea să-L aștepte pe Domnul lor. 
Astfel, ei au fost străpunși de îndoieli, speranțe și temeri timp de 
șase zile lungi, pline de mâhnire. 

În timp ce El era plecat în umilință în locul acela 
stâncos, cerurile s-au deschis deodată, portile de aur 
ale Cetăţii lui Dumnezeu s-au deschis larg și o 
strălucire sfântă a coborât pe munte, îmbrăcându-L 
pe Mântuitorul. Divinitatea Domnului Hristos 
a strălucit prin corpul omenesc și a întâlnit Slava venită 
de sus. Ridicându-Se din prosternarea Sa, Hristos 
stătea în slavă asemenea lui Dumnezeu. Lupta 
sufletească trecuse. Faţa Lui strălucea „ca soarele” 
şi îmbrăcămintea Lui era „albă ca lumina”. 


SE APROPIA SEARA, când Iisus i-a chemat la Sine pe trei dintre 
ucenici, pe Petru, Iacov și loan, și i-a condus peste câmpii și în 
sus, pe o potecă aspră, pe o coastă singuratică de munte. 
Mântuitorul și ucenicii petrecuseră ziua călătorind și învățând, 
de aceea urcușul muntelui le sporea oboseala. Hristos despovărase 
mintea și corpul multor suferinzi; El făcuse să pătrundă vibrația 
vieţii în fiinţa lor slăbită, dar și El era împovărat de natura 
omenească și, împreună cu ucenicii, era obosit din cauza urcușului. 

Lumina soarelui în apus mai întârzia încă pe vârful muntelui, 
aurind cu slava lui, gata să dispară, poteca pe care mergeau. Dar 
curând, lumina a pierit atât pe deal, cât și pe vale, soarele s-a 
ascuns în spatele orizontului, la apus, și călătorii singuratici au 
fost învăluiți în întunericul nopții. Tristeţea locurilor părea să fie 
în armonie cu viaţa lor amărâtă, în jurul căreia se adunau și se 
îngrămădeau norii. 

Ucenicii nu îndrăzneau să-L întrebe pe Hristos unde merg sau 
cu ce scop. El petrecea adesea nopți întregi în rugăciune pe munte. 


Capitolul acesta se bazează pe cele relatate în Matei 17,1-8; Marcu 9,2-8; 
Luca 9,28-36. 


Acela, a cărui mână a făcut munții și văile Se simţea acasă în natură 
și Se bucura de liniștea ei. Ucenicii mergeau acolo unde-i conducea 
Hristos, dar se întrebau de ce Domnul îi duce pe o pantă atât de 
grea, când sunt obosiţi şi când EI Însuși are nevoie de odihnă. 

La un moment dat, Hristos le-a spus că nu vor merge mai 
departe. Îndepărtându-Se puţin de ei, Omul întristării a început 
să-Și reverse cererile, cu strigăte mari și cu lacrimi. El Se ruga 
pentru putere, ca să reziste încercării, pentru binele omenirii. El 
Însuși avea nevoie de o nouă legătură cu Cel Atotputernic, 
deoarece numai în felul acesta putea privi viitorul. El Îşi revărsa 
dorințele inimii pentru ucenicii Săi, pentru ca, în ceasul puterii 
întunericului, credinţa lor să nu scadă. Roua se așternea cu 
îmbelșugare peste fiinţa Lui plecată, dar EI nu lua seama. Umbrele 
nopţii se adunau tot mai dese în jurul Lui, dar El nu privea la 
tristeţea lor. În felul acesta, orele treceau încetul cu încetul. La 
început, ucenicii și-au unit rugăciunile cu ale Lui în sinceră 
consacrare; dar, după un timp, au fost doborâţi de oboseală și, 
încercând încă să mai aibă interes pentru cele din jurul lor, au 
adormit. lisus le vorbise despre suferințele Lui, îi luase cu Sine 
ca să se poată uni cu El în rugăciune și chiar acum Se ruga pentru 
ei. Mântuitorul a văzut întristarea ucenicilor și a dorit să le ușureze 
durerea prin asigurarea că n-a fost în zadar credinţa lor. Nu toţi, 
chiar și dintre cei doisprezece, puteau să primească descoperirea 
pe care El dorea să le-o facă. Numai cei trei, care aveau să fie 
martori la chinurile din Ghetsimani, au fost aleși să fie cu El pe 
munte. Povara rugăciunii Sale era să li se dea o descoperire a 
slavei pe care o avusese la Tatăl înainte de a fi lumea, ca Împărăţia 
Sa să se descopere ochilor omenești și ucenicii să fie întăriți pentru 
a putea să o privească. El Se ruga ca ei să poată fi martorii unei 
manifestări a dumnezeirii Sale, care să-i mângâie în timpul 
supremei Sale agonii prin cunoașterea faptului sigur că El este 
Fiul lui Dumnezeu și că moartea Lui rușinoasă este o parte a 
Planului de Mântuire. 

Rugăciunea Lui a fost ascultată. În timp ce El era plecat în 
umilință în locul acela stâncos, cerurile s-au deschis deodată, 
porţile de aur ale Cetăţii lui Dumnezeu s-au deschis larg și o 
strălucire sfântă a coborât pe munte, îmbrăcându-L pe Mântu- 


tă 


| Schimbarea a fa 


A 
e 
(2) 


404 


Viaţa lui Iisus 


itorul. Divinitatea Domnului Hristos a strălucit prin corpul 
omenesc și a întâlnit slava venită de sus. Ridicându-Se din 
prosternare, Hristos stătea în slavă asemenea lui Dumnezeu. 
Lupta sufletească trecuse. Faţa Lui strălucea „ca soarele” și 
îmbrăcămintea Lui era „albă ca lumina”. 

Trezindu-se, ucenicii au văzut revărsarea de slavă care lumina 
muntele. Cu teamă și uimire, ei priveau chipul strălucitor al 
Domnului lor. Când au ajuns în stare să suporte lumina aceea 
minunată, au văzut că lisus nu este singur. Lângă El erau două 
fiinţe cerești, într-o convorbire apropiată cu El. Erau Moise, care 
pe Sinai vorbise cu Dumnezeu, și Ilie, căruia i se dăduse înaltul 
privilegiu oferit doar unui alt fiu al lui Adam - acela de a nu 
ajunge niciodată sub puterea morții. 

De pe muntele Pisga, cu cincisprezece veacuri mai înainte, 
Moise privise Tara Făgăduinţei. Dar, din cauza păcatului de la 
Meriba, el nu avea să intre acolo. Nu el urma să primească bucuria 
de a conduce oștirile lui Israel la moștenirea părinţilor lor. 
Cuvintele lui disperate: „Lasă-mă, Te rog, să trec și să văd ţara 
aceea bună de dincolo de Iordan, munţii aceia frumoși și Libanul” 
(Deuteronom 3,25) n-au fost ascultate. Nădejdea care, timp de 
patruzeci de ani, luminase întunericul rătăcirilor prin pustie avea 
să rămână neîmplinită. Capătul acelor ani de muncă și grijă 
împovărătoare a fost un mormânt în pustie. Dar Acela care „poate 
să facă nespus mai mult decât cerem sau gândim noi” (Efeseni 
3,20) a răspuns la rugăciunea servului Său așa cum știe El să o 
facă. Moise a trecut sub puterea morții, dar nu avea să rămână în 
mormânt. Hristos Însuși l-a chemat la viaţă. Satana, ispititorul, 
pretinsese corpul lui Moise din pricina păcatului său, dar Hristos, 
Mântuitorul, l-a scos din mormânt (Iuda 9). 

Pe muntele schimbării la faţă, Moise era ca o mărturie pentru 
biruinţa lui Hristos asupra păcatului și a morţii. El îi reprezenta pe 
aceia care vor ieși din mormânt la învierea drepţilor. Ilie, care fusese 
luat la cer fără să fi văzut moartea, îi reprezenta pe aceia care vor 
fi în viaţă pe pământ la a doua venire a lui Hristos și care vor fi 
„schimbaţi într-o clipă, într-o clipeală de ochi, la cea din urmă 
trâmbiţă”, „când trupul acesta supus putrezirii se va îmbrăca în 
neputrezire, și trupul acesta muritor se va îmbrăca în nemurire” 


(1 Corinteni 15,51-53). Iisus a fost îmbrăcat cu lumina cerească, 
așa cum Se va arăta „a doua oară, nu în vederea păcatului, ca să 
aducă mântuirea”, când El „va veni în slava Tatălui Său împreună 
cu sfinţii îngeri” (Evrei 9,28; Marcu 8,38). Făgăduința Mân- 
tuitorului pentru ucenici se împlinea acum. Pe munte, era 
reprezentată în miniatură Împărăţia viitoare a slavei — Hristos 
Împăratul, Moise ca reprezentant al sfinţilor înviaţi, iar Ilie, al 
celor proslăviţi. 

Ucenicii nu înțelegeau încă lucrurile din faţa lor, dar se bucurau 
că Învățătorul plin de răbdare, umil și blând, care umblase pe pământ 
ca un străin fără ajutor, era onorat de ființele atât de favorizate în 
cer. Ei credeau că Ilie a venit să vestească Impărăția lui Mesia și că 
Împărăția lui Hristos era gata să se statornicească pe pământ. Erau 
gata să alunge pentru totdeauna amintirea temerii și a dezamăgirii 
lor. Ei ar fi vrut să zăbovească aici, unde se descoperea slava lui 
Dumnezeu. Petru exclamă: „Învăţătorule, este bine să stăm aici; să 
facem trei colibe: una pentru Tine, una pentru Moise, și una pentru 
Ilie”. Ucenicii credeau că Moise și Ilie fuseseră trimiși să protejeze 
pe Învățătorul lor și să întărească autoritatea Lui ca împărat. 

Dar, înainte de coroană, trebuia să vină crucea. Subiectul 
convorbirii lor cu Iisus nu era instaurarea lui Hristos ca împărat, ci 
moartea Sa la Ierusalim. Purtând slăbiciunea naturii omenești, 
împovărat de întristarea și de păcatul ei, lisus a mers singur în 
mijlocul oamenilor. În timp ce întunecimea ceasurilor viitoare de 
încercare se abătea asupra Lui, El Se găsea în singurătatea spiritului 
într-o lume care nu-L cunoștea. Nici măcar ucenicii Lui iubiţi, 
absorbiți de propria întristare, de îndoielile și de nădejdile lor pline 
de ambiţie, nu ajunseseră să înţeleagă taina misiunii Lui. El locuise 
în cer, în mijlocul iubirii și într-o părtășie fericită, dar, pe pământul 
pe care-l crease, era singur. Acum, cerul își trimisese solii la Iisus 
— nu îngeri, ci oameni care trecuseră prin suferinţe și întristare și 
care puteau să simtă cu Mântuitorul în încercările vieţii Sale pe 
pământ. Moise și Ilie fuseseră conlucrători ai lui lisus. Ei 
împărtășiseră dorinţa Lui de a-i mântui pe oameni. Moise se rugase 
pentru Israel: „lartă-le acum păcatul! Dacă nu, atunci şterge-mă 
din cartea Ta, pe care ai scris-o!” (Exod 32,32). Ilie cunoscuse 
singurătatea sufletului când, timp de trei ani și jumătate cât a 

tinut foametea, suportase povara urii unei națiuni și amenințările 
ei. Singur a stat pentru Dumnezeu pe muntele Carmel. Singur a 
fugit în pustietate, plin de disperare și deznădejde. Acești oameni, 
aleși mai presus de toți îngerii din jurul tronului, veniseră să stea de 
vorbă cu Iisus despre suferinţele Lui și să-L mângâie cu asigurarea 
simpatiei cerului. Subiectul convorbirii lor era nădejdea lumii, 
mântuirea tuturor fiinţelor omenești. 

Fiind biruiţi de somn, ucenicii au auzit numai o mică parte din 
ce au discutat Hristos și trimișii cerului. Fiindcă nu s-au rugat și 
nu au vegheat, ei nu au primit ceea ce Dumnezeu dorea să le dea 
— o cunoaștere a suferințelor lui Hristos și a slavei care trebuia să 
urmeze. Ei au pierdut binecuvântarea pe care ar fi avut-o, dacă 
s-ar fi făcut părtași de sacrificiul Lui de sine. Acești ucenici erau 
puţin credincioși și zăbavnici cu inima, apreciind prea puţin 
comoara cu care cerul căuta să-i îmbogăţească. 

Cu toate acestea, au primit multă lumină. Ei au fost asiguraţi 
de faptul că tot cerul cunoştea păcatul comis de neamul iudeilor 
prin lepădarea lui Hristos. Lor li s-a dat să vadă mai adânc 
lucrarea Răscumpărătorului. Ei au văzut cu ochii lor și au auzit 
cu urechile lor lucruri care întreceau puterea omenească de 
înțelegere. Ei au fost martori oculari ai slavei Lui (2 Petru 1,16) 
și au înţeles că Iisus era într-adevăr Mesia, despre care au 
mărturisit patriarhii și profeţii, și că El era recunoscut ca atare 
de universul ceresc. 

În timp ce încă admirau priveliștea aceea de pe munte, „iată 
că i-a acoperit un nor luminos cu umbra lui. Și din nor s-a auzit 
un glas care zicea: "Acesta este Fiul Meu preaiubit, în care Îmi 
găsesc plăcerea; de El să ascultați!” Privind norul acela plin de 
slavă, mai strălucitor decât acela care umblase înaintea semințiilor 
lui Israel în pustie, și auzind glasul lui Dumnezeu vorbind cu o 
măreție grozavă, care a făcut muntele să se cutremure, ucenicii 
au căzut la pământ ca loviți. Ei au rămas prosternaţi, cu faţa 
ascunsă, până când Iisus a venit mai aproape și i-a atins, alungân- 
du-le temerile cu glasul Lui binecunoscut: „Sculaţi-vă, nu vă 
temeți”. Îndrăznind să-și ridice ochii, au văzut că slava cerească 
pierise, iar Moise și Ilie nu mai erau acolo. Ei se aflau pe munte 
numai cu lisus. 


CAPITOLUL 47 


SERVIRE 


Iisus a răspuns: „Tu zici: "Dacă poti... Toate 
lucrurile sunt cu putință celui ce crede!” La Hristos 
nu e lipsă de putere; vindecarea fiului depindea de 

credinta tatălui. Izbucnind în lacrimi, dându-și 

seama de propria slăbiciune, tatăl s-a predat 
îndurării lui Hristos: „Cred, Doamne! Ajută 
necredinței mele!” 


AU PETRECUT NOAPTEA ÎNTREAGĂ pe munte; la răsăritul 
soarelui, lisus și ucenicii au coborât în câmpie. Absorbiţi de 
gânduri, ucenicii erau înspăimântați și tăcuţi. Nici Petru nu era în 
stare să spună vreun cuvânt. Bucuros ar fi zăbovit în locul cel 
sfânt, care fusese atins de lumina cerească și unde Fiul lui 
Dumnezeu Își descoperise slava, dar mai era o lucrare de făcut 
pentru oamenii care ÎI căutau pe isus încoace și încolo. 

La piciorul muntelui se adunase un grup mare de oameni aduși 
acolo de ucenicii care rămăseseră în urmă, dar care știau unde Se 
dusese lisus. Când S-a apropiat Mântuitorul de ei, le-a poruncit 
celor trei care ÎI însoţiseră să păstreze tăcerea cu privire la cele 
văzute, zicând: „Să nu spuneţi nimănui despre vedenia aceasta, 
până va învia Fiul omului din morţi”. Descoperirea făcută 
ucenicilor trebuia să fie primită numai de inima lor și să nu fie 
făcută cunoscută altora. Dacă ar fi fost povestită mulțimii, ar fi 
dat naștere la batjocură sau la uimire zadarnică. Și chiar cei nouă 
apostoli nu ar fi înțeles scena decât după ce Hristos avea să învie 
din morţi. Cât de greu înțelegeau până și cei trei ucenici privilegiați, 
se vede în faptul că, fără a ţine seamă de tot ce spusese Hristos 


Capitolul acesta se bazează pe cele relatate în Matei 17,9-21; Marcu 9,9-29; 
Luca 9,37-45. 

despre evenimentele care Îi stăteau în faţă, se întrebau între ei ce 
înseamnă să învie din morţi. Cu toate acestea, n-au cerut de la 
lisus nicio explicație. Cuvintele Lui cu privire la viitor îi umpluseră 
de întristare; ei nu căutau o nouă descoperire cu privire la ceea 
ce erau înclinați să creadă că nu va avea loc niciodată. 

Când cei din câmpie L-au văzut pe Iisus, au dat fuga înaintea 
Lui, salutându-L cu respect și bucurie. Totuși, ochiul Lui pătrunzător 
a văzut că ei erau în mare încurcătură. Ucenicii păreau tulburați. 
Tocmai se întâmplase ceva care-i făcuse să sufere o dezamăgire 
și o umilire amară. 

În timp ce ei așteptau la piciorul muntelui, un tată îl adusese la 
ei pe fiul său, pentru a fi eliberat de un duh mut care-l chinuia. 
Când Iisus îi trimisese pe cei doisprezece să predice în Galileea, 
le dăduse putere să scoată duhurile necurate. Cât fuseseră tari în 
credinţă, duhurile rele ascultaseră de cuvântul lor. Și de astă dată 
îi porunciseră duhului chinuitor, în Numele lui Hristos, să 
părăsească victima; dar demonul își bătuse joc de ei, desfășurân- 
du-și din nou puterea. Ucenicii, nefiind în stare să înţeleagă înfrân- 
gerea lor, au simţit totuși că prin aceasta aduc dezonoare atât 
asupra lor, cât și asupra Domnului. În mulțime se aflau cărturari 
care încercaseră să folosească această ocazie cât mai mult pentru 
a-i umili. Înconjurându-i pe ucenici, i-au asaltat cu întrebări, căutând 
să arate că și ei, și Domnul lor erau niște înșelători. „Iată, strigau 
rabinii triumfători, aici e un duh rău, pe care nici ucenicii, nici 
Hristos Însuși nu pot să-l biruie!” Oamenii erau înclinați să ia partea 
cărturarilor și în mulțime domnea un spirit de dispreţ și batjocură. 

Dar deodată, acuzaţiile au încetat. lisus și cei trei ucenici au 
fost văzuţi apropiindu-se și, printr-o schimbare rapidă de senti- 
mente, oamenii s-au întors să-i întâmpine. Noaptea comuniunii cu 
slava cerească lăsase urme pe faţa Mântuitorului și a însoţitorilor 
Lui. Pe chipul lor era o lumină care i-a umplut de respect pe 
privitori. Speriaţi, cărturarii s-au dat înapoi, în timp ce oamenii ÎI 
salutau pe lisus. 

Ca și când ar fi fost martor la tot ce se întâmplase, Mântuitorul 
a venit în locul unde avusese loc conflictul și, privind drept la 
cărturari, a întrebat: „Despre ce vă întrebaţi cu ei?” 


Dar glasurile curajoase și batjocoritoare mai înainte tăceau 
acum. Toată ceata amuţise. Tatăl nenorocit și-a făcut drum prin 
mulțime și, căzând la picioarele lui lisus, și-a mărturisit durerea 
și dezamăgirea. 

„Învăţătorule”, zise el, „am adus la Tine pe fiul meu, care este 
stăpânit de un duh mut. Oriunde îl apucă, îl trântește la pământ... 
M-am rugat de ucenicii Tăi să scoată duhul și nu au putut.” 

lisus a privit în jur la mulțimea speriată, la cărturarii batjo- 
coritori, la ucenicii tulburaţi. A citit necredinţa din fiecare inimă 
și, cu glas plin de întristare, a exclamat: „O, neam necredincios! 
Până când voi fi cu voi? Până când vă voi suferi?” Apoi a zis 
tatălui întristat: „Adu aici pe fiul tău”. 

Băiatul a fost adus și, când privirea Mântuitorului a căzut 
asupra lui, duhul cel rău l-a aruncat la pământ în convulsiile 
agoniei. El se zvârcolea, făcând spume la gură și sfâșiind aerul cu 
strigăte neomenești. 

Prinţul vieţii Se afla din nou faţă în faţă cu prinţul puterilor 
întunericului pe câmpul de bătaie — Hristos pentru a-Și împlini 
misiunea de a propovădui robilor de război slobozirea... şi de a 
da drumul celor apăsaţi (Luca 4,18), iar Satana, căutând să țină 
victima sub puterea sa. Îngerii luminii şi oștile îngerilor răi, 
nevăzuţi, s-au adunat să privească lupta. Pentru o clipă, lisus a 
îngăduit duhului rău să-și desfășoare puterea, ca privitorii să poată 
înţelege eliberarea care avea să fie săvârșită. 

Mulțimea privea cu răsuflarea tăiată la tatăl aflat în agonia 
deznădejdii și a spaimei. lisus a întrebat: „Câtă vreme este de 
când îi vine așa?” Tatăl a povestit despre mulţi ani de suferință și 
apoi, ca și când n-ar mai fi fost în stare să rabde, a strigat: „Dacă 
poţi face ceva, fie-Ţi milă de noi și ajută-ne!” „Dacă poţi.” Până 
și tatăl punea la îndoială puterea lui Hristos. 

lisus a răspuns: „Dacă poţi... Toate lucrurile sunt cu putință 
celui ce crede!” La Hristos nu e lipsă de putere; vindecarea fiului 
depindea de credinţa tatălui. Izbucnind în lacrimi, dându-și seama 
de propria slăbiciune, tatăl s-a predat îndurării lui Hristos: „Cred, 
Doamne! Ajută necredinţei mele!” 

lisus Se îndreptă către suferind și zise: „Duh mut și surd, îți 
poruncesc să ieși afară din copilul acesta și să nu mai intri în el!” 
Un țipăt s-a auzit, urmat de o luptă de moarte. Plecând, părea că 
demonul e aproape să prăpădească viaţa victimei lui. Apoi copilul 
a rămas nemișcat, ca mort. Mulțimea șoptea: „A murit!” Dar 
lisus l-a apucat de mână și, ridicându-l, l-a predat tatălui său în 
desăvârșită sănătate la minte și la corp. Tatăl și fiul lăudau numele 
Eliberatorului. Oamenii „au rămas uimiţi” de puterea minunată a 
lui Dumnezeu, în timp ce cărturarii, înfrânți și abătuţi, au plecat 
cu fruntea întunecată. 

„Dacă poţi face ceva, fie-Ti milă de noi și ajută-ne!” Câte suflete 
apăsate de păcat au făcut să răsune această rugăciune! Și tuturor, 
Mântuitorul milostiv le răspunde: „Dacă poți!... totul este cu 
putinţă celui care crede”. Credinţa este aceea care ne pune în 
legătură cu cerul și ne aduce puteri pentru a ne lupta cu forțele 
întunericului. În Hristos, Dumnezeu i-a asigurat omului mijloacele 
pentru a birui orice trăsătură păcătoasă și a rezista oricărei ispite, 
oricât de puternică ar fi. Dar mulți simt că le lipsește credinţa și 
din cauza aceasta stau departe de Hristos. Faceţi ca aceștia, în 
deznădejdea și necredinţa lor, să se predea harului Mântuitorului 
lor milostiv. Să nu privească la ei, ci la Hristos. Acela care i-a 
vindecat pe bolnavi și a scos demoni când umbla printre oameni 
este același Mântuitor puternic și astăzi. Credinţa vine prin 
Cuvântul lui Dumnezeu. Însușiți-vă făgăduinţa Sa: „Pe cel ce vine 
la Mine, nu-l voi izgoni afară” (loan 6,37). Aruncaţi-vă la 
picioarele Sale și strigați: „Cred, Doamne! Ajută necredinţei mele!” 
Niciodată nu vei pieri, dacă faci astfel, niciodată! 

Într-un timp foarte scurt, ucenicii au avut privilegiul să vadă 
atât extrema slavei, cât și a umilinţei. Au văzut natura omenească 
schimbată după chipul lui Dumnezeu și, în același timp, înjosită 
după chipul lui Satana. De pe munte, unde EI vorbise cu trimișii 
cerului și fusese proclamat de glasul din slava strălucitoare ca Fiu 
al lui Dumnezeu, ei L-au văzut pe lisus cum coboară, pentru a da 
ochii cu acest spectacol foarte dureros și revoltător — copilul 
bolnav, cu faţa schimonosită, scrâșnind din dinţi în spasmele 
agoniei pe care nicio putere omenească nu putea s-o aline. Și acest 


puternic Mântuitor, care cu câteva ore mai înainte fusese proslăvit 
în faţa ucenicilor Săi uimiţi, S-a plecat pentru a ridica victima lui 
Satana de la pământ, unde spumega, și a încredinţat copilul sănătos 
la minte și la corp tatălui și familiei. 

Aceasta era o pildă a mântuirii: Cel asemenea lui Dumnezeu a 
venit din slava Tatălui, S-a coborât să salveze ce era pierdut. În 
același timp, reprezenta și misiunea ucenicilor. Servii lui Hristos 
nu urmează să trăiască singuri cu lisus, pe vârful muntelui, în 
timpuri de iluminare spirituală. Ei au de lucru în câmpie. Sufletele 
robite de Satana așteaptă cuvântul credinţei și rugăciunii pentru a 
fi eliberate. 

Cei nouă ucenici se tot gândeau la situaţia dureroasă a nereușitei 
lor și, când Iisus a fost din nou numai cu ei, L-au întrebat: „Noi 
de ce nu am putut să scoatem duhul acesta?” Iisus le-a răspuns: 
„Din pricina puţinei voastre credinţe; adevărat vă spun că, dacă 
aţi avea credinţă cât un grăunte de muștar, aţi zice muntelui 
acestuia: 'Mută-te de aici colo” și s-ar muta; nimic nu v-ar fi cu 
neputinţă. Dar acest soi de draci nu ies afară decât cu rugăciune 
și cu post”. Necredinţa care i-a ţinut departe de o legătură mai 
profundă cu Hristos și nepăsarea cu care priveau lucrarea sfântă 
încredințată lor aduseseră nereușita în lupta cu puterile întune- 
ricului. 

Cuvintele lui Hristos care arătau spre moartea Sa aduseseră 
întristare și îndoială. lar alegerea celor trei ucenici pentru a-L 
însoți pe Domnul pe munte provocase gelozia celor nouă. Și, în 
loc de a-și întări credinţa prin rugăciune și meditaţie asupra 
cuvintelor lui Hristos, ei se agăţaseră de descurajările și necazurile 
lor personale. În starea aceasta de întunecime, porniseră la luptă 
cu Satana. 

Pentru a birui, trebuiau să vină la luptă în alt spirit. Credinţa 
lor trebuia să fie întărită prin rugăciune arzătoare și post și prin 
umilirea inimii. Ei trebuiau să fie goliți de eu, să fie umpluti de 
spiritul și de puterea lui Dumnezeu. Numai cererea stăruitoare și 
sinceră către Dumnezeu în credință — credinţa care conduce la 
dependenţa totală de Dumnezeu și la o consacrare fără rezerve în 
lucrarea Lui — poate izbuti să le aducă oamenilor ajutorul Duhului 

Sfânt în lupta împotriva acestei lumi și a duhurilor răutății din 
locurile cerești. 

„Dacă aţi avea credinţă cât un grăunte de muștar”, a zis lisus, 
„aţi zice muntelui acestuia: "Mută-te de aici colo” și s-ar muta.” 
Deși grăuntele de muștar este așa de mic, conţine totuși același 
principiu tainic de viață, care face să crească cel mai înalt copac. 
Când sămânţa de muștar e aruncată în pământ, embrionul cel 
mic și slab se folosește de fiecare element adus de Dumnezeu 
pentru hrana lui și repede începe să se dezvolte cu vigoare. Dacă 
aveţi o credinţă ca aceasta, vă veţi folosi de Cuvântul lui Dumnezeu 
și de toate mijloacele rânduite de El. În felul acesta, credința 
voastră va crește și va aduce puterea cerească în ajutorul vostru. 
Piedicile îngrămădite de Satana pe cărarea voastră, deși în aparenţă 
de netrecut, ca și dealurile veșnice, vor dispărea în faţa cererii 
credinței. „Nimic nu v-ar fi cu neputinţă.” 


CAPITOLUL 48 


„CINE ESTE MAI MARE?” 


Simplitatea copilașului, uitarea de sine şi iubirea sa plină 
de încredere sunt însuşiri pe care cerul le apreciază. 
Acestea sunt caracteristicile adevăratei măriri... La 

picioarele lui lisus toate deosebirile sunt uitate... Toti se 
întâlnesc ca fiinte răscumpărate prin sânge, la fel de 

dependenti de Acela care i-a răscumpărat pentru 
Dumnezeu. 


REVENIND LA CAPERNAUM, Iisus n-a mers la locul cunoscut 
unde îi învățase pe oameni, ci, împreună cu ucenicii, a căutat în 
liniște casa care trebuia să fie căminul Său trecător. În timpul 
rămânerii Sale în Galileea, ţinta Lui era mai degrabă să-i 
instruiască pe ucenici, decât să lucreze pentru mulțime. 

În călătoria prin Galileea, Hristos încercase din nou să 
pregătească mintea ucenicilor pentru evenimentul care Îi stătea 
înainte. El le-a spus că trebuie să Se suie la Ierusalim pentru a fi 
dat la moarte și apoi să învie. Și a adăugat o avertizare ciudată și 
solemnă: avea să fie trădat și dat pe mâna vrăjmașilor. Ucenicii 
n-au înțeles cuvintele Sale nici de astă dată. Deși deasupra lor se 
abătuse umbra unei mari întristări, în inima lor se strecurase un 
spirit de rivalitate. Se certau între ei, fiecare dorind să fie socotit 
mai mare în Împărăţie. Ei credeau că pot să ascundă de Iisus 
această ceartă, de aceea n-au stat ca de obicei aproape de EI, ci 
s-au înșirat în urmă, așa că, atunci când au intrat în Capernaum, 
El era înaintea lor. Iisus le citea gândurile și dorea să le dea sfaturi 
și să-i înveţe. Dar pentru aceasta a așteptat un moment de liniște, 
în care inimile lor să fie deschise pentru a primi cuvintele Sale. 


Capitolul acesta se bazează pe cele relatate în Matei 17,22-27; 18,1-20; Marcu 
9,30-50; Luca 9,46-48. 

Curând după intrarea Lui în oraș, cel ce strângea taxa pentru 
templu a venit la Petru cu întrebarea: „Învățătorul vostru nu 
plătește darea?” Tributul acesta nu era o taxă civilă, ci o 
contribuţie religioasă, pe care fiecare iudeu era dator să o plătească 
anual pentru întreținerea templului. Refuzul de a plăti acest tribut 
era socotit ca o dovadă de necredincioșie faţă de templu — după 
socoteala rabinilor, un păcat foarte mare. Atitudinea Mântui- 
torului faţă de legile rabinilor și felul Său de a-i mustra pe faţă pe 
cei ce apărau tradiţia le ofereau un pretext pentru a-L acuza că 
El caută să desființeze serviciul templului. Acum, vrăjmașii au 
văzut o ocazie de a-L discredita. Ei au găsit un aliat potrivit în cel 
ce strângea taxa. 

Petru a văzut în întrebarea acestui om o învinuire cu privire la 
loialitatea lui Hristos faţă de templu. Plin de râvnă pentru onoarea 
Învăţătorului său, el a răspuns grăbit, fără să-L consulte, că Iisus 
va plăti taxa. 

Dar Petru a înţeles numai în parte ce urmărea cel care-l 
întrebase. Unele categorii de oameni erau scutite de plata dării. 
În timpul lui Moise, când leviţii fuseseră puși deoparte pentru 
slujba în sanctuar, nu li s-a dat nicio moștenire în mijlocul ţării. 
Domnul a zis: „Levi n-are nicio parte de moșie, nici moștenire cu 
fraţii lui; Domnul este moştenirea lui” (Deuteronom 10,9). În 
zilele lui Hristos, preoţii și leviţii erau încă priviţi ca fiind devotați 
templului în mod deosebit și nu li se cerea această contribuţie 
anuală pentru întreținerea lui. Şi preoţii erau scutiți de taxă. 
Cerând tribut de la Iisus, rabinii înlăturau orice pretenţie a Lui 
că ar fi profet sau învăţător și ÎI tratau ca pe orice persoană de 
rând. Dacă ar fi refuzat să plătească darea, ar fi însemnat că nu 
este credincios față de templu, iar, pe de altă parte, dacă plătea, 
lucrul acesta ar fi putut fi folosit ca o justificare pentru refuzul 
lor de a-L recunoaşte ca profet. 

Numai cu puțin înainte, Petru ÎI recunoscuse pe Iisus ca Fiu al 
lui Dumnezeu, dar acum pierduse o ocazie de a scoate în evidență 
originea divină a Învățătorului său. Prin răspunsul său că lisus va 
plăti taxa, el a întărit de fapt părerea greşită pe care preoții și 
conducătorii căutau să o răspândească. 


Când Petru a intrat în casă, Mântuitorul nu a făcut nicio aluzie 
la cele întâmplate, ci a întrebat: „Ce crezi, Simone? Împărații 
pământului de la cine iau dări sau biruri, de la fiii lor sau de la 
străini?” Petru a răspuns: „De la străini”. Și lisus a zis: „Așadar, 
fiii sunt scutiţi”. În timp ce de la locuitorii unei ţări se cereau taxe 
pentru susținerea regelui, copiii monarhului erau scutiți. Așa și 
lui Israel, pretinsul popor al lui Dumnezeu, i se cerea să susțină 
serviciul Său, dar lisus, Fiul lui Dumnezeu, nu avea această 
obligaţie. Dacă preoţii și leviţii erau scutiţi datorită legăturii lor 
cu templul, cu atât mai mult era scutit Acela pentru care templul 
era casa Tatălui Său. 

Dacă ar fi plătit fără niciun protest, lisus ar fi recunoscut 
justeţea acestei pretenţii și, în felul acesta, Și-ar fi tăgăduit 
divinitatea. Dar, deși a socotit că e bine să împlinească cererea, a 
combătut pretenţia pe care era întemeiată. Procurând mijloace 
pentru a plăti taxa, El a dat dovadă despre originea Sa divină. El 
S-a manifestat ca fiind una cu Dumnezeu și, prin urmare, nu avea 
aceleași obligaţii ca un supus oarecare al stăpânirii. 

„Du-te la mare”, l-a îndrumat El pe Petru, „aruncă undița 
și vei trage afară peștele care va veni întâi; deschide-i gura și 
vei găsi în ea o rublă [gr.: un statir] pe care ia-o și dă-le-o lor 
pentru Mine și pentru tine.” 

Deși El îmbrăcase natura Sa divină cu natura omenească, în 
minunea aceasta Și-a dat pe faţă slava. Era evident că El era Cel 
care declarase prin David: „Ale Mele sunt toate dobitoacele 
pădurilor, toate fiarele munţilor cu miile lor. Eu cunosc păsările 
de pe munţi și tot ce se mișcă pe câmp este al Meu. Dacă Mi-ar fi 
foame, nu ţi-aș spune ţie, căci a Mea este lumea și tot ce se cuprinde 
în ea” (Psalmi 50,10-12). 

Cu toate că a arătat lămurit că nu avea obligaţia de a plăti 
taxa, lisus nu S-a luat la ceartă cu iudeii cu privire la acest lucru, 
deoarece ei ar fi interpretat greșit cuvintele Sale și le-ar fi îndreptat 
împotriva Sa. Ca să nu fie pricină de poticnire prin neplata dării, 
EI a făcut lucrul acesta, care de drept nu I s-ar fi putut pretinde. 
Învățătura aceasta urma să fie de mare însemnătate pentru ucenici. 
În curând, urmau să aibă loc schimbări însemnate în relaţia lor 
cu serviciul de la templu și Hristos i-a învăţat să nu se așeze fără 

să fie nevoie împotriva ordinii stabilite. Pe cât era posibil, ei 
trebuiau să nu dea niciun prilej de răstălmăcire a credinţei lor. 
Deși nu trebuie să sacrifice niciun principiu al adevărului, creștinii 
trebuie să evite cearta ori de câte ori este posibil. 

Când Hristos și ucenicii erau singuri în casă, în timp ce Petru 
plecase la mare, Iisus i-a chemat la Sine pe ceilalţi și a întrebat: 
„Despre ce vorbeaţi unii cu alții pe drum?” Prezenţa lui lisus și 
întrebarea Lui i-au făcut să vadă lucrurile într-o lumină cu totul 
deosebită de aceea în care le văzuseră când se certau pe drum. 
Rușinea și sentimentul de vinovăţie i-au făcut să tacă. Iisus le 
spusese că El avea să moară pentru mântuirea lor, iar ambiția lor 
egoistă era într-un dureros contrast cu iubirea Lui neegoistă. 

Când le spusese că avea să moară și să învie, lisus căutase să-i 
atragă într-o discuţie cu privire la marea încercare a credinței 
care le stătea înainte. Dacă ar fi fost gata să primească ce dorea 
EI să le descopere, ar fi fost scutiţi de durere și de disperare 
grozavă. Cuvintele Lui le-ar fi adus mângâiere în ceasul întristării 
şi descurajării. Cu toate că vorbise așa de lămurit despre ceea ce 
Il aştepta, faptul că amintise că va merge curând în Ierusalim le 
aprinsese iarăși speranţa că împărăţia era pe punctul de a fi 
întemeiată. Lucrul acesta dusese la cearta cu privire la cine va 
ocupa cele mai înalte funcţii. Când Petru a revenit de la mare, 
ucenicii i-au spus și lui despre întrebarea Mântuitorului și, în cele 
din urmă, unul a îndrăznit să-L întrebe pe lisus: „Cine este mai 
mare în Împărăţia cerurilor?” 

Mântuitorul i-a adunat pe ucenici în jurul Său și le-a spus: 
„Dacă vrea cineva să fie cel dintâi, trebuie să fie cel mai de pe 
urmă dintre toţi și slujitorul tuturor!” Aceste cuvinte erau atât 
de solemne și de impresionante, dar ucenicii erau departe de a le 
înţelege. Ei nu puteau să vadă ceea ce înțelegea Hristos. Nu 
înțelegeau natura Împărăției lui Hristos şi această neștiință era 
cauza aparentă a certurilor lor. Dar adevărata cauză era mai 
profundă. Explicând natura Împărăției Sale, Hristos ar fi putut 
stinge cearta, dar aceasta n-ar fi înlăturat cauza. Chiar după ce ar 
fi primit cunoștință deplină, problema cu privire la întâietate ar fi 
reînnoit neînţelegerea. În felul acesta ar fi adus dezastru asupra 
bisericii, după plecarea lui Hristos. Cearta pentru locul cel mai 


de frunte era lucrarea aceluiași spirit care începuse marea luptă 
în lumile de sus şi care ÎI adusese pe Hristos din cer, ca să moară. 
În faţa Sa, El l-a văzut pe Lucifer, „fiul zorilor”, întrecându-i în 
slavă pe toți îngerii care înconjurau tronul, unit prin legăturile 
cele mai strânse cu Fiul lui Dumnezeu. Lucifer spusese: „Voi fi 
ca Cel Preaînalt” (Isaia 14,12.14), și dorința după înălţare de 
sine adusese ceartă în curțile cerești și făcuse să fie alungată o 
mare parte din oștile lui Dumnezeu. Dacă ar fi dorit cu adevărat 
să fie asemenea cu Cel Preaînalt, Lucifer n-ar fi dezertat niciodată 
de la locul ce i se dăduse în cer, deoarece spiritul Celui Preaînalt 
se dă pe faţă în lucrarea neegoistă. Lucifer dorea puterea lui 
Dumnezeu, dar nu caracterul Lui. El căuta pentru sine locul cel 
mai de frunte și orice fiinţă care e stăpânită de spiritul lui face la 
fel. În felul acesta, înstrăinarea, dezbinarea și cearta ajung 
inevitabile. Stăpânirea ajunge premiul celui mai tare. Împărăţia 
lui Satana este o împărăție a forţei; fiecare îi socotește pe toți 
ceilalți ca o piedică pentru înaintarea sa sau ca o treaptă pe care, 
călcând, să ajungă la un loc mai înalt. 

În timp ce Lucifer socotea ca un lucru de apucat să fie egal cu 
Dumnezeu, Hristos, Cel Proslăvit, „S-a dezbrăcat pe Sine Însuși 
și a luat un chip de rob, făcându-Se asemenea oamenilor. La 
înfățișare a fost găsit ca un om, S-a smerit și S-a făcut ascultător 
până la moarte, și încă moarte de cruce” (Filipeni 2,7.8). Acum 
crucea era chiar în faţa Sa; și propriii ucenici erau așa de plini de 
gânduri egoiste — chiar principiul împărăției lui Satana —, încât nu 
puteau să simtă ca Domnul lor sau măcar să-L înţeleagă atunci 
când EI le vorbea despre umilirea Sa pentru ei. 

Foarte duios, dar cu multă solemnitate, lisus a încercat să 
îndrepte răul. El a arătat care este principiul care stăpânește în 
cer și în ce constă adevărata mărire, aşa cum este apreciată după 
etalonul curților de sus. Cei care erau mânaţi de îngâmfare și 
dorinţă de înălțare de sine se gândeau mai mult la ei și la răsplata 
pe care urmau să o primească decât la modul în care ar fi trebuit 
să-l reîntoarcă lui Dumnezeu darurile pe care le primiseră. Ei nu 
puteau să aibă loc în Împărăţia cerurilor, deoarece erau asemenea 
celor din rândurile lui Satana. 

Înainte de onoare este umilința. Pentru a sta într-un loc înalt 
înaintea oamenilor, Dumnezeu alege pe lucrătorul care, asemenea 
lui Ioan Botezătorul, ia un loc umil în fața lui Dumnezeu. Ucenicul 
care seamănă mai mult cu un copil este lucrătorul care are mai 
mult succes în lucrarea lui Dumnezeu. Inteligenţele cerești pot 
să conlucreze cu acela care nu caută să-și înalțe eul, ci să salveze 
suflete. Acela care simte mai mult nevoia după ajutorul divin va 
stărui mai mult ca să-l aibă, iar Duhul Sfânt i-L va descoperi pe 
isus, care va întări și va înălța sufletul. În urma comuniunii cu 
Hristos, el pleacă să lucreze pentru cei care pier în păcatele lor. 
El este uns pentru misiunea sa și are succes acolo unde mulți 
învăţaţi și intelectuali dau greș. 

Dar, când oamenii se înalță, gândind că ei sunt necesari pentru 
ca marele plan al lui Dumnezeu să aibă succes, Domnul face să 
fie înlăturați. Astfel se arată că Dumnezeu nu este dependent de 
ei. Lucrarea nu încetează din cauza îndepărtării lor, ci merge mai 
departe cu putere și mai mare. 

Nu era destul pentru ucenicii lui Iisus să fie instruiți cu privire 
la natura Împărăției Sale. Ceea ce le trebuia era o schimbare a 
inimii, care să-i aducă în armonie cu principiile ei. Chemând la 
Sine un copilaș, lisus l-a așezat în mijlocul lor; apoi, strângându-l 
cu gingășie în braţe, El a zis: „Dacă nu vă veţi întoarce la 
Dumnezeu și nu vă veţi face ca niște copilași, cu niciun chip nu 
veţi intra în Împărăţia cerurilor”. Simplitatea copilașului, uitarea 
de sine și iubirea sa plină de încredere sunt însușiri pe care cerul 
le apreciază. Acestea sunt caracteristicile adevăratei măriri. 

lisus le-a explicat din nou ucenicilor că împărăţia Sa nu este 
caracterizată prin fast și strălucire pământească. La picioarele lui 
lisus, toate deosebirile sunt uitate. Bogatul și săracul, învățatul și 
neînvăţatul se întâlnesc, neţinând cont de castă sau întâietate 
lumească. Toţi se întâlnesc ca ființe răscumpărate prin sânge, la fel 
de dependenţi de Acela care i-a răscumpărat pentru Dumnezeu. 

Sufletul sincer și smerit e preţios înaintea lui Dumnezeu. El 
nu pune sigiliul Său asupra oamenilor nici după rang, nici după 
bogăţie, nici după inteligență, ci după felul în care ei sunt una cu 
Hristos. Domnul slavei este mulțumit cu cei blânzi și smeriţi cu 
inima. „Tu îmi dai”, zicea David, „scutul mântuirii Tale... și 


îndurarea Ta” — ca o trăsătură a caracterului omenesc — „mă face 
mare” (Psalmi 18,35). 

„Oricine primește pe acest copilaș în Numele Meu”, a zis Iisus, 
„Mă primeşte pe Mine, şi oricine Mă primește pe Mine, primește 
pe Cel ce M-a trimis pe Mine.” „Așa vorbește Domnul: "Cerul 
este scaunul Meu de domnie și pământul, aşternutul picioarelor 
Mele... Iată spre cine Îmi voi îndrepta privirile: spre cel ce suferă 
și are duhul mâhnit, spre cel ce se teme de cuvântul Meu”” (Isaia 
66,1.2). 

Cuvintele Mântuitorului au trezit în ucenici un simțământ de 
neîncredere în ei înșiși. Deși răspunsul dat nu viza în mod direct 
pe cineva anume, loan a început să se întrebe dacă într-o anumită 
împrejurare purtarea lui fusese corectă. Cu spirit ca de copil, el a 
adus această problemă înaintea lui lisus: „Învăţătorule”, a zis el, 
„noi am văzut pe un om scoțând draci în Numele Tău și l-am 
oprit, pentru că nu mergea după noi”. 

Iacov și loan erau de părere că îl opriseră pe omul acela pentru 
a-l da onoare Domnului lor, dar acum au început să vadă că de 
fapt fuseseră geloși pentru persoana lor. Ei și-au recunoscut 
greșeala și au primit mustrarea lui Iisus. „Nu-l opriţi, fiindcă nu 
este nimeni care să facă minuni în Numele Meu și să Mă poată 
grăi de rău îndată după aceea.” Niciunul dintre cei care, într-un 
fel oarecare, s-au arătat prietenoși faţă de lisus nu trebuia să fie 
respins. Mulţi fuseseră adânc mișcaţi de caracterul și lucrarea lui 
Hristos și inimile lor se deschideau în credinţă faţă de EI, iar 
ucenicii, care nu puteau cunoaște motivele, trebuiau să fie cu 
băgare de seamă, pentru a nu descuraja asemenea suflete. Când 
lisus urma să nu mai fie personal printre ei, iar lucrarea să fie 
lăsată în mâinile lor, nu trebuiau să-și îngăduie un spirit mărginit, 
exclusivist, ci să dea pe faţă aceeași iubire cuprinzătoare, pe care 
o văzuseră la Învățătorul lor. 

Faptul că cineva nu se potrivește în totul cu părerile sau ideile 
noastre personale nu ne va îndreptăţi să-i interzicem să lucreze 
pentru Domnul. Hristos este marele Învățător; noi nu trebuie să 
judecăm sau să poruncim, ci fiecare dintre noi să stea cu umilință 
la picioarele lui Iisus și să înveţe de la El. Fiecare suflet pe care 
Dumnezeu l-a făcut binevoitor este un canal prin care Hristos Îşi 

va descoperi iubirea Sa iertătoare. Cât de atenți ar trebui să fim 
ca nu cumva să-l descurajăm pe vreunul dintre purtătorii de lumină 
de la Dumnezeu și astfel să împiedicăm razele cu care El ar vrea 
să lumineze lumea! 

Asprimea sau răceala arătată de ucenici față de o persoană pe 
care o atrage Hristos — un act de felul aceluia săvârșit de loan 
când i-a interzis unui om să facă minuni în Numele lui Hristos — 
ar putea avea ca rezultat întoarcerea acelui om pe calea 
vrăjmașului, determinând astfel pierderea unui suflet. Cu privire 
la cel care ar putea face așa ceva, lisus a zis: „Ar fi mai bine 
pentru el să i se lege de gât o piatră mare de moară și să fie 
aruncat în mare”. Şi a adăugat: „Dacă mâna ta te face să 
păcătuiești, taie-o; este mai bine pentru tine să intri ciung în viaţă, 
decât să ai două mâini și să mergi în gheenă, în focul care nu se 
stinge. Dacă piciorul tău te va face să cazi în păcat, taie-l; este 
mai bine pentru tine să intri în viață șchiop, decât să ai două picioare 
și să fii aruncat în gheenă” (Marcu 9,43-45). 

Care era motivul pentru care lisus vorbea atât de hotărât? 
Deoarece „Fiul omului a venit să mântuiască ce era pierdut”. Se 
cuvine să arate ucenicii lui lisus mai puţină atenţie faţă de semenii 
lor, decât a arătat Maiestatea cerului? Fiecare fiinţă a costat un 
preț nemărginit și ce grozav e păcatul de a îndepărta un suflet de 
la Hristos, așa încât, pentru el, iubirea, umilinţa și suferinţele 
Mântuitorului să fie zadarnice! 

„Vai de lume, din pricina prilejurilor de păcătuire! Fiindcă nu 
se poate să nu vină prilejuri de păcătuire” (Matei 18,7). Lumea, 
inspirată de Satana, se va împotrivi cu siguranță urmașilor lui 
Hristos și va căuta să le distrugă credinţa, dar vai de acela care a 
luat Numele lui Hristos și totuși este găsit făcând această lucrare! 
Domnul nostru suferă ocară pentru aceia care pretind că-L 
servesc, dar care reprezintă greșit caracterul Său și astfel mulţi 
oameni sunt amăgiţi și duși pe căi rătăcite. 

Orice practică sau obicei care ar conduce la păcat și care ar 
aduce ocară asupra lui Hristos a fi mai bine să fie îndepărtate, 
oricare ar fi sacrificiul. Ceva ce ÎI dezonorează pe Dumnezeu nu 
poate fi folositor pentru nimeni. Binecuvântarea cerului nu poate 
să-l însoţească pe un om care calcă principiile veşnice ale dreptăţii. 


Și un singur păcat cultivat cu plăcere este îndestulător pentru a 
produce degradarea caracterului și pentru a-i rătăci pe alţii. Dacă 
piciorul sau mâna trebuie tăiate și chiar ochiul trebuie scos pentru 
a scăpa trupul de moarte, cu cât mai mult ar trebui să fie îndepărtat 
păcatul, care aduce moartea veșnică! 

La serviciul ritual se adăuga sare la fiecare jertfă. Aceasta, 
asemenea jertfei de tămâie, însemna că numai neprihănirea lui 
Hristos putea face ca serviciul să fie primit de Dumnezeu. 
Referindu-Se la această practică, lisus a zis: „Orice jertfă va fi 
sărată cu sare”. „Să aveți sare în voi înșivă și să trăiţi în pace unii 
cu alții.” Toţi cei ce vor să se prezinte ca „jertfă vie, sfântă, plăcută 
lui Dumnezeu” (Romani 12,1) trebuie să primească sarea 
mântuitoare, neprihănirea Mântuitorului nostru. Atunci ei devin 
„sarea pământului” — în mijlocul oamenilor, ei ţin răul pe loc, așa 
cum sarea ferește de stricăciune (Matei 5,13). Dar, dacă sarea 
și-a pierdut gustul, dacă temerea de Dumnezeu este numai din 
gură, fără să cuprindă și iubirea lui Hristos, nu e nicio putere 
spre bine în aceasta. Acea viață nu poate exercita nicio influenţă 
mântuitoare asupra lumii. Energia și capacitatea voastră de a ajuta 
la dezvoltarea Împărăției Mele, zice Iisus, depind de primirea 
Duhului Meu. Voi trebuie să fiți părtași la harul Meu, pentru a fi 
un miros de viaţă spre viaţă. Atunci nu va mai fi nici rivalitate, 
nici căutarea interesului propriu, nici dorinţa după locul cel mai 
de frunte. Voi trebuie să aveţi iubirea aceea care nu caută folosul 
său, ci binele altuia. 

Păcătosul care se pocăiește să-și aţintească deci ochii asupra 
„Mielului lui Dumnezeu, care ridică păcatul lumii” (loan 1,29); 
și, privind, va fi schimbat. Teama lui e preschimbată în bucurie, 
iar îndoielile, în nădejde. Se dă pe faţă recunoștință. Inima de 
piatră e sfărâmată. Un val de iubire inundă sufletul. Hristos este în 
el ca un izvor de apă care țâşnește în viaţa veşnică. Atunci când ÎI 
privim pe lisus - Om al durerii și obișnuit cu suferinţa, lucrând să 
salveze ce era pierdut — disprețuit, batjocorit, luat în râs, alungat 
din cetate în cetate, până Și-a încheiat misiunea, când privim la El 
în Ghetsimani, unde sudoarea i s-a transformat în picături mari 
de sânge, și pe cruce, murind în agonie — când vedem toate acestea, 
eul nu mai pretinde să fie recunoscut. Privind la lisus, ne vom rușina 

de răceala noastră, de letargia și egoismul nostru. Vom fi voioși să 
fim orice sau nimic, așa încât să-l putem servi Domnului din inimă. 
Ne vom bucura atunci să purtăm crucea în urma lui lisus, să îndurăm 
încercările, ocara sau persecuția pentru Numele Lui cel scump. 

„Noi, care suntem tari, suntem datori să răbdăm slăbiciunile 
celor slabi și să nu ne plăcem nouă înșine” (Romani 15,1). Nicio 
fiinţă care crede în Hristos, deși credinţa sa ar putea să fie slabă 
şi pașii săi să i se clatine ca ai unui copilaș, nu ar trebui să fie 
puțin apreciată. Prin tot ce ne dă un avantaj asupra altora — fie 
educaţie, talent, nobleţe de caracter, instruire creștină, experienţă 
religioasă — suntem datori față de cei mai puţin privilegiați, pe cât 
ne stă în putință, să îi ajutăm $ şi să îi servim. Dacă suntem tari, să 
înălțăm braţul celor slabi. Îngeri ai măririi, care văd pururea fața 
Tatălui din cer, sunt bucuroși să servească celor mai mici ai Lui. 
Fiinţe tremurânde, care au multe trăsături de caracter nepotrivite, 
sunt în grija lor deosebită. Îngerii sunt totdeauna prezenţi acolo 
unde sunt mai necesari, alături de cei ce au de dus lupta cea mai 
grea cu eul şi al căror mediu de viaţă este mai descurajator. Și în 
această servire, adevărații urmași ai lui Hristos vor colabora. 

Dacă unul dintre acești micuţi va fi biruit și va greși împotriva 
ta, datoria ta e să cauţi îndreptarea lui. Nu aștepta ca el să facă 
prima încercare de împăcare. „Ce credeți?” a zis lisus. „Dacă un 
om are o sută de oi și se rătăcește una dintre ele, nu lasă el pe cele 
nouăzeci și nouă pe munţi și se duce să o caute pe cea rătăcită? Și 
dacă se întâmplă să o găsească, adevărat vă spun că are mai multă 
bucurie de ea decât de cele nouăzeci și nouă care nu se rătăciseră. 
Tot așa, nu este voia Tatălui vostru celui din ceruri să piară unul 
măcar din acești micuţi.” 

În umilință, luând seama „la tine însuţi, ca să nu fii ispitit şi 
tu” (Galateni 6,1), mergi la cel greșit și „spune-i între tine și el 
singur”. Nu-l expune rușinii, punând greșeala lui în fața altora, și 
nu aduce ocară asupra lui Hristos, făcând să fie cunoscut în pu- 
blic păcatul sau greşeala unuia care poartă Numele Lui. Deseori, 
adevărul trebuie să fie spus clar către cel care a greșit; el trebuie 
condus să-și vadă greșeala, ca să poată să se îndrepte. Dar nu 
trebuie să-l judeci sau să-l condamni. Nu încerca să te 
îndreptăţești. Toată stăruința ta să fie pentru îndreptarea lui. În 


tratarea rănilor sufletului, este nevoie de atingerea cea mai delicată 
și de sensibilitatea cea mai aleasă. Numai iubirea care se revarsă 
de la Cel ce a suferit pe Golgota poate izbuti în împrejurarea 
aceasta. Fratele să arate o iubire plină de înţelegere faţă de fratele 
său, știind că, dacă izbutește, va „mântui un suflet de la moarte și 
va acoperi o sumedenie de păcate” (Iacov 5,20). 

Dar chiar și încercarea aceasta poate să nu izbutească. Atunci, 
a zis lisus, „mai ia cu tine unul sau doi”. S-a putea ca influenţa lor 
unită să izbutească acolo unde a celui dintâi a fost fără succes. 
Nefiind amestecați în neînţelegerea aceea, ei vor putea fi mai 
nepărtinitori și faptul acesta va da mai multă greutate sfatului 
faţă de cel greșit. 

Dacă nu vrea să asculte de ei, atunci, și numai atunci, 
problema să fie adusă înaintea întregii biserici. Membrii bisericii, 
ca reprezentanţi ai lui Hristos, să se unească în rugăciune și să 
stăruie cu iubire ca acela care a greșit să fie îndreptat. Duhul 
Sfânt va vorbi prin servii Săi, stăruind de cel rătăcit să se întoarcă 
la Dumnezeu. Apostolul Pavel, vorbind sub inspiraţie, zice: „Ca 
și cum Dumnezeu ar îndemna prin noi, vă rugăm fierbinte, în 
Numele lui Hristos: Împăcaţi-vă cu Dumnezeu” (2 Corinteni 5,20). 
Cel care leapădă această invitaţie a rupt legătura care-l unea cu 
Hristos și în felul acesta s-a rupt de părtășia cu biserica. De aici 
înainte, a zis lisus, „să fie pentru tine ca un păgân și un vameș”. 
Dar fratele acela nu trebuie să fie privit ca și cum nu ar mai avea 
drept la mila lui Dumnezeu. Să nu fie disprețuit sau neglijat de 
către fraţii lui de mai înainte, ci să fie tratat cu duioșie și com- 
pătimire, ca una dintre oile pierdute pe care Hristos o caută 
pentru a o aduce la staulul Său. 

Învățătura dată de Hristos cu privire la felul în care trebuie să 
ne purtăm cu cei greșiți repetă într-o formă mai concretă 
învăţătura dată lui Israel prin Moise: „Să nu urăști pe fratele tău 
în inima ta; să mustri pe aproapele tău, ca să nu te încarci cu un 
păcat din pricina lui” (Levitic 19,17). Adică acela care neglijează 
datoria pe care i-a încredinţat-o Hristos, de a încerca să-i îndrepte 
pe cei care sunt în rătăcire și păcat, se face părtaș la păcat. Pentru 
relele pe care le-am fi putut împiedica, suntem răspunzători ca și 
când noi înșine le-am fi făcut. 


„Cine este mai mare?” 

Noi trebuie să discutăm personal cu cel care a greșit și să-i 
arătăm greșeala pe care a făcut-o. Nu trebuie să facem din aceasta 
un obiect al discuţiilor și criticilor între noi. Nici chiar după ce 
acest caz a fost prezentat înaintea bisericii nu avem libertatea să 
repetăm lucrul acesta către alţii. Cunoașterea greșelilor săvârșite 
de creștini va fi o piatră de poticnire pentru lumea necredincioasă 
și, stăruind asupra acestor lucruri, noi nu avem decât de pierdut, 
căci privind suntem transformați. În timp ce căutăm să îndreptăm 
greșelile unui frate, Spiritul lui Hristos ne va conduce să-l apărăm 
cât de mult cu putinţă de criticile oricui, chiar și ale propriilor 
frați și cu atât mai mult de mustrările lumii necredincioase. Noi 
înșine greșim și avem nevoie de mila și de iertarea lui Hristos, și 
El ne îndeamnă să ne purtăm unul cu altul așa cum dorim să Se 
poarte El cu noi. 

„Orice veţi lega pe pământ, va fi legat și în ceruri; și orice veţi 
dezlega pe pământ, va fi dezlegat și în cer.” Voi lucraţi ca trimiși 
împuterniciţi ai cerului, și efectele lucrării voastre sunt pentru 
vecie. 

Dar noi nu suntem lăsaţi să ducem singuri această răspundere 
mare. Acolo unde Cuvântul Său e ascultat cu o inimă sinceră, 
Hristos este de față. El este prezent nu numai în adunările bisericii, 
ci, oriunde se adună în Numele Său oricât de puţini ucenici, va fi 
și El acolo. El zice: „Dacă doi dintre voi se învoiesc pe pământ să 
ceară un lucru oarecare, le va fi dat de Tatăl Meu, care este în 
ceruri”. 

lisus zice: „Tatăl Meu care este în ceruri”, amintindu-le astfel 
ucenicilor că, deși prin natura Sa omenească El este legat de ei, 
este părtaș la încercările lor și simpatizează cu ei în suferinţele 
lor, prin natura Sa dumnezeiască este legat de tronul Celui 
Nemărginit. Minunată asigurare! Inteligenţele cerești se unesc 
cu oamenii în iubire și acţiune, pentru a salva ce a fost pierdut. Și 
toată puterea cerului se unește cu iscusința omenească, pentru a 
atrage suflete la Hristos. 


PARTEA 6 


CEL LEPADAT 


DE LA SĂRBĂTOAREA CORTURILOR PÂNĂ LA RETRAGEREA ÎN EFRAIM, 
DUPĂ ÎNVIEREA LUI LAZĂR 


„Vrăjmașii Mei vorbesc de Mine... zicând: 
“L-a părăsit Dumnezeu; urmăriți-L, puneţi 
mâna pe El, căci nu-i nimeni care să-L 
scape!” — 

Psalmi 71,10-11 

CAPITOLUL 49 


LA SĂRBĂTOAREA CORTURILOR 


Muzica, unduirea ramurilor de palmier, osanalele 
voioase, marea adunare de oameni peste care se 
revărsa lumina din lămpile suspendate, costumele 
preotilor şi măreția ceremoniilor se uneau pentru a 
da naştere unei privelişti care îi impresiona adânc pe 
privitori. Dar cea mai impresionantă ceremonie 
a sărbătorii, care dădea naştere celei mai mari 
veselii, era aceea care amintea un eveniment petrecut 
în călătoria prin pustie. 


DE TREI ORI PE AN, iudeii erau obligați să se adune la Ierusalim, 
pentru scopuri religioase. Învăluit în stâlpul de nor, Conducătorul 
nevăzut al lui Israel dăduse îndrumări cu privire la aceste adunări. 
În timpul robiei, ele n-au putut fi ținute, dar, când a revenit în 
ţară, poporul a început să ţină din nou aceste sărbători. Era planul 
lui Dumnezeu ca aceste aniversări să-L readucă în mintea 
oamenilor. Dar, cu puţine excepții, preoţii și conducătorii națiunii 
pierduseră din vedere lucrul acesta. Cel care rânduise aceste 
adunări naţionale și care le lămurise însemnătatea era martor la 
pervertirea lor. 

Sărbătoarea Corturilor era ultima adunare din an. Planul lui 
Dumnezeu era ca, la data aceasta, poporul să se gândească la 
bunătatea și îndurările Lui. Întreaga ţară fusese sub ocrotirea 
Sa, primind binecuvântările Sale. Zi şi noapte, El purtase de 
grijă. Ploaia și soarele făcuseră ca pământul să producă roade. 
În văile și câmpiile Palestinei, recolta fusese adunată. Măslinele 
fuseseră culese, iar uleiul preţios fusese adunat în vase. Palmierii 


Capitolul acesta se bazează pe cele relatate în Ioan 7,1-15.37-39. 


își dăduseră fructele. Ciorchinii de struguri purpurii fuseseră 
călcaţi în teasc. 

Sărbătoarea ţinea șapte zile şi, pentru sărbătorirea ei, locuitorii 
Palestinei și israeliţii care locuiau în alte ţări își părăseau căminele 
și veneau la Ierusalim. De aproape și de departe, oamenii veneau 
aducând cu ei semnele bucuriei. Bătrâni și tineri, bogaţi și săraci, 
toți aduceau câte un dar oarecare, ca un tribut de recunoștință 
Aceluia care încununase anul cu bunătăţi și făcuse ca pașii Lui să 
reverse belșugul. Se aducea din păduri tot ce putea să fie plăcut 
ochiului și să dea expresie bucuriei tuturor. Orașul avea înfățișarea 
unei păduri frumoase. 

Sărbătoarea aceasta nu era numai o expresie a recunoștinţei 
pentru recoltă, ci și o amintire a grijii ocrotitoare a lui Dumnezeu 
pentru Israel în pustie. În amintirea locuirii lor în corturi, în timpul 
sărbătorii, israeliții locuiau în colibe sau corturi făcute din 
verdeață. Acestea erau așezate pe străzi, în curţile templului sau 
pe acoperișuri. Dealurile și văile care înconjurau Ierusalimul erau 
de asemenea pline cu aceste locuinţe înverzite și păreau vii din 
cauza mulțimii de oameni. 

Cu cântări sfinte și cu mulțumiri, închinătorii sărbătoreau 
această ocazie. Cu puţin înainte de această sărbătoare era Ziua 
Ispășirii, când, după ce își mărturiseau păcatele, oamenii erau 
declaraţi ca fiind în pace cu cerul. În felul acesta, se pregătea 
calea pentru bucuria sărbătorii. „Lăudaţi pe Domnul căci este 
bun, căci îndurarea Lui ţine în veci” (Psalmi 106,1). Cuvintele 
acestea răsunau triumfător, în timp ce tot felul de instrumente, 
împreună cu strigăte de osana, însoțeau cântarea. Templul era 
centrul bucuriei tuturor. Aici avea loc solemnitatea ceremoniilor 
pentru jertfă. Aici, rânduit de o parte și de alta a scării de marmură 
albă de la clădirea sfântă, corul leviţilor conducea serviciul 
cântărilor. Mulțimea credincioşilor, fluturând ramuri de palmier 
și de mirt, prindea ecoul corului și melodia era reluată de glasurile 
din apropiere și depărtare, până când dealurile din jur răsunau de 
cântece de laudă. 

Noaptea, atât templul, cât și curtea străluceau de lumină 
artificială. Muzica, unduirea ramurilor de palmier, osanalele 

voioase, marea adunare de oameni, peste care se revărsa lumina 
din lămpile suspendate, costumele preoților și măreția ceremoniilor 
se uneau pentru a da naștere unei priveliști care îi impresiona 
adânc pe privitori. Dar cea mai impresionantă ceremonie a 
sărbătorii, care dădea naștere celei mai mari veselii, era aceea 
care amintea un eveniment petrecut în călătoria prin pustie. 

Încă din zorii zilei, preoţii sunau prelung și pătrunzător din 
trâmbiţele lor de argint, iar trâmbiţele și strigătele oamenilor din 
colibele lor răsunau pe deal și câmpie, salutând ziua de sărbătoare. 
Apoi preotul scotea din apele curgătoare ale Chedronului un vas 
plin cu apă și, ridicându-l, în timp ce trâmbiţele sunau, urca pe 
treptele largi ale templului, cu pas solemn și rar, în timp ce cânta: 
„Picioarele mi se opresc în porţile tale, Ierusalime!” (Psalmi 
122.2); 

El aducea ulciorul cu apă la altarul care se afla în mijlocul 
curții preoților. Aici erau două vase de argint, iar lângă fiecare 
dintre ele se afla câte un preot. Ulciorul cu apă era turnat într-un 
vas, iar în celălalt, un ulcior cu vin; și conţinutul acestora curgea, 
printr-un tub, în pârâul Chedron și ajungea apoi în Marea Moartă. 
Turnarea acestei ape consacrate reprezenta izvorul care a ţâșnit 
din stâncă la porunca lui Dumnezeu, pentru a stinge setea copiilor 
lui Israel. Atunci, glasul de bucurie suna mai departe: „Domnul, 
Dumnezeu este tăria mea și pricina laudelor mele... Veţi scoate 
apă cu bucurie din izvoarele mântuirii” (Isaia 12,2.3). 

În timp ce fiii lui Iosif făceau pregătiri pentru a lua parte la 
Sărbătoarea Corturilor, au văzut că Hristos nu făcea nicio mișcare 
pentru a arăta că ar vrea să meargă și El. L-au urmărit cu neliniște. 
De când cu vindecarea de la Betesda, nu mai luase parte la 
adunările naţionale. Pentru a ocoli certuri zadarnice cu condu- 
cătorii din Ierusalim, El Îşi restrânsese lucrarea la Galileea. 
Aparenta neglijare a marilor adunări religioase și vrăjmășia fățișă 
a preoţilor și rabinilor erau o cauză de neliniște pentru cei din 
jurul Lui şi chiar pentru ucenicii și rudele Sale. În învățăturile 
Sale, El arătase binecuvântările ascultării de Legea lui Dumnezeu, 
dar, cu toate acestea, părea indiferent față de slujbele care fuseseră 
rânduite de Dumnezeu. Faptul că avea de a face cu vameși și cu 


alți oameni cu nume rău, faptul că nu ţinea seama de datinile 
rabinilor și libertatea cu care nu respecta pretenţiile tradiționale 
cu privire la Sabat, totul părea că-L pune în vrăjmășie cu 
autoritățile religioase și dădea naștere la multe întrebări. Fraţii 
Săi socoteau drept o greșeală îndepărtarea Lui de oamenii mari și 
învăţaţi ai neamului. Ei gândeau că oamenii aceștia aveau desigur 
dreptate și că Hristos greșea când li Se împotrivea. Dar ei 
observaseră viaţa Lui neprihănită și, deși nu se uniseră cu ucenicii, 
fuseseră adânc impresionați de lucrările Lui. Popularitatea Lui în 
Galileea le mulțumea ambiția; ei tot mai sperau că va da o dovadă 
a puterii Lui, care îi va face pe farisei să vadă că El era ceea ce 
pretindea. Ce ar fi fost dacă El era Mesia, Prinţul lui Israel! Ei 
cultivau gândul acesta cu o satisfacţie plină de mândrie. 

Erau așa de nerăbdători în privinţa aceasta, încât au stăruit ca 
Hristos să meargă la Ierusalim. „Pleacă de aici”, au zis ei, „și du-Te 
în Iudeea, ca să vadă și ucenicii Tăi lucrările pe care le faci. Nimeni 
nu face ceva în ascuns, când caută să se facă cunoscut; dacă faci 
aceste lucruri, arată-Te lumii.” Acest „dacă” exprima îndoială și 
necredință. Ei ÎI socoteau fricos şi slab. Dacă El ştia că este Mesia, 
la ce bun această neînţeleasă rezervă și inactivitate? Dacă avea cu 
adevărat puterea aceasta, de ce nu mergea curajos la Ierusalim 
să-Și susțină pretenţiile? Pentru ce nu făcea în Ierusalim minunile 
de care se dusese vestea în Galileea? Nu Te ascunde în provincii 
lăturalnice, ziceau ei, unde să faci marile Tale minuni în folosul 
unor ţărani și pescari nepricepuţi. Arată-Te în capitală, câștigă 
sprijinul preoţilor și conducătorilor și unește națiunea, pentru a 
întemeia noua împărăție. 

Acești frați ai lui Iisus judecau după aceleași motive egoiste, 
care se află atât de des în inima celor cu ambiţie după slavă. Acesta 
era spiritul ce domnea în lume. Ei erau supăraţi că, în loc să caute 
un tron împărătesc, Hristos Se declara ca fiind Pâinea vieții. Ei au 
fost foarte dezamăgiţi când așa de mulţi dintre ucenicii Lui L-au 
părăsit. Ei înșiși se depărtaseră de EI, ca să nu fie siliţi să recunoască 
ceea ce arătau și faptele Lui — că EI era trimisul lui Dumnezeu. 

„lisus le-a zis: "Vremea Mea n-a sosit încă, dar vouă vremea 
totdeauna vă este prielnică. Pe voi lumea nu vă poate urî, pe Mine 


| La Sărbătoarea Corturilor 


A 
N 
© 


430 


Viaţa lui Iisus 


Mă urăște, pentru că mărturisesc despre ea că lucrările ei sunt 
rele. Suiţi-vă voi la praznicul acesta; Eu încă nu Mă sui la praznicul 
acesta, fiindcă nu Mi s-a împlinit încă vremea’. După ce le-a spus 
aceste lucruri, a rămas în Galileea.” Fraţii Îi vorbiseră oarecum 
poruncitor, arătându-l ce drum trebuie să urmeze. El le-a întors 
mustrarea, neașezându-i în aceeași categorie cu ucenicii Lui plini 
de sacrificiu de sine, ci împreună cu lumea. „Pe voi lumea nu vă 
poate uri”, a zis El; „pe Mine Mă urăște, pentru că mărturisesc 
despre ea că lucrările ei sunt rele.” Lumea nu-i urăște pe cei ce i 
se aseamănă în spirit, ci îi iubește ca pe unii care sunt ai ei. 

Pentru Hristos, lumea nu era un loc în care a venit pentru a 
duce o viaţă ușoară sau pentru a dobândi mărire personală. El nu 
căuta să pună mâna pe puterea și slava acestei lumi. Nu aceasta 
era răsplata pe care o dorea El. Lumea era locul în care fusese 
trimis de Tatăl Său. El fusese dat pentru viața lumii, pentru a 
realiza marele Plan al Mântuirii. El Își îndeplinea lucrarea pentru 
o lume căzută. Dar nu trebuia să Se încumete și nici să grăbească 
primejdia sau criza. Fiecare eveniment din lucrarea Sa avea ceasul 
lui anumit. El trebuia să aștepte cu răbdare. El știa că avea să 
întâmpine ura lumii. Știa că lucrarea Sa se va termina cu moartea, 
dar nu era voia Tatălui Său ca El să Se expună înainte de vreme. 

De la Ierusalim, vestea despre minunile lui Hristos se 
împrăștiase peste tot pe unde erau răspândiţi iudeii și, deși de 
mai multe luni lipsise de la sărbători, interesul față de El nu 
scăzuse. Din toate părțile pământului veniseră mulți la Sărbătoarea 
Corturilor, în speranţa de a-L vedea. La începutul sărbătorilor, 
mulți întrebaseră despre El. Fariseii și conducătorii ÎI așteptau să 
vină, nădăjduind să găsească un prilej de a-L condamna. Ei întrebau 
cu nerăbdare: „Unde este?”, dar nimeni nu știa. Oamenii se 
gândeau la El mai mult decât la orice. De frica preoţilor și a 
conducătorilor, nimeni nu îndrăznea să-L recunoască drept Mesia, 
dar pretutindeni se discuta în ascuns și cu interes despre El. Mulţi 
ÎL apărau ca pe un trimis al lui Dumnezeu, în timp ce alții Îl 
denunţau ca pe un înșelător al poporului. 

Între timp, Iisus a ajuns la Ierusalim, în mod liniștit. El alesese 
un drum neumblat, pentru a-i evita pe călătorii care se îndreptau 


din toate părțile spre cetate. Dacă S-ar fi alăturat uneia dintre 
caravanele care suiau la sărbătoare, atenţia publică ar fi fost atrasă 
către EI la intrarea în cetate și o demonstraţie populară în favoarea 
Sa ar fi aţâţat autoritățile împotriva Lui. Ca să evite aceasta, a 
ales să facă drumul singur. 

În timpul sărbătorii, când frământarea mulțimii cu privire la 
El ajunsese la culme, a intrat în curtea templului, în mijlocul 
mulțimii. Din cauza lipsei de la sărbătoare, se spusese că El nu 
îndrăznea să Se arate în faţa preoţilor și a conducătorilor. Toţi au 
fost surprinși când L-au văzut. Orice glas a fost adus la tăcere. 
Toţi se minunau de demnitatea și curajul arătate în faţa vrăjmașilor 
puternici, care căutau să-l ia viaţa. 

Stând în picioare în mijlocul acestei mari mulţimi, lisus a vorbit 
aşa cum nu mai făcuse nimeni vreodată. Cuvintele Sale dovedeau 
că El cunoștea legile și instituţiile lui Israel, serviciul jertfelor și 
învăţăturile profeților mult mai bine decât rabinii și preoții. El a 
sfărâmat barierele formalismului și tradiţiei. Scenele vieţii viitoare 
păreau să se desfășoare cu claritate în faţa Lui. Ca unul care privea 
nevăzutul, El vorbea despre cele pământești și despre cele cerești, 
despre cele omenești și despre cele dumnezeiești cu o autoritate 
absolută. Cuvintele Sale erau foarte clare și convingătoare și, din 
nou, ca la Capernaum, oamenii se mirau de învățătura Lui, 
„pentru că vorbea cu putere” (Luca 4,32). În diferite chipuri, El 
și-a avertizat ascultătorii despre nenorocirile ce vor veni asupra 
tuturor acelora care vor lepăda binecuvântările pe care venise să 
le aducă. El dăduse toate dovezile posibile că venise de la 
Dumnezeu și că făcuse orice sforţare posibilă pentru a-i aduce la 
pocăință. El ar fi vrut să-Și scape neamul de vina de a-L fi lepădat 
și omorât pe Fiul lui Dumnezeu. 

Toţi se minunau de cunoștințele pe care le avea din lege și din 
profeţii şi întrebarea aceasta trecea de la unul la altul: „Cum are 
Omul acesta învățătură, căci n-a învăţat niciodată?” Nimeni nu 
era socotit învăţător în cele religioase, dacă nu studiase la școlile 
rabinice și atât Iisus, cât și loan Botezătorul erau consideraţi ca 
fiind ignoranţi, din cauză că nu primiseră această educaţie. Cei 
care îi ascultau erau impresionați de cunoștința lor din Scriptură, 

ştiind că ei „n-au învățat niciodată”. E adevărat că de la oameni 
nu învățaseră, dar Dumnezeul cerului era Învățătorul lor și de la 
El primiseră cea mai înaltă înțelepciune. 

Când Iisus a vorbit în curtea templului, oamenii au rămas 
uimiţi. Chiar și oamenii care erau cei mai porniţi împotriva Lui s-au 
simţit neînstare să-I facă vreun rău. În acest timp, toate celelalte 
interese erau uitate. 

Zi după zi, El a învăţat norodul, până în ultima zi, „care era 
ziua cea mare a praznicului”. Dimineaţa acestei zile i-a găsit pe 
oameni obosiţi de îndelunga durată a serbărilor. Deodată, Iisus 
Şi-a înălțat glasul, care a răsunat prin curțile templului: 

„Dacă însetează cineva, să vină la Mine și să bea. Cine crede 
în Mine, din inima lui vor curge râuri de apă vie, cum zice 
Scriptura.” Starea poporului a făcut ca acest apel să fie foarte 
puternic. Ei stăruiseră în scene de nesfârșită pompă și sărbătoare, 
ochii lor fuseseră orbiţi de lumină și culoare, iar urechile lor, 
mângâiate de cea mai bogată muzică, dar în tot șirul acestor 
ceremonii nu fusese nimic care să împlinească lipsurile spirituale, 
nimic care să aline setea sufletului pentru cele nepieritoare. Iisus 
i-a invitat să vină și să bea din izvorul vieţii, din ceea ce avea să fie 
ca un izvor de apă, curgând în viaţa veşnică. 

De dimineaţă, preotul săvârșise ceremonia care comemora 
lovirea stâncii în pustie. Stânca aceea era un simbol al Său, al 
Aceluia care, prin moartea Sa, avea să dea ocazie să curgă râuri 
de mântuire pentru toţi cei însetați. Cuvintele lui Hristos erau 
apa vieţii. Acolo, în prezența mulțimii adunate, El S-a oferit să 
fie lovit, pentru ca apa vieţii să se poată revărsa în lume. Lovindu-L 
pe Hristos, Satana credea că ÎL va distruge pe Domnul vieţii, dar 
din Stânca lovită au curs râuri de apă vie. Când lisus a vorbit 
astfel către popor, inima oamenilor a fost mișcată de o teamă 
plină de respect şi mulți erau gata să zică împreună cu femeia din 
Samaria: „Dă-mi această apă, ca să nu-mi mai fie sete” (loan 4,15). 

lisus cunoștea nevoile sufletului. Fastul, bogăţiile și onoarea 
nu pot mulțumi inima. „Dacă însetează cineva, să vină la Mine.” 
Bogatul, săracul, cel de sus și cel de jos sunt toţi la fel de bineveniţi. 
El făgăduiește să ușureze mintea împovărată, să mângâie pe cel 


întristat și să dea nădejde celui descurajat. Mulţi dintre cei care ÎI 
ascultau pe Iisus erau întristaţi din cauza nădejdilor spulberate, 
mulți nutreau dureri ascunse, mulţi căutau să-și astâmpere dorința 
inimii prin bucuriile lumii și lauda oamenilor, dar, când totul era 
câștigat, vedeau că au muncit din greu numai pentru a ajunge la o 
fântână crăpată, din care nu puteau să-și aline setea. În mijlocul 
scânteierii scenei voioase, ei stăteau nemulţumiţi și trişti. Dar 
cuvintele lui Iisus: „Dacă însetează cineva” i-au trezit brusc din 
meditaţia lor întristată și, în timp ce ascultau cuvintele care au 
urmat, mintea lor s-a luminat de o nouă nădejde. Duhul Sfânt a 
prezentat simbolul înaintea lor, până când au văzut în El oferta 
darului nepreţuit al mântuirii. 

Apelul lui Hristos către sufletul însetat încă mai răsună și ni 
se adresează cu și mai mare putere decât celor care L-au auzit în 
templu, în ultima zi a praznicului. Fântâna este deschisă pentru 
toţi. Celor obosiţi și zdrobiţi, li se oferă băutura înviorătoare a 
vieţii veșnice. lisus încă mai strigă: „Dacă însetează cineva, să 
vină la Mine și să bea”. „Celui ce-i este sete să vină. Cine vrea să 
ia apa vieții fără plată.” „Oricui va bea din apa pe care i-o voi da 
Eu, în veac nu-i va fi sete, ba încă apa pe care i-o voi da Eu se va 
preface în el într-un izvor de apă care va ţâșni în viaţa veșnică” 
(Apocalipsa 22,17; loan 4,11). 

Oamenii îl urăsc pe păcătos, în timp ce iubesc 
păcatul. Hristos urăște păcatul, dar îl iubeşte pe 
păcătos. Acesta va fi spiritul celor care Îl urmează. 
Iubirea creștină e înceată la mustrare, grăbită 
să observe pocăinta, gata să ierte, să încurajeze, să-l 
aşeze pe cel greșit pe calea sfințeniei şi 
să-i întărească paşii pe acest drum. 


TOT TIMPUL CÂT A STAT LA IERUSALIM în cursul praznicului, 
Iisus a fost pândit de iscoade. În fiecare zi, căutau mijloace de a-L 
aduce la tăcere. Preoţii și conducătorii căutau să-L prindă în cursă. 
Au făcut planul de a-L opri prin violenţă. Dar aceasta nu era 
totul. Doreau să-L umilească pe acest Învățător galileean în fața 
poporului. 

În prima zi a participării Sale la sărbătoare, conducătorii 
veniseră la El, întrebându-L cu ce putere învață. Doreau să întoarcă 
atenţia oamenilor de la El la problema dreptului Său de a învăța 
și, în același timp, la importanţa și autoritatea lor. 

„Învățătura Mea nu este a Mea”, a zis El, „ci a Celui ce M-a 
trimis pe Mine. Dacă vrea cineva să facă voia Lui, va ajunge să 
cunoască dacă învățătura este de la Dumnezeu sau dacă Eu vorbesc 
de la Mine” (loan 7,16-17). Iisus n-a întâmpinat întrebarea 
acestor batjocoritori răspunzând cu batjocură, ci prin dezvăluirea 
adevărului necesar pentru mântuirea sufletului. Înțelegerea şi 
aprecierea adevărului, a zis El, depind mai mult de inimă decât 
de minte. Adevărul trebuie primit în suflet; el pretinde supunerea 
voinţei. Dacă adevărul ar putea să fie supus numai rațiunii, mândria 


Capitolul acesta se bazează pe cele relatate în Ioan 7,16-36.40-53; 8,1-11. 


n-ar fi o piedică în calea primirii lui. Dar el trebuie să fie primit 
prin lucrarea harului în inimă și primirea lui depinde de lepădarea 
oricărui păcat pe care ni-l descoperă Duhul lui Dumnezeu. 
Posibilităţile unui om de a cunoaște adevărul, oricât de strălucite 
ar fi, se vor dovedi nefolositoare câtă vreme inima nu se deschide 
să primească adevărul și până nu are loc o conștientă lepădare a 
oricărui obicei și a oricărei deprinderi potrivnice principiilor lui. 
Acelora care se predau în felul acesta lui Dumnezeu, cu dorinţa 
sinceră de a cunoaște și împlini voinţa Lui, adevărul li se va 
descoperi ca fiind puterea lui Dumnezeu pentru mântuirea lor. 
Aceștia vor fi în stare să-l deosebească pe acela care vorbește din 
partea lui Dumnezeu, de acela care vorbește numai de la sine. 
Fariseii nu așezaseră voinţa lor de partea voinţei lui Dumnezeu. 
Ei nu căutau să cunoască adevărul, ci să găsească vreo scuză 
pentru a scăpa de el. Hristos a arătat că, din cauza aceasta, ei nu 
înțelegeau învăţătura Lui. 

Apoi a descoperit mijlocul prin care să poată fi deosebit 
adevăratul învăţător de cel fals: „Cine vorbește de la sine, caută 
slava lui însuși, dar cine caută slava Celui ce l-a trimis, acela este 
adevărat și în el nu este strâmbătate” (loan 7,18). Acela care 
caută slava sa vorbește numai de la sine. Spiritul preocupării numai 
pentru sine își trădează originea. Dar Hristos căuta slava lui 
Dumnezeu. El rostea cuvintele lui Dumnezeu. Aceasta era dovada 
autorităţii Sale ca Învățător al adevărului. 

Iisus le-a dat rabinilor o dovadă a divinității Sale, arătându-le 
că citește în inima lor. De la vindecarea săvârșită la Betesda, ei au 
pus la cale moartea Lui. În felul acesta, ei înșiși călcau legea pe 
care pretindeau că o apără. „Oare nu v-a dat Moise Legea?” a zis 
EI. „Totuși nimeni din voi nu ţine Legea. De ce căutaţi să Mă 
omorâţi?” 

Ca o străfulgerare, aceste cuvinte le-au descoperit rabinilor 
prăpastia ruinei în care erau gata să se prăbușească. Pentru o 
clipă, s-au îngrozit. Ei au văzut că se luptă împotriva unei puteri 
nemărginite. Dar nu voiau să primească avertizarea. Pentru a-și 
păstra influența asupra poporului, planurile lor criminale trebuiau 
să rămână ascunse. Abătându-se de la întrebarea lui lisus, ei au 

exclamat: „Ai drac. Cine caută să Te omoare?” Ei insinuau că 
minunile lui lisus erau venite de la un duh rău. 

lisus n-a ţinut seama de această insinuare. El a trecut mai 
departe, explicând că lucrarea Sa de vindecare la Betesda era în 
armonie cu legea Sabatului și că era îndreptăţită chiar de 
interpretarea pe care iudeii o dădeau legii. El a zis: „Moise v-a 
dat porunca privitoare la tăierea împrejur... și voi tăiați împrejur 
pe om în ziua Sabatului”. După lege, fiecare copil trebuia să fie 
circumcis în ziua a opta. Dacă timpul prescris cădea în Sabat, 
ritualul trebuia săvârșit atunci. Cu atât mai mult era în armonie 
cu spiritul legii să fie „însănătoșit un om în ziua Sabatului”. El le-a 
atras atenţia, zicând: „Nu judecaţi după înfățișare, ci judecaţi după 
dreptate”. 

Conducătorii au fost aduși la tăcere și mulți din popor ziceau: 
„Nu este El acela pe care caută ei să-L omoare? Și totuși iată că 
vorbește pe faţă și ei nu-l zic nimic; nu cumva, în adevăr, cei mai 
mari vor fi cunoscut că El este Hristosul?” 

Mulţi dintre ascultătorii lui Hristos, care locuiau în Ierusalim 
şi care nu erau în necunoștinţă de uneltirile celor mari împotriva 
Lui, se simțeau atrași către El cu o putere irezistibilă. Îi stăpânea 
convingerea că El era Fiul lui Dumnezeu. Dar Satana era gata să 
strecoare îndoiala și, pentru aceasta, calea era pregătită chiar de 
greșitele lor păreri despre Mesia și venirea Lui. Toţi credeau că 
Hristos trebuia să Se nască la Betleem, dar că după câtva timp 
avea să dispară și că la a doua Lui venire nimeni nu avea să știe de 
unde venea. Nu puţini erau aceia care susțineau că Mesia nu avea 
nicio legătură de rudenie cu neamul omenesc. Deoarece lisus din 
Nazaret nu satisfăcea așteptările poporului în ce privește slava 
lui Mesia, mulţi se alăturau celor care spuneau: „Dar noi știm de 
unde este omul acesta; însă când va veni Hristosul, nimeni nu va 
ști de unde este”. 

În timp ce ei pendulau între îndoială și credinţă, lisus le-a 
cunoscut gândurile și le-a răspuns: „Mă cunoașteţi și Mă știți de 
unde sunt. Eu n-am venit de la Mine Însumi, ci Cel ce M-a trimis 
este adevărat, și voi nu-L cunoaşteţi”. Ei pretindeau că știu care 
trebuie să fie obârșia lui Hristos, dar nu știau nimic despre ea. 


Dacă ar fi trăit în deplină armonie cu voinţa lui Dumnezeu, L-ar 
fi cunoscut pe Fiul Lui, când EI li S-a descoperit. 

Ascultătorii ar fi trebuit să înțeleagă cuvintele lui Hristos. 
Ele erau o repetare lămurită a celor susţinute de El în fața 
Sinedriului, cu multe luni înainte, când S-a declarat Fiul lui 
Dumnezeu. După cum atunci cei mai mari au căutat să-L dea la 
moarte, tot astfel era și acum, dar erau împiedicaţi de o putere 
nevăzută, care punea o stavilă furiei lor, zicându-le: „Până aici 
să mergeţi și mai departe nu”. 

Erau foarte mulţi oameni care credeau în El și se întrebau: 
„Când va veni Hristosul, va face mai multe semne decât a făcut 
omul acesta?” Conducătorii fariseilor, care urmăreau cu 
nerăbdare mersul lucrurilor, au prins cuvintele de simpatie 
șoptite de mulţime. Dând fuga la mai-marii preoţilor, au făcut 
planul să-L aresteze. Totuși au rânduit să-L prindă când era 
singur, deoarece se temeau să pună mâna pe El în faţa poporului. 
Din nou, lisus a dovedit că le citește gândurile. „Mai sunt cu voi 
puţină vreme”, a zis El, „și apoi Mă duc la Cel ce M-a trimis. 
Mă veţi căuta și nu Mă veţi găsi; și unde voi fi Eu, voi nu veţi 
putea veni”. În curând, urma să găsească un refugiu dincolo de 
atingerea batjocurilor și a urii lor. El urma să Se înalțe la Tatăl, 
spre a fi din nou Cel adorat de îngeri, iar omorâtorii Lui nu 
puteau să ajungă niciodată acolo. 

Batjocoritori, rabinii au zis: „Unde are de gând să se ducă 
omul acesta, ca să nu-L putem găsi? Doar n-o avea de gând să Se 
ducă la cei împrăștiați printre greci și să înveţe pe greci?” Ei nici 
nu visau că, prin cuvintele lor batjocoritoare, descriu misiunea 
lui Hristos! Toată ziua Își întinsese mâinile către un popor 
neascultător și batjocoritor; totuși El avea să fie găsit de cei ce 
nu-L căutau, să Se descopere unui popor care n-a chemat Numele 
Lui (Romani 10,20.21). 

Mulţi dintre cei care se convinseseră că lisus era Fiul lui 
Dumnezeu erau duși în rătăcire de raţionamentul fals al preoţilor 
și rabinilor. Învățătorii aceştia repetaseră cu mare efect profețiile 
privitoare la Mesia, că „va împărăţi pe muntele Sionului și la 
Ierusalim, strălucind de slavă în faţa bătrânilor Lui”, că „El va 

stăpâni de la o mare la alta și de la Râu până la marginile 
pământului” (Isaia 24,23; Psalmi 72,8). Apoi au comparat cu 
dispreț slava descrisă aici cu înfățișarea umilă a lui Iisus. Chiar 
cuvintele profeţiei erau în așa fel răstălmăcite, încât să susţină 
rătăcirea. Dacă ar fi cercetat Cuvântul cu sinceritate pentru ei 
înșiși, oamenii n-ar mai fi fost duși în rătăcire. Capitolul 61 din 
Isaia mărturisește că Hristos trebuia să facă tocmai lucrarea pe 
care o făcea. Capitolul 53 arată lepădarea și suferinţele Sale în 
lume și capitolul 59 descrie caracterul preoților și rabinilor. 

Dumnezeu nu-i constrânge pe oameni să dea la o parte 
necredinţa. În faţa lor se află lumina și întunericul, adevărul și 
rătăcirea. Ei singuri trebuie să hotărască ce vor să primească. 
Mintea omului este înzestrată cu puterea de a deosebi între bine 
și rău. Dumnezeu nu vrea ca oamenii să ia hotărâri sub imperiul 
impulsurilor, ci din cântărirea dovezilor, comparând cu grijă text 
cu text. Dacă ar fi lăsat la o parte prejudecățile și ar fi comparat 
profeția scrisă cu faptele care caracterizau viaţa lui Iisus, iudeii 
ar fi observat o frumoasă armonie între profeţii și împlinirea lor 
în viaţa și activitatea umilului Galileean. 

Astăzi, mulți sunt înșelaţi la fel ca iudeii. Învățătorii religioși 
citesc Biblia în lumina înţelegerii și tradiţiei proprii, iar oamenii 
nu cercetează Scriptura pentru ei înșiși și nici nu gândesc pentru 
ei înșiși, ca să știe care este adevărul; ei își predau judecata și își 
încredinţează sufletul în mâna conducătorilor lor. Predica și 
învăţătura din Cuvântul Său sunt un mijloc rânduit de Dumnezeu 
pentru răspândirea luminii, dar noi trebuie să comparăm cu 
Scriptura orice învățătură omenească. Oricine va cerceta Biblia 
cu rugăciune, dorind să cunoască adevărul, ca să poată asculta de 
el, va primi lumina dumnezeiască. El va înţelege Scripturile. „Dacă 
cineva vrea să facă voia Lui, va ajunge să cunoască dacă învăţătura 
este de la Dumnezeu” (loan 7,17). 

În cea din urmă zi a praznicului, aprozii trimiși de preoţi și 
conducători să-L aresteze pe Hristos s-au întors fără El. Au fost 
atunci întrebaţi cu mânie: „De ce nu L-aţi adus?” Cu o înfățișare 
solemnă, ei au răspuns: „Niciodată n-a vorbit vreun om ca Omul 
acesta”. 


Inima lor împietrită se înmuiase auzind cuvintele lui Hristos. 
Când El vorbea în curtea templului, ei se apropiaseră pentru a 
prinde vreun cuvânt pe care să-l poată întoarce împotriva Lui. 
Dar, în timp ce ascultau, scopul pentru care veniseră a fost uitat. 
Au stat ca vrăjiți și Hristos S-a descoperit sufletului lor. Ei au 
văzut ceea ce preoţii și conducătorii nu voiau să vadă — natura 
omenească inundată de slava divină. S-au întors plini de gândul 
acesta, atât de impresionați de cuvintele Lui, încât la întrebarea: 
„De ce nu L-aţi adus?” au putut să spună doar atât: „Niciodată n-a 
vorbit vreun om ca Omul acesta”. 

La prima lor întâlnire cu Hristos, preoții și conducătorii 
avuseseră aceeași convingere. Inima lor fusese adânc mișcată și 
gândul acesta venise cu putere în mintea lor: „Niciodată n-a vorbit 
vreun om ca Omul acesta”. Dar ei înăbușiseră convingerea dată 
de Duhul Sfânt. Acum, mâniaţi că până și reprezentanţii legii 
puteau fi influenţaţi de Galileeanul hulit, au strigat: „Doar nu 
veţi fi fost duși și voi în rătăcire? A crezut în El vreunul dintre 
mai-marii noștri sau din farisei? Dar norodul acesta, care nu știe 
Legea, este blestemat!” 

Aceia cărora li se adresează solia adevărului rareori întreabă: 
„Este adevărat?”, și mai degrabă zic: „De cine e susținută?” 
Mulţimile o apreciază prin numărul acelora care o primesc și se 
pune mereu întrebarea: „A crezut cineva dintre învăţaţi sau dintre 
conducătorii religioși?” Oamenii nu arată astăzi mai mult interes 
faţă de adevărata evlavie decât în zilele lui Hristos. Ei caută și 
astăzi tot așa de mult bunurile pământești, neglijând comorile 
cerești, și nu este un argument împotriva adevărului faptul că 
foarte mulţi nu sunt dispuși să-l primească sau că adevărul nu 
este primit de oamenii mari ai lumii sau chiar de conducătorii 
religioși. 

Preoţii și conducătorii au început să facă planuri pentru 
arestarea lui Iisus. Susţineau că, dacă va fi lăsat liber, El îi va 
îndepărta pe oameni de la conducătorii actuali și deci lucrul cel 
mai important era să-L aducă imediat la tăcere. În toiul discuţiei 
lor, au fost opriți brusc. Nicodim a întrebat: „Legea noastră 
osândește ea pe un om înainte ca să-l asculte și să știe ce face?” 

Peste adunare s-a aşternut tăcerea. Cuvintele lui Nicodim au 
pătruns în conștiința lor. Ei nu puteau să condamne un om fără 
să-l fi ascultat mai întâi. Dar nu numai pentru motivul acesta au 
amuţit îngâmfaţii conducători, privind la acela care îndrăznise să 
vorbească în favoarea dreptăţii. Ei erau uimiţi și le era ciudă că 
cineva dintre ei fusese atât de impresionat de caracterul lui lisus, 
încât avea de spus un cuvânt în apărarea Lui. Revenindu-și din 
uimire, s-au adresat lui Nicodim cu sarcasm: „Și tu ești din 
Galileea? Cercetează bine și vei vedea că din Galileea nu s-a ridicat 
niciun proroc”. 

Totuși, protestul a avut ca rezultat suspendarea ședinței 
consiliului. Conducătorii nu puteau să-și aducă la îndeplinire 
planul și să-L condamne pe lisus fără să-L asculte. Înfrânţi de 
astă dată, „s-au întors fiecare acasă. lisus S-a dus la Muntele 
Măslinilor”. 

Departe de frământările și freamătul orașului, de gloatele 
curioșilor și de rabinii vicleni, Iisus a mers în liniștea livezilor de 
măslini, unde putea să fie singur cu Dumnezeu. Dar, în zorii zilei, 
a revenit în templu și, când oamenii s-au adunat în jurul Lui, S-a 
aşezat să-i înveţe. 

Curând, a fost întrerupt. O ceată de farisei și cărturari s-a 
apropiat de EI, târând cu ei o femeie îngrozită, pe care, prin cuvinte 
aspre și categorice, o acuzau că a călcat porunca a șaptea. După 
ce au îmbrâncit-o în faţa lui lisus, I-au spus cu un respect fățarnic: 
„Moise, în Lege, ne-a poruncit să ucidem cu pietre pe astfel de 
temei. Tu dar ce zici?” 

Pretinsul lor respect ascundea o uneltire josnică pentru 
nimicirea Lui. Ei prinseseră această ocazie pentru a obţine 
condamnarea Lui, gândind că, oricare l-ar fi hotărârea, aveau 
posibilitatea să-L acuze. Dacă ar fi achitat-o pe femeie, putea să 
fie acuzat că disprețuiește legea lui Moise. Dacă ar fi declarat-o 
vrednică de moarte, putea să fie acuzat de romani că Își asumă o 
autoritate care le aparţine numai lor. 

lisus a privit o clipă scena -— victima tremurând, acoperită de 
ocară, demnitarii cu fața aspră, fără pic de milă omenească. 
Spiritul Său de nepătată curăţie S-a cutremurat în faţa acestui 


tablou. Ştia bine pentru care motiv fusese adus acest caz în faţa 
Lui. El citea în inimă și cunoștea caracterul și istoria vieții fiecăruia 
dintre cei care stăteau în faţa Lui. Chiar acești așa-ziși paznici ai 
dreptății conduseseră victima la păcat, ca să-l poată întinde o 
cursă lui lisus. Nedând niciun semn că a auzit întrebarea lor, El 
S-a plecat și, îndreptându-Și privirea în jos, a început să scrie pe 
pământ. 

Iritaţi de întârzierea și aparenta Lui nepăsare, acuzatorii s-au 
apropiat, făcându-L atent asupra situației. Dar, când privirea lor, 
urmărind-o pe a lui lisus, a căzut pe pământul de la picioarele 
Lui, expresia feţei lor s-a schimbat. Acolo, în faţa lor, erau scrise 
păcatele ascunse ale vieţii lor. Privitorii au văzut schimbarea 
bruscă de pe feţele lor și s-au îngrămădit să vadă la ce se uitau cu 
atâta groază și rușine. 

Cu toată pretenţia lor de respect față de lege, acuzând-o pe 
femeie, rabinii nesocoteau prescripţiile legii. Era datoria soțului 
să ia măsuri împotriva ei, și părţile vinovate trebuiau să fie 
pedepsite deopotrivă. Acţiunea acuzatorilor era cu totul 
neautorizată. lisus i-a întâmpinat totuși pe terenul lor. Legea 
preciza că, în cazul pedepsei cu moartea, trebuia ca martorii să 
arunce primii cu piatra. Ridicându-Se acum și ațintindu-Și privirea 
asupra bătrânilor complotiști, Iisus a zis: „Cine dintre voi este 
fără păcat să arunce cel dintâi cu piatra în ea”. Și, aplecându-Se, 
a continuat să scrie pe pământ. 

El nu nesocotise legea dată de Moise, nici nu călcase 
autoritatea Romei. Acuzatorii fuseseră înfrânți. Acum, când haina 
pretinsei lor sfinţenii fusese sfâșiată, ei au rămas în faţa nemăr- 
ginitei curăţii vinovaţi și condamnaţi. Tremurau ca nu cumva nele- 
giuirile ascunse ale vieţii lor să fie descoperite mulțimii și, unul 
câte unul, cu fruntea și ochii plecaţi, s-au furișat, lăsându-și victima 
singură cu Mântuitorul milostiv. 

Iisus S-a ridicat și, privind la femeie, a zis: „Femeie, unde sunt 
pârâșii tăi? Nimeni nu te-a osândit?” „Nimeni, Doamne”, I-a 
răspuns ea. Și lisus i-a zis: „Nici Eu nu te osândesc. Du-te și să 
nu mai păcătuiești”. 

Femeia stătuse în faţa lui Iisus, tremurând de frică. Cuvintele 
Lui: „Cine dintre voi este fără păcat să arunce cel dintâi cu piatra 
în ea” au sunat pentru ea ca o sentinţă la moarte. Nu îndrăznea să 
ridice ochii către faţa Mântuitorului, ci își aștepta soarta în tăcere. 
Cu inima cuprinsă de uimire, a văzut cum acuzatorii ei se 
îndepărtează fără cuvânt și plini de neliniște, apoi au ajuns la 
urechile ei aceste cuvinte: „Nici Eu nu te osândesc. Du-te și să nu 
mai păcătuiești”. Cu inima zdrobită, ea s-a aruncat la picioarele 
lui lisus, exprimându-și printre suspine iubirea plină de recu- 
noștinţă și mărturisindu-și păcatele cu lacrimi amare. 

Acesta a fost pentru ea începutul unei vieți noi, o viaţă de 
curăţie şi pace, devotată în slujba lui Dumnezeu. În ridicarea 
acestui suflet căzut, lisus a săvârșit o minune mai mare decât 
vindecarea celei mai rele boli trupești. El a vindecat boala spirituală 
care duce la moarte veșnică. Femeia aceasta pocăită a devenit 
una dintre cele mai statornice urmașe ale Lui. Prin iubire și 
devotament, pline de sacrificiu de sine, ea și-a exprimat recunoștin- 
ta faţă de harul Lui iertător. 

lertând-o pe această femeie și încurajând-o să ducă o viaţă mai 
bună, caracterul lui Iisus strălucește în frumuseţea neprihănirii 
desăvârșite. Deşi nu acoperă păcatul, nici nu micșorează simţul 
vinovăţiei, El nu caută să condamne, ci să mântuiască. Lumea avea 
numai dispreţ și batjocură pentru femeia aceasta păcătoasă, dar Iisus 
îi spune cuvinte de mângâiere și nădejde. Cel nepătat are milă de 
slăbiciunea celui păcătos și-i întinde o mână de ajutor. În timp ce 
fariseii ipocriţi acuză, lisus îi zice: „Du-te și să nu mai păcătuiești”. 

Nu este un adevărat urmaș al lui Hristos acela care, întorcând 
privirea, se îndepărtează de cel care a greșit, lăsându-l să-și urmeze 
neîmpiedicat calea spre ruină. Cei care se grăbesc să-i acuze pe 
alții și, plini de râvnă, îi aduc în faţa justiţiei sunt adesea mai 
vinovaţi în propria viaţă decât cei pe care îi acuză. Oamenii îl 
urăsc pe păcătos, în timp ce iubesc păcatul. Hristos urăște păcatul, 
dar îl iubește pe păcătos. Acesta va fi spiritul celor care Îl urmează. 
Iubirea creștină e înceată la mustrare, grăbită să observe pocăinţa, 
gata să ierte, să încurajeze, să-l așeze pe cel greșit pe calea 
sfinţeniei și să-i întărească pașii pe acest drum. 


CAPITOLUL 51 


„LUMINA LUMII” 


Lumina a fost totdeauna un simbol al prezentei lui 
Dumnezeu în mijlocul poporului Său... Dar lumina 
n-a fost dată numai lui Israel. După cum razele 
soarelui pătrund până în cele mai îndepărtate colturi 
ale pământului, tot astfel şi lumina Soarelui dreptății 
luminează asupra oricărui suflet. 


„IISUS LE-A VORBIT DIN NOU și a zis: "Eu sunt Lumina lumii; 
cine Mă urmează pe Mine nu va umbla în întuneric, ci va avea 
lumina vieţii.” 

Când a spus aceste cuvinte, lisus Se afla în curtea templului, 
unde aveau loc slujbele de la Sărbătoarea Corturilor. În mijlocul 
acestei curți se ridicau doi stâlpi înalți, cu candelabre mari. După 
jertfa de seară, erau aprinse toate lămpile, care își răspândeau 
lumina asupra Ierusalimului. Ceremonia aceasta era în amintirea 
stâlpului de lumină care îl călăuzise pe Israel în pustie și mai era 
privită ca vestind venirea lui Mesia. Seara, când se aprindeau 
lămpile, curtea era plină de voie bună. Oameni încărunţiţi, preoții 
templului și conducătorii poporului se uneau în dansuri festive, 
în sunetul muzicii instrumentelor și cântărilor leviţilor. 

Prin iluminarea lerusalimului, poporul își exprima nădejdea 
în venirea lui Mesia, care avea să-Și reverse lumina asupra lui 
Israel. Dar, pentru lisus, scena avea un înțeles mai profund. După 
cum lămpile strălucitoare ale templului luminau totul în jurul lor, 
așa și Hristos, Izvorul luminii spirituale, luminează în întunericul 
lumii. Cu toate acestea, simbolul nu era desăvârșit. Luminătorul 
cel mare, pe care mâna Sa îl așezase în ceruri, era o reprezentare 
mai corectă a slavei misiunii Sale. 


Capitolul acesta se bazează pe cele relatate în Ioan 8,12-59; 9. 

Era dimineață. Soarele tocmai răsărise deasupra Muntelui 
Măslinilor, razele lui dădeau o strălucire orbitoare palatelor de 
marmură și luminau aurul zidurilor templului, când lisus, arătând 
către acest tablou, a zis: „Eu sunt Lumina lumii”. 

Unul dintre cei care au fost martori la scena aceasta a reluat 
mai târziu cuvintele Mântuitorului în acest pasaj sublim: „În El 
era viața și viața era lumina oamenilor. Lumina luminează în 
întuneric, și întunericul n-a biruit-o”. „Lumina aceasta era 
adevărata Lumină, care luminează pe orice om venind în lume” 
(loan 1,4.5.9). Și multă vreme după ce Iisus Se înălțase la cer, 
Petru, de asemenea, scriind sub iluminarea Duhului Sfânt, a 
reamintit simbolul folosit de Hristos: „Și avem cuvântul prorociei 
făcut și mai tare; la care bine faceţi că luaţi aminte, ca la o lumină 
care strălucește într-un loc întunecos, până se va crăpa de ziuă și 
va răsări luceafărul de dimineaţă în inimile voastre” (2 Petru 1,19). 

Lumina a fost totdeauna un simbol al prezenţei lui Dumnezeu 
în mijlocul poporului Său. La început, Cuvântul creator a făcut 
ca lumina să lumineze în întuneric. Lumina a fost ascunsă în 
stâlpul de nor, ziua, și în stâlpul de foc, noaptea, călăuzind marile 
oștiri ale lui Israel. Lumina a strălucit cu măreție înfricoșătoare 
în jurul Domnului, pe Muntele Sinai. Lumina se odihnea deasupra 
capacului chivotului din sanctuar. Lumina a umplut Templul lui 
Solomon, la inaugurare. Lumina a strălucit pe dealurile 
Betleemului, când îngerii au adus solia mântuirii la păstorii care 
privegheau. 

Dumnezeu este lumină și, în cuvintele: „Eu sunt Lumina lumii”, 
Hristos declară unitatea Lui cu Dumnezeu și legătura Sa cu 
întreaga familie omenească. El a fost Acela care la început a făcut 
ca lumina să „strălucească în întuneric” (2 Corinteni 4,6). El este 
lumina soarelui, a lunii și a stelelor. El era lumina spirituală care 
a luminat asupra lui Israel în simbol, în ceremonii și profeție. Dar 
lumina n-a fost dată numai lui Israel. După cum razele soarelui 
pătrund până în cele mai îndepărtate colțuri ale pământului, astfel 
și lumina Soarelui dreptăţii luminează asupra oricărui suflet. 

„Lumina aceasta era adevărata Lumină, care luminează pe 
orice om, venind în lume.” Lumea și-a avut marii ei învăţători, 


bărbaţi cu o inteligenţă uriașă și cu o minunată putere de 
observaţie, oameni ale căror cuvinte au stimulat cugetarea și au 
scos la iveală domenii vaste de cunoaștere, și acești bărbaţi au 
fost onoraţi ca fiind conducătorii și binefăcătorii neamului lor. 
Dar aici este Unul mai presus de ei. „Tuturor celor ce L-au 
primit le-a dat dreptul să se facă copii ai lui Dumnezeu.” „Nimeni 
n-a văzut vreodată pe Dumnezeu; singurul Lui Fiu, care este în 
sânul Tatălui, Acela L-a făcut cunoscut” (loan 1,12.18). Putem 
să urmărim șirul marilor învăţaţi ai lumii până acolo unde se 
întind rapoartele omenești, dar Lumina a fost înainte de ei. 
După cum luna și stelele sistemului solar strălucesc prin lu- 
mina reflectată de la soare, tot astfel, în măsura în care 
învăţătura lor e adevărată, cugetătorii cei mari ai lumii reflectă 
razele Soarelui neprihănirii. Fiecare perlă a cugetării, fiecare 
scânteiere a inteligenţei sunt de la Lumina lumii. În zilele 
noastre, auzim mult despre o „înaltă educaţie”. Dar adevărata 
„înaltă educaţie” este dată de Acela „în care sunt ascunse toate 
comorile înțelepciunii şi ale ştiinţei”. „În El era viaţa, şi viața 
era lumina oamenilor” (Coloseni 2,3; loan 1,4). „Cine Mă 
urmează pe Mine”, a zis lisus, „nu va umbla în întuneric, ci va 
avea lumina vieţii.” 

În cuvintele: „Eu sunt Lumina lumii”, lisus S-a declarat ca 
fiind Mesia. În templul în care Hristos îi învăţa acum pe oameni, 
bătrânul Simeon vorbise despre El, numindu-L „lumina care să 
lumineze neamurile și slava poporului Tău Israel” (Luca 2,32). 
Prin aceste cuvinte, el aplica la Iisus o profeție cunoscută de tot 
Israelul. Prin profetul Isaia, Duhul Sfânt declarase: „Este prea 
puțin lucru să fii Robul Meu, ca să ridici seminţiile lui Iacov și 
să aduci înapoi rămășițele lui Israel. De aceea, Te pun să fii 
Lumina neamurilor, ca să duci mântuirea până la marginile 
pământului” (Isaia 49,6). Profeţia aceasta era înţeleasă de toți 
ca vorbind despre Mesia și, când lisus a zis: „Eu sunt Lumina 
lumii”, oamenii nu puteau să nu recunoască afirmaţia Sa că El 
este Cel Făgăduit. 

Pentru farisei și conducători, această afirmaţie părea o 
îndrăzneală plină de aroganță. Ei nu puteau să tolereze ca un 

om asemenea lor să aibă astfel de pretenții. Făcându-se că nu au 
auzit cuvintele Sale, ei au întrebat: „Cine ești Tu?” Ei stăruiau 
să-L forțeze să declare că El este Hristosul. Înfăţişarea şi 
lucrarea Lui se deosebeau așa de mult de așteptările poporului, 
încât vrăjmașii Săi înverșunaţi credeau că, dacă El ar fi afirmat 
în mod direct că este Mesia, ar fi fost lepădat ca un impostor. 

Dar la întrebarea lor: „Cine ești Tu”, lisus a răspuns: „Ceea 
ce de la început vă spun că sunt” (loan 8,25). Ceea ce se 
descoperise în cuvintele Lui era vădit și în caracterul Său. El 
era întruparea adevărurilor pe care le învăţa. „Nu fac nimic de 
la Mine”, a continuat EI, „ci vorbesc după cum M-a învăţat Tatăl 
Meu. Cel ce M-a trimis este cu Mine; Tatăl nu M-a lăsat singur, 
pentru că totdeauna fac ce-l este plăcut.” El n-a căutat să aducă 
dovezi sau argumente în favoarea mesianităţii Sale, ci a arătat 
unitatea Sa cu Dumnezeu. Dacă mintea lor ar fi fost deschisă 
față de iubirea lui Dumnezeu, ei L-ar fi primit pe lisus. 

Mulţi dintre ascultătorii Lui erau atrași către El prin credinţă, 
și lor le-a zis: „Dacă rămâneţi în Cuvântul Meu, sunteți în adevăr 
ucenicii Mei; veţi cunoaște adevărul, și adevărul vă va face 
slobozi”. 

Aceste cuvinte i-au ofensat pe farisei. Trecând cu vederea 
îndelunga supunere a naţiunii lor sub jug străin, ei au strigat cu 
mânie: „Noi suntem sămânţa lui Avraam, și n-am fost niciodată 
robii nimănui; cum zici Tu: "Veţi fi slobozi!” Iisus a privit la 
acești sclavi ai răutăţii, oameni ale căror gânduri erau pornite 
spre răzbunare, și a răspuns trist: „Adevărat vă spun că oricine 
trăiește în păcat este rob al păcatului”. Ei se aflau în cel mai rău 
fel de robie — stăpâniţi de duhul cel rău. 

Orice om care refuză să se predea lui Dumnezeu este sub 
controlul unei alte puteri. El nu-și aparţine. El poate vorbi despre 
libertate, dar este în cea mai dezgustătoare robie. Lui nu i se 
îngăduie să vadă frumuseţea adevărului, deoarece mintea lui este 
sub stăpânirea lui Satana. În timp ce, cu îngâmfare, se mângâie 
cu ideea că urmează hotărârile propriei judecăţi, el ascultă de 
voința domnului întunericului. Hristos a venit pentru a sfărâma 
cătuşele care ţin sufletul în robia păcatului. „Dacă Fiul vă va 


face slobozi, veţi fi cu adevărat slobozi.” „Legea Duhului de 
viaţă în Hristos lisus m-a izbăvit de legea păcatului și a morţii” 
(Romani 8,2). 

În lucrarea de mântuire, nu există constrângere. Nu este 
folosită nicio forţă exterioară. Sub influenţa Duhului lui 
Dumnezeu, omul este lăsat liber să aleagă cui vrea să servească. 
În schimbarea care are loc atunci când omul se predă lui Hristos, 
se află simţământul celei mai înalte libertăţi. Izgonirea păcatului 
este o acţiune a voinţei noastre. E adevărat, nu avem putere să ne 
eliberăm de sub stăpânirea lui Satana, dar, când dorim să fim 
eliberați din păcat și, în marea noastră nevoie, strigăm după o 
putere din afară și mai presus de noi, puterile noastre sunt îmbibate 
cu energia divină a Duhului Sfânt și ele ascultă de poruncile lui 
Dumnezeu, împlinind astfel voința Sa. 

Singura condiţie prin care este posibilă libertatea omului este 
aceea de a deveni una cu Hristos. „Adevărul vă va face slobozi” 
și Hristos este adevărul. Păcatul poate să triumfe numai prin 
slăbiciunea minții și prin distrugerea libertăţii sufletului. Supunerea 
faţă de Dumnezeu înseamnă refacerea omului — readucerea lui la 
slava și demnitatea de om. Legea divină faţă de care sunt aduși în 
supunere este „legea slobozeniei” (Iacov 2,12). 

Fariseii declaraseră că ei sunt copiii lui Avraam. lisus le-a spus 
că această pretenţie putea fi susținută numai făcând lucrările lui 
Avraam. Adevăraţii copii ai lui Avraam aveau să trăiască la fel ca 
el, o viaţă de ascultare de Dumnezeu. Ei n-ar fi căutat să-L omoare 
pe Acela care rostea adevărul dat de Dumnezeu. Complotând 
împotriva lui Hristos, rabinii nu făceau faptele lui Avraam. Simpla 
descendență din Avraam nu avea nicio valoare. Fără o legătură 
spirituală cu el, care s-ar fi descoperit în manifestarea aceluiași 
spirit și săvârșirea acelorași fapte, ei nu erau copiii lui. 

Principiul acesta rămâne valabil și într-o problemă care a agitat 
multă vreme lumea creștină — problema succesiunii apostolice. 
Descendenţa din Avraam era dovedită nu prin nume și legături 
de rudenie, ci prin asemănarea în caracter. Tot astfel și succesiunea 
apostolică se întemeiază nu pe transmiterea autorităţii ecleziastice, 
ci pe înrudirea spirituală. O viață condusă de spiritul apostolilor, 

de spiritul, credința și învățătura adevărului predicat de ei — aceasta 
este dovada adevărată a succesiunii apostolice. Aceasta este ceea 
ce face din oameni urmași ai primilor învăţători ai Evangheliei. 
lisus a tăgăduit că iudeii erau fiii lui Avraam. El a zis: „Voi 
faceți faptele tatălui vostru”. Batjocoritori, ei au răspuns: „Noi 
nu suntem copii născuţi din desfrânare; avem un singur Tată, pe 
Dumnezeu”. Cuvintele acestea, ca aluzie la împrejurările nașterii 
Sale, intenționau să fie ca un atac împotriva lui Hristos în fața 
acelora care începuseră să creadă în El. lisus nu a luat seama la 
această insinuare josnică și a zis: „Dacă ar fi Dumnezeu Tatăl 
vostru, M-ati iubi pe Mine, căci Eu am ieșit și vin de la Dumnezeu”. 

Faptele dovedeau legătura lor cu acela care era un mincinos și 
un ucigaș. „Voi aveţi de tată pe Diavolul”, le-a zis Iisus, „și vreți 
să împliniți poftele tatălui vostru. El de la început a fost ucigaș și 
nu stă în adevăr, pentru că în el nu este adevăr... Pentru că spun 
adevărul, nu Mă credeţi” (loan 8,44.45). Faptul că Iisus spunea 
adevărul, și îl spunea cu atâta siguranţă, era motivul pentru care 
EI nu era primit de conducătorii iudeilor. Adevărul era acela care 
îi ofensa pe acești oameni plini de îndreptăţire de sine. Adevărul 
demasca falsitatea rătăcirii, condamna învăţătura și practicile lor 
și era rău primit. Mai bine închideau ochii faţă de adevăr decât să 
se umilească și să-și mărturisească rătăcirea. Nu iubeau adevărul. 
Nu-l doreau, cu toate că era adevăr. 

„Cine dintre voi Mă poate dovedi că am păcat? Dacă spun 
adevărul, pentru ce nu Mă credeţi?” Zi după zi, vreme de trei 
ani, vrăjmașii Îl urmăriseră pe Hristos, căutând să găsească o pată 
în caracterul Său. Satana și toată confederaţia răului căutaseră 
să-L biruie, dar nu găsiseră în El nimic prin care să câștige un 
avantaj. Până și demonii erau constrânși să mărturisească: „Eşti 
Sfântul lui Dumnezeu!” (Marcu 1,24). lisus a trăit legea în faţa 
cerului, în faţa lumilor necăzute și în faţa oamenilor păcătoşi. 
Înaintea îngerilor, a oamenilor și a demonilor, El rostise, fără să 
poată fi contrazis, cuvinte care de pe orice alte buze ar fi fost o 
hulă: „Totdeauna fac ce-l este plăcut”. 

Faptul că iudeii nu L-au primit pe Hristos, deși n-au putut găsi 
niciun păcat în El, dovedea că ei înșiși nu aveau legătură cu 
Dumnezeu. Ei nu recunoșteau glasul Lui în solia Fiului Său. Ei 


gândeau că-L judecă pe Hristos, dar, lepădându-L, pronunţau o 
sentință asupra lor. „Cine este din Dumnezeu ascultă cuvintele 
lui Dumnezeu”, a zis lisus; „voi de aceea n-ascultaţi, pentru că 
nu sunteţi din Dumnezeu”. 

Învățătura este adevărată pentru toate timpurile. Mulţi oameni, 
a căror plăcere este să ia în râs, să critice și să caute în Cuvântul 
lui Dumnezeu ceva pe care să-l pună la îndoială, cred că dau dovadă 
de gândire independentă și de agerime mintală. Se socotesc 
judecătorii Bibliei, când adevărul este acela că ea se judecă singură. 
Ei dau dovadă că nu sunt în stare să aprecieze adevărurile care își 
au obârșia în cer și cuprind în ele veșnicia. Ei nu sunt cuprinși de 
teamă în prezenţa neprihănirii lui Dumnezeu, care se ridică în 
faţa lor ca un munte înalt. Ei aleargă după vreascuri și paie și prin 
aceasta trădează o fire mărginită și pământească, o inimă care 
pierde repede puterea de a-L aprecia pe Dumnezeu. Acela a cărui 
inimă a răspuns la atingerea divină va căuta lucrurile care îi vor 
spori cunoștința despre Dumnezeu și-i vor curăţi și înălța 
caracterul. După cum o floare se întoarce către soare, ca razele 
strălucitoare să aducă la iveală culorile frumuseţii, tot astfel 
sufletul se va întoarce către Soarele neprihănirii, ca lumina cerului 
să poată înfrumuseţa caracterul cu minunatele trăsături ale 
caracterului lui Hristos. 

Iisus a continuat, arătând puternicul contrast dintre atitudinea 
iudeilor și aceea a lui Avraam: „Tatăl vostru Avraam a săltat de 
bucurie că are să vadă ziua Mea, a văzut-o și s-a bucurat”. 

Avraam dorise foarte mult să-L vadă pe Mântuitorul făgăduit. 
EI a înălțat cea mai arzătoare rugăciune, cerând ca, înainte de a 
muri, să poată vedea pe Mesia. Şi L-a văzut pe Hristos. Lui i s-a 
dat o lumină supranaturală și a recunoscut caracterul divin al lui 
Hristos. A văzut ziua Lui și s-a bucurat. I s-a dat privilegiul să 
întrezărească jertfa divină pentru păcat. În propria experiență, el 
a trăit o exemplificare a acestui sacrificiu, când a primit porunca: 
„Ia pe fiul tău, pe singurul tău fiu, pe care-l iubeşti, pe Isaac... și 
adu-l ardere de tot” (Geneza 22,2). El l-a pus pe fiul făgăduinţei 
pe altarul de jertfă, fiul în care erau adunate toate nădejdile lui. 
Apoi, în timp ce şedea alături de altar, având cuțitul ridicat, gata 
să asculte de porunca lui Dumnezeu, a auzit din cer un glas, zicând: 

„Să nu pui mâna pe băiat și să nu-i faci nimic; căci știu acum că te 
temi de Dumnezeu, întrucât n-ai cruțat pe fiul tău, pe singurul 
tău fiu, pentru Mine” (Geneza 22,12). Prin această încercare 
grozavă a trebuit să treacă Avraam, ca să poată vedea ziua lui 
Hristos și să-și dea seama de marea iubire a lui Dumnezeu pentru 
lume — atât de mare, încât, pentru a o ridica din degradarea ei, a 
dat pe unicul Său Fiu la cea mai rușinoasă moarte. 

Avraam a învăţat de la Dumnezeu cea mai mare lecție, care a 
fost dată celor muritori. Rugăciunea lui de a-L vedea pe Hristos 
înainte de a muri a fost ascultată. L-a văzut pe Hristos, a văzut 
tot ce pot vedea cei muritori și să trăiască. Consacrându-se pe 
deplin, el a fost în stare să înțeleagă viziunea despre Hristos ce i-a 
fost dată. I s-a arătat că, dând pe unicul Său Fiu spre a-i salva pe 
păcătoși de la ruina veșnică, Dumnezeu făcea un sacrificiu mare 
și minunat, mai presus de ce ar fi putut face vreun om. 

Experienţa lui Avraam dă răspunsul la întrebarea: „Cu ce voi 
întâmpina pe Domnul și cu ce mă voi pleca înaintea Dumnezeului 
Celui Preaînalt? ÎI voi întâmpina oare cu arderi de tot, cu viței de 
un an? Dar primește Domnul oare mii de berbeci sau zeci de mii 
de râuri de untdelemn? Să dau eu pentru fărădelegile mele pe 
întâiul meu născut, rodul trupului meu pentru păcatul sufletului 
meu?” (Mica 6,6.7). În cuvintele lui Avraam: „Fiule, Dumnezeu 
Însuși va purta de grijă de mielul pentru arderea de tot” (Geneza 
22,8) şi în măsurile luate de Dumnezeu pentru a pune o jertfă în 
locul lui Isaac, se declară că niciun om nu poate face ispășire 
pentru sine. Sistemul păgân de jertfe nu putea fi cu niciun chip 
primit de Dumnezeu. Niciun tată nu trebuie să-l ofere pe fiul său 
sau pe fiica sa ca jertfă pentru păcat. Numai Fiul lui Dumnezeu 
poate să poarte vinovăția lumii. 

Prin suferința sa, Avraam a ajuns să contemple lucrarea de 
sacrificiu a Mântuitorului. Dar copiii lui Israel nu voiau să 
înţeleagă ceva ce era așa de potrivnic inimii lor îngâmfate. 
Cuvintele lui Hristos cu privire la Avraam nu căpătau pentru 
ascultătorii Lui nicio semnificaţie adâncă. Fariseii vedeau în ele 
numai un motiv de luat în râs. Ei au răspuns cu dispreţ, ca și cum 
ar fi vrut să dovedească faptul că Iisus este fără minte: „N-ai nici 
cincizeci de ani și ai văzut pe Avraam?” 


Cu solemnă demnitate, lisus a răspuns: „Adevărat, adevărat 
vă spun, că mai înainte să se nască Avraam, EU SUNT”. 

Tăcerea s-a așternut asupra acelei adunări. Numele lui 
Dumnezeu, descoperit lui Moise pentru a exprima ideea prezenţei 
veșnice, fusese pretins de acest Învățător galileean ca aparținându-l. 
El Se anunţase ca fiind Cel existent prin Sine Însuși, Cel făgăduit 
lui Israel, „a cărui obârşie se suie până în vremuri străvechi, până 
în zilele veșniciei” (Mica 5,2). 

Din nou au strigat preoţii și rabinii împotriva lui Iisus, zicând 
că hulește. Afirmația Sa că este una cu Dumnezeu îi iritase mai 
înainte până acolo, încât voiau să-l ia viața, iar după câteva luni 
au și spus lămurit: „Nu pentru o lucrare bună aruncăm noi cu 
pietre în Tine, ci pentru hulă, și pentru că Tu, care ești om, Te 
faci Dumnezeu” (loan 10,33). Pentru că era și susținea că este 
Fiul lui Dumnezeu, ei erau hotărâți să-L distrugă. Acum, mulți 
dintre oamenii care erau de partea preoților și rabinilor au luat 
pietre să arunce în El. „Dar lisus S-a făcut nevăzut și a ieșit din 
templu, trecând prin mijlocul lor.” 

Lumina strălucea în întuneric, „dar întunericul n-a biruit-o 
(trd. engl. KJ — „n-a primit-o”).” (loan 1,5) 

„Când trecea, lisus a văzut un orb din naștere. Ucenicii Lui 
L-au întrebat: “Învăţătorule, cine a păcătuit, omul acesta sau 
părinţii lui, de s-a născut orb”? Iisus a răspuns: "N-a păcătuit nici 
omul acesta, nici părinţii lui; ci s-a născut așa, ca să se arate în el 
lucrările lui Dumnezeu”. După ce a zis aceste vorbe, a scuipat pe 
pământ și a făcut tină din scuipat. Apoi a uns ochii orbului cu 
tina aceasta și a zis: "Du-te de te spală în scăldătoarea Siloamului 
(care tălmăcit înseamnă trimis. El s-a dus, s-a scăldat și s-a întors 
văzând bine.” 

În general, iudeii credeau că păcatul e pedepsit în viaţa aceasta. 
Orice suferință era privită ca pedeapsă pentru vreo faptă rea, fie 
a suferindului, fie a părinților lui. Este adevărat că orice suferinţă 
vine din călcarea Legii lui Dumnezeu, dar adevărul acesta fusese 
răstălmăcit. Satana, autorul păcatului și al urmărilor lui, îi făcuse 
pe oameni să creadă că suferinţele și moartea vin de la Dumnezeu 
— ca o pedeapsă arbitrară, dată din cauza păcatului. Din cauza 
aceasta, acela asupra căruia căzuse vreo suferinţă sau vreo 

nenorocire mare mai avea pe deasupra și povara de a fi privit ca 
un mare păcătos. 

În felul acesta, era pregătită între iudei calea pentru a-L lepăda 
pe lisus. Acela care „suferinţele noastre le-a purtat și durerile 
noastre le-a luat asupra Lui” era privit de iudei ca fiind „pedepsit, 
lovit de Dumnezeu și smerit”; și ei și-au întors faţa de la El (Isaia 
53,4.3). 

Dumnezeu dăduse o învățătură pentru a contracara men- 
talitatea aceasta. Istoria vieții lui Iov arătase că suferința este 
adusă de Satana, dar că, prin ea, Dumnezeu Îşi aduce la îndeplinire 
planurile harului Său. Dar Israel n-a înțeles învăţătura. Aceeași 
eroare, pentru care Dumnezeu i-a mustrat pe prietenii lui lov, a 
fost repetată de iudei când L-au lepădat pe Hristos. 

Credinţa iudeilor cu privire la relaţia dintre păcat și suferință 
era împărtășită și de ucenicii lui Hristos. În timp ce le-a corectat 
rătăcirea, lisus nu le-a explicat cauza suferinței omului, ci le-a 
spus care va fi urmarea. Din cauza ei, urma să se descopere 
puterea lui Dumnezeu. „Cât timp sunt în lume”, a zis EI, „sunt 
Lumina lumii.” Apoi, după ce a uns ochii orbului, l-a trimis să 
se spele în scăldătoarea Siloamului, și vederea omului a fost 
restabilită. În felul acesta, Iisus a răspuns la întrebarea ucenicilor 
în mod practic, după cum răspundea de obicei la toate întrebările 
care I se puneau din curiozitate. Ucenicii nu erau chemaţi să 
discute cine a păcătuit sau n-a păcătuit, ci să înțeleagă puterea 
și mila lui Dumnezeu manifestate, prin faptul că i-a dat orbului 
vederea. Era ușor de înțeles că nu era putere de vindecare în 
tină sau în scăldătoarea la care orbul a fost trimis să se spele, ci 
puterea era în Hristos. 

Fariseii nu puteau fi decât uimiţi de vindecare. Totuși, erau 
plini de ură mai mult ca oricând, deoarece minunea fusese 
săvârșită în zi de Sabat. 

Vecinii tânărului și cei care îl cunoscuseră mai înainte, pe 
când era orb, ziceau: „Nu este acesta cel ce ședea și cerșea?” Ei 
priveau la el cu îndoială, deoarece, de când i se deschiseseră 
ochii, înfățișarea lui se schimbase și se făcuse mai strălucitoare 
și el părea un alt om. Întrebarea aceasta trecea de la unul la 
altul. Unii ziceau: „EI este”; alții: „Seamănă cu el”. Dar cel care 


primise marea binecuvântare a pus capăt discuţiei, zicând: „Eu 
sunt”. El le-a povestit apoi despre Iisus și despre felul în care 
fusese vindecat și ei au întrebat: „Unde este omul acela?” El a 
răspuns: „Nu știu”. 

Apoi l-au adus în faţa unui sfat al fariseilor. Din nou omul a 
fost întrebat cum își recăpătase vederea. „EI le-a zis: "Mi-a pus 
tină pe ochi, m-am spălat și văd'.” Atunci, unii dintre farisei au 
început să zică: „Omul acesta nu vine de la Dumnezeu, pentru că 
nu ţine Sabatul”. Fariseii sperau să demonstreze că Iisus este 
păcătos și deci nu este El Mesia. Ei nu știau că tocmai Cel care 
făcuse Sabatul și cunoștea toate îndatoririle faţă de ziua sfântă 
era Acela care îl vindecase pe orb. Ei se arătau foarte zeloși pentru 
păzirea Sabatului, dar plănuiau uciderea tocmai în ziua aceea. 
Mulţi erau adânc mișcaţi auzind despre această minune și erau 
convinși că Acela care deschisese ochii orbului era mai mult decât 
un om obișnuit. Ca răspuns la acuzaţia că lisus era un păcătos, 
pentru că nu ţinea ziua Sabatului, ei spuseseră: „Cum poate un 
om păcătos să facă asemenea semne?” 

Rabinii au făcut din nou apel la orb: „Tu ce zici despre El în 
privința faptului că ţi-a deschis ochii?” „Este un proroc”, le-a 
spus el. Fariseii susțineau că omul nu se născuse orb și deci că 
nu-și dobândise vederea acum. l-au chemat pe părinții lui și i-au 
întrebat zicând: „Acesta este fiul vostru care spuneți că s-a născut 
orb?” 

Omul însuși era acolo și declara că fusese orb și că își căpătase 
vederea, dar fariseii mai bine ar fi tăgăduit dovezile știute chiar 
de ei decât să admită că greșeau. Atât de puternică este 
prejudecata, atât de diformă este neprihănirea fariseică! 

Fariseii mai aveau o singură speranţă, și anume să-i intimideze 
pe părinții omului. Cu aparentă sinceritate, ei au întrebat: „Cum 
dar vede acum?” Părinții se temeau să nu se compromită, deoarece 
se hotărâse ca oricine va mărturisi că lisus este Hristosul „să fie 
dat afară din sinagogă”, adică să fie exclus din sinagogă treizeci 
de zile. În acest timp, nici copiii nu puteau fi circumciși, nici morții 
nu puteau să fie plânși în casa celui vinovat. Condamnarea aceasta 
era privită ca o mare nenorocire și, dacă cel vinovat nu se pocăia, 
urma o pedeapsă și mai grea. Deși marea lucrare săvârșită pentru 

fiul lor îi convinsese pe părinți, ei au răspuns: „Ştim că acesta 
este fiul nostru și că s-a născut orb. Dar cum vede acum sau cine 
i-a deschis ochii nu știm. Întrebaţi- l pe el; este în vârstă, el singur 
poate vorbi despre ce-l privește”. În felul acesta, au aruncat orice 
răspundere de la ei asupra fiului lor, deoarece nu îndrăzneau 
să-L mărturisească pe Hristos. 

Dilema în care erau prinși fariseii, îndoiala și prejudecata lor, 
refuzul de a recunoaște fapte concrete deschideau ochii mulțimii, 
mai ales ai oamenilor de rând. Deseori lisus săvârşea minunile 
Sale în public și lucrarea Lui era totdeauna aceea de a alina 
suferința. Întrebarea care stăruia în multe minți era: Ar face 
Dumnezeu asemenea fapte măreţe printr-un înşelător, cum 
susțineau fariseii că era lisus? Discuţia devenea tot mai aprinsă 
de ambele părți. 

Fariseii vedeau că ei înșiși fac publicitate faptei lui Iisus. 
Nu puteau să tăgăduiască minunea. Orbul era plin de bucurie 
și recunoștință — el privea lucrurile minunate ale naturii și era 
plin de încântare văzând frumuseţea pământului și a cerului. 
El le-a povestit fără sfială experienţa sa fariseilor și ei au 
încercat iarăși să-l aducă la tăcere, zicând: „Dă slavă lui Dum- 
nezeu; noi știm că Omul acesta este un păcătos”. Adică: Nu 
mai spune că Omul acesta ţi-a dat vederea, Dumnezeu a făcut 
lucrul acesta. 

Orbul a răspuns: „Dacă este un păcătos, nu știu; eu una știu: 
că eram orb și acum văd”. 

Atunci au întrebat iarăși: „Ce ţi-a făcut? Cum ţi-a deschis 
ochii?” Prin multe vorbe au încercat să-l încurce, așa încât să-l 
facă să creadă că s-a înșelat. Satana și îngerii lui erau de partea 
fariseilor și uneau puterile și iscusința lor cu mintea omenească, 
pentru a contracara influenţa lui Hristos. Ei încercau să șteargă 
convingerile care se tot adânceau în multe minți. Dar și îngerii lui 
Dumnezeu se aflau acolo, pentru a-l întări pe omul a cărui vedere 
fusese redată. 

Fariseii nu-și dădeau seama că au de-a face cu altcineva, nu 
numai cu omul needucat, care se născuse orb; ei nu ÎI cunoşteau 
pe Acela cu care se luptau. Lumina dumnezeiască strălucea în 
adâncul sufletului celui orb. În timp ce fățarnicii aceștia încercau 


să-l facă să-și piardă credința, Dumnezeu l-a ajutat să arate, prin 
puterea și ascuțimea răspunsurilor, că nu poate fi prins în cursă. 
El a răspuns: „Acum v-am spus, și n-aţi ascultat, pentru ce voiţi 
să mai auziti încă o dată? Doar n-aţi vrea să vă faceţi și voi ucenicii 
Lui!” Ei l-au ocărât și au zis: „Lu ești ucenicul Lui; noi suntem 
ucenicii lui Moise. Ştim că Dumnezeu a vorbit prin Moise, dar 
Acesta nu știm de unde este”. 

Domnul lisus știa prin ce are de trecut omul și i-a dat har și 
cuvinte, încât a devenit un martor pentru Hristos. El le-a răspuns 
fariseilor în cuvinte care erau o mustrare tăioasă pentru cei care 
îi puseseră întrebări. Ei pretindeau că sunt tălmăcitorii Scriptu- 
rilor, călăuze religioase ale neamului, dar, cu toate acestea, în 
faţa lor era Cineva care săvârșea minuni, și ei mărturiseau pe faţă 
că nu cunosc nici care este izvorul puterii Lui, nici natura sau 
pretenţiile Lui. „Aici este mirarea”, le răspunse omul, „că voi nu 
știți de unde este, și totuși El mi-a deschis ochii. Știm că 
Dumnezeu n-ascultă pe păcătoşi; ci, dacă cineva este temător de 
Dumnezeu și face voia Lui, pe acela îl ascultă. De când este lumea 
nu s-a auzit să fi deschis cineva ochii unui orb din naștere. Dacă 
omul acesta n-ar veni de la Dumnezeu, n-ar putea face nimic.” 

Omul își întâmpinase anchetatorii pe terenul lor. Nu se puteau 
împotrivi logicii lui. Fariseii erau înmărmuriţi și au tăcut, încurcați 
de cuvintele lui bine spuse și hotărâte. Pentru câteva clipe, s-a făcut 
tăcere. Apoi preoții și rabinii, încruntaţi, și-au strâns hainele pe ei, 
ca și cum s-ar fi temut să nu se molipsească prin atingerea de el, și-au 
scuturat praful de pe picioare şi l-au acuzat cu patimă: „Tu ești născut 
cu totul în păcat și vrei să ne înveţi pe noi?” Și l-au excomunicat. 

lisus a auzit ce i se făcuse și, întâlnindu-l curând după aceea, 
i-a zis: „Crezi tu în Fiul lui Dumnezeu?” 

Pentru întâia oară, orbul a privit faţa Celui care îl vindecase. 
În fața consiliului, îi văzuse pe părinţii săi tulburaţi și înspăi- 
mântaţi; văzuse faţa încruntată a rabinilor; acum, ochii săi se 
odihneau pe chipul iubitor și plin de pace al lui Iisus. Până acum, 
cu mari sacrificii, el ÎI recunoscuse ca pe Unul care deţine putere 
divină; acum, i se dăduse o descoperire și mai mare. 

La întrebarea Mântuitorului: „Crezi tu în Fiul lui Dumnezeu?” 
orbul a răspuns întrebând: „Cine este, Doamne, ca să cred în 

El?” Şi Iisus i-a zis: „L-ai văzut și Cel care vorbește cu tine, Acela 
este”. Omul s-a aruncat la picioarele Mântuitorului, închinân- 
du-I-se. Nu numai vederea fizică i-a fost restabilită, ci fuseseră 
deschişi şi ochii priceperii sale. Hristos Se descoperise sufletului 
său, și el L-a primit ca pe Cel trimis de Dumnezeu. 

Un grup de farisei s-a apropiat și, văzându-i, lisus S-a gândit 
la continua lor împotrivire faţă de cuvintele și faptele Sale. El a 
zis: „Eu am venit în lumea aceasta pentru judecată: ca cei ce nu 
văd să vadă și cei ce văd să ajungă orbi”. Hristos venise pentru a 
deschide ochii orbilor, pentru a da lumină celor ce stăteau în 
întuneric. El declarase că este Lumina lumii, și minunea săvârșită 
cu puțin înainte dădea dovadă despre misiunea Sa. Oamenii care 
L-au văzut pe Mântuitorul la întâia venire erau favorizați faţă de 
cei dinaintea lor, prin faptul că fuseseră martori la o mai mare 
manifestare a prezenţei divine decât oricând până atunci. 
Cunoașterea lui Dumnezeu se descoperise mai limpede. Dar 
tocmai în această descoperire oamenii erau judecaţi. Caracterul 
lor era încercat și soarta lor hotărâtă. 

Manifestarea puterii divine, care îi redase orbului și vederea 
fizică, și pe cea spirituală, îi lăsase pe farisei într-un întuneric și 
mai adânc. Câţiva dintre ascultătorii lui Hristos, simțind că vorbele 
Sale îi vizau și pe ei, au întrebat: „Doar n-om fi și noi orbi?” Iisus 
a răspuns: „Dacă aţi fi orbi, n-aţi avea păcat”. Dacă Dumnezeu 
nu v-ar fi dat posibilitatea să vedeți adevărul, neștiinţa voastră nu 
ar fi atras nicio condamnare. „Dar acum ziceți: Vedem.” Voi vă 
credeţi în stare să vedeţi și să lepădaţi singurele mijloace prin 
care ați putea primi vederea. Pentru toţi cei care își dau seama de 
nevoia lor, Hristos a venit cu ajutor nemărginit. Dar fariseii nu 
voiau să-și mărturisească nicio nevoie; ei refuzau să vină la Hristos 
și de aceea erau lăsaţi în orbire, orbire pentru care ei singuri erau 
vinovaţi. lisus a zis: „Păcatul vostru rămâne”. 


CAPITOLUL 52 


PĂSTORUL DIVIN 


Fiecare suflet este atât de bine cunoscut de lisus, 
ca şi când ar fi singurul pentru care a murit 
Mântuitorul. Durerea fiecăruia Îi mişcă inima. 
Strigătul de ajutor ajunge la urechile Lui. El a venit 
pentru a-i atrage pe toti oamenii la Sine. 


„EU SUNT PĂSTORUL CEL BUN. Păstorul cel bun își dă viaţa 
pentru oi.” „Eu sunt Păstorul cel bun. Eu Îmi cunosc oile Mele, 
și ele Mă cunosc pe Mine, așa cum Mă cunoaște pe Mine Tatăl și 
cum cunosc Eu pe Tatăl; și Eu Îmi dau viața pentru oile Mele.” 

lisus a găsit iarăși calea de a ajunge la mintea ascultătorilor 
Săi, folosind exemple care le erau cunoscute. El Se prezentase ca 
fiind lumina, izvorul vieţii și al bucuriei pentru natură și pentru 
oameni. Acum, într-un frumos tablou pastoral, ilustrează legătura 
Sa cu cei care cred în El. Niciun tablou nu era mai cunoscut pentru 
ascultătorii Săi decât acesta și cuvintele lui Hristos i-au legat 
pentru totdeauna de Sine. De acum înainte, niciodată ucenicii nu 
puteau să vadă păstorii păscându-și turmele, fără să-și amintească 
de învăţătura Mântuitorului. Ei urmau să-L vadă pe Hristos în 
fiecare păstor credincios, iar pe ei, în fiecare oaie neajutorată și 
slabă. 

Imaginea aceasta fusese folosită de profetul Isaia, care o aplicase 
la misiunea lui Mesia, în cuvintele de mângâiere: „Suie-te pe un 
munte înalt, ca să vestești Sionului vestea cea bună; înalță-ți glasul, 
nu te teme și spune cetăților lui Iuda: "lată Dumnezeul vostru!... 
El Îşi va paşte turma ca un păstor, va lua mieii în braţe, îi va duce 
la sânul Lui” (Isaia 40,9-11). David cântase: „Domnul este 

Păstorul meu; nu voi duce lipsă de nimic” (Psalmi 23,1). Iar Duhul 
Sfânt declarase prin Ezechiel: „Voi pune peste ele un singur Păstor 
care le va paşte”, „voi căuta pe cea pierdută, voi aduce înapoi pe 
cea rătăcită”, „voi lega pe cea rănită și voi întări pe cea slabă”. 
„Voi încheia cu ele legământ de pace.” „Nu vor mai fi de jaf între 
neamuri... ci vor locui în liniște și nu le va mai tulbura nimeni” 
(Ezechiel 34,23.16.25.28). 

Hristos a aplicat aceste profeţii la Sine și a arătat contrastul 
dintre caracterul Său și cel al conducătorilor lui Israel. Fariseii 
tocmai izgoniseră o oaie din turmă, deoarece îndrăznea să dea 
mărturie despre puterea lui Hristos. Ei tăiaseră un suflet, pe care 
adevăratul Păstor îl atrăgea la Sine. Prin aceasta, ei arătau că nu 
cunosc lucrarea care le fusese încredinţată și că sunt nevrednici 
de încrederea care li se acordase ca păstori ai turmei. lisus le-a 
prezentat contrastul dintre ei și Păstorul cel bun și a arătat către 
Sine ca fiind adevăratul păzitor al turmei Domnului. Însă, înainte 
de a face aceasta, El le-a vorbit despre Sine, folosind o altă 
ilustrație. 

EI a zis: „Cine nu intră pe ușă în staulul oilor, ci sare pe altă 
parte, este un hoţ și un tâlhar. Dar cine intră pe ușă este păstorul 
oilor”. Fariseii n-au înţeles că aceste cuvinte erau rostite împotriva 
lor. În timp ce se întrebau în inima lor cu privire la înţelesul lor, 
Iisus le-a spus pe faţă: „Eu sunt Ușa. Dacă intră cineva prin Mine, 
va fi mântuit; va intra și va ieși și va găsi pășune. Hoţul nu vine 
decât să fure, să junghie și să prăpădească. Eu am venit ca oile să 
aibă viaţă, și s-o aibă din belșug.” 

Hristos este ușa de la staulul lui Dumnezeu. Prin ușa aceasta 
au intrat toţi copiii Săi, din cele mai vechi timpuri. În Iisus, așa 
cum este arătat în ceremonii, cum este prefigurat în simboluri, 
cum este prezentat în descoperirea profeților, cum este dezvăluit 
în învăţăturile date ucenicilor și în minunile săvârșite în favoarea 
fiilor oamenilor, ei L-au văzut pe „Mielul lui Dumnezeu care ridică 
păcatul lumii” (Ioan 1,29) și prin EI, au fost aduși în staulul harului 
Său. Mulţi au venit prezentând alte ţinte în care să creadă lumea: 
s-au inventat ceremonii și sisteme prin care oamenii speră să 


primească îndreptăţire și pace de la Dumnezeu și, în felul acesta, 
să intre în staulul Său. Dar unica poartă este Hristos; toţi cei care 
au introdus ceva care să-l ia locul lui lisus, care au căutat să 
pătrundă în staul pe vreo altă cale, sunt hoţi și tâlhari. 

Fariseii nu intraseră pe ușă. Ei săriseră în staul pe altă parte 
decât prin Hristos și nu îndeplineau lucrarea adevăratului păstor. 
Preoţii și conducătorii, cărturarii și fariseii prăpădeau pășunile și 
murdăreau izvoarele apelor vieţii. Cu credincioșie, Cuvântul 
inspiraţiei îi descrie pe acești păstori mincinoși astfel: „Nu întăriți 
pe cele slabe, nu vindecaţi pe cea bolnavă, nu legați pe cea rănită; 
n-aduceţi înapoi pe cea rătăcită... ci le stăpânii cu asuprire și cu 
asprime” (Ezechiel 34,4). 

În toate timpurile, filozofii și învățătorii au prezentat lumii 
teorii prin care să mulțumească nevoile sufletului omenesc. Fiecare 
naţiune păgână şi-a avut marii ei învăţători și sistemele sale 
religioase, care ofereau alte mijloace de mântuire decât Hristos, 
îndepărtând ochii oamenilor de la faţa Tatălui și umplându-le 
inimile cu teamă faţă de Acela care le dăduse numai binecuvântări. 
Tendinţa lucrării lor este de a-L jefui pe Dumnezeu de ce este al 
Său, atât prin creaţiune, cât și prin răscumpărare. Acești învăţători 
mincinoși îl jefuiesc și pe om. Milioane de fiinţe omenești sunt 
încovoiate sub lanţurile unor religii false, în sclavia temerii sau a 
unei indiferente totale, trudind asemenea vitelor de povară, jefuiți 
de nădejde, de bucurie sau de aspirații aici și având o teamă 
disperată de cele viitoare. Numai Evanghelia harului lui Dum- 
nezeu poate înălța sufletul. Contemplarea iubirii lui Dumnezeu, 
manifestată prin Fiul Său, va mișca inima și va trezi puterile minții, 
așa cum nimic altceva nu o poate face. Hristos a venit ca să poată 
crea din nou chipul lui Dumnezeu în om și oricine îi îndepărtează 
pe oameni de la Hristos îi îndepărtează de la izvorul adevăratei 
dezvoltări, îi jefuiește de nădejdea, scopul și slava vieţii. Cel ce 
face aşa este un hoţ și un tâlhar. 

„Cine intră pe ușă este păstorul oilor.” Hristos este și Păstorul, 
și Ușa. El intră prin Sine Însuși. Prin jertfa Sa, El devine Păstorul 
oilor. „Portarul îi deschide, și oile aud glasul lui, el își cheamă 
oile pe nume și le scoate afară din staul. După ce și-a scos toate 

oile, merge înaintea lor; și oile merg după el, pentru că îi cunosc 
glasul.” 

Oaia este una dintre cele mai timide și mai neajutorate făpturi 
și, în Orient, grija păstorului pentru turmă este neobosită și 
neîncetată. Și pe vremuri, ca și acum, era puţină siguranţă în afara 
orașelor întărite cu ziduri. Tâlharii din triburile rătăcitoare sau 
fiarele de pradă, din ascunzătorile lor dintre stânci, stăteau la 
pândă să prădeze turmele. Păstorul veghea asupra turmei lui, știind 
că această slujbă ar putea să-l coste chiar viaţa. Iacov, care păzise 
turmele lui Laban în pășunile din Haran, descriind munca sa 
neobosită, zicea: „Ziua mă topeam de căldură, iar noaptea mă 
prăpădeam de frig, şi-mi fugea somnul de pe ochi” (Geneza 31,40). 
Și tânărul David, pe când păzea oile tatălui său, a avut de înfruntat 
singur leul și ursul și a scăpat din gura lor mielul furat. 

În timp ce păstorul își conduce turma peste înălțimile 
stâncoase, prin păduri și prin râpe sălbatice, către locurile de 
pășunat de pe malul râului, în timp ce le supraveghează în munți 
în noaptea singuratică, ferindu-le de tâlhari și îngrijindu-le cu 
duioşie pe cele bolnave și slabe, viaţa lui ajunge să fie una cu a 
lor. Un atașament puternic și plin de duioșie îl leagă de obiectele 
grijii lui. Oricât de mare ar fi turma, păstorul cunoaște fiecare 
oaie. Fiecare are numele ei și răspunde la acest nume, când păstorul 
o cheamă. 

După cum un păstor pământesc își cunoaște oile, tot astfel Păstorul 
divin Îşi cunoaște turma răspândită în toată lumea. „Voi sunteţi oile 
Mele, oile pășunii Mele, și Eu sunt Dumnezeul vostru, zice Domnul 
Dumnezeu.” lisus zice: „Te chem pe nume; ești al Meu”. „Te-am 
săpat pe palmele Mele” (Ezechiel 34,31; Isaia 43,1; 49,16). 

lisus ne cunoaște pe fiecare în parte și are milă de slăbiciunile 
noastre. Ne cunoaște pe toţi pe nume. Cunoaște chiar casa în 
care locuim și pe fiecare dintre cei ce o ocupă. Adeseori, El a dat 
îndrumări servilor Săi să meargă pe o anumită stradă, într-o 
anumită cetate, la o anumită casă, pentru a o găsi acolo pe una 
dintre oile Sale. 

Fiecare suflet este atât de bine cunoscut de Iisus, ca și când ar 
fi singurul pentru care a murit Mântuitorul. Durerea fiecăruia Îi 


mișcă inima. Strigătul de ajutor ajunge la urechile Lui. El a venit 
pentru a-i atrage pe toți oamenii la Sine. El le zice: „Urmaţi-Mă”, 
iar Duhul Său lucrează asupra inimii lor, pentru a-i atrage să vină 
la El. Mulţi nu se lasă atrași. Iisus știe cine sunt aceștia. El ştie de 
asemenea și cine primește cu voie bună chemarea Sa și este gata 
să vină sub supravegherea Sa de păstor. EI zice: „Oile Mele ascultă 
glasul Meu; Eu le cunosc, și ele vin după Mine”. El are grijă de 
fiecare în parte, ca și cum n-ar mai fi alta pe faţa pământului. 

„EI Îşi cheamă oile pe nume și le scoate afară din staul... și oile 
merg după El, pentru că Îi cunosc glasul.” Păstorul oriental nu 
silește oile la drum. El nu foloseşte forța sau frica, ci, mergând 
înainte, le cheamă. Ele îi cunosc glasul și ascultă de chemarea lui. 
Tot astfel face și Mântuitorul, ca Păstor, cu oile Sale. Scriptura 
zice: „Ai povăţuit pe poporul Tău ca pe o turmă, prin mâna lui 
Moise şi Aaron”. Prin prorocul, lisus declară: „Te iubesc cu o 
iubire veșnică; de aceea îți păstrez bunătatea Mea”. El nu constrânge 
pe nimeni să-L urmeze. El zice: „I-am tras cu legături omenești, cu 
funii de dragoste” (Psalmi 77,20; Ieremia 31,3; Osea 11,4). 

Nu teama de pedeapsă sau nădejdea răsplătirii veşnice îi face 
pe ucenicii lui Hristos să-L urmeze. Ei privesc iubirea neîntrecută 
a lui Hristos, descoperită în timpul vieții Sale pe pământ, de la 
staulul din Betleem până la crucea de pe Golgota, și privirea Lui 
atrage, linişteşte și supune sufletul. În inima celor care privesc se 
aprinde iubirea. Ei aud glasul Lui și-L urmează. 

După cum păstorul merge înaintea oilor, dând mai întâi el piept 
cu greutăţile drumului, tot astfel procedează și Iisus cu poporul 
Său. „După ce Și-a scos toate oile, merge înaintea lor.” Calea 
către cer este sfințită de urmele pașilor Mântuitorului. Cărarea 
poate fi prăpăstioasă și aspră, dar lisus a mers pe calea aceasta; 
picioarele Sale au călcat și îndoit spinii, pentru a face calea mai 
ușoară pentru noi. Orice povară pe care suntem chemaţi să o 
purtăm a fost purtată mai înainte de El. 

Cu toate că S-a suit la Tatăl, stă în prezenţa Sa și este părtaș la 
tronul universului, lisus n-a pierdut nimic din natura Sa miloasă. 
Şi astăzi, aceeași inimă duioasă și iubitoare este deschisă pentru 
toate necazurile lumii. Mâna care a fost străpunsă este astăzi 

întinsă pentru a binecuvânta și mai îmbelşugat pe poporul Său 
din lume. „În veac nu vor pieri şi nimeni nu le va smulge din mâna 
Mea.” Sufletul care s-a predat lui Hristos este mai de preţ în ochii 
Lui decât lumea întreagă. Mântuitorul ar fi trecut prin agonia 
Calvarului, chiar dacă prin aceasta n-ar fi fost mântuit decât un 
singur om. El nu va părăsi niciodată pe niciunul dintre cei pentru 
care a murit. Dacă urmașii Săi aleg să nu-L părăsească, El îi va 
păstra prin puterea Sa pe toți. 

În toate încercările noastre, avem un ajutor care nu lipsește 
niciodată. El nu ne lasă să luptăm singuri cu ispita, să ne batem 
cu răul și să fim în cele din urmă zdrobiţi sub poveri și întristare. 
Cu toate că acum este ascuns de privirea muritorilor, urechea 
credinţei poate auzi glasul Lui, zicând: „Nu te teme, căci Eu sunt 
cu tine”. „Eu sunt cel viu. Am fost mort și iată că sunt viu în vecii 
vecilor.” (Apocalipsa 1,18). Am suferit întristările tale, am trecut 
prin luptele tale, am dat piept cu ispitele tale. Cunosc lacrimile 
tale. Și Eu am plâns. Cunosc chiar și durerile prea adânci pentru 
a fi rostite la urechea unui om. Să nu crezi că ești singur și părăsit. 
Deși suferinţa ta nu mișcă nicio coardă sensibilă în vreo inimă de 
pe pământ, priveşte la Mine și vei trăi. „Pot să se mute munții, 
pot să se clatine dealurile, dar dragostea Mea nu se va muta de la 
tine și legământul Meu de pace nu se va clătina, zice Domnul 
care are milă de tine” (Isaia 54,10). 

Oricât de mult și-ar iubi un păstor oile, își iubește mai mult fiii și 
fiicele. Iisus nu este numai Păstorul nostru. El ne este și „Părinte veșnic”. 
Şi El zice: „Eu Îmi cunosc oile Mele, și ele Mă cunosc pe Mine, așa 
cum Mă cunoaște pe Mine Tatăl și cum cunosc Eu pe Tatăl” (loan 
10,14.15). Ce sublimă declaraţie! EI este singurul Fiu, Acela care este 
la sânul Tatălui, Acela despre care Dumnezeu a declarat că este „Omul 
care Îmi este tovarăș!” (Zaharia 13,7) — această legătură care există 
între El și veșnicul Dumnezeu este luată ca model, pentru a arăta 
relaţia dintre Hristos și copiii Săi de pe pământ! 

lisus ne iubește pentru că noi suntem darul Tatălui Său și 
răsplătirea lucrării Sale. El ne iubește ca pe copiii Săi. Cititorule, 
EI te iubește. Cerul însuși nu poate da nimic mai mult, nimic mai 
bun. De aceea, ai încredere! 


lisus S-a gândit la toţi aceia de pe întreg pământul care au fost 
duși în rătăcire de păstorii mincinoși. Aceia pe care El dorea să-i 
adune „ca pe oi ale pășunii Sale” erau împrăștiați printre lupi, iar 
EI a zis: „Mai am și alte oi, care nu sunt din staulul acesta; și pe 
acelea trebuie să le aduc, și ele vor asculta de glasul Meu și va fi o 
turmă și un păstor” (loan 10,16). 

„Tatăl Mă iubește, pentru că Îmi dau viaţa ca iarăși să o iau.” 
Adică: Tatăl Meu v-a iubit așa de mult, încât și pe Mine Mă iubește 
mai mult pentru că-Mi dau viața pentru răscumpărarea voastră. 
Pentru că am devenit Înlocuitorul și Garantul vostru, prin jertfa 
vieţii Mele, pentru că am plătit datoriile voastre și am purtat vina 
voastră, Eu devin mai scump pentru Tatăl. 

„Îmi dau viaţa, ca iarăși să o iau. Nimeni nu Mi-o ia cu sila, ci 
o dau Eu de la Mine. Am putere s-o dau și am putere s-o iau 
iarăși.” În timp ce, ca membru al familiei omenești, era muritor, 
ca Dumnezeu, El era izvorul vieţii pentru oameni. El S-ar fi putut 
împotrivi atacurilor morţii și ar fi putut să refuze să intre sub 
stăpânirea ei, dar El Şi-a dat viaţa de bunăvoie, pentru ca să poată 
aduce viaţa și nemurirea la lumină. El a purtat păcatul lumii, a 
suferit blestemul lui, Şi-a dat viaţa ca jertfă, pentru ca oamenii să 
nu moară veșnic. „El suferinţele noastre le-a purtat și durerile 
noastre le-a luat asupra Lui... El era străpuns pentru păcatele 
noastre, zdrobit pentru fărădelegile noastre. Pedeapsa care ne dă 
pacea a căzut peste EI, și prin rănile Lui suntem tămăduiţi. Noi 
rătăceam cu toţii ca niște oi, fiecare își vedea de drumul lui; dar 
Domnul a făcut să cadă asupra Lui nelegiuirea noastră a tuturor” 
(Isaia 53,4-6). 


| Păstorul divin 


A 
2 
(2) 


464 


CAPITOLUL 53 


ULTIMA CĂLĂTORIE PRIN GALILEEA 


Cu cât vă veți lega mai strâns de Izvorul luminii şi al 
puterii, cu atât va străluci mai multă lumină asupra 
voastră şi veți avea mai multă putere de a lucra pentru 
Dumnezeu. Bucuraţi-vă că sunteți una cu 
Dumnezeu, una cu Hristos și cu familia cerească! 


CÂND SE APROPIA ÎNCHEIEREA LUCRĂRII SALE, Hristos a 
făcut o schimbare în felul Său de a lucra. Până aici, El căutase să 
evite agitația și publicitatea. El refuzase omagiul oamenilor și 
trecuse repede dintr-un loc în altul atunci când entuziasmul 
poporului în favoarea Sa părea că trece dincolo de limita până la 
care putea să fie stăpânit. Deseori, poruncise ca nimeni să nu 
spună că este Hristosul. 

În timpul Sărbătorii Corturilor, venise la Ierusalim repede şi 
pe neobservate. Când a fost îndemnat de fraţii Săi să Se prezinte 
în public ca Mesia, El le-a răspuns: „Vremea Mea n-a sosit încă” 
(loan 7,6). A făcut drumul la Ierusalim pe neobservate şi a intrat 
în oraș neanunţat și fără să fie onorat de mulțime. Dar nu tot așa 
s-au petrecut lucrurile la ultima Sa călătorie. El părăsise Ieru- 
salimul pentru câtva timp din cauza răutăţii preoților și a rabinilor. 
Dar acum S-a hotărât să vină înapoi, călătorind cât se poate mai 
în văzul oamenilor, pe un drum mai lung și anunţându-Și 
pretutindeni sosirea, cum nu făcuse niciodată mai înainte. Se 
îndrepta către scena jertfei celei mari și atenţia oamenilor trebuia 
să fie aţintită asupra acestui act. 

„După cum a înălțat Moise șarpele în pustie, tot așa trebuie să 
fie înălţat și Fiul omului” (loan 3,14). După cum întregul Israel 

și-a îndreptat privirea către șarpele înălțat, simbolul vindecării, 
tot astfel ochii tuturor oamenilor trebuiau să fie atrași către 
Hristos, jertfa care a adus mântuirea lumii pierdute. 

Motivul care îi determinase pe fraţii Săi să-L îndemne să Se 
prezinte pe faţă la Sărbătoarea Corturilor era o greșită concepţie 
despre lucrarea lui Mesia și faptul că ei nu credeau în caracterul 
divin al lui lisus. Acum, dintr-un spirit asemănător, ucenicii ar fi 
vrut să-L împiedice să facă această călătorie la Ierusalim. Ei își 
aduceau aminte de cuvintele prin care El arătase ce-L aștepta 
acolo, cunoșteau vrăjmășia de moarte a conducătorilor religioși 
și, cu bucurie, L-ar fi sfătuit pe Domnul lor să nu meargă acolo. 

Pentru inima lui Hristos era o povară grea aceea de a-Și croi 
drum prin temerile, dezamăgirile și necredinţa ucenicilor Săi iubiți. 
Îi era greu să-i conducă spre groaza şi disperarea care-i aștepta la 
Ierusalim. lar Satana se străduia să-L zdrobească pe Fiul omului 
sub ispitele sale. Pentru ce să meargă acum la Ierusalim, la o 
moarte sigură? Pretutindeni în jur erau suflete care flămânzeau 
după pâinea vieţii. Pretutindeni se aflau oameni suferinzi, care 
așteptau cuvântul Său vindecător. Lucrarea care trebuia îndepli- 
nită prin Evanghelia harului Său de abia începuse. Iar El era plin 
de vigoarea primei tinereţi. Pentru ce să nu meargă înainte, către 
câmpurile întinse ale lumii, ducând cuvintele de har și atingerea 
puterii vindecătoare? Pentru ce să nu guste bucuria de a da lumină 
și fericire acelor milioane de oameni care zăceau în întuneric și 
necaz? Pentru ce să lase adunarea recoltei pe seama ucenicilor, 
care erau atât de slabi în credință, atât de greoi în înțelegere, atât 
de înceţi la lucru? Pentru ce să dea ochii cu moartea acum și să 
lase lucrarea care era abia la început? Vrăjmașul care dăduse piept 
cu Hristos în pustie ÎI ataca acum cu ispite mari și viclene. Dacă 
lisus ar fi cedat o singură clipă, dacă, pentru a-Și salva viaţa, Și-ar 
fi schimbat atitudinea în vreun amănunt, oricât de neînsemnat, 
agenţii lui Satana ar fi triumfat, iar lumea ar fi fost pierdută. 

Dar „lisus Și-a îndreptat faţa hotărât să meargă la Ierusalim”. 
Singura lege a vieţii Sale era voinţa Tatălui. Când se suise la templu 
în copilărie, El îi spusese Mariei: „Oare nu știaţi că trebuie să fiu 
în casa Tatălui Meu?” (Luca 2,49). La Cana, când Maria dorise 

ca El să-Și desfăşoare puterea făcătoare de minuni, răspunsul Lui 
a fost: „Nu Mi-a venit încă ceasul” (Ioan 2,4). Cu aceleași cuvinte 
le-a răspuns fraţilor Săi, când stăruiau ca El să meargă la 
sărbătoare. Dar, în planul cel mare al lui Dumnezeu, fusese 
precizat un timp anume când El trebuia să Se jertfească pentru 
păcatele oamenilor, și ceasul acela avea să sune curând. El nu 
voia să dea greș și nici să Se lase înfrânt. Pașii Lui erau îndreptaţi 
spre Ierusalim, unde vrăjmașii Lui uneltiseră timp îndelungat 
să-l ia viața; acum El voia să o ofere, s-o dea de bunăvoie. Şi-a 
îndreptat fața hotărât să meargă la persecuție, sacrificiu, lepădare 
din partea oamenilor, condamnare și moarte. 

„A trimis înainte niște soli, care s-au dus și au intrat într-un 
sat al samaritenilor, ca să-l pregătească un loc de găzduit.” Dar 
oamenii n-au vrut să-L primească, pentru că El Se îndrepta spre 
Ierusalim. Ei au interpretat lucrul acesta ca și cum Hristos i-ar fi 
preferat pe iudei, pe care ei îi urau de moarte. Dacă El ar fi venit 
să refacă templul lor și să Se închine pe Muntele Garizim, L-ar fi 
primit cu mare bucurie, dar El mergea către Ierusalim și de aceea 
nu voiau să-L găzduiască. Nu și-au dat seama că îndepărtează de 
la ușa lor cel mai bun dar al cerului. isus i-a invitat pe oameni să-L 
primească, le-a cerut ajutorul, ca să Se poată apropia de ei și să 
reverse asupra lor cele mai bogate binecuvântări. Pentru orice 
binefacere făcută faţă de El, dădea înapoi un dar mai scump. Dar, 
din cauza prejudecăţilor și bigotismului lor, samaritenii au pierdut 
totul. 

Iacov și loan, trimișii lui Hristos, se simțeau adânc jigniti de 
insulta adusă Domnului lor. Ei erau plini de indignare pentru 
faptul că El fusese tratat în felul acesta de către samaritenii pe 
care îi onora cu prezenţa Sa. Nu demult, acești ucenici fuseseră 
cu El pe muntele schimbării la față şi Îl văzuseră glorificat de 
Dumnezeu și onorat de Moise și Ilie. Și acum considerau că această 
fățișă lipsă de respect din partea samaritenilor nu trebuia să 
rămână fără o pedeapsă exemplară. 

Venind la Hristos, I-au raportat cuvintele oamenilor, spu- 
nându-l că aceștia n-au vrut să-L găzduiască nici măcar o 
noapte. Ei socoteau că I s-a făcut o mare nedreptate și, văzând 


în depărtare Muntele Carmel, unde Ilie îi omorâse pe profeţii 
mincinoși, au spus: „Vrei să poruncim să se pogoare foc din 
cer și să-i mistuie, cum a făcut Ilie?” Mare le-a fost mirarea 
văzând că pe Iisus ÎI dureau cuvintele lor și uimirea lor a crescut 
și mai mult la cuvintele de mustrare pe care le-au auzit: „Nu 
știți de ce duh sunteţi însufleţiți. Căci Fiul omului a venit nu 
ca să piardă sufletele oamenilor, ci să le mântuiască”. Și a mers 
într-alt sat. 

Misiunea lui Hristos nu este aceea de a-i constrânge pe oameni 
să-L primească. Numai Satana și oamenii stăpâniţi de duhul lui 
caută să forțeze conștiința. Sub pretenţia râvnei pentru neprihă- 
nire, oamenii se asociază cu îngerii răi ca să aducă suferință asupra 
semenilor lor, pentru a-i converti la ideile lor religioase, dar Hristos 
Se arată totdeauna plin de îndurare, căutând totdeauna să câștige 
inimile oamenilor prin descoperirea iubirii Sale. El nu poate să 
îngăduie un rival în suflet, nici să primească un serviciu făcut pe 
jumătate. El dorește o slujire de bunăvoie a inimii, sub îndemnul 
iubirii. Nu poate exista o dovadă mai convingătoare că avem duhul 
lui Satana, decât tendinţa de a-i răni și a-i distruge pe aceia care 
nu apreciază lucrarea noastră sau lucrează altfel decât considerăm 
noi că ar fi bine. 

Orice făptură umană, cu trup, suflet și spirit, este proprietatea 
lui Dumnezeu. Hristos a murit pentru a-i răscumpăra pe toți 
oamenii. Nimic nu poate fi mai jignitor pentru Dumnezeu, decât 
faptul că oamenii îi fac pe cei răscumpăraţi prin sângele 
Mântuitorului să sufere din cauza bigotismului religios. 

„Iisus a plecat de acolo şi a venit în ţinutul Iudeii, dincolo de 
Iordan. Gloatele s-au adunat din nou la EI; și, după obiceiul Său, 
a început iarăși să-i înveţe” (Marcu 10,1). 

Mare parte din lunile de la încheierea lucrării lui Hristos au 
fost petrecute în Pereea, o provincie a Iudeii, care se afla „dincolo 
de Iordan”. Aici mulțimea s-a adunat în jurul Său, ca în prima 
parte a lucrării Sale în Galileea, și au fost repetate multe dintre 
învăţăturile Sale de mai înainte. 

După cum îi trimisese pe cei doisprezece, tot astfel „a mai 
rânduit alți șaptezeci și i-a trimis doi câte doi înaintea Lui, în 

toate cetățile și în toate locurile pe unde avea să treacă El” (Luca 
10,1). Acești ucenici stătuseră câtva timp cu El și se pregătiseră 
pentru această lucrare. Când au fost trimiși cei doisprezece în 
prima lor lucrare misionară separată, lisus a fost însoțit de alți 
ucenici în călătoria Sa prin Galileea. În felul acesta, ei au avut 
privilegiul unei strânse legături cu El și al unei învățături personale 
directe. Acum, aceștia, mai mulţi la număr, trebuiau să meargă în 
lucrare. 

Îndrumările date celor șaptezeci erau asemănătoare cu cele 
date celor doisprezece, dar porunca primită de cei doisprezece 
de a nu intra în vreun oraș al neamurilor sau al samaritenilor n-a 
fost dată și celor șaptezeci. Deși Hristos fusese de curând respins 
de samariteni, iubirea Lui faţă de ei nu se schimbase. Când au 
pornit în Numele Său, cei șaptezeci au mers în primul rând în 
oraşele Samariei. 

Însăși vizita Mântuitorului în Samaria și, mai târziu, aprecierea 
samariteanului milos și marea bucurie a leprosului samaritean, 
care fusese singurul dintre cei zece leproși vindecaţi care a venit 
să-l mulţumească lui Hristos, erau pline de însemnătate pentru 
ucenici. Învățătura s-a înfipt adânc în inima lor. În însărcinarea 
pe care le-a dat-o chiar înainte de înălțare, lisus a menţionat 
Samaria, împreună cu Ierusalimul și Iudeea, ca locuri unde să 
predice în primul rând Evanghelia. Învățătura Sa îi pregătise să 
îndeplinească această însărcinare. Când au mers în Numele 
Învăţătorului lor în Samaria, i-au găsit pe oameni gata să-i 
primească. Samaritenii auziseră cuvintele de laudă ale lui Hristos 
și cunoșteau lucrările Sale pline de îndurare pentru oamenii din 
neamul lor. Ei au văzut că, fără a lua în seamă purtarea lor aspră 
faţă de El, Domnul avea numai gânduri de iubire faţă de ei și 
inima lor a fost câștigată. După înălţare, ei i-au primit bine pe 
solii Mântuitorului, și ucenicii au adunat o recoltă prețioasă dintre 
aceia care pe vremuri fuseseră cei mai aprigi vrăjmași ai lor. 
„Trestia frântă n-o va zdrobi, și mucul care mai arde încă nu-l va 
stinge; va vesti judecata după adevăr.” „Și neamurile vor nădăjdui 
în Numele Lui.” (Isaia 42,3; Matei 12,21) 


Trimiţându-i pe cei șaptezeci, isus le-a poruncit, ca și celor 
doisprezece, să nu stăruie să rămână acolo unde nu erau bine 
primiți. „În orice cetate veți intra, și nu vă vor primi”, a zis El, 
„Să vă duceţi pe ulițele ei și să ziceţi: "Scuturăm împotriva voastră 
chiar și praful din cetatea voastră, care s-a lipit de picioarele 
noastre; totuși să știți că Împărăţia lui Dumnezeu s-a apropiat de 
voľ.” Ei nu trebuiau să facă lucrul acesta din resentiment sau 
pentru că demnitatea lor fusese rănită, ci pentru a arăta cât de 
grav este să respingem solia Domnului sau pe solii Săi. Lepădarea 
slujitorilor Domnului înseamnă lepădarea lui Hristos. 

„Vă spun”, a adăugat lisus, „că în ziua judecății va fi mai ușor 
pentru Sodoma decât pentru cetatea aceasta.” Apoi, gândul I s-a 
dus la orașele din Galileea, unde săvârșise o mare parte din lucrarea 
Sa. Cu accente de adâncă întristare, El a exclamat: „Vai de tine, 
Horazine! Vai de tine, Betsaido! Căci, dacă ar fi fost făcute în Tir 
și Sidon lucrările puternice care au fost făcute în voi, de mult s-ar 
fi pocăit stând în sac și cenușă. De aceea, în ziua judecății, va fi 
mai ușor pentru Tir și Sidon decât pentru voi. Și tu, Capernaume, 
vei fi înălţat oare până la cer? Vei fi pogorât până în locuința 
morţilor”. 

Acelor orașe aglomerate din jurul Mării Galileii li se oferiseră 
cele mai bogate binecuvântări ale cerului. Zi după zi, Domnul 
vieții umblase prin mijlocul lor. Slava lui Dumnezeu, pe care 
profeţii și împărații doriseră să o vadă, strălucise asupra mulțimilor 
care se adunau pe urmele Mântuitorului. Totuși oamenii refuza- 
seră Darul ceresc. 

Făcându-se că sunt foarte prevăzători, rabinii îi avertizaseră 
pe oameni să nu primească noile învățături aduse de acest 
Învățător, deoarece teoriile și practicile Lui nu se potriveau cu 
învăţăturile din bătrâni. Oamenii au crezut ce au spus preoții și 
fariseii, în loc să caute să înțeleagă Cuvântul lui Dumnezeu. Ei îi 
onorau pe preoţi și conducători, în loc să-L onoreze pe Dum- 
nezeu, și lepădau adevărul, ca să poată ţine propriile tradiţii. Mulţi 
fuseseră impresionați și aproape convinși, dar n-au lucrat după 
aceste convingeri și n-au fost socotiți ca fiind de partea lui Hristos. 
Satana le-a prezentat ispitele lui până când lumina a început să 

pară a fi întuneric. În felul acesta, multi au lepădat adevărul care 
s-ar fi dovedit a fi salvarea sufletului lor. 

Martorul Credincios zice: „lată, Eu stau la ușă și bat” (Apo- 
calipsa 3,20). Fiecare avertizare, fiecare mustrare şi fiecare 
îndemn, care ni se dau prin Cuvântul lui Dumnezeu sau prin 
trimișii Săi, reprezintă o bătaie la ușa inimii. Este glasul lui lisus 
care cere să intre. Cu fiecare bătaie neluată în seamă, dispoziţia 
de a deschide slăbește. Dacă impresiile din partea Duhului Sfânt 
sunt dispreţuite astăzi, ele nu vor mai fi așa de puternice mâine. 
Inima devine mai puţin sensibilă și cade într-o inconștienţă 
primejdioasă cu privire la scurtimea vieţii și la durata veșniciei. 
La judecată, condamnarea noastră nu se va datora faptului că am 
cunoaște adevărul. 

Asemenea apostolilor, cei șaptezeci au primit puteri supra- 
naturale, ca un sigiliu al misiunii lor. Când și-au încheiat lucrarea, 
s-au întors cu bucurie, zicând: „Doamne, chiar și dracii ne sunt 
supuși în Numele Tău”. lisus a zis: „Am văzut pe Satana căzând 
ca un fulger din cer”. 

Lui lisus l-au venit în minte scenele trecutului și ale viitorului. 
L-a văzut pe Lucifer când a fost aruncat din locurile cerești. A 
privit apoi la scenele viitoare ale agoniei Sale, când caracterul 
înșelătorului trebuia să se descopere în faţa tuturor lumilor. A 
auzit strigătul: „S-a sfârşit” (Ioan 19,30), anunțând că mântuirea 
neamului omenesc era asigurată pentru veșnicie, că Cerul era 
asigurat pe vecie împotriva acuzațiilor, amăgirilor și pretențiilor 
pe care le-ar fi născocit Satana. 

Dincolo de crucea de pe Golgota, cu suferinţa și ocara ei, 
lisus a privit la ziua finală, ziua cea mare, când prințul puterii 
văzduhului va fi distrus odată cu pământul, care a fost mutilat 
atâta vreme prin revolta lui. lisus a văzut lucrarea răului 
terminată pentru totdeauna și pacea lui Dumnezeu umplând cerul 
și pământul. 

De aici înainte, urmașii lui Hristos trebuiau să privească la 
Satana ca la un vrăjmaș înfrânt. Pe cruce, lisus urma să câștige 
biruința pentru ei; El dorea ca ei să primească biruinţa aceasta ca 

fiind a lor. „lată”, a zis El, „că v-am dat putere să călcați peste 
șerpi și peste scorpii, și peste toată puterea vrăjmașului, și nimic 
nu vă poate vătăma.” 

Puterea nemărginită a Duhului Sfânt este apărarea oricărui 
suflet copleșit de greutăţi. Hristos nu va îngădui ca vreunul dintre 
cei care, prin pocăință și credinţă, au cerut protecţia Sa să treacă 
sub puterea vrăjmașului. Mântuitorul este alături de cei ispitiți și 
încercaţi. La El nu poate fi insucces, pierdere, imposibilitate sau 
înfrângere — noi putem totul prin Acela care ne întărește. Când 
vin ispitele și încercările, nu aștepta ca mai întâi să birui toate 
greutăţile, ci privește la Iisus, ajutorul tău. 

Există creștini care gândesc și vorbesc prea mult despre puterea 
lui Satana. Ei se gândesc la vrăjmașul lor, se roagă în privinţa lui, 
vorbesc despre el și, în închipuirea lor, el crește fără încetare. 
Este adevărat că Satana este o ființă puternică, dar, mulţumim lui 
Dumnezeu, avem un Mântuitor puternic, care l-a izgonit pe cel 
rău din cer. Satana simte plăcere când îi preamărim puterea. De 
ce să nu vorbim de lisus? De ce să nu preamărim puterea și iubirea 
Lui? 

Curcubeul făgăduinţei care înconjoară tronul de sus este o 
veşnică mărturie că „atât de mult a iubit Dumnezeu lumea, încât 
a dat pe singurul Lui Fiu, pentru ca oricine crede în EI, să nu 
piară, ci să aibă viaţă veşnică” (loan 3,16). El mărturisește 
universului că Dumnezeu nu va părăsi niciodată pe poporul Său 
în lupta cu cel rău. Aceasta este pentru noi o asigurare că vom 
primi putere și ocrotire atâta timp cât va dura stăpânirea Sa. 

Iisus a adăugat: „Totuși, să nu vă bucurati de faptul că duhurile 
vă sunt supuse, ci bucuraţi-vă că numele voastre sunt scrise în 
ceruri”. Nu vă bucuraţi că aveţi putere, ca să nu pierdeţi cumva 
din vedere dependenţa voastră de Dumnezeu. Fiţi cu băgare de 
seamă, ca să nu se apropie de voi multumirea de sine și să ajungeţi 
să lucraţi în propria putere mai degrabă decât în spiritul și tăria 
Domnului vostru. Eul este totdeauna gata să se laude, dacă într-o 
măsură oarecare lucrarea are succes. Eul se îngâmfă și se înalţă și 
cei din jur rămân cu o impresie greșită și nu înţeleg că Dumnezeu 
este totul în toți. Apostolul Pavel zice: „Când sunt slab, atunci 

sunt tare” (2 Corinteni 12,10). Când ne dăm seama de slăbiciunea 
noastră, înțelegem că trebuie să ne sprijinim pe o putere care nu 
este în noi. Nimic nu poate să pună așa de mult stăpânire pe inimă 
ca simțământul neclintit al răspunderii noastre faţă de Dumnezeu. 
Nimic nu pătrunde mai mult în profunzimea motivelor purtării 
noastre ca simțământul iubirii iertătoare a lui Hristos. Dacă avem 
părtășie cu Dumnezeu, atunci suntem umpluţi cu Duhul Său cel 
Sfânt, care ne face în stare să avem părtășie și cu semenii noștri. 
Bucuraţi-vă atunci când, prin Hristos, ați ajuns să fiți legați de 
Dumnezeu, membri ai familiei cerești. Dacă priviţi totdeauna în 
sus, veți avea simțământul continuu al slăbiciunii firii voastre 
omenești. Cu cât veţi cultiva mai puţin eul, cu atât veţi înţelege 
mai clar și tot mai mult măreţia Mântuitorului vostru. Cu cât vă 
veţi lega mai strâns de Izvorul luminii și al puterii, cu atât va 
străluci mai multă lumină asupra voastră și cu atât veţi avea mai 
multă putere de a lucra pentru Dumnezeu. Bucuraţi-vă că sunteți 
una cu Dumnezeu, una cu Hristos și cu întreaga familie cerească. 

Atunci când cei șaptezeci ascultau cuvintele lui Hristos, Duhul 
Sfânt imprima în mintea lor realităţile vii și scria adevărul pe tablele 
inimii lor. Deși erau înconjurați de o mulțime de oameni, li se 
părea că sunt singuri cu Dumnezeu. 

Văzând că ei înţeleg spiritul învăţăturii date atunci, lisus S-a 
bucurat în Duhul Sfânt și a zis: „Tată, Doamne al cerului și al 
pământului, Te laud, pentru că ai ascuns aceste lucruri de cei 
înţelepţi și pricepuţi și le-ai descoperit pruncilor. Da, Tată, fiindcă 
așa ai găsit cu cale Tu. Toate lucrurile Mi-au fost date în mâini de 
Tatăl Meu și nimeni nu știe cine este Fiul, afară de Tatăl; nici 
cine este Tatăl, afară de Fiul și acela căruia vrea Fiul să i-L 
descopere.” 

Oamenii onoraţi ai lumii, considerați oameni mari și înţelepţi, 
cu toată înțelepciunea pe care se mândreau că o au, n-au putut să 
înțeleagă caracterul lui Hristos. Ei ÎI judecau după înfățișare, după 
umilința la care era supus ca ființă omenească. Dar pescarilor și 
vameșilor le fusese dat să-L vadă pe Cel Nevăzut. Nici ucenicii 
nu ajunseseră să înțeleagă tot ce dorea Iisus să le descopere, dar, 
puțin câte puţin, atunci când se predau puterii Duhului Sfânt, 


mintea lor era luminată. Ei își dădeau seama că puternicul 
Dumnezeu, îmbrăcat în veșmântul trupului omenesc, Se afla între 
ei. lisus S-a bucurat că, deși cei înţelepţi și pricepuţi nu aveau 
această cunoștință, ea le fusese descoperită acestor oameni umili. 
Adesea, când prezentase textele Scripturilor Vechiul Testament 
și arătase aplicaţia lor la Sine și la lucrarea Sa de ispășire, oamenii 
fuseseră treziți de Duhul Său cel Sfânt și înălțați într-o atmosferă 
cerească. Ei înțelegeau adevărurile spirituale spuse prin profeţi, 
mai bine chiar decât înșiși scriitorii lor. De aici înainte, ei urmau 
să citească scrierile Vechiului Testament nu ca pe doctrinele 
cărturarilor și fariseilor, nici ca pe niște cuvinte ale unor oameni 
înţelepţi care muriseră, ci ca pe o nouă descoperire de la 
Dumnezeu. Ei L-au văzut pe Acela „pe care lumea nu-L poate 
primi, pentru că nu-L vede și nu-L cunoaște; dar voi ÎI cunoaşteţi, 
căci rămâne cu voi, și va fi în voi” (loan 14,17). 

Singura cale prin care putem câștiga o cunoștință desăvârșită 
a adevărului este să ne păstrăm inima plină de iubire și supusă 
faţă de Duhul lui Hristos. Inima trebuie să fie curăţită de îngâmfare 
și mândrie și eliberată de tot ce a ţinut-o în stăpânire, pentru ca 
Hristos să poată fi întronat în ea. Știința omenească este prea 
mărginită ca să înţeleagă lucrarea de ispășire. Planul de Mântuire 
este așa de larg cuprinzător, încât filozofia nu-l poate explica. Va 
rămâne totdeauna o taină pe care cugetarea cea mai adâncă nu o 
poate cuprinde. Știința mântuirii nu poate fi explicată, dar poate 
fi cunoscută prin experienţă. Numai acela care își vede păcătoșenia 
poate aprecia valoarea nemărginită a Mântuitorului. 

Îndrumările date de Hristos, când Își croia drum încet din 
Galileea către Ierusalim, erau pline de învățături. Oamenii ascultau 
cuvintele Sale cu multă atenţie. În Pereea şi în Galileea, oamenii 
erau mai puţin sub stăpânirea bigotismului iudaic decât în Iudeea, 
și învăţăturile Sale au găsit un ecou în inimile lor. 

În aceste ultime luni ale lucrării Sale, au fost rostite multe 
dintre parabole. Preoţii şi rabinii ÎI urmăreau cu o ură mereu 
crescândă și El a învăluit în simboluri avertizările pe care le dădea. 
Ei nu puteau înţelege greșit ce voia El să spună, însă nu puteau să 
găsească în cuvintele Lui nimic pe care să întemeieze o acuzaţie 

împotriva Lui. În parabola cu vameșul și fariseul, rugăciunea 
arogantă: „Dumnezeule, Îţi mulțumesc că nu sunt ca ceilalți 
oameni” era într-un contrast izbitor cu cererea pocăinței: „Ai milă 
de mine, păcătosul” (Luca 18,11.13). În felul acesta, Hristos a 
mustrat făţărnicia iudeilor. Sub simbolul smochinului neroditor 
și al cinei celei mari, El a prevestit nenorocirea care trebuia să 
cadă peste un popor nepocăit. Cei care lepădaseră în mod 
batjocoritor chemarea la praznicul Evangheliei au auzit cuvintele 
sale de avertizare: „Vă spun că niciunul dintre cei poftiți nu va 
gusta din cina Mea” (Luca 14,24). 

Învățătura dată ucenicilor a fost foarte prețioasă. Parabola cu 
văduva stăruitoare și prietenul care cerea pâine la miezul nopții 
dădea o nouă putere cuvintelor Sale: „Cereţi și vi se va da, căutați 
și veți găsi, bateţi și vi se va deschide” (Luca 11,9). Și adesea, 
când credinţa lor se clătina, erau întăriți când își aminteau că 
Hristos spusese: „Dumnezeu nu va face dreptate aleșilor Lui, care 
strigă zi și noapte către El, măcar că zăbovește față de ei? Vă 
spun că le va face dreptate în curând” (Luca 18,7.8). 

Hristos a repetat acea frumoasă parabolă cu oaia pierdută. El 
a dezvoltat mai departe învățătura ei prin pilda cu banul de argint 
pierdut și prin pilda fiului risipitor. Ucenicii nu puteau atunci să 
înțeleagă pe deplin aceste învățături, dar, după revărsarea Duhului 
Sfânt, când au văzut cum vin neamurile la credinţă și mânia aprinsă 
a iudeilor, au înțeles mai bine învăţătura despre fiul risipitor și au 
putut pătrunde bucuria cuvintelor lui Hristos: „Trebuie să ne 
veselim și să ne bucurăm; căci acest fiu al meu era mort și a înviat; 
era pierdut și a fost găsit” (Luca 15,32.24). Şi când au mers în 
Numele Domnului lor, dând piept cu vorbirile de rău, sărăcia și 
persecuția, adesea și-au îmbărbătat inima, repetând cuvintele pe 
care le rostise El în această ultimă călătorie: „Nu te teme, turmă 
mică; pentru că Tatăl vostru vă dă cu plăcere Împărăţia. Vindeţi 
ce aveți și daţi milostenie. Faceţi-vă rost de pungi, care nu se 
învechesc, o comoară nesecată în ceruri, unde nu se apropie hoțul, 
și unde nu roade molia. Căci unde este comoara voastră, acolo 
este și inima voastră” (Luca 12,32-34). 


CAPITOLUL 54 


SAMARITEANUL MILOS 


Mijlocul prin care se îndepărtează întunericul 
este primirea luminii. Cea mai bună cale de a trata 
rătăcirea este prezentarea adevărului. Descoperirea 

iubirii lui Dumnezeu face să iasă la iveală 
diformitatea şi păcătoşenia inimii egoiste. 


ÎN PARABOLA DESPRE SAMARITEANUL MILOS, Hristos 
ilustrează natura adevăratei religii. El arată că ea nu constă din 
sisteme, crezuri sau ritualuri, ci din îndeplinirea faptelor de iubire, 
din a face cât mai mult bine altora, dintr-o bunătate adevărată. 

În timp ce Hristos îi învăța pe oameni, „un învățător al Legii s-a 
sculat să-L ispitească și a zis: 'Învățătorule, ce să fac ca să moş- 
tenesc viaţa veșnică?” Cu atenţia încordată, mulțimea adunată 
aştepta răspunsul. Preoţii și rabinii crezuseră că-L vor prinde în 
cursă pe Hristos cu această întrebare. Dar Mântuitorul a evitat 
controversa. El a cerut răspunsul chiar de la cel care-L întrebase: 
„Ce este scris în Lege?” a zis El. „Cum citeşti în ea?” Iudeii încă 
ÎI mai acuzau pe Iisus că nu apreciază legea dată pe Sinai. Dar El 
a legat problema mântuirii de păzirea poruncilor lui Dumnezeu. 

Învățătorul legii a zis: „Să iubești pe Domnul Dumnezeul tău, 
cu toată inima ta, cu tot sufletul tău, cu toată puterea ta și cu tot 
cugetul tău; și pe aproapele tău ca pe tine însuţi”. lisus a zis: 
„Bine ai răspuns; fă așa și vei avea viaţa veșnică”. 

Învățătorul legii nu era mulţumit de poziţia pe care o 
adoptaseră fariseii și nici de faptele lor. El studiase Scripturile cu 
dorinţa de a cunoaște adevăratul lor înţeles. Se interesase foarte 


Capitolul acesta se bazează pe cele relatate în Luca 10,25-37. 

mult de această problemă și întrebase cu sinceritate: „Ce să fac?” 
În răspunsul său cu privire la cererile legii, el trecuse cu vederea 
mulțimea preceptelor privitoare la ceremonii și ritualuri. El nu 
susținea că acestea n-au valoare, ci prezentase cele două mari 
principii de care erau legate legea și prorocii. Faptul că a lăudat 
răspunsul acesta L-a așezat pe Mântuitorul într-o poziţie favo- 
rabilă faţă de rabini. Ei nu puteau să-L condamne pentru că apro- 
base ceea ce fusese prezentat de un învățător al legii. 

„Fă așa și vei avea viaţa veșnică”, a zis lisus. El prezentase 
legea ca pe un tot divin și în această învăţătură arătase că nu este 
cu putinţă să ţii un precept și să calci un altul, deoarece același 
principiu le călăuzește pe toate. Viitorul omului va fi determinat 
de ascultarea lui de toată legea. Iubirea supremă față de Dumnezeu 
și iubirea nepărtinitoare faţă de om sunt principiile care trebuie 
să ne conducă viaţa. 

Cărturarul acesta și-a dat seama că este un călcător al legii. 
Cuvintele cercetătoare ale lui Hristos l-au convins de acest lucru. 
El nu împlinise neprihănirea legii, pe care pretindea că o cunoaște 
și o înţelege. El nu dovedise iubire faţă de semenii săi. Se cerea 
pocăință, dar, în loc să se pocăiască, el a încercat să se îndreptăţească. 
În loc să recunoască adevărul, a căutat să arate cât de grea este 
împlinirea poruncii. El sperase să înlăture în felul acesta 
convingerea și să se îndreptăţească în faţa oamenilor. Cuvintele 
Mântuitorului arătaseră că întrebarea lui n-avea rost, întrucât 
fusese în stare să dea singur un răspuns. Totuși a pus o altă 
întrebare, zicând: „Și cine este aproapele meu?” 

Printre iudei, întrebarea aceasta pricinuia o nesfârșită dispută. 
Ei n-aveau nicio îndoială cu privire la păgâni și samariteni — aceștia 
erau străini și vrăjmași. Dar unde trebuia să se facă deosebire, în 
cadrul propriei națiuni, între diferitele clase ale societăţii? Pe cine 
ar trebui să privească preotul, rabinul, mai-marele, ca semen al 
său? Ei își petreceau toată viaţa într-un șir de ceremonii, prin 
care căutau să se curățească. Legătura cu gloata neștiutoare, 
spuneau ei, i-ar fi întinat și le-ar fi cerut eforturi obositoare pentru 
a se curăţi. Să-i privească oare și pe cei „necuraţi” ca semeni ai 
lor? 


Iisus nu S-a lăsat nici acum atras în controversă. El n-a dezvăluit 
bigotismul celor care căutau să-L condamne. Dar a prezentat în 
fața ascultătorilor Săi, printr-o parabolă simplă, un tablou de prea 
îmbelșugată iubire cerească, care a mișcat toate inimile și a scos 
de la învățătorul legii o mărturisire a adevărului. 

Mijlocul prin care se îndepărtează întunericul este primirea 
luminii. Cea mai bună cale de a trata rătăcirea este prezentarea 
adevărului. Descoperirea iubirii lui Dumnezeu face să iasă la iveală 
diformitatea și păcătoșenia inimii egoiste. 

„Un om”, a zis lisus, „se cobora din Ierusalim la Ierihon. A 
căzut între niște tâlhari, care l-au dezbrăcat, l-au jefuit de tot, 
l-au bătut zdravăn, au plecat și l-au lăsat aproape mort. Din 
întâmplare, se cobora pe același drum un preot; și, când a văzut 
pe omul acesta, a trecut înainte, pe alături. Un levit trecea și el 
prin locul acela și, când l-a văzut, a trecut înainte, pe alături” 
(Luca 10,30-32). Lucrul acesta nu era ceva închipuit, ci un fapt 
adevărat, cunoscut ca fiind exact aşa cum era prezentat. Preotul 
și levitul care trecuseră pe alături se aflau printre ascultătorii lui 
Hristos. 

Mergând de la Ierusalim la Ierihon, călătorul trebuia să treacă 
printr-o parte a pustiei Iudeii. Drumul cobora printr-o trecătoare 
sălbatică, stâncoasă, plină de tâlhari; locul acela era adesea scena 
multor violenţe. Tocmai aici fusese atacat călătorul, i se luase tot 
ce avea mai de preţ, fusese rănit, bătut și lăsat pe marginea 
drumului, aproape mort. Pe când zăcea astfel, a venit pe drumul 
acela preotul, dar el a aruncat doar o privire către omul rănit. 
Apoi s-a arătat levitul. Curios să știe ce se întâmplase, s-a oprit și 
a privit la cel suferind. El știa prea bine ce ar fi trebuit să facă, 
dar nu era o datorie plăcută. Ar fi vrut mai bine să nu fi trecut pe 
drumul acela, ca să nu-l fi văzut pe rănit. Și-a zis însă că lucrul 
acela nu-l privea. 

Amândoi oamenii aceia aveau ocupaţii sfinte și pretindeau că 
sunt tălmăcitori ai Scripturilor. Făceau parte din clasa de oameni 
aleși în mod deosebit ca reprezentanţi ai lui Dumnezeu înaintea 
oamenilor. Ei trebuiau să fie „îngăduitori cu cei neștiutori și 
rătăciţi” (Evrei 5,2), ca să-i poată face pe oameni să înțeleagă 

marea iubire a lui Dumnezeu față de neamul omenesc. Lucrarea 
la care erau chemaţi se asemăna cu lucrarea lui Hristos, pe care 
El o descrisese astfel: „Duhul Domnului este peste Mine, pentru 
că M-a uns să vestesc săracilor Evanghelia; M-a trimis să 
tămăduiesc pe cei cu inima zdrobită; să propovăduiesc robilor de 
război slobozenia și orbilor căpătarea vederii; să dau drumul celor 
apăsaţi” (Luca 4,18). 

Îngerii cerului văd nenorocirea familiei lui Dumnezeu de 
pe pământ și sunt gata să colaboreze cu oamenii, pentru a 
îndepărta suferinţa și apăsarea. În providenţa Sa, Dumnezeu 
i-a adus pe preot și pe levit pe această cale, unde zăcea omul 
rănit, ca ei să vadă nevoia lui de milă și de ajutor. Tot cerul aștepta 
să vadă dacă inima acestor oameni va fi mișcată de milă faţă de 
suferința omenească. Mântuitorul era Acela care îi condusese 
pe evrei în pustie; prin stâlpul de nor și de foc, El dăduse o 
învățătură cu totul deosebită de aceea pe care o primeau 
oamenii acum de la preoții și învățătorii lor. Măsurile pline de 
milă prevăzute de lege aveau în vedere până și cele mai umile 
animale, care nu pot să-și exprime prin cuvinte nevoia și suferința 
lor. În privința aceasta, se dăduseră îndrumări fiilor lui Israel 
prin Moise: „Dacă întâlnești boul vrăjmașului tău sau măgarul 
lui rătăcit, să i-l aduci acasă. Dacă vezi măgarul vrăjmașului 
tău, căzut sub povara lui, să nu treci pe lângă el, ci să-i ajuţi să 
ia povara de pe măgar” (Exodul 23,4.5). Dar, în omul rănit de 
tâlhari, lisus prezenta cazul unui frate în suferință. Cu cât mai 
mult ar fi trebuit să le fie milă de el decât de o vită de povară! 
Lor li se făcuse cunoscut prin Moise că Domnul Dumnezeul 
lor, „Dumnezeul cel mare, puternic și înfricoșat”, face 
„dreptate orfanului și văduvei și iubește pe străin”. Și El a 
poruncit: „Să iubiţi de aceea pe străin; să-l iubiţi ca pe voi 
înşivă” (Deuteronom 10,17-19; Levitic 19,34). 

lov spusese: „Străinul nu petrece noaptea afară; ci mi-am 
deschis ușa ca să intre călătorul”. Și când cei doi îngeri 
preschimbaţi în oameni au venit în Sodoma, Lot s-a plecat cu faţa 
la pământ și a zis: „Domnii mei, intraţi vă rog în casa robului 
vostru, ca să rămâneți peste noapte” (lov 31,32; Geneza 19,2). 


Cu toate că aceste învățături erau cunoscute preotului și levitului, 
ei nu le-au pus în practică în viaţa lor. Educaţi în școala 
bigotismului naţional, ei deveniseră egoiști, mărginiți și exclusiviști. 
Când au privit la omul rănit, n-au știut dacă este din neamul lor 
sau nu. Se gândeau că s-ar putea să fie samaritean și, de aceea, au 
trecut pe alături. 

În purtarea lor, aşa cum o descrisese Hristos, învățătorul legii 
n-a văzut nimic contrar celor pe care le știa el cu privire la cerințele 
legii. Dar acum s-a prezentat o nouă scenă. 

Un samaritean, fiind în călătorie, ajunge la locul în care era 
suferindul și, când l-a văzut, i s-a făcut milă de el. Nu s-a mai 
întrebat dacă străinul era iudeu sau dintre neamuri. Dacă cel căzut 
era iudeu, samariteanul știa bine că, dacă ar fi fost invers, omul 
l-ar fi scuipat în faţă și ar fi trecut dispreţuitor pe alături. Dar el 
n-a ezitat din cauza aceasta. Nu s-a gândit nici la faptul că el 
însuși putea să fie în primejdie, dacă întârzia în locul acela. Îi era 
de ajuns că avea în faţă o ființă omenească aflată în nevoie și 
suferinţă. Și-a scos haina, ca să-l acopere. A folosit uleiul și vinul 
luate pentru sine în călătorie, ca să aline suferinţa și să-l întărească 
pe cel rănit. L-a așezat apoi pe asinul lui și a pornit încet, cu pas 
domol, așa încât străinul să nu fie mișcat și să sufere mai mult. L-a 
dus la un han și a avut toată noaptea grijă de el, supraveghindu-l 
cu multă atenţie. Dimineaţa, întrucât străinul se mai întremase, 
samariteanul s-a hotărât să meargă mai departe, pe drumul său. 
Dar, înainte de a face lucrul acesta, l-a dat în grija hangiului, a 
plătit totul și a mai lăsat și o sumă de rezervă pentru străin; și, 
nefiind mulţumit numai cu atât, a luat măsuri și pentru alte nevoi, 
spunând gazdei: „Ai grijă de el și orice vei mai cheltui, îți voi da 
înapoi la întoarcere”. 

Odată încheiată parabola, lisus Şi-a îndreptat privirea către 
învățătorul legii, cu o expresie care părea că-i citește sufletul, și a 
zis: „Care dintre acești trei ţi se pare că a dat dovadă că este 
aproapele celui ce căzuse între tâlhari?” (Luca 10,36) 

Nici acum, învățătorul legii n-ar fi vrut să rostească numele de 
samaritean cu buzele sale și a răspuns: „Cel ce și-a făcut milă cu 
el”. Iisus a zis: „Du-te de fă și tu la fel”. 

În felul acesta, s-a răspuns pentru totdeauna la întrebarea: „Cine 
este aproapele meu?” Hristos a arătat că aproapele nostru nu 
înseamnă numai cineva din biserică sau de credința noastră. Nu 
trebuie să facem nicio deosebire de rasă, culoare sau clasă. Aproapele 
nostru este orice om care are nevoie de ajutorul nostru. Aproapele 
nostru este orice suflet rănit și zdrobit de vrăjmaşul. Aproapele nostru 
este oricine este proprietatea lui Dumnezeu. 

În parabola despre samariteanul milos, lisus a prezentat tabloul 
Său și al misiunii Sale. Omul a fost înșelat, rănit, jefuit și ruinat 
de Satana și lăsat să piară, dar Mântuitorului I-a fost milă de 
starea noastră neajutorată. El a părăsit slava Sa, pentru a veni să 
ne mântuiască. El ne-a găsit când eram aproape de moarte și S-a 
ocupat de cazul nostru. Ne-a vindecat rănile. Ne-a acoperit cu 
haina neprihănirii Sale. Ne-a oferit un loc de scăpare și a luat 
toate măsurile pentru noi, prin prețul plătit de El. A murit ca să 
ne răscumpere. Arătând către propriul exemplu, El zice către 
urmașii Săi: „Vă poruncesc aceste lucruri, ca să vă iubiţi unii pe 
alții”. „Cum v-am iubit Eu, așa să vă iubiţi și voi unii pe alţii” 
(loan 15,17; 13,34). 

Întrebarea pusă lui lisus de învățătorul legii fusese: „Ce trebuie 
să fac?” Și Iisus, recunoscând că iubirea faţă de Dumnezeu și 
faţă de om este împlinirea legii, a spus: „Fă așa și vei avea viaţă”. 
Samariteanul ascultase de îndemnurile unei inimi bune și 
iubitoare, dovedindu-se astfel un împlinitor al legii. Hristos l-a 
îndemnat pe învățătorul legii: „Du-te de fă și tu la fel”. De la 
copiii lui Dumnezeu se așteaptă să facă, nu numai să zică: „Cine 
zice că rămâne în El trebuie să trăiască și el cum a trăit lisus” 
(1 loan 2,6). 

Învățătura aceasta nu este mai puţin necesară astăzi decât pe 
vremea când a dat-o lisus. Egoismul și formalismul rece aproape au 
stins focul iubirii și au îndepărtat însușirile plăcute, care trebuie să 
înfrumuseţeze caracterul. Mulţi dintre cei care mărturisesc Numele 
Lui au pierdut din vedere faptul că toţi creștinii trebuie să-L 
reprezinte pe Hristos. Dacă nu se dă pe față jertfire de sine pentru 
binele altora — în cercul familiei, între vecini, în biserică și oriunde 
am fi, atunci — oricare ar fi mărturisirea gurii, noi nu suntem creștini. 


Hristos a legat interesul Său de cel al oamenilor și ne cere să 
devenim una cu El pentru salvarea omenirii. „Fără plată aţi primit, 
fără plată să daţi”, zice El (Matei 10,8). Păcatul este cel mai mare 
dintre toate relele și datoria noastră este să avem milă și să-l ajutăm 
pe păcătos. Sunt mulţi care greșesc și care își simt rușinea și 
nebunia. Ei sunt flămânzi după cuvinte de încurajare. Ei privesc 
la greșelile și rătăcirile lor până ajung aproape de disperare. Noi 
nu trebuie să neglijăm aceste suflete. Dacă suntem creștini, nu 
trebuie să trecem pe alături, ţinându-ne cât mai departe tocmai 
de aceia care au mai multă nevoie de ajutorul nostru. Când vedem 
ființe omenești în suferință, fie din cauza bolilor, fie din cauza 
păcatului, să nu zicem niciodată: „Aceasta nu mă privește”. 

„Voi, care sunteţi duhovnicești, să-l ridicaţi pe unul ca acesta cu 
duhul blândeţii” (Galateni 6,1). Prin credinţă și rugăciune, puterea 
vrăjmașului este dată înapoi. Spuneţi cuvinte de credinţă și curaj, 
care vor fi ca un balsam vindecător pentru cel zdrobit și rănit. Mulţi, 
foarte mulţi, au slăbit și și-au pierdut curajul în marea bătălie a vieții, 
când un cuvânt de amabilă îmbărbătare i-ar fi întărit ca să biruie. 
Niciodată să nu trecem pe lângă un suflet suferind, fără a căuta să-i 
dăm mângâierea cu care suntem mângâiaţi de Dumnezeu. 

Toate acestea sunt numai împlinirea principiului Legii, principiu 
ilustrat prin parabola samariteanului milos și manifestat în viaţa 
lui lisus. Caracterul Său descoperă adevărata însemnătate a legii 
și ne arată ce înseamnă să-l iubim pe aproapele nostru ca pe noi 
înșine. Și când manifestă îndurare, bunătate și iubire faţă de toţi 
oamenii, copiii lui Dumnezeu dovedesc caracterul rânduielilor 
cerului. Ei dau mărturie că „Legea Domnului este desăvârșită și 
înviorează sufletul” (Psalmi 19,7). Şi oricine nu manifestă această 
iubire calcă legea pe care pretinde că o onorează. Atitudinea față 
de fraţii noștri arată care este atitudinea noastră faţă de 
Dumnezeu. lubirea de Dumnezeu în inimă este singurul izvor 
pentru iubirea față de aproapele. „Dacă zice cineva: "Eu iubesc 
pe Dumnezeu”, și urăște pe fratele său, este un mincinos, căci 
cine nu iubește pe fratele, pe care-l vede, cum poate să iubească 
pe Dumnezeu, pe care nu-L vede?” Preaiubiţilor, „dacă ne iubim 
unii pe alţii, Dumnezeu rămâne în noi, şi dragostea Lui a ajuns 
desăvârșită în noi” (1 loan 4,20.12). 

CAPITOLUL 55 


FĂRĂ SĂ ATRAGĂ PRIVIRILE 


Împărăția lui Dumnezeu nu vine în asa fel încât să 
atragă atenția. Evanghelia harului lui Dumnezeu, cu 
spiritul ei de lepădare de sine, nu poate 
să fie niciodată în armonie cu spiritul lumii. 
Principiile lor sunt opuse. 


CÂŢIVA FARISEI AU VENIT LA IISUS cu întrebarea: „Când va 
veni Împărăţia lui Dumnezeu?” Trecuseră mai mult de trei ani de 
când loan Botezătorul vestise cu sunet de trâmbiţă prin ţară solia: 
„Împărăţia cerurilor este aproape” (Matei 3,2). Dar, până la data 
aceea, fariseii n-au văzut nicio dovadă despre întemeierea 
Împărăției. Mulţi dintre cei care îl respinseseră pe Ioan și care se 
împotriveau lui lisus la orice pas lăsau să se înțeleagă că lucrarea 
Lui dăduse greș. 

lisus a răspuns: „Împărăţia lui Dumnezeu nu vine în așa fel ca 
să izbească privirile. Nu se va zice: "Uite-o aici sau uite-o colo! 
Căci iată că Împărăţia lui Dumnezeu este înăuntrul vostru”. 
Împărăţia lui Dumnezeu începe în inimă. Nu căuta manifestări 
ale puterii pământești, care să arate venirea ei. 

„Vor veni zile”, a zis El către ucenici, „când veţi dori să vedeți 
una din zilele Fiului omului, și n-o veţi vedea.” Din cauză că nu 
este însoţită de strălucire lumească, sunteţi în primejdia de a nu 
observa slava misiunii Mele. Nu vă daţi seama cât de mare este 
privilegiul de a avea între voi, deși înveșmântat în corp omenesc, 
pe Acela care este viaţa și lumina oamenilor. Vor veni zile când 
veți privi cu dor înapoi la ocaziile de care vă bucuraţi acum, când 
umblați și vorbiţi cu Fiul lui Dumnezeu. 


Capitolul acesta se bazează pe cele relatate în Luca 17,20-22. 


Din cauza egoismului și a firii lor pământești, nici ucenicii lui 
lisus nu puteau înțelege slava spirituală pe care căuta să le-o 
descopere. Numai după înălțarea lui Hristos la Tatăl Său și 
revărsarea Duhului Sfânt asupra credincioşilor, ucenicii au înţeles 
pe deplin natura și misiunea Mântuitorului. După ce au primit 
botezul Duhului, au început să-și dea seama că fuseseră chiar în 
faţa Domnului măririi. Când le-au revenit în memorie cuvintele 
lui Hristos, mintea le-a fost deschisă ca să înţeleagă profetiile și 
să înțeleagă minunile pe care le făcuse El. Minunile vieţii Lui 
le-au trecut pe dinainte și erau ca niște oameni treziți dintr-un 
vis. Și-au dat seama că, într-adevăr, „Cuvântul S-a făcut trup și a 
locuit printre noi plin de har și de adevăr; și noi am privit slava 
Lui, o slavă întocmai ca slava singurului născut din Tatăl” (loan 
1,14). Hristos, într-adevăr, a venit de la Dumnezeu într-o lume 
plină de păcat, pentru a-i mântui pe fiii și fiicele lui Adam. Ucenicii 
își dădeau acum mai puţină importanță decât înainte de a-și da 
seama de lucrul acesta. Niciodată nu oboseau repetând cuvintele 
și faptele Lui. Învățăturile Lui, pe care le înţeleseseră prea puţin, 
acum le-au revenit în minte într-o nouă lumină. Scripturile au 
devenit pentru ei o carte nouă. 

Când au studiat profeţiile care mărturiseau despre Hristos, 
ucenicii au intrat în legătură cu Dumnezeirea și au învăţat de la 
Acela care Se înălţase la cer, pentru a încheia lucrarea pe care o 
începuse pe pământ. Au recunoscut faptul că în El era o știință 
pe care nicio ființă omenească, lipsită de ajutorul dumnezeiesc, 
nu o putea înțelege. Ei aveau nevoie de ajutorul Aceluia despre 
care profetizaseră regi, profeţi și oameni neprihăniți. Cu uimire 
au citit și recitit descrierile profetice ale caracterului și lucrării 
Sale. Cât de neclare fuseseră pentru ei scrierile profetice! Cât de 
greoi fuseseră în a primi marile adevăruri care mărturiseau despre 
Hristos! Privindu-L în umilința Lui, când a umblat printre oameni, 
ei nu înţeleseseră taina întrupării Sale, caracterul dublu al naturii 
Sale. Parcă fuseseră legaţi la ochi, ca să nu poată să recunoască 
pe deplin dumnezeirea în corpul omenesc. Dar, după ce au fost 
iluminaţi de Duhul Sfânt, cum ar mai fi dorit să-L vadă iarăși și să 
se așeze la picioarele Lui! Cum ar fi dorit să vină la El, ca să le 
explice pasajele din Scriptură pe care ei nu le înțelegeau! Cât de 

atenţi ar fi ascultat cuvintele Lui! Ce a vrut să spună Iisus când a 
zis: „Mai am să vă spun multe lucruri, dar acum nu le puteți purta” 
(loan 16,12)? Cât ar fi dorit să le ştie pe toate! Le părea rău că 
avuseseră o credință atât de slabă, că ideile lor fuseseră atât de 
departe de ţintă și că greşiseră atât de mult în înţelegerea realității. 

Dumnezeu trimisese un sol ca să vestească venirea lui Hristos 
și să atragă atenţia poporului iudeu și a lumii către misiunea Sa, 
pentru ca oamenii să se poată pregăti să-L primească. Personajul 
minunat vestit de loan fusese printre ei peste treizeci de ani, și ei 
într-adevăr nu L-au recunoscut ca trimis al lui Dumnezeu. Ucenicii 
au avut remușcări din cauză că îngăduiseră ca necredinţa timpului 
să influenţeze și părerile lor și să le întunece înţelegerea. Lumina 
acestei lumi întunecate strălucise prin negură, iar ei nu fuseseră 
în stare să înțeleagă de unde veneau aceste raze. Se întrebau pentru 
ce se purtaseră în așa fel, încât Hristos să fie nevoit să-i mustre. 
Repetau adesea discuţiile pe care le avuseseră cu El și își ziceau: 
De ce am îngăduit noi ca ideile pământești și opoziția preoților și 
rabinilor să ne încurce mintea, așa încât n-am înţeles că Unul mai 
mare decât Moise era între noi, că Cineva mai înțelept decât 
Solomon ne învăţa? Cât de surde au fost urechile noastre! Cât de 
slabă a fost înţelegerea noastră! 

Toma nu voise să creadă înainte de a pune degetul pe rana 
făcută de soldaţii romani. Petru Îl tăgăduise când era umilit ȘI 
lepădat. Aceste amintiri dureroase le reveneau în minte cu atâta 
claritate. Ei fuseseră cu El, dar nici nu-L cunoscuseră, nici nu-L 
apreciaseră. Dar acum, când își recunoșteau necredinţa, toate 
aceste lucruri le tulburau atât de mult inimile! 

Când preoții și mai-marii s-au unit împotriva lor și i-au adus în 
faţa judecătorilor și i-au aruncat în închisoare, urmașii lui Hristos 
s-au bucurat „că au fost socotiți vrednici să sufere pentru Numele 
Lui” (Fapte 5,41). S-au bucurat că pot dovedi în fața oamenilor 
și a îngerilor că au recunoscut slava lui Hristos și au ales să-L 
urmeze, chiar dacă pentru aceasta aveau să piardă totul. 

Și astăzi este tot aşa de adevărat ca și pe timpul apostolilor că, 
fără lumina dată de Duhul Sfânt, natura omenească nu poate să 
înţeleagă slava lui Hristos. Adevărul și lucrarea lui Dumnezeu nu 
sunt apreciate de o creștinătate iubitoare de lume și de compro- 


misuri. Dar urmașii Domnului nu vor putea fi întâlniți pe căi 
ușoare, căutând slava pământească și conformarea cu lumea. Ei 
sunt mult înainte pe cărările trudei, ale umilinţei și ocării, în 
fruntea luptei împotriva „căpeteniilor, împotriva domniilor, 
împotriva stăpânitorilor întunericului acestui veac, împotriva 
duhurilor răutăţii care sunt în locurile cerești” (Efeseni 6,12). Și 
acum, ca și pe vremea lui Hristos, ei sunt greșit înţeleși, ocărâţi și 
apăsaţi de preoţii și fariseii timpului lor. 

Împărăţia lui Dumnezeu nu vine în așa fel, încât să atragă 
atenţia. Evanghelia harului lui Dumnezeu, cu spiritul ei de lepădare 
de sine, nu poate să fie niciodată în armonie cu spiritul lumii. 
Principiile lor sunt opuse. „Omul firesc nu primește lucrurile 
Duhului lui Dumnezeu, căci, pentru el, sunt o nebunie; și nici 
nu le poate înţelege, pentru că trebuie judecate duhovnicește” 
(1 Corinteni 2,14). 

Dar, în lumea religioasă de azi, sunt mulți aceia care cred că 
trebuie să lucreze pentru întemeierea Împărăției lui Hristos ca 
organizație pământească, lumească. Ei doresc să facă din Domnul 
stăpânitorul regatelor lumii acesteia, conducător în curțile, în 
taberele și în adunările ei legislative, în palatele și pieţele ei. Ei 
așteaptă ca El să domnească prin prevederi legale, impuse de 
autoritatea omenească. Deoarece acum Hristos nu este aici în 
persoană, ei vor căuta să acționeze în locul Lui, pentru a pune în 
aplicare legile Împărăției Sale. Stabilirea unei asemenea împărăţii 
este ceea ce doreau iudeii din zilele lui Hristos. Ei L-ar fi primit 
pe Iisus, dacă El ar fi voit să întemeieze o împărăție pământească, 
să impună ceea ce considerau ei ca fiind legi ale lui Dumnezeu și 
să-i facă exponenți ai voinţei Lui și delegaţi ai autorităţii Sale. 
Dar El a zis: „Împărăţia Mea nu este din lumea aceasta” (loan 
18,36). El nu dorea un tron pământesc. 

Cârmuirea din vremea lui lisus era coruptă și persecutoare; în 
toate părţile erau abuzuri flagrante, oprimare, intoleranţă și 
cruzime. Cu toate acestea, Mântuitorul n-a încercat să facă 
reforme civile. El n-a atacat abuzurile naţionale, nici nu i-a 
condamnat pe vrăjmașii naţiunii. El nu S-a amestecat în treburile 
autorităţilor sau ale administraţiei celor de la putere. Acela, care 
ne-a fost pildă S-a ţinut departe de guvernele pământești. Nu 

pentru că era indiferent la suferințele oamenilor, ci pentru că 
leacul nu era în măsuri omenești și exterioare. Pentru a avea 
succes, tratamentul trebuia să-l cuprindă pe fiecare om în parte 
și trebuia să înnoiască inimile. 

Împărăţia lui Hristos nu va fi întemeiată prin hotărârile tribu- 
nalelor, consiliilor sau ale adunărilor legislative, nici prin 
patronajul oamenilor mari din lume, ci prin sădirea naturii lui 
Hristos în natura omenească, prin lucrarea Duhului Sfânt. 
„Tuturor celor ce L-au primit, adică celor ce cred în Numele 
Lui, le-a dat dreptul să se facă copii ai lui Dumnezeu, născuţi nu 
din sânge, nici din voia firii lor, nici din voia vreunui om, ci din 
Dumnezeu” (loan 1,12.13). Aceasta este singura putere care poate 
produce înălțarea omenirii. lar partea omului în săvârșirea acestei 
lucrări este învăţarea și trăirea Cuvântului lui Dumnezeu. 

Când și-a început lucrarea în Corint, orașul acela aglomerat, bogat 
şi stricat, pervertit de nenumăratele vicii ale păgânismului, apostolul 
Pavel a zis: „Căci n-am avut de gând să știu între voi altceva decât pe 
Iisus Hristos, și pe El răstignit” (1 Corinteni 2,2). Scriind mai târziu 
unora care mai înainte se întinaseră prin cele mai nebunești păcate, 
apostolul putea zice: „Dar aţi fost spălați, aţi fost sfințiți, ați fost 
socotiți neprihăniţi în Numele Domnului Iisus Hristos și prin Duhul 
Dumnezeului nostru”. „Mulţumesc Dumnezeului meu totdeauna cu 
privire la voi, pentru harul lui Dumnezeu, care v-a fost dat în Iisus 
Hristos” (1 Corinteni 6,11; 1,4). 

Astăzi, ca și în zilele lui Hristos, lucrarea Împărăției lui 
Dumnezeu nu este făcută de cei care pretind cu zgomot să fie 
recunoscuţi și sprijiniți de conducătorii pământești și de legile 
omenești, ci de aceia care vestesc oamenilor, în Numele Său, acele 
adevăruri spirituale, care-l vor face pe primitor să trăiască 
experienţa lui Pavel: „Am fost răstignit împreună cu Hristos și 
trăiesc... dar nu mai trăiesc eu, ci Hristos trăiește în mine” 
(Galateni 2,20). Atunci ei vor lucra, la fel ca Pavel, pentru binele 
oamenilor. El zice: „Noi dar suntem trimiși împuterniciţi ai lui 
Hristos și, ca şi cum Dumnezeu ar îndemna prin noi, vă rugăm 
fierbinte, în Numele lui Hristos: împăcaţi-vă cu Dumnezeu!” 
(2 Corinteni 5,20). 


CAPITOLUL 56 


BINECUVÂNTAREA COPIILOR 


Lucrătorul creştin poate fi un slujitor al lui Hristos, 
care să-i atragă pe copii la Mântuitorul. 

Prin înțelepciune și tact, el îi poate lega de inima sa, 
le poate da curaj și nădejde, iar prin harul lui 
Hristos îi poate vedea transformati în caracter, așa 
încât să se poată spune despre ei: „A unora ca 
aceștia este Împărăția lui Dumnezeu”. 


IISUS A IUBIT TOTDEAUNA COPIII. El primea simpatia lor 
copilărească și iubirea lor sinceră, neprefăcută. Laudele 
recunoscătoare de pe buzele lor curate erau ca o muzică pentru 
urechile Sale și Îi înviorau inima, atunci când era abătut din cauza 
oamenilor vicleni și făţarnici cu care venea în contact. Oriunde 
mergea Mântuitorul, bunătatea înfățișării Sale și purtarea Sa 
delicată și amabilă câștigau iubirea și încrederea copiilor. 

La iudei era obiceiul ca să fie aduși copiii la un rabin, pentru 
a-și pune mâinile asupra lor și a-i binecuvânta, dar ucenicii consi- 
derau că lucrarea Mântuitorului era prea importantă pentru a fi 
întreruptă în felul acesta. Când mamele și-au adus copilașii, ucenicii 
le-au privit cu neplăcere. Ei credeau că acești copii sunt prea mici 
pentru a avea un folos dintr-o întâlnire cu lisus şi apoi, presupuneau 
că Lui Îi este neplăcută prezenţa lor. Dar El era nemulțumit tocmai 
de ucenici. Mântuitorul înţelegea grija și povara mamelor, care 
căutau să le dea copiilor o educaţie după Cuvântul lui Dumnezeu. 
EI ascultase rugăciunile lor. El le atrăsese la Sine. 

O mamă și copilul ei plecaseră de acasă pentru a- -L găsi pe 
lisus. Pe drum, ea a spus unei vecine unde merge și vecina a dorit 
ca și copiii ei să fie binecuvântați. În felul acesta, au venit multe 


Capitolul acesta se bazează pe cele relatate în Matei 19,13-15; Marcu 10,13-16; 
Luca 18,15-17. 

mame și copiii lor. Unii copii trecuseră de anii prunciei, la copilărie 
și tinereţe. Când mamele și-au exprimat dorinta, Iisus a ascultat 
cu plăcere cererea timidă și înlăcrimată. Dar El aștepta să vadă 
cum le vor trata ucenicii. Când i-a văzut că le îndepărtează pe 
mame, crezând că Îi fac o favoare, El le-a arătat greşeala, zicând: 
„Lăsați copilașii să vină la Mine și nu-i opriți, căci Împărăția 
cerului este a celor ca ei”. El i-a luat pe copii în braţe, Și-a pus 
mâinile peste ei și le-a dat binecuvântarea pentru care veniseră. 

Mamele au fost mângâiate. Ele s-au întors acasă întărite și 
binecuvântate de cuvintele lui Hristos. Au fost încurajate să-și 
ducă poverile cu o nouă bucurie și să lucreze cu nădejde pentru 
copiii lor. Mamele de astăzi trebuie să primească și ele cuvintele 
Lui cu aceeași credinţă. Hristos este și astăzi un Mântuitor per- 
sonal, ca și atunci când a trăit ca om între oameni. El este și azi 
ajutorul mamelor, ca pe vremea când i-a luat pe cei mici în braţe, 
pe când era în Iudeea. Copiii căminelor noastre sunt răscumpăraţi 
prin sângele Său, ca și copiii de pe timpuri. 

lisus cunoaște povara inimii oricărei mame. Și El a avut o mamă 
care s-a luptat cu sărăcia și lipsurile și simte cu fiecare mamă în 
lucrările ei. Acela care a făcut o călătorie lungă pentru a alina 
durerea unei femei canaanite va face tot atât de mult pentru 
mamele de azi. Acela care i l-a redat văduvei din Nain pe unicul 
ei fiu și care, în agonia Sa pe cruce, Și-a amintit de mama Sa este 
mișcat și astăzi de durerea mamei. În orice suferință și orice 
nevoie, El va da ajutor și mângâiere. 

Să vină dar mamele cu greutăţile lor la Iisus! Vor găsi har 
îndestulător ca să le ajute la creșterea copiilor. Porţile sunt deschise 
pentru oricare mamă care vrea să-și depună poverile la picioarele 
Mântuitorului. Acela care a zis: „Lăsaţi copilașii să vină la Mine și 
nu-i opriţi” le invită fără încetare pe mame să-i aducă pe copilașii lor 
să fie binecuvântaţi de El. Până și copilul din braţele mamei poate să 
locuiască la umbra Celui Atotputernic, prin credința mamei care se 
roagă. loan Botezătorul a fost plin de Duhul Sfânt chiar de la naștere. 
Dacă trăim în comuniune cu Dumnezeu, și noi putem aștepta ca 
Duhul Sfânt să-i modeleze pe micuţii noștri chiar din primele clipe. 

În copiii aduși la EI, lisus vedea bărbaţi și femei ce urmau să 
fie moştenitori ai harului Său și supuși ai Împărăției Sale, dintre 


care unii aveau să devină martiri pentru Numele Său. El știa că 
acești copii urmau să-L asculte și să-L primească drept Mântuitor 
al lor mult mai repede decât persoanele adulte, dintre care mulți 
erau înţelepţi în felul lumii și cu inima împietrită. În învățăturile 
Sale, S-a coborât până la nivelul lor. EI, Domnul cerului, nu a 
socotit ca un lucru neînsemnat să răspundă la întrebările lor și să 
simplifice învăţăturile Lui importante, pentru a fi înţelese de mintea 
lor de copii. El a pus în inima lor semințele adevărului, care urmau 
să răsară peste mulți ani și să aducă roade pentru viaţa veşnică. 

Este adevărat și azi faptul că cei mai receptivi la învăţăturile 
Evangheliei sunt copiii — inima lor este deschisă față de influenţele 
divine și este în stare să rețină învăţăturile primite. Și copiii mici 
pot să fie creștini și să aibă o experienţă potrivită cu vârsta lor. Ei 
au nevoie să fie educați în lucrurile spirituale și părinţii ar trebui 
să îi ajute prin orice mijloc să-și formeze caracterul după 
asemănarea lui Hristos. 

Taţii și mamele ar trebui să privească la copiii lor ca la cei mai 
tineri membri ai familiei Domnului, încredințaţi lor spre a-i pregăti 
pentru cer. Învățăturile pe care noi înșine le primim de la Hristos 
trebuie să le dăm copiilor noștri, aşa cum pot înţelege minţile lor 
tinere, dezvăluindu-le puţin câte puţin din frumuseţea principiilor 
cerului. În felul acesta căminul creștin devine o şcoală, în care 
părinții au rolul de suplinitori, în timp ce Hristos este Învățătorul. 

Lucrând la convertirea copiilor noștri, nu trebuie să ne 
aşteptăm să vedem emoţii deosebite ca dovadă a convingerii de 
păcat. Nici nu este nevoie să cunoaștem timpul exact al convertirii 
lor. Trebuie să-i învăţăm să vină cu păcatele lor la Iisus și să ceară 
iertare, să creadă că El îi iartă și îi primește, cum i-a primit și pe 
copiii care au venit la El atunci când era pe pământ. 

Atunci când îi învață pe copii s-o asculte pentru că o iubesc, 
mama le predă prima lecţie din viaţa de creștin. Iubirea mamei 
faţă de copil reprezintă iubirea lui Hristos și cei mici care se încred 
în mama lor și ascultă de ea învaţă să asculte de Mântuitorul și să 
se încreadă în Fl. 

lisus a fost un model pentru copii, dar este și o pildă pentru 
taţi. El a vorbit ca Unul care avea autoritate şi Cuvântul Său avea 
putere, dar niciodată, în relaţiile cu oamenii aspri și violenti, El 

n-a spus niciun cuvânt lipsit de amabilitate sau de politețe. Harul 
lui Hristos în inimă va da o demnitate cerească și un simţ al 
bunei-cuviinţe. El va îmblânzi tot ce este aspru și va supune tot 
ce este necuviincios sau neprietenos. El îi va face pe părinți să-i 
trateze pe copiii lor ca pe niște ființe inteligente, așa cum ar vrea 
ei înșiși să fie tratați. 

Părinţi, pentru creșterea copiilor voştri, studiați învăţăturile pe 
care le-a dat Dumnezeu în natură! Dacă aţi vrea să cultivați o garoafă, 
un trandafir sau un crin, cum aţi proceda? Întrebaţi-l pe grădinar 
cum face el să crească așa de frumos fiecare ramură și fiecare frunză, 
ca să se dezvolte în simetrie și frumuseţe. El vă va spune că nu prin 
atingeri aspre sau prin eforturi violente, deoarece acestea ar frânge 
lăstarii delicati, ci prin mici atenţii, des repetate. El a umezit pământul 
și a ferit planta în creștere de vânturile puternice și de arșiţa soarelui 
şi Dumnezeu a făcut-o să înflorească și să crească în mare frumusețe. 
In purtarea față de copii, urmați metoda grădinarului. Prin atingeri 
delicate, ajutându-i cu iubire, căutaţi să modelaţi caracterele lor după 
modelul caracterului lui Hristos. 

Încurajaţi-i să-și exprime iubirea față de Dumnezeu şi unul 
faţă de celălalt. Motivul pentru care în lume sunt așa de mulți 
bărbaţi și femei cu inima împietrită este că adevărata afecţiune a 
fost privită ca slăbiciune și a fost descurajată și reprimată. Natura 
mai bună a acestor oameni a fost înăbușită în copilărie și, dacă 
lumina iubirii divine nu vine să topească egoismul lor rece, fericirea 
lor va fi ruinată pentru totdeauna. Dacă dorim ca micuţii noștri 
să aibă spiritul duios al lui lisus și simpatia pe care o manifestă 
îngerii faţă de noi, trebuie să încurajăm impulsurile generoase și 
iubitoare ale copilăriei. 

Învăţaţi-i pe copii să-L vadă pe Hristos în natură. Luaţi-i sub 
cerul liber, sub copacii falnici din grădină și, în toate lucrurile 
minunate ale creaţiunii, învăţaţi-i să vadă expresia iubirii Sale. 
Învăţaţi-i că EI a făcut legile care guvernează toate ființele vii, că El 
a făcut legi pentru noi și că aceste legi sunt pentru fericirea și bucuria 
noastră. Nu-i obosiţi cu rugăciuni lungi și îndemnuri plictisitoare, 
ci, prin pilde din natură, învăţaţi-i să asculte de Legea lui Dumnezeu. 

Dacă le câștigați încrederea în voi, ca urmași ai lui Hristos, va 
fi ușor să-i învăţaţi despre marea iubire cu care El ne-a iubit. 


Când încercaţi să le lămuriţi adevărurile mântuirii și să-i îndrumați 
la Hristos ca Mântuitor personal, îngerii vor fi lângă voi. Domnul 
va da har taţilor și mamelor, ca să-i facă pe cei micuţi să asculte 
cu interes scumpa povestire despre Copilașul din Betleem, care 
este într-adevăr nădejdea întregii lumi. 

Când le-a spus ucenicilor să nu-i împiedice pe copii să vină la 
EI, lisus li Se adresa ucenicilor din toate veacurile: slujbașilor 
bisericii, predicatorilor, educatorilor și tuturor creștinilor. lisus 
îi atrage pe copii la Sine și ne îndeamnă: „Lăsaţi-i să vină”, ca și 
cum ar zice: Ei ar veni, dacă nu i-aţi împiedica voi. 

Nu lăsaţi caracterul vostru necreștinesc să-L reprezinte greșit 
pe lisus. Nu-i ţineţi pe copilași departe de El prin răceala și 
asprimea voastră. Să nu-i faceţi să simtă că cerul nu va fi un loc 
plăcut, dacă voi sunteți acolo. Nu vorbiţi despre religie ca despre 
ceva ce copiii nu ar putea înţelege și nici nu vă purtaţi ca și cum 
de la ei nu s-ar aștepta să-L primească pe Hristos în copilăria lor. 
Nu le daţi falsa impresie că religia lui Hristos este o religie a 
întristării și că, venind la Mântuitorul, trebuie să renunţe la tot 
ce aduce bucurie în viaţă. 

Când Duhul Sfânt mişcă inimile copiilor, colaboraţi cu lucrarea 
Lui. Învăţaţi-i -i că Mântuitorul îi cheamă, că nimic nu poate să-l 
aducă o mai mare bucurie decât faptul că I se predau Lui acum, 
în frăgezimea și floarea vârstei. 

Mântuitorul privește cu nemărginită duioşie la cei pe care i-a 
răscumpărat cu sângele Său. Ei sunt pătrunși de iubirea Lui. El 
privește la ei cu o dorinţă nespusă. Inima Lui nu este atrasă numai 
către copiii cu o purtare bună, ci și către cei care au moștenit 
trăsături rele de caracter. Mulţi părinţi nu-și dau seama că ei sunt 
răspunzători pentru aceste trăsături din copiii lor. Ei n-au 
blândeţea și înţelepciunea de a ști cum să se poarte cu cei greșiți, 
pe care ei i-au făcut ceea ce sunt. Dar lisus privește cu milă la 
acești copii. El face legătura între cauză și efect. 

Lucrătorul creștin poate fi un slujitor al lui Hristos care să-i 
atragă pe copii la Mântuitorul. Prin înţelepciune și tact, el îi poate 
lega de inima sa, le poate da curaj și nădejde, iar prin harul lui 
Hristos îi poate vedea transformați în caracter, așa încât să se poată 
spune despre ei: „A unora ca aceștia este Împărăţia lui Dumnezeu”. 

CAPITOLUL 57 


„ÎŢI MAI LIPSEŞTE UN LUCRU” 


Numai un lucru îi lipsea, dar acesta era un principiu 
vital. El avea nevoie de iubirea lui Dumnezeu în 
suflet. Dacă golul acesta nu era umplut, era fatal 

pentru el — întreaga lui ființă avea să se schimbe în 
rău. Prin îngăduintă, egoismul s-ar fi întărit. Dar, ca 
să primească iubirea lui Dumnezeu, trebuia să 
renunte la iubirea de sine. 


„TOCMAI CÂND ERA GATA să pornească la drum, a alergat la 
El un om, care a îngenuncheat în faţa Lui și L-a întrebat: "Bunule 
Învățător, ce să fac ca să moștenesc viaţa veşnică?” 

Tânărul care pusese această întrebare era un conducător. Avea 
multe avuţii și deținea o poziție de răspundere. El văzuse iubirea 
manifestată de Hristos față de copiii aduşi la El, văzuse cât de 
duios îi primise, cum îi luase în brațe și inima lui se aprinse de 
iubire pentru Mântuitorul. El simțea dorinţa de a fi ucenicul Lui. 
Fusese mișcat atât de adânc, încât, atunci când lisus era gata să 
pornească la drum, a alergat la El și, îngenunchind la picioarele 
Lui, a pus, cu sinceritate și stăruinţă, întrebarea aceasta atât de 
însemnată pentru sufletul său și pentru sufletul oricărei fiinţe 
omenești: „Bunule Învățător, ce trebuie să fac ca să moștenesc 
viaţa veşnică?” 

„Pentru ce Mă numești bun?” i-a zis Hristos. „Nimeni nu este 
bun decât Unul singur: Dumnezeu.” lisus dorea să încerce 
sinceritatea tânărului și să afle de la el în ce sens ÎI socotea bun. 
Îşi dădea el seama că Acela cu care vorbea era Fiul lui Dumnezeu? 
Care era adevăratul sentiment al inimii lui? 


Capitolul acesta se bazează pe cele relatate în Matei 19,16-22; Marcu 10,17-22; 
Luca 18,18-23. 


Conducătorul acesta punea foarte mare preț pe propria 
neprihănire. El nu se gândea că într-adevăr i-ar lipsi ceva, dar tot 
nu era pe deplin mulţumit. El simţea că mai lipsește ceva. Nu s-ar 
fi putut ca Iisus să-l binecuvânteze și pe el cum îi binecuvântase 
pe copii și să satisfacă lipsa din sufletul său? 

Ca răspuns la această întrebare, Iisus i-a spus că, dacă dorește 
să aibă viaţă veșnică, trebuie să asculte de poruncile lui Dumnezeu. 
Și El a citat câteva dintre poruncile care arătau datoria omului 
faţă de semenii lui. Răspunsul conducătorului a fost hotărât: 
„Toate aceste lucruri le-am păzit cu grijă din tinereţea mea; 
ce-mi mai lipsește?” 

Hristos a privit faţa tânărului, parcă citindu-i viaţa și cerce- 
tându-i caracterul. L-a iubit şi a dorit să-i dea pacea, harul și 
bucuria care puteau să-i schimbe cu totul caracterul. „iti lipseşte 
un lucru”, a zis El; „du-te de vinde tot ce ai, dă la săraci şi vei 
avea o comoară în cer. Apoi vino, ia-ți crucea și urmează-Mă.” 

Hristos era atras către acest tânăr. El știa că este sincer în 
afirmaţia lui: „Toate aceste lucruri le-am păzit cu grijă din tinerețea 
mea”. Mântuitorul dorea să-i ofere acea putere de discernământ 
care să-l facă în stare să-și vadă nevoia de consacrare a inimii și 
de bunătate creștină. Dorea mult să vadă în el o inimă umilă și 
zdrobită, conștientă că iubirea cea mai mare I se cuvine lui 
Dumnezeu, să-l vadă ascunzându-și lipsa în desăvârșirea lui 
Hristos. 

lisus a văzut în acest tânăr conducător exact ajutorul de care 
avea nevoie, dacă devenea conlucrător cu El în lucrarea de 
mântuire. Dacă s-ar fi așezat sub călăuzirea lui Hristos, ar fi 
devenit o putere spre bine. Într-o mare măsură, conducătorul ar 
fi putut să-L reprezinte pe Hristos; deoarece avea însușiri care, 
dacă s-ar fi unit cu Mântuitorul, l-ar fi făcut în stare să devină o 
forță divină între oameni. Privind la caracterul lui, Hristos l-a 
iubit. În inima conducătorului, s-a trezit iubirea pentru Hristos, 
căci iubirea dă naștere la iubire. lisus dorea să-l vadă un 
împreună-lucrător cu El. El dorea să-l facă să-l semene, să fie o 
oglindă care să reflecte chipul lui Dumnezeu. El dorea să dezvolte 
partea bună a caracterului acestui om și s-o sfințească pentru 
servirea Domnului. Dacă s-ar fi predat lui Hristos, tânărul 


5 


ipseşte un lucru” 


> 


Îti mai li 


» 


> 
[ied 


3 


Viaţa lui Iisus 


494 


conducător ar fi crescut în atmosfera prezenței Sale. Dacă ar fi 
ales partea aceasta, cât de deosebit ar fi fost viitorul lui! 

„Un lucru îţi lipsește”, a zis lisus. „Dacă vrei să fii desăvârșit, 
du-te de vinde tot ce ai, dă la săraci și vei avea o comoară în cer. 
Apoi vino și urmează-Mă.” Hristos a citit în inima fruntașului. 
Numai un lucru îi lipsea, dar acesta era un principiu vital. El avea 
nevoie de iubirea lui Dumnezeu în suflet. Dacă golul acesta nu 
era umplut, era fatal pentru el — întreaga lui fiinţă avea să se 
schimbe în rău. Prin îngăduință, egoismul s-ar fi întărit. Dar, ca 
să primească iubirea lui Dumnezeu, trebuia să renunţe la iubirea 
de sine. 

Hristos l-a pus la încercare pe acest om. L-a invitat să aleagă 
între slava pământească și comorile cerești. Comoara cerească îi 
era asigurată, dacă Îl urma pe Hristos. Dar eul trebuia înfrânt și 
voinţa sa trebuia pusă sub conducerea lui Hristos. Însăși sfințenia 
lui Dumnezeu îi era oferită tânărului conducător. El avea 
privilegiul să devină un fiu al lui Dumnezeu și împreună-moștenitor 
cu Hristos la comoara cerească. Dar trebuia să-și ia crucea și să-L 
urmeze pe Mântuitorul pe cărarea lepădării de sine. 

Cuvintele lui Hristos erau echivalente cu această invitaţie: 
„Alegeţi astăzi cui vreţi să slujiți” (Iosua 24,15). Alegerea era 
lăsată pe seama lui. lisus dorea cu ardoare convertirea lui. Îi 
arătase punctul slab din caracter și cu ce interes profund urmărea 
felul în care tânărul cântărea lucrurile. Dacă se hotăra să-L urmeze 
pe Hristos, trebuia să asculte în totul de cuvintele Lui. Trebuia să 
renunţe la planurile sale ambiţioase. Cu câtă nerăbdare, cu câtă 
îngrijorare privea Mântuitorul la tânăr, nădăjduind că va da curs 
invitaţiei Duhului lui Dumnezeu. 

Hristos arătase singurele condiţii care-l puteau așeza pe fruntaș 
în situaţia de a-și desăvârși un caracter creștin. Cuvintele Lui 
erau pline de înţelepciune, deși păreau severe și pretenţioase. 
Singura nădejde de scăpare pentru fruntaș era să le primească și 
să le asculte. Poziţia lui înaltă și averile lui aveau o subtilă influență 
spre rău asupra caracterului său. Dacă se lega de ele, acestea 
urmau să-L îndepărteze pe Dumnezeu din inima lui. Reţinând 
mai mult sau mai puţin din ale lui Dumnezeu, însemna să rețină 
ceva ce îi slăbea forţa morală și puterea de lucru, căci dacă sunt 


cultivate lucrurile acestei lumi, oricât ar fi de nesigure și fără 
valoare, vor ajunge să absoarbă sufletul cu totul. 

Fruntașul a înţeles repede tot ce cuprindeau cuvintele lui 
Hristos și s-a întristat. Dacă și-ar fi dat seama de valoarea darului 
oferit, s-ar fi numărat de grabă printre cei care-L urmau pe 
Hristos. El era un membru al onoratului consiliu al iudeilor și 
Satana îl ispitea cu posibilități atrăgătoare pentru viitor. El dorea 
comoara cerească, dar, în același timp, dorea și avantajele 
trecătoare, pe care le putea aduce bogăţia. Îi părea rău că există 
asemenea situaţii; dorea viaţă veșnică, dar nu era dispus la 
sacrificiu. Preţul vieţii veșnice i se părea prea mare și a plecat 
plin de întristare, „deoarece avea multe bogății”. 

Pretenţia lui că păzise Legea lui Dumnezeu era o amăgire. El 
dovedise că avuţiile erau idolul lui. El nu putea să țină poruncile 
lui Dumnezeu, câtă vreme lumea avea locul cel dintâi în inima 
lui. lubea mai mult darurile lui Dumnezeu decât pe Dătător. 
Hristos îi dăruise tânărului comuniunea cu Sine. „Urmează-Mă”, 
a spus El. Dar Mântuitorul nu valora pentru el atât cât valora 
numele pe care îl avea între oameni sau avuţiile lui. Să renunţe la 
comoara pământească, vizibilă, pentru comoara cerească, 
nevăzută, era un risc prea mare. El a refuzat darul vieţii veșnice 
și a plecat. De aici înainte, lumea avea să pună cu totul stăpânire 
pe el. Mii de oameni trec prin aceleași experienţe, având de ales 
între Hristos și lume și mulți aleg lumea. Asemenea tânărului 
fruntaș, ei se îndepărtează de Mântuitorul, zicând în inima lor: 
„Nu vreau ca Omul acesta să-mi fie conducător”. 

Purtarea lui Hristos față de acest tânăr este o pildă pentru noi. 
Dumnezeu ne-a dat o regulă de purtare, pe care trebuie s-o urmeze 
fiecare slujitor al Lui. Este vorba de ascultarea de Legea Sa și nu 
numai de o ascultare legalistă, ci de o ascultare care pătrunde în 
viaţă și este ilustrată în caracter. Dumnezeu a prezentat caracterul 
Său ca model pentru toţi cei care vor să devină supuși ai Împărăției 
Sale. Numai cei care vor deveni conlucrători cu Hristos, numai 
cei care vor zice: „Doamne, tot ce am și tot ce sunt este al Tău”, 
numai aceia vor fi recunoscuţi ca fii și fiice ale lui Dumnezeu. 
Toţi trebuie să-și dea seama ce înseamnă a dori cerul și totuși să 
renunţe la el din cauza condiţiilor puse. Gândiţi-vă ce înseamnă 

a-l zice „nu” lui Hristos. Fruntașul a zis: „Nu, nu pot să-Ti dau 
totul”. Spunem și noi la fel? Mântuitorul Se oferă să împartă cu 
noi lucrarea pe care Dumnezeu ne-a dat-o să o facem. El ne pune 
la dispoziție toate mijloacele date nouă de Dumnezeu, pentru a 
duce mai departe lucrarea Sa în lume. Numai în felul acesta El ne 
poate mântui. 

Fruntașului îi fuseseră încredințate mari averi, pentru ca el să 
se dovedească un ispravnic credincios; el trebuia să folosească 
aceste bunuri pentru binecuvântarea celor în nevoie. Tot astfel și 
azi, Dumnezeu le încredinţează oamenilor mijloace, talente și 
ocazii, ca ei să poată fi slujitorii Săi pentru ajutorarea celor săraci 
și suferinzi. Acela care folosește darurile încredințate așa cum 
intenţionează Dumnezeu devine conlucrător cu Mântuitorul. El 
câștigă suflete la Hristos, deoarece este un reprezentant al 
caracterului Său. 

Acelora care, asemenea tânărului conducător, sunt în posturi 
de încredere și au averi mari, li se va părea poate un sacrificiu 
prea mare să lase totul pentru a-L urma pe Hristos. Dar aceasta 
este regula de purtare pentru toți cei care doresc să devină ucenici 
ai Săi. Nu se primește nimic altceva decât ascultarea. Predarea 
de sine este miezul învățăturilor lui Hristos. Adesea, ni se pare că 
ne este impusă într-un limbaj care pare poruncitor, pentru că nu 
există altă cale de a-l salva pe om, decât de a îndepărta lucrurile 
care, dacă ar fi cultivate, ar duce la degradarea întregii fiinţe. 

Când urmașii lui Hristos Îi înapoiază Domnului ce este al Lui, 
ei adună o comoară care li se va da când vor auzi cuvintele: „Bine, 
rob bun și credincios... intră în bucuria stăpânului tău”, „care 
pentru bucuria care-l era pusă înainte, a suferit crucea, a disprețuit 
rușinea și șade la dreapta scaunului de domnie al lui Dumnezeu” 
(Matei 25,23; Evrei 12,2). Bucuria de a vedea oameni mântuiţi, 
salvaţi pentru veșnicie, este răsplata tuturor acelora care pășesc 
pe urmele Aceluia care a zis: „Urmează-Mă!”. 


CAPITOLUL 58 


„LAZĂRE, VINO AFARĂ!” 


Pentru toti aceia care caută să simtă mâna 
călăuzitoare a lui Dumnezeu, clipa celei mai mari 
descurajări este timpul când ajutorul divin este cel 
mai aproape. Ei vor privi înapoi cu recunoștință la 

partea cea mai întunecată a căii lor... Din orice 
ispită şi orice încercare, El îi va scoate cu o credință 
mai tare şi o experiență mai bogată. 


LAZĂR DIN BETANIA era unul dintre cei mai statornici ucenici 
ai lui Hristos. De la prima lor întâlnire, credinţa lui în Hristos 
fusese puternică, iubirea pentru El era profundă și el era foarte 
iubit de Mântuitorul. Pentru Lazăr a și fost săvârșită cea mai mare 
minune a lui Hristos. Mântuitorul i-a binecuvântat pe toți cei care 
au căutat ajutorul Său. El iubește toată familia omenească, dar 
față de unii este legat prin legături deosebite. Inima Lui era prinsă 
într-o puternică legătură de iubire faţă de familia din Betania și 
pentru unul dintre ei a fost făcută cea mai minunată lucrare. 

În casa lui Lazăr, Iisus găsise de multe ori odihnă. Mântuitorul 
nu avea o casă proprie. El depindea de ospitalitatea prietenilor și 
ucenicilor Săi și, adesea, când era obosit, însetat după o părtășie 
omenească sinceră, găsea adăpost în familia aceasta pașnică, 
departe de bănuielile și invidia fariseilor mânioși. Aici găsea o 
primire sinceră şi o prietenie curată și sfântă. Aici putea să 
vorbească simplu și liber, știind că vorbele Lui erau înţelese și 
păstrate ca o comoară. 

Mântuitorul preţuia o casă liniștită și niște ascultători interesați. 
El avea nevoie de duioșia, curtenia și iubirea oamenilor. Cei care 
primeau învățătura cerească, pe care El era gata să o dea, erau 


Capitolul acesta se bazează pe cele relatate în Luca 10,38-42; Ioan 11,1-44. 

mult binecuvântati. În timp ce mulțimile ÎI urmau pe Hristos prin 
câmpiile întinse, El le dezvăluia frumuseţile lumii naturale. Căuta 
să deschidă ochii minţii lor, ca să poată vedea cum mâna lui Dum- 
nezeu susține lumea. Pentru ca oamenii să aprecieze bunătatea și 
îndurarea lui Dumnezeu, El atrăgea atenţia ascultătorilor Săi la 
roua delicată, la picurarea liniștită a ploii și la lumina strălucitoare 
a soarelui, care erau date deopotrivă și celor buni, și celor răi. El 
dorea ca oamenii să-și dea seama pe deplin de grija pe care 
Dumnezeu o arăta faţă de fiinţele omenești create de El. Dar 
mulțimile nu se grăbeau să asculte, iar în familia din Betania, Hristos 
găsea odihnă după lupta obositoare a vieţii publice. Aici, în fața 
unor ascultători înțelegători, El dezvăluia măreţia Providenţei. In 
aceste întrevederi particulare, El desfășura în faţa ascultătorilor 
Săi lucrurile acelea pe care nu putea să le spună mulțimii amestecate. 
Prietenilor Săi nu trebuia să le vorbească în parabole. 

În timp ce Hristos dădea aceste învățături minunate, Maria 
stătea la picioarele Lui, ca o ascultătoare respectuoasă și devotată. 
Odată, Marta, foarte ocupată cu pregătirea mesei, a mers la Hristos, 
zicând: „Doamne, nu-Ţi pasă că sora mea m-a lăsat să slujesc 
singură? Zi-i dar să-mi ajute”. Aceasta s-a întâmplat cu ocazia primei 
vizite a lui Hristos în Betania. Mântuitorul și ucenicii făcuseră o 
călătorie obositoare pe jos, de la Ierihon. Marta voia să se îngrijească 
de ei și, în frământarea ei, uitase să se poarte delicat faţă de 
Oaspete. lisus i-a răspuns în cuvinte blânde și pline de răbdare: 
„Marto, Marto, pentru multe lucruri te îngrijorezi și te frămânți tu, 
dar un singur lucru trebuiește: Maria și-a ales partea cea bună, 
care nu i se va lua”. Maria își îmbogăţea mintea cu preţioasele 
cuvinte care curgeau de pe buzele Mântuitorului, cuvinte care 
pentru ea erau mai de preț decât cele mai scumpe bijuterii. 

Acel „singur lucru” care îi era necesar Martei era un spirit liniștit, 
de devoțiune, o mai mare preocupare pentru cunoștințele privitoare 
la viaţa veșnică și binecuvântările necesare pentru creșterea spiri- 
tuală. Ea avea nevoie de mai puţină preocupare pentru cele trecătoare 
și mai multă pentru cele care rămân veșnic. lisus voia să-i înveţe pe 
copiii Săi să prindă orice ocazie de a câștiga acea cunoștință care-i 
face înţelepţi spre mântuire. Cauza lui Hristos are nevoie de lucrători 
pricepuţi și energici. Cei asemenea Martei, cu zelul lor pentru 


lucrarea religioasă, au un câmp întins în fața lor. Dar ei trebuie să 
stea mai întâi cu Maria, la picioarele lui Iisus. Sârguinţa, prompti- 
tudinea și energia trebuie să fie sfințite prin harul lui Hristos și 
atunci viaţa va fi o putere neînfrântă spre bine. 

Întristarea a intrat în casa pașnică în care Se odihnea Iisus. 
Lazăr s-a îmbolnăvit dintr-odată și surorile lui au trimis la 
Mântuitorul să-l spună: „Doamne, iată că acela pe care-l iubeşti 
este bolnav”. Ele au văzut gravitatea bolii fratelui lor, dar știau că 
Hristos Se dovedise în stare să vindece tot felul de boli. Credeau 
că Fl va simţi împreună cu ele în durere, de aceea n-au stăruit ca 
El să vină numaidecât, ci au trimis numai vestea care arăta cât de 
mult se încredeau în EI: „Acela pe care-l iubeşti este bolnav”. Ele 
credeau că Domnul va răspunde îndată la înștiinţarea lor și că va 
veni în cel mai scurt timp la Betania. 

Pline de nerăbdare, așteptau vești de la Iisus. Câtă vreme 
scânteia de viață mai era încă în fratele lor, ele s-au rugat și au tot 
aşteptat venirea lui lisus. Dar trimisul s-a întors fără El. Totuși a 
adus solia: „Boala aceasta nu este spre moarte”, și ele s-au agăţat 
de nădejdea că Lazăr va trăi. Cu duioșie, au încercat să-i spună 
cuvinte de mângâiere și încurajare suferindului aproape inconștient. 
Când Lazăr a murit, ele au fost amar dezamăgite; dar au simţit 
harul întăritor al lui Hristos, și acesta le-a ferit să gândească rău 
despre Mântuitorul. 

Când Iisus a auzit înștiinţarea, ucenicii au avut impresia că El 
a primit-o cu răceală. N-a manifestat întristarea la care se 
aşteptau. Privind la ei, El a zis: „Boala aceasta nu este spre moarte, 
ci spre slava lui Dumnezeu, pentru ca Fiul lui Dumnezeu să fie 
proslăvit prin ea”. Timp de două zile, a rămas acolo unde Se afla. 
Intârzierea aceasta era o taină pentru ucenici. Ce mângâiere ar fi 
fost prezenţa Lui pentru familia întristată! gândeau ei. Marea Lui 
iubire pentru familia din Betania era bine cunoscută de ucenici și 
erau surprinși că lisus nu a răspuns imediat la vestea tristă: „Acela 
pe care-l iubești este bolnav”. 

În timpul celor două zile, Hristos parcă nici nu S-a mai gândit la 
vestea adusă, deoarece nu a vorbit despre Lazăr. Ucenicii s-au 
gândit la loan Botezătorul, înainte-mergătorul lui lisus. Ei se 
miraseră că lisus, care avea atât de mare putere de a săvârși minuni, 

îngăduise ca loan să zacă în închisoare și să moară de o moarte 
năprasnică. Dacă avea o astfel de putere, de ce nu salvase Hristos 
viața lui loan? Deseori fariseii puseseră întrebarea aceasta, ca să 
aducă un argument de necombătut împotriva susținerii lui Hristos 
că El este Fiul lui Dumnezeu. Mântuitorul îi avertizase pe ucenici 
că vor avea de suferit încercări, pierderi și persecuții. Îi va uita El 
oare și pe ei în vreme de încercare? Unii se întrebau dacă nu cumva 
s-au înșelat în ce privește misiunea Lui. Toţi erau profund tulburați. 

După o așteptare de două zile, Iisus le-a spus ucenicilor: 
„Haidem să ne întoarcem în Iudeea”. Ucenicii se întrebau de ce 
așteptase două zile, dacă și așa urma să meargă în ludeea. Dar 
îngrijorarea pentru Iisus și chiar pentru ei îi frământa mai mult. 
În hotărârea luată de El acum, ei nu vedeau decât primejdia care 
îi pândea. „Învăţătorule”, au zis ei, „acum de curând căutau iudeii 
să Te ucidă cu pietre, și Te întorci în Iudeea?” lisus a răspuns: 
„Nu sunt douăsprezece ceasuri în zi?” Eu sunt sub conducerea 
Tatălui Meu; câtă vreme fac voia Lui, viaţa Mea este în siguranță. 
Cele douăsprezece ore ale zilei Mele încă nu s-au sfârșit. Am 
trecut în ultima parte a zilei, dar cât mai rămâne ceva, Mă aflu în 
siguranţă. 

„Dacă umblă cineva ziua”, a spus El mai departe, „nu se 
poticnește, pentru că vede lumina lumii acesteia.” Acela care face 
voia lui Dumnezeu, care umblă pe drumurile prescrise de 
Dumnezeu, nu poate să se împiedice și să cadă. Lumina, Spiritul 
călăuzitor al lui Dumnezeu, îi dă o clară înţelegere a datoriei sale 
și-l călăuzește pe drumul cel drept până la capătul lucrării sale. 
„Dar dacă umblă noaptea, se poticnește, pentru că n-are lumină 
în el.” Acela care merge pe o cărare aleasă de el și unde nu l-a 
chemat Dumnezeu se va poticni. Pentru el, ziua se schimbă în 
noapte și, oriunde s-ar afla, nu este în siguranţă. 

„După aceste vorbe, le-a zis: "Lazăr, prietenul nostru, doarme; 
dar Mă duc să-l trezesc din somn.” „Lazăr, prietenul nostru, 
doarme.” Cât de mișcătoare sunt cuvintele acestea! Ce pline de 
simpatie! Cu gândul la Ierusalim, ucenicii aproape uitaseră de 
familia îndurerată din Betania. Dar Hristos nu uitase. Ucenicii 
s-au simțit mustrati. Fuseseră dezamăgiţi că Hristos nu răspunsese 
mai grabnic la înștiințare. Fuseseră ispitiţi să creadă că El n-avea 


acea călduroasă iubire pentru Lazăr și surorile lui, cum crezuseră 
ei, căci altfel S-ar fi grăbit să meargă cu cel care adusese vestea. 
Dar cuvintele: „Lazăr, prietenul nostru, doarme” au trezit în 
mintea lor sentimente mai bune. Erau convinși că Hristos nu-i 
uitase pe prietenii Lui în suferință. 

„Ucenicii l-au zis: "Doamne, dacă doarme, are să se facă bine. 
Iisus vorbise despre moartea lui, dar ei credeau că vorbește despre 
odihna căpătată prin somn.” Hristos le prezintă copiilor Săi 
credincioși moartea, ca fiind un somn. Viaţa lor e ascunsă cu 
Hristos în Dumnezeu și, până va suna ultima trâmbiţă, cei care 
mor vor dormi în El. 

Atunci lisus le-a spus pe față: „Lazăr a murit. Şi Mă bucur că 
n-am fost acolo, pentru voi, ca să credeţi. Dar acum haidem să 
mergem la el”. Toma nu vedea pentru Învățătorul lui nimic altceva 
decât că-L aștepta moartea, dacă Se ducea în Iudeea, dar el și-a 
făcut curaj și le-a spus celorlalți ucenici: „Haidem să mergem și 
noi să murim cu EI!” El știa cât de mult ÎI urau iudeii pe Hristos. 
Scopul lor era să-L omoare, dar planul acesta nu izbutise, pentru 
că nu venise încă vremea. În acest timp, Iisus era păzit de garda 
îngerilor cerești și chiar în părțile Iudeii, unde rabinii unelteau să 
pună mâna pe El și să-L omoare, nu I se putea face niciun rău. 

Ucenicii s-au mirat de cuvintele lui Hristos, când a zis: „Lazăr 
a murit, și Mă bucur că n-am fost acolo”. După propria alegere 
stătuse Mântuitorul departe de familia prietenilor în suferinţă? 
Aparent, Maria, Marta și muribundul Lazăr fuseseră lăsaţi singuri. 
Dar nu erau singuri. Hristos a urmărit toată scena și, după moartea 
lui Lazăr, surorile întristate au fost susținute de harul Său. lisus a 
fost martor la întristarea inimilor lor, când fratele lor se lupta cu 
vrăjmașul cel puternic, moartea. El a simțit toată durerea lor 
grozavă, când le-a spus ucenicilor: „Lazăr a murit”. Dar Hristos 
trebuia să Se mai gândească și la alţii, afară de cei iubiţi din Betania; 
El trebuia să ţină seama de educaţia ucenicilor. Ei trebuiau să fie 
reprezentanţii Lui în lume, pentru ca binecuvântarea Tatălui 
să-i poată cuprinde pe toţi oamenii. Pentru binele lor a îngăduit 
El ca Lazăr să moară. Dacă l-ar fi vindecat de boala lui, nu s-ar fi 
putut săvârși minunea care era cea mai puternică dovadă a naturii 
Sale divine. 

Dacă Hristos ar fi fost în camera bolnavului, Lazăr n-ar fi murit, 
deoarece Satana n-ar fi avut putere asupra lui. Moartea n-ar fi putut 
să-și îndrepte săgeata spre Lazăr în prezența Dătătorului vieții. De 
aceea Hristos a stat departe. El a îngăduit exercitarea puterii 
vrăjmașului, ca apoi să-l poată izgoni ca pe un dușman înfrânt. El a 
îngăduit ca Lazăr să treacă sub stăpânirea morţii; și surorile 
îndurerate l-au văzut pe fratele lor pus în mormânt. Hristos știa 
că, atunci când ele aveau să privească faţa neînsuflețită a fratelui 
lor, credinţa în Răscumpărătorul lor avea să fie greu încercată. 
Dar știa că, datorită luptei prin care treceau acum, credinţa lor 
urma să strălucească și mai puternic. El a suferit toate chinurile 
întristării pe care ele le-au îndurat. El nu zăbovise pentru că îi 
iubea mai puţin acum, dar știa că, pentru ele, pentru Lazăr, pentru 
Sine și pentru ucenici, urma să fie câștigată o biruinţă. 

„Pentru voi, ca să credeți.” Pentru toţi aceia care caută să simtă 
mâna călăuzitoare a lui Dumnezeu, clipa celei mai mari descurajări 
este timpul când ajutorul divin este cel mai aproape. Ei vor privi 
înapoi cu recunoștință la partea cea mai întunecată a căii lor. 
„Domnul știe să izbăvească din încercare pe oamenii temători de 
Dumnezeu” (2 Petru 2,9). Din orice ispită şi orice încercare, El îi 
va scoate cu o credință mai tare și o experiență mai bogată. 

Întârziind să meargă la Lazăr, Hristos avea un plan de îndurare 
față de aceia care nu-L primiseră. El a zăbovit pentru ca, prin 
învierea lui Lazăr din morți, să poată da poporului Său încăpățânat 
și necredincios o nouă dovadă că EI era într-adevăr „învierea și 
viaţa”. Se cutremura la gândul că astfel nu mai era nicio nădejde 
pentru acest popor, aceste sărmane și rătăcite oi ale casei lui Is- 
rael. Inima Lui era zdrobită din cauza nepocăinţei lor. În harul 
Său, intenţiona să le mai dea o dovadă că El era Vindecătorul, 
Acela care singur putea să aducă la lumină viaţa și nemurirea. 
Aceasta trebuia să fie o dovadă pe care preoţii nu o puteau 
răstălmăci. lată motivul pentru care a întârziat să meargă la 
Betania. Această minune culminantă, învierea lui Lazăr, trebuia 
să pună sigiliul lui Dumnezeu asupra lucrării și afirmațiilor Sale 
cu privire la originea Sa divină. 

In călătoria Sa către Betania, după obiceiul Său, lisus i-a 
ajutat pe cei bolnavi și pe cei lipsiţi. Apropiindu-Se de oraș, a 


trimis la surori un sol cu vestea sosirii Lui. Hristos n-a intrat 
îndată în casă, ci S-a oprit într-un loc retras, de lângă drum. 
Marile ceremonii pe care iudeii obișnuiau să le îndeplinească la 
moartea prietenilor și rudelor nu se potriveau cu spiritul lui 
Hristos. El a auzit vaietele bocitorilor plătiţi și nu dorea să le 
întâlnească pe surori în mijlocul zgomotului. Printre prietenii 
care luau parte la doliu erau și rude ale familiei, dintre care unii 
deţineau posturi de răspundere în Ierusalim. Printre aceștia, erau 
chiar vrăjmași foarte înverșunaţi ai lui Hristos. El le cunoștea 
planurile și de aceea nu S-a făcut îndată cunoscut. 

Vestea i-a fost dusă Martei atât de tainic, încât ceilalți din 
încăpere n-au știut. Stăpânită de durere, Maria n-a auzit nimic. 
Ridicându-se îndată, Marta s-a dus să-L întâmpine pe Domnul 
ei, dar Maria, crezând că merge la locul unde era înmormântat 
Lazăr, a rămas acolo unde se afla, fără a mai spune ceva. 

Marta a mers grăbită să-L întâmpine pe lisus, având inima 
frământată de emoţii contradictorii. Pe faţa Lui expresivă, ea a 
citit aceeași duioșie şi iubire ca și mai înainte. Încrederea ei în El 
era nezdruncinată, dar se gândea la preaiubitul ei frate, pe care-l 
iubise și lisus. Cu mare durere în inimă pentru faptul că Hristos 
nu venise mai înainte, totuși cu nădejdea că și acum putea să facă 
ceva pentru mângâierea lor, ea a zis: „Doamne, dacă ai fi fost 
aici, n-ar fi murit fratele meu”. Iarăşi și iarăși repetaseră surorile 
aceste cuvinte, printre strigătele bocitorilor. 

Cu milă omenească și dumnezeiască, lisus a privit faţa ei 
întristată și îngrijorată. Marta nu dorea să povestească cele 
petrecute; totul era adunat în aceste cuvinte mișcătoare: „Doamne, 
dacă ai fi fost aici, n-ar fi murit fratele meu”. Dar, privind faţa Sa 
plină de iubire, a adăugat: „Dar și acum, știu că orice vei cere de la 
Dumnezeu, Îţi va da Dumnezeu”. 

lisus i-a îmbărbătat credinţa, zicând: „Fratele tău va învia”. 
Răspunsul Lui nu urmărea să-i dea speranţa unei schimbări 
apropiate. El a dus gândurile Martei dincolo de apropiata înviere 
a fratelui ei și le-a aţintit asupra învierii drepţilor. A făcut lucrul 
acesta pentru ca ea să vadă în învierea lui Lazăr o garanţie pentru 
învierea tuturor neprihăniţilor morți și o asigurare că lucrul acesta 
se va face prin puterea Mântuitorului. 

Marta a răspuns: „Ştiu că va învia la înviere, în ziua de apoi”. 

Căutând să dea și mai departe o bună îndrumare credinței ei, 
Iisus a zis: „Eu sunt învierea și viața”. În Hristos e viața originară, 
neîmprumutată, pe care o are prin Sine Însuşi. „Cine are pe Fiul 
are viaţă” (1 Ioan 5,12). Dumnezeirea lui Hristos este o asigurare 
pentru cel credincios că va avea viața veşnică. „Cine crede în Mine”, 
a zis Iisus, „chiar dacă ar fi murit, va trăi. Și oricine trăiește și 
crede în Mine, nu va muri niciodată. Crezi lucrul acesta?” Hristos 
privea acum la a doua Sa venire. Atunci, drepţii cei morţi vor învia 
în corp nesupus putrezirii, iar drepții cei vii vor fi duși în cer fără să 
vadă moartea. Minunea pe care Hristos era gata să o săvârșească, 
prin învierea lui Lazăr din morți, urma să reprezinte învierea tuturor 
celor neprihăniţi. Prin cuvântul și lucrările Sale, El S-a declarat ca 
Autor al învierii. Acela care în curând trebuia să moară pe cruce 
avea cheile morţii, ca biruitor asupra mormântului, și a afirmat 
dreptul și puterea Sa de a da viaţă veșnică. 

La cuvintele Mântuitorului: „Crezi lucrul acesta?”, Marta 
răspunse: „Da, Doamne, cred că Tu ești Hristosul, Fiul lui 
Dumnezeu, care trebuia să vină în lume!” Ea nu înţelesese toată 
însemnătatea cuvintelor lui Hristos, dar și-a mărturisit credința 
în divinitatea Lui și încrederea că El putea să facă tot ce dorea. 

„După ce a spus aceste vorbe, s-a dus și a chemat în taină pe 
sora sa, Maria, și i-a zis: "A venit Învățătorul și te cheamă”.” Ea a 
spus lucrul acesta cât mai discret, deoarece preoții și conducătorii 
erau pregătiți să pună mâna pe lisus, când li s-ar fi oferit ocazia. 
Strigătele bocitorilor au făcut să nu fie auzite cuvintele ei. 

Aflând vestea aceasta, Maria s-a ridicat în grabă și, cu 
nerăbdarea zugrăvită pe față, a părăsit camera. Crezând că se 
duce la mormânt să plângă, bocitorii au urmat-o. Când ea a ajuns 
la locul unde aștepta Iisus, a îngenuncheat la picioarele Lui și a 
spus cu buzele tremurânde: „Doamne, dacă ai fi fost aici, n-ar fi 
murit fratele meu”. Plânsetul bocitorilor o tulbura, deoarece ea 
ar fi dorit să vorbească în liniște câteva cuvinte cu Iisus. Dar 
cunoștea invidia și pizma unora dintre cei de faţă împotriva lui 
Hristos și lucrul acesta o împiedica să-și exprime durerea. 

„lisus, când a văzut-o plângând, pe ea și pe iudeii care veniseră 
cu ea, S-a înfiorat în duhul Lui și S-a tulburat.” El citea inimile 


celor adunaţi. Vedea că, la mulți, ceea ce trecea drept durere era 
numai făţărnicie. Ştia că unii dintre cei de faţă, care acum 
dovedeau o fățarnică întristare, vor plănui în curând să-L omoare 
nu numai pe puternicul Făcător de minuni, dar și pe cel care trebuia 
să fie înviat din morți. Hristos ar fi putut să le smulgă haina de 
pretinsă întristare. Dar Şi-a întrânat indignarea îndreptăţită. 
Cuvintele pe care le-ar fi putut spune, pe bună dreptate, nu le-a 
rostit din cauza celor iubiţi, îngenuncheaţi la picioarele Lui cu 
întristare, care credeau cu adevărat în El. 

„Unde l-aţi pus?” a întrebat El. „Doamne”, I-au răspuns ei, 
„Vino și vezi.” Au pornit împreună spre mormânt. Era o scenă 
plină de jale. Lazăr fusese foarte iubit și surorile lui plângeau 
pentru el cu inima zdrobită, pe când cei care îi fuseseră prieteni 
își amestecau lacrimile cu ale surorilor îndurerate. Din cauza 
suferinței omenești și văzând că prietenii îl plângeau pe mort în 
timp ce Mântuitorul lumii era lângă ei, „lisus plângea”. Deși era 
Fiul lui Dumnezeu, El luase totuși natura omenească și era mișcat 
de durerea oamenilor. Inima Lui duioasă și miloasă e totdeauna 
mișcată de iubire faţă de cel aflat în suferinţă. El plânge cu cei ce 
plâng și Se bucură cu cei care se bucură. 

Dar lisus nu a plâns numai din cauza simpatiei Lui faţă de 
Maria şi Marta. În lacrimile Sale era o întristare tot aşa de adâncă 
faţă de întristarea omenească, pe cât e cerul de înalt față de 
pământ. Hristos nu plângea pentru Lazăr, căci El era gata să-l 
cheme afară din mormânt. El plângea pentru că mulți dintre cei 
care plângeau acum pentru Lazăr urmau să plănuiască în curând 
moartea Lui, a Aceluia care era învierea și viaţa. Dar cât de 
neînstare erau iudeii necredincioși să înţeleagă ce însemnau 
lacrimile Lui! Câţiva, care nu puteau să vadă decât partea din 
afară a scenei din faţa lor drept cauză a întristării Lui, au spus în 
șoaptă: „Iată cât de mult îl iubea”. Alţii, căutând să arunce sămânța 
îndoielii în inima celor prezenţi, au spus în batjocură: „EI, care a 
deschis ochii orbului, nu putea face ca nici omul acesta să nu 
moară?” Dacă Hristos ar fi putut să-l salveze pe Lazăr, atunci de 
ce a îngăduit să moară? 

Cu ochi profetic, Hristos a văzut vrăjmășia fariseilor și a 
saducheilor. Ştia că ei plănuiesc să-L omoare. Ştia că unii dintre 

aceia care se arătau acum pe dinafară atât de iubitori își vor închide 
curând ușa nădejdii și porțile cetăţii lui Dumnezeu. Umilirea și 
crucificarea Sa, care urmau să aibă loc în curând, aveau să ducă 
la distrugerea Ierusalimului și atunci nimeni nu mai avea să-i 
bocească pe cei morți. Pedeapsa care trebuia să vină asupra 
Ierusalimului se zugrăvea foarte limpede în fața Sa. El vedea 
Ierusalimul înconjurat de legiunile romane. Ştia că mulţi dintre 
cei care plângeau acum pentru Lazăr urmau să moară în timpul 
asedierii cetăţii și, pentru acești morţi, nu mai era nădejde. 

lisus plângea nu numai din cauza scenei din faţa Sa. ÎI apăsa 
povara durerii veacurilor. El vedea grozavele urmări ale călcării 
Legii lui Dumnezeu. Vedea că în istoria lumii, începând cu moartea 
lui Abel, lupta dintre bine și rău nu încetase nicio clipă. Privind 
spre anii ce urmau să vină, vedea suferinţa și întristarea, lacrimile 
și moartea care trebuiau să fie partea oamenilor. Inima Lui era 
străpunsă de durerea întregului neam omenesc din toate veacurile 
și din toate părțile lumii. Durerile neamului păcătos apăsau greu 
asupra sufletului Său și, în timp ce dorea să aline toate suferinţele 
oamenilor, ochii Săi erau plini de lacrimi. 

„lisus S-a înfiorat din nou în Sine și S-a dus la mormânt.” Lazăr 
fusese așezat într-o peșteră, în stâncă, și o piatră grea era pusă la 
intrare. „Daţi piatra la o parte”, a zis Hristos. Crezând că dorește 
numai să vadă mortul, Marta s-a opus, spunând că trupul fusese 
înmormântat de patru zile și intrase deja în descompunere. Declaraţia 
aceasta, dată înainte de învierea lui Lazăr, nu le mai îngăduia 
vrăjmașilor lui Hristos să spună că totul nu a fost decât o înşelăciune. 
Mai înainte, fariseii își spuseseră feluritele lor păreri cu privire la 
atât de minunata descoperire a puterii lui Dumnezeu. Când o 
readusese la viață pe fiica lui Iair, Hristos spusese: „Fata n-a murit, 
ci doarme” (Marcu 5,39). Întrucât ea fusese bolnavă numai un scurt 
timp și fusese înviată imediat după moarte, fariseii declaraseră că 
fata nu fusese moartă, pentru că Hristos Însuși spusese acest lucru. 
Ei încercaseră să arate că Hristos nu putea să vindece boala, că tot 
ce se spunea despre minunile Lui era numai o poveste. Dar, în cazul 
acesta, nimeni nu putea să susțină că Lazăr nu era mort. 

Când Domnul e gata să facă un lucru, Satana ridică pe cineva 
care să se opună. „Daţi piatra la o parte”, a spus Hristos. Pe cât e 


cu putință, pregătiți calea pentru lucrarea Mea. Dar natura 
hotărâtă și ambițioasă a Martei s-a arătat și acum. Ea nu voia ca 
trupul în descompunere să fie scos la lumină. Inima omenească e 
greoaie în a înţelege cuvintele lui Hristos și credința Martei nu 
prinsese adevăratul înțeles al făgăduinței Lui. 

Hristos a mustrat-o pe Marta, dar cuvintele Lui erau rostite 
cu cea mai mare duioșie: „Nu ţi-am spus că, dacă vei crede, vei 
vedea slava lui Dumnezeu?” Pentru ce te îndoiești de puterea 
Mea? De ce te împotrivești cererilor Mele? Ai cuvântul Meu. 
Dacă vei crede, vei vedea slava lui Dumnezeu. Piedicile naturale 
nu pot să oprească lucrarea Celui Atotputernic. Îndoiala și 
necredinţa nu sunt umilinţă. Credinţa neclintită în cuvântul lui 
Hristos — iată adevărata umilinţă, adevărata predare de sine. 

„Daţi voi piatra la o parte.” Hristos ar fi putut să poruncească 
pietrei să se dea la o parte și ea ar fi ascultat de glasul Lui. El ar fi 
putut să poruncească îngerilor de lângă El să facă lucrul acesta. 
La porunca Sa, mâini nevăzute ar fi îndepărtat piatra. Dar trebuia 
să fie dată la o parte de mâini omenești. În felul acesta, Hristos a 
vrut să arate că natura omenească trebuie să colaboreze cu 
divinitatea. Puterea divină nu este chemată să facă ce poate puterea 
omenească. Dumnezeu nu Se lipsește de ajutorul omului. El îl 
întărește, lucrând împreună cu acela care își folosește puterile și 
însușirile date de Dumnezeu. 

Porunca a fost ascultată. Piatra a fost rostogolită. Totul s-a 
făcut pe faţă și cu chibzuinţă. Tuturor li s-a dat ocazia să vadă că 
nu se practică înşelăciunea. Corpul lui Lazăr zăcea în mormântul 
lui din stâncă, rece și tăcut. Strigătele bocitorilor au amuţit. 
Surprinși și plini de nerăbdare, toţi stăteau în jurul mormântului, 
așteptând să vadă ce va urma. 

Hristos stătea liniștit în faţa mormântului. O sfântă solemnitate 
îi stăpânea pe toţi cei prezenţi. Hristos S-a apropiat de mormânt. 
Înălțând privirea spre cer, a zis: „Tată, Îți mulțumesc că M-ai 
ascultat”. Nu demult, vrăjmașii lui Hristos Il acuzaseră de hulă și 
luaseră pietre să dea în El, pentru că pretinsese că este Fiul lui 
Dumnezeu. ÎI acuzau că face minunile cu puterea lui Satana. Dar 
acum, Hristos pretindea că Dumnezeu e Tatăl Său şi, cu o 
încredere desăvârșită, Se declara drept Fiu al lui Dumnezeu. 

În tot ce făcea, Hristos conlucra cu Tatăl Său. Totdeauna El 
avusese grijă să dea dovadă că nu lucrează independent. El 
săvârşise minunile prin credință și rugăciune. Hristos dorea ca 
toți să cunoască legătura Sa cu Tatăl. „Tată”, a spus El, „iti 
mulțumesc că M-ai ascultat. Ştiam că totdeauna Mă asculti, dar 
vorbesc astfel pentru norodul care stă împrejurul Meu, ca să 
creadă că Tu M-ai trimis.” Aici trebuia să se dea poporului și 
ucenicilor cea mai convingătoare dovadă cu privire la legătura 
care există între Hristos și Dumnezeu. Trebuia să li se arate că 
susținerile lui Hristos nu erau false. 

„După ce a zis aceste vorbe, a strigat cu glas tare: "Lazăre, 
vino afară!” Glasul Lui clar și pătrunzător a păstruns în urechea 
mortului. În timp ce vorbea, dumnezeirea a străfulgerat prin 
natura omenească. Pe faţa Sa, luminată de slava lui Dumnezeu, 
oamenii l-au văzut puterea. Fiecare ochi era ațintit spre intrarea 
peșterii. Fiecare ureche era atentă să prindă și cel mai slab sunet. 
Cu interes încordat și dureros, toţi aşteptau dovada dumnezeirii 
lui Hristos, dovada care trebuia să susţină pretenţiile Lui că e 
Fiul lui Dumnezeu sau să stingă nădejdea pentru totdeauna. 

În mormântul tăcut s-a făcut mișcare și cel care fusese mort a 
apărut la intrarea peșterii. Mișcările lui erau împiedicate de 
pânzele cu care fusese înfășurat pentru a fi pus în mormânt, iar 
lisus le-a spus spectatorilor înmărmuriţi: „Dezlegaţi-l și lăsaţi-l 
să meargă”. Din nou li s-a arătat că omul trebuie să colaboreze 
cu Dumnezeu. Oamenii trebuie să lucreze pentru oameni. Fiind 
dezlegat, Lazăr a stat înaintea celor adunaţi nu ca un om ros de 
boală, nu cu membrele slabe și tremurânde, ci ca un om în floarea 
vieţii și în puterea unei bărbăţii nobile. Ochii lui străluceau de 
inteligență și de iubire pentru Mântuitorul lui. În adorare, el s-a 
aruncat la picioarele lui Iisus. 

La început, privitorii au rămas muţi de mirare. Apoi a urmat o 
scenă de bucurie și recunoștință ce nu se poate exprima. Surorile 
l-au primit pe fratele lor înviat ca pe un dar de la Dumnezeu și, cu 
lacrimi de bucurie, au izbucnit în mulţumiri faţă de Mântuitorul. 
Dar, în timp ce fratele, surorile și prietenii se bucurau de această 
întâlnire, lisus S-a retras. Când L-au căutat pe Dătătorul vieții, 
nu L-au mai găsit. 


CAPITOLUL 59 


UNELTIRILE PREOŢILOR 


Multimea, care fusese de fată la faptele Lui pline 
de îndurare și auzise învățăturile Lui curate și sfinte, 
știa că acestea nu erau cuvintele şi faptele unui 
călcător de Sabat sau ale unui hulitor. 

Până şi aprozii trimişi de farisei fuseseră 
atât de impresionati de cuvintele Lui, 
încât n-au putut să pună mâna pe El. 


BETANIA ERA APROAPE de Ierusalim, așa că vestea învierii 
lui Lazăr a ajuns repede în cetate. Iscoadele care au fost de față 
la săvârșirea minunii i-au informat imediat pe conducătorii iudei 
de tot ce se întâmplase. A fost imediat convocată o adunare a 
Sinedriului, pentru a hotărî ce era de făcut. Hristos dovedise acum 
că avea putere asupra morţii și mormântului. Minunea aceasta 
mare era dovada culminantă, dată de Dumnezeu oamenilor, că 
El L-a trimis pe Fiul Său în lume pentru mântuirea lor. Era o 
demonstrare a puterii divine, care era îndestulătoare pentru a 
convinge orice minte stăpânită de rațiune și de o conștiință 
luminată. Mulţi dintre cei care fuseseră de faţă la învierea lui 
Lazăr au ajuns să creadă în Iisus. Dar ura preoților împotriva Lui 
a crescut. Ei lepădaseră toate dovezile mai mici ale dumnezeirii 
Lui, iar această nouă minune îi făcea să turbeze. Mortul fusese 
înviat în plină lumină a zilei și în faţa unei mulțimi de martori. Cu 
toată iscusința lor, nu puteau să înlăture o asemenea dovadă. 
Tocmai din motivul acesta vrăjmășia preoţilor a crescut și mai 
mult. Acum, mai mult ca oricând, erau hotărâți să pună capăt 
lucrării lui Hristos. 


Capitolul acesta se bazează pe cele relatate în Ioan 11,47-54. 

Saducheii, deși nu erau nici ei de partea lui Hristos, nu fuseseră 
atât de înrăiți împotriva Lui ca fariseii. Ura lor nu fusese atât de 
înverșunată. Dar acum s-au alarmat de-a binelea. Ei nu credeau 
în învierea morţilor. Întemeindu-se pe o așa-numită știință, 
ajunseseră la concluzia că ar fi imposibil ca un trup mort să fie 
readus la viaţă. Dar, prin câteva cuvinte ale lui Hristos, teoria lor 
fusese răsturnată. Li se arătase că nu cunosc nici Scripturile, nici 
puterea lui Dumnezeu. Ei nu mai vedeau nicio posibilitate de a 
îndepărta din mintea oamenilor impresia făcută de minune. Cum 
puteau să-i îndepărteze pe oameni de la Acela care izbutise să 
jefuiască mormântul de prada lui? S-au răspândit zvonuri minci- 
noase, dar minunea nu putea fi tăgăduită și nu știau cum să 
nimicească urmările ei. Până acum, saducheii nu sprijiniseră planul 
de a-L omori pe Hristos. Dar, după învierea lui Lazăr, au hotărât 
că numai prin moartea Lui putea să se pună odată capăt gravelor 
acuzaţii pe care li le aducea El. 

Fariseii credeau în înviere și ar fi trebuit să-și dea seama că 
minunea aceasta era o dovadă că Mesia Se afla în mijlocul lor. 
Dar ei se împotriviseră totdeauna lucrării lui Hristos. De la început 
ÎI urâseră, pentru că El demascase pretenţiile lor făţarnice. El 
dăduse la o parte mantaua datinilor rigide, sub care își ascundeau 
diformitatea morală. Religia curată pe care o propovăduia El 
condamna falsele lor pretenţii de evlavie. Ardeau de dorinţa de a 
se răzbuna pe El pentru mustrările Lui totdeauna întemeiate. Ei 
încercau să-L provoace să spună sau să facă ceva, care să le dea 
ocazia de a-L condamna. De câteva ori încercaseră să-L omoare 
cu pietre, dar El Se retrăsese în liniște şi ÎI pierduseră din vedere. 

Toate minunile pe care le făcuse în Sabat erau pentru binele 
celor suferinzi, dar fariseii căutaseră să-L condamne ca pe un 
călcător al Sabatului. Ei au încercat să-i ridice pe irodieni 
împotriva Lui. ÎI acuzaseră că voia să formeze un regat rival și se 
sfătuiseră cu ei cum să-L distrugă. Pentru a-i aţâţa pe romani 
împotriva Lui, Îl acuzaseră că vrea să le răstoarne autoritatea. 
Încercaseră orice mijloc pentru a-l distruge influenţa pe care o 
avea asupra poporului. Dar, până la data aceasta, încercările lor 
fuseseră zadarnice. Mulțimea, care fusese de faţă la faptele Lui 


pline de îndurare și auzise învăţăturile Lui curate și sfinte, ştia că 
acestea nu erau cuvintele și faptele unui călcător de Sabat sau ale 
unui hulitor. Până și aprozii trimiși de farisei fuseseră atât de 
impresionați de cuvintele Lui, încât n-au putut să pună mâna pe 
El. În disperarea lor, iudeii dăduseră în cele din urmă dispoziţia 
ca, dacă un om va mărturisi credinţa în lisus, să fie dat afară din 
sinagogă. 

Prin urmare, când preoţii, conducătorii și bătrânii s-au adunat 
să se sfătuiască, hotărârea lor nestrămutată a fost de a-L aduce la 
tăcere pe Acela care făcea lucruri atât de extraordinare, încât 
toată lumea se mira. Fariseii și saducheii erau mai uniţi ca oricând. 
Mai înainte fuseseră dezbinaţi, dar acum s-au unit pentru a sta 
împotriva lui Hristos. În consfătuirile trecute, Nicodim și Iosif 
împiedicaseră condamnarea lui lisus și, din cauza aceasta, acum 
n-au mai fost chemaţi. Erau de faţă la consiliu și alți oameni 
influenţi care credeau în Iisus, dar influenţa lor nu însemna nimic 
pentru fariseii plini de răutate. 

Cu toate acestea, membrii consiliului nu erau toţi de aceeași 
părere. Sinedriul nu era la data aceea o adunare legală. Exista 
numai pentru că era tolerat. Unii dintre ei se întrebau dacă era 
înțelept să-L condamne pe Hristos la moarte. Se temeau că lucrul 
acesta va provoca o răscoală în popor și va face ca romanii să 
retragă de la preoţi și alte favoruri și să le ia și puterea pe care o 
mai deţineau. Saducheii erau uniţi în ura lor împotriva lui Hristos, 
dar erau înclinați să fie prevăzători în acţiunile lor, pentru că se 
temeau că romanii îi vor destitui din poziţia înaltă pe care o 
deţineau. 

În consiliul acesta, adunat pentru a plănui moartea lui Hristos, 
era de faţă Martorul care auzise cuvintele îngâmfate ale lui 
Nebucadneţar, Cel care văzuse serbarea idolatră a lui Belșaţar și 
care fusese prezent când Hristos Se anunţase în Nazaret ca fiind 
Cel Uns. Martorul acesta se străduia să-i determine acum pe 
conducători să înțeleagă ce făceau. Evenimentele din viaţa lui 
Hristos apăreau atât de clar înaintea ochilor lor, încât i-au alarmat. 
Şi-au amintit de scena din templu, când Iisus, pe atunci un copil 
de doisprezece ani, a stat în faţa savanților învăţători ai legii, 

punându-le întrebări care îi uimiseră. Minunea săvârșită chiar 
atunci dădea dovadă că Iisus nu era altul decât Fiul lui Dumnezeu. 
Adevăratul înţeles al Scripturilor Vechiului Testament privitoare 
la Hristos le lumina mintea ca un fulger. Tulburaţi și neliniștiți, 
conducătorii întrebau: „Ce să facem?” Consiliul era împărțit. Sub 
impresia Duhului Sfânt, preoţii și conducătorii nu puteau să 
îndepărteze convingerea că se luptau împotriva lui Dumnezeu. 

Când consiliul a ajuns în culmea tulburării, Caiata, marele preot 
s-a ridicat. Caiafa era un om îngâmfat și crud, poruncitor și into- 
lerant. Printre rudele sale erau saducheii îngâmfați, îndrăzneți, 
care nu se temeau de consecinţe, plini de ambiţie și cruzime, 
defecte pe care și le ascundeau sub haina unei pretinse neprihăniri. 
Caiafa studiase profețiile și, cu toate că nu cunoștea adevăratul 
lor înţeles, a vorbit cu multă autoritate și siguranță: „Voi nu știți 
nimic; oare nu vă gândiţi că este în folosul vostru să moară un 
singur om pentru norod, și să nu piară tot neamul?” Chiar dacă 
lisus n-ar fi vinovat, susținea marele preot, El trebuie să fie dat la 
o parte. Îi tulbura pentru că atrăgea poporul la Sine și slăbea 
autoritatea conducătorilor. El era numai unul singur; era mai bine 
ca El să moară decât să slăbească puterea conducătorilor. Dacă 
oamenii își pierdeau încrederea în conducători, puterea națională 
era distrusă. Caiafa susținea că, după minunea aceasta, urmașii 
lui Iisus se vor ridica la răscoală. Atunci vor veni romanii, spunea 
el, ne vor închide templul, ne vor desfiinţa legile și ne vor distruge 
ca naţiune. Ce valoare are viața unui galileean în comparaţie cu 
viața unei naţiuni? Dacă EI stă în drumul fericirii neamului, nu 
înseamnă că Îi facem un serviciu lui Dumnezeu, dacă ÎI dăm la o 
parte? Mai bine să piară un singur om decât să fie distrusă 
națiunea. 

Spunând că un om ar trebui să moară pentru popor, Caiafa 
dovedea că avea oarecare cunoștință despre profeţii, deși 
cunoștința sa era foarte limitată. Dar loan, raportând scena, ia 
profeția și-i arată însemnătatea largă și adâncă. El zice: „Și nu 
numai pentru neamul acela, ci și ca să adune într-un singur trup 
pe copiii lui Dumnezeu cei risipiţi”. Cât de orb era îngâmfatul 
Caiafa, chiar atunci când recunoștea misiunea Mântuitorului! 


Pe buzele lui Caiafa, adevărul acesta atât de preţios era 
transformat într-o minciună. Planul susținut de el era întemeiat 
pe un principiu împrumutat de la păgânism. La păgâni, conștiința 
obscură că unul trebuia să moară pentru neamul omenesc dusese 
la aducerea de jertfe omenești, așa că acum Caiafa propunea 
să-L sacrifice pe Iisus ca să salveze un popor vinovat și să-l salveze 
nu din nelegiuirea lui, ci în nelegiuire, ca să poată continua în 
păcat. Și el spera să liniștească prin acest raţionament remușcările 
acelora care ar fi îndrăznit să spună că până acum nu se găsise în 
lisus nimic vrednic de moarte. 

La consiliul acesta, vrăjmașii lui Hristos fuseseră adânc 
convinși. Duhul Sfânt le impresionase mintea. Dar Satana se lupta 
să pună stăpânire pe ei. El le-a adus aminte de greutăţile pe care 
le suportaseră din cauza lui Hristos. Cât de puţin onorase Hristos 
neprihănirea lor! El prezenta o altă neprihănire, pe care ar fi 
trebuit să o aibă toţi cei ce voiau să fie copii ai lui Dumnezeu. 
Neluând în seamă formele și ceremoniile lor, El îi încurajase pe 
păcătoşi să meargă direct la Dumnezeu, ca la un Tată milostiv, și 
să-l spună ce nevoi au. Astfel, după părerea lor, El dăduse la o 
parte preoţia. El refuzase să recunoască teologia școlilor rabinice. 
El demascase practicile rele ale preoţilor și le compromisese în 
mod irevocabil influenţa. Stricase efectul principiilor și tradițiilor 
lor, spunând că, în timp ce impuneau cu stricteţe legea 
ceremonială, ei desființau Legea lui Dumnezeu. Satana le amintea 
acum toate aceste lucruri. 

Satana le-a șoptit că, pentru a-și menţine autoritatea, trebuie 
să-L omoare pe lisus. Ei urmau sfatul acesta. Faptul că puteau 
să-și piardă puterea era, credeau ei, un motiv destul de puternic 
pentru a-i duce la o anumită hotărâre. Cu excepţia câtorva, care 
nu îndrăzneau să-și spună părerea, Sinedriul a primit cuvintele 
lui Caiafa ca fiind cuvintele lui Dumnezeu. Consiliul s-a simțit 
ușurat; discordia a încetat. Ei s-au hotărât să-L omoare pe Hristos 
la prima ocazie favorabilă. Lepădând dovada dumnezeirii lui lisus, 
preoții și conducătorii aceștia se închiseseră singuri într-un 
întuneric de nepătruns. Ei ajunseseră cu totul sub influenţa lui 
Satana, care urma să-i împingă cu grabă dincolo de pragul ruinei 

veşnice. Dar înşelăciunea era de așa natură, încât erau multumiti 
de ei înșiși. Se socoteau niște patrioți care caută salvarea națiunii. 

Sinedriul s-a temut totuși să ia măsuri pripite împotriva lui 
lisus, ca nu cumva poporul să fie ațâţat și crima plănuită împotriva 
Lui să se întoarcă asupra lor. Din cauza aceasta, consiliul a amânat 
executarea sentinței pronunţate. Mântuitorul a înțeles uneltirea 
preoţilor. El știa că voiau să-L îndepărteze și că planul lor trebuia 
să se împlinească în curând. Dar nu era partea Lui să grăbească 
această criză, așa că S-a retras din locul acela, luându-i și pe ucenici 
cu El. Astfel, prin pilda Sa, El a întărit învățătura pe care le-o 
dăduse ucenicilor: „Când vă vor prigoni într-o cetate, să fugiți în 
alta” (Matei 10,23). Câmpul în care putea să lucreze pentru 
salvarea de suflete era întins și, în afară de cazul că lucrul acesta 
ar fi fost cerut de credincioșia faţă de EI, servii Domnului nu 
trebuiau să-și primejduiască viaţa. 

Lucrarea publică a lui lisus în favoarea lumii pierdute începuse 
în urmă cu trei ani. Pilda Sa de lepădare de Sine și bunătatea Lui 
dezinteresată stăteau în faţa lor. Viaţa Lui de curăţie, suferință și 
devoțiune era cunoscută de toți. Totuși, această scurtă vreme de 
trei ani era exact atât cât putea lumea să îndure prezența 
Mântuitorului. 

Viaţa Lui a fost marcată de persecuție și insultă. Izgonit din 
Betleem de un rege gelos, respins de ai Săi din Nazaret, condamnat 
la moarte la Ierusalim, fără să fie vinovat, Iisus și puţinii Săi urmași 
credincioși au găsit un adăpost vremelnic într-un oraș străin. El, 
care fusese totdeauna impresionat de durerea oamenilor, care îi 
vindecase pe bolnavi, le redase orbilor vederea, surzilor, auzul și 
muților, graiul, Acela care îi hrănise pe cei flămânzi și îi mângâiase 
pe cei întristaţi, era izgonit de poporul pentru mântuirea căruia 
lucrase. El, care umblase pe valurile înalte și liniștise mugetul lor 
înfuriat printr-un cuvânt, care izgonise demonii și îi făcuse să-L 
recunoască drept Fiul lui Dumnezeu, El, care sfărâmase somnul 
morţii, care ținuse mii de oameni extaziaţi, ascultând cuvântul 
înţelepciunii Sale, nu putea să miște inima celor orbiţi de 
prejudecată și ură, care respingeau cu încăpățânare lumina. 


PARTEA 


APROAPE DE SFÂRȘIT 


DE LA VIZITA LA ZACHEU, ÎN IERIHON, 
LA ÎNVĂȚĂTURA PE CALEA CĂTRE GHETSIMANI 


„A sosit ceasul să fie proslăvit Fiul omului. 
Adevărat, adevărat, vă spun că, dacă 
grăuntele de grâu, care a căzut pe pământ, nu 
moare, rămâne singur; dar dacă moare, aduce 
multă roadă.” 

„Acum are loc judecata lumii acesteia, 

acum stăpânitorul lumii acesteia va fi aruncat 
afară. Și după ce voi fi înălțat de pe pământ, 
voi atrage la Mine pe toți oamenii.“ 

„Acum sufletul Meu este tulburat. Și ce voi 
zice?... Tată, izbăveste-Mă din ceasul acesta?... 
Dar tocmai pentru aceasta am venit până la 
ceasul acesta!” 

loan 12,23.24.31.32.27.28. 

În materie de conștiință, sufletul trebuie 
să fie lăsat liber. Nimeni nu trebuie să stăpânească 
asupra mintii altuia, să judece în locul altuia sau să-i 
prescrie ce e dator să facă. Dumnezeu îi dă fiecărui 
suflet libertatea de a gândi şi de a-și urma propriile 
convingeri. 


VREMEA PAŞTELOR SE APROPIA şi lisus S-a îndreptat din 
nou către Ierusalim. În inima Lui domnea pacea supunerii 
desăvârșite faţă de voia Tatălui. Cu pasul grăbit, înainta spre locul 
jertfirii Sale. Dar pe ucenici i-a cuprins un simțământ tainic, de 
îndoială și teamă. Mântuitorul „mergea înaintea lor. Ucenicii erau 
tulburaţi și mergeau îngroziți după EI”. 

Hristos i-a chemat din nou pe cei doisprezece în jurul Său și, 
mult mai clar decât oricând până atunci, le-a vorbit despre trădarea 
și suferinţele Sale. „'Iată””, a zis El, „că ne suim la Ierusalim și tot 
ce a fost scris prin proroci despre Fiul omului se va împlini. Căci 
va fi dat în mâna neamurilor; ÎL vor batjocori, ÎI vor ocărî, ÎL vor 
scuipa; și, după ce-L vor bate cu nuiele, ÎI vor omori, dar a treia zi 
va învia.” Ei n-au înţeles nimic din aceste lucruri: căci vorbirea 
aceasta era ascunsă pentru ei și nu pricepeau ce le spunea lisus.” 

Nu vestiseră ei cu puțin timp mai înainte, pretutindeni: 
„Împărăţia cerului s-a apropiat?” Nu făgăduise chiar Hristos că 
mulți vor şedea cu Avraam, Isaac și Iacov în Împărăţia lui 
Dumnezeu? Nu făgăduise El tuturor celor ce renunțaseră la ceva 
pentru Numele Lui că urmau să primească însutit în viaţa aceasta 
și că vor avea parte de Împărăţia Sa? Și nu dăduse El celor 


Capitolul acesta se bazează pe cele relatate în Matei 20,20-28; Marcu 10,32-45; 
Luca 18,31-34. 


doisprezece făgăduinţa deosebită că vor avea un loc de mare cinste 
în Împărăţia Sa — că aveau să stea pe tronuri și să judece cele 
douăsprezece seminţii ale lui Israel? Chiar și acum spusese că 
toate lucrurile scrise în profeţii cu privire la El aveau să se 
împlinească. Și nu au profetizat prorocii despre slava domniei lui 
Mesia? În lumina acestor gânduri, cuvintele Lui despre trădare, 
persecuție și moarte păreau vagi și întunecate. Ei credeau că, 
oricare ar fi fost greutăţile care urmau să vină, împărăţia trebuia 
să fie întemeiată în curând. 

loan, fiul lui Zebedei, fusese unul dintre primii doi ucenici 
care Îl urmaseră pe lisus. El și fratele său, Iacov, formaseră cea 
dintâi grupă care părăsise totul pentru a-L sluji. Ei își părăsiseră 
familia și prietenii cu bucurie, numai ca să poată fi împreună cu 
EI; au umblat și au vorbit cu El; fuseseră cu EI atât în intimitatea 
familiei, cât și în adunările publice. El le liniștise temerile, îi scăpase 
de primejdie, le alinase suferinţele, îi mângâiase în dureri și, plin 
de răbdare și bunătate, îi învățase până când inima lor părea 
înlănțuită de a Lui și, în căldura iubirii lor, doreau să fie cât mai 
aproape de El în Împărăția Sa. Ori de câte ori se ivea o ocazie, 
loan se așeza chiar lângă Mântuitorul său și Iacov dorea și el să 
fie onorat cu o legătură tot atât de strânsă. 

Și mama lor Îl urmase pe Hristos şi de multe ori ÎI slujise cu 
dărnicie din avutul ei. Cu iubire de mamă și plină de ambiţie pentru 
fiii ei, ea dorea pentru aceștia locul cel mai onorat în noua 
Împărăţie. De aceea ea i-a încurajat să I-l ceară. 

Mama a venit împreună cu fiii la lisus, cerând să le împlinească 
dorința inimii. 

„Ce voiți să vă fac?” i-a întrebat El. 

Mama a răspuns: „Poruncește ca în Împărăţia Ta acești doi fii 
ai mei să șadă unul la dreapta și altul la stânga Ta”. 

lisus S-a purtat blând cu ei și nu le-a mustrat egoismul, când 
căutau să fie așezați mai presus de fraţii lor. EI le-a citit inimile și a 
cunoscut profunzimea atașamentului lor faţă de El. Iubirea lor nu 
era doar un sentiment omenesc. Deşi pervertită de egoismul naturii 
omenești prin care se manifesta, ea era o revărsare din izvorul iubirii 
Sale răscumpărătoare. Fl nu voia să o mustre, ci să o adâncească și 
să o curăţească. El a zis: „Puteţi voi să beţi paharul pe care am să-l 

beau Eu și să fiti botezați cu botezul cu care am să fiu botezat?” Ei 
și-au adus aminte de cuvintele Lui tainice, care arătau spre încercare 
și suferință, și totuși au răspuns plini de încredere: „Putem”. Ei ar fi 
socotit drept cea mai mare cinste să-și arate credincioșia, împărtă- 
șindu-se de toate câte trebuia să sufere Domnul lor. 

„Este adevărat că veţi bea paharul Meu și veţi fi botezați cu 
botezul cu care am să fiu botezat Eu”, a spus El — în faţa Lui erau 
o cruce în loc de tron și doi răufăcători ca tovarăși, la dreapta și 
la stânga Lui. loan și Iacov aveau să împărtășească suferința cu 
Domnul lor — unul, primul dintre fraţi, avea să piară de sabie, iar 
celălalt avea să îndure mai mult ca toţi truda, ocara și persecuția. 

„Dar cinstea de a ședea la dreapta și la stânga Mea”, a continuat 
EI, „nu atârnă de Mine s-o dau, ci este păstrată pentru aceia pentru 
care a fost pregătită de Tatăl Meu.” In Impărăţia lui Dumnezeu 
nimeni nu poate câștiga o anumită poziţie prin favoritisme. Ea nu 
este câștigată și nici nu este primită printr-o hotărâre arbitrară. 
Este un rezultat al caracterului. Coroana și tronul sunt semnele 
exterioare ale împlinirii unei condiţii, iar ele sunt semnele biruinţei 
câștigate asupra eului prin Domnul Iisus Hristos. 

Mult timp după aceea, când ucenicii au fost aduși să simtă 
împreună cu Hristos prin împărtășirea cu suferințele Lui, Domnul 
i-a descoperit lui Ioan care era legea Împărăției Lui. „Celui ce va 
birui”, a zis Hristos, „îi voi da să șadă cu Mine pe scaunul Meu de 
domnie, după cum Eu am biruit și am șezut cu Tatăl Meu pe 
scaunul Lui de domnie”. „Pe cel ce va birui, îl voi face un stâlp în 
templul Dumnezeului Meu, și nu va mai ieși afară din el. Voi 
scrie pe el Numele Dumnezeului Meu și Numele Meu cel nou” 
(Apocalipsa 3,21.12). Tot astfel scria și apostolul Pavel: „Căci 
eu sunt gata să fiu turnat ca o jertfă de băutură, și clipa plecării 
mele este aproape. M-am luptat lupta cea bună, mi-am isprăvit 
alergarea, am păzit credinţa. De acum mă așteaptă cununa 
neprihănirii, pe care mi-o va da, în ziua aceea, Domnul, 
Judecătorul cel drept” (2 Timotei 4,6-8). 

Cel mai aproape de Hristos va sta acela care pe pământ a fost 
pătruns cel mai mult de spiritul iubirii Sale pline de jerttire — iubirea 
care „nu se laudă, nu se umflă de mândrie... nu caută folosul său, 
nu se mânie, nu se gândește la rău” (1 Corinteni 13,4.5) — iubire 


care îl îndeamnă pe ucenic așa cum L-a îndemnat și pe Domnul 
nostru să dea totul, să trăiască, să lucreze și să Se sacrifice, chiar 
până la moarte, pentru mântuirea omenirii. Spiritul acesta s-a 
manifestat în viaţa lui Pavel. El spunea: „Pentru mine, a trăi este 
Hristos”, deoarece viaţa lui descoperea oamenilor pe Hristos; „și a 
muri este un câștig” — câștig pentru Hristos; moartea însăși urma 
să dea pe faţă puterea harului Său și să adune suflete pentru El. 
„Hristos va fi proslăvit, cu îndrăzneală, în trupul meu”, a spus el, 
„fie prin viaţa mea, fie prin moartea mea” (Filipeni 1,21.20). 

Când cei zece au auzit cererea lui Iacov și a lui loan au fost 
foarte nemulțumiți. Locul cel mai de frunte în Împărăţie era tocmai 
ceea ce fiecare dintre ei căuta pentru sine și s-au supărat pentru 
că cei doi ucenici câștigaseră un aparent avantaj faţă de ei. 

Şi când era gata ca să reînceapă cearta cu privire la cel care să fie 
socotit cel mai mare, lisus, chemându-i la Sine, le-a spus ucenicilor 
indignați: „Știți că domnitorii neamurilor domnesc peste ele, și mai- 
marii lor le poruncesc cu stăpânire. Dar între voi să nu fie așa”. 

În împărăţiile lumii, o poziție înaltă înseamnă înălțare de sine. 
S-ar fi putut spune că oamenii de rând nu trăiau decât pentru 
folosul claselor conducătoare. Influenţa, bogăţia, educaţia erau 
tot atâtea mijloace de a subjuga masele în folosul conducătorilor. 
Clasele de sus aveau dreptul să gândească, să hotărască, să se 
bucure și să stăpânească; cele de jos, doar să asculte și să slujească. 
Religia, ca și toate celelalte lucruri, era o chestiune de autoritate. 
Se aștepta ca poporul să creadă și să facă așa cum spuneau mai- 
marii. Dreptul omului ca om, să gândească și să acţioneze pentru 
sine, nu era recunoscut nicicum. 

Hristos Își întemeia Împărăţia pe principii cu totul diferite. El 
îi chema pe oameni nu să stăpânească, ci să slujească, cel mai tare 
să poarte neputințele celui slab. Puterea, poziția, talentul, educaţia 
îl puneau pe posesorul lor sub o mai mare obligaţie de a sluji 
semenilor săi. Chiar celor mai umili ucenici ai Lui, Hristos le-a 
spus: „Toate aceste lucruri sunt în folosul vostru” (2 Corinteni 
4,15). 

„Fiul omului n-a venit să 1 se slujească, ci EI să slujească și 
să-Şi dea viaţa ca preţ de răscumpărare pentru mulţi.” În mijlocul 
ucenicilor Săi, Domnul Hristos era în orice sens un purtător de 

grijă, un purtător al poverilor. El a fost părtaş la sărăcia lor. A 
practicat lepădarea de Sine în folosul lor, a mers înaintea lor pentru 
a înfrunta dificultățile și, în curând, urma să-Și încheie lucrarea 
pe pământ, dându-Și viața. Principiul pe baza căruia lucra Hristos 
trebuie să fie un îndemn la lucru ȘI pentru membrii bisericii care 
este trupul Său. Iubirea este planul și temelia mântuirii. În 
Împărăţia lui Hristos, sunt mai mari aceia care urmează pilda pe 
care a dat-o El și lucrează ca păstori ai turmei Sale. 

Cuvintele lui Pavel descoperă adevărata demnitate și onoare a 
vieţii de creştin: „Căci măcar că sunt slobod faţă de toţi, m-am 
făcut robul tuturor”, „căutând nu folosul meu, ci al celor mai 
mulți, ca să fie mântuiţi” (1 Corinteni 9,19; 10,33). 

În materie de conștiință, sufletul trebuie să fie lăsat liber. 
Nimeni nu trebuie să stăpânească asupra minţii altuia, să judece 
în locul altuia sau să-i prescrie ce e dator să facă. Dumnezeu îi dă 
fiecărui suflet libertatea de a gândi și de a-și urma propriile 
convingeri. „Fiecare din noi are să dea socoteală despre sine însuși 
lui Dumnezeu.” Nimeni nu are dreptul să-și impună indivi- 
dualitatea sa ca model pentru altul. În toate lucrările unde este 
vorba de principiu, „fiecare să fie pe deplin încredinţat în mintea 
lui” (Romani 14,12.5). În Împărăția lui Hristos nu există apăsare 
de domni, nici o impunere de maniere. Îngerii cerului nu vin pe 
pământ să domnească și să impună să fie adoraţi, ci ei sunt trimiși 
să colaboreze cu oamenii pentru înălțarea omenirii. 

Principiile și chiar cuvintele Mântuitorului, în frumuseţea lor 
dumnezeiască, au rămas în memoria ucenicului iubit. În ultimele 
sale zile, povara mărturiei lui loan către biserici era: „Vestirea pe 
care ați auzit-o de la început este aceasta: să ne iubim unii pe 
alții”. „Noi am cunoscut dragostea Lui prin aceea că El Și-a dat 
viaţa pentru noi; și noi deci trebuie să ne dăm viaţa pentru fraţi” 
(1 loan 3,11.16). 

Acesta era spiritul care domnea în prima biserică. După 
revărsarea Duhului Sfânt, „mulțimea celor ce crezuseră era o inimă 
și un suflet. Niciunul nu zicea că averile lui sunt ale lui”. „Căci nu 
era niciunul printre ei care să ducă lipsă de ceva.” „Apostolii 
mărturiseau cu multă putere despre învierea Domnului lisus. Și 
un mare har era peste toți” (Fapte 4,32.34.33). 


CAPITOLUL 61 


ZACHEU 


Zacheu s-a hotărât să-L vadă. A început să-și dea 
seama cât de amare sunt roadele păcatului și cât de 
greu este pentru cel care încearcă să se întoarcă de pe 
drumurile sale rele. Să fii greșit înteles, să fii întâmpinat 
cu suspiciune și neîncredere atunci când încerci 
să-ți îndrepti greșelile este greu de suportat. Mai-marele 
vameşilor dorea să privească fata Aceluia ale cărui 
cuvinte aduseseră nădejde în inima lui. 


PE DRUMUL CĂTRE IERUSALIM, „isus a intrat în Ierihon și 
trecea prin cetate”. La câţiva kilometri de Iordan, la capătul 
apusean al văii care se deschidea aici într-o câmpie, cetatea trona 
în mijlocul verdeţii tropicale, într-o revărsare de frumuseţe. Cu 
palmierii și grădinile ei bogate, udate de ape curgătoare, scânteia 
ca un smarald înconjurat de dealurile din piatră de var și văile 
pustii ce se aflau între Ierusalim și cetatea câmpiei. 

Cu ocazia sărbătorilor, prin Ierihon treceau multe caravane 
în drum spre Ierusalim. Însăși sosirea lor era totdeauna o 
sărbătoare, dar acum lumea era preocupată de ceva mult mai 
important. Se aflase că Învățătorul galileean, Cel care nu demult 
îl înviase pe Lazăr, Se afla și El în mulțime; și, cu toate că în 
ascuns se șoptea că preoţii unelteau împotriva Lui, mulțimea dorea 
să-L onoreze. 

lerihonul era una dintre cetăţile puse deoparte pe vremuri 
pentru preoţi și, în vremea aceasta, mulţi preoţi locuiau acolo. 
Dar cetatea avea o populaţie foarte împestrițată. Era un mare 
centru comercial, se găseau acolo slujbași și soldaţi romani și 


Capitolul acesta se bazează pe cele relatate în Luca 19,1-10. 

străini de tot felul, iar adunarea impozitelor și taxelor vamale 
făcea ca în această cetate să locuiască mulți vameși. 

„Mai-marele vameșilor”, Zacheu, era iudeu, dar conaţionalii 
săi îl urau. Rangul și averea lui erau răsplata pentru o meserie pe 
care ei o dispreţuiau și care pentru ei era totuna cu nedreptatea și 
silnicia. Cu toate acestea, vameșul bogat nu era un om lumesc, cu 
totul împietrit, cum părea. Sub aparenţa de trufie și iubire de 
lume, se ascundea o inimă sensibilă la îndemnurile dumnezeiești. 
Zacheu auzise de lisus. Vestea despre Acela care Se purta cu 
amabilitate și bunăvoință față de clasele neluate în seamă se 
răspândise în toate părțile. În acest mai-mare al vameșilor s-a 
trezit dorinţa după o viaţă mai bună. Numai la câţiva kilometri de 
Ierihon, Ioan Botezătorul predicase la Iordan și Zacheu auzise 
chemarea la pocăință. Învățătura dată vameșilor: „Să nu cereți 
nimic peste ce v-a fost poruncit să luaţi” (Luca 3,13), deși aparent 
neluată în seamă, făcuse impresie asupra minţii lui. El cunoștea 
Scripturile și era convins că faptele lui erau nedrepte. Acum, 
auzind cuvintele care se spunea că erau rostite de Marele 
Învățător, şi-a dat seama că înaintea lui Dumnezeu el era un 
păcătos. Şi cu toate acestea, ceea ce auzise despre isus i-a aprins 
nădejdea în inimă. Pocăinţa și schimbarea vieţii erau cu putință și 
pentru el; nu era vameș chiar unul dintre cei mai de încredere 
ucenici ai noului Învățător? Zacheu a început îndată să se 
conformeze convingerilor care puseseră stăpânire asupra lui și să 
dea înapoi acelora pe care îi nedreptățise. 

EI chiar începuse să se întoarcă de pe căile lui rele când s-a 
răspândit prin Ierihon vestea că Iisus intră în oraș. Zacheu s-a 
hotărât să-L vadă. A început să-și dea seama cât de amare sunt 
roadele păcatului și cât de greu este pentru cel care încearcă să se 
întoarcă de pe drumurile sale rele. Să fii greșit înţeles, să fii 
întâmpinat cu suspiciune și neîncredere atunci când încerci să-ţi 
îndrepți greșelile, era greu de suportat. Mai-marele vameșilor 
dorea să privească faţa Aceluia ale cărui cuvinte aduseseră nă- 
dejde în inima lui. 

Străzile erau aglomerate, iar Zacheu, care era mic de statură, 
nu putea să vadă nimic peste capetele oamenilor. Nimeni nu voia 


să-i facă loc, de aceea, bogatul perceptor a fugit înaintea mulțimii, 
până la un loc unde se afla un smochin cu ramurile întinse larg 
deasupra drumului. Bogatul strângător de biruri s-a cățărat până 
sus și s-a așezat în frunzișul ramurilor, așa ca să poată privi 
procesiunea în timp ce trecea pe dedesubt. Mulțimea se apropie 
ca să treacă pe alături, iar Zacheu căută cu ochi nerăbdători să 
deosebească faţa Aceluia pe care dorea să-L vadă. 

Peste larma făcută de preoți și rabini, mai tare decât strigătele 
de bun-venit ale mulţimii, dorinţa neexprimată a mai-marelui 
vameșilor a vorbit inimii lui lisus. Deodată, un grup se oprește 
chiar sub smochin, cei care ÎI înconjoară pe Iisus se opresc şi ei, 
iar Cineva, ai cărui ochi par să citească în suflet, priveşte în sus. 
Omului căţărat în pom aproape că nu-i vine să creadă când aude 
cuvintele: „Zachee, dă-te jos degrabă, căci astăzi trebuie să rămân 
în casa tal”. 

Mulțimea face loc și Zacheu, mergând ca în vis, arată drumul 
spre casa lui. Dar rabinii priveau cu feţe posomorâte și murmurau 
cu dispreţ și nemulțumire: „A intrat în casa unui om păcătos”. 

Zacheu a fost copleșit și a rămas mut de uimire, văzând iubirea 
și bunăvoința lui Hristos, care Se plecase spre el, cel atât de 
nevrednic. Dar acum, iubirea și credincioşia față de Învățătorul 
său de curând găsit îi deschid gura. El dorea să își mărturisească 
public pocăinţa. 

În faţa mulţimii, „Zacheu a stat înaintea Domnului și I-a zis: 
"lată, Doamne, jumătate din avuţia mea o dau săracilor; și, dacă 
am năpăstuit pe cineva cu ceva, îi dau înapoi împătrit. 

Iisus a zis: "Astăzi a intrat mântuirea în casa aceasta, căci și el 
este fiul lui Avraam.” 

Când tânărul bogat se depărtase de lisus, ucenicii rămăseseră 
uimiți de cuvintele Învăţătorului lor: „Cât de anevoie este pentru 
cei ce se încred în bogății să intre în Împărăţia lui Dumnezeu!” Ei 
au zis unii către alții: „Cine poate atunci să fie mântuit?” Acum 
aveau o demonstraţie a adevărului din cuvintele lui Hristos: „Ce 
este cu neputinţă la oameni este cu putință la Dumnezeu” (Marcu 
10,24.26; Luca 18,27). Ei au văzut cum, prin harul lui Dumnezeu, 
un bogat poate să intre în Împărăţie. 

Înainte să fi văzut fața lui Hristos, Zacheu începuse să facă 
lucruri care dădeau dovadă că se pocăise cu adevărat. El şi-a 
mărturisit păcatul înainte ca oamenii să-l fi acuzat. El s-a supus 
influenţei Duhului Sfânt și a început să împlinească învăţătura 
cuvintelor scrise atât pentru vechiul Israel, cât și pentru noi. Cu 
multă vreme înainte, Domnul spusese: „Dacă fratele tău sărăcește 
și nu mai poate munci lângă tine, să-l sprijini, fie ca străin, fie ca 
venetic, ca să trăiască împreună cu tine. Să nu iei de la el nici 
dobândă, nici camătă, să te temi de Dumnezeul tău, și fratele tău 
să trăiască împreună cu tine. Să nu-i împrumuţi banii tăi cu 
dobândă și să nu-i împrumuţi merindele tale pe camătă”. „Niciunul 
dintre voi să nu înșele deci pe aproapele lui, și să te temi de 
Dumnezeul tău” (Levitic 25,35-37.17). Cuvintele acestea fuseseră 
rostite chiar de Hristos când Se găsea în stâlpul de nor, și cel 
dintâi răspuns al lui Zacheu la iubirea lui Hristos a fost de a da pe 
faţă milă pentru cei săraci și suferinzi. 

Vameșii făcuseră o înţelegere între ei, ca să-i poată înșela pe 
oameni, și se sprijineau unul pe altul în aceste practici frauduloase. 
Prin silnicia lor, nu făceau altceva decât să exercite un obicei 
care ajunsese universal. Chiar preoţii și rabinii, care îi dispreţuiau 
pe vameși, erau vinovaţi de faptul că se îmbogăţeau prin fapte 
necinstite, făcute sub masca unei chemări sfinte. Dar, îndată ce 
s-a predat influenţei Duhului Sfânt, Zacheu a lepădat orice 
deprindere necinstită. 

Pocăinţa în care nu se vede schimbare nu este adevărată. Nepri- 
hănirea lui Hristos nu este o haină care să acopere păcatele 
nemărturisite și nepărăsite; ea este un principiu de viaţă care 
transformă caracterul și stăpânește purtarea. Sfinţenia este o 
predare deplină lui Dumnezeu, este o totală supunere a inimii și a 
vieţii faţă de principiile cerului. 

În toate activităţile vieţii lui, creştinul trebuie să prezinte lumii 
modul în care Domnul nostru ar conduce afacerile și lucrările 
respective. În orice tranzacție, creștinul trebuie să arate faptul că 
Dumnezeu este Învățătorul lui. „Sfinţit Domnului” trebuie să fie 
scris pe agenda de lucru și pe registrul de contabilitate, pe 
contracte, recipise și pe polițe. Cei care pretind că sunt urmași ai 


lui Hristos și care totuși se poartă necinstit dau o mărturie falsă 
despre caracterul unui Dumnezeu drept și îndurător. Fiecare 
suflet pocăit ca Zacheu va dovedi că Hristos a pătruns în suflet, dacă 
va da la o parte deprinderile necinstite, care i-au caracterizat viața. 
Asemenea mai-marelui vameșilor, el își va dovedi sinceritatea, dând 
înapoi cele luate. Domnul zice: „Dacă cel rău dă înapoi zălogul, 
întoarce ce a răpit, urmează învățăturile care dau viaţă, și nu 
săvârşeşte nicio nelegiuire... toate păcatele pe care le-a săvârșit 
se vor uita... va trăi negreșit” (Ezechiel 33,15.16). 

Dacă am păgubit pe cineva prin afaceri necinstite, dacă i-am 
înșelat buna-credinţă sau dacă am furat ceva, chiar dacă lucrul 
s-a făcut fără a ieși din graniţele legii, trebuie să mărturisim 
nedreptatea și să dăm înapoi atât cât ne stă în putere. E drept să 
dăm înapoi nu numai ceea ce am luat, ci şi ceea ce s-ar fi putut 
aduna, dacă ar fi fost bine și înțelept folosit în tot timpul cât a 
fost în stăpânirea noastră. 

Mântuitorul i-a spus lui Zacheu: „Astăzi a intrat mântuirea în 
casa aceasta”. Nu numai Zacheu a fost binecuvântat, ci și toată 
casa lui împreună cu el. Hristos a mers cu el acasă, ca să-i dea 
învăţătură din adevăr și să-i înveţe pe cei din casa lui lucrurile 
privitoare la Împărăţie. Ei fuseseră scoși din sinagogi datorită 
dispreţului rabinilor și al preoţilor; dar acum casa lor era cea mai 
favorizată din tot lerihonul. Ei s-au adunat cu toţii în jurul 
Învățătorului divin şi au ascultat cuvintele vieții. 

Atunci când Hristos e primit ca Mântuitor personal, omul 
ajunge să cunoască mântuirea. Zacheu nu L-a primit pe lisus numai 
ca pe un oaspete trecător în casa sa, ci ca pe Cineva care rămâne 
în templul sufletului. Cărturarii și fariseii îl acuzau că este păcătos, 
ei murmurau împotriva lui Hristos că i-a fost oaspete, dar Domnul 
l-a recunoscut ca fiu al lui Avraam. Fiindcă „fii ai lui Avraam 
sunt acei ce au credinţă” (Galateni 3,7). 

Hristos apreciază faptele de amabilitate făcute din 
toată inima. De câte ori cineva Îi făcea un serviciu, 
El îl binecuvânta pe făcător cu generozitate cerească. 
El nu refuza nici cea mai simplă floare culeasă de 
mâna unui copil și oferită Lui din iubire. Primea 
darurile copiilor şi îi binecuvânta pe dătători, 
scriindu-le numele în cartea vietii. 


SIMON DIN BETANIA era socotit ucenic al lui lisus. El era 
unul dintre puţinii farisei care se alăturaseră pe faţă urmașilor lui 
Hristos. ÎL recunoștea pe isus ca învăţător și spera că El ar putea 
fi Mesia, dar nu-L primise ca Mântuitor. Caracterul lui nu fusese 
transformat; principiile lui rămăseseră neschimbate. 

Simon fusese vindecat de lepră și tocmai lucrul acesta îl 
atrăsese spre lisus. El dorea să-și arate recunoștinţa și, când lisus 
a vizitat pentru ultima dată Betania, el a dat un ospăț pentru 
Mântuitorul și ucenicii Lui. La masa aceasta s-au strâns mulţi 
iudei. În vremea aceasta, la Ierusalim era multă frământare. Hristos 
și lucrarea Lui atrăgeau atenţia tot mai mult. Aceia care veniseră 
la masă Îi urmăreau de aproape toate mișcările, iar unii dintre ei 
nu ÎL priveau deloc prietenos. 

Mântuitorul a ajuns la Betania numai cu șase zile înainte de 
Paște și, după obiceiul Său, a căutat odihnă în casa lui Lazăr. 
Călătorii care trecuseră mai departe, spre cetate, au răspândit 
vestea că El e pe drum spre Ierusalim și avea să petreacă Sabatul 
la Betania. Printre oameni era un mare entuziasm. Mulţi se adunau 


Capitolul acesta se bazează pe cele relatate în Matei 26,6-13; Marcu 14,3-11; 

la Betania, unii din simpatie pentru Iisus, alții din curiozitate — ca 
să vadă un om înviat din morți. 

Mulţi așteptau să audă de la Lazăr o minunată descriere a 
scenelor văzute după moarte. Ei au fost surprinși de faptul că nu 
le-a spus nimic. El n-avea de povestit nimic de felul acesta. 
Inspirația declară: „Cei morți nu știu nimic... Și dragostea lor, și 
ura lor, și pizma lor de mult au pierit” (Eclesiastul 9,5.6). Dar 
Lazăr avea de adus o minunată mărturie cu privire la lucrarea lui 
lisus. Chiar pentru scopul acesta fusese înviat din morți. Cu 
siguranţă și putere, el declara că Hristos este Fiul lui Dumnezeu. 

Veştile duse la Ierusalim de vizitatorii din Betania au sporit și 
mai mult agitația. Oamenii erau nerăbdători să-L vadă și să-L 
audă pe Iisus. Toţi se întrebau dacă nu cumva Lazăr ÎI va însoţi la 
Ierusalim și dacă prorocul avea să fie încoronat ca împărat cu 
ocazia sărbătorii Paștelui. Preoţii și conducătorii vedeau că 
stăpânirea lor asupra poporului slăbeşte mereu și mânia lor 
împotriva lui lisus devenea și mai aprigă. Abia așteptau o ocazie 
ca să-L poată îndepărta pentru totdeauna din calea lor. Deoarece 
timpul trecea, ei începeau să se teamă că până la urmă s-ar putea 
să nu vină la Ierusalim. Ei își aminteau de câte ori dejucase El 
planurile lor criminale și se temeau că EI știa planurile pe care le 
făcuseră împotriva Lui și că nu va veni. Cu greu puteau să-și 
ascundă neliniștea și se întrebau unul pe altul: „Ce credeţi, n-are 
să vină la praznic?” 

S-a convocat o întrunire a preoților și fariseilor. De când cu 
învierea lui Lazăr, simpatia poporului față de Hristos era atât de 
mare, încât ar fi fost foarte dificil să pună mâna pe El în văzul 
tuturor. Așa că autorităţile au luat hotărârea să-L prindă în ascuns 
şi să ţină judecata cât se poate de tainic. Ei sperau că, atunci când 
vor face cunoscută condamnarea Lui, valul capricios al opiniei 
publice va trece de partea lor. 

Astfel, ei au hotărât să-L nimicească pe Iisus. Dar, câtă vreme 
trăia Lazăr, preoții și rabinii știau că nu sunt în siguranţă. Existenţa 
unui om care fusese patru zile în mormânt și care fusese înviat 
printr-un cuvânt rostit de lisus putea mai curând sau mai târziu 
să dea naștere la împotriviri. Oamenii s-ar fi răzbunat pe conducă- 

torii lor pentru faptul că au luat viața Aceluia care a putut face o 
asemenea minune. De aceea, Sinedriul a hotărât ca și Lazăr să 
moară. Atât de departe îi duceau invidia și prejudecata pe cei 
care se lăsau stăpâniţi de ele! Ura și necredinţa conducătorilor 
iudei crescuseră până acolo, încât ei ar fi vrut să ia viaţa aceluia 
pe care Puterea nemărginită îl ridicase din mormânt. 

În timp ce uneltirile acestea aveau loc la Ierusalim, lisus și 
prietenii Săi erau invitaţi la ospăţul lui Simon. La masă, Mân- 
tuitorul îl avea de o parte pe Simon, pe care-l vindecase de o 
boală dezgustătoare, și în cealaltă parte pe Lazăr, pe care-l înviase 
din morţi. Marta servea la masă, în timp ce Maria asculta cu râvnă 
fiecare cuvânt ce pornea de pe buzele lui Iisus. În mila Sa, Iisus îi 
iertase păcatele, îl ridicase la viaţă pe fratele ei iubit și inima Mariei 
era plină de recunoştinţă. Ea ÎL auzise pe lisus vorbind despre 
moartea Lui apropiată și, în iubirea și întristarea ei adâncă, dorise 
să-L onoreze. Cu mari sacrificii personale, cumpărase un vas de 
alabastru „cu mir de nard de mare preț”, cu care să-l ungă corpul. 
Dar acum, mulți spuneau că în curând El avea să fie încoronat ca 
rege. Durerea ei s-a preschimbat în bucurie și era nerăbdătoare 
să fie ea cea dintâi care să dea onoare Domnului ei. Spărgând 
vasul cu mir, ea a vărsat conţinutul pe capul și picioarele lui lisus, 
apoi a îngenuncheat plângând, a umezit picioarele Lui cu lacrimile 
ei și le-a șters cu părul ei lung și despletit. 

Ea căutase să rămână neobservată și mișcările ei poate că nu 
ar fi fost luate în seamă, dar mirosul nardului a umplut casa și a 
făcut cunoscută fapta ei tuturor celor de față. Iuda a privit cu 
foarte multă neplăcere lucrul acesta. În loc să aştepte să audă ce 
va zice Hristos, el a început să le șoptească celor din jur nemul- 
țumirile sale, acuzându-L pe Hristos că îngăduie o asemenea 
risipă. Cu șiretenie, a strecurat cuvinte care puteau să producă 
nemulțumire. 

Tuda era casierul ucenicilor și, din puţinul lor, el lua bani pe 
ascuns pentru propriul folos, reducând astfel mijloacele lor până 
aproape nu mai rămânea nimic din ele. El stăruia să se pună în 
pungă tot ce putea obţine. Din sumele acestea, se lua deseori 
pentru a-i ajuta pe săraci; și, când se cumpăra vreun lucru despre 


care gândea că nu ar fi de mare folos, Iuda obișnuia să spună: 
„Pentru ce se face risipa aceasta? Pentru ce n-au fost puși banii 
aceștia în punga pentru săraci pe care o port eu?” Dar fapta aceasta 
a Mariei era într-un contrast atât de izbitor cu egoismul lui, încât 
a fost dat de rușine; și, după obiceiul său, a căutat să-și argumenteze 
împotrivirea faţă de darul ei printr-un motiv serios. Întorcându-se 
către ucenici, a zis: „De ce nu s-a vândut acest mir cu trei sute de 
lei, și să se fi dat săracilor?” Zicea lucrul acesta nu pentru că 
purta grijă de săraci, ci pentru că era un hoţ și, ca unul care ţinea 
punga, lua el ce se punea în ea”. Iuda n-avea inimă pentru săraci. 
Dacă nardul Mariei s-ar fi vândut și banii aceia ar fi căzut pe 
mâinile lui, săracii n-ar fi avut de aici niciun folos. 

Iuda avea o părere înaltă despre spiritul său practic. Ca om de 
afaceri, se considera cu mult mai presus decât ceilalți ucenici și îi 
făcuse și pe ei să-l privească în aceeași lumină. El le câștigase 
încrederea și avea o puternică influenţă asupra lor. Pretinsa lui 
simpatie pentru săraci îi înșelase, iar insinuările lui șirete îi făcuseră 
să privească neîncrezători la devoţiunea Mariei. Murmurul acesta 
a făcut înconjurul casei: „Ce rost are risipa aceasta? Nardul acesta 
s-ar fi putut vinde foarte scump, iar banii să se dea săracilor”. 

Maria a auzit cuvintele de critică. Inima îi tremura în piept. 
Ea se temea că sora ei o va certa că a făcut lucruri extravagante. 
Și Învățătorul putea să creadă despre ea că este nechibzuită. Fără 
să se apere sau să se scuze, era să se retragă când se auzi glasul 
Domnului ei: „Lăsaţi-o în pace, de ce îi faceți supărare?” El văzuse 
că era încurcată și tulburată. Știa că în actul acesta de servire ea 
își arătase recunoştinţa pentru iertarea păcatelor și El i-a liniştit 
temerile. Ridicându-Și glasul mai presus de murmurul criticii, El 
a zis: „Ea a făcut un lucru frumos față de Mine; căci pe săraci îi 
aveţi totdeauna cu voi și le puteţi face bine oricând voiţi, dar pe 
Mine nu Mă aveţi totdeauna. Ea a făcut ce a putut; Mi-a uns 
trupul mai înainte, pentru îngropare”. 

Darul frumos mirositor, pe care Maria se gândise să-l împrăștie 
pe trupul mort al Mântuitorului, a fost turnat pe trupul Lui viu. 
La înmormântare, dulceaţa parfumului l-ar fi umplut numai 
mormântul; acum, Îi înveselea inima, asigurându-L de credinţa și 

iubirea ei. Iosif din Arimatea și Nicodim nu I-au adus darul lor 
de iubire lui Iisus cât a fost în viață. Cu lacrimi amare, ei au adus 
miresmele și mirurile lor costisitoare pentru trupul Lui rece, 
inconștient. Femeile care au adus balsamuri la mormânt au făcut 
drumul zadarnic, deoarece El înviase. Dar Maria, revărsându-și 
iubirea asupra Mântuitorului în timp ce El era conștient de 
devoţiunea ei, L-a uns pentru înmormântare. Și când a pătruns în 
întunericul marii Lui încercări, El a luat cu Sine amintirea acelei 
fapte, o arvună din iubirea pe care urma să o aibă pentru veșnicie 
de la cei mântuiţi ai Lui. 

Mulţi oameni le aduc morţilor daruri preţioase. Când se află 
lângă trupul rece și tăcut, spun multe cuvinte de iubire. Duioșie, 
apreciere, devotament, totul se dă cu belşug aceluia care nici nu 
vede, nici nu aude. Dacă aceste cuvinte s-ar fi spus atunci când 
spiritul obosit avea nevoie de ele, când urechea putea să audă și 
inima putea să simtă, cât de prețioasă ar fi fost mireasma lor! 

Maria nu cunoștea deplina însemnătate a faptei ei de iubire. 
Ea nu putea să le răspundă acuzatorilor ei. Nu putea să explice 
pentru ce alesese împrejurarea aceasta spre a-L unge pe Iisus. 
Duhul Sfânt făcuse planul și ea ascultase de îndemnurile Lui. 
Inspirația nu se pleacă să dea lămuriri. Ca o prezență nevăzută, 
vorbește minţii și sufletului și mișcă inima la lucru. Ea se explică 
singură. 

Hristos i-a explicat Mariei însemnătatea faptei ei și, prin aceasta, 
i-a dat mai mult decât primise. „Mi-a uns trupul mai dinainte”, a 
zis El, „pentru îngropare.” După cum vasul de alabastru fusese 
spart și umpluse întreaga casă cu parfumul lui, tot așa și Hristos 
avea să moară, trupul Său avea să fie zdrobit, dar urma să învie din 
mormânt și parfumul vieții Sale să umple tot pământul. Hristos 
„ne-a iubit și S-a dat pe Sine pentru noi, ca un prinos și ca o jertfă 
de bun miros lui Dumnezeu” (Efeseni 5,2). 

„Adevărat vă spun”, a declarat Hristos, „că oriunde va fi 
propovăduită Evanghelia aceasta, în toată lumea, se va istorisi și 
ce a făcut femeia aceasta spre pomenirea ei.” Privind în viitor, 
Mântuitorul a vorbit cu siguranță despre Evanghelia Sa. Ea trebuia 
să fie propovăduită în toată lumea. Și, până acolo unde avea să 


ajungă Evanghelia, darul Mariei urma să-și răspândească parfumul 
și inimile oamenilor aveau să fie binecuvântate prin fapta ei 
spontană. Împărăţii urmau să se ridice și să cadă; numele 
monarhilor și cuceritorilor aveau să fie uitate, dar fapta acestei 
femei urma să fie imortalizată pe paginile istoriei sacre. Până la 
sfârșitul timpului, vasul de alabastru sfărâmat va spune povestea 
iubirii nemărginite a lui Dumnezeu pentru un neam căzut. 

Fapta Mariei era în puternic contrast cu ceea ce Iuda era 
aproape să facă. Ce tăioasă învăţătură ar fi putut să-i dea Hristos 
aceluia care aruncase sămânţa criticii și a gândurilor rele în mintea 
ucenicilor! Cu câtă dreptate ar fi putut să fie acuzat acuzatorul! 
Acela care citeşte motivele fiecărei inimi și înţelege fiecare faptă 
ar fi putut să descopere înaintea celor de la masă capitole 
întunecate din viaţa lui Iuda. Pretenţia deșartă, pe care Iuda își 
întemeia cuvintele, putea să fie demascată — deoarece, în loc de a 
simpatiza cu săracii, el îi jefuia de sumele destinate pentru a fi 
ajutaţi —, iar aceasta ar fi putut să stârnească indignarea oamenilor 
împotriva lui pentru faptul că înșela văduva, orfanul și străinul. 
Dar, dacă Hristos l-ar fi demascat pe Iuda, acesta ar fi putut fi 
considerat un motiv pentru trădarea lui. Şi, cu toate că ar fi fost 
acuzat de hoţie, Iuda ar fi găsit simpatie chiar și între ucenici. 
Mântuitorul nu l-a mustrat și, în felul acesta, nu i-a dat nicio scuză 
pentru trădare. 

Dar privirea pe care lisus a îndreptat-o spre Iuda l-a convins 
că Mântuitorul îi pătrunsese făţărnicia și-i citise caracterul josnic 
și vrednic de dispreţ. Prin aprecierea faptei Mariei, care fusese 
atât de aspru condamnată, Hristos îl mustrase pe Iuda. Niciodată 
mai înainte nu-l mustrase direct. Mustrarea aceasta i-a înveninat 
inima. S-a hotărât să se răzbune. De la cină a mers direct la palatul 
marelui preot, unde a găsit consiliul întrunit, și s-a oferit să le dea 
în mâini pe lisus. 

Preoţii nu mai puteau de bucurie. Acești conducători ai lui 
Israel avuseseră privilegiul să-L primească pe Hristos ca Mântuitor 
al lor, fără bani și fără plată. Dar refuzaseră darul preţios ce li se 
oferise în spiritul cel mai duios și cu iubire constrângătoare. Au 

refuzat să primească acea mântuire, care era mai valoroasă decât 
aurul, și L-au cumpărat pe Domnul lor cu treizeci de arginti. 

Iuda se lăsase stăpânit de avariție, până când aceasta ajunsese 
să domine orice trăsătură bună a caracterului său. El era invidios 
pentru darul adus lui lisus. Inima lui ardea de invidie pentru că 
Mântuitorul putea să primească un dar potrivit pentru monarhii 
pământului. El L-a trădat pe Domnul său pentru o sumă mult 
mai mică decât vasul de nard. 

Ucenicii nu se asemănau cu Iuda. Ei ÎI iubeau pe Mântuitorul, 
dar nu apreciau corect înaltul Său caracter. Dacă și-ar fi dat seama 
ce a făcut El pentru ei, ar fi înțeles că nimic din ce era folosit 
pentru EI nu era risipit. Magii din Răsărit, care cunoșteau atât de 
puțin despre Iisus, au dovedit o mai dreaptă apreciere a onoarei 
care I se cuvenea. Ei I-au adus Mântuitorului daruri preţioase și 
s-au plecat cu respect înaintea Lui, pe când El era doar un Prunc 
întășat, culcat într-o iesle. 

Hristos apreciază faptele de amabilitate făcute din toată inima. 
De câte ori cineva Îi făcea un serviciu, El îl binecuvânta pe făcător 
cu generozitate cerească. El nu refuza nici cea mai simplă floare 
culeasă de mâna unui copil și oferită Lui din iubire. Primea darurile 
copiilor și îi binecuvânta pe dătători, scriindu-le numele în cartea 
vieţii. În Scripturi se aminteşte că Maria L-a uns cu mir pe Iisus, 
și această menţiune o deosebește de celelalte Marii. Faptele de 
iubire și respect pentru lisus sunt o dovadă a credinţei în El ca 
Fiu al lui Dumnezeu. lar Duhul Sfânt menţionează între dovezile 
credincioșiei unei femei faţă de Hristos: „Să fi spălat picioarele 
sfinților, să fi ajutat pe cei nenorociţi, să fi dat ajutor la orice 
faptă bună” (1 Timotei 5,10). 

Hristos a fost încântat văzând dorinţa plină de râvnă a Mariei 
de a împlini voinţa Domnului ei. El a primit bogăţia afecțiunii 
curate, pe care ucenicii Săi nu o înțelegeau și nici nu voiau s-o 
înţeleagă. Dorinţa Mariei de a face acest serviciu pentru Domnul 
ei era mai valoroasă pentru Hristos decât toate balsamurile 
preţioase din lume, deoarece exprima aprecierea ei față de 
Răscumpărătorul lumii. lubirea lui Hristos era cea care o 
constrângea. Frumuseţea neîntrecută a caracterului lui Hristos îi 


umplea sufletul. Ungerea aceasta era un simbol al inimii dăruito- 
rului. Era arătarea în afară a unei iubiri hrănite de izvoare cerești 
până a ajuns să se reverse. 

Lucrarea Mariei era tocmai învăţătura de care aveau nevoie 
ucenicii, pentru a înţelege că exprimarea iubirii lor faţă de EI ar fi 
plăcut lui Hristos. El fusese totul pentru ei, și ei nu-și dădeau 
seama că în curând aveau să fie lipsiţi de prezenţa Lui, că în curând 
nu mai puteau să-l arate niciun semn al recunoștinţei lor pentru 
iubirea Sa cea mare. Singurătatea lui Hristos, care era despărțit 
de curțile cerești, trăind viaţa de om, n-a fost niciodată înţeleasă 
sau apreciată de ucenici așa cum trebuia. Deseori, El era mâhnit 
pentru că ucenicii Săi nu-l dădeau ceea ce ar fi trebuit să primească 
de la ei. El știa că, dacă ei ar fi fost sub influenţa îngerilor cerești 
care ÎI însoțeau, ar fi considerat că niciun dar nu este suficient 
pentru a mărturisi afecțiunea inimii spirituale. 

Abia mai târziu și-au dat seama cu adevărat de multe lucruri 
pe care le-ar fi putut face pentru lisus, ca expresie a iubirii și 
recunoștinței inimii lor, atunci când erau cu El. Când lisus n-a 
mai fost cu ei și s-au simţit cu adevărat ca niște oi fără păstor, au 
început să vadă cum ar fi putut să-l arate atenţii care ar fi adus 
bucurie inimii Lui. Nu o mai judecau pe Maria, ci se judecau pe 
ei înșiși. O, dacă și-ar fi putut lua înapoi mustrările și faptul că îi 
consideraseră pe săraci ca fiind mai vrednici de darul acesta decât 
Hristos! Mustrarea aceasta au simţit-o foarte tare atunci când au 
luat de pe cruce trupul zdrobit al Domnului lor. 

Această lipsă se vede și în lumea noastră de astăzi. Dar sunt 
puțini cei care apreciază ce înseamnă Hristos pentru ei. Dacă ar 
aprecia, s-ar da pe faţă iubirea cea mare a Mariei și nardul ar fi 
revărsat cu îmbelșugare. Nardul preţios n-ar fi socotit o risipă. 
Nimic nu ar fi socotit ca fiind prea preţios spre a fi dat pentru 
Hristos, nicio lepădare de sine, niciun sacrificiu de sine nu ar fi 
prea mare pentru a fi suportat pentru Numele Lui. 

Cuvintele spuse cu indignare: „Ce rost are risipa aceasta?” au 
adus cu putere în faţa lui Hristos sacrificiul cel mai mare care s-a 
făcut vreodată — darul Său, căci El S-a dăruit pe Sine ca ispășire 
pentru o lume pierdută. Domnul voia să fie atât de darnic faţă de 

familia omenească, încât să nu se poată spune că El putea face 
mai mult. Dăruindu-L pe Iisus, Dumnezeu a dat tot cerul. Din 
punct de vedere omenesc, o jertfă ca aceasta era o risipă fără 
rost. Pentru felul omenesc de a judeca, întregul Plan de Mântuire 
este o risipă de milă și de mijloace. Lepădarea de sine și jertfa din 
toată inima ne întâmpină pretutindeni. Pe drept cuvânt, oștirea 
cerească priveşte cu uimire la familia omenească, ce refuză să fie 
înălţată și îmbogăţită prin iubirea fără margini arătată în Hristos. 
Pe bună dreptate îngerii ar putea să strige: „Ce rost are această 
risipă?” 

Dar ispășirea pentru o lume pierdută trebuia să fie totală, 
îmbelșugată și desăvârșită. Dăruirea lui Hristos era îndestulătoare 
ca să ajungă la fiecare ființă creată de Dumnezeu. Ea nu putea fi 
restrânsă la numărul acelora care urmau să primească Darul cel 
mare. Nu toți oamenii sunt mântuiţi; cu toate acestea, Planul de 
Mântuire nu este o risipă din cauză că nu se realizează tot ce a 
fost plănuit cu dărnicie la iniţierea lui. Trebuia să fie îndeajuns și 
încă să mai rămână. 

Simon, gazda, fusese influenţat de critica lui Iuda cu privire la 
darul Mariei și era surprins de purtarea lui lisus. Mândria lui 
fariseică a fost ofensată. El știa că mulţi dintre oaspeţii lui priveau 
la Hristos cu neîncredere și neplăcere. Simon a zis în inima sa: 
„Omul acesta, dacă ar fi un proroc, ar ști cine și ce fel de femeie 
este aceea care se atinge de EI: că este o păcătoasă”. 

Vindecându-l pe Simon de lepră, Hristos îl salvase de la o 
moarte lentă. Dar acum, Simon se îndoia că Mântuitorul este 
profet. Pentru că îi îngăduise acestei femei să se apropie de El, 
pentru că El nu o îndepărtase indignat cu piciorul, ca pe una ale 
cărei păcate erau prea mari, ca să fie iertate, pentru că El nu 
arăta că-Și dă seama de decăderea ei, Simon era ispitit să creadă 
că Hristos nu era profet. lisus nu știa nimic despre femeia aceasta 
atât de îndrăzneață în manifestările ei, gândea el, căci altfel nu i-ar 
îngădui să-L atingă. 

Dar tocmai neștiinţa l-a făcut pe Simon să gândească astfel cu 
privire la Dumnezeu și la Hristos. El nu și-a dat seama că Fiul lui 


Dumnezeu trebuie să Se poarte ca Dumnezeu, cu milă, duioșie și 
îndurare. Cât despre Simon, el nu lua seama la gestul de pocăință 
al Mariei. Faptul că Maria a sărutat picioarele lui Hristos și le-a 
uns cu nard era exasperant pentru inima lui împietrită. El credea 
că, dacă ar fi profet, Hristos i-ar recunoaște pe cei care sunt 
păcătoși și i-ar mustra. 

Gândul acesta nu a fost exprimat, dar Mântuitorul i-a răspuns: 
„Simone, am să-ți spun ceva... Un cămătar avea doi datornici: 
unul îi era dator cu cinci sute de lei, iar celălalt cu cincizeci. Fiindcă 
n-aveau cu ce plăti, i-a iertat pe amândoi. Spune-Mi dar, care din 
ei îl va iubi mai mult?” Simon a răspuns: 'Socotesc că acela căruia 
i-a iertat mai mult. lisus i-a zis: "Drept ai judecat”. 

Așa cum a făcut Natan cu David, Hristos a ascuns acuzaţia 
sub vălul unei parabole. El a lăsat în seama gazdei Sale răspunderea 
de a-şi pronunţa singur sentinţa. Simon o amăgise la păcat pe 
femeia pe care o dispreţuia acum. El îi făcuse mult rău. Cei doi 
datornici din parabolă îi reprezentau pe Simon și pe femeie. Iisus 
nu voia să dea învăţătura că cele două persoane trebuiau să simtă 
grade diferite de obligaţie, deoarece fiecare datora o recunoștință 
pe care niciodată nu o putea plăti. Dar Simon se credea mai drept 
decât Maria, și lisus dorea ca el să vadă într-adevăr cât de mare 
era vinovăția lui. El voia să-i arate că păcatul lui era mai mare 
decât al ei, după cum datoria de cinci sute de lei o întrecea pe 
aceea de cincizeci de lei. 

Simon a început să se vadă acum într-o nouă lumină. A văzut 
cum era privită Maria de Acela care era mai mult decât un proroc. 
A văzut că Hristos, cu pătrunzători ochi profetici, citise inima ei 
plină de iubire și devoțiune. L-a cuprins rușinea și el și-a dat seama 
că se află înaintea Unuia mai mare ca el. 

„Am intrat în casa ta”, a zis Hristos mai departe, „și nu Mi-ai 
dat apă pentru spălat picioarele”; dar, cu lacrimi de pocăință, 
pornite din iubire, Maria Mi-a spălat picioarele și le-a șters cu 
părul capului ei. „Tu nu Mi-ai dat sărutare; dar ea”, pe care tu o 
dispreţuiești, „de când am intrat, n-a încetat să-Mi sărute 
picioarele”. Hristos a enumerat ocaziile pe care le avusese Simon 

de a-și arăta iubirea pentru Domnul său și aprecierea față de ceea 
ce făcuse pentru el. Limpede, dar cu delicată amabilitate, 
Mântuitorul le-a arătat ucenicilor că inima Lui este rănită atunci 
când copiii Săi neglijează să-l arate recunoștință prin cuvinte și 
fapte pornite din iubire. 

Cercetătorul inimilor citise motivele care o îndemnaseră pe 
Maria la acest gest și a văzut de asemenea spiritul care insuflase 
cuvintele lui Simon. „Vezi tu pe femeia aceasta?” i-a zis El. Ea 
este o păcătoasă. „iti spun: Păcatele ei, care sunt multe, sunt iertate, 
căci a iubit mult. Dar cui i se iartă puțin, iubește puțin.” 

Răceala și neglijenta lui Simon faţă de Mântuitorul arătaseră 
cât de puţin apreciase el harul pe care-l primise. Socotise că ÎI 
onora îndeajuns pe Iisus, invitându-L acasă. Acum s-a văzut așa 
cum era într-adevăr. El credea că citește în inima Oaspetelui său, 
dar Oaspetele îi citise inima. Și-a dat seama cât de adevărată era 
judecata lui Hristos despre el. Religia sa fusese o haină de 
fariseism. El dispreţuise compătimirea lui lisus. Nu-L recunoscuse 
ca reprezentant al lui Dumnezeu. Pe când Maria era o păcătoasă 
iertată, el era un păcătos neiertat. Legea aspră a dreptăţii, pe care 
dorise să o impună faţă de ea, îl condamna. 

Simon era mișcat de bunătatea lui Iisus, care nu l-a mustrat pe 
faţă înaintea oaspeților. El nu fusese tratat așa cum dorise să fie 
tratată Maria. El a văzut că lisus nu dorea să expună în faţa altora 
vinovăția sa, ci a căutat ca, printr-o dreaptă expunere a cazului, 
să-i convingă mintea și, prin milă și bunătate, să-i înmoaie inima. 
O denunţare aspră l-ar fi înăsprit pe Simon, împiedicându-l să se 
pocăiască, dar un avertisment plin de răbdare l-a convins de 
greșeală. A văzut mărimea datoriei pe care o avea faţă de Domnul 
său. Mândria i-a fost umilită, s-a pocăit, și mândrul fariseu a devenit 
un ucenic smerit, gata de sacrificiu. 

Maria fusese privită ca o mare păcătoasă, dar lisus cunoștea 
împrejurările care îi influenţaseră viaţa. Ar fi putut stinge orice 
scânteie de nădejde din sufletul ei, dar n-a făcut așa. El a fost 
Acela care a ridicat-o din ruină și disperare. De șapte ori L-a 
auzit ea cum a certat demonii care îi stăpâniseră inima și mintea. 
Ea auzise strigătele Sale puternice către Tatăl pentru binele ei. 


Ştia cât de dezgustător este păcatul pentru curăţia Lui nepătată 
și, în puterea Lui, biruise. 

În timp ce pentru ochiul omenesc cazul părea fără nădejde, 
Hristos a văzut în Maria capacitatea de a face binele. A văzut părțile 
bune ale caracterului ei. Prin Planul de Mântuire, se rânduiseră 
omenirii mari posibilităţi și în Maria acestea aveau să fie realizate. 
Prin harul Său, ea a devenit părtașă la natura divină. Aceea care 
fusese decăzută și a cărei minte fusese o locuinţă a demonilor 
ajunsese foarte aproape de Mântuitorul prin comuniune și slujire. 
Maria stătea la picioarele lui lisus și învăţa de la El. Maria fusese 
aceea care turnase pe capul Lui mirul de mare preţ și Îi spălase 
picioarele cu lacrimile ei. Maria a stat alături de cruce și L-a urmat 
la mormânt. Maria a fost prima la mormânt, după înviere. Maria a 
fost prima care a adus vestea despre Mântuitorul înviat. 

Iisus cunoaște cazul fiecărui om. Tu poate zici: „Sunt păcătos, 
foarte păcătos”. Se poate să fie așa; dar cu cât ești mai rău, cu 
atât ai mai mare nevoie de lisus. El nu-i izgonește pe cei care 
plâng sau sunt întristați. El nu spune nimănui despre tainele inimii 
tale care vrei să rămână ascunse, ci invită pe fiecare suflet 
tremurând să prindă curaj. El iartă din toată inima pe toți aceia 
care vin la El, căutând iertare și îndreptare. 

Hristos ar putea să dea însărcinare îngerilor cerului să reverse 
cupele mâniei Sale asupra lumii noastre, pentru a-i distruge pe 
aceia care ÎI urăsc pe Dumnezeu. Fl ar putea să șteargă punctul 
acesta negru din universul Său. Dar nu face aceasta. El stă astăzi 
la altarul tămâierii, prezentând înaintea lui Dumnezeu rugăciunile 
acelora care doresc ajutorul Său. 

Aceia care caută scăpare la El sunt înălțaţi de lisus mai presus 
de acuzaţiile și de vorbirile de rău ale oamenilor. Nici oamenii, 
nici îngerii nu pot să-i acuze. Hristos îi face părtași de natura Sa 
dumnezeiască și umană. Ei stau alături de marele Purtător de 
păcate, în lumina care strălucește de la tronul lui Dumnezeu. 
„Cine va ridica pâră împotriva aleşilor lui Dumnezeu? Dumnezeu 
este Acela care-i socotește neprihăniţi! Cine-i va osândi? Hristos 
a murit. Ba mai mult, El a și înviat, stă la dreapta lui Dumnezeu și 
mijloceşte pentru noi” (Romani 8,33.34). 

„ÎMPĂRATUL TĂU VINE” 


„Dacă ai fi cunoscut şi tu, măcar în această zi, 
lucrurile care puteau să-ți dea pacea!” ... El a văzut 
că, prin El, cetatea ar fi putut să fie vindecată de 
dureroasa ei boală, eliberată din sclavie şi întărită... 
De pe zidurile ei, porumbelul păcii ar fi zburat la 
toate națiunile. Ea ar fi fost diadema plină de slavă 
a lumii. 


„SALTĂ DE VESELIE, fiica Sionului! Strigă de bucurie, fiica 
Ierusalimului! Iată că Împăratul tău vine la tine; El este neprihănit 
și biruitor, smerit și călare pe un măgar, pe un mânz, pe mânzul 
unei măgărițe” (Zaharia 99). 

Cu cinci sute de ani înainte de nașterea lui Hristos, profetul 
Zaharia a prevestit prin cuvintele de mai sus venirea Împăratului 
lui Israel. Profeţia aceasta urma să se împlinească acum. Acela 
care atâta vreme refuzase onorurile regale venea acum la 
Ierusalim, ca moștenitor făgăduit al tronului lui David. 

În ziua întâi a săptămânii, Şi-a făcut intrarea triumfală în 
Ierusalim. Mulţimile care alergaseră să-L vadă la Betania ÎI 
însoțeau acum, doritoare să fie martore la primirea Lui. Mulţi 
oameni erau pe drum către oraș, pentru a serba acolo Paștele, și 
aceștia s-au alăturat mulțimii care ÎI însoțea pe Iisus. Întreaga 
natură părea că se bucură. Copacii erau îmbrăcaţi î în verdeață, 
iar florile lor răspândeau în aer un parfum delicat. O viaţă și o 
bucurie nouă îi însuflețeau pe oameni. Nădejdea noului regat 
răsărea iarăși. 


Capitolul acesta se bazează pe cele relatate în Matei 21,1-11; Marcu 11,1-10; 
Luca 19,29-44; Ioan 12,12-19. 


Având de gând să meargă la Ierusalim călare, Iisus i-a trimis 
pe doi dintre ucenicii Săi să aducă o măgăriţă cu mânzul ei. La 
naștere, Mântuitorul a avut nevoie de găzduirea străinilor. Staulul 
în care dormea era un loc de odihnă care nu-l aparţinea. Cu toate 
că viețuitoarele de pe miile de dealuri sunt ale Lui, acum depindea 
de bunătatea unui străin ca să aibă un animal pe care să intre în 
Ierusalim ca împărat. Dar din nou s-a descoperit dumnezeirea 
Lui până și în îndrumările amănunțite date ucenicilor pentru 
această călătorie. Așa cum a spus El mai dinainte, cererea: 
„Domnul are trebuinţă de ei” a fost împlinită imediat. lisus a ales 
să folosească mânzul pe care nimeni nu călărise. Ucenicii, plini 
de voie bună și entuziasm, și-au așezat hainele pe mânz și L-au 
așezat apoi pe el pe Învățătorul lor. Până aici, lisus umblase 
totdeauna pe jos și ucenicii s-au mirat la început că EI a ales să 
meargă călare. Dar în inima lor s-a aprins nădejdea, aducând 
plăcutul gând că El era gata să intre în capitală, să Se proclame 
împărat și să-Și exercite puterea Sa împărătească. În timp ce 
mergeau să-și îndeplinească misiunea, ei le-au împărtășit 
prietenilor lui lisus așteptările lor strălucitoare; agitația s-a întins 
în toate părțile, ridicând așteptările poporului până la culmea cea 
mai înaltă. 

Hristos a urmat obiceiul iudeilor în ce privește intrarea 
împărătească. Animalul pe care călărea era acela pe care călăreau 
regii lui Israel, iar profeția prevestise că în felul acesta trebuia să 
vină şi Mesia în Împărăţia Sa. De-abia S-a așezat pe mânz și un 
puternic strigăt de triumf a umplut aerul. Cei din mulțime ÎI onorau 
ca pe Mesia, Împăratul lor. De astă dată, lisus a primit omagiul 
care nu îngăduise niciodată mai înainte să-l fie adus, iar ucenicii 
au văzut în aceasta o dovadă că fericita lor nădejde urma să se 
împlinească și ÎI vor vedea aşezat pe tron. Oamenii din mulțime 
erau convinși că ceasul eliberării lor este aproape. În imaginaţie, 
vedeau oștirile romane izgonite din Ierusalim și Israel ajuns din 
nou o naţiune independentă. Toţi erau fericiți și emoţionați; 
oamenii se întreceau unii cu alții să-l aducă cinstire. Ei nu puteau 
să desfășoare o pompă și o splendoare exterioară, dar I s-au 
închinat cu inimi fericite. Nu erau în stare să-l aducă daruri 

prețioase, dar și-au întins hainele pe drum, ca un covor în calea 
Lui, și au presărat drumul cu ramuri înfrunzite de măslin și palmier. 
Ei nu puteau să așeze în fruntea procesiunii steaguri împărătești, 
dar au tăiat ramuri bogate din palmieri, emblema biruinţei naturii, 
și le-au fluturat prin aer, scoțând aclamații și osanale puternice. 

Pe măsură ce înaintau, mulțimea creștea continuu datorită 
acelora care auziseră despre venirea lui lisus și se grăbeau să se 
alăture procesiunii. Privitorii se amestecau mereu prin mulțime, 
întrebând: Cine este Acesta? Ce înseamnă frământarea aceasta? 
Auziseră toţi de Iisus și-L așteptau să Se urce la Ierusalim; dar 
știau că înainte El descurajase orice încercare de a fi așezat pe 
tron și erau foarte miraţi aflând că El era acesta. Se întrebau ce 
ar fi putut să dea naștere la o astfel de schimbare în El, care 
declarase că Împărăţia Lui nu era din lumea aceasta. 

Întrebările lor au fost aduse la tăcere de un strigăt de biruință. 
Mulțimea nerăbdătoare l-a repetat de câteva ori; apoi, oamenii 
din depărtare au prins acest strigăt și au făcut să răsune dealurile 
și văile vecine de glasurile lor. În clipa aceasta, s-au adăugat 
procesiunii și mulțimile din Ierusalim. Din sumedenia de oameni 
adunaţi pentru a lua parte la sărbătorile Paștelor, mii de oameni 
au mers să-L întâmpine pe lisus. Ei L-au salutat cu explozii de 
cântece sfinte și fluturând ramuri de palmier. La templu, preoţii 
sunau din trâmbiță pentru serviciul de seară, dar numai câțiva 
oameni au răspuns, și conducătorii au zis alarmaţi unii către alții: 
„lată, lumea s-a dus după EI”. 

Niciodată mai înainte, în viața pământească, lisus nu îngăduise 
o astfel de demonstrație. El prevăzuse amănunțit urmările. Aceasta 
urma să-L ducă la cruce. Dar scopul Său era să Se prezinte în 
felul acesta ca Răscumpărător înaintea mulțimii. El dorea să atragă 
atenţia la sacrificiul care urma să încoroneze lucrarea Sa pentru 
o lume căzută. În timp ce oamenii erau adunați la Ierusalim să 
sărbătorească Paștele, El, adevăratul Miel, S-a oferit de bunăvoie 
ca jertfă. Avea să fie necesar ca biserica Sa din toate vremurile 
următoare să facă din moartea Lui pentru păcatele lumii un subiect 
profund de studiu și cugetare. Fiecare fapt în legătură cu aceasta 
avea să fie verificat, așa încât să nu rămână nicio îndoială. Era, 


prin urmare, necesar ca ochii tuturor oamenilor să fie îndreptați 
către El; evenimentele care au precedat jertfa Lui cea mare 
trebuiau să fie de așa natură, încât să atragă atenţia în mod direct 
asupra jertfei Lui. După o demonstraţie ca aceea care a însoţit 
intrarea Sa în Ierusalim, toți ochii aveau să urmărească înaintarea 
Lui grabnică spre scena finală. 

Evenimentele legate de această călătorie triumfală urmau să 
fie subiectul oricărei discuţii și urmau să-L aducă pe Hristos în 
faţa oricărei minţi. După răstignirea Sa, mulţi urmau să-și 
reamintească evenimentele acestea în legătură cu judecata și 
moartea Lui. Ei aveau să fie conduși în felul acesta să cerceteze 
profetiile şi să ajungă la convingerea că Iisus este Mesia; și în 
toate ţările trebuia să crească numărul celor veniţi la credinţă. 

În această unică scenă de triumf din viața Sa pământească, 
Mântuitorul ar fi putut să apară escortat de îngeri cerești și să fie 
anunţat de trâmbiţa lui Dumnezeu; dar o asemenea demonstraţie 
ar fi fost contrară scopului lucrării Sale, contrară legii care-l 
cârmuise viaţa. A rămas credincios poziției umile pe care o primise 
de bunăvoie. Trebuia să poarte povara naturii omenești până când 
viaţa Sa avea să fie dată pentru viaţa lumii. 

Ziua aceasta, care li s-a părut ucenicilor ziua de culme a vieţii 
lor, ar fi fost umbrită de nori întunecoși, dacă ei ar fi știut că 
această scenă de bucurie era numai un preludiu al suferinţei și 
morții Învățătorului lor. Cu toate că El le vorbise adesea despre 
jertfa Sa ca despre ceva sigur și inevitabil, totuși, în voiosul triumf 
de faţă, uitaseră cuvintele Lui triste și așteptau să vadă domnia 
Lui prosperă pe tronul lui David. 

Grupe noi se adăugau mereu și, cu puţine excepții, toţi cei 
care se alăturau se aprindeau de însufleţirea acelui moment și 
ajutau la sporirea osanalelor care făceau să răsune ecoul neîncetat 
de la un deal la altul și de la o vale la alta. Mereu răsunau strigăte: 
„Osana, Fiul lui David! Binecuvântat este cel ce vine în Numele 
Domnului! Osana în cerurile preaînalte!” 

Niciodată nu văzuse lumea o scenă triumfală ca aceasta. Ea 
nu semăna cu cele ale cuceritorilor vestiți ai lumii. În scena 
aceasta, nu se vedea convoiul prizonierilor plângând, ca trofee 

împărăteşti. Dar în jurul Mântuitorului erau trofeele glorioase 
ale activității Sale pline de iubire pentru omul păcătos. Se găseau 
acolo robii pe care îi eliberase de sub puterea lui Satana, lăudându-L 
acum pe Dumnezeu pentru eliberarea lor. Orbii cărora le dăduse 
vederea se găseau în frunte și deschideau drumul. Muţii a căror 
limbă El o eliberase strigau osanale cu cea mai mare putere, ologii 
pe care îi vindecase săltau de bucurie și erau cei mai grabnici să 
rupă ramuri de palmier și să le fluture înaintea Mântuitorului. 
Văduvele și orfanii preamăreau Numele lui lisus pentru faptele 
Lui pline de milă faţă de ei. Leproşii pe care îi curăţise întindeau 
hainele lor nepătate în cale și Îl preamăreau ca pe Împăratul slavei. 
Aceia pe care glasul Lui îi trezise din somnul morții se găseau în 
mulțime. Lazăr, al cărui trup văzuse stricăciunea în mormânt, 
dar care acum se bucura de deplina putere a vârstei sale, era cel 
care mâna animalul pe care călărea Mântuitorul. 

Mulţi farisei erau martori la scenă și, arzând de invidie și 
răutate, căutau să întoarcă în altă direcție curentul sentimentelor 
poporului. Folosindu-și toată autoritatea, au încercat să aducă la 
tăcere poporul, dar apelurile și amenințările lor făceau numai să 
crească entuziasmul. Se temeau că mulțimea aceasta, prin tăria 
numărului ei, ÎI va face pe Hristos rege. Cu o ultimă încercare, 
s-au îmbulzit în mulțimea unde era Mântuitorul și L-au oprit, 
folosind cuvinte de mustrare și amenințare: „Învățătorule, ceartă-Ți 
ucenicii”. Ei susțineau că demonstrațiile zgomotoase de felul acesta 
erau ilegale și că nu erau îngăduite de autorităţi. Dar au fost aduși 
la tăcere de răspunsul lui lisus: „Vă spun că, dacă vor tăcea ei, 
pietrele vor striga”. Scena aceasta de triumf era rânduită chiar de 
Dumnezeu. Ea fusese vestită mai dinainte de profet, și omul nu 
putea să înlăture planul lui Dumnezeu. Dacă oamenii nu ar fi fost 
în stare să împlinească planul Său, El ar fi dat glas pietrelor 
neînsufleţite, care L-ar fi salutat pe Fiul Său cu strigăte de laudă. 
În timp ce fariseii se retrăgeau amutiti, sute de glasuri au început 
să repete cuvintele lui Zaharia: „Saltă de veselie, fiica Sionului! 
Strigă de bucurie, fiica Ierusalimului! lată că Împăratul tău vine 
la tine; El este neprihănit și biruitor, smerit și călare pe un măgar, 
pe un mânz, pe mânzul unei măgăriţe”. 


Când procesiunea a atins culmea dealului și urma să coboare 
spre cetate, isus S-a oprit și, împreună cu El, toată mulțimea. În 
faţa lor se întindea Ierusalimul în toată slava lui, scăldat acum în 
lumina soarelui spre apus. Templul atrăgea toate privirile. În 
maiestuoasă grandoare se înălța pe deasupra tuturor clădirilor, 
ca arătând spre cer și îndreptându-i pe oameni către singurul 
Dumnezeu viu și adevărat. Multă vreme templul a fost mândria și 
slava naţiunii iudaice. Și romanii se mândreau cu măreţia lui. Un 
rege așezat de romani se unise cu iudeii pentru a-l reclădi și 
înfrumuseţa, iar împăratul Romei îl îmbogăţise cu daruri. Soli- 
ditatea, bogăţia și măreţia lui făcuseră din el una dintre minunile 
lumii. 

În timp ce soarele aproape de apus colora cerul în auriu, slava 
lui strălucitoare lumina marmura albă a zidurilor templului și 
scânteia pe capitelurile aurite ale coloanelor lui. De pe creasta 
dealului, unde stăteau Iisus și cei ce-L urmau, templul avea înfă- 
țișarea unei clădiri masive de zăpadă, împodobite cu acoperișuri 
ascuţite de aur. La intrarea templului era o viță-de-vie din aur și 
argint, cu frunze verzi și ciorchini masivi de struguri, executată 
de artiștii cei mai iscusiţi. Lucrarea aceasta îl reprezenta pe Is- 
rael ca pe o viţă roditoare. Aurul, argintul și verdele viu erau 
combinate cu un gust rar și cu aleasă îndemânare; așa cum se 
răsucea grațios în jurul coloanelor albe și strălucitoare, agăţân- 
du-se cu cârcei scânteietori de ornamentele de aur, absorbea 
splendoarea soarelui în apus, strălucind ca de o slavă împrumutată 
din cer. 

lisus privește scena și marea mulțime își oprește strigătele, 
înmărmurită de neașteptata priveliște plină de frumuseţe. Toate 
privirile se îndreaptă către Mântuitorul, așteptând să vadă pe faţa 
Lui admiraţia pe care o simțeau toţi. Dar, în loc de aceasta, 
observă un nor de întristare. Sunt surprinși și dezamăgiţi să-l 
vadă ochii plini de lacrimi și trupul clătinându-se într-o parte și 
alta, ca un copac înaintea furtunii, în timp ce un vaiet de groază 
scapă de pe buzele Lui tremurânde, ca și cum ar fi pornit din 
adâncul inimii Sale zdrobite. Ce priveliște aveau de văzut îngerii! 
Comandantul lor într-o agonie de lacrimi! Ce priveliște era aceasta 

pentru mulțimea voioasă, care, cu strigăte de biruință și fluturând 
ramuri de finic, ÎI însoțea spre cetatea măreaţă, unde spera din 
toată inima că EI e gata să ia tronul! lisus plânsese la mormântul 
lui Lazăr din durere dumnezeiască faţă de suferința omenească. 
Dar această bruscă întristare era ca o notă de jale într- -un măreț 
cor triumfal. În mijlocul unei scene de bucurie, când toti Îi aduceau 
închinare, Împăratul lui Israel era în lacrimi; nu lacrimi tăcute de 
bucurie, ci lacrimi și suspine de mare suferință, ce nu puteau fi 
stăpânite. Multimea a fost cuprinsă îndată de tristeţe. Aclamaţiile 
au amuţit. Mulţi plângeau de milă în faţa unei dureri pe care nu o 
puteau înţelege. 

Lacrimile lui lisus nu curgeau din cauza suferinţei Sale viitoare. 
Chiar în faţa Sa se afla Ghetsimani, unde curând urma să-L acopere 
groaza unui mare întuneric. Se mai vedea de acolo şi Poarta oilor, 
prin care fuseseră conduse timp de veacuri animalele pentru jertfe. 
În curând trebuia să se deschidă poarta aceasta pentru El, marele 
Antitip — către jertfa Lui pentru păcatele lumii ţintiseră toate 
aceste jertfe. Alături se afla Golgota, locul apropiatei Sale agonii. 
Și totuși Răscumpărătorul plângea și suspina în chinuri sufletești 
nu pentru că acestea Îi aminteau de moartea Sa cruntă. Durerea 
Lui nu era egoistă. Gândul agoniei Sale nu intimida sufletul acela 
nobil și gata să Se jertfească. Priveliștea Ierusalimului era aceea 
care a străpuns inima lui lisus — Ierusalimul care ÎI lepădase pe 
Fiul lui Dumnezeu și batjocorise iubirea Lui, care refuzase să fie 
convins de minunile Lui puternice și se pregătea să-l ia viața. A 
văzut ce era cetatea aceasta, în vinovăția ei de a-L lepăda pe 
Răscumpărătorul, și ce ar fi putut să fie, dacă L-ar fi primit pe Acela 
care era singurul în stare să-i vindece rana. El venise să o 
mântuiască. Cum putea să o părăsească? 

Israeliţii fuseseră o naţiune privilegiată. Dumnezeu făcuse din 
templul lor locuinţa Sa, Sionul era „frumoasa înălțime, bucuria 
întregului pământ” (Psalmi 48,2). Acolo se afla templul care de 
mai bine de o mie de ani stătea ca o dovadă a purtării de grijă și a 
iubirii duioase a lui Hristos, care Se îngrijise de ei așa cum se 
îngrijește un tată de singurul său copil. In templul acesta își 
rostiseră profeţii solemnele lor avertismente. Acolo, parfumul 
frumos mirositor al tămâiei se ridicase spre Dumnezeu din 


cădelniţele de aur, amestecându-se cu rugăciunile credincioșilor. 
Acolo cursese sângele animalelor ca un simbol al sângelui ispăşitor 
al lui Hristos. Acolo, deasupra capacului ispășirii din Sfânta 
Sfintelor, se manifestase slava lui Dumnezeu. Acolo slujiseră 
preoţii și, timp de secole, se perindase strălucirea simbolurilor și 
ceremoniilor. Dar toate acestea trebuiau să se sfârșească. 

Iisus Și-a ridicat mâna — care de atâtea ori îi binecuvântase pe 
bolnavi și suferinzi — și, îndreptând-o către cetatea blestemată, 
exclamă cu glasul frânt de durere: „Dacă ai fi cunoscut și tu, măcar 
în această zi, lucrurile care puteau să-ți dea pacea!” Aici 
Mântuitorul S-a oprit şi a lăsat nerostit viitorul pe care l-ar fi 
avut Ierusalimul, dacă ar fi primit ajutorul pe care Dumnezeu 
dorea să i-l dea — darul Fiului Său iubit. Dacă ar fi cunoscut ceea 
ce avusese privilegiul să cunoască și ar fi luat seama la lumina pe 
care i-o trimisese Cerul, cetatea ar fi putut să rămână în picioare, 
în mândria prosperității, împărăteasa națiunilor, liberă în puterea 
dată de Dumnezeu. La porţile sale, n-ar fi stat ostași înarmaţi și 
nici pe zidurile sale n-ar fi fluturat steaguri romane. Soarta fericită 
care ar fi binecuvântat Ierusalimul, dacă L-ar fi primit pe 
Răscumpărătorul lui, s-a înălţat în faţa Fiului lui Dumnezeu. El a 
văzut că, prin EI, cetatea ar fi putut să fie vindecată de dureroasa 
ei boală, eliberată din sclavie și întărită ca o puternică metropolă 
a pământului. De pe zidurile ei, porumbelul păcii ar fi zburat la 
toate națiunile. Ea ar fi fost diadema plină de slavă a lumii. 

Dar tabloul strălucit a ceea ce ar fi putut să fie Ierusalimul a 
dispărut dinaintea Mântuitorului. EI Își dă seama că cetatea este 
sub jugul roman, purtând mânia lui Dumnezeu, blestemată să 
primească pedeapsa unei drepte judecăţi. El reia firul întrerupt al 
plângerii Sale: „Dar acum, ele sunt ascunse de ochii tăi. Vor veni 
peste tine zile, când vrăjmașii tăi te vor înconjura cu șanțuri, te 
vor împresura și te vor strânge din toate părţile; te vor face una 
cu pământul, pe tine și pe copiii tăi din mijlocul tău, și nu vor lăsa 
din tine piatră pe piatră, pentru că n-ai cunoscut vremea când ai 
fost cercetată”. 

Hristos venise să salveze Ierusalimul și pe copiii lui, dar 
mândria fariseică, făţărnicia, gelozia și răutatea ÎI împiedicaseră 

să-Și împlinească planul. lisus cunoștea grozava răsplătire care urma 
să vină asupra cetăţii blestemate. A văzut Ierusalimul înconjurat 
de oști și pe locuitorii asediați, constrânși la foamete și moarte; a 
văzut mamele hrănindu-se cu corpurile moarte ale propriilor copii 
și atât părinții, cât și copiii smulgându-și unii altora ultima bucăţică 
de mâncare, pentru că iubirea naturală fusese distrusă în chinurile 
îngrozitoare ale foamei. A văzut că încăpăţânarea iudeilor, după 
cum se manifesta în lepădarea mântuirii venite de la El, urma să-i 
facă să refuze să se supună armatelor năvălitoare. A văzut Calvarul, 
pe care trebuia să fie înălțat, plin de cruci ca o pădure deasă. I-a 
văzut pe locuitorii nelegiuiţi suferind tortura pe roată și pe cruce, 
palatele frumoase distruse, templul ruinat și, din zidurile masive, 
nici măcar o piatră rămasă peste alta, în timp ce cetatea avea să fie 
arată ca un ogor. Pe bună dreptate Mântuitorul putea să plângă 
disperat, privind la scena aceea îngrozitoare. 

Ierusalimul fusese copilul grijii Sale și, după cum un părinte 
duios plânge pentru un fiu rătăcit, tot astfel și Iisus plângea pentru 
cetatea iubită. Cum aș putea să te părăsesc? Cum aș putea să te 
las pradă pieirii? Cum aș putea să te las să umpli paharul 
nedreptăţii? Un singur suflet este așa de valoros, încât, în 
comparaţie cu el, lumile își pierd însemnătatea; dar aici urma să 
se piardă o întreagă naţiune. Când soarele care se grăbea să apună 
avea să coboare pe cer, ascunzându-se vederii, ziua de har a 
Ierusalimului se sfârșea. Când procesiunea se oprise pe culmea 
Muntelui Măslinilor, încă nu era prea târziu ca Ierusalimul să se 
pocăiască. Îngerul harului își strângea atunci aripile, ca să coboare 
de pe tronul de aur și să dea loc dreptăţii și judecății care se 
grăbea. Dar cuprinzătoarea inimă a iubirii lui Hristos încă s-a 
mai rugat pentru Ierusalimul care luase în râs îndurările Sale, 
dispreţuise avertismentele Sale și era gata să-și moaie mâinile în 
sângele Său. Dacă Ierusalimul ar fi vrut să se pocăiască, încă nu 
era prea târziu. În timp ce ultimele raze ale soarelui în apus 
întârziau asupra templului, turnului și vârfului acoperișului, nu 
se mai găsea oare vreun înger bun care să-l conducă la iubirea 
Mântuitorului și să îndepărteze blestemul de la el? Frumoasă și 
nelegiuită cetate, care omorâse cu pietre pe profeti, care lepădase 


pe Fiul lui Dumnezeu, care se lega singură prin nepocăinţa ei în 
lanţurile sclaviei — ziua îndurării pentru ea aproape trecuse! 

Totuși Spiritul lui Dumnezeu vorbește iarăși Ierusalimului. 
Înainte ca ziua să treacă, se aduce o nouă dovadă pentru Hristos. 
Glasul martorilor se înalță, răspunzând la o chemare din trecutul 
profetic. Dacă Ierusalimul va auzi chemarea, dacă ÎI va primi pe 
Mântuitorul care intră pe porțile lui, el încă poate să mai fie salvat. 

Se raportează conducătorilor Ierusalimului că lisus Se apropie 
de oraș cu o mare mulțime de oameni. Dar ei n-au niciun cuvânt 
de bun venit pentru Fiul lui Dumnezeu. Plini de teamă, ei ies să-L 
întâmpine, sperând să împrăștie mulțimea. Când procesiunea era 
gata să coboare de pe Muntele Măslinilor, este întâmpinată de 
conducători. Ei cercetează cauza acestei bucurii zgomotoase. 
Când întreabă: „Cine este Acesta?”, ucenicii răspund la această 
întrebare plini de duhul inspiraţiei. În cuvinte elocvente, ei repetă 
profetiile despre Hristos: 

Adam vă va spune: El este sămânţa femeii care trebuia să 
sfărâme capul șarpelui. 

Întrebaţi pe Avraam, și el vă va spune: Este Melhisedec, 
Împăratul Salemului, Împăratul păcii (Geneza 14,18). 

Iacov vă va spune: El este Șilo din seminţia lui Iuda. 

Isaia vă va spune: „Emanue!”, „Minunat, Sfetnic, Dumnezeu 
tare; Părintele veșniciilor, Domn al păcii” (Isaia 7,14; 9,6). 

Ieremia vă va spune: Odrasla lui David, „Domnul, Neprihănirea 
noastră” (Ieremia 23,6). 

Daniel vă va spune: El este Mesia. 

Osea vă va spune: El este „Domnul oștirilor; Numele Lui este 
Domnul” (Osea 12,5). 

loan Botezătorul vă va spune: El este „Mielul lui Dumnezeu, 
care ridică păcatul lumii” (Ioan 1,29). 

Marele Iehova a proclamat de pe tronul Lui: „Acesta este Fiul 
Meu preaiubit” (Matei 3,17). 

Noi, ucenicii Lui, declarăm: „Acesta este Iisus, Mesia, Domnul 
vieţii, Răscumpărătorul lumii”. 

Iar domnul puterilor întunericului ÎL recunoaște, zicând: „Știu 
cine ești, Sfântul lui Dumnezeu” (Marcu 1,24). 


„Împăratul tău vine” 

UN POPOR BLESTEMAT 


În fiecare generaţie li s-a dat oamenilor ziua lor 
de lumină și privilegiu, un timp de probă în care 
puteau să se împace cu Dumnezeu. Dar harul acesta 
are un hotar. Harul poate să stăruie ani de zile și 
totuşi să fie dispretuit şi lepădat, dar vine un timp 
când harul face ultimul apel. Inima ajunge atât de 
împietrită, încât încetează să mai răspundă Duhului 
lui Dumnezeu. Atunci, glasul plăcut 
și atrăgător încetează. 


INTRAREA TRIUMFALĂ A LUI IISUS în Ierusalim era o slabă 
preînchipuire a venirii Sale pe norii cerului, cu putere și slavă, în 
mijlocul triumfului îngerilor și al bucuriei sfinților. Atunci se vor 
împlini cuvintele lui lisus către preoţi și farisei: „De acum încolo 
nu Mă veţi mai vedea, până când veţi zice: "Binecuvântat este Cel 
ce vine în Numele Domnului!” (Matei 23,39). Lui Zaharia i se 
arătase în viziune profetică ziua aceea de triumf final: el mai văzuse 
și soarta blestemată a celor care aveau să-L respingă pe Hristos la 
prima Lui venire. „Îşi vor întoarce privirile spre Mine, pe care 
L-au străpuns. ÎL vor plânge, cum plânge cineva pe singurul său 
fiu, și-L vor plânge amarnic, cum plânge cineva pe întâiul său 
născut” (Zaharia 12,10). Scena aceasta a prevăzut-o Hristos 
atunci când Se uita la cetate și plângea pentru ea. În ruina trecă- 
toare a Ierusalimului, El a văzut distrugerea finală a poporului 
vinovat de sângele Fiului lui Dumnezeu. 

Ucenicii au văzut ura iudeilor față de Hristos, dar nu-și dădeau 
seama până unde va duce aceasta. Ei nu înțelegeau încă adevărata 
stare a lui Israel și nici pedeapsa care avea să cadă asupra 


Capitolul acesta se bazează pe cele relatate în Marcu 11,11-14.20.21; Matei 21,17-19. 


Ierusalimului. Lucrul acesta le-a fost făcut cunoscut de Hristos 
printr-o pildă vie. 

Ultimul apel către Ierusalim fusese zadarnic. Preoţii și condu- 
cătorii auziseră glasul profetic al trecutului, repetat de mulțime 
ca răspuns la întrebarea: „Cine este Acesta?”, dar ei nu-l 
primiseră ca pe un glas al Inspiraţiei. Mâniaţi și surprinși, au 
încercat să aducă poporul la tăcere. În mulțime se găseau slujbași 
romani, față de care vrăjmașii L-au denunţat pe lisus ca fiind 
conducătorul răscoalei. Ei susțineau că El este gata să ia în stăpâ- 
nire templul și să domnească aici ca împărat în Ierusalim. 

Dar vocea liniștită a lui lisus a făcut să tacă pentru un moment 
mulțimea zgomotoasă, atunci când a declarat iarăși că nu a venit 
să întemeieze o împărăție pământească. El urma să Se înalte 
curând la Tatăl Său și acuzatorii Lui nu aveau să-L mai vadă până 
la revenirea Sa în slavă. Atunci, prea târziu ca să mai fie salvaţi, 
ei ÎI vor recunoaște. Hristos a spus aceste cuvinte cu tristeţe și cu 
o deosebită putere. Slujbașii romani au fost reduși la tăcere și 
convinși. Inima lor, deși străină de influenţa divină, era mișcată 
cum nu mai fusese niciodată. Pe faţa liniștită și solemnă a lui 
Iisus ei au citit iubire, bunăvoință și o liniștită demnitate. Au fost 
cuprinși de o simpatie pe care n-o înțelegeau. În loc să-L aresteze 
pe lisus, erau mai degrabă înclinați să I se închine. Întorcându-se 
către preoţi și conducători, i-au acuzat că ei produc tulburările. 
Mânioși și înfrânți, conducătorii s-au îndreptat atunci către oameni 
cu plângerile lor și au început să se certe între ei plini de furie. 

Intre timp, Hristos a trecut neobservat spre templu. Aici totul era 
liniștit, deoarece cele întâmplate pe Muntele Măslinilor îi atrăseseră 
pe oameni acolo. Un scurt timp, lisus a rămas la templu, privind la el 
cu ochi întristaţi. Apoi S-a retras cu ucenicii și a revenit la Betania. 
Când oamenii L-au căutat ca să-L așeze pe tron, nu L-au găsit. 

lisus a petrecut toată noaptea în rugăciune, iar dimineața a 
venit iarăşi la templu. În drum, a trecut pe lângă o livadă de 
smochini. Îi era foame și, zărind de departe un smochin care avea 
frunze, a venit să vadă poate va găsi ceva în el. S-a apropiat de el, 
dar nu a găsit decât frunze, căci nu era „vremea smochinelor”. 

Nu era încă vremea smochinelor coapte, afară de anumite 
localităţi; și despre unele podișuri din jurul Ierusalimului se putea 

spune pe drept „n-a venit încă vremea smochinelor”. Dar, în livada 
la care a venit Iisus, un pom părea să fie înaintea celorlalți. El era 
deja acoperit cu frunze. Specificul smochinului este că apar mai 
întâi fructele și apoi frunzele. De aceea, acest pom plin de frunze 
promitea și fructe coapte. Dar înfățișarea lui era înșelătoare. 
Cercetându-i ramurile de la cea mai de jos până la lăstarii din 
vârf, lisus „n-a găsit decât frunze”. Numai un frunziș bogat și 
nimic mai mult. 

Hristos l-a blestemat să se usuce. „În veac să nu mai mănânce 
nimeni rod din tine”, a zis El. A doua zi dimineaţa, pe când 
Mântuitorul și ucenicii erau din nou pe drum spre cetate, ramurile 
uscate și frunzișul ofilit le-au atras atenţia. „Invăţătorule”, a zis 
Petru, „uite că smochinul pe care l-ai blestemat s-a uscat.” 

Faptul că Hristos blestemase smochinul îi umpluse pe ucenici 
de uimire. Lucrul acesta li se părea cu totul nepotrivit cu 
deprinderile și lucrările Lui. Adesea ÎI auziseră spunând că El n-a 
venit să condamne lumea, ci pentru ca lumea să fie mântuită prin 
El. Îşi aminteau cuvintele: „Fiul omului a venit nu ca să piardă 
sufletele oamenilor, ci să le mântuiască” (Luca 9,56). Minunile 
Lui fuseseră săvârşite ca să refacă, nicidecum să distrugă. Ucenicii 
ÎI cunoscuseră numai ca vindecător şi restaurator. Faptul acesta 
era neobișnuit și se întrebau care să fie rostul lui. 

Lui Dumnezeu „Îi place îndurarea”. „Pe viaţa Mea, zice 
Domnul Dumnezeu, că nu doresc moartea păcătosului” (Mica 
7,18; Ezechiel 33,11). Pentru EI, lucrarea de nimicire și rostirea 
de sentinţe este „o lucrare străină” (Isaia 28,21). Dar, cu îndurare 
și iubire, El ridică vălul viitorului și le descoperă oamenilor 
urmările unei vieți păcătoase. 

Blestemarea smochinului a fost o parabolă trăită. Pomul acesta 
neroditor, etalându-și frunzișul pretenţios chiar în faţa lui Hristos, 
era un simbol al naţiunii iudaice. Mântuitorul dorea ca ucenicii Săi 
să înţeleagă de ce avea să cadă blestemul asupra Ierusalimului și 
că, de acum, pedeapsa era de neînlăturat. În scopul acesta, El îi 
atribuise smochinului însușiri morale, făcându-l un exponent al 
adevărului divin. Iudeii erau deosebiți de toate naţiunile celelalte, 
susținând că sunt supuși lui Dumnezeu. Ei fuseseră favorizați de 
EI și pretindeau că sunt mai neprihăniţi decât oricare alt popor. 


Dar se stricaseră din cauza iubirii de lume și a dorinţei de câștig. Se 
lăudau cu toate cunoștințele lor, dar erau neștiutori în ce priveşte 
cerinţele lui Dumnezeu și plini de făţărnicie. La fel ca pomul 
neroditor, ei își întindeau departe ramurile lor pretenţioase, bogate 
în aparenţă și frumoase la privit, dar care nu aveau decât frunze. 
Religia iudeilor, cu templul ei măreț, cu altarele ei sfinte, cu preoții 
ei care purtau mitră și cu ceremoniile ei impresionante, era cu 
adevărat frumoasă la înfățișare, dar umilinţa, iubirea și mila lipseau. 

Toţi pomii din livadă erau lipsiți de rod; dar pomii neînfrunziți nu 
trezeau nicio nădejde și nu pricinuiau nicio dezamăgire. Prin pomii 
aceștia, erau reprezentate neamurile. Și ele erau lipsite de evlavie la 
fel ca iudeii, dar nu susțineau că Îi servesc lui Dumnezeu. Nu aveau 
pretenţii îngâmfate de bunătate. Oamenii aceștia erau orbi faţă de 
lucrările și căile lui Dumnezeu. Pentru ei, nu era încă timpul 
smochinelor. Ei încă așteptau o zi care să le aducă lumină și nădejde. 
Iudeii, care primiseră binecuvântări mai mari de la Dumnezeu, erau 
răspunzători pentru că abuzaseră de aceste daruri. Privilegiile cu 
care se lăudau nu făceau decât să le sporească vinovăția. 

Iisus venise înfometat la smochin pentru a găsi hrană. Tot astfel 
venise la Israel să găsească în el roadele neprihănirii. El revărsase 
asupra iudeilor darurile Sale, ca ei să poată aduce roadă pentru 
binecuvântarea lumii. Le oferise nenumărate ocazii și privilegii 
și, în schimb, căuta simpatia și colaborarea lor în lucrarea Sa 
milostivă. Voia să vadă în ei jertfire de sine și milă, zel pentru 
Dumnezeu și dorinţă arzătoare de a lucra pentru salvarea 
semenilor lor. Dacă ar fi ţinut Legea lui Dumnezeu, ei ar fi 
îndeplinit aceeași lucrare neegoistă pe care a făcut-o Hristos. Dar 
iubirea faţă de Dumnezeu și faţă de om era eclipsată de îngâmfare 
și mulțumire de sine. Ei și-au atras ruina pentru că au refuzat să 
slujească altora. Ei nu împărțeau lumii comorile de adevăr pe 
care li le încredinţase Dumnezeu. În smochinul uscat, ei ar fi 
putut să vadă atât păcatul, cât și pedeapsa lui. Uscat din cauza 
blestemului Mântuitorului, smochinul stătea ofilit și bătut de vânt, 
uscat din rădăcini, arătând ce avea să fie poporul iudeu atunci 
când harul lui Dumnezeu avea să fie retras de la el. Refuzând să 
împartă și altora binecuvântarea, el nu avea s-o mai primească. 
„O, Israele”, zice Domnul, „singur te-ai nimicit” (Osea 13,9). 

Avertismentul este pentru toate timpurile. Faptul că Hristos a 
blestemat pomul pe care propria putere îl crease stă ca o avertizare 
pentru toate bisericile și pentru toți creștinii. Nimeni nu poate 
trăi Legea lui Dumnezeu fără să slujească altora. Dar sunt mulți 
oameni care nu trăiesc viața neegoistă, plină de milă a lui Hristos. 
Unii, care cred despre ei că sunt creștini excelenți, nu înţeleg ce 
înseamnă slujire pentru Dumnezeu. Ei plănuiesc și urmăresc numai 
folosul lor. Acționează numai pentru ei. Timpul are valoare numai 
în măsura în care pot să adune pentru ei. Aceasta le este ţinta în 
toate împrejurările vieţii. Ei nu servesc altora, ci numai lor. 
Dumnezeu i-a creat să trăiască într-o lume unde trebuie înde- 
plinită o slujire neegoistă. El a intenţionat ca ei să-i ajute pe semenii 
lor pe orice cale. Dar eul este atât de mare, încât nu mai pot să 
vadă altceva. Ei nu au legături cu omenirea. Aceia care trăiesc în 
felul acesta sunt asemenea smochinului care avea tot felul de 
pretenţii, dar nu avea rod. Ei ţin formele închinării, dar fără 
pocăință sau credinţă. Onorează Legea lui Dumnezeu cu buzele, 
dar le lipseşte ascultarea. Zic, dar nu fac. În sentința rostită asupra 
smochinului, Hristos demonstrează cât de urâtă este în ochii Lui 
această pretenţie deșartă. El declară că păcătosul neprefăcut este 
mai puţin vinovat decât acela care zice că-l servește lui Dumnezeu, 
dar nu aduce roade pentru slava Sa. 

Parabola smochinului, spusă de Hristos înainte de a merge la 
Ierusalim, avea o legătură directă cu învăţătura dată de El când a 
blestemat smochinul neroditor. Pentru pomul neroditor din 
parabolă, grădinarul a insistat. „Mai lasă-l și anul acesta; am să-l 
sap de jur împrejur şi am să-i pun gunori la rădăcină. Poate că de 
acum încolo va face roadă; dacă nu, îl vei tăia.” Pomul neroditor 
trebuia să fie îngrijit și mai bine. Trebuia să se facă tot ce era cu 
putință pentru el. Dar, dacă rămânea neroditor, nimic nu-l mai 
putea salva de la distrugere. În parabolă nu este precizat rezultatul 
lucrării grădinarului. El depindea de oamenii cărora le vorbise 
Hristos. Ei erau reprezentaţi prin pomul neroditor și rămânea ca 
ei să-și hotărască singuri soarta. Li se dăduse orice avantaj pe 
care-l putea da Cerul, dar nu au câștigat nimic din multele lor 
binecuvântări. Prin faptul că Hristos a blestemat smochinul 
neroditor, s-a văzut rezultatul. Ei își hotărâră propria nimicire. 


De mai mult de o mie de ani, iudeii abuzaseră de harul lui 
Dumnezeu, atrăgând asupra lor judecăţile Sale. Ei respinseseră 
avertismentele și îi omorâseră pe proroci. Oamenii din zilele lui 
Hristos se făceau răspunzători de aceleași păcate, urmând aceeași 
cale. În respingerea harului ȘI avertismentelor din zilele lor se 
găsea vinovăția acelei generații. Oamenii din zilele lui Hristos se 
legau în lanţurile pe care națiunea și le făurise de veacuri. 

În fiecare generaţie li s-a dat oamenilor ziua lor de lumină și 
privilegiu. Un timp de probă în care puteau să se împace cu 
Dumnezeu. Dar harul acesta are un hotar. Harul poate să stăruie 
ani de zile și totuși să fie disprețuit și lepădat; dar vine un timp 
când harul face ultimul apel. Inima ajunge atât de împietrită, încât 
încetează să mai răspundă Duhului lui Dumnezeu. Atunci, glasul 
plăcut și atrăgător încetează. 

Ziua aceasta sosise acum pentru Ierusalim. lisus a plâns cu 
disperare pentru cetatea blestemată, dar nu putea să o izbăvească. 
El epuizase toate mijloacele. Respingând avertismentele Duhului 
lui Dumnezeu, Israel respinsese singurele mijloace de ajutor. Nu 
mai exista altă putere prin care ei să poată fi eliberaţi. 

Națiunea iudeilor era un simbol pentru oamenii din toate 
veacurile care dispreţuiesc chemările Iubirii Nemărginite. Când 
a plâns pentru Ierusalim, lacrimile lui Hristos erau pentru păcatele 
din toate vremurile. În sentinţele rostite asupra lui Israel, pot să 
citească propria condamnare toţi cei care resping mustrările și 
avertismentele Duhului Sfânt al lui Dumnezeu. 

În generaţia aceasta, sunt mulți care merg pe același drum ca 
iudeii necredincioși. Ei au fost martorii manifestării puterii lui 
Dumnezeu; Duhul Sfânt a vorbit inimii lor; dar ei nu renunță la 
necredinta și împotrivirea lor. Dumnezeu le trimite avertismente 
și mustrări, dar ei nu vor să-și mărturisească rătăcirile și resping 
solia și pe solul Său. Tocmai mijloacele pe care El le folosește 
pentru îndreptarea lor devin pentru ei o piatră de poticnire. 

Profeţii lui Dumnezeu erau urâţi de Israelul decăzut, deoarece 
prin ei se scoteau la iveală păcatele lor ascunse. Ahab îl privea pe 
Ilie ca pe un vrăjmaș, deoarece profetul era credincios și mustrase 
nedreptăţile ascunse ale regelui. Tot astfel și azi, slujitorul lui 
Hristos care mustră păcatele este întâmpinat cu batjocură și 

refuzuri. Adevărul biblic, religia lui Hristos, se luptă împotriva 
unui curent puternic de necurăție morală. Prejudecata este mai 
puternică în inimile oamenilor acum decât în timpul lui Hristos. 
Hristos n-a împlinit așteptările oamenilor; viaţa Lui era o mustrare 
pentru păcatele lor și ei L-au lepădat. Tot așa și astăzi, adevărul 
Cuvântului lui Dumnezeu nu se armonizează cu purtarea și 
obiceiurile lor și cu pornirile lor firești și mii de oameni resping 
lumina Lui. Îndemnaţi de Satana, ei pun la îndoială Cuvântul lui 
Dumnezeu și aleg să folosească judecata lor independentă. Ei aleg 
mai bine întunericul decât lumina; dar fac lucrul acesta punân- 
du-și în joc chiar viaţa lor. Aceia care au batjocorit cuvintele lui 
Hristos au găsit tot mai multe motive de a-și bate joc, până s-au 
depărtat cu totul de la Adevăr și Viaţă. Tot astfel și acum, Dumne- 
zeu nu intenționează să îndepărteze orice obiecție pe care inima 
firească o poate aduce împotriva adevărului Său. Pentru aceia 
care refuză prețioasele raze de lumină care ar lumina întunericul, 
tainele Cuvântului lui Dumnezeu rămân taine pentru totdeauna. 
Pentru ei, adevărul este ascuns. Ei merg orbește și nu cunosc 
ruina ce le stă în față. 

De pe înălțimea Muntelui Măslinilor, Hristos a privit lumea 
din toate veacurile; cuvintele Sale sunt pentru fiecare suflet care 
respinge apelurile harului lui Dumnezeu. Batjocoritor al iubirii 
Sale, El ţi Se adresează astăzi: „Tu însuţi ar trebui să cunoști 
lucrurile care sunt spre pacea ta”. Hristos varsă lacrimi amare 
pentru tine, dar tu nu ai lacrimi de vărsat. Împietrirea fatală a 
inimii care i-a distrus pe farisei se arată și în tine. Și fiecare 
dovadă a harului lui Dumnezeu, fiecare rază a luminii divine, 
fie că înmoaie și supune sufletul, fie că îl întăreşte într-o nepocăință 
deznădăjduită. 

Hristos a prevăzut că Ierusalimul va rămâne încăpățânat și 
nepocăit; dar toată vinovăția, toate urmările respingerii harului 
erau chiar la ușa lui. Așa se va întâmpla cu orice suflet care 
urmează aceeași cale. Dumnezeu zice: „Pieirea ta, Israele, este 
că ai fost împotriva Mea”. „Ascultă și tu, pământule! Iată, voi 
aduce peste poporul acesta o nenorocire care va fi rodul gândurilor 
lui; căci n-au luat aminte la cuvintele Mele, și au nesocotit Legea 
Mea” (Osea 13,9; Ieremia 6,19). 


CAPITOLUL 65 


TEMPLUL CURĂŢIT DIN NOU 


Revenind încet la templu, preotii şi conducătorii au 
auzit glasurile bărbaţilor, femeilor și copiilor care Îl 
lăudau pe Dumnezeu. Odată intrați, au rămas uimiţi 
de priveliștea minunată. Ei au văzut că bolnavii erau 
vindecati, orbii căpătau vedere, surzii auzeau şi 
ologii săreau de bucurie. Mai ales copiii îi întreceau 
pe toți în voie bună. lisus îi vindecase de bolile lor. 


LA ÎNCEPUTUL LUCRĂRII SALE, Hristos îi izgonise din templu 
pe aceia care îl spurcau prin negustoria lor nesfântă, iar înfățișarea 
Sa hotărâtă și dumnezeiască adusese groază în inima negustorilor 
înșelători. La sfârșitul lucrării Sale, El a mers din nou la templu și 
l-a găsit mai profanat ca înainte. Curtea din afara templului era 
ca un întins obor de vite. Certurile mânioase dintre negustori se 
amestecau cu mugetele animalelor și cu zăngănitul banilor; printre 
ele, se auzea glasul celor care oficiau slujba sfântă. Demnitarii 
templului erau ei înșiși angajaţi în vânzări, cumpărări și schimburi 
de bani. Erau stăpâniţi atât de mult de lăcomia lor de bani, încât 
în ochii lui Dumnezeu nu erau mai buni decât hoţii. 

Prea puţin își dădeau seama preoții și conducătorii de solemni- 
tatea lucrării pe care erau chemați să o împlinească. La fiecare 
Paște și Sărbătoare a Corturilor, mii de animale erau înjunghiate 
și sângele lor era luat de preoţi și turnat pe altar. Iudeii se 
obișnuiseră cu jertfa de sânge și aproape pierduseră din vedere 
faptul că tocmai păcatul făcea necesar să se verse sângele 
animalelor. Ei nu înțelegeau că aceasta preînchipuia sângele Fiului 
iubit al lui Dumnezeu, care avea să fie vărsat pentru viața lumii, 


Capitolul acesta se bazează pe cele relatate în Matei 21,12-16.23-46; 
Marcu 11,15-19.27-33; 12,1-12; Luca 19,45-48; 20,1-19. 

și că, prin aducerea de jertfe, oamenii trebuiau să fie îndreptaţi 
către un Răscumpărător răstignit. 

Iisus a privit animalele nevinovate aduse pentru jertfă și a văzut 
că iudeii făcuseră din marile lor adunări scene pentru vărsare de 
sânge și cruzime. În locul unei umilite pocăințe de păcat, ei 
înmulţiseră jertfirea de animale, ca și cum Dumnezeu ar fi putut 
să fie onorat printr-o slujire nemiloasă. Preoţii și conducătorii își 
împietriseră inimile prin egoism și avariţie. Simbolurile care arătau 
către Mielul lui Dumnezeu ajunseseră pentru ei un mijloc de câștig. 
În felul acesta, în ochii oamenilor, sfințenia serviciului de jertfă 
fusese în mare parte distrusă. Indignarea lui lisus fusese stârnită. 
EI știa că sângele Său, care foarte curând trebuia să fie vărsat 
pentru păcatele oamenilor, urma să fie tot atât de puţin apreciat 
de preoţi și bătrâni ca sângele animalelor pe care ei îl făceau să 
curgă necontenit. 

Hristos vorbise prin profeti împotriva acestor practici. Samuel 
spusese: „Îi plac Domnului mai mult arderile de tot și jertfele 
decât ascultarea de glasul Domnului? Ascultarea face mai mult 
decât jertfele, și păzirea Cuvântului Său face mai mult decât 
grăsimea berbecilor”. Şi Isaia, văzând în viziune profetică apostazia 
iudeilor, li se adresează ca unor conducători ai Sodomei și 
Gomorei: „Ascultaţi Cuvântul Domnului, căpetenii ale Sodomei! 
Ia aminte la Legea Dumnezeului nostru, popor al Gomorei! Ce-Mi 
trebuie Mie mulţimea jertfelor voastre, zice Domnul. Sunt sătul 
de arderile de tot ale berbecilor și de grăsimea viţeilor; nu-Mi 
place sângele taurilor, oilor și ţapilor. Când veniţi să vă înfăţișați 
înaintea Mea, cine vă cere astfel de lucruri, ca să-Mi spurcați 
curțile?” „Spălaţi-vă deci și curăţiți-vă. Luaţi dinaintea ochilor 
Mei faptele rele pe care le-aţi făcut! Încetaţi să mai faceți răul! 
Învățaţi-vă să faceți binele, căutați dreptatea, ocrotiți pe cel 
asuprit, faceți dreptate orfanului, apăraţi pe văduvă” (1 Samuel 
15,22; Isaia 1,10-12.16.17). 

Acela care dăduse aceste profeții repeta acum pentru ultima 
dată avertizarea. Ca împlinire a profeţiei, poporul Îl proclamase 
pe Iisus rege al lui Israel. El primise închinarea lor și acceptase 
rolul de rege. El trebuia să Se poarte astfel. El știa că eforturile 


Sale de a reforma o preoţie coruptă aveau să fie în zadar. Cu 
toate acestea, El trebuia să-Și facă lucrarea — acelui popor 
necredincios, trebuia să i se dea dovada misiunii Sale divine. 

Încă o dată privirea pătrunzătoare a lui lisus a trecut pe 
deasupra curții profanate a templului. Toţi ochii s-au întors spre 
El. Preoţi și conducători, farisei și neamuri L-au privit cu uimire 
și teamă pe Acela care stătea în faţa lor în măreţia Împăratului 
cerului. Dumnezeirea a străfulgerat natura omenească, învestindu-L 
pe Hristos cu o demnitate și o slavă pe care El nu le mai manifestase 
înainte. Aceia care stăteau mai aproape de El s-au dat înapoi atât 
cât le-a îngăduit mulțimea. Afară de câţiva dintre ucenicii Săi, 
toţi s-au retras și Mântuitorul a rămas singur. Orice zgomot 
încetase. Tăcerea adâncă părea insuportabilă. Hristos a vorbit cu 
o putere care i-a zguduit pe oameni ca o furtună puternică. „Este 
scris: "Casa Mea se va chema o casă de rugăciune”, dar voi aţi 
făcut din ea o peșteră de tâlhari.” Glasul Lui părea un foc care 
mistuie. A poruncit cu autoritate: „Ridicaţi acestea de aici!” (loan 
2,16), 

Cu trei ani mai înainte, conducătorii templului se rușinaseră 
că au fugit la porunca lui lisus. De atunci, s-au mirat mereu de 
frica lor și de faptul că ascultaseră fără cârtire de un Om umil. 
Și-au dat seama că nu trebuia să se mai repete această supunere 
nedemnă. Cu toate acestea, acum erau mai îngroziți decât înainte 
și au ascultat porunca lui lisus cu o grabă mai mare. Nimeni nu 
îndrăznea să-l pună la îndoială autoritatea. Preoţii și negustorii 
au fugit dinaintea Lui, luând cu ei și vitele. 

În drumul lor, au fost întâlniți de o mulţime de oameni care veneau 
cu bolnavii lor și întrebau de Marele Vindecător. Vestea adusă 
de oamenii care fugeau i-a făcut pe câţiva dintre ei să se întoarcă. 
Se temeau să-L întâlnească pe Acela atât de puternic, a cărui 
simplă privire îi izgonise din faţa Lui pe preoţi și pe conducători. 
Dar un mare număr de oameni se îmbulzeau prin mulțimea grăbită, 
doritori să ajungă la Acela care era unica lor nădejde. Când 
mulțimea a fugit din templu, mulţi rămăseseră în urmă. Acestora 
li s-au adăugat acum nou-veniţii. Din nou s-a umplut curtea 
templului de bolnavi și muribunzi, din nou Iisus i-a ajutat. 

După un timp, preoții și conducătorii au îndrăznit să se întoarcă 
la templu. Îndată ce a trecut panica, au fost cuprinși de neliniște, 
vrând să cunoască următorul pas al lui lisus. Se așteptau ca El să 
ia tronul lui David. Revenind încet la templu, preoții și condu- 
cătorii au auzit glasurile bărbaţilor, femeilor și copiilor care ÎI 
lăudau pe Dumnezeu. Odată intraţi, au rămas uimiţi de priveliștea 
minunată. Ei au văzut că bolnavii erau vindecaţi, orbii căpătau 
vedere, surzii auzeau și ologii săreau de bucurie. Mai ales copiii îi 
întreceau pe toţi în voie bună. Iisus îi vindecase de bolile lor. El îi 
luase în braţe, primise sărutul lor de iubire, plin de recunoștință, 
iar unii dintre ei adormiseră la pieptul Lui, pe când îi învăţa pe 
oameni. Acum, cu glasuri voioase, Îi aduceau cinste. Repetau 
osanalele din ziua trecută și fluturau biruitori ramuri de finic 
înaintea Mântuitorului. Templul suna și răsuna de strigătele lor: 
„Binecuvântat este cel ce vine în Numele Domnului!” „lată că 
Împăratul tău vine la tine; EI este neprihănit și biruitor.” (Psalmi 
118,26; Zaharia 9,9). „Osana, Fiul lui David!” 

Aceste glasuri fericite și nestingherite erau o ofensă pentru 
conducătorii templului. Ei s-au hotărât să oprească o asemenea 
demonstraţie. Ei le spuneau oamenilor că templul lui Dumnezeu 
este profanat de picioarele copiilor și de strigătele lor voioase. 
Văzând că vorbele lor nu fac nicio impresie asupra poporului, 
conducătorii au făcut apel la Hristos: „Auzi ce zic aceștia?” „Da”, 
le-a răspuns lisus. „Oare n-aţi citit niciodată cuvintele acestea: 
"Tu ai scos laudă din gura pruncilor și din gura celor ce sug?” 
Profeţia arătase mai dinainte că Hristos trebuia să fie făcut rege 
și cuvântul acesta trebuia să se împlinească. Preoţii și conducătorii 
lui Israel refuzaseră să vestească slava lui Dumnezeu, care făcuse 
din copii martori ai Săi. Dacă glasul copiilor ar fi fost adus la 
tăcere, stâlpii templului ar fi strigat laudă Mântuitorului. 

Fariseii erau foarte încurcaţi și neliniștiţi. De astă dată, 
poruncea Acela pe care ei nu-L puteau intimida. lisus luase poziția 
de păzitor al templului. Niciodată mai înainte nu-Și însușise o 
autoritate regală ca acum. Niciodată nu avuseseră cuvintele și 
faptele Lui o putere atât de mare. El făcuse minuni în tot 
Ierusalimul, dar niciodată într-un chip atât de solemn și 


impresionant. În prezența oamenilor care fuseseră martori ai 
faptelor Lui minunate, preoţii și conducătorii nu îndrăzneau să I 
se arate pe faţă ca vrăjmași. Deși înfuriaţi și rușinaţi de răspunsul 
Lui, nu erau în stare să mai facă ceva în ziua aceea. 

A doua zi dimineaţa, membrii Sinedriului s-au sfătuit iarăși ce 
să facă împotriva lui lisus. Cu trei ani înainte, ei ceruseră un semn 
al mesianităţii Lui. De atunci, El făcuse lucruri mari prin toată 
tara. Vindecase pe bolnavi, hrănise în chip minunat mii de oameni, 
umblase pe valuri și liniștise marea înfuriată. Deseori citise în 
inima oamenilor ca într-o carte deschisă, izgonise demoni, înviase 
morți. Conducătorii aveau înaintea lor dovezile mesianitățţii Sale. 
Ei s-au hotărât acum să nu ceară niciun semn al autorității Lui, ci 
să smulgă de la El o recunoaștere sau o declaraţie prin care 
să-L poată condamna. 

Mergând la templu, unde EI îi învăţa pe oameni, au început să-L 
întrebe: „Cu ce putere faci Tu lucrurile acestea? Și cine Ti-a dat 
puterea aceasta?” Ei se așteptau ca El să susțină că autoritatea 
Lui era de la Dumnezeu. O susţinere de felul acesta intenționau 
să o nege. Dar lisus i-a primit cu o întrebare care, în aparenţă, 
aparţinea unui alt subiect şi a pus condiţia că le va răspunde, dacă 
şi ei vor răspunde la întrebarea aceasta: „Botezul lui loan”, a zis 
EI, „de unde venea? Din cer sau de la oameni?” 

Preoţii au văzut că se găsesc într-o dilemă din care niciun 
artificiu nu putea să-i scoată. Dacă ziceau că botezul lui loan era 
din cer, inconsecvenţa lor urma să apară cu și mai multă putere. 
Hristos ar fi zis: De ce n-aţi crezut atunci în el? loan mărturisește 
despre Hristos: „lată Mielul lui Dumnezeu, care ridică păcatul 
lumii” (loan 1,29). Dacă preoţii credeau mărturia lui loan, cum 
puteau să nege mesianitatea lui Hristos? Dacă declarau adevărata 
lor poziţie, că lucrarea lui loan era de la oameni, provocau o 
furtună de nemulțumire, deoarece poporul credea că Ioan este 
profet. 

Cu viu interes, mulțimea aștepta hotărârea. Oamenii știau că 
preoții susținuseră că primesc lucrarea lui loan și așteptau ca 
aceștia să recunoască fără rezerve că el era trimis de Dumnezeu. 
Dar, după ce s-au sfătuit în taină, preoţii au hotărât să nu își 

asume vreo obligatie. Fățarnici, voind să pară ignoranti, ei au zis: 
„Nu știm”. „Nici Eu nu vă voi spune cu ce putere fac lucrurile 
acestea”, a zis Hristos. 

Cărturarii, preoţii și conducătorii au fost aduși cu toții la tăcere. 
Înfrânți și dezamăgiți, stăteau cu fruntea încruntată, neîndrăznind 
să-l mai pună lui Hristos și alte întrebări. Prin lașitate și nehotărâre, 
ei pierduseră în mare parte respectul poporului, care acum se 
amuza văzând cum oamenii aceștia încrezuţi și plini de îndreptă- 
tire de sine fuseseră înfrânți. 

Toate aceste cuvine și fapte ale lui lisus erau de mare în- 
semnătate și influenţa lor urma să se simtă tot mai mult după 
răstignirea și înălţarea Lui. Mulţi dintre cei care așteptaseră cu 
nerăbdare să vadă efectul întrebării lui lisus aveau să devină, în 
cele din urmă, ucenici ai Săi și ei fuseseră atrași prima dată spre El 
de cuvintele Lui din ziua aceea plină de evenimente. Scena din 
curtea templului urma să nu se șteargă din mintea lor. Contrastul 
dintre lisus și marele preot, când vorbeau, era puternic. Îngâmfatul 
slujbaș al templului era îmbrăcat în veşminte bogate și scumpe. Pe 
capul lui era o mitră scânteietoare. Prezenţa lui era maiestuoasă, 
părul și barba lungă erau argintate de vârstă. Infăţișarea lui îi umplea 
de teamă pe privitori. În faţa acestei auguste persoane stătea 
Maiestatea cerului, fără podoabe și fără strălucire. Veșmintele Sale 
erau prăfuite de mult umblet, faţa Sa palidă exprima tristeţe și 
răbdare; dar înfățișarea Lui exprima demnitate și bunăvoință, care 
erau în surprinzător contrast cu aerul mânios, încrezut și îngâmfat 
al marelui preot. Din momentul acela, mulți dintre cei care au fost 
martori ai cuvintelor și faptelor lui lisus în templu L-au prețuit în 
inima lor ca pe un profet al lui Dumnezeu. Dar, pe măsură ce 
sentimentele poporului se întorceau de partea Lui, ura preoților 
faţă de Iisus creștea. Fiind o nouă dovadă a dumnezeirii Lui, 
înțelepciunea cu care scăpase din cursele întinse pentru picioarele 
Lui a aprins și mai mult mânia lor. 

În lupta Sa cu rabinii, Hristos nu intenționa să-Și umilească 
adversarii. El nu era bucuros să-i vadă în încurcătură. El avea de 
dat o învăţătură însemnată. Îi înfrânsese pe vrăjmașii Săi, îngăduind 
ca ei să fie prinși în capcana pe care ei înșiși o întinseseră pentru 


El. Faptul că își recunoscuseră ignoranta în ce privește caracterul 
lui loan Botezătorul I-a dat lui lisus ocazia să vorbească și El a 
folosit-o pentru a le arăta adevărata lor stare, adăugând o nouă 
avertizare la cele multe de mai înainte. 

„Ce gândiţi?” a zis El. „Un om avea doi feciori; și s-a dus la cel 
dintâi și i-a zis: 'Fiule, du-te astăzi de lucrează în via mea! "Nu 
vreau”, i-a răspuns el. În urmă, i-a părut rău și s-a dus. S-a dus și 
la celălalt și i-a spus tot așa. Și fiul acesta a răspuns: 'Mă duc, 
doamne”, și nu s-a dus. Care din amândoi a făcut voia tatălui său?” 

Această întrebare venită pe neașteptate i-a luat prin surprindere 
pe ascultători. Ei urmăriseră parabola de aproape și acum au 
răspuns imediat: „Cel dintâi”. Ţinând privirea hotărâtă asupra 
lor, lisus a răspuns cu un ton sever și solemn: „Adevărat vă spun 
că vameşii și desfrânatele merg înaintea voastră în Împărăţia lui 
Dumnezeu. Fiindcă loan a venit la voi umblând în calea 
neprihănirii, și nu l-aţi crezut. Dar vameșii și desfrânatele l-au 
crezut; și, măcar că aţi văzut lucrul acesta, nu v-aţi căit în urmă, 
ca să-l credeţi”. 

Preoţii și conducătorii nu avuseseră cum să nu dea un răspuns 
corect la întrebarea lui Hristos și, în felul acesta, El a obţinut 
poziţia lor în favoarea primului fiu. Fiul acesta îi reprezenta pe 
vameși, pe aceia care erau dispreţuiţi și urâţi de farisei. Vameșii 
fuseseră mari păcătoşi. Cu adevărat, ei fuseseră călcători ai Legii 
lui Dumnezeu, arătând în viaţa lor o totală împotrivire față de 
cererile Lui. Ei fuseseră nerecunoscători și nesfinți și, când li s-a 
spus să meargă și să lucreze în via Domnului, ei au arătat un 
refuz dispreţuitor. Dar, când a venit loan predicând pocăinţa și 
botezul, vameșii au primit solia lui și au fost botezați. 

Al doilea fiu îi reprezenta pe conducătorii națiunii iudaice. 
Câţiva farisei se pocăiseră și primiseră botezul lui loan, dar 
conducătorii nu voiau să recunoască faptul că el venea de la 
Dumnezeu. Avertizările și mustrările lui nu i-au condus la reformă. 
Au lepădat sfatul lui Dumnezeu pentru ei și nu au fost botezați 
de Ioan (Luca 7,30). Ei au tratat solia lui cu dispreţ. Asemenea 
celui de al doilea fiu, care atunci când a fost chemat a zis: „Mă 
duc, doamne”, dar n-a mers, preoții și conducătorii spuneau că 

ascultă, dar erau neascultători. Ei făceau mare caz de evlavie, 
pretindeau că sunt ascultători de Legea lui Dumnezeu, dar 
ascultarea lor era falsă. Vameșii erau acuzaţi și blestemaţi de farisei 
ca necredincioși, dar ei arătau prin credinţa și faptele lor că 
mergeau în Împărăţia cerului înaintea acestor oameni plini de 
îndreptăţire de sine, cărora li se dăduse lumină mare, dar ale căror 
fapte nu corespundeau cu mărturisirea lor de evlavie. 

Preoţii şi conducătorii nu erau dispuși să sufere aceste 
adevăruri mustrătoare. Ei au tăcut, sperând totuși că lisus va mai 
spune vreun lucru pe care puteau să-l întoarcă împotriva Lui, dar 
mai aveau încă multe să audă. 

„Ascultaţi o altă pildă”, a zis Hristos. „Era un om, un gospodar, 
care a sădit o vie. A împrejmuit-o cu un gard, a săpat un teasc în 
ea și a zidit un turn. Apoi a dat-o unor vieri și a plecat în altă ţară. 
Când a venit vremea roadelor, a trimis pe robii săi la vieri, ca să 
ia partea lui de rod. Vierii au pus mâna pe robii lui și pe unul l-au 
bătut, pe altul l-au omorât, iar pe altul l-au ucis cu pietre. A mai 
trimis alți robi, mai mulți decât cei dintâi, și vierii i-au primit la 
fel. La urmă, a trimis la ei pe fiul său, zicând: "Vor primi cu cinste 
pe fiul meu! Dar vierii, când au văzut pe fiul, au zis între ei: "lată 
moștenitorul; veniți să-l omorâm și să punem stăpânire pe 
moștenirea lui! Și au pus mâna pe el și l-au scos afară din vie și 
l-au omorât. Acum, când va veni stăpânul viei, ce va face elvierilor 
acelora?” 

lisus S-a adresat tuturor celor de faţă, dar au răspuns preoții 
și conducătorii. „Pe ticăloşii aceia, ticălos îi va pierde”, au zis ei, 
„ȘI via o va da altor vieri, care-i vor da rodurile la vremea lor.” 
Cei care au vorbit n-au înţeles la început aplicaţia parabolei, dar 
acum au văzut că singuri şi-au rostit osânda. În parabolă, 
gospodarul ÎI înfățișa pe Dumnezeu, via reprezenta națiunea 
iudeilor, iar gardul era Legea divină, care îi apăra. Turnul era un 
simbol al templului. Stăpânul viei făcuse toate cele necesare pentru 
înmulţirea rodului viei. „Ce-aș mai fi putut face viei mele”, zice 
el, „și nu i-am făcut?” (Isaia 5,4). Astfel era reprezentată grija 
neobosită a lui Dumnezeu pentru Israel. Și după cum vierii 
trebuiau să înapoieze stăpânului partea cuvenită din roadele viei, 


tot așa și poporul lui Dumnezeu trebuia să-L onoreze printr-o 
vieţuire corespunzătoare cu privilegiile lor sfinte. Dar, după cum 
vierii i-au omorât pe robii trimiși de stăpân ca să ceară roadele, 
iudeii i-au ucis pe profeţii trimiși de Dumnezeu ca să-i cheme la 
pocăință. Toţi trimiși, unul după altul, au fost omorâţi. Până la 
punctul acesta, parabola nu putea să fie pusă la îndoială și, în cele 
ce au urmat, lucrurile nu erau mai puțin evidente. În fiul cel iubit, 
pe care stăpânul viei l-a trimis în cele din urmă la servii 
neascultători, pe care aceștia au pus mâna și l-au omorât, preoţii 
și conducătorii au văzut un tablou clar al lui lisus și cele ce puteau 
să I se întâmple. Chiar atunci, ei plănuiau să-L omoare pe Acela 
pe care Tatăl ÎL trimisese ca ultimă chemare. În pedeapsa rânduită 
asupra vierilor nerecunoscători, era zugrăvită soarta acelora care 
aveau să-L omoare pe Hristos. 

Privind cu milă la ei, Mântuitorul a continuat: „N-aţi citit 
niciodată în Scripturi că "Piatra pe care au lepădat-o zidarii a 
ajuns să fie pusă în capul unghiului; Domnul a făcut acest lucru, 
și este minunat în ochii noștri”? De aceea vă spun că Împărăţia lui 
Dumnezeu va fi luată de la voi și va fi dată unui neam care va 
aduce roadele cuvenite. Cine va cădea peste piatra aceasta, va fi 
zdrobit de ea; iar pe acela pe care va cădea ea, îl va spulbera”. 

Iudeii repetaseră adeseori profeția aceasta în sinagogă, 
aplicând-o lui Mesia. Hristos era Piatra unghiulară a sistemului 
iudaic și a întregului Plan de Mântuire. Tocmai această piatră de 
temelie o lepădau acum clăditorii iudei, preoții și conducătorii lui 
Israel. Mântuitorul le atrăgea atenţia la profețiile care urmau să 
le arate primejdia. Prin toate mijloacele posibile, El a căutat să 
lămurească natura faptei pe care erau gata s-o săvârșească. 

Cuvintele Lui mai aveau un scop. Întrebându-i: „Când va veni 
stăpânul viei, ce va face el vierilor acelora?”, Hristos urmărea ca 
fariseii să răspundă așa cum au făcut. El intenţiona ca ei singuri 
să se osândească. Avertismentele Lui, care n-au izbutit să-i 
trezească la pocăință, aveau să le pecetluiască soarta și El dorea 
ca ei să vadă că singuri își atrăseseră ruina. El intenţiona să le 
arate că Dumnezeu avea dreptate retrăgându-le privilegiile 
naţionale, lucru care și începuse și care trebuia să se termine nu 

numai cu distrugerea templului și a cetății lor, dar și cu împrăștierea 
națiunii. 

Ascultătorii au recunoscut avertizarea. Dar, fără să țină seama 
de osânda pe care singuri o pronuntțaseră, preoții și conducătorii 
erau gata să întregească tabloul, zicând: „lată Moștenitorul; veniţi 
să-L omorâm”. Dar, când au căutat să-L prindă, s-au temut de 
mulțime, deoarece sentimentele poporului erau în favoarea lui 
Hristos. 

Citând profeția despre piatra lepădată, Hristos S-a referit la 
o situaţie reală din istoria lui Israel. Întâmplarea avusese loc la 
clădirea primului templu. Cu toate că avea o aplicaţie deosebită 
în timpul Primei Veniri a lui Hristos și ar fi trebuit să-i impresio- 
neze cu putere deosebită pe iudei, ea are și o învăţătură pentru 
noi. Când s-a zidit templul lui Solomon, pietrele imense pentru 
ziduri și temelie au fost pregătite în totul la carieră; după ce au 
fost duse la locul de zidire, nicio unealtă nu trebuia să le mai 
atingă; lucrătorii trebuiau numai să le așeze pe fiecare la locul 
ei. Pentru a fi folosită la temelie, se adusese o piatră de o 
mărime neobișnuită și de o formă deosebită; dar lucrătorii nu 
puteau să-i găsească loc și nu voiau să o primească. Multă vreme 
a rămas ca piatră lepădată. Dar când meșterii au ajuns la zidirea 
colţului, au căutat o piatră destul de mare și rezistentă și de o 
formă potrivită, care să ocupe tocmai locul acela și să suporte 
marea povară care urma să apese asupra ei. Dacă făceau o 
alegere neînțeleaptă pentru acel loc important, întreaga clădire 
urma să fie primejduită. Trebuia să se găsească o piatră în stare 
să reziste la acţiunea soarelui, a frigului și a furtunii. De mai 
multe ori au încercat diferite pietre, dar, sub apăsarea unei poveri 
mari, s-au sfărâmat. Altele nu puteau să sufere proba schim- 
bărilor rapide din atmosferă. Dar, în cele din urmă, atenţia le-a 
fost atrasă de piatra lepădată atâta vreme. Fusese expusă la aer, 
soare și furtună fără să arate cea mai slabă fisură. Zidarii au 
cercetat piatra. Trecuse toate probele, afară de una. Dacă putea 
să treacă proba presiunii, aveau să o admită ca piatră unghiulară. 
Proba s-a făcut. Piatra a fost acceptată, dusă la locul destinat și 
s-a văzut că era potrivită exact pe locul acela. În viziune profetică, 


i se arătase lui Isaia că această piatră era un simbol al lui Hristos. 
El zice: 

„Sfinţiți însă pe Domnul oștirilor. De El să vă temeti și să vă 
înfricoșaţi. Și atunci El va fi un locaș sfânt, dar și o piatră de 
poticnire, o stâncă de păcătuire pentru cele două case ale lui Is- 
rael, un laţ și o cursă pentru locuitorii Ierusalimului. Mulţi se vor 
poticni, vor cădea și se vor sfărâma, vor da în laţ și vor fi prinși.” 
Dus în viziune profetică până la Întâia Venire, profetului i s-a 
arătat că Hristos urma să sufere încercări și greutăţi, simbolizate 
prin tratamentul suferit de piatra din capul unghiului, din templul 
lui Solomon. „De aceea, așa vorbește Domnul, Dumnezeu: "lată, 
pun ca temelie în Sion o piatră, o piatră încercată, o piatră de 
preț, piatră din capul unghiului clădirii, temelie puternică; cel ce 
o va lua ca sprijin, nu se va grăbi să fugă”” (Isaia 8,13-15; 28,16). 

În înţelepciunea Lui nemărginită, Dumnezeu a ales piatra de 
temelie şi a așezat-o. El a numit-o „temelie puternică”. Întreaga 
lume își poate așeza pe ea poverile și durerile — ea le suportă. În 
deplină siguranță, toți pot clădi pe ea. Hristos este „o piatră 
încercată”. Cei care se încred în El nu vor fi dezamăgiţi. El a 
suportat toate probele. Vinovăţia lui Adam și a urmașilor lui a 
apăsat asupra Sa și El a ieșit mai mult decât biruitor asupra 
puterilor răului. El a dus poverile aruncate asupra Lui de toţi 
păcătoşii care s-au pocăit. În Hristos, inima vinovată a aflat odihnă. 
El este temelia sigură. Toţi cei care se sprijină pe El se odihnesc 
în deplină siguranţă. 

În profeția lui Isaia, se spune despre Hristos că este atât o 
temelie sigură, cât și o piatră de poticnire. Apostolul Petru, scriind 
sub inspirația Duhului Sfânt, arată limpede pentru cine este Hristos 
o stâncă de temelie și pentru cine este o piatră de poticnire. 

„Dacă aţi gustat în adevăr că bun este Domnul, apropiaţi-vă 
de EI, piatra vie, lepădată de oameni, dar aleasă și scumpă înaintea 
lui Dumnezeu. Și voi, ca niște pietre vii, sunteți zidiţi ca să fiţi o 
casă duhovnicească, o preoţie sfântă, și să aduceţi jertfe duhov- 
nicești, plăcute lui Dumnezeu, prin lisus Hristos. Căci este scris 
în Scriptură: "lată că pun în Sion o piatră din capul unghiului, 
aleasă, scumpă; și cine se încrede în El, nu va fi dat de rușine”. 

Cinstea aceasta este dar pentru voi, care ați crezut! Dar pentru 
cei necredincioși, "piatra, pe care au lepădat-o zidarii, a ajuns să 
fie pusă în capul unghiului”; și 'o piatră de poticnire, și o stâncă de 
cădere”. Ei se lovesc de ea, pentru că n-au crezut Cuvântul, și la 
aceasta sunt rânduiţi” (1 Petru 2,3-8). 

Pentru cei care cred în El, Hristos este temelia sigură. Aceștia 
sunt cei care cad pe Stâncă și se zdrobesc. Aici sunt prezentate 
supunerea față de Hristos și credinţa în El. A cădea pe Stâncă și 
a fi zdrobit înseamnă să renunțăm la neprihănirea proprie și să 
mergem la Hristos cu umilința unui copil, pocăindu-ne de abaterile 
noastre și crezând în iubirea Lui plină de iertare. Şi tot astfel, 
prin credinţă și ascultare, clădim pe Hristos ca temelie a noastră. 

Pe această Stâncă vie pot clădi atât iudeii, cât și neamurile. 
Aceasta este singura temelie pe care putem clădi în siguranță. Ea 
este destul de cuprinzătoare pentru toți și destul de tare pentru a 
susține greutatea și povara lumii întregi. Și, prin legătura cu 
Hristos, Piatra vie, toţi cei care clădesc pe această temelie devin 
pietre vii. Mulţi sunt ciopliţi, lustruiţi, înfrumuseţați prin propriile 
sforțări, dar nu pot să devină „pietre vii”, deoarece nu sunt în 
legătură cu Hristos. Fără legătura aceasta, nici un om nu poate fi 
mântuit. Fără viaţa lui Hristos în noi, nu putem rezista furtunii de 
ispite. Siguranţa noastră veșnică depinde de așezarea clădirii pe 
temelia cea sigură. Astăzi, mulți oameni clădesc pe temelii care 
n-au fost probate. Când cade ploaia, când bate furtuna și se revarsă 
apele, casa lor se prăbușește, pentru că nu este întemeiată pe 
Stânca veșnică, pe Piatra din capul unghiului, Iisus Hristos. 

Pentru cei care „se lovesc de ea, pentru că n-au crezut 
Cuvântul”, Hristos este o piatră de poticnire. Dar „piatra pe care 
au lepădat-o zidarii a ajuns să fie pusă în capul unghiului”. Ca și 
piatra lepădată, Hristos a avut de suferit în misiunea Lui 
pământească dispreţ și brutalitate. El a fost „disprețuit și părăsit 
de oameni, om al durerii și obișnuit cu suferința, era așa de 
dispreţuit..., și noi nu L-am băgat în seamă” (Isaia 53,3). Dar era 
aproape timpul ca El să fie proslăvit. Prin învierea din morți, El 
urma să fie „dovedit cu putere că este Fiul lui Dumnezeu” (Romani 
1,4). La a Doua Venire, avea să fie descoperit ca Domnul cerului 


și al pământului. Aceia care acum se pregăteau să-L răstignească 
aveau să recunoască măreția Lui. În faţa universului, Piatra 
lepădată avea să fie așezată în capul unghiului. 

Și peste „oricine va cădea îl va spulbera”. Oamenii care L-au 
lepădat pe Hristos urmau să vadă în curând cum cetatea și 
națiunea lor vor fi distruse. Slava lor urma să fie nimicită și risipită 
ca praful înaintea vântului. Și ce lucru i-a nimicit pe iudei? Tocmai 
stânca pe care, dacă ar fi clădit, ar fi fost siguranţa lor. Bunătatea 
lui Dumnezeu fusese dispreţuită, neprihănirea lepădată, iar harul 
neglijat. Oamenii s-au așezat împotriva lui Dumnezeu și tot ce ar 
fi fost spre mântuirea lor s-a întors spre nimicirea lor. Tot ce 
rânduise Dumnezeu pentru viață s-a dovedit a fi spre moarte. În 
răstignirea lui lisus de către iudei se cuprindea distrugerea 
Ierusalimului. Sângele vărsat pe Golgota a fost greutatea imensă 
care i-a afundat în ruină, pentru lumea aceasta și pentru lumea 
viitoare. Așa va fi și în marea zi de pe urmă, când judecata va 
cădea asupra acelora care au lepădat harul lui Dumnezeu. Hristos, 
Piatra lor de poticnire, Se va arăta atunci ca un munte răzbunător. 
Slava feţei Sale, care pentru cel neprihănit este viață, va fi pentru 
cel rău un foc mistuitor. Pentru că a lepădat și a disprețuit iubirea 
și harul, păcătosul va fi distrus. 

Prin multe ilustraţii și prin repetate avertismente, lisus a arătat 
care va fi urmarea faptului că iudeii Îl lepădaseră pe Fiul lui 
Dumnezeu. În aceste cuvinte, El Se adresa tuturor acelora din 
toate timpurile care refuză să-L primească drept Răscumpărător 
al lor. Fiecare avertisment este pentru ei. Templul întinat, fiul 
neascultător, vierii necredincioși și zidarii dispreţuitori se regăsesc 
în experienţa fiecărui păcătos. Dacă nu se pocăiește, va avea parte 
de soarta pe care aceștia au preînchipuit-o. 

Dacă Dumnezeu are locul ce I se cuvine în inima 
noastră, atunci Și semenului nostru îi vom da locul 
potrivit şi îl vom iubi ca pe noi înșine. Numai atunci 
când ÎI iubim pe Dumnezeu mai presus de orice, vom 

putea să-l iubim pe semenul nostru fără părtinire. 


PREOȚII ŞI CONDUCĂTORII ascultaseră în tăcere mustrările atât 
de pătrunzătoare ale lui Hristos. Ei nu puteau să respingă acuzațiile. 
Dar erau cu atât mai hotărâți să-L prindă în cursă și, urmărind 
aceasta, au trimis la El iscoade, pe unii „care se prefăceau că sunt 
neprihăniţi, ca să-L prindă cu vorba și să-L dea pe mâna stăpânirii 
și pe mâna puterii dregătorului”. Ei n-au trimis pe fariseii bătrâni, 
pe care Iisus îi întâlnise adesea, ci tineri zeloși și înflăcăraţi, crezând 
că Hristos nu-i cunoștea. Aceștia erau însoțiți de câţiva irodieni, 
care trebuiau să asculte cuvintele lui Hristos, ca să poată mărturisi 
împotriva Lui la judecată. Fariseii și irodienii fuseseră vrăjmași 
neîmpăcaţi, dar acum se uniseră împotriva lui Hristos. 

Fariseii murmuraseră totdeauna împotriva tributului pe care 
romanii îl cereau de la ei. Ei socoteau plătirea tributului ca fiind 
împotriva Legii lui Dumnezeu. Acum au avut ocazia de a-l întinde 
o cursă lui lisus. Iscoditorii au venit la El și, cu o aparentă sinceritate, 
ca şi cum ar fi dorit să-și cunoască datoria, au spus: „Învățătorule, 
știm că vorbeşti și înveţi pe oameni drept şi că nu cauţi la fața 
oamenilor, că-i înveţi calea lui Dumnezeu în adevăr. Se cuvine să 
plătim bir cezarului sau nu?” 

Cuvintele: „Știm că vorbeşti și că înveţi pe oameni drept”, dacă 
ar fi fost sincere, ar fi fost o minunată recunoaștere. Dar erau 


Capitolul acesta se bazează pe cele relatate în Matei 22,15-46; Marcu 12,13-40; 
Luca 20,20-47. 


rostite pentru a înșela; cu toate acestea, mărturisirea lor era 
adevărată. Fariseii știau că Hristos vorbea și îi învăţa pe oameni 
adevărul și după mărturisirea aceasta vor fi judecaţi. 

Cei care-L întrebaseră pe lisus credeau că își ascunseseră 
scopul destul de bine, dar lisus a citit în inima lor ca într-o carte 
deschisă și le-a descoperit făţărnicia. „Pentru ce Mă ispitiţi?” 
le-a zis El, dându-le astfel un semn pe care ei nu-l ceruseră, arătând 
că El descoperise planul lor ascuns. Ei au fost și mai mult încurcați 
când a adăugat: „Arătaţi-Mi un ban”. Au adus banul și El i-a 
întrebat: „Al cui chip și ale cui slove sunt scrise pe el?” „Ale 
cezarului”, au răspuns ei. Arătând inscripția de pe ban, lisus a 
zis: „Daţi dar cezarului ce este al cezarului și lui Dumnezeu ce 
este al lui Dumnezeu”. 

Iscoditorii se așteptau ca lisus să răspundă la întrebarea lor 
direct, într-un fel sau altul. Dacă El ar fi zis: Nu se cade să plătiți 
bir cezarului, ar fi fost pârât la autorităţile romane și arestat ca 
instigator la rebeliune. Iar în cazul în care ar fi zis: Se cade să 
plătiți bir, aveau de gând să-L acuze înaintea poporului că Se 
împotrivește Legii lui Dumnezeu. Acum însă se simțeau înfrânți 
și încurcaţi. Planurile le fuseseră zădărnicite. Răspunsul scurt, 
primit la întrebarea lor, i-a lăsat fără cuvânt. 

Răspunsul lui Hristos n-a fost ales ca o cale ușoară de scăpare, 
ci era un răspuns sincer la întrebare. Ţinând în mână banul ro- 
man, pe care erau imprimate numele și chipul cezarului, El a 
declarat că, întrucât trăiau sub ocrotirea puterii romane, ei aveau 
obligaţia să dea acelei puteri sprijinul cerut, atâta vreme cât aceasta 
nu venea în conflict cu o datorie mai înaltă. Deși supuși pașnici 
faţă de legile ţării, ei trebuiau să dea ascultare în primul rând lui 
Dumnezeu. 

Cuvintele lui Hristos: „Daţi... lui Dumnezeu ce este al lui 
Dumnezeu” erau o aspră mustrare pentru iudeii intriganți. Dacă 
și-ar fi împlinit cu credincioșie datoriile faţă de Dumnezeu, ei 
n-ar fi ajuns o naţiune lepădată, supusă unei puteri străine. Niciun 
steag roman n-ar fi fluturat deasupra Ierusalimului, nicio santinelă 
romană n-ar fi stat la porțile lui, niciun guvernator roman n-ar fi 

dormit înăuntrul zidurilor lui. Națiunea iudaică plătea pedeapsa 
îndepărtării de Dumnezeu. 

Când au auzit răspunsul lui Hristos, „miraţi de cuvintele 
acestea, ei L-au lăsat şi au plecat”. El le-a mustrat fățărnicia și 
îngâmfarea și, în același timp, a stabilit un mare principiu, un 
principiu care precizează lămurit limitele datoriei omului faţă de 
cârmuirea civilă și datoriile lui față de Dumnezeu. În mintea 
multora, a fost lămurită o chestiune încurcată. De aici înainte, ei 
au păstrat mereu principiul cel drept. Și cu toate că mulţi au plecat 
nemulțumiți, ei au văzut că principiul care se afla la baza întrebării 
a fost clar stabilit și s-au mirat de discernământul lui Iisus. 

Abia au fost aduși la tăcere fariseii, și saducheii au și venit cu 
întrebările lor viclene. Cele două partide erau în vrăjmășie 
neîmpăcată una cu cealaltă. Fariseii erau adepţii rigizi ai tradiţiei. 
Ei erau scrupuloși în ceremonii exterioare, stăruitori în spălări 
rituale, în posturi, în rugăciuni lungi și milostenii bătătoare la 
ochi. Dar Hristos a declarat că ei desființau Legea lui Dumnezeu, 
ținând ca doctrină porunci omenești. Gruparea lor se caracteriza 
prin bigotism și fățărnicie. Totuși, printre ei se aflau și oameni cu 
adevărată evlavie, care au primit învăţăturile lui Hristos și au 
devenit ucenici ai Lui. Saducheii respingeau tradiţiile fariseilor. 
Mărturiseau că ei cred cea mai mare parte din Scripturi și fac din 
ele o regulă de viaţă, dar, de fapt, erau necredincioși și materialiști. 

Saducheii tăgăduiau existenţa îngerilor, învierea morţilor și 
doctrina despre viața viitoare, cu răsplata și pedeapsa ei. În toate 
punctele acestea se deosebeau de farisei. Între cele două partide, 
îndeosebi învierea era un subiect de conflict. Fariseii credeau cu 
putere în înviere, dar, în discuţiile acestea, vederile lor cu privire 
la viaţa viitoare își pierduseră toată claritatea. Moartea devenise 
pentru ei o taină inexplicabilă. Neputinţa lor de a răspunde la 
argumentele saducheilor dădea naștere la o iritare continuă. 
Discuţiile dintre cele două partide duceau adesea la certuri grele, 
care îi lăsau mai înstrăinaţi decât înainte. 

Saducheii erau mult mai puţini la număr decât adversarii lor și 
nu aveau o influenţă atât de puternică asupra oamenilor de rând; 
dar mulţi dintre ei erau bogaţi și aveau influenţa pe care o dă 


bogăția. În rândul lor se găseau majoritatea preoţilor și, de obicei, 
dintre ei se alegea marele preot. Aceasta se făcea totuși cu condiția 
expresă ca ideile lor sceptice să nu fie scoase în evidenţă. Din 
cauza numărului și popularității fariseilor, era necesar ca saducheii 
să accepte, de formă, învăţăturile lor când deţineau o slujbă 
preoțească; dar, chiar prin faptul că puteau să fie aleși pentru o 
asttel de slujbă, se dădea putere rătăcirii lor. 

Saducheii lepădau învăţătura lui lisus. El era condus de prin- 
cipii pe care ei nu voiau să le admită când se manifestau în felul 
acesta, iar învățăturile Lui cu privire la Dumnezeu și viaţa viitoare 
contraziceau teoriile lor. Ei credeau în Dumnezeu ca singura ființă 
superioară omului, dar susțineau că o providență atotconducătoare 
și o preștiinţă divină l-ar lipsi pe om de libertatea morală și l-ar 
aduce la starea de rob. Ei credeau că, după ce l-a creat pe om, 
Dumnezeu l-a lăsat singur, independent de o influenţă superioară. 
Susţineau că omul era liber să-și conducă viaţa și să dirijeze 
evenimentele lumii, că soarta omului era în mâna lui. Tăgăduiau 
că Duhul lui Dumnezeu lucrează prin eforturile omenești sau prin 
mijloace naturale. Și totuși ei susțineau că, prin folosirea corectă 
a puterilor sale naturale, omul poate fi înălțat și iluminat și că, 
printr-o disciplină riguroasă, viaţa poate fi curățită. 

Ideile acestea despre Dumnezeu le influenţau caracterul. După 
concepţia lor, El n-avea niciun interes faţă de om și, ca urmare, 
nici ei nu aveau vreo consideraţie unul faţă de altul, ci erau foarte 
dezbinaţi. Pentru că refuzau să recunoască influența Duhului 
Sfânt asupra acţiunilor omului, duceau lipsă de puterea Lui în 
viaţa lor. Asemenea celorlalți iudei, se lăudau mult cu dreptul lor 
de naștere ca fii ai lui Avraam și cu credincioșia lor strictă faţă de 
cerinţele legii, dar erau lipsiți de adevăratul spirit al legii, de 
credinţa și de mila lui Avraam. Simpatiile lor naturale erau 
mărginite la un cerc restrâns. Ei credeau că este posibil pentru 
toţi oamenii să-și câștige bunurile și binecuvântările vieţii; inima 
lor nu era mișcată de lipsurile și suferinţele altora. Trăiau pentru 
ei înșiși. 

Prin cuvintele și faptele Sale, Hristos mărturisea despre o 
putere divină, care produce rezultate supranaturale, despre o viaţă 

viitoare, dincolo de cea prezentă, despre Dumnezeu ca Tată al 
oamenilor, având grijă totdeauna de nevoile lor. El descoperea 
lucrarea puterii divine în milostenie și îndurare, care mustra 
purtarea egoistă a saducheilor. El învăța că, atât pentru binele 
imediat al omului, cât și pentru cel veșnic, Dumnezeu influențează 
inima prin Duhul Sfânt. A arătat greșeala de a ne încrede în 
puterea omenească pentru schimbarea caracterului, care poate fi 
săvârșită numai de Duhul lui Dumnezeu. 

Saducheii erau hotărâți să discrediteze această învăţătură. 
Căutând o dispută cu Iisus, au fost siguri că puteau să-L facă să-Și 
piardă reputaţia, chiar dacă nu izbuteau să-L condamne. Subiectul 
ales pentru dispută a fost învierea. Dacă era de acord cu ei, atunci 
era în și mai mare vrăjmășie cu fariseii. Dacă Se deosebea de ei, 
intenționau să-l ia învățătura în râs. 

Saducheii voiau să spună că, dacă trupul se compune din aceleași 
particule de materie și în starea nemuritoare, și în cea muritoare, 
atunci când învie din morţi va trebui să aibă carne și sânge și să 
reia viaţa întreruptă pe pământ. În cazul acesta, conchideau ei, 
va trebui ca legăturile de pe pământ să fie reluate și toate lucrurile 
să se unească din nou, căsătoriile să fie continuate și toate lucrurile 
să aibă loc la fel ca înainte de moarte, slăbiciunile și pasiunile 
acestei vieți fiind continuate în viaţa viitoare. 

Ca răspuns la întrebarea lor, lisus a ridicat vălul care acoperea 
viaţa viitoare. „La înviere”, a zis El, „nici nu se vor însura, nici nu 
se vor mărita, ci vor fi ca îngerii lui Dumnezeu în cer.” El a arătat 
că saducheii erau greșiţi în credința lor. Bazele raționamentului 
lor erau false. „Vă rătăciţi”, a adăugat EI, „pentru că nu cunoaşteţi 
nici Scripturile, nici puterea lui Dumnezeu.” El nu i-a acuzat cum 
i-a acuzat pe farisei de fățărnicie, ci de necredinţă. 

Saducheii se lăudau că, dintre toţi oamenii, ei ţin cel mai mult 
la Scripturi. Dar lisus a arătat că ei nu cunoscuseră adevăratul 
lor înţeles. Cunoștinţa aceasta trebuia să fie explicată prin lu- 
mina dată de Duhul Sfânt. El le-a declarat că lipsa lor de cunoștințe 
cu privire la Scripturi și la puterea lui Dumnezeu era cauza 
confuziei lor asupra credinţei și a întunecimii lor spirituale. Ei 
căutau să reducă tainele lui Dumnezeu la măsura raţiunii lor 


mărginite. Hristos i-a invitat să-și deschidă mintea faţă de 
adevărurile sfinte, care puteau să le lărgească și să le întărească 
înţelegerea. Mii de oameni devin necredincioși, pentru că mintea 
lor mărginită nu poate cuprinde tainele lui Dumnezeu. Ei nu pot 
să explice minunata putere dumnezeiască ce se vede în lucrările Sale, 
de aceea leapădă dovezile unei asemenea puteri, atribuindu-le 
forțelor naturale, pe care le înţeleg și mai puţin. Singura cheie a 
tainelor care ne înconjoară este recunoașterea prezenţei și puterii 
lui Dumnezeu în tot ce ne înconjoară. Oamenii au nevoie să-L 
cunoască pe Dumnezeu ca fiind Creatorul universului, Acela care 
poruncește și face totul. Ei au nevoie de o viziune mai largă asupra 
caracterului, tainelor și mijloacelor folosite de El. 

Hristos le-a declarat ascultătorilor Săi că, dacă nu ar fi fost 
învierea din morţi, Scripturile în care ei mărturiseau a crede nu 
ar fi fost de nicio valoare. El a zis: „Cât priveşte învierea morților, 
oare n-aţi citit ce vi s-a spus de Dumnezeu când a zis: "Eu sunt 
Dumnezeul lui Avraam, Dumnezeul lui Isaac și Dumnezeul lui 
Iacov’? Dumnezeu nu este un Dumnezeu al celor morţi, ci al 
celor vii”. Dumnezeu privește lucrurile care nu sunt ca și cum ar 
fi. El vede de la început sfârșitul și privește rezultatul lucrării 
Sale ca și când ar fi deja realizat. Preţioși în ochii lui Dumnezeu 
sunt aceia care au murit, începând cu Adam, și toți sfinţii care 
vor mai muri vor auzi glasul Fiului lui Dumnezeu și vor ieși din 
mormânt la viaţa nemuritoare. Dumnezeu va fi Dumnezeul lor și 
ei vor fi poporul Său. Între Dumnezeu și sfinții înviaţi va fi o 
legătură duioasă și strânsă. Starea aceasta, prevăzută în planul 
Său, pentru EI există deja. Pentru El, morții trăiesc. 

Prin cuvintele lui Hristos, saducheii au fost aduși la tăcere. Ei 
nu mai puteau să-l răspundă. Nu rostise niciun cuvânt de care ei 
să se poată folosi în vreun fel pentru a-L condamna. Adversarii 
Lui nu câștigaseră altceva decât disprețul oamenilor. 

Cu toate acestea, fariseii nu și-au pierdut nădejdea de a-L face 
să spună ceva pe care să-l folosească împotriva Lui. Au găsit un 
cărturar care să-L întrebe pe Iisus care dintre Cele Zece Porunci 
ale Legii este de mai mare însemnătate. 

Fariseii înălțaseră primele patru porunci, care arată datoria 
omului față de Creatorul lui, ca fiind de o însemnătate mai mare 
decât celelalte şase, care definesc datoria omului față de semenul 
său. Drept urmare, stăteau destul de rău în ce privește evlavia 
practică. lisus le arătase oamenilor marea lor lipsă și-i învățase 
că au nevoie de fapte bune, declarând că pomul se cunoaște după 
roade. Pentru motivul acesta, El fusese acuzat că înalță ultimele 
șase porunci deasupra primelor patru. 

Învățătorul legii s-a apropiat de Iisus cu o întrebare directă: 
„Care este cea dintâi dintre toate poruncile?” Răspunsul lui 
Hristos a fost direct și puternic: „Cea dintâi este aceasta: "Ascultă, 
Israele! Domnul Dumnezeul nostru este un singur Domn”; și 'Să 
iubești pe Domnul, Dumnezeul tău, cu toată inima ta, cu tot 
sufletul tău, cu tot cugetul tău și cu toată puterea ta”. Aceasta 
este prima poruncă. A doua este asemenea cu cea dintâi, a zis 
Hristos, deoarece izvorăște din ea: „Să iubeşti pe aproapele tău 
ca pe tine însuţi. Nu este poruncă mai mare decât acestea”. „În 
aceste două porunci se cuprind toată Legea și Prorocii.” 

Primele patru din Cele Zece Porunci sunt rezumate în această 
mare învăţătură: „Să iubeşti pe Domnul, Dumnezeul tău, cu toată 
inima ta”. Ultimele șase sunt cuprinse în cealaltă: „Să iubești pe 
aproapele tău ca pe tine însuţi”. Aceste două porunci sunt o expresie 
a principiului iubirii. Cea dintâi nu poate fi ținută, iar a doua să fie 
călcată; nici a doua nu poate fi ţinută, iar cea dintâi călcată. Dacă 
Dumnezeu are locul care I se cuvine în inima noastră, atunci și 
semenului nostru îi vom da locul potrivit și îl vom iubi ca pe noi 
înșine. Numai atunci când ÎI iubim pe Dumnezeu mai presus de 
orice vom putea să-l iubim pe semenul nostru fără părtinire. 

Întrucât toate poruncile sunt cuprinse în iubirea față de 
Dumnezeu și om, încălcarea oricărui precept al Legii înseamnă 
nesocotirea acestui principiu. În felul acesta, Hristos i-a învățat 
pe ascultătorii Săi că Legea lui Dumnezeu nu este o sumă de 
precepte despărțite unul de altul, dintre care unele sunt de mai 
mare însemnătate, pe când altele sunt de mai mică însemnătate, 
putând fi trecute cu vederea fără a atrage pedeapsa. Domnul 
nostru prezintă primele patru și ultimele șase porunci ca un tot 


dumnezeiesc și spune că iubirea de Dumnezeu va fi arătată prin 
ascultarea de toate poruncile Lui. 

Cărturarul care-L întrebase pe Iisus cunoștea bine legea și a 
rămas uimit de cuvintele Lui. El nu se aștepta ca Iisus să dove- 
dească o cunoaștere atât de adâncă și desăvârșită a Scripturii. El 
câștigase o mai cuprinzătoare înţelegere a principiilor care stau 
la baza preceptelor sfinte. Înaintea preoților și conducătorilor 
adunati, el a recunoscut cu sinceritate că Hristos dăduse o dreaptă 
interpretare Legii, zicând: 

„Bine, Învăţătorule. Adevărat ai zis că Dumnezeu este unul 
singur, că nu este altul în afară de EI, și că a-L iubi cu toată inima, 
cu tot cugetul, cu tot sufletul și cu toată puterea și a iubi pe 
aproapele ca pe sine, este mai mult decât toate arderile de tot și 
decât toate jertfele.” 

Înţelepciunea răspunsului lui Hristos l-a convins pe cărturar. El 
știa că religia iudeilor constă mai degrabă din ceremonii exterioare 
decât din evlavie lăuntrică. El își dădea seama într-o măsură 
oarecare că simplele sacrificii ceremoniale și vărsarea de sânge 
pentru ispășirea păcatului nu aveau nicio valoare în ele însele, 
dacă lipsea credinţa. Iubirea, ascultarea de Dumnezeu și respectarea 
neegoistă a omului îi apăreau ca fiind de mai mare valoare decât 
toate aceste ritualuri. Dispoziţia acestui om de a recunoaște 
corectitudinea raționamentului lui Hristos și răspunsul hotărât și 
prompt dat în fața oamenilor arătau un spirit cu totul deosebit de 
acela al preoţilor și conducătorilor. Inima lui Iisus s-a umplut de 
milă faţă de cărturarul cinstit, care îndrăznise să înfrunte 
încruntarea preoţilor și amenințările conducătorilor, pentru a rosti 
convingerile inimii lui. lisus a văzut că răspunsese cu pricepere și 
i-a zis: „Tu nu ești departe de Împărăţia lui Dumnezeu”. 

Cărturarul era aproape de Împărăţia lui Dumnezeu, în sensul 
că recunoștea că faptele neprihănirii sunt mai plăcute înaintea lui 
Dumnezeu decât arderile de tot și jertfele. Dar avea nevoie să 
recunoască, de asemenea, caracterul divin al lui Hristos și, prin 
credinţa în EI, să primească putere pentru a face faptele 
neprihănirii. Serviciul ritual nu era de nicio valoare, dacă nu era 


| Controversa 


o1 
N 
[31] 


Viaţa lui Iisus 


576 


legat de Hristos prin credință vie. Nici Legea Morală nu-și ajunge 
scopul, dacă nu este înțeleasă în legătura ei cu Mântuitorul. Hristos 
a arătat de repetate ori că Legea Tatălui Său conţine ceva mai 
adânc decât porunci pline de autoritate. În lege este întrupat acelaşi 
principiu care este descoperit în Evanghelie. Legea scoate în 
evidență datoria omului și-i descoperă vinovăția. El trebuie să 
caute la Hristos atât iertarea, cât şi puterea de a împlini ceea ce 
cere Legea. 

Fariseii se apropiaseră de Hristos când El a răspuns la 
întrebarea cărturarului. Acum, întorcându-Se către ei, le-a pus o 
întrebare: „Ce credeţi voi despre Hristos? Al cui fiu este?” 
Întrebarea aceasta urmărea să-i determine să-și exprime 
convingerile cu privire la Mesia — să arate că ÎI priveau doar ca pe 
un om sau ca pe Fiul lui Dumnezeu. Un cor de glasuri răspunse: 
„Fiul lui David!” Acesta era titlul pe care profeția îl dăduse lui 
Mesia. Când lisus Şi-a descoperit divinitatea prin minunile Sale 
puternice, când i-a vindecat pe bolnavi și i-a înviat pe morţi, 
oamenii s-au întrebat unul pe altul: „Nu este acesta Fiul lui 
David?” Femeia siro-feniciană, orbul Bartimeu și mulți alţii 
strigaseră la El după ajutor: „Ai milă de mine, Doamne, Fiul lui 
David” (Matei 15,22). În timp ce intra călare în Ierusalim, El 
fusese proslăvit cu strigăte voioase: „Osana, Fiul lui David; 
binecuvântat este Cel ce vine în Numele Domnului” (Matei 21,9). 
lar copilașii din templu repetaseră în ziua aceea strigătele pline 
de voie bună. Dar mulţi dintre cei care-L numeau pe lisus Fiul lui 
David nu recunoșteau divinitatea Lui. Ei nu înțelegeau că Fiul lui 
David era și Fiul lui Dumnezeu. 

Ca răspuns la declaraţia că Hristos era Fiul lui David, lisus a 
zis: „Cum atunci David, fiind insuflat de Duhul [Duhul Inspiraţiei 
de la Dumnezeu], ÎL numește Domn, când zice: Domnul a zis 
Domnului Meu: 'Șezi la dreapta Mea, până voi pune pe vrăjmașii 
Tăi sub picioarele Tale”? Deci, dacă David Îl numeşte Domn, 
cum este EI Fiul lui? Nimeni nu I-a putut răspunde un cuvânt. Şi, 
din ziua aceea, n-a îndrăznit nimeni să-l mai pună întrebări.” 


CAPITOLUL 67 


VAIURI PENTRU FARISEI 


Indignarea lui Hristos era îndreptată împotriva 
fătămiciei şi a păcatelor grosolane, prin care oamenii 
îşi distrugeau sufletul, îi înşelau pe semeni şi Îl 
dezonorau pe Dumnezeu... Felul în care a denuntat 
păcatul era puternic şi pătrunzător, dar El n-a rostit 
niciun cuvânt de răzbunare... Tot astfel și creștinul 
care trăieşte în armonie cu Dumnezeu, având plăcu- 
tele însuşiri ale iubirii şi ale milei, va simţi o dreaptă 
indignare împotriva păcatului, dar nu va fi mânat de 
pasiune să-l insulte pe acela pe care-l mustră. 


ERA CEA DIN URMĂ ZI în care Iisus îi mai învăţa pe oameni în 
templu. Atenţia mulțimilor care se adunaseră la Ierusalim fusese 
atrasă către El. Oamenii umpluseră curțile templului, urmărind 
lupta care se dădea, și sorbeau cu nesaţ fiecare cuvânt care ieșea 
de pe buzele Lui. Niciodată nu se mai văzuse așa ceva. Acolo 
stătea Tânărul galileean, fără să poarte nicio onoare pământească 
sau distincție regală. În jurul Lui se aflau preoţi în hainele lor 
bogate, conducători cu veșminte și distincţii care arătau poziţia 
lor înaltă și cărturari cu suluri de manuscrise la care se refereau 
adeseori. lisus stătea liniștit în faţa lor, cu demnitatea unui împărat. 
Ca unul învestit cu autoritatea cerului, El privea hotărât la 
adversarii Săi, care lepădaseră și disprețuiseră învăţăturile Lui și 
care doreau acum să-l ia viaţa. Un mare număr dintre ei Il 
atacaseră, dar uneltirile lor de a-L prinde în cursă și a-L condamna 
fuseseră zadarnice. Întâmpinase provocare după provocare, 
prezentând adevărul curat și strălucitor în contrast cu întunecimea 


Capitolul acesta se bazează pe cele relatate în Matei 23; Marcu 12,41-44; 
Luca 20,45-47; 21,1-4. 

și cu rătăcirile preoților și fariseilor. El pusese în faţa acestor 
conducători adevărata lor stare și pedeapsa sigură care avea să 
urmeze din cauza rămânerii în faptele lor rele. Avertizarea se 
dăduse cu credincioșie. Totuși, Hristos mai avea de făcut o altă 
lucrare. O altă țintă mai era încă de împlinit. 

Interesul oamenilor faţă de Hristos și faţă de lucrarea Sa 
crescuse fără încetare. Ei erau încântați de învăţătura Lui, dar, în 
același timp, erau puși în mare încurcătură. Ei îi respectaseră pe 
preoţi şi pe rabini din cauza inteligenţei lor și a evlaviei pe care o 
arătau. În toate problemele religioase, se supuseseră fără rezervă 
autorităţii acestora. Dar vedeau acum că oamenii aceștia se 
străduiau să-L discrediteze pe Iisus, un Învățător ale cărui virtuţi 
și cunoștință străluceau și mai mult după fiecare atac. Priveau 
feţele posomorâte ale preoţilor și bătrânilor și le vedeau 
înfrângerea și încurcătura. Se mirau că mai-marii nu credeau în 
lisus, când învăţăturile Lui erau atât de clare și simple. Nici ei nu 
mai știau ce să facă. Cu încordare, urmăreau acțiunile acelora al 
căror sfat îl urmaseră totdeauna. 

În parabolele pe care le spusese Hristos, planul Lui era să-i 
avertizeze pe conducători și să-i înveţe pe ascultătorii dispuși să 
fie învăţaţi. Dar era nevoie să se vorbească și mai lămurit. Prin 
respectul lor faţă de tradiţie și prin credinţa lor oarbă într-o preoţie 
coruptă, oamenii erau ca niște robi. Hristos trebuia să sfărâme 
lanţurile acestea. Caracterul preoţilor, conducătorilor și fariseilor 
trebuia să fie demascat în întregime. 

„Cărturarii și fariseii”, a zis El, „șed pe scaunul lui Moise. 
Deci toate lucrurile pe care vă spun ei să le păziți, păziţi-le și 
faceți-le; dar, după faptele lor, să nu faceţi. Căci ei zic, dar nu 
fac.” Cărturarii și fariseii pretindeau că sunt învestiţi cu autoritate 
dumnezeiască asemănătoare cu aceea a lui Moise. Ei susțineau 
că-i ţin locul ca tâlcuitori ai legii și judecători ai poporului. În 
această calitate, pretindeau din partea oamenilor respect și 
ascultare deplină. lisus îi îndemna pe ascultătorii Săi să facă ce îi 
învățau rabinii, potrivit legii, dar să nu le urmeze exemplul. Ei 
înșiși nu trăiau învăţătura. 

Mare parte din învăţăturile lor erau contrare Scripturilor. lisus 
zicea: „Ei leagă sarcini grele și cu anevoie de purtat și le pun pe 


umerii oamenilor, dar ei nici cu degetul nu vor să le miște”. Fariseii 
prescriseseră o mulțime de rânduieli întemeiate pe tradiţii, care 
restrângeau fără niciun rost libertatea personală. Și explicau 
anumite părți din lege în așa fel, încât le impuneau oamenilor să 
se supună unor rânduieli pe care ei le nesocoteau în ascuns și faţă 
de care, atunci când le convenea, pretindeau că sunt scutiți. 
Tinta pe care o urmăreau era să-i impresioneze neîncetat pe 
toți cu evlavia lor. Nimic nu era socotit prea sfânt pentru a servi 
acest scop. Dumnezeu îi spusese lui Moise următoarele cu privire 
la poruncile Sale: „Să le legi ca un semn de aducere aminte la 
mâini și să-ţi fie ca niște fruntarii între ochi” (Deuteronom 6,8). 
Cuvintele acestea au o adâncă însemnătate. Când cugetă la 
Cuvântul lui Dumnezeu și îl practică, omul este înnobilat în 
întregime. În fapte de dreptate și pline de îndurare, mâinile vor 
da la iveală, ca un semn, principiile Legii lui Dumnezeu. Ele vor 
fi ținute curate față de mită și de tot ce este corupt și înșelător. 
Ele vor fi active în fapte de iubire și milă. Ochii, îndreptaţi către 
o ţintă nobilă, vor fi curaţi și sinceri. Expresia feţei, limbajul 
ochilor vor mărturisi despre caracterul nepătat al aceluia care 
iubește și onorează Cuvântul lui Dumnezeu. Dar iudeii din zilele 
lui Hristos nu vedeau nimic din toate acestea. Porunca dată lui 
Moise a fost interpretată în sensul că era necesar ca preceptele 
Scripturii să fie purtate de fiecare. De aceea, ele erau scrise pe 
bucăţi de pergament și legate în jurul capului și al încheieturii 
mâinii, într-un fel care să atragă privirile. Dar aceasta nu făcea ca 
Legea lui Dumnezeu să pună mai multă stăpânire asupra minţii și 
inimii. Pergamentele acestea erau purtate mai mult ca niște 
distincţii care să atragă atenţia. Ele aveau drept scop să îi dea 
celui care le purta o aureolă de evlavie, care să atragă respectul 
poporului. Iisus a dat o lovitură acestei pretenţii deșarte: 
„Toate faptele lor, le fac ca să fie văzuţi de oameni. Astfel, își 
fac filacteriile late, își fac poalele veșmintelor cu ciucuri lungi; 
umblă după locurile dintâi la ospeţe și după scaunele dintâi în 
sinagogi; le place să le facă oamenii plecăciuni prin pieţe și să le 
zică: "Rabi! Rabi! Voi să nu vă numiţi Rabi! Fiindcă unul singur 
este Învățătorul vostru, Hristos, și voi toţi sunteți frați. Și 'tată” 
să nu numiţi pe nimeni pe pământ; pentru că Unul singur este 

Tatăl vostru: Acela care este în ceruri. Să nu vă numiți 'dascăli”, 
căci Unul singur este Dascălul vostru: Hristosul”. În cuvinte atât 
de clare, Hristos a descoperit ambiția egoistă, care căuta neîncetat 
onoare și putere, afișând o falsă umilinţă, în timp ce inima era 
plină de lăcomie și de invidie. Când oamenii erau chemaţi la o 
masă, oaspeţii erau așezați după rangul lor, și aceia cărora li se 
dădea locul de cea mai mare onoare primeau cei dintâi atenţie și 
favoruri deosebite. Fariseii căutau mereu să-și însușească aceste 
onoruri. lisus a mustrat practica aceasta. 

El a mustrat deșertăciunea dată pe faţă în căutarea titlului de 
rabin sau dascăl. Un titlu ca acesta, a declarat El, nu le aparținea 
oamenilor, ci lui Hristos. Preoţii, cărturarii și conducătorii, 
interpreții și administratorii legii erau toţi frați, copii ai aceluiași 
Tată. lisus i-a făcut pe oameni să înţeleagă că ei nu trebuie să dea 
nimănui un titlu de onoare care să arate că are dreptul să 
stăpânească asupra conștiinței sau credinţei lor. 

Dacă Hristos ar fi astăzi pe pământ, înconjurat de aceia care 
poartă titlul „cucernicul” sau „preasfințitul”, n-ar repeta El 
cuvintele: „Să nu vă numiţi 'dascăli”, căci Unul singur este Dascălul 
vostru: Hristosul”? Scriptura spune despre Dumnezeu: „Sfânt și 
înfricoșat este Numele Lui” (Psalmi 119,9). Cărei fiinţe omenești 
i se potrivește acest titlu? Cât de puţin din înţelepciunea și 
neprihănirea pe care le arată titlul dă pe faţă omul! Câţi dintre 
cei care își iau titlul acesta reprezintă greșit Numele și caracterul 
lui Dumnezeu! Vai, de câte ori ambiția lumească, despotismul și 
păcatele cele mai josnice au fost ascunse sub veșmintele pom- 
poase ale unei slujbe înalte și sfinte! 

Mântuitorul a spus mai departe: „Cel mai mare dintre voi să 
fie slujitorul vostru. Oricine se va înălța, va fi smerit, și oricine se 
va smeri, va fi înălțat.” De repetate ori, Hristos îi învățase pe 
oameni că adevărata măreție se măsoară prin valoarea morală. 
După aprecierea cerului, măreţia de caracter constă în a trăi 
pentru binele semenilor noștri și a săvârși fapte de iubire și de 
milă. Hristos, Împăratul slavei, a fost un slujitor al oamenilor 
căzuţi. 

„Vai de voi, cărturari și farisei făţarnici!” a zis lisus. „Pentru 
că voi închideți oamenilor Împărăţia cerurilor: nici voi nu intrați 


în ea, și nici pe cei ce vor să intre nu-i lăsaţi să intre.” Răstălmăcind 
Scripturile, preoţii și cărturarii orbeau mintea acelora care altfel 
ar fi primit cunoaşterea Împărăției lui Hristos și acea viață 
lăuntrică, dumnezeiască, esenţială pentru adevărata sfințenie. 

„Vai de voi, cărturari și farisei făţarnici! Pentru că voi mâncaţi 
casele văduvelor, în timp ce, de ochii lumii, faceți rugăciuni lungi; 
de aceea veți lua o mai mare osândă.” Fariseii aveau o mare 
influenţă asupra poporului și o foloseau pentru interesele lor. Ei 
câștigau încrederea femeilor văduve pioase și apoi prezentau 
lucrurile ca și când pentru ele era o datorie să-și consacre averea 
pentru scopuri religioase. Odată ajunși în stăpânirea banilor lor, 
șireţii uneltitori îi foloseau pentru interesul lor. Pentru a-și 
ascunde necinstea, făceau rugăciuni lungi în faţa oamenilor și mare 
paradă de evlavie. Hristos a spus că această făţărnicie le va aduce 
o și mai mare condamnare. Aceeași mustrare cade asupra multora 
din zilele noastre, care fac mare caz de evlavia lor. Viaţa le este 
întinată de egoism și lăcomie, dar ei le ascund sub o haină care să 
dea o înfățișare de curăţie și, în felul acesta, pentru un timp, să-i 
înșele pe semenii lor. Dar nu pot să-L înșele pe Dumnezeu. El 
citește toate intenţiile inimii și va judeca pe fiecare om după faptele 
sale. 

Hristos condamna fără cruțare abuzurile, dar avea grijă să nu 
micşoreze în vreun fel obligaţiile ascultătorilor Săi. El mustra 
egoismul, care storcea și folosea rău darurile văduvei. Dar, în 
același timp, o lăuda pe văduva care-și aducea darul în tezaurul 
lui Dumnezeu. Faptul că cineva abuza de daruri nu putea să-l 
lipsească pe dăruitor de binecuvântarea lui Dumnezeu. 

lisus era în curtea unde se aflau lăzile tezaurului și-i urmărea 
pe aceia care veneau să-și depună darurile. Mulţi dintre cei bogaţi 
aduceau sume mari, pe care le prezentau ostentativ. lisus privea 
cu întristare la ei, dar n-a spus nimic despre darurile lor 
îmbelșugate. Deodată, faţa Lui s-a luminat când a văzut o văduvă 
săracă apropiindu-se cu multă sfială, temându-se să nu fie văzută. 
Când cei bogaţi și mândri treceau să-și depună darurile, ea se 
trăgea cu teamă înapoi, ca și când nu îndrăznea să se apropie. Şi 
totuși ea dorea să facă ceva, cât de puţin, pentru lucrarea pe care 
o iubea. Se uita la darul din mâna ei. Era foarte mic în comparaţie 

cu darurile celor din jurul ei, dar era toată avuţia ei. Găsind un 
moment potrivit, ea a aruncat repede cei doi bănuți în cutie 
și s-a întors în grabă. Dar atunci L-a surprins pe Iisus privind-o 
insistent. 

Mântuitorul i-a chemat pe ucenici la El și i-a îndemnat să ia 
aminte la sărăcia văduvei. Apoi la urechile ei au ajuns cuvintele 
de laudă: „Adevărat vă spun că această văduvă săracă a dat mai 
mult decât toţi cei ce au aruncat în vistierie”. Lacrimi de bucurie 
i-au umplut ochii când și-a dat seama că fapta ei a fost înţeleasă și 
apreciată. Mulţi ar fi sfătuit-o să păstreze pentru nevoile ei acei 
puţini bani; daţi în mâna preoţilor iudei bine hrăniţi, ei s-ar fi 
pierdut din vedere pe lângă multele și costisitoarele daruri aduse 
în tezaur. Dar lisus i-a înțeles motivul. Ea credea că serviciul 
templului este rânduit de Dumnezeu și dorea să facă tot ce se 
poate pentru a-l susține. Ea a făcut ce a putut și fapta ei avea să 
rămână un monument ridicat pentru a-i păstra amintirea de-a 
lungul veacurilor și avea să fie bucuria ei pentru veșnicie. Inima a 
fost dată împreună cu darul; aprecierea lui nu s-a făcut după 
valoarea bănuţilor, ci după iubirea faţă de Dumnezeu și interesul 
pentru lucrarea Lui, care dăduseră naștere acestei fapte. 

lisus a spus despre văduva săracă: „Ea a dat mai mult decât 
toţi ceilalți”. Bogaţii dăduseră din prisosul lor și mulți făcuseră 
lucrul acesta ca să fie văzuţi și onoraţi de oameni. Darurile lor 
mari nu-i lipsiseră de confortul și nici chiar de luxul lor; ele nu 
ceruseră nicio jertfă și nu puteau să ajungă la aceeași valoare cu 
bănuţul văduvei. 

Motivele sunt cele care dau faptelor noastre adevărata lor faţă, 
pecetluindu-le ca urâciune sau dându-le o înaltă valoare morală. 
Nu lucrurile mari, pe care le vede fiecare ochi și le preamăreşte 
fiecare limbă, sunt socotite de Dumnezeu ca fiind cele mai de 
preţ. Datoriile mici, îndeplinite cu voie bună, darurile mici, care 
nu caută să atragă privirile și care pentru ochii oamenilor pot 
părea fără valoare, adesea stau pe cea mai înaltă treaptă în ochii 
Săi. O inimă plină de iubire și credinţă este mai scumpă lui 
Dumnezeu decât cel mai preţios dar. Văduva săracă a dat tot ce 
avea pentru a face putinul pe care l-a făcut. S-a lipsit de hrană, ca 
să dea cei doi bănuţi pentru lucrarea pe care o iubea. Și a făcut 


lucrul acesta cu credință, fiind încrezătoare că Tatăl ei ceresc nu 
va trece cu vederea lipsa ei cea mare. Tocmai spiritul acesta neegoist 
și credința ei copilărească au fost apreciate de Mântuitorul. 

Printre săraci, sunt mulţi care doresc să-și arate recunoştinţa 
faţă de Dumnezeu pentru harul și adevărul Lui. Ei doresc mult să 
ia parte cu fraţii lor mai avuţi la susținerea lucrării Sale. Aceștia 
n-ar trebui să fie respinși. Daţi-le prilej să depună bănuţii lor în 
banca cerului. Dacă sunt daţi cu o inimă plină de iubire pentru 
Dumnezeu, chiar dacă par un nimic, devin daruri consacrate, 
jertfe nepreţuite, pentru care Dumnezeu Se bucură și pe care le 
binecuvântează. 

Când lisus a spus despre văduvă: „Ea a dat mai mult decât 
toți”, cuvintele Lui spuneau adevărul nu numai despre motivaţia 
dăruirii, dar și despre rezultatele darului. Cei „doi bănuţi care 
fac un gologan” au adus în tezaurul lui Dumnezeu sume mult mai 
mari decât contribuțiile iudeilor bogaţi. Influenţa acelui mic dar 
a fost asemenea unui râu, mic la început, care s-a lărgit și s-a 
adâncit cu cât a curs mai mult prin veacuri. El a ajutat pe mii de 
căi la susținerea săracilor și la răspândirea Evangheliei. Exemplul 
de jerttire de sine al acestei femei a acţionat iar și iar asupra a mii 
de inimi, în fiecare ţară și în fiecare veac, a făcut apel și la bogaţi, 
și la săraci, și darurile lor au făcut să crească valoarea darului ei. 
Binecuvântarea lui Dumnezeu, dată asupra bănuţului văduvei, a 
făcut din acesta izvorul unor mari binecuvântări. Tot așa se 
întâmplă cu orice dar adus și cu orice faptă îndeplinită cu dorința 
sinceră de a contribui la slava lui Dumnezeu. Ele sunt puse în 
legătură cu planurile Celui Atotputernic. Niciun om nu le poate 
măsura urmările spre bine. 

Mântuitorul a mers mai departe cu denunţarea cărturarilor și 
a fariseilor. „Vai de voi, povăţuitori orbi, care ziceţi: "Dacă jură 
cineva pe templu, nu este nimic; dar dacă jură pe aurul templului, 
este legat de jurământul lui”. Nebuni și orbi! Care este mai mare: 
aurul sau templul, care sfințește aurul? 'Dacă jură cineva pe al- 
tar, nu este nimic; dar dacă jură pe darul de pe altar, este legat de 
jurământul lui”. Nebuni și orbi! Care este mai mare: darul sau 
altarul, care sfințește darul?” Preoţii iudei interpretau cerinţele 

lui Dumnezeu după măsurile lor strâmte și mincinoase. Ei se 
încumetau să facă deosebiri amănuntite în ce priveşte compararea 
vinovăției diferitelor păcate, trecând cu ușurință peste unele și 
tratând altele, poate de mai mică importanță, ca fiind de neiertat. 
Pentru bani, ei îi dezlegau pe unii de legămintele lor. Iar pentru 
sume mari, uneori treceau cu vederea fărădelegi grozave. În același 
timp, preoții și conducătorii aceştia pronunţau judecăţi aspre 
pentru greșelile de rând. 

„Vai de voi, cărturari și farisei făţarnici! Pentru că voi daţi 
zeciuială din izmă, din mărar și din chimen și lăsaţi nefăcute cele 
mai însemnate lucruri din lege: dreptatea, mila și credincioșia; be 
acestea trebuia să le faceți și pe acelea să nu le lăsaţi nefăcute.” 
În aceste cuvinte, Domnul Hristos condamna abuzul în cazul unei 
datorii sfinte. El n-a dat la o parte obligaţia în sine. Sistemul 
zecimii era rânduit de Dumnezeu și a fost observat din cele mai 
vechi timpuri. Avraam, părintele credincioșilor, a plătit zecime 
din tot ce avea. Conducătorii iudeilor recunoșteau obligaţia de a 
plăti zecime, și lucrul acesta era bun, dar nu-i lăsau pe oameni să 
lucreze după convingerile lor în ce privește îndeplinirea acestei 
datorii. Reguli arbitrare erau puse pentru fiecare caz. Cerinţele 
deveniseră atât de complicate, încât era cu neputinţă să fie 
împlinite. Nimeni nu știa când și-a făcut datoria. Așa cum îl dăduse 
Dumnezeu, principiul era drept și raţional, dar preoţii și rabinii 
făcuseră din el o povară obositoare. 

Tot ce poruncește Dumnezeu are o însemnătate. Hristos a 
recunoscut plătirea zecimii ca o datorie, dar a arătat că aceasta 
nu putea să scuze neglijarea altor obligaţii. Fariseii erau foarte 
scrupuloși în a da zecime din verdețurile din grădină, ca de pildă 
izma, mărarul și chimenul — lucrul acesta îi costa puţin și le dădea 
o reputaţie de oameni scrupuloși și sfinți. În acelaşi timp, 
restricţiile lor fără rost îi apăsau pe oameni și distrugeau respectul 
față de principiul sfânt, rânduit chiar de Dumnezeu. Ei ocupau 
mintea oamenilor cu amănunte lipsite de importanţă și le 
îndepărtau atenţia de la adevărurile esenţiale. Lucrurile mai 
însemnate ale legii — dreptatea, mila și credincioșia — erau neglijate. 
„Pe acestea”, zicea Hristos, „trebuia să le faceţi, și pe acelea să 
nu le lăsaţi nefăcute.” 


Și alte legi fuseseră răstălmăcite de rabini în același fel. În 
îndrumările date lor prin Moise, era interzis să se mănânce ceva 
necurat. Folosirea cărnii de porc și a cărnii altor animale necurate 
era oprită, deoarece putea să umple sângele de necurăţii și să 
scurteze viaţa. Dar fariseii n-au lăsat aceste restricții așa cum le 
dăduse Dumnezeu. Ei cădeau în extreme nejustificate. Între alte 
lucruri, li se cerea oamenilor să strecoare toată apa pe care o 
foloseau, ca nu cumva să conțină vreo insectă, cât de mică, dintre 
acelea clasificate între animalele necurate. lisus, arătând contrastul 
dintre aceste pretenţii privind lucruri neînsemnate și mărimea 
păcatelor pe care le săvârşeau, a zis către farisei: „Povăţuitori 
orbi, care strecuraţi ţânţarul și înghiţiţi cămila!” 

„Vai de voi, cărturari și farisei făţarnici! Pentru că voi sunteți 
ca mormintele văruite, care pe dinafară se arată frumoase, iar pe 
dinăuntru sunt pline de oasele morţilor și de orice fel de necurăţie.” 
După cum mormântul văruit și frumos împodobit ascundea resturile 
putrede dinăuntru, tot astfel și sfințenia exterioară a preoților și 
conducătorilor iudei ascundea nelegiuirea. lisus a continuat: 

„Vai de voi, cărturari și farisei făţarnici! Pentru că voi zidiţi 
mormintele prorocilor, împodobiţi gropile celor neprihăniți și 
ziceţi: "Dacă am fi trăit noi în zilele părinţilor noștri, nu ne-am fi 
unit cu ei la vărsarea sângelui prorocilor!” Prin acestea mărturisiți 
despre voi înșivă că sunteţi fiii celor ce au omorât pe profeti.” Ca 
să-și arate stima faţă de profeţii morţi, iudeii erau foarte zeloși să 
le înfrumuseţeze mormintele, dar n-au câștigat nimic din 
învăţăturile lor, nici nu au luat seama la mustrările lor. 

În zilele lui Hristos, se cultiva un respect superstițios pentru 
locurile de odihnă ale morţilor și sume mari de bani erau risipite 
pentru împodobirea lor. Înaintea lui Dumnezeu, lucrările acestea 
erau o idolatrie. În respectul lor necuvenit pentru cei morţi, oamenii 
arătau că nu ÎL iubesc pe Dumnezeu mai presus de orice și nici pe 
semenii lor ca pe ei înșiși. Aceeași idolatrie se vede pe scară întinsă 
și în zilele noastre. Mulţi sunt vinovaţi de neglijarea văduvelor și a 
orfanilor, a bolnavilor și a săracilor, pentru a clădi monumente 
costisitoare pentru cei morți. Timp, bani și muncă sunt din belșug 
folosite pentru acest scop, în timp ce datoriile pentru cei vii — datorii 
pe care Hristos le-a poruncit foarte clar — sunt lăsate neîmplinite. 

Fariseii clădeau mormintele profeților, le împodobeau gropile 
și ziceau unul către altul: „Dacă am fi trăit noi în zilele părinţilor 
noștri, nu ne-am fi unit cu ei la vărsarea sângelui slujitorului lui 
Dumnezeu”. Dar, în același timp, ei plănuiau să ia viaţa Fiului 
Său. Aceasta ar trebui să fie o învăţătură pentru noi. Ar trebui să 
ne deschidă ochii faţă de puterea lui Satana de a înșela mintea 
care se îndepărtează de la lumina adevărului. Mulţi urmează calea 
fariseilor. Ei îi cinstesc pe aceia care au murit pentru credinţa pe 
care o aveau. Se miră de orbirea iudeilor care L-au lepădat pe 
Hristos. Dacă am fi trăit noi în zilele Lui, declară ei, cu mare 
bucurie am fi primit învăţătura Lui și nicidecum nu ne-am fi făcut 
părtași la vinovăția acelora care L-au lepădat pe Mântuitorul. Dar 
atunci când ascultarea de Dumnezeu cere sacrificiu de sine și 
umilință, tocmai acești oameni își înăbușă convingerile și refuză 
să dea ascultare. În felul acesta, ei manifestă același spirit ca 
fariseii pe care i-a condamnat lisus. 

Prea puţin își dădeau seama iudeii de răspunderea care le 
revenea datorită faptului că L-au lepădat pe Hristos. Din timpul 
când a fost vărsat pentru prima dată sânge nevinovat, de când 
neprihănitul Abel a căzut prin mâna lui Cain, s-a repetat aceeași 
istorie, cu vinovăţie tot mai mare. În fiecare secol, profeţii și-au 
înălțat glasul împotriva păcatelor împăraților, conducătorilor şi 
poporului, transmițând cuvintele pe care le-a dat Dumnezeu și 
ascultând de voinţa Lui cu prețul vieţii. Din generaţie în generaţie 
s-a îngrămădit o îngrozitoare pedeapsă pentru cei care lepădau 
lumina și adevărul. Vrăjmașii lui Hristos își atrăgeau această 
pedeapsă asupra capului lor. Păcatul preoţilor și al conducătorilor 
era mai mare decât al oricărei generaţii de mai înainte. Prin 
lepădarea Mântuitorului, ei se făceau răspunzători de sângele 
tuturor oamenilor neprihăniți, omorâţi de la Abel până la Hristos. 
Erau gata să umple cupa nelegiuirii. Şi, în curând, avea să se re- 
verse peste capetele lor ca o pedeapsă dreaptă. Despre lucrul 
acesta, lisus i-a avertizat: 

„Ca să vină asupra voastră tot sângele nevinovat care a fost vărsat 
pe pământ, de la sângele neprihănitului Abel până la sângele lui 
Zaharia, fiul lui Barachia, pe care l-aţi omorât între templu și altar. 
Adevărat vă spun că toate acestea vor veni peste neamul acesta.” 


Cărturarii și fariseii care ÎI ascultau pe lisus ştiau că aceste cuvinte 
erau adevărate. Ei știau cum fusese ucis profetul Zaharia. În timp ce 
cuvintele de avertizare din partea lui Dumnezeu erau pe buzele lui, 
o furie demonică l-a apucat pe regele decăzut și, la porunca lui, 
profetul a fost omorât. Sângele lui a curs pe pietrele din curtea 
templului și n-a putut fi șters, ci a rămas acolo pentru a mărturisi 
împotriva Israelului apostaziat. Câtă vreme urma să dureze templul, 
urma să fie acolo pata aceea de sânge neprihănit, strigând către 
Dumnezeu după răzbunare. Când lisus S-a referit la aceste păcate 
îngrozitoare, un tremur de groază a străbătut prin mulțime. 

Privind înainte, lisus a declarat că nepocăinţa iudeilor și 
intoleranta lor faţă de servii lui Dumnezeu urmau să fie în viitor 
la fel ca în trecut. 

„De aceea, iată, vă trimit proroci, înţelepţi și cărturari. Pe unii 
din ei îi veţi omori și răstigni, pe alții îi veți bate în sinagogile 
voastre și-i veţi prigoni din cetate în cetate.” Profeţi și înţelepţi 
plini de credinţă și de Duhul Sfânt — Ștefan, Iacov și mulți alții — 
urmau să fie condamnaţi și uciși. Cu mâna ridicată către cer, 
învăluit în lumină dumnezeiască, Hristos le-a vorbit celor din faţa 
Lui ca un judecător. Glasul Lui, care se auzise de atâtea ori plin 
de bunătate și îndemn, s-a auzit acum în mustrare aspră și 
condamnare. Ascultătorii s-au cutremurat. Impresia făcută de 
cuvintele și privirea Lui nu avea să fie ștearsă niciodată. 

Indignarea lui Hristos era îndreptată împotriva fățărniciei şi a 
păcatelor grosolane, prin care oamenii își distrugeau sufletul, îi 
înșelau pe semeni și ÎI dezonorau pe Dumnezeu. În raționamentele 
amăgitoare și fățarnice ale preoţilor și conducătorilor, lisus a văzut 
lucrarea trimișilor lui Satana. Felul în care a denunţat păcatul era 
puternic și pătrunzător, dar El n-a rostit niciun cuvânt de 
răzbunare. Avea o mânie sfântă împotriva domnului întunericului, 
dar n-a manifestat deloc iritare sau lipsă de răbdare. Tot astfel și 
creștinul care trăiește în armonie cu Dumnezeu, având plăcutele 
însușiri ale iubirii și milei, va simţi o dreaptă indignare împotriva 
păcatului, dar nu va fi mânat de pasiune să îl insulte pe acela pe 
care-l mustră. Chiar când întâlnește oameni care, mânaţi de o 
putere din adânc, susțin minciuna, în Hristos, creștinul își va păstra 
liniștea și stăpânirea de sine. 

O milă dumnezeiască s-a arătat pe fața Fiului lui Dumnezeu 
când a aruncat o lungă privire de regret asupra templului și apoi 
asupra ascultătorilor Lui. Cu vocea înecată de durere și de lacrimi 
amare, a exclamat: „lerusalime, lerusalime, care omori pe proroci 
ȘI ucizi cu pietre pe cei trimiși la tine! De câte ori am vrut să 
strâng pe copiii tăi, cum își strânge găina puii sub aripi, și n-aţi 
vrut!” Aceasta este lupta dinaintea despărțirii. În plângerile lui 
lisus se revărsa însăși inima lui Dumnezeu. Acesta fusese tainicul 
rămas-bun al iubirii îndelung răbdătoare a Dumnezeirii. 

Fariseii și saducheii amuţiseră și ei. lisus i-a chemat pe ucenici 
și S-a pregătit să părăsească templul nu ca Unul înfrânt și silit să 
plece din fața adversarilor Lui, ci ca Unul care-Şi terminase 
lucrarea. S-a retras din luptă ca biruitor. 

Mărgăritarele de adevăr care au căzut de pe buzele lui Hristos 
în ziua aceea plină de evenimente au fost adunate ca o comoară 
în multe inimi. Din ele, au prins viață gânduri noi, s-au născut noi 
aspirații și o nouă istorie a început. După răstignirea și învierea 
lui Hristos, acești oameni au pășit în faţă și au împlinit misiunea 
pe care le-a încredinţat-o Cerul, cu o râvnă și o înţelepciune pe 
măsura măreției lucrării. Au adus o solie care a mișcat inimile, 
spulberând vechile superstiții care atâta vreme piperniciseră viața 
a mii de oameni. În fața mărturiei lor, teoriile şi filozofiile omenești 
rămâneau ca niște simple povești. Mari au fost rezultatele 
cuvintelor Mântuitorului rostite către mulțimea aceea uimită și 
îngrozită din Templul de la Ierusalim. 

Dar Israel, ca naţiune, se despărțise de Dumnezeu. Ramurile 
naturale ale măslinului fuseseră rupte. Privind pentru ultima dată 
la interiorul templului, lisus a spus cu multă jale: „lată că vi se 
lasă casa pustie, căci vă spun că de acum încolo nu Mă veți mai 
vedea până când veţi zice: "Binecuvântat este Cel ce vine în 
Numele Domnului”. Până acum, El dăduse templului numele de 
„Casa Tatălui Său”, dar acum, când Fiul lui Dumnezeu trebuia să 
plece dintre zidurile lui, prezenţa lui Dumnezeu urma să se retragă 
pentru totdeauna din templul clădit pentru slava Lui. De aici 
înainte, ceremoniile lui aveau să-și piardă orice semnificație, iar 
slujbele lui aveau să ajungă o batjocură. 


CAPITOLUL 68 


ÎN CURTEA DE AFARĂ 


Viata trăită pentru sine e ca un grăunte mâncat. 
Dispare, dar nu sporeşte. Un om poate să adune 
cât se poate de mult pentru sine; el poate trăi, 
gândi şi plănui pentru sine; dar viata lui piere şi 
nu-i mai rămâne nimic. Legea slujirii eului 
este legea distrugerii de sine. 


„NIŞTE GRECI dintre cei ce se suiseră să se închine la praznic, 
s-au apropiat de Filip, care era din Betsaida Galileii, l-au rugat și 
au zis: Domnule, am vrea să vedem pe Iisus’. Filip s-a dus și a 
spus lui Andrei; apoi Andrei și Filip au spus lui Iisus.” 

În vremea aceea, se părea că lucrarea lui Hristos suferise o 
grozavă înfrângere. El biruise în discuţia cu preoții și fariseii, dar 
se vedea bine că ei nu-L vor primi ca Mesia. Despărțirea definitivă 
venise. Pentru ucenici, situaţia părea deznădăjduită. Dar Hristos 
Se apropia de încheierea lucrării Sale. Marele eveniment, care îi 
interesa nu numai pe iudei, ci lumea întreagă, era gata să aibă loc. 
Când Hristos a auzit cererea stăruitoare: „Vrem să vedem pe 
lisus”, ca un ecou al strigătului lumii flămânde, faţa Lui s-a luminat 
și a zis: „A sosit ceasul să fie proslăvit Fiul omului”. În cererea 
grecilor, El a văzut primele roade aduse de jertfa Sa cea mare. 

Oamenii aceștia veneau din Apus să-L caute pe Mântuitorul 
la sfârșitul vieţii Lui, așa cum la început, magii veniseră din 
Răsărit. Pe vremea nașterii lui Hristos, iudeii erau atât de adânciţi 
în planurile lor ambiţioase, încât nu știau nimic despre venirea 
Lui. Magii, dintr-o ţară păgână, au venit la staul cu darurile lor, 
spre a se închina Mântuitorului. Tot astfel, acești greci, reprezen- 


Capitolul acesta se bazează pe cele relatate în Ioan 12,20-43. 

tând naţiunile, semințiile și popoarele lumii, au venit să-L vadă 
pe Iisus. În felul acesta, oamenii din toate ţările și din toate 
timpurile urmau să fie atrași de crucea Mântuitorului. La fel „vor 
veni mulţi de la răsărit și de la apus, și vor sta la masă cu Avraam, 
Isaac și Iacov în Împărăţia cerurilor” (Matei 8,11). 

Grecii auziseră despre intrarea triumfală a lui lisus în Ierusalim. 
Unii își închipuiseră și răspândiseră vestea că El îi izgonise pe 
preoţi și pe conducători din templu și că urma să ia în stăpânire 
tronul lui David și să domnească în Israel ca rege. Grecii doreau 
să cunoască adevărul cu privire la misiunea Lui. „Vrem să vedem 
pe lisus”, au spus ei. Dorinţa le-a fost îndeplinită. Când cererea a 
fost adusă la Iisus, El Se afla în acea parte a templului unde numai 
iudeii aveau voie să intre, dar El a mers la greci, în curtea 
exterioară, și a vorbit personal cu ei. 

Venise ceasul proslăvirii lui Hristos. El Se afla deja în umbra 
crucii, iar cererea grecilor Îi arăta că jertfa pe care El urma să o 
aducă avea să-i atragă pe mulţi la Dumnezeu. Ştia că grecii ÎI vor 
vedea în curând într-o situaţie pe care nici n-o visau atunci. Ei 
urmau să-L vadă pus alături de Baraba, un tâlhar și un criminal, 
și că acesta avea să fie preferat spre a fi eliberat în locul Fiului lui 
Dumnezeu. Ei aveau să audă cum oamenii, instigaţi de preoți și 
conducători, făceau alegerea. Și la întrebarea: „Dar ce să fac cu 
lisus, care Se numește Hristos?”, răspunsul urma să fie: „Să fie 
răstignit” (Matei 27,22). Hristos știa că făcând această ispășire 
pentru păcatele oamenilor, Împărăţia Lui va fi instaurată și se va 
extinde, cuprinzând întregul pământ. El urma să lucreze ca Unul 
care reface, și Spiritul Lui urma să biruie. Pentru o clipă, El a 
privit în viitor și a auzit glasurile celor ce vor vesti pe întregul 
pământ: „lată Mielul lui Dumnezeu, care ridică păcatul lumii” 
(loan 1,29). El a văzut în străinii aceștia făgăduinţa unui seceriș 
bogat când despărţirea dintre iudei și neamuri urma să fie dată la 
o parte și când toate neamurile, limbile și popoarele urmau să 
audă solia mântuirii. Ca o anticipare a acestora, ca o împlinire a 
nădejdii Sale, a rostit cuvintele: „A sosit ceasul ca Fiul omului să 
fie proslăvit!” Dar Hristos nu uita deloc modul în care trebuia să 


aibă loc această proslăvire. Adunarea neamurilor trebuia să vină 
după apropiata Lui moarte. Numai prin moartea Lui putea să fie 
mântuită lumea. Ca o sămânță de grâu, Fiul omului trebuia să fie 
aruncat în pământ, să moară și să fie înmormântat departe de 
oameni, dar avea să învie. 

Hristos S-a servit de lucrurile din natură pentru a prezenta 
viitorul Său, astfel încât ucenicii să poată înțelege. Adevăratele 
rezultate ale lucrării Sale aveau să se realizeze prin moartea Sa. 
„Adevărat, adevărat vă spun”, a zis El, „că, dacă grăuntele de 
grâu care a căzut pe pământ nu moare, rămâne singur; dar dacă 
moare, aduce multă roadă.” După ce cade pe pământ și moare, 
grăuntele de grâu răsare și aduce roadă. Tot astfel și moartea lui 
Hristos urma să aibă ca rezultat roade pentru Împărăţia lui 
Dumnezeu. Potrivit cu legea din lumea plantelor, viaţa trebuia să 
fie rezultatul morţii Lui. 

Cei care lucrează pământul au mereu ilustraţia aceasta în față. 
An după an, omul își păstrează provizia de grâu, aruncând, 
aparent, partea cea mai aleasă. Pentru un timp, aceasta trebuie să 
fie ascunsă sub brazdă, unde numai Domnul îi poartă de grijă. 
Întâi, se arată firul verde, apoi spicul și, în cele din urmă, grâul 
deplin în spic. Dar dezvoltarea aceasta nu poate să aibă loc, decât 
dacă grăuntele e îngropat pentru a nu fi văzut, e ascuns și, după 
toate aparențele, pierdut. 

Sămânţa îngropată în pământ produce rod, și acesta, la rândul 
lui, e semănat. În felul acesta sporește recolta. Tot astfel și moartea 
lui Hristos pe crucea Golgotei va aduce roadă pentru viaţa veșnică. 
Contemplarea acestei jertfe va fi slava acelora care, ca rod al Lui, 
vor trăi în veacuri veșnice. 

Grăuntele de grâu care-și păstrează viaţa nu poate aduce roadă. 
Rămâne singur. Hristos putea, dacă alegea aceasta, să-Și cruţe 
viaţa și să nu moară. Dar, dacă ar fi făcut așa, ar fi rămas singur. 
N-ar fi putut aduce fii și fiice la Dumnezeu. Numai dându-Și viaţa 
putea să dea viață omenirii. Numai căzând pe pământ pentru a 
muri, putea să devină sămânță pentru acea nemăsurată recoltă — 
mulțimea aceea, care este mântuită pentru Dumnezeu din orice 
națiune, seminţie, limbă și popor. 

Hristos pune acest adevăr în legătură cu învățătura jertfirii de 
sine, pe care toți trebuie să o înveţe: „Cine își iubește viața, o va 
pierde; și cine își urăște viața în lumea aceasta, o va păstra pentru 
viața veşnică”. Toţi cei care doresc să aducă roade ca împreună 
lucrători cu Hristos trebuie mai întâi să cadă pe pământ și să 
moară. Viaţa trebuie să fie aruncată în brazda nevoilor lumii. 
Iubirea de sine, interesul egoist trebuie să piară. Legea jerttirii de 
sine este în același timp legea păstrării de sine. Gospodarul își 
păstrează grăunţele aruncându-le. Tot așa este și în viața omului. 
A da înseamnă a trăi. Viaţa care va fi păstrată este viața dăruită 
cu generozitate în serviciul lui Dumnezeu și al omului. Aceia care, 
pentru Numele lui Hristos, își vor jertfi viaţa în lumea aceasta o 
vor păstra pentru viaţa veşnică. 

Viaţa trăită pentru sine e ca un grăunte mâncat. Dispare, dar 
nu sporește. Un om poate să adune cât se poate de mult pentru 
sine; el poate trăi, gândi și plănui pentru sine; dar viaţa lui piere și 
nu-i mai rămâne nimic. Legea slujirii eului este legea distrugerii 
de sine. 

„Dacă Îmi slujește cineva”, a zis lisus, „să Mă urmeze, și unde 
sunt Eu, acolo va fi şi slujitorul Meu. Dacă Îmi slujeşte cineva, 
Tatăl îl va cinsti.” Toţi cei care au purtat împreună cu Hristos 
crucea sacrificiului vor fi părtași cu El la slavă. Bucuria lui Hristos, 
atunci când era umilit și în chinuri, era că ucenicii vor fi proslăviţi 
împreună cu El. Ei sunt roadele jertfei Sale. Reproducerea 
caracterului și a spiritului Său în ei este răsplata Lui și va fi bucuria 
Lui în toată veșnicia. Ei împărtășesc bucuria aceasta cu El, atunci 
când roada lucrării și jertfei lor se vede în inima și viaţa altora. Ei 
sunt împreună lucrători cu Hristos, şi Tatăl îi va onora așa cum ÎI 
onorează pe Fiul Său. 

Solia grecilor, prefigurând adunarea neamurilor, aducea în 
mintea lui Hristos întreaga Sa misiune. El a revăzut lucrarea de 
mântuire din momentul în care s-a făcut planul în cer, până la 
moartea Sa, care era acum atât de aproape. Un nor tainic părea 
că-L învăluie pe Fiul lui Dumnezeu. Apăsarea Lui a fost simțită 
de cei care-l erau aproape. El era adâncit în gânduri. În cele din 
urmă, tăcerea a fost ruptă de glasul Lui îndurerat. „Acum sufletul 


Meu este tulburat. Şi ce voi zice?... Tată, izbăveşte-Mă din ceasul 
acesta?” Hristos începuse deja să bea din cupa amărăciunii. Natura 
Sa omenească se cutremura în faţa ceasului în care avea să fie 
părăsit, când, în aparenţă, avea să fie lepădat chiar și de Dumnezeu, 
când toţi aveau să-L vadă lovit, bătut de Dumnezeu și în suferinţă. 
El Se cutremura la gândul că va fi o privelişte pentru lume, că va 
fi tratat mai rău decât un criminal și că va avea o moarte rușinoasă 
și dezonorantă. Presentimentul luptei Sale cu puterile întuneri- 
cului, un simţ al grozavei poveri a nelegiuirii omenești și a mâniei 
Tatălui din cauza păcatului făceau duhul lui Hristos să slăbească 
și paloarea morţii să se întindă pe faţa Lui. 

A urmat atunci supunerea faţă de voinţa Tatălui Său. „Tocmai 
pentru aceasta”, a zis El, „am venit până la ceasul acesta. Tată, 
proslăvește Numele Tău!” Numai prin moartea lui Hristos putea 
să fie răsturnată domnia lui Satana. Numai în felul acesta putea să 
fie răscumpărat omul, iar Dumnezeu să fie proslăvit. lisus a 
consimțit să sufere, a acceptat jertfa. Maiestatea cerului a consimţit 
să sufere ca Purtător de păcate. „Tată, proslăvește Numele Tău!” 
a zis El. În timp ce Hristos a rostit aceste cuvinte, din norul care 
plutea deasupra Lui a venit un răspuns: „L-am proslăvit, și-L voi 
mai proslăvi”. În întreaga Sa viaţă, de la staul până la momentul 
când se rosteau aceste cuvinte, El Îl proslăvise pe Dumnezeu, iar 
în încercarea ce urma să vină, suferinţele Sale divino-umane aveau 
cu adevărat să proslăvească Numele Tatălui Său. 

Când s-a auzit glasul, o lumină s-a coborât din nor și L-a 
înconjurat pe Hristos, ca și cum braţele Puterii nemărginite ar fi 
fost întinse în jurul Lui ca un zid de foc. Oamenii priveau scena 
aceasta cu groază și uimire. Nimeni nu îndrăznea să vorbească. 
Amuţiţi și cu respiraţia tăiată, toţi stăteau cu ochii ţintă la Iisus. 
După ce s-a dat mărturia Tatălui, norul s-a ridicat și s-a împrăștiat 
pe cer. Pentru un timp, legătura vizibilă între Tatăl și Fiul a fost 
întreruptă. 

„Norodul care stătea acolo și care auzise glasul a zis că a fost 
un tunet. Alţii ziceau: "Un înger a vorbit cu EP.” Dar grecii veniți 
să-L caute pe lisus au văzut norul, au auzit vocea, au înțeles 

însemnătatea ei, şi L-au recunoscut pe Hristos — lor le-a fost 
descoperit ca fiind Trimisul lui Dumnezeu. 

Glasul lui Dumnezeu se auzise la botezul lui Iisus, la începutul 
lucrării Lui, și din nou, pe munte, cu ocazia schimbării la față. 
Acum, la încheierea lucrării, a fost auzit pentru a treia oară, de 
un număr mai mare de oameni și în împrejurări deosebite. Iisus 
tocmai rostise cel mai solemn adevăr cu privire la starea iudeilor. 
EI făcuse ultimul apel și pronunţase sentința. Acum Dumnezeu a 
pus din nou sigiliul asupra misiunii Fiului Său. El a recunoscut pe 
Acela pe care Israel ÎI lepădase. „Nu pentru Mine”, a zis Iisus, 
„s-a auzit glasul acesta, ci pentru voi.” Era dovada supremă a 
mesianităţii Lui, semn de la Tatăl că Iisus spunea adevărul și că 
era Fiul lui Dumnezeu. 

„Acum are loc judecata lumii acesteia”, a continuat Hristos, 
„acum stăpânitorul lumii acesteia va fi aruncat afară. Și după 
ce voi fi înălțat de pe pământ, voi atrage la Mine pe toţi oamenii. 
Vorbind astfel, arăta cu ce moarte avea să moară.” Aceasta 
era criza lumii. Dacă Eu devin ispășire pentru păcatele oame- 
nilor, lumea va fi luminată. Stăpânirea lui Satana asupra sufle- 
telor oamenilor va fi zdrobită. Chipul lui Dumnezeu în oameni, 
deformat din cauza păcatului, va fi refăcut și o familie de sfinţi 
credincioși va moșteni în cele din urmă căminul ceresc. Aceasta 
avea să fie urmarea morţii lui Hristos. Mântuitorul era adâncit 
în contemplarea scenei de triumf aduse în fața Lui. El vedea 
crucea, cruda și înjositoarea cruce, strălucind de slavă în ciuda 
grozăviilor ei. 

Dar lucrarea de mântuire a oamenilor nu e singurul lucru 
realizat prin cruce. Iubirea lui Dumnezeu se manifestă în univers. 
Domnul acestei lumi este alungat. Acuzaţiile aduse de Satana 
împotriva lui Dumnezeu se dovedesc a fi mincinoase. Ocara pe 

— care el o aruncase este îndepărtată pentru totdeauna. Atât îngerii, 
594 cât și oamenii sunt atrași către Mântuitorul. „După ce voi fi înălțat 
de pe pământ”, a zis El, „voi atrage la Mine pe toți oamenii.” 

Mulţi oameni erau în jurul lui Hristos, când a spus cuvintele 
acestea, și unul a zis: „ Noi am auzit din Lege că Hristosul rămâne 
în veac; cum dar zici Tu că Fiul omului trebuie să fie înălțat? Cine 


este acest Fiu al omului?” Iisus le-a zis: "Lumina mai este puţină 
vreme în mijlocul vostru. Umblaţi ca unii care aveţi lumină, ca să 
nu vă cuprindă întunericul: cine umblă în întuneric, nu știe unde 
merge. Câtă vreme aveţi lumina între voi, credeţi în lumină, ca să 
fiți fii ai luminii.” 

„Măcar că făcuse atâtea semne înaintea lor, tot nu credeau în 
El.” Ei Îl întrebaseră odată pe Mântuitorul: „Ce semn faci Tu, ca 
să vedem și să credem în Tine?” (loan 6,30). Se dăduseră semne 
nenumărate, dar ei închiseseră ochii și își împietriseră inima. Acum, 
când Însuși Tatăl vorbise şi nu mai puteau cere un alt semn, tot 
refuzau să creadă. 

„Totuși, chiar dintre fruntași, mulţi au crezut în El; dar de 
frica fariseilor, nu-L mărturiseau pe faţă, ca să nu fie daţi afară 
din sinagogă.” Ei preferau onoarea oamenilor decât aprobarea 
lui Dumnezeu. Pentru a scăpa de ocară și rușine, tăgăduiau pe 
Hristos și lepădau darul vieții veșnice. Și câţi n-au făcut la fel de-a 
lungul veacurilor! Lor li se adresează toate cuvintele de 
avertisment ale Mântuitorului: „Cine își iubeşte viaţa o va pierde”. 
„Pe cine Mă nesocotește”, a zis Iisus, „și nu primește cuvintele 
Mele, are cine-l osândi: Cuvântul pe care l-am vestit Eu, acela îl 
va osândi în ziua de apoi” (loan 12,48). 

Vai de cei care n-au cunoscut timpul cercetării lor! Încet și cu 
părere de rău, Hristos a părăsit pentru totdeauna locul unde se 
afla templul. 

Deși se manifestă cea mai mare agitație, ceasul de 
probă este aproape să se încheie și fiecare caz este pe 
punctul de a fi hotărât pentru veșnicie. Satana vede 
că timpul lui este scurt. El şi-a pus la lucru toti 
agentii, pentru ca oamenii să fie amăgiti, înşelati, 
ocupati şi fermecați, până când va trece ziua 
cercetării şi ușa milei se va închide pentru totdeauna. 


CUVINTELE ADRESATE DE HRISTOS preoţilor și conducă- 
torilor: „lată că vi se lasă casa pustie” (Matei 23,38) au stârnit 
groază în inima lor. Ei se arătau nepăsători, dar în mintea lor 
persista întrebarea cu privire la importanța acestor cuvinte. Părea 
că-i ameninţă o primejdie nevăzută. Era oare posibil ca templul 
măreț, slava naţiunii, să fie curând prefăcut într-o ruină? Temerea 
de ceva rău era împărtășită și de ucenici și, nerăbdători, ei așteptau 
o declaraţie mai lămurită din partea lui lisus. Când au ieșit din 
templu, I-au atras atenţia asupra trăiniciei și frumuseţii lui. Pietrele 
templului erau din marmura cea mai curată, de un alb nepătat, și, 
unele dintre ele, de o mărime grandioasă. O parte din zid rezistase 
atacurilor oștirii lui Nebucadneţar. Clădirea avea o structură 
perfectă și părea construită dintr-o singură piatră solidă, tăiată 
întreagă din carieră. Ucenicii nu puteau să înțeleagă cum s-ar fi 
putut dărâma aceste ziduri puternice. 

Care vor fi fost oare gândurile neexprimate ale lui Hristos, Cel 
lepădat, când I s-a atras atenția asupra măreției templului? Cu 
adevărat, priveliștea din faţa Lui era frumoasă, dar El a zis cu 
tristeţe: Văd totul. Zidurile sunt cu adevărat minunate. Voi arătaţi 
la zidurile acestea care, în aparenţă, sunt indestructibile; dar 


Capitolul acesta se bazează pe cele relatate în Matei 24; Marcu 13; Luca 21,5-38. 


ascultați cuvintele Mele: Vine ziua când „nu va rămâne aici piatră 
pe piatră, care să nu fie dărâmată”. 

Hristos vorbise unei mulțimi de oameni; dar, când a rămas singur, 
Petru, loan, Iacov și Andrei au venit la EI, pe când stăteau pe Muntele 
Măslinilor, și I-au zis: „Spune-ne, când se vor întâmpla aceste 
lucruri? Și care va fi semnul venirii Tale și al sfârșitului veacului 
acestuia?” lisus nu le-a răspuns ucenicilor, făcând deosebire între 
distrugerea Ierusalimului și ziua cea mare a venirii Sale. El a 
amestecat descrierea acestor două evenimente. Dacă le-ar fi 
descoperit ucenicilor evenimentele viitoare, așa cum le vedea EI, ei 
n-ar fi putut suporta priveliștea. Din milă pentru ei, El a amestecat 
descrierea celor două mari crize, lăsându-i pe ucenici să cerceteze ei 
înșiși înţelesul. Făcând aluzie la distrugerea Ierusalimului, cuvintele 
Lui profetice au trecut de la acest eveniment la lupta finală, care va 
avea loc în ziua când Domnul Se va ridica din locul Său să 
pedepsească lumea pentru nelegiuirea ei și când pământul va lăsa 
să se vadă sângele lui și nu-și va mai acoperi morţii. Toată această 
cuvântare a fost ţinută nu numai pentru ucenici, ci și pentru aceia 
care vor trăi în timpul ultimelor momente ale istoriei pământului. 

Întorcându-Se către ucenici, Hristos a zis: „Băgaţi de seamă să nu 
vă înșele cineva! Fiindcă vor veni mulți în Numele Meu și vor zice: 
"Eu sunt Hristosul! Și vor înșela pe mulţi”. Mulţi hristoși mincinoși 
se vor arăta, pretinzând că fac minuni și declarând că a sosit timpul 
eliberării naţiunii iudeilor. Aceştia îi vor duce pe mulţi în rătăcire. 
Cuvintele lui Hristos s-au împlinit. Între moartea Sa și asediul 
Ierusalimului, s-au arătat mulţi hristoși mincinoși. Dar avertismentele 
au fost date și pentru aceia care trăiesc în vremea de azi. Aceleași 
înșelăciuni care au fost înainte de distrugerea Ierusalimului au fost 
practicate de-a lungul veacurilor și vor fi practicate din nou. 

„Veţi auzi de războaie și vești de războaie; vedeţi să nu vă 
înspăimântați; căci toate aceste lucruri trebuie să se întâmple. 
Dar sfârșitul nu va fi atunci.” Înainte de distrugerea Ierusalimului, 
oamenii se luptau pentru supremație. Împărații erau omorâţi. 
Aceia despre care se credea că stau mai aproape de tron erau 
uciși. Existau războaie și vești de războaie. „Toate aceste lucruri 
trebuie să se întâmple”, spunea Hristos, „dar sfârșitul [poporului 
iudeu ca naţiune] tot nu va fi atunci. Un neam se va scula împotriva 

altui neam și o împărăție împotriva altei împărății; și, pe alocuri, 
vor fi cutremure de pământ, foamete și ciumi. Dar toate aceste 
lucruri nu vor fi decât începutul durerilor.” Hristos a spus: Când 
vor vedea aceste semne, rabinii vor spune că sunt judecăţile trimise 
de Dumnezeu asupra naţiunilor, pentru că îl ţin în robie pe poporul 
Său ales. Ei vor declara că acestea sunt semnele venirii lui Mesia. 
Nu vă înșelaţi: ele sunt începutul judecăților Lui. Oamenii nu 
s-au gândit decât la ei înșiși. Nu s-au pocăit și nu s-au convertit, 
ca să-i vindec. Semnele pe care ei le socotesc dovezile eliberării 
lor din sclavie sunt semnele nimicirii lor. 

„Atunci vă vor da să fiți chinuiti și vă vor omori și veți fi urâţi 
de toate neamurile pentru Numele Meu. Atunci mulți vor cădea, 
se vor vinde unii pe alții și se vor uri unii pe alţii.” Toate acestea 
le-au suferit creștinii. Tati și mame și-au trădat copiii. Copiii și-au 
trădat părinţii. Oamenii au dat pe mâna Sinedriului pe prietenii 
lor. Persecutorii și-au împlinit scopul, omorându-i pe Ștefan, pe 
Iacov și pe alți creștini. 

Prin servii Săi, Dumnezeu le-a dat iudeilor o ultimă ocazie de 
a se pocăi. El S-a manifestat prin martorii Săi când au fost arestaţi, 
judecaţi și închiși. Cu toate acestea, judecătorii i-au condamnat 
la moarte. Acești credincioși erau oameni de care lumea nu era 
vrednică și, omorându-i, iudeii ÎI răstigneau din nou pe Fiul lui 
Dumnezeu. Lucrurile acestea se vor petrece din nou. Autorităţile 
vor face legi pentru a restrânge libertatea religioasă. Ele își vor 
însuși un drept pe care numai Dumnezeu îl are. Vor crede că pot 
constrânge conștiința, pe care numai Dumnezeu o poate stăpâni. 
Au început deja să facă lucrul acesta și vor continua până vor 
ajunge la o limită peste care nu vor putea trece. Dumnezeu va 
interveni pentru poporul Său credincios, care păzeşte poruncile. 

De fiecare dată când are loc o persecuție, cei care sunt martori 
la ea se hotărăsc fie pentru Hristos, fie împotriva Lui. Aceia care 
își arată simpatia pentru cei condamnaţi pe nedrept dovedesc 
legătura lor cu Hristos. Alții nu se simt bine, pentru că principiile 
adevărului constituie o piedică în calea lor. Mulţi se poticnesc și 
cad, depărtându-se de credinţa pe care odată au apărat-o. Aceia 
care cad de la credinţă în vremuri de încercare, pentru a fi ei în 
siguranță, vor aduce mărturie mincinoasă și îi vor trăda pe fraţii 


lor. Hristos ne-a avertizat cu privire la aceasta, ca să nu fim surprinși 
de puterea nefirească și crudă a celor care resping lumina. 
Hristos le-a dat ucenicilor un semn al prăpădului care avea să 
vină asupra Ierusalimului și le-a spus cum să scape: „Când veţi 
vedea Ierusalimul înconjurat de oști, să știți că atunci pustiirea lui 
este aproape. Atunci cei din Iudeea să fugă la munți, cei din mijlocul 
Ierusalimului să iasă afară din el; și cei de prin ogoare să nu intre în 
el. Căci zilele acelea vor fi zile de răzbunare, ca să se împlinească 
tot ce e scris”. Acest avertisment a fost dat ca să se țină seama de 
el după patruzeci de ani, la distrugerea Ierusalimului. Creștinii au 
ținut seama de avertisment și niciunul n-a pierit la căderea cetăţii. 
„Rugaţi-vă ca fuga voastră să nu fie iarna, nici într-o zi de 
Sabat”, a zis Hristos. Acela care a făcut Sabatul nu l-a desființat, 
țintuindu-l pe cruce. Sabatul n-a fost anulat și nu și-a pierdut 
valoarea prin moartea Lui. La patruzeci de ani după răstignire, 
trebuia să fie păstrat încă sfânt. Timp de patruzeci de ani, ucenicii 
trebuiau să se roage ca fuga lor să nu aibă loc într-o zi de Sabat. 
De la distrugerea Ierusalimului, Hristos a trecut repede la un 
eveniment mai mare, ultimul inel din lanţul istoriei acestui pământ 
- venirea Fiului lui Dumnezeu în mărire şi slavă. Între aceste două 
evenimente s-au deschis privirii lui Hristos îndelungate secole de 
întuneric, secole care, pentru biserica Lui, sunt însemnate cu sânge, 
lacrimi și chinuri. Ucenicii nu erau pregătiţi atunci să privească 
aceste scene, și lisus a trecut peste ele, amintindu-le doar pe scurt. 
„Atunci va fi un necaz așa de mare”, a zis EI, „cum n-a fost niciodată 
de la începutul lumii până acum și nici nu va mai fi. Și dacă zilele 
acelea n-ar fi fost scurtate, nimeni n-ar scăpa; dar, din pricina 
celor aleși, zilele acelea vor fi scurtate.” O persecuție cum nu mai 
văzuse lumea niciodată trebuia să vină asupra urmașilor lui 
Hristos, iar ea urma să dureze mai mult de o mie de ani. Milioane 
și milioane de martori credincioși ai Lui aveau să fie uciși. Dacă 
Dumnezeu n-ar fi întins mâna să-l apere pe poporul Său, toți ar fi 
pierit. „Dar, din pricina celor aleși, zilele acelea vor fi scurtate.” 
În continuare, Domnul nostru vorbeşte în cuvinte clare despre 
a Doua Venire şi vestește primejdiile care Îi vor preceda venirea în 
lume. „Dacă vă va spune cineva: "lată, Hristosul este aici sau acolo”, 
să nu-l credeţi. Căci se vor scula hristoși mincinoși și proroci 

mincinoși; vor face semne mari și minuni, până acolo încât să înșele, 
dacă va fi cu putinţă, chiar și pe cei aleși. lată că v-am spus mai 
dinainte. Deci, dacă vă vor zice: "lată-l în pustie”, să nu vă duceti 
acolo! "Iată-l în odăițe ascunse”, să nu credeți. Căci, cum iese fulgerul 
de la răsărit și se vede până la apus, așa va fi venirea Fiului omului.” 
După cum anunţase distrugerea Ierusalimului, Hristos a arătat și 
acest semn: „Se vor scula mulţi profeţi mincinoși și vor înșela pe 
mulţi”. Proroci mincinoși s-au ridicat și au înșelat pe oameni, ducând 
un mare număr în pustie. Magi și vrăjitori, susținând că au puteri 
miraculoase, i-au atras pe oameni după ei prin singurătăţile munţilor. 
Dar profeția aceasta a fost dată și pentru zilele din urmă. Semnul 
acesta este dat ca o dovadă a celei de a Doua Veniri. Chiar acum, 
hristoși mincinoși și proroci mincinoși fac semne și minuni ca să-i 
înșele pe ucenicii Lui. Nu auzim strigarea: „ată-l în pustie”? N-au 
mers mii de oameni în pustie, nădăjduind să-L găsească pe Hristos? 
Și din nenumărate întruniri, în care oamenii pretind că au legătură 
cu spiritele celor morți, nu se aduce chemarea: „lată-L în odăițe 
ascunse”? Chiar aceasta este pretenţia spiritismului. Dar ce zice 
Hristos? „Să nu credeţi. Căci cum iese fulgerul de la răsărit și se 
vede până la apus, așa va fi venirea Fiului omului”. 

Mântuitorul arată semnele venirii Sale și, chiar mai mult, fixează 
timpul când va apărea cel dintâi semn. „Îndată după acele zile de 
necaz, soarele se va întuneca, luna nu-și va mai da lumina ei, stelele 
vor cădea din cer și puterile cerului vor fi clătinate. Atunci se va 
arăta în cer semnul Fiului omului, toate semințiile pământului se 
vor boci și vor vedea pe Fiul omului venind pe norii cerului cu 
putere și cu o mare slavă. El va trimite pe îngerii Săi cu trâmbița 
răsunătoare și vor aduna pe aleşii Lui din cele patru vânturi, de la 
o margine a cerului până la cealaltă.” 

Hristos a declarat că, la sfârșitul persecuției papale, soarele 
avea să se întunece, iar luna să nu-și mai dea lumina. Apoi stelele 
aveau să cadă din cer. El spune: „De la smochin, învăţaţi pilda 
lui. Când îi frăgezește mlădiţa, știți că vara este aproape. Tot așa 
ȘI voi, când veţi vedea toate aceste lucruri, să știți că Fiul omului 
este aproape, este chiar la uşi” (Matei 24,32.33). 

Hristos a arătat semnele venirii Lui. El declară că noi putem 
ști când este aproape, chiar la uși. El spune despre aceia care văd 


aceste semne: „Nu va trece neamul acesta, până se vor întâmpla 
aceste lucruri”. Semnele acestea s-au arătat. Acum știm cu 
siguranţă că a Doua Venire este aproape. „Cerul şi pământul vor 
trece, dar cuvintele Mele nu vor trece”, a zis El. 

Hristos vine pe nori cu mare slavă. Va fi însoțit de o mulțime 
de îngeri strălucitori. El va veni să-i trezească pe cei morți și să-i 
glorifice pe sfinţii cei vii din mărire în mărire. El va veni să-i 
onoreze pe aceia care L-au iubit și au păzit poruncile Sale, pentru 
a-i lua la Sine. EI nu i-a uitat nici pe ei, nici făgăduinţele Lui. 
Legătura familiei se va reface. Când privim în urmă, la morţii 
noștri, ne putem gândi la dimineaţa în care trâmbiţa lui Dumnezeu 
va suna, când „morţii vor învia nesupuși putrezirii, și noi vom fi 
schimbaţi” (1 Corinteni 15,52). Încă puțin, și vom vedea pe 
Împărat î în frumusețea Lui. Încă puţin, și El șterge orice lacrimă 
din ochii noștri. Încă puţin, și El ne va înfățișa „fără prihană și 
plini de bucurie înainte slavei Sale” (Iuda 24). De aceea, când a 
dat semnele venirii Sale, El a zis: „Când vor începe să se întâmple 
aceste lucruri, să vă uitaţi în sus și să vă ridicați capetele, pentru 
că izbăvirea voastră se apropie”. 

Cu toate acestea, Hristos nu a descoperit ziua și ceasul venirii 
Sale. Le-a spus clar ucenicilor că nici El nu le poate spune ziua sau 
ceasul celei de a Doua Veniri. Dacă ar fi fost liber să le descopere 
lucrul acesta, de ce trebuia să-i mai îndemne să păstreze o atitudine 
de continuă așteptare? Sunt unii care pretind că știu exact ziua 
venirii Domnului. Cu multă sârguință, ei caută să descrie viitorul. 
Dar Domnul i-a avertizat în ce situaţie se află. Momentul exact al 
celei de a Doua Veniri a Fiului omului este o taină a lui Dumnezeu. 

Hristos vorbește mai departe, arătând starea lumii la venirea 
Lui. „Cum s-a întâmplat în zilele lui Noe, aidoma se va întâmpla 
și la venirea Fiului omului. În adevăr, cum era în zilele dinainte 
de potop, când mâncau și beau, se însurau și se măritau, până în 
ziua când a intrat Noe în corabie, și n-au știut nimic până când a 
venit potopul și i-a luat pe toți, tot așa va fi şi la venirea Fiului 
omului.” Hristos nu ne prezintă un mileniu temporal, o mie de 
ani în care urmează să se pregătească toţi pentru veșnicie. El ne 
spune că, după cum a fost în zilele lui Noe, tot așa va fi când va 
veni Fiul omului. 

Cum a fost în zilele lui Noe? „Domnul a văzut că răutatea omului 
era mare pe pământ, și că toate întocmirile gândurilor din inima lui 
erau îndreptate în fiecare zi numai spre rău” (Geneza 6,5). 
Locuitorii lumii dinainte de potop se îndepărtaseră de Iehova, 
refuzând să împlinească voinţa Lui sfântă. Ei se lăsau conduși de 
plăsmuirile minţii lor nesfinţite și de idei pervertite. Tocmai din cauza 
stricăciunii lor au fost distruși. Și astăzi, lumea este pornită pe aceeași 
cale. Nimic, niciun semn încurajator nu anunţă un mileniu de slavă. 
Călcătorii Legii lui Dumnezeu umplu pământul de nelegiuiri. 
Pariurile, cursele de cai, jocurile de noroc, risipa, practicile desfrânate, 
patimile neîmblânzite umplu rapid lumea de violență. 

În profeția despre distrugerea Ierusalimului, Hristos a spus: 
„Din pricina înmulțirii fărădelegii, dragostea celor mai mulți se 
va răci. Dar cine va răbda până la sfârșit va fi mântuit. Evanghelia 
aceasta a Împărăției va fi propovăduită î în toată lumea, ca să 
slujească de mărturie tuturor neamurilor. Atunci va veni sfârșitul”. 
Profeţia aceasta se va împlini din nou. Nelegiuirea copleșitoare 
din zilele acelea își găsește corespondentul în această generaţie. 
La fel stau lucrurile și cu profeția privitoare la predicarea 
Evangheliei. Înainte de căderea Ierusalimului, Pavel, scriind 
inspirat de Duhul Sfânt, a declarat că Evanghelia se predicase 
„oricărei fiinţe de sub cer” (Coloseni 1,23). Tot astfel și acum, 
înainte de venirea Fiului omului, Evanghelia veșnică se va predica 
„oricărui neam, oricărei seminţii, oricărei limbi și oricărui norod” 
(Apocalipsa 14,6.14). Dumnezeu „a rânduit o zi în care să judece 
lumea” (Fapte 17,31). Domnul Hristos ne spune cum vom putea 
recunoaște apropierea acelei zile. El nu ne spune că toată lumea 
va fi convertită, ci că „Evanghelia aceasta a Împărăției va fi 
propovăduită în toată lumea, ca să slujească de mărturie tuturor 
neamurilor. Atunci va veni sfârșitul”. Stă în puterea noastră să 
grăbim venirea Domnului, vestind lumii Evanghelia. Noi nu 
trebuie numai să așteptăm, ci și să grăbim venirea zilei Domnului 
(2 Petru 3,12). Dacă biserica lui Hristos și-ar fi făcut lucrarea 
rânduită de Domnul, lumea ar fi fost deja avertizată, iar Domnul 
lisus ar fi venit pe pământ cu putere și slavă mare. 

După ce a arătat semnele venirii Sale, Hristos a „spus: „Când 
veţi vedea că se împlinesc aceste lucruri, să știți că Împărăţia lui 


Dumnezeu este aproape”. „Luaţi seama, vegheați și rugaţi-vă.” 
Dumnezeu i-a avertizat întotdeauna pe oameni despre judecăţile 
care trebuiau să vină. Cei care au crezut în soliile Lui pentru 
vremea lor și și-au trăit credinţa ascultând de poruncile Lui, au 
scăpat de judecăţile care au venit asupra celor neascultători și 
necredincioși. Lui Noe i s-a spus: „Intră în corabie, tu și toată 
casa ta; căci te-am văzut fără prihană înaintea Mea”. Noe a 
ascultat și a fost salvat. Lui Lot i s-a trimis vestea: „Sculaţi-vă, 
ieşiţi din locul acesta; căci Domnul are să nimicească cetatea” 
(Geneza 7,1; 19,14). Lot s-a lăsat ocrotit de trimișii cerului și a 
fost salvat. Tot astfel le-a fost dat ucenicilor Domnului un 
avertisment despre distrugerea Ierusalimului. Aceia care au 
căutat să vadă semnul pierzării apropiate și au fugit din cetate 
au scăpat de distrugere. Tot așa ni se dă și nouă o avertizare 
despre a Doua Venire a lui Hristos și despre prăpădul care 
trebuie să cadă asupra lumii. Toţi aceia care iau seama la 
avertizare vor fi salvați. 

Pentru că nu știm timpul exact al venirii Lui, ni se dă sfatul să 
veghem. „Ferice de robii aceia pe care stăpânul îi va găsi veghind 
la venirea Lui” (Luca 12,37). Aceia care aşteaptă venirea 
Domnului nu lenevesc. Așteptarea venirii lui Hristos are ca scop 
să-i facă pe oameni să se teamă de Domnul și de judecăţile Lui 
asupra neascultării. Ea trebuie să le deschidă ochii faţă de păcatul 
cel mare al lepădării darurilor milei Sale. Aceia care veghează în 
vederea venirii Domnului își curăţă sufletele prin ascultare de 
adevăr. Şi împletesc cu vegherea atentă o activitate plină de zel. 
Pentru că știu că Domnul este la ușă, zelul lor este înviorat și ei 
colaborează cu fiinţele cerești în lucrarea pentru salvarea 
sufletelor. Aceștia sunt slujitorii credincioși și înţelepţi, care dau 
celor din casa Domnului „partea lor de hrană la timpul cuvenit” 
(Luca 12,42). Ei vestesc adevărul care este de folos în vremea 
aceasta. După cum Enoh, Noe, Avraam și Moise au vestit adevărul, 
fiecare pentru vremea lui, tot astfel și slujitorii lui Hristos dau 
acum o avertizare deosebită pentru generaţia lor. 

Dar Hristos scoate în evidenţă încă o clasă: „Dacă este un rob 
rău, care zice în inima lui: "Stăpânul meu zăbovește să vină! Dacă 
va începe să bată pe tovarășii lui de slujbă și să mănânce și să bea 

cu bețivii, stăpânul robului aceluia va veni în ziua în care el nu se 
așteaptă și în ceasul pe care nu-l știe”. 

Robul cel rău zice în inima lui: „Domnul meu zăbovește să vină 
El nu spune că Hristos nu va veni. Nu ia în râs ideea celei de a 
Doua Veniri a Lui. Dar în inimă, prin purtarea și cuvintele lui, el 
declară că venirea Domnului întârzie. El izgonește din mintea altora 
convingerea că Domnul vine în curând. Influenţa lui îi duce pe 
oameni la o amânare neglijentă și sfidătoare în comportarea lor. Ei 
sunt întăriți în viaţa lumească și în nepăsare. Pasiuni firești și gânduri 
stricate pun stăpânire pe mintea lui. Servul cel rău mănâncă și bea 
cu beţivii, se unește cu lumea în căutarea de plăceri. El îi bate pe 
cei ce sunt împreună-slujitori cu el, acuzându-i și calomniindu-i pe 
cei care sunt credincioși faţă de Domnul lor. El se asociază cu 
lumea. Cu cât se aseamănă mai mult cu ea, cu atât înaintează în 
nelegiuire. Este o asociere groaznică. Împreună cu lumea, el este 
prins în lat. „Stăpânul robului aceluia va veni în ceasul pe care 
nu-l știe, îl va tăia în două și soarta lui va fi soarta făţarnicilor.” 

„Dacă nu veghezi, voi veni ca un hoţ și nu vei ști în care ceas voi 
veni peste tine” (Apocalipsa 3,3). Venirea lui Hristos va fi o surpriză 
pentru învățătorii mincinoși. Ei zic: „Pace și liniște”. La fel ca preoții 
și învățătorii dinaintea căderii Ierusalimului, ei caută ca biserica să 
se bucure de prosperitate și slavă. Interpretează semnele timpului 
ca preînchipuind lucrul acesta. Dar ce zice Cuvântul Inspirației? 
„O prăpădenie neașteptată va veni peste ei” (1 Tesaloniceni 5,3). 
Asupra tuturor acelora care locuiesc pe fața pământului, asupra 
tuturor acelora care fac din lumea aceasta locuinţa lor, ziua 
Domnului va fi ca o capcană. Ea vine ca un hoţ, pe furiș. 

Lumea, plină de răzvrătire și plăceri nelegiuite, a adormit în 
siguranţa firească. Oamenii consideră că venirea Domnului este 
departe. Ei râd de avertismente. Cu îngâmfare, se spune: „Toate 
rămân așa cum erau de la începutul zidirii”. „Mâine vom face tot 
ca azi, ba încă și mai rău!” (2 Petru 3,4; Isaia 56,12). Ne vom 
afunda și mai mult în iubirea de plăceri. Dar Hristos zice: „lată, 
Eu vin ca un hoț” (Apocalipsa 16,15). Tocmai în timpul când 
lumea întreabă în batjocură: „Unde este făgăduinţa venirii Lui?”, 
se împlinesc semnele. Când se strigă „pace și liniște”, vine deodată 
distrugerea. Când batjocoritorul, cel care leapădă adevărul, a 


|> 


devenit îndrăzneţ, când oamenii caută să câștige bani fără să țină 
seama de principii, când cercetătorul caută cunoștințe de tot felul, 
dar numai din Biblie nu, Hristos vine ca un hot. 

Totul se agită în lume. Semnele timpului sunt de rău augur. 
Evenimentele gata să izbucnească își aruncă deja umbrele. Spiritul 
lui Dumnezeu Se retrage de pe pământ și nenorociri după 
nenorociri vin pe apă și pe uscat. Au loc furtuni mari, cutremure 
de pământ, incendii, inundaţii, crime de tot felul. Cine poate citi 
viitorul? Unde este siguranța? Siguranţa nu este în nimic din cele 
pământești sau omenești. Oamenii se grupează rapid sub steagul 
pe care și l-au ales. Cu neliniște, așteaptă și urmăresc mișcările 
conducătorilor lor. Sunt însă și unii care așteaptă, veghează și 
lucrează pentru arătarea Domnului nostru. O altă clasă se aliază 
sub conducerea primului mare apostat. Puţini sunt aceia care cred 
din toată inima și din tot sufletul că avem de evitat un iad și că 
avem de câștigat un cer. 

Criza se furișează asupra noastră. Soarele strălucește pe cer, 
urmându-și cursul obișnuit, și cerurile încă mai spun slava lui 
Dumnezeu. Oamenii încă mai mănâncă și beau, sădesc şi zidesc, 
se căsătoresc și aranjează căsătorii. Negustorii încă mai cumpără 
și mai vând. Oamenii încă se mai aruncă unii asupra altora, 
luptându-se pentru locul cel mai de frunte. Iubitorii de plăceri 
încă se mai duc cu grămada la teatre, la curse de cai, la jocuri de 
noroc. Deşi se manifestă cea mai mare agitaţie, ceasul de probă 
este aproape să se încheie și fiecare caz este pe punctul de a fi 
hotărât pentru veșnicie. Satana vede că timpul lui este scurt. El 
și-a pus toţi agenţii la lucru pentru ca oamenii să fie amăgiţi, 
înșelaţi, ocupati și vrăjiți, până când va trece ziua cercetării și ușa 
milei se va închide pentru totdeauna. 

Cu solemnitate, străbătând veacurile, vin până la noi cuvintele 
de avertizare, rostite de Domnul pe Muntele Măslinilor: „Luaţi 
seama la voi înșivă, ca nu cumva să vi se îngreuneze inimile cu 
îmbuibare de mâncare și băutură și cu îngrijorările vieţii acesteia, 
și astfel ziua aceea să vină fără veste asupra voastră”. „Vegheaţi 
dar în tot timpul și rugaţi-vă ca să aveţi putere să scăpaţi de toate 
lucrurile acestea, care se vor întâmpla, și să staţi în picioare înaintea 
Fiului omului.” 

CAPITOLUL 70 


„ACEŞTI FOARTE NEÎNSEMNAŢI 
FRAŢI Al MEI” 


Dar iubirea lui Hristos nu este restrânsă la o 
anumită clasă de oameni. El Se identifică în acelaşi 
fel cu fiecare copil al omenirii. El a devenit membru 
al familiei pământeşti, pentru ca noi să putem deveni 
membri ai familiei cereşti. El este Fiul omului şi, în 

felul acesta, frate cu fiecare copil al lui Adam. 


„CÂND VA VENI FIUL OMULUI în slava Sa, cu toţi sfinții îngeri, 
va şedea pe scaunul de domnie al slavei Sale. Toate neamurile vor 
fi adunate înaintea Lui. El îi va despărţi pe unii de alţii...” În felul 
acesta a zugrăvit Hristos înaintea ucenicilor scena din ziua cea 
mare a judecății. În acel moment se aflau pe Muntele Măslinilor. 
EI a spus că hotărârea ce se va lua atunci va depinde de un singur 
lucru. Când popoarele vor fi adunate înaintea Lui, vor fi acolo 
numai două clase și viitorul lor în veșnicie va fi hotărât de ceea ce 
au făcut sau au neglijat să facă pentru EIl, în persoana celor săraci 
și suferinzi. 

În ziua aceea, în loc să prezinte marea lucrare pe care El a 
făcut-o, dându-Și viaţa pentru mântuirea oamenilor, Hristos le 
va arăta lucrarea plină de credință pe care au făcut-o ei pentru 
El. Celor pe care îi va așeza la dreapta Sa, le va zice: „Veniti, 
binecuvântaţii Tatălui Meu, de moşteniţi Împărăţia care v-a fost 
pregătită de la întemeierea lumii. Căci am fost flămând și Mi-aţi 
dat de mâncat; Mi-a fost sete și Mi-aţi dat de băut, am fost străin 
și M-aţi primit; am fost gol și M-aţi îmbrăcat; am fost bolnav și 
ați venit să Mă vedeţi; am fost în temniţă și aţi venit pe la Mine”. 


Capitolul acesta se bazează pe cele relatate în Matei 25,31-46. 


Dar aceia pe care Hristos îi laudă nu vor ști că I-au servit Lui. La 
întrebările lor neliniștite, El va răspunde: „Ori de câte ori ați făcut 
aceste lucruri unuia dintre acești foarte neînsemnați frați ai Mei, 
Mie Mi le-aţi făcut”. 

lisus le-a spus ucenicilor că aveau să fie urâţi de toţi oamenii, 
persecutați și chinuiți. Mulţi urmau să fie izgoniți din casele lor și 
aduși la sărăcie. Mulţi aveau să fie în suferinţă din cauza bolii și a 
lipsurilor. Mulţi aveau să fie aruncaţi în închisoare. Tuturor 
acelora care renunţau la prieteni și familii pentru Numele Lui, 
le-a făgăduit însutit în viaţa aceasta. Acum i-a asigurat de o 
binecuvântare deosebită pe toți cei care aveau să le slujească 
fraţilor lor. În toţi aceia care suferă pentru Numele Meu, a zis 
lisus, trebuie să Mă recunoașteţi pe Mine. După cum Mi-aţi slujit 
Mie, așa să le slujiţi și lor. Aceasta este dovada că sunteţi ucenicii 
Mei. 

Toţi aceia care, prin nașterea din nou, au intrat în familia 
cerească sunt în mod special fraţi ai Domnului. Iubirea lui Hristos 
îi leagă pe membrii familiei Sale și oriunde se manifestă această 
iubire, se descoperă și înrudirea aceasta dumnezeiască. „Oricine 
iubește este născut din Dumnezeu și cunoaște pe Dumnezeu” (1 
Ioan 4,7). 

Cei pe care Hristos îi va lăuda la judecată au cunoscut poate 
puţină teologie, dar au cultivat principiile Lui. Prin influența 
Duhului Sfânt, ei au fost o binecuvântare pentru cei din jurul lor. 
Chiar și printre păgâni sunt unii care au cultivat spiritul bunătăţii; 
înainte să fi ajuns cuvintele vieţii la urechile lor, ei s-au purtat 
prietenește cu misionarii și i-au ajutat chiar cu riscul vieții. Printre 
păgâni există unii care se închină lui Dumnezeu în neștiința lor, 
unii cărora nu le-a fost adusă niciodată lumina prin vreun mijloc 
omenesc, dar care nu vor pieri. Cu toate că nu cunosc legea scrisă 
a lui Dumnezeu, ei au auzit glasul Lui vorbindu-le prin natură și 
au făcut lucrurile cerute de lege. Faptele lor dau dovadă că Duhul 
Sfânt le-a atins inima și sunt recunoscuţi ca fii ai lui Dumnezeu. 

Cât de surprinși și bucuroși vor fi cei umili, dintre neamuri și 
păgâni, când vor auzi de pe buzele Mântuitorului: „Ori de câte 
ori aţi făcut aceste lucruri unuia dintre acești foarte neînsemnaţi 

frați ai Mei, Mie Mi le-aţi făcut!” Cât de fericită va fi inima Iubirii 
Infinite când urmașii Săi vor asculta cu surprindere și bucurie 
cuvintele de aprobare! 

Dar iubirea lui Hristos nu este restrânsă la o anumită clasă de 
oameni. El Se identifică în același fel cu fiecare copil al omenirii. 
El a devenit membru al familiei pământești, pentru ca noi să putem 
deveni membri ai familiei cerești. El este Fiul omului și, în felul 
acesta, frate cu fiecare copil al lui Adam. Urmașii Lui nu trebuie 
să se simtă despărțiți de lumea care piere în jurul lor. Ei sunt o 
parte din uriașa țesătură a omenirii, iar Cerul îi consideră fraţi cu 
păcătoşii și cu sfinţii. Iubirea lui Hristos îl îmbrățișează pe cel 
decăzut, rătăcit și păcătos; și fiecare faptă de bunătate îndeplinită 
pentru înălțarea unui suflet căzut, fiecare faptă de milă este primită 
ca fiind făcută pentru El. 

Îngerii cerului sunt trimiși să le slujească acelora care vor moșteni 
mântuirea. Noi nu știm cine sunt ei. Până acum nu s-a descoperit 
cine va birui și va avea parte de moștenirea sfinților în lumină, dar 
îngerii cerului trec de-a lungul și de-a latul pământului, căutând să-i 
mângâie pe cei întristaţi, să-i apere pe cei aflaţi în primejdie, să câștige 
inima oamenilor pentru Hristos. Nimeni nu este neglijat sau trecut 
cu vederea. Dumnezeu nu face deosebire între oameni și are aceeași 
grijă pentru toate ființele pe care le-a creat. 

Când deschizi ușa pentru cei nevoiaşi și suferinzi ai lui Hristos, 
primeşti îngeri nevăzuţi. Primeşti astfel tovărășia fiinţelor cerești. 
Ele aduc o atmosferă sfântă de bucurie și pace. Vin cu laude pe 
buze și în ceruri se aude ecoul laudelor. Fiecare faptă de milă 
făcută aici, jos, pe pământ, are efectul unei muzici minunate sus, 
în cer. De pe tronul Său, Tatăl îi consideră pe lucrătorii neegoiști 
ca fiind cea mai prețioasă comoară. 

Cei de la stânga lui Hristos, cei care L-au neglijat în persoana 
celor săraci și suferinzi, nu și-au dat seama de vinovăția lor. Satana 
i-a orbit și ei nu au înţeles ce le datorau fraților lor. Ei au fost 
absorbiți de eul lor și nu s-au îngrijit de nevoile altora. 

Dumnezeu le-a dat bogăţie celor bogaţi ca să-i ajute şi să-i 
mângâie pe copiii Lui aflaţi în suferință, dar, prea adesea, ei sunt 
nepăsători față de nevoile altora. Se cred superiori fraţilor lor 


săraci. Nu se așază în locul omului sărac. Ei nu înţeleg ispitele și 
luptele celui sărac şi mila piere din inima lor. În locuinţe 
costisitoare și biserici fastuoase, cei bogaţi se despart de săraci; 
mijloacele materiale, pe care Dumnezeu li le-a dat pentru a-i 
binecuvânta pe cei nevoiaşi, sunt cheltuite pentru a hrăni mândria 
și egoismul. Zilnic, săracii sunt jefuiți de învățătura pe care ar 
trebui să o primească despre mila fără margini a lui Dumnezeu, 
căci El a luat suficiente măsuri pentru ca ei să fie mângâiaţi în 
lipsurile vieţii. Ei sunt nevoiţi să simtă sărăcia care le limitează 
viaţa și sunt deseori ispitiți să devină invidioși, geloși și plini de 
bănuieli rele. Aceia care n-au simţit povara lipsurilor îi tratează 
prea adesea pe cei săraci în chip dispreţuitor și îi fac să simtă că 
sunt priviți ca oameni săraci. 

Dar Hristos vede toate acestea și zice: Eu am fost flămând și 
însetat. Am fost străin. Am fost bolnav. Am fost închis. În timp 
ce voi petreceaţi la mesele voastre îmbelșugate, Eu flămânzeam 
prin colibe sau pe ulițe pustii. În timp ce voi mâncaţi în casele 
voastre luxoase, Eu nu aveam unde să-Mi plec capul. În timp ce 
voi vă adunaţi haine bogate, Eu eram gol. În timp ce voi vă ţineaţi 
de distracţii, Eu zăceam în închisoare. 

Când aţi drămuit pâinea pentru săracii care flămânzesc, când 
le-aţi dat hainele cele uzate ca să-i feriţi de gerul mușcător, v-aţi 
amintit voi că le dădeați Domnului măririi? În toate zilele vieții 
voastre, am fost aproape de voi în persoana celor suferinzi, dar voi 
nu M-aţi căutat. N-aţi vrut să fiți în tovărășia Mea. Nu vă cunosc. 

Mulţi cred că ar fi un mare privilegiu să viziteze locurile unde 
a trăit Hristos pe pământ, să-și poarte pașii pe unde a mers EI și 
să privească lacul pe malul căruia ÎI plăcea să stea când îi învăța 
pe oameni, dealurile și văile asupra cărora adesea I se odihneau 
privirile. Dar nu este nevoie să mergem la Nazaret, Capernaum 
sau Betania ca să umblăm pe urmele lui lisus. Putem găsi urmele 
Lui lângă patul celui bolnav, în colibele sărăciei, pe străzile prea 
aglomerate ale marilor orașe și în tot locul unde inima omului are 
nevoie de mângâiere. Făcând așa cum a făcut lisus când era pe 
pământ, vom merge pe urmele Lui. 

Toţi pot găsi ceva de făcut. „Pe săraci totdeauna îi aveți cu 
voi” (loan 12,8), a zis lisus, și nimeni nu trebuie să creadă că nu 
se găsește loc unde să poată lucra pentru El. Milioane și milioane 
de suflete gata să piară, legate în lanţurile neștiinţei și ale păcatului, 
n-au auzit niciodată despre iubirea lui lisus pentru ele. Dacă am 
fi în situaţia lor, ce am dori să facă pentru noi? Atât cât stă în 
puterea noastră, avem obligația imperioasă să facem totul pentru 
acești oameni. Regula de viaţă a lui Hristos, în faţa căreia, în ziua 
judecății, fiecare va sta sau va cădea, este aceasta: „Tot ce voiți să 
vă facă vouă oamenii, faceţi-le și voi la fel” (Matei 7,12). 

Mântuitorul Și-a dat viaţa prețioasă ca să întemeieze o biserică 
în stare să îngrijească de sufletele întristate și ispitite. O grupă de 
credincioși poate fi săracă, needucată și necunoscută, dar, în 
Numele lui Hristos, ea poate face, în familie, între vecini, în 
biserică și chiar în locurile mai îndepărtate, o lucrare ale cărei 
urmări să ţină cât veșnicia. 

Tocmai din pricină că lucrarea aceasta este neglijată, mulți 
ucenici tineri nu depășesc abc-ul experienţei creștine. Ei ar fi putut 
să țină aprinsă lumina care a strălucit în inimile lor atunci când 
lisus le-a spus: „Iertate îți sunt păcatele”, dacă ar fi oferit ajutor 
celor lipsiți. Energia neobosită, care este adesea un izvor de 
primejdie pentru tineri, poate fi îndrumată pe căi din care ar curge 
râuri de binecuvântări. Eul ar fi uitat în lucrarea plină de râvnă 
de a face bine altora. 

Marele Păstor le va sluji celor care slujesc altora. Ei vor bea 
din apa vie și vor fi mulţumiţi. Nu vor umbla după plăceri 
ațâţătoare sau după schimbări în viaţă. Marele subiect care-i va 
interesa va fi cum să salveze sufletele care sunt gata să piară. 
Legăturile sociale vor fi folositoare. Iubirea Răscumpărătorului 
va uni toate inimile. 

Când ne vom da seama că suntem împreună lucrători cu 
Dumnezeu, făgăduinţele Lui nu vor fi rostite cu nepăsare. Ele ne 
vor mistui inima și ne vor arde buzele. Când Moise a fost chemat 
să lucreze pentru un popor ignorant, nedisciplinat și răzvrătit, 
Dumnezeu i-a dat făgăduinţa: „Voi merge Eu Însumi cu tine și îți 
voi da odihnă”. Și El a zis: „Eu voi fi negreșit cu tine” (Exodul 


33,14; 3,12). Făgăduinţa aceasta este pentru toți cei care lucrează 
în locul lui Hristos pentru cei suferinzi și întristați. 

Iubirea pentru om este manifestarea pe pământ a iubirii lui 
Dumnezeu. Tocmai pentru a sădi această iubire în noi, pentru a 
ne face copii ai unei singure familii, Împăratul slavei S-a făcut 
una cu noi. Şi când vor fi împlinite cuvintele Lui de despărțire: 
„Să vă iubiţi unii pe alţii cum v-am iubit Eu” (loan 15,12), când 
noi vom iubi lumea așa cum a iubit-o El, atunci, în ceea ce ne 
privește, misiunea Lui este împlinită. Suntem pregătiți pentru cer, 
deoarece avem cerul în inimă. 

„Izbăvește pe cei târâţi la moarte și scapă pe cei ce sunt aproape 
să fie junghiaţi. Dacă zici: 'Ah! N-am știut!'... Crezi că nu vede 
Cel ce cântărește inimile și Cel ce veghează asupra sufletului tău? 
Şi nu va răsplăti El fiecăruia după faptele lui?” (Proverbe 
24,11.12). În ziua cea mare a judecății, cei care n-au lucrat pentru 
Hristos, cei care au lenevit, gândindu-se numai la ei și îngrijindu- 
se doar de ei, vor fi puşi de Judecătorul a tot pământul împreună 
cu cei care au făcut răul. Ei primesc aceeași condamnare. 

Fiecărui suflet i s-a dat o însărcinare. Pe fiecare îl va întreba 
Marele Păstor: „Unde este turma care-ţi fusese dată”, turma ta cea 
frumoasă? Și ce vei zice când te va pedepsi? (Ieremia 13,20.21). 

Cu spiritul pe care-l aveau atunci, niciunul dintre ei 
nu era pregătit pentru părtăşia cu Hristos. Până 
când nu erau aduși la umilință şi iubire, nu erau 

pregătiți să ia parte la cina pascală sau să fie părtaşi 

la slujba de amintire, pe care Hristos era gata să o 

instituie. Inima lor trebuia să fie curătită... Acum, cu 

inima supusă şi recunoscătoare, puteau primi 
cuvintele lui Hristos. 


ÎN CAMERA DE SUS a unei locuinţe din Ierusalim, Hristos stătea 
la masă cu ucenicii. Ei se adunaseră să sărbătorească Paștele. 
Mântuitorul dorise să petreacă această sărbătoare singur cu cei 
doisprezece. EI ştia că Îi venise ceasul. El Însuşi era adevăratul 
miel pascal și, în ziua când se mânca Paștele, El trebuia să fie 
jertfit. Era gata să bea cupa mâniei; în curând trebuia să primească 
ultimul botez al suferinţei. Dar Îi mai rămâneau câteva ceasuri 
liniștite, și acestea urmau să fie folosite pentru binele iubiţilor Săi 
ucenici. 

Întreaga viață a lui Hristos a fost o viață de slujire neegoistă. 
„N-a venit să I se slujească, ci El să slujească” (Matei 20,28) 
fusese învăţătura dată de fiecare faptă a Lui. Dar ucenicii nu 
primiseră încă învăţătura. La această ultimă Cină de Paște, Iisus 
a repetat învățătura printr-o ilustrație pe care le-a întipărit-o pentru 
totdeauna în minte și în inimă. 

Întâlnirile lui Iisus cu ucenicii, foarte mult apreciate de ei toți, 
erau, de obicei, prilejuri de bucurie liniștită. Cina de Paște se 
bucurase întotdeauna de un deosebit interes; dar, de data aceasta, 


Capitolul acesta se bazează pe cele relatate în Luca 22,7-18.24; Ioan 13,1-17. 


Iisus era tulburat. Inima Lui era împovărată și faţa Îi era umbrită. 
Când S-a întâlnit cu ucenicii în camera de sus, ei și-au dat seama 
că sufletul Îi era adânc împovărat și, cu toate că nu știau cauza, 
simțeau durerea împreună cu El. 

Când erau adunaţi în jurul mesei, El a spus pe un ton de 
profundă tristeţe: „Am dorit mult să mănânc Paștele acestea cu 
voi, înainte de patima Mea; căci vă spun că, de acum încolo, nu le 
voi mai mânca până la împlinirea lor în Împărăţia lui Dumnezeu”. 
Și a luat un pahar, a mulțumit lui Dumnezeu, și a zis: "Luaţi 
paharul acesta și împărțiţi-l între voi; pentru că vă spun că nu voi 
mai bea de acum încolo din rodul viței, până când va veni 
Împărăţia lui Dumnezeu”. 

Hristos știa că sosise timpul ca El să plece din lumea aceasta, 
să meargă la Tatăl. Şi, fiindcă îi iubea pe ai Săi, care erau în lume, 
i-a iubit până la capăt. Umbra crucii se lăsa deja peste El, iar 
inima Îi era chinuită de durere. Ştia că va fi părăsit în ceasul în 
care va fi trădat. Știa că va fi omorât prin cel mai umilitor mijloc 
la care erau supuși criminalii. Cunoștea nerecunoștinţa și 
cruzimea acelora pe care venise să-i salveze. Știa cât de mare era 
sacrificiul pe care trebuia să-l facă și pentru câţi acesta avea să fie 
în zadar. Știind tot ce urma să se întâmple, fără îndoială, ar fi 
putut să fie apăsat de gândul propriei umilinţe și suferințe. Dar 
EI i-a privit pe cei doisprezece care fuseseră cu EI ca fiind ai Săi 
și care urmau să rămână să lupte în lume, după ce vor fi trecut 
ocara, întristarea și chinurile Lui. Gândurile cu privire la ceea ce 
avea să sufere erau întotdeauna legate de ucenicii Săi. El nu Se 
gândea la Sine. Mintea Îi era stăpânită mai mult de grija pentru 
ei. 

În această ultimă seară cu ucenicii, Iisus avea să le spună multe. 
Dacă ar fi fost pregătiți să primească ce dorea El să le dea, ar fi 
fost scăpaţi de durerea care le zdrobea inima, de dezamăgire și 
de necredință. Dar lisus a văzut că ei nu puteau să suporte ceea 
ce avea să le spună. În timp ce le privea fețele, cuvintele de 
avertisment și de mângâiere I s-au oprit pe buze. Clipele treceau 
în tăcere. lisus părea că așteaptă. Ucenicii erau stingheriţi. Se 
părea că simpatia și duioșia trezite în inima lor de durerea lui 

Hristos trecuseră. Cuvintele Lui triste, care arătau către propria 
suferință, făcuseră o slabă impresie. Privirea cu care se uitau unii 
la alții arăta că sunt plini de gelozie și luptă. 

Între ei „s-a iscat și o ceartă, ca să știe care din ei avea să fie 
socotit ca cel mai mare”. Această luptă, dusă în faţa lui Hristos, 
ÎI întrista şi-L rănea. Ucenicii se agăţau de ideea lor preferată, că 
Hristos Îşi va arăta puterea şi va lua tronul lui David. Fiecare 
nutrea în inimă dorinţa de a avea locul cel mai de seamă din 
împărăție. Ei se comparau unii cu alţii și fiecare se considera ca 
fiind cel mai bun, în loc să-i privească pe fraţii lui ca fiind mai de 
preţ. Cererea lui Iacov și a lui loan de a sta la dreapta și la stânga 
tronului lui Hristos trezise nemulțumirea celorlalți. Faptul că cei 
doi fraţi îndrăzniseră să ceară poziţia cea mai înaltă îi iritase atât 
de mult pe cei zece, încât erau ameninţaţi cu înstrăinarea. Li se 
părea că erau judecaţi greșit și că atât credincioșşia, cât și talentele 
lor nu erau preţuite. Iuda era cel mai aspru cu Iacov și loan. 

Când ucenicii au intrat în camera cinei, inima lor era plină de 
resentimente. Iuda s-a înghesuit lângă Hristos, la stânga; loan 
era în dreapta. Dacă era un loc mai de frunte, Iuda era hotărât 
să-l aibă, și locul cel mai de frunte era considerat a fi cel de lângă 
Hristos. Dar Iuda era un trădător. 

Se mai ridicase o cauză de neînțelegere. Era obiceiul ca, la 
zilele de sărbătoare, un slujitor să spele picioarele oaspeţilor. Și 
de data aceasta se făcuseră pregătiri pentru slujire. Vasul cu apă, 
ligheanul și ștergarul erau acolo, gata pentru spălarea picioarelor, 
dar nu era niciun slujitor de faţă și ar fi trebuit ca ucenicii să facă 
lucrul acesta. Însă fiecare dintre ei, mânat de mândria lui rănită, 
s-a hotărât să nu facă lucrarea de slujitor. Toţi se arătau 
nepăsători, ca și când n-ar fi știut că aveau ceva de făcut. Prin 
tăcerea lor, refuzau să se umilească. 

Cum putea să aducă Hristos aceste biete suflete la acea stare, 
în care Satana să nu poată să câștige o biruinţă definitivă asupra 
lor? Cum putea EI să le arate că o simplă mărturisire a uceniciei 
nu făcea din ei adevăraţi ucenici și nici nu le asigura un loc în 
Împărăţia Lui? Cum putea El să le arate că adevărata măreție 
constă în slujire din iubire, într-o reală umilință? Cum putea El 


să aprindă iubirea în inima lor și să-i facă în stare să înţeleagă ce 
dorea să le spună? 

Ucenicii nu făceau nicio mișcare pentru a sluji unul altuia. 
lisus a așteptat un timp, să vadă ce vor face. Apoi EI, Învățătorul 
ceresc, S-a ridicat de la masă. Lăsând la o parte veșmântul care 
l-ar fi împiedicat mișcările, a luat ștergarul și S-a încins. Ucenicii 
priveau surprinși și plini de interes și, în tăcere, așteptau să vadă 
ce va urma. „Apoi a turnat apă într-un lighean și a început să 
spele picioarele ucenicilor și să le șteargă cu ștergarul cu care era 
încins.” Fapta aceasta a deschis ochii ucenicilor. O rușine și o 
amară umilinţă le-au umplut inima. Au înţeles mustrarea nerostită 
și s-au văzut într-o lumină cu totul nouă. 

În felul acesta Şi-a arătat Hristos iubirea față de ucenici. 
Spiritul lor egoist L-a umplut de întristare, dar n-a intrat în dispută 
cu ei cu privire la problema lor. În schimb, le-a dat o pildă pe 
care ei să n-o uite niciodată. Iubirea Lui pentru ei nu putea fi 
tulburată prea ușor, nici stinsă. El știa că Tatăl dăduse toate 
lucrurile în mâinile Lui și că El Însuși venea de la Dumnezeu și 
Se ducea la Dumnezeu. Era deplin conștient de divinitatea Sa, 
dar a lăsat la o parte coroana împărătească și îmbrăcămintea de 
domn și a luat chip de rob. Una dintre ultimele fapte pe care le-a 
făcut cât a trăit pe pământ a fost aceea de a Se încinge și de a face 
o lucrare de rob. 

Înainte de Paște, Iuda se întâlnise pentru a doua oară cu preoții 
și cărturarii și se înțeleseseră să-L dea pe Iisus în mâinile lor. 
Totuși, după aceea, s-a amestecat cu ceilalți ucenici, ca și cum n-ar 
fi fost vinovat de nimic, și se interesa de lucrările de pregătire 
pentru sărbătoare. Ucenicii nu știau nimic despre planurile lui 
Iuda. Numai lisus putea să-i cunoască taina. Cu toate acestea, nu 
l-a demascat. Iisus îl iubea din toată inima. Simţea pentru el aceeași 
povară ca pentru lerusalim, când a plâns pentru cetatea nepocăită. 
Inima Lui plângea: „Cum pot să te părăsesc?” Puterea constrân- 
gătoare a acestei iubiri a fost simțită de Iuda. Când mâinile 
Mântuitorului i-au spălat picioarele murdare și le-au șters cu 
ștergarul, inima lui Iuda s-a cutremurat de dorinţa ca atunci și 
acolo să-și mărturisească păcatul. Dar n-a vrut să se umilească. 

Și-a împietrit inima și nu s-a pocăit, iar vechile porniri, date pentru 
o clipă la o parte, au ajuns din nou să-l stăpânească. Iuda s-a 
simțit jignit de faptul că Hristos le spăla picioarele ucenicilor. 
Dacă Iisus Se putea umili în felul acesta, gândea el, nu putea să 
fie împăratul lui Israel. Toate speranțele de a fi onorat într-o 
împărăție pământească erau acum spulberate. Iuda era mulțumit 
că nu se putea câștiga nimic urmându-L pe Hristos. După ce L-a 
văzut că Se înjosește, cum credea el, s-a decis să se lepede de El și 
să susţină că s-a înșelat. Era stăpânit de un demon și s-a hotărât 
să desăvârșească lucrarea pe care o acceptase, de a-L trăda pe 
Domnul său. 

Alegându-și locul la masă, Iuda a încercat să se așeze în frunte, 
iar Hristos, ca slujitor, l-a servit primul. loan, împotriva căruia 
Iuda avusese atâta necaz, a fost lăsat la urmă. Dar loan n-a luat 
lucrul acesta ca pe o mustrare sau o lipsă de consideraţie. Ucenicii 
au fost foarte mult mișcaţi, urmărind lucrarea lui Hristos. Când a 
venit rândul lui Petru, el I-a zis înmărmurit: „Doamne, Tu să-mi 
speli mie picioarele?” Umilinţa lui Hristos i-a sfâșiat inima. Se 
simţea cuprins de o mare rușine la gândul că niciunul dintre ucenici 
nu făcuse serviciul acesta. „Ce fac Eu”, i-a zis Hristos, „tu nu 
pricepi acum, dar vei pricepe după aceea.” Petru nu putea suporta 
să-L vadă pe Domnul său, pe care-L considera Fiul lui Dumnezeu, 
îndeplinind lucrarea unui slujitor. Tot sufletul lui s-a ridicat 
împotriva acestei umilinţe. El nu-și dădea seama că tocmai pentru 
aceasta venise Hristos în lume. Cu glasul hotărât, el a zis: 
„Niciodată nu-mi vei spăla picioarele!” 

Hristos i-a zis lui Petru cu solemnitate: „Dacă nu te spăl 
Eu, nu vei avea parte deloc cu Mine”. Serviciul pe care-l refuza 
Petru preînchipuia o curăţire mai înaltă. Hristos venise să spele 
inima întinată de păcat. Nelăsându-L pe Hristos să-i spele 
picioarele, Petru refuza curățirea mai înaltă, cuprinsă în cea 
umilă. De fapt, el ÎI lepăda pe Domnul său. Nu este o umilință 
pentru Domnul, dacă este lăsat să lucreze pentru curățirea 
noastră. Adevărata umilinţă este să primeşti cu inima recu- 
noscătoare orice lucrare făcută în favoarea ta și să lucrezi cu 
sârguinţă în slujba lui Hristos. 


La cuvintele: „Dacă nu te spăl Eu, nu vei avea parte deloc cu 
Mine”, Petru a renunţat la mândria și încăpăţânarea sa. El nu 
putea să suporte gândul despărțirii de Hristos — aceasta ar fi 
însemnat pentru el moarte. „Nu numai picioarele”, a zis el, „dar 
și mâinile și capul.” Iisus i-a zis: „Cine s-a scăldat n-are trebuinţă 
să-și spele decât picioarele, ca să fie curat de tot”. 

Cuvintele acestea înseamnă mai mult decât curăţire trupească. 
Hristos vorbește și de o curăţare mai înaltă, care este simbolizată 
prin cea umilă, a picioarelor. Acela care venea de la baie era curat, 
dar picioarele din sandale se umpleau repede de praf și trebuiau 
să fie spălate din nou. La fel și Petru și fraţii lui fuseseră spălaţi în 
marele izvor deschis pentru păcat și necurăţie. Hristos îi 
recunoștea ca fiind ai Lui. Dar ispita îi dusese la rău și încă aveau 
nevoie de harul Lui curăţitor. Când lisus S-a încins cu ștergarul 
pentru a spăla praful de pe picioarele lor, El dorea ca prin acest 
lucru să spele înstrăinarea, gelozia și mândria din inimile lor. 
Lucrarea aceasta era mult mai de valoare decât spălarea 
picioarelor lor prăfuite. Cu spiritul pe care-l aveau atunci, niciunul 
dintre ei nu era pregătit pentru părtășia cu Hristos. Până când nu 
erau aduși la umilinţă și iubire, nu erau pregătiţi să ia parte la 
cina pascală sau să fie părtași la slujba de amintire, pe care Hristos 
era gata să o instituie. Inima lor trebuia să fie curăţită. Mândria și 
interesul egoist dăduseră naștere la dezbinare și ură, dar Iisus 
îndepărtase toate acestea la spălarea picioarelor. Se făcuse o 
schimbare de sentimente. Privind la ei, lisus putea să zică: „Voi 
sunteți curaţi”. Acum se restabilise legătura dintre inimi, precum 
și iubirea unul față de altul. Ei deveniseră umili și gata să primească 
învăţătura. În afară de Iuda, fiecare era gata să cedeze locul cel 
mai de frunte celuilalt. Acum, cu inima supusă și recunoscătoare, 
puteau primi cuvintele lui Hristos. 

La fel ca Petru și fraţii lui, și noi am fost spălaţi în sângele lui 
Hristos, dar adesea curăţia inimii este întinată prin atingerea de 
cele rele. Trebuie să venim la Hristos pentru harul Lui curăţitor. 
Petru se îngrozea la gândul că mâinile Domnului și Învăţătorului 
lor ating picioarele lui murdare; dar de câte ori nu atingem noi, 
cu inimile noastre păcătoase și întinate, inima lui Hristos! Cât de 

dureroase sunt pentru El caracterul nostru rău, deșertăciunea și 
îngâmfarea noastră! Totuși trebuie să aducem la El toate 
slăbiciunile și faptele noastre murdare. Numai El ne poate curăți. 
Noi nu suntem pregătiți pentru părtășia cu El decât atunci când 
suntem curăţiți prin puterea Lui. 

lisus le-a spus ucenicilor: „Voi sunteţi curaţi, dar nu toţi”. El 
spălase picioarele lui Iuda, dar inima acestui ucenic nu I se predase. 
Ea nu era curăţită. Iuda nu se supusese lui Hristos. 

După ce a spălat picioarele ucenicilor, Hristos Și-a luat 
veșmântul, S-a aşezat la masă și le-a spus: „Înţelegeți voi ce v-am 
făcut Eu? Voi Mă numiţi: "Învățătorul şi Domnul”, și bine ziceți, 
căci sunt. Deci, dacă Eu, Domnul și Învățătorul vostru, v-am 
spălat picioarele, și voi sunteţi datori să vă spălaţi picioarele unii 
altora. Pentru că Eu v-am dat o pildă, ca și voi să faceţi cum am 
făcut Eu. Adevărat, adevărat vă spun, că robul nu este mai mare 
decât domnul său, nici apostolul mai mare decât cel care l-a 
trimis”. 

Hristos voia ca ucenicii Săi să priceapă că, deși le spălase 
picioarele, aceasta nu-l lua nicidecum ceva din demnitate. „Voi 
Mă numiţi "Învățătorul și Domnul”, şi bine ziceţi, căci sunt.” Și, 
fiind cu mult superior, El a dat acestui serviciu frumuseţe și 
însemnătate. Nimeni nu era atât de înălţat ca Hristos și, cu toate 
acestea, El S-a coborât să facă lucrarea cea mai umilă. Pentru ca 
poporul Său să nu fie rătăcit de egoismul care se află de obicei în 
inima firească și care se întărește prin slujirea de sine, Hristos 
Însuși a dat pilda umilinței. El n-a vrut să lase lucrul acesta pe 
seama omului. L-a socotit atât de important, încât El Însuși, Cel 
egal cu Dumnezeu, le-a slujit ucenicilor. În timp ce ei se certau 
pentru locul cel mai de frunte, Acela înaintea căruia trebuie să se 
plece orice genunchi, Cel pe care îngerii slavei ÎI slujesc cu cinste, 
S-a plecat să spele picioarele acelora care ÎI numeau Domn. El a 
spălat chiar și picioarele celui care L-a vândut. 

În viața și învățăturile Sale, Hristos a dat o pildă desăvârşită de 
slujire neegoistă, care își are originea în Dumnezeu. Cel Preaînalt 
nu trăiește pentru Sine. Prin faptul că a creat lumea și că menţine 
toate lucrurile, El slujește fără încetare altora. „EI face să răsară 


soarele Său peste cei răi și peste cei buni și dă ploaie peste cei 
drepți și peste cei nedrepţi” (Matei 5,45). Dumnezeu a încredinţat 
Fiului Său acest ideal al slujirii. Lui lisus I s-a dat să stea în fruntea 
omenirii, pentru ca, prin pilda Sa, să-i înveţe pe alţii ce înseamnă 
să slujească. Întreaga Lui viață a fost condusă de legea slujirii. El 
i-a slujit pe toţi, a servit tuturor. În felul acesta, El a trăit Legea 
lui Dumnezeu și, prin exemplul Său, ne-a arătat cum să ascultăm 
de ea. 

Deseori, lisus încercase să stabilească principiul acesta între 
ucenici. Când Iacov și loan ceruseră să li se dea locul de frunte, 
El a spus: „Oricine vrea să fie mai mare între voi, să fie slujitorul 
vostru” (Matei 20,26). În Împărăţia Mea n-are loc principiul 
preferinţei și al supremaţiei. Singura măreție este măreţia 
umilinţei. Singura deosebire este dată de devotamentul cu care 
le slujim altora. 

Acum, după ce spălase picioarele ucenicilor, El a zis: „V-am 
dat o pildă, ca și voi să faceţi cum am făcut Eu”. În cuvintele 
acestea, Hristos nu recomanda doar simpla ospitalitate. Era de 
înțeles mai mult decât simpla spălare a picioarelor oaspeţilor de 
praful drumului. Hristos instituia acum o slujbă religioasă. Prin 
fapta Domnului, ceremonia aceasta a umilinţei a devenit una dintre 
rânduielile consacrate. Trebuia să fie practicată de ucenici, ca să 
păstreze totdeauna în minte învăţătura Lui despre umilinţă și 
slujire. 

Această orânduire a fost instituită de Hristos ca o pregătire 
pentru Cina Domnului. Câtă vreme se cultivă mândria, discordia 
și lupta pentru întâietate, inima nu poate să intre în părtășie cu 
Hristos. Noi nu suntem pregătiţi să primim împărtășirea cu trupul 
și sângele Lui. De aceea, Hristos a rânduit ca mai întâi să se 
comemoreze scena umilinței Sale. 

Când vin la acest act, copiii lui Dumnezeu trebuie să-și aducă 
aminte de cuvintele rostite de Domnul vieţii și al slavei: „Înţelegeți 
voi ce v-am făcut Eu? Voi Mă numiți: "Învățătorul şi Domnul”, și 
bine ziceti, căci sunt. Deci, dacă Eu, Domnul şi Învățătorul vostru, 
v-am spălat picioarele, și voi sunteţi datori să vă spălaţi picioarele 
unii altora. Pentru că Eu v-am dat o pildă, ca și voi să faceţi cum 

am făcut Eu. Adevărat, adevărat vă spun, că robul nu este mai 
mare decât domnul său, nici apostolul mai mare decât cel ce l-a 
trimis. Dacă știți lucrurile acestea, ferice de voi, dacă le faceți”. 
În om există tendința să se prețuiască pe sine mai mult decât pe 
fratele lui, să lucreze pentru sine, să caute locul cel mai de frunte 
și, deseori, aceasta are ca rezultat bănuieli rele și amărăciune. 
Orânduirea care precedă Cina Domnului are ca scop să îndepăr- 
teze neînțelegerile acestea, să-l scoată pe om din egoismul lui, 
să-l coboare de pe picioroangele înălțării de sine, să-l aducă la 
umilința inimii, care îl va face să-l slujească pe fratele său. 

Cel Sfânt, care veghează din cer, este prezent la această ocazie 
pentru a ne ajuta să ne cercetăm inimile, pentru a ne convinge de 
păcat, dar şi pentru a ne da asigurarea iertării păcatelor. Hristos 
este acolo în plinătatea harului Său, pentru a schimba curentul 
gândurilor care au alergat pe drumurile egoismului. Duhul Sfânt 
înviorează simțurile acelora care urmează pilda Domnului lor. 
Când ni se reamintește cât de mult S-a umilit Mântuitorul pentru 
noi, gândurile se leagă între ele; un lanţ de amintiri este redeșteptat, 
amintiri despre marea bunătate a lui Dumnezeu și despre bunătatea 
și duioșia prietenilor de pe pământ. Binecuvântări uitate, îndurări 
de care s-a abuzat, bunătate trecută cu vederea sunt readuse în 
minte. Rădăcinile de amărăciune, care au înăbușit planta scumpă 
a iubirii în inimile noastre, ies la iveală. Defectele de caracter, 
neglijarea datoriilor, nerecunoștinţa faţă de Dumnezeu, răceala 
faţă de fraţii noștri ne sunt reamintite. Păcatul este văzut în lu- 
mina în care-l privește Dumnezeu. Gândurile noastre nu sunt 
gânduri de mulţumire de sine, ci de mustrare aspră și umilire. 
Mintea este umplută de energie, pentru a dărâma orice piatră ce a 
provocat înstrăinarea. Gândurile rele și vorbirea de rău sunt 
îndepărtate. Păcatele sunt mărturisite și sunt iertate. Harul 
îmblânzitor al lui Hristos pătrunde în fiecare suflet și iubirea lui 
Hristos atrage inimile într-o binecuvântată unire. 

Când, în felul acesta, s-a învăţat ceea ce trebuia din serviciul 
pregătitor, se trezește dorinţa după o viaţă spirituală mai înaltă. 
La dorinţa aceasta va răspunde Martorul divin. Sufletul va fi înălțat. 
Noi putem lua parte la împărtășire, având convingerea că păcatele 


ne sunt iertate. Lumina neprihănirii lui Hristos va umple cămările 
minții noastre și templul sufletului nostru. Noi ÎL privim pe „Mielul 
lui Dumnezeu, care ridică păcatul lumii” (loan 1,29). 

Pentru cei care primesc spiritul acestei slujiri, niciodată 
serviciul pregătitor nu poate deveni o simplă ceremonie. Învățătura 
lui neîntreruptă va fi: „În iubire, slujiți unii altora” (Galateni 5,13). 
Spălând picioarele ucenicilor, Hristos a dovedit că ar dori să 
îndeplinească orice slujire, oricât de umilă, care ar putea să facă 
din ei moștenitori împreună cu El ai bogăției veşnice din tezaurul 
cerului. Săvârșind acest ritual, ucenicii se angajau să-i slujească 
în același fel pe fraţii lor. Ori de câte ori rânduiala aceasta este 
îndeplinită așa cum trebuie, copiii lui Dumnezeu sunt aduși 
într-o sfântă părtășie, prin care fiecare este ajutat și binecuvântat. 
Ei făgăduiesc să-și dedice viaţa unei slujiri neegoiste. Și aceasta 
nu numai între ei. Câmpul lor de lucru este tot atât de întins ca al 
Domnului lor. Lumea este plină de oameni care au nevoie de 
slujirea noastră. Oamenii săraci, nevoiaşi, ignoranţi se găsesc peste 
tot. Cei care au avut părtășie cu Hristos în camera de sus vor 
merge să servească așa cum a făcut El. 

lisus, Cel slujit de toţi, a venit să fie Slujitorul tuturor. Şi 
datorită faptului că a slujit tuturor, El va fi din nou slujit și onorat 
de toți. Iar cei care vor să aibă parte de însușirile Lui dumnezeiești 
și să se împărtășească de bucuria Lui de a vedea suflete mântuite 
trebuie să urmeze pilda Lui de slujire neegoistă. 

Toate acestea sunt cuprinse în cuvintele lui Hristos: „Pildă 
v-am dat, ca să faceţi așa cum v-am făcut Eu”. Acesta a fost 
scopul serviciului stabilit de El. Și El zice: „Dacă știți aceste 
lucruri”, dacă vă este cunoscut scopul învățăturii, „ferice de voi, 
dacă le faceţi”. 

ÎN AMINTIREA MEA 


Nimeni nu trebuie să se retragă de la împărtăşire 
pentru că persoane nevrednice sunt de fată. Fiecărui 
ucenic i se cere să participe în mod public şi să 
mărturisească în felul acesta că Îl primeşte pe 
Hristos ca Mântuitor personal. Tocmai în aceste 
întocmiri ale Sale, Hristos Se întâlneşte cu poporul 
Său şi îi dă puteri prin prezenta Sa. 


„DOMNUL IISUS, în noaptea în care a fost vândut, a luat o 
pâine. Și, după ce a mulţumit lui Dumnezeu, a frânt-o și a zis: 
"Luaţi, mâncaţi; acesta este trupul Meu, care se frânge pentru 
voi; să faceţi lucrul acesta spre pomenirea Mea”. Tot astfel, după 
cină, a luat paharul și a zis: "Acest pahar este legământul cel nou, 
în sângele Meu; să faceți lucrul acesta spre pomenirea Mea, ori 
de câte ori veţi bea din el. Pentru că, ori de câte ori mâncaţi din 
pâinea aceasta și beţi din paharul acesta, vestiți moartea 
Domnului, până va veni EI” (1 Corinteni 11,23-26). 

Hristos Se afla la trecerea dintre cele două sisteme și cele două 
mari sărbători ale lor. El, Mielul fără cusur al lui Dumnezeu, era 
gata să Se ofere ca jertfă pentru păcat, urmând ca, în felul acesta, să 
pună capăt sistemului de simboluri și ceremonii care, de patru mii 
de ani, arătau spre moartea Lui. În timp ce mânca Paștele cu ucenicii, 
a instituit în locul acestui sistem slujba care avea să amintească de 
jertfa cea mare. Sărbătoarea naţională a iudeilor trebuia să fie 
desființată pentru totdeauna. Slujba rânduită de Hristos trebuia să 
fie îndeplinită de urmașii Lui în toate ţările, în toate timpurile. 

Paștele fusese rânduit ca amintire a eliberării lui Israel din 
robia egipteană. Dumnezeu dăduse îndrumarea ca, în fiecare an, 


Capitolul acesta se bazează pe cele relatate în Matei 26,20-29; Marcu 14,17-25; 
Luca 22,14-23; loan 13,18-30. 


atunci când copiii întrebau ce înseamnă aceste lucruri, să li se 
povestească din nou cele întâmplate. În felul acesta, minunata 
eliberare urma să se păstreze vie în amintirea tuturor. Orânduirea 
Cinei Domnului a fost dată pentru a comemora marea eliberare 
săvârșită prin moartea Domnului Hristos. Această orânduire 
trebuie să se serbeze până la a Doua Sa Venire în slavă și putere. 
Ea este mijlocul prin care putem păstra mereu în minte marea 
Lui lucrare, făcută pentru noi. 

Când au fost eliberaţi din Egipt, copiii lui Israel au mâncat Paștele 
stând în picioare, având mijlocul încins și toiegele în mâini, gata de 
drum. Felul în care ei serbau această orânduire reflecta starea lor, 
deoarece ei urmau să fie izgoniți din ţara Egiptului și să înceapă 
călătoria grea și chinuitoare prin pustie. Dar, pe vremea lui Hristos, 
lucrurile se schimbaseră. De-acum, ei nu mai urmau să fie izgoniți 
dintr-o ţară străină, ci locuiau în țara lor. Potrivit cu posibilitatea de 
odihnă ce li se dăduse, oamenii participau la Paște într-o poziție 
diferită. În jurul mesei erau aşezate paturi, iar oaspeţii erau întinși, 
sprijinindu-se pe mâna stângă, iar dreapta o aveau liberă pentru a 
mânca. În poziţia aceasta, un mesean putea să-și așeze capul pe pieptul 
celui care se găsea alături de el, iar picioarele, ajungând la marginea 
patului, puteau fi spălate de cineva care trecea pe dinafara cercului. 

Hristos era încă la masa pe care fusese așezată cina pascală. 
Pâinile nedospite, folosite la Paște, erau în faţa Lui. Vinul pascal 
nefermentat era pe masă. Hristos foloseşte aceste simboluri pentru 
a reprezenta jertfa Sa fără pată. Niciun lucru stricat prin fermen- 
tare, simbolul păcatului și al morţii, nu putea să reprezinte „Mielul 
fără cusur și fără prihană” (1 Petru 1,19). 

„Pe când mâncau ei, lisus a luat o pâine; și, după ce a 
binecuvântat, a frânt-o și a dat-o ucenicilor, zicând: "Luaţi, 
mâncaţi; acesta este trupul Mev’. Apoi a luat un pahar și, după ce 
a mulţumit lui Dumnezeu, li l-a dat, zicând: 'Beţi toți din el; căci 
acesta este sângele Meu, sângele legământului celui nou, care se 
varsă pentru mulți, spre iertarea păcatelor. Vă spun că, de acum 
încolo, nu voi mai bea din acest rod al viței, până în ziua când îl 
voi bea cu voi nou, în Împărăţia Tatălui Mev.” 

Iuda, trădătorul, era de față la serviciul sfânt. El a primit de la 
Iisus simbolurile trupului Său frânt și sângelui Său vărsat. El a auzit: 

„Să faceți lucrul acesta spre pomenirea Mea”. Şi cum stătea acolo, 
chiar în fața Mielului lui Dumnezeu, vânzătorul punea la cale planurile 
lui întunecate și nutrea gânduri încăpăţânate, de răzbunare. 

Cu prilejul spălării picioarelor, Hristos dăduse dovezi 
convingătoare că înţelesese caracterul lui Iuda. „Voi nu sunteţi 
toți curati” (loan 13,11), spusese El. Cuvintele acestea l-au convins 
pe falsul discipol că Hristos îi citise tainele inimii. De data aceasta, 
Hristos a vorbit mai lămurit. În timp ce ei erau aşezaţi la masă, El 
a zis privind spre ucenicii Săi: „Nu vorbesc despre voi toţi; cunosc 
pe aceia pe care i-am ales. Dar trebuie să se împlinească Scriptura, 
care zice: "Cel ce mănâncă pâine cu Mine a ridicat călcâiul 
împotriva Mea”. 

Nici de data aceasta ucenicii nu l-au bănuit pe Iuda. Dar au 
văzut că Hristos era foarte tulburat. Un nor de tristeţe s-a așezat 
asupra lor, ca un fel de presimţire a unei îngrozitoare nenorociri, 
a cărei natură n-o înțelegeau. În timp ce mâncau în tăcere, Iisus a 
zis: „Adevărat, adevărat vă spun că unul din voi Mă va vinde”. 
Auzind aceste cuvinte, au fost cuprinși de uimire și întristare. Nu 
înțelegeau cum L-ar fi putut trăda unul dintre ei pe Învățătorul 
divin. Din ce cauză să-L trădeze? Şi cui? Inima cui putea să dea 
naștere unui asemenea plan? Desigur că nu putea fi unul dintre 
cei doisprezece, care avuseseră privilegiul, mai mult decât ceilalți, 
de a asculta învățăturile Lui, care se împărtășiseră de minunata 
Lui iubire și faţă de care El arătase atâta bunătate, aducându-i 
într-o comuniune atât de strânsă cu EI! 

Dându-și seama de însemnătatea cuvintelor Lui și amintindu-și 
că El spusese întotdeauna adevărul, au fost cuprinși de teamă și 
neîncredere. Au început să-şi cerceteze inimile, ca să vadă dacă nu 
aveau vreun gând împotriva Invăţătorului lor. Cu cea mai chinuitoare 
emoție, au întrebat unul după altul: „Doamne, sunt eu?” Dar luda 
stătea tăcut. loan, în adâncă tulburare, în cele din urmă a întrebat: 
„Doamne, cine este?” Şi lisus a răspuns: „Cel ce a întins cu Mine 
mâna în blid, acela Mă va vinde. Negreşit, Fiul omului Se duce 
după cum este scris despre El. Dar vai de omul acela prin care este 
vândut Fiul omului! Mai bine ar fi fost pentru el să nu se fi născut!” 
Ucenicii își cercetaseră îndeaproape feţele unii altora în timp ce 
întrebau: „Nu cumva sunt eu?”. Și tăcerea lui Iuda atrăsese toate 


privirile asupra lui. În încurcătura de întrebări şi expresii de uimire, 
Tuda nu auzise cuvintele prin care lisus răspunsese la întrebarea 
lui loan. Dar acum, pentru a scăpa de privirile cercetătoare ale 
ucenicilor, a întrebat și el, cum făcuseră ceilalți: „Doamne, sunt 
eu?” Iisus i-a răspuns cu gravitate: „Tu ești”. 

Surprins și încurcat de demascarea planului, Iuda s-a ridicat 
în grabă și a părăsit camera. „lisus i-a zis: "Ce ai să faci, fă 
repede’... Iuda, după ce a luat bucăţica, a ieșit afară în grabă. Era 
noapte.” Era într-adevăr noapte pentru trădător, atunci când a 
plecat de la Hristos, în întunericul de afară. 

Până să facă pasul acesta, luda a mai avut posibilitatea 
pocăinţei. Dar, când a plecat din faţa Domnului său și de lângă 
cei care erau ucenici împreună cu el, hotărârea definitivă fusese 
luată. El trecuse hotarul acestei ultime posibilități. 

Minunată a fost îndelunga răbdare a lui Iisus în purtarea Lui 
cu acest suflet ispitit. Nu a fost lăsat nefăcut nimic din ceea ce l-ar 
fi putut salva pe Iuda. După ce Iuda se angajase de două ori să-L 
trădeze pe Domnul său, lisus i-a dat încă o ocazie să se pocăiască. 
Citind planul tainic din inima vânzătorului Său, Hristos i-a dat lui 
Tuda ultima dovadă convingătoare despre divinitatea Lui. Aceasta 
a fost pentru falsul ucenic cea din urmă chemare la pocăință. Nu 
a fost cruțat niciun apel pe care inima de Dumnezeu-om îl putea 
face. Valurile milei, aruncate înapoi de îngâmfarea încăpăţânată, 
se întorceau ca un flux și mai puternic de iubire copleșitoare. Cu 
toate că a fost surprins și alarmat pentru că i s-a descoperit 
vinovăția, Iuda a devenit și mai hotărât. De la cina sfântă a plecat 
să desăvârșească trădarea. 

Rostind vaiul asupra lui Iuda, Hristos avusese încă un gând plin 
de milă faţă de ucenici. El le-a dat în felul acesta dovada cea mai 
mare a mesianităţii Sale. „Vă spun lucrul acesta de pe acum, înainte 
ca să se întâmple”, a zis El, „pentru ca atunci când se va întâmpla 
să credeţi că EU SUNT.” Dacă lisus ar fi tăcut, lăsând să se 
înţeleagă că nu știe ce avea să I se întâmple, ucenicii ar fi putut 
crede că Învățătorul lor nu are prevedere dumnezeiască şi a fost 
surprins și trădat în mâinile gloatei ucigașe. Cu un an înainte, lisus 
le spusese ucenicilor că a ales doisprezece și că unul era diavol. 
Acum, cuvintele Lui către Iuda, arătând că trădarea acestuia Îi era 

pe deplin cunoscută, urmau să-i întărească în credință pe adevărații 
urmași ai lui Hristos în timpul umilinței Lui. Iar când Iuda trebuia 
să ajungă la groaznicul lui sfârșit, ei urmau să-și reamintească de 
vaiul pe care Iisus îl pronunțase asupra trădătorului. 

Dar Mântuitorul mai avea un scop. El nu-Și retrăsese harul de 
la acela pe care-l știa că este un trădător. Ucenicii nu înţeleseseră 
cuvintele Lui, când El spusese la spălarea picioarelor: „Voi nu 
sunteţi toţi curaţi” și nici atunci când, fiind la masă, El declarase: 
„Cel ce mănâncă pâine cu Mine a ridicat călcâiul împotriva Mea” 
(loan 13,11.18). Dar după aceea, când au înțeles sensul acestor 
cuvinte, ucenicii au avut ocazia să mediteze la răbdarea și harul 
lui Dumnezeu faţă de cel ce greșise atât de mult. 

Deși îl cunoscuse pe Iuda de la început, Iisus i-a spălat 
picioarele, iar trădătorul avusese privilegiul de a se uni cu Hristos 
prin împărtășirea la actul cel sfânt. Un Mântuitor îndelung 
răbdător a folosit orice mijloc de a-l atrage pe păcătos ca să-l 
primească, să-l facă să se pocăiască și să fie curăţit de pângărirea 
păcatului. Pilda aceasta este pentru noi. Când presupunem despre 
cineva că este în rătăcire și păcat, nu trebuie să ne despărțim de 
el. Nu trebuie ca, printr-o nepăsătoare despărțire, să-l lăsăm pradă 
ispitei sau să-l izgonim pe câmpul de luptă al lui Satana. Nu aceasta 
este metoda lui Hristos. Datorită faptului că ucenicii erau rătăciți 
și plini de greșeli, EI le-a spălat picioarele și, în felul acesta, toți, 
în afară de unul dintre cei doisprezece, au fost aduși la pocăință. 

Exemplul lui Hristos nu îngăduie ca cineva să fie exclus de la 
masa Domnului. Este adevărat că păcatul cunoscut îl exclude pe 
păcătos. Acest fapt este arătat clar de Duhul Sfânt (1 Corinteni 
5,11). Dar, dincolo de aceasta, nimeni nu trebuie să judece. 
Dumnezeu n-a lăsat în seama oamenilor să spună cine poate să ia 
parte la asemenea ocazii. Pentru că cine poate să citească inimile? 
Cine poate deosebi grâul de neghină? „Fiecare să se cerceteze 
dar pe sine însuși și așa să mănânce din pâinea aceasta și să bea 
din paharul acesta.” Deoarece „oricine mănâncă pâinea aceasta 
sau bea paharul Domnului în chip nevrednic va fi vinovat de trupul 
și sângele Domnului”. „Căci cine mănâncă și bea, își mănâncă și 
bea osânda lui însuși, dacă nu deosebește trupul Domnului” 
(1 Corinteni 11,28.27.29). 


Când credincioșii se adună să serbeze sfintele rânduieli, sunt 
de faţă soli nevăzuţi de ochii omenești. În adunare poate să fie un 
Tuda și, în cazul acesta, sunt acolo soli de la domnul întunericului, 
deoarece ei îi însoțesc pe toţi aceia care nu se lasă conduși de 
Duhul Sfânt. Îngeri cerești sunt și ei de față. Acești vizitatori 
nevăzuţi sunt prezenți în orice ocazie de felul acesta. Pot veni în 
adunare oameni care nu sunt cu toată inima slujitori ai adevărului 
și ai sfinţeniei, dar care ar dori să ia parte la actul sfânt. Lor nu 
trebuie să li se spună că nu au voie. Sunt de faţă martori care erau 
și atunci când lisus a spălat picioarele ucenicilor și ale lui Iuda. 
Ochi mai presus de cei omenești privesc scena. 

Hristos este prezent prin Duhul Său cel Sfânt pentru a pune 
sigiliul asupra întocmirilor Sale. El este acolo pentru a convinge 
și înduioșa inima. Nu-l scapă niciun gând de întristare. El îi 
așteaptă pe cei pocăiţi și cu inima zdrobită. Totul este pregătit 
pentru primirea unui astfel de suflet. Acela care a spălat picioarele 
lui Iuda dorește să spele orice inimă de întinarea păcatului. 

Nimeni nu trebuie să se retragă de la împărtășire pentru că sunt 
de față persoane nevrednice. Se cere de la fiecare ucenic să participe 
în mod public și să mărturisească în felul acesta că ÎI primeşte pe 
Hristos ca Mântuitor personal. Tocmai în aceste întocmiri ale Sale, 
Hristos Se întâlneşte cu poporul Său și îi dă puteri prin prezența 
Sa. Se poate ca mâini și inimi întinate să servească Cina, totuși 
Hristos Însuşi î îi servește pe copiii Săi. Toţi cei care vin cu credință 
la El vor fi foarte mult binecuvântaţi. Toţi cei care neglijează aceste 
ocazii de privilegii dumnezeiești vor pierde. Despre ei se poate 
spune foarte bine: „Voi nu sunteţi cu toţii curați”. 

Împărţind cu ucenicii pâinea și vinul, Hristos S-a obligat să le 
fie Răscumpărător. EI le-a încredinţat Noul Legământ, prin care 
toţi cei care ÎI primesc devin copii ai lui Dumnezeu și moștenitori 
împreună cu Hristos. Prin acest legământ, primesc orice 
binecuvântare pe care cerul o poate da pentru viaţa aceasta și 
pentru cea viitoare. Acest act al legământului trebuie să fie ratificat 
cu sângele lui Hristos. lar aducerea la îndeplinire a actului sfânt 
trebuia să le amintească ucenicilor jertfa Sa nemărginită, adusă 
pentru fiecare ca o parte din marele întreg al neamului omenesc 
decăzut. 

Dar serviciul de împărtășire nu trebuie să fie o ocazie de 
întristare. Nu acesta a fost scopul lui. Când ucenicii Domnului se 
adună în jurul mesei Sale, nu trebuie să-și amintească de 
slăbiciunile lor, nici să le deplângă. Nu trebuie să se ocupe de 
experienţele lor religioase trecute, fie că acestea sunt înălțătoare, 
fie că sunt descurajatoare. Nu trebuie să dezgroape neînțelegerile 
cu frații lor. Serviciul pregătitor a cuprins toate acestea. Totul s-a 
făcut înainte: cercetarea de sine, mărturisirea păcatelor, rezolvarea 
neînțelegerilor. Acum, ucenicii vin să-L întâlnească pe Hristos. 
Ei nu trebuie să stea în umbra crucii, ci în lumina ei mântuitoare. 
Trebuie să-și deschidă sufletul în faţa razelor strălucitoare ale 
Soarelui Neprihănirii. Cu inima curățită prin sângele scump al lui 
Hristos, în deplină cunoștință a prezenţei Lui, deși nevăzut, ei 
urmează să audă cuvintele: „Vă las pacea, vă dau pacea Mea. Nu 
v-o dau cum o dă lumea” (loan 14,27). 

Domnul nostru zice: Când ești convins de păcat, adu-ţi aminte că 
Eu am murit pentru tine. Când ești urmărit, persecutat și întristat 
pentru Numele Meu și pentru Evanghelie, adu-ţi aminte de iubirea 
Mea atât de mare, încât pentru tine Mi-am dat viaţa. Când îndatoririle 
tale îţi par prea aspre și dureroase și poverile prea greu de purtat, 
adu-ţi aminte că pentru tine am purtat crucea, dispreţuind rușinea. 
Când inima ta se strânge de teama celor ce-i stau în faţă, amintește-ți 
că Răscumpărătorul tău trăiește, ca să mijlocească pentru tine. 

Serviciul de împărtășire arată spre a Doua Venire a lui Hristos. 
El a fost destinat să ţină vie în mintea ucenicilor tocmai această 
nădejde. Ori de câte ori se întâlneau pentru a comemora moartea 
Lui, își reaminteau cum „EI a luat un pahar și, după ce a mulțumit 
lui Dumnezeu, li l-a dat, zicând: 'Beţi toţi din el; căci acesta este 
sângele Meu, sângele legământului celui nou, care se varsă pentru 
mulți, spre iertarea păcatelor. Vă spun că, de acum încolo, nu voi 
mai bea din acest rod al viței până în ziua când îl voi bea cu voi nou 
în Împărăţia Tatălui Mew”. În necazul lor, ei au găsit mângâiere în 
speranța că El va reveni. Nepreţuit a fost pentru ei gândul: „Ori de 
câte ori mâncaţi din pâinea aceasta și beți din paharul acesta, vestiți 
moartea Domnului până va veni EI” (1 Corinteni 11,26). 

Acestea sunt lucrurile pe care niciodată nu trebuie să le uităm. 
Iubirea lui Hristos, cu puterea ei constrângătoare, trebuie să fie 


păstrată vie în amintirea noastră. Hristos a instituit acest serviciu 
divin pentru ca el să ne poată vorbi despre iubirea lui Dumnezeu 
care a fost manifestată în favoarea noastră. Nu poate fi nicio unire 
între sufletele noastre și Dumnezeu, decât prin Hristos. Iubirea 
și unirea dintre fraţi trebuie să fie cimentate și făcute veșnice 
prin iubirea lui lisus. Și, pentru a face ca iubirea Lui să aibă efect 
asupra noastră nu era de ajuns nimic altceva decât moartea lui 
Hristos. Numai prin faptul că El a murit putem noi să privim cu 
bucurie la a Doua Lui Venire. Jertfa Lui este centrul nădejdii 
noastre. De ea trebuie să ne prindem credinţa. 

Orânduielile care scot la iveală umilinţa și suferința Domnului 
nostru sunt socotite prea mult ca forme. Ele au fost instituite cu 
un scop. Simţurile noastre trebuie să fie înviorate ca să ne putem 
da seama de taina evlaviei. Toţi au privilegiul să înțeleagă, mai 
mult decât o fac, suferinţele ispășitoare ale lui Hristos. „După 
cum Moise a înălţat șarpele în pustie”, așa a fost înălțat și Fiul 
omului, „pentru ca oricine crede în El să nu piară, ci să aibă viaţa 
veşnică” (Ioan 3,14.15). Trebuie să privim la crucea de pe 
Golgota, pe care stă Mântuitorul muribund. Interesele noastre 
veşnice cer să ne dovedim credinţa în Hristos. 

Domnul nostru a zis: „Dacă nu mâncaţi trupul Fiului omului și 
dacă nu beţi sângele Lui, n-aveţi viaţa în voi înșivă... Căci trupul 
Meu este cu adevărat o hrană și sângele Meu este cu adevărat o 
băutură” (loan 6,53-55). Lucrul acesta este adevărat și pentru viaţa 
noastră fizică. Datorăm chiar și viaţa aceasta pământească morții 
lui Hristos. Pâinea pe care o mâncăm este cumpărată prin trupul 
Lui frânt. Apa pe care o bem este cumpărată prin sângele Lui vărsat. 
Nimeni, sfânt sau păcătos, nu mănâncă hrana zilnică fără a se hrăni 
cu trupul și sângele lui Hristos. Crucea de pe Calvar este gravată 
pe fiecare pâine. Se oglindește în fiecare izvor de apă. Toate acestea 
le-a spus Iisus când a rânduit simbolurile marii Sale jertfe. Lumina 
care strălucește de la serviciul de împărtășire din camera de sus 
sfințește hrana pentru viaţa noastră zilnică. Masa familiei ajunge 
ca masa Domnului și fiecare masă e un act sfânt. 

Și cu atât mai bine putem să aplicăm cuvintele lui Hristos asupra 
naturii noastre spirituale. El spune: „Cine mănâncă trupul Meu 
și bea sângele Meu are viaţă veșnică”. Numai când primim viaţa, 

aşa cum s-a dăruit pe crucea de pe Golgota, putem să trăim viața 
de sfințenie. Şi primim această viață primind Cuvântul Său și 
făcând lucrurile pe care EI le-a poruncit. În felul acesta, ajungem 
una cu El. „Cine mănâncă trupul Meu”, zice El, „și bea sângele 
Meu, rămâne în Mine, și Eu rămân în el. După cum Tatăl, care 
este viu, M-a trimis pe Mine, și Eu trăiesc prin Tatăl, tot așa, cine 
Mă mănâncă pe Mine va trăi și el prin Mine” (loan 6,54.56.57). 
La sfânta împărtășire, se aplică textul acesta în chip deosebit. 
Când, prin credință, contemplăm jertfa cea mare a Domnului 
nostru, sufletul asimilează viaţa spirituală a lui Hristos. Sufletul 
acesta va primi putere spirituală din orice împărtășire. Slujba 
aceasta stabilește o legătură vie, prin care credinciosul este legat 
de Hristos și, în felul acesta, este legat de Tatăl. Într-un sens 
deosebit, ea formează o legătură între fiinţele omenești depen- 
dente și Dumnezeu, Cel de care depinde viaţa lor. 

Când primim pâinea și vinul, care simbolizează trupul frânt al 
lui Hristos și sângele Lui vărsat, în imaginaţie, trăim scena 
împărtășirii din camera de sus. Ni se pare că trecem și noi prin 
grădina sfințită de agonia Aceluia care a purtat păcatele lumii. 
Suntem şi noi martori la lupta prin care s-a câștigat împăcarea 
noastră cu Dumnezeu. Hristos ne este arătat ca răstignit între 
noi. 

Privind la Răscumpărătorul răstignit, noi înțelegem mai bine 
măreția și însemnătatea jertfei aduse de Maiestatea cerului. Planul 
mântuirii este slăvit înaintea noastră și gândul despre Golgota 
trezește în inima noastră emoţii vii și sfinte. În inimile și pe buzele 
noastre vor fi laude pentru Dumnezeu și pentru Miel; mândria și 
adorarea de sine nu pot să crească în sufletul care păstrează o vie 
amintire a celor petrecute pe Golgota. 

Acela care privește iubirea inegalabilă a Mântuitorului va fi 
înălţat în gând, curăţit în inimă și transformat în caracter. El va 
merge în lume spre a fi o lumină, pentru a reflecta într-o anumită 
măsură această tainică iubire. Cu cât contemplăm mai mult crucea 
lui Hristos, cu atât mai mult ne vom însuși vorbirea apostolului, 
când a zis: „Departe de mine gândul să mă laud cu altceva decât 
cu crucea Domnului nostru lisus Hristos, prin care lumea este 
răstignită față de mine și eu față de lume!” (Galateni 6,14) 


CAPITOLUL 73 


„SĂ NU VI SE TULBURE INIMA” 


Oricând şi în orice loc, în toate întristările şi 
în toate necazurile, când perspectivele par întunecate 
şi viitorul plin de nesiguranță, iar noi ne simtim fără 
putere şi singuri, Mângâietorul va fi trimis ca răspuns 
la rugăciunea credinţei. 


PRIVIND LA UCENICII SĂI cu iubire dumnezeiască și cu cea 
mai blândă simpatie, Hristos a zis: „Acum Fiul omului a fost 
proslăvit, și Dumnezeu a fost proslăvit în EI”. Iuda părăsise ca- 
mera de sus și Hristos era numai cu cei unsprezece. El Se pregătea 
să le vorbească despre apropiata Sa despărţire de ei; dar, înainte 
de a face aceasta, le-a arătat ținta cea mare a lucrării Lui, pe care 
a avut-o totdeauna înaintea Sa. Bucuria Lui era că toată umilința 
și suferinţa Lui aveau să preamărească Numele Tatălui. Către 
acest lucru a îndreptat lisus mai întâi gândurile ucenicilor. 

Apoi, adresându-li-Se prin cuvântul plin de iubire: „Copilașilor”, 
le-a zis: „Mai sunt puţin cu voi. Mă veţi căuta și, cum am spus 
iudeilor că, unde Mă duc Eu, ei nu pot veni, tot așa vă spun și 
vouă acum”. 

Ucenicii nu s-au bucurat când au auzit aceasta. Teama a pus 
stăpânire pe ei. Ei s-au strâns lângă Mântuitorul. Stăpânul și 
Domnul lor, iubitul lor Învățător şi Prieten, le era mai scump 
decât viaţa. La El căutaseră ajutor în toate necazurile lor și 
mângâiere în întristările și descurajările lor. Acum avea să-i lase 
— rămâneau ca o grupă singuratică și neajutorată. Presimţirile 
care le umpleau inimile erau întunecate. 


Capitolul acesta se bazează pe cele relatate în Ioan 13,31-38; 14-17. 

Dar cuvintele adresate lor de Mântuitorul erau pline de 
nădejde. El știa că urmau să fie asaltaţi de vrăjmașul și că viclenia 
lui Satana are cel mai mare succes împotriva celor apăsaţi de 
greutăţi. De aceea, le-a îndreptat atenţia de la „lucrurile care se 
văd” la „cele ce nu se văd” (2 Corinteni 4,18). El le-a îndreptat 
gândurile de la exilul pământesc către căminul ceresc. 

„Să nu vi se tulbure inima”, a zis El. „Aveţi credință în Dumnezeu 
și aveţi credință în Mine. În casa Tatălui Meu sunt multe locașuri. 
Dacă n-ar fi așa, v-aș fi spus. Eu Mă duc să vă pregătesc un loc. Și 
după ce Mă voi duce și vă voi pregăti un loc, Mă voi întoarce și vă 
voi lua cu Mine, ca acolo unde sunt Eu să fiți și voi. Ştiţi unde Mă 
duc şi ştiţi și calea într-acolo.” În lume am venit pentru binele vostru. 
Lucrez acum pentru voi. Chiar dacă plec de aici, tot pentru binele 
vostru voi lucra, cu toată sârguinţa. Am venit în lume ca să Mă 
descopăr vouă, pentru ca voi să credeți. Mă duc la Tatăl ca să 
conlucrez cu El în favoarea voastră. Scopul plecării lui Hristos era 
altul decât acela de care se temeau ucenicii. Plecarea Sa nu însemna 
despărţire pentru totdeauna. El Se ducea să pregătească un loc 
pentru ei, să vină iarăși şi să-i primească la Sine. În timp ce clădea 
locașuri pentru ei, ucenicii urmau să își dezvolte caractere 
asemănătoare celui ceresc. 

Ucenicii erau încă nedumeriţi. Toma, frământat mereu de 
îndoieli, a zis: „Doamne, nu știm unde Te duci; cum putem să 
știm calea într-acolo?” Iisus i-a zis: „Eu sunt calea, adevărul și 
viaţa. Nimeni nu vine la Tatăl, decât prin Mine. Dacă M-aţi fi 
cunoscut pe Mine, aţi fi cunoscut și pe Tatăl Meu. Și, de acum 
încolo, ÎI veți cunoaşte: și L-aţi și văzut”. 

Nu sunt multe căi către cer. Nu se poate ca fiecare să-și aleagă 
drumul său. Hristos zice: „Eu sunt calea... Nimeni nu vine la Tatăl 
decât prin Mine”. Chiar de atunci de când s-a predicat întâi 
Evanghelia, când în Eden s-a declarat că sămânţa femeii va sfărâma 
capul șarpelui, Hristos a fost înălţat ca fiind calea, adevărul și viaţa. 
El a fost calea pe când trăia Adam, când Abel I-a înfățișat lui 
Dumnezeu sângele mielului înjunghiat, care reprezenta sângele 
Mântuitorului. Hristos a fost calea prin care au fost mântuiți patriarhii 
și profeţii. El este singura cale pe care putem ajunge la Dumnezeu. 


„Dacă M-aţi fi cunoscut pe Mine, aţi fi cunoscut și pe Tatăl 
Meu. Și de-acum încolo ÎI veţi cunoaște; şi L-aţi și văzut.” Dar 
nici acum ucenicii n-au înţeles. „Doamne, arată-ne pe Tatăl”, a 
exclamat Filip, „și ne este de ajuns!” 

Uimit de nepriceperea lui, Hristos a întrebat cu o dureroasă 
surprindere: „De atâta vreme sunt cu voi și nu M-ai cunoscut, 
Filipe?” Este cu putință să nu-L vezi pe Tatăl în lucrările pe care 
le face prin Mine? Nu crezi că am venit să mărturisesc despre 
Tatăl? „Cum zici tu dar: "Arată-ne pe Tatăl'? Cine M-a văzut pe 
Mine a văzut pe Tatăl”. Domnul Hristos n-a încetat să fie 
Dumnezeu când a devenit om. Cu toate că Se umilise, luând chip 
de om, El Îşi păstrase natura divină. Numai Hristos putea să-L 
reprezinte pe Tatăl între oameni, iar ucenicii avuseseră privilegiul 
să privească această reprezentare timp de peste trei ani. 

„Credeţi-Mă că Eu sunt în Tatăl și Tatăl este în Mine; credeţi 
cel puţin pentru lucrările acestea.” Credinţa lor se putea sprijini 
pe dovada dată de lucrările lui Hristos, lucrări pe care niciun 
om nu le-ar fi putut face vreodată de la sine. Lucrările lui Hristos 
mărturiseau despre dumnezeirea Lui. Prin El, Tatăl li se 
descoperise oamenilor. 

Dacă ucenicii ar fi crezut în această legătură vitală dintre Tatăl 
și Fiul, credinţa nu i-ar fi părăsit atunci când au văzut suferinţa și 
moartea lui Hristos pentru a salva o lume gata să piară. Hristos 
căuta să-i conducă de la starea lor de credinţă slabă la experiența 
pe care ar fi câștigat-o, dacă și-ar fi dat seama cu adevărat de 
ceea ce era El - Dumnezeu în trup omenesc. El dorea ca ei să-și 
dea seama că trebuie să fie conduși la Dumnezeu prin credinţă, 
iar aceasta să rămână ancorată în El. Cu câtă râvnă și stăruință a 
căutat Mântuitorul nostru plin de milă să-i pregătească pe ucenici 
pentru furtuna de ispite care urma să se abată curând asupra lor! 
Ar fi dorit ca ei să fie ascunși cu El în Dumnezeu. 

Când Hristos spunea aceste cuvinte, slava lui Dumnezeu 
strălucea pe faţa Sa și toţi cei prezenţi simțeau o teamă sfântă 
când ascultau cu atenţia încordată cuvintele Lui. Inima lor era 
atrasă și mai puternic spre El și, în timp ce erau atrași cu o iubire 
mai mare către Hristos, erau atrași și unul către altul. Simţeau că 

cerul era foarte aproape și că vorbele pe care le ascultau erau o 
solie pentru ei de la Părintele ceresc. 

„Adevărat, adevărat vă spun”, a continuat Hristos, „că cine 
crede în Mine va face și el lucrările pe care le fac Eu.” Mântuitorul 
dorea foarte mult ca ucenicii Săi să înțeleagă scopul pentru care 
natura Lui dumnezeiască era unită cu natura omenească. El a 
venit în lume ca să arate slava lui Dumnezeu, pentru ca omul să 
fie înălțat prin puterea ei recreatoare. Dumnezeu Se descoperea 
în El, pentru ca El să Se descopere în ei. lisus n-a dat pe față 
însușiri și nu S-a folosit de puteri pe care omul n-ar putea să le 
aibă, prin credinţa în El. Toţi urmașii Lui pot avea natura Lui 
omenească desăvârșită, dacă se vor supune lui Dumnezeu ca El. 

„Va face lucrări și mai mari decât acestea; pentru că Eu Mă 
duc la Tatăl.” Prin aceasta, Hristos nu voia să spună că lucrarea 
ucenicilor Săi va avea un caracter mai înalt decât a Sa, dar că va fi 
mai întinsă. El nu S-a referit numai la săvârșirea de minuni, ci la 
tot ceea ce urma să aibă loc sub lucrarea Duhului Sfânt. 

După înălțarea Domnului, ucenicii și-au dat seama de împlinirea 
făgăduinţei Sale. Scenele răstignirii, învierii și înălțării lui Hristos 
erau pentru ei realități vii. Ei au văzut că profețiile s-au împlinit 
așa cum stătea scris. Au cercetat Scripturile și au primit învățătura 
lor cu o credinţă și o siguranţă necunoscute mai înainte. Știau că 
Învățătorul lor divin era exact ceea ce pretinsese că este. În timp 
ce își povesteau experienţele și slăveau iubirea lui Dumnezeu, 
inimile oamenilor erau înduioșate și supuse, iar mulțimile credeau 
în lisus. 

Făgăduința dată de Iisus ucenicilor este o făgăduință pentru 
biserica Sa, până la sfârșitul timpului. Dumnezeu n-a intenționat 
ca planul Său minunat pentru răscumpărarea oamenilor să aibă 
urmări neînsemnate. Toți aceia care merg la lucru încrezători, nu 
în ceea ce pot face ei singuri, ci în ceea ce poate să facă Dumnezeu 
pentru ei și prin ei, cu siguranţă vor simţi împlinirea făgăduinței 
Sale: „cine crede în Mine... va face alte lucrări și mai mari decât 
acestea”, declară EI, „pentru că Eu Mă duc la Tatăl”. 

Până în clipa aceea, ucenicii nu cunoscuseră puterea și 
posibilitățile nemărginite ale Mântuitorului lor. El le-a spus: „Până 


acum n-aţi cerut nimic în Numele Meu” (loan 16,24). El le-a 
explicat că secretul succesului lor va depinde de cererea puterii și 
a harului în Numele Său. El urma să fie prezent înaintea Tatălui 
pentru a face cereri în numele lor. Rugăciunea închinătorului umil 
avea să fie prezentată de EI ca fiind rugăciunea Sa în beneficiul 
acelei fiinţe. Orice rugăciune sinceră se aude în cer. Poate că nu 
este exprimată curgător; dar, dacă este făcută cu toată inima, ruga 
se va înălța spre Sanctuarul în care slujește Hristos și El o va 
înfățișa Tatălui fără niciun cuvânt stângaci sau bâlbâit, ci înfru- 
musețată și plăcută prin parfumul desăvârșirii Lui. 

Cărarea sincerităţii și cinstei nu este lipsită de piedici, dar, în 
fiecare greutate, noi trebuie să vedem o chemare la rugăciune. 
Nu există suflet care să aibă putere fără să o fi primit de la 
Dumnezeu, iar izvorul de unde vine ea este deschis și pentru cea 
mai slabă ființă omenească. „Orice veți cere în Numele Meu”, a 
zis lisus, „voi face, pentru ca Tatăl să fie proslăvit în Fiul. Dacă 
veți cere ceva în Numele Meu, voi face.” 

„În Numele Meu”, așa i-a îndemnat Hristos pe ucenici să se 
roage. În Numele lui Hristos vor sta urmașii Lui în fața lui 
Dumnezeu. Datorită valorii jertfei aduse pentru ei, au și ei valoare 
în faţa Domnului. Pentru că li se atribuie neprihănirea lui Hristos, 
sunt priviți ca având preţ. Pentru Numele lui Hristos, Domnul îi 
iartă pe aceia care se tem de El. El nu vede în ei ticăloşia păcatului. 
El recunoaște în ei asemănarea cu Fiul Său, în care ei cred. 

Domnul este decepţionat când poporul Său se subapreciază. 
El dorește ca aceia care sunt moștenirea Sa aleasă să se aprecieze 
după prețul pe care El l-a pus asupra lor. Dumnezeu i-a dorit, 
altfel nu L-ar fi trimis pe Fiul Său într-o misiune scump plătită 
pentru a-i răscumpăra. El are o lucrare pentru ei și este foarte 
mulțumit când ei Îi adresează cele mai mari cereri, preamărind 
astfel Numele Său. Ei pot să se aștepte la lucruri mari, dacă au 
credinţă în făgăduinţele Sale. 

Dar rugăciunea în Numele lui Hristos înseamnă mai mult. 
Înseamnă a primi caracterul Său, a da pe față spiritul Său și a 
săvârși lucrările Sale. Făgăduinţa Mântuitorului este condiţionată. 
„Dacă Mă iubiţi”, zice EI, „veţi păzi poruncile Mele.” El îi 

mântuiește pe oameni nu în păcat, ci din păcat; iar aceia care ÎI 
iubesc își vor dovedi iubirea prin ascultare. 

Orice ascultare adevărată vine din inimă. Hristos a lucrat în 
felul acesta. Și, dacă noi consimţim, El Se va identifica în aşa 
măsură cu gândurile și cu ţintele noastre, încât va lega inima și 
mintea noastră cu voinţa Sa, astfel că, atunci când ascultăm de 
EI, vom împlini propriile îndemnuri. Voința înnobilată și sfinţită 
își va găsi cea mai mare plăcere în a-L sluji. Când ÎI cunoaștem pe 
Dumnezeu așa cum avem privilegiul să-L cunoaștem, viaţa noastră 
va fi o viaţă de continuă ascultare. Prin aprecierea caracterului 
lui Hristos şi comuniunea cu Dumnezeu, păcatul va ajunge pentru 
noi ceva odios. 

După cum Hristos a trăit Legea în natura omenească, tot astfel 
putem face și noi, dacă ne vom sprijini pe Cel puternic. Dar nu 
trebuie să aruncăm asupra altora răspunderea în ceea ce privește 
datoria noastră, așteptând să ni se spună ce să facem. Când este 
vorba de sfat, nu ne putem încrede în oameni. Domnul ne va 
învăţa care ne este datoria tot atât de binevoitor cum îi învăţa și 
pe alţii. Dacă venim la El în credinţă, ne va descoperi tainele Lui. 
Adesea, inima va arde în noi când Domnul Se va apropia să aibă 
comuniune cu noi așa cum a avut pe vremuri cu Enoh. Cei care 
se hotărăsc să nu facă niciun lucru, de niciun fel, care nu l-ar 
plăcea lui Dumnezeu vor cunoaște, după ce au înfățișat cazul lor 
înaintea Lui, care este calea pe care trebuie să meargă. Ei vor 
primi nu numai înțelepciune, ci și putere. Li se va da putere să 
asculte și să slujească, așa cum a făgăduit Hristos. Tot ce I-a fost 
dat lui Hristos — „toate lucrurile” pentru a împlini nevoia 
oamenilor căzuţi — I-a fost dat în calitate de Căpetenie și 
Reprezentant al neamului omenesc. „Și orice vom cere, vom 
căpăta de la EI, fiindcă păzim poruncile Lui și facem ce este plăcut 
înaintea Lui” (1 loan 3,22). 

Înainte de a Se jertfi, Hristos a căutat darul cel mai însemnat 
și desăvârșit pe care să-l reverse asupra urmașilor Săi, un dar 
care să le pună la îndemână izvoarele nesecate ale harului. „Eu 
voi ruga pe Tatăl și El vă va da un alt Mângâietor, care să rămână 
cu voi în veac, și anume, Duhul adevărului, pe care lumea nu-L 


poate primi, pentru că nu-L vede și nu-L cunoaște, dar voi ÎI 
cunoașteți, căci rămâne în voi și va fi în voi. Nu vă voi lăsa orfani. 
Mă voi întoarce la voi” (loan 14,16-18). 

Duhul fusese și mai înainte în lume. El lucrase asupra inimii 
oamenilor chiar de la începuturile lucrării de mântuire. Dar, câtă 
vreme Hristos fusese pe pământ, ucenicii nu doriseră alt ajutor. 
Numai când aveau să fie lipsiţi de prezenţa Lui aveau să simtă 
nevoia după Duhul, și atunci El urma să vină. 

Duhul Sfânt este reprezentantul lui Hristos, dar fără trup 
omenesc şi deci independent de acesta. Împiedicat de corpul 
omenesc, Hristos nu putea să fie prezent peste tot, în același timp. 
De aceea, era spre binele lor ca El să meargă la Tatăl și să trimită 
Duhul Sfânt ca înlocuitor al Său pe pământ. Nimeni nu mai putea 
spune că avea un avantaj din cauză că se găsea într-un anumit loc 
sau pentru că avea legătură personal cu Hristos. Prin Duhul, 
Mântuitorul putea fi în legătură cu toți. În felul acesta, era mai 
aproape de ei, decât dacă nu S-ar fi înălțat. 

„Cine Mă iubește va fi iubit de Tatăl Meu, Eu îl voi iubi și Mă 
voi arăta lui.” lisus a citit viitorul ucenicilor Săi. El l-a văzut pe 
unul dus la eșafod, pe altul la cruce, pe altul exilat printre stâncile 
singuratice ale mării, pe alţii persecutați și omorâţi. El i-a încurajat 
cu făgăduinţa că, în orice încercare, va fi cu ei. Făgăduința aceasta 
nu și-a pierdut nimic din putere. Domnul știe totul cu privire la 
slujitorii Săi credincioși, care, pentru Numele Lui, zac în 
închisoare sau sunt izgoniți pe insule pustii. El îi mângâie prin 
prezenţa Sa. Când, din cauza adevărului, credinciosul se găsește 
la bara tribunalelor nedrepte, Hristos este lângă el. Toate ocările 
care cad asupra lui cad asupra lui Hristos. Hristos este condamnat 
din nou în persoana ucenicilor Săi. Când cineva este închis între 
zidurile închisorii, Hristos îi întărește inima prin iubirea Sa. Când 
cineva suferă moartea pentru Numele Lui, Hristos zice: „Eu sunt 
cel viu. Am fost mort, și iată că sunt viu în vecii vecilor. Eu ţin 
cheile morţii și ale locuinţei morţilor” (Apocalipsa 1,18). Viaţa 
care se jertfeşte pentru Mine este păstrată pentru slava veșnică. 

Oricând și în orice loc, în toate întristările și în toate necazurile, 
când perspectivele par întunecate și viitorul plin de nesiguranţă, 

iar noi ne simțim fără putere și singuri, Mângâietorul va fi trimis 
ca răspuns la rugăciunea credinței. Împrejurările ne pot despărti 
de orice prieten pământesc; dar nici împrejurările, nici depărtarea 
nu ne pot despărți de Mângâietorul ceresc. Oriunde am fi, oriunde 
am merge, El Se află totdeauna la dreapta noastră ca să ne sprijine, 
să ne ajute, să ne ridice și să ne îmbărbăteze. 

Nici de data aceasta ucenicii nu au înțeles cuvintele lui Hristos 
în sensul lor spiritual, și Domnul le-a lămurit din nou înţelesul. El 
a zis că li Se va descoperi prin Duhul. „Mângâietorul, adică Duhul 
Sfânt, pe care-L va trimite Tatăl, în Numele Meu, vă va învăța 
toate lucrurile.” Nu veţi mai zice: Nu pot să înțeleg. Nu veţi mai 
vedea ca într-o oglindă, în chip întunecos. Atunci veţi putea 
„pricepe împreună cu toți sfinții, care este lărgimea, lungimea, 
adâncimea și înălțimea; și să cunoaşteţi dragostea lui Hristos, care 
întrece orice cunoștință” (Efeseni 3,18.19). 

Ucenicii aveau să fie martori ai vieţii și ai lucrării lui Hristos. Prin 
cuvântul lor, Domnul trebuia să le vorbească tuturor oamenilor de 
pe pământ. Dar, din cauza umilinţei și morții lui Hristos, ei aveau să 
sufere o mare încercare și dezamăgire. Pentru ca, după evenimentele 
acestea, cuvintele lor să poată fi fără greșeală, Iisus le-a făgăduit: 
Mângâietorul „vă va aduce aminte de tot ce v-am spus Eu”. 

„Mai am să vă spun multe lucruri”, a continuat El, „dar acum 
nu le puteți purta. Când va veni Mângâietorul, Duhul adevărului, 
are să vă călăuzească în tot adevărul; căci El nu va vorbi de la El, 
ci va vorbi tot ce va fi auzit și vă va descoperi lucrurile viitoare. 
El Mă va proslăvi, pentru că va lua din ce este al Meu și vă va 
descoperi.” Hristos le deschisese ucenicilor cărarea nesfârșită a 
adevărului. Dar pentru ei era foarte greu să despartă învăţăturile 
Lui de tradiţiile și învăţăturile cărturarilor și fariseilor. Ei fuseseră 
deprinși să considere învățăturile rabinilor ca fiind glasul lui 
Dumnezeu și acestea mai aveau încă putere asupra minţii și 
sentimentelor lor. Lucrurile trecătoare și gândurile pământești 
ocupau un loc de frunte în mintea lor. Ei nu înțelegeau natura 
spirituală a Împărăției lui Hristos, cu toate că EI le lămurise acest 
lucru de atâtea ori. Mintea lor se încurcase. Ei nu apreciau valoarea 
Scripturilor pe care le prezenta Hristos. Multe dintre învăţăturile 


Lui păreau că sunt pierdute pentru ei. lisus a văzut că nu prinseseră 
adevăratul înţeles al cuvintelor Lui. Plin de milă, le-a făgăduit că 
Duhul Sfânt le va reaminti ceea ce le spusese El. lisus mai lăsase 
nerostite multe lucruri care nu puteau să fie înţelese de ucenici. 
Și lucrurile acestea urmau să le fie descoperite prin Duhul. Duhul 
avea să le lumineze înțelegerea, pentru ca ei să aprecieze lucrurile 
cereşti. „Când va veni Mângâietorul, Duhul adevărului”, a zis 
lisus, „are să vă călăuzească în tot adevărul.” 

Mângâietorul este numit „Duhul adevărului”. Lucrarea Lui 
este să definească și să susțină adevărul. La început, El locuiește 
în inimă ca Duh al adevărului și, după aceea, ajunge Mângâietor. 
Adevărul aduce mângâiere și pace, în timp ce minciuna nu poate 
să dea adevărata pace și mângâiere. Satana ajunge să stăpânească 
prin teorii și prin tradiţii mincinoase mintea oamenilor. Îndru- 
mându-i către idealuri neadevărate, el le denaturează caracterul. 
Duhul Sfânt vorbește minţii prin Scripturi și întipărește adevărul 
în inimă. În felul acesta, demască rătăcirea și o alungă din suflet. 
Tocmai prin Duhul adevărului, care lucrează prin Cuvântul lui 
Dumnezeu, Hristos Își supune poporul Său ales. 

Descriindu-le lucrarea Duhului Sfânt, Hristos a căutat să le 
insufle ucenicilor aceeași bucurie și aceeași nădejde care se aflau 
în inima Sa. El Se bucura pentru că putea să dea bisericii Sale un 
ajutor atât de îmbelșugat. Duhul Sfânt era cel mai de seamă dar 
pe care-l putea cere de la Tatăl pentru înălțarea poporului Său. 
Duhul trebuia să fie dat ca o putere înnoitoare, căci, fără aceasta, 
jertfa lui Hristos n-ar fi folosit la nimic. În decursul veacurilor, 
puterea răului se întărise, iar supunerea oamenilor față de această 
putere satanică era uluitoare. Păcatul nu putea să fie oprit și înfrânt 
decât prin mijlocirea celei de a treia Persoane a Dumnezeirii, 
care urma să vină nu cu puterea schimbată, ci cu plinătatea puterii 
dumnezeiești. Doar Duhul face să aibă efect cele realizate de 
Mântuitorul lumii. Prin Duhul ajunge inima curată. Prin Duhul 
ajunge credinciosul părtaș de natura dumnezeiască. Hristos a dat 
Duhul Său cu putere divină, pentru ca toate înclinațiile spre rău, 
moștenite şi cultivate, să poată fi biruite și pentru a întipări 
caracterul Său în biserică. 

Iisus a spus despre Duhul: „El Mă va proslăvi”. Mântuitorul 
venise pentru a-L proslăvi pe Tatăl, descoperind iubirea Lui; tot 
astfel, Duhul trebuia să-L proslăvească pe Hristos, arătând lumii 
harul Lui. În natura omenească trebuia să fie refăcut însuşi chipul 
lui Dumnezeu. Slava lui Dumnezeu și a lui Hristos impun desăvâr- 
șirea caracterului poporului Său. 

„Când va veni El [Duhul adevărului], va dovedi lumea 
vinovată în ce privește păcatul, neprihănirea și judecata.” Predi- 
carea Cuvântului nu va fi de niciun folos fără prezenţa continuă 
a Duhului Sfânt și fără ajutorul Său neîncetat. Acesta este 
singurul Învățător capabil al adevărului dumnezeiesc. Adevărul 
va trezi conștiința și va transforma viaţa numai atunci când este 
însoţit în inimă de Duhul. Poate că cineva este în stare să 
prezinte litera Cuvântului lui Dumnezeu, poate că are cunoștință 
de toate poruncile și făgăduinţele lui, dar, dacă Duhul Sfânt nu 
sădește adevărul în inimă, niciun suflet nu va cădea pe Stâncă, 
să se zdrobească. Învățătura, oricât de multă, şi avantajele, oricât 
de strălucite, nu fac din om un canal de lumină fără conlucrarea 
Duhului lui Dumnezeu. Semănarea seminței Evangheliei nu va 
avea succes, decât atunci când seminţele sunt trezite la viață de 
roua cerului. Înainte să fi fost scrisă vreo carte a Noului Testa- 
ment, înainte să fi fost rostită vreo predică de vestire a Evangheliei, 
după înălțarea lui Hristos la cer, Duhul Sfânt a venit asupra aposto- 
lilor plecaţi în rugăciune. După aceea, vrăjmașii lor au spus: 
„Aţi umplut Ierusalimul cu învățătura voastră” (Fapte 5,28). 

Hristos a făgăduit bisericii Sale darul Duhului Sfânt, și 
făgăduinţa ne aparţine în aceeași măsură ca și celor dintâi ucenici. 
Dar, ca oricare altă făgăduinţă, și aceasta este dată condiţionat. 
Sunt mulţi care cred și mărturisesc că au încredere în făgăduinţa 
Domnului; ei vorbesc despre Hristos și despre Duhul Sfânt și, cu 
toate acestea, n-au niciun folos. Ei nu-și supun sufletul pentru a 
fi îndrumat și călăuzit de puterile cerești. Noi nu putem folosi 
Duhul Sfânt. Duhul trebuie să ne folosească pe noi. Dumnezeu 
lucrează prin Duhul în poporul Său „și voinţa și înfăptuirea după 
buna Lui plăcere” (Filipeni 2,13). Dar mulți nu vor să se supună 


acestei acţiuni. Ei doresc să se conducă singuri. Din cauza aceasta 
nici nu primesc darul ceresc. Duhul Sfânt este dat numai acelor 
care ÎI caută cu umilință pe Dumnezeu, care urmează călăuzirea şi 
harul Său. Puterea lui Dumnezeu așteaptă să fie cerută și primită. 
Această binecuvântare făgăduită, dacă este cerută prin credință, 
aduce cu sine toate celelalte binecuvântări. Ea se dă potrivit cu 
bogăţiile harului lui Hristos, și El este gata să dea fiecărui suflet 
atât cât poate să primească. 

În cuvântarea adresată ucenicilor, lisus n-a făcut nicio aluzie 
dureroasă cu privire la suferinţele și moartea Sa. Moștenirea pe 
care le-a lăsat-o era o moștenire de pace. El a zis: „Vă las pacea, 
vă dau pacea Mea. Nu v-o dau cum o dă lumea. Să nu vi se tulbure 
inima, nici să nu se înspăimânte.” 

Înainte de a părăsi odaia de sus, Mântuitorul i-a condus pe 
ucenici într-o cântare de laudă. Glasul Lui s-a auzit nu în 
acordurile unui plâns dureros, ci în notele de bucurie ale unui 
imn de Paște: 


„Lăudaţi pe Domnul, toate neamurile, 
Lăudaţi-L, toate popoarele! 

Căci mare este bunătatea Lui faţă de noi 
Și credincioșia Lui ţine în veci. 

Lăudaţi pe Domnul!” (Psalmi 117) 


După cântare, au ieșit. Şi-au făcut drum pe străzile aglomerate, 
ieșind pe poarta cetăţii spre Muntele Măslinilor. Mergeau încet, 
fiecare stăpânit de gândurile lui. Când s-au îndreptat spre munte, 
lisus a zis cu glas de adâncă întristare: „În noaptea aceasta, toți 
veți găsi în Mine o pricină de poticnire, căci este scris: "Voi bate 
Păstorul, și oile turmei vor fi risipite” (Matei 26,31). Ucenicii 
ascultau plini de întristare și uimire. Și-au amintit cum, în sinagoga 
din Capernaum, când Hristos a vorbit despre Sine ca fiind Pâinea 
Vieţii, mulţi au găsit prilej de poticnire și au plecat de la El. Dar 
cei doisprezece nu se arătaseră necredincioși. Petru, vorbind în 
numele fraţilor săi, declarase credincioşie faţă de El. Mântuitorul 
spusese atunci: „Nu v-am ales Eu pe voi, cei doisprezece? Și totuși 
unul din voi este un drac” (Ioan 6,70). În camera de sus, lisus a 

spus că unul dintre cei doisprezece ÎI va vinde și că Petru se va 
lepăda de El. Dar cuvintele de acum îi vizau pe toți. 

Petru a început să protesteze cu putere: „Chiar dacă toţi ar 
avea un prilej de poticnire, eu nu voi avea”. În camera de sus, el 
spusese: „Eu îmi voi da viața pentru Tine”. Iisus îl avertizase că ÎL 
va tăgădui pe Mântuitorul său chiar în noaptea aceea. Şi a repetat 
avertizarea: „Adevărat îți spun că astăzi, chiar în noaptea aceasta, 
înainte ca să cânte cocoșul de două ori, te vei lepăda de Mine de 
trei ori”. „Dar Petru I-a zis cu și mai multă tărie: "Chiar dacă ar 
trebui să mor împreună cu Tine, tot nu mă voi lepăda de Tine’. Și 
toți ceilalți au spus același lucru” (Marcu 14,29-31). În încrederea 
lor în sine, au tăgăduit cuvintele repetate de Acela care știa totul. 
Ei nu erau pregătiți să dea piept cu încercarea; numai atunci când 
avea să-i doboare ispita, urmau să-și dea seama de slăbiciunea lor. 

Când Petru spunea că-L va urma pe Domnul său chiar și la 
închisoare și la moarte, așa se și gândea să facă; dar el nu se 
cunoștea pe sine. În ascunzișurile inimii lui, erau elemente de 
răutate, pe care împrejurările urmau să le scoată în evidență. Dacă 
el nu-și dădea seama de primejdia în care se afla, lucrurile acestea 
puteau să-l ducă la ruină veșnică. Mântuitorul a văzut în el o iubire 
de sine și o siguranță care urmau să copleșească până și iubirea 
pentru Hristos. În experienţa lui se manifestaseră multă slăbiciune, 
multe păcate necrucificate, un duh de nepăsare, un temperament 
nesfințit și o intrare necugetată în ispită. Avertismentele pline de 
gravitate ale lui Hristos erau o invitaţie la cercetarea inimii. Petru 
avea nevoie să nu se încreadă în sine și să aibă o încredere mai 
profundă în Hristos. Dacă ar fi primit avertismentul cu umilință, 
L-ar fi rugat pe Păstorul turmei să-Şi apere oaia. Când era gata să 
se înece pe Marea Galileii, el a strigat: „Doamne, scapă-mă!” 
(Matei 14,30). Atunci Domnul Hristos Și-a întins mâna ca să-l 
prindă. Tot așa și acum, dacă L-ar fi rugat pe Iisus: „Scapă-mă de 
mine însumi!”, El l-ar fi ajutat. Dar Petru simţea că nu era crezut, 
și lucrul acesta era prea dureros pentru el. S-a simţit jignit și de 
aceea s-a încăpățânat și mai mult să se încreadă în sine. 

lisus îi privea cu milă pe ucenici. Nu putea să-i scape de 
încercare, dar nu voia să-i lase nemângâiați. El i-a asigurat că va 


sfărâma lanţurile mormântului și că iubirea Sa pentru ei nu va 
slăbi. „După ce voi învia”, a spus EI, „voi merge înaintea voastră 
în Galileea” (Matei 26,32). Chiar înainte de a se lepăda de EI, ei 
au avut asigurarea că vor fi iertaţi. După moartea și învierea Sa, 
au știut că erau iertaţi și scumpi inimii lui Hristos. 

lisus și ucenicii Săi erau în drum către Ghetsimani, la poalele 
Muntelui Măslinilor, un loc retras, unde El Se dusese adesea să 
Se roage. Mântuitorul le explicase ucenicilor misiunea Sa în lume 
și legătura spirituală pe care ei trebuiau să o păstreze cu El. Acum, 
le-a ilustrat învăţătura. Luna lumina strălucitor asupra unei vite 
înflorite. Arătându-le-o ucenicilor, lisus a folosit-o ca simbol. 

„Eu sunt adevărata Viţă”, a zis El. În loc să aleagă palmierul 
plin de graţie, cedrul înalt sau stejarul puternic, lisus a ales vița, 
cu cârceii ei agățători, ca să Se prezinte pe Sine. Palmierul, cedrul 
și stejarul stau prin puterea proprie. Ei n-au nevoie de sprijin. 
Dar viţa se agaţă de araci și, în felul acesta, se înalță către cer. 
Tot astfel şi Hristos, în natura Lui omenească, avea nevoie de 
putere dumnezeiască. „De la Mine Însumi, nu pot face nimic”, 
spusese El mai înainte (loan 5,30). 

„Eu sunt adevărata Viţă.” Iudeii consideraseră totdeauna viţa 
ca fiind planta cea mai nobilă și un simbol a tot ce este puternic, 
minunat și roditor. Israel fusese reprezentat printr-o vie pe care 
Dumnezeu o plantase în Tara Făgăduită. Iudeii își întemeiaseră 
nădejdea de mântuire pe legăturile lor cu Israel. Dar Iisus a zis: 
„Eu sunt adevărata Viţă”. Să nu credeţi că din cauza legăturii 
voastre cu Israel puteţi ajunge părtași la viaţa lui Dumnezeu și 
moștenitori ai făgăduinţei Lui. Numai prin Mine se primeşte viaţa 
spirituală. 

„Eu sunt adevărata Viţă, și Tatăl Meu este Vierul.” Părintele 
ceresc sădise această Viţă de soi bun pe dealurile Palestinei și El 
Însuși fusese Viticultorul. Mulţi erau atrași de frumuseţea acestei 
Viţe și recunoscuseră obârşia ei dumnezeiască. Dar, pentru 
conducătorii lui Israel, lisus era ca un Lăstar care iese dintr-un 
pământ uscat. Au luat Vita, au zdrobit-o și au călcat-o în picioarele 
lor nesfinte. Gândul lor era să o nimicească pentru totdeauna. 
Dar Stăpânul ceresc nu pierduse niciodată din vedere Viţa Sa. 

După ce oamenii ajunseseră să creadă că au nimicit-o, El a luat-o 
și a răsădit-o de cealaltă parte a zidului. Tulpina de viţă nu se mai 
vedea. Ea era ascunsă de atacurile crude ale oamenilor. Dar 
mlădițele Viţei atârnau peste zid. Ele trebuiau să facă Vita 
cunoscută. Prin ele se mai puteau altoi și alte ramuri în Viţă. Din 
ele a ieșit roadă. Roadele lor îmbelșugate au fost culese de 
trecători. 

„Eu sunt Viţa, voi sunteţi mlădiţele”, a zis Hristos către ucenici. 
Cu toate că avea să fie despărțit de ei, unirea spirituală cu El 
rămânea neschimbată. Legătura care este între mlădiţă și viță, a 
zis El, reprezintă legăturile voastre cu Mine. Altoiul este înfipt î în 
vița cea vie și apoi crește în tulpină, legându-se fibră cu fibră și 
nervură cu nervură. Viaţa viței devine viaţa mlădiţei. Tot așa și 
sufletul care era mort în nelegiuiri și păcate primește viaţă prin 
legătura cu Hristos. Legătura cu El se face prin credinţa în El ca 
Mântuitor personal. Păcătosul își unește slăbiciunea lui cu tăria 
lui Hristos, goliciunea lui cu plinătatea lui Hristos, nimicnicia lui 
cu puterea dăinuitoare a lui Hristos. El are gândul lui Hristos. 
Natura omenească a lui Hristos a atins natura noastră omenească 
și natura noastră omenească a atins divinitatea. În felul acesta, cu 
ajutorul Duhului Sfânt, omul ajunge să primească natura 
dumnezeiască. El este primit în Cel Preaiubit. 

Această unire cu Hristos, odată realizată, trebuie păstrată. Hristos 
a zis: „Rămâneţi în Mine, și Eu voi rămâne în voi. După cum mlădiţa 
nu poate aduce roadă de la sine, dacă nu rămâne în viţă, tot aşa nici 
voi nu puteţi aduce roadă, dacă nu rămâneţi în Mine”. Aceasta nu 
este o atingere întâmplătoare și nici o legătură din când în când. 
Mlădiţa ajunge parte integrantă din viță. Revărsarea de viață, de 
tărie și putere de rodire de la rădăcină la ramuri nu este împiedicată 
de nimic și este neîntreruptă. Despărţită de viţă, mlădiţa nu poate să 
trăiască. Nici voi, a zis lisus, nu puteți trăi despărțiți de Mine. Viaţa 
pe care ați primit-o de la Mine nu poate fi păstrată decât printr-o 
legătură neîntreruptă. Fără Mine nu puteți birui niciun păcat și nu 
puteţi să vă împotriviţi niciunei ispite. 

„Rămâneţi în Mine, și Eu voi rămâne în voi.” A rămâne în 
Hristos înseamnă a primi fără încetare Duhul Lui și a trăi o viaţă 


de supunere fără rezerve în slujba Lui. Canalul de legătură între 
om și Dumnezeu trebuie să fie deschis continuu. După cum 
mlădiţa își trage neîntrerupt seva din viţa-de-vie, tot astfel și noi 
trebuie să ne prindem de Iisus și să primim de la EI, prin credinţă, 
tăria și desăvârșirea Lui de caracter. 

Rădăcina își trimite hrana prin ramuri până la cea mai slabă 
mlădiţă. Tot așa și Hristos trimite fiecărui credincios curentul 
puterilor spirituale. Atâta vreme cât sufletul este unit cu Hristos, 
nu este nicio primejdie ca el să se ofilească sau să se strice. 

Viaţa viței se va arăta prin roada bogată de pe mlădiţe. „Cine 
rămâne în Mine, și în cine rămân Eu, aduce multă roadă; căci 
despărțiți de Mine, nu puteţi face nimic.” Când trăim prin credința 
în Fiul lui Dumnezeu, se vor da pe faţă în noi roadele Duhului 
Sfânt; nu va lipsi niciuna. 

„Tatăl Meu este Vierul. Pe orice mlădiţă care este în Mine și 
nu aduce roadă, El o taie.” Chiar dacă pe dinafară s-ar părea că 
altoiul este unit cu vița, se poate să nu aibă o legătură vitală cu ea. 
În cazul acesta, nu poate să se arate nici creștere, nici rodire. Tot 
astfel poate să fie o legătură aparentă cu Hristos, fără o unire 
adevărată cu EI, prin credinţă. Oricine poate să intre în biserică 
prin mărturisire de credinţă, dar numai caracterul și purtarea arată 
dacă este în legătură cu Hristos. Dacă nu aduc roadă, astfel de 
oameni sunt ramuri amăgitoare. Faptul că sunt despărțiți de 
Hristos aduce după sine o ruină totală, cum e aceea reprezentată 
prin mlădița moartă. „Dacă nu rămâne cineva în Mine, este 
aruncat afară, ca mlădiţa neroditoare, și se usucă; apoi mlădiţele 
uscate sunt strânse, aruncate în foc și ard.” 

„Și pe orice mlădiţă care aduce roadă, o curăţește ca să aducă 
și mai multă roadă.” Din cei doisprezece care ÎI urmaseră pe Iisus, 
unul, care se asemăna cu mlădița uscată, urma să fie îndepărtat, 
iar restul trebuia să treacă pe sub cosorul încercărilor amare. 
Plin de duioșie, Iisus le-a explicat ucenicilor scopul Viticultorului. 
Curăţirea aduce durere, dar lucrarea de tăiere este făcută de Tatăl. 
El nu lucrează cu o mână lipsită de dibăcie sau cu o inimă 
nepăsătoare. Unele mlădiţe se întind pe pământ — acestea trebuie 
să fie liberate de lucrurile pământești, de care s-au prins cu cârceii 

lor. Ele trebuie să se îndrepte către cer și să se sprijine pe 
Dumnezeu. Frunzișul prea îmbelșugat, care atrage curentul de 
viaţă și nu-l lasă să ajungă la roade, trebuie să fie tăiat. Tot ce a 
crescut peste măsură trebuie să fie îndepărtat, pentru a face loc 
razelor vindecătoare ale Soarelui Neprihănirii. Stăpânul Viei taie 
tot ce a crescut nepotrivit și este dăunător, pentru ca roadele să 
fie mai bogate și mai abundente. 

„Dacă aduceţi multă roadă”, a zis Hristos, „prin aceasta Tatăl 
Meu va fi proslăvit”. Dumnezeu dorește să dea pe faţă prin tine 
sfinţenia, bunătatea și mila caracterului Său. Cu toate acestea, 
Mântuitorul nu cere de la ucenici să se chinuiască pentru a aduce 
roadă. El le spune să rămână în El. „Dacă rămâneţi în Mine”, 
zice El, „şi dacă rămân în voi cuvintele Mele, cereţi orice veţi 
vrea și vi se va da.” Hristos rămâne în urmașii Săi prin Cuvânt. 
Legătura aceasta este tot atât de vitală ca aceea reprezentată 
prin a mânca trupul Său și a bea sângele Său. Cuvintele lui 
Hristos sunt duh și viaţă. Primindu-le, primiţi viaţa Viţei. Voi 
trăiţi „prin orice cuvânt care iese din gura lui Dumnezeu” (Matei 
4,4). Viaţa lui Hristos ajunsă în voi dă naștere acelorași roade 
ca și în El. Dacă trăiţi în Hristos, dacă vă alipiţi de Hristos, dacă 
sunteți sprijiniți de Hristos și vă trageţi hrana din Hristos, veţi 
aduce roade ca Hristos. 

Dorinţa cea mare, pe care Hristos Şi-a exprimat-o la această 
ultimă întâlnire cu ucenicii, era ca ei să se iubească unii pe 
alţii așa cum îi iubise El. Despre lucrul acesta le vorbise de 
multe ori: „Vă poruncesc”, le repetase El adesea, „să vă iubiți 
unii pe alții”. Cele dintâi cuvinte pe care le-a rostit după ce a 
fost singur cu ei în camera de sus au fost: „Vă dau o poruncă 
nouă: Să vă iubiţi unii pe alţii; cum v-am iubit Eu, așa să vă 
iubiţi și voi unii pe alţii.” Porunca aceasta era nouă pentru 
ucenici, deoarece ei nu se iubiseră unii pe alţii așa cum îi iubise 
Hristos. El a văzut că ei trebuie să fie stăpâniţi de idei și 
îndemnuri noi, că trebuie să trăiască după principii noi; prin 
viața și moartea lui Hristos, ei trebuiau să ajungă la o nouă 
înţelegere a iubirii. Porunca de a se iubi unii pe alții avea un 
înţeles nou în lumina jertfei Sale. Toată lucrarea harului este o 


slujire continuă, plină de iubire și de eforturi făcute cu lepădare 
de sine și jertfire de sine. În tot timpul cât Hristos a fost pe 
pământ, iubirea lui Dumnezeu se revărsa de la EI în râuri 
nestăvilite. Toţi cei plini de Duhul Lui vor iubi așa cum a iubit 
El. Același principiu care ÎI îndemna pe Hristos la lucru îi va 
îndemna și pe ei în legăturile lor unul cu altul. 

Această iubire este dovada că ei sunt ucenici. „Prin aceasta 
vor cunoaște toţi că sunteţi ucenicii Mei, dacă veţi avea dragoste 
unul pentru altul.” Când oamenii sunt strâns legaţi, nu prin forță 
sau interese egoiste, ci prin iubire, ei dau dovadă despre lucrarea 
unei influenţe care este mai presus de orice influență omenească. 
Oriunde ar exista această unire, ea este o dovadă că s-a refăcut în 
om chipul lui Dumnezeu și că a fost sădit un nou principiu de 
viaţă. Ea ne dovedește că în natura divină se află putere pentru a 
sta împotriva forţelor supranaturale ale răului și că harul lui 
Dumnezeu biruie egoismul inimii firești. 

Iubirea aceasta, manifestată în biserică, va provoca fără 
îndoială ura lui Satana. Hristos n-a croit pentru ucenicii Săi o 
cale ușoară. „Dacă vă urăște lumea”, a zis El, „să știți că pe Mine 
M-a urât înaintea voastră. Dacă aţi fi din lume, lumea ar iubi ce 
este al ei; dar, pentru că nu sunteţi din lume și pentru că Eu v-am 
ales din mijlocul lumii, de aceea vă urăște lumea. Aduceţi-vă aminte 
de vorba pe care v-am spus-o: "Robul nu este mai mare decât 
stăpânul său'. Dacă M-au prigonit pe Mine, și pe voi vă vor prigoni; 
dacă au păzit cuvântul Meu, și pe al vostru îl vor păzi. Dar vă vor 
face toate aceste lucruri pentru Numele Meu, pentru că ei nu 
cunosc pe Cel ce M-a trimis.” Evanghelia urmează să fie vestită 
printr-o luptă neîncetată în mijlocul împotrivirii, primejdiilor, 
pagubelor și suferințelor. Dar aceia care fac lucrarea aceasta nu 
fac altceva decât să meargă pe urmele Domnului. 

Ca Mântuitor al lumii, Hristos avea de făcut față continuu 
unei înfrângeri aparente. El, vestitorul milei în lumea noastră, 
părea să realizeze puţin din lucrarea pe care dorea să o facă pentru 
înălţare și mântuire. Influențe satanice se așezau continuu de-a 
curmezișul drumului Său. Dar El nu Se descuraja. Prin profetul 
Isaia, spune: „Degeaba am muncit, în zadar și fără folos Mi-am 

istovit puterea. Dar dreptul Meu este la Domnul, și răsplata Mea 
la Dumnezeul Meu... ca să aduc înapoi la El pe Iacov și pe Israel, 
care este încă împrăștiat; căci Eu sunt prețuit înaintea Domnului 
și Dumnezeul Meu este tăria Mea”. Domnului Hristos I se dă 
această făgăduință: „Așa vorbeşte Domnul, Răscumpărătorul, 
Sfântul lui Israel, către Cel disprețuit și urât de popor; ... Așa 
vorbește mai departe Domnul: "Te voi păzi și te voi pune să faci 
legământ cu poporul, să ridici ţara și să împarţi moștenirile pustiite; 
să spui prinșilor de război: «leșiţi» și celor ce sunt în întuneric: 
«Arătaţi-vă»... Nu le va fi foame, nici nu le va fi sete; nu-i va bate 
arșiţa, nici soarele; căci Cel ce are milă de ei îi va călăuzi și-i va 
duce la izvoare de ape” (Isaia 49,4.5.7-10). 

lisus Se sprijinea pe cuvântul acesta și de aceea nu i-a dat lui 
Satana niciun câștig de cauză. Atunci când urmau să se ia ultimele 
măsuri pentru umilirea lui Hristos și când sufletul Său a fost 
cuprins de cea mai adâncă durere, El le-a spus ucenicilor: „Vine 
stăpânitorul lumii acesteia. El n-are nimic în Mine”. „Stăpânitorul 
lumii acesteia este judecat.” „Acum va fi aruncat” (loan 14,30; 
16,11; 12,31). Cu ochi profetic, Hristos a văzut scenele care aveau 
să aibă loc în ultima Sa bătălie. El știa că, atunci când va zice: „S-a 
sfârșit!”, tot cerul va tresălta de bucuria biruinţei. Urechea Lui a 
auzit cântecele îndepărtate și strigătele de biruință din curțile 
cerești. Știa că atunci avea să sune clopotul de moarte al domniei 
lui Satana, iar Numele lui Hristos avea să fie rostit dintr-o lume 
în alta, în tot universul. 

Hristos Se bucura că putea să facă pentru urmașii Săi mai mult 
decât puteau ei să ceară sau să gândească. El vorbea cu siguranță, 
știind că se dăduse un decret atotputernic, înainte de întemeierea 
lumii. El știa că adevărul, înarmat cu atotputernicia Duhului Sfânt, 
va birui în lupta cu răul și că stindardul însângerat va flutura 
biruitor deasupra urmașilor Săi. Știa că viaţa ucenicilor încrezători 
va fi ca a Sa, un şir neîntrerupt de biruinţe, nevăzute aici ca atare, 
dar socotite în felul acesta în marele viitor. 

„V-am spus aceste lucruri”, a zis El, „ca să aveți pace în Mine. 
În lume veţi avea necazuri; dar îndrăzniți, Eu am biruit lumea.” 
Hristos n-a fost nici înfrânt și nici nu S-a descurajat, iar urmașii 


Lui trebuie să dea pe faţă o credinţă tot atât de dăinuitoare ca a 
Lui. Ei trebuie să trăiască așa cum a trăit El și să lucreze așa cum 
a lucrat El, pentru că depind de Marele lor Maestru. Ei trebuie să 
aibă curaj, energie și stăruinţă. Cu toate că drumul lor este barat 
de aparente imposibilități, ei trebuie să meargă înainte, prin harul 
Lui. În loc să se plângă de greutăţi, ei sunt chemați să le 
depășească. Nu trebuie să se descurajeze de nimic, ci să nădăjdu- 
iască. Hristos i-a legat de tronul lui Dumnezeu prin lanţul de aur 
al neîntrecutei Sale iubiri. Planul Lui este ca ei să aibă cea mai 
înaltă influenţă din univers, care vine de la izvorul a toată puterea. 
Ei vor avea putere să se împotrivească răului, putere pe care nu o 
pot înfrânge nici pământul, nici moartea și nici locuinţa morților, 
putere care îi va face în stare să biruie așa cum a biruit Hristos. 

Hristos doreşte ca ordinea cerului, planul ceresc de guverna- 
re, armonia divină a cerului să se găsească și în biserica Sa de 
pe pământ. În felul acesta, El va fi proslăvit în aleșii Săi. Soarele 
neprihănirii va străluci astfel prin ei în lume cu o lumină clară. 
Hristos a dat bisericii Sale posibilităţi mari, ca să primească 
un tribut mare de slavă de la moștenirea Sa mântuită și răscum- 
părată. El a revărsat asupra copiilor Săi însușiri și binecuvântări, 
pentru ca ei să reprezinte desăvârșirea Sa. Biserica, înzestrată 
cu neprihănirea lui Hristos, este depozitara binecuvântărilor 
Sale, în care să se arate pe deplin și desăvârșit bogăţiile milei, 
ale harului și ale iubirii Sale. Hristos privește la poporul Său, 
în curăția și desăvârșirea lui, ca la răsplata umilinţei Sale și un 
adaos la slava Sa — Hristos, marele Centru, de la care se revarsă 
toată slava. 

Hristos Și-a încheiat învăţăturile prin cuvinte puternice și pline 
de nădejde. După aceea, Şi-a revărsat povara sufletului în rugăciune 
pentru ucenici. Înălțând privirile către cer, a zis: „Tată, a sosit 
ceasul! Proslăvește pe Fiul Tău, ca și Fiul Tău să Te proslăvească 
pe Tine, după cum I-ai dat putere peste orice făptură, ca să dea 
viaţă veșnică tuturor acelora pe care I i-ai dat Tu. Și viaţa veșnică 
este aceasta: Să Te cunoască pe Tine, singurul Dumnezeu adevărat, 
și pe Iisus Hristos, pe care L-ai trimis Tu”. 


„Să nu vi se tulbure inima” 

Hristos Își terminase lucrarea care-I fusese încredințată. ÎI 
proslăvise pe Dumnezeu pe pământ. Făcuse cunoscut Numele 
Tatălui Său. Îi adunase pe aceia care aveau să continue lucrarea 
Lui între oameni. Şi a zis: „Eu sunt proslăvit în ei. Eu nu mai 
sunt în lume, dar ei sunt în lume, și Eu vin la Tine. Sfinte Tată, 
păzeşte în Numele Tău pe aceia pe care Mi i-ai dat, pentru ca 
ei să fie una, cum suntem Noi”. „Și Mă rog nu numai pentru ei, 
ci şi pentru cei ce vor crede în Mine prin cuvântul lor. Mă rog 
ca toţi să fie una... Eu în ei, și Tu în Mine; pentru ca ei să fie în 
chip desăvârșit una, ca să cunoască lumea că Tu M-ai trimis și 
că i-ai iubit, cum M-ai iubit pe Mine.” 

Astfel, în limbajul Unuia care are putere dumnezeiască, Hristos 
a predat biserica Sa aleasă în braţele Tatălui. Ca un Mare Preot 
consacrat, El mijlocește pentru poporul Său. Ca un Păstor 
credincios, Își adună turma la umbra Celui Atotputernic, în 
adăpostul cel tare și sigur. ÎI aşteaptă ultima bătălie cu Satana și 
merge să o întâmpine. 


PARTEA 


CEL RĂSTIGNIT 


DE LA GHEISIMANI LA GOLGOTA 


„Dar EI era străpuns pentru păcatele 
noastre, zdrobit pentru fărădelegile noastre. 
Pedeapsa care ne dă pacea a căzut peste El 

și prin rănile Lui suntem tămăduiţi.” 

— Isaia 53,5 

Chinul Domnului Hristos n-a încetat, dar 
descurajarea şi dezamăgirea L-au lăsat. Furtuna n-a 
scăzut în niciun fel în intensitate, dar El, 
care era obiectul dezlăntuirii ei, a fost întărit pentru a 
face fată furiei furtunii. El a rămas calm și senin. 
O pace cerească se odihnea pe fata Lui pătată de 
sânge. El a îndurat ceea ce nicio fiintă omenească 
nu va putea îndura vreodată, căci El a gustat 
suferintele mortii pentru fiecare om. 


ÎNSOŢIT DE UCENICII SĂI, Mântuitorul Se îndrepta încet spre 
grădina Ghetsimani. Plină și clară, luna din timpul Paștelui 
strălucea pe un cer fără nori. Orașul corturilor de pelerini era 
cufundat în tăcere. 

Până atunci, Domnul Hristos vorbise cu multă seriozitate 
ucenicilor Săi, instruindu-i; dar, pe măsură ce Se apropia de 
Ghetsimani, El devenea neobișnuit de tăcut. El mersese adesea 
în acest loc pentru meditaţie și rugăciune, dar niciodată cu o inimă 
atât de plină de tristeţe ca în această noapte a ultimei Sale lupte. 
În toată viaţa Sa de pe pământ, El umblase în lumina prezenţei lui 
Dumnezeu. Când ajungea în conflict cu oamenii care erau inspirați 
chiar de Satana, El putea spune: „Cel ce M-a trimis este cu Mine: 
Tatăl nu M-a lăsat singur, pentru că totdeauna fac ce-l este plăcut” 
(loan 8,29). Dar acum, avea simțământul că este despărțit de 
lumina prezenţei lui Dumnezeu, care-L susținea. Acum, El era 
socotit în numărul călcătorilor legii. Vinovăţia neamului omenesc 
căzut trebuia să fie purtată de El. Asupra Aceluia care nu cunoştea 


Capitolul acesta se bazează pe cele relatate în Matei 26,36-56; Marcu 14,32-50; 
Luca 22,39-53; loan 18,1-12. 


păcatul, avea să fie aşezată nelegiuirea noastră, a tuturor. Atât de 
înspăimântător Îi apărea păcatul, atât de mare greutatea vinei pe 
care trebuia s-o poarte, încât era ispitit să Se teamă ca nu cumva 
aceasta să-L despartă pentru totdeauna de iubirea Tatălui Său. 
Simţind cât de teribilă este mânia lui Dumnezeu împotriva 
păcatului, El exclamă: „Sufletul Meu este cuprins de o întristare 
de moarte” (Matei 26,38 p.p.). 

Pe când se apropiau de grădină, ucenicii au observat schim- 
barea petrecută cu Învățătorul lor. Niciodată până atunci nu-L 
văzuseră atât de trist și de tăcut. Pe măsură ce înaintau, această 
stranie tristeţe se adâncea tot mai mult; și totuși ei n-au îndrăznit 
să-L întrebe care era motivul acestei stări. Fiinţa Sa se clătina ca 
și când era gata să cadă. Ajungând în grădină, ucenicii se uitau cu 
grijă să găsească mai curând obișnuitul Său loc retras, pentru ca 
Domnul lor să Se poată odihni. Fiecare pas pe care-l făcea acum, 
îl făcea cu mare efort. El gemea cu glas tare, ca și când Se afla sub 
greutatea unei poveri teribile. În două rânduri, ucenicii Săi L-au 
sprijinit, altfel ar fi căzut la pământ. 

Nu departe de intrarea în grădină, Domnul lisus i-a lăsat pe 
ucenici, cu excepţia a trei dintre ei, cerându-le să se roage pentru 
ei și pentru El. Împreună cu Petru, Iacov și loan, El a intrat în 
ascunzișurile grădinii. Acești trei ucenici erau cei mai apropiați 
tovarăși ai Domnului Hristos. Ei au fost aceia care văzuseră slava 
Sa pe Muntele Schimbării la Faţă; ei îi văzuseră pe Moise și pe 
Ilie vorbind cu EI; ei auziseră vocea din ceruri; iar acum, în lupta 
Sa cea mare, Domnul Hristos dorea să aibă prezenţa lor lângă El. 
Adesea, ei petrecuseră noaptea cu El în acest loc retras. În toate 
aceste ocazii, după un timp de veghere şi rugăciune, ei puteau 
dormi netulburaţi, puţin mai departe de Învățătorul lor, până când 
El îi trezea în zorii zilei spre a merge din nou la lucru. Dar acum, 
El dorea ca ei să petreacă noaptea împreună, în rugăciune. Cu 
toate acestea, El nu putea suporta ca ei să fie martori la chinul de 
moarte prin care avea să treacă. 

„Rămâneţi aici”, a spus El, „și vegheaţi împreună cu Mine” 
(Matei 26,38). 

El a mers puţin mai departe de ei — dar nu chiar atât de departe 
ca ei să nu-L poată vedea și auzi — și S-a întins la pământ. Avea 


| Ghetsimani 


[+2] 
[IA] 
(2) 


Viaţa lui Iisus 


654 


simțământul că, datorită păcatului, fusese despărțit de Tatăl Său. 
Prăpastia aceasta era atât de mare, atât de întunecată și atât de 
adâncă, încât spiritul Său a început să tremure în fața ei. În această 
agonie a sufletului Său, El nu trebuia să Se folosească de puterea 
Sa divină pentru a scăpa. Ca om, El trebuia să sufere urmările 
păcatului omului. Ca om, El trebuia să îndure mânia lui Dumnezeu 
împotriva păcatului. 

Domnul Hristos Se afla acum într-o situaţie cu totul diferită 
de cele în care Se mai aflase vreodată. Suferinţa Sa putea să fie 
cel mai bine descrisă de cuvintele profetului care spunea: „Scoală- 
te, sabie, asupra păstorului Meu, și asupra Omului care îmi este 
tovarăș, zice Domnul oştirilor” (Zaharia 13,7). Ca înlocuitor și 
garant pentru omul păcătos, Domnul Hristos a suferit pedeapsa 
divină. El a văzut ce înseamnă dreptatea. Până acum fusese 
Mijlocitor pentru alții, acum însă, dorea foarte mult să aibă pe 
cineva care să mijlocească pentru El. 

Când Domnul Hristos a simţit că unitatea Sa cu Tatăl a fost 
întreruptă, S-a temut ca nu cumva, în natura Sa omenească, să nu 
poată fi în stare să suporte conflictul care-l stătea în faţă, lupta cu 
puterile întunericului. În pustia ispitirii, destinul neamului omenesc 
fusese în cumpănă. Domnul Hristos a fost atunci biruitor. Acum, 
ispititorul venise pentru ultima și cea mai grozavă luptă. Pentru 
acest moment se pregătise el în timpul celor trei ani de lucrare a 
Domnului Hristos. El aruncase totul în balanță. Dacă avea să dea 
greș aici, speranţa sa de a fi atotstăpânitor se năruia — împărățiile 
lumii aveau să fie în cele din urmă ale Domnului, iar el avea să fie 
îndepărtat şi aruncat afară. Dar, dacă Domnul Hristos putea fi 
înfrânt, atunci pământul avea să devină împărăţia lui Satana, iar 
neamul omenesc avea să fie pentru totdeauna sub puterea sa. Cu 
implicaţiile acestui conflict înaintea Sa, sufletul Domnului Hristos 
era plin de teama despărțirii de Dumnezeu. Satana Îi șoptea că, 
dacă devenea garantul unei lumi păcătoase, această despărțire avea 
să fie veșnică. El avea să fie identificat cu împărăţia lui Satana și 
niciodată nu va mai putea fi una cu Dumnezeu. 

Și, de fapt, ce urma să se câștige prin acest sacrificiu? Cât de 
lipsite de perspectivă și de nădejde apăreau vinovăția și nerecu- 
noștința oamenilor! Și astfel, în modul cel mai crud, Satana făcea 


presiuni asupra Răscumpărătorului nostru, șoptindu-l: „Cei care 
pretindeau că sunt mai presus de toţi ceilalți în cele materiale și 
spirituale 'Te-au respins. Ei caută să Te nimicească pe Tine, care 
eşti Temelia, Centrul și Sigiliul făgăduinţelor făcute lor ca unui 
popor deosebit. Chiar unul dintre ucenicii 'Tăi, care a ascultat 
sfaturile și învăţăturile Tale și care a fost primul în activitatea 
bisericii, Te va vinde. Unul dintre cei mai zeloși urmași ai Tăi se 
va lepăda de Tine. Toţi te vor uita...” Întreaga ființă a Domnului 
Hristos s-a cutremurat la acest gând. Faptul că aceia pe care El 
Se angajase să-i mântuiască, aceia pe care El îi iubea așa de mult, 
i se vor alătura lui Satana în planurile lui a străpuns sufletul Său. 
Lupta era teribilă. Măsura intensității ei era dată de vinovăția 
naţiunii Sale, a acuzatorilor și a trădătorului Său, vinovăția unei 
lumi ce zăcea în nelegiuire. Păcatele omenirii apăsau greu asupra 
Domnului Hristos, simţământul mâniei lui Dumnezeu împotriva 
păcatului Îi zdrobea viața. 

Priviţi-L cântărind preţul care trebuia plătit pentru mântuirea 
celor păcătoşi! În agonia Sa, El Se prindea de pământul rece ca şi 
când ar fi vrut să împiedice îndepărtarea de Tatăl Său. Roua rece 
a nopții a căzut pe trupul Său întins la pământ, dar El nu i-a dat 
atenţie. De pe buzele Sale palide a venit strigătul amar: „Tată, 
dacă este cu putință, depărtează de la Mine paharul acesta”. Dar, 
chiar și în aceste împrejurări, El a adăugat: „Totuși nu cum voiesc 
Eu, ci cum voiești Tu” (Matei 26,39). 

Inima omenească tânjește după simpatie și înţelegere atunci 
când este în suferinţă. Această nevoie era simțită de Domnul 
Hristos până în profunzimea ființei Sale. În momentul suprem de 
agonie a sufletului Său, El a venit la ucenici cu dorinţa arzătoare 
de a auzi câteva cuvinte de mângâiere din partea acelora pe care 
adesea îi binecuvântase, îi mângâiase și îi ocrotise în necazurile și 
amărăciunile lor. Acela care avusese totdeauna cuvinte de simpatie 
pentru ei trecea acum printr-o agonie supraomenească și dorea 
foarte mult să ştie că ei se rugau atât pentru EI, cât și pentru ei 
înșiși. Cât de întunecată apărea răutatea păcatului! Teribilă era 
ispita de a lăsa neamul omenesc să-și poarte consecinţele vinei 
sale, iar El să stea nevinovat înaintea lui Dumnezeu. Dacă ar fi 

ştiut doar că ucenicii Săi înțelegeau și apreciau acest lucru, atunci 
ar fi fost întărit. 

Ridicându-Se cu un efort dureros, El a mers împleticindu-Se 
la locul unde îi lăsase pe însoțitorii Săi. Dar... „i-a găsit dormind”. 
Dacă i-ar fi găsit rugându-se, S-ar fi simțit ușurat. Dacă ei ar fi 
căutat refugiu la Dumnezeu, pentru ca mijloacele folosite de 
Satana să nu aibă câștig de cauză asupra lor, El ar fi fost mân- 
gâiat de credința lor nezdruncinată. Dar ei nu dăduseră atenție 
avertizării repetate: „Vegheaţi și rugați-vă!” La început, ei fuseseră 
foarte tulburaţi văzându-L pe Învățătorul lor, care de obicei era 
foarte calm și plin de demnitate, luptându-Se cu un necaz ce era 
mai presus de puterea lor de înțelegere. Ei s-au rugat atunci când 
au auzit strigătele puternice ale Suferindului. Nu era în intenția 
lor să-L uite pe Domnul, dar se părea că sunt paralizați de o 
toropeală de care s-ar fi putut scutura, doar dacă ar fi continuat 
să se roage lui Dumnezeu. Ei nu ajunseseră să-și dea seama de 
necesitatea vegherii și a rugăciunii stăruitoare pentru a putea 
rezista ispitei. 

Chiar înainte de a-Și îndrepta pașii spre grădina Ghetsimani, 
lisus le spusese ucenicilor Săi: „În noaptea aceasta, toţi veți găsi 
în Mine o pricină de poticnire” (Matei 26,31). Însă ei I-au dat 
cea mai categorică asigurare că vor merge cu El la închisoare și 
chiar la moarte. lar sărmanul Petru, plin de încredere în sine, a 
adăugat: „Chiar dacă toți ar avea un prilej de poticnire, eu nu voi 
avea” (Marcu 14,27.29). Dar ucenicii se încredeau în ei înșiși. Ei 
n-au privit, așa cum îi sfătuise Domnul Hristos, spre ajutorul Celui 
Atotputernic. Și astfel, atunci când a avut o nevoie disperată de 
simpatia și de rugăciunile lor, Mântuitorul i-a găsit dormind. Chiar 
și Petru dormea. 

Ioan, ucenicul iubitor, acela care se sprijinise pe pieptul lui 
lisus, dormea și el. Desigur, iubirea lui loan față de Invăţătorul 
său ar fi trebuit să-l ţină treaz. Rugăciunile lui stăruitoare ar fi 
trebuit să se amestece cu acelea ale iubitorului Mântuitor, în ceasul 
greu al necazului Său. Răscumpărătorul nostru petrecuse nopţi 
întregi în rugăciune pentru ucenicii Săi, ca să nu scadă credința 
lor. Dacă acum Domnul Hristos le-ar fi pus lui Iacov și Ioan 
întrebarea pe care le-o pusese cândva: „Puteţi voi să beţi paharul 


pe care am să-l beau Eu și să fiţi botezați cu botezul cu care am să 
fiu botezat Eu?”, ei nu s-ar mai fi aventurat să răspundă: „Putem!” 
(Matei 20,22). 

Auzind vocea Domnului Hristos, ucenicii s-au trezit, dar cu greu 
L-au recunoscut, atât de schimbată Îi era faţa din cauza chinului 
îndurat. Adresându-Se lui Petru, Iisus i-a spus: „Simone, tu dormi? 
Un ceas n-ai fost în stare să veghezi? Vegheaţi și rugaţi-vă, ca să nu 
cădeți în ispită; duhul este plin de râvnă, dar trupul este neputincios” 
(Marcu 14,37-38). Slăbiciunea ucenicilor Săi a trezit mila lui 
lisus. El Se temea că nu vor fi în stare să îndure încercarea, 
proba ce avea să vină asupra lor, prin trădarea și moartea Lui. El 
nu i-a mustrat, ci le-a zis: „Vegheaţi și rugaţi-vă ca să nu cădeţi în 
ispită”. Chiar și în marea Sa luptă, El căuta să-i înţeleagă în 
slăbiciunea lor. „Duhul este plin de râvnă, dar trupul este 
neputincios” (Marcu 14,38). 

Din nou, Fiul lui Dumnezeu a fost cuprins de agonia aceea 
supraomenească și, slăbit și epuizat, El S-a întors clătinându-Se 
spre locul luptei Sale de mai înainte. Suferinţa Sa era mai mare 
decât cea dinainte. Când agonia sufletului L-a cuprins, „sudoarea 
1 se făcuse ca niște picături mari de sânge, care cădeau pe pământ” 
(Luca 22,44). Chiparoşii și palmierii erau martori tăcuți ai 
chinului Său de moarte. De pe ramurile lor încărcate cu frunze, 
roua cea grea cădea peste trupul Său chinuit, ca și când natura ar 
fi plâns deasupra Creatorului ei ce Se lupta singur cu puterile 
întunericului. 

Cu puţin timp înainte, Domnul lisus stătuse ca un cedru 
puternic, înfruntând furtuna împotrivirii, care își concentrase furia 
asupra Lui. Voinţe încăpăţânate și inimi pline de răutate și viclenie 
se străduiseră în zadar să-L ducă la confuzie sau să-L înfrângă. 
El a stat în maiestatea Sa divină, ca Fiu al lui Dumnezeu. Acum 
însă, El era asemenea unei trestii bătute și îndoite de mânia 
furtunii. El ajunsese acum la încheierea lucrării Sale de biruitor, 
care a câștigat la fiecare pas victoria asupra puterilor întunericului. 
Ca Unul care fusese deja glorificat, EI restabilise unitatea Sa cu 
Dumnezeu. În accente neșovăielnice, EI Își revărsase cântecele 
de laudă. EI le adresase ucenicilor Săi cuvinte de î încurajare, pline 
de iubire. Acum sosise ceasul puterii întunericului. Acum vocea 

Sa era auzită în atmosfera liniştită a nopții, dar nu în tonurile 
înalte ale triumfului, ci plină de zbuciumul durerii omenești. 
Cuvintele Mântuitorului au ajuns la urechile somnoroșilor Săi 
ucenici: „Tată, dacă nu se poate să se îndepărteze de Mine paharul 
acesta, fără să-l beau, facă-se voia Ta!” (Matei 26,42). 

Primul gând al ucenicilor a fost acela de a merge la EI, dar El 
le ceruse să rămână acolo, veghind și rugându-se. Când Domnul 
lisus a venit la ei, i-a găsit încă o dată dormind. Din nou, El a 
simţit nevoia unei tovărășii, nevoia unor cuvinte din partea 
ucenicilor Săi, cuvinte care l-ar fi adus alinare și ar fi spulberat 
vraja întunericului care aproape ÎL copleșise. Dar ochii lor erau 
îngreuiaţi de somn și n-au știut ce să-l spună. Prezenţa Lui însă i-a 
trezit. Ei I-au văzut faţa plină de sudoarea de sânge a agoniei și 
teama a pus stăpânire pe ei. Ei nu-l puteau înțelege chinul. „Atât 
de schimbată Îi era faţa și atât de mult Se deosebea înfățișarea 
Lui de a fiilor oamenilor” (Isaia 52,14). 

Întorcându-Se, Domnul Hristos S-a îndreptat iarăși către locul 
Său retras și a căzut cu faţa la pământ, copleșit de groaza unui 
mare întuneric. Natura omenească a Fiului lui Dumnezeu tremura 
în ceasul acela al încercării. Acum, El nu Se ruga pentru ucenicii 
Săi, să nu se piardă credinţa lor, ci pentru sufletul Său ispitit și 
chinuit. Momentul teribil sosise — momentul care avea să hotărască 
destinul lumii. Soarta neamului omenesc atârna în balanţă. Domnul 
Hristos ar fi putut refuza să bea paharul care i se cuvenea omului 
vinovat. Nu era încă prea târziu pentru acest lucru. El ar fi putut 
să-Și şteargă sudoarea de sânge de pe frunte și să-l lase pe om să 
piară în nelegiuirea lui. El ar fi putut spune: „Călcătorul de lege 
să-și primească pedeapsa păcatului său, iar Eu voi merge înapoi 
la Tatăl Meu”. Va bea oare Fiul lui Dumnezeu paharul amar al 
umilinţei și al chinului? Va suferi oare Cel nevinovat urmările 
blestemului păcatului, pentru a-l salva pe cel vinovat? Cuvintele 
ieșeau tremurând de pe buzele palide ale lui Hristos: „Tată, dacă 
nu se poate să se îndepărteze de Mine paharul acesta, fără să-l 
beau, facă-se voia Ta!” (Matei 26,42). 

De trei ori a înălțat El ruga aceasta. De trei ori, natura umană 
s-a dat înapoi de la acest sacrificiu final, care încorona lucrarea 
Lui. În acele momente însă, Răscumpărătorului lumii I-a fost 


înfățișată istoria neamului omenesc. El a văzut că, dacă sunt lăsaţi 
în voia lor, călcătorii Legii trebuie să piară. El a văzut starea de 
neajutorare a păcătosului. El a văzut puterea păcatului. Durerea 
și plânsul unei lumi blestemate s-au înfățișat înaintea Sa. El a 
privit soarta ei amenințătoare și a luat hotărârea. El îl va salva, îl 
va mântui pe omul păcătos, coste aceasta oricât L-ar costa. El a 
acceptat botezul Său cu sânge și astfel, prin El, milioane de oameni 
sortiți pieirii pot câștiga viaţa veșnică. El a părăsit curţile cerului, 
unde totul este imaculat, totul este bucurie și slavă, pentru a salva 
singura oaie pierdută, singura lume din univers care a căzut prin 
păcătuire. Și El nu Se va da înapoi de la lucrarea chemării Sale. El 
va deveni jertfă de ispășire pentru un neam de oameni care, cu 
bună știință, au păcătuit. Ruga Sa respira acum numai supunere: 

„ dacă nu se poate să se îndepărteze de Mine paharul acesta, 
fără să-l beau, facă-se voia Ta!” 

Hotărârea fiind luată, El S-a prăbușit ca mort la pământ, de 
unde Se ridicase puţin. Unde erau acum ucenicii Săi, ca să-și așeze 
cu gingășie mâinile sub capul Învățătorului lor istovit și să mângâie 
fruntea aceea desfigurată cu adevărat mai mult decât a fiilor 
oamenilor? Mântuitorul însă a călcat singur în teasc și, dintre cei 
ce erau acolo, nimeni n-a fost cu El. 

Dumnezeu însă suferea împreună cu Fiul Său. Îngerii priveau 
chinul de moarte al Mântuitorului. Ei L-au văzut pe Domnul lor 
înconjurat de legiunile forțelor satanice și natura Sa copleșită de 
o groază tainică, înfiorătoare. În cer s-a făcut liniște. Nicio harpă 
nu era atinsă. Dacă muritorii ar fi putut vedea uluirea oștilor 
cerești, care, într-o dureroasă tăcere, Îl vedeau pe Tatăl cum 
îndepărta razele Sale de lumină, iubire și slavă de la Fiul Său 
preaiubit, atunci ar fi putut înțelege mai bine cât de vinovat este 
păcatul în ochii Săi. 

Lumile necăzute în păcat și oștile îngerești au urmărit cu un 
deosebit interes cum conflictul se apropia de sfârșit. Satana și cei 
care i s-au alăturat în ale răului, legiunile de îngeri apostaziați, 
priveau cu multă atenţie la momentul hotărâtor al lucrării de 
mântuire. Puterile binelui și cele ale răului așteptau să vadă ce 
răspuns va primi Domnul Hristos la rugăciunea pe care i-a adresat-o 
de trei ori Tatălui. Îngerii doreau foarte mult să-l aducă ușurare 

divinului Suferind, dar lucrul acesta nu se putea înfăptui. Nicio 
cale de scăpare nu s-a găsit pentru Fiul lui Dumnezeu. În acest 
îngrozitor moment de criză, când totul era în cumpănă, când 
paharul cel tainic tremura în mâna Suferindului, cerul s-a deschis, 
o lumină a strălucit în mijlocul întunericului prevestitor de furtună 
al ceasului de criză, și îngerul cel puternic, care stă în prezența 
lui Dumnezeu, ocupând. poziţia din care a căzut Satana, a venit 
lângă Domnul Hristos. Îngerul a venit nu pentru a lua paharul 
din mâna Lui, ci pentru a-L întări, asigurându-L de iubirea Tatălui, 
ca să poată să-l bea. El a venit ca să-l dea putere Rugătorului 
divino-uman. El I-a îndreptat privirea spre cerurile deschise, 
vorbindu-l despre ființele care aveau să fie mântuite ca rezultat 
al suferințelor Lui. Îngerul L-a asigurat pe lisus că Tatăl Său 
este mai mare și mai puternic decât Satana și că moartea Sa va 
avea ca rezultat o totală înfrângere a lui, iar împărăția acestei 
lumi avea să fie dată sfinților Celui Preaînalt. Îngerul I-a spus că 
EI va vedea rezultatul muncii sufletului Său și va fi mulţumit, căci 
o mulțime din neamul omenesc va fi mântuită, salvată pentru 
veșnicie. 

Chinul Domnului Hristos n-a încetat, dar descurajarea și 
dezamăgirea L-au lăsat. Furtuna n-a scăzut în niciun fel în 
intensitate, dar El, care era obiectul dezlănțuirii ei, a fost întărit 
pentru a face faţă furiei furtunii. El a rămas calm și senin. O pace 
cerească se odihnea pe fața Lui pătată de sânge. El a îndurat ceea 
ce nicio ființă omenească nu va putea îndura vreodată, căci El a 
gustat suferințele morţii pentru fiecare om. 

Ucenicii, care dormeau, au fost treziți deodată de lumina ce-L 
înconjura pe Mântuitorul. Ei l-au văzut pe înger aplecat peste 
Stăpânul lor întins la pământ. L-au văzut ridicând capul 
Mântuitorului pe pieptul său și îndreptându-L spre ceruri. l-au 
auzit vocea, asemenea unei muzici plăcute, rostind cuvinte de 
mângâiere și speranţă. Ucenicii și-au reamintit scena de pe 
Muntele Schimbării la Faţă. Ei și-au amintit de slava care-L 
înconjurase pe lisus în templu, precum ș şi de glasul lui Dumnezeu 
care vorbea din nor. Acum, aceeași slavă a fost descoperită din 
nou și nu se mai temeau deloc pentru Învățătorul lor. El Se afla în 
grija lui Dumnezeu -— un înger puternic fusese trimis ca să-L 


ocrotească. Din nou, ucenicii, în oboseala lor, au căzut în toropeala 
aceea stranie, care i-a copleșit. Și, din nou, Domnul Hristos i-a 
găsit dormind. 

Privindu-i cu amărăciune, El a zis: „Dormiţi de acum și 
odihniți-vă!... lată că a venit ceasul ca Fiul omului să fie dat în 
mâinile păcătoşilor” (Matei 26,45). 

Chiar atunci când rostea aceste cuvinte, El a auzit pașii gloatei 
care-L căuta și a spus: „Sculaţi-vă, haide să mergem; iată că se 
apropie vânzătorul” (Matei 26,46). 

Nicio urmă a chinului de moarte prin care trecuse nu se mai 
vedea când Domnul Hristos a pornit să-l întâmpine pe vânzătorul 
Său. Stând în fruntea ucenicilor Săi, El a zis: „Pe cine căutaţi?” 
Răspunsul a fost: „Pe Iisus din Nazaret”. Iisus a zis: „Eu sunt” 
(loan 18,4-8). Când au fost rostite aceste cuvinte, îngerul care-l 
slujise lui lisus cu puţin înainte s-a așezat între El și gloată. O 
lumină cerească a făcut ca faţa Mântuitorului să strălucească și 
ceva în formă de porumbel L-a umbrit. În prezența acestei slave 
divine, gloata ucigașă n-a putut să stea în picioare nici măcar o 
singură clipă. Preoţii, mai-marii, soldaţii și chiar Iuda s-au dat 
înapoi, clătinându-se, şi au căzut ca morți la pământ. 

Ingerul s-a retras și lumina a dispărut. Domnul Hristos avusese 
ocazia să scape, dar El a rămas calm și stăpân pe Sine, ca Unul 
care fusese glorificat. El stătea în mijlocul acelei cete înrăite, care 
era acum căzută neputincioasă la picioarele Sale. Ucenicii priveau 
în tăcere, plini de uimire și teamă. 

Dar scena s-a schimbat repede. Gloata s-a ridicat în picioare. 
Soldaţii romani, preoţii și Iuda s-au strâns în jurul Domnului Iisus. 
Se simțeau rușinaţi de slăbiciunea lor, temându-se că El ar putea 
să le scape. Din nou, Răscumpărătorul le-a pus întrebarea: „Pe 
cine căutaţi?” Acum ei aveau dovada faptului că Acela care stătea 
înaintea lor era Fiul lui Dumnezeu, dar nu s-au lăsat convinși. La 
întrebarea: „Pe cine căutaţi?”, au răspuns iarăși: „Pe Iisus din 
Nazaret!” Atunci Mântuitorul le-a spus: „V-am spus că Eu sunt. 
Deci, dacă Mă căutaţi pe Mine, lăsaţi pe aceștia să se ducă” (loan 
18,8) — şi a arătat spre ucenicii Săi. El știa cât de slabă le era 
credinţa și a căutat să-i ocrotească de ispite și încercări. Pentru 
ei, El era gata să Se sacrifice. 

Iuda, trădătorul, n-a uitat rolul pe care îl avea de jucat. Când 
gloata a pătruns în grădină, el a condus-o. Era urmat îndeaproape 
de marele preot. Iuda stabilise un semn pentru urmăritorii 
Domnului lisus, spunând: „Pe care-L voi săruta eu, Acela este; 
să puneţi mâna pe EI” (Matei 26,48). Acum, el se făcea că nu are 
niciun amestec cu ei. Apropiindu-se de Domnul Hristos, el I-a 
luat mâna, semn a unei familiare prietenii. Rostind: „Plecăciune, 
Învățătorule”, el L-a sărutat de repetate ori, prefăcându-se că 
plânge, ca și când ar fi simţit împreună cu El în primejdia în care 
Se afla. 

Domnul Hristos i-a spus: „Prietene, ce ai venit să faci, fă 
Vocea Lui tremura de durere atunci când a adăugat: „ludo, cu o 
sărutare vinzi tu pe Fiul omului?” Această întrebare ar fi trebuit 
să trezească conștiința trădătorului și să atingă inima lui împietrită, 
dar onoarea, credincioșia și sensibilitatea milei omenești îl 
părăsiseră. Stătea plin de îndrăzneală și sfidător, fără să manifeste 
vreo dispoziţie de a-și schimba atitudinea. Se predase lui Satana 
și nu mai avea nicio putere de a-i rezista. Și lisus n-a refuzat 
sărutarea vânzătorului. 

Gloata a devenit mai îndrăzneață atunci când a văzut că Iuda 
L-a atins pe Cel care, numai cu puţin timp înainte, fusese glorificat 
înaintea ochilor tuturor. Atunci au pus mâna pe lisus și au legat 
acele mâini preţioase, care au fost totdeauna folosite pentru 
săvârșirea binelui. 

Ucenicii s-au gândit că Stăpânul lor nu va îngădui să fie luat, 
că aceeași putere care a făcut mulțimea să cadă ca niște oameni 
morți îi va face neputincioşi până când Domnul Hristos și tovarășii 
Săi vor scăpa. Ei au fost însă dezamăgiţi și chiar indignaţi când au 
văzut frânghiile aduse pentru a lega mâinile Aceluia pe care ei Îl 
iubeau. În mânia sa, Petru a scos repede sabia și a încercat să-L 
apere pe Domnul său, dar n-a făcut decât să taie urechea slujitorului 
marelui preot. Când a văzut ce s-a întâmplat, Domnul Hristos 
Şi-a dezlegat mâinile, deși era ţinut cu strășnicie de soldaţii romani, 
și, spunând: „Lăsaţi-i! Până aici!”, S-a atins de urechea rănită, și 
ea s-a vindecat imediat. Apoi i-a spus lui Petru: „Pune-ţi sabia la 
locul ei; căci toţi cei ce scot sabia de sabie vor pieri. Crezi că n-aş 
putea să rog pe Tatăl Meu, care Mi-ar pune îndată la îndemână 

mai mult de douăsprezece legiuni de îngeri?”, o legiune pentru 
fiecare ucenic. De ce oare, gândeau ucenicii, nu Se salvează pe 
Sine și nu ne salvează și pe noi? Răspunzând gândurilor lor 
nemărturisite, El a adăugat: „Dar cum se vor împlini Scripturile, 
care zic că așa trebuie să se întâmple? Nu voi bea paharul pe care 
Mi l-a dat Tatăl să-l beau?” (Luca 22,51; Matei 26,52-54; loan 
18,11). 

Demnitatea oficială pe care o aveau nu-i împiedicase pe 
conducătorii iudei să li se alăture urmăritorilor lui lisus. Arestarea 
Sa era o problemă prea importantă ca să fie încredințată unor 
subalterni; preoţii cei vicleni și mai-marii norodului s-au unit cu 
poliția templului și cu oamenii fără căpătâi și l-au urmat pe Iuda 
în Ghetsimani. Cu ce societate se uniseră acești demnitari — o 
gloată doritoare de senzaţii tari, înarmată cu tot felul de unelte, 
ca și când ar fi urmărit o fiară sălbatică! 

Intorcându-Se către preoţii și bătrânii norodului, Domnul 
Hristos Și-a fixat privirea cercetătoare asupra lor. Ei nu aveau să 
uite toată viaţa cuvintele pe care le-a rostit El atunci. Au fost 
asemenea unor săgeți ascuțite ale Celui Atotputernic. Cu dem- 
nitate, El a spus: „Aţi ieșit ca după un tâlhar, cu săbii și cu ciomege, 
ca să Mă prindeţi. În toate zilele ședeam în mijlocul vostru și 
învăţam norodul în templu, și n-aţi pus mâna pe Mine”. Noaptea 
este mult mai potrivită pentru lucrarea voastră. „Dar acesta este 
ceasul vostru și puterea întunericului” (Matei 26,55; Luca 22,53). 

Ucenicii au fost înspăimântați când au văzut că Domnul Hristos 
îngăduie să fie prins și legat. Au fost jigniti de faptul că atât EI, 
cât și ei aveau să sufere această umilinţă. Nu puteau înţelege 
purtarea Lui și L-au învinovăţit pentru faptul că S-a supus gloatei. 
In teama și indignarea lor, Petru a propus să se salveze singuri. 
Urmând această sugestie, „toţi ucenicii L-au părăsit și au fugit” 
(Matei 26,56 u.p.). Dar Domnul Hristos prevăzuse această fugă 
a lor: „lată”, a spus El, „că vine ceasul, și a și venit, când veţi fi 
risipiţi fiecare la ale lui; și pe Mine Mă veţi lăsa singur, dar nu 
sunt singur, căci Tatăl Meu este cu Mine” (loan 16,32). 


| Ghetsimani 


2 
2 
(2) 


664 


CAPITOLUL 75 


ÎNAINTEA LUI ANA ŞI A CURŢII 
DE JUDECATĂ A LUI CAIAFA 


Conștienţa vinovăției şi pasiunea l-au făcut pe 
Caiafa să facă ceea ce a făcut. El era furios pe sine 
pentru că a crezut cuvintele Domnului Hristos și, în 

loc să-și sfâşie inima ca urmare a unui profund 
simtământ al adevărului şi să mărturisească faptul 
că lisus era Mesia, el şi-a sfâşiat hainele preoteşti, ca 

semn al unei împotriviri categorice. 


ÎN MARE GRABĂ, ei L-au dus pe Iisus peste pârâul Chedron, 
au trecut prin grădini și dumbrăvi cu măslini și pe străzile liniștite 
ale orașului adormit. De acum, era trecut de miezul nopții și 
strigătele gloatei batjocoritoare, care ÎI urma, au străpuns stri- 
dent liniștea nopţii. Mântuitorul era legat, păzit cu strășnicie și 
mișcările Îi provocau durere. În graba nepotolită, cei ce L-au 
prins L-au dus la palatul lui Ana, fostul mare preot. 

Ana era capul familiei preoților ce slujeau și, din respect pentru 
vârsta sa, el era recunoscut de popor ca mare preot. Sfatul său 
era căutat și adus la îndeplinire ca fiind vocea lui Dumnezeu. El 
trebuia să fie primul care Îl vedea pe Iisus captiv, la discreţia 
puterii preoțești. El trebuia să fie prezent la anchetarea celui 
arestat, de teamă ca nu cumva Caiafa, mai puțin experimentat, să 
dea greș în a obţine ceea ce ei doreau. Cu această ocazie, era 
nevoie de iscusinţa, viclenia și subtilitatea sa, căci condamnarea 
lui Hristos trebuia obținută cu orice chip. 


Capitolul acesta se bazează pe cele relatate în Matei 26,57-75; 27,1; Marcu 14,53- 
72; 15,1; Luca 22,54-71; loan 18,13-27. 


Legal, Domnul Hristos trebuia să fie judecat de Sinedriu; dar, 
adus înaintea lui Ana, El a fost supus unei judecăţi preliminare. 
Sub dominaţia romană, Sinedriul nu putea să pronunțe definitiv 
sentința la moarte. El nu putea decât să judece un deţinut, iar 
sentința dată trebuia supusă spre ratificare autorităţilor romane. 
Era deci necesar să se aducă împotriva Domnului Hristos acuzaţii 
care să fie considerate de către romani ca fiind criminale. De 
asemenea, trebuia găsită o acuzaţie care să-L condamne și în faţa 
iudeilor. Un mare număr de preoţi și conducători fuseseră convinși 
de învăţătura Domnului Hristos și numai teama de excomunicare 
i-a împiedicat să mărturisească aceasta. Preoţii își aminteau foarte 
bine de întrebarea lui Nicodim: „Legea noastră osândește ea pe 
un om înainte ca să-l asculte și să știe ce face?” (loan 7,51). 
Această întrebare a determinat atunci dezbinarea consiliului, iar 
planurile lor au fost zădărnicite. Acum, Iosif din Arimateea și 
Nicodim nu aveau să mai fie invitaţi, dar erau alţii care puteau 
îndrăzni să vorbească în favoarea dreptăţii. Judecata trebuia 
condusă în așa fel, încât să-i unească pe membrii Sinedriului 
împotriva Domnului Hristos. Erau două acuzaţii pe care preoții 
doreau să le aducă. Dacă Domnul Hristos ar fi fost dovedit ca 
hulitor, atunci ar fi fost condamnat de iudei. Dacă ar fi fost 
acuzat de revoltă, atunci s-ar fi asigurat condamnarea din partea 
romanilor. Ana a încercat să stabilească cel de-al doilea cap de 
acuzare. El L-a cercetat pe Domnul Hristos cu privire la ucenicii 
Săi și cu privire la doctrina Sa, sperând ca Arestatul să spună 
ceva care să-i dea material pe care să-l interpreteze. El a căutat 
să stoarcă niște declaraţii prin care să dovedească faptul că Iisus 
căuta să înfiinţeze o societate secretă, cu scopul de a stabili o 
nouă împărăție. Atunci, preoții ar fi putut să-L dea în mâinile 
romanilor, ca pe unul care tulbură pacea și conduce la răzvrătire. 

Ca într-o carte deschisă, Domnul Hristos a citit gândurile 
preotului. Ca și când ar fi citit în sufletul celui care-L interoga, 
lisus a negat faptul că între El și urmașii Săi ar exista vreo 
înţelegere secretă sau că El i-ar fi strâns în secret într-un loc 
întunecos, pentru a-Și ascunde planurile. În ceea ce privește 
planurile și învăţătura Sa, El nu avea niciun secret. „Eu am vorbit 
lumii pe faţă”, a răspuns EI; Eu „totdeauna am învăţat pe norod 

în sinagogă și în templu, unde se adună toţi iudeii, și n-am spus 
nimic în ascuns”. 

Domnul Hristos punea propriul mod de a lucra în contrast cu 
metodele acuzatorilor Săi. Timp de luni de zile, ei ÎL urmăriseră, 
străduindu-se să-L prindă în cursă și să-L aducă înaintea unui 
tribunal secret, unde, prin jurământ fals, să obțină ceva ce era 
imposibil să obțină prin mijloace cinstite. Acum, ei își aduceau la 
îndeplinire planurile. Prinderea Lui în miez de noapte de către o 
gloată de oameni, batjocura și abuzurile comise asupra Lui mai 
înainte de a fi condamnat sau chiar acuzaţia erau modul lor de a 
lucra, și nu al Lui. Acţiunea lor era de fapt o violare a legii. 
Rânduielile lor prevedeau că fiecare om trebuie să fie considerat 
și tratat ca nevinovat până când i se dovedea vinovăția. Preoții 
erau astfel condamnați de propriile rânduieli. 

Întorcându-Se spre anchetatorul Său, Domnul Hristos a spus: 
„Pentru ce Mă întrebi pe Mine?” Nu trimiseseră oare preoţii și 
mai-marii norodului spioni care să-l supravegheze toate mișcările 
și să le raporteze fiecare cuvânt spus de El? N-au fost oare aceștia 
prezenţi la orice întâlnire a Sa cu oamenii și n-au dus ei preoților 
informaţii cu privire la tot ceea ce a spus și a făcut El? „Întreabă 
pe cei ce M-au auzit despre ce le-am vorbit”, a răspuns lisus; 
„iată, aceia ştiu ce am spus” (loan 18,21). 

Ana a fost redus la tăcere de răspunsul categoric pe care l-a 
primit. Temându-se ca nu cumva Domnul Hristos să spună ceva 
cu privire la felul său de comportare, pe care prefera să-l țină ascuns, 
Ana nu l-a mai spus nimic atunci. Unul dintre aprozii săi, plin de 
mânie când l-a văzut pe Ana redus la tăcere, L-a lovit pe Domnul 
Hristos peste faţă, spunând: „Așa răspunzi marelui preot?” 

Cu un calm profund, Hristos a răspuns: „Dacă am vorbit rău, 
arată ce am spus rău; dar dacă am vorbit bine, de ce Mă baţi?” 
(loan 18,20-23). El n-a rostit niciun cuvânt aspru, de răzbunare. 
Răspunsul Său calm izvora dintr-o inimă fără păcat, răbdătoare 
și blândă, care nu putea fi provocată. 

Domnul Hristos a suferit nespus datorită abuzurilor și insul- 
telor la care era supus. Din mâinile fiinţelor pe care El le crease 
și pentru care făcea un sacrificiu infinit de mare, El a primit orice 
umilire. Şi a suferit într-un raport direct proporţional cu desăvâr- 


șirea sfinţeniei Sale și cu ura Sa faţă de păcat. Judecarea Sa de 
către oamenii care se comportau ca niște diavoli era pentru El un 
continuu sacrificiu. A fi înconjurat de fiinţe omenești care se aflau 
sub controlul lui Satana era pentru El nespus de revoltător. El era 
conștient de faptul că, într-un moment, printr-o străfulgerare a puterii 
Sale divine, i-ar fi putut transforma în țărână pe cruzii Săi chinuitori. 
Acest lucru făcea ca judecata să fie și mai greu de suportat. 

Iudeii așteptau un Mesia care să Se manifeste printr-o forță 
exterioară. Îl așteptau ca pe cineva cu o voință extraordinară, 
care să schimbe modul de gândire al oamenilor și să obțină de la 
ei, prin forţă, o recunoaștere a supremaţiei și, în același timp, să 
satisfacă și speranţele lor ambiţioase. Astfel, când Domnul 
Hristos era tratat cu dispreţ, o mare ispită ÎL încerca, și anume 
aceea de a manifesta caracterul Său divin. Printr-un cuvânt, 
printr-o privire, El ar fi putut să-i oblige pe persecutorii Săi să 
mărturisească faptul că El era Domn, mai presus de împărați și 
conducători, de preoţi și templu. Dar dificila Lui sarcină era aceea 
de a rămâne în poziţia pe care Și-o alesese, de a fi una cu neamul 
omenesc. 

Îngerii cerului erau martori, urmărind fiecare mișcare ce se 
făcea împotriva iubitului lor Conducător. Ei doreau nespus de 
mult să-L elibereze pe Hristos. Sub conducerea lui Dumnezeu, 
îngerii sunt atotputernici. Cu o ocazie, ascultând de porunca 
Domnului Hristos, ei au ucis într-o noapte o armată asiriană de o 
sută optzeci și cinci de mii de oameni. Cât de ușor ar fi putut 
îngerii, privind rușinoasa scenă a judecării Domnului Hristos, 
să-și manifeste indignarea, mistuindu-i pe vrăjmașii lui Dumnezeu! 
Dar nu li se poruncise să facă acest lucru. Acela care ar fi putut 
să-i osândească la moarte pe vrăjmașii Săi a suportat cruzimea 
lor. Iubirea pentru Tatăl Său și angajamentul Său, luat de la 
întemeierea lumii, că va deveni Purtător al păcatului, L-au făcut 
să îndure fără să Se plângă de tratamentul barbar al celor pe care 
venise să-i mântuiască. Era o parte a misiunii Sale aceea de a 
suporta, în natura Sa omenească, toate loviturile și batjocurile pe 
care oamenii le puteau îngrămădi asupra Lui. Singura nădejde a 
omenirii era în această supunere a Domnului Hristos la toate 
chinurile pe care I le puteau produce mâinile și inimile oamenilor. 

Domnul Hristos nu spusese nimic care să le poată da 
acuzatorilor Săi vreun câștig de cauză și totuși El era legat, ceea 
ce însemna că fusese deja condamnat. Trebuia să existe totuși o 
formă de justiţie. Era necesar să se facă forma unui proces legal. 
Autorităţile erau hotărâte să grăbească înfăptuirea acestui lucru. 
Ele erau conștiente de consideraţia de care Se bucura Domnul 
Hristos în popor și se temeau că, dacă se făcea vâlvă de arestarea 
Lui, oamenii vor încerca să-L elibereze. De asemenea, dacă 
judecarea și executarea nu se înfăptuiau în același timp, atunci 
s-ar fi amânat cu o săptămână datorită sărbătorii Paștelui. Faptul 
acesta însă le-ar fi dat peste cap planurile. Pentru a obţine 
condamnarea lui Hristos, depindeau în mare măsură de gălăgia 
mulțimii, care era formată în mare parte din pleava Ierusalimului. 
Dacă s-ar fi întârziat o săptămână, entuziasmul ar fi scăzut și nu 
era exclus să aibă loc o reacţie inversă. Atunci, cea mai bună 
parte din norod s-ar fi ridicat în favoarea Domnului Hristos; mulți 
ar fi putut să aducă mărturie în apărarea Lui, arătând marile 
lucrări pe care El le făcuse. Aceasta ar fi trezit indignarea 
poporului împotriva Sinedriului. Modul în care ei au procedat ar 
fi fost condamnat, iar Domnul Hristos ar fi fost eliberat, pentru a 
primi iarăși închinare din partea mulţimii. De aceea, preoţii și 
mai-marii norodului au hotărât ca Hristos să fie dat în mâinile 
romanilor înainte ca planurile lor să fie cunoscute. 

Dar, mai înainte de toate, trebuia găsit un cap de acuzare 
împotriva Lui. Până acum însă, ei nu găsiseră nimic. Ana a poruncit 
ca Domnul Hristos să fie dus la Caiafa. Acesta aparținea partidei 
saducheilor, dintre care unii erau cei mai înverșunaţi vrăjmași ai 
Domnului Hristos. El însuși, deși era mai slab în ceea ce privește 
puterea caracterului, era tot atât de aspru, fără inimă și fără 
scrupule ca Ana. El n-ar fi lăsat niciun mijloc nefolosit pentru 
a-L nimici pe lisus. Era dis-de-dimineaţă și încă întuneric. La 
lumina torțelor și a felinarelor, gloata înarmată și Prizonierul ei 
au pornit spre palatul marelui preot. Aici, în timp ce membrii 
Sinedriului se adunau, Ana și Caiafa L-au interogat din nou pe 
Domnul Hristos, dar fără succes. 

Când consiliul s-a adunat în sala de judecată, Caiafa și-a ocupat 
locul de președinte al Sinedriului. De o parte și de alta erau 


judecătorii și cei care erau în mod deosebit interesaţi în acest 
proces. Soldaţii romani au fost așezați pe platformă, mai jos de 
tron. La picioarele tronului marelui preot stătea Domnul Hristos. 
Asupra Lui erau fixate privirile întregii mulțimi. Agitaţia era mare. 
În toată acea mulțime, numai El era calm şi senin. Chiar atmosfera 
din jurul Său părea cuprinsă de o influenţă sfântă. 

Caiafa L-a privit pe Domnul Hristos ca pe un rival al său. 
Nerăbdarea oamenilor de a-L auzi pe Mântuitorul și aparenta lor 
grabă de a accepta învățăturile Lui treziseră gelozia amară a 
marelui preot. Dar acum, privind la Cel arestat, Caiafa era plin 
de admiraţie pentru înfățișarea Sa nobilă și demnă. O convingere 
plana asupra lui, și anume că Omul acesta era la fel ca Dumnezeu. 
In clipa următoare însă, în mod dispreţuitor, a alungat acest gând. 
De îndată, vocea lui s-a auzit plină de ironie și aroganță, cerându-l 
Domnului lisus să facă una dintre marile Lui minuni înaintea lor. 
Dar Mântuitorul parcă nici nu auzise cuvintele lui. Poporul a putut 
face comparaţie între comportamentul nervos și răutăcios al lui 
Ana și cel al lui Caiafa și comportarea maiestuoasă, calmă, a 
Domnului Hristos. Chiar și în mintea acelei mulțimi înrăite s-a 
ridicat întrebarea: „Trebuie oare ca Acest Om cu o înfăţişare 
dumnezeiască să fie condamnat ca un criminal?” 

Caiafa, conștient de influenţa pe care lisus o câștiga, a grăbit 
judecata. Vrăjmașii Domnului Hristos erau în mare încurcătură. 
Ei erau preocupaţi să obţină condamnarea Lui, dar nu știau cum 
să realizeze lucrul acesta. Membrii Sinedriului erau împărțiți în 
farisei şi saduchei. Între ei erau mari animozități și controverse; 
nici nu îndrăzneau să abordeze unele puncte de discuţie, de teamă 
să nu se certe. Cu câteva cuvinte, Domnul Hristos ar fi putut să 
le stârnească prejudecățile unii împotriva altora și, în acest fel, să 
le abată mânia de la El. Caiafa știa acest lucru și dorea să evite 
începerea unei dispute. Erau foarte mulți martori care ar fi putut 
dovedi că Domnul Hristos îi denunţase pe preoţi și pe cărturari și 
că îi caracterizase ca fiind ipocriti și ucigași, dar nu era în avantajul 
lor să aducă această mărturie. Saducheii, în lupta lor ascuțită cu 
fariseii, folosiseră un limbaj asemănător. O astfel de mărturie nu 
avea greutate în faţa romanilor, care erau și așa dezgustaţi de 
pretenţiile fariseilor. Erau foarte multe dovezi că Domnul Hristos 

nesocotise tradițiile iudaice și vorbise nerespectuos despre multe 
din rânduielile lor, dar, în ceea ce privește tradiția, fariseii și 
saducheii erau la cuțite, iar pentru romani, această acuzație nu 
avea nicio valoare. Vrăjmașii Domnului Hristos nu îndrăzneau 
să-L acuze de călcarea Sabatului, căci o examinare a acestei 
probleme ar fi descoperit caracterul lucrării Sale. Dacă minunile 
Sale de vindecare erau aduse la lumină, atunci însuși scopul pe 
care preoţii îl urmăreau avea să fie anihilat, înfrânt. 

Fuseseră plătiţi martori mincinoși care să-L acuze pe Domnul 
Hristos de incitare la rebeliune, de încercarea de a stabili o 
conducere de stat separată. Dar mărturiile lor s-au dovedit a fi 
vagi şi contradictorii. Cercetaţi îndeaproape, ei și-au falsificat 
propriile declaraţii. 

La începutul lucrării Sale, Domnul Hristos a spus: „Stricaţi 
Templul acesta și, în trei zile, îl voi ridica”. Într-un limbaj profetic 
figurat, El protetizase despre moartea și învierea Sa. „EI le vorbea 
despre templul trupului Său” (loan 2,19.21). Iudeii înţeleseseră 
aceste cuvinte într-un sens literal, ca referindu-se la templul din 
Ierusalim. Din tot ceea ce spusese Domnul Hristos, preoţii n-au 
putut găsi nimic spre a folosi împotriva Lui, în afară de această 
declaraţie. Prezentând într-un mod greșit aceste cuvinte, ei sperau 
să aibă câștig de cauză. Romanii fuseseră și ei angajaţi în 
reconstruirea și înfrumusețarea templului și erau foarte mândri 
de el; orice dispreţ manifestat față de el, cu siguranţă, le-ar fi 
trezit indignarea. Aici, în acest punct, romanii și iudeii, fariseii și 
saducheii se puteau uni, căci toţi priveau templul cu multă 
venerație. În legătură cu acest fapt au fost găsiți doi martori, ale 
căror mărturii n-au fost chiar atât de contradictorii ca ale celorlalți. 
Unul dintre ei, care fusese mituit să-L acuze pe lisus, a declarat: 
„Acesta a zis: "Eu pot să stric Templul lui Dumnezeu și să-l zidesc 
iarăși în trei zile”. În acest fel, cuvintele Domnului Hristos au 
fost prezentate în mod greșit. Dacă ar fi fost spuse exact așa cum 
au fost rostite de EI, ei n-ar fi putut să obțină condamnarea nici 
chiar de către Sinedriu. Dacă Domnul Hristos ar fi fost numai 
om, așa cum pretindeau iudeii, declaraţia Sa n-ar fi făcut decât să 
evidențieze un spirit irațional, lăudăros, dar nu putea fi tran- 
sformată în hulă. Chiar în modul tendenţios în care au fost 


prezentate de martorii falși, cuvintele Sale n-au conţinut nimic 
care să fie considerat de către romani o crimă vrednică de moarte. 

Cu multă răbdare, Domnul Hristos a ascultat declaraţiile ce 
se băteau cap în cap. El n-a scos niciun cuvânt în apărarea Sa. În 
cele din urmă, acuzatorii Săi au fost încurcaţi, confuzi și înnebuniţi. 
Judecata nu făcea deloc progrese; se părea că tot complotul lor 
avea să dea greş. Caiafa era disperat. Mai rămânea o singură 
scăpare: Hristos trebuia determinat să Se condamne singur. Marele 
preot s-a ridicat de pe scaunul său de judecată cu faţa schimonosită 
de patimă, vocea şi comportamentul său arătând în mod clar că, 
dacă ar fi stat în puterea sa, L-ar fi doborât la pământ pe Arestat. 
„Nu răspunzi nimic?” a exclamat el. „Ce mărturisesc aceștia 
împotriva Ta?” 

lisus Și-a păstrat pacea. „Când a fost chinuit și asuprit, n-a 
deschis gura deloc, ca un miel pe care-l duci la măcelărie și ca o 
oaie mută înaintea celor ce o tund: n-a deschis gura” (Isaia 53,7). 

În cele din urmă, Caiafa, ridicând braţul drept spre ceruri, s-a 
adresat Domnului lisus ca și când ar fi fost rostit un jurământ 
solemn: „Te jur, pe Dumnezeul cel viu, să ne spui dacă ești 
Hristosul, Fiul lui Dumnezeu!” 

La acest apel, Domnul Hristos nu mai putea rămâne tăcut. 
Este un timp când trebuie să taci și unul când trebuie să vorbești. 
El n-a vorbit până când n-a fost întrebat în mod direct. El știa că, 
dacă răspundea acum, aceasta avea să însemne cu certitudine 
moartea Sa. Dar apelul acesta a fost făcut de cea mai înaltă 
autoritate recunoscută a naţiunii și în Numele Celui Preaînalt. 
Domnul Hristos nu putea să nu arate respectul cuvenit legii. Mai 
mult decât atât, legătura Sa cu Tatăl era pusă acum sub semnul 
întrebării. El trebuia să declare în mod clar caracterul și misiunea 
Sa. Domnul Hristos le spusese ucenicilor Săi: „Pe orişicine Mă 
va mărturisi înaintea oamenilor, îl voi mărturisi și Eu înaintea 
Tatălui Meu care este în ceruri” (Matei 10,32). Acum, prin 
propriul exemplu, El a repetat învățătura. 

Toate urechile erau foarte atente ca să asculte și toţi ochii 
erau aţintiți asupra feţei Sale, atunci când El a răspuns: „Da... 
sunt”. O lumină cerească părea că luminează înfățișarea Sa palidă, 
atunci când a adăugat: „Ba mai mult, vă spun că, de acum încolo, 

veți vedea pe Fiul omului șezând la dreapta puterii lui Dumnezeu 
şi venind pe norii cerului” (Matei 26,64). 

Pentru un moment, divinitatea Domnului Hristos a străfulgerat 
prin veșmântul Său omenesc. Marele preot tremura sub privirea 
pătrunzătoare a Mântuitorului. Privirea aceea părea că citeşte 
gândurile lui ascunse și îl ardea până la inimă. Niciodată în viaţa 
pe care a mai avut-o de trăit, n-a uitat privirea aceea cercetătoare 
a persecutatului Fiu al lui Dumnezeu. 

„Ba mai mult”, a spus Domnul Hristos, „vă spun că, de acum 
încolo, veţi vedea pe Fiul omului șezând la dreapta puterii lui 
Dumnezeu și venind pe norii cerului.” În aceste cuvinte, Domnul 
Hristos a prezentat reversul scenei care avea loc atunci. El, 
Domnul vieţii și al slavei, avea să stea la dreapta lui Dumnezeu. 
EI va fi Judecătorul a tot pământul și la hotărârea Lui nu se va 
mai putea face recurs. Atunci, orice lucru tainic avea să fie așezat 
în lumina feţei lui Dumnezeu, iar judecata avea să se facă asupra 
fiecărui om, și fiecare avea să fie judecat după faptele sale. 

Cuvintele Domnului Hristos l-au speriat pe marele preot. Gândul 
că avea să fie o înviere a morţilor, când toţi vor sta la bara judecății 
lui Dumnezeu, pentru a fi răsplătiți după faptele lor, era pentru 
Caiafa un gând plin de groază. Scenele judecății finale au trecut cu 
repeziciune, ca o panoramă, pe dinaintea sa. Pentru o clipă, el a 
văzut spectacolul îngrozitor al mormintelor ce-și eliberau morții, 
cu secretele care, spera el, au fost pentru totdeauna ascunse. Pentru 
un moment, el a avut simțământul că stă în faţa Judecătorului celui 
veșnic, ai cărui ochi, care văd totul, citeau în sufletul său, aducând 
la lumină taine pe care elle considera ascunse odată cu cei morți. 

Scena însă a trecut, s-a șters repede din viziunea preotului. 
Cuvintele Domnului Hristos l-au lovit pe saducheu în inimă. 
Caiafa negase doctrina învierii din morţi, a judecății și a vieţii 
viitoare. Acum, el era cuprins de o furie satanică. Oare acest 
Om, un arestat ce stătea înaintea sa, să-i atace cea mai iubită 
teorie? Rupându-și veșmântul, pentru ca poporul să vadă pretinsa 
lui groază, el a cerut ca, fără să se mai continue cercetările, 
Arestatul să fie condamnat pentru blasfemie. „Ce nevoie mai avem 
de martori?” a spus el. „lată că acum aţi auzit hula Lui” (Matei 
26,65). Şi toţi L-au condamnat. 


Conștienţa vinovăţiei și pasiunea l-au făcut pe Caiafa să facă 
ceea ce a făcut. El era furios pe sine pentru că a crezut cuvintele 
Domnului Hristos și, în loc să-și sfâșie inima ca urmare a unui 
profund simţământ al adevărului și să mărturisească faptul că lisus 
era Mesia, el şi-a sfâșiat hainele preoțești, ca semn al unei 
împotriviri categorice. Acest act al său avea profunde semnificații. 
Însă puţin și-a dat seama Caiafa de însemnătatea lui. În acest act, 
făcut spre a-i influenţa pe judecători și pentru a obţine astfel 
condamnarea Domnului Hristos, marele preot s-a condamnat pe 
sine. Prin legea dată de Dumnezeu, s-a descalificat pentru slujba 
preoţiei. Făcând astfel, el pronunţase asupră-și sentinţa de 
condamnare la moarte. 

Un mare preot nu trebuia să-și rupă hainele. Prin legea levitică, 
acest lucru era interzis sub pedeapsa condamnării la moarte. În 
nicio împrejurare, în nicio ocazie, preotul nu trebuia să-și rupă 
hainele. Printre iudei era obiceiul ca oamenii să-și rupă veșmintele 
la moartea unor prieteni, dar preoţii nu trebuiau să respecte acest 
obicei. Domnul Hristos îi dăduse poruncă expresă lui Moise cu 
privire la acest lucru (Leviticul 10,6). 

Tot ce purta preotul trebuia să fie întreg și fără cusur. Prin 
acele frumoase veșminte era reprezentat caracterul marelui Model, 
lisus Hristos. Nimic altceva, decât desăvârșirea în îmbrăcăminte 
și purtare, în cuvânt și spirit, nu putea să fie primit de Dumnezeu. 
El este sfânt, iar slava și desăvârșirea Sa trebuie să fie reprezentate 
în serviciile de pe pământ. Numai desăvârșirea putea să reprezinte 
în mod cuvenit sfințenia serviciilor cerești. Omul mărginit poate 
să-și sfâșie propria inimă, dând astfel pe faţă un duh zdrobit și 
smerit. Dumnezeu va recunoaște acest lucru. Dar veșmintele 
preoțești nu trebuiau să fie nicidecum sfâșiate, căci aceasta ar fi 
stricat reprezentarea lucrurilor cerești. Marele preot care ar fi 
îndrăznit să vină la slujba cea sfântă și să ia parte la serviciul din 
sanctuar cu veșmintele sfâșiate ar fi fost considerat ca unul care 
era despărțit de Dumnezeu. Rupându-și veșmintele, el a încetat 
să mai fie un personaj reprezentativ. El nu mai era acceptat de 
Dumnezeu ca un preot activ, care putea sluji. Acest fel de purtare, 
aşa cum se vedea la Caiafa, dădea pe faţă pasiune și nedesăvârșire 
omenească. 

Sfâșiindu-și veșmintele, Caiafa a călcat legea dată de Dum- 
nezeu, pentru a urma tradiția oamenilor. O lege omenească pre- 
vedea că, în caz de blasfemie, un preot putea să-și sfâșie veșmintele 
în semn de groază față de păcat și totuşi să fie nevinovat. În acest 
fel, Legea lui Dumnezeu era anulată de legi omenești. 

Fiecare acțiune a marelui preot era privită cu mult interes de 
popor, iar Caiafa, pentru a impresiona, a căutat să facă o 
demonstraţie de sfinţenie. Dar în actul acesta, destinat să fie o 
acuzaţie împotriva Domnului Hristos, el arunca ocara asupra 
Aceluia despre care Dumnezeu a zis: „Numele Meu este în EP” 
(Exodul 23,21). Astfel, chiar el era acela care comitea o blasfemie. 
Fiind el însuși condamnat de Dumnezeu, Caiafa a pronunţat 
sentința de condamnare asupra Domnului Hristos ca un hulitor. 

Când Caiafa și-a rupt hainele, actul său a fost semnificativ în 
legătură cu locul pe care poporul iudeu avea să-l ocupe de aici 
înainte ca naţiune, faţă de Dumnezeu. Cândva, popor ales al lui 
Dumnezeu, se despărțea acum de El şi devenea foarte repede un 
popor care nu-l mai aparţinea lui lehova. Când, pe cruce fiind, 
Domnul Hristos a strigat: „S-a sfârșit”, iar catapeteasma templului 
s-a rupt în două, Veghetorul cel sfânt a declarat că poporul iudeu 
ÎL respinsese pe Acela care era Marele Original al tuturor 
simbolurilor, realitatea tuturor umbrelor acelora. Israel s-a 
despărțit de Dumnezeu. Caiafa putea deci să-și rupă veșmântul 
său oficial, care arăta că el se pretindea a fi un reprezentant al 
adevăratului Mare Preot, căci hainele nu mai aveau nicio 
însemnătate nici pentru el, nici pentru popor. Marele preot putea 
mai degrabă să-și rupă veșmintele de groază, din pricina situaţiei 
lui și a naţiunii iudaice. 

Sinedriul hotărâse că Domnul Hristos este vrednic de moarte, 
dar era împotriva legii iudaice să judece noaptea un arestat. Ca să 
fie legală, o condamnare nu se putea pronunța decât la lumina 
zilei și înaintea întregului consiliu în sesiune. Cu toate acestea, 
Mântuitorul era tratat acum ca un criminal condamnat și lăsat 
în seama celor mai josnice și a celor mai stricate fiinţe omenești, 
să fie batjocorit. Palatul marelui preot era înconjurat de o curte 
deschisă, în care se strânseseră soldații și o mulțime de oameni. 
Prin această curte a fost dus Domnul Hristos spre camera 


gărzii, fiind întâmpinat și dintr-o parte, şi din alta cu batjo- 
cură, făcându-se referință la declaraţia Sa că este Fiul lui Dumne- 
zeu. Cuvintele Sale: „șezând la dreapta puterii lui Dumnezeu” 
și „venind pe norii cerului” erau repetate în bătaie de joc. În timp 
ce Se afla în camera gărzii, așteptând judecarea Sa legală, El n-a 
fost apărat. Gloata neștiutoare fusese martoră la cruzimea cu care 
fusese tratat în faţa consiliului și de aceea oamenii și-au luat 
libertatea de a-şi manifesta toate elementele satanice ale naturii 
lor. Înfăţișarea nobilă și dumnezeiască a Domnului Hristos îi atâta 
la nebunie. Blândeţea Sa, inocenţa și răbdarea Sa maiestuoasă îi 
umpleau de ura ce pornea de la Satana. Mila și dreptatea erau 
călcate în picioare. Niciodată n-a fost tratat un criminal într-un 
mod atât de inuman cum a fost tratat Fiul lui Dumnezeu. 

Dar un chin sufletesc și mai puternic sfâșia inima Domnului 
Hristos, o lovitură care a produs cea mai profundă durere și pe 
care nicio mână vrăjmașă n-o putea produce. În timp ce era supus 
batjocurii unei cercetări în faţa lui Caiafa, Domnul Hristos a fost 
tăgăduit de unul dintre propriii ucenici. 

După ce L-au părăsit pe Învățătorul lor în grădină, doi dintre 
ucenici se aventuraseră să urmeze, de la distanță, gloata care 
pusese mâna pe Domnul Hristos. Acești ucenici erau Petru și 
Ioan. Preoţii l-au remarcat pe loan ca pe un ucenic binecunoscut 
al lui Hristos și l-au admis în sala de judecată, sperând că, fiind 
martor al umilirii Conducătorului său, va ajunge să dispreţuiască 
ideea că Unul ca acesta ar fi Fiul lui Dumnezeu. Ioan a vorbit în 
favoarea lui Petru și a obținut și pentru el aprobarea să intre. 

În curte se aprinsese un foc, căci era cea mai rece oră din 
noapte, chiar înainte de revărsatul zorilor. Un grup de oameni s-a 
apropiat de foc și Petru, plin de încumetare, i s-a alăturat. El nu 
dorea să fie recunoscut ca ucenic al lui Hristos. Amestecându-se 
nepăsător prin mulțime, el spera să fie luat drept unul dintre cei 
care ÎI aduseseră pe Domnul Hristos în sala de judecată. 

Dar, când focul a luminat faţa lui Petru, femeia care stătea de 
pază la ușă a aruncat o privire cercetătoare asupra lui. Ea a reţinut 
faptul că el venise împreună cu loan, a observat privirea lui 
dezamăgită și și-a zis că trebuie să fie un ucenic al lui Hristos. Ea 
era una dintre slujnicele din casa lui Caiafa și era curioasă să afle 

adevărul. Ea i-a zis lui Petru: „Nu cumva și tu eşti unul dintre 
ucenicii omului acestuia?” Petru a fost surprins și tulburat. Ochii 
oamenilor s-au fixat imediat asupra lui. El se făcea că nu înțelege, 
dar femeia era insistentă și le-a spus celor din jurul său că acest 
om fusese cu lisus. Petru s-a văzut nevoit să răspundă și a spus 
supărat: „Femeie, nu-L cunosc”. Aceasta a fost prima tăgăduire 
şi imediat a cântat cocoșul. O, Petre, atât de curând te-ai rușinat 
de Învățătorul tău! Atât de curând ai tăgăduit pe Domnul tău! 

Ucenicul Ioan, intrând în sala de judecată, n-a încercat să 
ascundă faptul că era urmaş al Domnului Hristos. El nu s-a 
amestecat cu gloata crudă, care Îl batjocorea pe Învățătorul său. 
El n-a fost întrebat, pentru că nu și-a asumat un caracter fals, 
dând astfel prilej să poată fi bănuit. El a căutat un colț retras, 
ferit de privirea mulțimii, dar cât mai aproape cu putință de Iisus. 
De aici, el putea vedea și auzi tot ce se spunea la judecarea 
Domnului. 

Nu fusese în planul lui Petru ca adevăratul său caracter să fie 
cunoscut. Luându-și un aer de indiferență, el se așezase singur pe 
terenul vrăjmaşului ş şi devenise astfel o pradă uşoară ispitei. Dacă 
i s-ar fi cerut să lupte pentru Învățătorul său, ar fi fost un soldat 
curajos, dar când degetul batjocurii s-a îndreptat spre el, Petru 
s-a dovedit a fi un laş. Mulţi dintre cei care nu se dau înapoi de la 
o luptă îndârjită pentru Domnul lor ajung să-și tăgăduiască 
credinţa, dacă sunt luaţi în râs. Asociindu-se cu aceia pe care ar 
fi trebuit să-i evite, se așază singuri în calea ispitei. Ei îl invită pe 
vrăjmaș să-i ispitească și sunt determinaţi să spună și să facă lucruri 
de care, în alte împrejurări, nu s-ar fi făcut niciodată vinovaţi. 
Ucenicul Domnului Hristos care, în zilele noastre, își ascunde 
credinţa de teama suferinţei sau a rușinii ÎI tăgăduiește pe Domnul 
lui tot așa cum L-a tăgăduit Petru în sala de judecată. 

Petru încerca să arate că nu este deloc interesat de judecarea 
Învăţătorului său, dar inima sa era chinuită de durere atunci când 
auzea ocara cea crudă și vedea maltratările pe care le îndura. 
Chiar mai mult, el era surprins și mânios că Domnul lisus trebuia 
să Se umilească pe Sine și să-i umilească și pe urmașii Săi, 
supunându-Se unui astfel de tratament. Pentru a-și ascunde adevă- 
ratele sentimente, el a căutat să se alăture persecutorilor Domnului 


lisus și batjocurilor lor nepotrivite. Dar înfățișarea sa era 
nenaturală. El se comporta în mod fals și, în timp ce căuta să 
vorbească nepăsător, nu putea să-și rețină expresiile de indignare 
faţă de abuzurile la care era supus Învățătorul său. 

Pentru a doua oară i-a fost atrasă atenţia și a fost din nou 
acuzat că este un urmaș al lui lisus. Acum el a declarat cu 
jurământ: „Nu-L cunosc pe omul acesta!” Încă o ocazie i-a fost 
dată. După o oră, unul dintre slujitorii marelui preot, o rudă 
apropiată a omului căruia Petru îi tăiase urechea, l-a întrebat: 
„Nu te-am văzut eu cu El în grădină?” „Nu mai încape îndoială 
că ești unul din oamenii aceia; căci ești galileean, și graiul tău 
seamănă cu al lor.” De astă dată, Petru s-a umplut de mânie. 
Ucenicii Domnului lisus erau cunoscuţi pentru curăţia vorbirii 
lor, dar, pentru a-i înșela întru totul pe cei care l-au întrebat, 
precum și pentru a pune în evidenţă falsa identitate pe care și-o 
asumase, Petru s-a lepădat acum de Învățătorul său blestemând 
și jurând. Și cocoșul a cântat din nou. Auzindu-l, Petru şi-a amintit 
de cuvintele Domnului Iisus: „Înainte ca să cânte cocoșul de două 
ori, te vei lepăda de Mine de trei ori” (Marcu 14,30). 

În timp ce blestemele înjositoare erau încă pe buzele lui Petru, 
iar cântatul pătrunzător al cocoșului îi răsuna încă în urechi, 
privirea Mântuitorului s-a întors de la judecătorii încruntaţi spre 
sărmanul Său ucenic. În același timp, privirea lui Petru a fost 
atrasă de Învățătorul său. În privirea aceea blândă, el a citit milă 
adâncă și întristare, dar nu se afla în ea nicio umbră de mânie. 

Vederea acelei feţe palide și suferinde, privirea aceea plină de 
compasiune și iertare au străpuns inima lui Petru asemenea unei 
săgeți. Conștiinţa i-a fost trezită. Memoria i s-a împrospătat. Petru 
și-a amintit de făgăduinţa pe care o făcuse cu câteva ore înainte, 
că va merge cu Domnul său la închisoare și la moarte. Și-a amintit 
de amărăciunea sa atunci când Mântuitorul i-a spus în camera de 
sus că, în aceeași noapte, se va lepăda de trei ori de Domnul său. 
Petru tocmai declarase că nu-L cunoaște pe Iisus, dar acum el și-a 
dat seama cu o chinuitoare durere cât de bine îl cunoștea Domnul 
său și cât de bine citise Domnul în inima lui falsitatea care îi era 
chiar și lui necunoscută. 

Un val de amintiri l-a cuprins. Mila plină de gingășie a 
Mântuitorului, bunătatea și îndelunga Lui răbdare, blândețea și 
răbdarea Sa manifestate faţă de ucenicii Săi greșiţi — toate îi veneau 
în minte. Şi-a adus aminte de avertizarea: „Simone, Satana v-a 
cerut să vă cearnă ca grâul. Dar Eu M-am rugat pentru tine, ca să 
nu se piardă credinţa ta” (Luca 22 51-32). S-a gândit cu groază 
la propria nerecunoștință, la falsitatea sa și la jurământul său fals. 
A privit încă o dată la Învățătorul său și a văzut cum o mână 
profanatoare se ridică să-L lovească în faţă. Nemaiputând să 
îndure scena, a fugit din sala de judecată cu inima zdrobită. 

În singurătate și întuneric, el a mers înainte fără să știe și fără 
să-i pese încotro merge. În cele din urmă, s-a pomenit în grădina 
Ghetsimani. Scena petrecută cu câteva ore în urmă i-a apărut în 
mod viu în minte. Faţa suferindă a Domnului său, pătată de 
sudoare de sânge și frământată de suferință, i-a apărut în memorie. 
El și-a adus aminte, cu remușcări amare, că Domnul Iisus a plâns 
și a fost în agonie, singur, în rugăciune, în timp ce aceia care ar fi 
trebuit să-l fie aproape în ceasul încercării Sale dormeau. El și-a 
adus aminte de solemna însărcinare: „Vegheaţi și rugaţi-vă, ca să 
nu cădeţi în ispită” (Matei 26,41). Petru a fost din nou martor al 
scenei din sala de judecată. Pentru inima sângerândă, era o tortură 
să știe că a adăugat cea mai grea povară umilirii și durerii 
Mântuitorului. Chiar în locul acela în care Domnul Hristos Îşi 
revărsase sufletul în agonie înaintea Tatălui, Petru a căzut cu fața 
la pământ și a dorit să moară. 

Atunci când dormea, deși Domnul Hristos îl îndemnase să 
vegheze și să se roage, Petru și-a pregătit calea pentru păcatul 
său cel mare. Toţi ucenicii, care au dormit în acel moment cru- 
cial, au suferit o mare pierdere. Domnul Hristos cunoștea teribila 
încercare prin care ei aveau să treacă. El cunoștea modul în care 
avea să lucreze Satana pentru a le paraliza judecata, așa încât să 
nu poată fi pregătiți pentru timpul încercării. Pentru acest motiv, 
EI i-a avertizat atunci. Dacă orele petrecute în grădină ar fi fost 
de veghere și rugăciune, atunci Petru n-ar fi fost lăsat să depindă 
numai de slaba sa putere. El nu L-ar fi tăgăduit pe Domnul său. 
Dacă ar fi vegheat împreună cu Domnul Hristos în agonia Sa, 
ucenicii ar fi fost pregătiți să privească suferinţele Sale pe crucea 


Golgotei. Ei ar fi înțeles, într-o măsură însemnată, natura 
suferințelor Sale zdrobitoare. Ei ar fi fost în stare să-și aducă 
aminte de cuvintele Sale care profetizau suferințele, moartea și 
învierea Sa. În mijlocul întunecimii celui mai crucial ceas, raze de 
speranţă ar fi luminat în întuneric și le-ar fi susținut credința. 

De îndată ce s-a făcut ziuă, Sinedriul s-a adunat din nou și 
Domnul Hristos a fost adus iarăși în sala de judecată. El 
declarase că este Fiul lui Dumnezeu, dar Sinedriul a transformat 
cuvintele Sale într-o acuzaţie împotriva Sa. Dar nu-L puteau 
condamna numai pe baza acestei declaraţii, pentru că mulți 
membri nu fuseseră prezenţi la ședința din cursul nopţii și nu 
auziseră cuvintele Sale. De asemenea, ei știau că tribunalul ro- 
man nu ar fi găsit în ele nimic vrednic de moarte. Dar, dacă ar 
fi auzit toţi de pe buzele Sale repetarea acelor cuvinte, atunci 
obiectivul lor ar fi fost atins. Susținerea Domnului lisus că El 
este Mesia putea fi transformată într-o declaraţie de revoltă 
politică. 

„Dacă ești Tu Hristosul”, au zis ei, „spune-ne.” Dar Domnul 
Hristos tăcea. Ei au continuat să-l pună întrebări. În cele din 
urmă, cu o voce tristă, El a răspuns: „Dacă vă voi spune, nu veți 
crede; și dacă vă voi întreba, nu-Mi veţi răspunde, nici nu-Mi veţi 
da drumul”. Dar, ca să poată fi lăsaţi fără scuză, El a adăugat 
solemna avertizare: „De acum încolo, Fiul omului va ședea la 
dreapta puterii lui Dumnezeu”. 

„Eşti Tu dar Fiul lui Dumnezeu?” au întrebat ei într-un glas. 
Și El le-a răspuns: „Așa cum o spuneţi: da, sunt”. Atunci ei au 
început să strige: „Ce nevoie mai avem de mărturie? Noi înșine 
am auzit-o din gura Lui”. 

Şi astfel, în conformitate cu a treia condamnare din partea 
autorităţilor iudaice, Domnul lisus trebuia să moară. Tot ceea ce 
mai trebuia făcut acum, gândeau ei, era ca romanii să ratifice 
această condamnare și să-L dea în mâna lor. 

A urmat apoi cea de-a treia scenă de abuzuri și batjocuri, chiar 
mai rea decât aceea pe care a primit-o din partea mulțimii 
ignorante. Și ea a avut loc chiar în prezenţa preoţilor și a 
conducătorilor, cu aprobarea lor. Orice sentiment de simpatie și 
omenie dispăruse din inimile lor. Dacă argumentele lor erau slabe 

și nu-L puteau reduce la tăcere, atunci aveau alte arme, și anume 
acele arme care au fost folosite în toate veacurile pentru a-i re- 
duce la tăcere pe eretici — suferinţa, violenţa și moartea. 

Când judecătorii au pronunţat condamnarea Domnului 
Hristos, o furie satanică a pus stăpânire pe gloată. Urletul vocilor 
semăna cu urletul fiarelor sălbatice. Mulțimea s-a repezit spre 
Domnul Hristos, strigând: „Este vinovat, la moarte cu EI!” Dacă 
n-ar fi fost soldaţii romani, Domnul Hristos n-ar mai fi trăit ca să 
fie bătut în cuie, pe crucea Golgotei. El ar fi fost rupt în bucăți 
înaintea judecătorilor Săi, dacă autoritatea romană n-ar fi 
intervenit și, prin forţa armelor, n-ar fi ţinut în frâu violenţa gloatei. 

Păgânii aceia erau furioși la vederea tratamentului brutal faţă 
de Cineva împotriva căruia nu se dovedise nimic. Ofițerii romani 
au declarat că, pronunţând condamnarea Domnului lisus, iudeii 
încălcau autoritatea romană și că era chiar contrar legii iudaice 
să condamne un om la moarte numai pe baza mărturiei lui. 
Această intervenţie a adus o clipă de liniște în desfășurarea 
procesului, dar conducătorii iudei erau insensibili, morți față de 
milă și rușine. 

Preoţii și conducătorii au uitat demnitatea slujbei lor și și-au 
bătut joc de Fiul lui Dumnezeu, folosind epitete dezgustătoare. 
L-au luat în derâdere, reproșându-l cu dispreţ nașterea Sa. 
Spuneau că îndrăzneala Sa de a Se proclama Mesia era suficientă 
pentru a merita moartea cea mai dezonorantă, cea mai rușinoasă. 
Oamenii cei mai stricați erau aceia care aruncau ocara cea mai 
infamă asupra Mântuitorului. O haină veche a fost aruncată peste 
capul Său și persecutorii L-au lovit peste faţă, spunând: „Hris- 
toase, prorocește-ne — cine Te-a lovit?” Când haina a fost luată 
de pe capul Său, un păcătos înrăit L-a scuipat în faţă. 

Ingerii lui Dumnezeu au înregistrat cu credincioșie orice privire 
insultătoare, orice cuvânt și orice act săvârșite împotriva iubitului 
lor Conducător. Într-o zi, oamenii aceștia stricaţi, care şi-au bătut 
joc şi au scuipat faţa calmă și palidă a Domnului Hristos, o vor 
privi în slava ei, strălucind mai tare decât soarele. 


CAPITOLUL 76 


IUDA 


Cum judecata se apropia de sfârşit, 

Iuda n-a mai putut îndura nicidecum tortura 
constiintei sale vinovate. Deodată, o voce răgușită a 
răsunat din sala de judecată, făcând ca un fior de 
groază să pună stăpânire pe toate inimile: 
„Este nevinovat! Crută-L, Caiaţa!” 


ISTORIA VIEŢII LUI IUDA ne prezintă sfârșitul trist al unei vieţi 
care ar fi putut să fie onorată de Dumnezeu. Dacă ar fi murit mai 
înainte de ultima lui călătorie la Ierusalim, Iuda ar fi fost privit ca 
un om vrednic de a ocupa un loc între cei doisprezece apostoli, 
unul a cărui lipsă ar fi fost foarte mult simțită. Repulsia cu care a 
fost privit de-a lungul veacurilor n-ar fi existat, dacă însușirile 
caracterului său n-ar fi fost manifestate la încheierea istoriei vieții 
sale. Dar caracterul său a fost descoperit lumii cu un scop: ca să 
fie o avertizare pentru toţi aceia care, asemenea lui, ar trăda 
misiunea sacră încredințată lor. 

Cu puţin timp înainte de Paște, Iuda și-a reînnoit legăturile pe 
care le avea cu preoţii, pentru a-L da pe Domnul Hristos în mâinile 
lor. S-a convenit atunci ca Mântuitorul să fie arestat în unul dintre 
locurile Sale de meditaţie și rugăciune. De la ospăţul din casa lui 
Simon, luda avusese ocazia să reflecteze asupra faptelor pe care 
se legase să le aducă la îndeplinire, dar planul său nu s-a schimbat. 
Pentru treizeci de arginţi — preţul unui sclav —, el a dat rușinii și 
morții pe Domnul slavei. 

Din fire, Iuda avea o puternică iubire de bani; dar el nu fusese 
totdeauna atât de corupt ca să poată face o faptă ca aceasta. El 
nutrise spiritul cel rău al avariţiei până când acesta a devenit 
motivul dominant al vieţii sale. Iubirea lui pentru Mamona a fost 
mai mare decât iubirea pentru Domnul Hristos. Devenind rob al 

acestui viciu, el s-a predat lui Satana și avea să fie târât adânc în 
păcat. 

Iuda se alăturase ucenicilor atunci când mulțimile Îl urmau pe 
Domnul Iisus. Învățătura Mântuitorului le-a mișcat inimile în timp 
ce ascultau uimiţi cuvintele Lui rostite în sinagogă, la marginea mării 
sau pe munte. Iuda i-a văzut pe bolnavi, pe schilozi și pe orbi venind 
în număr mare la Domnul lisus, din orașe și sate. I-a văzut pe 
muribunzi aduși la picioarele Sale. A fost martor al lucrărilor 
minunate ale Mântuitorului, manifestate în vindecarea celor bolnavi, 
în eliberarea de demoni și învierea din morţi. A simţit chiar în 
persoana sa dovada puterii Domnului Hristos. A recunoscut 
învăţăturile Domnului Hristos ca fiind superioare tuturor acelora 
pe care le auzise vreodată. Îl iubea pe Marele Învățător şi dorea să 
fie cu El. Avea dorinţa să fie schimbat în caracterul și viaţa sa, 
nădăjduind să experimenteze acest lucru prin legătura sa cu Domnul 
Hristos. Mântuitorul nu l-a respins pe Iuda. El i-a dat un loc printre 
cei doisprezece. I-a încredințat lucrarea unui evanghelist. I-a dat 
puterea de a vindeca bolnavii și de a scoate demonii. Dar Iuda n-a 
ajuns să se predea pe deplin Domnului Hristos. El n-a renunțat la 
ambițiile lui lumești sau la iubirea de bani. Deși a acceptat poziţia 
de slujitor al Domnului Hristos, el nu s-a supus puterii divine 
modelatoare. Considera că putea să aibă propria judecată și propriile 
păreri, cultivând predispoziția de a critica și acuza. 

Iuda era foarte mult apreciat de ceilalți ucenici și avea o mare 
influenţă asupra lor. Chiar el avea o părere foarte bună despre sine 
și îi privea pe fraţii săi ca fiindu-i mult inferiori în judecată și iscusinţă. 
Ei nu-și dau seama de ocaziile pe care le au, gândea el, și nici nu 
profită de împrejurările care li se oferă. Biserica nu va prospera 
niciodată cu astfel de conducători limitați. Petru era impulsiv și ar 
fi acționat fără prea multă judecată. loan, care strângea adevărurile 
ce porneau de pe buzele Domnului Hristos, era considerat de Iuda 
ca fiind un om de afaceri nepriceput. Matei, a cărui pregătire l-a 
învăţat exactitatea în toate lucrurile, era foarte grijuliu atunci când 
era vorba de cinste, medita totdeauna la cuvintele Domnului Hristos 
și era atât de absorbit de ele, încât, considera Iuda, nu mai inspira 
încredere atunci când era vorba să facă lucruri iscusite și larg 
cuprinzătoare. Iuda i-a categorisit în acest fel pe toţi ucenicii și se 


felicita pentru faptul că biserica ar fi ajuns adesea în încurcături 
și necazuri, dacă n-ar fi fost iscusinţa lui de administrator. Iuda 
se considera cel mai capabil, neputând fi depășit de nimeni. După 
părerea lui, prezenţa lui constituia o onoare pentru cauza bisericii 
și totdeauna se prezenta astfel. 

Însă Iuda era orb faţă de propriile slăbiciuni de caracter, iar 
Domnul Hristos l-a așezat acolo unde putea să aibă ocazia să le 
vadă și să se corecteze. Fiind casier pentru ucenici, avea datoria 
să se îngrijească de nevoile micului grup și să acorde ajutorul 
necesar celor săraci. La Paște, în camera de sus, când Domnul 
lisus i-a zis: „Ce ai să faci, fă repede” (Ioan 13,27), ucenicii 
gândeau că El îi ceruse să cumpere cele necesare pentru nevoile 
praznicului sau să dea ceva celor săraci. Slujind altora, Iuda ar fi 
putut să-și dezvolte un spirit neegoist. Dar, în timp ce asculta 
zilnic învăţăturile Domnului Hristos și era martor al vieții Sale 
neegoiste, Iuda s-a lăsat în voia dispoziţiilor sale spre lăcomie. 
Sumele mici, care treceau prin mâinile lui, erau o continuă ispită. 
Deseori, când făcea un mic serviciu pentru Domnul Hristos sau 
folosea din timpul său pentru scopuri religioase, el se plătea din 
acest fond sărăcăcios. În ochii săi, aceste pretexte serveau ca scuză 
pentru acțiunile sale, dar înaintea lui Dumnezeu era un hot. 

Declaraţia mereu repetată a Domnului Hristos că Împărăţia 
Sa nu era din lumea aceasta l-a iritat pe Iuda. El făcuse un plan și 
se aștepta ca Domnul lisus să lucreze după el. El plănuise ca Ioan 
Botezătorul să fie eliberat din închisoare. Dar, vai, loan a fost 
lăsat să fie decapitat! lar Domnul Hristos, în loc să-Și revendice 
drepturile Sale regale și să răzbune moartea lui loan, S-a retras 
cu ucenicii Săi într-un loc la ţară. Iuda dorea o atitudine mult mai 
agresivă. Considera că, dacă Domnul lisus nu i-ar împiedica pe 
ucenici să-și aducă la îndeplinire planurile lor, lucrarea ar fi mult 
mai plină de succes. El a observat vrăjmășia crescândă a 
conducătorilor iudei și a văzut faptul că cerința lor n-a fost 
ascultată, atunci când au cerut un semn din ceruri din partea 
Domnului Hristos. Inima lui Iuda era deschisă necredinţei, iar 
vrăjmașul adăuga gânduri de îndoială și revoltă. De ce oare 
Domnul lisus Se ocupa atât de mult de ceva ce era așa de 
descurajator? De ce oare prevestea El încercări și persecuții 

pentru Sine și pentru ucenicii Săi? Perspectiva de a avea un loc 
de frunte în noua împărăție l-a făcut pe Iuda să sprijine cauza lui 
lisus. Oare să fie dezamăgit în speranţele lui? Iuda nu respingea 
ideea că Domnul Iisus era Fiul lui Dumnezeu, dar avea îndoieli și 
căuta să găsească vreo explicație a lucrărilor Sale minunate. 

În ciuda învățăturilor Mântuitorului, Iuda avansa mereu ideea 
că Domnul Hristos va domni ca împărat în Ierusalim. Cu ocazia 
hrănirii celor cinci mii, el a încercat să aducă la îndeplinire acest 
lucru. Atunci, Iuda a ajutat la împărțirea hranei mulțimii flămânde. 
EI a avut ocazia să vadă binele pe care putea să-l facă în favoarea 
altora. A simţit satisfacția pe care o ai totdeauna în slujba lui 
Dumnezeu. A ajutat să fie aduși la Hristos bolnavii și suferinzii 
din mulţime. A văzut câtă alinare, câtă bucurie și fericire aducea 
în inimile omenești puterea vindecătoare a Răscumpărătorului. 
El ar fi putut să înţeleagă metodele de lucru ale Domnului Hristos. 
Dar era orbit de propriile dorinţe egoiste. Iuda a fost primul care 
a folosit entuziasmul declanșat de minunea înmulţiri pâinilor. El 
a fost acela care a pus la cale planul de a-L lua cu forţa pe Domnul 
lisus și a-L face împărat. Năzuinţele lui erau foarte înalte, dar 
dezamăgirea i-a fost amară. 

Cuvântarea Domnului Hristos în sinagogă cu privire la pâinea 
vieţii a fost punctul de cotitură în istoria vieţii lui Iuda. El a auzit 
cuvintele: „Adevărat, adevărat, vă spun că, dacă nu mâncaţi trupul 
Fiului omului, și dacă nu beţi sângele Lui, n-aveţi viaţă în voi 
înșivă” (loan 6,53). El a văzut că Domnul Hristos oferea mai 
degrabă bunuri spirituale decât bunuri lumești. El considera că 
poate vedea departe și că a ajuns la înțelegerea faptului că Iisus 
nu va avea onoruri și nu le va putea da urmașilor Săi poziţii înalte. 
El s-a hotărât să nu se unească atât de strâns cu Hristos, încât să 
nu se mai poată desface. El va veghea. Și a vegheat. 

Din acel moment, el a început să exprime îndoieli care îi puneau 
pe ucenici în încurcătură. Semăna controverse și sentimente ce 
duceau în rătăcire, repetând argumentele exprimate de cărturari 
și farisei împotriva susținerilor Domnului Hristos. Toate neca- 
zurile, mici și mari, supărările, greutățile și aparentele piedici în 
calea înaintării Evangheliei erau interpretate de Iuda ca dovezi 
împotriva temeiniciei ei. El aducea texte din Sfânta Scriptură care 


nu aveau nicio legătură cu adevărurile pe care le prezenta Domnul 
Hristos. Aceste texte, scoase din contextul lor, îi puneau pe ucenici 
în încurcătură și făceau să crească descurajarea care-i cuprindea 
adesea. Totuși, toate acestea au fost făcute de Iuda într-un astfel 
de mod, încât să apară că era un om conştiincios. Și în timp ce 
ucenicii căutau dovezi care să confirme cuvintele Marelui 
Învățător, Iuda îi conducea aproape imperceptibil pe un alt drum. 
Și astfel, într-un mod foarte religios și în aparenţă foarte înţelept, 
el prezenta problemele într-o lumină diferită de aceea în care le 
prezentase Domnul Hristos, alăturând cuvintelor Lui un înţeles 
pe care El niciodată nu-l dăduse. Sugestiile lui ațâțau totdeauna 
dorinţe ambitioase după realizări pământești, îndepărtându-i astfel 
pe ucenici de la lucrurile importante cărora aceștia trebuiau să le 
acorde atenţia cuvenită. Neînţelegerile cu privire la cine să fie 
mai mare dintre ei erau în mare măsură generate de Iuda. 

Când Domnul lisus i-a prezentat tânărului bogat condiţiile 
uceniciei, lui Iuda nu i-a plăcut acest lucru. El a considerat că se 
făcuse o greșeală. Dacă astfel de oameni, ca acest conducător, ar 
fi putut să fie uniţi cu credincioșii, atunci ei ar fi ajutat susținând 
cauza lui Hristos. Iuda gândea despre sine că, dacă ar fi fost primit 
cel puţin ca sfătuitor, atunci ar fi putut da sugestii avantajoase 
pentru dezvoltarea neînsemnatei biserici. Principiile și metodele 
sale ar fi fost diferite întrucâtva de cele ale Domnului Hristos, 
dar în aceste lucruri el se considera mai înțelept decât El. 

În tot ce Domnul Hristos le spunea ucenicilor Săi era câte 
ceva cu care luda nu era de acord în inima sa. Sub influenţa sa, 
aluatul neascultării își făcea foarte repede lucrarea. În toate 
acestea, ucenicii nu l-au văzut pe adevăratul vinovat, dar Domnul 
lisus a văzut că Satana îi transmitea lui Iuda atributele sale și, în 
felul acesta, deschidea o cale prin care să-i poată influenţa și pe 
ceilalți ucenici. Cu un an înainte de a fi trădat, Domnul Hristos 
spusese cu privire la aceasta: „Nu v-am ales Eu pe voi, cei 
doisprezece? Şi totuși unul din voi este un drac” (Ioan 6,70). 

Cu toate acestea, Iuda nu manifesta fățiș opoziţie faţă de 
învăţăturile Mântuitorului și nici nu părea că le pune la îndoială. 
El n-a dat pe faţă o atitudine de murmurare, până la momentul 
ospăţului din casa lui Simon. Când Maria a uns picioarele 

Mântuitorului, Iuda și-a manifestat tendințele spre lăcomie. Fiind 
mustrat de Domnul Hristos, spiritul său s-a revoltat. Mândria 
rănită și dorinţa de răzbunare au rupt stăvilarele, și lăcomia nutrită 
atât de mult a pus stăpânire pe el. Aceasta va fi experienţa tuturor 
acelora care continuă să se joace cu păcatul. Elementele de 
decădere cărora nu li se rezistă și asupra cărora nu s-a câștigat 
biruința răspund ispitirii lui Satana, iar sufletul este robit, supus 
voinţei lui. 

Iuda însă nu era cu totul împietrit. Chiar după ce se angajase 
în două rânduri să-L vândă pe Mântuitorul, el a mai avut ocazii 
să se pocăiască. La cina de Paște, Domnul Hristos Și-a dovedit 
divinitatea, dând în vileag scopul vânzătorului. Cu gingășie, El nu 
l-a trecut cu vederea pe Iuda atunci când a slujit ucenicilor. Dar 
ultimul apel al harului a rămas fără răspuns. Apoi, cazul lui Iuda 
a fost hotărât și picioarele pe care Domnul Hristos le-a spălat au 
plecat să aducă la îndeplinire lucrarea vânzătorului. 

Iuda socotea că, dacă Domnul Hristos avea să fie crucificat, 
atunci evenimentul trebuia să aibă loc. Partea sa în trădarea 
Mântuitorului n-ar fi schimbat rezultatul. Dar, dacă Domnul 
Hristos nu trebuia să moară, atunci el nu făcea decât să-L forţeze 
să Se elibereze. Orice s-ar întâmpla, Iuda avea să câștige ceva de 
pe urma trădării lui. El a socotit că face o afacere iscusită 
vânzându-L pe Domnul său. 

Cu toate acestea, Iuda nu credea că Domnul Hristos va îngădui 
să fie arestat. Vânzându-L, planul său era de a-l da o lecție. El 
intenţiona să joace un rol care să-L facă pe Mântuitorul să fie 
mai atent de aici înainte și să-l trateze cu respectul cuvenit. Iuda 
însă nu știa că a dat morţii pe Domnul Hristos. De câte ori, când 
Mântuitorul învăţa în parabole, cărturarii și fariseii nu fuseseră 
înfrânți prin ilustrațiile Lui uimitoare! De câte ori nu se osândiseră 
singuri! Adesea, când adevărul pătrunsese în inimile lor, ei erau 
plini de furie și luau pietre ca să arunce în El; dar mereu și mereu 
El scăpase. Deoarece El a scăpat din aşa de multe curse, cu 
siguranță, gândea Iuda, că nu va îngădui să fie prins. 

Iuda s-a hotărât să facă o încercare. Dacă într-adevăr Domnul 
Hristos era Mesia, atunci poporul, pentru care EI făcuse atât de 
mult, se va strânge în jurul Său și-L va proclama împărat. Aceasta 


va face ca multe minţi, care până acum au fost nehotărâte, să se 
hotărască odată pentru totdeauna. Iuda avea să aibă meritul de a-L 
fi aşezat pe Împărat pe tronul lui David. Faptul acesta avea să-i 
asigure în noua împărăție o poziţie de frunte, după Domnul Hristos. 

Falsul ucenic și-a îndeplinit partea în vinderea lui lisus. În 
grădină, când le-a spus conducătorilor mulțimii: „Pe care-L voi 
săruta eu, Acela este; să puneţi mâna pe EI!” (Matei 26,48), Iuda 
era pe deplin convins că Domnul Hristos va scăpa din mâinile 
lor. Apoi, dacă ei ar fi aruncat vina asupra lui, el putea să le spună: 
„Nu v-am spus să-L ţineţi bine?” 

Iuda a privit la cei care-L prindeau pe Domnul Hristos, acţio- 
nând la cuvintele lui și legându-L strâns. Plin de uimire, el a văzut 
că Mântuitorul a îngăduit să fie legat și dus. Nerăbdător, el L-a 
urmat din grădină până la judecarea Lui, în faţa conducătorilor 
iudei. În fiecare moment, aștepta ca Iisus să-Și uimească vrăjmașii, 
apărând înaintea lor ca Fiu al lui Dumnezeu, făcând fără efect 
toate comploturile și toată puterea lor. Cum însă ceasurile treceau 
unul după altul, și Domnul Hristos Se supunea tuturor abuzurilor 
ce au fost îngrămădite asupra Lui, o teamă teribilă a venit asupra 
vânzătorului pentru faptul că L-a vândut pe Învățătorul său, ca 
să fie dat morţii. 

Cum judecata se apropia de sfârșit, Iuda n-a mai putut îndura 
tortura conștiinței sale vinovate. Deodată, o voce răgușită a răsunat 
din sala de judecată, făcând ca un fior de groază să pună stăpânire 
pe toate inimile: „Este nevinovat, cruță-L, Caiafa!” 

Făptura înaltă a lui Iuda era văzută acum făcându-și loc prin 
mulțimea înmărmurită. Faţa sa era palidă și descompusă și stropi 
mari de sudoare se vedeau pe fruntea lui. Repezindu-se spre 
scaunul de judecată, el a aruncat jos, înaintea marelui preot, 
monedele de argint care fuseseră prețul vânzării Domnului său. 
Apucând nerăbdător haina lui Caiafa, Iuda l-a implorat să-L 
elibereze pe Iisus, declarând că nu făcuse nimic vrednic de moarte. 
Mâniat, Caiafa l-a îndepărtat, dar a rămas încurcat, neștiind ce să 
spună. Perfidia preoţilor a fost dată pe faţă. Era evident că ei îl 
mituiseră pe ucenic ca să-și vândă Învățătorul. 

„Am păcătuit”, strigă din nou luda, „căci am vândut sânge 
nevinovat.” Dar marele preot, recâștigându-și stăpânirea de sine, 


| Iuda 


688 


Viaţa lui Iisus 


răspunse batjocoritor: „Ce ne pasă nouă? Treaba ta” (Matei 27,4). 
Preoții fuseseră dispuși să facă din Iuda unealta lor; dar îi 
dispreţuiau josnicia. Când el a venit la ei ca să-și mărturisească 
vina, l-au luat în râs. 

Iuda s-a aruncat apoi la picioarele Domnului Hristos, recunos- 
cându-L ca Fiu al lui Dumnezeu și rugându-L să Se elibereze. 
Mântuitorul nu i-a reproșat nimic vânzătorului Său. El știa că Iuda 
nu se pocăise; mărturisirea sa era stoarsă din sufletul său vinovat 
de sentimentul îngrozitor al condamnării și al judecății viitoare, 
dar el nu simţea o durere profundă și zdrobitoare de inimă pentru 
că ÎL vânduse pe Fiul nevinovat al lui Dumnezeu și că se lepădase 
de Sfântul lui Israel. Cu toate acestea, Domnul Hristos n-a rostit 
niciun cuvânt de condamnare. El a privit cu multă milă la Iuda și 
a spus: „Pentru ceasul acesta am venit în lume”. 

Un murmur de surprindere a străbătut adunarea. Cu uimire, 
cei ce erau acolo au văzut răbdarea Domnului Hristos față de 
vânzătorul Său. Din nou a pus stăpânire pe ei convingerea că 
acest Om era mai mult decât un muritor. Dar, dacă El era Fiul lui 
Dumnezeu, se întrebau ei, de ce nu-Și desface legăturile și nu 
triumtă asupra acuzatorilor Săi? 

Iuda s-a convins că toate stăruinţele lui erau zadarnice și a 
fugit din sala de judecată exclamând: „E prea târziu! E prea 
târziu!” El simţea că nu va putea trăi să-L vadă pe Iisus crucificat 
și, în disperarea lui, s-a dus și s-a spânzurat. 

Mai târziu, în aceeași zi, pe drumul de la sala de judecată a lui 
Pilat la Golgota, s-a produs o întrerupere a strigătelor și 
batjocurilor mulțimii nelegiuite, care ÎI ducea pe Domnul Hristos 
la locul răstignirii. Pe când treceau pe lângă un loc retras, cei din 
gloată au văzut, la rădăcina unui copac uscat, trupul lui Iuda. A 
fost o priveliște dintre cele mai dezgustătoare, cutremurătoare. 
Greutatea corpului său rupsese frânghia cu care se spânzurase 
de copac. În cădere, trupul său fusese mutilat în mod oribil, iar 
câinii mâncau acum din el. Resturile lui au fost repede îngropate, 
ca să nu se mai vadă, dar mulţimea batjocorea mai puţin acum și 
multe fețe palide dădeau pe faţă gândurile ce se frământau în 
suflete. Se părea că răsplata începea să le fie dată acelora care se 
făceau vinovaţi de sângele lui isus. 


CAPITOLUL 77 


ÎN SALA DE JUDECATĂ A LUI PILAT 


Pilat avea dorinta să cunoască adevărul. 
Mintea sa era însă confuză. El a înteles imediat 
cuvintele Mântuitorului și inima sa a fost mișcată de 
o mare dorință de a cunoaste ce anume era de fapt 
adevărul și cum îl putea obtine. „Ce este adevărul?” a 
întrebat el. Dar n-a așteptat să primească un răspuns. 


ÎN SALA DE JUDECATĂ a lui Pilat, guvernatorul roman, Domnul 
Hristos stătea legat ca arestat. În jurul Său se afla garda soldaților, 
iar sala de judecată era plină până la refuz de spectatori. Afară, la 
intrarea în sală, erau membrii Sinedriului, preoții, conducătorii, 
bătrânii și gloata. 

După ce L-a condamnat pe Domnul Hristos, consiliul Sine- 
driului a venit la Pilat pentru a obţine confirmarea sentinței, ca 
s-o poată aduce la îndeplinire. Dar acești conducători iudei n-au 
intrat în sala de judecată a lui Pilat. Conform legii lor ceremoniale, 
dacă ar fi făcut astfel, s-ar fi întinat și n-ar fi putut lua parte la 
sărbătoarea Paștelor. În orbirea lor, n-au putut vedea că ura aceea 
criminală le-a întinat inimile. N-au crezut că Domnul Hristos era 
adevăratul Miel Pascal și că, deoarece L-au respins, marele praznic 
își pierduse, pentru ei, semnificaţia. 

Când Mântuitorul a fost adus în sala de judecată, Pilat nu L-a 
privit cu ochi prietenoși. Guvernatorul roman fusese chemat în 
grabă și sculat din pat, de accea era hotărât să-și facă lucrarea cât 
mai repede cu putință. Era pregătit să se poarte cu Cel arestat cu 
o severitate de magistrat. Luându-și aerul cel mai grav, el s-a întors 
să vadă ce fel de om trebuia să cerceteze, pentru cine fusese sculat 


Capitolul acesta se bazează pe cele relatate în Matei 27,2.11-31; Marcu 15,1- 
20; Luca 23,1-25; Ioan 18,28-40; 19,1-16. 

la o oră atât de matinală. El știa că trebuia să fie cineva pe care 
autoritățile iudaice erau nerăbdătoare să-l judece și să-l pedep- 
sească în mare grabă. 

Pilat privi la oamenii care-L aveau în pază pe Iisus şi apoi 
privirea lui se opri cercetătoare asupra Domnului Hristos. El 
avusese de-a face cu tot felul de criminali, dar niciodată nu mai 
fusese adus înaintea sa un om care să aibă trăsături pline de atâta 
bunătate și nobleţe. Pe faţa Sa, el n-a văzut niciun semn de 
vinovăţie, nicio expresie de teamă, nici încumetare sau dispreţ. 
EI a văzut un Om plin de calm și cu o comportare demnă, a cărui 
înfăţişare nu purta semnele unui criminal, ci semnătura Cerului. 

Înfăţişarea Domnului Hristos a făcut o impresie favorabilă 
asupra lui Pilat. Ceea ce era mai bun în natura sa a fost trezit. El 
auzise de Iisus și de lucrările Lui. Soţia lui îi spusese câte ceva 
despre faptele minunate săvârșite de Profetul din Galileea, care 
vindeca bolnavi și învia morţi. Acum, ca într-un vis, toate acestea 
prindeau viaţă în mintea lui Pilat. Și-a adus aminte de veștile pe 
care le auzise din diferite părți. S-a hotărât să le ceară iudeilor 
să-i prezinte acuzaţiile pe care le aduc împotriva Celui arestat. 

„Cine este acest Om și pentru ce L-aţi adus?” i-a întrebat el. 
„Ce pâră aduceți împotriva Lui?” Iudeii erau puși în încurcătură. 
Știind că nu puteau să-și susțină acuzaţiile împotriva Domnului 
Hristos, nu doreau să aibă loc o cercetare publică. Au răspuns că 
este un înșelător, numit lisus din Nazaret. 

Pilat a întrebat din nou: „Ce pâră aduceţi împotriva omului 
acestuia?” Preoţii n-au răspuns la întrebarea lui, dar, în cuvinte 
ce arătau iritarea lor, au spus: „Dacă n-ar fi fost un făcător de 
rele, nu L-am fi dat noi în mâinile tale” (loan 18,29-30). Când 
cei care formează Sinedriul, oamenii cei mai de frunte ai naţiunii, 
aduc la tine un om pe care îl consideră vrednic de moarte, mai 
este nevoie să întrebi ce acuzaţie i se aduce? Ei sperau să-l 
impresioneze pe Pilat cu sentimentul importanţei lor și, în felul 
acesta, să-l facă să consimtă la cererea lor, fără să mai fie nevoie 
să treacă prin multe cercetări. Erau nerăbdători să obţină 
ratificarea sentinţei lor, pentru că erau conștienți de faptul că 
aceia care fuseseră martori la lucrările minunate ale Domnului 


Hristos ar fi putut să povestească lucruri cu totul diferite de 
născocirile pe care le repetau acum. 

Preoţii gândeau că, prin slabul și nehotărâtul Pilat, își vor putea 
aduce la îndeplinire planurile, fără probleme. Mai înainte, el 
semnase foarte uşor condamnări la moarte, osândind astfel oameni 
despre care ei ştiau bine că nu sunt vrednici de moarte. După 
aprecierile lui, viaţa unui arestat nu avea multă valoare; că era 
nevinovat sau vinovat, faptul acesta n-avea nicio importanţă. 
Preoţii nădăjduiau ca Pilat să confirme pedeapsa cu moartea dată 
cu privire la Domnul Hristos, fără să-L mai audieze. Ei cereau 
lucrul acesta ca pe o favoare cu ocazia marii lor sărbători naţionale. 

Dar era ceva cu Cel arestat, care îl reținea pe Pilat să facă 
lucrul acesta. Nu îndrăznea. Și-a dat seama de intențiile și planurile 
preoților. Și-a amintit cum, nu cu mult timp înainte, Domnul 
Hristos l-a înviat din morţi pe Lazăr, mort de patru zile; și, înainte 
să semneze sentinţa de condamnare, s-a hotărât să cunoască 
acuzaţiile ce erau aduse împotriva Lui și dacă puteau fi dovedite. 

„Dacă judecata voastră este suficientă”, a spus el, „atunci de 
ce L-aţi mai adus pe arestat la mine? Luaţi-L voi și judecaţi-L 
după legea voastră.” Constrânși în felul acesta, preoţii au spus că 
ei L-au condamnat deja, dar că trebuie să aibă și hotărârea lui 
Pilat pentru ca osânda lor să fie valabilă. „Care este sentința pe 
care aţi pronunţat-o?” a întrebat Pilat. „Pedeapsa cu moartea, au 
răspuns ei; dar nu este îngăduit de lege să omorâm pe nimeni”. Ei 
i-au cerut lui Pilat să-i creadă pe cuvânt, cu privire la vinovăția lui 
Hristos, și să întărească hotărârea luată de ei. Își asumau răspun- 
derea pentru cele ce aveau să urmeze. 

Pilat nu era un judecător drept sau conștiincios; dar, deși slab 
din punct de vedere moral, el a refuzat să le satisfacă cererea. 
Nu-L va condamna pe Hristos până când nu va fi adusă o acuzaţie 
împotriva Lui. 

Preoţii se aflau în încurcătură. Ei și-au dat seama că trebuiau 
să-și ascundă făţărnicia în cea mai deplină taină. Nu trebuiau să 
lase să se înţeleagă că Domnul Hristos fusese arestat pentru mo- 
tive religioase. Dacă acestea aveau să fie prezentate ca un motiv, 
atunci acțiunile lor n-ar fi avut nicio valoare înaintea lui Pilat. Ei 
trebuiau să-L prezinte pe Domnul Hristos ca acționând împotriva 

legilor civile — atunci El putea fi pedepsit ca un criminal politic. 
Agitaţiile și răscoalele împotriva guvernării romane erau obișnuite 
printre iudei. Romanii reacționaseră foarte aspru împotriva 
acestor revolte și erau totdeauna în gardă pentru a reprima orice 
acțiune care ar fi putut duce la răzmeriţă. 

Numai cu câteva zile înainte, fariseii căutaseră să-L prindă în 
cursă pe Domnul Hristos cu întrebarea: „Se cuvine să plătim bir 
cezarului sau nu?” Dar Domnul le demascase atunci făţărnicia. 
Romanii care fuseseră de față au văzut înfrângerea deplină a 
uneltirilor, precum și tulburarea la răspunsul Său: „Daţi dar 
cezarului ce este al cezarului” (Luca 20,22-25). 

Preoţii căutau acum să înfăţișeze lucrurile ca și cum, cu acea 
ocazie, Domnul Hristos ar fi dat învățătura pe care ei nădăjduiau că 
o va da. În strâmtorarea lor, ei au adus, în sprijinul lor, martori 
mincinoși și „au început să-L pârască și să zică: "Pe omul acesta L-am 
găsit ațâțând neamul nostru la răscoală, oprind a plăti bir cezarului 
şi zicând că El este Hristosul, Împăratul”. Trei acuzații, nici una 
întemeiată. Preotii știau bine acest lucru, dar ei au fost dispuşi să săvâr- 
șească un sperjur, dacă prin aceasta își puteau atinge scopul urmărit. 

Pilat le-a citit planurile. El n-a crezut că Arestatul a complotat 
împotriva autorității romane. Înfățișarea Lui umilă și blândă era în 
totală contradicție cu acuzaţia ce I se aducea. Pilat era convins că un 
complot serios fusese pus la cale pentru a nimici un Om nevinovat, 
care stătea în calea demnitarilor iudei. Întorcându-se spre Domnul 
Hristos, el întrebă: „Eşti Du Împăratul iudeilor?” Mântuitorul a 
răspuns: „Așa cum ai spus”. Și pe când vorbea, înfățișarea Lui s-a 
luminat, ca și când o rază de soare ar fi strălucit asupra ei. 

Când au auzit răspunsul Său, Caiafa și cei ce erau cu el i-au 
cerut lui Pilat să fie martor că lisus admisese crima de care fusese 
acuzat. Cu strigăte puternice, preoţii, cărturarii și conducătorii 
au cerut să fie condamnat la moarte. Strigătele erau reluate de 
gloată și urletul devenea asurzitor. Pilat era în încurcătură. Văzând 
că Hristos nu răspundea nimic acuzatorilor Săi, ÎI întrebă: „Nu 
răspunzi nimic? Uite de câte lucruri Te învinuiesc ei! lisus n-a 
mai dat niciun răspuns”. 

Stând în spatele lui Pilat, privind panorama întregii curți, 
Domnul Hristos a auzit ocările; dar, faţă de toate acuzaţiile false 


aduse împotriva Sa, n-a răspuns niciun cuvânt. Întreaga Sa 
comportare dădea mărturie despre o evidentă nevinovăție. El 
stătea nemișcat de furia valurilor ce tălăzuiau în jurul Său. Era ca 
și cum valurile apăsătoare ale mâniei, ridicându-se mai mult și tot 
mai mult, asemenea valurilor oceanului cuprins de furtună, se 
spărgeau asupra Lui, dar fără să-L atingă. El rămânea tăcut, dar 
tăcerea Lui era elocventă. Era asemenea unei lumini strălucind 
dinăuntru în afara Lui. 

Pilat era uimit de comportamentul Său. Oare acest Om, se 
întreba el, ignoră desfășurarea judecății pentru că nu-L interesează 
salvarea vieţii Lui? Privind la lisus, care suporta insulta și batjocura 
fără să răspundă cu aceeași monedă, și-a dat seama că nu poate fi 
tot atât de nedrept și necinstit cum erau preoții care vociferau. 
Sperând să afle de la El adevărul și să scape de tumultul gloatei, 
Pilat L-a luat deoparte pe Domnul lisus și L-a întrebat iarăși: 
„Esti Tu Împăratul iudeilor?” 

Domnul Hristos n-a răspuns în mod direct la această întrebare. 
El știa că Duhul Sfânt Se lupta cu Pilat și i-a dat ocazia să-și exprime 
convingerea. „De la tine însuţi zici lucrul acesta”, a întrebat EI, 
„sau ţi l-au spus alţii despre Mine?” Cu alte cuvinte, care era motivul 
care l-a îndemnat pe Pilat să pună această întrebare — acuzaţia 
preoţilor sau dorinţa de a primi lumină din partea Domnului 
Hristos? Pilat a înţeles ceea ce a vrut să spună Domnul Hristos, 
dar mândria i-a cuprins inima. El nu va recunoaște convingerea ce 
pusese stăpânire pe el. „Sunt eu iudeu?” a spus el. „Neamul Tău și 
preoții cei mai de seamă Te-au dat în mâna mea: Ce ai făcut?” 

Pentru Pilat trecuse ocazia de aur, însă Domnul lisus nu l-a 
lăsat fără lumină. Deși n-a răspuns în mod direct la întrebarea lui 
Pilat, El a vorbit în mod clar despre misiunea Sa. L-a lăsat pe 
Pilat să înțeleagă faptul că El nu căuta un tron pământesc. 

„Împărăţia Mea nu este din lumea aceasta”, a spus El. „Dacă 
ar fi Împărăţia Mea din lumea aceasta, slujitorii Mei s-ar fi luptat 
ca să nu fiu datî în mâinile iudeilor, dar acum, Împărăția Mea nu 
este de aici.” „Atunci un Împărat tot ești!” i-a zis Pilat. „Da”, 
răspuns Iisus. „Eu sunt Împărat. Eu pentru aceasta M-am ea 
și am venit în lume, ca să mărturisesc despre adevăr. Oricine este 
din adevăr ascultă glasul Meu.” 

Domnul Hristos a declarat că, în sine, Cuvântul Său era o cheie 
care avea să deschidă tainele pentru aceia care erau pregătiți să-l 
primească. El avea o putere ce se recomanda singură, și acesta 
era secretul întinderii cu repeziciune a Împărăției adevărului Său. 
El dorea ca Pilat să înțeleagă faptul că natura sa ruinată putea să 
fie refăcută numai prin primirea și tezaurizarea acestui adevăr. 

Pilat avea dorinţa să cunoască adevărul. Mintea sa era însă 
confuză. El a înţeles imediat cuvintele Mântuitorului și inima sa a 
fost mișcată de o mare dorinţă de a cunoaște ce anume era de 
fapt adevărul și cum îl putea obţine. „Ce este adevărul?” a întrebat 
el. Dar n-a așteptat să primească un răspuns. Tumultul gloatei de 
afară l-a readus la interesele acelui moment, căci preoții strigau, 
cerând luarea imediată a unei hotărâri. leşind în faţa iudeilor, el a 
declarat cu autoritate în glas: „Eu nu găsesc nicio vină în EI”. 

Aceste cuvinte rostite de un judecător păgân erau o mustrare 
biciuitoare pentru perfidia și falsitatea conducătorilor iudei, care 
ÎI acuzau pe Mântuitorul. Când preoții și mai-marii lui Israel au 
auzit aceasta din partea lui Pilat, dezamăgirea și mânia lor n-au 
mai cunoscut margini. Ei complotaseră de mult și așteptau această 
ocazie. Văzând perspectiva eliberării lui lisus, se părea că sunt 
gata să-L sfâșie în bucăţi. L-au denunţat cu glas tare pe Pilat și l-au 
amenințat cu condamnarea din partea autorităților romane. L-au 
acuzat că refuză să-L condamne pe lisus, care, declarau ei, S-a 
ridicat împotriva cezarului. 

Se auzeau acum voci mânioase, declarând că influenţa lui Iisus, 
care îndemna la răzvrătire, era cunoscută în toată ţara. Preoţii 
spuneau că El „întărâtă și învaţă pe oameni prin toată Iudeea, din 
Galileea, unde a început, până aici” 

În momentul acela, Pilat nu avea , de gând să-L condamne pe 
Domnul Hristos. Ştia că iudeii L-au acuzat datorită urii și preju- 
decăţii lor. El își cunoștea datoria. Dreptatea cerea ca Domnul 
Hristos să fie imediat eliberat. Dar Pilat se temea de răutatea 
mulțimii. Dacă ar fi refuzat să-L dea pe Hristos în mâinile lor, s-ar 
fi iscat tulburare, și el se temea de acest lucru. Când a auzit că 
Domnul Hristos era din Galileea, a hotărât să-L trimită la Irod, 
conducătorul acelei provincii, care se afla atunci la Ierusalim. În 
felul acesta, Pilat gândea să transfere responsabilitatea procesului 


de la el asupra lui Irod. El considera, de asemenea, că aceasta 
este o bună ocazie de a vindeca o veche dispută dintre el și Irod. 
Şi lucrul acesta s-a adeverit. Cei doi magistrați au redevenit 
prieteni datorită procesului Mântuitorului. 

Pilat L-a dat din nou pe Domnul Hristos pe mâna soldaţilor și, 
în mijlocul ocărilor și insultelor gloatei, El a fost dus în grabă în 
sala de judecată a lui Irod. „Irod, când a văzut pe isus, s-a bucurat 
foarte mult” (Luca 23,8). El nu-L întâlnise niciodată până atunci 
pe Mântuitorul și „de mult dorea să-L vadă, din pricina celor 
auzite despre EI; și nădăjduia să-L vadă făcând vreo minune”. 
Acest Irod era acela ale cărui mâini erau pătate de sângele lui 
loan Botezătorul. Când a auzit pentru prima dată de Domnul 
Hristos, Irod a fost îngrozit și și-a zis: „loan acela, căruia i-am 
tăiat capul, a înviat din morți”; „... de aceea se fac minuni prin 
el” (Marcu 6,16; Matei 14,2). Şi totuși, Irod a dorit să-L vadă pe 
Hristos. Acum avea ocazia să-l salveze viaţa acestui Profet și 
regele spera să alunge pentru totdeauna din minte amintirea acelui 
cap însângerat ce i-a fost adus pe tipsie. El dorea să-și satisfacă, 
de asemenea, curiozitatea și credea că, dacă I se va oferi o 
perspectivă de eliberare, Domnul va face pentru el orice avea să 
I se ceară. 

Mulţi preoţi și bătrâni L-au însoțit pe Domnul Hristos la Irod. 
Și când Mântuitorul a fost adus în sală, acești demnitari, vorbind 
cu toţii în mod agitat, și-au adus acuzaţiile împotriva Lui. Dar 
Irod a dat puţină atenţie acuzațiilor lor. Dorind să folosească 
ocazia de a-L interoga pe Domnul Hristos, el a cerut să se facă 
liniște. A poruncit să I se scoată legăturile și, în același timp, i-a 
acuzat pe vrăjmașii Săi de faptul că L-au tratat cu brutalitate. 
Privind cu compasiune la faţa liniștită a Răscumpărătorului lumii, 
el a citit în ea numai înţelepciune și curăţie. Ca și Pilat, a fost 
convins de faptul că Domnul Hristos a fost acuzat datorită răutății 
și invidiei. 

Irod L-a interogat pe Domnul Hristos în multe privinţe, dar în 
tot acest timp Mântuitorul a păstrat o tăcere profundă. La porunca 
regelui, au fost aduși înaintea sa oameni neputincioși și schilozi, 
poruncindu-l-se Domnului Hristos să facă dovada pretențiilor 
Sale, făcând o minune. Oamenii, a spus Irod, spun că îi poţi vindeca 

pe bolnavi. Sunt foarte nerăbdător să văd că faima Ta, care este 
foarte răspândită, n-a fost o înşelăciune. Dar Domnul Hristos n-a 
răspuns, deși Irod a continuat să-L determine la aceasta: Dacă 
poți face minuni pentru alţii, atunci fă acum pentru Tine, și aceasta 
Iti va servi spre bine. Şi din nou el a poruncit: „Arată-ne un semn 
care să dovedească faptul că ai puterea cu care Te-au acreditat 
zvonurile”. Dar Domnul Hristos parcă nu auzea și nu vedea. Fiul 
lui Dumnezeu luase asupra Sa natura omului. Și El a procedat 
așa cum trebuie să procedeze omul în asemenea împrejurări. De 
aceea, nu va săvârși o minune pentru a Se scuti de durerea și 
umilința pe care trebuie să le îndure omul, atunci când se află în 
împrejurări asemănătoare. 

Irod I-a făgăduit lui Isus că ÎL va elibera, dacă va face nişte 
minuni în prezenţa sa. Acuzatorii Domnului Hristos văzuseră ei 
înșiși lucrările minunate făcute prin puterea Sa. ÎL auziseră 
poruncind mormântului să-l elibereze pe mort. Văzuseră morţi 
ieșind din morminte, ascultând de cuvântul Său. S-au temut ca nu 
cumva El să întăptuiască vreo minune. Dintre toate lucrurile, cel 
mai mult se temeau de o manifestare a puterii Lui. O astfel de 
manifestare s-ar fi dovedit a fi o lovitură de moarte dată planurilor 
lor și probabil că i-ar fi costat viaţa. De aceea, preoții și mai-marii 
norodului au început într-o mare agitaţie să-și aducă acuzaţiile 
împotriva Lui. Ridicându-și glasurile, ei au declarat că este un 
trădător și un hulitor. Au declarat că minunile pe care le săvârşeşte 
le face prin puterea care-l este dată de Beelzebul, domnul 
dracilor. Sala de judecată a devenit o scenă în care domnea 
confuzia, unii strigând una, alții alta. 

Conștiinţa lui Irod era acum mult mai puţin sensibilă decât 
atunci când tremurase de groază la cererea Irodiadei de a i se 
aduce capul lui loan Botezătorul. Un timp, el a îndurat înțepă- 
turile tăioase ale remușcării pentru actul său teribil, dar această 
sensibilitate morală a fost degradată din ce în ce mai mult, da- 
torită vieţii sale stricate. Acum, inima sa era atât de împietrită, 
încât ajunsese să fie mândru de pedeapsa administrată lui loan 
Botezătorul pentru îndrăzneala de a-l mustra. Și acum, el Îi 
ameninţa pe Domnul Hristos, declarând în mod repetat că are 
puterea de a-L elibera sau de a-L condamna. Dar Domnul 


Hristos n-a făcut niciun gest care să arate că a auzit vreun 
cuvânt. 

Această tăcere l-a mâniat pe Irod. Părea că arată o totală 
indiferenţă faţă de autoritatea sa. Pentru vanitosul și îngâmfatul 
rege, mustrarea deschisă ar fi fost mai puțin jignitoare decât faptul 
de a fi ignorat în acest fel. Din nou, plin de mânie, el L-a amenințat 
pe Domnul Hristos, care stătea încă nemișcat și tăcut. 

Misiunea Domnului Hristos în această lume nu a fost aceea de 
a satisface curiozitatea bolnăvicioasă. El a venit să aducă vindecare 
celor cu inima zdrobită. Dacă ar fi trebuit să rostească vreun 
cuvânt pentru vindecarea sufletelor de boala păcatului, atunci 
n-ar fi tăcut. Dar nu avea niciun cuvânt pentru aceia care aveau 
să calce adevărul în picioarele lor nesfinte. 

Domnul Hristos i-ar fi putut adresa lui Irod cuvinte care 
să-i străpungă urechile împietrite. El ar fi putut să-l înspăimânte 
și să-l facă să tremure, punându-i înainte toată nelegiuirea vieții 
lui, precum și groaza apropierii zilei judecății pentru el. Dar 
tăcerea Sa a fost cea mai aspră mustrare pe care o putea rosti. 
Irod respinsese adevărul care i-a fost adresat de către cel mai 
mare dintre profeţi și de aceea nu avea să mai primească nicio 
altă solie. Pentru el, Maiestatea cerului nu mai avea niciun 
cuvânt. Urechea aceea, care fusese totdeauna deschisă faţă de 
nenorocirile omenești, nu mai avea acum niciun loc pentru po- 
runcile lui Irod. Ochii aceia, care totdeauna fuseseră aţintiți 
cu o iubire plină de milă și iertare asupra păcătosului pocăit, 
nu mai aveau acum nicio privire pe care să i-o acorde lui Irod. 
Buzele acelea, care rostiseră cele mai impresionante adevăruri 
și care, în accente pline de gingășie, au pledat pe lângă cel mai 
decăzut și mai degradat păcătos, erau acum închise față de 
trufașul rege, care nu simţea nevoia de un Mântuitor. 

Faţa lui Irod s-a întunecat de furie. Întorcându-se spre mulțime, 
L-a denunţat cu mânie pe Domnul Hristos ca fiind un impostor. 
Apoi, adresându-se Domnului Hristos, I-a spus: „Dacă nu vei 
aduce nicio dovadă pentru demonstrarea pretențiilor Tale, atunci 
am să Te dau în mâinile soldaţilor și gloatei. Ei poate că vor reuși 
să Te facă să vorbeşti. Dacă ești un impostor, atunci moartea din 

mâinile lor nu este decât ceea ce meriți; dacă ești însă Fiul lui 
Dumnezeu, atunci salvează-Te, săvârșind o minune.” 

Nici n-a terminat bine de rostit aceste cuvinte, că mulțimea a 
și năvălit asupra Domnului Hristos. Asemenea unor fiare 
sălbatice, cei din mulțime s-au aruncat asupra prăzii. Domnul 
Hristos a fost târât când într-o parte, când în alta, iar Irod s-a 
alăturat gloatei și a căutat să-L umilească pe Fiul lui Dumnezeu. 
Dacă nu ar fi intervenit soldaţii romani, obligând gloata cuprinsă 
de nebunie să se dea înapoi, Mântuitorul ar fi fost sfâșiat în bucăţi. 

„Irod cu ostașii lui de pază se purtau cu EI cu dispreţ; și, după 
ce și-au bătut joc de El, L-au îmbrăcat cu o haină strălucitoare” 
(Luca 23,11). Soldaţii romani s-au alăturat implicându-se în 
această maltratare a Domnului Hristos. Tot ceea ce acești soldaţi 
răi și corupți, încurajați fiind de Irod și de conducătorii iudei, 
puteau născoci era folosit împotriva Mântuitorului. Și cu toate 
acestea, răbdarea Sa divină n-a cedat. 

Persecutorii Domnului Hristos încercaseră să măsoare 
caracterul Său după caracterul lor; ei Îl prezentaseră ca pe un 
netrebnic, cum erau ei. Dar, dincolo de toată această scenă, un 
alt tablou se înfățișa privirii — o scenă pe care, într-o zi, ei o vor 
vedea în toată slava. Erau unii care tremurau în prezența Domnului 
Hristos. În timp ce gloata necioplită se pleca în batjocură înaintea 
Lui, unii dintre cei ce veniseră cu același scop s-au întors 
înspăimântați și tăcuţi. Irod a fost convins. Ultimele raze ale 
harului au strălucit asupra inimii lui împietrite de păcat. El și-a 
dat seama că Acesta nu era un om obișnuit, căci divinitatea 
străfulgera prin corpul Său omenesc. Chiar în timpul acela, în 
care Domnul Hristos era înconjurat de batjocoritori, de oameni 
adulteri și criminali, Irod și-a dat seama că privea un Dumnezeu 
pe tronul Său. 

Așa împietrit cum era, Irod n-a îndrăznit să ratifice condam- 
narea Domnului Hristos. El a dorit să scape de această teribilă 
răspundere și L-a trimis pe Domnul Hristos înapoi, în sala romană 
de judecată. 

Pilat a fost dezamăgit și foarte nemulțumit. Când iudeii s-au 
întors, aducându-L pe Arestat, Pilat i-a întrebat nervos ce anume 
vor să-l facă. Le-a amintit că-L cercetase deja pe Hristos și că nu 


găsise nicio vină în El; le-a amintit faptul că ei au adus acuzaţii 
împotriva Lui, dar că n-au fost în stare să aducă probe nici măcar 
pentru o acuzaţie. EI ÎI trimisese pe Iisus la Irod, tetrarhul Galileii, 
unul din neamul lor, dar nici el nu L-a găsit vrednic de moarte. 
„Eu deci, după ce voi pune să-L bată, Îi voi da drumul”, a spus 
Pilat. 

Aici Pilat și-a dat pe faţă slăbiciunea. El declarase că Domnul 
Hristos era nevinovat și, cu toate acestea, era dispus să pună 
să-L biciuiască, numai pentru a-i liniști pe acuzatorii Lui. El avea 
să sacrifice dreptatea și principialitatea numai pentru a fi pe placul 
mulțimii. Acest lucru l-a pus într-o situaţie critică. Mulțimea, 
dându-și seama de nehotărârea lui, a cerut mai insistent viaţa celui 
arestat. Dacă ar fi rămas de la început hotărât, refuzând să 
condamne un Om pe care L-a găsit nevinovat, Pilat ar fi rupt 
atunci lanţul fatal care avea să-l lege în remușcare și vinovăţie cât 
timp avea să mai trăiască. Dacă ar fi adus la îndeplinire convin- 
gerile lui despre dreptate, atunci iudeii n-ar fi îndrăznit să-i dicteze. 
Domnul Hristos ar fi fost dat morţii, dar vina nu avea să cadă 
asupra lui Pilat. Pas cu pas, Pilat a pășit pe drumul violării conștiinței 
sale. El s-a sustras judecății după dreptate și adevăr și acum s-a 
trezit aproape fără putere în mâinile preoţilor și conducătorilor. 
Șovăiala și nehotărârea s-au dovedit a fi ruina lui. 

Chiar și în situaţia aceasta, Pilat n-a fost lăsat să acţioneze 
orbește. Un mesaj din partea lui Dumnezeu l-a avertizat despre 
fapta pe care era gata s-o comită. Ca răspuns la rugăciunea 
Domnului Hristos, soţia lui Pilat a fost vizitată de un înger din 
ceruri și, într-un vis, ea L-a văzut pe Mântuitorul și a vorbit cu 
El. Soţia lui Pilat nu era din neamul iudeilor, dar, privind în vis la 
Domnul Hristos, nu s-a îndoit nicidecum de caracterul și misiunea 
Sa. Ea știa că El este Prinţul lui Dumnezeu. L-a văzut în sala de 
judecată, pe când era judecat. I-a văzut mâinile strâns legate, ca 
mâinile unui criminal. I-a văzut pe Irod și pe ostașii lui cum 
îndeplineau oribila lor lucrare. I-a auzit pe preoţi și pe condu- 
cători, plini de mânie și răutate, acuzându-L nebunește. A auzit 
cuvintele: „Noi avem o lege, și după legea aceasta El trebuie să 
moară”. L-a văzut pe Pilat, dându-L pe Iisus să fie biciuit, după 
ce a declarat că nu găsește nicio vină în El. L-a auzit pe Pilat 

pronunțând condamnarea și l-a văzut predându-L pe Domnul 
Hristos omorâtorilor Săi. A văzut crucea ridicată pe Golgota. A 
văzut pământul cuprins de întuneric și a auzit misteriosul strigăt: 
„S-a sfârșit”. Privirea ei a mai văzut un alt tablou. Ea L-a văzut 
pe Domnul Hristos stând pe un nor mare și alb, în timp ce 
pământul se învârtea în spațiu, iar omorâtorii Săi fugeau din faţa 
slavei Sale. Cu un strigăt de groază s-a trezit și de îndată i-a scris 
lui Pilat cuvinte de avertizare. 

În timp ce Pilat ezita, neștiind ce să facă, un sol își făcu loc 
prin mulțime și îi înmână scrisoarea din partea soţiei sale, care 
spunea: „Să n-ai nimic a face cu neprihănitul acesta; căci azi am 
suferit mult în vis din pricina Lui”. 

Faţa lui Pilat a devenit palidă. EI era confuz din cauza propriilor 
emoţii, care se luptau între ele. Dar, în timp ce amâna luarea unei 
hotărâri, preoţii și mai-marii norodului aţâţau mai departe minţile 
oamenilor. Pilat a fost forțat să acţioneze. El s-a gândit la un 
obicei de care se putea folosi pentru a asigura eliberarea Domnului 
Hristos. Era obiceiul ca la această sărbătoare să fie eliberat un 
arestat ales de popor. Acest obicei era o invenţie păgână; în el nu 
se afla nici măcar o umbră de dreptate, dar era foarte mult apreciat 
de iudei. Autorităţile romane aveau la data aceea un deţinut numit 
Baraba, care era condamnat la moarte. Acest om pretinsese că 
este Mesia. El își arogase autoritatea de a stabili o nouă ordine a 
lucrurilor pentru a îndrepta lumea. Amăgit fiind de Satana, el 
pretindea că tot ce obținea prin furt și jaf era proprietatea lui. 
Prin mijloace satanice, el făcuse lucruri extraordinare, își câștigase 
simpatia poporului și stârnise revolta împotriva conducerii romane. 
Sub masca entuziasmului religios, era un tâlhar gata de orice și 
împietrit, dedat la răscoală și cruzime. Dându-le oamenilor ocazia 
de a alege între acest om și nevinovatul Mântuitor, Pilat a crezut 
că le trezeşte simțul dreptății. În opoziție cu preoții şi mai-marii 
norodului, el spera să le câștige simpatia pentru Hristos. Astfel, 
întorcându-se spre mulțime, el spuse cu mare seriozitate: „Pe 
care... voiţi să vi-l slobozesc? Pe Baraba sau pe lisus, care este 
numit Hristos?” 

Răspunsul gloatei veni asemenea răcnetului fiarelor sălbatice: 
„Slobozește-ne pe Baraba!” Din ce în ce mai tare creștea strigătul: 


Baraba! Baraba! Gândind că mulţimea n-a înţeles întrebarea, Pilat 
a spus: „Vreţi să vă slobozesc pe Împăratul iudeilor?” Dar ei au 
strigat din nou: „La moarte cu omul acesta și slobozește-ne pe 
Baraba!” „Dar ce să fac cu lisus, care Se numește Hristos?” a 
întrebat Pilat. Din nou mulţimea agitată a început să urle ca 
demonii. Chiar demoni în chip omenesc se aflau acolo, în mulțime, 
și ce altceva putea fi așteptat decât răspunsul: „Să fie răstignit”? 

Pilat era tulburat. Nu gândise că lucrurile vor ieși astfel. El 
ezita să predea un Om nevinovat celei mai rușinoase și mai crude 
morți din câte puteau fi. După ce urletul vocilor s-a domolit, el 
s-a întors spre mulțime spunând: „De ce, ce rău a făcut?” Dar lu- 
crurile merseseră prea departe pentru a se mai putea aduce 
argumente. Ei nu doreau să vadă dovada nevinovăţiei Domnului 
Hristos, ci osândirea Lui. 

Pilat încă se străduia să-L elibereze. „EI le-a spus pentru a 
treia oară: "Dar ce rău a făcut? Eu n-am găsit nicio vină de moarte 
în El. Așa că, după ce voi pune să-L bată, Îi voi da drumu”. Însă 
numai menţionarea faptului că I se va da drumul i-a aţâţat pe 
oameni de zece ori mai mult. „Răstignește-L, răstignește-L!” au 
strigat cu toţii. Mai tare și tot mai tare creștea furtuna pe care o 
dezlănţuise nehotărârea lui Pilat. 

Sfârşit de oboseală și plin de răni, Domnul Hristos a fost luat 
și biciuit în faţa mulțimii. „Ostașii dregătorului au dus pe Iisus în 
pretoriu și au adunat în jurul Lui toată ceata ostașilor. L-au 
dezbrăcat de hainele Lui și L-au îmbrăcat cu o haină stacojie. Au 
împletit o cunună de spini, pe care l-au pus-o pe cap... Apoi 
îngenuncheau înaintea Lui, își băteau joc de El și ziceau: 
"Plecăciune, Împăratul iudeilor”. Și scuipau asupra Lui”. Din când 
în când, câte o mână nelegiuită smulgea trestia ce-l fusese așezată 
în mână și lovea cu ea coroana de spini de pe fruntea Sa, făcând 
ca spinii să se înfigă în tâmplele Sale, iar sângele să se prelingă pe 
faţa şi pe barba Sa. 

Minunaţi-vă, o, ceruri, și rămâi încremenit pământule! Priveşte 
pe asupritor și pe Cel asuprit! O gloată înnebunită L-a înconjurat 
pe Mântuitorul acestei lumi. Cuvintele de batjocură se amestecau 
cu blesteme josnice și pline de hulă. Nașterea Sa din clasa de jos 
și viaţa Lui umilă erau discutate de mulţimea nesimţitoare. 

Declaraţia Sa că este Fiul lui Dumnezeu era luată în râs și glume 
grosolane și rânjete batjocoritoare treceau din gură în gură. 

Satana era acela care conducea mulțimea cea crudă în 
comportarea ei abuzivă faţă de Mântuitorul. Era scopul lui Satana 
acela de a-L provoca — dacă era posibil — să Se răzbune sau de 
a-L determina să facă o minune spre a Se elibera singur, nimicind 
astfel Planul de Mântuire. O singură pată asupra vieţii Sale 
omenești, o singură greșeală a naturii Sale omenești de a îndura 
teribila încercare, și Mielul lui Dumnezeu avea să fie o jertfă ne- 
desăvârșită, iar mântuirea omului, un eșec. Dar EI, care, printr-o 
poruncă, putea aduce în ajutorul Său oștile cerești, care ar fi putut 
alunga mulțimea îngrozită din fața Sa, prin străfulgerarea maiestăţii 
divine, S-a supus cu un desăvârșit calm insultelor și batjocurii 
celei mai josnice. 

Vrăjmașii Domnului Hristos ceruseră o minune ca dovadă a 
divinității Sale. Ei aveau dovezi cu mult mai mari decât cele pe 
care le căutau. După cum cruzimea i-a degradat pe chinuitorii 
Săi, făcându-i neoameni, făcându-i asemenea lui Satana, tot astfel 
umilința și răbdarea L-au înălţat pe Domnul Hristos mai presus 
de oameni, dovedind originea Sa dumnezeiască. Umilinţa Sa era 
garanţia înălțării Sale. Picurii de sânge ai agoniei Sale, ce se 
scurgeau pe faţa și pe barba Sa din rănile făcute în tâmple, erau 
garanţia ungerii Sale cu „un untdelemn de bucurie” (Evrei 1,9), 
ca minunatul nostru Mare Preot. 

Furia lui Satana era mare văzând că toate violențele săvârșite 
asupra Mântuitorului n-au putut stoarce nici cel mai mic mur- 
mur de pe buzele Sale. Deşi luase asupra Sa natura omului, El a 
suportat totul cu o răbdare dumnezeiască și nu S-a abătut cu nimic 
de la voinţa Tatălui Său. 

Când L-a dat pe Iisus să fie biciuit și batjocorit, Pilat s-a gândit 
că, făcând astfel, va trezi mila celor din mulțime. El spera că ei vor 
socoti că pedeapsa aceasta era suficientă. Chiar răutatea preoților, 
gândea el, avea să fie acum satisfăcută. Dar, cu puterea lor ascuțită 
de observaţie, iudeii au văzut slăbiciunea unei astfel de pedepsiri a 
unui Om care fusese declarat nevinovat. Ei știau că Pilat căuta să 
salveze viaţa Arestatului și erau hotărâți ca Iisus să nu fie eliberat. 
Pilat a pus să-L biciuiască pentru a fi pe placul nostru, să ne dea 


satisfacție, gândeau ei, și dacă vom forţa lucrurile ca să se ia o 
hotărâre, atunci cu siguranță vom obţine ceea ce dorim. 

Pilat a trimis după Baraba, să fie adus înaintea tribunalului. 
Apoi el i-a înfățișat mulțimii pe cei doi arestaţi, unul lângă altul, 
și, arătând spre Mântuitorul, a spus cu o voce solemnă, stăruind: 
„lată Omul”. „Iată că vi-L aduc afară, ca să știți că nu găsesc 
nicio vină în EI” (loan 19,4,5). 

Fiul lui Dumnezeu Se găsea acolo, purtând haina batjocurii și 
cununa de spini. Dezgolit până la brâu, pe spatele Său se vedeau 
dungile lungi și nemiloase ale loviturilor de bici, din care sângele 
curgea din belșug. Faţa Sa era pătată de sânge și avea întipărite 
pe ea urmele istovirii și ale durerii, dar niciodată nu fusese mai 
frumoasă ca acum. Faţa Mântuitorului n-a fost desfigurată pe 
când Se afla înaintea vrăjmașilor Săi. Fiecare trăsătură a feţei 
exprima bunătate și resemnare, precum și mila cea mai gingașă 
pentru cruzii Săi vrăjmași. În comportarea Sa nu se vedea nicio 
slăbiciune pornită din lașitate, ci tăria și demnitatea îndelungatei 
suferințe. Intr-un izbitor contrast, se înfățișa deţinutul de lângă 
El. Fiecare trăsătură a feţei lui Baraba îl arăta a fi un tâlhar 
împietrit, ceea ce, de fapt, şi era. Contrastul acesta era grăitor 
pentru oricine privea la ei. Unii dintre cei ce priveau scena 
plângeau. Privind la Domnul Hristos, inimile lor erau pline de 
simpatie pentru El. Chiar preoții și conducătorii erau convinși de 
faptul că El era exact ceea ce spunea că este. 

Nu toţi soldaţii romani care ÎI înconjurau pe Domnul Hristos 
erau cu inima împietrită; unii dintre ei căutau cu stăruință să 
găsească o dovadă că El nu este un criminal sau o persoană 
periculoasă. Din când în când, ei se întorceau să arunce o privire 
plină de dispreț asupra lui Baraba. Nu era nevoie de o minte 
pătrunzătoare pentru a-l cunoaște pe deplin. Apoi din nou se 
întorceau spre Cel judecat. Ei priveau la divinul Suferind cu 
simțăminte de profundă milă. Supunerea tăcută a Domnului 
Hristos a fixat în mintea lor scena, pentru a nu mai fi ștearsă 
niciodată, până când, fie că ÎI vor recunoaște ca fiind Hristosul, 
fie prin lepădarea Lui, își vor hotărî pentru totdeauna destinul. 

Pilat era uluit în faţa răbdării pline de resemnare a 
Mântuitorului. El nu s-a îndoit de faptul că înfățișarea acestui 

Om, în contrast cu aceea a lui Baraba, avea să le trezească iudeilor 
simpatie pentru El. Dar n-a înțeles ura fanatică a preoţilor 
împotriva Aceluia care, ca Lumină a lumii, a făcut ca întunericul 
și abaterile lor să iasă în evidenţă. Ei au aţâţat gloata cuprinsă de 
o furie turbată și din nou preoţii, conducătorii și mulțimea și-au 
ridicat glasul acela înspăimântător: „Răstignește-L! Răstig- 
neşte-L!” În cele din urmă, pierzându-și cu totul răbdarea față 
de cruzimea lor lipsită de orice rațiune, Pilat a strigat disperat: 
„Luaţi-L voi și răstigniți-L, căci nu găsesc nicio vină în EI”. 

Guvernatorul roman, deși obișnuit cu astfel de scene pline de 
cruzime, a fost mișcat și plin de simpatie pentru Suferindul arestat, 
care, condamnat și biciuit, cu fruntea însângerată și spinarea numai 
răni deschise, avea încă înfățișarea unui împărat pe tronul său. 
Dar preoţii au răspuns: „Noi avem o lege, și după legea aceasta, 
El trebuie să moară, pentru că S-a făcut pe Sine Fiul lui 
Dumnezeu”. 

Pilat era contrariat. El n-avea o idee clară despre Hristos și 
misiunea Lui, dar avea o credinţă nedefinită în Dumnezeu și în 
fiinţe superioare celor omenești. Un gând, care cândva îi trecuse 
prin minte, lua acum o formă mult mai precisă. El se întreba dacă 
nu cumva Cel ce stătea în fața sa, îmbrăcat în haina purpurie a 
batjocurii și purtând pe cap cununa de spini, era o Fiinţă divină. 

S-a întors iarăși în sala de judecată și I-a zis lui lisus: „De 
unde ești Tu?” Domnul Hristos nu i-a dat niciun răspuns. 
Mântuitorul vorbise deschis cu Pilat, explicându-i lucrarea Sa, 
aceea de a da mărturie despre adevăr. Dar Pilat a nesocotit lu- 
mina primită. El a abuzat de înalta sa funcţie de judecător prin 
aceea că, în faţa cererilor gloatei, a renunţat la principiile și 
autoritatea sa. De aceea, Domnul Hristos nu mai avea pentru el 
nicio altă lumină. Ofensat de tăcerea Sa, Pilat spuse cu aroganță: 

„Mie nu-mi vorbești? Nu știi că am putere să Te răstignesc și 
am putere să-Ţi dau drumul?” 

Domnul Hristos a răspuns: „N-ai avea nicio putere asupra Mea, 
dacă nu ti-ar fi fost dată de sus. De aceea, cine Mă dă în mâinile 
tale are un mai mare păcat”. 

Astfel, milostivul Mântuitor, în mijlocul suferinţei și al durerii 
Sale teribile, a căutat să scuze atât cât a fost posibil acţiunea 


guvernatorului roman, care L-a dat să fie crucificat. Ce scenă a 
fost aceasta, scenă care a fost transmisă lumii din toate timpurile! 
Ce lumină aruncă ea asupra caracterului Aceluia care este Jude- 
cător al întregului pământ! 

„Cine Mă dă în mâinile tale”, a spus Domnul Hristos, „are un 
mai mare păcat.” Prin aceasta, Domnul Hristos îl viza pe Caiafa, 
care, ca mare preot, reprezenta națiunea iudaică. Iudeii cunoșteau 
principiile cu care guvernau autorităţile romane. Avuseseră lumină 
în profeţiile care mărturiseau despre Hristos, precum și în învă- 
ţăturile și minunile Sale. Judecătorii iudei au avut dovezi incontes- 
tabile despre divinitatea Aceluia pe care ei L-au condamnat la 
moarte. Și vor fi judecaţi după lumina pe care au avut-o. 

Vina cea mai mare și răspunderea cea mai grea zăceau asupra 
acelora care se aflau în poziţiile cele mai înalte ale naţiunii, care 
erau depozitari ai datoriilor sacre, pe care le trădau acum atât de 
josnic. În comparaţie cu aceștia, Pilat, Irod și soldaţii romani 
aproape că nu-L cunoșteau pe lisus. Ei căutau să fie pe placul 
preoţilor și al conducătorilor atunci când se comportau violent 
față de Domnul Hristos. Nu aveau lumina pe care națiunea iudaică 
o primise din abundență. Dacă această lumină le-ar fi fost dată și 
soldaţilor, atunci aceștia nu L-ar fi tratat pe Domnul Hristos atât 
de crud cum L-au tratat. 

Din nou Pilat a făcut propunerea ca Mântuitorul să fie eliberat. 
„Dar iudeii strigau: "Dacă dai drumul Omului acestuia, nu ești 
prieten cu cezarul'”. Astfel, acești ipocriți se prefăceau că sunt 
zeloși în ceea ce priveşte autoritatea cezarului. Dintre toţi 
adversarii conducerii romane, iudeii erau cei mai înverșunaţi. Când 
le venea bine, ei erau cei mai tirani în a impune cerințele lor 
naţionale și religioase, dar, când urmăreau îndeplinirea unor 
scopuri pline de cruzime, atunci înălțau puterea cezarului. Pentru 
a aduce la îndeplinire nimicirea Domnului Hristos, ei erau gata să 
facă declaraţii de loialitate faţă de cârmuirea străină, pe care o 
urau. 

„Oricine se face pe sine împărat este împotriva cezarului”, au 
continuat ei. Aceasta l-a atins pe Pilat în punctul slab. El era deja 
bănuit de autoritatea romană și era conștient de faptul că un astfel 
de raport despre el ar fi însemnat ruina lui. Ştia că, dacă li se 

împotrivea iudeilor, atunci toată mânia lor avea să se întoarcă 
împotriva lui. Ei nu se vor da înapoi de la nimic pentru a se răzbuna. 
El avea înaintea sa un exemplu al îndârjirii, cu care căutaseră să ia 
viața Aceluia pe care ÎI urau fără motiv. 

Pilat și-a ocupat locul pe scaunul de judecător și L-a prezentat 
din nou pe Domnul lisus poporului, spunând: „Iată Împăratul 
vostru!” Din nou s-a auzit strigătul turbat: „Ia-L, ia-L, răstignește-L”. 
Cu un glas ce s-a făcut auzit de toți, Pilat a întrebat: „Să răstignesc 
pe Împăratul vostru?” Dar de pe buzele profane și hulitoare au 
ieșit cuvintele: „Noi n-avem alt împărat decât cezarul”. 

Alegându- și un conducător păgân, iudeii au renunţat la teocraţie. 
Ei ÎI respinseseră pe Dumnezeu ca Împărat al lor. De aici înainte, 
nu mai aveau niciun eliberator. Nu aveau alt împărat decât pe cezar. 
La aceasta îl conduseseră preoţii și învățătorii pe popor. De aceea 
erau răspunzători și de teribilele consecinţe ce aveau să urmeze. 
Păcatul naţiunii și ruina ei se datorau conducătorilor religioși. 

„Când a văzut Pilat că n-ajunge la nimic, ci că se face mai multă 
zarvă, a luat apă, și-a spălat mâinile înaintea norodului și a zis: 
"Eu sunt nevinovat de sângele neprihănitului acestuia. Treaba 
voastră.” Plin de teamă și condamnându-se singur, Pilat a privit 
la Mântuitorul. Dintre toate fețele acelea ce priveau în sus, numai 
El era netulburat. În jurul capului Său părea că strălucește o lumină 
blândă. Pilat și-a spus în inima sa: „El este Dumnezeu”. Întorcân- 
du-se spre mulțime, Pilat a declarat că este nevinovat de sângele 
Său. „Luaţi-L și răstiginiţi-L. Dar reţineți, voi, preoţi şi condu- 
cători, eu am declarat că El este un om drept. Fie ca Acela despre 
care spune că este Tatăl Său să vă judece pe voi și pe mine pentru 
cele întâmplate astăzi.” Apoi I-a spus Domnului lisus: „lartă-mă 
pentru fapta aceasta. Nu Te pot salva.” și, după ce a pus să-L bată 
pe Iisus din nou cu nuiele, L-a dat să fie răstignit. 

Pilat dorea foarte mult să-L elibereze pe Domnul Hristos, dar 
și-a dat seama că nu va putea face acest lucru și totuși să-și păstreze 
poziţia și onoarea. În loc să-și piardă puterea lumească, a preferat 
să aleagă sacrificarea unei vieţi nevinovate. Câţi nu își sacrifică 
principiile în același fel, pentru a nu pierde ceva sau pentru a nu 
suferi! Conștiinţa și datoria arată o cale, iar interesele personale, 
o altă cale. Curentul merge cu putere în direcţia cea rea și acela 


care acceptă compromisuri cu răul este spulberat în întunericul 
dens al vinovăţiei. 

Pilat a cedat în faţa cerinţelor gloatei. Ca să nu-și piardă poziţia, 
L-a dat pe Domnul Hristos să fie crucificat. Dar, în ciuda 
măsurilor sale de precauţie, lucrul de care se temea cel mai mult 
s-a abătut după aceea asupra lui. I s-au luat toate onorurile și a 
fost îndepărtat din înalta sa poziţie și, ros de remușcări și cu 
mândria rănită, și-a sfârșit viaţa nu la mult timp după crucificarea 
Domnului. În același fel, toţi aceia care fac compromis cu păcatul 
nu vor culege decât necaz și ruină. „Multe căi pot părea bune 
omului, dar la urmă se văd că duc la moarte” (Proverbe 14,12). 

Când Pilat s-a declarat nevinovat de sângele Domnului Hristos, 
Caiata a răspuns în mod sfidător: „Sângele Lui să fie asupra noastră 
și asupra copiilor noștri”. Aceste cuvinte îngrozitoare au fost 
preluate de preoţi și conducători și repetate de mulțime într-un 
urlet inuman de voci. Întreaga mulțime a răspuns: „Sângele Lui 
să fie asupra noastră și asupra copiilor noștri”. 

Copiii lui Israel făcuseră alegerea. Arătând spre Domnul 
Hristos, ei spuseseră: „Nu pe Omul acesta, ci pe Baraba”. Baraba, 
un tâlhar și un ucigaș, era reprezentantul lui Satana. Domnul 
Hristos era reprezentantul lui Dumnezeu. Domnul Hristos a fost 
lepădat, Baraba a fost ales. Ei aveau să aibă parte numai de Baraba. 
Făcând această alegere, l-au acceptat pe acela care de la început 
a fost un mincinos și un ucigaș. Satana era conducătorul lor. Ca 
naţiune, vor acţiona la porunca sa. Vor face faptele lui. Vor trebui 
să îndure stăpânirea lui. Aceia care l-au ales pe Baraba în locul 
Domnului Hristos aveau să simtă cruzimea lui Baraba de-a lungul 
tuturor timpurilor. 

Privind la Mielul înjunghiat al lui Dumnezeu, iudeii strigaseră: 
„Sângele Lui să fie asupra noastră și asupra copiilor noștri”. 
Strigătul acela îngrozitor s-a urcat la tronul lui Dumnezeu. Sentința 
aceea pronunțată de ei a fost scrisă în ceruri. Rugăciunea aceea a 
fost ascultată. Sângele Fiului lui Dumnezeu a căzut asupra copiilor 
lor și asupra copiilor copiilor lor, ca un blestem permanent. 

Îngrozitoare a fost împlinirea lui la distrugerea Ierusalimului. 
Îngrozitor s-a manifestat în situaţia naţiunii iudaice de-a lungul 
veacurilor, de atunci încoace —o mlădiţă tăiată, despărțită de butuc, 

o ramură moartă, lipsită de roade, ce urmează a fi strânsă și 
aruncată în foc. Din ţară în ţară, în toată lumea, și din veac în 
veac, morți, morți în vinovăţie și păcat! 

Îngrozitor va fi împlinită rugăciunea aceea în ziua cea mare a 
judecății! Când Domnul Hristos va veni iarăși pe pământ, nu ca 
un arestat înconjurat de drojdia societăţii, oamenii ÎI vor vedea 
ca Împărat al cerului. Domnul Hristos va veni în slava Sa, în slava 
Tatălui Său și în slava sfinților îngeri. De zece mii de ori zece mii 
și mii de mii de îngeri, fiii minunati și biruitori ai lui Dumnezeu, 
de un farmec și o slavă inegalabile, ÎL vor însoți în drumul Său. 
Apoi El va sta pe tronul slavei Sale și înaintea Sa vor fi aduse 
toate naţiunile pământului. Atunci orice ochi ÎI va vedea, chiar şi 
cei care L-au străpuns. În locul unei coroane de spini, El va purta 
o coroană de slavă — coroană în coroană. În locul acelei vechi 
haine regale de purpură, El va fi îmbrăcat cu haine de cel mai 
imaculat alb, „de o albeață pe care niciun nălbitor de pe pământ 
n-o poate da” (Marcu 9 3). Pe haina și pe coapsa Lui va fi scris 
un nume: „Împăratul împăraţilor şi Domnul domnilor” (Apo- 
calipsa 19,16). Aceia care și-au bătut joc de El și L-au lovit vor fi 
și ei prezenți. Preoții și conducătorii vor privi iarăși scena din 
sala judecății. Fiecare amănunt va fi adus înaintea lor, ca și când 
ar fi scris cu litere de foc. Atunci, aceia care s-au rugat: „Sângele 
Lui să fie asupra noastră și asupra copiilor noștri” vor primi 
răspuns la cererea lor. Iar lumea întreagă va şti și va înţelege. Își 
vor da seama împotriva cui au luptat ei, niște fiinţe sărmane, slabe 
și trecătoare. Într-o agonie şi o groază teribilă, vor striga la munţi 
și la stânci: „Cădeţi peste noi, și ascundeţi-ne de Faţa Celui ce 
șade pe scaunul de domnie și de mânia Mielului; căci a venit ziua 
cea mare a mâniei Lui, și cine poate sta în picioare?” (Apocalipsa 
6,16-17). 


CAPITOLUL 78 


GOLGOTA 


Pentru tine, Fiul lui Dumnezeu a consimtit să poarte 

această povară a vinovăţiei; pentru tine, El a nimicit 

împărăția mortii şi a deschis portile Paradisului. El, 

care a liniștit valurile furioase și a umblat pe 
crestele înspumate ale valurilor, care i-a făcut pe 
demoni să tremure şi boala să înceteze, El, care a 
deschis ochii orbilor şi care i-a chemat pe morti la 
viață, S-a oferit pe Sine ca jertfă pe cruce şi a făcut 
lucrul acesta din iubire pentru tine. El, Purtătorul de 
păcat, a îndurat mânia judecății divine și, pentru 
tine, S-a făcut păcat. 


„CÂND AU AJUNS la locul numit "Căpăţâna”, L-au răstignit 
acolo.” „De aceea și lisus, ca să sfinţească norodul cu însuși 
sângele Său, a pătimit dincolo de poartă” (Evrei 13,12). Din cauza 
călcării Legii lui Dumnezeu, Adam şi Eva au fost izgoniți din 
Grădina Edenului. Domnul Hristos, Înlocuitorul nostru, trebuia 
să sufere dincolo de hotarele Ierusalimului. El a murit dincolo de 
poartă, acolo unde erau executaţi tâlharii și ucigașii. Pline de 
însemnătate sunt aceste cuvinte: „Hristos ne-a răscumpărat din 
blestemul legii, făcându-Se blestem pentru noi” (Galateni 3,13). 

O mare mulțime L-a urmat pe lisus de la sala de judecată la 
Golgota. Vestea cu privire la condamnarea Sa se răspândise în 
tot Ierusalimul, și oameni din toate clasele s-au îndreptat cu 
grămada spre locul crucificării. Preoţii și conducătorii se legaseră 
printr-o înțelegere să nu le facă nimic urmaşilor Domnului Hristos, 
dacă El avea să fie dat în mâinile lor și de aceea ucenicii și 


Capitolul acesta se bazează pe cele relatate în Matei 27,31-53; Marcu 15,20-38; 
Luca 23,26-46; loan 19,16-30. 

credincioșii din oraş și din împrejurimi s-au alăturat mulțimii care 
ÎL urma pe Mântuitorul. 

Când Domnul lisus a trecut de poarta curții lui Pilat, crucea 
care fusese pregătită pentru Baraba a fost pusă pe umerii Săi 
zdrobiţi, care sângerau. Doi tovarăși de tâlhărie ai lui Baraba aveau 
să sufere moartea odată cu Domnul Hristos și asupra lor au fost, 
de asemenea, puse crucile pregătite pentru ei. Povara Mântuitorului 
era prea grea pentru EI, în starea Lui de slăbiciune și suferință. De 
la Cina Paștelui luată cu ucenicii Săi, El nu mâncase și nu băuse 
nimic. În conflictul cu forțele satanice din grădina Ghetsimani, El 
fusese în agonie. Îndurase durerea teribilă a trădării Și îi văzuse pe 
ucenicii Săi părăsindu-L, fugind de El. Fusese dus la Ana, apoi la 
Caiafa și la Pilat. De la Pilat, fusese trimis la Irod și înapoi la Pilat. 
Din insultă în insultă și din batjocură în batjocură; de două ori 
torturat, bătut cu bice — toată noaptea avuseseră loc scene după 
scene de un caracter atât de aspru, încât ar fi fost o încercare 
extremă pentru oricine. Domnul Hristos însă n-a cedat. El n-a rostit 
niciun cuvânt, decât pentru slava lui Dumnezeu. În tot timpul acelei 
dezgustătoare farse a procesului, El S-a comportat cu statornicie 
și demnitate. Dar când, după ce a fost a doua oară bătut cu bice, a 
fost pusă crucea asupra Sa, natura omenească n-a mai putut suporta. 
EI a leșinat sub povara ei. 

Mulțimea care Îl urma pe Mântuitorul a văzut pașii Săi slabi 
ce se clătinau, dar n-a manifestat niciun pic de milă faţă de El. 
Oamenii își băteau joc pentru că nu putea să ducă acea cruce 
grea. Din nou povara a fost pusă asupra Sa și El iarăși a căzut la 
pământ sub greutatea ei. Persecutorii Săi au văzut că Îi era 
imposibil să-Și ducă mai departe povara. Ei erau în încurcătură, 
neștiind pe cine să găsească să ducă mai departe povara aceea 
umilitoare. Iudeii nu puteau face lucrul acesta, pentru că întinarea 
avea să-i împiedice să ia parte la sărbătoarea Paștelui. Nimeni 
deci, nici măcar gloata care Îl urma, nu era de acord să poarte 
crucea. 

În acest moment, un străin, Simon din Cirene, venind de la 
țară, se întâlnește cu mulțimea. El aude batjocurile și înjurăturile 
gloatei; aude repetându-se cuvintele dispreţuitoare: „Faceţi loc 


pentru Împăratul iudeilor!” El se oprește plin de uimire în fața 


scenei și, în timp ce își exprimă compasiunea, îl prind și pun crucea 
pe umerii săi. 

Simon auzise despre Hristos. Fiii săi credeau în Mântuitorul, 
dar el însuși nu era un ucenic al Său. Purtarea crucii spre Golgota 
a fost o binecuvântare pentru Simon și, de aici înainte, el avea să 
fie totdeauna recunoscător pentru această providenţă. Faptul 
acesta l-a făcut să considere luarea crucii Domnului Hristos ca o 
favoare și a rămas totdeauna cu bucurie sub povara ei. 

Nu puţine femei se aflau în mulțimea care ÎI urma pe Cel 
nevinovat la locul execuţiei. Atenţia lor era aţintită asupra 
Domnului Hristos. Unele dintre ele ÎI văzuseră mai înainte. Altele 
aduseseră la El pe bolnavii și suferinzii lor. Altele fuseseră ele 
însele vindecate. Acum se făceau auzite istorisiri ale celor 
petrecute. Ele erau uimite de ura pe care mulțimea o manifesta 
faţă de Cel pentru care inimile lor erau înduioșate și zdrobite. Și, 
în ciuda acţiunii gloatei turbate și a cuvintelor pline de mânie ale 
preoților și conducătorilor, aceste femei au dat glas simpatiei lor. 
Și în timp ce Domnul Hristos cădea leșinat sub povara crucii, ele 
izbucneau în vaiete jalnice. 

Acesta a fost singurul lucru care a atras atenţia Domnului 
Hristos. Deși copleșit de suferință, în timp ce purta păcatele lumii, 
El nu era indiferent faţă de această exprimare a durerii. A privit 
la aceste femei cu o delicată simpatie — ele nu credeau în El; știa 
că ele nu-L plângeau ca pe Cineva trimis de Dumnezeu, ci erau 
mișcate de sentimente de milă omenească. Dar n-a disprețuit 
simpatia lor, ci faptul acesta a trezit în inima Sa o profundă milă: 
„Fiice ale Ierusalimului”, a spus EI, „nu Mă plângeți pe Mine, ci 
plângeţi-vă pe voi înșivă și pe copiii voştri”. De la scena din faţa 
Sa, Domnul Hristos a privit în viitor, la timpul nimicirii lerusali- 
mului. În scena teribilă, multe dintre femeile care Îl plângeau 
acum aveau să piară împreună cu copiii lor. 

De la căderea Ierusalimului, gândurile Domnului Hristos au 
trecut la o judecată mai amplă. În distrugerea orașului plin de 
nelegiuire, El a văzut un simbol al nimicirii finale, ce avea să vină 
asupra lumii. El spusese: „Atunci vor începe să zică munţilor: 
"Cădeţi peste noi!” și dealurilor: "Acoperiţi-ne!' Căci dacă se fac 
aceste lucruri copacului verde, ce se va face celui uscat?” Prin 

copacul verde, Domnul Hristos Se reprezenta pe Sine, Răscum- 
părătorul nevinovat. Dumnezeu a îngăduit ca mânia Sa manifestată 
împotriva păcatului să se abată asupra Fiului Său iubit. Domnul 
Hristos avea să fie crucificat pentru păcatele oamenilor. Ce 
suferință va suporta atunci păcătosul care stăruie în păcat? Toți 
cei nepocăiți și necredincioși vor cunoaște necazul și suferința pe 
care nicio limbă nu le poate exprima. 

Din mulțimea care-L urma pe Mântuitorul la Golgota, mulți 
ÎI însoțiseră cu osanale pline de bucurie şi fluturaseră ramuri de 
palmier atunci când a intrat triumfător în Ierusalim. Dar nu puțini 
dintre cei care-l adresaseră osanale, pentru că atunci așa făceau 
toţi, acum se alăturau strigătului: „Răstignește-L! Răstignește-L!” 
Când Domnul Hristos a intrat în Ierusalim, speranţele ucenicilor 
crescuseră în cel mai înalt grad. Ei stătuseră strâns lângă 
Învățătorul lor, considerând că era o mare onoare să fie în legătură 
cu El. Acum însă, în umilirea Sa, ei ÎL urmau de la distanță. Erau 
plini de durere și zdrobiţi, dezamăgiţi în speranţele lor. Cât de 
exact se împlineau cuvintele Domnului Hristos: „În noaptea 
aceasta, toți veți găsi în Mine o pricină de poticnire, căci este scris: 
"Voi bate Păstorul, și oile turmei vor fi risipite” (Matei 26,31). 

Sosind la locul execuţiei, osândiţii au fost legaţi de instrumen- 
tele de tortură. Cei doi tâlhari se zbăteau în mâinile celor care-i 
așezau pe cruce, dar Domnul Hristos n-a opus nicio rezistență. 
Mama Domnului Hristos, sprijinită de loan, ucenicul iubit, urmase 
pașii Fiului ei în drum spre Golgota. Ea ÎI văzuse căzând sub 
povara crucii și dorise foarte mult să-l sprijine cu mâna capul 
rănit și să-l șteargă fruntea care cândva se odihnise la pieptul ei. 
Dar nu i s-a îngăduit acest dureros privilegiu. Asemenea 
ucenicilor, ea încă mai nutrea speranţa că Domnul Hristos avea 
să-Și manifeste puterea și să Se elibereze din mâinile vrăjmașilor 
Săi. Din nou inima i s-a strâns când și-a adus aminte de cuvintele 
prin care El prevestise chiar scenele ce aveau loc atunci. În timp 
ce tâlharii erau legaţi de cruce, ea privea scena într-o așteptare 
chinuitoare. Va îngădui oare El, care dăduse viaţă morţilor, să fie 
răstignit? Va îngădui oare Fiul lui Dumnezeu să fie ucis într-un 
mod așa de crud? Oare va trebui ea să renunţe la credinţa că 


lisus este Mesia? Va trebui oare să fie martoră a ocării și durerii 
Lui, fără să aibă măcar privilegiul de a-L ajuta în durerea Lui? Ea 
a văzut cum mâinile Sale se întind pe cruce; ciocanul și cuiele 
fuseseră aduse, erau acolo. Și, în timp ce piroanele erau bătute în 
carnea moale, ucenicii, cu inima zdrobită, au dus departe de scena 
aceea plină de cruzime trupul leșinat al mamei lui lisus. 

Mântuitorul n-a scos niciun murmur de durere. Faţa Sa a rămas 
calmă și senină, dar stropi mari de sudoare erau pe fruntea Lui. 
Nu s-a găsit atunci nicio mână milostivă, care să șteargă sudoarea 
morții de pe faţa Sa, niciun cuvânt de simpatie sau de credincioșie 
neclintită, care să mângâie inima Sa omenească. În timp ce soldaţii 
își aduceau la îndeplinire îngrozitoarea lor lucrare, Domnul Hristos 
Se ruga pentru vrăjmașii Săi: „Tată, iartă-i, căci nu știu ce fac!” 
Mintea Lui trecea dincolo de propria suferință, la păcatul persecu- 
torilor Săi și la plata teribilă care va fi partea lor. Niciun blestem 
n-a fost rostit asupra soldaţilor care-L tratau atât de aspru. Nicio 
răzbunare n-a fost invocată asupra preoţilor și conducătorilor, 
care jubilau la vederea împlinirii planurilor lor. Domnului Hristos 
I-a fost milă de ei, în ignoranța și vinovăția lor. El șopti, pentru 
iertarea lor, scuza „căci nu ştiu ce fac”. 

Dacă ar fi știut că ÎI torturau pe Cel care a venit să salveze din 
ruină veșnică neamul omenesc căzut în păcat, atunci ei ar fi fost 
cuprinși de remușcare și de groază. Dar necunoașterea nu le-a 
îndepărtat vinovăția, căci ei au avut privilegiul de a-L cunoaște și 
a-L primi pe Domnul Hristos ca Mântuitor al lor. Unii dintre ei 
aveau să-și recunoască păcatul, să se pocăiască și să fie convertiți. 
Alţii însă, prin nepocăinţa lor, aveau să facă imposibil ca 
rugăciunea Domnului Hristos să primească un răspuns pentru ei. 
Totuși, chiar așa, scopul lui Dumnezeu ajungea să fie împlinit. 
Domnul Hristos câștiga dreptul să devină apărătorul omului în 
prezenţa lui Dumnezeu. 

Rugăciunea aceea a Domnului Hristos pentru vrăjmașii Săi a 
cuprins lumea. Ea îl include pe orice păcătos care a trăit sau va 
trăi, de la începutul lumii și până la sfârșitul timpului. Deasupra 
tuturor zace vinovăția crucificării Fiului lui Dumnezeu. Iertarea 
este oferită tuturor în dar. „Toți cei ce vor” pot avea pace cu 
Dumnezeu și pot moșteni viaţa veșnică. 

De îndată ce Domnul Iisus a fost pironit pe cruce, aceasta a 
fost ridicată de bărbaţi puternici și trântită cu violență în groapa 
mai dinainte pregătită. Faptul acesta L-a făcut pe Fiul lui 
Dumnezeu să sufere cea mai cumplită durere. Pilat a scris apoi o 
inscriptie în evreiește, grecește și latinește și a așezat-o „pe cruce, 
deasupra capului Domnului Hristos: „Iisus din Nazaret, Împăratul 
iudeilor”. Inscripția aceasta i-a enervat pe iudei. În sala de judecată 
a lui Pilat ei strigaseră: „Răstignește-L!” „Noi n-avem alt împărat 
decât pe cezarul” (Ioan 19,15). Ei declaraseră că oricine va 
recunoaște un alt împărat va fi un trădător. Pilat a scris senti- 
mentele pe care ei le exprimaseră. N-a fost amintită nicio altă 
vinovăţie, decât aceea că lisus era Împăratul ludeilor. Inscripția 
era de fapt o virtuală recunoaștere a supunerii iudeilor faţă de 
puterea romană. Ea declara că oricine va pretinde că este 
împăratul lui Israel avea să fie judecat de ei ca fiind vrednic de 
moarte. Preoţii se întrecuseră pe ei înșiși. Pe când puneau la cale 
moartea Domnului Hristos, Caiafa declarase că este mai de folos 
să moară un om pentru a salva întreaga națiune. Acum, ipocrizia 
lor a fost dată pe faţă. Pentru a-L distruge pe Domnul Hristos, ei 
fuseseră gata să sacrifice existența lor națională. 

Preoţii au văzut ce făcuseră și, de aceea, i-au cerut lui Pilat să 
schimbe inscripția. Ei au spus: „Nu scrie: “Împăratul iudeilor”, ci 
scrie că EI a zis: "Eu sunt Împăratul iudeilor”. Pilat însă era 
supărat pe sine pentru slăbiciunea de care dăduse dovadă și, în 
mod categoric, își manifestă disprețul faţă de preoţii și conducătorii 
pizmași și vicleni. El le răspunse rece: „Ce am scris, am scris”. 

O putere mai mare decât Pilat sau decât iudeii a îndrumat 
aşezarea acelei inscripţii deasupra capului Domnului Hristos. Era 
în planul lui Dumnezeu ca ea să îndemne la cugetare și la 
cercetarea Scripturii. Locul unde a fost crucificat Domnul Hristos 
era aproape de oraș. Mii de oameni din toate ţările se aflau atunci 
la Ierusalim, iar inscripția care ÎI declara pe lisus din Nazaret ca 
Mesia avea să fie cunoscută de toţi. Ea era un adevăr viu, transmis 
de o mână pe care Dumnezeu o îndrumase. 

În suferințele Domnului Hristos pe cruce, profeția a fost 
împlinită. Cu veacuri înainte de răstignire, Mântuitorul profetizase 
felul tratamentului la care avea să fie supus: „Căci niște câini mă 


înconjoară, o ceată de nelegiuiți dau târcoale împrejurul Meu, 
Mi-au străpuns mâinile și picioarele; toate oasele aș putea să Mi 
le număr. Ei însă pândesc și Mă privesc; își împart hainele Mele 
între ei şi trag la sorți pentru cămaşa Mea” (Psalmi 22,16-18). 
Profeţia cu privire la hainele Sale a fost împlinită, fără să fie nevoie 
de sfatul sau intervenţia prietenilor sau a vrăjmașilor Celui 
crucificat. Hainele Sale au fost date soldaţilor care ÎL pironiseră 
pe cruce. Domnul Hristos a auzit cum se certau atunci când împăr- 
teau între ei hainele Lui. Tunica Lui fusese ţesută de-a-ntregul, 
fără cusătură, și ei au zis: „Să n-o sfâșiem, ci să tragem la sorți a 
cui să fie”. 

Într-o altă profeție, Mântuitorul declara: „Ocara Îmi rupe 
inima, și sunt bolnav; aştept să-i fie cuiva milă de Mine, dar 
degeaba; aştept mângâietori și nu găsesc niciunul. Ei îmi pun fiere 
în mâncare și, când Mi-e sete, Îmi dau să beau oţet” (Psalmi 
69,20.21). Acelora care sufereau moartea pe cruce le era îngăduit 
să li se dea o băutură care-i făcea să nu mai simtă durerea. Acest 
amestec I-a fost oferit și Domnului Hristos; dar, gustând, a refuzat 
să-l ia. El n-a primit nimic care I-ar fi întunecat mintea. Credinţa 
Sa trebuia să se ţină puternic de Dumnezeu. Aceasta era singura 
Lui tărie. Dacă și-ar fi întunecat simţurile, faptul acesta i-ar fi 
oferit un avantaj lui Satana. 

Vrăjmașii Domnului Hristos au dat frâu liber mâniei lor 
furioase, în timp ce El atârna pe cruce. Preoţii, conducătorii și 
cărturarii s-au unit cu gloata în a-și bate joc de Mântuitorul 
muribund. La botez și la schimbarea la faţă, vocea lui Dumnezeu 
fusese auzită proclamându-L pe Hristos ca Fiu al Său. Și din nou, 
chiar înaintea trădării lui lisus, Tatăl vorbise dând mărturie despre 
divinitatea Fiului. Dar acum vocea din ceruri tăcea. N-a fost auzită 
nicio mărturie în favoarea Domnului Hristos. El a suferit singur 
comportamentul abuziv și batjocura din partea oamenilor răi. 

„Dacă ești Tu Fiul lui Dumnezeu”, spuneau ei, „pogoară-Te 
de pe cruce!” „Să se mântuiască pe Sine Însuși, dacă este El 
Hristosul, alesul lui Dumnezeu.” În pustia ispitirii, Satana spusese: 
„Dacă ești Fiul lui Dumnezeu, poruncește ca pietrele acestea să 
se facă pâini”. „Dacă ești Fiul lui Dumnezeu, aruncă-Te jos”, de 
pe streașina templului (Matei 4,3.6). Satana și îngerii săi, în chip 

omenesc, erau prezenți la cruce. Arhivrăjmașul și oştirile sale 
conlucrau cu preoții și conducătorii. Cei care trebuiau să înveţe 
poporul aţâţaseră gloata neștiutoare, ca să ceară pronunţarea 
condamnării împotriva Aceluia pe care mulți nu-L văzuseră 
niciodată, până la data când au fost aduși să depună mărturie 
împotriva Lui. Preoţii, conducătorii, fariseii și gloata înrăită erau 
uniți într-un delir satanic. Conducătorii religioși s-au unit cu Satana 
și cu îngerii săi. Ei aduceau la îndeplinire cele poruncite de el. 

Domnul Hristos, suferind și muribund, a auzit fiecare cuvânt 
rostit de preoți: „Pe alții i-a mântuit, și pe Sine Însuși nu Se poate 
mântui! Hristosul, Împăratul lui Israel, să Se pogoare de pe cruce, 
ca să vedem și să credem”. Domnul Hristos ar fi putut coborî de 
pe cruce. Dar numai pentru faptul că El nu S-a mântuit pe Sine, 
păcătosul are nădejdea iertării și a milei lui Dumnezeu. 

În batjocura lor la adresa Mântuitorului, oamenii care 
mărturiseau a fi tâlcuitori ai profeţiilor repetau chiar cuvintele 
pe care inspiraţia profetizase că le vor spune cu ocazia aceasta. Şi 
cu toate acestea, în orbirea lor, ei nu și-au dat seama că împlinesc 
profeția. Cei care, în bătaie de joc, au rostit cuvintele: „S-a încrezut 
în Dumnezeu: să-L scape acum Dumnezeu, dacă-L iubește. Căci 
a zis: "Eu sunt Fiul lui Dumnezeu” nu își dădeau seama că mărturia 
lor avea să răsune de-a lungul veacurilor. Deși rostite în bătaie de 
joc, aceste cuvinte i-au determinat pe mulți oameni să cerceteze 
Scripturile așa cum n-o făcuseră niciodată mai înainte. Bărbaţi 
înţelepţi au auzit, au cercetat, au judecat și s-au rugat. Ei au fost 
aceia care n-au cunoscut odihna până când, comparând text cu 
text, au înţeles misiunea Domnului Hristos. Niciodată mai înainte 
n-a existat o cunoaștere atât de larg cuprinzătoare a Domnului 
Hristos ca atunci când El atârna pe cruce. În inimile multora 
dintre cei care au privit scena crucificării și au auzit cuvintele 
Domnului Hristos a strălucit lumina adevărului. 

Pentru lisus, în agonia Sa pe cruce, a venit o rază de mângâiere. 
A fost rugăciunea tâlharului pocăit. Amândoi tâlharii, care au 
fost crucificaţi cu Domnul Hristos, mai întâi și-au bătut joc de 
El. Unul dintre ei, cu cât suferea mai mult, cu atât era mai disperat 
și mai batjocoritor. Dar nu așa au stat lucrurile cu tovarășul său. 
Acest om nu era un criminal împietrit; fusese dus pe căi păcătoase 


de tovărășii rele, dar era mai puțin vinovat decât mulți dintre 
aceia care stăteau lângă cruce și își băteau joc de Mântuitorul. El 
ÎI văzuse pe Iisus și-L ascultase, fusese convins de învățăturile 
Lui, dar fusese îndepărtat de la El de către preoţi și conducători. 
Căutând să-și înăbușe convingerile, el se cufundase din ce în ce 
mai adânc în păcat, până când a fost arestat, judecat ca un crimi- 
nal și condamnat să moară pe cruce. În sala de judecată și pe 
drumul spre Golgota, fusese în tovărășia Domnului Hristos. ÎI 
auzise pe Pilat declarând: „Nu găsesc nicio vină în EI” (Ioan 19,4). 
El reţinuse comportarea Lui dumnezeiască și iertarea plină de 
milă acordată chinuitorilor Săi. Pe cruce, a văzut pe mulți aşa- 
ziși mari oameni ai religiei scoțând limba cu dispreţ și bătându-și 
joc de Domnul Hristos. EI i-a văzut clătinând din cap. A auzit 
cuvintele mustrătoare repetate de tovarășul său de vinovăţie: „Nu 
ești Tu Hristosul? Mântuiește-Te pe Tine Însuţi și mântuiește-ne 
și pe noi!” Printre trecători a auzit pe mulţi luându-l apărarea 
Domnului Hristos. I-a auzit repetând cuvintele Sale și povestind 
lucrările Sale. Din nou a pus stăpânire pe el convingerea că Acesta 
este Hristosul. Întorcându-se către tovarășul său de crime, el 
spuse: „Nu te temi tu de Dumnezeu, tu, care ești sub aceeași 
osândă?” Tâlharii muribunzi nu mai aveau de ce să se teamă de 
oameni. Dar asupra unuia dintre ei apăsa convingerea că există 
un Dumnezeu de care trebuie să te temi, un viitor ce-l făcea să 
tremure. lar acum, așa cum era, în totul mânjit de păcat, istoria 
vieţii sale se apropia de încheiere: „Pentru noi este drept”, suspină 
el, „căci primim răsplata cuvenită pentru fărădelegile noastre, dar 
Omul acesta n-a făcut niciun rău”. 

Acum nu mai exista nicio întrebare. Nu mai existau nici îndoieli, 
nici reproșuri. Când a fost condamnat pentru crimele sale, tâlharul 
ajunsese într-o stare de deznădejde și disperare, dar, lucru ciudat, 
acum au început să apară gânduri duioase. El și-a amintit de tot 
ce a auzit despre Domnul Hristos, cum Acesta i-a vindecat pe 
bolnavi și le-a iertat păcatele. El a auzit cuvintele acelora care 
credeau în lisus și-L urmau plângând. A văzut și a citit inscripţia 
de deasupra capului Mântuitorului. I-a auzit pe trecători cum 
repetau aceste cuvinte, unii cu buzele îndurerate și tremurânde, 
alţii în râs și batjocură. Duhul Sfânt îi lumina mintea și, puţin 

câte puțin, lanțul dovezilor se lega. În Domnul Iisus, zdrobit, 
batjocorit și atârnând pe cruce, el L-a văzut pe Mielul lui 
Dumnezeu, care ridică păcatul lumii. Nădejdea era amestecată 
cu durerea în glasul său, când sufletul neajutorat și muribund s-a 
sprijinit pe un Mântuitor care era pe moarte. „Doamne, adu-Ţi 
aminte de mine”, strigă el, „când vei veni în Împărăția Ta.” 

Răspunsul a venit imediat. Tonul era plăcut şi melodios, 
cuvintele, pline de iubire, de compasiune și putere: „Adevărat îţi 
spun astăzi, că vei fi cu Mine în Paradis”. 

În decursul lungilor ore de agonie, la urechile Domnului 
Hristos au ajuns numai cuvinte de ocară și batjocură. Acum, când 
atârna pe cruce, sunetul râsetelor și al blestemelor mai ajungea 
încă până la El. Cu inima plină de dor, El a fost atent să audă vreo 
expresie a credinţei din partea ucenicilor Săi. Dar a auzit numai 
cuvinte de jale: „Noi trăgeam nădejde că El este Acela care îl va 
izbăvi pe Israel”. Cât de mângâietoare a fost atunci pentru 
Mântuitorul exprimarea credinţei şi a iubirii din partea tâlharului 
muribund! În timp ce conducătorii iudeilor Îl tăgăduiau și chiar 
ucenicii se îndoiau de divinitatea Lui, sărmanul tâlhar, aflat pe 
pragul morții, Îl numește Domn pe lisus. Mulţi au fost gata să-L 
numească Domn atunci când făcea minuni sau după ce S-a ridicat 
din mormânt, dar nimeni altul, în afară de tâlharul pocăit, care a 
fost salvat în ceasul al unsprezecelea, nu L-a recunoscut atunci 
când, muribund, atârna pe cruce. 

Cei care se aflau în jur au auzit cuvintele prin care tâlharul ÎL 
numea pe lisus Hristos Domn. Tonul cu care vorbea omul pocăit 
le-a atras atenția. Aceia care se certaseră la piciorul crucii pentru 
hainele Domnului Hristos și trăseseră la sorți pentru cămașa Lui 
s-au oprit să asculte. Vocile lor aspre au amuţit. Cu respirația 
reținută, ei au privit la Hristos, așteptând răspunsul de pe buzele 
acelea muribunde. 

În timp ce rostea cuvintele de făgăduință, norul cel negru ce 
părea că înconjoară crucea a fost străpuns de o lumină vie și 
strălucitoare. Pacea desăvârșită, care vine în urma acceptării lui 
Dumnezeu, a pus stăpânire pe tâlharul pocăit. Domnul Hristos, 
în umilința Sa, a fost proslăvit. El, care în ochii tuturor apărea ca 
un înfrânt, era un biruitor. El a fost recunoscut ca Purtător de 


păcate. Oamenii puteau să-și exercite puterea asupra templului 
Său omenesc. Puteau să străpungă tâmplele Lui sfinte cu o 
coroană de spini. Puteau să-l smulgă hainele de pe El și să se 
certe pentru împărțirea lor. Dar nu-L puteau jefui de puterea de 
a ierta păcatele. Murind, El a dat mărturie despre divinitatea Sa 
și pentru slava Tatălui Său. Urechea Lui nu este obosită ca să nu 
ne poată auzi și nici braţul Său prea scurt ca să nu ne poată mântui. 
Este dreptul Lui împărătesc acela de a mântui în chip desăvârșit 
pe toţi aceia care vin la Dumnezeu prin Fl. 

„Îţi spun astăzi, tu vei fi cu Mine în Paradis.” Domnul Hristos 
nu i-a făgăduit tâlharului că va fi cu El în Paradis în ziua aceea. 
Nici chiar El nu mergea în ziua aceea în Paradis. El a dormit în 
mormânt, iar în dimineaţa învierii a spus: „Nu M-am suit la Tatăl 
Meu” (loan 20,17). Dar în ziua răstignirii, ziua aparentei înfrângeri 
și întunecimi, a fost dată făgăduinţa. „Astăzi”, pe când murea ca 
un răufăcător pe cruce, Domnul Hristos îl asigura pe bietul 
păcătos: „Tu vei fi cu Mine în Paradis”. 

Tâlharii crucificaţi odată cu Domnul Hristos au fost așezați 
„unul de o parte și altul de cealaltă parte, iar Domnul Hristos la 
mijloc”. Poziţia Domnului Hristos între tâlhari trebuia să arate 
că El era cel mai mare criminal dintre cei trei. În acest fel s-au 
împlinit Scripturile: „A fost pus în numărul celor fărădelege” (Isaia 
53,12). Dar preoţii n-au văzut însemnătatea deplină a actului lor. 
După cum Domnul Hristos, crucificat împreună cu tâlharii, a fost 
așezat în mijloc, tot astfel crucea Sa a fost așezată în mijlocul 
unei lumi care zace în păcat. Iar cuvintele de iertare, adresate 
tâlharului pocăit, au aprins o lumină care va străluci până la cele 
mai îndepărtate margini ale pământului. 

Îngerii priveau cu uimire la iubirea nemărginită a Domnului 
Hristos, care, suferind cea mai grozavă agonie în corp și suflet, 
Se gândea numai la alţii, încurajând sufletul pocăit să creadă. În 
umilința Sa, El, ca profet, Se adresase fiicelor Ierusalimului; ca 
Preot și Apărător, El mijlocise înaintea Tatălui pentru iertarea 
omorâtorilor Săi; ca Mântuitor iubitor, El iertase păcatele 
tâlharului pocăit. 

Pe când Îşi rotea ochii peste mulțimea din jurul Său, o figură 
Îi atrase atenţia. La piciorul crucii stătea mama Sa, sprijinită de 

ucenicul Ioan. Ea n-a putut suporta să rămână departe de Fiul 
său; și Ioan, știind că sfârșitul era aproape, a adus-o iarăși la cruce. 
În ceasul morții Sale, Domnul Hristos și-a adus aminte de mama 
Sa. Privind la faţa ei lovită de durere și apoi la Ioan, El i-a spus: 
„Femeie, iată fiul tău”, apoi lui loan: „lată mama ta!” loan a înțeles 
cuvintele Domnului Hristos și a primit însărcinarea. De îndată, a 
luat-o pe Maria la el acasă și din ceasul acela a avut grijă de ea cu 
multă duioșie. O, ce Mântuitor milostiv și iubitor! În mijlocul 
durerilor fizice și al chinurilor sufletești, EI S-a gândit la mama 
Sa! Nu avea niciun ban cu care să Se îngrijească de nevoile ei; 
dar, pentru că Ioan ÎL iubea din toată inima, El i-a încredințat-o 
pe mama Lui ca pe o comoară de preț. În acest fel, El i-a dat 
lucrul de care avea cel mai mult nevoie — simpatia plină de gingășie 
a aceluia care o iubea, pentru că ea ÎI iubea pe Iisus. Primind-o ca 
pe o comoară de preţ, loan a primit o mare binecuvântare. Ea a 
fost o amintire mereu prezentă a preaiubitului său Învățător. 

Exemplul desăvârșit al iubirii filiale a Domnului Hristos 
strălucește cu putere neînfrântă prin negura veacurilor. Timp de 
aproape treizeci de ani, Domnul Hristos, prin munca Sa de toate 
zilele, ajutase la purtarea poverilor căminului. Și acum, chiar în 
clipa ultimei Sale agonii, n-a uitat să Se îngrijească de mama Sa 
văduvă și întristată. Același spirit va fi văzut în fiecare ucenic al 
Domnului nostru. Aceia care Îl urmează pe Domnul Hristos vor 
simți că este o parte a religiei lor aceea de a-i respecta și a-i îngriji 
pe părinţii lor. Inima în care este cultivată iubirea Lui va oferi 
întotdeauna tatălui și mamei o îngrijire atentă și plină de o duioasă 
iubire. 

Și acum, Domnul slavei era pe moarte, o jertfă de răscumpărare 
pentru neamul omenesc. În jerttirea preţioasei Sale vieți, Domnul 
Hristos nu era susţinut de o bucurie a biruinţei. Totul era un 
întuneric apăsător. Nu frica de moarte apăsa greu asupra Lui. 
Nu durerea și ocara crucii l-au provocat chinul de nedescris. 
Domnul Hristos a fost prinţul celor ce au suferit, dar suferința Sa 
provenea din faptul că era conștient de răutatea păcatului, de 
faptul că, prin familiarizarea cu răul, omul devine orb față de 
grozăvia lui. Domnul Hristos a văzut cât de înrădăcinată este 
puterea păcatului în inima omenească și cât de puţini vor fi dornici 


să se rupă de sub puterea lui. El știa că, fără ajutorul lui Dumnezeu, 
omenirea avea să piară și vedea mulțimile pierind, deși aveau la 
îndemână un ajutor îmbelșugat. 

Asupra Domnului Hristos, ca Înlocuitor și Garant al nostru, a 
fost așezată nelegiuirea noastră, a tuturor. El a fost așezat în rândul 
celor fărădelege, ca să ne poată răscumpăra de sub condamnarea 
Legii. Vinovăţia fiecărui urmaș al lui Adam apăsa asupra inimii 
Sale. Mânia lui Dumnezeu asupra păcatului, manifestarea teribilă 
a neplăcerii Sale față de nelegiuire umpleau inima Fiului Său de 
groază. În toată viaţa Sa, Domnul Hristos vestise unei lumi căzute 
vestea cea bună a îndurării și iubirii iertătoare a Tatălui. Tema Sa 
era mântuirea pentru păcătosul cel mai mare. Dar acum, sub povara 
teribilă a vinovăţiei ce apăsa asupra Sa, nu putea vedea fața 
dătătoare de pace a Tatălui. Retragerea privirii dumnezeiești de 
la Mântuitorul în această oră a supremei dureri a străpuns inima 
Sa cu o întristare ce nu va putea niciodată să fie înţeleasă de către 
om. Atât de mare a fost chinul acesta, încât durerea fizică de-abia 
mai era simțită. 

Satana frământa inima Domnului Hristos cu ispitele lui îngro- 
zitoare. Mântuitorul nu putea vedea prin porțile mormântului. 
Speranţa nu-l înfățișa ieșirea din mormânt ca biruitor și nici nu-l 
spunea că Tatăl a primit sacrificiul Său. El Se temea de faptul că 
păcatul era atât de neplăcut înaintea lui Dumnezeu, încât 
despărţirea Lor avea să fie veșnică. Domnul Hristos simţea groaza 
pe care o va simţi păcătosul atunci când harul nu va mai mijloci 
deloc în favoarea neamului omenesc vinovat. Sentimentul păcatului 
era acela care aducea mânia Tatălui asupra Sa, ca înlocuitor al 
omului, și care făcea ca paharul pe care EI l-a băut să fie atât de 
amar — aceasta a frânt inima Fiului lui Dumnezeu. 

Cu uimire, îngerii erau martori la agonia plină de disperare a 
Mântuitorului. Oștile cerului și-au acoperit feţele înaintea acestei 
scene îngrozitoare. Natura neînsufleţită și-a manifestat împreuna 
ei simţire cu batjocoritul și muribundul ei Autor. Soarele a refuzat 
să privească la această teribilă scenă. Razele lui strălucitoare de 
la amiază luminau pământul, când, deodată, parcă cineva le-a luat. 
O întunecime adâncă, asemenea unui giulgiu de înmormântare, a 
îmbrăcat crucea. „Şi s-a făcut întuneric peste toată ţara, până la 

ceasul al nouălea”. N-a avut loc nicio eclipsă și întunericul acesta 
n-a fost determinat de nicio altă cauză naturală; a fost atât de 
adânc, ca întunericul de la miezul nopţii, fără lună și stele pe cer. 
Aceasta a fost o mărturie miraculoasă, pe care a dat-o Dumnezeu, 
pentru ca astfel credinţa generaţiilor următoare să poată fi întărită. 

În întunericul acela dens, era ascunsă prezenţa lui Dumnezeu. El 
face din întuneric acoperământul Său şi Își ascunde slava de ochii 
oamenilor. Dumnezeu și îngerii Săi sfinți se aflau în jurul crucii. Tatăl 
era cu Fiul Său. Cu toate acestea, prezența Sa nu era descoperită. 
Dacă slava Sa ar fi străfulgerat din nor, orice ființă omenească ce ar 
fi privit scena ar fi fost nimicită. Şi în clipa aceea îngrozitoare, Domnul 
Hristos nu putea fi mângâiat de prezenţa Tatălui. El a călcat singur 
în teasc și, dintre cei ce se găseau acolo, nimeni n-a fost cu El. 

Cu întunericul acela dens, Dumnezeu a acoperit ultima agonie 
omenească a Fiului Său. Toţi aceia care ÎI văzuseră pe Hristos în 
suferința Sa au fost convinși de dumnezeirea Lui. Faţa aceea, 
privită odată de oameni, avea să nu mai fie uitată. După cum faţa 
lui Cain exprima vina sa ca ucigaș, tot astfel faţa Domnului Hristos 
descoperea nevinovăția, liniștea și bunăvoința - chipul lui 
Dumnezeu. Dar acuzatorii Săi nu voiau să ia seama la acest semn 
al cerului. În timpul lungilor ore ale agoniei Sale, Domnul Hristos 
fusese privit de către mulțimea batjocoritoare. Acum, El a fost 
ascuns cu milă de mantia lui Dumnezeu. 

Tăcerea mormântului se părea că a căzut peste Golgota. O 
groază necunoscută a pus stăpânire pe mulțimea care era adunată 
în jurul crucii. Blestemele şi batjocurile au încetat în mijlocul 
frazelor exprimate pe jumătate. Bărbaţi, femei și copii au căzut 
cu fața la pământ. Fulgere strălucitoare se iveau din când în când 
pe cer, luminând crucea și pe Răscumpărătorul crucificat. Preoţii, 
conducătorii, cărturarii, cei ce-L crucificaseră și gloata, toţi au 
socotit atunci că sosise momentul să-și primească răsplata. După 
câtva timp, cineva a șoptit cu spaimă că acum Hristos avea să 
coboare de pe cruce. Alţii au început să caute drumul spre cetate, 
bâjbâind și poticnindu-se, bătându-se cu pumnii în piept și bocin- 
du-se plini de teamă. 

La ceasul al nouălea, întunericul s-a ridicat de deasupra 
mulțimii, dar ÎL mai acoperea încă pe Mântuitorul. Era un simbol 


al agoniei și groazei care apăsau asupra inimii Sale. Niciun ochi 
nu putea străpunge întunericul ce învăluia crucea și nimeni nu 
putea pătrunde întunericul adânc ce cuprindea sufletul în suferință 
al Domnului Hristos. Era ca și când fulgere mânioase erau 
aruncate asupra Lui în timp ce atârna pe cruce. Atunci, „lisus a 
strigat cu glas tare: Eli, Eli, Lama Sabactani!” ... Dumnezeul Meu, 
Dumnezeul Meu, pentru ce M-ai părăsit?” În timp ce întunericul 
de afară se așezase asupra Mântuitorului, multe voci s-au auzit 
exclamând: „Mânia răzbunătoare a cerului este asupra Lui. 
Fulgerele mâniei lui Dumnezeu sunt aruncate asupra Lui, pentru 
că a pretins că este Fiul lui Dumnezeu”. Mulţi dintre cei care au 
crezut în EI au auzit strigătul Său disperat. Speranţa i-a părăsit. 
Dacă Dumnezeu L-a uitat pe Domnul Hristos, în cine ar mai 
putea să se încreadă urmașii Săi? 

Când întunericul s-a ridicat de pe duhul apăsat al Domnului 
Hristos, El și-a revenit, simțind suferința fizică, și a zis: „Mi-e 
sete!” Unul dintre soldaţii romani, mișcat și plin de milă la vederea 
buzelor Lui arse, a luat un burete, l-a înfipt într-o nuia de isop și, 
înmuindu-l într-un vas cu oţet, I l-a oferit Domnului Hristos. Dar 
preoţii își băteau joc de suferinţele Lui. Când întunericul a 
acoperit pământul, ei s-au înspăimântat; când groaza lor s-a mai 
risipit, i-a apucat din nou temerea că Hristos avea să le scape. Ei 
au interpretat greșit cuvintele Lui: „Eli, Eli, Lama Sabactani”. 
Cu dispreţ înverșunat și scârbă, ei au spus: „lată, îl cheamă pe 
Ilie”. Au respins ultima ocazie pe care au avut-o de a-l ușura 
suferințele. „Lăsaţi să vedem dacă va veni Ilie să-L pogoare de pe 
cruce!” 

Fiul nevinovat al lui Dumnezeu atârna pe cruce, trupul Său 
era sfârtecat în bătăi, mâinile acelea, atât de des întinse pentru 
binecuvântare, erau pironite pe cruce, picioarele acelea, neobosite 
în a sluji din iubire, erau țintuite pe lemn, acel cap împărătesc era 
străpuns de coroana de spini, buzele acelea tremurânde erau gata 
să strige de durere. Şi toate suferințele îndurate — picăturile de 
sânge care se prelingeau din cap, din mâinile și din picioarele 
Sale, chinurile care au zguduit fiinţa Sa și durerea de nedescris 
care l-a umplut sufletul atunci când Tatăl și-a ascuns faţa de El — 
vorbesc fiecărui copil al neamului omenesc, declarând: Pentru 

tine, Fiul lui Dumnezeu a consimţit să poarte această povară a 
vinovăţiei; pentru tine, El a nimicit împărăţia morții și a deschis 
porțile Paradisului. El, care a liniștit valurile furioase și a umblat 
pe crestele înspumate ale valurilor, care i-a făcut pe demoni să 
tremure și boala să înceteze, El, care a deschis ochii orbilor și care 
i-a chemat pe morți la viață, S-a oferit pe Sine ca jertfă pe cruce și 
a făcut lucrul acesta din iubire pentru tine. El, Purtătorul de păcat, 
a îndurat mânia judecății divine și, pentru tine, S-a făcut păcat. 

Tăcuţi, privitorii urmăreau sfârșitul acestei scene îngrozitoare. 
Soarele strălucea, dar crucea era încă învăluită în întuneric. Preoții 
și conducătorii priveau spre Ierusalim și iată că norul cel des se 
aşezase deasupra orașului și a câmpiei Iudeii. Soarele Neprihănirii, 
Lumina lumii, Își retrăgea razele de la Ierusalimul care fusese 
cândva un oraș favorit. Fulgerele înspăimântătoare ale mâniei lui 
Dumnezeu erau îndreptate împotriva cetăţii blestemate. 

Deodată, întunericul s-a ridicat de deasupra crucii și, în tonuri 
clare, asemenea unei trâmbiţe ce părea să răsune prin toată 
creațiunea, Domnul lisus a strigat: „S-a sfârșit!” „Tată, în mâinile 
Tale Îmi încredințez duhul!” O lumină a înconjurat crucea și fața 
Mântuitorului strălucea ca lumina soarelui. Apoi El Şi-a plecat 
capul pe piept și a murit. 

În mijlocul întunericului înspăimântător, în aparenţă uitat de 
Dumnezeu, Domnul Hristos a băut ultimele drojdii din cupa 
durerii omenești. În ceasurile acelea îngrozitoare, EI S-a sprijinit 
pe dovezile acceptării Sale de către Tatăl, care I-au fost date mai 
înainte. El cunoștea caracterul Tatălui Său, înțelegea dreptatea, 
mila și marea Sa iubire. Prin credinţă, El Se baza pe Acela pe 
care totdeauna L-a ascultat cu bucurie. Și, în supunere, El S-a 
încredințat pe Sine lui Dumnezeu, iar sentimentul pierderii 
aprobării Tatălui Său a dispărut. Prin credință, Domnul Hristos 
a fost biruitor. 

Niciodată până atunci, pământul nu mai fusese martor la o 
asemenea scenă. Mulțimea stătea ca paralizată și privea la 
Mântuitorul cu respiraţia întretăiată. Din nou întunericul s-a lăsat 
asupra pământului și un bubuit asemenea unui trăsnet puternic a 
fost auzit. Un puternic cutremur a avut loc. Oamenii au fost 
zguduiți și trântiţi la pământ. A avut loc o scenă de nemaiauzită 


confuzie și panică. Stânci s-au desprins din munții din împrejurimi, 
prăvălindu- se și sfărâmându-se jos, în câmpie. Morminte s-au 
deschis și morţii au fost aruncaţi afară din locurile lor. Creaţiunea 
părea că este pe punctul de a fi spulberată. Preoţii, conducătorii, 
soldaţii, cei ce L-au omorât și gloata, muţi de groază, zăceau cu 
faţa la pământ. 

Când strigătul „S-a sfârșit” a ieșit de pe buzele Domnului 
Hristos, preoţii oficiau în templu. Era ceasul jertfei de seară. 
Mielul, reprezentându-L pe Domnul Hristos, fusese adus ca să 
fie junghiat. Îmbrăcat în hainele sale frumoase și pline de 
însemnătate, preotul stătea cu cutitul ridicat, asemenea lui Avraam 
când era gata să-l aducă jertfă pe fiul său. Cu un interes deosebit, 
poporul privea scena. Dar pământul î începe să se zguduie și să 
tremure; căci Domnul Însuși Se apropie. Cu un zgomot puternic, 
perdeaua dinăuntru a templului este ruptă de sus până jos de o 
mână nevăzută, permițând mulțimii să privească un loc ce era odată 
umplut de prezența lui Dumnezeu. În acest loc sălășluia Șechina. 
Aici şi-a manifestat Dumnezeu slava, deasupra milostivitorului. 
Nimeni, în afară de marele preot, n-a ridicat vreodată perdeaua 
care despărțea această parte a sanctuarului de restul templului. 
Aici, el intra o dată pe an pentru a face ispășire pentru păcatele 
poporului. Dar iată, perdeaua este ruptă în două. Locul cel mai 
sfânt din sanctuarul pământesc nu mai era deloc sfânt. 

Totul este cuprins de groază și confuzie. Preotul era gata să 
înjunghie victima, dar cuțitul cade din mâna sa fără putere și mielul 
scapă. În moartea Fiului lui Dumnezeu, simbolul întâlneşte Marele 
Original. Marele sacrificiu a fost adus. Drumul spre Sfânta 
Sxfintelor este liber. Se pregătește o cale nouă și vie pentru toți. 
Nu mai era deloc nevoie ca toţi cei păcătoşi și întristaţi să aştepte 
venirea marelui preot. De aici înainte, Mântuitorul avea să oficieze 
ca preot și apărător în curțile cerești. Era ca și când un glas ar fi 
spus închinătorilor: Acum s-a terminat cu toate jertfele și daru- 
rile pentru păcat. Fiul lui Dumnezeu a venit după Cuvântul Său: 
„lată-Mă (în sulul cărții este scris despre Mine), vin să fac voia 
Ta, Dumnezeule”. „Cu însuși sângele Său”, „EI a intrat în Locul 
Preasfânt... după ce a căpătat o răscumpărare veșnică” (Evrei 
10,7; 9,12). 


| Golgota 


N 


25 


726 


CAPITOLUL 79 


„S-A ISPRĂVITI” 


Prin Hristos, oamenilor li s-a descoperit mila lui 
Dumnezeu; dar mila nu înlătură dreptatea. Legea 
descoperă atributele caracterului Său şi nici o iotă 
sau o frântură de literă din ea nu poate fi schimbată 
pentru a se potrivi omului în Starea sa căzută. 
Dumnezeu n-a schimbat Legea Sa, dar S-a jertfit pe 
Sine, în Hristos, pentru răscumpărarea omului. 


DOMNUL IISUS NU ŞI-A ÎNCHEIAT viaţa până când n-a adus la 
îndeplinire lucrarea pe care a venit s-o facă și, odată cu ultima Sa 
răsuflare, El a exclamat: „S-a isprăvit!” (loan 19,30). Bătălia a 
fost câștigată. Mâna Sa dreaptă și braţul Său cel sfânt I-au asigurat 
biruinţa. Ca biruitor, El și-a înfipt stindardul pe înălțimile veșnice. 
N-a fost oare atunci și acolo bucurie printre îngeri? Tot cerul a 
triumfat odată cu biruința Mântuitorului. Satana a fost înfrânt și 
și-a dat seama de faptul că și-a pierdut împărăţia. 

Atât pentru îngeri, cât și pentru lumile necăzute în păcat, 
strigătul „S-a sfârșit” a avut o profundă semnificație. Pentru ei, 
ca și pentru noi, marea lucrare de răscumpărare fusese înfăptuită. 
Împreună cu noi, ei se împărtășesc din roadele biruinţei lui Hristos. 

Caracterul lui Satana n-a fost în mod clar descoperit îngerilor 
sau lumilor necăzute în păcat până la moartea Domnului Hristos. 
Arhiapostatul s-a înveșmântat în așa fel în înșelăciune, încât chiar 
fiinţele cerești n-au priceput principiile lui. Ele n-au văzut în mod 
clar natura răzvrătirii lui. 

El a fost o fiinţă de o minunată putere și slavă, care s-a ridicat 
împotriva lui Dumnezeu. Despre Lucifer, Domnul spunea: 
„Ajunseseși la cea mai înaltă desăvârşire, erai plin de înţelepciune 


și desăvârșit în frumuseţe” (Ezechiel 28,12). Lucifer fusese 
heruvim ocrotitor. El stătuse în lumina prezenței lui Dumnezeu. 
Dintre toate ființele create, fusese pe treapta cea mai înaltă, având 
un rol proeminent în a descoperi universului planurile lui Dum- 
nezeu. După ce a păcătuit, puterea sa de a înșela a fost cu atât 
mai amăgitoare și descoperirea caracterului său cu atât mai dificilă, 
datorită poziţiei înalte pe care o avusese la Tatăl. 

Dumnezeu i-ar fi putut nimici pe Satana și pe cei ce-l simpatizau 
tot atât de ușor cum cineva poate arunca o pietricică pe pământ, 
dar El n-a făcut aceasta. Răzvrătirea nu trebuia să fie biruită prin 
forță. Puterea constrângătoare se află numai sub cârmuirea lui 
Satana. Principiile Domnului nu sunt de natura aceasta. Autori- 
tatea Sa se bazează numai pe bunătate, milă și iubire și prezentarea 
acestor principii este mijlocul folosit de El. Cârmuirea lui 
Dumnezeu este morală, iar adevărul și iubirea trebuie să fie puterea 
predominantă. 

A fost planul lui Dumnezeu acela ca lucrurile să fie puse pe o 
temelie de veșnică siguranță, iar în consfătuirile din cer, se hotărâse 
să i se dea timp lui Satana pentru a-și dezvolta principiile care 
stăteau la temelia sistemului său de cârmuire. El susţinuse că 
acestea sunt superioare principiilor lui Dumnezeu. S-a dat timp 
pentru ca principiile lui Satana să fie puse în aplicare, ca ele să 
poată fi văzute de universul ceresc. 

Satana i-a dus pe oameni la păcat şi Planul de Mântuire a fost 
pus în aplicare. Timp de patru mii de ani, Hristos a lucrat pentru 
ridicarea omului, iar Satana, pentru ruina și degradarea lui. 
Universul ceresc a privit toate acestea. 

Când Domnul lisus a venit în lumea aceasta, puterea lui Satana 
a fost îndreptată împotriva Sa. De la data când El S-a arătat ca 
prunc la Betleem, uzurpatorul s-a străduit să-L nimicească. El a 
căutat pe toate căile posibile să-L împiedice pe lisus să aibă o 
copilărie desăvârșită, o vârstă a maturității nepătată, o slujire 
sfântă și un sacrificiu fără cusur. Dar el a fost înfrânt. N-a putut 
să-L ducă pe Hristos în păcat. N-a putut să-L descurajeze sau să-L 
îndepărteze de la lucrarea pe care venise s-o aducă la îndeplinire 
pe pământ. Din pustie la Golgota, furtuna mâniei lui Satana s-a 

abătut asupra Lui, dar, cu cât aceasta lovea mai nemilos, cu atât 
mai categoric S-a prins Fiul lui Dumnezeu de mâna Tatălui și a 
continuat să meargă înainte, pe cărarea stropită cu sânge. Toate 
eforturile lui Satana de a-L apăsa și înfrânge n-au făcut decât să 
aducă într-o lumină și mai curată caracterul Său nepătat. 

Cerul întreg și lumile necăzute în păcat fuseseră martore la 
această luptă. Cu ce interes viu au urmărit ele scenele de încheiere 
a conflictului! L-au văzut pe Mântuitorul intrând în grădina 
Ghetsimani, cu sufletul apăsat de groază și întuneric mare. Au 
auzit strigătul Său amar: „Tată, dacă este cu putință, depărtează 
de la Mine paharul acesta” (Matei 26,39). Când prezenţa Tatălui 
s-a retras, L-au văzut întristat, o întristare plină de o amărăciune 
ce o întrecea pe aceea a ultimei lupte cu moartea. Sudoarea de 
sânge era împinsă afară prin porii pielii Sale și cădea în picături 
pe pământ. De trei ori a izbucnit de pe buzele Lui rugăciunea de 
scăpare. Cerul nu mai putea să îndure scena și un sol al mângâierii 
a fost trimis la Fiul lui Dumnezeu. 

Cerul a văzut Victima vândută în mâinile gloatei ucigașe și în 
mijlocul batjocurii și violenţei, târâtă de la un tribunal la altul. El 
a auzit glumele murdare ale persecutorilor lui lisus pe tema 
nașterii Sale umile. A auzit tăgăduirea cu blesteme și jurăminte a 
unuia dintre cei mai iubiţi ucenici ai Săi. A văzut lucrarea turbată 
a lui Satana și puterea lui asupra inimii oamenilor. Ce priveliște 
înspăimântătoare! Mântuitorul prins în miez de noapte în 
Ghetsimani, târât într-o parte și alta, de la palat în sala de judecată, 
adus de două ori înaintea preoților, de două ori înaintea Sine- 
driului, de două ori înaintea lui Pilat și o dată înaintea lui Irod, 
batjocorit, biciuit, condamnat și dus să fie crucificat, purtând 
povara cea grea a crucii, în mijlocul vaietelor fiicelor Ierusalimului 
și al insultelor gunoiului omenirii. 

Cerul ÎI privea cu durere și surprindere pe Hristos atârnând 
pe cruce, cu sângele șiroind din rănile din tâmplele Sale, iar 
sudoarea amestecată cu sânge stând pe fruntea Lui. Picătură cu 
picătură, sângele curgea din mâinile și picioarele Sale pe stânca 
găurită pentru a se pune în ea piciorul crucii. Rănile făcute de 
cuie se lărgeau tot mai mult datorită greutății corpului. Răsuflarea 


Lui chinuită devenea din ce în ce mai rapidă și mai adâncă, pe 
măsură ce sufletul Său se zbătea sub povara păcatelor lumii. Tot 
cerul era plin de uimire, atunci când rugăciunea Domnului lisus 
a fost înălțată în mijlocul groaznicelor Lui suferințe: „Tată, iartă-i, 
căci nu știu ce fac!” (Luca 23,34). Și cu toate acestea, se aflau 
acolo oameni făcuți după chipul lui Dumnezeu, unindu-se pentru 
a zdrobi viaţa singurului Său Fiu. Ce priveliște pentru universul 
ceresc! 

Stăpânirile și puterile întunericului se adunaseră în jurul crucii, 
aruncând umbrele necredinţei și ale iadului în inimile oamenilor. 
Când Domnul a creat aceste fiinţe ca să stea înaintea tronului 
Său, ele erau frumoase și pline de slavă. Frumuseţea și sfințenia 
lor erau în armonie cu poziţia lor înaltă. Ele erau bogate în 
înţelepciune dumnezeiască și încinse cu armură cerească. Erau 
slujitorii lui Iehova. Dar cine putea recunoaște în îngerii căzuți 
pe serafimii slăviţi, care au slujit cândva în curțile cerești? 

Agenţii lui Satana s-au unit cu oamenii răi pentru a face poporul 
să creadă că Hristos este cel mai mare dintre păcătoși și pentru a 
stârni toată ura împotriva Lui. Aceia care și-au bătut joc de 
Hristos, în timp ce atârna pe lemnul crucii, erau plini de spiritul 
primului mare rebel. El i-a umplut cu vorbe stricate și murdare. 
Le-a inspirat batjocurile. Dar, din toate acestea, n-a avut nimic 
de câștigat. 

Dacă un singur păcat s-ar fi aflat în Hristos, dacă El S-ar fi 
supus măcar într-un singur lucru lui Satana, pentru a scăpa de 
acea îngrozitoare tortură, vrăjmașul lui Dumnezeu și al omului 
ar fi triumfat. Hristos și-a plecat capul și a murit, dar Și-a păstrat 
cu tărie credinţa și supunerea faţă de Dumnezeu. „și am auzit în 
cer un glas tare, care zicea: "Acum, a venit mântuirea, puterea și 
împărăția Dumnezeului nostru și stăpânirea Hristosului Lui; 
pentru că pârâșul fraţilor noștri, care zi și noapte îi pâra înaintea 
Dumnezeului nostru, a fost aruncat jos” (Apocalipsa 12,10). 

Satana a văzut că masca sa a fost smulsă. Guvernarea sa fusese 
descoperită înaintea îngerilor necăzuţi și înaintea universului 
ceresc. El se descoperise ca ucigaș. Vărsând sângele Fiului lui 
Dumnezeu, el se rupsese cu totul de simpatia fiinţelor cerești. De 

aici înainte, lucrarea lui avea să fie restrânsă. Indiferent de 
atitudinea pe care avea s-o ia, el nu-i mai putea întâmpina pe 
îngerii ce veneau din curtile cereşti și înaintea lor să-i acuze pe 
fratii lui Hristos că sunt îmbrăcați în hainele întunecate și murdare 
ale păcatului. Ultima verigă a simpatiei dintre Satana și lumea 
cerească a fost ruptă. 

Cu toate acestea, Satana nu a fost încă nimicit. Nici chiar atunci 
îngerii n-au înţeles tot ce era cuprins în lupta aceea mare. Princi- 
piile în jurul cărora se dădea lupta trebuiau să fie mai bine lămurite. 
Și, pentru binele omului, existenţa lui Satana trebuia să continue. 
Omul, ca și îngerii, trebuie să vadă contrastul dintre Prinţul vieţii 
și prințul întunericului. El trebuie să aleagă cui vrea să slujească. 

La începutul marii lupte, Satana declarase că Legea lui 
Dumnezeu nu poate fi ascultată, că dreptatea și mila nu se pot 
împăca și că, dacă Legea ar fi călcată, ar fi cu neputinţă ca păcătosul 
să fie iertat. Satana susținea că orice păcat trebuie să fie pedepsit 
și că, dacă Dumnezeu ar ierta vreun păcat, atunci n-ar putea fi un 
Dumnezeu al adevărului și al dreptăţii. Când oamenii au călcat 
Legea lui Dumnezeu și au nesocotit voința Lui, Satana a jubilat. 
Se dovedea, spunea el, că Legea nu poate fi ascultată, iar omul nu 
poate fi iertat. Pentru că el, după răzvrătire, fusese îndepărtat 
pentru totdeauna din cer, Satana pretindea ca neamul omenesc 
să fie pentru totdeauna exclus de la mila divină. Dumnezeu nu 
putea fi drept şi totuși să manifeste milă faţă de păcătos. 

Dar chiar și așa, ca păcătos, omul era într-o poziţie cu totul 
diferită de aceea a lui Satana. În ceruri, Lucifer păcătuise în lu- 
mina prezenţei lui Dumnezeu. Lui — ca niciunei alte ființe create 
-i-a fost descoperită iubirea lui Dumnezeu. Cu toate că înţelegea 
caracterul lui Dumnezeu și cunoștea bunătatea Lui, Satana a ales 
să urmeze calea propriei voințe egoiste și independente. Alegerea 
aceasta a fost definitivă. Dumnezeu nu mai putea face nimic pentru 
salvarea lui. Dar omul a fost înșelat, mintea sa a fost întunecată 
de sofismele lui Satana. El nu a cunoscut înălțimea și adâncimea 
iubirii lui Dumnezeu. Pentru el, nădejdea consta în cunoașterea 
iubirii lui Dumnezeu. Adâncindu-și privirea în caracterul Său, el 
putea să fie atras înapoi la Dumnezeu. 


Prin Hristos, oamenilor li s-a descoperit mila lui Dumnezeu, 
dar mila nu înlătură dreptatea. Legea descoperă atributele 
caracterului Său și nicio iotă sau o frântură de literă din ea nu 
poate fi schimbată pentru a se potrivi omului în starea sa căzută. 
Dumnezeu n-a schimbat Legea, dar S-a jertfit pe Sine, în Hristos, 
pentru răscumpărarea omului: „Dumnezeu era în Hristos, 
împăcând lumea cu Sine” (2 Corinteni 5,19). 

Legea cere neprihănire — o viață neprihănită, un caracter 
desăvârșit —, și omul nu poate da așa ceva. El nu poate satisface 
cerinţele Legii sfinte a lui Dumnezeu. Dar lisus Hristos, venind 
ca om pe pământ, a trăit o viaţă sfântă și a dezvoltat un caracter 
desăvârșit. El le oferă pe acestea ca un dar de bunăvoie tuturor 
celor care vor dori să le primească. Viaţa Sa stă pentru viaţa 
oamenilor. În acest fel, ei au iertarea păcatelor din trecut, prin 
îndurarea lui Dumnezeu. Mai mult decât atât, Hristos îi umple 
pe oameni cu atributele lui Dumnezeu. El reface caracterul lor 
după chipul caracterului divin, o țesătură dumnezeiască de putere 
și frumuseţe spirituală. În acest fel, adevărata neprihănire cerută 
de Lege este împlinită în cel ce crede în Hristos. Dumnezeu poate 
„să fie neprihănit, și totuși să socotească neprihănit pe cel ce crede 
în lisus” (Romani 3,26). 

Iubirea lui Dumnezeu a fost exprimată atât în dreptatea, cât și 
în mila Sa. Planul lui Satana a fost acela de a despărți mila de 
adevăr și de dreptate. El a căutat să demonstreze faptul că 
neprihănirea Legii lui Dumnezeu este un vrăjmaș al păcii. Dar 
Hristos a arătat că în planul lui Dumnezeu ele sunt în mod 
indisolubil legate, că una nu poate exista fără cealaltă. „Bunătatea 
și credincioșia se întâlnesc, dreptatea și pacea se sărută” (Psalmi 
85,10). 

Prin viaţa și moartea Sa, Hristos a dovedit că dreptatea lui 
Dumnezeu nu nimicește mila Sa și că păcatul poate fi iertat, că 
Legea este dreaptă și că poate fi în mod desăvârșit ascultată. 
Acuzaţiile lui Satana erau astfel respinse. Dumnezeu îi dăduse 
omului dovezi de netăgăduit despre iubirea Sa. 

O altă rătăcire avea să fie adusă la iveală acum. Satana a declarat 
că mila nimicește dreptatea, că moartea lui lisus Hristos a 

desființat Legea Tatălui. Dacă ar fi fost posibil ca Legea să fie 
schimbată sau desființată, atunci n-ar mai fi fost nevoie ca Iisus 
Hristos să moară. Dar desființarea Legii ar însemna ca păcatul să 
fie veșnic și ca lumea să ajungă sub controlul lui Satana. Dar pentru 
că Legea nu putea fi schimbată și pentru că omul putea să fie 
salvat numai prin ascultarea de preceptele ei, de aceea Hristos 
lisus a fost ridicat pe cruce. Și totuși, chiar mijlocul prin care 
Hristos a întărit Legea este prezentat de Satana ca însemnând 
desființarea Legii. Aici, în acest punct, se va da marea bătălie 
între Hristos și Satana. 

Pretenţia pe care Satana o ridică acum este aceea că Legea, 
care a fost rostită de Dumnezeu cu glasul Său, este plină de greșeli 
și că unele părţi din ea au fost date la o parte. Aceasta este ultima 
mare amăgire pe care el o va aduce asupra lumii. El n-are nevoie 
să atace întreaga Lege; dacă el îi poate face pe oameni să 
nesocotească numai un singur precept, scopul său este atunci atins. 
Căci „cine păzeşte toată Legea, și greșește într-o singură poruncă 
se face vinovat de toate” (Iacov 2,10). Consimţind să calce o 
singură poruncă, oamenii sunt aduși sub puterea lui Satana. 
Înlocuind Legea lui Dumnezeu cu legea oamenilor, Satana caută 
să controleze lumea. Lucrarea aceasta este prevestită în profeție. 
Despre puterea marelui apostat, care este reprezentativă pentru 
Satana, se spune: „El va rosti vorbe de hulă împotriva Celui 
Preaînalt, va asupri pe sfinţii Celui Preaînalt și se va încumeta să 
schimbe vremile și legea, și sfinţii vor fi daţi în mâinile lui” (Daniel 
7,22); 

Fără îndoială că oamenii vor așeza propriile legi, care să lucreze 
împotriva Legii lui Dumnezeu. Ei vor căuta să constrângă 
conștiința altora și, în zelul lor de a impune aceste legi, îi vor 
asupri pe semenii lor. 

Lupta împotriva Legii lui Dumnezeu, care a început în ceruri, 
va fi continuată până la sfârșitul timpului. Fiecare om va fi încercat. 
Ascultarea sau neascultarea este problema asupra căreia lumea 
întreagă va trebui să hotărască. Va trebui ca toți să aleagă să asculte 
ori de Legea lui Dumnezeu, ori de legile oamenilor. Aici se va 
trage linia de demarcaţie. Nu vor exista decât două clase. Fiecare 


fiinţă își va defini poziţia; și toţi vor arăta dacă au ales să fie de 
partea loialității sau de partea răzvrătirii. 

Atunci va veni sfârșitul. Dumnezeu va răzbuna Legea Sa și va 
elibera pe poporul Său. Satana și toţi cei ce i s-au alăturat în 
răzvrătire vor fi nimiciţi. Păcatul și păcătoşii vor pieri cu rădăcină 
și ramuri (Maleahi 4,1) — Satana fiind rădăcina, iar urmașii săi, 
ramurile. Atunci se va împlini cuvântul rostit în dreptul prințului 
răutăţii: „Pentru că îţi dai ifose ca și când ai fi Dumnezeu... te 
nimicesc, heruvim ocrotitor, din mijlocul pietrelor scânteietoare... 
eşti nimicit... eşti nimicit și nu vei mai fi niciodată”. „Încă puţină 
vreme, și cel rău nu va mai fi; te vei uita la locul unde era și nu va 
mai fi.” „Vor fi ca și când n-ar fi fost niciodată” (Ezechiel 28,6- 
19; Psalmi 37,10; Obadia 16). 

Acesta nu este un act al puterii arbitrare din partea lui 
Dumnezeu. Cei ce au respins mila Sa vor culege ce au semănat. 
Dumnezeu este izvorul vieții, iar atunci când cineva alege să 
slujească păcatului, el se desparte de Dumnezeu și, în acest fel, 
nu mai are legătură cu viaţa. El este „străin de viaţa lui 
Dumnezeu”. Hristos spune: „Toţi cei ce Mă urăsc pe Mine, iubesc 
moartea” (Efeseni 4,18; Proverbe 8,36). Dumnezeu le dă pentru 
un timp viaţă, pentru ca ei să-și poată dezvolta caracterul și să-și 
manifeste principiile pe care le au. Odată înfăptuit acest lucru, ei 
culeg rezultatele propriei alegeri. Printr-o viaţă de răzvrătire, 
Satana și toţi cei care se unesc cu el ajung în așa măsură să nu mai 
fie în armonie cu Dumnezeu, încât chiar prezența Lui ajunge să 
fie pentru ei un foc mistuitor. Slava Lui, care este iubire, îi va 
nimici. 

La începutul marii lupte, îngerii nu înțelegeau aceasta. Dacă 
Satana și oștile sale ar fi fost lăsaţi să culeagă pe deplin roadele 
păcatului lor, ei ar fi pierit, dar ființele cerești n-ar fi înţeles pe 
deplin că acesta a fost rezultatul inevitabil al păcatului. În mintea 
lor, ar fi rămas o îndoială cu privire la bunătatea lui Dumnezeu, 
ca o sămânță a răutăţii, care ar fi dat naștere la ucigătoarele roade 
ale păcatului și ale nenorocirii. 

Dar lucrurile nu vor fi astfel când marea luptă se va sfârși. Atunci, 
Planul de Mântuire fiind încheiat, caracterul lui Dumnezeu va fi 

descoperit tuturor ființelor create. Se va vedea că preceptele Legii 
Sale sunt desăvârșite şi neschimbătoare. Păcatul își va descoperi 
natura, iar Satana, caracterul său. Nimicirea păcatului va da 
satisfacţie iubirii lui Dumnezeu și va restabili onoarea Sa înaintea 
unui univers de fiinţe care îndeplinesc cu plăcere voia Sa și în a 
căror inimă se află Legea Sa. 

De aceea, pe bună dreptate, îngerii puteau să se bucure când 
priveau la crucea Mântuitorului, căci, deşi nu înțelegeau totul, 
știau că nimicirea păcatului și a lui Satana era pe deplin sigură și 
că răscumpărarea omului era neîndoielnică, iar universul era de 
acum într-o veșnică siguranță. Hristos Însuși înțelegea pe deplin 
rezultatele jertfei Sale aduse pe Golgota. El privea înainte la toate 
acestea, când, pe cruce fiind, a strigat cu glas tare: „S-a isprăvit”. 


PARTEA 


LA TRONUL TATALUI 


DE LA ÎNMORMÂNTARE PÂNĂ LA ÎNVIERE 


„Mă sui la Tatăl Meu și Tatăl vostru, 

la Dumnezeul Meu și Dumnezeul vostru.“ 
— loan 20,17 

„Duceţi-vă și faceţi ucenici din toate 
neamurile.“ 

— Matei 25,19 

CAPITOLUL 80 


ÎN MORMÂNTUL LUI IOSIF 


În aceste împrejurări deosebite, Iosif din Arimatea şi 
Nicodim au venit în ajutorul ucenicilor... Delicat şi 
cu respect, ei au luat cu propriile mâini trupul 
Domnului lisus de pe cruce. Lacrimile lor de simpatie 
curgeau șiroaie când au privit trupul Lui zdrobit şi sfâşiat. 
Iosif avea un mormânt nou, săpat într-o stâncă. Păstrase 
acest mormânt pentru el, dar era aproape de Golgota şi 
acum el l-a pregătit pentru lisus. 


ÎN SFÂRŞIT, IISUS SE ODIHNEA. Ziua cea lungă de ocară şi tortură 
se terminase. Pe când ultimele raze ale soarelui în apus anunțau ivirea 
Sabatului, Fiul lui Dumnezeu Se afla liniștit în mormântul lui Iosif. 
Lucrarea Sa fiind terminată, cu mâinile încrucișate în pace, El S-a 
odihnit în cursul orelor sacre ale zilei de Sabat. 

La început, Tatăl și Fiul S-au odihnit în Sabat după lucrarea 
Lor de creaţiune. Când „au fost sfârșite cerurile și pământul și 
toată oștirea lor” (Geneza 2,1), Creatorul și toate ființele cerești 
s-au bucurat în contemplarea scenei pline de măreție, „când stelele 
dimineţii izbucneau în cântări de bucurie” (lov 33,7). Iisus Se 
odihnea acum de lucrarea mântuirii; și, deși printre aceia de pe 
pământ care-L iubeau era întristare, în ceruri era totuși bucurie. 
Glorioasă era în ochii fiinţelor cerești făgăduinţa cu privire la 
viitor. Dumnezeu și îngerii vedeau o creaţiune refăcută, un neam 
de oameni răscumpărați, care, după ce au biruit păcatul, nu mai 
aveau să cadă niciodată — și toate acestea, ca rezultat al lucrării 
desăvârșite a lui Hristos. Ziua în care Iisus S-a odihnit este pentru 
totdeauna legată de această scenă. Căci „lucrările Lui sunt 
desăvârșite” și „tot ce face Dumnezeu dăinuiește în veci” 
(Deuteronom 32,4; Eclesiastul 3,14). Când vor veni „vremile 
aşezării din nou a tuturor lucrurilor: despre aceste vremi a vorbit 


Dumnezeu prin gura tuturor sfinților Săi proroci din vechime” 
(Fapte 3,21), Sabatul creaţiunii, ziua în care Iisus a fost aşezat la 
odihnă în mormântul lui Iosif, încă va fi o zi de odihnă și bucurie. 
Cerul și pământul se vor uni în laude când, în „fiecare Sabat” 
(Isaia 66,23), mulțimile celor mântuiţi se vor pleca în fericită 
adorare înaintea lui Dumnezeu și a Mielului. 

Prin evenimentele de încheiere ale zilei răstignirii, s-a dat din 
nou dovadă de împlinire a profețiilor, aducându-se noi mărturii 
ale dumnezeirii lui Hristos. Când întunericul s-a ridicat de 
deasupra crucii, după ce strigătul Mântuitorului muribund fusese 
rostit, de îndată s-a auzit o voce spunând: „Cu adevărat, acesta a 
fost Fiul lui Dumnezeu!” (Matei 27,54). 

Aceste cuvinte n-au fost rostite în șoaptă. Toţi ochii s-au 
îndreptat să vadă de unde vin. Cine vorbise? Era sutașul, ostașul 
roman. Răbdarea divină a Mântuitorului și moartea Lui subită, 
cu strigătul biruinţei pe buze, îl impresionaseră pe acest păgân. 
În trupul acela sfărâmat, zdrobit, atârnând pe cruce, sutașul a 
recunoscut chipul Fiului lui Dumnezeu. El nu s-a putut abține 
să-și mărturisească credinţa. În acest fel se făcea din nou dovada 
că Răscumpărătorul nostru avea să vadă roadele muncii sufletului 
Său. Chiar în ziua morţii Sale, trei oameni, care se deosebeau 
foarte mult unul de celălalt, și-au declarat credinţa — cel care a 
comandat garda romană, cel care a purtat crucea Mântuitorului 
și cel care a murit pe cruce alături de El. 

Pe măsură ce seara se apropia, o liniște nepământeană s-a lăsat 
asupra Golgotei. Mulțimea s-a împrăștiat și mulţi s-au întors la 
Ierusalim foarte mult schimbaţi în spirit, faţă de felul în care 
veniseră dimineaţa. Mulţi se îngrămădiseră la locul răstignirii din 
curiozitate, și nu din ură faţă de Hristos. Ei încă mai credeau 
acuzaţiile preoţilor și priveau la Hristos ca la un răufăcător. 
Cuprinși de o înflăcărare nenaturală, ei s-au unit cu gloata, 
bătându-și joc de El. Dar, când pământul a fost învăluit în întuneric 
şi ei au început să fie acuzaţi de propria conștiință, și-au dat seama 
că erau vinovați de un mare păcat. În mijlocul acelui întuneric 
îngrozitor, nu se mai auzeau nicio glumă murdară și niciun râs 
batjocoritor; iar când întunericul s-a ridicat, au pornit spre casele 
lor într-o tăcere solemnă. Ei erau convinși că acuzaţiile preoților 

erau neadevărate și că Iisus nu era un pretendent la tronul lui Is- 
rael; iar câteva săptămâni mai târziu, când Petru a predicat în Ziua 
Cincizecimii, ei au fost printre miile care s-au întors la Hristos. 

Conducătorii iudei au rămas însă neschimbaţi în urma 
întâmplărilor la care fuseseră martori. Ura lor pentru lisus nu se 
stinsese. Întunericul care învăluise pământul cu prilejul răstignirii 
nu era cu mult mai dens decât acela care cuprindea încă mințile 
preoților și conducătorilor. La nașterea Sa, steaua ÎI recunoscuse 
pe Hristos și îi călăuzise pe înţelepţi la staulul în care Se afla El. 
Oștile cereşti ÎL recunoscuseră și Îi cântaseră laude pe câmpiile 
Betleemului. Marea Îi recunoscuse glasul și ascultase porunca Sa. 
Boala și moartea Îi recunoscuseră autoritatea și își abandonaseră 
prada în mâna Lui. Soarele ÎI recunoscuse și, la vederea chinului 
Său de moarte, și-a ascuns faţa de lumină. Stâncile ÎI recunoscuseră 
ȘI se sfărâmaseră la strigătul Său. Natura neînsuflețită Îl cunoscuse 
pe Hristos și depusese mărturie despre divinitatea Lui. Dar preoții 
și conducătorii lui Israel nu L-au cunoscut pe Fiul lui Dumnezeu. 

Cu toate acestea, preoţii și conducătorii nu erau liniștiți. Ei 
și-au adus la îndeplinire scopul, dând pe Hristos morţii; dar n-au 
avut sentimentul biruinţei pe care îl așteptaseră. Chiar în ceasul 
aparentului lor triumf, erau chinuiți de îndoieli cu privire la ceea 
ce urma să se întâmple. Auziseră strigătul: „S-a sfârșit”. „Tată, în 
mâinile Tale Îmi încredinţez duhul!” (loan 19,30; Luca 23 46). 
Ei văzuseră cum s-au sfărâmat stâncile, simţiseră cutremurul cel 
puternic și erau neliniștiți și tulburați. 

Ei fuseseră geloși pe Hristos pentru influenţa pe care o avusese 
asupra oamenilor cât trăise; erau geloși pe El chiar și după ce 
murise. Se temeau mult mai mult de Hristos cel mort decât se 
temuseră de Hristos cel viu. Se temeau ca nu cumva atenţia 
poporului să fie în continuare îndreptată spre evenimentele care 
au avut loc la răstignirea Lui. Se temeau de rezultatele lucrărilor 
din acea zi. Cu niciun preţ nu doreau ca trupul Său să rămână pe 
cruce în ziua Sabatului. Sabatul se apropia acum și ar fi fost o 
profanare a sfințeniei lui, dacă trupurile ar fi atârnat pe cruce. 
Astfel, folosind aceasta ca un pretext, conducătorii iudei i-au cerut 
lui Pilat ca moartea victimelor să fie grăbită, iar trupurile lor să 
fie date jos de pe cruce înainte de apusul soarelui. 


Pilat era tot atât de interesat ca și ei ca trupul lui lisus să nu 
rămână pe cruce. Odată obținut consimțământul său, celor doi 
tâlhari le-au fost zdrobite fluierele picioarelor, pentru a le grăbi 
moartea; dar lisus era deja mort când au ajuns la El. Soldaţii cei 
cruzi fuseseră înduioșaţi de cele ce auziseră și văzuseră la Hristos 
și s-au sfiit să-l mai zdrobească picioarele. În acest fel, în jertfirea 
Mielului lui Dumnezeu, s-a împlinit legea referitoare la mielul 
pascal: „Să nu lase din ele nimic până a doua zi dimineaţa și să nu 
frângă niciun os din ele. Să le prăznuiască după toate poruncile 
privitoare la Paște” (Numeri 9,12). 

Preoţii și conducătorii au rămas uimiţi când au auzit că Hristos 
murise. Moartea pe cruce era un proces lent; era dificil de stabilit 
momentul în care viața se termina. Era un lucru nemaiauzit ca 
cineva să moară în șase ore de la răstignire. Preoţii au dorit să se 
convingă de moartea lui Iisus și, la îndemnul lor, un soldat a înfipt 
sulița în coasta Mântuitorului. Din rana făcută au curs două 
izvoare distincte și îmbelșugate, unul de sânge și celălalt de apă. 
Acest lucru a fost observat de toți cei ce priveau scena, iar loan 
înfățișează foarte lămurit cele întâmplate atunci. El spune: „...unul 
din ostași I-a străpuns coasta cu o suliță; și îndată a ieșit din ea 
sânge și apă. Faptul acesta este adeverit de cel ce l-a văzut; 
mărturia lui este adevărată și el știe că spune adevărul, pentru ca 
şi voi să credeţi. Aceste lucruri s-au întâmplat ca să se împlinească 
Scriptura: "Niciunul din oasele Lui nu va fi sfărâmat”. Scriptura 
mai zice: „Vor vedea pe cine au străpuns” (loan 19,34-37). 

După înviere, preoţii și conducătorii au răspândit vestea că 
Hristos n-a murit pe cruce, că a fost numai leșinat și că, după 
aceea, Și-a revenit. Alte vești susțineau că în mormânt nu fusese 
pus un corp adevărat din carne și oase, ci numai asemănarea unui 
trup. Comportarea ostașilor romani respinge aceste neadevăruri. 
Ei nu I-au sfărâmat picioarele, pentru că El deja murise. Pentru 
a-l mulţumi pe preoți, ei I-au străpuns doar coasta. Chiar dacă n-ar 
fi fost mort, această rană l-ar fi adus imediat moartea. 

Dar nici împunsătura suliţei, nici chinurile crucii n-au provocat 
moartea lui lisus. Strigătul rostit în clipa morții, „cu glas tare” 
(Matei 27,50; Luca 23,46), șuvoiul de sânge și apă care a curs 
din coasta Sa dădeau mărturie despre faptul că El a murit de 

sfâşiere de inimă. Inima Lui s-a frânt din cauza chinului sufletesc. 
EI a fost omorât de păcatul lumii. 

Odată cu moartea lui Hristos, a pierit şi nădejdea ucenicilor 
Săi. Ei au privit la pleoapele Sale închise și la capul Său prăbușit, 
la părul Său năclăit de sânge, la mâinile și picioarele Sale străpunse 
și chinul lor a fost de nedescris. Până în ultima clipă, ei n-au crezut 
că El avea să moară; cu greu puteau crede că într-adevăr El era 
mort. Copleșiţi de durere, nu-și mai aduceau aminte de cuvintele 
prin care EI, în mod profetic, vorbise chiar despre aceste scene. 
Nimic din ce a spus El nu-i mângâia acum. Ei nu vedeau decât 
crucea și Victima ei sângerândă. Viitorul părea disperat de întu- 
necos. Credinţa lor în lisus pierise, dar niciodată nu-L iubiseră ei 
pe Domnul lor ca acum. Niciodată mai înainte nu înţeleseseră cu 
adevărat valoarea Lui și nevoia lor de prezenţa Lui. 

Chiar mort fiind, trupul lui Hristos era foarte preţios pentru 
ucenicii Săi. Ei doreau foarte mult să-l facă o înmormântare 
onorabilă, dar nu știau cum să facă lucrul acesta. Trădarea împotriva 
cârmuirii romane constituia crima pentru care a fost condamnat 
lisus, dar persoanele executate pentru acest delict trebuiau să fie 
îngropate într-un loc anume rânduit pentru astfel de criminali. 
Ucenicul loan și femeile din Galileea rămăseseră lângă cruce. Nu 
puteau lăsa trupul Domnului lor, pentru ca ostașii cei nesimţitori 
să-l ia și să-l îngroape într-un loc de necinste. Dar nici nu se puteau 
împotrivi. Nu puteau obține nicio favoare din partea autorităților 
iudaice și nu aveau nicio influență pe lângă Pilat. 

În aceste împrejurări deosebite, Iosif din Arimatea și Nicodim 
au venit în ajutorul ucenicilor. Acești oameni erau membri ai 
Sinedriului și deci erau cunoscuţi de Pilat. Amândoi erau oameni 
avuti și cu influenţă. Ei erau hotărâți ca trupul Domnului lisus să 
aibă parte de o înmormântare onorabilă. 

Iosif a mers plin de îndrăzneală la Pilat și i-a cerut trupul lui 
lisus. Pentru prima dată, Pilat a aflat că Iisus era într-adevăr mort. 
Veşti contradictorii ajunseseră la el cu privire la evenimentele ce 
au însoţit răstignirea, dar faptul că Hristos a murit îi fusese ascuns 
în mod intenţionat. Pilat fusese avertizat de către preoţi și 
conducători împotriva unei înșelăciuni din partea ucenicilor lui 
Hristos, în legătură cu trupul Său. Auzind cererea lui Iosif, el l-a 


chemat pe sutașul sub comanda căruia avuseseră loc evenimentele 
de la cruce și s-a încredinţat că Iisus a murit cu adevărat. De 
asemenea, sutașul i-a descris lui Pilat evenimentele petrecute la 
Golgota, confirmând mărturia lui Iosif. 

Cererea lui Iosif a fost împlinită. În timp ce Ioan se frământa 
în legătură cu îngroparea Învăţătorului său, Iosifs-a întors cu ordinul 
lui Pilat cu privire la trupul lui Hristos; Nicodim a venit aducând 
cu sine un amestec scump, de aproximativ o sută de litri de smirnă 
și aloe, pentru pregătirea trupului Său. Chiar și celui mai onorat 
om din tot Ierusalimul nu i se dăduse mai multă cinste după moarte. 
Ucenicii au fost surprinși să-i vadă pe acești conducători bogaţi tot 
atât de interesaţi ca și ei de îngroparea Domnului lor. 

Nici Iosif, nici Nicodim nu-L primiseră pe faţă pe Mântuitorul 
în timp ce Acesta era în viaţă. Ei știau că un asemenea pas avea 
să-i excludă din Sinedriu și au sperat că-L puteau proteja prin 
influenţa lor în consfătuirile acestuia. Pentru un timp, se părea că 
izbutiseră; dar preoții cei șireți, văzând că ei ÎI favorizează pe 
Hristos, le-au dejucat planurile. lisus a fost condamnat și dat să 
fie răstignit în absenţa lor. Acum, văzând că era mort, cei doi nu 
şi-au mai ascuns deloc atașamentul faţă de El. În timp ce ucenicii 
se temeau să se arate pe față ca fiind urmașii Săi, Iosif și Nicodim 
au venit plini de curaj în ajutorul lor. Ajutorul acestor oameni 
bogaţi și respectați a fost de mare folos în timpul acesta. Ei puteau 
face pentru Învățătorul lor mort ceea ce sărmanilor Săi ucenici le 
era imposibil să facă; iar averea și influenţa lor i-au apărat în 
mare măsură de răutatea preoţilor și a conducătorilor. 

Delicat și cu respect, ei au luat cu propriile mâini trupul 
Domnului lisus de pe cruce. Lacrimile lor de simpatie curgeau 
șiroaie când au privit trupul Lui zdrobit și sfâșiat. Iosif avea un 
mormânt nou, săpat într-o stâncă. Păstrase acest mormânt pentru 
el, dar era aproape de Golgota și acum el l-a pregătit pentru lisus. 
Trupul, uns cu mirodeniile aduse de Nicodim, a fost învelit cu 
grijă într-o pânză și Răscumpărătorul a fost dus la mormânt. 
Acolo, cei trei ucenici au îndreptat picioarele ghemuite și au 
încrucișat pe pieptul lipsit de viaţă mâinile zdrobite. Femeile 
galileene au venit să vadă dacă s-a făcut tot ce se putea pentru 
trupul neînsuflețit al iubitului lor Învățător. Ele au văzut apoi cum 

piatra cea grea a fost rostogolită la intrarea mormântului, iar 
Mântuitorul a fost lăsat să Se odihnească. Femeile au rămas ultimele 
atât la cruce, cât și la mormântul lui Hristos. În timp ce umbrele 
nopții începeau să se lase, Maria Magdalena și celelalte Marii mai 
zăboveau încă lângă locul de odihnă al Domnului lor, vărsând lacrimi 
de durere pentru soarta Aceluia pe care-L iubeau. „S-au întors... 
Apoi, în ziua Sabatului, s-au odihnit, după Lege” (Luca 23,56). 

Acel Sabat a fost de neuitat pentru ucenicii întristaţi, precum 
și pentru preoţi, conducători, pentru cărturari și popor. La apusul 
soarelui, în seara zilei de pregătire, trâmbiţele au sunat, semn că 
Sabatul începuse. Paștele a fost ţinut așa cum fusese ţinut timp 
de veacuri, în timp ce Acela către care el arăta fusese omorât de 
mâini nelegiuite și așezat în mormântul lui Iosif. În ziua Sabatului, 
curțile templului erau pline de închinători. Marele preot care 
fusese la Golgota era acolo, înveșmântat strălucitor în veșmintele 
sale preoțești. Preoţii cu turbanele lor albe, în plină activitate, își 
aduceau la îndeplinire îndatoririle. Dar, în timp ce sângele taurilor 
și al ţapilor era adus ca jertfă pentru păcat, unii dintre cei prezenţi 
nu erau liniștiți. Ei nu erau conștienți de faptul că simbolul se 
întâlnise cu Cel simbolizat și că o jertfă infinit mai prețioasă fusese 
adusă pentru păcatele omenirii. Ei nu-și dădeau seama că nu mai 
avea nicio valoare continuarea serviciului ritual. Însă niciodată 
până acum, slujba aceasta nu fusese urmărită cu stări sufletești 
mai pline de frământări. Atât trâmbiţele și instrumentele muzicale, 
cât și vocile cântăreților erau tot așa de clare și puternice ca de 
obicei. Dar un simțământ straniu stăpânea totul. Unul după altul 
întrebau despre un lucru neobișnuit ce avusese loc. Până atunci, 
Sfânta Sfintelor fusese păzită cu grijă, ca nu cumva să intre acolo 
vreun străin. Dar acum ea era deschisă privirii tuturor. Perdeaua 
cea grea, frumos ornamentată, făcută din in subțire și lucrată 
frumos cu aur, cu stacojiu și purpuriu, era sfâșiată de sus și până 
jos. Locul în care Iehova Se întâlnise cu marele preot, pentru a 
revărsa slava Sa, locul care fusese camera sacră de audienţă a lui 
Dumnezeu, era acum deschis pentru orice ochi — un loc care nu 
mai era recunoscut de Domnul. Cu presimţiri sumbre, preoții 
slujeau înaintea altarului. Dezvelirea tainei sacre a Locului 
preasfânt îi umplea de spaima nenorocirilor viitoare. 


Mai multe minţi erau preocupate de gândurile pe care scenele 
Golgotei le treziseră. De la crucificare și până la înviere, mulți 
ochi care nu mai aveau somn au cercetat stăruitor profeţiile, unii 
pentru a învăţa însemnătatea deplină a sărbătorii pe care o celebrau 
atunci, alții ca să găsească dovezi că lisus nu era ceea ce pretinsese 
a fi, iar alţii, cu inimi pline de tristeţe, căutau dovezi că El este 
într-adevăr Mesia. Cu toate că cercetarea lor urmărea scopuri 
diferite, toţi erau convinși de același adevăr — că, în evenimentele 
ce avuseseră loc în cursul ultimelor zile, se împlinise profeția și 
Cel crucificat era Răscumpărătorul lumii. Mulţi dintre aceia care, 
în acel timp, au luat parte la slujbă n-au mai participat niciodată 
la slujbele pascale. Chiar dintre preoţi, mulţi erau convinși despre 
adevăratul caracter al lui lisus. Ei n-au cercetat în zadar profetiile 
și, după învierea Lui, L-au recunoscut ca Fiu al lui Dumnezeu. 

Când L-a văzut pe lisus înălțat pe cruce, Nicodim și-a amintit 
de cuvintele Sale pe care le-a rostit în noaptea aceea pe Muntele 
Măslinilor: „și după cum a înălțat Moise șarpele în pustie, tot așa 
trebuie să fie înălțat și Fiul omului, pentru ca oricine crede în El să 
nu piară, ci să aibă viaţă veșnică” (loan 3,14.15). În acel Sabat, pe 
când Hristos zăcea în mormânt, Nicodim avea ocazia să cugete. O 
lumină clară ilumina acum mintea sa, iar cuvintele pe care Iisus i le 
adresase nu mai erau acum taine. Își dădea seama cât a pierdut, din 
cauză că nu se unise cu Mântuitorul în timpul vieţii Lui. Acum, își 
reamintea evenimentele de la Golgota. Rugăciunea Domnului lisus 
pentru ucigașii Săi și răspunsul Său la cererea tâlharului muribund 
au vorbit inimii sfetnicului învăţat. El L-a revăzut pe Mântuitorul 
în chinul agoniei Sale; a auzit din nou strigătul de pe urmă: „S-a 
sfârșit”, rostit asemenea cuvintelor unui biruitor. El a văzut din 
nou pământul care se zguduia, cerurile întunecate, perdeaua sfâșiată, 
stâncile prăbușite și credinţa sa a fost statornicită pentru totdeauna. 
Chiar întâmplările care nimiciseră speranţele ucenicilor i-au convins 
pe Iosif și pe Nicodim de divinitatea lui lisus. Temerile lor au fost 
înfrânte prin curajul unei credinţe puternice și neclintite. 

Niciodată nu atrăsese Hristos atenţia unui număr atât de mare 
de oameni, ca atunci când El S-a aflat în mormânt. După obiceiul 
lor, oamenii își aduseseră bolnavii și suferinzii în curțile templului, 
întrebând: „Cine ne poate spune unde este Iisus din Nazaret?” 

Mulți erau veniți de departe, ca să-L caute pe Acela care îi 
vindecase pe bolnavi și îi înviase pe cei morti. Din toată părțile se 
auzea strigătul: „Vrem pe Hristos, Vindecătorul!” Cu ocazia 
aceasta, aceia care prezentau indicii că sunt bolnavi de lepră erau 
cercetaţi de către preoţi. Mulţi erau siliți să audă cum soţii lor, 
soțiile sau copiii lor erau declaraţi leproși și nevoiţi să părăsească 
adăpostul căminului lor, avertizând pe oricine cu jalnicul strigăt: 
„Necurat, necurat!” Mâinile prietenoase ale lui Iisus din Nazaret, 
care n-au refuzat niciodată să atingă cu vindecare lepra cea 
dezgustătoare, erau acum încrucișate pe piept. Buzele acelea care 
răspunseseră cererilor lor prin cuvinte pline de mângâiere: „Da, 
vreau, fii curățit” (Matei 8,3) erau acum tăcute. Mulţi apelau la 
preoții cei mai de frunte și la conducători pentru ajutor și 
înțelegere, dar în zadar. După cât se vedea, erau hotărâți să-L 
aibă din nou pe Hristos printre ei. Cu stăruințţă neobosită, întrebau 
de El. Nu puteau fi făcuţi să plece. Dar au fost alungați din curțile 
templului și soldaţi au fost postați la porţi, ca să nu lase să intre 
mulţimea care venea cu bolnavii și muribunzii ei. 

Suferinzii, care veniseră să fie vindecaţi de Mântuitorul, se 
simțeau zdrobiți în dezamăgirea lor. Străzile erau pline de jale. 
Bolnavii mureau din lipsa atingerii vindecătoare a lui lisus. Medicii 
erau consultați în zadar — nimeni nu avea puterea Aceluia care 
zăcea acum în mormântul lui Iosif. Strigătele de jale ale celor 
suferinzi aduceau în mintea a mii de oameni convingerea că o 
mare lumină pierise din lume. Fără Hristos, pământul era negru 
și întunecos. Mulţi dintre aceia a căror voce făcuse să crească 
strigătul: „Răstignește-L! Răstignește-L!” își dădeau seama acum 
de nenorocirea ce căzuse asupra lor și ar fi strigat cu aceeași 
râvnă: „Daţi-ni-L pe Hristos!”, dacă El ar mai fi fost viu. 

Când poporul a aflat că Iisus fusese dat morţii de către preoți, 
s-au făcut cercetări în legătură cu moartea Sa. Amănuntele 
judecării Sale au fost ascunse cât mai mult cu putință; dar, în 
timpul când El Se afla în mormânt, numele Său era pe buzele a 
mii de oameni și vestea despre batjocura de judecată la care fusese 
supus, precum și despre atitudinea inumană a preoților și a 
conducătorilor s-a răspândit pretutindeni. Acestor preoți și condu- 
cători li s-a cerut din partea unor oameni inteligenți să explice 


profetiile Vechiului Testament cu privire la Mesia și, în timp ce 
încercau să răspundă, ticluind o minciună, păreau că și-au ieșit din 
minţi. Ei nu puteau explica profeţiile care arătau spre suferințele 
și moartea lui Hristos și mulţi dintre cei care întrebau erau 
convinși că Scripturile s-au împlinit. 

Răzbunarea, despre care preoții gândiseră că avea să fie atât 
de dulce, ajunsese deja să fie amară pentru ei. Erau conștienți de 
faptul că întâmpină mustrarea aspră a poporului; știau că tocmai 
aceia pe care ei i-au ațâţat împotriva lui lisus erau acum îngroziți 
de fapta lor rușinoasă. Acești preoţi încercaseră să-i facă pe 
oameni să creadă că lisus era un înșelător, dar fusese în zadar. 
Unii dintre ei stătuseră lângă mormântul lui Lazăr și îl văzuseră 
pe mort readus la viață. Ei au tremurat de teama ca nu cumva 
Hristos să învie dintre morți și să Se arate iarăși înaintea lor. Ei În 
auziseră declarând că are putere să-Și dea viaţa și are putere s-o 
ia din nou. Și-au adus aminte că EI zisese: „Stricaţi templul acesta 
și în trei zile îl voi ridica” (loan 2,19). Iuda le spusese cuvintele 
pe care Iisus li le adresase ucenicilor în timpul ultimei călătorii 
spre Ierusalim: „lată că ne suim la Ierusalim și Fiul omului va fi 
dat în mâinile preoţilor celor mai de seamă și cărturarilor. Ei ÎI 
vor osândi la moarte și-L vor da în mâinile neamurilor ca să-L 
batjocorească, să-L bată și să-L răstignească; dar a treia zi va 
învia” (Matei 20,18-19). La auzirea acestor cuvinte, ei râseseră 
și făcuseră glume, dar și-au amintit că toate profeţiile cu privire 
la Hristos se împliniseră până acum. El spusese că avea să învie a 
treia zi și cine putea spune că și acest lucru nu avea să se 
împlinească? Ei doreau să înlăture aceste gânduri, dar nu puteau. 
Asemenea tatălui lor, Diavolul, ei credeau și se cutremurau. 

Acum, când nebunia exaltării trecuse, imaginea lui Hristos le 
pătrundea tot mai puternic în minte. Ei Îl vedeau așa cum stătuse 
senin și fără să Se plângă în faţa vrăjmașilor Săi, suferind batjocurile 
și maltratările lor fără să murmure. Toate evenimentele judecării 
și crucificării Lui le veneau în minte cu o putere de convingere 
copleșitoare că El era Fiul lui Dumnezeu. Aveau simțământul că, 
în fiecare clipă, El ar putea să stea înaintea lor, Acuzatul să devină 
acuzator, Condamnatul să condamne, Cel ucis să ceară dreptate 
prin condamnarea la moarte a ucigașilor Săi. 

Puțin au putut ei să se odihnească în ziua Sabatului. Cu toate 
că n-ar fi trecut pragul unuia care nu era iudeu, de teamă să nu se 
întineze, totuși au ţinut o consfătuire cu privire la trupul lui 
Hristos. Trebuia ca moartea și mormântul să-L păstreze pe Cel 
pe care ei L-au răstignit. „A doua zi, care vine după ziua pregătirii, 
preoții cei mai de seamă și fariseii s-au dus împreună la Pilat și i-au 
zis: "Doamne, ne-am adus aminte că înșelătorul acela, pe când 
era încă în viață, a zis: «După trei zile voi învia!» Dă poruncă dar 
ca mormântul să fie bine păzit până a treia zi, ca nu cumva să vină 
ucenicii Lui noaptea, să-l fure trupul și să spună norodului: «A 
înviat din morţi!» Atunci înșelăciunea aceasta din urmă ar fi mai 
rea decât cea dintâi”. Pilat le-a zis: "Aveţi o strajă; duceţi-vă de 
păziţi cum puteţi” (Matei 27,62-65). 

Preoţii au dat porunci pentru asigurarea mormântului. O piatră 
mare fusese pusă la intrarea lui. De-a curmezișul acestei pietre, 
au pus frânghii, legând bine capetele de stânca cea solidă și 
sigilându-le cu sigiliul roman. Piatra nu putea fi mișcată fără ca 
sigiliul să fie rupt. O gardă de o sută de soldaţi a fost pusă în jurul 
mormântului, pentru a împiedica pe oricine ar încerca să se atingă 
de el. Preoţii au făcut tot ce au putut ca să păstreze trupul lui 
Hristos acolo unde fusese pus. El a fost sigilat cu atâta siguranță 
în mormântul Său, ca și când trebuia să rămână acolo pentru 
totdeauna. 

Așa au plănuit și s-au sfătuit oamenii cei slabi. Prea puţin își 
dădeau seama acești ucigași de zădărnicia eforturilor lor. Dar, 
prin acțiunile lor, Dumnezeu a fost glorificat. Chiar strădaniile 
lor de a împiedica învierea lui Hristos sunt cele mai convingătoare 
argumente pentru dovedirea ei. Cu cât era mai mare numărul de 
ostași din jurul mormântului, cu atât era mai puternică dovada că 
El a înviat. Cu sute de ani mai înainte de moartea lui Hristos, 
Duhul Sfânt spusese prin psalmist: „Pentru ce se întărâtă 
neamurile și pentru ce cugetă popoarele lucruri deșarte? Împărații 
pământului se răscoală și domnitorii se sfătuiesc împreună 
împotriva Domnului și împotriva Unsului Său... Cel ce şade în 
ceruri râde, Domnul Îşi bate joc de ei” (Psalmi 2,1-4). Gărzile 
romane și armele romane nu aveau putere să-L rețină pe Domnul 
vieții în mormânt. Ceasul eliberării Sale era aproape. 


CAPITOLUL 81 


„A ÎNVIAT DOMNUL” 


Hristos a înviat din morti ca cel dintâi rod al celor 
adormiti. Pe El ÎI reprezinta snopul de legănat, iar 
învierea Lui a avut loc tocmai în ziua în care snopul 
de legănat trebuia să fie adus înaintea Domnului... 
Numai după ce se aducea acest dar se putea secera 
grâul, ca apoi să poată fi adunat în snopi. Snopul 
înfățișat Domnului preînchipuia secerișul. Tot astfel 
și Hristos, ca întâiul rod, înfățișa marele seceriş spiri- 
tual ce trebuia să se adune pentru Împărăţia lui Dumnezeu. 
Învierea Lui este o reprezentare, dar și garantia învierii 
tuturor celor neprihăniti, care au adormit. 


NOAPTEA ZILEI DINTÂI a săptămânii trecuse încetul cu 
încetul. Ora cea mai întunecată, chiar înainte de revărsatul zorilor, 
venise. Hristos încă era captiv în strâmtul Său mormânt. Piatra 
cea mare era la locul ei, sigiliul roman era încă nerupt, străjerii 
romani făceau mereu de pază. Mai erau și paznicii nevăzuţi. În 
jurul acelui loc erau adunate oști de îngeri răi. Dacă ar fi fost cu 
putinţă, domnul întunericului, cu oștirea lui decăzută, ar fi ţinut 
pentru totdeauna sigilat mormântul în care Se afla Fiul lui 
Dumnezeu. Dar o oaste cerească înconjura mormântul. Îngeri 
care excelau în putere păzeau mormântul și așteptau să-L salute 
pe Domnul vieții. 

„Și iată că s-a făcut un mare cutremur de pământ; căci un înger 
al Domnului s-a pogorât din cer.” Îmbrăcat cu armura lui Dumne- 
zeu, îngerul acesta a părăsit curţile cerești. Razele strălucitoare ale 
slavei lui Dumnezeu mergeau înaintea lui și-i luminau cărarea: 


Capitolul acesta se bazează pe cele relatate în Matei 28,2-4.11-15. 

„Înfăţişarea lui era ca fulgerul și îmbrăcămintea lui, albă ca zăpada. 
Străjerii au tremurat de frica lui și au rămas ca niște morți.” 

Acum dar, preoţi și conducători, unde este puterea străjii 
voastre? Ostași încercaţi, care nu s-au temut niciodată de puterea 
omenească, sunt acum ca niște prinși de război luaţi fără să se fi 
folosit spada sau sulița. Faţa pe care o privesc ei acum nu este 
fața unui luptător pieritor, ci este faţa celui mai tare înger din 
oștirea Domnului. Solul acesta este cel care ocupă poziţia din 
care a căzut Satana. Este acela care, pe dealurile Betleemului, a 
vestit nașterea lui Hristos. Pământul tremură la apropierea lui, 
oștile întunericului pier și, atunci când rostogolește piatra, se pare 
că cerurile coboară pe pământ. Ostaşii îl văd cum îndepărtează 
piatra ca și cum ar fi o pietricică și-l aud cum strigă: „Fiul lui 
Dumnezeu, vino afară; Tatăl Tău Te cheamă”. Acum, ei ÎI văd pe 
lisus cum iese din mormânt și-L aud cum rostește asupra mormântului 
deschis: „Eu sunt învierea și viaţa”. În timp ce vine afară în măreție 
și slavă, oastea îngerilor se pleacă până la pământ în adorare 
înaintea Răscumpărătorului și-L salută cu cântări de laudă. 

Un cutremur de pământ a marcat momentul în care Hristos 
și-a depus viaţa și un alt cutremur a semnalat clipa când și-a reluat-o 
în triumf. Acela care biruise moartea și mormântul a ieșit din 
mormânt având însemnele unui biruitor, în mijlocul zguduirii 
pământului, al fulgerelor care alergau în toate părțile urmate de 
bubuitul tunetelor. Când va reveni pe pământ, El va zgudui „nu 
numai pământul, ci și cerul”. „Pământul se clatină ca un om beat, 
tremură ca o colibă.” „Cerurile sunt făcute sul ca o carte”, 
„trupurile cerești se vor topi de mare căldură și pământul, cu tot 
ce este pe el, va arde.” „Dar Domnul este scăparea poporului Său 
și ocrotirea copiilor lui Israel” (Evrei 12,26; Isaia 24,20; 34,4; 
2 Petru 3,10; Ioel 3,16). 

La moartea lui lisus, ostașii văzuseră pământul înfășurat în 
întuneric la miezul zilei; dar, la înviere, ei au văzut strălucirea 
îngerilor luminând în noapte și i-au auzit pe locuitorii cerului cum 
cântă cu mare bucurie și în triumf: „Tu ai biruit pe Satana și 
puterile întunericului; Tu ai făcut ca moartea să fie înghițită de 
biruinţă”. 


Hristos a ieșit din mormânt proslăvit și garda romană a putut 
să-L privească. Privirea soldaților a rămas ațintită la faţa Aceluia 
pe care ei, cu puţin înainte, ÎI luaseră î în râs și batjocură. În această 
Fiinţă proslăvită ei Îl vedeau pe Captivul pe care-L văzuseră în 
odaia de judecată, pe Acela pentru care ei împletiseră o coroană 
de spini. El era Acela care, fără să Se împotrivească, a stat în faţa 
lui Pilat și a lui Irod și a lăsat ca trupul Lui să fie sfâșiat de loviturile 
biciului. El era Acela care fusese pironit pe cruce, la care preoții 
și conducătorii, plini de mulţumire de sine, dăduseră din cap, 
zicând: „Pe alţii i-a mântuit, iar pe Sine nu Se poate mântui!” 
(Matei 27,42). Acesta era Cel care fusese pus în mormântul cel 
nou al lui Iosif. Decretul cerului ÎI eliberase pe Captiv. Dacă munti 
ar fi fost îngrămădiţi peste munţi deasupra mormântului Său, tot 
nu L-ar fi putut împiedica să iasă. 

La vederea îngerilor și a Mântuitorului în slavă, păzitorii 
romani au leșinat și arătau ca niște morţi. Când strălucirea 
cerească s-a ascuns de ochii lor, ei s-au ridicat și, cât de repede 
puteau să-i ducă picioarele lor tremurânde, și-au făcut drum către 
poarta grădinii. Clătinându-se ca niște oameni beţi, s-au grăbit 
spre cetate, spunându-le celor pe care-i întâlneau noutăţile minu- 
nate. S-au dus la Pilat, dar cele spuse de ei au fost raportate auto- 
rităţilor iudaice și mai-marii preoţilor și conducătorii au trimis 
după ei ca să fie aduși mai întâi înaintea lor. Ostașii aceștia aveau 
o înfățișare ciudată. Tremurând de spaimă, cu faţa palidă, au 
mărturisit că Hristos a înviat. Ostașii au spus totul așa cum 
văzuseră; nici nu au avut timp să gândească sau să spună altceva 
decât adevărul. De-abia vorbind, ei au spus: „Cel care a fost 
răstignit a fost Fiul lui Dumnezeu; am auzit cum un înger Îl numea 
Maiestatea Cerului, Împăratul Măririi.” 

Feţele preoților erau ca ale unor morți. Caiafa încerca să spună 
ceva. Buzele i se mișcau, dar nu ieșea niciun sunet. Soldaţii erau 
gata să părăsească sala de consiliu, când un glas îi opri. În cele 
din urmă, Caiafa și-a regăsit glasul. „Staţi, staţi”, spuse el, „să nu 
spuneţi nimănui ce aţi văzut.” 

În gura soldaţilor a fost pus un raport mincinos. „Spuneţi așa, 
au zis preoţii: "Ucenicii Lui au venit noaptea, pe când dormeam 
noi, și L-au furat”. Aici, preoţii s-au încurcat rău. Cum puteau 

spune ostașii că ucenicii au venit și au furat trupul în timp ce ei 
dormeau? Dacă dormeau, cum au putut să știe? Iar dacă ucenicii 
ar fi fost vinovaţi de furtul trupului lui Hristos, n-ar fi fost preoţii 
cei dintâi care să-i învinuiască? lar dacă santinelele ar fi dormit la 
mormânt, nu s-ar fi dus preoții la Pilat să le pârască? 

Ostașii erau îngroziţi la gândul de a se acuza singuri că au 
dormit în post. Vinovăţia aceasta se pedepsea cu moartea. Era 
bine ca ei să ducă mărturia aceea mincinoasă, înșelând poporul și 
punându-și viaţa în primejdie? Nu stătuseră ei de pază toată 
noaptea aceea obositoare, fără să doarmă? Cum ar fi putut să 
stea la judecată, dacă acum minţeau, chiar dacă făcuseră aceasta 
de dragul banilor? 

Pentru a face să nu se mai răspândească lucrurile de care se 
temeau, preoţii le-au făgăduit străjerilor că vor avea grijă să nu 
fie pedepsiţi, zicând că nici Pilat n-ar fi dorit să se vestească 
lucrurile în felul acesta, cum nici ei nu doreau. Ostașii romani și-au 
vândut cinstea pentru bani. Au venit în faţa preoților încărcaţi cu 
povara celui mai surprinzător adevăr și au plecat de la ei încărcaţi 
cu bani și cu un raport mincinos, născocit de preoţi. 

Între timp, vestea despre învierea lui Hristos fusese dusă la 
Pilat. Cu toate că era răspunzător pentru faptul că Îl dăduse pe 
Hristos la moarte, Pilat era destul de nepăsător. Deși ÎI osândise 
pe Domnul fără să vrea și cu un sentiment de milă, până acum nu 
simţise nicio mustrare. Îngrozit, acum el s-a închis în casă, hotărât 
să nu vadă pe nimeni. Dar preoții au reușit să ajungă în fața lui, 
i-au povestit lucrurile așa cum le născociseră ei și au Stăruit să nu 
țină seama de neglijenta î în serviciu a soldaţilor. Înainte de a 
consimţi la aceasta, el i-a luat deoparte pe străjeri și i-a cercetat. 
Temându-se pentru viaţa lor, aceștia n-au îndrăznit să ascundă 
ceva și i-au povestit lui Pilat tot ce se întâmplase. El nu a mai 
continuat cercetările, dar de atunci nu a mai avut liniște. 

Când Iisus a fost pus în mormânt, Satana a triumfat. El îndrăznea 
să creadă că Mântuitorul nu-Și va mai relua viaţa. Pretindea trupul 
lui Hristos ca prizonier. S-a înfuriat grozav pentru că îngerii lui au 
fugit la apropierea trimisului ceresc. Când L-a văzut pe Hristos 
ridicându-Se plin de biruinţă, și-a dat seama că împărăţia sa va 
avea sfârșit și că el va trebui să moară în cele din urmă. 


Prin faptul că Îl dăduseră pe Hristos la moarte, preoții se 
făcuseră unelte ale lui Satana. Acum erau cu totul în puterile lui. 
Se prinseseră într-o cursă din care nu vedeau altă scăpare decât 
să lupte mai departe împotriva lui Hristos. Când au auzit vestea 
despre învierea lui Hristos, s-au temut de furia poporului. Și-au 
dat seama că însăși viaţa lor era în primejdie. Singura lor nădejde 
era aceea de a face să se creadă că Iisus era un înșelător, tăgăduind 
învierea Lui. I-au mituit pe soldaţi și au câștigat tăcerea lui Pilat. 
Ei au răspândit știrile lor mincinoase pretutindeni. Dar au fost și 
martori pe care nu-i puteau face să tacă. Mulţi auziseră cele spuse 
de soldaţi cu privire la învierea lui Hristos. Și unii dintre morții 
care au înviat odată cu Hristos s-au arătat la mulți și au declarat 
că El a înviat. Preoților li s-au adus rapoarte despre oameni care îi 
văzuseră pe cei înviați şi auziseră mărturisirea lor. Preoţilor și 
conducătorilor le era continuu teamă ca nu cumva, mergând pe 
stradă sau fiind în locurile tainice din casele lor, să-L întâlnească 
pe Hristos. Simţeau că pentru ei nu exista un loc sigur. Zăvoarele 
și drugii erau apărători slabe împotriva Fiului lui Dumnezeu. Zi și 
noapte le stătea în față scena aceea îngrozitoare din odaia de 
judecată, când ei strigaseră: „Sângele Lui să fie asupra noastră și 
asupra copiilor noștri” (Matei 27,25). Niciodată nu avea să mai 
fie ștearsă din mintea lor amintirea acelei scene. Niciodată nu 
aveau să mai poată să doarmă liniștiți. 

Când glasul îngerului puternic s-a auzit la mormântul lui Hristos 
zicând: „Tatăl Tău Te cheamă”, Mântuitorul a ieșit din mormânt 
prin viața care era în Sine Însuși. Acum s-a adeverit ceea ce El 
spusese mai înainte: „Îmi dau viaţa, ca iarăși s-o iau... Am putere 
s-o dau și am putere s-o iau iarăși”. Acum s-a împlinit profeția pe 
care El o rostise în faţa preoților și conducătorilor: „Stricaţi 
templul acesta și, în trei zile, îl voi ridica” (loan 10,17-18; 2,19). 

Deasupra mormântului deschis al lui Iosif, Hristos proclamase 
biruitor: „Eu sunt învierea și viaţa”. Cuvinte de felul acesta numai 
Dumnezeirea putea rosti. Toate făpturile create trăiesc numai prin 
voinţa și puterea lui Dumnezeu. Ele sunt dependente de viaţa lui 
Dumnezeu. De la serafimul cel mai de sus și până la cea mai 
neînsemnată ființă însufleţită, toate își primesc viaţa de la Izvorul 
vieţii. Numai Acela care este una cu Dumnezeu putea să spună: 

„Am puterea să-Mi dau viața, și am putere să o iau din nou”. În 
dumnezeirea Sa, Hristos avea puterea de a rupe legăturile morții. 

Hristos a înviat din morti ca cel dintâi rod al celor adormiti. Pe 
Fl ÎI reprezenta snopul de legănat, iar învierea Lui a avut loc tocmai 
în ziua în care snopul de legănat trebuia să fie adus înaintea 
Domnului. Timp de mai mult de o mie de ani s-a făcut această 
ceremonie simbolică. Se adunau din câmpurile gata de secerat 
primele spice de grâu copt, iar, când oamenii mergeau la Ierusalim 
pentru Paşte, snopul din cele dintâi roade era legănat înaintea 
Domnului ca un dar de mulțumire. Numai după ce se aducea acest 
dar se putea secera grâul, ca apoi să poată fi adunat în snopi. 
Snopul înfățișat Domnului preînchipuia secerișul. Tot astfel și 
Hristos, ca întâiul rod, înfățișa marele seceriș spiritual ce trebuia 
să se adune pentru Împărăția lui Dumnezeu. Învierea Lui este o 
reprezentare, dar și garanţia învierii tuturor celor neprihăniţi, care 
au adormit. „Căci, dacă credem că lisus a murit și a înviat, credem 
și că Dumnezeu va aduce înapoi, împreună cu lisus, pe cei ce au 
adormit în EI” (1 Tesaloniceni 4,14). 

Atunci când a înviat, Hristos a eliberat din mormânt o mulțime 
de captivi. Cutremurul de la moartea Lui deschisese mormintele 
și, când El a înviat, ei au venit afară cu El. Aceștia fuseseră 
conlucrători cu Dumnezeu și, cu preţul vieţii lor, mărturisiseră 
despre adevăr. De astă dată, urmau să fie martori pentru Acela 
care îi înviase din morți. 

În timpul lucrării Sale, Iisus readusese morţii la viaţă. Înviase 
pe fiul văduvei din Nain, pe fiica unui bărbat de frunte și pe Lazăr. 
Dar aceștia nu erau îmbrăcaţi în nemurire. După înviere, erau 
încă supuși morţii. Dar aceia care au ieșit din mormânt la învierea 
lui Hristos erau înviaţi pentru viaţă veşnică. Ei s-au înălțat cu El, 
ca trofee ale biruinţei Sale asupra morții și mormântului. „Aceștia”, 
a spus Hristos, „nu mai sunt robii lui Satana, i-am răscumpărat. 
I-am adus din mormânt ca cel dintâi rod al puterii Mele, pentru a 
fi cu Mine acolo unde sunt și Eu, să nu mai vadă niciodată moartea 
și să nu mai guste suferința.” 

Aceștia au mers în cetate și s-au arătat multora, spunând: 
„Hristos a înviat din morti și noi am înviat cu EI”. În felul acesta, 
a fost imortalizat adevărul sfânt al învierii. Sfinţii înviaţi au 


mărturisit că sunt adevărate cuvintele: „Morţii 'Tăi vor învia! 
Împreună cu trupul Meu mort se vor scula!” (trad. engl.). Învierea 
lor a fost o ilustrare a împlinirii profeției: „Treziţi-vă și săriți de 
bucurie, cei ce locuiţi în țărână! Căci roua ta este o rouă dătătoare 
de viaţă și pământul va scoate iarăși afară pe cei morţi” (Isaia 
26,19). 

Pentru cel credincios, Hristos este învierea şi viaţa. În 
Mântuitorul nostru s-a recâștigat viaţa care se pierduse prin păcat, 
deoarece EI are viaţă în Sine pentru a-l învia pe acela pe care El 
voiește. El este învestit cu dreptul de a da nemurire. Viaţa pe 
care a depus-o în firea omenească o ia din nou și o dă omenirii. 
„Eu am venit”, zicea EI, „ca... să aibă viaţă și s-o aibă din belşug.” 
„Oricui va bea din apa pe care i-o voi da Eu, în veac nu-i va mai fi 
sete, ba încă apa, pe care i-o voi da Eu, se va preface în el într-un 
izvor de apă, care va ţâșni în viaţa veșnică.” „Cine mănâncă trupul 
Meu și bea sângele Meu are viaţa veșnică; și Eu îl voi învia în ziua 
de apoi.” (loan 10,10; 4,14; 6,54). 

Pentru credincioși, moartea este ceva de mică însemnătate. 
Hristos vorbește despre ea ca și cum ar fi o clipă. „Dacă păzeşte 
cineva cuvântul Meu, în veac nu va gusta moartea.” Pentru creștini, 
moartea nu este decât un somn, o clipă de tăcere și de întuneric. 
Viaţa este ascunsă cu Hristos în Dumnezeu și, când Se va arăta 
Hristos, viaţa voastră, atunci vă veţi arăta și voi împreună cu El 
în slavă.” (loan 8,51.52; Coloseni 3,4). 

Glasul care a strigat de pe cruce: „S-a isprăvit!” a fost auzit de 
cei morţi. El a străbătut zidurile mormântului și i-a îndemnat pe 
cei adormiţi să se ridice. Tot așa se va întâmpla și atunci când 
glasul lui Hristos se va auzi din cer. Glasul acela va pătrunde în 
morminte și le va deschide încuietorile, iar cei morţi în Hristos 
vor învia. La învierea lui Hristos, s-au deschis câteva morminte, 
dar la a doua Lui venire, toți morţii cei scumpi vor auzi glasul Lui 
și se vor trezi la viaţă, o viaţă plină de slavă nepieritoare. Aceeași 
putere, care L-a înviat pe Hristos din mormânt, va învia și biserica 
Lui și o va proslăvi împreună cu EI, punând-o mai presus de toate 
domniile, de toate puterile, de orice nume care se numește, nu 
numai în lumea aceasta, dar și în lumea viitoare. 

CAPITOLUL 82 


„DE CE PLÂNGI?” 


„Femeie”, i-a zis Isus, „de ce plângi? Pe cine cauti?” 
Ea a crezut că este grădinarul şi I-a zis: „Domnule, 
dacă L-ai luat, spune-mi unde L-ai pus şi mă voi 
duce să-L iau”. Isus i-a zis: „Marie!” Ea s-a întors şi 
I-a zis în evreieşte: „Rabuni!” adică „Învăţătorule! í 


FEMEILE CARE STĂTUSERĂ lângă crucea lui Hristos au urmărit 
şi au aşteptat să treacă ceasurile Sabatului. În ziua întâi a 
săptămânii, foarte devreme, au plecat către mormânt, ducând cu 
ele mirurile de preț pentru a unge trupul Mântuitorului. Ele nu se 
gândeau la învierea Lui dintre cei morti. Soarele nădejdii lor 
apusese și asupra inimii lor se așternuse noaptea. În timp ce 
mergeau, își aminteau faptele de milostenie ale lui Hristos și 
cuvintele Lui de îmbărbătare. Dar nu-și aminteau de cuvintele 
Lui: „Vă voi vedea iarăşi” (loan 16,22). 

Neștiind ce se petrecea chiar atunci, se apropiau de grădină, 
zicându-și pe când mergeau: „Cine ne va prăvăli piatra de la ușa 
mormântului?” știau că nu puteau să dea piatra la o parte, dar au 
mers mai departe. Şi iată, deodată, cerurile s-au luminat de o 
strălucire care nu venea de la soarele ce răsărea. Pământul s-a 
cutremurat. Ele au văzut că piatra cea mare era rostogolită. 
Mormântul era gol. 

Femeile nu veniseră la mormânt toate din aceeași parte. Maria 
Magdalena a fost cea dintâi care a ajuns în locul acela și, văzând 
că mormântul este gol, a fugit să le spună ucenicilor. Între timp, 
au venit și celelalte femei. Deasupra mormântului strălucea o 

lumină, dar trupul lui Iisus nu era acolo. Pe când zăboveau prin 
jurul mormântului, deodată au văzut că nu erau singure. Un tinerel 
îmbrăcat în veșminte strălucitoare stătea lângă mormânt. Era 
îngerul care îndepărtase piatra. Luase înfățișare de om ca să nu le 
sperie pe aceste prietene ale lui lisus. Dar asupra lui încă mai 
strălucea lumina slavei dumnezeiești și femeile s-au înspăimântat. 
S-au întors să fugă, dar cuvintele îngerului le-au oprit pașii. „Nu 
vă temeti”, le-a zis el, „căci știu că voi căutaţi pe lisus, care a fost 
răstignit. Nu este aici, a înviat după cum a zis. Veniţi de vedeţi 
locul unde a fost pus Domnul și duceţi-vă repede de spuneți 
ucenicilor Lui că a înviat dintre morţi.” Au privit din nou în 
mormânt și au auzit din nou vestea aceasta minunată. Un alt înger 
în chip de om era acolo și le-a zis: „Pentru ce căutaţi între cei 
morţi pe Cel ce este viu? Nu este aici, ci a înviat. Aduceţi-vă 
aminte ce v-a spus pe când era încă în Galileea, când zicea că Fiul 
omului trebuie să fie dat în mâinile păcătoșilor, să fie răstignit și 
a treia zi să învie!” 

A înviat! A înviat! Femeile rosteau mereu aceste cuvinte. Acum 
nu mai era nevoie de miruri de uns. Mântuitorul este viu, nu este 
mort! Ele își amintesc acum de cuvintele Lui când, vorbind despre 
moartea Sa, zicea că va învia. Ce zi era aceasta pentru omenire! 
Repede, femeile au plecat de la mormânt „cu frică și cu mare 
bucurie, și au alergat să dea de veste ucenicilor Lui”. 

Maria nu auzise vestea cea bună. Fa s-a dus la Petru și loan cu 
solia tristă: „Au luat pe Domnul din mormânt și nu știu unde 
L-au pus”. Ucenicii s-au dus repede la mormânt și au descoperit 
că lucrurile erau așa cum le spusese Maria. Au văzut pânza și 
ștergarul, dar pe Domnul nu L-au găsit. Dar tocmai acestea 
dovedeau că El înviase. Pânzele de înmormântare nu erau aruncate 
cu nepăsare, ci erau împăturite cu grijă, fiecare separat. loan „a 
văzut și a crezut”. El încă nu înţelesese Scriptura care zicea că 
Hristos trebuia să învie dintre cei morţi; dar acum și-a adus aminte 
de cuvintele Mântuitorului care prevestise învierea Sa. 

Însuşi Hristos a fost Acela care așezase veșmintele de îngropă- 
ciune cu atâta grijă la locul lor. Când îngerul cel puternic a coborât 
la mormânt, el s-a unit cu altul care, împreună cu tovarășii lui, 

păziseră trupul Domnului. Când îngerul din cer rostogolise piatra, 
celălalt a intrat și a desfăcut legăturile de pe trupul lui Iisus. Dar 
însuşi mâna lui Iisus fusese aceea care le-a împăturit, pe fiecare 
în parte, și le-a pus la locul lor. Înaintea Aceluia care călăuzeşte 
atât steaua, cât și atomul, nu e nimic fără însemnătate. Ordinea și 
desăvârșirea se văd în toate lucrările Lui. 

Maria îi urmase pe loan și pe Petru la mormânt; când ei s-au 
întors la Ierusalim, ea a rămas acolo. Pe când privea la mormântul 
gol, inima ei a fost umplută de durere. Privind înăuntru, i-a văzut 
pe cei doi îngeri, unul la căpătâiul și altul la picioarele locului 
unde fusese așezat lisus. „Femeie, pentru ce plângi?” au între- 
bat-o ei. „Pentru că au luat pe Domnul”, răspunse ea, „și nu știu 
unde L-au pus.” 

Apoi ea a plecat de la îngeri, gândind că trebuie să găsească pe 
cineva care să-i poată spune ce s-a făcut cu trupul lui lisus. O altă 
voce i se adresă: „Femeie, pentru ce plângi? Pe cine cauţi?” Printre 
lacrimi, Maria a văzut chipul unui om și, crezând că este 
grădinarul, a zis: „Domnule, dacă L-ai luat, spune-mi unde L-ai 
pus și mă voi duce să-L iau”. Dacă mormântul acestui om bogat 
ar fi fost considerat o onoare prea mare pentru lisus, ea însăși ar 
fi găsit un loc pentru El. Era un mormânt pe care însuși glasul 
Lui îl eliberase, mormântul unde fusese așezat Lazăr. Nu s-ar fi 
găsit acolo un loc de înmormântare pentru Domnul ei? Se gândea 
că pentru ea ar fi fost o mare mângâiere, în întristarea ei, să poarte 
de grijă scumpului trup răstignit. 

Dar iată că, pe tonul cunoscut de ea foarte bine, lisus îi zice: 
„Marie!” De astă dată, ea a știut că nu un străin i se adresa și, 
întorcându-se, L-a văzut în faţa ei pe Hristos cel viu. În bucuria 
ei, a uitat că El fusese răstignit. Sărind către El ca și cum ar fi 
vrut să-l îmbrăţișeze picioarele, ea zise: „Rabuni!” Dar Hristos 
Îşi înălță mâna, zicând: „Nu Mă ţine, căci încă nu M-am suit la 
Tatăl Meu. Ci du-te la fraţii Mei, și spune-le că Mă sui la Tatăl 
Meu și Tatăl vostru, la Dumnezeul Meu și Dumnezeul vostru”. 
Și Maria s-a dus la ucenici cu vestea aceea îmbucurătoare. 

lisus a refuzat să primească închinarea alor Săi înainte de a se 
fi asigurat că jertfa Lui era primită de Tatăl. S-a suit la curțile 


cerești și chiar de la Dumnezeu a auzit asigurarea că ispășirea 
Lui pentru păcatele oamenilor fusese îndestulătoare și că, prin 
sângele Lui, toţi pot câștiga viaţa veșnică. Tatăl a întărit 
legământul făcut cu Hristos, că El îi va primi pe oamenii care se 
pocăiesc şi sunt ascultători şi că-i va iubi așa cum ÎL iubește pe 
Fiul Său. Hristos urma să-Şi desăvârșească lucrarea și să-Și 
împlinească legământul de a-i „face pe oameni mai preţioși decât 
aurul curat şi mai scumpi decât aurul din Ofir” (Isaia 13,12). 
Toată puterea în cer și pe pământ a fost dată Domnului vieţii și 
EI S-a întors la urmașii Săi, în lumea păcătoasă, ca să le poată da 
din puterea și slava Lui. 

Pe când Mântuitorul era înaintea lui Dumnezeu, primind daruri 
pentru biserica Sa, ucenicii se gândeau la mormântul gol, se 
tânguiau și plângeau. Ziua care pentru tot cerul era o zi de bucurie, 
pentru ucenici, era o zi de nesiguranţă, tulburare și neliniște. 
Neîncrederea lor în mărturia femeilor dovedea cât de mult le 
scăzuse credinţa. Vestea despre învierea lui Hristos se deosebea 
așa de mult de ceea ce își închipuiseră, încât nu puteau să creadă. 
Era prea frumos ca să fie adevărat, gândeau ei. Auziseră atât de 
mult despre așa-zisele teorii științifice ale saducheilor și despre 
învăţăturile lor, încât ceea ce aflaseră despre înviere lăsase o 
impresie prea slabă asupra minţii lor. Cu greu își puteau imagina 
ce ar însemna învierea dintre cei morţi. Nu erau în stare să admită 
lucrul acesta minunat. 

„Duceţi-vă”, le spuseseră femeilor îngerii, „de spuneţi 
ucenicilor Lui și lui Petru că merge înaintea voastră în Galileea; 
acolo ÎL veţi vedea, cum v-a spus.” Îngerii aceştia fuseseră cu Iisus 
ca îngeri păzitori în toată viața Lui pe pământ. Ei fuseseră martori 
la judecarea și răstignirea Lui. Auziseră cuvintele Sale adresate 
ucenicilor. Lucrul acesta s-a dovedit prin ceea ce le-au spus 
ucenicilor, iar aceștia ar fi trebuit să fie convinși că așa stau 
lucrurile. Asemenea cuvinte nu puteau veni decât de la trimișii 
Domnului lor înviat. 

„Spuneţi ucenicilor și lui Petru”, spuseseră îngerii. De la 
moartea lui Hristos, Petru fusese copleșit de remușcări. Felul 
Trușinos în care ÎI trădase pe Domnul său și privirea plină de iubire 

și de durere a Mântuitorului nu i se puteau șterge din minte. Dintre 
toți ucenicii, el suferise cel mai grozav. Lui i s-a dat asigurarea că 
pocăinţa lui este primită și păcatul lui este iertat. El a fost amintit 
pe nume. 

„Spuneţi ucenicilor Lui și lui Petru că merge înaintea voastră 
în Galileea: acolo ÎI veți vedea.” Toţi ucenicii ÎL părăsiseră pe 
lisus și chemarea de a-L întâlni îi cuprindea pe toți. El nu-i lepă- 
dase. Când le spusese că L-a văzut pe Domnul, Maria Magdalena 
le-a repetat chemarea de a merge la întâlnirea cu El în Galileea. 
Chiar și a treia oară le-a fost trimisă solia aceasta. După ce S-a 
înălțat la Tatăl, lisus S-a arătat femeilor zicând: „Bucuraţi-vă!” 
Ele s-au apropiat să-l cuprindă picioarele și I s-au închinat. Atunci 
lisus le-a zis: „Nu vă temeti; duceţi-vă de spuneți fraților Mei să 
meargă în Galileea; acolo Mă vor vedea”. 

Cea dintâi lucrare a lui Hristos pe pământ, după învierea Sa, a 
fost aceea de a-i convinge pe ucenicii Lui de iubirea Sa nemicșorată 
și de grija Lui duioasă pentru ei. Pentru a le dovedi că era 
Mântuitorul lor viu, că sfărâmase lanţurile mormântului și că nu 
mai putea fi reținut de vrăjmașul numit moarte; pentru a le dovedi 
că are aceeași inimă plină de iubire ca atunci când era cu ei ca 
Învățător al lor iubit, EI li Se arătă de nenumărate ori. Dorea să 
strângă și mai mult legăturile iubirii în jurul lor. „Mergeţi și spuneţi 
fraților Mei”, a zis EI, „că Mă vor întâlni în Galileea”. 

Când au auzit invitaţia aceasta atât de precisă, ucenicii au 
început să se gândească la cuvintele lui Hristos, când le prevestise 
învierea Lui. Dar nici acum nu se bucurau. Nu puteau să scape 
de îndoială și de tulburare. Chiar și atunci când femeile au declarat 
că L-au văzut pe Domnul, ucenicii nu voiau să creadă. Gândeau 
că ele au închipuiri. 

Părea că necaz se îngrămădește peste necaz. În a şasea zi a 
săp-tămânii, ÎL văzuseră pe Învățătorul lor murind, în ziua întâi a 
săptămânii următoare, s-au văzut lipsiţi de trupul Lui și mai erau 
și acuzaţi că L-au furat ca să-i înșele pe oameni. Nu mai știau ce 
să facă pentru a îndrepta falsa impresie care câștiga tot mai mult 
teren împotriva lor. Se temeau de vrăjmășia preoţilor și de mânia 


poporului. Ardeau de dor după prezenţa lui lisus, care-i ajutase 
în toate împrejurările grele. 

Ei repetau mereu cuvintele: „Noi nădăjduiam că El era Acela 
care va mântui pe Israel”. Singuratici și plini de dor, își reaminteau 
de cuvintele: „Dacă se fac lucrurile acestea copacului verde, ce 
se va face celui uscat?” (Luca 24,21; 23,31). S-au adunat în odaia 
de sus, au închis și au zăvorât ușa, știind că soarta iubitului lor 
Învățător putea să fie şi a lor oricând. 

Totuși s-ar fi putut bucura în tot acest timp, cunoscând faptul 
că Mântuitorul înviase. În grădină, Maria plângea în timp ce 
Mântuitorul stătea lângă ea. Ochii ei erau atât de orbiti de lacrimi, 
încât nu era în stare să-L recunoască. lar inima ucenicilor era așa 
plină de durere, încât nu credeau vestea îngerului și nici cuvintele 
rostite chiar de Hristos. 

Câţi oameni nu fac și astăzi ce au făcut acești ucenici! Câţi nu 
fac să răsune din nou cuvintele de disperare ale Mariei: „Au luat 
pe Domnul... şi nu știu unde L-au pus!” Cât de mulţi sunt aceia 
cărora li s-ar putea spune cuvintele Mântuitorului: „Pentru ce 
plângi? Pe cine cauţi?”! El este chiar lângă ei, dar ochii lor orbiți 
de lacrimi nu-L cunosc. El le vorbește, dar ei nu pricep. 

Să se ridice capul plecat, să se deschidă ochii pentru a-L privi, 
urechile să asculte glasul Lui! „Mergeţi repede și spuneti ucenicilor 
Lui că a înviat.” Îndemnaţi-i să nu privească la mormântul nou al 
lui Iosif, care a fost închis cu o piatră mare și pecetluit cu sigiliul 
roman. Hristos nu este acolo. Nu priviți la mormântul gol! Nu vă 
jeliți ca aceia care n-au nici nădejde, nici ajutor! Iisus trăiește și, 
pentru că El trăiește, vom trăi și noi. Din inimi recunoscătoare, 
de pe buze atinse de un foc sacru, să se înalțe imnul de bucurie: 
Hristos a înviat! El trăiește pentru a mijloci spre binele nostru. 
Agăţaţi-vă de nădejdea aceasta și ea va ţine sufletul ca o ancoră 
sigură, încercată. Credeţi și veţi vedea slava lui Dumnezeu! 

PE CALEA CĂTRE EMAUS 


Hristos a înviat — repetă ei mereu şi mereu. Aceasta e 
solia pe care ei o aduc celor întristaţi. Trebuie să le 
povestească întâmplarea minunată de pe drumul 

către Emaus. Trebuie să le spună cine li S-a alăturat 

pe cale. Ei duc solia cea mai mare care s-a dat 
vreodată lumii, vestea bună, de care depind 
nădejdile neamului omenesc, atât pentru vremurile 
acestea, cât şi pentru veșnicie. 


TÂRZIU, ÎN DUPĂ-AMIAZA zilei învierii, doi dintre ucenici erau 
pe calea către Emaus, un orășel aflat la vreo cincisprezece kilometri 
de Ierusalim. Ucenicii aceștia nu avuseseră un loc de frunte în 
lucrarea lui Hristos, dar aveau o vie credinţă în El. Veniseră la oraș 
să serbeze Paștele și erau foarte mult tulburaţi de evenimentele 
care avuseseră loc de curând. Auziseră veștile de dimineaţă, în 
legătură cu luarea trupului lui Hristos din mormânt, precum și 
cuvintele spuse de femeile care îi văzuseră pe îngeri și ÎI întâlniseră 
pe lisus. Acum se întorceau acasă pentru a cugeta și a se ruga. 
Plini de întristare, ei își urmau drumul vorbind despre cele văzute 
la judecată și la răstignire. Niciodată nu fuseseră atât de deznă- 
dăjduiți. Lipsiţi de nădejde și credinţă, mergeau în umbra crucii. 

Nu ajunseseră departe în călătoria lor, când li s-a alăturat un 
străin, dar erau așa absorbiți de necazul și deznădejdea lor, încât 
n-au privit la el de aproape. Şi-au continuat conversaţia, destăinu- 
indu-și gândurile inimii. Meditau la învăţăturile pe care li le dăduse 
Hristos, învățături pe care se părea că nu sunt în stare să le 
înțeleagă. În timp ce vorbeau despre evenimentele care avuseseră 
loc, lisus dorea să-i mângâie. El le văzuse durerea. El înţelegea 
ideile contradictorii, pline de teamă, care-i tulburau și le aduceau 

mereu gândul: Se poate ca acest Om, care a îngăduit să fie atât de 
mult înjosit, să fie Hristosul? Ei nu mai puteau să-și rețină durerea 
și plângeau. Iisus știa că inima lor era legată de EI în iubire și ar fi 
dorit să le șteargă lacrimile și să-i umple de veselie și voie bună. 
Dar mai întâi trebuia să le dea o lecţie pe care să n-o uite niciodată. 

„EI le-a zis: "Ce vorbe sunt acestea pe care le schimbaţi între 
voi pe drum? și ei s-au oprit, uitându-se trişti. Drept răspuns, 
unul dintre ei, numit Cleopa, I-a zis: "Tu ești singurul străin aici, 
în lerusalim, de nu știi ce s-a întâmplat î în el zilele acestea?” I-au 
povestit despre dezamăgirea cu privire la Învățătorul lor, „care 
era un proroc puternic în fapte și în cuvinte, înaintea lui Dumnezeu 
și înaintea întregului norod”; dar „preoţii cei mai de seamă și 
mai-marii noştri”, au spus ei, „L-au dat să fie osândit la moarte 
și L-au răstignit”. Cu inima plină de dezamăgire și cu buzele 
tremurânde, ei au adăugat: „Noi trăgeam nădejde că El este Acela 
care va izbăvi pe Israel; dar... iată că astăzi este a treia zi de când 
s-au întâmplat toate acestea”. 

Curios este faptul că ucenicii nu-și aminteau cuvintele lui 
Hristos și nu-și dădeau seama că El prevestise evenimentele care 
se întâmplaseră. Nu-și dădeau seama că cea din urmă parte a 
descoperirilor Lui trebuia să se împlinească tot așa de bine ca 
întâia parte ș și că a treia zi El urma să învie. Aceasta era partea pe 
care ei ar fi trebuit să şi- o reamintească. Preoții și cărturarii nu 
uitaseră lucrul acesta. În ziua „care vine după ziua pregătirii, 
preoţii cei mai de seamă și fariseii s-au dus împreună la Pilat și 
i-au zis: Doamne, ne-am adus aminte că înșelătorul acela, pe când 
era încă în viață, a zis: «După trei zile voi învia»”” (Matei 27,62- 
63). Dar ucenicii nu-şi aminteau cuvintele acestea. 

Atunci lisus le-a zis: „O, nepricepuților și zăbavnici cu inima, 
când este vorba să credeţi tot ce au spus prorocii! Nu trebuia să 
sufere Hristosul aceste lucruri și să intre în slava Sa?” Ucenicii se 
întrebau cine putea fi acest Străin, care le pătrundea chiar în suflet 
și le vorbea cu atâta seriozitate, duioșie și simpatie și cu atâta 
nădejde. Pentru prima dată de la trădarea lui Hristos, speranţa 
renăștea în inimile lor. Deseori priveau la Însoţitorul lor şi gândeau 
că vorbele Lui erau tocmai cele pe care le-ar fi spus Hristos. Erau 
plini de uimire și inima lor a început să tresalte de bucuria așteptării. 

Începând de la Moise, adevăratul Alfa al istoriei biblice, Hristos 
le prezenta din toate Scripturile lucrurile cu privire la Sine Însuşi. 
Dacă mai întâi li S-ar fi descoperit, inima lor ar fi fost satisfăcută. 
În plinătatea bucuriei lor, nu ar mai fi flămânzit după nimic. Dar 
era nevoie ca ei să înțeleagă mărturia adusă în favoarea Lui de 
simbolurile și profețiile din Vechiul Testament. Pe acestea trebuia 
să se întemeieze credinţa lor. Hristos n-a săvârșit nicio minune 
pentru a-i convinge, ci primul lucru a fost să le tălmăcească 
Scripturile. Ei priviseră la moartea Lui ca la nimicirea tuturor 
nădejdilor lor. Acum, EI le arăta din profeți că aceasta era dovada 
cea mai puternică în favoarea credinţei lor. 

Învățându-i pe acești ucenici, Iisus arătă însemnătatea 
Vechiului Testament ca mărturie în favoarea misiunii Lui. Mulţi 
pretinși creștini leapădă Vechiul Testament, zicând că nu mai 
este de niciun folos. Dar Hristos nu ne învaţă așa. Atât de mult l-a 
prețuit, că odată a spus: „Dacă nu ascultă pe Moise și pe proroci, 
nu vor crede nici dacă ar învia cineva din morți” (Luca 16,31). 

Glasul lui Hristos este cel care vorbeşte prin patriarhi și profeti, 
din zilele lui Adam și până la scenele de încheiere ale timpului. 
Mântuitorul este descoperit în Vechiul Testament tot așa de clar 
ca în Noul. Ceea ce viaţa lui Hristos și învățăturile Noului Testa- 
ment scot în evidenţă cu claritate și frumuseţe este tocmai lu- 
mina din trecutul profetic. Minunile lui Hristos sunt o dovadă a 
dumnezeirii Lui; dar o și mai puternică dovadă că El este 
Răscumpărătorul lumii se găsește comparând profetiile Vechiului 
Testament cu istoria Noului Testament. 

Pornind cu raționamentul de la profeție, Hristos le-a dat 
ucenicilor Săi o corectă înţelegere a ceea ce trebuia să fie El în 
omenire. Așteptările lor după un Mesia care să pună mâna pe 
tronul și puterea împărătească, în conformitate cu dorinţele 
oamenilor, duseseră la rătăcire. Aceasta nu s-ar fi potrivit cu o 
dreaptă înțelegere a coborârii Lui de la poziția cea mai înaltă la 
poziţia cea mai de jos pe care ar fi putut să o ocupe. Hristos 
dorea ca ideile ucenicilor Săi să fie curate și adevărate în toate 
privinţele. Ei trebuiau să înțeleagă pe cât era cu putință toate cele 
privitoare la paharul suferințelor care Îi fusese rânduit. El le-a 
arătat că lupta îngrozitoare pe care ei nu o puteau încă pricepe 


era împlinirea unui legământ încheiat încă înainte de întemeierea 
lumii. Hristos trebuia să moară, după cum orice călcător al Legii 
trebuie să moară dacă trăieşte mai departe în păcat. Toate acestea 
trebuiau să se împlinească, dar nu trebuiau să se sfârșească în 
înfrângere, ci în biruinţă măreaţă și veșnică. lisus le-a spus că 
trebuie să se facă orice efort pentru a scăpa lumea de la păcat. 
Urmașii Lui trebuie să trăiască așa cum a trăit El și să lucreze așa 
cum a lucrat El, cu străduinţe intense și neobosite. 

Așa le vorbea Hristos ucenicilor Săi, deschizându-le mintea 
ca să poată înțelege Scripturile. Ucenicii erau obosiţi, dar discuția 
nu lâncezea. De pe buzele Mântuitorului porneau cuvinte de viață 
și de asigurare. Dar ochii lor încă nu puteau să priceapă. Când El 
le vorbea despre nimicirea Ierusalimului, ei au privit plângând la 
cetatea condamnată. Dar nici acum nu bănuiau cine putea fi Cel 
care îi însoțea pe drum. Ei nu se gândeau că Acela care era 
subiectul conversaţiei mergea alături de ei, deoarece Hristos Se 
referea la Sine, ca și cum ar fi fost o altă persoană. Credeau că El 
era unul dintre cei care participaseră la sărbătoarea cea mare și 
acum se întorcea acasă. El mergea tot atât de atent pe stâncile 
colțuroase ca și ei, oprindu-Se când și când să Se odihnească puţin. 
Astfel ei înaintau pe drumul de munte, în timp ce Acela care în 
curând trebuia să-Și ia locul la dreapta lui Dumnezeu și care putea 
să spună: „Toată puterea Mi-a fost dată în cer și pe pământ” 
mergea alături de ei (Matei 28,18). 

Pe când călătoreau, soarele asfinţise și, înainte ca drumeții să 
ajungă la locul lor de odihnă, lucrătorii de pe câmp lăsaseră lucrul. 
Când ucenicii erau gata să intre în casă, se părea că Străinul vrea 
să-Și urmeze drumul. Dar ucenicii se simțeau atrași către Fl. 
Sufletul lor flămânzea să audă ceva mai mult de la El. „Rămâi cu 
noi”, au zis ei. Părea că El nu vrea să primească invitaţia, dar ei 
au stăruit, zicând: „Este spre seară, și ziua aproape a trecut”. 
lisus S-a lăsat înduplecat și a „intrat să rămână la ei”. 

Dacă nu ar fi stăruit cu invitaţia, ucenicii n-ar fi știut că Acela 
care îi însoţise era Domnul care înviase. Hristos nu Își impune 
niciodată prezenţa. El Se interesează de aceia care au nevoie de 
El. Bucuros va intra în casa cea mai umilă și va umple de voie 
bună și inima celui mai umil. Dar, dacă oamenii sunt prea 

nepăsători ca să se gândească la Oaspetele dumnezeiesc sau să-L 
roage să rămână cu ei, El trece mai departe. În felul acesta, mulţi 
au de suferit pagube mari. Ei nu-L cunosc pe Hristos mai mult 
decât L-au cunoscut ucenicii pe când mergea cu ei pe cale. 

Repede, se pregătește masa ușoară pentru seară. Ea este 
aşezată înaintea Oaspetelui care Și-a luat locul în capul mesei. 
lată că El întinde mâinile pentru a binecuvânta hrana. Ucenicii se 
dau înapoi cu mirare. Însoţitorul lor întinde mâinile întocmai cum 
obișnuia să facă Învățătorul lor. Privesc din nou și, iată, văd în 
mâinile Lui semnele cuielor. Amândoi strigă deodată: „Este 
Domnul lisus! A înviat dintre cei morți!” 

Se ridică să se arunce la picioarele Lui și să I se închine, dar El 
dispăruse dinaintea lor. Ei privesc la locul care fusese ocupat de 
Acela al cărui corp cu puţin înainte zăcuse în mormânt și își zic 
unul altuia: „Nu ne ardea inima în noi când ne vorbea pe drum și 
ne deschidea Scripturile?” 

Dar, având de transmis vestea aceasta mare, ei nu mai pot să 
stea pe loc și să vorbească unul cu altul. Oboseala și foamea dispar. 
Ei lasă mâncarea neatinsă și, plini de bucurie, pornesc îndată din 
nou la drum, pe aceeași cărare pe care au venit, grăbindu-se să le 
povestească aceste lucruri ucenicilor din Oraș. În unele părți, drumul 
nu este sigur, dar ei se cațără prin locurile prăpăstioase, alunecând 
pe stâncile netede. Ei nu văd și nu știu că sunt apăraţi de Acela 
care a mers pe drum împreună cu ei. Cu toiagul de drum în mână, 
merg înainte, dorind să pășească mai repede de cum îndrăznesc. 
Își pierd cărarea, dar o găsesc din nou. Câteodată alergând, 
câteodată împiedicându- se, ei merg înainte, avându-L pe Însoţitorul 
nevăzut mereu lângă ei, pe tot drumul. 

Noaptea este întunecată, dar Soarele Neprihănirii luminează 
asupra lor. Inima lor tresaltă de bucurie. Li se pare că sunt într-o 
lume nouă. Hristos este un Mântuitor viu. Ei nu-L mai jelesc ca pe 
un om mort. Hristos a înviat — repetă ei mereu și mereu. Aceasta e 
solia pe care ei o aduc celor întristați. Trebuie să le povestească 
întâmplarea minunată de pe drumul către Emaus. Trebuie să le 
spună cine li S-a alăturat pe cale. Ei duc solia cea mai mare care s-a 
dat vreodată lumii, vestea bună, de care depind nădejdile neamului 
omenesc, atât pentru vremurile acestea, cât și pentru veșnicie. 


CAPITOLUL 84 


„PACE VOUĂI” 


La naşterea lui lisus, îngerul vestise: „Pace pe 
pământ, şi între oameni bună învoire”. lar acum, la 
cea dintâi arătare în fata ucenicilor după învierea 
Sa, Mântuitorul le-a spus cuvintele binecunoscute: 
„Pace vouă!” lisus este gata totdeauna să aducă 
pace sufletelor împovărate de îndoieli şi temeri. El 
aşteaptă să deschidem ușa inimii înaintea Lui ṣi să 
zicem: „Rămâi cu noi!” 


AJUNGÂND LA IERUSALIM, cei doi ucenici au intrat pe poarta 
de răsărit, care era deschisă în timpul sărbătorilor. Casele erau 
întunecoase și tăcute, dar călătorii își făceau drum pe străzile 
strâmte, la lumina lunii care răsărea. Au mers în odaia de sus, 
unde Hristos petrecuse ceasurile ultimei seri, înainte de moartea 
Sa. Ei știau că aici îi vor găsi pe fraţii lor. Oricât era de târziu, 
știau că ucenicii nu vor dormi atâta vreme cât nu vor ști sigur ce 
s-a făcut cu trupul Domnului lor. Au găsit ușa de la odaie închisă 
cu multă grijă. Au bătut la ușă pentru a li se da drumul, dar n-au 
primit niciun răspuns. Tăcerea era deplină. Apoi au spus cine 
sunt. Ușa a fost deschisă cu multă băgare de seamă, ei au intrat 
Și, împreună cu ei, a intrat și un Altul, nevăzut. Apoi ușa a fost 
din nou închisă cu grijă, de teama spionilor. 

Călătorii i-au găsit pe toţi cuprinși de o surprinzătoare înflăcă- 
rare. Glasul celor din încăpere a izbucnit în mulțumiri și laude, 
zicând: „A înviat Domnul cu adevărat și S-a arătat lui Petru”. 
Apoi, cei doi călători, de-abia suflând de graba cu care veniseră, 
au povestit felul minunat în care li Se arătase lisus. De-abia au 


Capitolul acesta se bazează pe cele relatate în Luca 24,33-48; Ioan 20,19-29. 

isprăvit de povestit și unii ziceau că nu pot crede, pentru că ar fi 
prea frumos să fie adevărat, când, deodată, o altă Persoană li S-a 
înfățișat. Toţi ochii erau aţintiţi asupra Străinului. Nimeni nu 
bătuse la ușă pentru a cere voie să intre. Nu se auzise niciun 
zgomot de pași. Ucenicii erau surprinși și se întrebau cine-ar putea 
fi. Apoi au auzit un glas care nu era altul decât glasul Învățătorului 
lor. Cuvinte clare și distincte veneau din gura Lui: „Pace vouă!” 

„Plini de frică și de spaimă, ei credeau că văd un duh. Dar El 
le-a zis: "Pentru ce sunteţi tulburaţi? Și de ce vi se ridică astfel de 
gânduri în inimă? Uitaţi-vă la mâinile și picioarele Mele, Eu sunt, 
pipăiţi-Mă și vedeţi: un duh nu are nici carne, nici oase, cum vedeți 
că am Eu”. Și după ce a zis aceste vorbe, le-a arătat mâinile și 
picioarele Sale.” 

Ei au privit mâinile și picioarele vătămate de piroanele 
nemiloase. Au recunoscut glasul Său, care nu se asemăna cu al 
nimănui pe care să-l fi auzit vreodată. „Fiindcă ei, de bucurie, 
încă nu credeau și se mirau, El le-a zis: "Aveţi aici ceva de mâncare?’ 
I-au dat o bucată de pește fript și un fagure de miere. El le-a luat 
și a mâncat înaintea lor.” „Ucenicii s-au bucurat când au văzut pe 
Domnul.” Credinţa și bucuria au luat locul necredinţei și, cu 
sentimente pe care niciun cuvânt nu ar fi fost în stare să le exprime, 
L-au recunoscut pe Mântuitorul lor înviat. 

La nașterea lui lisus, îngerul vestise: „Pace pe pământ, și între 
oameni bună învoire”. Iar acum, la cea dintâi arătare în fața ucenicilor 
după învierea Sa, Mântuitorul le-a spus cuvintele binecunoscute: 
„Pace vouă!” lisus este gata totdeauna să aducă pace sufletelor 
împovărate de îndoieli și temeri. El așteaptă să deschidem ușa 
inimii înaintea Lui și să zicem: „Rămâi cu noi!” El zice: „lată, Eu 
stau la ușă și bat. Dacă aude cineva glasul Meu și deschide ușa, 
voi intra la el, voi cina cu el, și el cu Mine” (Apocalipsa 3,20). 

Învierea lui Iisus era o preînchipuire a învierii de la sfârșit a 
tuturor celor care adorm în El. Înfăţişarea Mântuitorului înviat, 
felul Lui de a Se purta, felul Lui de a vorbi, toate acestea le erau 
familiare ucenicilor Săi. După cum Iisus a înviat dintre morţi, tot 
astfel trebuie să învie şi aceia care au adormit în El. Îi vom 
recunoaște pe prietenii noștri tot așa cum ucenicii L-au recunoscut 


pe lisus. Poate că ei au fost deformaţi, au fost bolnavi sau 
desfigurațţi în viaţa aceasta trecătoare, totuși învie într-o stare 
fizică desăvârșită și o sănătate deplină; cu toate acestea, în trupul 
lor proslăvit, identitatea lor se va păstra în totalitate. Atunci vom 
cunoaște chiar așa cum suntem cunoscuţi (1 Corinteni 13,12). 
Pe feţele care vor reflecta lumina ce vine de la Iisus noi vom 
recunoaște trăsăturile celor iubiţi ai noștri. 

La întâlnirea cu ucenicii, lisus le-a adus aminte de cuvintele 
pe care li le spusese înainte de moartea Sa, anume că toate lucrurile 
care au fost scrise cu privire la El în legea lui Moise, în profeți și 
în Psalmi trebuiau să se întâmple. „Atunci le-a deschis mintea ca 
să înţeleagă Scripturile. Și le-a zis: "Așa este scris, și așa trebuia 
să pătimească Hristos și să învie a treia zi dintre cei morți. Și să 
se propovăduiască tuturor neamurilor, în Numele Lui, pocăința 
şi iertarea păcatelor, începând din Ierusalim. Voi sunteţi martori 
ai acestor lucruri.” 

Ucenicii au început să-și dea seama de natura și întinderea 
lucrării lor. Aveau să vestească lumii adevărurile minunate pe 
care li le încredințase Hristos. Evenimentele vieţii Sale, moartea 
și învierea Sa, profeţiile care arătau către aceste evenimente, 
sfințenia Legii lui Dumnezeu, tainele Planului de Mântuire, 
puterea lui lisus de a ierta păcatele — ei erau martori la toate 
acestea și urmau să le aducă la cunoștința oamenilor. Ei trebuiau 
să vestească Evanghelia păcii și a mântuirii prin pocăință și prin 
puterea Mântuitorului. 

„După aceste vorbe, a suflat peste ei și le-a zis: "Luaţi Duh 
Sfânt! Celor ce le veţi ierta păcatele, vor fi iertate; și celor ce le 
veţi ţine, vor fi ținute”. Duhul Sfânt încă nu Se manifestase pe 
deplin, deoarece Hristos încă nu fusese proslăvit. Revărsarea mult 
mai bogată a Duhului Sfânt urma să aibă loc numai după înălțarea 
lui Hristos. Numai după primirea Lui ar fi fost în stare ucenicii 
să-și îndeplinească însărcinarea de a vesti Evanghelia în lumea 
aceasta. Dar acum Duhul era dat cu un anumit scop. Înainte ca 
ucenicii să ajungă să-și îndeplinească datoriile slujbelor pe care le 
aveau în biserică, Hristos a suflat peste ei Duhul Său. El le dădea 
una dintre cele mai sfinte îndatoriri și dorea să scrie în inima lor 

gândul că fără Duhul Sfânt lucrarea aceasta nu putea să fie 
îndeplinită. 

Duhul Sfânt este adierea vietii spirituale în suflet. Împărtăşirea 
Duhului este împărtășirea vieții lui Hristos. Pe cel care-L 
primește, îl umple cu însușirile lui Hristos. Numai aceia care sunt 
învăţaţi în felul acesta de Dumnezeu, aceia care se bucură de 
lucrarea lăuntrică a Duhului și în a căror viaţă se descoperă viața 
lui Hristos urmează să stea ca reprezentanţi între oameni, pentru 
a sluji în folosul bisericii. 

„Celor ce le veți ierta păcatele”, a zis Hristos, „vor fi iertate... 
și celor ce le veţi ţine, vor fi ținute.” Astfel, Hristos nu îi dă voie 
nimănui să-i judece pe alţii. În Predica de pe Munte, El a interzis 
acest lucru. 

Acesta este dreptul lui Dumnezeu. Dar asupra bisericii, ca 
organizaţie, El pune o răspundere cu privire la membrii ei. Faţă 
de cei care cad în păcat, biserica are o datorie, să-i avertizeze, 
să-i înveţe şi, dacă e cu putinţă, să-i îndrepte. „Mustră, ceartă, 
îndeamnă”, zice Domnul, „cu toată blândeţea și învăţătura” (2 Ti- 
motei 4,2). Tratează cu credincioșie relele făptuite. Avertizează 
orice suflet care se află în primejdie. Nu lăsa pe nimeni să se 
înșele singur. Spune păcatului pe nume. Arată ce a zis Dumnezeu 
cu privire la minciună, călcarea Sabatului, furt, idolatrie și orice 
alt rău. „Cei ce fac astfel de lucruri nu vor moșteni Împărăția lui 
Dumnezeu” (Galateni 5,21). Dacă ei stăruie în păcat, judecata 
pe care biserica o rostește din Cuvântul lui Dumnezeu se rostește 
asupra lor în cer. Dacă aleg să păcătuiască, se despart de Hristos; 
biserica trebuie să arate că nu aprobă faptele lor, căci altfel ea 
însăși aduce ocară asupra Domnului ei. Ea trebuie să spună despre 
păcat exact ce spune Dumnezeu despre el. Ea trebuie să se poarte 
cu păcatul așa cum a dat Dumnezeu îndrumări și acțiunea ei este 
întărită în cer. Cine disprețuiește autoritatea bisericii disprețuiește 
însăși autoritatea lui Hristos. 

Dar tabloul are și o parte mai luminoasă. „Celor ce le veţi ierta 
păcatele, vor fi iertate.” Gândul acesta să fie păstrat totdeauna 
viu în mintea noastră. Lucrând pentru cei greșiţi, toate privirile 
să se îndrepte spre Hristos. Cu duioșie, păstorii să îngrijească de 


turma pășunii Domnului. Să le vorbească celor rătăciţi despre 
mila iertătoare a Mântuitorului. Să-l încurajeze pe păcătos să se 
pocăiască și să creadă în Acela care poate să ierte. Să declare, pe 
temeiul autorităţii Cuvântului lui Dumnezeu: „Dacă ne mărturisim 
păcatele, El este credincios și drept ca să ne ierte păcatele și să ne 
curățească de orice nelegiuire” (1 Ioan 1,9). Toţi cei care se 
pocăiesc au următoarea făgăduinţă: „EI va avea iarăși milă de 
noi, va călca în picioare nelegiuirile noastre; și vei arunca în fundul 
mării toate păcatele lor” (Mica 7,19). 

Pocăinţa păcătosului să fie primită cu o inimă plină de îndurare 
de către biserică. Cel care se pocăiește să fie scos din întunericul 
necredinţei la lumina credinţei și neprihănirii. Mâna lui tremurândă 
să fie pusă în mâna iubitoare a lui lisus. O astfel de iertare este 
întărită în cer. 

Numai în felul acesta poate biserica să elibereze de păcat pe 
un păcătos. lertarea de păcate se câștigă numai prin meritele lui 
Hristos. Puterea de a elibera sufletul de vinovăţie nu îi este încre- 
dinţată niciunui om și niciunei grupări de oameni. Hristos i-a 
însărcinat pe ucenicii Săi să predice iertarea de păcate în Numele 
Lui, la toate neamurile, dar ei n-au fost împuterniciţi să îndepărteze 
nicio pată a păcatului. Numele lui lisus este singurul nume dat 
oamenilor sub cer în care trebuie să fim mântuiţi (Fapte 4,12). 

Când Iisus i-a întâlnit prima dată pe ucenicii Săi în odaia de 
sus, Toma nu era cu ei. El a auzit cum ceilalți povesteau lucrurile 
acestea și a primit destule dovezi că Iisus înviase, dar întunericul 
și necredinţa îi umpluseră inima. Cu cât îi auzea pe ucenici po- 
vestind mai mult despre descoperirile minunate ale Mântuitorului 
înviat, cu atât el se adâncea într-o și mai grozavă disperare. Dacă 
lisus a înviat cu adevărat dintre morți, nu mai putea să fie nicio 
nădejde cu privire la o reală împărăție pământească. Afară de 
aceasta, vanitatea lui era rănită când se gândea că Învățătorul li 
Se arătase tuturor ucenicilor, numai lui nu. Era hotărât să nu 
creadă și, timp de o săptămână întreagă, s-a frământat, iar neferi- 
cirea lui i se părea cu atât mai întunecată, cu cât vedea nădejdea 
și credinţa fraţilor lui. 

În decursul acestor zile, el a zis de mai multe ori: „Dacă nu voi 
vedea în mâinile Lui semnul cuielor și dacă nu voi pune degetul 
meu în semnul cuielor și dacă nu voi pune mâna mea în coasta 
Lui, nu voi crede”. El nu voia să vadă prin ochii fraților săi sau să 
exercite credința care se întemeia pe mărturia lor. El ÎL iubea cu 
ardoare pe Domnul său, dar îngăduise geloziei și necredinţei să 
pună stăpânire pe mintea și inima lui. 

Câţiva ucenici au făcut din cunoscuta odaie de sus locuinţa lor 
pentru un timp, și seara toți se întâlneau acolo, în afară de Toma. 
Într-o seară, Toma s-a hotărât să meargă și el acolo, pentru a se 
întâlni cu ceilalți. În ciuda necredinței lui, avea o slabă nădejde că 
vestea cea bună era adevărată. În timp ce luau masa de seară, 
ucenicii vorbeau despre dovezile pe care Hristos li le dăduse din 
profeție. „Pe când erau ușile încuiate, a venit lisus, a stătut în 
mijloc și le-a zis "Pace vouă!” 

Întorcându-Se către Toma, i-a zis: „Adu-ţi degetul încoace și 
uită-te la mâinile Mele; și adu-ţi mâna și pune-o în coasta Mea; și 
nu fi necredincios, ci credincios”. Cuvintele acestea dovedeau că 
El cunoștea gândurile și cuvintele lui Toma. Ucenicul îndoielnic 
știa că niciunul dintre prietenii săi nu ÎI văzuse pe Iisus timp de o 
săptămână. Ei n-ar fi putut să-l spună despre necredinţa lui Toma. 
L-a recunoscut în Cel care stătea în faţa sa pe Domnul său. Nu-i 
mai trebuiau alte dovezi. Cu inima tresăltând de bucurie el s-a 
aruncat la picioarele lui lisus, strigând: „Domnul meu și Dumnezeul 
meu!” 

lisus a primit recunoașterea lui, dar, cu duioşie, i-a mustrat 
necredinta: „Tomo, pentru că M-ai văzut, ai crezut. Ferice de cei 
ce n-au văzut și au crezut”. Credinţa lui Toma ar fi fost mult mai 
plăcută Domnului, dacă el ar fi fost gata să creadă bazându-se pe 
mărturisirea fraţilor lui. Dacă în zilele noastre lumea ar urma pilda 
lui Toma, nimănui credinţa aceasta nu i-ar fi spre mântuire, 
deoarece toţi cei care ÎI primesc pe Hristos trebuie să facă lucrul 
acesta pe temeiul mărturisirii altora. 

Mulţi dintre cei îndoielnici se scuză, zicând că, dacă ar avea 
dovada pe care a avut-o Toma de la prietenii lui, ar crede. Nu-și 
dau seama că au nu numai dovada aceea, ci mult mai mult. Mulţi 


dintre aceia care, la fel ca Toma, așteaptă să fie dată la o parte 
orice pricină de îndoială nu vor ajunge niciodată la așa ceva. 
Încetul cu încetul, ei se întăresc în necredinţa lor. Aceia care 
caută să privească partea întunecată, să cârtească și să se plângă 
nu știu ce fac. Ei seamănă sămânţa îndoielii și vor avea de adunat 
roadele îndoielii. În vremuri când credința și neîncrederea vor fi 
indispensabile, mulți vor vedea că sunt lipsiţi de puterea de a 
nădăjdui și a crede. 

În felul în care l-a tratat pe Toma, Iisus le-a dat urmașilor Lui 
o învăţătură. Exemplul Lui ne arată cum trebuie să-i tratăm pe 
aceia a căror credinţă este slabă și care scot mereu în evidenţă 
îndoielile lor. isus nu l-a copleșit pe Toma cu mustrări, nici nu S-a 
luat la ceartă cu el. El S-a descoperit celui îndoielnic. Toma fusese 
destul de nechibzuit când și-a impus condiţiile pentru a crede, 
dar lisus, în generoasa Lui iubire și consideraţie, a sfărâmat toate 
barierele. Rareori poate necredinţa să fie biruită prin discuţii 
contradictorii. Ea îmbracă mai degrabă forma unei autoapărări, 
găsind totdeauna sprijin și noi scuze. Dar faceţi ca lisus, în iubirea 
și îndurarea Lui, să fie descoperit ca Mântuitor răstignit și, din 
multe guri, în vremuri potrivnice, se va auzi recunoașterea dată 
de Toma: „Domnul meu și Dumnezeul meu”. 


„Pace vouă!” 

CAPITOLUL 85 


DIN NOU LA MARE 


Aici se dă o învățătură pentru toți urmaşii lui 
Hristos. Evanghelia nu face niciun compromis cu 
răul. Ea nu poate să scuze păcatul. Păcatele ascunse 
trebuie să fie mărturisite în ascuns înaintea lui 
Dumnezeu; dar, în ce priveşte păcatele fătișe, trebuie 
să se facă mărturisire pe fată. 


IISUS SPUSESE CĂ VREA să-i întâlnească pe ucenicii Săi în Gali- 
leea și, îndată ce a trecut Paștele, ei și-au îndreptat pașii într-acolo. 
Lupsa lor de la Ierusalim, în timpul sărbătorilor ar fi fost socotită 
drept indiferenţă și rătăcire, de aceea au rămas până la sfârşitul 
lor; dar, odată trecute sărbătorile, s-au întors bucuroşi acasă 
pentru a-L întâlni pe Mântuitorul, așa cum le spusese El. 

Şapte dintre ucenicii Lui erau în grup, îmbrăcaţi în hainele 
umile de pescari; erau săraci în ce privește bunurile lumii acesteia, 
dar bogaţi în cunoașterea și trăirea adevărului, lucru care înaintea 
Cerului le dădea locul cel mai de frunte ca învăţători. Nu fuseseră 
elevi în școlile profeților, dar timp de trei ani fuseseră învăţaţi de 
cel mai de seamă Educator pe care lumea L-a cunoscut vreodată. 
Sub îndrumările Lui, deveniseră nobili, inteligenţi, cultivați, 
ajungând unelte prin care oamenii puteau să fie îndrumați în 
cunoașterea adevărului. 

Cea mai mare parte a lucrării lui Hristos fusese săvârșită 
aproape de Marea Galileii. Îndată ce ucenicii s-au adunat într-un 
loc unde să nu fie tulburaţi, s-au găsit înconjurați de amintiri despre 
lisus și lucrările Lui cele mai mari. Pe marea aceasta, pe când 


Capitolul acesta se bazează pe cele relatate în Ioan 21,1-22. 


inima lor era cuprinsă de spaimă, iar furtuna aprigă se năpustea 
asupra lor ca să-i nimicească, lisus a mers pe valuri pentru a-i 
scăpa. Tot aici, furtuna a fost liniștită prin cuvintele Lui. Se putea 
vedea țărmul unde peste zece mii de oameni fuseseră hrăniţi din 
câteva pâinișoare și câţiva pești. Nu departe era cetatea Caper- 
naum, locul unde se făcuseră atâtea minuni. Pe când ucenicii 
priveau la toate acestea, mintea lor era plină de cuvintele și faptele 
Mântuitorului lor. 

Seara era plăcută și Petru, care încă era atras de corăbii și de 
pescuit, le-a propus să meargă pe mare și să arunce mrejele. Toți 
au fost de acord, aveau nevoie de hrană și de îmbrăcăminte, pe 
care munca unei nopţi cu izbândă la pescuit li le-ar fi adus. Așadar, 
au plecat cu corabia, dar n-au prins nimic. Au muncit toată 
noaptea, dar fără niciun spor. În timpul orelor obositoare, vorbeau 
despre Domnul lor, care le lipsea, și își aminteau de lucrările 
minunate la care ei fuseseră martori, în lucrarea Lui de lângă 
mare. Se întrebau ce va fi cu ei în viitor și se întristau când se 
gândeau la ceea ce-i aștepta. 

În tot timpul acesta, un Supraveghetor singuratic, dar nevăzut, 
i-a urmărit de pe țărm. În cele din urmă, când s-au revărsat zorile, 
barca era la mică depărtare de țărm și ucenicii au văzut stând pe 
mal un Străin, care i-a oprit cu întrebarea: „Copii, aveţi ceva de 
mâncare?” Când ei au răspuns: „Nu”, El le-a zis: „Aruncaţi mreaja 
în partea dreaptă a corăbiei și veţi găsi”. Au aruncat-o deci, și n-o 
mai puteau trage de mulțimea peștilor.” 

loan L-a recunoscut pe Străin și i-a spus lui Petru: „Este 
Domnul”. Petru era așa de încântat și de bucuros, încât, în 
nerăbdarea lui, s-a aruncat în apă și curând a ajuns lângă 
Învățătorul său. Ceilalți ucenici au venit cu barca, trăgând plasa 
cu pești după ei. „Când au coborât pe țărm, au văzut acolo jăratic 
de cărbuni, pește pus deasupra și pâine.” 

Ei erau prea încântați ca să mai întrebe de unde erau focul și 
mâncarea. „lisus le-a zis: 'Aduceţi din peștii pe care i-aţi prins 
acum”. Petru a dat fuga după plasa pe care o lăsase și i-a ajutat 
pe fraţii săi să o tragă la țărm. După ce s-a terminat lucrul și s-au 
făcut pregătirile, Iisus i-a chemat pe ucenici să vină și să mănânce. 

El a frânt hrana și a împărtțit-o între ei și a fost cunoscut și 
recunoscut de toți cei şapte. Acum le-a revenit în minte minunea 
cu hrănirea celor cinci mii pe coasta muntelui; dar o temere 
misterioasă i-a cuprins și priveau în tăcere la Mântuitorul înviat. 

Le-a revenit cu putere în minte întâmplarea de lângă mare, atunci 
când Hristos îi chemase să-L urmeze. Și-au amintit cum, la porunca 
Lui, se avântaseră spre larg și aruncaseră plasa și cum năvoadele 
erau atât de pline, încât erau gata să se rupă. După aceea, lisus îi 
chemase să lase corabia lor de pescari și le făgăduise că-i va face 
pescari de oameni. El săvârșise din nou aceeași minune tocmai 
pentru ca să le readucă în minte întâmplarea aceea și să adâncească 
impresia ei. Faptul acesta era o înnoire a însărcinării date 
ucenicilor. Ea arăta că moartea Învățătorului lor nu le-a micșorat 
datoria de a săvârși lucrarea pe care le-o încredinţase. Cu toate 
că urmau să fie lipsiţi de tovărășia Lui personală și de mijloacele 
pe care le câștigaseră prin ocupaţia lor de mai înainte, Mântuitorul 
înviat urma să aibă și mai departe grijă de ei. În timp ce vor face 
lucrarea Sa, El Se va îngriji de cele necesare. Iisus avea un anumit 
scop când i-a îndemnat să arunce plasa în partea dreaptă a bărcii. 
Pe partea aceasta stătea El pe țărm. Aceasta era partea credinţei. 
Dacă lucrau în legătură cu El — unind puterea Lui divină cu 
străduinţele lor omenești —, nu se putea să nu aibă succes. 

Hristos trebuia să mai dea o lecţie, care îl privea în mod deosebit 
pe Petru. Tăgăduirea Domnului său fusese în contrast rușinos cu 
pretinsa credincioşie de mai înainte a lui Petru. EI ÎI dezonorase 
pe Hristos și atrăsese asupra sa neîncrederea fraţilor săi. Ei se 
gândeau că nu i se va mai îngădui să ocupe locul pe care îl avusese 
înainte între ei și el însuși își dădea seama că nu mai inspira niciun 
fel de încredere. Înainte de a fi chemat să-și reia lucrarea 
apostolică, trebuia să dea dovadă de pocăință înaintea lor. Fără 
această dovadă, deși se pocăise, păcatul lui ar fi putut să-i 
nimicească influenţa ca serv al lui Hristos. Mântuitorul i-a dat 
ocazia să câștige încrederea fraţilor săi şi, pe cât posibil, să 
îndepărteze ocara pe care o adusese asupra Evangheliei. 

Aici se dă o învăţătură pentru toţi urmașii lui Hristos. 
Evanghelia nu face niciun compromis cu răul. Ea nu poate să 


scuze păcatul. Păcatele ascunse trebuie să fie mărturisite în ascuns 
înaintea lui Dumnezeu; dar, în ce priveşte păcatele făţișe, trebuie 
să se facă mărturisire pe faţă. Ocara păcatelor ucenicilor este 
aruncată asupra lui Hristos. Ele îl fac pe Satana să tresalte, iar 
sufletele îndoielnice, să se poticnească. Dând dovadă de pocăință, 
ucenicul, pe cât îi stă în putință, trebuie să îndepărteze această 
ocară. 

Pe când Hristos și ucenicii mâncau împreună la marginea mării, 
Mântuitorul i-a pus lui Petru întrebarea: „Simone, fiul lui Iona, 
Mă iubeşti mai mult decât aceștia?”, referindu-Se la fraţii lui. 
Petru spusese odată: „Chiar dacă toți ar găsi în Tine o pricină de 
poticnire, eu niciodată nu voi găsi în Tine o pricină de poticnire” 
(Matei 26,33). Dar acum, el se preţuia mai drept. „Da, Doamne”, 
zise el, „știi că Te iubesc.” Nu se vede aici nicio susţinere 
înflăcărată că iubirea lui este mai mare decât a fraţilor lui. El nu 
își exprimă părerea în ce priveşte devoţiunea sa. El face apel la 
Acela care poate să citească toate gândurile inimii, să judece 
sinceritatea lui — „Tu știi că Te iubesc”. Iisus i-a zis iarăși: „Paște 
mielușeii Mei”. 

lisus l-a încercat din nou pe Petru, repetând cuvintele de mai 
înainte: „Simone, fiul lui Iona, Mă iubeşti?” De data aceasta, El 
nu l-a mai întrebat pe Petru dacă ÎI iubește mai mult decât fraţii 
lui. Și cel de-al doilea răspuns a fost ca și cel dintâi, lipsit de orice 
asigurări pline de închipuire: „Da, Doamne, știi că Te iubesc”. 
lisus i-a zis iarăși: „Paște oițele Mele”. Mântuitorul a pus din nou 
întrebarea cercetătoare: „Simone, fiul lui Iona, Mă iubeşti?” Petru 
s-a întristat; el gândea că Iisus Se îndoiește de iubirea lui. El știa 
că ÎI făcuse pe Domnul să nu mai aibă încredere în el și, cu inima 
îndurerată, a spus: „Doamne, Tu toate le știi; știi că Te iubesc”. 
lisus i-a zis iarăși: „Paște oile Mele!” 

De trei ori Petru ÎI tăgăduise pe faţă pe Domnul său şi de trei 
ori Hristos a obţinut de la el asigurarea iubirii și a credincioșiei 
lui, îndreptând întrebarea aceea hotărâtă ca pe o săgeată înfocată 
către inima lui rănită. Înaintea ucenicilor Săi, Iisus descoperise 
adâncimea pocăinţei lui Petru și dovedise cât de umil era acum 
ucenicul încrezut de altădată. 

Din fire, Petru era pornit și înflăcărat și Satana se folosise de 
aceste trăsături ale lui, pentru a-l doborî. Chiar înainte ca Petru 
să cadă, lisus îi spusese: „Satana v-a cerut să vă cearnă ca grâul. 
Dar Eu M-am rugat pentru tine, ca să nu se piardă credința ta; și 
după ce te vei întoarce la Dumnezeu, să întărești pe frații tăi” 
(Luca 22,31-32). Acel timp venise și schimbarea lui Petru era 
evidentă. Întrebările cercetătoare și precise ale Domnului nu 
primiseră un răspuns înflăcărat și înfumurat; iar din cauza umilinţei 
și pocăinţei lui, Petru era mai bine pregătit decât înainte să lucreze 
ca păstor al turmei. 

Cea dintâi lucrare pe care Hristos i-a încredinţat-o lui Petru, 
după ce l-a reașezat în slujbă, era aceea de a paşte mielușeii. 
Aceasta era o lucrare în care Petru avea prea puţină experiență. 
Era nevoie de multă grijă și bunătate, multă răbdare și stăruinţă. 
Petru era chemat să se îngrijească de cei tineri în credință, să-i 
înveţe pe cei neștiutori, să le deschidă Scripturile și să-i înveţe 
cum să fie de folos în slujba lui Hristos. Până acum, Petru nu 
fusese pregătit să facă lucrul acesta, nici să-i înțeleagă însemnătatea. 
Dar tocmai aceasta era lucrarea pe care îl chema acum lisus să o 
îndeplinească. Suferințele prin care trecuse și pocăinţa îl pregă- 
tiseră pentru aceasta. 

Înainte de cădere, Petru vorbea totdeauna necugetat, pripit. 
Era totdeauna gata să-i corecteze pe alţii, să-și spună părerea, 
fără să înţeleagă el însuși despre ce este vorba sau ce trebuia să 
spună. Dar Petru cel pocăit era altfel. Și-a păstrat râvna de pe 
vremuri, dar harul lui Hristos i-a călăuzit zelul. Nu mai era nici 
pripit, nici încrezut, nici îngâmfat, ci liniștit, stăpân pe sine, gata 
să se lase învăţat. Astfel, el putea să pască atât mielușeii, cât și 
oile turmei lui Hristos. 

Modul în care Mântuitorul lucrase cu Petru avea o învățătură 
atât pentru el, cât și pentru fraţii lui. Îi învăţa că trebuie să-l 
întâmpine pe cel greșit cu răbdare, simpatie și iubire iertătoare. 
Cu toate că Petru Îl tăgăduise pe Domnul său, iubirea pe care 
lisus i-o purta nu se stinsese. Tot o astfel de iubire trebuie să 


lui. Amintindu-și de slăbiciunea și greșeala lui, Petru trebuia să 


se poarte tot așa de blând cu turma sa cum Se purtase și Hristos 
cu el. 

Întrebarea pe care Hristos i-a pus-o lui Petru era plină de 
însemnătate. El a amintit numai o condiţie pentru a fi ucenic sau 
pentru a sluji. „Mă iubeşti?” a zis El. Aceasta este însuşirea cea 
mai de seamă. Petru ar fi putut să aibă oricare altă însușire, dar, 
fără iubirea pentru Hristos, el nu putea să fie un păstor credincios 
peste turma Domnului. Cunoștinţele, bunăvoința, elocvenţa, 
recunoştinţa și râvna sunt toate mijloace pentru a săvârși o lucrare 
bună; dar, fără a avea în inimă iubirea lui lisus, lucrarea unui serv 
al lui Hristos este numai o înfrângere. 

lisus a mers numai cu Petru, pentru că avea să-i spună anumite 
lucruri numai lui. Înainte de moartea Sa, lisus îi spusese: „Tu nu 
poți veni acum după Mine, dar unde Mă duc Eu, vei veni mai 
târziu”. La aceasta, Petru a răspuns: „Doamne, de ce nu pot veni 
după Tine acum? Eu îmi voi da viața pentru Tine” (loan 13,36- 
37). Când a zis lucrurile acestea, el nu știa pe unde vor merge 
picioarele lui Hristos. Petru fusese înfrânt când venise încercarea, 
dar acum urma să i se dea un nou prilej să-și dovedească iubirea 
față de Hristos. Hristos i-a descoperit viitorul, ca să poată fi întărit 
când va veni încercarea cea din urmă a credinței. El i-a spus că, 
după ce va trăi o viaţă folositoare, când vârsta va influenţa puterile 
lui, va urma cu adevărat pe Domnul său. lisus i-a zis: „Când erai 
mai tânăr, singur te încingeai și te duceai unde voiai; dar când vei 
îmbătrâni îţi vei întinde mâinile și altul te va încinge și te va duce 
unde nu vei vof’. A zis lucrul acesta ca să arate cu ce fel de moarte 
va proslăvi Petru pe Dumnezeu.” 

În felul acesta, lisus i-a făcut cunoscut lui Petru cum urma să 
moară; chiar îi precizase că va întinde mâinile pe cruce. Apoi îl 
invită din nou pe ucenicul Său: „Vino după Mine”. Petru n-a fost 
descurajat de această descoperire. Era gata să sufere orice fel de 
moarte pentru Domnul său. 

Până acum, Petru Îl cunoscuse pe Iisus cel întrupat, așa cum 
mulți Îl cunosc astăzi; dar nu trebuia să se limiteze la atât. El 
nu-L cunoștea decât din legăturile pe care le avusese cu El în cele 
pământești. ÎI iubise ca Om, ca pe un Învățător trimis de cer; 

acum ÎI iubea ca Dumnezeu. Învățase că, pentru el, Hristos era 
totul în tot. Acum, era gata să ia parte la misiunea Domnului 
plină de sacrificiu. Când în cele din urmă a fost dus la cruce, el a 
cerut să fie răstignit cu capul în jos. Socotea că este prea mare 
cinstea să sufere la fel ca Domnul lui. 

Cuvintele adresate lui Petru: „Vino după Mine” erau pline de 
învățătură. Învățătura aceasta era dată nu numai cu privire la 
moarte, ci și cu privire la orice pas făcut în viață. Până atunci, 
Petru fusese înclinat să lucreze independent. Încercase să facă 
planuri pentru lucrarea lui Dumnezeu, în loc să aştepte să urmeze 
planul lui Dumnezeu. Dar nu putea să câștige nimic luând-o la 
fugă înaintea Domnului. Iisus l-a îndemnat: „Vino după Mine”. 
Nu alerga înaintea Mea. Așa nu vei da singur piept cu oștile lui 
Satana. Lasă-Mă să merg Eu înaintea ta și nu vei fi înfrânt de 
vrăjmaș. 

Pe când Petru mergea alături de Iisus, l-a văzut pe Ioan că îi 
urmează. A vrut atunci să cunoască viitorul acestuia și „a zis lui 
lisus: "Doamne, dar cu acesta ce va fi? Iisus i-a răspuns: "Dacă 
vreau ca el să rămână până voi veni Eu, ce-ţi pasă ţie? Tu vino 
după Mine!” Petru ar fi trebuit să se gândească la un lucru, și 
anume că Domnul i-ar fi descoperit tot ce i-ar fi fost lui de folos 
să știe. Datoria fiecăruia este de a-L urma pe Hristos, fără să se 
îngrijoreze cu privire la lucrarea încredințată altora. Spunând 
despre Ioan: „Dacă vreau ca el să rămână până voi veni Eu”, 
lisus nu dădea asigurarea că ucenicul acesta va trăi până la a Doua 
Venire a Domnului. El nu a făcut decât să afirme puterea Sa 
supremă și, chiar dacă ar fi voit să facă lucrul acesta, n-ar fi afectat 
cu nimic lucrarea lui Petru. Atât viitorul lui loan, cât și cel al lui 
Petru erau în mâinile Domnului. Fiecăruia i se cerea să-L asculte 
și să-L urmeze pe Domnul. 

Câţi oameni nu fac și astăzi la fel ca Petru! Ei se interesează 
de treburile altora și sunt nerăbdători să știe care este lucrarea 
acestora, în timp ce sunt în primejdie să-și neglijeze propria 
lucrare. Datoria noastră este să privim la Hristos și să-L urmăm. 
Vom vedea greșeli în viaţa altora și lipsuri în caracterul lor. 


Firea omenească este cuprinsă de slăbiciuni. Dar în Hristos 
vom găsi desăvârșirea. Privind la El, vom fi și noi transformați. 

Ioan a trăit până la adânci bătrâneți. A trăit în timpul distrugerii 
Ierusalimului și al nimicirii templului măreț — o preînchipuire a 
nimicirii finale a lumii. Până în ultimele clipe, loan L-a urmat 
îndeaproape pe Domnul său. Povara mărturiei lui către biserici 
era: „Preaiubiţilor, să ne iubim unii pe alții”; „Cine rămâne în dra- 
goste rămâne în Dumnezeu și Dumnezeu rămâne în el” (1 loan 
4,7.16). 

Petru fusese pus din nou în apostolia lui, dar cinstea și puterea 
pe care le-a primit de la Hristos nu i-au dat supremație asupra 
fraților lui. Lucrul acesta a fost bine lămurit de Hristos când Petru 
a întrebat: „Cu acesta ce va fi?” El a zis: „Ce-ti pasă ție? Tu vino 
după Mine”. Petru nu a primit cinstea de a fi cap al bisericii. 
Favoarea pe care Hristos i-o arătase, iertându-i abaterea și 
încredinţându-i hrănirea turmei, și însăși credincioșia lui Petru 
de a-L urma pe Hristos i-au câștigat încrederea fraților săi. El 
avea o mare influență în biserică. Dar ceea ce Hristos l-a învăţat 
la Marea Galileii a dus cu el toată viaţa. Scriind bisericilor prin 
Duhul Sfânt, el zicea: 

„Stătuiesc pe prezbiterii dintre voi, eu, care sunt un prezbiter 
ca și ei, un martor al patimilor lui Hristos și părtaş al slavei care 
va fi descoperită: Păstoriţi turma lui Dumnezeu, care este sub 
paza voastră, nu de silă, ci de bunăvoie, după voia lui Dumnezeu; 
nu pentru un câștig mârșav, ci cu lepădare de sine. Nu ca și cum 
ați stăpâni peste cei ce v-au căzut la împărțeală, ci făcându-vă 
pilde turmei. Și când Se va arăta Păstorul cel mare, veţi căpăta 
cununa, care nu se poate veșteji, a slavei.” (1 Petru 5,1-4). 


| Din nou la mare 

CAPITOLUL 86 


DUCEŢI-VĂ ŞI ÎNVĂŢAŢI TOATE 
NEAMURILE! 


Ce ar simți o mamă şi un tată, dacă ar şti că fiul lor, 
pierdut în zăpadă si frig, a fost trecut cu vederea şi 
lăsat să piară de aceia care ar fi putut să-l salveze? 

N-ar fi întristați îngrozitor şi peste măsură de 
indignati? Nu i-ar denunta ei pe ucigașii aceia cu o 
mânie aprinsă ca lacrimile lor şi fierbinte ca iubirea 
lor? Suferințele oricărui om sunt suferintele copilului 

lui Dumnezeu. 


FIIND NUMAI LA UN PAS de tronul Tatălui Său, Hristos le-a 
dat ucenicilor Săi însărcinarea de a lucra. „Toată puterea Mi-a 
fost dată în cer și pe pământ”, a zis El. „Duceţi-vă și faceţi ucenici 
din toate neamurile” (Matei 28,18.19). „Duceţi-vă în toată lumea 
și propovăduiți Evanghelia la orice făptură” (Marcu 16,15). 
Mereu, mereu au fost repetate aceste cuvinte, pentru ca ucenicii 
să le poată înțelege. Lumina cerului trebuia să strălucească în 
raze clare și puternice asupra tuturor locuitorilor pământului, de 
sus și de jos, bogaţi și săraci. Ucenicii aveau să fie conlucrători cu 
Răscumpărătorul în lucrarea de mântuire a lumii. 

Însărcinarea aceasta fusese dată celor doisprezece când Hristos 
Se întâlnise cu ei în odaia de sus, dar, de data aceasta, trebuia să 
fie încredinţată unui număr mai mare. La adunarea de pe munte, 
în Galileea, au venit toţi credincioșii care au putut fi chemaţi. 
Hristos Însuși arătase locul acesta, precum și timpul întâlnirii, 
chiar înainte de moartea Sa. Îngerul de la mormânt le reamintise 


Capitolul acesta se bazează pe cele relatate în Matei 28,16-20. 


ucenicilor făgăduinţa Lui de a Se întâlni cu ei în Galileea. 
Făgăduinţa aceasta fusese repetată credincioșilor care erau adunaţi 
în Ierusalim, în cursul săptămânii Paștelui și, prin ei, a ajuns la 
mulți dintre cei răspândiţi, care deplângeau moartea Domnului 
lor. Ei așteptau întâlnirea aceasta cu un mare interes. Au mers la 
locul întâlnirii pe căi ocolite, venind din toate părțile, pentru a 
evita bănuiala iudeilor invidioși. Cu inima nerăbdătoare, veneau 
vorbind despre veștile care ajunseseră la ei cu privire la Hristos. 

La timpul stabilit, aproximativ cinci sute de credincioși erau 
adunați în mici grupuri pe coasta muntelui, doritori să afle tot ce 
se putea de la aceia care ÎI văzuseră pe Hristos după înviere. 
Ucenicii treceau de la un grup la altul, spunând tot ce văzuseră și 
auziseră despre lisus și aducând dovezi din Scriptură, așa cum 
făcuse El cu ei. Toma povestea mereu cum se întâmplase cu 
necredinţa lui și arăta cum i se spulberaseră toate îndoielile. 
Deodată, lisus Se arătă în mijlocul lor. Nimeni n-ar fi putut să 
spună de unde sau cum venise. Mulţi dintre cei de faţă nu-L mai 
văzuseră înainte; dar în mâinile și picioarele Lui au observat 
semnele răstignirii; chipul Lui era asemenea chipului lui 
Dumnezeu și, când L-au văzut, au căzut la pământ și I s-au 
închinat. 

Dar unii se îndoiau. Așa va fi totdeauna. Sunt unii oameni 
cărora le este greu să-și exercite credinţa și care se așază de partea 
îndoielii. Aceștia pierd mult din cauza necredinţei lor. 

Aceasta a fost unica întâlnire a lui lisus cu un grup mare de 
credincioși după învierea Sa. El a venit și le-a vorbit, zicându-le: 
„Toată puterea Mi-a fost dată în cer și pe pământ”. Ucenicii 1 se 
închinaseră chiar înainte de a fi vorbit, dar aceste cuvinte, venind 
de pe buzele acelea care fuseseră închise de moarte, îi impresionau 
cu o putere deosebită. El era acum Mântuitorul cel înviat. Mulţi 
dintre ei ÎI văzuseră cum Îşi folosește puterea pentru a-i vindeca 
pe bolnavi și a ţine în frâu puterile diavolești. Ei au crezut că El 
are putere să-Şi stabilească împărăţia la Ierusalim, să înfrângă 
orice opoziţie și să biruie puterile naturii. El liniștise apele 
înfuriate; umblase pe valurile cu coama înspumată; înviase morți. 
De astă dată, El spune că „toată puterea” I-a fost dată. Cuvintele 

Lui au îndreptat mintea ascultătorilor Lui de la lucrurile pământeşti 
și trecătoare la cele cerești și veșnice. Au fost ridicați la cea mai 
înaltă înţelegere a demnităţii și slavei Lui. 

Cuvintele lui Hristos, rostite pe coasta muntelui, anunțau că 
jertfa Lui pentru binele omului fusese deplină și desăvârșită. 
Condiţiile ispășirii fuseseră împlinite, lucrarea pentru care venise 
în această lume fusese săvârșită. El era pe calea către tronul lui 
Dumnezeu, pentru a fi onorat de îngeri, stăpâniri și puteri. El 
începuse să săvârșească lucrarea Sa de mijlocire. Îmbrăcat cu puteri 
nemărginite, El le-a dat ucenicilor Săi această însărcinare: 
„Duceţi-vă și faceţi ucenici din toate neamurile, botezându-i în 
Numele Tatălui și al Fiului și al Sfântului Duh. Și învăţaţi-i să 
păzească tot ce v-am poruncit. Şi iată că Eu sunt cu voi în toate 
zilele, până la sfârșitul veacului” (Matei 28,19-20). 

Iudeii fuseseră făcuți depozitarii adevărului sacru, dar 
fariseismul făcuse din ei poporul cel mai exclusivist și cel mai 
bigot din toate neamurile. Tot ce era legat de preoţi și conducători 
- îmbrăcămintea, obiceiurile, ceremoniile și tradiţiile — i-a 
împiedicat să fie lumina lumii. Considerau că ei înșiși, națiunea 
iudaică, reprezintă lumea întreagă. Dar Hristos i-a însărcinat pe 
ucenicii Săi să vestească lumii acel fel de credinţă și de închinare 
care să nu depindă de vreo castă sau de vreo ţară, adică o credinţă 
care să fie potrivită pentru toate popoarele, toate neamurile și 
toate clasele de oameni. 

Înainte de a pleca de la ucenicii Săi, Hristos le-a arătat în mod 
clar care este natura Împărăției Sale. Le-a readus în minte ceea 
ce le spusese mai înainte despre ea. Le-a declarat că scopul Lui 
nu era acela de a întemeia în lumea aceasta o împărăție trecătoare, 
ci o împărăție spirituală. El nu trebuia să domnească pe tronul lui 
David ca un împărat pământesc. Le-a deschis din nou Scripturile, 
arătându-le că toate prin câte trecuse El fuseseră rânduite în cer, 
în consfătuirile dintre Tatăl şi EI Însuşi. Totul fusese prevestit de 
bărbaţi inspirați de Duhul Sfânt. „Vedeţi”, a zis El, „că tot ce 
v-am spus cu privire la lepădarea Mea ca Mesia s-a împlinit. Tot 
ce am spus cu privire la umilirea și la moartea de care trebuia să 
mor s-a făcut întocmai. A treia zi am înviat. Cercetaţi Scripturile 


cu mai multă atenţie și veţi vedea că, în toate aceste lucruri, cele 
spuse de profeție cu privire la Mine s-au împlinit.” 

Hristos i-a împuternicit pe ucenicii Lui să îndeplinească 
lucrarea pe care le-o încredințase, începând din Ierusalim. 
Ierusalimul fusese scena uimitoarei Lui bunăvoinţe faţă de neamul 
omenesc. Acolo suferise, fusese lepădat și osândit. Tinutul Iudeii 
era locul nașterii Lui. Acolo, îmbrăcat în trup omenesc, a umblat 
printre oameni și puţini și-au dat seama cât de aproape era cerul 
când Iisus era printre ei. În Ierusalim trebuia să înceapă lucrarea 
ucenicilor. 

Gândindu-se la tot ce suferise Hristos acolo și la lucrarea 
neapreciată pe care o săvârșise, ucenicii ar fi putut să ceară un 
câmp mai promițător, dar ei n-au făcut o astfel de cerere. Ucenicii 
trebuiau să cultive chiar terenul acela unde El răspândise sămânța 
adevărului, și sămânţa aceasta urma să aducă un seceriș bogat. În 
lucrarea lor, ucenicii aveau să sufere persecuția venită din cauza 
geloziei și a urii iudeilor, dar lucruri de felul acesta îndurase și 
Învățătorul lor și ei nu voiau să fugă de ele. Cele dintâi revărsări 
de har trebuiau să vină asupra ucigașilor Mântuitorului. 

În Ierusalim erau mulți care crezuseră pe ascuns în lisus şi 
mulţi care fuseseră duși în rătăcire de preoţi și conducători. Și 
acestora trebuia să li se prezinte Evanghelia. Ei trebuiau să fie 
chemaţi la pocăință. Adevărul minunat că numai prin Hristos se 
putea obţine iertarea de păcate trebuia să fie făcut clar. În timp 
ce tot Ierusalimul era frământat de întâmplările zguduitoare din 
ultimele săptămâni, predicarea Evangheliei urma să producă acum 
impresiile cele mai adânci. 

Dar lucrarea nu trebuia să se oprească acolo. Trebuia să se 
întindă până la marginea pământului. Hristos le-a zis ucenicilor 
Săi: „Aţi fost martori și aţi văzut viaţa Mea de jertfă pentru binele 
omenirii. Aţi fost martori ai lucrării Mele pentru Israel. Cu toate 
că nu au vrut să vină la Mine și să aibă viaţă, cu toate că preoții și 
conducătorii au făcut cu Mine ce le-a plăcut, cu toate că M-au 
lepădat, așa cum au profetizat Scripturile, totuşi să mai aibă un 
prilej de a-L primi pe Fiul lui Dumnezeu. Aţi văzut că, pe toți 
aceia care vin la Mine, mărturisindu-și păcatele, Eu îi primesc cu 

drag. Pe cel care vine la Mine nicidecum nu-l voi da afară. Toţi 
cei care doresc aceasta pot să fie împăcaţi cu Dumnezeu și să 
primească viaţa veșnică. Vouă, care sunteţi ucenicii Mei, vă 
încredinţez această solie de har. Întâi trebuie să fie dată lui Israel 
și apoi tuturor neamurilor, popoarelor și limbilor. Trebuie dusă 
și iudeilor, și neamurilor... Toţi cei care cred trebuie să fie adunați 
într-o singură biserică.” 

Prin darul Duhului Sfânt, ucenicii urmau să primească o putere 
minunată, mărturia lor urma să fie întărită prin semne și minuni. 
Urmau să fie săvârșite minuni nu numai de către apostoli, dar și 
de către aceia care primeau solia. lisus zice: „În Numele Meu vor 
scoate afară draci; vor vorbi în limbi noi; vor lua în mână șerpi; 
dacă vor bea ceva de moarte, nu-i va vătăma; își vor pune mâinile 
peste bolnavi, și bolnavii se vor însănătoși” (Marcu 16,17-18). 

Pe vremea aceea, otrăvirea se practica adesea. Oamenii fără 
scrupule nu ezitau să-i îndepărteze pe aceia care stăteau în calea 
ambițiilor lor. lisus știa că viaţa ucenicilor Lui va fi primejduită 
în felul acesta. Mulţi gândeau că-L slujesc pe Dumnezeu, dacă îi 
omoară pe martorii Lui. De aceea, El le-a făgăduit că-i va apăra 
în vremuri de primejdie. 

Ucenicii urmau să aibă aceeași putere pe care o avea Iisus, de 
a vindeca „orice boală și orice neputinţă care era în norod”. 
Vindecând în Numele Lui bolile trupului, dădeau dovadă că El 
avea puterea să vindece sufletul (Matei 4,23; 9,6). Li s-a făgăduit 
și un dar nou. Ucenicii urmau să predice printre neamuri și 
trebuiau să primească puterea de a vorbi în alte limbi. Apostolii 
și tovarășii lor erau oameni fără multe studii, dar, prin revărsarea 
Duhului în Ziua Cincizecimii, vorbirea lor, fie că era în limba lor, 
fie într-o limbă străină, a fost curată, simplă și fără greșeală atât 
în cuvânt, cât și în accent. 

În felul acesta le-a încredințat Hristos ucenicilor marea lor 
misiune. El a luat măsuri îndestulătoare pentru săvârșirea lucrării 
Lui și a luat asupra Sa răspunderea pentru succesul ei. Atâta vreme 
cât ascultau de cuvântul Lui și lucrau în legătură cu El, nu puteau 
să dea greș. „Mergeţi la toate neamurile”, le spusese El. „Mergeţi 
până la marginile cele mai îndepărtate ale lumii locuite și să știți 


că Eu voi fi acolo. Lucraţi cu credinţă și încredere, căci nu vă voi 
părăsi niciodată.” 

Însărcinarea pe care Mântuitorul le-a dat-o ucenicilor îi 
cuprinde pe toți credincioșii. Îi cuprinde pe toţi cei care vor crede 
în Hristos până la sfârșitul timpului. Este o mare greșeală să crezi 
că lucrarea de mântuire a sufletelor depinde numai de predicatorul 
întărit prin binecuvântare pentru acest lucru. Însărcinarea de a 
predica Evanghelia le este dată tuturor acelora care au simţit 
chemarea cerească. Toţi cei care primesc viaţa lui Hristos sunt 
sfințiți pentru lucrarea de mântuire a semenilor lor. Biserica a 
fost întemeiată pentru lucrarea aceasta, și toţi aceia care iau asupra 
lor sfânta ei răspundere se leagă prin aceasta să fie conlucrători 
cu Hristos. 

„Duhul și mireasa zic: "Vino! și cine aude să zică: "Vino 
(Apocalipsa 22,17). Cel care aude trebuie să repete invitaţia. 
Oricare ar fi chemarea pe care cineva o are în viaţă, cea dintâi 
grijă a lui va fi să câștige suflete pentru Hristos. S-ar putea să nu 
fie în stare să vorbească înaintea unei adunări, dar poate lucra 
pentru câţiva. Acestora le poate destăinui ce a învăţat de la 
Domnul său. A servi lui Hristos nu înseamnă numai a predica. 
Este serv cel care îl ajută pe bolnav și pe suferind, îl sprijină pe 
cel nevoiaș și spune cuvinte de mângâiere pentru cel întristat și 
cel cu credință slabă. Aproape și departe, se găsesc oameni 
copleșiți de simţul vinovăţiei. Omenirea nu este înjosită de greutăţi, 
de muncă și de sărăcie, ci de vinovăţie și de făptuirea de rele. 
Lucrul acesta aduce neliniște și nemulțumire. Hristos dorește ca 
servii Săi să slujească sufletelor bolnave de păcat. 

Ucenicii trebuiau să-și înceapă lucrarea de acolo de unde se 
aflau. Nici câmpul cel mai puţin promițător nu trebuia să fie trecut 
cu vederea. Tot așa, fiecare lucrător pentru Hristos trebuie să 
înceapă de acolo de unde se află. Chiar în familia noastră pot fi 
suflete care flămânzesc după simpatie, care mor de foame din 
lipsă de pâinea vieţii. Pot fi copii care trebuie să fie educați pentru 
Hristos. Sunt păgâni chiar la poarta noastră. Să facem cu 
credincioșie lucrarea care este cel mai aproape de noi. Apoi să 
întindem eforturile noastre până acolo unde ne va conduce mâna 

lui Dumnezeu. Se poate ca lucrarea multora să pară a fi strâmto- 
rată de împrejurări; dar, oriunde ar fi, dacă e săvârșită cu credință 
şi sârguință, se va simți până la marginea pământului. Atunci când 
Hristos Se afla pe pământ, se părea că lucrarea Lui este restrânsă 
la o regiune mică, dar mulţi din toate locurile au auzit solia Lui. 
Adesea, Dumnezeu folosește mijloacele cele mai simple ca să 
ajungă la rezultatele cele mai mari. Planul Lui este ca fiecare parte 
a lucrării Lui să depindă de celelalte, ca roțile unui angrenaj, toate 
lucrând în armonie. Lucrătorul cel mai umil, dacă este mânat de 
Duhul Sfânt, va atinge coarde ce nu se văd, ale căror tresăriri vor 
răsuna până la marginea pământului și vor da naștere la cântări în 
decursul veacurilor veșnice. 

Dar porunca: „Mergeţi în toată lumea” nu trebuie să fie 
pierdută din vedere. Noi suntem chemaţi să ne îndreptăm privirile 
către locurile îndepărtate. Hristos sfărâmă zidurile despărţitoare, 
prejudecățile naţionale, care îi deosebesc pe oameni, și vestește 
iubire pentru toată familia omenească. El îi înalță pe oameni din 
cercul strâmt pe care îl prescrie egoismul lor. Desfiinţează toate 
graniţele și deosebirile artificiale din societate. Nu face deosebire 
între vecin și străin, prieten și vrăjmaș. Ne învaţă să privim la 
fiecare suflet împovărat de nevoi ca la fratele nostru, iar lumea să 
o privim ca fiind câmpul nostru de activitate. 

Când a zis: „Mergeţi și faceţi ucenici din toate neamurile”, 
Mântuitorul a mai zis: „lată semnele care vor însoţi pe cei ce vor 
crede. În Numele Meu vor scoate draci; vor vorbi în limbi noi; 
vor lua în mână șerpi; dacă vor bea ceva de moarte, nu-i va vătăma; 
își vor pune mâinile peste bolnavi, și bolnavii se vor însănătoși”. 
Făgăduinţa este tot atât de mult cuprinzătoare ca însărcinarea. 
Aceasta nu înseamnă că toți vor primi toate darurile. Duhul „dă 
fiecăruia în parte, cum voiește” (1 Corinteni 12,11). Darurile 
Duhului sunt făgăduite fiecărui credincios potrivit cu nevoia lui 
pentru lucrarea Domnului. Făgăduinţa aceasta este tot atât de 
puternică și vrednică de încredere astăzi ca pe timpul apostolilor. 
„Semnele acestea vor însoţi pe cei ce vor crede.” Acesta este 
privilegiul copiilor lui Dumnezeu și credinţa trebuie să ia în 
stăpânire tot ce poate ca aprobare a credinței. 


„Îşi vor pune mâinile peste bolnavi, și bolnavii se vor 
însănătoși.” Lumea aceasta este o uriașă leprozerie, dar Hristos 
a venit să vindece pe bolnavi și să vestească eliberarea celor luaţi 
captivi de Satana. El era izvorul sănătăţii și al puterii. Dădea din 
însăși viaţa Sa celor bolnavi, suferinzi și stăpâniţi de demoni. Nu 
alunga pe nimeni care venea la El după putere vindecătoare. Ştia 
că aceia care veneau după ajutor își atrăseseră singuri boala, cu 
toate acestea, n-a refuzat să-i vindece. Și atunci când puterea de 
la Hristos pătrundea în aceste biete suflete, ele erau convinse de 
păcat și mulţi erau vindecaţi atât de boala lor spirituală, cât și de 
bolile trupești. Evanghelia încă mai păstrează această putere și 
pentru ce n-am fi și noi martori astăzi la aceleași rezultate? 

Hristos simte durerile fiecărui suferind. Când duhuri rele sfâșie 
trupul omenesc, Hristos simte nenorocirea. Când febra usucă 
izvorul vieţii, El simte agonia. Și astăzi este tot atât de dispus 
să-i vindece pe bolnavi cum a fost pe vremea când era El Însuși 
pe pământ. Servii lui Hristos sunt reprezentanţii Lui, uneltele 
prin care lucrează. El dorește ca prin ei să-și exercite puterea 
vindecătoare. 

În felul de vindecare folosit de Mântuitorul, au fost învățături 
pentru ucenicii Săi. Cu o ocazie, El a uns ochii unui orb cu tină și 
i-a spus: „Du-te de te spală în scăldătoarea Siloamului... El s-a 
dus, s-a spălat și s-a întors văzând bine” (loan 9,7). Vindecarea 
s-ar fi putut face și numai prin simpla putere a Marelui Vindecător, 
totuși Hristos a folosit mijloacele simple ale naturii. El nu a 
încurajat folosirea medicamentelor, dar a aprobat utilizarea 
leacurilor simple și naturale. 

Multora dintre suferinzii care se vindecau, Hristos le zicea: 
„Să nu mai păcătuiești, ca să nu ţi se întâmple ceva mai rău” (loan 
5,14). În felul acesta, El ne învaţă că boala este urmarea călcării 
legilor lui Dumnezeu, atât a celor naturale, cât şi a celor spirituale. 
Nenorocirea cea mare din lumea aceasta n-ar exista, dacă oamenii 
ar trăi în armonie cu planul Creatorului. 

Hristos a fost Călăuza și Învățătorul vechiului Israel și l-a 
învăţat că sănătatea este răsplata ascultării de legile lui Dumnezeu. 
Marele Medic care i-a vindecat pe bolnavi în Palestina vorbise 

poporului Său din stâlpul de nor, arătându-i ce trebuie să facă și 
ce va face Dumnezeu pentru el. „Dacă vei asculta cu luare aminte 
glasul Domnului, Dumnezeului tău”, a zis El, „dacă vei face ce 
este bine înaintea Lui, dacă vei asculta de poruncile Lui și dacă 
vei păzi toate legile Lui, nu te voi lovi cu niciuna din bolile cu 
care am lovit pe egipteni; căci Eu sunt Domnul, care te vindecă” 
(Exodul 15,26). Hristos le-a dat israeliților îndrumări hotărâte 
asupra felului lor de viaţă și apoi i-a asigurat: „Domnul va depărta 
de tine orice boală” (Deuteronom 7,15). Când au împlinit 
condiţiile, au văzut că făgăduinţa era întemeiată: „Niciunul n-a 
șovăit dintre seminţiile Lui” (Psalmi 105,37). 

Învățăturile acestea sunt pentru noi. Toţi cei care vor să-şi 
păstreze sănătatea trebuie să împlinească anumite condiţii. Toţi 
trebuie să înveţe şi să cunoască aceste condiții. Domnul n-are 
plăcere când oamenii nu cunosc legile Lui, fie cele naturale, fie 
cele spirituale. Noi trebuie să lucrăm împreună cu Dumnezeu 
atât pentru vindecarea corporală, cât și pentru cea sufletească. 

Afară de aceasta, ar trebui să-i învăţăm și pe alţii cum să-și 
păstreze și să-și refacă sănătatea. Pentru cei bolnavi, ar trebui să 
folosim leacurile pe care Dumnezeu le-a așezat în natură și să le 
îndreptăm mintea către Singurul care poate să vindece. Lucrarea 
noastră este aceea de a-i aduce pe bolnavi și pe suferinzi la Hristos 
pe braţele credinţei noastre. Să-i învăţăm să creadă în Marele 
Vindecător. Să ne prindem puternic de făgăduinţa Lui și să ne 
rugăm pentru manifestarea puterii Lui. Însăși esența Evangheliei 
înseamnă refacere și Mântuitorul dorește ca noi să-i îndemnăm 
pe cei bolnavi, deznădăjduiţi și suferinzi să se prindă de puterea 
Lui, 

Puterea iubirii se dovedește în toate actele Lui de vindecare 
și, numai dacă suntem părtași, prin credinţă, la această iubire, 
putem fi unelte pentru lucrarea Lui. Dacă neglijăm să ne unim cu 
Hristos, curentul de energie dătătoare de viaţă nu poate să se 
reverse în valuri bogate de la noi la oameni. Erau locuri unde 
Însuşi Hristos nu putea să facă multe lucrări mari din pricina 
necredinţei. Tot astfel acum, necredinţa desparte biserica de 
Ajutorul ei divin. Ea nu se prinde cu putere de realităţile veşnice. 


Din cauza lipsei de credinţă, Dumnezeu este dezamăgit și jefuit 
de slava Lui. 

Numai când lucrează pentru Hristos biserica are făgăduinţa 
că El este împreună cu ea. Mergeţi și faceţi ucenici din toate 
neamurile, a zis El; „și iată că Eu sunt cu voi în toate zilele, până 
la sfârşitul veacului”. Una dintre primele condiţii pentru a primi 
puterea Lui este aceea de a lua jugul Lui. Însăși viaţa bisericii 
depinde de credincioșia cu care îndeplinește această însărcinare 
dată de Domnul. A neglija această lucrare înseamnă, cu siguranță, 
a invita slăbiciunea și decăderea. Acolo unde nu este lucrare vie 
pentru alții, iubirea se stinge, iar credinţa slăbește. 

Hristos vrea ca servii Săi să fie educatori ai bisericii în lucrarea 
de răspândire a Evangheliei. Ei trebuie să-i înveţe pe membrii 
bisericii cum să caute și să mântuiască ce este pierdut. Dar fac ei 
această lucrare? Vai, cât de mulţi caută să ţină trează scânteia de 
viaţă din comunitatea care este gata să moară! Cât de multe 
comunităţi sunt îngrijite ca niște mielușei bolnavi de către aceia 
care ar trebui să caute oile pierdute! Și, în timpul acesta, milioane 
și milioane pier fără Hristos. 

Iubirea dumnezeiască a fost mișcată până în adâncul ei de 
nepătruns de preocuparea pentru binele oamenilor și îngerii se 
miră când îi văd pe cei care au primit o iubire atât de mare cum 
au o recunoștință atât de superficială. Îngerii se miră cât de puţin 
apreciază oamenii iubirea lui Dumnezeu. Cerul este indignat de 
neglijenţa dovedită faţă de oameni. Am vrea să știm cum o priveşte 
Hristos? Ce ar simţi o mamă și un tată, dacă ar ști că fiul lor, 
pierdut în zăpadă și frig, a fost trecut cu vederea și lăsat să piară 
de aceia care ar fi putut să-l salveze? N-ar fi întristați îngrozitor 
și peste măsură de indignaţi? Nu i-ar denunța ei pe ucigașii aceia 
cu o mânie aprinsă ca lacrimile lor și fierbinte ca iubirea lor? 
Suferințele oricărui om sunt suferințele copilului lui Dumnezeu 
și aceia care nu întind o mână de ajutor semenilor lor gata să 
piară provoacă mânia Lui îndreptăţită. Aceasta este mânia 
Mielului. Acelora care spun că au părtășie cu Hristos, dar sunt 
indiferenți faţă de nevoile semenilor lor, El le va zice în ziua 

judecății: „Nu știu de unde sunteti; depărtatți-vă de la Mine, voi 
toți lucrătorii fărădelegii” (Luca 13,27). 

În însărcinarea pe care le-a dat-o ucenicilor Săi, Hristos nu 
numai că a schițat lucrarea lor, dar le-a dat și o solie. „Învătați pe 
oameni”, a zis El, „să păzească tot ce v-am poruncit.” Ucenicii 
trebuiau să vestească ce îi învățase Hristos. Se cuprinde aici nu 
numai ce spusese El în persoană, ci și ce spusese prin toți profeții 
și învățătorii Vechiului Testament. Învățătura omenească este 
exclusă. Nu e loc pentru tradiţie, pentru teoriile și concluziile 
omului sau pentru legislația bisericească. În însărcinarea aceasta 
nu sunt cuprinse legile rânduite de autoritatea ecleziastică. Servii 
lui Hristos nu trebuie să predea nimic din toate acestea. „Legea 
și profeţii”, împreună cu tot ce ne e raportat din cuvintele și faptele 
Lui formează comoara încredințată ucenicilor pentru a fi predată 
lumii. Numele lui Hristos este deviza lor, semnul lor distinctiv, 
legătura lor de unire, autoritatea care hotărăște felul lor de purtare 
și izvorul izbânzii lor. Împărăţia Lui nu va recunoaște nimic din 
ceea ce nu are inscripția Lui. 

Evanghelia trebuie să fie vestită nu ca o teorie lipsită de viaţă, 
ci ca o putere vie, care schimbă viaţa. Dumnezeu dorește ca 
primitorii harului Său să fie martori ai puterii Lui. El îi primește cu 
plăcere chiar pe aceia a căror purtare L-a supărat mai mult, dacă se 
pocăiesc, EI le dă Duhul Său cel Sfânt, îi pune în locurile de încredere 
cele mai însemnate și-i trimite în tabăra celor necredincioși, pentru 
a vesti mila Lui nemărginită. El ar vrea ca servii Săi să dea 
mărturie despre faptul că, prin harul Său, oamenii pot avea un 
caracter asemenea cu al lui Hristos și se pot bucura de asigurarea 
marii Lui iubiri. Ar vrea ca noi să dăm mărturie despre faptul că 
El nu poate să fie mulțumit până când neamul omenesc nu este 
recâștigat și repus în sfintele drepturi de copii ai Lui. 

În Hristos se vede duioșia păstorului, iubirea părintelui și mila 
nemărginită a unui Mântuitor plin de îndurare. El prezintă 
binecuvântările Sale în cuvintele cele mai îmbietoare. El nu e 
mulțumit numai să înșire binecuvântările Sale; le prezintă în chipul 
cel mai atrăgător, pentru a trezi dorinţa de a le avea. Tot în felul 
acesta trebuie să prezinte și servii Lui bogăţiile slavei Darului 


nemărginit de mare. Iubirea minunată a lui Hristos va înduioșa și 
va supune inimile acolo unde simpla înșirare a doctrinei nu va 
izbuti nimic. „Mângâiaţi, mângâiaţi pe poporul Mev’, zice 
Dumnezeul vostru.” „Suie-te pe un munte înalt, ca să vestești 
Sionului vestea cea bună; înalță-ți glasul cu putere, ca să vestești 
Ierusalimului vestea cea bună; înalță-ți glasul, nu te teme și spune 
cetăților lui Iuda: "Iată Dumnezeul vostru!... EI Își va paşte turma 
ca un Păstor, va lua mieii în brațe, îi va duce la sânul Lui” (Isaia 
40,1.9-11). Vorbiţi-le oamenilor despre Acela care este „întâiul 
între mii” și a cărui ființă este „plină de farmec” (Cântarea 
Cântărilor 5,10.16). Numai cuvintele nu pot să dea adevărata 
descriere. Faceţi ca aceasta să se reflecte în caracter și să se 
manifeste în viață. Hristos stă ca model pentru a I se reproduce 
portretul în fiecare creștin. Dumnezeu a predestinat pe oricine 
„să fie asemenea chipului Fiului Său” (Romani 8,29). În fiecare 
trebuie să se manifeste față de lume iubirea cea îndelung răbdătoare 
a lui Hristos, sfinţenia, blândeţea, îndurarea şi adevărul Lui. 

Primii ucenici au plecat și au vestit Cuvântul. Ei L-au descoperit 
lumii pe Hristos în viaţa lor. lar Domnul lucra împreună cu ei „și 
întărea Cuvântul prin semnele care-l însoțeau” (Marcu 16,20). 
Ucenicii aceștia s-au pregătit pentru lucrare. Înainte de Cincizecime, 
ei s-au adunat și au îndepărtat orice divergență. Erau o inimă și un 
gând. Ei au crezut făgăduinţa lui Hristos că le va da binecuvântarea 
şi s-au rugat în credinţă. Au cerut nu numai ca ei să fie binecuvântaţi; 
ei erau apăsaţi de povara pentru salvarea sufletelor. Evanghelia 
trebuia să fie dusă până la marginile pământului și ei au cerut 
revărsarea puterii lui Hristos, care fusese făgăduită. Atunci S-a 
revărsat Duhul Sfânt și mii de suflete s-au convertit într-o zi. 

Așa poate să fie şi acum. În loc de a fi vestite speculaţiile 
omenești, să se predice Cuvântul lui Dumnezeu. Creștinii să 
îndepărteze neînțelegerile dintre ei și să se predea lui Dumnezeu 
pentru mântuirea celor pierduţi. În credință, să ceară binecu- 
vântarea, şi ea va veni. Revărsarea Duhului pe timpul apostolilor 
a fost „ploaia timpurie”, și urmările ei au fost măreţe. Dar „ploaia 
târzie” va fi mai îmbelșugată (Ioel 2,23). 

Toţi aceia care Îi predau lui Dumnezeu sufletul, trupul și spiritul 
lor vor primi fără încetare noi valuri de puteri corporale și mintale. 
Depozitele inepuizabile ale cerului le stau la dispoziţie. Hristos 
le insuflă duh din duhul Său, viaţă din viaţa Sa. Duhul Sfânt scoate 
la iveală puterile Lui cele mai de seamă pentru a lucra asupra 
inimii și minţii. Harul lui Dumnezeu sporește și înmulțește 
însușirile lor și orice desăvârșire a naturii dumnezeiești vine în 
ajutorul lor în lucrarea de salvare a sufletelor. Prin conlucrarea 
cu Hristos, ei sunt desăvârșiţi în El și, în slăbiciunea lor 
omenească, sunt făcuţi în stare să facă faptele Atotputerniciei. 

Mântuitorul dorește să manifeste harul Său și să imprime 
caracterul Său asupra lumii întregi. Ea este stăpânirea răscum- 
părată de El și lisus dorește să-i facă pe oameni liberi, curaţi și 
sfinți. Deși Satana caută să împiedice acest lucru, prin sângele 
care s-a vărsat pentru oameni, urmează să se câștige biruinţe care 
vor aduce slavă lui Dumnezeu și Mielului. Hristos nu va fi mulțumit 
până când biruinţa nu va fi desăvârșită și „va vedea rodul muncii 
sufletului Lui şi Se va înviora” (Isaia 53,11). Toate neamurile de 
pe pământ vor auzi Evanghelia harului Său. Nu toţi vor primi 
harul Său, dar „o sămânță de oameni Îi va sluji și se va vorbi 
despre Domnul către cei ce vor veni după ei” (Psalmi 22,30). 
„Domnia, stăpânirea și puterea tuturor împărăţiilor care sunt pre- 
tutindeni sub ceruri, se vor da poporului sfinților Celui Preaînalt” 
și „pământul va fi plin de cunoștința Domnului, ca fundul mării 
de apele care-l acoperă.” „Atunci se vor teme de Numele Dom- 
nului cei de la apus, și de slava Lui cei de la răsăritul soarelui” 
(Daniel 7,27; Isaia 11,9; 59,19). 

„Ce frumoase sunt pe munţi picioarele celui ce aduce vești 
bune, care vestește pacea, picioarele celui ce aduce vești bune, 
care vestește mântuirea! Picioarele celui ce zice Sionului: 
"Dumnezeul tău împărăţește!” ... Izbucniţi cu toate în strigăte de 
bucurie, dărâmături... Căci Domnul mângâie pe poporul Său... 
Domnul Îşi descoperă braţul Său cel sfânt înaintea tuturor 
neamurilor; și toate marginile pământului vor vedea mântuirea 
Dumnezeului nostru” (Isaia 52,7-10). 


CAPITOLUL 87 


„LA TATĂL MEU 
ŞI TATĂL VOSTRU” 


Pe când Se ridica spre cer, ucenicii, înmărmuriți, 
urmăreau cu ochii încordați să poată prinde şi cele 
din urmă raze de la Domnul lor care Se înălța. Un 

nor de slavă L-a ascuns de privirea lor; şi când 

carul de nor al îngerilor L-a primit, au venit la ei 
cuvintele: „Și iată că Eu sunt cu voi până la sfârșitul 
veacului”. 


VENISE TIMPUL CA DOMNUL HRISTOS să Se înalțe la tronul 
Tatălui Său. Ca un biruitor dumnezeiesc, El era gata să Se întoarcă 
în curţile cerești cu trofeele biruinței. Înainte de moartea Sa, El 
spusese înaintea Tatălui Său: „Am sfârșit lucrarea pe care Mi-ai 
dat-o s-o fac” (loan 17,4). După înviere, a mai zăbovit un timp 
pe pământ, pentru ca ucenicii să se poată obişnui cu El în trupul 
Său înviat și proslăvit. Acum era gata să-Și ia rămas-bun. El dovedise 
faptul că este un Mântuitor viu. Ucenicii Lui nu mai trebuiau să 
vorbească despre El ca fiind în mormânt. Ei puteau să se gândească 
la EI ca la o Persoană proslăvită înaintea universului ceresc. 

Ca loc pentru înălţarea Sa, Iisus a ales acel colţișor de atâtea 
ori sfințit de prezenţa Sa, pe când locuia printre oameni. Nici 
Muntele Sion, locul cetăţii lui David, nici Muntele Moria, locul 
unde se găsea templul nu avea să fie cinstit în felul acesta. În 
locurile acelea, Domnul Hristos fusese batjocorit și lepădat. Acolo, 
valurile milei, deși veneau printr-o tot mai crescândă revărsare a 
dragostei, au fost respinse de inimi tari ca stânca. Din locurile 


Capitolul acesta se bazează pe cele relatate în Luca 24,50-53; Fapte 1,9-12. 

acelea, Domnul Hristos, istovit și împovărat, plecase să găsească 
odihnă pe Muntele Măslinilor. Sfânta Șechină, înainte de a se 
îndepărta de cel dintâi templu, se oprise pe muntele din răsărit, 
ca și cum i-ar fi părut rău să părăsească cetatea aleasă; tot așa, 
Domnul Hristos S-a oprit la Măsliniș, privind la Ierusalim cu inima 
plină de dor. Dumbrăvile și vâlcelele muntelui fuseseră sfinţite 
de rugăciunile și de lacrimile Lui. Văile lui răsunaseră de strigătele 
de biruință ale mulțimii care-L proclama împărat. Pe coastele lui, 
de cealaltă parte, găsise un adăpost în casa lui Lazăr din Betania. 
În grădina Ghetsimani, situată la poalele muntelui, El Se rugase 
și Se chinuise singur. De pe muntele acesta urma să Se înalțe la 
cer. Şi tot pe vârful acestuia se vor odihni picioarele Sale când va 
veni a doua oară. El va sta pe Muntele Măslinilor nu ca un om al 
durerilor, ci ca un împărat plin de slavă și biruitor, în timp ce 
strigătele de aleluia ale evreilor se vor contopi cu osanalele 
neamurilor, iar glasurile celor răscumpăraţi, întocmai ca o oaste 
numeroasă, vor face să răsune puternic aclamaţia: „Încoronați-L 
ca Domn al tuturor!” 

Şi acum, împreună cu cei unsprezece ucenici, lisus înainta către 
munte. Pe când treceau prin poarta Ierusalimului, multe priviri 
mirate se îndreptau către mica grupă, condusă de Acela pe care, 
cu câteva săptămâni mai înainte, conducătorii ÎI condamnaseră 
şi-L crucificaseră. Ucenicii nu știau că aceasta avea să fie ultima 
lor întâlnire cu Învățătorul. Iisus a petrecut timpul vorbind cu ei, 
repetând învățăturile Sale de altădată. Pe când se apropiau de 
Ghetsimani, El S-a oprit ca ei să-și poată reaminti învăţăturile pe 
care li le dăduse în noaptea marelui Său chin sufletesc. A privit 
din nou la viţa prin care înfăţișase legătura dintre biserica Sa, El 
și Tatăl Său; din nou a repetat adevărurile pe care le explicase 
mai înainte. Totul în jurul Său amintea de iubirea Sa nerăsplătită. 
Chiar și ucenicii, care erau atât de scumpi inimii Sale, Îl mustraseră 
ȘI ÎI părăsiseră în ceasul umilinţei Sale. 

Hristos locuise în lume treizeci și trei de ani; El suferise 
disprețul, insultele și batjocura ei; fusese lepădat și răstignit. 
Acum, când era gata să Se înalțe la tronul slavei Sale, în timp ce 
privea din nou la nerecunoștința oamenilor pe care venise să-i 


salveze, nu cumva va retrage de la ei simpatia și iubirea Sa? Nu 
cumva afecțiunea Sa va fi concentrată asupra acelui loc unde este 
prețuit și unde îngeri nevinovaţi așteaptă să facă ce le spune El? 
Nu! Făgăduinţa Sa pentru cei iubiţi, pe care-i lasă pe pământ, 
este: „Și iată că Eu sunt cu voi în toate zilele, până la sfârșitul 
veacului” (Matei 28,20). 

Ajungând la Muntele Măslinilor, Iisus i-a condus pe drum, 
dincolo de vârtul muntelui, până în apropiere de Betania. Aici 
S-a oprit, iar ucenicii se adunară în jurul Său. Raze de lumină 
păreau că pornesc de la faţa Sa pe când privea plin de iubire la ei. 
Nu i-a certat pentru greșelile și vinovăţiile lor; ultimele cuvinte 
rostite de Domnul lor au fost cuvinte de cea mai dulce duioșie. 
Cu mâinile întinse pentru binecuvântare, ca și cum i-ar fi asigurat 
de grija Sa protectoare, El Se înălța încet din mijlocul lor, atras 
către cer de o putere mai mare decât orice atracţie pământească. 
Pe când Se ridica spre cer, ucenicii, înmărmuriţi, urmăreau cu 
ochii încordaţi să poată prinde și cele din urmă raze de la Domnul 
lor care Se înălța. Un nor de slavă L-a ascuns de privirea lor; și, 
când carul de nor al îngerilor L-a primit, au venit la ei cuvintele: 
„ȘI iată că Eu sunt cu voi până la sfârșitul veacului”. În același 
timp, veniră la ei undele celei mai dulci și mai vesele muzici cântate 
de corul îngerilor. 

În timp ce ucenicii priveau încă spre cer, li s-au adresat niște 
glasuri plăcute, ca cea mai frumoasă muzică. S-au întors și au 
văzut doi îngeri în chip de oameni, care le-au vorbit, zicându-le: 
„Bărbaţi galileeni, de ce staţi și vă uitaţi spre cer? Acest Iisus, 
care S-a înălţat la cer din mijlocul vostru, va veni în același fel 
cum L-aţi văzut mergând la cer”. 

Îngerii aceştia erau din ceata care așteptase într-un nor 
strălucitor să-L însoţească pe Iisus către casa Lui cerească. Fiind 
cei mai de frunte din ceata îngerilor, ei erau cei doi care veniseră 
la mormântul lui Hristos, la învierea Sa, și care fuseseră cu El în 
tot cursul vieţii Sale pe pământ. Cu dorinţă arzătoare, tot cerul 
așteptase să se termine șederea Sa într-o lume pervertită de 
blestemul păcatului. Venise timpul ca universul ceresc să-L 
primească pe Împăratul lui. Oare cei doi îngeri nu doreau Și ei să 

fie în mulțimea celor care ÎI salutau pe Iisus? Dar, din simpatie ȘI 
iubire pentru aceia pe care El îi părăsise, au mai zăbovit ca să-i 
mângâie. „Nu sunt oare toţi duhuri slujitoare trimise să înde- 
plinească o slujbă pentru cei ce vor moșteni mântuirea?” (Evrei 
1,14). 

Hristos Se înălțase la cer având chip de om. Ucenicii văzuseră 
norul care-L primise. Același lisus care umblase, vorbise și Se 
rugase cu ei, care frânsese pâinea împreună cu ei, care fusese cu ei 
în bărcile lor pe lac și care în ziua aceea Se ostenise urcând împreună 
cu ei Măslinișul — același lisus mergea acum să șadă pe tron cu 
Tatăl Său. Și îngerii i-au asigurat că Același pe care ei L-au văzut 
mergând la cer va reveni tot așa cum S-a înălţat. El va veni „pe 
nori; și orice ochi Îl va vedea” (Apocalipsa 1,7). „Căci Însuși 
Domnul, cu un strigăt, cu glasul unui arhanghel și cu trâmbiţa lui 
Dumnezeu, Se va pogori din cer și întâi vor învia cei morţi în 
Hristos” (1 Tesaloniceni 4,16). „Când va veni Fiul omului în slava 
Sa, cu toţi sfinţii îngeri, va şedea pe scaunul de domnie al slavei 
Sale” (Matei 25,31). În felul acesta, se va împlini însăşi făgăduinţa 
dată de Domnul ucenicilor Săi: „și după ce Mă voi duce și vă voi 
pregăti un loc, Mă voi întoarce și vă voi lua cu Mine, ca acolo unde 
sunt Eu, să fiţi și voi” (loan 14,3). De aceea, ucenicii se puteau 
bucura pe deplin în nădejdea revenirii Domnului lor. 

Când ucenicii s-au întors la Ierusalim, oamenii îi priveau cu 
surprindere. După judecarea și răstignirea lui Hristos, se crezuse 
că ei vor arăta abătuţi și rușinaţi. Vrăjmașii lor se așteptau să 
vadă pe feţele lor o expresie de întristare și înfrângere. Dar, în 
loc de aceasta, vedeau numai veselie și biruinţă. Feţele lor 
străluceau de o fericire care nu era de natură pământească. Ei nu 
se tânguiau pentru nădejdi spulberate, ci erau plini de laudă și de 
recunoștință pentru Dumnezeu. Cu bucurie, ei relatau minunea 
învierii lui Hristos și înălțarea Sa la cer, iar mărturia lor era primită 
de mulți. 

Ucenicii nu mai aveau nicio îndoială cu privire la viitor. Ei 
știau că lisus este în cer și că El continuă să-i iubească. Ei știau că 
au un prieten la tronul lui Dumnezeu și erau nerăbdători să-l 
prezinte Tatălui cererile lor în Numele lui Iisus. În temere sfântă, 


și-au plecat capetele în rugăciune, repetând asigurarea: „Orice 
veţi cere de la Tatăl în Numele Meu, vă va da. Până acum n-aţi 
cerut nimic în Numele Meu: cereti și veţi căpăta, pentru ca bucuria 
voastră să fie deplină” (loan 16,23.24). Ei au înălțat mâna credinței 
mai sus și tot mai sus, cu argumentul puternic: „Ba mai mult, El a 
și înviat, stă la dreapta lui Dumnezeu și mijlocește pentru noi! 
(Romani 8,34). lar Ziua Cincizecimii le-a adus plinătatea bucuriei 
prin prezența Mângâietorului, exact așa cum făgăduise Hristos. 

Tot cerul aștepta să-L salute pe Mântuitorul în curțile cerești. 
Pe când Se înălța, El era în frunte, urmat de mulțimea captivilor 
eliberaţi la învierea Lui. Oastea cerească lua parte la cortegiul 
acela plin de veselie cu strigăte și aclamații de laudă și cântări 
cerești. Când s-au apropiat de cetatea lui Dumnezeu, îngerii care 
alcătuiau escorta au strigat: 


Porţi, ridicați-vă capetele; 
Ridicati-vă, porti veşnice, 
Ca să intre Impăratul slavei! 


Plini de voie bună, îngerii păzitori au răspuns: 
Cine este acest Împărat al slavei? 


Ei spun cuvintele acestea nu pentru că n-ar ști cine este EI, ci 
pentru că doresc să audă răspunsul solemnei preamăriri: 


Domnul cel tare și puternic, 
Domnul cel viteaz în lupte. 
Porţi, ridicați-vă capetele! 
Ridicaţi-le, porti veşnice, 

Ca să intre Împăratul slavei! 


Din nou se aude întrebarea: „Cine este acest Impărat al slavei?”, 
deoarece îngerii niciodată nu obosesc auzind cum Numele Său 
este înălțat. Ingerii însoțitori dau răspunsul: 


Domnul oştirilor: 
El este Impăratul slavei! 
(Psalmi 24,7-10) 

Atunci porțile cetății lui Dumnezeu se deschid larg, iar 
mulțimea îngerească intră pe porți într-o revărsare de armonii 
încântătoare. 

Iată tronul și, în jurul lui, curcubeul făgăduinţei! Iată heruvimii 
și serafimii! Conducătorii oştirilor îngerești, fiii lui Dumnezeu, 
reprezentantii lumilor necăzute, toți sunt adunaţi. Sfatul ceresc, 
înaintea căruia Lucifer Îl acuzase pe Dumnezeu și pe Fiul Său, 
reprezentanţii acelor ţinuturi neatinse de păcat asupra cărora 
Satana gândise să-și întindă domnia, toţi sunt de faţă pentru a-L 
saluta pe Răscumpărătorul. Ei doresc cu ardoare să sărbătorească 
biruința Sa și să-L proslăvească pe Împăratul lor. 

Dar El le face semn să se dea înapoi. Nu încă. El nu poate să 
primească acum coroana slavei și haina împărătească. Merge 
înaintea Tatălui Său. Îi arată fruntea Sa rănită, coasta împunsă, 
picioarele vătămate; Îşi înaltă mâinile, care poartă urmele cuielor. 
Arată semnele biruinței Sale; înfățișează înaintea lui Dumnezeu 
snopul de legănat, pe aceia înviați cu El, ca reprezentanți ai acelei 
mulțimi de oameni care vor învia din mormânt la a Doua Sa Ve- 
nire. El Se apropie de Tatăl, care Se bucură pentru fiecare păcătos 
pocăit, chiar și pentru unul singur. Înainte de a se fi aşezat temeliile 
pământului, Tatăl și Fiul Se uniseră într-un legământ pentru 
răscumpărarea omului, dacă el ar fi fost biruit de Satana. Ei Își 
strânseseră mâna într-un solemn legământ că Hristos Se va face 
garant pentru neamul omenesc. Legământul acesta a fost împlinit 
de Domnul Hristos. Atunci când a strigat pe cruce: „S-a sfârșit”, 
El S-a adresat Tatălui. Înțelegerea fusese pe deplin adusă la 
îndeplinire. Acum EI zice: Tată, s-a sfârșit. Am împlinit voia Ta, 
o, Dumnezeul Meu. Am săvârșit lucrarea de răscumpărare. Dacă 
dreptatea Ta este satisfăcută, „vreau ca acolo unde sunt Eu, să fie 
împreună cu Mine și aceia pe care Mi i-ai dat Tu” (loan 19,30; 
17,24). 

Glasul lui Dumnezeu se aude confirmând că dreptatea este 
împlinită. Satana este înfrânt. Cei ai lui Hristos de pe pământ, 
care trudesc și se luptă, sunt „primiţi în Preaiubitul Lui” (Efeseni 
1,6). Înaintea îngerilor din cer și a reprezentanţilor lumilor necă- 
zute, ei sunt declaraţi îndreptăţiți. Unde este El, acolo va fi și 


biserica Sa. „Bunătatea și credincioșia se întâlnesc, dreptatea și 
pacea se sărută” (Psalmi 85,10). Braţele Tatălui Îl cuprind pe 
Fiul Său și se dă porunca: „Toţi îngerii lui Dumnezeu să I se 
închine!” (Evrei 1,6). 

Cu o bucurie de nedescris, cârmuitorii, stăpânirile și puterile 
recunosc supremația Domnului vieţii. Oastea îngerilor I se închină, 
în timp ce strigătul de bucurie umple curţile cerești. „Vrednic 
este Mielul care a fost junghiat să primească puterea, bogăţia, 
înțelepciunea, tăria, cinstea, slava și lauda” (Apocalipsa 5,12). 

Cântările de biruinţă se unesc cu sunetele harfelor îngerești, 
până când pare că însuși cerul se revarsă de bucurie și laudă. 
Iubirea a biruit. Cel pierdut a fost găsit. Cerul răsună de glasuri 
care proclamă cu tărie: „Ale Celui ce șade pe scaunul de domnie 
și ale Mielului să fie lauda, cinstea, slava și stăpânirea în vecii 
vecilor!” (Apocalipsa 5,13). 

De la scena aceea de bucurie cerească, ne vine pe pământ ecoul 
minunatelor cuvinte ale lui Hristos: „Mă sui la Tatăl Meu și Tatăl 
vostru, la Dumnezeul Meu și Dumnezeul vostru” (loan 20,17). 
Familia din cer și familia de pe pământ sunt una. Domnul nostru 
S-a înălţat pentru noi și tot pentru noi trăiește. „De aceea și poate 
să mântuiască în chip desăvârşit pe cei ce se apropie de Dumnezeu 
prin El, pentru că trăiește pururea ca să mijlocească pentru ei” 
(Evrei 7,25). 

